
PRATARMĖ 


Užjausti nelaiminguosius yra žmogiška savybė, deranti kiekvienam, 
bet ypač lauktina iš tų, kurie patys kadaise ieškojo paguodos ir ją su- 
rasdavo kituose. Jeigu kam užuojauta buvo reikalinga ir brangi ar 
suteikė malonumo, tai būtent man. Nuo pat pirmos jaunystės iki šių 
dienų aš degiau tauriausia ir prakilniausia meile, kuri, jeigu papasako- 
čiau apie ją, pasirodytų neįtikėtina, turint galvoje žemą mano kilmę, 
nors supratingi vyrai, sužinoję tai, mane gyrė ir dar labiau vertino. 
Betgi toji meilė man atnešė didžiausių kančių. Tikriausiai kaltas čia 
buvo ne pamiltosios damos žiaurumas, o liepsninga mano širdis, neža- 
botų geismų kurstoma: niekad nesitenkindama tuo, ką turėjo, dažnai 
ji skaudindavo mane be reikalo. Šiame skausme tiek palengvėjimo 
man suteikė malonūs draugo pašnekesiai ir išmintingi jo guodimai, 
kad esu tvirčiausiai įsitikinęs, jog tik per tai nenumiriau. 

Bet, kaip panorėjo tas, kuris, būdamas begalinis, nepajudinamu 
įstatymu visiems pasaulio daiktams nustatė galą, ugningoji mano 
meilė, kurios neįstengė palaužti ar palenkti nei sveiko proto išvedžioji- 
mai, nei patarimai, nei aiški gėda, nei galį iš to kilti pavojai, — pati 
savaime tiek išblėso, kad šiuo metu tepaliko mano sieloje tą malonumą, 
kokį paprastai ji duoda žmonėms, per toli nesileidžiantiems į jos verpe- 
tingas gelmes. Taigi kiek pirmiau ji buvo man varginanti, tiek dabar, 
skausmui išnykus, tapo tik šviesiu prisiminimu. 

Tačiau, nors kančios ir liovėsi, bet niekados man neišdils iš atmin- 
ties geradarybės tų, kurie, gailėdamiesi manęs, sielojosi dėl mano 
negandų, ir aš esu tikras, jog neužmiršiu to iki grabo lentos. Ir kadangi 
dėkingumas, mano supratimu, iš visų dorybių yra labiausiai girtina, 

o nedėkingumas — smerktina, kad nepasirodyčiau nedėkingas, ryžausi 
dabar, kai, galiu sakyti, esu laisvas, atsilyginti už visa, ką gavau, ir 
suteikti tam tikrą atgaivą jeigu ne tiems, kurie kadaise man pagelbėjo 
(jie, apdovanoti laime, išmintim ir gera dalia, mano paslaugų gal nė 
nereikalingi), tai bent tiems, kuriems ji pravers. Nors mano parama 
ar, tikriau sakant, paguoda būtų ir gana menkutė, vis dėlto, man rodos, 
turiu ją nešti ypačiai ten, kur ji reikalingiausia, nes ten ji naudingesnė 
ir labiau branginama. 

O kas užginčys, kad paguoda, šiokia ar tokia ji būtų, kur kas labiau 
teiktina žavingoms damoms negu vyriškiams? Moterys iš baimės ir 
gėdos švelniose savo krūtinėse slepia meilės liepsną; o kad slepiama 
aistra šimtąsyk stipresnė už atvirą meilę, žino tik tie, kurie tai patyrė. 
Be to, jos, nusilenkdamos tėvų, motinų, brolių ir vyrų valiai, įgei- 
džiams, paliepimams, daugiausia laiko praleidžia užsidariusios tarp 
keturių sienų ir, bemaž dykos ten sėdėdamos, norom nenorom atsiduo- 
da įvairioms mintims, kurios negi visada gali būti linksmos. Kartais 
ugningi troškimai stumia jas nusiminiman, ir jeigu jų neišblaško įdo- 
mūs pašnekesiai, jos puola į baisią neviltį; neužmirškime dar ir to, kad 
moterys ne tiek ištvermingos kiek vyrai. 

Įsimylėjusiems vyrams, aiškus dalykas, šito neatsitinka. Jeigu juos 
apima liūdesys ar užgula sunkios mintys, jie turi daug visokių būdų 
palengvinti sau širdį ar pabėgti nuo sielvartų: panorėję gali eiti kur 
tinkami, daug ką išgirsti ir pamatyti, gali medžioti paukščius ar žvėris, 
žuvauti, jodinėti, lošti ar prekiauti. Ši įvairiopa veikla visiškai ar iš 
dalies patraukia savęsp širdį, nuveja nuo jos liūdnas mintis, jei ne 
amžinai, tai bent kuriam laikui; o paskui, šiaip ar taip, ateina arba 
nusiraminimas, arba skausmas apmalšta. 

Neteisingai pasielgė likimas, pašykštėjęs paramos tenai, kur turima 
jėgų mažiau, kaip tai rodo švelnioji moterų giminė. Todėl aš, trokšda- 
mas bent iš dalies atitaisyti Fortūnos kaltę ir pagelbėti mylinčioms 
(nes kitoms užtenka adatos, verpsto ir lankčio), ketinu čia pateikti 
šimtą novelių, arba, jei norit, pasakėčių, parabolių ar istorijų, kurias 
per dešimt dienų papasakojo garbinga septynių damų ir trijų jaunuo- 
lių draugija praėjusio maro metu', o taipogi keletą dainelių, minėtų 
damų padainuotų savo malonumui. 

Šiose novelėse pasitaiko linksmų ir liūdnų meilės nuotykių, o ir 

kitokių nuostabių įvykių, atsitikusių tiek dabartiniais, tiek senovės 
laikais. Skaitydamos apie juos damos turės ir džiaugsmo iš čia pavaiz- 
duotų smagių dalykų, ir galės pasisemti naudingų patarimų, nes 
supras, ko reikia vengti ir kuo sekti. Aš manau, visa tai padės joms 
išblaškyti nuobodulį. Jeigu taip atsitiks (duok dieve, kad šitaip ir būtų), 
tegu jos dėkoja Amūrui, kuris, išvadavęs mane iš savo pančių, suteikė 
man galimybę jas palinksminti. 


NA 


PIRMA DIENA 


11 Pirma diena 


PRASIDEDA PIRMA DEKAMERONO DIENA, KU- 

RIOJE PO AUTORIAUS PAAIŠKINIMO, KO DĖLEI 

SUSIRINKO DRAUGĖN IR ŠNEKUČIAVOSI ČIA 

VEIKIANTIEJI ASMENYS, PAMPINĖJAI PIRMI- 

NINKAUJANT, KIEKVIENAS KALBA APIE TAI, 
KAS KAM LABIAU PATINKA. 


Kiekvieną sykį, žaviosios damos, kai pamąstau, kokios iš prigimties 
jūs esate gailiaširdės, aš įsitikinu, kad šio veikalo pradžia jums bus 
kraupi ir slegianti, nes jau pačioje pratarmėje skausmingai užsimena- 
ma apie praėjusį marą, baisų visiems, kas jį yra matęs ar kitokiu būdu 
pažinęs. Bet aš nenoriu, kad jūs išsigąstumėt ir toliau nebeskaitytumėt 
manydamos, jog visą laiką turėsite žengti vien tik per ašaras ir dūsavi- 
mus. Ši siaubinga pradžia jums tebūnie tas pat, kas keliauninkams 
status ir niaurus kalnas, už kurio plyti gražiausia, maloniausia lyguma, 
tuo labiau viliojanti, kuo sunkiau užkopti į tą kalną ir nuo jo nusileisti. 
Kaip begalinis džiaugsmas užsibaigia skausmu, lygiai taip, negandoms 
praslinkus, vėl stoja linksmybė. Po šio trumpo liūdesio (sakau: trumpo, 
nes jis telpa vos keliuose žodžiuose?) seks tuojau smagybės ir malonu- 
mai, kuriuos pirmiau esu jums prižadėjęs ir kurių po tokios pradžios 
niekas ir nelauktų, jeigu neperspėčiau. Teisybę sakant, jeigu būčiau 
galėjęs garbingai jus vesti prie trokštamo tikslo kitu keliu, o ne tokiu 
skardingu taku kaip šitas, aš mielai būčiau tat padaręs; bet kadangi, 
neužsimindamas apie tai, negalėjau paaiškinti, kodėl atsitiko tie daly- 
kai, apie kuriuos čia toliau skaitysite, esu lyg ir priverstas visa tai 
aprašyti. 

Taigi pasakysiu, kad nuo dievo sūnaus išganingo įsikūnijimo* buvo 
jau praslinkę tūkstantis trys šimtai keturiasdešimt aštuoneri metai, 
kai šlovingąją Florenciją, gražiausią iš visų Italijos miestų, ištiko 
pražūtingas maras, kilęs dėl dangaus kūnų įtakos ar gal už mūsų nuo- 
dėmes teisingos dievo rūstybės atsiųstas mirtingiesiems nubausti. Prieš 
kelerius metus prasidėjęs Rytų kraštuose ir nuvaręs į kapus nesuskai- 
tomą aibę gyvasčių, be paliovos persimesdamas iš vienos vietos į kitą, 
visur nešdamas pražūtį, atplūdo ir į Vakarus. Bejėgis čia buvo žmonių 
protas ir apdairumas: tam tyčia skirti pareigūnai apvalė miestą nuo 

visokiausių nešvarumų, buvo uždrausta čion įvežti ligonius, išleista 
daugybė patarimų, kaip saugoti sveikatą. Nieko nepadėjo nei nužemin- 
tos, dievobaimingos maldos, ne sykį, o daug kartų siunčiamos dangun 
per iškilmingas procesijas ar kitokias apeigas. Minėtaisiais metais 
jau pavasario pradžioje liga ėmė varyti pragaištingą savo darbą pasi- 
baisėtinai ir keistai. Ji reiškėsi ne taip kaip Rytuose, kur ėmęs tekėti 
iš nosies kraujas būdavo aiškus neišvengiamos mirties ženklas; čia 
ligos pradžioje tiek vyrams, tiek moterims iškildavo pažastėse ar kirkš- 
nyse kažkokie guzai; kai kurie jų išaugdavo didumo sulig vidutiniu 
obuoliu ar kiaušiniu, vieni stambesni, kiti mažesni; liaudis juos vadino 
gumbais. Trumpu laiku šie mirtini guzai imdavo rodytis ir kilti taipogi 
ir ant kitų kūno dalių. Paskiau ligos pobūdis pradėjo keistis: juodos 
ar mėlynos dėmės daugeliui nuberdavo rankas, šlaunis ir kitas kūno 
dalis; vieniems jos būdavo didelės ir retos, kitiems smulkios ir tankios. 
Ir kaip tie guzai iš pat pradžių, o ir paskiau būdavo tikriausias artėjan- 
čios mirties ženklas, lygiai tą pat pranašavo ir šitos dėmės kiekvienam, 
kurį tik jos išberdavo. 

Nuo šios ligos negelbėjo nei gydytojų patarimai, nei jokie vaistai: 
gal čia kalta buvo ligos prigimtis, o gal neišmanėliai gydytojai (kurių, 
aplenkiant saujelę mokytų daktarų, tuomet buvo privisę devynios galy- 
bės, tiek moterų, tiek ir vyrų, neturinčių jokio supratimo apie medici- 
ną) neįstengė atspėti ligos priežasties, taigi ir nesurado tinkamo vaisto. 
Todėl tik retas kuris pasveikdavo, o beveik visi mirdavo į trečią dieną 
minėtiems ženklams pasirodžius, vieni greičiau, kiti vėliau, daugelis 
netgi be jokio karščio ar kitokių reiškinių. 

Šis maras siautėjo baisiai: nuo ligonių, bendraujančių su sveikai- 
siais, jis persimesdavo ir ant šiųjų, panašiai kaip liepsna peršoka ant 
sausų ar riebių daiktų, kai jie per arti stovi. Ir buvo dar blogiau: svei- 
kieji užsikrėsdavo maru ne tik šnekėdami ar bendraudami su ligoniais, 
ši liga prilipdavo netgi palietus drabužius ar kokį kitą sergančiojo 
čiupinėtą ar naudotą daiktą. 

Nustebsite išgirdę, ką čia dabar pasakysiu. Jeigu daugelis ir aš pats 
nebūtume regėję savo akimis, vargu ar drįsčiau tuo tikėti, juoba tatai 
rašyti, nors ir būčiau girdėjęs iš patikimo žmogaus. Šis maras turėjo 
tokią užkrečiamą galią, kad ne tik žmogus žmogui lengvai jį perduoda- 
vo, bet daug kartų buvo matyta ir nuostabesnių dalykų: jeigu daiktą, 
priklausantį ligoniui ar mirusiam šia liga, paliesdavo ne kokia nors 
žmogiškoji būtybė, o gyvulys, tai ir jisai ne tik užsikrėsdavo maru, bet 
netrukus ir nugaišdavo. Tarp kitko, kartą aš pats tuo įsitikinau savo 

akimis: gatvėje išmesti žlagsojo skarmalai vargšo žmogelio, mirusio 
tokia liga; dvi kiaulės, užtikusios juos, savo papratimu, ėmė uoliai tar- 
šyti ir purtyti į visas šalis iš pradžių snukiu, o paskui dantimis. Po 
trumpos valandėlės, bent kiek pasitampiusios, lyg nuodų apsiėdusios, 
jiedvi krito negyvos ant nelemtųjų skudurų. 

Tokie dalykai ir daugelis panašių ar dar siaubingesnių kėlė baimę 
ir kaitino vaizduotę tiems, kurie, išlikę gyvi, beveik visi tesiekė vie- 
no, labai žiauraus tikslo: vengti ligonių ir bėgti nuo jų daiktų; taip 
elgdamiesi jie tikėjosi išsaugosią savo sveikatą. Kai kurie manė, jog 
santūrus gyvenimas ir susilaikymas nuo bet kokio pertekliaus daug 
padedą atsispirti šiai ligai. Todėl jie gyveno siaurame ratelyje, atsisky- 
rę nuo visų, rinkdavosi ir užsirakindavo tokiuose namuose, kur nebuvo 
ligonių ir kur gyventi patogiau; kuo saikingiausiai valgydami skaniau- 
sius valgius, gerdami geriausius vynus ir vengdami prabangos, ne- 
sileisdami į kalbas nė su vienu ir nenorėdami nieko girdėti apie 
ligonius ir mirtį, siautėjančią už durų, jie leido laiką su muzika ir 
malonumais, kokių tik galėjo turėti. Kiti laikėsi priešingos nuomonės 
ir tvirtino, kad daug gerti, smagintis, bastytis su dainomis ir pokštais, 
tenkinti, kiek įmanoma, savo geismus, juoktis ir šaipytis iš visko, kas 
dedasi aplinkui, — štai tikriausias vaistas nuo šios negerovės. Ir kaip 
jie sakė, taip pagal išgales ir darė: dieną naktį bastėsi iš tavernos į ta- 
verną, gėrė be galo ir be nuovokos, ir dažniausiai svetimuose namuo- 
se, jei tik pajusdavo, kad tenai dar yra kuo pasmaguriauti ir pasimė- 
gauti. Tatai buvo lengva, nes visi ir save, ir savo mantą pavedė likimo 
valiai, tarsi daugiau ir gyventi nebereiks; todėl daugumas namų tapo 
bendra nuosavybe, ir pašalietis, įžengęs į juos, jausdavosi lyg tikras šei- 
mininkas. Ir šitie sugyvulėję žmonės kaip beįmanydami vengė ligonių. 

Tokiam sielvartui ir nedaliai ištikus mūsų miestą, beveik visiškai 
neteko galios ir išnyko tiek dievo, tiek ir žmonių įstatymai, lig šiol taip 
gerbiami, nes jų saugotojai ir vykdytojai, lygiai kaip ir kiti, visi arba 
buvo išmirę, arba sirgo, arba tiek mažai beturėjo tarnautojų, kad 
nevaliojo eiti savo pareigų. Todėl kiekvienas galėjo daryti ką tinka- 
mas. 

Daugelis laikėsi vidurinio kelio tarp tų dviejų, aukščiau paminėtų. 
Jie nesivaržė kaip pirmieji valgydami, negėrė ir neištvirkavo kaip 
antrieji, naudojosi visu tuo saikingai, pagal savo skonį ir poreikius. 
Jie neužsisklęsdavo namie, o vaikščiojo visur, pasiėmę kas gėlių, kas 
kvapnių žolynų, kas įvairių aromatingų šaknelių, kurias dažnai uostė 
manydami, kad labai gera tokiais kvapais gaivinti savo smegenis: mat 

oras tada buvo sunkus ir dvokiantis nuo vaistų, nuo ligos, nuo pūvan- 
čių lavonų smarvės. 

Kai kurie laikėsi žiauresnės, bet gal teisingesnės nuomonės, sakyda- 
mi, kad prieš antkryčius nėra geresnio vaisto, kaip bėgti nuo jų. Vado- 
vaudamiesi šiuo įsitikinimu, nesirūpindami nieku, vien tik savimi, 
daugybė vyrų ir moterų apleido gimtąjį miestą, nuosavus namus ir 
būstus, gimines bei turtus ir traukė užmiestin, į svetimas ar savas 
sodybas, tarsi dievo rūstybė, šiuo maru baudžianti nuodėmingus žmo- 
nes, jų nesurastų, kad ir kur jie pasislėptų, o užgriūtų tik pasilikusius 
miesto mūruose; arba gal jie manė, kad niekas neišliks čia gyvas ir kad 
visiems atėjo paskutinė valanda. 

Nors šitie žmonės, taip įvairiai galvojantys, ir ne visi išmirė, bet ne 
visi ir išsigelbėjo; priešingai, visur daugelis jų apsirgdavo; ir kaip jie, 
dar sveiki, duodavo pavyzdį kitiems, apleisdami susirgusius gimines 
ir bičiulius, taip dabar patys merdėjo visų apleisti. 

Negana, kad miestelėnas vengė miestelėno, kaimynas nesirūpino 
kaimynu, kad giminės retai, o kartais ir niekad nelankė vienas kito ir 
matydavosi tik iš tolo, ši neganda įvarė į moterų ir vyrų širdis tokią 
baimę, jog brolis apleisdavo brolį, dėdė sūnėną, sesuo brolį ir dažnai 
žmona vyrą; dar daugiau ir beveik neįtikima: tėvai ir motinos vengė 
lankyti ir prižiūrėti savo vaikus, lyg jie būtų svetimi. 

Todėl susirgusiems vyrams ir moterims, o jų buvo begalinė daugy- 
bė, nelikdavo jokios kitos pagalbos, kaip tik draugų gailestingumas 
(nors gailiaširdžių buvo reta) arba godumas tarnų, susigundžiusių 
pernelyg didele alga; bet tokių darėsi vis mažiau, ir tai buvo dažniau- 
siai storžieviai vyrai ir moterys, nepratę slaugyti, temoką tik paduoti 
kokį nors ligonio prašomą daiktą ar prižiūrėti mirštantįjį; tokioje 
tarnyboje sykiu su uždarbiu jie prarasdavo ir gyvybę. 

Iš to, kad ligonius apleisdavo kaimynai, giminės ir draugai, o tarnų 
buvo maža, kilo beveik negirdėtas iki tol paprotys: net ir puikiausia, 
kilmingiausia gražuolė apsirgusi nesidrovėdavo vyriškio paslaugų; 
nepaisydama, jaunas jis ar senas, be jokios sarmatos apnuogindavo 
prieš jį bet kurią kūno dalį lyg prieš moterį, jeigu tik to reikalaudavo 
liga; galbūt dėl šios priežasties pasveikusių jų dorovė paskiau ir smuko. 
Daug išmirė ir tokių, kurie gal ir būtų išgiję, jeigu jiems būtų buvusi 
suteikta pagalba. Trūkstant tinkamos priežiūros sergantiesiems ir 
antkryčiui kaskart vis plačiau įsisiautėjant, mieste dieną ir naktį išmir- 
davo tokia daugybė, kad klaiku buvo tatai girdėti, ne tik matyti. 

Tarp miestelėnų, kurie išliko gyvi, atsirado papročių, priešingų 

ligšioliniams. Buvo įprasta (kaip regime dar ir šiandieną), kad mote- 
rys, giminės ir kaimynės susirenka į mirusiojo namus ir čia aprauda 
velionį drauge su tais, kurie jam buvo ypatingai artimi. Paskui prie 
velionio namų sueina giminaičiai, kaimynai ir apsčiai kitų miestelėnų; 
atvyksta pagal velionio luomą ir dvasininkų; bičiuliai užsikelia grabą 
ant pečių, ir gedulinga procesija su vaško žvakėmis ir giesmėmis neša 
į tą bažnyčią, kurią jis dar prieš mirtį būdavo apsirinkęs. Kai įsisiautėjo 
maras, šie papročiai išnyko visiškai ar dalinai, o jų vietoje atsirado 
naujų. Žmonės mirdavo ne tik neapsupti būrio moterų, bet daug būda- 
vo ir tokių, kurie apleisdavo šį pasaulį be jokių liudininkų, ir tik retai 
kurį velionį palydėdavo graudulingos artimųjų raudos ir karčios aša- 
ros; dažniausiai vietoje atodūsių skambėdavo juokas, pokštai, linksmas 
klegesys. Šio naujo papročio sveikatos sumetimais puikiausiai išmoko 
ir moterys, beveik atmetusios į šalį joms įgimtą gailestingumą. 

Retai kurį velionį lydėdavo į bažnyčią daugiau kaip dešimt dvylika 
kaimynų; ir tai ne garbingi ir godotini piliečiai, o prasčiokai, duobka- 
siai, kurie save vadino pakasyninkais ir už paslaugas imdavo pinigus. 
Jie čiupdavo grabą ir skubiai nešdavo ne į tą bažnyčią, kurią velionis 
dar prieš mirtį būdavo sau pasiskyręs, o dažnai į pačią artimiausiąją; 
keturi ar šeši dvasininkai su keliomis žvakėmis, o kartais ir be jokios, 
nesivargindami per daug ilgomis ir iškilmingomis pamaldomis, minėtų 
pakasyninkų padedami, nuleisdavo palaikus į pirmą pasitaikiusį ne- 
užimtą kapą. 

Vargdieniai žmonės, o gal ir didesnioji dalis vidurinio luomo, 
kurie dėl skurdo arba vildamiesi neapsikrėsti liko namie, tarp kaimynų, 
atsidūrė dar prastesnėje padėtyje: jų kasdien apsirgdavo tūkstančiai, 
ir, niekieno neslaugomi ir negydomi, kone visi be jokios išimties 
mirdavo. Daugelis dieną ar naktį nusigaluodavo tiesiog gatvėje; kiti, 
nors ir mirdavo namuose, bet kaimynai tik iš jų pūvančių kūnų smar- 
vės sužinodavo, kad jie negyvi. Ir vienaip, ir kitaip mirusių visur buvo 
pilna. Kaimynai, veikiau bijodami užsikrėsti nuo lavonų negu gailė- 
damiesi velionių, dažniausiai elgdavosi šitaip: patys vieni arba nešikų 
padedami, jeigu tik galėdavo jų gauti, ištempdavo iš namų numirėlius 
ir guldydavo lauke, ties durimis, kur aibių aibes jų galėjo matyti kiek- 
vienas, ypač rytais eidamas pro šalį. Paskui atsirasdavo neštuvai, o 
jeigu šių trūkdavo, numirėlį guldydavo tiesiog ant kokios nors lentos. 
Dažnai ant vienų neštuvų tysodavo du ar trys lavonai; šimtus kartų 
galėjai matyti ant vienų neštuvų gulint vyrą ir žmoną, du ar tris brolius, 
tėvą bei sūnų ir panašiai. Begalę sykių pasitaikydavo, kad prie dviejų 

kunigų, su kryžium priešakyje lydinčių kokį nors numirėlį, iš paskos 
prisidėdavo dar treji ar ketveri neštuvai; taigi kunigai, manydami 
lydį vieną numirėlį, lydėdavo jų šešetą ar aštuonetą, o kartais ir dau- 
giau. Niekas šių mirusiųjų nepagerbdavo bent viena ašara, nebelydė- 
davo su degančiomis žvakėmis; prieita net ligi to, kad mirusiais tiek 
tesirūpinta, kiek šiandien būtų rūpinamasi nustipusia ožka. Čia aki- 
vaizdžiai pasirodė, kad jeigu natūrali įvykių eiga nė išminčiaus neiš- 
moko kantriai pakelti retų ir menkų smūgių, tai didžios nelaimės netgi 
negudriausius padaro kantrius ir abejingus mirčiai. 

Kiekvieną dieną, bemaž kiekvieną valandą tokią aibę numirėlių 
urmu gabenant į visas bažnyčias, pritrūko šventos žemės laidojimui, 
ypač norint duoti pagal senovinį paprotį kiekvienam atskirą vietą; 
todėl aplink kapines, kai čia visur jau būdavo užimta, duobkasiai 
rausdavo giliausias duobes, kur šimtais guldė nešamus lavonus, krau- 
dami juos vieną ant kito nelyginant prekes laivuose ir užberdami plonu 
sluoksneliu žemės, kol duobė prisipildydavo iki pat viršaus. . 

Nebesileisdamas su visomis smulkmenomis į tas negandas, ištiku- 
sias Florenciją, pasakysiu tik, kad jeigu jai šis metas buvo žiaurus, tai 
niekuo jis nebuvo gailestingesnis ir aplinkiniam kraštui. Jeigu palik- 
sime nuošalyje pilis, kuriose irgi darėsi tas pat, kas ir mieste, tik mažes- 
niu mastu, tai nuošaliose sodybose ir laukuose vargšai nelaimingi žem- 
dirbiai ir jų šeimos, be jokios gydytojo pagalbos ir slaugių priežiūros, 
krito pakelėse, dirvose ir namuose tiek dieną, tiek ir naktį ne kaip žmo- 
nės, o bemaž kaip galvijai. Todėl ir jų papročiai, kaip ir miestelėnų, 
sugedo; jiems neberūpėjo nei ūkis, nei darbai; tarytum kiekvieną atei- 
nančią dieną giltinės belaukdami, jie nežiūrėjo nei gyvulių, nei javų, 
nerinko savo triūso vaisių; priešingai, kaip beįmanydami stengėsi 
sunaudoti viską, ką tik turėjo po ranka. Todėl jaučiai, asilai, avys, 
ožkos, kiaulės, vištos, taipogi ištikimiausieji Žmogui šunys, išvyti iš 
namų, klajojo sau kur tinkami po laukus, kame apleisti javai ne tik kad 
nebuvo suvalyti, bet netgi nenupjauti. Daugelis šių gyvulių tarytum 
protingos būtybės, per dieną prisiganę į valias, temstant sotūs grįždavo 
į tvartus, jokio piemens negenami. 

Bet, palikdamas kaimą ir vėl grįždamas į miestą, turiu dar pasakyti, 
kad dangaus žiaurumas, o gal ir žmonių nuožmumas, buvo toks baisus, 
jog kovo ir liepos mėnesiais, — iš dalies nuo siautėjančio maro, iš dalies 
todėl, kad sveikieji, baimės perimti, daugelį sergančiųjų prastai slaugė 
ir visai apleido, — Florencijos miesto mūruose, kaip spėjama, išmirė 
daugiau kaip šimtas tūkstančių žmonių, nors iki šio antkryčio turbūt 

niekas ir nemanė, kad tiek iš viso čia būta gyventojų. 

O kiek didžiulių rūmų, kiek gražių namų, kiek prabangių būstų, 
kurie pirmiau buvo pilni šeimynykščių, ponų ir damų, dabar stovėjo 
tušti, mirus paskutiniam tarnui! O kiek šlovingų giminių, kiek pasakiš- 
kų turtų, kiek plačiausių valdų liko be teisėto įpėdinio! Kiek tvirtų 
vyrų, kiek dailių moterų, kiek prašmatnių jaunuolių, kuriuos ne 
kas nors kitas, o pats Galenas, Hipokratas ir Eskulapas“ būtų pripa- 
žinę sveikutėliais, rytą pusryčiaudavo su tėvais, draugais ir bičiu- 
liais, o temstant jau vakarieniaudavo aname pasaulyje su savo pro- 
seniais! 

Man pačiam skaudu taip ilgai klaidžioti mintimis po tieką negan- 
dų; todėl, praleidęs visa, ką galima praleisti, pasakysiu tik, kad, mūsų 
miestui tuo metu kone ištuštėjus, atsitiko (kaip vėliau sužinojau iš 
patikimo asmens), kad vieną antradienio rytą šlovingoje Naujojoje 
šventos Marijos bažnyčioje, kai ten beveik nieko daugiau nebebuvo, 
septynios jaunos damos gedulingais drabužiais, kaip ir derėjo tam 
metui, išklausiusios šventųjų mišių, susiėjo krūvon. Visas jas siejo 
tarpusavy arba draugystė, arba giminystė, arba kaimynystė; nė vienai 
iš jų nebuvo daugiau kaip dvidešimt aštuoneri ir mažiau kaip aštuonio- 
lika metų; visos protingos ir kilmingos, dailaus stoto ir gražaus elgesio, 
žavios ir kuklios. Aš pavadinčiau jas tikraisiais vardais, jeigu netu- 
rėčiau pagrindo nuo to susilaikyti: nenoriu, kad ateityje joms tektų 
gėdytis dėl tų dalykų, kuriuos jos pasakos ar kurių klausys. Šiandieną 
papročiai griežtesni ir nebegalima mėgautis tokiomis pramogomis, 
kurios anuomet dėl nurodytų priežasčių buvo leistinos ne tik jų amžiui, 
bet ir daug brandesniam; ir dar aš nenorėčiau, kad pavyduoliai (visada 
pasiruošę apjuodinti ir nekalčiausią!) gautų progos suteršti dorą gar- 
bingų moterų vardą nešvankiomis kalbomis. O kad nesusipainiotume, 
ką kuri iš jų vėliau kalbės, aš ketinu jas pavadinti vardais, visiškai ar 
iš dalies atitinkančiais kiekvienos jų ypatybes. Pirmąją ir savo amžiumi 
vyriausiąją pavadinsiu Pampinėja, antrąją — Fjameta, trečiąją — 
Filomena, ketvirtąją — Emilija, penktoji tebūnie Laureta, šeštoji — 
Neifilė, o paskutinė, ne be pagrindo, Eliza.? Visos septynios, iš anksto 
anaiptol nesusitarusios, netyčia susitiko toje pat bažnyčioje, susėdo 
ratu ir ilgai, dūsaudamos, meldėsi, paskui, metusios poterius, ėmė 
šnekučiuoti apie įvairiausius dalykus, ypač apie tuometines bėdas. Po 
kurio laiko, kitoms nutilus, Pampinėja prabilo šitaip: 

— Brangiosios damos, turbūt jūs, kaip ir aš, daug kartų esate 
girdėjusios, kad niekam nepakenkia padorus naudojimasis savo teise. 

Kiekvieno gimusiojo natūrali teisė — kiek įmanoma palaikyti, saugoti 
ir ginti savo gyvybę. Šią teisę tiek visi pripažįsta, kad kartais tūlas, gin- 
damas savo gyvybę, nužudo žmogų ir nesusilaukia bausmės. Jeigu 
tat leidžia įstatymai, saugojantys visų mirtingųjų gerovę, tai juo labiau 
ar nedera mums ir kitiems griebtis visų įmanomų priemonių savo 
gyvybei gelbėti, jeigu tik iš to nebus kam nors skriaudos? Kai pagalvoju 
apie mūsų elgseną šįryt ir ankstesnėmis dienomis, kai prisimenu mūsų 
pašnekesius, aiškiai suprantu (ir jūs taipogi suprantate), kad kiekviena 
iš mūsų dreba dėl savo gyvybės. Čia nieko nuostabaus, tik aš labai 
stebiuosi, kodėl mes, pasikliaudamos moteriška nuovoka, iki šiol nesi- 
imame jokių priemonių ta visai pagrįsta baime nusikratyti. Man rodos, 
mes čia gyvename tarsi tam, kad norėtume ar privalėtume būti liudi- 
ninkės, kiek numirėlių nugabenta į kapines; klausyti, ar čionykščiai 
vienuoliai, kurių beliko tik maža saujelė, nustatytomis valandomis 
tebegieda maldas; ar savo drabužiais rodyti atsilankantiems, kokiame 
varge ir skurde atsidūrėme. Išėjusios iš čia, aplinkui tematome nešant 
lavonus ir ligonius; matome žmones, kuriuos kadaise teismas už nusi- 
kaltimus buvo ištrėmęs ir kurie dabar, lyg tyčiodamiesi iš visuomenės 
įstatymų (nes žino, kad jų vykdytojai mirę arba serga), su piktais 
kėslais slampinėja gatvėmis; arba regime mūsų kraujo ištroškusius 
miesto pašlemėkus, vadinamuosius pakasyninkus, kurie, mūsų šird- 
gėlai, jodinėja ir švaistosi visur, begėdiškomis dainuškomis šaipydamie- 
si iš mūsų kančių. Nieko daugiau nebegirdime, tik: tie ir tie numirė, 
o anie merdi; ir jeigu dar būtų kam verkti, visur tegirdėtume sielvar- 
tingą raudą. O kai grįžtame namo (nežinau, ar būna jums taip kaip 
man), aš, iš didelės šeimos gyvą berasdama vien savo tarnaitę, taip 
įsibaiminu, kad jaučiu, net plaukai ant galvos pasišiaušia; kur tik einu, 
kur tik sustoju, man vis vaidenasi mirusiųjų šešėliai, ir jų veidai ne 
tokie, kokius paprastai matydavau, o siaubingi, gąsdinantys, nežinia 
dėl ko pasikeitę. 

Štai kodėl ir bažnyčioje, ir svetur, ir namie aš jaučiuosi prislėgta. 
Juo labiau kad, man rodos, čia, be mūsų, nebeliko nė vieno, kuriam 
dar plaka širdis ir kuris turi užmiestyje prieglobstį kaip kad mes. Daug 
kartų esu mačiusi ir girdėjusi, jog esama žmonių (nežinau, ar jie dar 
tebėra gyvi), kurie visiškai neskiria, kas padoru ir kas ne, vadovaujasi 
vien savo geismais, vieni ar keliese dieną ir naktį daro tai, kas teikia 
jiems didžiausią malonumą. Ir ne tik pasauliečiai, bet ir vienuoliai 
atsiskyrėliai, įtikinę save, kad jiems tinka ir valia elgtis, kaip elgiasi 
kiti, sulaužę klusnumo įžadus, atsiduoda kūniškiems geiduliams ir, 

vildamiesi išlikti gyvi, tampa ištvirkėliais ir palaidūnais. Jeigu taip 
yra (o tat akivaizdžiai matyti), tai ką čia mes veikiame? Ko laukiame? 
Apie ką svajojame? Kodėl esame nerūpestingesnės ir abejingesnės 
savo sveikatai negu kiti miestelėnai? Ar laikome save prastesnėmis 
už kitas? O gal manome, kad mūsų gyvybė stipresne grandine prirakin- 
ta prie mūsų kūno negu kitų, ir todėl mums neverta dėl to kvaršinti 
sau galvos ir būgštauti? Mes klystame, mes apsigauname! Kokia pai- 
kystė šitaip manyti! Prisiminkime, kiek puikių jaunų vyrų ir moterų 
pasigrobė šis siaubingas maras, ir aiškiausiai tuo įsitikinsime. O kad 
per savo nerangumą ar nerūpestingumą nepatektume į nagus giltinei, 
kurios, jei tik norėtume, vienaip ar kitaip galėtume išvengti, manyčiau, 
būtų geriausia mums visoms (tik nežinau, ar jūs pritarsite mano 
nuomonei) apleisti šį miestą, kaip tat padarė daugelis prieš mus ir 
dabar tebedaro; lyg mirties vengdamos blogų pavyzdžių, garbingai 
nuvyktume į užmiesčio sodybas, kurių kiekviena apsčiai turime, ir 
ten tarp visokių mums įmanomų pramogų, linksmybių ir malonumų 
sau gyventume, nė vienu poelgiu neperžengdamos padorumo ribų. 
Ten girdėti paukštelių čiulbesys, matyti žaliuojančios kalvos ir slėniai, 
ten javų laukai banguoja it marios, ten tūkstančiai visokiausių medžių, 
ten atviresnis dangus, ir nors rūstauja ant mūsų, tačiau neslepia amži- 
nųjų savo grožybių, į kurias daug mieliau žiūrėti negu į tuščius mūsų 
miesto mūrus. Be to, tenai oras gaivesnis, ten gausu visko, ko čia šiais 
laikais taip trūksta, o sielvartų daug mažiau. Nors ir ten miršta žemdir- 
biai kaip čia miestelėnai, bet vis tiek mažiau nemalonumų, nes rečiau 
namų ir gyventojų negu mieste. Antra vertus, čia, jeigu aš neklystu, 
mes nieko neapleidžiame; priešingai, teisybę sakant, veikiau pačios 
esame apleistos: visi mūsiškiai arba išmirė, arba nuo mirties bėgdami 
išsidangino, palikę mus vienas tokioje bėdoje, lyg mes būtume jiems 
svetimos. Taigi niekas mums neprikiš, jeigu šį sumanymą įvykdysime; 
vargas, kančios, o gal ir mirtis gali mus ištikti, jeigu jo atsižadėsime. 
Todėl, jeigu jūs sutinkate, aš manau, protingiausia bus šitaip pasielgus: 
iškeliaukime pasiėmusios tarnaites su būtiniausiais daiktais ir leiskime 
laiką šiandien čia, rytoj kitur, naudodamosi tais malonumais ir 
džiaugsmais, kokius teiks mums sąlygos, ir taip gyvenkime tol (jei- 
gu tik pirmiau mūsų neužklups mirtis), kol dangus padarys galą šitai 
nelaimei. Atminkite, kad mums labiau pritinka garbingai iš čia išeiti, 
negu daugeliui kitų pasilikti ir negarbingai elgtis. 

Išklausiusios Pampinėją, kitos damos ne tik pagyrė jos sumanymą, 
bet, trokšdamos kuo greičiau jį vykdyti, jau ėmė tartis dėl smulkmenų, 

lyg stačiai iš bažnyčios turėtų leistis į kelią. Bet čia Filomena pasakė: 

— Nors visa tai, ką kalbėjo Pampinėja, labai puiku, bet nereikia 
taip skubėti, kaip jūs, matau, norite. Neužmirškit, kad visos mes — 
moterys, o juk ir maža mergaičiukė gerai žino, kaip klojasi moterims, 
kai jos tvarkosi vienos, be vyriškių globos. Mes esame nepastovios, 
užgaidžios, įtarios, bailios ir neryžtingos. Ir jeigu nepaimsime jokių 
vadovų ir pačios tvarkysimės, aš labai bijau, kad mūsų draugija per 
greitai neiširtų ir mūsų garbė nenukentėtų. Todėl gera būtų pirmiau 
tuo pasirūpinti, prieš vykdant savo sumanymą. 

Tada žodį tarė Eliza: 

— Iš tikrųjų vyrai yra moterų galva, ir be vyrų retai koks mūsų 
darbas susilauks sėkmingo galo. Bet iš kur mes imsime tų vyrų? Kiek- 
viena žinome, kad didesnioji dalis mūsiškių išmirė, o kurie dar liko 
gyvi, bėga susimetę į būrelius kas šen, kas ten; nežinia, kur jie yra; 
bėga nuo to pat, nuo ko ir mes norime pabėgti; o svetimų prašyti ne- 
padoru; todėl, jeigu trokštame išsigelbėti, turime taip susitvarkyti, 
kad vietoj linksmybių ir poilsio nesusilauktume gėdos ir nemalonumų. 

Šitaip damoms šnekučiuojantis, bažnyčion įžengė trys jauni vy- 
riškiai, kurių jauniausiam vis dėlto jau buvo ne mažiau kaip dvidešimt 
penkeri metai ir kurių meilės nei tuometinės negandos, nei draugų ir 
giminių netekimas, nei baimė dėl pačių savęs ne tik neužgesino, bet 
netgi neatšaldė. Vienas iš jų vadinosi Pamfilas, antras — Filostratas, 
trečias — Dionėjas“; visi labai malonus ir išauklėti jaunikaičiai, šioje 
visuotinėje sumaišty iešką vienintelės paguodos — pamatyti savo 
damas, kurios lyg tyčia sėdėjo tarp minėtųjų septynių, o kitos giminia- 
vosi su jais. Jie dar nepastebėjo damų, kai šios jau išvydo juos, ir Pam- 
pinėja prašneko šypsodama: 

— Matyt, likimas palankus mūsų sumanymui: štai siunčia mums 
protingus ir šaunius jaunikaičius, kurie mielai bus mūsų palydovais 
ir tarnais, jeigu tik mes priimsime juos į šią tarnybą. 

Tada Neifilė, visa paraudusi iš gėdos, nes vienas tų jaunuolių ją 
mylėjo, tarė: 

— Pampinėja, dėl dievo, pagalvok, ką tu kalbi! Aš juos pažįstu 
ir Žinau, kad apie šiuos tris jaunikaičius tik gera tegalima pasakyti; 
esu tikra, jie sugebėtų atlikti kur kas svarbesnes pareigas negu šios, ir 
manau, ne tik mums, bet ir daug gražesnėms ir vertesnėms už mus, 
jų draugija būtų maloni ir garbinga. Bet niekam ne paslaptis, kad jie 
įsimylėję kai kurias iš čia esančių, todėl aš bijau, kad be mūsų ar jų 
kaltės nekiltų apkalbų ir nešlovės. jeigu juos pasikviestume. 

Tada Filomena atsiliepė: 

— Tas man nerūpi. Kad tik gyvenčiau dorai ir sąžinė manęs ne- 
graužtų, o žmonės tešneka, ką nori: dievas ir teisybė pakels už mane 
ginklą. Jeigu tik jie sutinka eiti drauge, mes iš tiesų galėtume sakyti, 
anot Pampinėjos, kad likimas mūsų kelionei palankus. 

Kitos, išgirdusios tokius žodžius, ne tik nusiramino, bet visos vie- 
ningai nutarė pakviesti jaunikaičius, išdėstyti jiems savo sumanymą ir 
paprašyti, kad jie lydėtų jas kelionėje. Pampinėja, vieno jų giminaitė, 
nieko daugiau nebesakydama, pakilo iš vietos ir nuėjo prie vyriškių, 
stovinčių ir žiūrinčių į damas; linksmai pasisveikinusi, ji išdėstė jiems 
savo ketinimus ir visų vardu paprašė nuoširdžiai ir broliškai prisidėti 
prie jų draugijos. Jaunuoliai iš pradžių pamanė, kad iš jų šaipomasi; 
bet įsitikinę, kad Pampinėja kalba rimtai, su dideliu džiaugsmu priėmė 
pasiūlymą ir, dar prieš išsiskirstydami iš bažnyčios, tučtuojau aptarė, 
kaip pasirengti kelionei. 

Tinkamai susiruošę ir iš anksto davę žinią ten, kur ketino vykti, 
kitą rytą, tai yra trečiadienį, auštant, damos su keliomis tarnaitėmis ir 
trys jaunikaičiai su tarnais, išėję iš miesto, leidosi į kelią. Vos dvi my- 
lias sukorę, pasiekė numatytą sodybą, kur buvo nuspręsta pirmiausia 
apsistoti. Toji sodyba stovėjo kiek atokiau nuo vieškelių, ant kalvos, 
apaugusios įvairiais medžiais ir krūmokšniais, kurių vešli žaluma vi- 
liote viliojo akį. Pačioje kalvos viršūnėje stiepėsi rūmai su gražiu, 
erdviu kiemu viduryje, su lodžomis, salėmis ir kambariais, kurių kiek- 
vienas buvo dailus ne tik pats savaime, bet dar išpuoštas žavingais pa- 
veikslais; aplinkui pievutės ir nuostabūs sodai, tyriausio vandens šuli- 
niai ir rūsiai, pilni brangiųjų vynų, labiau tinkantys išrankiems gėro- 
vams negu kuklioms ir padorioms damoms. Nemenkam savo džiaugs- 
mui, atvykusi draugija rado viską išvalyta; kambariuose stovėjo paklo- 
tos lovos, visur pilna gėlių, kokių tik buvo galima tuo metu gauti, o ant 
grindų — nendrės. 

Kai visi susėdo, Dionėjas, už kitus linksmesnis ir sąmojingesnis, 
tarė damoms: 

— Mus atvedė čion veikiau jūsų protas negu mūsų įžvalgumas. 
Nežinau, ką jūs ketinate daryti su savo mintimis; savąsias aš palikau 
už miesto vartų, kai neseniai pro juos ėjome; todėl arba ruoškitės links- 
mintis, juoktis ir dainuoti drauge su manim (aišku, kiek dera jūsų 
orumui), arba leiskite man grįžti mintimis į nelaimingąjį miestą. 

Pampinėja, lyg ir ji būtų nuvijusi šalin savo liūdesį, linksmai jam 
atsakė: 

— Gerai tu kalbi, Dionėjau! Reikia gyventi džiaugsmingai: juk 
tam mes ir pabėgome nuo sielvartų. Bet kadangi kur nėr tvarkos, nebus 
doros, aš, pirma pradėjusi šnekas, sutelkusias krūvon šią gražią drau- 
giją, noriu, kad mūsų džiaugsmas būtų patvarus, ir todėl manau, jog 
turime iš savo tarpo išsirinkti kokį vadovą, kurį gerbtume ir kurio 
klausytume kaip savo galvos, o jis privalėtų stengtis, kad mūsų gyve- 
nimas čia būtų smagus. O kad kiekvienas galėtų patirti ir rūpesčių 
naštą, ir valdžios malonumą ir kad niekas, dar nepabandęs, nejaustų 
pavydo patyrusiems ir viena, ir antra, aš siūlau dalytis našta ir garbe 
iš eilės po dieną. Pirmutinį išsirinksime visi, o jau kitą vakarop paskirs 
tas ar toji, kas tą dieną bus valdęs. Išrinktasis, kol truks jo valdymas, 
savo nuožiūra tegu nustato ir tvarko, kur ir kaip mes gyvensime. 

Šitie žodžiai be galo visiems patiko, ir Pampinėja vienu balsu buvo 
išrinkta pirmosios dienos karaliene. Filomena, ne kartą girdėjusi kal- 
bant, kokie garbingi yra laurų lapai ir kiek šlovės jie teikia tam, kas 
pelnytai jais vainikuojamas, greitai pribėgo prie lauro, nuskynė keletą 
šakelių ir, iš jų supynusi dailų ir puikų vainiką, uždėjo Pampinėjai 
ant galvos. Ir kol gyvavo jų draugija, vainikas kiekvienam buvo kara- 
liškos valdžios bei viršenybės ženklas. 

Pampinėja, tapusi karaliene, nutildė šnekas ir, liepusi pašaukti 
trijų jaunikaičių tarnus ir keturias damų tarnaites, visiems tylint 
prabilo: 

— Norėdama pati pirmoji duoti jums pavyzdį, kaip reikia tvarky- 
tis, kad mūsų draugija klestėtų teikdama džiaugsmą, o ne gėdą, ir gy- 
vuotų, kol mums patiks, pirmučiausia aš skiriu Parmeną, Dionėjo 
tarną, savo senešalu, pavesdama jam prižiūrėti visus tarnus ir rūpintis 
maisto dalykais. Siriskas, Pamfilo tarnas, tebūnie tiekėjas bei iždinin- 
kas ir teklauso Parmeno nurodymų. Tindaras patarnaus Filostratui 
ir kitiems dviem ponams jų kambariuose, kai Parmenas ir Siriskas, 
savo pareigas eidami, negalės ten būti. Mano tarnaitė Mizija ir Filo- 
menos Ličiska nuolat bus virtuvėje ir stropiai taisys valgius, kokius 
lieps Parmenas. Lauretos Kimera ir Fjametos Stratilija' tvarkys damų 
kambarius ir palaikys švarą tose patalpose, kur visi rinksimės. Ir ap- 
skritai kiekvienam, branginančiam mūsų malonę, skelbiame ir įsa- 
kome,— kur jis eitų, iš kur grįžtų, ką girdėtų ar matytų, — tegu niekad 
nedrįsta parnešti iš svetur kitokių naujienų, kaip tik linksmų. 

Davusi šiuos įsakymus, kuriuos visi mielai priėmė, Pampinėja 
linksmai pakilo ir tarė: 

— Čia yra ir sodų, ir pievelių, ir daug kitokių žavingų vietų: 

tegu kiekvienas eina ir smaginasi kiek tinkamas; bet kai tik išmuš tre- 
čią valandą“, visi tebūnie čia, kad galėtume pavalgyti, kol dar vėsu. 

Kai naujoji karalienė atleido linksmąją draugiją, jaunikaičiai 
sykiu su gražiosiomis damomis, šnekučiuodami apie malonius dalykus, 
lėtu žingsniu patraukė per sodą, iš įvairių žalumynų pindami vainikus 
ir dainuodami meilės dainas. Taip praleidę karalienės skirtąjį laiką 
ir grįžę namo, visi įsitikino, kad Parmenas uoliai ėmėsi savo pareigų: 
įžengę į apatinio aukšto salę, jie išvydo stalus, užtiestus baltutėlėmis 
staldengtėmis, ant kurių taurės švitėjo lyg sidabras ir viskas buvo nu- 
barstyta kvapniaisiais prožirnių žiedais. Karalienė liepė atnešti van- 
dens rankoms nusiplauti; po to visi susėdo į Parmeno nurodytas vietas. 
Tuojau pasirodė skaniai sutaisyti valgiai ir rinktiniai vynai, ir trys 
minėti tarnai tylomis patarnavo prie stalo. Viskas buvo taip gražu ir 
taip puikiai paruošta, kad draugija įsilinksmino ir valgė malonius 
pokštus krėsdama. Po pietų karalienė liepė atnešti instrumentus, nes 
visos damos, taip jau ir kavalieriai, mokėjo šokti, o keletas iš jų — 
puikiausiai groti ir dainuoti; karalienės įsakymu, Dionėjas paėmė liut- 
nią, Fjameta violą, ir abu švelniai užgrojo šokį. Karalienė, tarnus 
išsiuntusi valgyti, sykiu su kitomis damomis ir dviem jaunikaičiais 
susikibo už rankų ir palengva ėmė suktis ratu, o prisišokę pradėjo dai- 
nuoti linksmas, gražias daineles. Taip slinko laikas, kol karalienė 
davė ženklą, kad jau metas prigulti pogulio, ir visus atleido. Trys 
jaunikaičiai nuėjo į savo kambarius, atskirtus nuo damų, kur jie rado 
dailiai paklotas lovas ir daugybę gėlių kaip ir salėje; damos taipogi 
pasitraukė į savo miegamuosius ir nusirengusios atsigulė. 

Vos tik išmušė devynias, karalienė atsikėlusi prižadino ir kitas, 
taipogi ir jaunikaičius, tvirtindama, esą kenksminga per ilgai miegoti 
dieną. Ir štai visi nuėjo į pievutę, apžėlusią aukšta, vešlia žole, kur 
saulė nesiekė iš jokios pusės. Čia, švelniam vėjeliui pūkšnojant, susėdo 
ratu ant žalios žolės, kaip pageidavo karalienė, kuri prabilo šitaip: 

— Matote, saulė dar aukštai ir kaitra smarki, aplinkui nieko ne- 
girdėti, vien cikadų svirpimas alyvmedžiuose; eiti dabar kur nors bū- 
tų, be abejo, kvailystė. Čia gražu ir vėsu, čia turime šaškes ir šachma- 
tus, ir kiekvienas gali sau pasirinkti tokią pramogą, kokia jo širdžiai 
maloniau. Bet, jeigu paklausytumėt mano nuomonės, karštąją dienos 
dalį mes praleistume ne prie šių žaidimų (nes jie neišvengiamai sugadi- 
na nuotaiką vieniems ir ne per daug pradžiugina kitus arba žiūrovus), 
o pasakodami įdomias istorijas, kuriomis vienas pasakotojas gali teikti 
malonumo visai jo besiklausančiai draugijai. Jums nespėjus papasakoti 

nė po vieną noveliukę, saulė nuslinks vakarop, karštis atslūgs, ir galėsi- 
me eiti sau smagintis, kur tik norėsime. Jeigu mano pasiūlymas jums 
patinka (aš esu linkusi atsižvelgti į jūsų pageidavimus), taip ir pada- 
rysime; jeigu ne — kiekvienas iki vakaro tedarai, kas kam labiau prie 
širdies. 

Tiek damos, tiek vyrai pasisakė už noveles. 

— Jeigu šitaip, — tarė karalienė, — šią pirmąją dieną kiekvienas 
tegu pasakoja apie tai, kas kam labiau patinka. 

Ir atsigręžusi į Pamfilą, sėdintį jai iš dešinės, maloniai paprašė 
pradėti. Išgirdęs įsakymą, Pamfilas, visiems atidžiai klausant, prabilo 
šitaip. 

SERAS ČAPELETAS MELAGINGA IŠPAŽINTIMI 
APGAUNA VIENĄ DIEVOBAIMINGĄ VIENUOLĮ 
IR MIRŠTA; NORS JIS GYVENO KAIP DIDŽIAU- 
SIAS NENAUDĖLIS, BET PO MIRTIES PRIPAŽIN- 
TAS ŠVENTUOJU IR PAVADINTAS 
ŠVENTU ČAPELETU. 


Brangiosios damos, kiekvieną darbą, kokio tik imasi žmogus, dera 
pradėti šventu ir įstabiu vardu to, kuris viską sukūrė. Todėl ir aš, tu- 
rėdamas pats pirmutinis pradėti mūsų pasakojimus, noriu jums papo- 
rinti vieną jo stebuklą, idant, išgirdus apie tai, mūsų viltis, dedama į 
dievą, sustiprėtų, taptų nepajudinama, ir jo vardas būtų šlovinamas 
per amžius. Yra žinoma, kad visi šio pasaulio dalykai laikini ir mir- 
tingi, pilni savyje ir aplink save liūdesio, sielvartų ir vargo, nesibai- 
giančių pavojų, kurių mes, gyvendami tarp šių laikinų dalykų ir patys 
sudarydami jų dalį, nieku būdu negalėtume nei pakelti, nei išvengti, 
Jeigu ypatinga dievo malonė nesuteiktų mums jėgų ir nuovokos. Ne- 
reikia manyti, kad šioji malonė mums teikiama už mūsų nuopelnus; 
ne, dievas ją mums duoda iš begalinio savo gerumo ir per maldas tų, 
kurie, panašiai kaip mes, buvo mirtingi žmonės, bet gyvendami pagal 
dievo valią čia, žemėje, dabar sykiu su juo tapo amžini ir palaiminti. 
Į juos, kaip į užtarėjus, iš patirties žinančius mūsų silpnumą, mes ir 
kreipiamės su savo reikalais, galbūt nedrįsdami siųsti savo prašymų 
tiesiai pačiam aukščiausiajam teisėjui. Kadangi mirtingomis akimis 
niekaip negalime įžvelgti dieviškosios valios paslapčių, gan dažnai 
atsitinka, kad, visuotinės nuomonės suklaidinti, prieš jo didybę pasi- 
renkame tokį užtarėją, kuris jo pasmerktas amžiams. Bet čia dar aiš- 
kiau pasireiškia begalinis dievo gailestingumas, nes tasai, kuriam nėra 
jokių paslapčių, labiau atsižvelgdamas į besimeldžiančiojo širdies ty- 
rumą negu į jo neišmanymą ar užtarėjo pasmerkimą, išklauso maldas, 
lyg jos būtų išganytajam siunčiamos. Visa tat aiškiai bus matyti iš nove- 
lės, kurią ketinu čia papasakoti: sakau „aiškiai“, turėdamas omeny 
žmogiškąjį supratimą, o ne dievo išmintį. 

Pasakojama, kad Mušatas Francezis“, iš lobingo ir stambaus pirk- 
lio tapęs dvariškiu, kartą turėjo keliauti į Toskaną sykiu su Prancūzijos 
karaliaus broliu, sinjoru Karoliu Bežemiu, kurį popiežius Bonifacas!“ 

buvo išsikvietęs ir paraginęs atvykti. Matydamas, kad jo reikalai ir 
vienur, ir kitur labai supainioti, kaip dažnai atsitinka pirkliams, ir kad 
greit išnarplioti nebus lengva, nusprendė juos pavesti keletui asmenų. 
Viską jie sutvarkė; viena tik liko abejonė: kas sugebės jam išieškoti 
skolas iš kai kurių burgundų? Šios abejonės priežastis buvo ta, kad jis 
gerai žinojo, jog burgundai — žmonės vaidingi, atkaklūs, nedori, 
ir jis niekaip negalėjo prisiminti tokio klastingo ir patikimo žmogaus, 
kuris gebėtų atsispirti burgundų klastingumui. Ilgai jis apie tai gal- 
vojo, kol pagaliau prisiminė serą Čeparelą iš Prato, kuris dažnai užei- 
dinėdavo pas jį Paryžiuje. Tasai Čeparelas buvo nedidukas, visada 
perdėm išsipustęs žmogelis; prancūzai, nesuprasdami, ką reiškia italų 
kalbos žodis Cepparello, manė, kad tai tas pat, kas cappello, atseit, jų 
liaudiška šneka tariant, skrybėlė, o kadangi tas Čeparelas, kaip jau 
sakėme, buvo nedidukas, tai jį ir praminė ne Čapelu, o Čapeletu''. Tuo 
vardu jis ir buvo visur žinomas, ir tik nedaugelis jį pažinojo kaip serą 
Čeparelą. 

O to Čapeleto gyvenimas štai koks: būdamas notaru, jis didžiausia 
gėda laikė, jeigu bent vienas jo aktas (nors ir nedaug jų rašė) būtų 
pasirodęs nesuklastotas; tokius jis buvo linkęs rašyti kada tinkamas 
ir mieliau dovanai negu kitus už puikiausią atlyginimą. Melagingai 
liudydavo jis su didžiausiu malonumu, prašomas ir neprašomas; tais 
laikais Prancūzijoje visi šventai tikėjo priesaikomis, o jam kreiva 
priesaika buvo vien juokai; ir tokiu nedoru būdu jis laimėdavo visas 
bylas, kada tik būdavo saikdinamas sakyti teisybę pagal savo sąžinę. 
Jis nepaprastai mėgo ir net labai stengdavosi sukelti tarp draugų, gi- 
minių ir kitų žmonių vaidus, nesantaiką ir skandalus, ir kuo daugiau 
iš to kildavo rietenų ir neapykantos, tuo būdavo jam smagiau. Pakvies- 
tas ką nors nužudyti ar kokią kitą piktadarybę iškrėsti, eidavo su mielu 
noru, niekad neatsisakydamas, ne kartą pats savo rankom sužaloda- 
mas ar nužudydamas žmones. Dėl kiekvieno mažmožio jis baisiausiai 
burnodavo prieš dievą ir šventuosius, nes buvo itin apmaudingas. 
Bažnyčion niekuomet neidavo ir nešvankiais žodžiais tyčiodavos iš 
visų jos sakramentų kaip nieko nevertų; užtat uoliai lankė tavernas ir 
kitas nepadorias vietas. Moteris taip mėgo kaip šuo lazdą; užtat į prie- 
šingą ydą buvo įjunkęs kaip retas kuris ištvirkėlis. Vogti ir plėšti būtų 
galėjęs su tokia pat ramia sąžine, su kokia dievobaimingas žmogus 
duoda išmaldą. Rydavo ir gerdavo tiek, jog kartais net apsivemdavo. 
Lošdamas ir suklastotus kauliukus mėtydamas, sukčiaudavo pašėlusiai. 

Bet kam aš čia tiek aušinu burną? Vienu žodžiu, blogesnio žmo- 

gaus gal nėra matęs pasaulis. Mesero Mušato galia ir įtaka ilgą laiką 
pridengdavo piktus jo darbus, todėl ir privatūs asmenys, kuriuos daž- 
nai jis nuskriausdavo, ir teismas, kurį tolydžio įžeisdavo, žiūrėjo į tai 
pro pirštus. Taigi, kai šitas seras Čeparelas atėjo meserui Mušatui į 
galvą, jis, puikiausiai žinodamas Čeparelo gyvenimą, pamanė, kad čia 
ir bus toksai žmogus, kokio reikia klastingiesiems burgundams. Todėl, 
liepęs pašaukti jį, tarė: 

— Sere Čapeletai, kaip žinai, aš išvykstu iš čia visiškai; tarp kitko, 
turiu reikalų su tais apgavikais burgundais ir nerandu tinkamesnio už 
tave žmogaus, kuriam galėčiau pavesti išieškoti iš jų skolas. Dabar tu 
nieko neveiki, ir, jeigu imsies šio dalyko, aš prižadu išgauti tau teismo 
palankumą ir dovanoti prideramą dalį tos sumos, kurią išieškosi. 

Seras Čapeletas, neturėdamas darbo ir menkai apdovanotas šio pa- 
saulio gėrybėmis, o ir matydamas, kad išvyksta tas, kuris ilgai jam buvo 
parama ir atrama, tučtuojau apsisprendė, beveik būtinybės verčiamas, 
ir pareiškė mielai sutinkąs jam patarnauti. 

Taip juodu ir susitarė. Meseras Mušatas įteikė jam savo įgaliojimus 
bei karaliaus rekomendacinius laiškus ir iškeliavo, o seras Čapeletas 
nuvyko į Burgundiją, kur jo bemaž niekas nepažinojo. Čia, priešingai 
savo būdui, jis pradėjo kantriai ir švelniai ieškoti skolų ir tvarkyti tuos 
reikalus, dėl kurių buvo atvykęs, piktumą lyg ir atidėdamas galan. Ši- 
taip jis veikė, apsigyvenęs pas du brolius florentiečius, kurie čia vertėsi 
lupikavimu ir dėl mesero Mušato rodė jam didžią pagarbą, bet ėmė ir 
apsirgo. Broliai tučtuojau pakvietė gydytojų ir pristatė tarnų jam slau- 
gyti, nesigailėdami nieko, kad tik jis pasveiktų. Bet visos pastangos bu- 
vo tuščios: seras Čapeletas, jau senukas, be to, dar netvarkingai gyve- 
nęs, diena iš dienos ėjo vis blogyn ir, pasak gydytojų, gulėjo mirties pa- 
tale. Abudu broliai itin dėl to sielojosi. Kartą juodu, sustoję prie kam- 
bario, kur gulėjo ligonis, ėmė šitaip šnekėtis: 

— Ką mudu su juo darysime? — kalbėjo vienas antram.— Bėda 
mums su juo: išvaryti taip sunkiai sergantį būtų didelė gėda ir baisiai 
neišmintinga: visi juk matė, kaip pirmiau mudu jį priėmėme, paskui 
kaip rūpinomės jo gydymu ir slaugymu, o dabar staiga pamatytų, kad 
išvarome mirtinai sergantį iš namų, nors jis nieko pikto mums nepada- 
rė. Antra vertus, jis buvo toks nevidonas, jog nepanorės nei išpažinties 
atlikti, nei šventų sakramentų priimti, o jeigu numirs be išpažinties, 
jokia bažnyčia neįsileis jo palaikų — bus įmestas į duobę lyg šuo. Bet 
jeigu ir atliktų išpažintį, jis tiek turi nuodėmių, ir tokių siaubingų, kad 
išeis tas pat: neatsiras nė vieno kunigo ar vienuolio, kuris sutiktų jam 


Pirma diena 28 


ey yo 


gu taip atsitiktų, šio miesto gyventojai, kurie per dienų dienas mus kei- 
kia už mūsų amatą, jų akimis labai nedorą, ir tik laukia progos mus 
apiplėšti, — išvydę tai, sukeltų triukšmą ir imtų šaukti: „Ilgiau čia 
nepakęsime tų lombardiškų šunų '*, jų net ir bažnyčia nepriima!“ Jie 
užpuls mūsų namus ir gal ne tik išgrobstys turtą, bet ir gyvybę atims. 
Šiaip ar taip, bloga mums būtų, jeigu jis mirtų. 

Seras Čapeletas, kuris, kaip jau sakėme, gulėjo gretimame kam- 
baryje, turėdamas itin geras ausis kaip daugelis ligonių, girdėjo visą 
jų pokalbį. Jis pasišaukė juodu ir tarė: 

— Nenorėčiau pridaryti jums rūpesčių ir užtraukti kokių bėdų. 
Aš girdėjau, ką jūs apie mane kalbėjote, ir, esu tikras, taip viskas ir 
atsitiktų, kaip jūs sakote, jeigu įvyktų, kaip manote. Bet bus kitaip. 
Savo gyvenime aš tiek jau esu prirūstinęs viešpatį dievą, kad jeigu 
dabar, mirties valandoje, dar kartą jį užrūstinsiu, mano nuodėmių 
bus nei daugiau, nei mažiau. Todėl pakvieskite doriausią vienuolį, 
Jeigu tik tokį rasite ir jeigu toks čia yra, ir leiskite veikti man: aš 
tikriausiai sutvarkysiu savo ir jūsų reikalus taip, jog būsite paten- 
kinti. 

Broliai, nors ir neturėdami daug vilties, vis dėlto nuvyko į vie- 
nuolyną ir paprašė, kad koks nors šventas ir protingas vienuolis 
ateitų išklausyti išpažinties lombardo, susirgusio jų namuose. Gavo 
jie senyvą vienuolį, švento ir doro gyvenimo žmogų, didelį Biblijos 
žinovą, labai godotiną vyrą, kuriam visi miesto gyventojai rodė ne- 
paprastą, ypatingą pagarbą; tad jį ir parsivedė. Vienuolis, įžengęs 
į kambarį, kur gulėjo seras Čapeletas, ir atsisėdęs šalia jo, pirmiausia 
ėmė jį maloniai guosti, o paskui paklausė, kiek jau laiko, kai jis 
paskutinį kartą buvo išpažinties. Seras Čapeletas, niekuomet nėjęs 
išpažinties, atsakė: 

— Dvasiškas tėve, esu pratęs eiti išpažinties bent kartą per savai- 
tę, bet neretai pasitaiko, kad einu ir dažniau. Teisybė, nuo tada, kai 
apsirgau, o praslinko jau aštuonios dienos, aš nebuvau išpažinties: 
taip prirakino mane prie patalo liga. 

Tada vienuolis tarė: 

— (Gerai darai, sūnau mano, taip daryk ir toliau; matau, mažai 
su tavim turėsiu vargo, jeigu taip dažnai eini išpažinties. 

Seras Čapeletas atsakė: 

— Nekalbėkite taip, dvasiškas tėve; kad ir kaip dažnai eidavau 
išpažinties, aš visada stengdavausi atlikti visuotinę išpažintį iš visų 

savo nuodėmių, kokias tik beatmindavau nuo savo gimimo iki išpa- 
žinties dienos; todėl prašau jus, gerasis tėve, ir šį kartą klausinėti 
mane smulkiai iš viso gyvenimo, lyg niekad nebūčiau ėjęs išpažinties. 
Nežiurėkite, kad sergu: aš noriu verčiau pakankinti savo kūną, negu 
jam pataikaudamas pražudyti sielą, kurią išganytojas atpirko savo 
brangiausiuoju krauju. 

Šitie žodžiai itin patiko šventajam žmogui, nes jam atrodė, kad 
jie liudija apie dievobaimingą ligonio dvasios nusiteikimą. Labai 
išgyręs serą Čapeletą už tokį įprotį, ėmė jį klausinėti, ar nebus kada 
nusidėjęs su kokia nors moterimi. 

Seras Čapeletas atsakė dūsaudamas: 

— Tėve, čia man gėda sakyti jums tiesą, nes bijau nusidėti 
puikybe. 

— Kalbėk drąsiai, — tarė šventasis vienuolis, — dar niekas nenu- 
sidėjo, sakydamas teisybę per išpažintį ar kitu kuriuo atveju. 

Tada seras Čapeletas tarė: 

— Jeigu jūs mane drąsinate, tai pasakysiu: aš esu toks pat ne- 
kaltas, koks išėjau iš savo motinėlės įsčių. 

— Telaimina tave dievas! — tarė vienuolis.— Gerai darei! Šitaip 
elgdamasis, esi labiau nusipelnęs už mus ir visus tuos, kurie yra davę 
skaistybės įžadus, nes tu daugiau turėjai laisvės elgtis priešingai. 

Paskui vienuolis paklausė, ar jis nenusikaltęs dievui pilvapenyste. 
Seras Čapeletas, giliai atsidusęs, atsakė, kad taip ir daug kartų: nors 
jis, be didžiojo gavėnios pasninko, kurį laiką visi dievobaimingi žmo- 
nės, buvo įpratęs dar kiekvieną savaitę bent tris dienas tevalgyti tik 
duoną su vandeniu, tačiau tą vandenį gerdavęs su tokiu malonumu 
ir troškuliu, su kokiu smaguriautojai geria vyną, ypač kai būdavęs 
išvargęs nuo maldų ar bekeliaudamas po šventas vietas; dažnai jis 
geisdavęs salotų iš tokių žolių, kokias sodietės moterys renkančios 
laukuose; kartais po pasninkų valgis jam atrodydavęs daug skanesnis 
negu turėtų atrodyti tam, kuris pasninkauja iš dievobaimingumo 
kaip kad jis. 

Į tai vienuolis atsakė: 

— Sūnau mano, šitos nuodėmės lengvutės, išplaukiančios iš mūsų 
prigimties; nenorėčiau, kad tu be reikalo apsunkintumei jomis savo 
sąžinę; kiekvienam žmogui, nors ir švenčiausiam, atsitinka, kad 
valgis jam atrodo gardus po ilgo pasninko, o gėrimas — po nuo- 
vargio. 

— Ak mano tėve,— sušuko seras Čapeletas, — neguoskite manęs 

šitokiais žodžiais! Jūs gerai žinote, kaip ir aš, kad visa, kas daroma 
dievo garbei, reikia daryti su tyra širdimi ir nesutepta mintim. Kas 
kitaip elgiasi — nusideda! 

Vienuolis, be galo patenkintas, tarė: 

— Džiaugiuos, kad šitaip galvoji; patinka man labai, kad tokia 
tyra ir gryna tavo sąžinė. Bet sakyk man: ar nenusidėjai godulyste? 
Gal geidei daugiau, negu tau derėjo, ar pasilaikei sau tą, ką privalėjai 
grąžinti? 

Į tai seras Čapeletas atsakė: 

— Tėve mano, aš nenorėčiau, kad jūs apie mane spręstumėt iš to, 
jog čia esu šitų palūkininkų namuose. Aš neturiu su jais nieko bendro; 
priešingai, aš atvykau jų sugėdinti, pamokyti, atkrėsti nuo šlykštaus 
verslo. Manau, gal būtų man ir pavykę, jeigu dievas nebūtų atsiuntęs 
šitos rykštės. Žinokite, kad tėvas man paliko apsčiai gėrybių, kurių 
didesnę dalį po jo mirties išdalijau elgetoms; paskui, kad turėčiau iš ko 
gyventi ir kad galėčiau padėti vargstantiems broliams Kristuje, aš 
ėmiau po trupučiuką prekiauti ir vis trokšdavau pasipelnyti; bet pelną 
visuomet dalydavaus su vargdieniais, pusę skirdamas savo reikalams, o 
antrąją pusę atiduodamas jiems. Ir taip čia man padėjo dievas, kad 
mano reikalai ėjo vis geryn ir geryn. 

— (Gražiai tu elgeisi, — tarė vienuolis, — bet gal buvai kada užsi- 
rūstinęs? 

— Ak,— tarė seras Čapeletas, — turiu prisipažinti jums, labai daž- 
nai užsirūstindavau. Ir kas galėtų susivaldyti kasdien regėdamas, kaip 
žmonės bjauriai elgiasi, nesilaiko dievo įsakymų, nebijo viešpaties teis- 
mo? Daug kartų dienoje aš geisdavau verčiau numirti negu gyventi 
matydamas, kaip jaunuoliai vaikosi šio pasaulio tuštybių, prisiekia ir 
tuojau sulaužo priesaiką, bastosi po tavernas, nelanko bažnyčios, mie- 
liau vaikšto žemės klystkeliais negu dievo keliais. 

— Sūnau mano,— tarė vienuolis, — čia šventa rūstybė, ir už tai aš 
neskirsiu tau atgailos. Bet gal kada rūstybė tave pastūmėjo į žmogžu- 
dystę, paskatino ką nors nuskriausti ar įžeisti? 

— Vaje, dvasiškas tėve,— atsakė seras Čapeletas,— atrodote 
šventas žmogus, o kalbate tokius dalykus! Jeigu man būtų nors kilusi 
mintis įvykdyti bent vieną iš tų nusikaltimų, kuriuos čia suminėjote, 
nejaugi manote, dievas taip ilgai būtų mane sergėjęs? Į tokias piktada- 
rybes linkę tik galvažudžiai ir plėšikai; kai aš kada pamatydavau tokį 
nevidoną, visada jam sakydavau: „Eik, ir tegu dievas tave grąžina į 
tiesų kelią!“ 

Tada vienuolis tarė: 

— O dabar pasakyk man, sūnau mano, telaimina tave dievas, ar tu 
kada kreivai neliudijai prieš ką nors, ar neapkalbėjai savo artimo, ar 
nepaėmei kokio svetimo daikto be savininko žinios? 

— Taip, dvasiškas tėve,— atsakė seras Čapeletas, — apkalbėjau 
savo artimą: turėjau vieną kaimyną, kuris be jokio reikalo mušdavo sa- 
vo žmoną; taigi kartą aš daug pikto prikalbėjau apie jį žmonos gimi- 
nėms: baisiai man pagailo tos vargšelės, kurią jis, kada tik grįždavo per 
daug išgėręs, pliekdavo, kad dieve susimilk. 

— Na gerai, — traukė toliau vienuolis, — tu man sakeisi buvęs pir- 
kliu; ar kada neapgavai ko nors, kaip tai geba daryti pirkliai? 

— Aiman, tikra teisybė, dvasiškas tėve,— atsakė seras Čapele- 
tas, — apgavau, tik nežinau ką: kažkas atnešė man pinigus už parduotą 
gelumbę, aš ir įdėjau juos į skrynutę nesuskaičiavęs, o po mėnesio ten 
radau keturiais denarais daugiau, negu turėjo būti; nebematydamas to 
žmogaus, metus aš saugojau tuos pinigus, norėdamas jam grąžinti, o 
paskui išdalijau elgetoms. 

— Čia smulkmena, — tarė vienuolis, — gerai padarei, kad šitaip 
pasielgei. 

Dvasiškasis tėvas ligonį klausinėjo dar daug kitų dalykų, ir tas ši- 
taip atsakinėjo į visus jo klausimus. Vienuolis jau norėjo duoti išriši- 
mą, bet seras Čapeletas tarė: 

— Dvasiškas tėve, turiu dar vieną nuodėmę, kurios neišpažinau. 

— Kokią? — paklausė vienuolis, o seras Čapeletas atsakė: 

— Prisimenu, kartą liepiau tarnui iššluoti kambarius šeštadienį, po 
devynių!*, taigi neparodžiau deramos pagarbos sekmadieniui. 

— "Tai mažmožis, sūnau mano,— tarė vienuolis. 

— Ne, nesakykite, kad mažmožis,— atšovė seras Čapeletas,— 
sekmadienį reikia ypatingai gerbti, nes tą dieną mūsų viešpats kėlėsi 
iš numirusių. 

Tada vienuolis paklausė: 

— O dar kuo nusidėjai? 

— Taip, dvasiškas tėve,— atsakė seras Čapeletas,— kartą užsimir- 
šęs ėmiau ir nusispjoviau bažnyčioje. 

Vienuolis nusišypsojo ir tarė: 

— Sūnau mano, dėl to neverta kvaršinti sau galvos: mes, vienuo- 
liai, kasdien tenai spjaudome. 

— Ir labai blogai darote, — atkirto seras Čapeletas, — šventąją ba- 
žnyčią reikia itin švariai laikyti, nes ten aukojama dievui auka. 

Žodžiu, jis prikalbėjo vienuoliui aibę tokių ir panašių dalykų, o ga- 
liausiai ėmė dūsauti ir graudžiai verkti, nes lieti ašaras jisai galėjo kada 
tinkamas. 

— Sūnau mano, kas tau? — paklausė šventasis vienuolis. 

Seras Čapeletas atsakė: 

— Aiman, dvasiškas tėve, vienos nuodėmės aš dar niekad nesu iš- 
pažinęs: tokia man gėda ją pasakyti; kiekvieną kartą, kai tik ją prisime- 
nu, kaip matote, verkiu ir esu tikras, kad šitos nuodėmės dievas man 
niekad neatleis. 

— Na, ką tu čia kalbi, sūnau mano? — tarė šventasis vienuolis. — 
Jeigu visos nuodėmės, kurias žmonija jau padarė arba kurias dar pada- 
rys, kol gyvuos pasaulis, būtų padarytos vieno žmogaus ir tasai žmogus 
taip atgailautų ir graudintųsi kaip tu, tai dievo mielaširdystė ir gėrybė 
tokia begalinė, kad jis maloningai atleistų jam, jeigu tik nusidėjėlis iš- 
pažintų jas. Taigi sakyk be jokios baimės. 

Tada seras Čapeletas, vis teberaudodamas, tarė: 

— Aiman, dvasiškas tėve, mano nuodėmė per daug didelė, ir aš be- 
veik netikiu, kad viešpats man atleistų, jeigu nepadės jūsų maldos. 

— Sakyk be baimės, — tarė vienuolis, — aš prižadu pasimelsti už 
tave. 

Seras Čapeletas tebeverkė ir nieko nekalbėjo, o vienuolis vis ragino 
jį. Seras Čapeletas, plūsdamas ašaromis, geroką valandą išlaikė vienuo- 
l} taip belūkuriuojantį, paskui giliai atsidusęs tarė: 

— Tėve mano, kadangi prižadėjote pasimelsti už mane, tai aš jums 
išpažinsiu: žinokite, kad būdamas dar mažytis, kartą iškeikiau savo 
motiną! 

Taip pasakęs, vėl ėmė raudoti. 

— Sūnau mano,— tarė vienuolis, — nejaugi ši nuodėmė tau atro- 
do tokia baisi? Žmonės per dienų dienas keikia dievą, ir dievas mielai 
jiems atleidžia, jeigu tik jie atgailauja už savo keiksmus; o tu manai, 
kad tau jis neatleis? Neverk, nusiramink: jeigu net būtumei vienas iš tų, 
kurie nukryžiavo Kristų, dievas, matydamas tokią tavo graužatį, ir tada 
tikriausiai tau atleistų. 

— Dvasiškas tėve, ką čia jūs kalbate! — sušuko seras Čapeletas. — 
Mieliausioji mano mamytė po savo širdimi nešiojo mane devynis mėne- 
sius dieną ir naktį, o paskui šimtus kartų sūpavo ant rankų; aš labai blo- 
gai pasielgiau, kad ją iškeikiau, tai labai sunki nuodėmė! Jeigu jūs ne- 
pasimelsit už mane, dievas man neatleis. 

Vienuolis, pamatęs, kad seras Čapeletas daugiau nebeturi ką sakyti, 

davė jam išrišimą ir palaiminimą, laikydamas jį šventu žmogum, nes 
patikėjo, kad visa, ką pasakė seras Čapeletas, yra teisybė. Ir kas galėtų 
nepatikėti, girdėdamas tokią išpažintį mirties valandoje? 

Galiausiai jis tarė: 

— Sere Čapelete, su dievo pagalba jūs veikiai pasveiksite; bet jei- 
gu atsitiktų, kad dievas pašauktų pas save jūsų palaimintą ir pasiruošu- 
sią sielą, ar nepanorėtumėt, kad jūsų kūnas būtų palaidotas mūsų vie- 
nuolyne? 

— Taip, dvasiškas tėve,— atsakė seras Čapeletas,— aš net ir ne- 
trokščiau ilsėtis kur kitur, nes jūs žadėjote melstis už mane, be to, aš 
visada buvau ypatingai atsidavęs jūsų ordinui. Todėl jus prašau grįžus 
pasirūpinti, kad man būtų atneštas tikras Kristaus kūnas, kurį jūs kas 
rytas šventinate ant altoriaus; nors aš ir nesu vertas, vis dėlto noriu, 
jums leidus, priimti šventąją komuniją, o po to gauti paskutinį patepi- 
mą, idant, visą amžių gyvenęs kaip nusidėjėlis, bent numirčiau kaip 
krikščionis. 

Šventasis vyras labai išgyrė jo norą ir prižadėjo pasirūpinti, kad 
viskas tučtuojau jam būtų suteikta. Taip ir įvyko. 

Abudu broliai, smarkiai nuogąstaudami, kad seras Čapeletas jų ne- 
apgautų, stovėjo už pertvaros, skiriančios juodu nuo kambario, kur gu- 
lėjo seras Čapeletas, tad puikiai girdėjo ir suprato visa, ką seras Čape- 
letas kalbėjo vienuoliui. Klausydamiesi tokios Čapeleto išpažinties, jie 
ne kartą vos vos nesuprunkštė iš juoko. 

— Kas per žmogus!— šnekėjosi juodu tarpusavy.— Nei senatvė, 
nei liga, nei artėjanti mirtis, nei baimė dievo, prieš kurio teismą turės 
stoti po valandžiukės, neatgresia jo nuo niekšybių ir neįkvepia noro 
mirti ne taip, kaip gyveno! 

Bet išgirdę, kad vienuolis žada jį palaidoti bažnyčioje, juodu dėl 
nieko nebesuko sau galvos. Netrukus seras Čapeletas priėmė komuniją, 
o paskui gavo ir paskutinį patepimą, nes jo sveikata smarkiai pablogė- 
j0; tą pat dieną, kai jis atliko šią pavyzdingą išpažintį, po mišparų ir 
numirė. 

Abudu broliai, mirusiojo turtą paskyrę puikioms laidotuvėms, gra- 
žiai Jį pašarvojo ir davė žinią vienuoliams, kad jie vakare, kaip įprasta, 
ateitų į budynę, o iš ryto paimtų velionį. Doringasai vienuolis, sero Ča- 
peleto nuodėmklausys, išgirdęs apie jo mirtį, pasikalbėjo su vienuolyno 
prioru ir, varpais sušaukęs kapitulą, papasakojo brolijai, koks šventas 
žmogus buvęs seras Čapeletas, sprendžiant iš jo išpažinties. Vildamasis, 
kad per šį šventąjį viešpats apreikšiąs daug stebuklų, jis įtikino vienuo- 

lius priimti jo palaikus su didžiausia pagarba ir dievobaimingumu. 

Prioras ir lengvatikiai vienuoliai sutiko; vakare visi nuėjo ten, kur 
pašarvotas gulėjo seras Čapeletas, ir prideramai atliko iškilmingą bu- 
dynę, o ryto metą su kamžomis ir kapomis, su maldaknygėmis rankose 
ir kryžiais priešakyje, gedulingas giesmes giedodami, nuėjo paimti ve- 
lionio kūno ir su didžiausiomis iškilmėmis jį nugabeno į savo bažnyčią; 
lydėjo beveik visi miesto gyventojai, vyrai ir moterys. 

Pastačius karstą bažnyčioje, šventasis vienuolis, klausęs Čapeletą 
išpažinties, užlipo į sakyklą ir pradėjo pamokslą apie nuostabų jo gyve- 
nimą, apie jo pasninkus, skaistybę, paprastumą, apie jo nekaltumą ir 
šventumą; tarp kitko, papasakojo, ką seras Čapeletas per išpažintį aša- 
rodamas palaikė didžiausia savo nuodėme ir kaip sunku buvo įkalti jam 
į galvą, kad dievas jam atleisiąs. O paskui, priekaištingai kreipdamasis 
į klausytojus, tarė: 

— O jūs, dievo prakeiktieji, dėl kiekvieno šiaudelio, pasipainioju- 
sio jums po kojų, plūstate dievą bei jo motiną ir visus rojaus šventuo- 
sius! 

Ir daug dar jis prikalbėjo visokių dalykų apie velionio gerumą ir ty- 
rumą. Veikiai savo pamokslu, kuriuo tenykščiai žmonės šventai tikėjo, 
jis taip apsuko jiems galvas ir įkaitino jausmus, jog po gedulingų mišių 
visi, baisiausiai grūsdamiesi, puolė bučiuoti velioniui kojas ir rankas, 
į skutelius suplėšė jo drapanas, ir laimingu save laikė tasai, kas gavo 
bent skiautelę. Taigi numirėlį teko palikti bažnyčioje ištisą dieną, idant 
visi galėtų jį matyti ir lankyti. Atėjus nakčiai, jis buvo įdėtas į marmuri- 
nį sarkofagą ir iškilmingai palaidotas vienoje koplyčioje. Rytojaus die- 
ną ėmė plaukti čion žmonės, degti žvakes, garbinti, daryti įžadus ir ka- 
binėti vaško figūrėles, kiekvienas pagal savo įžadą. Taip pasklido gar- 
sas apie jo šventumą ir tokia išaugo pagarba jam, kad nebuvo beveik nė 
vieno, kuris nelaimėje kreiptųsi į kitą šventąjį, o ne į jį. Žmonės vadino 
ir tebevadina jį šventuoju Čapeletu ir tvirtina, jog dievas dėl jo daug 
stebuklų parodęs ir kasdien teberodąs tiems, kas maldingai į jį šaukiasi. 

Tai šit kaip gyveno ir mirė seras Čapeletas iš Prato; šit kaip jis tapo 
šventuoju. Nenoriu tvirtinti, kad jis negalėjo būti išganytas dievo aky- 
se; nors jo gyvenimas buvo nedoras ir bjaurus, bet gal mirties valando- 
je jis taip sielvartingai atgailavo, kad dievas iš mielaširdystės jį priėmė 
į savo karalystę. Bet tai mums paslaptis; o sprendžiant iš to, kas mūsų 
protui prieinama, aš sakau, kad jis veikiau velnio naguose pragare 
negu rojuje. 

Jeigu taip iš tiesų yra, tai mes čia galime pažinti begalinį dievo ge- 

rumą: dievas žiūri ne mūsų klaidų, o mūsų tikėjimo grynumo. Net ir 
tada, kai mes jo priešą palaikome jo draugu ir jį pasirenkame tarpinin- 
ku, viešpats išklauso mus, lyg mes tokiu tarpininku būtume pasirinkę 
tikrą šventąjį. 

Kad dievo malonė sveikus ir gyvus išlaikytų mus šioje linksmoje 
draugijoje tarp dabartinių negandų, šlovinkime ir garbinkime tą, kuris 
mus suvedė draugėn, ir visada į jį šaukimės, tvirtai tikėdami, kad jis 
mus išklausys. 

Ir čia Pamfilas nutilo. 


Antra novelė 


ŽYDAS ABRAOMAS, ŽANO DE ŠEVINJI PASKA- 
TINTAS, KELIAUJA ROMON Į POPIEŽIAUS DVA- 
RĄ; PAMATĘS TENAI DVASININKŲ IŠTVIRKIMĄ, 
GRĮŽTA Į PARYŽIŲ IR TAMPA KRIKŠČIONIU. 


Pamfilo novelė, vietomis gerokai prijuokinusi damas, buvo atidžiai 
išklausyta ir visų išgirta. Kai ji baigėsi, karalienė pagal nustatytą eilę 
liepė toliau pasakoti Neifilei, sėdinčiai greta Pamfilo. Neifilė, pasižy- 
minti tiek mandagiu elgesiu, tiek ir grožiu, džiaugsmingai sutiko ir 
pradėjo šitaip: 

— Pamfilas savo novelėje mums parodė, kad dievo gailestingu- 
mas nežiūri klaidų, jeigu jos išplaukia iš mūsų nežinojimo; o aš savo 
novelėje ketinu jums įrodyti, jog dievo gailestingumas kantriai paken- 
čia ydas net tų žmonių, kurie savo darbais ir žodžiais turėtų duoti 
teisingą liudijimą apie jį, betgi elgiasi priešingai. Šitaip dievas apreiškia 
begalinį savo gerumą, idant mes su dar tvirtesne širdimi laikytumės 
savo tikėjimo. 

Girdėjau pasakojant, mielosios damos, kad Paryžiuje kitados gyve- 
nęs stambus pirklys ir geras žmogus, vardu Žano de Ševinji, varęs 
plačią prekybą gelumbe. Ypatinga draugystė jį rišo su turtingu žydu 
Abraomu, kuris taipogi buvo pirklys ir sykiu labai doras, teisingas 
žmogus. Žano, matydamas jo dorumą ir teisingumą, smarkiai graužėsi, 
kad šio šaunaus, gero ir išmintingo žmogaus siela dėl jo klaidatikystės 
būsianti pasmerkta. Todėl jis draugiškai ėmė prašyti, kad šis atsižadė- 

tų klaidingo žydų tikėjimo ir atsiverstų į krikščionių tikybą, kuri, kaip 
jis pats galįs matyti, būdama šventa ir tobula, nuolat vis plinta ir auga, 
o tuo tarpu jo tikėjimas, priešingai, tolydžio menkėjąs ir galįs visai 
išnykti. Žydas atsakinėjo, kad nerandąs šventesnio ir geresnio per 
žydų tikėjimą, kad šis tikėjimas esąs jam prigimtas, su juo norįs gyventi 
ir mirti; ir jokia galybė neįstengsianti jo nuo to atitraukti. Tačiau 
Žano neatlyžo ir po kelių dienų vėl kreipėsi į jį su panašiais žodžiais, 
ne mokšiškai įrodinėdamas, kaip tat geba daryti pirkliai, kodėl mūsų 
tikėjimas yra geresnis už žydų. Žydas buvo puikus Senojo įstatymo 
žinovas, tačiau, ar iš didelio draugiškumo Žano, ar paveikė jį žodžiai, 
šventosios dvasios įdėti į paprasto žmogaus lūpas, tik jam ėmė smar- 
kiai patikti Žano įrodinėjimai, nors vis dar priešinosi ir nesileido atver- 
čiamas į krikščionybę. Kaip jis spyriojosi, taip ir Žano nesiliovė jį 
įkalbinėjęs, kol pagaliau žydas, tokio atkaklumo nugalėtas, tarė: 

— Tu pageidauji, Žano, kad aš tapčiau krikščioniu? Na gerai, 
aš pasiruošęs, bet pirmiau noriu nuvykti į Romą ir ten pamatyti tą, 
kurį tu vadini dievo vietininku žemėje, pasižiūrėti į jo būdą bei įpro- 
čius, o taipogi į jo brolių kardinolų gyvenimą. Ir jeigu jie man pasi- 
rodys tokie, jog aš galėsiu iš tavo žodžių ir iš jų darbų įsitikinti, kad 
jūsų tikėjimas geresnis už mūsiškį, kaip tu stengiesi man įrodyti, aš 
pasielgsiu, kaip sakiau; jeigu ne — kaip žydas buvau, taip žydas ir 
liksiu. 

Išgirdęs tai, Žano baisiai nuliūdo ir tarė sau: „Perniek visos mano 
pastangos, kurių nesigailėjau, kad tik atversčiau šį žmogų į krikščiony- 
bę. Jeigu jis nuvyks į Romą ir pamatys nedorą dvasininkų gyvenimą, 
ne tik iš žydo netaps krikščioniu, bet jeigu ir būtų krikščionis, tikriau- 
siai vėl grįžtų į judaizmą“. Ir, pasisukęs į Abraomą, prašneko: 

— *Ak drauguži mano, kodėl tu nori užduoti sau tiek vargo ir tiek 
išlaidų, kurių pareikalaus kelionė iš čia į Romą? Antra vertus, tokiam 
turtingam Žmogui kaip tu kiekviena kelionė, jūromis ar žeme, yra 
pilna pavojų. Nejaugi manai, kad čia nerastum, kas tave apkrikštytų? 
Jeigu turi kokių nors abejonių dėl tikėjimo, kurį tau dėstau, argi kitur 
galėtum rasti didesnių mokslininkų ir išmintingesnių vyrų negu čia'*? 
Jie viską tau išaiškins, ko tik panorėsi ar paklausi. Todėl, mano many- 
mu, ši kelionė nereikalinga. Žinok, kad ten prelatai tokie pat, kokių 
gali matyti ir čia, gal tik kiek geresni, nes arčiau stovi prie vyriausiojo 
ganytojo. Todėl paklausyk mano patarimo, pataupyk šitą vargą kitam 
kartui, kokiems nors atlaidams: tuomet gal ir aš keliausiu drauge su 
tavim. 

Žydas atsakė: 

— Aš tikiu, Žano, kad viskas yra taip, kaip tu sakai, bet, vienu 
žodžiu tariant, esu tvirtai pasiryžęs keliauti, jeigu nori, kad padary- 
čiau, ko šitiek mane prašei; kitaip aš nieko nedarysiu. 

Žano, tokį jo ryžtą matydamas, tarė: 

— Na, tai keliauk su dievu! 

O pats širdyje pamanė, kad jeigu Abraomas pamatys Romos dvarą, 
niekad netaps krikščioniu. Bet, nieko kito nebelikus daryti, Žano 
nusiramino. 

Žydas sėdo ant žirgo ir kaip beįmanydamas greičiau nujojo į Ro- 
mą. Nuvykęs ten, saviškių žydų garbingai buvo priimtas. Apsistojęs 
Romos dvare, niekam neprasitarė apie savo kelionės tikslą ir atsargiai 
stebėjo popiežiaus, kardinolų, prelatų ir visų dvariškių gyvenimą. Iš to, 
ką pats pamatė, būdamas žmogus labai akylas, ir dar iš to, ką girdėjo 
iš kitų, jis įsitikino, kad nuo didžiausio iki mažiausio visi kaip vienas 
baisiausiai gašlauja, nusideda ne tik natūralia, bet ir sodomiška nuo- 
dėme, nebijodami nei sąžinės graužimo, nei gėdos, todėl, prašant ko- 
kios nors malonės, kekšių ir dailių berniukų įtaka ten nemaža. Be to, 
jis akivaizdžiai pamatė, kad visi jie rajūnai, gėrovai, girtuokliai, po 
gašlybės ypač uoliai tarnaujantys pilvui nelyginant galvijai. Iš arčiau 
įsižiūrėjęs išvydo, kad visi kaip vienas gobšūs ir godūs pinigų, kad 
perka ir parduoda žmonių, netgi krikščionių, kraują ir šventus daly- 
kus, ar tai būtų sakramentai, ar beneficijos. Tomis šventenybėmis jie 
mitriau prekiauja ir daugiau tam reikalui turi maklerių negu Paryžiuje 
gelumbės pirkliai ar kokie kiti. Atvirą simoniją jie vadino „užtarimu“, 
apsirijimą „pasistiprinimu“, lyg dievui būtų nežinoma, nesakysiu jau, 
žodžių reikšmė, bet ir ištvirkusių širdžių troškimai, ir jį, panašiai kaip 
žmones, būtų galima apgauti, pakeičiant daiktų pavadinimus. Visa tai 
ir daug kitų dalykų, kuriuos reikia nutylėti, labai nepatiko žydui, žmo- 
gui saikingam ir kukliam. Tardamasis jau pakankamai visko prisižiū- 
rėjęs, nusprendė grįžti į Paryžių. Taip jis ir padarė. 

Vos tik Žano sužinojo, kad Abraomas parvykęs, nuėjo pas jį, nė 
trupinėlio neturėdamas vilties, kad šis norėtų tapti krikščioniu. Juodu 
džiaugsmingai pasisveikino, o kai žydas keletą dienų pailsėjo, Žano jį 
paklausė, kokios jis nuomonės apie šventąjį tėvą, kardinolus ir kitus 
dvariškius. Žydas tučtuojau atsakė: 

— Blogos, tegu juos nelabasis! Ir pasakysiu tau, jeigu tik gerai 
viską perpratau, nė vienas dvasininkas ten nepasižymi nei šventumu, 
nei dievobaimingumu, nei artimo meile, nei gražaus gyvenimo pavyz- 

džiais, ir tik gašlumas, godumas, pilvapenystė, apgaulė, pavydas, pui- 
kybė ir dar blogesnės ydos (jeigu tik gali būti blogesnių) man pasirodė 
taip visų pamėgtos, kad Romą aš palaikiau greičiau velniškųjų, o ne 
dieviškųjų darbų kalve. Kiek galiu spręsti, jūsų ganytojas, o drauge su 
juo ir visi kiti, iš kailio neriasi, kaip beišmanydami ir kaip beįmanydami 
stengiasi paversti niekais ir išvyti iš pasaulio krikščionių tikėjimą, nors 
jie turėtų būti jo pagrindas ir atrama. O kadangi, nepaisydamas jų 
pastangų, jūsų tikėjimas nuolat auga, plečiasi, darosi vis tyresnis ir 
aiškesnis, tad savaime suprantama, kad jį remia ir palaiko šventoji 
dvasia kaip tikėjimą, šventesnį ir tobulesnį už visus kitus. Todėl aš, 
iki šiol atkakliai spyręsis tavo raginimams ir nenorėjęs tapti krikščio- 
niu, dabar visai atvirai tau sakau, kad niekas manęs nesulaikys nuo 
krikščionybės. Taigi eiva į bažnyčią, ir ten pagal jūsų tikėjimo apeigas 
liepk mane apkrikštyti! 

Žano, kuris laukė priešingos atomazgos, išgirdęs tokius žodžius, 
pasijuto laimingiausias žmogus pasaulyje. Nuėjęs drauge su juo į 
Paryžiaus dievo motinos katedrą, paprašė tenykščių kunigų apkrikšty- 
ti Abraomą. Šį norą jie tučtuojau patenkino. Žano buvo jo krikštatėviu 
ir davė jam Žano vardą. Vėliau protingiems žmonėms jis pavedė 
išmokyti naujakrikštį mūsų tikėjimo tiesų, kurias šis veikiai perprato 
ir buvo paskui geras, padorus žmogus, ir šventai gyveno. 


Trečia novelė 


ŽYDAS MELCHIZEDEKAS SAVO PASAKOJIMU 
APIE TRIS ŽIEDUS IŠVENGIA DIDELIO PAVOJAUS, 
KURĮ JAM BUVO PARUOŠĘS SALADINAS. 


Kai Neifilė nutilo ir visi jos novelę išgyrė, karalienei pageidaujant, 
šitaip prabilo Filomena: 

— Neifilės pasakojimas man priminė pavojingą atsitikimą su vie- 
nu žydu '?. Kadangi apie dievą ir šventąjį mūsų tikėjimą jau pakanka- 
mai ir gražiai pakalbėta, nebus nepadoru, jeigu dabar nusileisime prie 
žmogiškųjų įvykių ir veiksmų. Aš jums papasakosiu novelę, kurią 
išklausiusios gal atsargesnės būsite, atsakydamos į jums duodamus 
klausimus. Turėtumėt žinoti, mielosios draugės, jog kaip kvailystė 
dažnai žmogui sugriauna laimę ir įstumia jį į didžiausią vargą, lygiai 

taip protas iš didžiausių pavojų išgelbsti išminčių ir suteikia jam didelę 
ir saugią ramybę. Kad paikystė ne vieną iš gerovės į bėdą įstumia, 
aiškiai matyti iš daugelio pavyzdžių; bet man dabar čia nerūpi jų 
minėti, nes kas dieną jie reiškiasi tūkstančiais. O kad protas būna pa- 
guodos šaltinis, šitai, kaip žadėjau, aš jums parodysiu trumpoje nove- 
liukėje. 

Saladinas'?, kurio narsumas buvo toks, kad iš paprasto žmogaus 
ne tik Babilonijos'" sultonu pasidarė, bet ir laimėjo daug pergalių 
prieš saracėnų ir krikščionių karalius, įvairiems karams ir negirdėtai 
prabangai iššvaistė visą savo iždą. Kartą netikėtai jam prireikė stam- 
bios sumos pinigų ir, neišmanydamas, kur galėtų skubiai jų gauti, 
prisiminė turtingą žydą, vardu Melchizedeką, kuris Aleksandrijoje 
skolindavo pinigus už palūkanas. Saladinas pamanė, kad jis galėtų jam 
padėti, jeigu tik norėtų; bet žinojo, kad Melchizedekas toks šykštus, 
jog geruoju amžindie neskolins, o griebtis prievartos nenorėjo. Reikalo 
spiriamas, ilgai Saladinas galvojo, kokį čia išradus būdą, kad žydas 
jam pagelbėtų, ir pagaliau nusprendė imtis prievartos, bet tam tikra 
gudrybe pridengtos. 

Pasikvietęs jį ir draugiškai priėmęs, pasisodino greta savęs ir tarė: 

— (Garbusis vyre, iš daugelio esu girdėjęs, kad tu labai išmintingas 
ir puikiai išmanai dieviškus dalykus; todėl mielai norėčiau sužinoti iš 
tavęs, kurį iš trijų tikėjimų tu laikai tikruoju: žydų, saracėnų ar krikš- 
čionių? 

Žydas, tikrai išmintingas žmogus, aiškiai numanė, jog Saladinas 
mėgina jį nutverti už liežuvio, ieškodamas dingsties prie jo prikibti, 
ir suprato negalėsiąs vieno kurio iš šių trijų tikėjimų išgirti labiau už 
kitus du, jei nenori, kad Saladinas pasiektų savo tikslą. Jam būtinai 
reikėjo rasti tokį atsakymą, kuriuo neįkliūtų, todėl jis įrempė savo 
protą, greitai sugalvojo, kas dera sakyti, ir tarė: 

— Valdove, jūs man davėte gudrų klausimą. Norėdamas atsakyti, 
ką aš apie tai manau, turiu jums papasakoti vieną noveliukę, kurios ir 
paklausykite. Prisimenu, daug kartų esu girdėjęs, kad kitados gyvenęs 
turtingas ir žymus žmogus, kuris tarp kitų brangių daiktų savo lobyne 
turėjęs vieną labai gražų ir vertingą žiedą. Už tą grožį ir vertę geisda- 
mas šį žiedą ypatingai pagerbti ir amžinai palikti jį savo ainiams, įsakė, 
kad tasai iš jo sūnų, kuris turėsiąs šį žiedą, būtų pripažįstamas jo įpė- 
diniu ir visų kitų gerbiamas ir godojamas kaip šeimos galva. Žiedo 
paveldėtojas laikėsi tokios pat tvarkos su savo įpėdiniais kaip ir jo 
pirmtakas. Taip šis žiedas, eidamas iš rankų į rankas, priklausė dauge- 

liui įpėdinių ir pagaliau atiteko žmogui, turinčiam tris gražius ir šau- 
nius sūnus, labai klusnius tėvui, tad ir vienodai jo mylimus. Jaunuoliai 
žinojo apie paprotį su žiedu, ir kiekvienas troško būti garbingesnis už 
kitus, kiekvienas kaip beįmanydamas prašė tėvą, jau senelį, kad mir- 
damas paliktų žiedą jam. Taurusis žmogus, vienodai juos mylėdamas 
ir pats nežinodamas, kuriam palikti žiedą, kiekvienam atskirai paža- 
dėtą, sumanė patenkinti visus tris: slapčia liepė vienam geram meist- 
rui nukaldinti du kitus žiedus, tiek panašius į pirmąjį, kad pats užsako- 
vas vos begalėtų atskirti, kuris tikrasis. Mirdamas visiems trims sūnums 
slapčia davė po žiedą. Tėvui mirus, kiekvienas iš jų norėjo paveldėti 
turtą ir garbę, ir kai kilo tarpusavy ginčas, kiekvienas savo teisėms 
įrodyti ištraukė po žiedą. Paaiškėjus, kad visi trys žiedai tokie panašūs 
vienas į kitą, jog neįmanoma atskirti, kuris iš jų tikrasis, klausimas, kas 
yra tikrasis tėvo įpėdinis, liko neišspręstas ir toks tebėra ir dabar. Tą 
pat, valdove, pasakysiu ir apie tris tikybas, dievo tėvo duotas trims 
tautoms, dėl kurių pateikėte man klausimą: kiekviena tauta tariasi 
paveldėjusi tikrąjį tikėjimą ir jo priesakus vykdanti; bet kuris iš jų 
tikrasis — čia toks pat neišspręstas klausimas kaip ir dėl žiedų. 

Saladinas suprato, kad žydas puikiai sugebėjo išsisukti iš paspęstų 
pinklių, todėl ryžosi atskleisti savo bėdą ir pažiūrėti, ar šis nenorės 
jam pagelbėti. Taip jis ir padarė, prisipažinęs žydui, ką buvo sumanęs 
prieš jį, jeigu jis nebūtų atsakęs taip išmintingai. 

Žydas mielai paskolino Saladinui reikiamą sumą, o Saladinas vė- 
liau ne tik grąžino visą skolą, bet dar gausiai jį apdovanojo, visada 
laikė savo draugu ir davė jam prie savęs aukštą ir garbingą tarnybą. 


Ketvirta novelė 


VIENUOLIS, ĮPUOLĘS Į NUODĖMĘ, UŽ KURIĄ 

JAM GRĖSĖ SUNKI BAUSMĖ, SUMANINGAI AP- 

KALTINA TOKIU PAT NUSIKALTIMU SAVO ABA- 
TĄ IR IŠVENGIA BAUSMĖS. 


Kai Filomena nutilo, baigusi savo novelę, sėdįs šalia jos Dionėjas, 
nelaukdamas karalienės įsakymo ir žinodamas, kad pagal įvestą tvarką 
dabar jam eilė pasakoti, prabilo šitaip: 

— Meilingosios damos! Jei gerai suprantu mūsų tikslą, mes 
susirinkome čion pasakojimais linksminti kits kitą. Todėl manau, 
kad kiekvienam, jei tik jis nenusižengs šiam susitarimui, yra leista 
(kaip neseniai patvirtino ir mūsų karalienė) pasakoti tokią novelę, 
kuri, jo manymu, suteiks mums didžiausią malonumą. Jau girdėjome 
apie tai, kaip Abraomas, paklausęs išmintingo Žano de Ševinji patari- 
mo, išgelbėjo savo sielą, kaip Melchizedekas savo sumanumu apsaugo- 
jo turtus nuo Saladino kėslų. Tikiuosi nesulauksiąs iš jūsų priekaištų, 
jeigu trumpai jums papasakosiu, kokia gudrybe vienas vienuolis išsi- 
gelbėjo nuo sunkios bausmės. 

Lunidžanoje, ne per toliausia nuo čia, buvo vienuolynas, kadaise 
labiau garsėjęs savo šventumu ir vienuolių gausumu negu dabar; tarp 
kitų tenai gyveno jaunas vienuolis, kurio jėgų ir žvalumo neįstengė 
numarinti nei pasninkai, nei ilgos budėjimo valandos. Kartą, vidur- 
dienį, kai visi vienuoliai gulėjo, o jis pats vienas klaidžiojo aplink 
bažnyčią, stovinčią gan nuošalioj vietoj, netikėtai išvydo labai gražią 
mergaitę, gal kokio tenykščio žemdirbio dukrą, kuri vaikštinėjo po 
laukus ir rinko žoles. Vos pamačius ją, staiga apniko jį baisūs geiduliai. 
Prisiartinęs užkalbino gražuolę ir žodis po žodžio nuėjo tiek toli, kad 
pagaliau susitarė su ja ir niekieno nepastebėtas parsivedė merginą 
į savo celę. 

Kai čia jis, geismų per daug įkaitintas, ne itin atsargiai su ja smagi- 
nosi, atsitiko, kad abatas, pakilęs iš miego, tylutėliai ėjo pro šią celę ir 
išgirdo ten šneką ir šiugždesį. Norėdamas geriau išgirsti, kas čia per 
balsai, jis prisėlino prie pat celės durų ir aiškiai suprato, kad viduje 
esama moteriškės. Iš pradžių jau buvo benorįs liepti atidaryti duris, 
bet paskui sugalvojo kitaip ir, grįžęs į savo kambarį, ėmė laukti, kol 
vienuolis išeis. O vienuolis, kad ir labai uoliai mėgavosi ir smaginosi 
su ta mergina, vis dėlto pajuto kažką įtartina; išgirdęs kojų šlepsėjimą 
dormitoriume, prikišo akį prie plyšelio ir aiškiausiai pamatė abatą 
bestovint ir besiklausant, taigi puikiai suprato, kad abatas galėjo 
sužinoti, jog jo celėje yra mergina. Gerai numanydamas, kad už tai jo 
laukia sunki bausmė, labai nusiminė; tačiau, nerodydamas merginai 
savo susirūpinimo, greit ėmė mintyse perkratinėti šimtus dalykų, ieško- 
damas kokios nors išeities; veikiai jam atėjo į galvą gudrybė, kuri ir 
privedė jį prie sumanyto tikslo. Apsimetęs, kad jau pakankamai su ja 
prisimylavo, tarė tai merginai: 

— Eisiu pasižiūrėti, kaip tau išsprukti iš čia nepastebėtai; todėl 
sėdėk ramiai, kol aš grįšiu. 

Išėjęs ir užrakinęs celę, pasuko tiesiai į abato kambarį ir, įteikęs 
jam raktą, kaip darydavo visi vienuoliai, kur nors išeidami, nekaltu 
veidu pasakė: 

— Dvasiškas tėve, šįryt aš nespėjau parveždinti visų malkų, pri- 
kirstų mums; todėl, jūsų leidžiamas, norėčiau eiti į mišką ir liepti jas 
pargabenti. 

Abatas, geisdamas tiksliau sužinoti apie vienuolio nusižengimą ir 
manydamas, kad šis nė neįtaria esąs jo nužiūrėtas, apsidžiaugė tokia 
proga, mielai priėmė raktą ir leido jam išeiti. Kai tik vienuolis dingo, 
abatas ėmė svarstyti, kaip čia geriau pasielgus: ar atrakinti celę visos 
brolijos akivaizdoje ir parodyti jo nusikaltimą, idant paskui broliukai 
neturėtų dingsties murmėti prieš jį, kai jis baus vienuolį; ar pirmiau 
sužinoti iš merginos, kaip tatai įvyko. Pamanęs, kad gal čia žmona ar 
dukra tokio žmogaus, kuriam jis nenorėtų užtraukti šitokios gėdos, 
parodydamas ją visiems vienuoliams, nusprendė pirmiau pasižiūrėti, 
kas ji per viena, o paskui jau ką nors daryti. Patyliukais priėjęs prie 
celės, atrakino ją ir įėjęs vėl užrakino. Mergina, išvydusi abatą, di- 
džiai suglumo ir iš gėdos paplūdo ašaromis. Tėvas abatas, užmetęs ant 
jos akį ir pamatęs, kad ji jaunutė ir daili, nors ir senas jau būdamas, 
staiga užsiplieskė ne mažesne geismų liepsna kaip jaunasis vienuolis, 
tad ir ėmė kalbėti savo širdyje: „O kodėl man neparagauti malonumo, 
kai galiu? Juk nemalonumų ir bėdų niekuomet netrūksta. Tai graži 
mergina, ir niekas pasauly nežino, kad ji čia; jeigu tik pavyks ją pa- 
lenkti savo valiai, nesuprantu, kodėl nepamėginti? Kas apie tai suži- 
nos? Niekas niekuomet nesužinos, o nuodėmė paslėpta — pusiau at- 
leista. Tokios progos gal niekuomet nebepasitaikys. Manau, netgi 
išmintinga pasinaudoti laime, kurią viešpats dievas kam nors siunčia“. 
Taip kalbėdamas sau ir visiškai pakeitęs ketinimą, su kuriuo čion atėjo, 
jis prisiartino prie merginos, tyliai ėmė ją guosti ir prašyti, kad nebe- 
verktų, ir pagaliau žodis po žodžio atidengė jai savo troškimus. Mergi- 
na nebuvo kieta kaip geležis ar deimantas ir gan lengvai pasidavė abato 
geismams. Apkabinęs ir pabučiavęs ją daug kartų, jis klestelėjo ant 
vienuolio loviūkštės ir, gal atsižvelgdamas į nemažą savo reverencijos 
svorį ir į gležną mergaitės amžių, o gal bijodamas jai pakenkti perne- 
lyg dideliu savo sunkumu, ne užgulė ją, o pasiguldė ant savęs ir ilgokai 
su ja smaginosi. 

Vienuolis, neva išėjęs į mišką, pasislėpė dormitoriume ir kai tik 
pamatė abatą patį vieną įžengiant į jo celę, visiškai nusiramino ir laikė 
savo sumanymą pavykusiu; o matydamas, kad abatas užsirakino iš vi- 

daus, dėl to nė trupučio neabejojo. Išėjęs iš savo slėptuvės, tyliai pri- 
slinko prie plyšio, pro kurį girdėjo ir matė visa, ką kalbėjo ar darė 
abatas. 

Kai abatui pasirodė, kad jau gana prisidžiaugė su mergaite, jis 
užrakino ją celėje ir grįžo į savo kambarį; netrukus išgirdo vienuolio 
žingsnius ir, manydamas, kad šis grįžo iš miško, rengėsi išdrožti jam 
smarkų pamokslą ir įgrūsti į belangę, idant pats vienas galėtų naudotis 
laimėtu grobiu. Pasišaukęs jį pas save, rūsčiu veidu kuo griežčiausiai 
išbarė ir liepė įmest į karcerį. Vienuolis tučtuojau atšovė: 

— Dvasiškas tėve, aš tik neseniai įstojau į švento Benedikto ordiną 
ir nespėjau taip greitai perprasti visų jo papročių, o jūs dar nesate man 
nurodęs, kad vienuolius turi spausti ne tik pasninkai ir vigilijos, bet ir 
moterys. Dabar, kai man tatai parodėte, aš prižadu jums, jeigu man šį 
kartą dovanosite, niekuomet šitaip nebenusidėti, o visuomet daryti taip, 
kaip jus mačiau darant. 

Abatas, žmogus nuovokus, tuojau suprato, kad vienuolis ne tik 
daugiau išmano už jį, bet ir matė visa, ką jis darė; todėl savosios kaltės 
slegiamas gėdijosi skirti vienuoliui bausmę, kurios pats buvo nusipel- 
nęs. Atleidęs jam ir liepęs tylėti apie tai, ką matęs, abatas drauge su juo 
slapčia išvedė mergiščią iš vienuolyno, ir, reikia manyti, juodu dar 
ne kartą ją čion atsivesdavo. 

MONFERATO MARKIZĖ VIŠTIENOS PIETUMIS IR 
KELIAIS ŠMAIKŠČIAIS ŽODELIAIS ATŠALDO PA- 
ŠĖLUSIĄ PRANCŪZIJOS KARALIAUS MEILĘ. 


Klausantis Dionėjo novelės, damų širdis iš pradžių bent kiek su- 
gildė gėda, ir skaistus raudonis, nudažęs jų skruostus, aiškiai apie tai 
bylojo; paskui, žvalgydamosi viena į kitą ir vos betverdamos iš juoko, 
klausėsi visą laiką kikendamos. Kai novelė užsibaigė ir jos keliais švel- 
niais žodeliais žnybtelėjo Dionėjui, duodamos suprasti, kad panašių 
dalykų nedera pasakoti damoms, karalienė, atsigręžusi į Fjametą, 
sėdinčią greta jos žolėje, įsakė iš eilės pasakoti toliau. Fjameta, žavin- 
gai nusišypsojusi, linksmai pradėjo: 

— Man patinka, kad savo novelėmis ėmėmės įrodinėti, kokią 
turi galią greiti ir sąmojingi atsakymai. Mano manymu, jeigu vyriškis 
protingai elgiasi, visuomet stengdamasis įsimylėti moterį, daug kilmin- 
gesnę už save, tai moteris išmintingiausiai pasielgs, saugodamasi pa- 
milti vyriškį, aukščiau stovintį už ją'“; todėl, gražiosios mano damos, 
atėjo man į galvą viena novelė, kurią ketinu čia papasakoti ir kuri jums 
parodys, kaip, kokiais veiksmais ir kokiais žodžiais viena kilminga da- 
ma nuo to apsisaugojo ir garbintoją nuo savęs atgrėsė. 

Monferato markizas!?, didžio šaunumo vyras ir bažnyčios gonfa- 
lonjeras, buvo išvykęs užjūrin kaip kryžiaus karo dalyvis. Kartą užsi- 
minus apie jo narsumą Prancūzijos karaliaus Pilypo Vienakio dvare”, 
o šis taipogi ruošėsi į tą žygį, kažkoks riteris jam pasakė, kad nesą 
pasaulyje antros tokios poros kaip markizas ir jo žmona, nes kiek mar- 
kizas garsėjąs tarp riterių savo narsa, tiek jo žmona esanti gražiausia ir 
šauniausia tarp visų šios žemės moterų. 

Tie žodžiai taip giliai įsmigo į širdį Prancūzijos karaliui, kad jis, 
niekuomet jos nematęs, staiga liepsningai ją įsimylėjo“!. Todėl jis 
nusprendė į rengiamą kryžiaus karą išplaukti ne iš kur kitur, o tik iš 
Genujos, idant nužygiavęs ten sausu keliu, turėtų padorią dingstį 
aplankyti markizę: mat karalius vylėsi galėsiąs patenkinti savo troš- 
kimus, nes markizė buvo likusi namie viena. Kaip tarė, taip ir padarė. 
Išsiuntęs visus pirma, jis su nedidele bajorų svita leidosi į kelią; priartė- 
jẹs prie markizo žemių, iš vakaro davė žinią jo žmonai, kad kitą dieną 
lauktų pietums. Markizė, protinga ir apdairi, linksmai atsakė, kad jai 
tat būsianti užvis didžiausia malonė ir kad karalius būsiąs laukiamas 
svečias. Paskiau ji susimąstė, ką čia galėtų reikšti, kad toks karalius 
žada ją aplankyti, kai nėra namie vyro; ir ji neapsiriko pamaniusi, 
jog Jį atvedė garsas apie jos grožį. Tačiau, būdama moteris galvota, 
ji nusprendė svečią priimti garbingai: susišaukė tuos kelis dar likusius 
namie didžiūnus ir jų patariama sutvarkė visa, kas reikėjo; tik vaišėmis 
ir valgiais ji norėjo rūpintis pati. Liepusi tučtuojau sugaudyti visas 
vištas, kiek tik buvo apylinkėje, vien iš jų užsakė savo virėjams pritai- 
syti visokiausių valgių karališkajai puotai. Ir štai žadėtąją dieną kara- 
lius atvyko ir buvo damos priimtas su didele garbe ir iškilme. Kai val- 
dovas išvydo markizę, ji pasirodė jam dar gražesnė, tauresnė ir manda- 
gesnė, negu buvo įsivaizdavęs iš riterio žodžių; jis be galo žavėjosi ja 
ir liaupsino, tuo karštesniu geismu įsidegdamas, kuo labiau markizės 
grožis kerėjo jam širdį. 

Kai jis valandžiukę pailsėjo kambariuose, išpuoštuose, kaip ir de- 

rėjo priimti tokiam svečiui, karalius ir markizė, atėjus metui pietauti, 
susėdo už vieno stalo, o kiti pagal savo rangą buvo vaišinami prie kitų 
stalų. Čia karalius, ragaudamas daugybę įvairių valgių, pakaitomis 
nešamų, ir puikiausių brangių vynų, be to, susižavėjusiomis akimis 
žvilgčiodamas į gražiąją markizę, jautė didžiausią malonumą. Sekant 
vienam patiekalui po kito, karalius pradėjo stebėtis, kad nors valgiai 
čia ir įvairūs, tačiau visi vien tik iš vištienos. Karalius gerai žinojo, 
kad šiose apylinkėse apsčiai turi būti visokių girinių paukščių ir žvėrių 
ir kad, iš anksto įspėjęs damą apie savo atvykimą, davė jai laiko su- 
rengti medžioklę. Tačiau, nors ir smarkiai tuo stebėjosi, panoro 
persimesti su ja keliais Žodeliais ne tik dėl vištų ir, linksmu veidu atsi- 
gręžęs į ją, tarė: 

— Sakykit, ar šiame krašte veisiasi vienos vištos be gaidžio? 

Markizė puikiausiai suprato klausimą ir kadangi jai pasirodė, 
jog pats viešpats dievas siunčia jai patogią progą išreikšti savo mintis, 
drąsiai atsigręžusi į jį, atsakė: 

— Ne, valdove, bet čionykštės moterys, nors šiek tiek ir skiriasi 
nuo kitų drabužiais ir papročiais, tokios pat kaip ir visur! 

Išgirdęs šį atsaką, karalius gan gerai suvokė ir slaptąją markizės 
žodžių prasmę, ir tą priežastį, kodėl vaišės vien tik iš vištienos; įsitiki- 
nęs, kad su tokia moterim neverta aušinti burnos ir kad prievartai 
čia ne vieta, jis suprato, jog bus išmintingiau ir garbingiau užgesinus 
šią nelemtą ugnį, kuria taip neapdairiai buvo užsidegęs. Bijodamas 
markizės atkirčių, daugiau nebelaidė sąmojų ir pietavo, nustojęs bet 
kokios vilties. Po pietų karalius, skubiu išvykimu norėdamas pridengti 
nedorą savo apsilankymo tikslą, padėkojo markizei už suteiktą garbę 
ir, pavedęs ją dievo globai, iškeliavo į Genują. 


Šešta novelė 


VIENAS ŠAUNUS ŽMOGUS TAIKLIU ŽODŽIU AT- 
SKLEIDZIA DVASININKŲ VEIDMAINYSTĘ. 


Kai visi išgyrė markizės dorumą ir puikią jos pamoką, duotą Pran- 
cūzijos karaliui, Emilija, sėdinti greta Fjametos, karalienei pageidau- 
jant, drąsiai pradėjo pasakoti: 

— Tr aš nenutylėsiu, kaip vienas šaunus pasaulietis įgėlė šykščiam 
vienuoliui taikliu žodžiu, tiek pat juokingu kiek ir pagirtinu. 

Ne taip jau seniai, mielosios merginos, mūsų mieste gyveno mino- 
ritų ordino vienuolis, klaidatikysčių inkvizitorius, kuris, nors ir labai 
stengėsi kaip visi jie dėtis maldingu ir uoliu krikščionių tikėjimo gynė- 
ju, tačiau iš tikrųjų labiau rūpinosi medžioti ne tiek eretikus, kiek tuos, 
kur su pilnu kapšiu. Per šitokį savo stropumą jis atsitiktinai susidūrė 
su vienu žmogeliu, turinčiu daugiau pinigų nei proto; ne dėl tikėjimo 
stokos, o atvirai kalbant, gal vyno įkaitintas ir per daug įsilinksminęs, 
ėmė jis kartą ir leptelėjo savo bičiuliams, jog turįs tokio puikaus vyno, 
kad ir pats Kristus jo išgertų. 

Kai apie tat buvo pranešta inkvizitoriui, šis, išgirdęs, kad to žmoge- 
lio valdos didelės ir kapšys standžiai prigrūstas, cum gladiis et fusti- 
bus” skubiausiai griebėsi regzti jam sunkią bylą, vildamasis ne ereziją 
išrauti iš kaltinamojo, bet kuo daugiau ištraukti iš jo florinų. Taip ir 
atsitiko. 

Išsišaukęs vargšą, inkvizitorius paklausė, ar tiesa, kas apie jį pra- 
nešta. Žmogelis atsakė, kad tiesa, ir papasakojo, kaip viskas buvo. 
Į tai dievobaimingasis inkvizitorius, ypatingas švento Jono Auksabur- 
nio garbintojas?“, atsakė: 

— Tai tu Kristų pavertei gėrovu ir prašmatniausių vynų mėgėju, 
lyg jis būtų Činčiljonė“* ar kuris kitas iš jūsiškių girtuoklių, amžinai 
sėdinčių tavernose? O dabar dediesi nekaltu avinėliu ir nori mums 
įkalbėti, kad čia tik menkniekis. Ne toks jau menkniekis, kaip tau at- 
rodo: už tokį dalyką tu vertas laužo, jei mes elgsimės su tavim, kaip 
privalome. 

Šitokius ir kitokius žodžius inkvizitorius grėsmingu veidu svaidė 
žmogeliui, lyg tasai būtų pats Epikūras”, neigiąs sielos nemirtingumą. 
Netrukus jis taip jį įbaugino, kad bėdžius per tam tikrus tarpininkus 
jam gausiai patepė rankas švento Jono Auksaburnio tepalu (labai 
padedančiu nuo užkrečiamos gobšumo ligos, kuria serga visi dvasinin- 
kai ir ypač broliai minoritai, neturintys teisės nė paliesti pinigų), idant 
inkvizitorius būtų gailestingas. Šio išganingo tepalo, nors Galenas 
apie jį nekalba nė viename savo medicinos veikale, jis tiek daug pavar- 
tojo, kad jam grėsusi laužo liepsna maloningai virto kryžiaus ženklu, 
ir jam, nelyginant riteriui, vykstančiam užjūrin į kryžiaus karą, buvo 
prisiūtas prie švarko geltonas kryžius juodame dugne. 

Be to, inkvizitorius, gavęs pinigus, keletą dienų nusidėjėlį laikė 
pas save, atgailai uždavęs jam kas rytas klausyti mišių šv. Kryžiaus 

bažnyčioje ir per pietus prisistatyti jam, o likusią dalį dienos leidęs 
veikti ką tik nori. Šis visa tat stropiai vykdė. Tarp kitko, vieną rytą jis 
išgirdo per mišias Evangeliją, kurioje buvo šitokie žodžiai: „Gaus šim- 
teriopai ir paveldės amžinąjį gyvenimą“ “". 

Tvirtai įsidėjęs į galvą tuos žodžius ir, kaip buvo liepta, vidurdienį 
nuvykęs pas inkvizitorių, rado šį bepietaujant. Inkvizitorius pasitei- 
ravo, ar jis išklausė šįryt mišias. 

— Taip, dvasiškas tėve,— skubiai atsakė prasižengėlis. 

Tada inkvizitorius tarė: 

— Gal per mišias girdėjai ką nors tokio, dėl ko abejoji ir norė- 
tum išsiaiškinti? 

— Iš tikrųjų, — atsakė žmogelis, — dėl nieko, ką girdėjau, aš 
neabejoju, priešingai, tikiu, kad viskas yra šventa tiesa. Girdėjau, 
beje, vieną dalyką, kuris man sukėlė ir dabar dar tebekelia nuošir- 
džiausią gailestį jums ir visai jūsų brolijai, kai pagalvoju apie nelemtą 
jūsų dalią aname pasaulyje. 

Tada inkvizitorius paklausė: 

— O kas tai per žodžiai, kurie sužadino tokį gailestį mums? 

— Ak dvasiškas tėve,— atsakė žmogelis, — tai buvo Evangelijos 
žodžiai, skelbią: „Gaus šimteriopai“. 

— Tai tiesa, — tarė inkvizitorius. — Bet kodėl gi šie žodžiai tave 
taip sugraudino? 

— Dvasiškas tėve, — atsakė žmogelis, — aš jums paaiškinsiu: nuo 
to laiko, kai aš čion užeidinėju, kasdien matau išnešant gausingam 
būriui pavargėlių kartais vieną, o kartais du didžiulius katilus putros, 
kuri jums ir šio vienuolyno brolijai atlieka nuo pietų. Todėl, jeigu ana- 
me pasaulyje už kiekvieną katilą bus atiduota šimteriopai, tos putros 
jūs turėsite tiek, kad visi joje prigersite. 

Sulig tais žodžiais visi, sėdintys prie inkvizitoriaus stalo, prapliupo 
juokais, o inkvizitorius suprato, kad ši strėlė paleista į putriškąją vie- 
nuolių veidmainystę, ir baisiai suglumo; jeigu ne gėda dėl pirmos by- 
los, jis būtų surezgęs žmogeliui dar ir antrąją, keršydamas už kandų 
sąmojį, pažertą jam ir kitiems dykaduoniams. Supykęs liepė jam ke- 
liauti, kur kojos neša, ir daugiau nebesirodyti po akių. 

Septinta novelė 


BERGAMINAS SAVO PASAKOJIMU APIE PRIMASĄ 
IR KLIUNI ABATA VYKUSIAI PAŠIEPIA NEĮP- 
RASTĄ MESERO KANĖS DELA SKALOS 
ŠYKŠTUMĄ. 


Emilijos smagiai papasakota novelė į valias prijuokino ir karalienę, 
ir kitus, ir visi nuoširdžiai gyrė išmaningą kryžininko atsakymą. Kai 
juokas nutilo ir draugija aprimo, Filostratas, kuriam priėjo eilė pasako- 
ti, prabilo šitaip: 

— Gerbiamosios damos, girtinas dalykas kliudyti nejudantį taikinį, 
bet daug nuostabiau, kada šaulys savo strėle perveria tokį daiktą, kuris 
staiga pasirodo ir vėl dingsta. Ydingas ir nevalyvas dvasininkų gyveni- 
mas aiškiai byloja apie jų sugedimą, ir kiekvienas gali juos apkalbėti, 
peikti ir smerkti kiek tinkamas. Jeigu tas doras žmogelis ir gerai pasiel- 
gė, atskleidęs inkvizitoriui veidmainingą gailestingumą vienuolių, 
duodančių vargšams tai, ką derėtų atiduoti kiaulėms arba išpilti lau- 
kan, — mano manymu, dar labiau vertas pagyrimo tasai žmogus, kurį 
man priminė pirmesnioji novelė ir apie kurį ketinu čia jums papasako- 
ti. Tą neįprastą ir keistą turtingo sinjoro, mesero Kanės dela Skalos““, 
šykštumą jis pašiepė linksmoje novelėje, įdėdamas į kito lūpas tat, ką 
norėjo pasakyti apie save ir apie jį. Štai toji novelė. 

Kaip skamba garsas po visą pasaulį, meseras Kanė dela Skala, kurį 
laimė lydėjo bemaž visur, buvo vienas iš žymiausiųjų ir dosniausiųjų 
sinjorų, kokie tik žinomi Italijoje nuo imperatoriaus Frydricho II?š 
laikų iki šiol. Kartą sumanęs suruošti Veronoje didžiulę, prašmatnią 
šventę, į kurią iš visų pasaulio kraštų prigužėjo aibė dvariškių, ypač 
įvairiausio plauko juokdarių, meseras Kanė dela Skala staiga kažkodėl 
pakeitė savo nusistatymą ir, gausiai apdovanojęs, atleido svečius. 

Vienas tik Bergaminas??, negirdėtai neregėtai šmaikštus pasakoto- 
jas ir gražbylys, nebuvo nei apdovanotas, nei atleistas ir vis tebelaukė 
vildamasis, kad gal ateityje visa tai jam apsivers į naudą. Bet meseras 
Kanė dela Skala kažkodėl įsikalė į galvą, kad duoti tam žmogui ką 
nors — blogiau nei į ugnį įmesti, todėl tylėjo ir nė žodžio jam nesakė. 
Po kelių dienų Bergaminas, matydamas, kad sinjoras nei šaukiasi jo 
pas save, nei reikalauja pasireikšti savo menu ir kad, be to, apsistojęs 
viešbutyje su žirgais bei tarnais, leidžia savo pinigus, — pradėjo sielo- 

tis. Vis dėlto jis lūkuriavo manydamas, kad būtų negražu imti dabar 
ir iškeliauti. 

Jis turėjo su savim atsigabenęs tris dailius ir brangius drabužius, 
padovanotus jam kitų sinjorų, idant galėtų garbingai pasirodyti iškil- 
mėse; bet kadangi viešbučio šeimininkas reikalavo užsimokėti, iš pra- 
džių jis atidavė šiam vieną, paskui, dar kiek pagyvenęs, antrą ir paga- 
liau ėmė maitintis iš trečiojo, nusprendęs pasilikti, kol išteks lėšų, o 
paskui išvykti. Ir štai, baigdamas pravalgyti jau trečiąjį drabužį, Ber- 
gaminas, labai nuliūdęs, vieną dieną prisistatė pietaujančiam meserui 
Kanei dela Skalai. Meseras Kanė dela Skala pamatė jį ir, veikiau 
norėdamas pasišaipyti negu pasimėgauti jo gražbylyste, tarė: 

— Kas tau yra, Bergaminai? Ko toks nusiminęs? Papasakok ką 
nors. 

Tada Bergaminas, ilgai negalvodamas (nes viską jau iš anksto buvo 
gerai apgalvojęs), tučtuojau ėmė pasakoti novelę, kuri atrodė lyg 
pritaikyta jo paties padėčiai. 

— Pone, jūs turbūt žinote, kad Primasas“? buvo ne tik puikus 
lotynų kalbos mokovas, bet ir gabus, įgudęs eiliuotojas, ir šitos ypaty- 
bės jį taip išaukštino ir išgarsino, kad iš vardo jį žinojo net ir tie, kurie 
niekuomet nebuvo jo matę savo akyse. Kartą Paryžiuje jis kentė didelį 
vargą, kuris retai kada jį apleisdavo, nes šio pasaulio galiūnai nedaug 
tevertino jo talentus. Čia jis išgirdo apie Kliuni?! abatą, kuris pagal 
savo pajamas laikomas turtingiausiu, be popiežiaus, šventosios bažny- 
čios prelatu; žmonės pasakojo nuostabių dalykų apie jo dosnumą: esą 
jo namuose amžina šventė ir kiekvienas, kas ten nuvykstąs abatui 
pietaujant, galįs valgyti ir gerti iki soties. Išgirdęs tokią naujieną, Pri- 
masas, mėgstąs bendrauti su žymiais žmonėmis ir ponais, ryžosi nueiti 
ir savo akimis pamatyti šio abato dosnumą. Pasiteiravęs, ar toli jis 
gyvena, sužinojo, kad jo dvaras esąs už šešeto mylių nuo Paryžiaus. 
Taigi Primasas sumetė, jog išėjęs anksti rytą, pietumis galįs jau būti 
tenai. Pasiklausęs kelio ir nerasdamas nė vieno bendrakeleivio, jis 
baiminosi, kad kartais nepaklystų ir neatsidurtų tokioje vietoje, kur 
ne taip lengva gauti ką valgomo; štai kodėl, idant nereiktų kentėti 
alkio, atsitikus šitokiai bėdai, jis nusprendė pasiimti su savim tris ban- 
deles duonos manydamas, kad vandens (nors ir ne per daug jį mėgo) 
rasiąs visur. Įsikišęs bandeles užantin, leidosi į kelią, ir taip jam nusi- 
sekė, kad dar prieš pietus atvyko ten, kur gyveno abatas. Įžengęs vi- 
dun, apsidairė aplinkui ir, išvydęs daugybę padengtų stalų ir didelę 
ruošą virtuvėje, ir visa kita, kas tik reikalinga pietums, tarė pats sau: 

„Iš tikrųjų šis abatas toks dosnus, kaip žmonės apie jį sako“. Kurį 
laiką pasižvalgius jam apsukui, abato senešalas liepė tarnui atnešti 
vandens rankoms nusiplauti, nes jau metas buvo pietauti, ir visus suso- 
dino už stalo. Atsitiko taip, kad Primasas buvo pasodintas kaip tik 
priešais duris, pro kurias į valgomąjį turėjo įeiti abatas. Šiame dvare 
buvo paprotys ant stalų niekuomet nepaduoti nei vyno, nei duonos, 
nei jokių kitų valgymų bei gėrimų, kol neatsisėda abatas. Taigi sene- 
šalas, padengus stalus, liepė pranešti abatui, kad pietūs jau gatavi, jeigu 
tik jis teiksis valgyti. Abatas liepė atidaryti salės duris; žingtelėjęs pa- 
žvelgė priekin, ir pirmas žmogus, atsitiktinai kritęs jam į akis, buvo 
Primasas, skurdžiai apsirengęs ir iš veido nepažįstamas. Pamačius jį, 
abatui pirmąkart šovė į galvą nelaba mintis, ir jis tarė pats sau: „Žiū- 
rėk, ką aš maitinu prie savo stalo!“ Grįžęs atgal, liepė užrakinti duris 
ir paklausė esančių drauge su juo, ar kas nepažįsta to valkatos, sėdin- 
čio užustalėje priešais jo kambario duris? Visi atsakė, kad ne. Prima- 
sas, galą kelio nukeliavęs ir nepratęs pasninkauti, juto alkį. Šiek tiek 
luktelėjęs ir matydamas, kad abatas neišeina, išsitraukė iš ančio vieną 
iš atsineštų bandelių ir ėmė valgyti. Po valandėlės abatas liepė vienam 
savo tarnui pažiūrėti, ar tasai Primasas dar neišėjo. Tarnas atsakė: 

— Ne, mesere; priešingai, jis valgo bandelę, kurią, matyt, atsinešė 
su savim. 

— "Tegu valgo savo, jei turi, — atsakė abatas, — o mūsų šiandien 
jis nieko nevalgys. 

Abatas norėjo, kad Primasas pats išeitų, nes išvaryti jį atrodė 
nepadoru. Primasas, suvalgęs vieną bandelę ir abato vis nesulaukda- 
mas, pradėjo valgyti antrąją; apie tai irgi buvo pranešta abatui, liepu- 
siam pažiūrėti, ar svečias dar neišsinešdino. Galų gale, vis nesulauk- 
damas abato, Primasas, suvalgęs antrą bandelę, ėmė kramtyti ir trečią- 
ją. Ir apie tai pranešus abatui, šis pradėjo taip samprotauti pats vienas: 
„Kas čia per negerovė atėjo šiandien man į galvą? Iš kur tasai šykštu- 
mas? Iš kur toji panieka? Ir kam? Tiek jau metų aš maitinu kiekvieną, 
kas tik nori valgyti, nepaisydamas, ar jis bajoras, ar prasčiokas, varg- 
dienis ar turtuolis, pirklys ar sukčius; savo akimis regėjau tūkstančius 
valkatų, ryjančių mano naudą, ir niekad man nešaudavo į galvą tokia 
mintis kaip kad šį kartą. Tikriausiai šykštumas bus mane apsėdęs ne 
dėl menko žmogelio; nors ir atrodo valkata, jis turbūt kokia nors 
įžymybė, jei mano širdis taip kratosi jį pavaišinti“. Taip sau taręs, aba- 
tas panoro sužinoti, kas čia toks būsiąs; sužinojęs, kad tai Primasas, 
atėjęs pažiūrėti jo dosnumo, apie kurį buvo tiek prisiklausęs, jis smar- 

kiai susigėdo, nes iš gandų seniai jį pažinojo kaip garbingą vyrą. Trokš- 
damas išpirkti savo kaltę, abatas kuo beįmanydamas stengėsi jam 
įsiteikti. Po pietų liepė aprengti Primasą puikiais drabužiais, deran- 
čiais jo nuopelnams, apdovanojo pinigais bei žirgu ir leido pačiam 
apsispręsti: iškeliauti ar čia pasilikti. Primasas patenkintas nuoširdžiau- 
siai padėkojo abatui už šitas malones ir raitas grįžo į Paryžių, iš kur 
buvo atėjęs pėsčias. 

Meseras Kanė dela Skala, išmaningas ponas, be jokių aiškinimų 
suprato, ką turėjo galvoje Bergaminas, ir šypsodamas tarė: 

— Bergaminai, tu labai vykusiai parodei ir savo skriaudas, ir savo 
šaunumą, ir mano šykštybę, o taipogi — ko iš manęs pageidauji; iš 
tiesų dar niekam nebuvau toks šykštus kaip dabar tau, bet aš išvarysiu 
savo šykštumą ta pačia lazda, kurią tu išradai. 

Liepęs sumokėti Bergamino šeimininkui, aprengęs jį puikiausiais 
savo drabužiais, davęs pinigų ir žirgą, meseras Kanė dela Skala šį 
kartą leido jam pasielgti kaip tinkamam: iškeliauti ar pasilikti. 

GVILJELMAS BORSJERĖ KANDŽIAIS ŽODŽIAIS 
IŠIUOKIA MESERO ERMINO DE GRIMALDŽIO 
ŠYKŠTUMĄ. 


Šalia Filostrato sėdėjo Laureta; išklausiusi pagyras Bergamino 
išmonei ir žinodama, kad dabar ji turės ką nors papasakoti, nelaukda- 
ma karalienės paliepimo, guviai prabilo: 

— Pirmesnioji novelė, brangiosios draugės, mane skatina papasa- 
koti jums, kaip vienas šaunus dvariškis panašiu būdu vykusiai išjuokė 
labai turtingo pirklio gobšumą; nors ši novelė savo turiniu primena 
jau girdėtąją, tačiau ji bus ne mažiau miela, nes gerai užsibaigia. 

Gyveno kadaise Genujoje bajoras, vardu meseras Erminas de 
Grimaldis“*, kuris, kaip visi manė, savo didžiuliais dvarais ir pinigais 
toli pralenkė turtingiausius piliečius, kokius tada žinojo Italija; ir kaip 
savo turtais jis pranoko visus kitus italus. lygiai taip šykštumu ir gob- 
šumu žymiai viršijo visus kitus šykštuolius ir gobšus, kokių tik buvo 

pasaulyje. Jis laikė užraukęs savo kapšį ne tik tada, kai reikėdavo 
ką nors pavaišinti, bet šykštavo ir sau pačiam; bijodamas išlaidų, ne- 
paisė genujiečių įpročio prašmatniai rengtis ir visur kentė didžiausius 
trūkumus, net valgydamas ir gerdamas. Štai kodėl, ir pelnytai, jo pa- 
vardė — de Grimaldis — liko užmiršta, ir visi jį tevadino meseru 
Erminu Šykštuoliu. 

Tais laikais, kai jis begodišiaudamas vis didino ir didino savo tur- 
tus, kartą atvyko į Genują šaunus dvariškis, išauklėtas ir gražbylys, 
vardu Gviljelmas Borsjerė*“, nė trupučio nepanašus į dabartinius, 
sugedusius ir niekingus, kurie šiandien trokšta dėtis bei vadintis ponais 
ir bajorais; veikiau derėtų juos vadinti asilais, išaugusiais bjauriausių 
ir nevalyviausių prasčiokų purve, o ne dvare. Anuomet dvariškiai. 
laikė savo pareiga taikinti bajorus, kai kildavo tarp jų vaidai ar neapy- 
kanta, supiršti į poras, užmegzti giminystes ir draugystę, gražiais, 
žaismingais žodžiais guosti nusiminusius, linksminti dvarus ir karčiais 
priekaištais tėviškai smerkti nedorėlių ydas — ir visa tai už menkutį 
atpildą. O šiandieną jie įprato leisti laiką skleisdami apkalbas, sėdami 
nesantaiką, pasakodami bjaurius ir nešvankius dalykus, ir blogiau- 
sia — žmonių akivaizdoje, prikišdami vienas kitam visokias šlykštynes, 
begėdystes ir piktybes, tikras ar prasimanytas. Ištvirkę ir suniekšėję 
bajorai tą iš jų labiau mėgsta, labiau gerbia ir didžiausiomis dovanomis 
apipila, kuris bjauriau daro ar kalba. Tai baisi ir smerktina šių dienų 
pasaulio gėda ir akivaizdus įrodymas, kad dorybės čia išnyko, paliku- 
sios vargšę žmoniją ydų dumble. 

Bet, grįždama prie to, kuo buvau pradėjusi ir nuo ko mane bent 
kiek nuvedė į šalį teisingas pyktis, pasakysiu, kad minėtąjį Gviljelmą 
visa Genujos aukštuomenė priėmė su pagarba ir mielai kvietėsi pas 
save. Šis, keletą dienų pagyvenęs mieste ir daug prisiklausęs apie mese- 
ro Ermino šykštumą ir gobšumą, sumanė jį pamatyti. Meseras Ermi- 
nas jau buvo girdėjęs, kad Gviljelmas Borsjerė — šaunus vyras, ir, 
nors buvo šykštus, vis dėlto dar turėjo širdyje krislelį taurumo, tad 
sutiko jį gan draugiškais žodžiais ir linksmu veidu, užmezgė su juo 
ilgą kalbą apie įvairiausius dalykus ir šnekučiuodamas nusivedė drau- 
ge su kitais ten buvusiais genujiečiais į savo naująjį labai gražų namą, 
ir aprodęs viską paklausė: 

— Na, mesere Gviljelmai, jūs daug ką esate matęs ir girdėjęs, gal 
patartumėt man, kokį dar niekad neregėtą daiktą aš galėčiau liepti 
nutapyti šio namo salėje? 

Girdėdamas tokią negudrią jo šneką, Gviljelmas atsakė: 

— Mesere, nemokėsiu patarti, koks tai galėtų būti dar niekad 
neregėtas daiktas — nebent čiaudulys ar kas panašu; bet jeigu pagei- 
daujate, aš jums nurodysiu vieną dalyką, kurio, manau, dar niekad 
nesate regėjęs. 

— Ak, susimildamas, pasakykite, kas tai yra? — tarė meseras 
Erminas, nesitikėdamas, kad svečias jam atsakys taip, kaip atsakė. 

— Liepkite nutapyti dosnumą! — tučtuojau sušuko Gviljelmas. 

Išgirdęs šituos žodžius, meseras Erminas staiga taip susigėdo, kad 
iš tos baisios gėdos jo būdas vienu akimirksniu bemaž visiškai pasikeitė. 

— Mesere Gviljelmai,— atsakė Erminas,— aš liepsiu jį nutapyti 
taip, kad nei jūs, nei kas kitas niekados negalėtumėt man pasakyti, kad 
aš nesu jo matęs nei pažinojęs. 

Šykštuolį taip paveikė Gviljelmo žodžiai, kad nuo tos dienos jis 
tapo dosniausiu ir maloniausiu ponu, vaišinusiu ir svetimšalius, ir vie- 
tinius labiau negu kas nors kitas Genujoj anais laikais. 

KIPRO KARALIUS, VIENOS KILMINGOS GASKO- 
NIETĖS PAŠIEPTAS, IŠ SILPNADVASIO TAMPA 
ŠAUNIU IR RYŽTINGU VALDOVU. 


Eliza, kuri turėjo gauti paskutinį karalienės įsakymą, nelaukdama 
jo, linksmai pradėjo šitaip: 

— Dažnai atsitinka, jaunosios damos, kad ko neįstengia padaryti 
nei įvairūs priekaištai, nei visokios bausmės, tą padaro vienas tik žodis, 
ne tam tyčia, o atsitiktinai pasakytas. Tat aiškiai matyti iš Lauretos 
novelės, ir aš tą pat noriu jums įrodyti trumpute novele. Geri apsaky- 
mai visada naudingi, ir jų reikia klausytis su atidžia, kad ir kas juos 
pasakotų. 

Pirmojo Kipro karaliaus laikais““, kai Gotfridas Bujonietis“? jau 
buvo užkariavęs Šventąją žemę, viena Gaskonės kilminga dama nu- 
keliavo prie Kristaus grabo ir, grįždama iš ten, užsuko į Kipro salą, 
kur kažkokie nevidonai skaudžiai ją įžeidė. Kai visi jos skundai nieko 
nepadėjo, ji nusprendė pasiskųsti karaliui. Bet kažkas jai pasakė, kad 
tai bergždžias triūsas, nes karalius toks silpnadvasis ir menkas, jog 
ne tik nebaudžiąs už skriaudas, padarytas kitiems, bet su niekingu bai- 
lumu kenčiąs daugybę skriaudų, jam pačiam daromų; todėl kiekvie- 

nas, kas turįs kokį apmaudą, išgiežiąs ant jo paties, visaip jį užgaulio- 
damas ir gėdindamas. 

Girdėdama tai, gaskonietė, netekusi vilties rasti kur nors teisybę 
ir geisdama kiek apmalšinti savo pyktį, nusprendė bent pašiepti kara- 
liaus menkystę ir, nuėjusi pas jį, verkdama tarė: 

— Valdove, aš stojau prieš tavo akis ne todėl, kad laukčiau keršto 
už padarytą man skriaudą; atpildo vietoje aš tik prašau, kad pamoky- 
tum mane pakelti visas tas užgaules ir skriaudas, kurių, kaip girdžiu, 
niekas tau negaili; tavo apšviesta, gal ir aš sugebėsiu kantriai kęsti 
savąjį įžeidimą, nors, dievas mato, mielai jį perleisčiau tau: juk tu toks 
ištvermingas! 

Karalius, iki šiol lėtas ir tingus, tarsi iš miegų pabudo: pirmiausia 
smarkiai nubaudė tos damos įžeidėjus, o paskui ėmė griežčiausiai per- 
sekioti kiekvieną, kuris kaip nors nuplėšdavo šlovę jo karūnai. 

MAESTRAS ALBERTAS IŠ BOLONIJOS MANDAGIAI 
SUGĖDINA MOTER], KURI NORĖJO JĮ SUGĖDINTI 
UŽ TAI, KAD JIS BUVO JĄ ĮSIMYLĖJES. 


Nutilus Elizai, paskutinė privalėjo pasakoti karalienė, ir ji su mo- 
terišku žavumu prabilo: 

— Tauriosios merginos, kaip giedromis naktimis žvaigždės puošia 
dangų, o pavasarį gėlės žaliąsias pievas, taip sąmojingi žodžiai dabina 
girtinus papročius ir malonias šnekas. Šmaikštūs posakiai, trumpučiai 
būdami, daug geriau pritinka moterims negu vyrams, nes ilgos ir ne- 
pabaigiamos kalbos, kai be jų galima apsieiti, dar labiau nedera mote- 
rims negu vyrams, nors šiandien mažai beliko ar nė vienos nebėra, 
kuri suprastų sąmojį, o jeigu ir supranta, mokėtų atsikirsti: tai didelė 
gėda ir mums, ir visai mūsų giminei. Mat tą sugebėjimą, būdingą pra- 
eities laikų moterims, dabartinės nukreipia į kūno gražmenas, ir toji, 
kuri apsirengia kuo margesniais, kuo dryžesniais ir puošnesniais dra- 
bužiais, tariasi esanti aukštesnė ir garbingesnė už kitas, nepagalvoda- 
ma, kad jeigu kas visu tuo apkrautų ar apkarstytų asilą, šis paneštų 
kur kas daugiau negu bet kuri iš jų ir vis dėlto liktų, kaip ir buvęs, asi- 
lu. Gėda man kalbėti apie tokius dalykus, nes ir pati nesu laisva nuo 

ydų, kurias prikaišioju kitoms. Šitaip išsipuošusios, išsidabinusios, 
nusidažiusios, stovi šios gražuolės it marmuro statulos, nebylios ir 
bejausmės, arba paklaustos atsako taip, kad būtų daug geriau, jeigu 
patylėtų. Jos mano, kad tasai nemokėjimas šnekučiuoti su damomis 
ir šauniais vyriškiais pareinąs nuo jų sielos tyrumo, ir savo kvailumą 
vadina kuklumu, tarytum tik toji moteris būtų padori, kuri temoka 
šnekučiuoti su tarnaite, skalbėja ar kepėja. Juk jeigu gamta būtų to 
norėjusi, kaip jos save tikina, būtų kitaip suvaržiusi jų plepumą. Teisy- 
bė, ir čia, kaip ir visur, reikia atsižvelgti į laiką, į vietą ir į asmenį, su 
kuriuo kalbiesi, nes kartais atsitinka, kad kokia nors moteris ar vyras, 
tikėdamiesi šmaikščiu žodeliu priversti ką nors raudonuoti, bet pakan- 
kamai neįvertinę priešininko jėgų, tą raudonį, kuriuo vylėsi užlieti 
kito skruostus, pajunta savo paties veide. Taigi, kad būtumėt atsar- 
gesnės, be to, kad pačios nepateisintumėt plačiai žinomos patarlės, 
jog moterims visur ir visados kliūva blogesnė dalia, paskutine šios 
dienos novele, kurią pasakoti tenka man, aš noriu jus pamokyti, kad 
nuo kitų skirtumėtės ne tik sielos taurumu, bet ir kilniu elgesiu. 

Prieš nedaugel metų gyveno Bolonijoj, o gal ir dabar tebegyvena, 
žymus gydytojas, išgarsėjęs kone visame pasauly. Vardu jis buvo 
maestras Albertas““. Nors senis jau baigė septintąją dešimtį ir prigim- 
tinis karštis beveik jau buvo apleidęs jo kūną, tačiau tiek tebeturėjo 
dvasios stiprybės, kad dar galėjo užsiplieksti meilės liepsna. Kartą 
išvydęs vienoje šventėje gražuolę našlę, vardu, pasak šnekų, doną 
Malgeridą de Gizoljeri, senis taip ja susižavėjo, kad užsidegė nelygi- 
nant jaunuolis: jam atrodė, jog naktį ramiai neužmigsiąs, jeigu tą die- 
ną nepamatysiąs švelnaus ir kerinčio gražiosios damos veidelio. Todėl 
jis ėmė nuolat sukinėtis, kartais pėsčias, o kartais raitas, nelygu kaip 
jam būdavo patogiau, priešais šios damos namus. Taigi ir ji, ir tūlos 
kitos moterys tuojau suprato, ko jis čia lankosi, ir dažnai šaipydavosi 
tarpusavy, kad žmogus, toks subrendęs metais ir protu, įsimylėjo, lyg 
būtų maniusios, jog saldžioji meilės aistra įsibrauna ir apsigyvena ne 
kur kitur, o tik paikose jaunuolių širdyse. Maestrui Albertui vis tebe- 
vaikščiojant ar jodinėjant pro ten, vieną šventadienį taip atsitiko, kad 
toji dama sykiu su kitomis moterimis sėdėjo prie savo namo durų ir iš 
tolo pamatė ateinant maestrą Albertą; jos visos drauge susitarė pasi- 
kviesti jį ir pavaišinti, o vėliau pasišaipyti iš jo įsimylėjimo. Taip jos ir 
padarė: pakilusios paprašė jį užeiti, nusivedė į vėsų kiemą, atnešė rink- 
tinių vynų ir saldumynų, o galop švelniais ir maloniais žodžiais pa- 
klausė, kaip čia galėjo atsitikti, kad jis įsimylėjo šią gražuolę, žinoda- 


Pirma diena 56 


mas, jog ją myli daugelis gražių, kilmingų ir šaunių jaunuolių? Ma- 
estras, pasijutęs mandagiai įgeltas, nutaisė linksmą veidą ir atsakė: 

— Ponia, kad aš myliu, tatai neturi stebinti išmintingo Žmogaus, 
ypačiai, kad myliu jus, nes jūs esate to verta. Nors mums, senyvesniems 
vyrams, aiškus dalykas, ir trūksta jėgų, reikalingų meilės pratyboms, 
tačiau nestinga nei gerų norų, nei supratimo, ką reiškia būti mylimam; 
čia mes daugiau nusivokiame už jauniklius, nes daugiau turime pa- 
tirties. Viltis, skatinanti mane, jau senį, mylėti jus, ponia, tokio būrio 
jaunuolių mylimą, glūdi štai kur: daug kartų esu matęs, kaip moterys 
pavakariams valgo lubinus ir porus; nors porai visai negardūus, ne tiek 
bjauri ir atgrasi nebent jo galvutė, tačiau jūs visos, vadovaudamosi 
sugadintu savo skoniu, galvutę laikote rankoje, o kremtate laiškus, 
ne tik niekam tikusius, bet netgi šleikščius. Ką aš žinau, ponia, gal jūs, 
pasirinkdama meilužius, elgiatės panašiai? Jeigu taip, jūs pasirinktu- 
mėt mane, o kitus pavarytumėt šalin. 

Tie žodžiai kiek sugėdino damą ir jos drauges. 

— Maestre,— atsakė gražioji našlė, — jūs gan gerai ir mandagiai 
mus nubaudėte už mūsų išdidumą. Vis dėlto man brangi tokio patyru- 
sio ir išmintingo žmogaus meilė. Todėl aš mielai atiduodu jūsų šir- 
džiai save visą, išskyrus garbę. 

Maestras pakilo sykiu su savo palydovais, padėkojo damai, juokda- 
masis ir linksmas atsisveikino su ja ir išėjo. Taip ši dama, nepagalvoju- 
si, iš ko šaiposi, tikėdamasi pergalės, buvo nugalėta pati. Tokios ne- 
sėkmės jūs lengvai išvengsite, jeigu būsite protingos. 


+ 


Saulė jau buvo nuslinkusi vakarop ir kaitra gerokai atslūgusi, kai 
jaunosios damos ir trys jaunikaičiai baigė savo pasakojimus. Taigi 
karalienė šypsodama tarė: 

— Dabar, brangiosios draugės, šią mano valdymo dieną, man 
nieko kito nebelieka, kaip tik duoti jums naują karalienę: tegu ji rytoj 
savo nuožiūra tvarko savąjį ir mūsų gyvenimą ir džiugina mus pado- 
riomis pramogomis. Teisybė, iki nakties dar toloka, bet kas iš anksto 
nepasirengia ateičiai, tą užklumpa nemalonios staigmenos; todėl, no- 
rint paruošti visa, ką naujoji karalienė ras reikalinga rytojui, aš nu- 
sprendžiu, kad ateinančios dienos prasidėtų nuo šios valandos. Todėl 
mūsų paguodai ir garbei to, kurio dėka visos būtybės gyvena, rytoj 
šioje karalystėje viešpataus sumaninga ir kukli jaunuolė Filomena. 

Taip tarusi, pakilo, nusiėmė vainiką ir, pagarbiai uždėjusi ant gal- 

vos Filomenai, pirmoji pasveikino ją kaip karalienę, o paskui tat pada- 
rė ir kitos damos bei jaunikaičiai, ir visi mielai atsidavė jos valdžion. 
Filomena, vainikuojama karalienės vainiku, bent kiek paraudo iš gė- 
dos, bet tučtuojau susitvardė, prisiminusi neseniai pasakytus Pampi- 
nėjos žodžius, ir kad nepasirodytų neišmanėlė, pirmiausia patvirtino 
visus eiti Pampinėjos paskirtąsias pareigas, liepė parūpinti, kas reika- 
linga kitam rytui ir būsimajai vakarienei šioje pat vietoje, o paskui 
prabilo šitaip: 

— Brangiosios draugės, nors Pampinėja daugiau iš savo gerumo 
negu dėl mano nuopelnų mane paskyrė jūsų karaliene, vis dėlto, nusta- 
tydama mūsų gyvenimo būdą, aš ketinu vadovautis ne vien tik savąja, 
bet sykiu ir jūsų nuomone; o kad jūs žinotumėt, kas man atrodo daryti- 
na, ir kad galėtumėt vėliau savo nuožiūra ką nors pridėti ar atmesti, 
norėčiau keliais žodžiais tatai jums paaiškinti. Jeigu gerai šiandien su- 
pratau Pampinėjos priesakus, jie man atrodo tiek pat girtini, kiek ir 
teikią smagumo; todėl, kol jie per ilga mums nenusibos ar dėl kitų ku- 
rių priežasčių neįgris, aš manau, nedera jų keisti. O dabar, kai viskas 
jau sutvarkyta ir pradėta vykdyti, pakilsime iš čia ir bent kiek smagiai 
pasivaikščiosime; kai saulė nusileis, pavakarieniausime vėsoje, o pas- 
kui, po vienos kitos dainelės ir kitokių pramogų, bus metas ir miegoti. 
Anksti rytą atsikėlę, kol dar vėsu, taipogi eisime pasivaikščioti, kur kam 
patiks; paskirtą valandą, kaip ir šiandien, grįšime namo, papietausime, 
pašoksime, paskui prigulsime poilsio, o pakilę vėl kaip šiandien susi- 
rinksime čion pasakoti novelių, nes tai, man rodos, ne tik didžiai malo- 
nu, bet ir naudinga. Teisybė, aš dar noriu padaryti, ko nespėjo Pampi- 
nėja, būdama per vėlai išrinkta karaliene: noriu mūsų pasakojimus 
įsprausti į tam tikrus rėmus ir iš anksto paskelbti jums, idant kiekvie- 
nas turėtų pakankamai laiko apgalvoti savo novelę duotąja tema. 
Jeigu tat jums patinka, aš siūlyčiau štai ką: kadangi jau nuo pat pasau- 
lio pradžios žmones blaško įvairūs likimo netikėtumai ir blaškys iki 
pat galo, tai kiekvienas tegu pasakoja apie tuos, kurie, visokių negandų 
persekiojami ir jau nebetekę vilties, laimingai pasiekia savo tikslą. 

Tiek damos, tiek ir vyrai išgyrė šią tvarką ir prižadėjo laikytis jos. 
Vienas tik Dionėjas, visiems kitiems nutilus, tarė: 

— Ponia, kaip visi kiti taip ir aš pripažįstu, kad jūsų nustatytoji 
tvarka puiki ir labai girtina; bet kaip ypatingos malonės prašau ne- 
varžyti manęs šia bendra taisykle ir leisti, kol gyvuos mūsų draugija, 
kalbėti apie tai, kas man labiau patiks. O kad niekas nepamanytų, jog 
šios malonės geidžiu todėl, kad mano novelių ištekliai menki, nuo šiol 

aš visuomet sutinku kalbėti paskutinis. 

Karalienė, žinodama, kad Dionėjas džiugus ir sąmojingas vyrukas, 
ir puikiausiai numanydama, kad jis to prašo, vien tik norėdamas kokia 
nors juokinga novele pralinksminti draugiją, jeigu ji pavargtų nuo 
rimtų samprotavimų, kitiems pritariant, mielai jam suteikė šią malonę. 

Pakilę visi iš lėto nužingsniavo link upelio, kurio tyras vanduo te- 
kėjo nuo kalniūkščio, tarp plikų uolų ir žalių žolynų, į ūksmingą slėnį, 
apaugusį medžiais. Čia, nusiavusios kurpaites ir pasiraitojusios ranko- 
ves, damos braidžiojo po vandenį ir linksmai valiūkavo tarpusavy. 

Kai atėjo vakarienės metas, visi grįžo į rūmus ir skaniai pavakarie- 
niavo. Po vakarienės, liepusi atnešti muzikos instrumentus, karalienė 
įsakė pradėti šokį, vadovaujamą Lauretos, o tuo tarpu Emilija turėjo 
padainuoti dainelę, Dionėjui pritariant liutnia. Sulig šiuo įsakymu 
Laureta tučtuojau pradėjo šokį, o Emilija švelniai uždainavo: 

Aš taip žaviuosi savo gražumu, 

Kad jokios kitos meilės amžindie 
Širdies manosios nebesuvilios. 

Kada save aš veidrody matau, 

Manasis atvaizdas man sielą guodžia; 

Ir jokios staigmenos ar juodos mintys 
Užtemdyt šito džiaugsmo man negali. 
Kokie gi dar troškimai, kokios godos 

Į mano širdį įsiskverbt valiotų? 
Kiekvieną mirksnį, kai tiktai panoriu, 
Šis mielas stiklas neša man paguodą: 
Šalin ir liūdesys, ir skausmas bėga, 
Mana krutinė — laimės kupina, 

Kurią išreikšt yra bejėgis žodis. 

Ir kuo ilgiau prie jo prikaustau žvilgsnį, 
Tuo vis karščiau liepsnoja man skruostai. 
Slapčiausi lūkesčiai, mieliausios svajos 
Tuojau, atrodo, ims ir įsikūnys, 

Taip man bežiūrint į savas grožybes.” 


Kai nutilo šita daina, kuriai visi šokantieji linksmai pritarė, nors vieną 
kitą jos žodžiai paskatino susimąstyti, buvo sušokta dar keletas ratelių. 
Taip prabėgo geroka dalis trumputės nakties, ir karalienė nusprendė, 
kad metas jau baigti pirmąją dieną. Liepusi užžiebti žvakes, visiems 
įsakė eiti ilsėtis iki kito ryto; taigi kiekvienas grįžo 
į savo kambarį ir atsigulė. 


Čia baigiasi pirma Dekamerono diena. 

PRASIDEDA ANTRA DEKAMERONO DIENA: FILO- 
MENAI PIRMININKAUJANT, ČIA KALBAMA APIE 
TUOS, KURIE, ĮVAIRIŲ NEGANDŲ PERSEKIOJAMI 
IR JAU NEBETEKĘ VILTIES, LAIMINGAI 
PASIEKIA SAVO TIKSL Ą. 


Saulė savo spinduliais visur jau skelbė naują dieną, ir paukšteliai, 
žaliose šakose giesmes čiulbėdami, visiems apie tat garsino, kai damos 
ir trys jaunikaičiai atsikėlę nužingsniavo į sodą ir, iš lėto braidydami 
po rasotą žolę, ilgokai šen bei ten vaikštinėjo pindami gražius vainikus. 
Ir kaip vakar dieną, lygiai taip pasielgė ir dabar: pavalgę, kol dar vėsu, 
ir sušokę vieną kitą šokį, nuėjo ilsėtis; paskui, atsikėlę devyniomis, 
nutraukė, karalienei pageidaujant, į vešlią pievaitę ir susėdo aplink 
savo valdovę. Jinai, dailaus stoto ir labai malonios išvaizdos, laurų 
vainiku apvainikuota, valandėlę patylėjusi ir visą draugiją apmetusi 
akim, liepė Neifilei savo novele pradėti naujų apsakymų pynę; toji 
neatsikalbinėdama linksmai ėmė pasakoti šitaip. 

MARTELINAS, APSIMETĘS LUOŠSU, DEDASI ESĄS 

IŠGYDYTAS ŠVENTOJO HENRICHO; IŠKILUS 

AIKŠTĖN JO APGAULEI, ŽMONĖS JĮ SUČIUMPA, 

MUŠA IR NORI PAKARTI, BET GALŲ GALE JIS 
IŠSIGELBSTI. 


Dažnai atsitinka, brangiosios damos, kad tasai, kas mėgina tyčiotis 
iš kitų, ir ypačiai iš šventų dalykų, pats būna išjuoktas, o kartais ir 
bėdos pasidaro. Štai kodėl aš, paklusdama karalienės valiai ir norėda- 
ma savo novele duoti pradžią apsakymams nustatytąja tema, ketinu 
jums papasakoti, kokia nelaimė ištiko vieną mūsų miesto gyventoją, 
kuris, jau nebetekęs jokios vilties, galiausiai išsivaduoja. 

Ne per seniai gyveno Trevize vienas vokietis, vardu Henrichas, 
kuris, būdamas vargeta, nešiojo nešulius tiems, kas tik nusamdydavo; 
tačiau visi jį laikė doru ir švento gyvenimo žmogum. Treviziečiai 
netgi tvirtina (nežinia, ar tai tiesa, ar ne), kad jo mirties valandoje 
didžiosios Trevizo bažnyčios varpai, niekieno netimpčiojami, patys 
pradėję skambinti. Patikėję stebuklu, žmonės sušneko, kad Henrichas 
esąs šventas, ir iš viso miesto subėgo prie namų, kur gulėjo velionis, 
nunešė jo palaikus nelyginant šventojo į didžiąją bažnyčią ir čion ėmė 
vedžioti šlubius, kuprotus, neregius ir kitokius luošius ar ligonius, 
kurie visi turėję pasveikti, vien prisilietę prie tų palaikų. 

Tokioj maišaty ir žmonių knibždynėje atvyko į Trevizą trys mūsų 
miesto gyventojai, vienas vardu Stekis, antrasis Martelinas, o trečiasis 
Markezė — vyrai, lankantys ponų dvarus ir linksminantys žiūrovus 
savo grimasomis ir nepaprastu mokėjimu kiekvieną pamėgdžioti. 
Dar niekuomet čia nebuvę, jie stebėjosi, matydami tokią žmonių 
kamšatį, ir išgirdę, kas čia dedasi, patys užsigeidė nueiti ir pažiūrėti. 
Kai tik jie apsistojo viešbutyje, Markezė tarė: 

— Eime pažiūrėti to šventojo; tik neišmanau, kaip ten pateksime, 
nes girdėjau, aikštė pilna vokiečių ir kitokių ginkluotų vyrų, kuriuos 
pastatė šio miesto sinjoras, kad nekiltų riaušių. Be to, ir bažnyčia tiek 
prisigrūdusi žmonių, kad niekas nebegali įeiti. 

Tada Martelinas, kuris irgi troško tai pamatyti, tarė: 

— Niekis, aš jau rasiu būdą, kaip prisigauti ligi šventojo palaikų. 

— Kaip? — paklausė Markezė. 

Martelinas atsakė: 

— Pasakysiu tau kaip: aš apsimesiu luošiu, o tu iš vienos pusės, 
Stekis iš antrosios mane prilaikysite, lyg pats negalėčiau paeiti, ir dė- 
sitės vedą prie šventojo, kad tasai mane išgydytų; neatsiras nė vieno, 
kuris matydamas mus neduotų kelio ir neleistų praeiti. 

Markezei ir Stekiui patiko šis būdas; ilgai nedelsdami, jie išėjo 
iš viešbučio ir visi trys pasuko į nuošalią vietą, kur Martelinas taip 
išlankstė savo pirštus, rankas ir kojas, be to, taip iškreipė burną, akis 
ir visą veidą, jog atrodė pabaisa, ir kiekvienas, jį pamatęs, nebūtų 
suabejojęs, kad tai iš tikrųjų luošas ir susuktas žmogelis. 

Sugriebę už parankės, Markezė ir Stekis maldingais veidais tempė 
kleivį bažnyčion, nužemintai dėl dievo meilės prašydami kiekvieną su- 
tiktąjį pasitraukti iš kelio, taigi jie lengvai stūmėsi priekin; visi žiūrėjo 
į juos ir šaukė: „Kelią! Kelią! Kelią!“ Veikiai jie pasiekė tą vietą, kur 
buvo šventojo Henricho palaikai. Keletas gailestingų vyrų, stovinčių 
aplinkui, greit čiupo Marteliną ir paguldė ant palaikų, idant jis atgautų 
sveikatos malonę. Visiems žmonėms atidžiai bežiūrint, kas čia bus, 
Martelinas, kiek luktelėjęs, ėmė rodyti (o tat jis puikiausiai mokėjo), 
kad jau atgniaužia vieną pirštą, paskui plaštaką, paskui ištiesia visą 
ranką, o galiausiai ir visas išsitiesia. Matydami tai, žmonės sukėlė 
tokį šauksmą šventojo Henricho garbei, kad nebūtum girdėjęs nė 
perkūno griaudint. 

Atsitiktinai stovėjo netoli tos vietos vienas florentietis, kuris labai 
gerai pažinojo Marteliną, bet kai jį atvedė tokį persimainiusį, tai jo 
neatpažino: dabar, pamatęs išsitiesusį ir atpažinęs, florentietis staiga 
nusikvatojo ir tarė: 

— Tai pasiutėlis! Kas gi nebūtų patikėjęs, matydamas jį čion 
ateinant, kad jis iš tikrųjų klipata? 

Tuos žodžius išgirdo kai kurie treviziečiai ir tučtuojau paklausė: 

— Kaip? Argi jis nebuvo klipata? 

Į tai florentietis atsakė: 

— Sergėk dieve; jis visada buvo toks pat tiesus kaip ir kiekvienas 
iš mūsų; tik jis, kaip matėte patys, geriau už bet ką kitą moka išdarinėti 
visokius pokštus ir įgauti tokią išvaizdą, kokią tik nori. 

Kai tik anie išgirdo tuos žodžius, nieko daugiau jiems nereikėjo — 
urmu puolė pirmyn ir ėmė šaukti: 

— Suimkit šitą apgaviką! Jis šaiposi iš dievo ir šventųjų! Nebūda- 

mas luošas, dedasi luošu, norėdamas pasityčioti iš mūsų šventojo ir iš 
mūsų. 

Taip šūkaudami, griebė jį ir nutraukė žemyn; čiupę už plaukų ir 
nuplėšę nuo jo visas drapanas, ėmė daužyti kumščiais ir spardyti; kiek- 
vienas, kas tarėsi vyras esąs, skubėjo prie to prisidėti. Martelinas klykė: 
„Dėl dievo meilės, pasigailėkit!“ — ir kaip beįmanydamas gynėsi; bet 
tuščios buvo jo pastangos: minia aplinkui jį tolydžio vis didėjo ir didė- 
jo. Stekis ir Markezė, matydami, kas čia pasidarė, ėmė šnekėtis, jog 
riesta, bet, nuogąstaudami dėl savęs, nedrįso jo gelbėti; priešingai, 
drauge su kitais šaukė, kad jį reikia užmušti, nors patys laužė galvą, 
kaip ištraukti Marteliną iš žmonių rankų. O šie tikriausiai būtų jį 
nugalabiję, jeigu ne gudrybė, kurios staiga griebėsi Markezė. Kadangi 
čia pat prie bažnyčios stovėjo ir visa sinjorijos sargyba, Markezė kuo 
greičiau prasigrūdo prie podestos pavaduotojo ir tarė: 

— Dėl dievo meilės, padėkite! Kažkoks nevidonas atpjovė čia man 
kapšį su šimtu aukso florinų; susimildami, liepkite jį suimti, kad aš 
galėčiau atgauti savo pinigus. 

Išgirdę tai, bent dvylika sargybinių tučtuojau nubėgo ten, kur 
vargšą Marteliną minia šukavo be šukų, vargais negalais prasispraudė 
pro žmones ir ištraukė jį mušeikoms iš rankų, visą sulamdytą ir sut- 
ryptą, ir nuvedė į sinjorijos rūmus. Paskui juos atsekė daugelis tų, 
kurie jautėsi Martelino išjuokti; išgirdę, kad jis suimtas kaip gribišius, 
ir nerasdami tinkamesnės dingsties jam įklampinti, jie ėmė taipogi 
skųstis, kad šis ir jiems atpjovęs kapšį. Girdėdamas tokius dalykus, 
podestos teisėjas, žmogus griežtas, tuojau pasivedėjo Marteliną į šalį 
ir pradėjo tardyti. Bet Martelinas atsakinėjo juokaudamas, lyg niekais 
laikydamas šį suėmimą. Teisėjas įpykęs liepė jį pririšti prie kankinimų 
suolo ir keletą sykių gerai sudrožti, idant prisipažintų, kuo anie jį 
kaltina, o paskui pakarti. Kai Martelinas vėl atsidūrė ant žemės, tei- 
sėjas paklausė, ar tiesa, ką anie sako ant jo. Martelinas, matydamas, 
kad neigimas nieko nepadės, tarė: 

— Pone, aš esu pasiruošęs išpažinti jums teisybę, bet tegu mano 
kaltintojai pasako, kada ir kur aš jiems atpjoviau kapšį, o aš jums pasa- 
kysiu, ką aš padariau ir ko ne. 

— Tai man patinka, — atsakė teisėjas ir liepė pašaukti keletą; 
vienas iš jų sakėsi, kad Martelinas atpjovęs jam kapšį prieš savaitę, 
kitas — kad prieš šešias dienas, trečias — kad prieš keturias, o kai ku- 
rie sakėsi, kad šiandien. Girdėdamas tai, Martelinas tarė: 

— Pone, visi jie per akis meluoja, o kad aš sakau teisybę, galiu 

įrodyti. Aš niekad nesu buvęs šiame mieste ir tik neseniai čion atvy- 
kau: o kai atvykau, savo nelaimei nuėjau pažiūrėti to šventojo palaikų; 
ten mane ir išvanojo, kaip patys matote. O kad tai tiesa, gali patvirtinti 
sinjorijos valdininkas, kuriam prisistato atvykusieji, jo knyga ir paga- 
liau viešbučio šeimininkas. Todėl, jeigu pasirodys, kaip aš jums sakau, 
malonėkit šitų nenaudėlių skundo nepaisyti ir manęs nekankinti, ir 
nežudyti. 

Kol viskas šitaip klostėsi, Markezė ir Stekis, išgirdę, kad podestos 
teisėjas Marteliną žiauriai tardo ir jau pririšo prie kankinimų suolo, 
smarkiai persigando ir ėmė kalbėti: 

— Blogai mudu padarėme: nuo vilko išgelbėjom, meškai į nagus 
atidavėm! 

Taigi, išlakstę visą miestą ir susiradę viešbučio šeimininką, apsakė 
jam, kas atsitiko. Tasai juokdamasis nusivedė abu pas Sandrą Agolan- 
tj, kuris gyveno Trevize ir miesto sinjoro buvo didžiai gerbiamas; 
išdėstęs jam viską iš eilės, drauge su tais dviem maldavo gelbėti Marte- 
liną. Sandras, prisikvatojęs į valias, nuvyko pas sinjorą ir paprašė, kad 
šis pats imtųsi Martelino bylos. Sinjoras sutiko. 

Pasiuntiniai vargšą Marteliną teberado vienmarškinį, suglumusį 
ir smarkiai persigandusį bestovint prieš teisėją, kuris nenorėjo nė 
girdėti jo pasiteisinimų; priešingai, galbūt jausdamas tam tikrą nea- 
pykantą florentiečiams, iš viso buvo linkęs jį pakarti ir nieku gyvu 
nenorėjo atiduoti sinjorui, kol pagaliau buvo priverstas tai padaryti 
prieš savo valią. 

Martelinas, stojęs prieš sinjorą ir viską jam apsakęs iš eilės, prašė 
kaip aukščiausios malonės leisti jam iškeliauti, nes, kol nebūsiąs 
Florencijoj, vis tebejausiąs kilpą ant kaklo. Sinjoras, širdingai pri- 
sijuokęs iš šito nuotykio, padovanojo kiekvienam po gražų drabužį, 
ir taip visi trys, netikėtai išvengę didelio pavojaus, sveiki ir gyvi 
grįžo namo. 

RINALDAS ASTIETIS APIPLĖŠTAS PAKLIŪVA Į 
KASTEL GVILJELMĄ, KUR SUSIRANDA PRIEG- 

LOBSTĮ PAS VIENĄ NAŠLĘ; GAVĘS ATPILDĄ UŽ 
SAVO NUOSTOLIUS, SVEIKAS IR GYVAS 
GRIŽTA NAMO. 


Damos be galo juokėsi iš Martelino nuotykių, kuriuos papasakojo 
Neifilė. Iš jaunųjų vyriškių labiausiai juokėsi Filostratas, sėdįs šalia 
Neifilės; jam kaip tik ir liepė karalienė tęsti pasakojimus toliau. 
Nėmaž nedelsdamas, pradėjo jis šitaip: 

— Gražiosios damos, man knieti jums papasakoti novelę, kur 
sumišai pinasi ir tikėjimo dalykai, ir negandos, ir meilė, — novelę, 
kurią gal bus naudinga išklausyti, ypačiai keliaujantiems per pavo- 
jingas meilės šalis, kame dažnai atsitinka, jog tas, kas nesukalba po- 
terių į šventą Julijoną“?, kad ir gerą lovą suradęs, nakvoja blogai. 

Dar markizo Aco Ferariečio laikais“? vienas pirklys, vardu Ri- 
naldas Astietis, atvyko savo reikalais į Boloniją. Atlikęs reikalus, 
jis iš Feraros jojo namo į Veroną ir kelyje sutiko kažkokius žmones, 
kurie atrodė lyg ir pirkliai, o iš tikrųjų buvo galvažudžiai ir nevi- 
donai; per neatsargumą Rinaldas įsileido su jais į šneką ir prisijungė 
draugėn. Šie, regėdami, kad jis pirklys, ir manydami, kad turi prie 
savęs pinigų, susitarė pirmai progai pasitaikius jį apiplėšti; o kad 
jam nekiltų įtarimų, kaip kuklūs ir padorūs žmonės šnekučiavosi 
su juo apie garbingus, taurius dalykus ir kaip begalėdami ir bemo- 
kėdami stengėsi rodytis nuolankūs ir mandagūs; taigi jis laikė didele 
laime, kad juos sutiko, nes jojo vienas su savo tarnu, irgi raitu. 

Taip bekeliaudami ir nuo vieno daikto pereidami prie kito, kaip 
dažnai atsitinka pokalbiuose, įsišneko jie apie maldas, kuriomis žmo- 
nės kreipiasi į dievą; vienas iš tų trijų plėšikų ir sako Rinaldui: 

— O jūs, gerbiamasis, kokias maldas esate pratęs kalbėti ke- 
liaudamas? 

— Teisybę sakant, — atsiliepė Rinaldas, — aš žmogus prasčiokas 
ir netašytas ir mažai temoku maldų, gyvenu senoviškai ir dideliu 
protu negaliu girtis, tačiau visada esu pratęs kelionėje sukalbėti 
rytmečiais, išeidamas iš viešbučio, vieną „Tėve mūsų“ ir vieną „Svei- 
ka, Marija“ už švento Julijono tėvo bei motinos vėlę*', o paskui 
prašau dievą ir šitą šventąjį, kad kitą naktį jie suteiktų man gerą 
nakvynę. Daug kartų savo gyvenime bekeliaudamas, esu įkliuvęs 
į didelius pavojus, tačiau visada jų išvengdavau ir nakčiai susiras- 
davau gerą viešbutį ir puikią nakvynę; todėl tvirtai tikiu, kad šventas 
Julijonas, kurio šlovei aš kalbu maldas, šitą malonę man išprašo 

iš dievo; tikriausiai tą dieną kelionė nesisektų, o ir naktį nerasčiau 
kur prisiglausti, jeigu iš ryto poterių nesukalbėčiau. 

— O šįryt ar sukalbėjote? — paklausė plėšikas. 

— Aiškus dalykas, — atsakė Rinaldas. 

Tuomet plėšikas, kuris jau žinojo, kaip toliau viskas dėsis, širdyje 
pagalvojo: „Tie poteriai tau bus reikalingi, nes jeigu tik mums pasiseks, 
tu, man regis, prastą gausi nakvynę“. O jam tarė: 

— Aš irgi daug esu keliavęs, bet niekad nekalbėdavau tų pote- 
rių, nors daugelis, girdėjau, labai tat giria, ir vis dėlto dar niekad 
neatsitiko, kad būčiau gavęs blogą nakvynę, o šį vakarą tu pats gal 
įsitikinsi, katras iš mūsų geriau apsinakvos: tu, sukalbėjęs poterius, 
ar aš, nesukalbėjęs. Teisybė, vietoj šių poterių aš kalbu kitokias mal- 
das: „Dirupisti“, „Intemerata“, arba „De profundis“'*, kurios daug 
labiau padedančios, kaip sakydavo mano senelė. 

Šitaip, kalbėdamiesi apie įvairius dalykus, jie keliavo toliau, 
laukdami tinkamos vietos ir laiko savo kėslams įvykdyti; jau vėlai, 
anapus Kastel Gviljelmo, prijoję upės krantą, tie trys, matydami, 
kad metas vėlyvas, o vieta tuščia ir nuošali, užpuolė jį, apiplėšė ir, 
palikę pėsčią ir vienmarškinį, tarė jam atsitolindami: 

— Va dabar pamatysi, ar tavo šventas Julijonas šiąnakt suteiks 
tau nakvynę, o mūsiškis ją mums suteiks tikrai! 

Ir, persikėlę per upę, plėšikai nujojo. Rinaldo tarnas, pamatęs, 
kad šeimininką užpuolė galvažudžiai, bailys būdamas, nešoko jo 
gelbėti, o pasukęs žirgą atgal, šuoliavo tol, kol vakare atlėkė į Kastel 
Gviljelmą ir čia apsinakvojo nekvaršindamas galvos dėl savo pono. 
Rinaldas, likęs vienmarškinis ir basas, spaudžiant šalčiui ir smarkiai 
sningant, nežinojo, kas daryti; matydamas, kad jau užstojo naktis, 
drebėdamas ir kalendamas dantimis, ėmė dairytis aplinkui, ieškoda- 
mas kokio prieglobsčio, kur galėtų praleisti naktį ir nenumirtų nuo 
speigo. Nieko nepastebėdamas (nes tame krašte ne per seniai siau- 
tėjo karas““ ir viskas buvo išdeginta) ir speigo riečiamas į ožio ragą, 
tekinas nubėgo Kastel Gviljelmo linkui; nors ir nežinojo, kur nudūmė 
jo tarnas, tačiau manė, kad jeigu tik įsigausiąs pilin, tai šiokią ar 
tokią pagalbą dievas jam suteiksiąs. Bet tamsi naktis užklupo jį maž- 
daug per mylią nuo pilies, todėl jis atėjo čion taip vėlai, kad vartai 
jau buvo užrakinti, o tiltai pakelti, ir negalėjo patekti vidun. Liūdnas 
ir nusiminęs, su ašaromis akyse žvalgėsi, kur galėtų pasislėpti bent 
jau nuo sniego; atsitiktinai pamatė namą, šiek tiek išsišovusį iš pilies 
mūro, taigi nusprendė atsistoti po tuo kyšuliu ir tūnoti iki aušros. 

Nuėjęs ten, rado duris, bet jos buvo užrakintos: susigraibęs glėbelį 
šiaudų, žlagsančių šalimais, sudribo ant jų ties slenksčiu liūdnas ir 
sielvartingas, vis skųsdamasis šventu Julijonu ir sakydamas, kad 
ne to jis nusipelnęs, taip tikėdamas juo. Bet šventas Julijonas jį glo- 
bojo ir netrukus davė jam puikią nakvynę. 

Gyveno toje pilyie našlė, gražuolė, kokių reta rasti, kurią mar- 
kizas Acas mylėjo kaip savo gyvybę ir buvo įkurdinęs čia savo ma- 
lonumams; gyveno minėtoji dama tam pačiam name, po kurio kyšu- 
liu nuėjo pasislėpti Rinaldas. Tą dieną lyg tyčia buvo apsilankęs 
pas našlę markizas, kuris žadėjo naktį praleisti su ja ir slapčia užsi- 
sakė jos namuose vonią ir gerą vakarienę; bet kai viskas buvo gatava 
ir našlė telaukė įžengiant meilužio, pas markizą atšuoliavo žygūnas 
su tokiomis naujienomis, dėl kurių jis staiga turėjo išjoti. Taigi, 
liepęs pranešti damai, kad jo nelauktų, tučtuojau leidosi į kelią. 
Dama, bent kiek nuliūdusi, nebežinodama, kas daryti, nusprendė 
pati išsimaudyti vonioje, paruoštoje markizui, o paskui pavakarie- 
niauti ir gulti. Taigi ii ir įlipo į vonią; o vonia buvo greta durų, ties 
kuriomis iš lauko pusės gulėjo vargšas Rinaldas. Todėl, sėdėdama 
vonioje, dama girdėjo, kaip jis verkė ir kaleno dantimis it garnys*“. 
Netrukus ji pasišaukė tarnaitę ir jai paliepė: 

— Užlipk viršun ir pažiūrėk, kas tenai toks lauke, už durų, ir 
ką jis ten veikia. 

Tarnaitė nuėjo ir, kadangi naktis buvo giedra, pamatė Rinaldą, 
kaip jau minėjau, vienmarškinį ir basą, bedrebantį ties slenksčiu, 
ir paklausė, kas jis toks būsiąs. Rinaldas, nuo smarkaus drebulio vos 
ištardamas žodžius, trumpai apsakė jai, kas jis toks ir kaip čia atsi- 
radęs. o paskui graudžiai ėmė prašyti, kad neleistų jam numirti čia 
naktį nuo šalčio. Tarnaitė susigraudinusi grįžo pas savo ponią ir 
viską jai persakė. Toji, irgi pajutusi jam gailestį, prisiminė turinti 
raktą nuo tų durų, pro kurias kartais ją slapčia aplankydavo markizas, 
ir tarė: 

— Nueik ir patyliukais atrakink. Šit ir vakarienė, kurios nėra 
kas valgo, o priglausti jam vietos pakanka. 

Išgyrusi ponią už tokį žmoniškumą, tarnaitė nuėjo, atrakino du- 
ris ir įleido Rinaldą. Dama, pamačiusi jį beveik sustingusį, tarė: 

— Greičiau lipk, gerbiamasis, į šitą vonią: ji dar neatvėsusi. 

Nelaukdamas, kad jam dar kartą sakytų, jis mielai tą padarė, ir 
Kai šiluma kiaurai jį perėmė, pasijuto lyg vėl grįžtąs iš mirties į 
gyvenimą. Dama liepė atnešti jam neseniai mirusio vyro drabužius, 

ir kai jis apsirengė, atrodė, lyg tie drabužiai jam siūti; laukdamas 
šeimininkės įsakymų, jis ėmė dėkoti dievui ir šventam Julijonui, 
išgelbėjusiems jį nuo blogos nakvynės, kurios taip baimingai laukė, 
ir atvedusiems į gerą viešnagę, kokios ir nesitikėjo. 

Šeimininkė, bent kiek pailsėjusi po maudynės, nuėjo į svetainę, 
kur liepsnojo smarki ugnis židinyje, ir pasiteiravo, kaip tasai žmo- 
gelis jaučiasi. Tarnaitė atsakė: 

— Ponia, jis apsirengė, vyriškis gražus ir, rodos, labai gerai 
išauklėtas. 

— Tai nueik ir pakviesk jį, — tarė šeimininkė, — sakyk, kad eitų 
apsišilti prie ugnies; jis ir pavakarieniaus čia, nes žinau, kad dar 
nevakarieniavęs. 

Rinaldas, įėjęs į kambarį ir pamatęs damą, kuri jam atrodė iš 
kilmingųjų, pagarbiai pasveikino ją ir kaip beįmanydamas padėkojo 
už suteiktą geradarybę. Pamačiusi ir išklausiusi svečią, ir įsitikinusi, 
kad jis iš tikrųjų toks, kaip sakė tarnaitė, dama linksmai jį priėmė, 
draugiškai pasisodino prie ugnies ir išsiteiravo apie nuotykį, atvedusį 
čion. Rinaldas apsakė jai viską iš eilės. Dama jau buvo šį tą girdė- 
jusi, kai Rinaldo tarnas atjojo į pilį, todėl patikėjo svečio žodžiais. 
Jinai papasakojo jam, ką žinanti apie jo tarną, ir pasakė, kad kitą 
rytą lengvai jį surasiąs. 

Kai stalas buvo padengtas, Rinaldas, paklusdamas šeimininkės 
valiai, sykiu su ja nusiplovė rankas ir sėdo drauge vakarienės. Jis 
buvo aukšto ūgio, gražaus, malonaus veido ir dailių, grakščių manie- 
rų, jaunikaitis pačiame gerume; šeimininkei, keletą kartų apmetusiai 
jį akimi, jis patiko ir įkrito į širdį, nes belaukdama markizo, kuris 
turėjo atvykti pas ją nakvynėn, buvo susižadinusi gašlius jausmus. 

Po vakarienės, abiem pakilus iš užustalės, ji pasitarė su savo 
tarnaite: ar jai nevertėtų, kai šitaip markizas apgavo, pasinaudoti 
tuo labu, kurį siunčia fortūna. Tarnaitė, žinodama ponios troškimus, 
kaip bemokėdama ir kaip beįmanydama, įtikino ją nepraleisti šios 
progos. Taigi dama, sugrįžusi prie židinio, kur Rinaldą buvo palikusi 
vieną, ėmė meiliai žvilgčioti į jį ir tarė: 

— Ir ko gi jūs toks susirūpinęs, Rinaldai? Turbūt dėl prarasto 
žirgo ir drabužių, kurių neturite vilties atgauti? Nusiraminkit, būkit 
linksmas; čia jūs esate kaip namie. Pasakysiu jums netgi daugiau: 
kai pamačiau jus su šitais drabužiais, kuriuos anksčiau dėvėjo amži- 
natilsį mano vyras, man pasirodė, jog čia jis, ir aš šį vakarą gal kokį 

šimtą kartų norėjau apkabinti jus ir pabučiuoti; ir jeigu ne baimė, 
kad tatai jums nepatiks, tikriausiai būčiau taip ir padariusi. 

Girdėdamas tokius žodžius ir matydamas žaižaruojančias šei- 
mininkės akis, Rinaldas, vyras nežioplas, prisiartino prie jos išskės- 
tom rankom ir tarė: 

— Ponia, aš sakau ir sakysiu, kad tik jūsų dėka likau gyvas, 
ir visada prisiminsiu, nuo ko jūs mane išgelbėjote; būčiau didžiausias 
niekšas, jeigu nepasistengčiau įvykdyti kiekvieno jūsų noro; todėl 
patenkinkite savo troškimą apkabinti mane ir pabučiuoti, o aš apka- 
binsiu jus ir išbučiuosiu dar mieliau. 

Daugiau kalbėti nereikėjo. Dama, visa jau deganti meilės geismu, 
tučtuojau puolė jam į glėbį; aistringai prigludusi, tūkstantį kartų 
bučiavo jį ir tiek pat kartų buvo bučiuota; pakilę iš ten, juodu nuėjo 
į miegamąjį, nieko nelaukę atsigulė ir, kol išaušo rytas, daug kartų 
gesino savo geismus. 

Kai ėmė brėkšti diena, Rinaldas atsikėlė, kaip pageidavo šei- 
mininkė, kuri, kad niekas nieko neįtartų, davė jam vieną kitą nus- 
karusią drapaną, prikimšo kapšį pinigų, prašydama viską laikyti 
paslaptyje, o paskui, nurodžiusi, kame turįs ieškoti savo tarno, išleido 
jį pro tas pat dureles, pro kurias buvo įėjęs. 

Prašvitus ir atidarius vartus, Rinaldas, dėdamasis atėjęs iš toli, 
įžengė į pilį ir čia tuojau surado tarną. Kai jis persirengė savo dra- 
bužiais, kuriuos turėjo tarnas krepšyje, ir jau ketino sėsti ant jo žirgo, 
lyg per dangaus stebuklą atsitiko, kad trys nevidonai, jį apiplėšę 
vakar vakare ir paskui veikiai sučiupti už kitą nusikaltimą, buvo 
atvesti į pilį. Piktadariai viską prisipažino; Rinaldas atgavo savo 
žirgą, drabužius ir pinigus, nustojęs tik poros kojaraiščių, nežinia 
kur dingusių. 

Taigi Rinaldas, dėkodamas dievui ir šventam Julijonui, sėdo ant 
žirgo ir sveikas gyvas grįžo namo; o trys plėšikai rytojaus dieną jau 
tabalavo kartuvėse. 

TRYS JAUNIKAIČIAI, PRAŠVILPĘ SAVO TURTUS, 
NUSKURSTA; JŲ SUNĖNAS, KELIAUDAMAS IŠ 
ANGLIJOS NAMO, SUSIPAZĮSTA SU ABATU, KURIS 

PASIRODO ESĄS ANGLIJOS KARALIAUS DUKTĖ. 
KARALAITĖ IŠTEKA UŽ JO, O JIS SUGRĄŽINA 
DĖDĖMS JŲ PRARASTUS TURTUS. 


Damos su įdomumu išklausė Rinaldo Astiečio nuotykių, išgyrė 
jo dievobaimingumą ir pašlovino dievą ir šventą Julijoną, kuris 
jį išgelbėjo iš didžiausios bėdos. Visos sutiko (nors apie tai šnekėjosi 
pakuždom), kad nežioplai pasielgė ir našlė, sugebėjusi pasinaudoti 
labu, dievo jai atsiųstu į namus. Kol jos kikendamos kalbėjosi apie 
puikią nakvynę, kurią Rinaldas susirado pas našlę, Pampinėja, sėdin- 
ti greta Filostrato, numanydama, kad dabar atėjo eilė jai, susikau- 
pusi ėmė galvoti, ką čia pasakojus; karalienės liepiama, linksmai ir 
drąsiai prabilo ji šitaip: 

— Tauriosios damos, juo daugiau kalbama apie fortūnos kapri- 
zus, juo daugiau dar lieka apie juos pasakoti tam, kas geriau savo 
atmintyje pasirausia. Dėl to niekas nesistebės, jei supras, kad visi 
daiktai, kuriuos mes iš paikumo vadiname savais, iš tikrųjų yra likimo 
rankose ir pagal slaptą jo sprendimą tolydžio pereidinėja iš vieno 
kitam kažkokiu mums nežinomu būdu. Nors šis likimo nepastovu- 
mas kasdien akivaizdžiai reiškiasi ir jau buvo įrodytas keliose pir- 
mesnėse novelėse, tačiau, karalienei pageidaujant, kad apie tai būtų 
kalbama, prie pasektųjų novelių, galbūt ne be tam tikros naudos 
klausytojams, aš pridėsiu dar ir savąją, kuri, manau, jums patiks. 

Kadaise mūsų mieste gyveno bajoras, vardu meseras Tedaldas, 
kilęs, kaip teigia vieni, iš Lamberčių*?; o kiti tvirtina, iš Agolančių 
giminės, remdamiesi tuo, kad jo sūnūs vėliau vertėsi tokiu amatu““, 
kokiu visada Agolančiai vertėsi ir dabar tebesiverčia. Bet, palikusi 
nuošaly, iš katros giminės jisai kilęs, pasakysiu tik, jog savo metu 
Tedaldas buvo lobingiausias bajoras ir turėjo tris sūnus: pirmą var- 
du Lambertą, antrą — Tedaldą, trečią — Agolantę, jau gražius ir 
grakščius jaunuolius, nors vyriausiajam dar nebuvo sukakę aštuonio- 
lika metų, kai mirė lobingasis meseras Tedaldas, palikęs jiems, kaip 
teisėtiems savo įpėdiniams, visą kilnojamą ir nekilnojamą turtą. 

Jaunuoliai, pertekę ir pinigų, ir dvarų, be jokios atodairos ėmė 
švaistyti gėrybes, vadovaudamiesi vien savo užgaidomis: laikė di- 
džiulį pulką tarnų, daug puikių žirgų, šunų ir sakalų, nuolat kėlė 
puotas, dovanojo dovanas, rengė turnyrus, darė ne tik tai, kas dera 
kilmingiems žmonėms, bet taipogi ir tai, kas šaudavo į jaunas jų 
galvas. Neilgai jiems šitaip pagyvenus, tėvo paliktas turtas žymiai 
sumažėjo; kadangi nuolatinėms jų išlaidoms pajamų neužteko, jie 

pradėjo pardavinėti ir įkeisdinėti savo dvarus; parduodami šiandien 
vieną, rytoj kitą, nė nepamatė, kad beveik nieko nebeliko, ir vargas 
atvėrė jiems akis, kurias turtai buvo užvėrę. Todėl Lambertas sykį 
pasišaukė abudu brolius ir jiems pasakė, kokį gerą vardą turėjo jų 
tėvas ir kokį ligi šiol turėjo jie patys, kokius lobius sukrovė tėvas ir į 
kokį neturtą juos nustūmė nežabota veltkleidystė. Kaip bemokėdamas 
įtikino juodu, kol dar galutinai nesurietė skurdas, parduoti tuos 
menkus likučius ir visiems trims iškeliauti. Taip jie ir padarė: nė su 
kuo neatsisveikinę, slapčia paliko Florenciją ir niekur nesustodami 
nuvyko į Angliją. Čia, išsinuomoję Londone nedidutį namiuką, kiek 
tik begalima sumažinę savo išlaidas, negailestingai ėmėsi lupikauti, 
skolindami pinigus už aukštus nuošimčius. Ir tokia palanki buvo jiems 
fortūna, kad per kelerius metus susikrovė didžiulę sumą pinigų. To- 
dėl, grįžę vienas po kito Florencijon, atpirko daugumą savo dvarų, 
be to, prisipirko dar naujų; paskiau visi trys vedė. 

Versdamiesi ir toliau Anglijoje palūkininkavimu, nusiuntė ten 
reikalų tvarkyti sūnėną, vardu Alesandrą, o patys liko Florencijoj 
ir užmiršę, kur kadaise buvo juos nuvariusi beatodairiška veltkleidystė, 
ir neatsižvelgdami į tai, kad visi trys jau turėjo šeimas, ėmė švaistyti 
dar pašėliau, pas visus Florencijos pirklius turėdami didžiausią kreditą 
ir galėdami pasiskolinti kad ir stambiausią sumą. Daugelį metų pa- 
dengti šias išlaidas jiems padėjo Alesandro siunčiami pinigai; mat Ang- 
lijos baronai skolindavosi iš Alesandro, įkeisdami jam savo pilis ir kitas 
valdas, o tat jam duodavo didelį pelną. Kol trys broliai gyveno taip 
plačiai ir, stokodami pinigų, brido į skolas, dėdami tvirtą viltį į Ang- 
liją, visai netikėtai Anglijoje kilo karas tarp karaliaus ir jo sūnaus““, 
todėl sala pasidalijo į dvi stovyklas: kas palaikė vieną, kas antrą 
pusę, taigi iš Alesandro buvo atimtos visos baronų pilys, ir iš nieko 
Jis nebegaudavo jokių pajamų. Diena po dienos vildamasis, kad 
tėvas ir sūnus susitaikysią ir kad jam būsią grąžinta viskas — ir nuo- 
šimčiai, ir kapitalas — Alesandras nesitraukė iš salos, o broliai gyveno 
Florencijoje, niekuo neaprėždami didžiulių savo išlaidų ir kasdien 
skolindamiesi vis daugiau. Bet kadangi per kelerius metus šioji vil- 
tis nepasiteisino, trys broliai ne tik prarado kreditą, bet ir buvo 
staiga suimti, nes to reikalavo skolintojai; jų dvarų neužteko sko- 
loms sumokėti, tad už nepriteklių jie liko kalėjime, o jų Žmonos ir 
mažutėliai vaikučiai iškriko po kaimus kas šen, kas ten, gan skur- 
džiai apsirengę, nebežinodami, ko daugiau tikėtis, jeigu ne amžino 
vargo. 

Alesandras, daug metų lūkuriavęs Anglijoje taikos, matydamas, 
kad ji vis neateina, ir sumesdamas, kad pasilikti jam čia ir pavojin- 
ga gyvybei, ir beprasmiška, nusprendė grįžti ir pats vienas leidosi 
į kelią. Išvykdamas iš Briugės, atsitiktinai pamatė baltąjį abatą““, 
taipogi išvykstantį iš ten su gausinga vienuolių palyda, su daugybe 
tarnų ir didele gurguole priešaky. Paskui abatą sekė du senyvo 
amžiaus riteriai, karaliaus giminaičiai; Alesandras su jais susipažino, 
ir šie mielai jį priėmė savo draugėn. Jiems kartu bekeliaujant, Ale- 
sandras mandagiai paklausė, kas per vienuoliai joja ten priešaky 
su tieka tarnų ir kur jie traukia. Vienas riteris atsakė: 

— Tasai, kur joja priešaky,— jaunas mūsų giminaitis, neseniai 
išrinktas abatu vienoje didžiausių Anglijos abatijų; o kadangi jis 
jaunesnis, negu nuostatai leidžia tokias pareigas užimti, mes keliau- 
jame su juo į Romą prašyti šventojo tėvo, kad šis suteiktų jam leidimą 
ir patvirtintų šioms pareigoms. Bet apie tai nereikia sakyti kitiems. 

Naujasis abatas, jodamas čia priešakyje, čia užpakaly savo pa- 
lydos, kaip įprasta ponams kelionėse, atkreipė akį į Alesandrą, kuris 
buvo jaunas, stotingas, labai gražus iš veido vyriškis, dailių manierų, 
toks malonus ir išauklėtas, kaip tik begalima įsivaizduoti. Iš pirmo 
žvilgsnio jis nepaprastai patiko abatui (taip iki šiol dar niekas jam 
nebuvo patikęs), tad pasišaukė jį ir meiliai užkalbinęs ėmė klausi- 
nėti, kas esąs, iš kur jojąs ir kur. Alesandras, atvirai paaiškinęs savo 
padėtį, patenkino jo smalsumą ir kaip beįmanydamas stengėsi būti 
jam paslaugus. Girdėdamas jo gražią, protingą kalbą, stebėdamas 
jo manieras ir sumesdamas, kad jis, nors ir žemo amato, yra žmogus 
garbingas, abatas dar labiau jį pamėgo: užjausdamas dėl ištikusių 
nelaimių, draugiškai guodė, kad nereikią nustoti vilties, nes jį, kaip 
žmogų garbingą, viešpats dievas vėl iškelsiąs ten, nuo kur nustūmė 
likimas, ir dar aukščiau; sužinojęs, kad Alesandras keliauja Toska- 
non, abatas prašė jį pasilikt jo draugijoje, nes jisai irgi keliaująs 
ten pat. Alesandras jam padėkojo už paguodos žodžius ir pareiškė esąs 
pasiruošęs vykdyti visus jo įsakymus. 

Ir šit abatas, kurio širdyje Alesandro veidas žadino naujus jausmus, 
tęsė kelionę toliau. Po keleto dienų draugija atvyko į vieną mies- 
telį, kuriame nebuvo per daug viešbučių. Abatui pareiškus norą 
čia apsistoti, Alesandras jį įkurdino pas vieną šeimininką, savo gerą 
pažįstamą, liepęs paruošti kuo patogesnį kambarį. Tapęs kone aba- 
to senešalu, jis, būdamas labai veiklus, apnakvino visus jo tarnus 
miestelyje, vieną šen. kitą ten, kur tik buvo galima. Kai abatas pa- 

vakarieniavo ir vėlybą nakties valandą visi nuėjo miegoti, Alesandras 
paklausė šeimininką, kur jam gulti. Šeimininkas atsakė: 

— Iš tiesų nežinau; tu juk matai, visur pilna, ir aš su saviškiais 
miegu ant suolų; teisybė, abato kambaryje yra kelios skrynios, galiu 
tave nuvesti ir pakloti šiokį tokį patalą; ten, jeigu sutinki, kaip nors 
šiąnakt ir pergulėsi. 

— Kaip aš eisiu į abato kambarį? — atsakė Alesandras.— Tu 
juk žinai, kambarys mažytis, ir dėl ankštumo niekas iš jo vienuolių 
negalėjo ten gulti. Jeigu būtum apie tai užsiminęs, kai rūpinau nak- 
tigultus, vienuolius būčiau paguldęs ant skrynių, o pats nuėjęs ten, 
kur jie dabar miega. 

— Dabar nebepakelsi,— tarė šeimininkas.— Bet jei tik nori, 
gali puikiausiai ten ilsėtis: abatas miega, užuolaidos užleistos, aš 
patyliukais atnešiu tau čiužinį, ir miegok sau sveikas. 

Matydamas, kad nesudrums abatui poilsio, Alesandras sutiko 
ir kuo tyliau atsigulė. 

Abatas ne tik nemiegojo, bet užsidegęs mąstė apie naujus savo 
troškimus, tad girdėjo Alesandro pašnekesį su šeimininku, o taipogi 
juto, kur Alesandras atsigulė, ir labai patenkintas ėmė kalbėti savo 
širdyje: „Dievas siunčia man progą troškimams nuraminti; jeigu aš ja 
nepasinaudosiu, kita tokia gal niekad nebepasitaikys“. 

Tvirtai pasiryžęs nepraleisti šios galimybės, kai jam atrodė, jog 
viskas namuose nurimo, tyliu balsu jis šūktelėjo Alesandrą ir pakvietė 
gulti pas save. Tasai po ilgų atsikalbinėjimų nusirengė ir atsigulė. 
Abatas, uždėjęs ranką jam ant krūtinės, ėmė jį glostyti, visiškai taip, 
kaip mėgsta daryti įsimylėjusios merginos su savo mylimaisiais. Ale- 
sandras tuo labai nusistebėjo įtardamas, kad gal abatas, nedoros 
meilės apimtas, užsigeidė jį šitaip glostyti. Šį įtarimą abatas tučtuo- 
jau suprato ar iš nujautimo, ar iš kokio nors Alesandro judesio; nu- 
sišypsojęs ir greit nusivilkęs marškinius, sugriebė Alesandro ranką ir 
uždėjo sau ant krūtinės sakydamas: 

— Alesandrai, vyk šalin kvailą savo mintį ir, paieškojęs čia, 
sužinok, ką slepiu. 

Uždėjęs ranką ant abato krūtinės, Alesandras rado dvi apvalias, 
kietas ir glotnias krūtis, tarsi iš dramblio kaulo nutekintas. Suradęs 
jas ir bemat pažinęs, kad čia moteris, nelaukdamas kitokio kvietimo, 
tučtuojau apkabino ją ir jau norėjo pabučiuoti, bet ji tarė: 

— Prieš pasislinkdamas arčiau prie manęs, išklausyk, ką noriu 
tau pasakyti. Kaip matai, aš esu moteris, o ne vyras. Mergelė išvykau 

iš namų ir keliauju pas popiežių, kad jis mane ištekintų. Tavo lai- 
mei ar mano nelaimei, kai išvydau tave anądien, užsidegiau tokia 
meile, kokia dar niekad nemylėjo nė viena moteris, todėl nuspren- 
džiau pasirinkti sau vyru ne kurį kitą, o tave; jeigu tu nenori manęs 
turėti savo Žmona, pasitrauk tuojau iš čia ir grįžk į savo guolį. 

Alesandras, nors ir nežinodamas, kas ji tokia, iš jos palydos nu- 
manė, jog tai kilminga ir turtinga dama, o kad ji gražuolė — matė 
ir pats. Todėl ilgai negalvodamas atsakė, kad jeigu ji to pageidauja, 
tai ir jis nieko labiau netrokšta. Tada mergina, atsisėdusi lovoje, 
prieš šventąjį paveikslą, kur buvo atvaizduotas mūsų išganytojas, 
užmovė jam žiedą ant rankos ir susižadėjo su juo; paskui apsikabinę, 
didžiam abiejų džiaugsmui, juodu mėgavosi per likusią dalį nakties. 
Kai išaušo diena ir juodu susitarė, ką ir kaip toliau daryti, Alesand- 
ras pakilo, išėjo iš kambario pro ten, pro kur buvo įėjęs, ir niekas 
nė nesužinojo, kur jis praleido naktį; be galo linksmas vėl leidosi 
į kelią su abatu ir jo palyda ir po daugelio dienų atvyko į Romą. 

Pabuvęs čia keletą dienų, abatas su dviem riteriais ir Alesandru 
nuėjo tiesiai pas popiežių“? ir, atidavęs reikiamą pagarbą, šitaip 
prabilo: 

— Šventasis tėve, jums geriau negu kam kitam yra žinoma, kad 
kiekvienas, norįs gyventi gražiai ir dorai, turi kiek įmanydamas 
vengti visokių progų, galinčių išvesti iš tiesaus kelio. Taigi ir aš, 
nors trokštu dorai gyventi, lengvai galėčiau išklysti, persirengusi 
tokiais drabužiais, kokiais čia mane regite, ir slapčia pabėgusi nuo 
savo tėvo, Anglijos karaliaus, su didesniąja dalimi jo brangenybių. 
Tėvas mane, jauną merginą, kaip matote, nori ištekinti už Škotijos 
karaliaus’, perkaršusio senio; todėl aš atkeliavau čion, idant jūsų 
šventenybė mane ištekintų. Mane pastūmėjo bėgti ne tiek Škotijos 
karaliaus senatvė, kiek baimė, kad, ištekėjusi už jo, per savo jaunu- 
mą nenusižengčiau dievo įsakymams ir karališkos giminės garbei. 
Kai tuo tikslu keliavau čion, dievas, kuris vienintelis puikiausiai 
žino, ko kiekvienam reikia, manau, iš savo gailestingumo ir atsiuntė 
tą, kurį teikėsi paskirti man vyru. Tai buvo štai šitas jaunikaitis (ji 
parodė į Alesandrą), kurį matote šalia manęs. Jo šaunumas ir doro- 
vė yra verti aukštos damos, nors jo kraujas gal ir ne toks taurus kaip 
karališkas. Jį aš pasirinkau, jo vieno tetrokštu, kad ir kažin ką apie 
tai manytų mano tėvas ir kiti. Nors svarbiausioji mano kelionės 
priežastis ir atkrito, aš pasiryžau vis tiek keliauti čion, idant aplanky- 
čiau šventąsias vietas, kurių pilna šiame mieste, ir pamatyčiau jūsų 

šventenybę, o taipogi idant mano ir Alesandro jungtuves, įvykusias 
vien dievo akivaizdoje, išpažinčiau jums ir visam pasauliui. Todėl 
nužemintai jus prašau prielankiai pažvelgti į tai, kas patiko dievui 
ir man, ir suteikti mums savo palaiminimą, kad gavę jį dar labiau 
tikėtume pritarimu to, kurio vietininkas čia esate, ir galėtume, dievo 
ir jūsų šlovei, drauge gyventi, o paskiau numirti. 

Alesandras nustebo išgirdęs, kad jo žmona — Anglijos karaliaus 
duktė, ir širdį jam užplūdo begalinis džiaugsmas. Bet dar labiau 
nustebo abudu riteriai ir taip užsirūstino, kad jeigu būtų buvę kur 
kitur, o ne prieš popiežių, būtų įžeidę Alesandrą, o gal ir karalaitę. 
Antra vertus, labai stebėjosi ir popiežius tiek damos apranga, tiek 
ir jos pasirinkimu; bet suprasdamas, kad atitaisyti nieko jau nebega- 
lima, teikėsi patenkinti jos prašymą. Pirmiausia jis nuramino įtūžu- 
sius riterius ir juos vėl sutaikė su karalaite ir Alesandru, o paskui 
davė įsakymą padaryti visa, kas reikia. Atėjus paskirtajai dienai, 
prie visų kardinolų ir daugelio kitų žymių žmonių, sukviestų į di- 
džiules jo surengtas iškilmes, jis liepė pašaukti damą, karališkai ap- 
sitaisiusią, kuri atrodė tokia graži ir maloni, kad visi pelnytai ją gyrė; 
drauge su ja atvyko ir Alesandras, taipogi puikiausiai apsitaisęs, iš 
povyzos ir elgsenos jau nebe tas jaunuolis palūkininkas, o veikiau 
karalaitis, kuriam ir tuodu riteriai ypatingą reiškė pagarbą. Čia 
popiežius liepė atlikti iškilmingas jungtuvių apeigas ir po vestuvių, 
šaunių ir prašmatnių, jaunavedžius atleido su savo palaiminimu. 

Alesandras, o taipogi ir dama, išvykę iš Romos, nusprendė už- 
sukti į Florenciją, kur jau gandas buvo atnešęs šią naujieną. Čia 
miestelėnai juos pasitiko su didžiausia pagarba. Karalaitė liepė paleisti 
iš kalėjimo tris brolius, pirma apmokėjusi visas jų skolas, o jiems 
patiems ir jų Žmonoms vėl sugrąžino prarastus turtus. Už tai nusi- 
pelnęs visų dėkingumą, Alesandras su žmona, pasiėmę drauge Ago- 
lantę, iškeliavo iš Florencijos. Kai jie atvyko į Paryžių, karalius 
labai garbingai juodu priėmė. Iš čia senieji riteriai nuskubėjo į Ang- 
liją ir taip paveikė karalių, kad šis grąžino karalaitei savo malonę 
ir su didžiulėmis iškilmėmis priėmė dukterį ir žentą, kurį netrukus 
su didžiausia garbe pakėlė į riterius ir padovanojo Kornvalio gra- 
fystę. Naujasis grafas buvo toks šaunus ir sumanus, jog sutaikino 
sunų su tėvu, per tai saloje kilo gerovė, o jis įsigijo visų gyventojų 
meilę ir dėkingumą. Agolantė atgavo viską, kiek kas jam buvo skalni, 
ir be galo turtingas grįžo į Florenciją, prieš tai dar grafo Alesandro 
pakeltas į riterius. Grafas su žmona šlovingai gyveno ir, kaip vienas 

kitas sako, iš dalies savo protu ir narsumu, iš dalies padedant uošviui, 
užkariavo paskiau Škotiją ir buvo apvainikuotas karaliumi. 

LANDOLFAS RUFOLAS NUSKURDES TAMPA 
KORSARU; GENUJIEČIAI JĮ SUIMA IR VEŽA SA- 
VO LAIVU, KURIS JŪROJE SUDŪUŽTA; IŠSIGEL- 
BĖJĘS ANT SKRYNUTĖS, PILNOS BRANGENY- 
BIŲ, IR KORFAUS SALOJE GAVES PRIEGLOBSTĮ 
PAS VIENĄ MOTERIŠKĘ, TURTINGAS 
GRĮŽTA NAMO. 


Laureta, sėdinti šalia Pampinėjos, matydama, kad ši priėjo šlo- 
vingą savo novelės užbaigą, nieko nelaukdama, prabilo šitokiais 
žodžiais: 

— Žavingosios damos, mano nuomone, niekur taip akivaizdžiai 
nepasireiškia fortūnos veikimas kaip ten, kur žmogus iš begalinio 
skurdo iškyla į karališką padėtį, kaip kad atsitiko Pampinėjos nove- 
lėje Alesandrui. O kadangi kiekvienas mūsų privalo pasakoti skirtąja 
tema, neišeidamas iš jos ribų, aš nepasigėdysiu pasekti jums novelę. 
kuri, nors ir vaizduoja dar didesnius vargus, tačiau neturi tokio 
puikaus galo. Gerai žinau, kad po pastarosios novelės grožybių jūs 
nebesiklausysite taip atidžiai manosios; bet kai nieko geresnio papa- 
sakoti negaliu, tikiuosi, man atleisite. 

Pajūris nuo Redžo iki Gaetos laikomas bene gražiausia Italijos 
dalimi; šiame ruože, visai netoli Salerno, jūrų link žvelgdama, stie- 
piasi atšlaitė, kurią vietos gyveniojai vadina Amalfio krantu: ji nu- 
sėta mažais miesčiukais, sodais ir šaltiniais; apstu čia turtingų Žmonių. 
sėkmingai besiverčiančių prekyba. Tarp minėtų miestelių yra čia 
vienas, vadinamas Ravelu, kuriame ir šiandien netrūksta turtingų 
žmonių, o pirmiau gyveno didžiausias turtuolis, vardu pavarde Lan- 
dolfas Rufolas; jam vis per maža buvo lobių, ir, geisdamas juos 
padvigubinti, drauge su jais vos nepražuvo ir pats. Landolfas. viską 
iš anksto apskaičiavęs, kaip mėgsta daryti pirkliai, įsigijo milžinišką 
laivą, prikrovė jį įvairių prekių, pirktų už grynus pinigus, ir išplaukė 

į Kiprą. Čia rado keletą kitų laivų, atėjusių su tokiomis pat prekė- 
mis, kokias atgabeno ir jis; todėl turėjo ne tik nupiginti savo prekes, 
bet vos ne dykai atiduoti, jeigu norėjo kaip nors jas iškišti; per tai 
jis kone sužlugo. Baisiai susikrimtęs dėl tokios nesėkmės, nebežino- 
damas, ką daryti, ir matydamas, kad iš turtuolio trumpu laiku jis 
virto beveik elgeta, ryžosi arba mirti, arba plėšikavimu atgauti 
nuostolius, idant negrįžtų vargdieniu ten, iš kur išvyko turtuoliu. 
Suradęs pirkėją didžiuliam savo laivui, už tuos pinigus ir už kitus, 
gautus už prekes, jis nusipirko mažutį korsarišką laiviūkštį, puikiai 
apginklavo jį, aprūpino viskuo, kas reikalinga tokiam amatui, ir ėmė 
grobstyti svetimas gėrybes?!, ypatingai turkų. Šis verslas jam sekėsi 
žymiai geriau negu prekyba: maždaug per vienerius metus jis tiek 
apiplėšė ir paėmė turkų laivų, kad ne tik susigrąžino visa, ką buvo 
praradęs prekiaudamas, bet ir su kaupu padvigubino savo turtą. 
Pirmesniosios nesėkmės skaudžiai pamokytas ir nenorėdamas antru- 
kart į panašią bėdą įpulti, pats save įtikino, jog užtenka to, ką turi, 
ir nedera geisti daugiau; taigi nusprendė grįžti su savo laimikiu namo. 
Įsibauginęs prekybos, jis nesistengė pinigų paversti kokiomis nors 
vertybėmis, bet tuo pačiu laiviūkščiu, kuriuo plėšikavo, leidosi irtis 
atgal. Kai Landolfas jau atplaukė į archipelagą““, vakare pakilo 
sirokas, ne tik priešingas jo kelionės krypčiai, bet ir baisiai suaud- 
rinęs jūrą. Mažutis jo laivelis nebūtų įstengęs kovoti su bangomis, 
todėl Landolfas pasuko į užtakį, nedidukės salos apsaugotą nuo 
vėtrų, tikėdamasis čia sulaukti palankesnio oro. Netrukus į tą pat 
užtakį vargais negalais įsmuko, bėgdamos nuo to pat, nuo ko pabėgo 
ir Landolfas, dvi didelės genujiečių barkos?*, plaukiančios iš Kons- 
tantinopolio. Žmonės, buvę jose, išvydę laiviūkštį, užtvėrė jam kelią, 
sužinoję, kas jo šeimininkas, nes iš gandų jau buvo girdėję, kad tai 
turtingiausias žmogus, ir, iš prigimties būdami godūs pinigų ir plė- 
šikai, ryžosi užgrobti laivą. Dalį savo vyrų, su kilpiniais ir gerai ap- 
ginkluotų, išlaipinę į krantą, jie pastatė juos tokioje vietoje, kad 
niekas negalėjo išlipti iš laiviūkščio, jeigu nenorėjo būti nušautas; 
o patys, sėdę į valtis ir marių tėkmės padedami, prisivarė prie Lan- 
dolfo laivelio ir netrukus be didelio vargo paėmė jį su visais irkluo- 
tojais, iš kurių nepaspruko nė vienas. Landolfą genujiečiai įsisodino 
į vieną savo barką, visą jo naudą išgrobstė, laiviūkštį nuskandino, 
o patį vargšą paliko tik su menka striukele. 

Rytojaus dieną, pasikeitus vėjui, barkos, iškėlusios bures, pasuko 
į vakarus; visą tą dieną plaukė sėkmingai; bet vakarop pakilo baisi 

vėtra, pasišiaušė jūra, ir aukštos bangos atskyrė vieną barką nuo 
kitos. Atsitiko taip, kad barką, kurioje plaukė vargšas, nelaimingas 
Landolfas, su tokiu smarkumu trenkė viesulas į seklumą ties Kefa- 
lonijos sala, kad ji nelyginant gabalas stiklo, mestas į mūrą, perskilo 
ir sudužo į šipulius; jūroje plūduriavo prekės, dėžės, lentgaliai, kaip 
paprastai kad esti tokiais atvejais; nors naktis buvo labai tamsi, o 
jūra siautėjo ir dūko, skenduoliai, kas mokėjo plaukti, kabinosi į 
tuos daiktus, kurie jiems pakliūdavo. Tarp jų buvo ir vargšas Lan- 
dolfas; nors dieną prieš tai jis daug kartų buvo šaukęsis mirties, geis- 
damas verčiau žūti negu grįžti namo elgeta, bet, pažvelgęs mirčiai 
į akis, išsigando ir kaip kiti, pasitaikius po ranka lentai, nusigriebė 
už jos: galbūt ne tučtuojau paskęs, ir dievas jam atsiųs kokią nors 
pagalbą. Apsižergęs lentą ir tvirtai įsikibęs į ją, vėtros ir bangų blaš- 
komas šen bei ten, išsilaikė iki aušros; kai prašvito, jis apsidairė 
aplinkui ir nieko kito nepamatė, kaip vien tik debesis, jūrą ir dėžę, 
kuri, plūduriuodama ant bangų, kartkartėm, didžiausiai jo baimei, 
artindavosi prie jo: jis bijojo, kad ši dėžė neatsitrenktų į jį ir nepas- 
kandintų; kiekvienusyk, kai ji priplaukdavo arti. Landolfas, kiek 
beįstengė, atstumdavo ją ranka, kad ir mažai beėturėdamas jėgų. 
Nors tat jam ir sekėsi, bet atsitiko, kad vėjo sukurys, staiga sušvilpęs 
ore ir puolęs į jūrą, taip trenkė į dėžę, o dėžė į lentą, kurią apsižer- 
gęs buvo Landolfas, kad lenta apsivertė ir Landolfą panardino po 
vandeniu, o kai veikiau baimės negu savo jėgų padedamas jis išniro 
į paviršių, pamatė, jog lenta gerokai nutolusi; bijodamas, kad gali 
jos nepasiekti, priplaukė prie dėžės, plūduriuojančios gan arti, ir, 
užsigulęs krūtine ant jos antvožo, kaip beįmanydamas stengėsi lai- 
kyti ją rankomis tiesiai. Šitaip, bangų blaškomas šen bei ten, nevalgęs, 
nes neturėjo ko, ir gerdamas daugiau, negu būtų norėjęs, nesiži- 
nodamas, kur esąs, ir nematydamas nieko, vien jūrą, Landolfas 
praleido visą tą dieną ir naktį. Rytojaus dieną, pavirtęs beveik kempi- 
ne ir tvirtai įsikibęs abiem rankom už dėžės briaunų, — skęstantieji 
apskritai griebiasi net už šiaudo, — iš dievo malonės ar iš vėjo valios 
pasiekė Korfaus salos krantą, kur atsitiktinai vargšė moterėlė šveitė 
smėliu ir plovė sūriu vandeniu savo indus. Pamačiusi jį artinantis, 
neišmanydama, kas čia per daiktas, suklikusi ir išsigandusi šoko 
atatupsta. Landolfas buvo be žado, apžlibęs, todėl nieko negalėjo 
jai pasakyti; bet kai jūra priplakė jį arčiau kranto, šioji atpažino dėžę, o 
atidžiau įsižiūrėjusi, pamatė pirmiausia rankas, ištiestas ant dėžės, pas- 
kui veidą ir suprato, kas čia yra. Gailesčio apimta, įsibrido į jūrą, 

dabar jau nurimusią, ir, nučiupusi Landolfą už plaukų, ištempė sykiu 
su dėže ant kranto; vargais negalais atgniaužusi jo pirštus nuo dėžės, 
užkėlė ją ant galvos savo dukrelei, atsivestai drauge, o pati Landolfą 
lyg kūdikį parsinešė namo ir įsisodinusi į vonią tiek jį trynė ir karštu 
vandeniu plovė, kad jis atšilo ir beveik atgavo prarastas jėgas. Kai at- 
rodė, jog jau gana, ištraukė jį iš vonios, pastiprino geru vynu ir saldu- 
mynais ir keletą dienų slaugė kaip beįmanydama, kol Landolfas 
atsigavo ir susivokė, kur esąs. Tada geroji moteriškė nusprendė grą- 
žinti jam skrynią, išgelbėjusią jo gyvybę, ir pasakyti, kad dabar pats 
rūpintųsi savo ateitimi. Taip ji ir padarė. 

Landolfas buvo jau užmiršęs apie tą dėžę, tačiau, kai šeimininkė 
atnešė ją, mielai priėmė tikėdamasis, jog dėžė gal nors tiek būsianti 
verta, kad padengsianti kelių dienų pragyvenimo išlaidas. Pamatęs, 
kad ji labai lengvutė, ir tos nustojo vilties. Vis dėlto, kai šeimininkės 
nebuvo namie, atvožė ją pažiūrėti, kas yra viduje, ir rado joje dau- 
gybę brangakmenių, įsodintų ir palaidų, o apie juos jis šiek tiek 
nusimanė. Išvydęs brangakmenius ir žinodamas didžiulę jų vertę, 
Landolfas, šlovindamas dievą, kuris teikėsi jo neapleisti, visiškai 
nusiramino. Bet kaip žmogus, per trumpą laiką dukart likimo žiauriai 
patąsytas, bijodamas trečiojo karto, suprato, kad reikia būti itin atsar- 
giam, norint parsigabenti šiuos daiktus namo. Todėl, rūpestingai 
juos įvyniojęs į skudurus, pasakė gerajai moterėlei, kad dėžės jam 
nebereikią: jeigu norinti, tepasiliekanti ją sau, o jam teduodanti 
maišą. Geroji moteris mielai sutiko, ir Landolfas, nuoširdžiausiai 
padėkojęs jai už geradarybes ir atsisveikinęs, užsivertė maišą ant 
pečių ir išėjo; sėdęs į valtį, jis nuplaukė į Brindizį, o iš čia, eidamas 
vis pajūriu, pasiekė Tranį, kur surado saviškių iš Ravelo — gelum- 
bės pirklių. Kai jis apsakė jiems visus savo nuotykius, nutylėdamas 
vien apie dėžę, pirkliai iš pasigailėjimo aprengė jį, be to, paskolino 
žirgą ir davė palydą iki Ravelo, kur sakėsi norįs grįžti. 

Čia, pasijutęs saugus ir dėkodamas dievui, parvedusiam jį namo, 
atsirišo maišą ir, apžiūrėjęs kiekvieną daiktelį atidžiau negu pirma, 
įsitikino turįs tiek brangakmenių ir tokių vertingų, kad, pardavęs 
juos už tinkamą kainą ir netgi pigiau, būtų dvigubai turtingesnis 
negu kad buvo išvykdamas. Pasitaikius progai parduoti savo brang- 
akmenius, gražią sumą pinigų, atsidėkodamas už paslaugą, nusiuntė 
į Korfų tai gerajai moteriai, ištraukusiai jį iš jūros, o taipogi ir į 
Tranį tiems, kurie jį aprengė; likusius pasilaikė sau ir, nebenorėdamas 
daugiau prekiauti, ištekliuje gyveno ligi pat amžiaus galo. 

ANDREUČAS IŠ PERUDŽOS, ATVYKĘS Į NEAPOLĮ 

PIRKTI ARKLIŲ, PER VIENĄ NAKTĮ IŠGYVENA 

TRIS NEGANDAS, BET IŠ VISŲ IŠSIGELBĖJĘS SU 
RUBINU GRĮŽTA NAMO. 


— Landolfo rastieji brangakmeniai, — pradėjo Fjameta, kuriai 
atėjo eilė pasakoti, — man priminė vieną novelę, nė kiek ne mažiau 
pilną pavojų kaip ir Lauretos novelė, bet tuo skirtinga nuo jos, kad 
ten negandos truko gal kelerius metus, o čia, kaip išgirsite, viskas 
atsitiko per vieną naktį. 

Gyveno kadaise Perudžoje jaunuolis, vardu Andreučas di Pjet- 
ras, arklių pirklys; išgirdęs, kad Neapolyje arkliai pigūs, jis, ligi tol 
niekuomet dar nebuvęs svetur, įsidėjo kišenėn penkis šimtus aukso 
florinų ir drauge su kitais pirkliais iškeliavo į Neapolį. Nuvykęs ten 
sekmadienį, jau vakarop, ir pas viešbučio šeimininką viską išsitei- 
ravęs, ryto metą nuėjo į turgų, kur pamatė daugybę arklių: tūli jam 
patiko, ir jis paderėjo tą ir kitą, bet nė dėl vieno negalėjo sulygti. 
Norėdamas parodyti, kad jis iš tikro ketinąs pirkti, Andreučas, dar 
neprityręs ir pernelyg neatsargus, daug kartų buvo išsitraukęs pra- 
eivių akivaizdoje kapšį su florinais. Kol jis šitaip derėjosi, tolydžio 
kėsodamas savo kapšį, ėjo pro šalį jauna sicilietė, gražuolė, bet linkusi 
už pigią kainą kiekvienam vyriškiui patarnauti. Andreučas jos ne- 
pastebėjo, o jinai pamatė jo kapšį ir tarė sau: „Kas būtų laiminges- 
nis už mane, jei šie pinigai atitektų man?“ — ir nužingsniavo toliau. 
Drauge su ta mergina ėjo ir senė, taipogi sicilietė; išvydusi Andreu- 
čą, senė paliko merginą, pribėgo prie jo ir širdingai apglėbė. Mergina 
sustojo nuošaly ir tylėdama laukė. Andreučas, atsigręžęs ir atpažinęs 
senutę, džiaugsmingai ją pasveikino; prižadėjusi jį aplankyti vieš- 
butyje ir neužvesdama ilgų šnekų čia, senutė nuėjo, o Andreučas 
grįžo į turgų, bet nieko tą rytmetį nenupirko. Mergina, pirmiau 
mačiusi Andreučo kapšį, o dabar matydama, kad jis pažįstamas su 
senute, ėmė sukti sau galvą, kaip būtų galima pasiglemžti tuos pi- 
nigus, visus ar bent dalį; taigi ji ėmė atsargiai klausinėti senę, kas šis 
vaikinas esąs ir iš kur, ką čia veikiąs ir kaip su juo susipažinusi. 
Senutė viską papasakojo apie Andreučą taip smulkiai, kad geriau 
gal ir jis pats nebūtų sugebėjęs: mat ji ilgai buvo gyvenusi Sicilijoje 
pas jo tėvą, o paskui ir Perudžoje; apsakė taipogi, kur jis apsistojęs 

ir ko atvykęs. Viską išsiteiravusi apie jo tėvus bei gimines ir net jų 
vardus įsidėmėjusi, mergina, tomis žiniomis apsiginklavusi, nusprendė 
siekti klastingo savo tikslo. Grįžusi namo, davė senutei darbo visai 
dienai, idant ši negalėtų eiti pas Andreučą, ir, pasišaukusi tarnaitę, 
puikiai išmokytą tokioms paslaugoms, vakarop nusiuntė į viešbutį, 
kur buvo apsistojęs Andreučas. Nuėjusi tarnaitė atsitiktinai prie durų 
susidūrė su juo pačiu ir paklausė Andreučo. Išgirdusi, kad čia jis 
pats ir esąs, pasivedėjo jį nuošaliau ir tarė: 

— Mesere, viena kilminga šio miesto dama labai norėtų su jumis 
pasikalbėti, jeigu jūs malonėtumėt. 

Andreučas, išgirdęs tai, susimąstė, bet, būdamas geros nuomonės 
apie savo išvaizdą, pamanė, jog toji dama jį įsimylėjusi, lyg visame 
Neapoly tada nebūtų buvę gražesnio jaunuolio; jis tučtuojau atsakė, 
kad pasiruošęs, ir paklausė, kur ir kada toji dama norinti su juo pasi- 
kalbėti. Tarnaitė atsakė: 

— Mesere, jeigu malonėtumėte eiti, mano ponia laukia jūsų savo 
namuose. 

Andreučas, ničnieko apie tai neįspėjęs viešbutyje, greit tarė: 

— Na, tai eik pirma, o aš seksiu iš paskos. 

Šitaip tarnaitė jį atvedė į tos merginos namus, esančius Bjau- 
riosios Skylės gatvėje: jau pats pavadinimas rodo, kiek padori buvo 
ši gatvė. Nieko nenumanydamas ir neįtardamas, tikėdamasis einąs 
į padoriausią vietą ir pas mielą damą, Andreučas laisvai įžengė į 
tuos namus paskui tarnaitę. Lipdama laiptais, tarnaitė šūktelėjo 
savo ponią ir pranešė: 

— Štai ir Andreučas! 

Svečias išvydo ją, bestovinčią viršuje laiptų ir jo belaukiančią. 
Ji buvo dar visai jauna, aukšta, labai gražaus veido, gan dailiai ap- 
sirengusi ir pasipuošusi. Kai Andreučas pakilo arčiau, ji pasitiko 
jį išskėstom rankom, žingtelėjo tris pakopas žemyn, apsikabino už 
kaklo ir valandžiukę taip glūdėjo nieko nekalbėdama, tarytum švelnių 
jausmų antplūdis būtų atėmęs jai žadą. Paskui ašarodama pabučiavo 
jam į kaktą ir trūkčiojamu balsu prašneko: 

— O mano Andreučai, sveikas gyvas! 

Andreučas, apstulbęs nuo tokių meilybių, visai pritrenktas at- 
sakė: 

— Ponia, džiaugiuosi jus matydamas! 

Paėmusi už rankos, jinai nusivedė jį aukštyn į salę, o iš ten, 
netardama nė žodžio, į miegamąjį, kvepiantį rožėmis, apelsinų žie- 

dais ir kitokiais kvepalais; čia jis pamatė puikiausią lovą su užuo- 
laidomis, daug dailių drabužių, pagal tenykštį paprotį kabančių 
ant pakabų, ir visokių labai gražių ir brangių daiktų. Todėl Andre- 
učas, neprityręs būdamas, tvirčiausiai įtikėjo, kad tai kokia nors 
žymi dama. Kai juodu abu susėdo ant skrynios, lovos kojūgaly, ji 
šitaip prašneko: 

— Andreučai, esu tikra, kad tu labai stebiesi ir mano ašaromis, 
ir glamonėmis, nes manęs nepažįsti ir gal niekad nesi apie mane 
girdėjęs. Bet tu tuojau išgirsi tokį dalyką, kuris dar labiau tave nu- 
stebins: žinok, kad aš esu tavo sesuo. Dievas man suteikė didžiulę 
malonę, kad prieš mirtį pamačiau bent vieną iš savo brolių (o, kaip 
trokštu pamatyti juos visus!). Dabar galiu mirti kad ir šią valandą, 
sulaukusi tokios paguodos. Jeigu niekad nesi apie tai girdėjęs, aš tau 
papasakosiu. Pjetras, mano ir tavo tėvas, kaip tu, manau, galėjai 
sužinoti, ilgą laiką gyveno Palerme; dėl jo gerumo ir meilumo jį la- 
bai mylėjo, o ir dabar dar tebemyli visi, kas tiktai pažinojo. Bet iš visų 
jį mylėjusių užvis labiausiai mylėjo mano motina, kilminga moteris, 
tuomet našlė; atmetusi baimę prieš tėvą ir brolius, nepabūgusi dėl 
savo garbės, ji taip artimai su juo susidraugavo, jog gimiau aš,— 
matai kokia. Paskui, kai Pjetras, aplinkybių verčiamas, turėjo apleisti 
Palermą ir grįžti į Perudžą, mane, dar mažą mergaičiukę, su motina 
paliko ir niekad, kiek girdėjau, nei manęs, nei jos nebeprisimindavo. 
Jeigu jis nebūtų man tėvas, smarkiai jį papeikčiau už nedėkingumą, 
parodytą mano motinai (nekalbėsime čia apie meilę, kurią jis turėjo 
jausti man, savo dukteriai, prigyventai ne su tarnaite ar kokia pras- 
čioke moterim); ji iš begalinės meilės atidavė į jo rankas visą savo 
turtą ir save pačią, netgi nežinodama, kas jis toksai. Bet kam čia tai 
minėti? Senos kaltės kur kas lengviau smerkti negu atitaisyti. Šiaip 
ar kitaip, bet atsitiko būtent taip. Paliko jis mane, dar mažą mergai- 
čiukę, Palerme, ir kai išaugau aš beveik tokia, kokią matai, mano 
motina, turtinga moteris, išleido mane už vieno agridžentiečio, žmo- 
gaus kilmingo ir gero, kuris, iš meilės man ir mano motinai, persi- 
kėlė gyventi į Palermą. Ten, kaip uolus gvelfas, užmezgė slaptus 
ryšius su mūsų karaliumi Karoliu“*, bet apie tai sužinojo karalius 
Frydrichas“? ir išardė jų kėslus. Mes turėjome bėgti iš Sicilijos kaip 
tik tuo metu, kai aš tikėjausi tapti žymiausia dama, kokios dar niekad 
nebuvo šioje saloje. Taigi, paėmę tik vieną kitą mažmožį iš to, ką 
galėjome paimti (sakau: mažmožį, atsižvelgdama į tą daugybę, kiek 
visko turėjome), palikę dvarus ir rūmus, atsidanginome į šį miestą; 

čia karalius Karolis buvo toks maloningas, kad iš dalies padengė 
nuostolius, kurių per jį turėjome, davė mums žemių ir namų, ir dabar 
nuolat viskuo aprūpina mano vyrą, o tavo svainį, kaip pats pamatysi. 
Štai šitaip aš atsiradau Neapoly, kur iš dievo malonės, ne iš tavo, 
regiu ir tave, mano mielas broleli! 

Taip pasakiusi, vėl jį apkabino ir, liedama graudžias ašaras, vėl 
pabučiavo į kaktą. 

Andreučas, klausydamasis šios pasakos, kurią taip sklandžiai, 
taip nuosekliai pynė pasakotoja, nė vieną akimirką nepristigdama 
žodžių ir nesuklupdama, prisiminė, kad jo tėvas iš tikrųjų yra gyve- 
nęs Palerme; pats iš savęs gerai žinodamas vaikinų įpročius ir kaip 
noriai jie atsiduoda jaunystėje meilei, matydamas džiaugsmo aša- 
ras, glamones ir broliškus bučinius, visa, ką ji pasakojo, priėmė už 
gryną teisybę ir, kai ji nutilo, atsakė: 

— Ponia, jums neturėtų atrodyti keista, kad aš stebiuosi, nes 
iš tikrųjų mano tėvas kažkodėl niekad nekalbėjo apie jūsų motiną 
nei apie jus, o jeigu ir kalbėjo, manęs nepasiekė apie tai nė vienas 
žodis, ir aš nieko nežinojau apie jus, lyg jūsų ir nebūtų: ir man tuo 
mieliau, atradus čia seserį, kuo labiau aš jaučiuosi čia vienišas ir 
kuo mažiau to vyliausi. Iš tiesų net ir aukščiausios padėties žmogui 
jūs būtumėt brangi, tai ką jau kalbėti apie mane, menką pirkliuką. 
Bet prašom man paaiškinti vieną dalyką: iš kur jūs sužinojote, kad 
aš čia? 

Į tai ji atsakė: 

— Šįryt man apie tai pranešė viena vargšė moteris, dažnai 
mane aplankanti: ji sakosi ilgai gyvenusi pas mūsų tėvą Palerme ir 
Perudžoje; jeigu man nebūtų atrodę, kad tau padoriau ateiti į mano 
namus, negu man eiti į svetimus, aš jau seniai būčiau atėjusi pas 
tave. 

Po šitų kalbų ji ėmė smulkiai klausinėti apie visus jo gimines, 
kiekvieną paminėdama vardu, o Andreučas į visus klausimus jai 
atsakinėjo vis labiau tikėdamas tuo, kuo mažiausiai reikėjo tikėti. 
Kadangi pašnekesys užtruko ilgai, o kaitra buvo didelė, ji liepė at- 
nešti graikiškojo vyno ir saldumynų ir pavaišinti Andreučą; kai jis 
galiausiai susirengė išeiti, nes jau artinosi vakarienės metas, ji nieku 
gyvu nepanoro išleisti, apsimetė smarkiai susikrimtusi ir, apsikabinusi 
jį, tarė: 

— Aiman! Dabar aiškiai matau, kaip menkai tu mane brangi- 
ni. Kas galėtų patikėti, jog esi pas seserį, kurios iki šiol nepažino- 

jai, esi jos namuose, kur privalėjai ir apsistoti atvykęs į Neapolį, — 
o tu nori išeiti ir vakarieniauti viešbutyje! Iš tikrųjų vakarieniauk 
su manim! Nors mano vyro nėr namie ir man labai nesmagu dėl 
to, aš, kiek leidžia mano moteriškos jėgos, sugebėsiu tave tinkamai 
pavaišinti. 

Andreučas, nežinodamas, ką ir atsakyti, tarė: 

— Jūs man tiek brangi, kiek dera branginti seserį, bet jeigu 
nepareisiu, draugai manęs pralauks visą vakarą, ir aš pasielgsiu 
labai nemandagiai. 

— O dieve šventas, — sušuko klastininkė,— lyg aš neturėčiau 
ko pasiųsti į viešbutį ir įspėti, kad tavęs nelauktų ten su vakariene! 
Nors daug didesnis iš tavo pusės būtų mandagumas ir netgi pareiga, 
jeigu pakviestum draugus vakarieniauti čia; o paskui, jeigu jau no- 
rėtum išeiti, galėtum išeiti kartu su jais. 

Andreučas atsakė, kad šį vakarą apsieisiąs ir be draugų, tačiau 
jeigu tokia jos valia, liksiąs čia ir būsiąs jai klusnus. Tada ji apsimetė 
pasiuntusi į viešbutį žinią, kad jo nelauktų su vakariene; vėliau, 
po ilgų kitokių šnekų, juodu susėdo prie puikios vakarienės iš kelių 
patiekalų, kurią ji tyčia gudriai užvilkino ligi tamsios nakties. Kai 
juodu pakilo iš užustalės ir Andreučas panoro išeiti, ji griežtai pasi- 
priešino sakydama, jog Neapolis nesąs toks miestas, kuriame būtų 
galima vidurnakty vaikštinėti, ypač nečionykščiams; be to, ji pridū- 
rė, jog viešbučiui esą pranešta, kad jo nelauktų pareinant ne tik 
vakarieniauti, bet ir nakvoti. Andreučas, kurio akys buvo apdumtos, 
viskuo patikėjo ir, susižavėjęs jos draugyste, pasiliko. Po vakarienės 
vėl prasidėjo ilgi ir įvairūs pašnekesiai, vedami ne be tam tikrų kės- 
lų; praslinkus gerokai daliai nakties, palikusi Andreučą savo miega- 
majame su berniūkščiu, turinčiu svečiui nurodyti, jeigu tasai ko 
užsimanytų, klastininkė maloniai atsisveikino ir su tarnaitėmis nuėjo į 
kitą kambarį. 

Buvo labai karšta. Andreučas, likęs vienas, tučtuojau išsirengė 
vienmarškinis, nusimovė kelnes ir pasidėjo galvūgaly; kai jį prispyrė 
gamtinis reikalas iškrauti iš vidurių nereikalingą naštą, jis paklausė 
berniuką, kur tatai atliekama; šis nurodė jam duris viename kam- 
bario kampe ir tarė: 

— Eikit anava ten. 

Andreučas, drąsiai įžengęs vidun, netyčia atsistojo ant lentos, 
kurios kitas galas buvo atmuštas nuo skersinio, taigi drauge su lenta 
nugarmėjo žemyn. Dievas jam buvo tiek maloningas, kad krisdamas 

nėmaž nenukentėjo, nors krito gan iš aukštai; tik visas išsitepė tais 
nešvarumais, kurių pilna buvo ši vieta. 

Kad geriau suprastumėt, ką jau pasakojau ir kas bus toliau, jums 
paaiškinsiu, kaip toji vieta atrodė. Siaurame užkaboryje, ant dviejų 
skersinių, nutiestų nuo vieno namo prie kito (kaip dažnai matome 
tarp dviejų namų), buvo prikaltos kelios lentos ir įtaisyta tupykla; 
viena iš tų lentų ir šlumštelėjo žemyn drauge su Andreuču. Kepur- 
nėdamasis apačioje, baisiai nusiminęs dėl tokios bėdos, jis ėmė šaukti 
berniuką; bet vaikiūkštis, vos tik išgirdęs jį krintant, tuojau nubėgo 
pasakyti savo poniai; toji, paknopstom įpuolusi į Andreučo kam- 
barį, žvalgėsi, kur jo drabužiai; surado drabužius, o juose ir pinigus, 
kuriuos šis, niekuo nepasitikėdamas, visuomet nešiodavosi su savim. 
Turėdama savo rankose tai, dėl ko ir paspendė žabangus, iš paler- 
mietės virsdama perudžiečio sese, viliūgė nebekvaršino dėl jo sau 
galvos ir skubiai užrakino duris, pro kurias tasai buvo išėjęs ir nuk- 
ritęs. Kai berniukas neatsiliepė, Andreučas ėmė šaukti garsiau; bet 
viskas buvo perniek. Tada jam kilo įtarimas: susiprato, nors ir per 
vėlai, esąs apgautas. Perlipęs per mūrelį, skiriantį šitą užkaborį nuo 
gatvės, jis nuėjo prie gerai pažįstamų durų; čia jis ilgai ir tuščiai 
šaukė, beldėsi, daužė. Paskui, aiškiai matydamas savo nelaimę, pra- 
virko ir ėmė kalbėti: 

— Oi, vargas man! Tokiu trumpu laiku netekau penkių šimtų 
florinų ir sesutės! 

Ilgai šitaip paaimanavęs, jis vėl ėmė belstis į duris ir rėkti: ply- 
šojo tiek, kad nubudo ir sukilo kone visi aplinkiniai kaimynai, ne- 
galėdami pakęsti tokio triukšmo; o viena tos damos tarnaitė, neva 
užsimiegojusi, iškišo galvą pro langą ir pašaipiai sušuko: 

— Kas ten baldosi apačioje? 

— 0,— tarė Andreučas,— negi manęs nepažįsti? Aš Andreu- 
čas, ponios Fjordalizos brolis. 

— Vyruti,— atšovė ši. — jeigu per daug išgėręs, eik išsimiegot 
ir sugrįžk rytoj: aš nežinau, kas tasai Andreučas ir kokius niekus 
tu čia paistai; keliauk su dievu ir leisk mums, susimildamas, mie- 
goti. 

— Kaip? — sušuko Andreučas.— Tu nežinai, apie ką aš kalbu? 
Tikriausiai žinai. Bet jeigu jau tokios Sicilijoj giminystės, kad taip 
greit užmirštamos, tai bent atiduok man drabužius, kuriuos palikau 
pas jus, ir aš mielai keliausiu su dievu. 

Į tai ji atsakė beveik juokdamasi: 

— Vyruti, man rodos, tu sapnuoji. 

Tarusi tuos žodžius, nusigręžė ir užtrenkė langą. Dabar Andre- 
učas galutinai įsitikino, kad viskas jau prarasta; iš sielvarto smarkus 
jo pyktis bemaž virto įniršiu, ir jis ryžosi smurtu atgauti tai, ko ne- 
galėjo susigrąžinti žodžiais; todėl, sugriebęs didžiulį akmenį, vėl ėmė 
pašėlusiai daužyti duris, daug smarkiau negu pirma. Daugelis kaimynų, 
jau anksčiau išbudinti ir atsikėlę, manydami, kad koks nors nakti- 
balda sapalioja nebūtus daiktus ir drumsčia ramybę padoriai mo- 
teriškei, jo taukšėjimo įerzinti, iškišo galvas pro langus ir — taip 
kartais visa kurios nors gatvės šuniava suambrija ant svetimo šuns — 
ėmė graudenti: 

— Kas per įžūlumas! Atsibelsti naktį prie padorios moters namų ir 
kliedėti tokias nesąmones! Keliauk sau sveikas su ponu dievu ir duok 
mums, susimildamas, miegoti; jeigu turi kokį reikalą į ją, ateik rytoj, 
o dabar nekelk čia triukšmo. 

Šitokių žodžių padrąsintas, kažkas, esąs to namo viduje, matyt, 
„padoriosios moteriškės“ bendrininkas, kurio Andreučas nebuvo 
nei regėjęs, nei girdėjęs, priėjo prie lango ir storu, siaubingu, lauki- 
niu balsu užriaumojo: 

— Kas ten apačioj? 

Andreučas, sulig tuo balsu pakėlęs galvą, išvydo stambų vyrą, 
kuris, kiek spėjo įsižiūrėti, atrodė tikras milžinas su juoda tankia 
barzda pasmakrėj; tarytum ką tik pabudęs iš gilaus miego ir atsikėlęs 
iš lovos, jis Žiovavo ir trynėsi akis. Andreučas atsakė ne be bai- 
mės: 

— Aš brolis tos damos, kur čia gyvena... 

Bet tasai nelaukė, kol Andreučas baigs, ir dar pikčiau užriko: 

— Palauk, aš tuoj nusileisiu žemyn ir taip tave išvanosiu vėzdu, 
kad nepasijudinsi iš vietos! Asile tu, girtuokli įkyrus! Nusilakei ir 
šiąnakt niekam neduodi miegoti. 

Ir pasitraukdamas užtrenkė langą. Kai kurie kaimynai, geriau 
žiną, kas čia per paukštis, nuoširdžiai patarinėjo Andreučui: 

— Dėl dievo meilės, drauguži, keliauk su dievu, jeigu nenori 
būti šiąnakt čia užmuštas! Eik, tau pačiam bus geriau! 

To žmogaus jau vien tik išvaizdos ir balso nugąsdintas, raginamas 
kaimynų, kurių patarimai, jam rodės, plaukė iš gailestingos širdies, 
baisiai susikrimtęs ir nustojęs vilties atgauti pinigus, Andreučas ap- 
sigręžė ir nutraukė viešbučio link tuo pat keliu, kuriuo dieną buvo 
atsekęs paskui tarnaitę. 

Nebegalėdamas pakęsti smarvės, sklindančios nuo jo paties, An- 
dreučas panoro nueiti prie jūros ir ten nusiplauti, todėl pasuko 
kairėn ir nupėdino Katalonų gatve. Spūdindamas į aukštutinę miesto 
dalį, staiga išvydo priešais du žmones, einančius į jį su žibintu ran- 
koje. Išsigandęs, kad gal čia sargybiniai ar kokie piktos valios žmonės, 
Andreučas greit šmurkštelėjo į tuščią trobesį, stūksantį šalimais. 
Bet tuodu, lyg tyčia pasiųsti, įžengė į tą pat trobesį; čia vienas jų, 
nusimetęs nuo pečių kažkokius geležinius įrankius, ėmė drauge su 
antruoju apžiūrinėti juos, šnekėdamiesi šį bei tą. Taip jiedviem kal- 
bantis, vienas tarė: 

— Kas čia galėtų būti? Tokia baisi smarvė, kokios kaip gyvas 
nesu uodęs. 

Taip pasakęs, kilstelėjo žibintą, ir jie išvydo vargšelį Andre- 
učą. 

— Kas ten? — šūktelėjo abu nustebę. 

Andreučas tylėjo, bet šie, prisiartinę prie jo su žiburiu, paklausė, 
ką jis čia veikia toks apsibjaurojęs. Andreučas atvirai jiems apsakė 
savo bėdas. Anuodu, numanydami, kur toji nelaimė galėjo šį vargšą 
užklupti, sušneko: 

— Tikriausiai šitai atsitiko nenaudėlio Butafuoko namuose! 

Ir, kreipdamasis į Andreučą, vienas jų tarė: 

— Vyruti, nors tu netekai pinigų, turi didžiai dėkoti dievui, 
kad nukritai į tą užkaborį ir negalėjai grįžti į namą; jeigu nebūtum 
nukritęs, būk tikras, vos užmigusį tave jie būtų nužudę, ir sykiu su 
pinigais būtum netekęs ir gyvybės. Bet dabar ašaros nieko nepadės; 
atgauti pinigus — vis tiek kaip nurėkšti žvaigždes nuo dangaus. O 
jeigu anas išgirs, kad leptelėjai kam nors apie tai bent žodį, būsi 
nugalabytas. 

Pasakę šitai, juodu pasikuždėjo, o paskui tarė jam: 

— Žinai, gaila tavęs; bet jei tu mums padėtum atlikti vieną dar- 
bą, kurį mudu turim sumanę, esame visai tikri, jog laimėtum kur 
kas daugiau negu praradai. 

Andreučas, apimtas nevilties, atsakė sutinkąs. 

Tą dieną buvo palaidotas Neapolio arkivyskupas, meseras Fili- 
pas Minutolas““, ir buvo palaidotas su brangiausiomis puošmenomis 
ir su rubinu ant piršto, kainuojančiu daugiau kaip penkis šimtus 
aukso florinų. Nevidonai rengėsi apiplėšti numirėlį ir atidengė And- 
reučui savo sumanymą. Godumas Andreučo širdyje nugalėjo proto 
balsą, ir jis leidosi su piktadariais į kelią. Kadangi, beeinant visiems 

trims į katedrą, Andreučas labai smarkiai dvokė, vienas iš jų tarė: 

— Kaip čia mums padarius, kad jis bent kiek apsimazgotų ir ne- 
smirdėtų taip baisiai? 

— Ogi va netoliese šulinys, — atsakė antrasis,— kur pritaisytas 
skridinys ir visada kabo didelis kibiras. Eime tenai ir nuplausime 
jį kuo greičiau. 

Priėję prie šulinio, virvę jie rado, bet kibiro nebuvo, todėl juodu 
nutarė pririšti jį patį prie virvės ir nuleist į šulinį; tegu nusiplauna 
ten apačioje, o kai nusiplaus, tegu timptelia virvę, ir juodu ištrauksią 
į viršų. Pasakyta, padaryta! Andreučui jau betupint šulinyje, prie 
to pat šulinio lyg tyčia priėjo atsigerti keli sinjorijos sargybiniai, 
pajutę troškulį ar nuo kaitros, ar bemedžiodami kokius nors nusi- 
kaltėlius. Pamatę sargybinius, tuodu šoko bėgti, o sargybiniai, einą 
čion atsigerti, jų nė nepastebėjo. Andreučas šulinio gilumoje, jau 
apsiplovęs, truktelėjo virvę. Ištroškusieji, sudėję ant žemės savo 
šalmus, ginklus ir apsiaustus, ėmė traukti virvę manydami, kad prie 
jos galo prikabintas kibiras, pilnas vandens. Atsiradęs bemaž ties renti- 
niu, Andreučas paleido virvę ir nusigriebė rankom už rentinio briau- 
nų. Sargybiniai, regėdami tokį stebuklą, baisiai persigando, staiga 
metė virvę ir nė žodžio nesakę nudūmė, kiek kojos įkabina. Andre- 
učas taip nustėro, kad jeigu nebūtų stipriai laikęsis, būtų nukritęs 
į pat dugną ir gal susižalojęs ar negyvai užsimušęs; tačiau, išlipęs 
ir radęs ginklus, kurių, jisai žinojo, jo bendrai nebuvo atsinešę, ėmė 
dar labiau stebėtis. Suglumęs ir pilnas abejonių, skųsdamasis savo 
likimu, nieko nepalietęs, nusprendė pasitraukti iš čia ir nudūlino 
pats nežinodamas kur. Kelyje susitiko su tuodviem savo draugais, 
einančiais jo traukti iš šulinio. Pamatę jį, šiuodu smarkiai nustebo 
ir paklausė, kas jį ištraukė iš šulinio. Andreučas atsakė nežinąs ir 
iš eilės jiems apsakė, kaip viskas atsitiko ir ką jis rado prie šulinio. 
Šie, numanydami, kaip čia buvo, juokdamiesi jam papasakojo, kodėl 
pabėgę ir kas buvo tie, kurie jį ištraukė. Nebeaušindami daugiau 
burnos, nes buvo jau vidurnaktis, jie nuėjo į katedrą, kur gan lengvai 
įsigavo, prisiartino prie sarkofago, marmurinio ir labai didelio, ir 
geležine dalba tiek pakėlė sunkų antvožą, kad galėtų įlįsti žmogus, 
ir parėmė jį. Tada vienas jų paklausė: 

— Kas lįs vidun? 

— Aš ne! — atsakė antrasis. 

— Ir aš ne! — tarė pirmasis.— Tegu lenda Andreučas. 

— Nieku gyvu! — pasipriešino Andreučas. 

Tuodu, atsigręžę į jį, pagrasino: 

— Kaip nelįsi? Dievaži, jeigu tuoj pat nelendi, mes taip aps- 
kaldysim tau galvą šituo geležiniu vėzdu, kad krisi negyvas. 

Andreučas persigandęs įlindo, bet lįsdamas galvojo: „Tie žmonės 
liepia man lįsti, norėdami apgauti mane: kai būsiu jiems viską padavęs, 
jie, kol išsikepurnėsiu iš kapo, nudroš savo keliu, o aš liksiu be nieko“. 
Todėl jis nusprendė pirmiausia pasiimti savo dalį; prisiminęs bran- 
gų žiedą, apie kurį buvo girdėjęs juodu kalbant, Andreučas, nusi- 
leidęs žemyn, nutraukė žiedą arkivyskupui nuo piršto ir užsimovė 
ant savojo; paskui padavė jiems vyskupo lazdą, mitrą ir pirštines; 
išrengęs numirėlį iki pat marškinių, viską jiems perdavė sakydamas, 
kad daugiau nieko nebėra. Tuodu tvirtino, jog ten turįs būti ir žiedas, 
tegu tik geriau paieškąs; bet šis atsakė jo nerandąs, ir dėdamasis 
ieškąs kurį laiką privertė juos lūkuriuoti. Bet tuodu nevidonai, dar 
gudresni už Andreučą, nutaikę progą ištraukė ramstį, prilaikantį 
antvožą, ir pabėgo, palikę jį uždarytą sarkofage. Kaip pasijuto And- 
reučas, išgirdęs krintant antvožą, lengva įsivaizduoti. Keletą kartų 
jis mėgino galva ir pečiais atkelti dangtį, bet veltui stengėsi; todėl, 
sunkaus sielvarto pakirstas, nualpęs parkrito ant arkivyskupo lavo- 
no; ir kas tuomet būtų juos pamatęs, vargiai būtų atpažinęs, katras 
labiau negyvas: arkivyskupas ar jis. Atsipeikėjęs Andreučas ėmė 
verkti pastriūbom, numanydamas, kad čia jis, be abejo, neišvengsiąs 
vieno iš dviejų: arba mirsiąs badu ir nuo smarvės, tarp knibždančių 
numirėlio kūne kirmėlių, jeigu niekas neateis atvožti sarkofago; arba, 
jeigu kas ateis ir ras jį čia, būsiąs pakartas kaip plėšikas. Šitokių 
minčių kankinamas ir baisiai susikrimtęs, staiga išgirdo bažnyčioje 
vaikščiojant ir kalbantis daugelį žmonių, atėjusių, kaip jis spėjo, 
tokiu pat tikslu, kokiu ir jis buvo atėjęs su savo draugais. Nuo to 
jo baimė dar labiau padidėjo. Bet kai tie atkėlė antvožą ir jį parėmė, 
susiginčijo, kuriam ten lįsti, nes niekas nesiryžo; galiausiai po ilgų 
ginčų vienas kunigas tarė: 

— Ir ko jūs bijote? Nejaugi manote, kad jisai jus suės? Numi- 
rėliai neėda Žmonių; aš lįsiu tenai. 

Taip taręs, užsigulė krūtine ant sarkofago briaunos ir nusukęs 
galvą ėmė kišti kojas vidun. Tada Andreučas kilstelėjo ir čiupo ku- 
nigą už vienos kojos, lyg traukdamas žemyn. Pajutęs šitai, kunigas 
baisiausiai sukliko ir pastrykt iššoko iš sarkofago. Palikę sarkofagą 
atvožtą, visi persigandę leidosi bėgti, lyg šimtas tūkstančių velnių 
juos būtų vijęsi. Matydamas tai, Andreučas be galo apsidžiaugė 

tokia staigmena, tučtuojau iššoko iš sarkofago ir išėjo iš bažnyčios 
tuo keliu, kuriuo buvo įėjęs. Tuo tarpu išaušo ir diena; eidamas kur 
akys veda su žiedu ant piršto, jis atsidūrė pajūryje, o čia atrado ir 
savo viešbutį, kur jo draugai ir šeimininkas kiaurą naktį nerimavo 
susirūpinę, kur jis dingęs. Kai jis pasipasakojo apie savo nuotykius, 
šeimininkas jam patarė nedelsiant apleisti Neapolį. Andreučas tuč- 
tuojau taip ir padarė: grįžo į Perudžą, žiedu pavertęs pinigus, su 
kuriais buvo iškeliavęs pirkti arklių. 


Šešta novelė 


DONA BERITOLA, NETEKUSI ABIEJŲ SAVO SUNŲ, 
ATRANDAMA VIENOJE SALOJE SU DVIEM STIR- 
NOM IR NUGABENAMA Į LUNIDŽANĄ. ČIA VIE- 
NAS SŪNUS STOJA TARNAUTI PAS JOS GLOBĖJĄ 
IR SUVILIOJA JO DUKTERĮ; UŽ TAI ĮMETAMAS Į 
KALĖJIMĄ. SICILIJA SUKYLA PRIEŠ KARALIŲ 
KAROLĮ; SŪNUS, MOTINOS ATPAŽINTAS, VEDA 
SAVO PONO DUKTERĮ; SURANDAMAS IR JO BRO- 
LIS, IR VĖL ABU ATGAUNA GARBINGĄ PADĖTĮ. 


Tiek damos, tiek ir jauni vyriškiai daug juokėsi iš Andreučo 
nuotykių, Fjametos papasakotų. Emilija, girdėdama, kad novelė 
jau baigta, karalienės paliepimu, pradėjo šitaip: 

— Sunkios ir skaudžios atmainingo likimo išdaigos, ir kiekvieną 
kartą, kai apie jas kalbame, prabunda mūsų dvasia, lengvai užmie- 
ganti nuo fortūnos malonių; todėl aš manau, visada pravartu pasik- 
lausyti apie jas ir laimingiesiems, ir nelaimėliams, nes pirmieji darosi 
atsargesni, o antruosius tatai paguodžia. Kad ir daug jau apie tai 
buvo kalbėta pirmiau, vis dėlto aš ketinu jums pasekti dar vieną 
novelę, ne mažiau teisingą, kiek ir graudžią; nors užbaiga jos ir links- 
ma, bet toks ilgas ir toks gilus buvo sielvartas, kad vargu ar galėjo 
vėlesnis džiaugsmas jį išdildyti. 

Jūs turite žinoti, brangiosios damos, kad po imperatoriaus Fryd- 
richo II mirties Sicilijos karalium buvo apvainikuotas Manfredas“', 
prie kurio labai aukštą padėtį užėmė vienas didžiūnas iš Neapolio, 

vardu Arigetas Kapečė; jis turėjo gražią ir kilmingą žmoną, taipogi 
neapolietę, doną Beritolą Karačolą“*. Kai šis Arigetas, savo rankose 
suėmęs visą salos valdymą, išgirdo, kad karalius Karolis prie Beneven- 
to įveikė ir nukovė Manfredą““ ir kad visa karalystė pasiduoda nuga- 
lėtojui, jis, mažai tesikliaudamas nepatvaria siciliečių ištikimybe ir 
nenorėdamas tapti savo sinjoro priešo valdiniu, rengėsi bėgti. Bet, 
siciliečiams apie tai sužinojus, jisai ir daugelis kitų karaliaus Manf- 
redo bičiulių bei šalininkų staiga buvo suimti ir išduoti karaliui Ka- 
roliui kaip belaisviai, o paskui buvo jam perduota ir salos valdžia. 
Šitaip dalykams apsivertus, dona Beritola, nežinodama, kas ištiko Ari- 
getą, ir vis nuogąstavusi to, kas ir įvyko, o ir pati bijodama negarbės, 
paliko savo visą turtą ir nėščia, vargšė, su kokių aštuonerių metų 
sūneliu Džusfredžiu išplaukė valtimi į Liparių salas, kame pagimdė 
kitą berniuką, kurį pavadino Skačatu, atseit Tremtiniu. Čia, paėmusi 
žindyvę, ji sėdo su visais saviškiais į nedidelį laivą, norėdama grįžti 
Neapolin pas savo tėvus. Bet išėjo kitaip, negu tikėjosi: smarki vėtra 
laivą, turintį plaukti Neapolin, nunešė į Poncos salą, kur įsigavę į 
mažutę įlanką jie laukė palankaus kelionei oro. Išlipusi drauge su 
kitais į salą ir radusi atkampią vietą, dona Beritola ateidavo čion 
pati viena apraudoti savojo Arigeto. Šitaip ji darė kasdien; kartą, 
kol ji taip sielvartavo, priplaukė korsarų galera, kurios nepastebėjo 
nei jūrininkai, nei kas kitas, visus be jokio pasipriešinimo suėmė ir 
nusivarė. Išliejusi kasdieninę savo širdgėlą, dona Beritola grįžo kaip 
visada prie kranto pažiūrėti vaikų, bet nieko ten neberado. Iš pradžių 
ji labai nustebo, paskui, staiga sumojusi, kas atsitiko, įsmeigė akis jū- 
ron ir išvydo galerą, dar nedaug atitolusią ir užpakaly savęs tempian- 
čią jų laivelį. Dabar ji aiškiai suprato netekusi ne tik vyro, bet ir vaikų; 
vargšė, vieniša ir apleista, nežinodama, ar bepamatys kada nors 
vieną iš jų, šaukdama vyrą ir sūnelius, parkrito nualpusi ant kranto. 
Čia nieko nebuvo, kas šaltu vandeniu ar kitu kokiu būdu ją atgai- 
vintų, todėl jos dvasia laisvai galėjo klajoti kur tinkama; bet kai į 
sunykusį jos kūną, drauge su ašaromis ir rauda, grįžo prarastos jėgos, 
ji ilgai šaukė vaikus ir atidžiai apžiūrinėjo kiekvieną urvą. Kai su- 
prato, kad jos triūsas bergždžias, ir pamatė, jog užeina naktis, dona 
Beritola, vis dar nežinia ko tikėdamasi, susirūpino pati savimi ir, 
pasitraukusi nuo kranto, grįžo į tą urvą, kur buvo pratusi verkti ir 
sielvartauti. Kai praslinko naktis didžiulėje baimėje ir neišpasakytame 
skausme, išaušo nauja diena ir jau prašoko trečia valanda, ji, dar 
nuo vakaro nieko burnoj neturėjusi, iš bado ėmė kramtyti žolę; 

šiaip betaip užkrimtusi, verkdama įsigalvojo apie savo ateitį. Besken- 
dėdama tokiose mintyse pamatė, kaip atbėgo stirna, įsmuko neto- 
liese į urvą, po kiek laiko vėl išlindo ir nuliuoksėjo per mišką. Pakilusi 
ir nuėjusi ten, iš kur išbėgo stirna, ji pamatė du stirniukus, gal šią 
pat dieną atsiradusius, kurie jai pasirodė mieliausi ir Žaviausi pa- 
darėliai pasaulyje. Kadangi po pastarojo gimdymo pienas krūtyse 
jai dar nebuvo nutrūkęs, ji švelniai paėmė stirniukus ir prisikišo 
prie krūtinės. Gyvuliukai, neatmesdami tokios gėrybės, ėmė ją žįsti 
lyg tikrą savo motiną ir nuo tada nedarė jokio skirtumo tarp jos ir mo- 
tinos. Taurioji moteris tarėsi dykynėje suradusi bent šiokią tokią 
draugiją; misdama žolelėmis, troškulį malšindama vandeniu, tolydžio 
verkdama, kada tik prisimindavo vyrą bei vaikus ir savo praėjusį 
gyvenimą, ji nusprendė čia gyventi ir mirti, pripratusi tiek prie senės 
stirnos, tiek ir prie jos vaikų. 

Kai kilmingoji dama šitaip gyveno, kone laukine tapusi, po kelių 
mėnesių audra atsitiktinai atvarė ton pat vieton piziečių laivą, kuris 
išmetęs inkarą čia pastovėjo keletą dienų. Tuo laivu plaukė didžiū- 
nas, vardu Kuradas, iš markizų Malespinių giminės““, drauge su 
savo žmona, tauria ir šventa moterim. Apkeliavę šventąsias vietas, 
kokių tik yra Apulijos karalystėje, dabar jie grįžo namo. 

Vieną dieną markizas, norėdamas išblaškyti nuobodulį, drauge 
su žmona, keliais tarnais ir šunimis leidosi gilyn į salą. Netoli tos 
vietos, kur gyveno dona Beritola, Kurado šunys ėmė vytis du stir- 
niukus, kurie jau gerokai paūgėję vaikščiojo ir skabė žolę. Šunų 
persekiojami, stirniukai puolė bėgti ne kur kitur, o į tą urvą, kur 
lindėjo dona Beritola. Matydama tai, ji pašoko, sugriebė lazdą ir 
šalin nuvarė šunis. Ten paskui savo šunis atsekė ir Kuradas su žmo- 
na. Išvydę moterį, pajuodusią, sulysusią, ilgaplaukę, juodu labai 
stebėjosi, o ji dar labiau jais. Kai jos prašomas Kuradas atšaukė 
šunis, abu ėmė prašyti ją pasipasakoti, kas tokia esanti ir ką čia vei- 
kianti. Po ilgų raginimų dona Beritola atvirai apsakė visus savo 
nuotykius, atskleidė jiems savo padėtį ir tvirtą nusistatymą pasilikii 
čia amžinai. Išgirdęs tatai, Kuradas, labai gerai pažinojęs Arigetą 
Kapečę, pravirko iš gailesčio ir karštais maldavimais stengėsi ją 
atgrėsti nuo tokio žiauraus sumanymo, siūlydamasis nugabenti į 
josios arba savo namus, kur žadėjo laikyti garbingai, kaip tikrą se- 
serį, kol dievas jai duosiąs laimingesnę dalią. Donos Beritolos nepa- 
lenkė šitie pasiūlymai. Tada Kuradas paliko su ja žmoną, kuriai 
nueidamas pasakė, kad lieptų atnešti čion valgyti, apvilktų ją, skar- 

maluotą, kuria savo suknele ir pasistengtų parsivesti su savim. Tau- 
rioji dama, likusi prie jos, iš pradžių sykiu su dona Beritola apverkė 
jos nelaimes, paskui, liepusi atnešti drabužių ir maisto, vargais ne- 
galais prikalbino ją apsirengti ir užkąsti. Galų gale po ilgų prašymų 
markizė palenkė doną Beritolą,— pareiškusią, kad ji niekad nevyk- 
sianti ten, kur ją visi pažįsta, — keliauti su jais į Lunidžaną drauge 
su abiem stirniukais ir su sene stirna, kuri tuo tarpu grįžo ir, didžiam 
tauriosios damos nustebimui, ėmė džiaugsmingai glaustytis prie donos 
Beritolos. 

Ir štai, stojus gražiam orui, dona Beritola su Kuradu ir jo žmona 
įlipo į laivą, su jais sykiu stirna ir abudu stirniukai (todėl doną 
Beritolą, kadangi ne visi žinojo tikrąjį jos vardą, ėmė vadinti Kav- 
riola, tai yra Stirna). Palankiam vėjui pučiant, greit jie pasiekė Magros 
žiotis, kur išlipę į krantą nuėjo į savo pilis. Čia apsigyveno dona 
Beritola prie Kurado žmonos, lyg jos dvaro dama, apsitaisiusi našlės 
rūbais, dora, nuolanki ir klusni, vis tebemylėdama savo stirniukus 
ir rūpindamasi jų mityba. 

Korsarai, pagrobę Poncoje laivą, kuriuo buvo atplaukusi dona 
Beritola, ir jos nesučiupę vien todėl, kad nepamatė, su visais kitais 
nusivarė į Genują; čia, pasidalijus grobį tarp galeros šeimininkų, 
žindyvė ir abu donos Beritolos berniukai atiteko meserui Gvaspa- 
rinui d'Orijai. Šis nusiuntė ją su vaikais į savo namus ir čia laikė 
juos kaip tarnus namų apyvokai. Žindyvė, begaliniai krimsdamasi 
dėl ponios dingimo ir dėl baisaus vargo, į kurį įkliuvo pati ir abu 
vaikučiai, ilgai raudojo. Bet greit pamatė, kad ašaros čia nieko ne- 
padės ir kad jie visi trys verguvėje. Nors ir paprasta moterėlė būdama, 
elgėsi ji apdairiai ir protingai; pirmiausia kaip bemokėdama nusira- 
mino, o paskui apsižvalgiusi ir supratusi, kur jie atsidūrę, sumetė, 
kad jeigu paaiškėtų berniukų kilmė, tatai galėtų jiems pakenkti. 
Antra vertus, ji vis tikėjosi, jog likimas kada nors pasikeis ir juodu 
galės, jeigu tik bus gyvi, atgauti prarastą padėtį. Todėl nusprendė 
niekam neprasitarti, kas jie yra, kol ateis tam laikas; ir visiems, kas 
tik ją paklausdavo, atsakydavo, kad čia jos vaikai. Vyresnįjį ji vadino 
ne Džusfredžiu, o Džanotu iš Pročidos; mažyliui paliko tą patį vardą. 
Su didžiausiu atsidėjimu ji aiškino Džusfredžiui, kodėl pakeitusi 
jo vardą ir kokiame pavojuje jis atsidurtų, jeigu jį kas atpažintų. 
Tatai jam kalė į galvą ne kartą, o šimtus kartų, tolydžio ir tolydžio. 
Išmaningas berniukas puikiausiai vykdė protingos savo auklės nu- 
rodymus. Ir taip abudu berniukai, prastai aprengti ir dar prasčiau 

apauti, visokiems nevalyviems darbams naudojami, drauge su aukle 
daugelį metų kantriai gyveno mesero Gvasparino namuose. Bet 
Džanotas, jau šešiolikmetis, buvo drąsesnis negu dera tarnui: panie- 
kinęs žemą vergo padėtį, jis metė tarnybą pas meserą Gvaspariną 
ir sėdo į galerą, plaukiančią Aleksandrijon; apkeliavo daugelį kraštų, 
bet niekur negalėjo prasimušti. Galų gale, praslinkus gal trejiems 
ar ketveriems metams, kai pabėgo nuo mesero Gvasparino, Džanotas, 
jau gražus ir augalotas jaunikaitis, išgirdo, kad jo tėvas, kurį laikė 
mirusiu, esąs dar gyvas, bet uždarytas kalėjime kaip karaliaus Karolio 
belaisvis. Nusiminęs, bemaž vilties nustojęs, klajodamas iš vietos į 
vietą, atsidangino į Lunidžaną ir čia atsitiktinai stojo tarnauti pas 
Kuradą Malespiną, kuris labai buvo patenkintas jo uolumu. Nors 
kartais jis ir matydavo savo motiną, gyvenančią prie Kurado žmonos, 
nė karto jos neatpažino, nei jinai jo: taip metai vieną ir antrą buvo 
pakeitę nuo to laiko, kai juodu paskutinį kartą matėsi. Taigi, šitaip 
betarnaujant Džanotui pas Kuradą, atsitiko, kad viena Kurado duk- 
tė, vardu Spina, likusi našlė po savo vyro Nikolo da Grinjano mir- 
ties, grįžo į tėvų namus; būdama labai graži ir maloni, o ir jauna, 
vos tik peršokusi šešiolika metų, jinai krito į akį Džanotui, o jis jai, 
ir abu aistringiausiai vienas antrą įsimylėjo. Šioji meilė neilgai buvo 
bevaisė, ir daug mėnesių juodu mylėjosi niekam to nepastebint. 
Bet štai, pernelyg įsidrąsinę, įsimylėjėliai ėmė laikytis ne taip san- 
tūriai kaip dera tokiais atvejais: vieną dieną jaunoji našlė ir Džanotas, 
vaikštinėdami po gražų, tankų mišką, palikę draugiją, nuėjo gilyn. 
Manydami, kad jau gerokai atsitolinę nuo kitų, juodu susėdo ža- 
vingoje vietelėje, pilnoje žolynų ir gėlių, aplinkui apjuostoje medžių, 
ir pradėjo myluotis. Nors juodu čia prabuvo ilgokai, tačiau besi- 
mėgaujantiems atrodė, kad praslinko tik trumpa valandėlė, taigi juos 
užklupo iš pradžių Spinos motina, o paskui ir Kuradas. Baisiai prib- 
lokštas to reginio, Kuradas, nesakydamas kodėl, trims tarnams liepė 
suimti abudu ir surištus nuvesti į vieną savo pilį, o pats, drebėdamas iš 
pykčio ir apmaudo, pasiryžo juos pasmerkti gėdingai mirčiai. Spinos 
motina, nors ir labai susikrimtusi ir mananti, kad duktė už savo 
nuopuolį verta žiaurios bausmės, iš kai kurių Kurado žodžių sup- 
rato, ką jis ruošia nusikaltėliams; negalėdama to pakelti, ji nuskubėjo 
pas įniršusį vyrą ir ėmė jį maldauti, kad nepasiduotų taip greit šėlui, 
nesibaustų senatvėje tapti dukters žudiku ir susitepti rankas tarno 
krauju, o malonėtų rasti kitonišką būdą savo rūstybei išgiežti, liepęs 
kad ir įmesti juos į kalėjimą, idant tenai kentėtų, apverkdami savo 

nuodėmę. Šitokius ir panašius žodžius tol jam kalbėjo dievobaimingoji 
moteris, kol jį atgrėsė nuo kėslų juodu nugalabyti; tada Kuradas 
liepė įsimylėjėlius įkalinti atskirose vietose ir, mažai jiems duodant 
maisto ir visokiais būdais varginant, budriai sergėti, kol jis kitaip 
dėl jų nuspręsiąs. Tarnai vykdė pono valią. Kaip juodu gyveno ne- 
laisvėje, amžinai liedami ašaras ir pasninkaudami labiau negu geidavo, 
kiekvienas gali įsivaizduoti. 

Kai Džanotas ir Spina šitokiame sielvarte iškalėjo vienerius 
metus, o Kuradas jų nė neprisiminė, atsitiko, kad Aragono karalius 
Petras, susitaręs su meseru Džanu di Pročida“!, sukėlė maištą Sicilijos 
saloje ir ją atėmė iš karaliaus Karolio; Kuradas, kaip gibelinas, tuo 
labai apsidžiaugė. Džanotas, išgirdęs apie tai iš vieno sargo, giliai 
atsiduso ir tarė: 

— Ak, vargas man! Jau keturiolika metų aš klajoju skurde po 
pasaulį, nieko kito nelaukdamas, kaip šitos valandos, o dabar, kai ji 
atėjo, aš lyg tyčia sėdžiu kalėjime ir nebeturiu jokios vilties iš čia 
išeiti kada nors, nebent tik miręs! 

— Ką? Ką? — paklausė kalėjimo sargas.— Kas tau rūpi, ką 
daro didieji karaliai? Ką tu veikei Sicilijoj? 

Džanotas jam atsakė: 

— Rodos, širdis man plyšta, kai prisimenu, ką tenai veikė mano 
tėvas; nors aš buvau dar mažas vaikas, kai bėgau iš tenai, bet pame- 
nu, jis buvo didelis ponas prie gyvos karaliaus Manfredo galvos. 

— O kas gi buvo tavo tėvas? — klausė toliau kalėjimo sargas. 

— Dabar aš drąsiai galiu prisipažinti, — atsakė Džanotas,— kas 
mano tėvas, nes jau praslinko pavojus, kuris man grėsė, atskleidus 
jo vardą. Jį vadino ir tebevadina, jeigu tik jis tebėra gyvas, Arigetu 
Kapeče, ir mano vardas — ne Džanotas, o Džusfredis; ir aš nė kiek 
neabejoju, kad jeigu išeičiau iš čia ir grįžčiau į Siciliją, tenai užim- 
čiau labai aukštą padėtį. 

Šaunus žmogelis, nebesileisdamas į tolesnę šneką, pirmai progai 
pasitaikius, viską pranešė Kuradui. 

Kuradas, šitai išgirdęs, nors prieš kalėjimo sargą ir nepasirodė, 
kad tai jam rūpi, tučtuojau nuėjo pas doną Beritolą ir maloniai pa- 
klausė, ar ji turėjusi sūnų, vardu Džusfredį. Dama raudodama atsakė, 
kad tuo vardu buvo vyresnysis iš dviejų jos sūnų, ir jeigu jis tebebūtų 
dar gyvas, jam būtų dvidešimt dveji metai. Kuradas, išgirdęs tokią 
naujieną, suprato, kad kalinys iš tiesų Džusfredis, ir jam dingtelėjo, 
kad jeigu šitaip yra, jis kartu galįs ir didžiai gailestingą darbą padaryti, 

ir nusiplauti gėdą nuo savęs ir nuo dukters, ištekindamas ją už to 
jaunuolio. Todėl, slapčia liepęs atvesti Džanotą pas save, smulkiai 
išsiteiravo apie jo praeitį. Jau pakankamai turėdamas įrodymų, kad 
čia iš tikrųjų Džusfredis, Arigeto Kapečės sūnus, jis tarė: 

— Džanotai, tu žinai, kaip skaudžiai mane įžeidei, nuplėšdamas 
šlovę mano dukteriai; aš su tavim elgiausi gražiai ir draugiškai, kaip 
dera elgtis su tarnu, todėl ir tu turėjai visada saugoti ir ginti mano 
ir maniškių garbę. Daugelis kitų tave būtų pasmerkę niekingai mir- 
čiai, jeigu jiems būtum prasikaltęs taip, kaip prasikaltai man; bet 
mano gailestinga širdis to neleido padaryti. Dabar, kai pasirodo, kad 
tu iš tiesų esi kilmingų tėvų sūnus, aš noriu, jeigu ir tu pats to pagei- 
dauji, tavo kančioms padaryti galą, ištraukti tave iš vargo ir iš ne- 
laisvės ir sykiu sau ir tau sugrąžinti garbę. Tau ne paslaptis, kad 
Spina, su kuria užmezgei sau ir jai neprideramus meilės ryšius, yra 
našlė; ji turi gražų, didelį kraitį; kaip ji išauklėta, kas jos tėvas ir 
motina — tu žinai; apie tavo dabartinę padėtį aš nieko nesakau. 
Todėl, jeigu nori, aš sutinku, kad Spina, buvusi negarbinga tavo 
meilužė, dabar taptų garbinga tavo žmona, o tu nelyginant mano 
sūnus liktumei čia su manim ir su ja, kol tau patiks. 

Kalėjimas buvo išsekinęs Džanoto kūną, bet nė kiek nenusilp- 
ninęs jo taurios iš prigimties dvasios nei gilios meilės, kurią jis jautė 
savo damai. Nors ir karštai troško to, ką siūlė Kuradas, ir nusimanė 
esąs jo valioje, tačiau nepabūgo atsakyti jam, kaip liepė kilni jau- 
nuolio širdis. 

— Kuradai,— tarė jis,— nei valdžios geismas, nei godulystė, 
nei jokia kita priežastis niekad negundė manęs išdavikiškai kėsintis 
į tavo gyvybę ar į tavo turtą. Aš mylėjau tavo dukterį, myliu ir visada 
mylėsiu, nes ją laikau verta savo meilės. Jeigu, prasčiokų manymu, 
aš susirišau su ja ne per daug dorai ir padariau tą nuodėmę, kuri 
visuomet eina drauge su jaunyste, tai, norint išrauti ją, tektų išrauti 
sykiu ir jaunystę. Jeigu seniai teiktųsi prisiminti, kad patys yra buvę 
jauni, ir kitų klaidas matuotų savosiomis, o savas svetimosiomis, 
tada ir mano nuodėmė neatrodytų tokia jau sunki, kokia laikai ją 
tu ir daugelis kitų; o ir padariau aš ją kaip draugas, o ne kaip prie- 
šas. To, ką man siūlai, aš visada troškau, ir jeigu būčiau tikėjęsis, 
kad bus man leista, jau seniai būčiau pats paprašęs; dabar ši laimė 
man tuo brangesnė, kuo mažiau jos vyliausi. Jeigu neturi širdyje 
to, ką skelbia tavo žodžiai, nežadink man tuščios vilties, liepk grą- 
žinti mane į kalėjimą ir ten kamuok kiek tinkamas, o aš, kol mylėsiu 

Spiną, tol iš meilės jai mylėsiu ir tave, kad ir kažin kaip mane kankin- 
tum, ir visados gerbsiu. 

Kuradas, išgirdęs šituos žodžius, baisiai nustebo: pažino didžią 
jo dvasią, įsitikino karšta jo meile ir dar labiau jį pamėgo. Atsistojęs 
jis apkabino ir pabučiavo Džanotą, ir nedelsdamas įsakė čion pat 
slapčia atvesti ir Spiną. Kalėjime ji sulyso, išblyško, nusilpo ir atrodė 
lyg nebe ta moteris, kokia buvo pirmiau; nebe tas žmogus atrodė ir 
Džanotas. Kurado akivaizdoje juodu, abu džiaugsmo kupini, susiža- 
dėjo pagal mūsišką paprotį. Per keletą dienų, niekam ničnieko dar 
nežinant apie tai, kas atsitiko, jis liepė sužadėtinius aprūpinti viskuo, 
ko tik jiems reikėjo ir ko jie pageidavo. O kai jam pasirodė, kad jau 
laikas pradžiuginti ir motinas, pasišaukęs savo žmoną ir Kavriolą, 
taip joms tarė: 
sūnų kaip mano dukters vyrą? 

Į tai Kavriola atsakė: 

— Tiek tiktai galėčiau pasakyti, kad būčiau, jeigu tai įmanoma, 
dar labiau jums dėkinga negu dabar esu: jūs sugrąžintumėt, kas 
man brangiau už mano pačios gyvybę; o jeigu dar įvyktų, kaip jūs 
sakote, man vėl įžiebtumėt prarastąją viltį. 

Ir apsiašarojusi nutilo. 

"Tuomet Kuradas tarė savo žmonai: 

— O tau, žmona, kaip atrodytų, jeigu duočiau tokį žentą? 

Į tai ji atsakė: 

— Ne vien koks jaunikaitis iš kilmingųjų, bet netgi ir prasčiokas 
man būtų prie širdies, jeigu tik jums patiktų. 

Tuomet Kuradas tarė: 

— Tikiuosi po keleto dienų judvi padaryti laimingomis moti- 
nomis. 

Matydamas, kad abu jaunuoliai atgavo pirmykštę išvaizdą, liepė 
juos padoriai aprengti ir paklausė Džusfredį: 

— Ar tau būtų malonu, jeigu, be to džiaugsmo, kurį jau turi, 
dar pamatytum čia ir savo motiną? 

Į tai Džusfredis atsakė: 


— Sunku man patikėti, kad tiek sielvartų ir negandų nebūtų 
jos nuvarę į kapus; bet jeigu ji dar tebėra gyva, aš būčiau be galo 
laimingas, nes, manau, jos patariamas gal atgaučiau didesnę dalį 
savo turtų Sicilijoje. 

Tuomet Kuradas liepė pakviesti čion abidvi damas. Jos nuo- 

širdžiausiai pasveikino jaunąją nuotaką, nemažai stebėdamosi, kokia 
geroji dvasia įkvėpė Kuradą, kad jis pasidarė toks maloningas — 
sujungė dukrą su Džanotu. Tuo tarpu dona Beritola, Kurado žodžių 
paveikta, geriau įsižiūrėjo į vaikiną. Kažkokia slaptinga jėga iškėlė 
jos atmintyje vaikiškus sūnaus bruožus, ir, nebelaukdama kitokio 
įrodymo, išskėstom rankom puolė jam ant kaklo. Motinos meilės 
ir džiaugsmo perteklius atėmė jai žadą ir taip pakirto jėgas, kad ji 
lyg negyva parkrito ant sūnaus rankų. Nors jis ir labai stebėjosi 
prisiminęs, kad tiek daug kartų pirmiau buvo matęs ją šioje pat pilyje, 
o betgi niekad neatpažinęs, vis dėlto ome tučtuojau pajuto savo motiną 
ir, smerkdamas save už ankstesnįjį neatidumą, laikė ją glėbyje ir aša- 
rodamas karštai bučiavo. Dona Beritola, gailestingosios Kurado žmo- 
nos ir Spinos gaivinama šaltų vandeniu ir kitokiomis priemonėmis, 
atgavo jėgas ir vėl, srūdama ašaromis ir švelnius žodžius kuždėdama, 
apkabino sūnų; motiniškos meilės kupina, tūkstančius kartų jį bučia- 
vo, 0 jis pagarbiai žiūrėjo į ją ir davėsi glamonėjamas. 

Kai „šitie taurūs ir džiaugsmingi pasisveikinimai atsikartojo tris 
ar keturis sykius“*?, didžiam čia esančiųjų džiaugsmui ir malonumui, 
kai motina ir sūnus išsipasakojo vienas antram savo nuotykius, o 
Kuradas, didžiam visų malonumui, paskelbė draugams apie naują 
giminystę ir liepė iškelti puikias vestuves, Džusfredis jam tarė: 

— Kuradai, jūs daug kuo pradžiuginote mane ir ilgai laikėte 
garbėje mano motiną; dabar, kad viskas būtų padaryta, kas tik yra 
jūsų galioje, prašau jus dar vieno dalyko: mano motina ir aš būsime 
dar laimingesni, jeigu šioje šventėje dalyvaus ir mano brolis, kurį 
meseras Gvasparinas d'Orija laiko savo namuose už tarną; kaip jau 
esu jums pasakojęs, per tą korsarų antpuolį jis ir mane buvo pasi- 
grobęs. Be to, malonėkite nusiųsti ką nors į Siciliją, idant tiksliai 
išsiteirautų apie sąlygas ir padėtį šalyje, sužinotų, kas ištiko Arigetą, 
mano tėvą, ar jisai gyvas, ar miręs, o jeigu gyvas, tai kokią užima 
padėtį, — ir, viską kaip reikiant sužinojęs, sugrįžtų pas mus. 

Patiko Kuradui Džusfredžio prašymas, ir jis nedelsdamas išsiun- 
tė patikimus žmones į Genują ir Siciliją. Pasiųstasis į Genują, susiieš- 
kojęs meserą Gvaspariną, Kurado vardu primygtinai prašė išleisti 
Skačatą ir jo auklę į Lunidžaną, iš eilės jam apsakęs visa, ką Kuradas 
padarė Džusfredžiui ir jo motinai. Meseras Gvasparinas labai nustebo 
šitai girdėdamas ir tarė: 

— Dėl Kurado, dievaži, aš padarysiu visa, ką tiktai galėsiu ir 
ko jis pageidaus. Teisybė, jau keturiolika metų gyvena pas mane 

berniukas, kurio tu reikalauji, ir neva jo motina; aš mielai nusiųsiu 
juos Kuradui. Bet pasakyk jam, kad būtų atsargus ir per daug neti- 
kėtų Džanoto pasakomis: visą laiką jis vadinosi Džanotas, o šiandien 
sakosi, kad jo vardas — Džusfredis. Tasai berniokas daug gudresnis, 
negu Kuradas mano. 

Taip taręs ir liepęs pavaišinti šaunųjį žmogų, slapčia pasišaukė 
auklę ir atsargiai ją išklausinėjo apie šį dalyką. Toji, išgirdusi apie 
sukilimą Sicilijoje ir sužinojusi, kad Arigetas tebėra gyvas, nuvarė 
šalin baimę, kurią iki šiol jautė, viską iš eilės jam apsakė ir paaiš- 
kino, kodėl ji šitaip elgėsi. Matydamas, jog auklės žodžiai puikiausiai 
sutinka su pasiuntinio žodžiais, meseras Gvasparinas ėmė juo tikėti; 
būdamas žmogus labai gudrus, ištyrinėjęs reikalą ir vis daugiau 
rasdamas aplinkybių, patvirtinančių šios istorijos teisingumą, susi- 
gėdo taip prastai elgęsis su berniuku ir kaip atpildą už tai davė jam 
per žmoną savo gražutę vienuolikos metų dukrelę su dideliu kraičiu, 
nes žinojo, kas yra ir kas buvo Arigetas; po puikių vestuvių, ta proga 
iškeltų, sėdo jis su vaikinu, su dukra, su Kurado pasiuntiniu ir su 
aukle į gerai ginkluotą galerą ir išplaukė į Leričį, kur jį pasitiko 
Kuradas ir su visa jo palyda nusivedė į vieną netoli esančią savo 
pilį; čia jų jau laukė didelės iškilmės. Kaip apsidžiaugė motina, vėl 
išvydusi sūnų, kaip apsidžiaugė abu broliai ir visi trys, išvydę ištikimą 
auklę, kaip linksmai visi pasitiko Gvaspariną ir jo dukrą, kaip jisai 
sveikino visus ir apskritai kokie laimingi visi jautėsi sykiu su Kuradu, 
jo Žmona, sūnumis ir draugais — viso to neįmanoma žodžiais apsa- 
kyti; o todėl, mano damos, aš palieku jums tai įsivaizduoti?“ 

Kad džiaugsmas būtų pilnutinis, panorėjo viešpats dievas (kuris 
kai jau duoda, tai ir dribtelėja) prie viso to dar atsiųsti linksmų nau- 
jienų apie Arigeto Kapečės gyvenimą ir jo puikią padėtį. Kai puota 
jau buvo prasidėjusi ir sukviestieji svečiai, moterys ir vyrai, už stalų 
dar tik prie pirmojo patiekalo sėdėjo, sugrįžo pasiuntinys iš Sicilijos. 
Jis papasakojo, kad karalius Karolis laikė Arigetą nelaisvėje, bet 
kai mieste įsiliepsnojo sukilimas prieš karalių, įdūkusi liaudis nubėgo 
prie kalėjimo, išžudė sargus, išlaisvino Arigetą ir kaip pikčiausiąjį 
karaliaus Karolio priešą išsirinko savo vadu ir su juo priešaky išvijo 
lauk ir išmušė prancūzus. Per tai jis įsigijo didžiausią karaliaus Petro 
malonę: šis jam grąžino visus prarastus turtus ir buvusią garbę; 
taigi dabar jis užimąs aukštą ir puikią padėtį. Pasiuntinys dar pridūrė, 
kad jį patį Arigetas priėmęs su dideliausia pagarba ir neapsakomai 
džiaugęsis dėl savo žmonos ir sūnaus, apie kuriuos po suėmimo niekuo- 

met nieko negirdėjęs; be to, Arigetas jiems išsiuntęs lengvą bur- 
laivį su keletu dvariškių, kurie netrukus atvyksią čion. 

Pasiuntinį visi sutiko džiūgaudami ir klausėsi jo linksmai; Ku- 
radas su keliais bičiuliais veikiai išsirengė pasitikti dvariškių, atplau- 
kiančių parsigabenti donos Beritolos ir Džusfredžio. Jis maloniai 
juos sutiko ir nusivedė į puotą, kuri dar nebuvo nė įpusėjusi. Čia ir 
dona Beritola, ir Džusfredis, o ir visi kiti juos sveikino su tokiu džiaugs- 
mu, kokio dar niekur negirdėta. Dvariškiai, prieš sėsdami už stalo, 
Arigeto vardu nusilenkė ir dėkojo kaip beį;manydami ir bemokėdami 
Kuradui ir jo žmonai už garbę, parodytą Arigeto žmonai ir sūnui, 
sakydami, kad Arigetas viską, kas tik yra jo galioje, siūląs jų pas- 
laugoms. Paskui, atsigręžę į meserą Gvaspariną, kurio geradarybė 
jiems buvo staigmena, pareiškė tvirtą įsitikinimą, kad Arigetas, su- 
žinojęs, ką meseras padarė Skačato labui, jam atsilyginsiąs panašiu 
ir dar didesniu dėkingumu. Po to linksmi ir smagūs jie ėmė vaišintis 
dviejų jaunų nuotakų ir dviejų jaunikių draugėje. Ne tik tą dieną 
Kuradas kėlė puotą savo žentui, giminėms ir bičiuliams, bet dar daugelį 
dienų. Kai visos šios linksmybės pagaliau baigėsi ir kai donai Berito- 
lai, Džusfredžiui ir kitiems pasirodė, kad jau metas keliauti, nuliūdusių 
Kurado, jo žmonos ir mesero Gvasparino lydimi, jie įlipo į greitąjį 
burlaivį, vesdamiesi su savim Spiną, ir išplaukė; o kadangi pūtė pa- 
lankus vėjas, tuojau parvyko į Siciliją, kur Arigetas visus juos, tiek 
sūnus, tiek ir damas, sutiko Palerme su tokiu džiaugsmu, kad ir 
apsakyti neįmanoma. Čia, pasak girdų, dar ilgai jie gyveno laimingi, 
neužmiršdami viešpaties dievo, suteikusio jiems tiek geradarybių. 

BABILONIJOS SULTONAS IŠLEIDŽIA SAVO DUK- 
TERĮ UŽ ALGARVIJOS KARALIAUS; DĖL ĮVAIRIŲ 
PRIEŽASČIŲ JI PER KETVERIUS METUS ĮVAIRIO- 
SE VIETOSE PATENKA DEVYNIEMS VYRAMS Į 
RANKAS; PAGALIAU, SUGRĄŽINTA TĖVUI KAIP 
NEKALTA MERGELĖ, ANTRUKART VYKSTA PAS 
ALGARVIJOS KARALIŲ IR TAMPA JO ŽMONA. 


Jeigu Emilijos novelė būtų dar bent kiek ilgiau trukusi, gailestis, 
apėmęs jaunas damas dėl donos Beritolos nuotykių, gal būtų išs- 

paudęs joms ašarų. Kai Emilija savo novelę užbaigė, karalienė išreiškė 
pageidavimą, kad toliau pasakotų Pamfilas, ir šis, paklusdamas jos 
valiai, tuojau pradėjo: 

— Maloniosios damos, sunku atspėti, kas mums į naudą išeina. 
Kaip dažnai regime, daugelis mano, jog pralobę galėtų ramiai sau 
gyventi be rūpesčių, taigi ne tik maldose to prašo dievą, bet ir atkak- 
liai, jokių vargų ir pavojų nesibaidydami, stengiasi žūt būt praturtėti; 
tačiau, kai tik jie savo tikslą pasiekia, atsiranda žmonių, kurie, geis- 
dami tokio gausaus palikimo, juos nužudo, nors pirmiau, kol šie 
dar nebuvo pralobę, drebėjo dėl jų gyvybės. Kiti, iš žemos padėties 
kildami, per tūkstančius pavojingų mūšių, per brolių ir bičiulių krau- 
ją įkopia į karaliaus sosto aukštybę, manydami, jog čia didžiausia 
jų laimė; tačiau po kurio laiko ne tik pamato, kad šio pasaulio galiūnų 
gyvenimas pilnas begalinių rūpesčių ir baimės, bet ir savo gyvybės 
kaina patiria, kad per karališkas vaišes iš auksinės taurės geriami 
nuodai. Daugel buvo tokių, kurie aistringai troško kūniškos jėgos 
ir grožio, kiti — puošmenų, bet tik tuomet įsitikindavo, kad jų troš- 
kimas tuščias, kai šie dalykai juos įstumdavo į pražūtį ar sielvartus. 
Čia nekalbėsiu atskirai apie visokius žmonių siekimus, tik pasakysiu, 
kad nėra nė vieno tokio troškimo, kurį žmonės galėtų pasirinkti 
su ramia sąžine, nes nė vienas nėra apsaugotas nuo likimo smūgių. 
Jeigu teisingai norime pasielgti, turime nuolankiai priimti, ką dievas 
siunčia, nes tik jis vienas žino, ko mums reikia, ir tik jis vienas gali 
mums tą duoti. Vyrai nusideda, pataikaudami vienaip ar kitaip savo 
geismams, o jūs, žavingosios damos, daugiausia nusidedate, trokšdamos 
vieno dalyko — būti dailios, ir šis troškimas toks stiprus, kad jūs, 
nesitenkindamos tomis grožybėmis, kurias suteikė gamta, dar sten- 
giatės visokiausiomis gudrybėmis jas padidinti. Todėl aš noriu jums 
papasakoti, kiek nelaimių atnešė tas grožis vienai saracėnei, kuriai 
per kokius ketverius metus dėl savo gražumo teko devynis kartus 
kelti vis naujas vestuves. 

Prieš daugelį metų viešpatavo Babilonijoje sultonas, vardu Be- 
minedabas“*. Gyvenime jam beveik viskas klojosi pagal jo norą. 
Tarp nemažo būrio savo vaikų, berniukų ir mergaičių, turėjo jis 
vieną dukrelę, vardu Alatjelę, apie kurią kiekvienas, kas tik ją matė, 
sakė, jog tai gražiausia moteris iš visų buvusių anuomet pasaulyje; 
o kadangi atkakliose kautynėse, kuriose Beminedabas sutriuškino 
gausingus pulkus jį užpuolusių arabų, nepaprastą pagalbą suteikė 
Algarvijos karalius, tai sultonas ir prižadėjo atiduoti jam Alatjelę 

už žmoną, kurios šis prašė kaip ypatingos malonės; tad, įsodinęs 
ją su garbinga vyrų bei moterų palyda, su prabangia, turtinga manta 
į gerai ginkluotą ir viskuo aprūpintą laivą, išsiuntė pas būsimą vyrą, 
pavesdamas dievo globai. Jūreiviai, matydami, kad oras palankus, 
išskleidė pavėjui bures, apleido Aleksandrijos uostą ir keletą dienų 
plaukė laimingai; jau buvo praplaukę Sardiniją, ir, rodės, jau arti 
kelionės tikslas, tik staiga vieną dieną pakilo umaru baisūs vėjai ir 
ėmė blaškyt laivą, kuriame buvo nuotaka, jog daug kartų net patys 
jūreiviai tarėsi esą žuvę. Tačiau tie šaunūs vyrai, įtempę visas jėgas 
ir parodę visą savo įgudimą, dvi dienas išsilaikė, grumdamiesi su 
įdūkusia jūra; kai, ir trečiai nakčiai užėjus, vėtra ne tik nesiliovė, 
o tolydžio vis ėjo smarkyn,— nesusivokdami kame esą ir negalė- 
dami to sužinoti nei jūreiviškais prietaisais, nei akimi, nes dangus 
buvo apgultas juodžiausių debesų ir tamsus it gūdžiausią naktį, jū- 
reiviai, nepriplaukę Majorkos, pajuto, kad laivas įskilęs ir leidžia 
vandenį. Galvodami ne apie kitus, o vien apie savo kailį ir nematy- 
dami kitokio būdo išsigelbėti, jie nuleido į jūrą valtį, kurion pirmiausia 
šoko patys šeimininkai, nusprendę, kad geriau pasitikėti ja negu 
prakiurusiu laivu; paskui juos ėmė šokinėti ir kiti, nors tie, kur jau 
buvo sulipę į valtį, tam priešinosi su peiliais rankoje. Vildamiesi 
išvengti mirties, jie pakliuvo giltinei į nasrus, nes valtis, negalėdama 
audringoje jūroje pakelti tiek daug žmonių, nugarmėjo į gelmes ir 
visiteli žuvo. O laivas, kad ir suskilęs ir beveik jau pilnas vandens 
(jame buvo likusi tiktai nuotaka su savo moteriškėm, kurios jūrų 
šėlo ir baimės įveiktos žlagsojo visos ant grindų lyg negyvos), su 
tokiu smarkumu įsibėgėjęs trenkėsi į Majorkos salos paplūdimį, jog 
giliai įsirėžė smėlin gal per akmens svydį nuo kranto, ir čia bangų 
plakamas stovėjo per naktį, nes audra nebeįstengė jo išjudinti iš 
vietos. 

Kai išaušo diena ir vėtra bent kiek aprimo, nuotaka, mažne pus- 
gyvė, kilstelėjo galvą ir, nors silpna būdama, ėmė šaukti čia vieną, 
čia kitą savo tarną. Bet šaukė veltui, nes šaukiamieji buvo per toli. 
Nesulaukdama jokio atgarsio ir nematydama nė gyvos dvasios, ji 
labai nustebo ir baisiausiai persigando; vargais negalais atsikėlusi, 
išvydo, kad moterys, jos palydovės, o ir visos kitos guli paslikos; šūk- 
čiodama, purtydama čia vieną, čia kitą, tik kelias teatrado leisgyves, 
o dauguma buvo mirusios arba nuo jūrų ligos, arba iš baimės. Tada 
nuotaką apėmė dar didesnis siaubas. Tačiau, pati viena čia būdama, 
nesižinodama ir nenumanydama kame esanti, ji suprato, kad reikia 

veikti ryžtingai, taigi tiek ėmė purtyti tas, kurios dar buvo gyvos, 
jog privertė atsikelti; įsitikinusi, kad ir šios nežino, kur dingo vyrai, 
matydama, kad laivas įsmegęs žemėn ir pilnas vandens, drauge su 
jomis ėmė graudžiai verkti. 

Artinosi devinta valanda, o nei ant kranto, nei kur kitur nesimatė 
nė vieno, kam jos galėtų sužadinti gailestį ir kas ateitų jų gelbėti. 
Apie devintą atsitiktinai jojo pro ten, grįždamas iš savo dvaro, ba- 
joras, vardu Perikonė da Visalgas, su keliais raitais tarnais. Pamatęs 
laivą, tuojau suprato, kas atsitiko, ir liepė vienam tarnui pamėginti 
įlipti į laivą ir jam pranešti, kas ten yra. Tarnas, kad ir ne be vargo, 
netrukus įkopė ten ir rado jauną damą, kuri su maža savo palyda 
baikščiai kiūtojo laivo pirmagalyje. Išvydusios vyriškį, moterys rau- 
dodamos ėmė maldauti pasigailėjimo; bet, matydamos, kad nei jis 
jų nesupranta, nei jos jo, ženklais stengėsi jam paaiškinti savo ne- 
laimę. Tarnas, viską rūpestingai apžiūrėjęs, papasakojo Perikonei, 
kas laive yra; o šis, liepęs tučtuojau iškelti ant kranto moteris ir 
brangiausius daiktus, kokie ten buvo ir kokius tik galėjo paimti, su 
visu tuo parvyko į savo pilį. Čia moterys pavalgė ir pailsėjo. Iš turtingos 
mantos jis suprato, kad jo rastoji dama turi būti didžiai kilminga: 
šituo jis veikiai įsitikino regėdamas, kad kitos moterys ypatingą pa- 
garbą reiškia tik jai vienai. Nors mergina buvo išblyškusi ir nuo 
jūrų ligos labai sunykusi iš veido, tačiau jos bruožai Perikonei atrodė 
nuostabiai gražūs; taigi jis tučtuojau nusprendė ją vesti, jeigu dar 
netekėjusi; o jeigu negalėsiąs jos gauti už pačią, tai bent mėginsiąs 
laimėti jos meilę. 

Perikonė buvo šaunus, augalotas ir labai tvirtas vyras; keletą 
dienų liepęs damą puikiausiai vaišinti bei lepinti ir po to, kai ji visai 
atsigavo, regėdamas, kad jos grožis toli pralenkia visus jo lūkesčius, — 
labai sielojosi, kad nei jis nesupranta jos kalbos, nei jinai jo, ir negali 
sužinoti, kas ji tokia; tačiau, begaliniai uždegtas jos grožio, stengėsi 
maloniu ir meilingu elgesiu palenkti ją savęsp, idant ji nesiprie- 
šindama patenkintų jo geismus. Bet visa buvo perniek: ji griežtai 
kratėsi jo meilinimosi, o Perikonės aistra įsiliepsnojo dar labiau. 
Pagyvenusi čia kelias dienas, jaunoji dama iš tenykščių papročių 
suprato, kad ji tarp krikščionių ir tokiame krašte, kur jai maža būtų 
naudos prisipažinti, kas ji tokia, net jeigu ir mokėtų susikalbėti. Greit 
ji įsitikino, kad ilgainiui, iš prievartos ar iš meilės, vis dėlto turėsianti 
pasiduoti Perikonės geismams, tad ryžosi kilniadvasiškai grumtis 
su karčiu likimu: įsakė savo tarnaitėms, kurių tebuvo likę tik trys, 

niekam neatskleisti, kas ji tokia, nebent atsidurtų tokiame krašte, 
kur joms pasitaikytų proga išsilaisvinti; be to, ji ypač ragino jas sau- 
goti savo skaistybę, tvirtindama, jog ir pati esanti pasiryžusi niekam 
kitam nepriklausyti, kaip tik savajam vyrui. Moterys ją išgyrė už tai 
ir prižadėjo kaip begalėdamos laikytis jos pamokymų. Perikonė, 
diena iš dienos vis labiau įsidegdamas (tuo karščiau, kuo arčiau 
buvo geidžiama būtybė ir kuo atkakliau jam priešinosi) ir matyda- 
mas, kad meiliais žodeliais nieko nepasieks, nusprendė griebtis vyliaus 
ir gudrybių, prievartą atidėdamas į pat galą. 

Ne kartą pastebėjęs, kad merginai patinka vynas, kurio nebuvo 
pratusi gerti, nes josios tikyba tai draudė, jis sumanė ją paimti su 
vynu, šituo geriausiu Veneros talkininku: dėdamasis lyg jam visai 
ir neberūpi tai, kuo mergina taip šlykštėjosi, sykį, neva kažkokios 
šventės proga, suruošė iškilmingą vakarienę ir pakvietė Alatjelę. 
Šiose smagiose vaišėse, kur netrūko visokių pramogų, Perikonė 
įsakė tarnui, aptarnaujančiam Alatjelę, davinėti jai gerti įvairių 
maišytų vynų. Tarnas puikiausiai atliko užduotį; o jinai, nėmaž 
nesisaugodama, įsiskonėjusi į gardų gėrimą, išgėrė jo daugiau negu 
derėjo; taigi, užmiršusi visas patirtas negandas, įsilinksmino ir, maty- 
dama kai kurias merginas šokant Majorkos šokį, pati ėmė šokti alek- 
sandrietiškai. Perikonė, tatai regėdamas, neabejojo, kad jau arti jo 
troškimų tikslas, ir, liepęs be atvangos nešti į stalą dar daugiau val- 
gių bei gėrimų, vakarienę užtęsė iki vėlybos nakties. Kai pagaliau 
svečiai išsiskirstė, Perikonė pats vienas su mergina nuėjo į miega- 
mąjį; toji, labiau vyno įkaitinta negu doros tvardoma, lyg Perikonė 
būtų viena iš jos moterų, be jokios varžaties ir gėdos nusirengė jo 
akivaizdoje ir atsigulė į lovą. Perikonė nedelsdamas pasekė jos 
pavyzdžiu: užgesinęs visus žiburius, greit išsitiesė šalia merginos, 
apkabino ir, be mažiausio priešinimosi iš jos pusės, pradėjo su ja 
meilės žaismą. Kai Alatjelė, niekad iki tol dar nežinojusi, su kokiu ragu 
vyrai bado, dabar tatai išbandė,— bemaž graudinos jau pirmiau 
nepasidavusi Perikonės vilionėms ir, nebelaukdama kvietimo tokioms 
saldžioms naktims, dažnai pati prašėsi į svečius, tik ne žodžiais, nes 
dar nemokėjo susikalbėti, o veiksmais. 

Šiam didžiam Perikonės ir Alatjelės džiaugsmui padarė galą kita, 
daug žiauresnė meilė, tarytum likimas nesitenkino, iš karaliaus žmonos 
ją pavertęs vasalo meiluže. Turėjo Perikonė brolį, vardu Maratą, 
dvidešimt penkerių metų jaunuolį, gražų ir skaistų kaip rožė. Ma- 

ir jinai jam palanki, ir manydamas, kad vien budri Perikonės akis 
pastoja kelią į geidžiamąjį tikslą, įsikalė sau į galvą žiaurią mintį, 
o paskui mintį pridurmu sekė ir piktadarybė. Tuo metu atsitiktinai 
stovėjo miesto uoste laivas, priklausąs dviem jauniems genujiečiams. 
Prikrautas prekių ir jau iškėlęs bures, jis turėjo, kai tik pūstels pa- 
lankus vėjas, išplaukti į Kjarencą Romanijoj. Su šiais dviem laivo 
šeimininkais Maratas ir susitarė, kad kitą naktį juodu priimtų čion 
jį su moterim. Atlikęs tai ir apsvarstęs visa, kas darytina, sutemus, 
drauge su keliais ištikimiausiais savo bendrininkais, pasitelktais šiam 
reikalui, slapčia nusėlino į nėmaž jo nesisaugojančio Perikonės 
namus ir, kaip buvo sutarta, pats pasislėpė viduje. Kai praslinko 
geroka dalis nakties, jis įsileido vidun savo bendrininkus ir nuvedė 
į tą kambarį, kur Perikonė miegojo su mergina; atidarę duris, galva- 
žudžiai nudėjo Perikonę bemiegantį, pačiupo damą, nubudusią ir 
verkiančią, grasindami jai mirtimi, jeigu keltų triukšmą; pagrobę 
didelę dalį brangesnių Perikonės daiktų, niekieno nepastebėti nus- 
kubėjo pajūrin, ir čia Maratas nedelsdamas sėdo su Alatjele į laivą, 
o jo bendrininkai grįžo savais keliais. Jūreiviai, naudodamiesi geru, 
stipriu vėju, įtempė bures ir išplaukė. Alatjelė tiek pat karčiai sie- 
lojosi dėl šios antrosios nelaimės kaip anuomet dėl pirmosios, bet 
Maratas, padedamas švento Augučio, kuriuo dievas mus apdovanojo, 
ėmė taip uoliai ją guosti, kad ji, greit pripratusi prie šito, užmiršo 
Perikonę. 

Kai Alatjelė tarėsi esanti laiminga, likimas ruošė jai naują šird- 
gėlą, lyg nesitenkindamas jau išgyventomis: kaip ne kartą esam minė- 
ję, Alatjelė buvo nepaprasta gražuolė ir labai grakščių manierų, 
taigi abudu jaunieji laivo šeimininkai taip karštai ją įsimylėjo, jog 
visa kita užmiršę stengėsi tik jai patarnauti ir jai įtikti, nuolat sergė- 
damiesi, kad nepastebėtų Maratas. Prisipažinę vienas antram apie 
šitą meilę, juodu slapčia susitarė dalytis ja bendrai, lyg meilė duotųsi 
dalijama kaip prekės ar pelnas. Matydami, kad Maratas uoliai ją 
saugo ir tuo kliudo jų sumanymui, vieną dieną, kai burlaivis lėkė it 
viesulas, o Maratas stovėjo laivo pirmagaly ir žvelgė į jūrą, nėmaž 
jų nesisergėdamas, juodu susimokę prisiartino prie jo ir, ūmai su- 
griebę iš užpakalio, įmetė jūron; kai jau buvo nuplaukę daugiau negu 
mylią, kažkas apsižiūrėjo, kad Maratas įkritęs į vandenį. Išgirdusi 
tai ir matydama, kad Marato nieku gyvu nebesusigrąžinsi, Alatjelė 
vėl pradėjo sielvartingą raudą. Abu įsimylėjėliai stengėsi ją guosti kaip 
beįmanydami, švelniais žodeliais ir dideliais pažadais, nors ji mažai 

ką ir suprato; Alatjelė apraudojo ne tiek žuvusį Maratą, kiek savo 
pačios nedalią. Po ilgų įkalbinėjimų, prašymų, maldavimų, kai bro- 
liams atrodė, kad jinai beveik jau nusiramino, ėmė jie tartis, katras 
pirmas ją vesis gulti. Kadangi tiek vienas, tiek antras norėjo būti 
pirmutinis ir nieku būdu negalėjo dėl to susitarti, juodu išsyk pradėjo 
nuo stačių žodžių ir aštraus ginčo, o paskui, užsidegę pykčiu ir įdūkę, 
išsitraukė peilius ir įnirtingai puolė kautis; tie, kas buvo laive, niekaip 
neįstengė jų perskirti; taigi broliai kits kitam sudavė po keliolika 
smūgių, nuo kurių vienas čia pat krito nudurtas mirtinai, o antrasis, 
sunkiai sužeistas į daugelį vietų, liko gyvas. Alatjelė labai dėl to 
liūdėjo, nes jautėsi vieniša, be jokios pagalbos ar patarties, ir smarkiai 
bijojo, kad į ją nenukreiptų savo rūstybės abiejų šeimininkų gimi- 
naičiai ir bičiuliai; bet sužeistojo prašymai ir greitas atvykimas į 
Kjarencą ją išvadavo nuo mirties pavojaus. Kai čia jinai drauge su 
sužeistuoju išlipo į krantą ir apsigyveno su juo viešbutyje, šnekos 
apie nepaprastą jos grožį ūmai pasklido po visą miestą ir pasiekė 
Morėjos kunigaikštį, kuris tuomet buvo Kjarencoje; taigi ir jis panoro 
Ją pamatyti, o pamatęs ir radęs daug gražesnę, negu šnekėjo žmonės, 
staiga taip stipriai įsimylėjo, kad apie nieką kita nebegalėjo nė gal- 
voti. Išgirdęs, kaip ji čion atkeliavo, kunigaikštis nusprendė ją laimėti. 
Kai jis dar tik ieškojo priemonių, sužeistojo giminės, sužinoję apie tai, 
nedelsdami tučtuojau nusiuntė damą kunigaikščiui, kuris begaliniai 
tuo apsidžiaugė kaip ir Alatjelė, nes tarėsi išvengusi didelio pavojaus. 
Nors kunigaikštis ir negalėjo sužinoti, kas ji tokia, tačiau, matydamas, 
kad ją puošia ne vien tik grožis, bet ir karališki įpročiai, neabejojo, 
kad čia kilminga dama, o per tai jo meilė dar padvigubėjo; laikyda- 
mas ją dideliausioje garbėje, jis elgėsi su ja ne kaip su meiluže, o kaip 
su tikra žmona. Todėl, labai gerai jausdamasi, užmiršusi patirtas 
negandas, Alatjelė veikiai atsigavo, pralinksmėjo, ir tiek pražydo jos 
grožybės, kad, rodos, visa Romanija apie nieką kita ir nekalbėjo. 
Ir šit Atėnų hercogas, jaunas, gražus ir narsus vyras, kunigaikščio 
draugas ir giminaitis, užsigeidė ją pamatyti; dėdamasis norįs kuni- 
gaikštį aplankyti, kaip jau ne kartą buvo daręs, su gražia ir garbinga 
palyda atvyko į Kjarencą, kur buvo priimtas labai iškilmingai ir su 
didele garbe. Po keleto dienų, kai juodu užsiminė apie tos moters 
grožį, hercogas paklausė, ar iš tikrųjų ji tokia nuostabi, kaip šne- 
kama. Į tai kunigaikštis atsakė: 

— Šimtąsyk nuostabesnė; bet aš noriu, kad tave įtikintų ne mano 
žodžiai, o tavo paties akys. 

Hercogo raginamas, kunigaikštis jį nusivedė pas Alatjelę; šioji, 
įspėta apie svečių apsilankymą, juos pasitiko labai maloniai ir links- 
mu veidu; juodu susėdo jai iš šalių, tačiau šneka su ja pasidžiaugi 
negalėjo, nes ji menkai arba visai nesuprato jų kalbos; todėl ir vienas, 
ir antras į ją žiūrėjo kaip į stebuklą, ypač hercogas, kuris bemaž 
netikėjo, kad čia mirtinga būtybė, ir nė nejuto, jog, žvelgdamas 
į ją, akimis geria meilės nuodus; jis manė, kad gėrėdamasis mergina 
malšina savo troškulį, o tuo tarpu pats save pančiojo pragaištingais 
pančiais, liepsningai ją įsimylėdamas. Pasitraukęs drauge su kuni- 
gaikščiu nuo jos ir gavęs progos pagalvoti, jis nusprendė, kad kuni- 
gaikštis — laimingiausias pasaulyje žmogus, tokią gražią būtybę 
turėdamas savo malonumui; daug įvairiausių minčių perleidęs per 
galvą, kai ugninga meilė įveikė jo dorą, jis ryžosi, nors ir kažin kas 
dėl to atsitiktų, pagrobti šitą laimę iš kunigaikščio ir, kiek tai bus jo 
galioje, pats ja pasimėgauti. Geisdamas piktą savo sumanymą kuo 
greičiau įvykdyti, atidėjęs į šalį protą ir teisingumą, visas mintis 
nukreipė į klastą. Vieną dieną, susitaręs su ištikimiausiu kunigaikščio 
tarnu Čuriačiu, liepė paruošti kelionei žirgus ir daiktus; kitą naktį 
minėtasis Čuriačis patyliukais įleido jį su vienu bendrininku, abu 
ginkluotus, į kunigaikščio miegamąjį. Hercogas pamatė, kad dama 
miega, o kunigaikštis, kadangi buvo labai karšta, visiškai nuogas 
stovi prie lango į jūrą ir vėdinasi vėjeliu, pūkšnojančiu iš tos pusės. 
Taigi, iš anksto primokęs savo bendrininką, kas reikia daryti, hercogas 
tylutėliai perėjo per kambarį, prisėlino prie pat lango ir čia, vėręs 
kunigaikščiui durklu į šoną, kad smaigalys net kitoj pusėj išlindo, 
greitai griebė jį ir išmetė pro langą laukan. Rūmai dunksojo ant 
jūros kranto ir buvo labai aukšti, o apačioje, po tuo langu, prie kurio 
tada stovėjo kunigaikštis, riogsojo keli namiūkščiai, jūros bangų 
sugriauti, ten retai kas arba niekas nevaikščiodavo, todėl ir atsitiko, 
kaip tat buvo numatęs hercogas, kad niekas neišgirdo ir negalėjo 
išgirsti krintant kunigaikščio lavono. Hercogo palydovas, matydamas, 
jog darbas jau atliktas, čiupo virvę, tam reikalui atsineštą, ir, dėda- 
masis norįs paglamonėti Čuriačį, vikriai ją užnėrė šiam ant kaklo, 
kad tasai nespėjo nė aiktelti; čia pribėgo ir hercogas, abudu užsmau- 
gė jį ir numetė ten, kur buvo numestas ir kunigaikštis. Atlikęs tat 
ir akivaizdžiai įsitikinęs, kad jų negirdėjo nei dama, nei kas kitas, 
hercogas paėmė rankon žvakę ir, prinešęs ją prie lovos, patyliukais 
atklojo kietai miegančią gražuolę; apžvelgęs ją visą, begaliniai susi- 
žavėjo, ir jeigu jinai patiko jam apsirengusi, tai nuoga nepalyginti 


109 Septinta novelė 


labiau. Taigi, dar karštesniu geismu užsidegęs, nesibaisėdamas tik ką 
įvykdytu nusikaltimu, su kruvinom dar rankom atsigulė šalia ir 
apglėbė ją visai mieguistą, manančią, kad tai kunigaikštis. Su di- 
džiausiu malonumu valandžiukę praleidęs su ja, atsikėlė ir, šūkte- 
lėjęs kelis savo bendrininkus, liepė paimti damą taip, kad ji negalėtų 
sukelti triukšmo, ir išnešti pro slaptas duris, pro kur pats buvo įėjęs; 
o tada, pasodinęs ją ant žirgo, kaip beįmanydamas tyliau su visais 
saviškiais leidosi į kelią ir sugrįžo į Atėnus. Bet kadangi jis buvo 
vedęs, tai Alatjelę, baisiai nuliūdusią, apgyvendino ne Atėnuose, o 
vienoje labai dailioje savo pilyje, netoliese už miesto, pajūry; čia 
laikė ją slapčia, liepęs deramai aptarnauti ir viskuo aprūpinti. 

Kitą rytą dvariškiai laukė iki devintos valandos, kada gi atsikels 
kunigaikštis: nieko negirdėdami, atidarė kambarių duris, kurios tik 
privertos tebuvo, ir nieko neradę pamanė, kad kunigaikštis paslap- 
čiomis gal bus išvykęs kur, norėdamas keletą dienų pasimėgauti su 
savo gražuole, ir nebekvaršino dėl jo sau galvos. 

Bet taip atsitiko, kad rytojaus dieną vienas pamišėlis, užklydęs 
į griuvėsius, kur žlagsojo Čuriačio ir kunigaikščio lavonai, ištraukė 
už virvės Čuriačį ir, vilkdamas užpakaly, nukėblino sau keliu. Dau- 
gelis, didžiai stebėdamies, atpažino Čuriačį ir, visokiais pažadais 
įprašę pamišėlį nuvesti juos ten, iš kur buvo ištempęs lavoną, rado, 
didžiausiai viso miesto širdgėlai, ir kunigaikščio kūną, kurį garbingai 
palaidojo. Sukrutę ieškoti tokios baisios piktadarybės kaltininkų ir 
matydami, kad Atėnų hercogo nebėra ir kad jis vogčia išsinešdino, 
žmonės nutarė, kad jis įvykdė šią galvažudystę ir išsigabeno damą, 
kaip iš tikrųjų ir buvo. Todėl, apšaukę savo kunigaikščiu nužudytojo 
brolį, visaip ragino jį atkeršyti. Naujasis valdovas, iš daugelio dalykų 
įsitikinęs, kad šis įtarimas teisingas, pasitelkė draugus, gimines ir 
valdinius iš įvairių vietovių, veikiai surinko puikią, gausingą ir 
stiprią kariuomenę ir išžygiavo į kovą su Atėnų hercogu. Gir- 
dėdamas tokias naujienas, hercogas taipogi sutraukė visas savo pa- 
jėgas. Jam į pagalbą atvyko daug sinjorų, tarp kurių buvo, Kons- 
tantinopolio imperatoriaus pasiųsti, jo sūnus Konstantinas ir jo sūnė- 
nas Manuelis su šaunia ir gausinga kariuomene. Hercogas garbingai 
juos priėmė, o dar labiau hercogienė, nes ji buvo Konstantino sesuo. 
Diena iš dienos artėjant karui, hercogienė, nutaikiusi progą, pasišaukė 
abudu į savo kambarį ir čia, plūsdama ašaromis, sielvartingais žo- 
džiais apsakė jiems visą istoriją, paaiškino karo priežastį, atskleidė, 
kokią nešlovę darąs jai hercogas, slapčia laikydamas tą moterį, ir 

graudžiai skųsdamasi prašė juos kuo galint padėti, kad būtų atstatyta 
hercogo garbė, o jai grąžinta dvasios ramybė. Abu jaunuoliai jau 
žinojo, kaip viskas atsitiko, todėl per daug neklausinėdami nuramino 
hercogienę ir jos širdį pripildė geros vilties; pasiteiravę, kur yra 
toji dama, jie išėjo; bet, daug kartų girdėdami liaupsinant tą nuos- 
tabaus grožio moterį, patys užsigeidė ją pamatyti ir paprašė hercogą 
parodyti. Tasai, užmiršęs, kas ištiko kunigaikštį, parodžius jam Alat- 
jelę, prižadėjo jų norą patenkinti; liepęs patiekti prašmatnius pietus 
puikiame sode prie pilies, kur gyveno dama, rytojaus dieną nusivedė 
juos su keliais kitais svečiais ten pietauti. Sėdėdamas greta Alatjelės, 
Konstantinas lyg užburtas dirsčiojo į ją, galvodamas, kad tokios 
gražuolės dar niekados nėra matęs ir kad tikrai galima pateisinti 
hercogą, o ir kiekvieną, jeigu kas, trokšdamas turėti tokią grožy- 
bę, išduotų ar kitą kokį nedorą darbą padarytų. Kai jis taip žvilgčiojo 
į ją, kas kartą vis labiau susižavėdamas, jam nutiko tas pat, kas ir 
hercogui. Taigi jis atsisveikino su dama tiek įsimylėjęs, kad jam 
išgaravo visos mintys apie karą, ir dabar vien suko galvą, kaip ją 
atimti iš hercogo, kuo rupestingiausiai slėpdamas nuo visų savo 
meilę. 

Taip jam bedegant šioje ugnyje, atėjo laikas žygiuoti prieš ku- 
nigaikštį, jau artėjantį prie hercogo žemių; tad hercogas, Konstan- 
tinas ir visi kiti pagal nustatytą tvarką išžygiavo iš Atėnų ir nutraukė 
ginti sienų, idant kunigaikštis negalėtų brautis gilyn. Pastovėjęs 
ten keletą dienų, Konstantinas, širdyje ir mintyse vis tebenešiodamas 
tą gražuolę ir mėklindamas, kad dabar, kai hercogas toli nuo jos, 
labai lengva jam būtų patenkinti savo troškimus, apsimetė smarkiai 
sunegalavęs, idant turėtų dingstį grįžt į Atėnus; taigi, su hercogo 
leidimu visą savo valdžią perdavęs Manueliui, sugrįžo į Atėnus pas 
seserį. Čia po kelių dienų, užvedęs su ja kalbą apie tai, kokią nešlo- 
vę darąs jos vyras, laikydamas tą damą, pasakė seseriai, kad jeigu 
norinti, jis šauniai jai pagelbėsiąs — pagrobsiąs damą ir išdangin- 
siąs svetur. Hercogienė, manydama, kad Konstantinas žada šito 
imtis iš meilės jai, o ne tai moteriai, pasisakė būsianti labai patenkinta, 
jei tik viskas įvyktų taip, kad hercogas niekuomet nesužinotų, jog 
jinai tam pritarusi. Konstantinas tvirtai pažadėjo. Todėl hercogienė 
sutiko, kad jis elgtųsi, kaip ras geriau. Konstantinas liepė slapčia 
paruošti lengvutę valtį ir vieną vakarą ją pasiuntė prie sodo, kur 
gyveno dama, primokęs savo vyrus, esančius valtyje, ką jie turi daryti, 
o pats sykiu su kitais nuvyko į rūmus, kur buvo dama. Čia jį džiaugs- 

mingai priėmė ir tie, kas jai tarnavo, ir ji pati; svečiui pageidaujant 
jinai, savo tarnų ir Konstantino draugų lydima, išėjo su juo į sodą. 
Neva norėdamas pasakyti jai kažką nuo hercogo, jis pasivedėjo 
ją prie vartelių į jūrą, vieno bendrininko jau atidarytų; tada, sutar'u 
ženklu pasišaukęs valtį, liepė greit čiupti damą ir nešti valtin, o pats, 
atsigręžęs į jos tarnus, pasakė: 

— Nė vienas tegu nepasijudina iš vietos ir neprasižioja, jeigu 
nenori mirti! Aš ketinu ne hercogo meilužę pagrobti, o pašalinti 
nešlovę, kurią jis daro mano seseriai! 

Niekas nedrįso prieštarauti; taigi Konstantinas, įlipęs su saviškiais 
į valtį ir prisigretinęs prie verkiančios moters, liepė varytis, kiek tik 
irklai įkabina. Valtininkai ne irklavo, o skriste skrido ir rytojaus 
dieną švintant pasiekė Eginą. Čia, išlipę į krantą, visi ilsėjosi, o Kons- 
tantinas mėgavosi su dama, apverkiančia pragaištingą savo grožį; 
paskui, vėl susėdę į valtį, po kelių dienų atplaukė į Chijo salą, saugią 
vietą, kur Konstantinas nusprendė apsistoti, bijodamas tėvo rūstybės 
ir kad kas neatimtų iš jo grobio. Čia keletą dienų Alatjelė apraudojo 
savo nelaimę, bet paskui, Konstantino nuraminta, kaip ir anais jau 
kartais maloniai priėmė tai, ką siuntė likimas. 

Kai šitokie dalykai dėjosi, Osbekas““, tuometinis turkų karalius, 
nuolat kariavęs su imperatorium, atsitiktinai atvyko į Smirną ir 
išgirdo, kad Konstantinas be jokio atsargumo palaidai gyvena Chijo 
saloje su kažkokia pasigrobta moterim. Vieną naktį nuplaukęs ten 
keliais ginkluotais laiviukais ir tyliai įslinkęs su savo kareiviais į 
miestą, daugelį užklupo lovose, nė nepajutusius, kad įsiveržė prie- 
šai; kitus, kurie nubudę stvėrėsi ginklo, išžudė; sudeginęs visą miestą, 
prikimšęs laivus grobio ir belaisvių, grįžo į Smirną. 

Kai čion parvykęs Osbekas, vyras dar jaunas, apžiūrinėdamas 
laimikį, išvydo gražuolę ir pažino, kad čia toji pati, kuri bemieganti 
buvo rasta Konstantino lovoje, begaliniai apsidžiaugė ir nedelsdamas 
Ją paėmė sau už žmoną, iškėlė vestuves ir linksmai gyveno su ja keletą 
mėnesių. Dar prieš šituos įvykius imperatorius tarėsi su Kapadokijos 
karalium Bazanu““, kad tasai su savo pajėgomis užgriūtų ant Osbeko 
iš vienos pusės, o jis su savosiomis užpultų jį iš kitos, bet jų derybos 
tada baigėsi tuščiomis, nes Bazanas kėlė tokių reikalavimų, kurie 
imperatoriui atrodė ne visai priimtini; dabar, išgirdęs, kas nutiko 
sūnui, sielvarto apimtas, tučtuojau patenkino Kapadokijos karaliaus 
reikalavimus ir kaip beįmanydamas ragino jį nedelsiant Žygiuoti 

prieš Osbeką ir pats rengėsi užpulti jį iš kitos pusės. 

Tačiau ir Osbekas, gavęs žinių apie tai, surinko savo kariuomenę 
ir, kol du galingi valdovai dar nespėjo apsupti jo, nutraukė prieš 
Kapadokijos karalių, palikęs Smirnoje gražuolę žmoną saugoti išti- 
kimam tarnui ir draugui. Po kurio laiko susidūręs su Kapadokijos 
karalium, stojo į mūšį ir buvo nukautas, o jo kariuomenė sutriuškinta 
ir išblaškyta. Taigi Bazanas, laimėjęs pergalę, laisvai žygiavo į Smir- 
ną, ir kur tik jis žengė, žmonės visur jam kaip nugalėtojui paklus- 
davo. 

Osbeko tarnas, vardu Antiochas, kuriam saugoti buvo palikta 
gražuolė, nors jau ir apysenis, bet, regėdamas tokią grožybę, įsimy- 
lėjo ją, sulaužydamas ištikimybę savo draugui ir valdovui; mokėdamas 
josios kalbą (tai buvo jai itin malonu, nes kelerius metus išgyveno 
lyg kurčia ir nebylė, nieko nesuprasdama ir kitų nesuprantama), 
meilės kurstomas, per kelias dienas jis taip su ja suartėjo, kad netru- 
kus, nepaisydami savo pono, su ginklu rankoje išvykusio į karą, 
juodu pavertė savo artimumą ne tik draugiškais, bet ir meilės ryšiais, 
į valias mėgaudamiesi po marška. Išgirdę, kad Osbekas sutriuškintas 
ir nukautas, o Bazanas atžygiuoja viską plėšdamas, juodu nusprendė 
nebelaukti jo čia ir, pasiėmę didžiumą vertingiausių Osbeko bran- 
genybių, abu slapta išvyko į Rodą. Neilgai čia jiedviem pagyvenus, 
Antiochas mirtinai apsirgo. Tuo tarpu atsitiktinai pas jį užsuko 
vienas kiprietis pirklys, labai mylimas ir didelis jo draugas. Matydamas, 
kad artinasi giltinė, Antiochas nusprendė jam palikti ir savo turtą, 
ir brangiąją damą. Būdamas jau prie mirties, jis pasišaukė abudu 
ir tarė šitaip: 

— Aiškiai jaučiu, kad ateina paskutinė mano valanda; teisybė, 
sunku mirti, nes niekad gyvenimas nebuvo man toks mielas kaip 
dabar. Tačiau, nors ir turėdamas mirti, aš mirštu didžiai patenkin- 
tas, nes žinau, kad akis man užmerks du mylimiausi pasaulyje as- 
menys: tu, brangusis drauge, ir šioji moteris, kurią mylėjau labiau 
nei save patį nuo tos dienos, kai ją pažinau. Teisybė, skaudu man 
pagalvojus, kad po mano mirties ji lieka čia, svetimoj šaly, pati 
viena, be pagalbos ir patarimo; bet būtų dar skaudžiau, jeigu neži- 
nočiau, kad tu esi čia ir, tikiu, pasirūpinsi ja iš meilės man, kaip kad 
rūpintumeisi manimi. Todėl maldauju tave iš visos širdies, jeigu jau 
lemta bus man mirti, paimk savo globon ir mano turtą, ir Alatjelę, 
ir elkis su abiem, kaip rasi reikalinga mano sielos ramybei. O tave, 
brangiausioji, prašau po mano mirties neužmiršti manęs, idant 
aš tenai galėčiau pasigirti, jog čia mane myli gražiausia moteris, 

kokią kada nors yra sukūrusi gamta. Jeigu šituos du dalykus judu 
tvirtai man prižadate, aš, be jokios abejonės, iškeliausiu iš čia su 
ramia širdimi. 

Girdėdami šiuos žodžius, jo draugas pirklys, o taipogi ir dama, 
raudojo; kai jis nutilo, juodu ėmė raminti jį ir prisiekė patenkinti jo 
prašymą, jeigu atsitiktų taip, kad jis mirtų. Netrukus Antiochas am- 
žinai užmerkė akis, ir juodu garbingai jį palaidojo. Po keleto dienų 
kiprietis pirklys, atlikęs visus savo reikalus Rode ir ketindamas grįžti 
į Kiprą vienu ten stovinčiu katalonų laivu, paklausė gražuolę, ką 
Jinai mananti daryti, nes jisai turįs grįžti į Kiprą. Dama atsakė, kad 
Jeigu jis sutinkąs, ji mielai vyksianti drauge, tikėdamasi, kad iš meilės 
Antiochui jis laikysiąs ją kaip seserį ir elgsiąsis su ja kaip su seseria. 
Pirklys mielai prižadėjo patenkinti visus jos pageidavimus, o norė- 
damas ją apsaugoti nuo kokio įžeidimo ar skriaudos kelionėje, pa- 
siskelbė, kad čia jo žmona. Kai juodu įlipo į laivą ir gavo mažytę 
kajutę laivagalyje, pirklys, idant veiksmai neatrodytų prieštaringi 
žodžiams, atsigulė su ja į nedidelę lovaitę. Ir atsitiko tai, ko nė vienas 
iš jųdviejų nemanė, išplaukdami iš Rodo: kurstomi tamsos, patogumo 
ir guolio šilumos (o šitos jėgos yra gan didelės), užmiršę draugystę 
ir meilę velioniui Antiochui, mažne tolygaus geismo traukiami, juo- 
du pradėjo vienas antrą glamonėti ir susigiminiavo, dar nespėję 
atplaukti į Bafą, iš kur buvo kiprietis. Atkakusi čion, dama ilgą laiką 
gyveno drauge su pirkliu. 

Kartą į Bafą atvyko kažkokiu reikalu kilmingas žmogus, vardu 
Antigonas, turįs daug metų, dar daugiau proto, bet mažai šios žemės 
gėrybių, nes betarnaudamas Kipro karaliui jis nė kiek nepralobo — 
likimas buvo jam priešingas. Kartą, eidamas pro namus, kur gyveno 
gražioji dama (o Kipro pirklys tuo tarpu su prekėmis buvo išplau- 
kęs į Armėniją), atsitiktinai išvydo ties langu tą moterį, o kadangi ji 
buvo gražuolė nepaprasta, Antigonas įsmeigė į ją akis ir atidžiai 
įsižiūrėjęs prisiminė kažkada jau matęs, bet kur — nieku gyvu ne- 
galėjo prisiminti. Gražuolė, ilgą laiką buvusi likimo žaislu, dabar, jos 
negandoms artėjant prie galo, vos tik žvilgtelėjusi į Antigoną, tučtuo- 
jau prisiminė jį mačiusi Aleksandrijoje tarnaujantį pas tėvą ir ei- 
nantį nemenkas pareigas; todėl, staiga įgavusi vilties, kad jo patariama 
ji dar galinti susigrąžinti karališką padėtį, ir žinodama, kad jos pirk- 
lio nėra namie, kuo greičiausiai liepė pašaukti Antigoną. Kai šis atėjo, 
ji droviai paklausė, bene būsiąs jisai Antigonas iš Famagostos. Anti- 
gonas atsakė, kad taip, ir pridūrė: 

— Ponia, man rodos, aš jus pažįstu, tik niekaip neatsigostu, 
kur esu jus matęs, todėl prašau, jeigu jums nesunku, padėti man 
prisiminti, kas jūs esate. 

Dama, išgirdusi, kad jis iš tikrųjų Antigonas, raudodama puolė 
jam ant kaklo ir po valandėlės jį, smarkiai nustebusį, paklausė, bene 
bus ją matęs Aleksandrijoj. Išgirdęs tokį klausimą, Antigonas tuč- 
tuojau atpažino, kad čia Alatjelė, sultono duktė, kurią visi laikė 
žuvusia jūroje; jis norėjo išreikšti deramą jai pagarbą, bet ji neleido 
ir paprašė valandžiukę pasėdėti su ja. Antigonas atsisėdo šalia jos 
ir pagarbiai paklausė, kaip, kada ir iš kur ji čia atsirado, nes visas 
Egiptas buvo įsitikinęs, kad prieš kelerius metus ji nuskendusi jū- 
roje. 

— Verčiau šitaip būtų įvykę,— atsakė Alatjelė— negu kad 
gyventi tokį gyvenimą, kokį aš gyvenau; tikriausiai ir mano tėvas 
to pat linkėtų, jeigu kada nors apie tai sužinotų. 

Po šių žodžių ji vėl ėmė graudžiai raudoti. Bet Antigonas jai 
tarė: 

— Ponia, nenusiminkit pirma laiko; apsakykit man, susimilda- 
ma, savo nutikimus ir savo gyvenimą; galbūt viskas klostėsi taip, kad 
mes su dievo pagalba rasime gerą išeitį. 

— Antigonai,— tarė gražuolė,— kai tave pamačiau, man pasi- 
rodė, kad matau savo tėvą; skatinama švelnios meilės ir godonės, 
kurią jaučiu jam, aš pasisakiau tau, kas esu, nors ir galėjau tai nus- 
lėpti; nedaug pasaulyje yra žmonių, susitikimas su kuriais mane taip 
pradžiugintų, kaip prasidžiugau, išvydusi ir atpažinusi tave; todėl 
dabar aš tau kaip tėvui atskleisiu visa, ką iki šiol slėpiau, pikto likimo 
blaškoma. Jeigu tu išklausęs mane, rasi kokį nors būdą, kaip man 
atgauti senąją padėtį, prašau taip padaryti; jeigu ne — maldauju 
tave, niekados niekam nesakyk, kad mane matei ar ką apie mane 
girdėjai.— Taip tarusi, ji be paliovos raudodama išpasakojo jam viską, 
kas jai atsitiko nuo tos dienos, kai jų laivas sudužo ties Majorka, iki 
šio meto. Antigonas susigraudinęs ėmė verkti, paskui, valandėlę 
pamąstęs, tarė: 

— Ponia, kadangi per visas jūsų negandas liko nežinoma, kas 
jūs esate, aš būtinai grąžinsiu jus tėvui dar mielesnę, o paskui ir Al- 
garvijos karaliui kaip žmoną. 

Kai Alatjelė jį paklausė, kaip manąs tai atlikti, jis viską iš eilės 
išdėstė jai, kas reikės daryti, o kad neiškiltų dar kokia kliūtis, tučtuojau 
grįžo į Famagostą ir stojęs prieš karalių tarė: 

— Valdove mano, jeigu teiksitės, jūs galite tuo pat metu didžiau- 
sią garbę sau pelnyti, o man, nuskurdusiam per jus, daug naudos 
padaryti be didelių išlaidų. 

Karalius paklausė kaip. Tada Antigonas jam tarė: 

— Į Bafą atvyko jauna graži sultono duktė, apie kurią jau keleri 
metai eina gandas, kad ji nuskendusi; saugodama savo dorą, ji ilgą 
laiką kentė didžiausias nelaimes ir dabar, atsidūrusi varge, trokšta 
grįžti pas tėvą. Jeigu malonėtumėt pasiųsti ją tėvui mano lydimą, 
jums būtų iš to didelė šlovė, o man didi gėrybė; nes nemanau, kad 
tokią paslaugą sultonas kada nors užmirštų. 

Karalius, valdoviško kilnumo paskatintas, tuojau atsakė sutin- 
kąs ir liepė pasiuntiniams garbingai atvežti damą į Famagostą, kur 
pats ir karalienė ją priėmė su neapsakomomis iškilmėmis ir su di- 
džiausia šlove. Kai paskui karalius ir karalienė ėmė klausinėti apie 
jos nuotykius, ji atsakinėjo, kaip buvo primokęs Antigonas, ir viską 
papasakojo. Po keleto dienų karalius, damos prašomas, grąžino 
ją Sultonui su puikia ir garbinga vyrų bei moterų palyda, Antigono 
vadovaujama; su kokiu džiaugsmu buvo priimta Alatjelė, o taipogi ir 
Antigonas su savo draugija, niekas tegu ir neklausia. Kai duktė bent 
kiek pailsėjo, sultonas panoro sužinoti, kaip ji išliko gyva ir kur taip 
ilgai buvo, neduodama jokių žinių apie save. Alatjelė, puikiausiai 
atsimindama Antigono pamokymus, prabilo šitaip: 

— Tėve mano, gal dvidešimtą dieną po išplaukimo mūsų laivas, 
įdūkusios audros sudaužytas, atsitrenkė naktį į vakarų pakrantę, 
netoli tos vietos, kuri vadinasi Akvamorta; kas ištiko žmones, buvu- 
sius mūsų laive, nežinau ir niekad nesužinojau; pamenu tik, kai 
išaušo diena ir aš lyg iš numirusių prisikėliau, sudužusį laivą pamatė 
tenykščiai gyventojai ir iš visos apylinkės subėgo jo apiplėšti. Mane 
su dviem mano moterim jauni vyrai išnešė ant kranto; tuojau vienas 
griebė vieną moterį, kitas antrą ir nuvilko į priešingas puses. Kas 
joms nutiko, nieko nežinau. Mane sučiupo du jaunuoliai ir nusi- 
tempė už kasų, nors aš priešinausi, verkiau ir klykiau; kai jau vieške- 
liu mane buvo nutempę ligi didžiulės girios, staiga iš ten išjojo keturi 
raiteliai. Nevidonai, išvydę juos, mane tučtuojau paleido ir spruko 
šalin. Keturi raiteliai, iš pažiūros žmonės gan įtakingi, pamatę tai, 
atskubėjo prie manęs, daug mane klausinėjo, ir aš jiems daug kal- 
bėjau, bet nei jie manęs nesuprato, nei aš jų. Po ilgo tarimosi jie 
pasodino mane ant žirgo ir nugabeno į moterų vienuolyną. Ką jie 
vienuolėms pasakė, nežinau, bet mane jos maloniai priėmė ir visada 

gerbė, o paskui aš drauge su jomis maldingai tarnavau šventam Au- 
gučiui iš Tarpeklio, kurį to krašto moterys labai pamėgusios. Kai 
tenai pagyvenau kurį laiką ir jau bent kiek pramokau jų kalbos, vie- 
nuolės ėmė klausinėti, kas aš tokia ir iš kur; žinodama, kame esu, 
ir bijodama sakyti teisybę, kad jos manęs neišvarytų kaip to tikėjimo 
priešininkės, aš atsakiau, jog esu duktė vieno kilmingo kipriečio, 
kuris mane išsiuntė į Kretą būsimajam vyrui, bet audra sudaužė 
laivą, ir likimas atbloškė mus čion. Ir labai dažnai, bijodama ko nors 
blogesnio, aš laikydavausi jų papročių. Kartą šių moterų vyresnioji, 
kurią jos vadina abate, paklausė mane, ar nenorėčiau grįžti į Kiprą. 
Aš atsakiau, jog nieko kito taip netrokštu. Bet abatė, sergėdama 
mano dorovę, vis nenorėjo manęs patikėti kam nors iš vykstančių 
į Kiprą. Pagaliau prieš kokius du mėnesius atvyko iš Prancūzijos 
keli taurūs vyrai su žmonomis, iš kurių viena buvo abatės giminaitė; 
išgirdusi, kad jie keliauja į Jeruzalę aplankyti šventojo grabo (kame 
žydų nužudytas buvo palaidotas tasai, kurį jie laiko savo dievu), 
pavedė mane joms, prašydama pristatyti į Kiprą tėvui. Kaip šie kil- 
mingi žmonės mane gerbė, kaip maloniai jie ir jų damos mane pri- 
ėmė į savo tarpą, apie tai ilga būtų byla. Įlipę į laivą, po kelių dienų 
atplaukėme į Bafą. Kai aš ten atvykau, nieko nepažinodama, neiš- 
manydama, nė ką sakyti geriesiems prancūzams, norintiems mane 
pristatyti tėvui, kaip kad buvo jiems pavedusi toji godotina moteris, 
dievas, gal pagailėjęs manęs, atsiuntė ant kranto Antigoną kaip tik 
tuo metu, kai išlipome Bafoje; tučtuojau pasišaukiau jį ir, idant manęs 
nesuprastų nei tie kilmingi vyrai, nei jų žmonos, pasakiau mūsų kal- 
ba, kad priimtų mane kaip dukterį. Jis bemat tai suprato ir džiaugs- 
mingai mane pasveikino, pamylėjo tuos ponus ir jų damas, kiek 
leido kuklūs jo ištekliai, o mane nusivedė pas Kipro karalių, kuris 
priėmė ir paskui čion atsiuntė su tokia garbe, kad aš nerandu žodžių 
apsakyti. Jeigu kas liko nepaminėta, tegu papildo Antigonas, kuris 
ne kartą iš manęs yra girdėjęs šitą istoriją. 

Tuomet Antigonas, atsigręžęs į sultoną, tarė: 

— Valdove mano, ką pati dažnai yra man pasakojusi ir ką man 
pasakojo tie kilmingi žmonės, su kuriais drauge ji atvyko, lygiai 
tą pat Alatjelė apsakė ir jums. Vieną tik dalyką nutylėjo, — aš manau, 
taip pasielgė todėl, kad jai nepatogu apie tai kalbėti, — būtent tie 
ponai ir jų damos, su kuriais ji atvyko, pasakojo apie šventą josios 
gyvenimą moterų vienuolyne, apie jos dorybes ir girtinus papročius. 
Ji nutylėjo ir tai, kaip liejo ašaras ir sielvartavo tos damos ir tie ponai, 

atsisveikindami ir grąžindami ją man. Jeigu panorėčiau smulkiai 
persakyti visa, ką jie man kalbėjo, nepakaktų ne tik šios dienos, bet 
ir nakties. Vis dėlto vieną dalyką norėčiau dar pridurti: kaip man 
tvirtino tie kilmingi žmonės ir kaip aš pats įsitikinau, jūs galite di- 
džiuotis, turėdami gražiausią, doriausią ir šauniausią dukterį, kokią 
tik kada nors yra turėjęs karūnuotas valdovas. 

Sultoną nepaprastai pradžiugino šie žodžiai, ir jis daug kartų 
meldė dievą malonės, idant gebėtų deramai atsidėkoti tiems, kas pager- 
bė jo dukterį, o ypač Kipro karaliui, kuris su tokia šlove ir godone ją 
atsiuntė jam. Po keleto dienų, apibėręs Antigoną brangiausiomis 
dovanomis, leido jam grįžti į Kiprą, o karaliui per laiškus ir per 
ypatingus pasiuntinius reiškė didžiausią dėkingumą už tai, ką šis 
padarė jo dukteriai. Paskui, norėdamas užbaigti, ką jau buvo pradė- 
jęs, tai yra ištekinti dukterį už Algarvijos karaliaus, jis viską jam 
išaiškino ir, be to, parašė laišką, kad jeigu pageidautų Alatjelę turėti 
per žmoną, teatsiunčia pasiuntinius. 

Algarvijos karalius didžiai tuo apsidžiaugė, išleido garbingą 
pasiuntinybę pargabenti nuotakos, paskui džiaugsmingai ją priėmė. 

O ji, gal dešimtį tūkstančių kartų mylavusis su aštuoniais vyrais, 
atsigulė greta jo kaip nekalta mergelė, įtikino jį, kad tokia ir esanti, 
ir tapusi karaliene linksmai su juo gyveno ilgus metus. Ne veltui 
sakoma: „„Bučiuojamos lūpos ne tik kad ne bjaurėja, o, atvirkščiai, 
kaip mėnuo atjaunėja“. 

ANTVERPENO GRAFAS, NETEISINGAI APSKŲS- 
TAS, VYKSTA Į TREMTĮ, PALIKĘS DU SAVO VAI- 
KUS SKIRTINGOSE ANGLIJOS VIETOSE; GRĮZĘS 
IŠ AIRIJOS NEATPAŽĮSTAMAS, RANDA JUOS GE- 
RAI ĮSITAISIUS; KAIP ARKLININKAS JIS ATVYKS- 
TA Į PRANCUZIJOS KARALIAUS KARIUOMENĘ 
IR PRIPAŽINTAS NEKALTU ATGAUNA 
SENĄJĄ PADĖTĮ. 

Daug dūsavo damos dėl įvairių gražuolės nutikimų. Bet kas 
gali žinoti tikrąją tų atodūsių priežastį? Gal čia buvo ir tokių, kurios 
dūsavo ne tiek iš užuojautos Alatjelei, kiek trokšdamos irgi taip 

dažnai kelti vestuves? Bet dabar palikime tai nuošaly. Kai jos pakan- 
kamai prisijuokė dėl paskutinių Pamfilo žodžių, karalienė, matyda- 
ma, jog šia patarle novelė ir užsibaigia, atsigręžė į Elizą ir liepė 
pasakoti toliau pagal nustatytą tvarką. Šioji mielai pakluso ir pradėjo 
šitaip: 

— Platus yra tas laukas, kuriame šiandien rungtyniaujame, ir 
turbūt kiekvienas iš mūsų lengvai įstengtų šiame take ne vieną, o 
dešimt kartų eiti lenktynių — tokią gausybę rūsčių ir netikėtų likimų 
paruošia fortūna. Iš begalinės daugybės tokių istorijų čia noriu pa- 
pasakoti jums vieną. 

Kai Romos imperijos valdžia iš prancūzų perėjo į vokiečių ran- 
kas““, tarp šiųdviejų tautų kilo didžiausia neapykanta ir prasidėjo 
nuolatiniai aršūs karai. Todėl Prancūzijos karalius ir jo sūnus, maty- 
dami, kad reikia ir savo kraštą ginti, ir pulti vokiečius, sutelkė visas 
karalystės pajėgas, dar pasiprašė bičiulių bei giminių paramos ir 
šitaip sudarė didžiulę kariuomenę. Prieš išžygiuodami, idant šalis 
neliktų be valdžios, karalius su sūnum, žinodami, jog Valteris, Ant- 
verpeno grafas““, yra kilmingas ir išmintingas vyras, be to, ištikimas 
jų draugas ir tarnas, paskyrė jį visos Prancūzijos vietininku. Nors 
grafui gerai buvo pažįstamas ir karo menas, bet jie sprendė, kad 
jis labiau linkęs į delikatų diplomatijos meną negu į žiaurius karo 
žygius. Taigi Valteris protingai ir tvarkingai pradėjo eiti savo pa- 
reigas, visais klausimais nuolat tardamasis su karaliene ir marčia; 
nors abi moterys buvo paliktos jo apsaugai ir valiai, tačiau jis gerbė 
jas kaip savo sinjoras ir valdoves. 

Minėtasis Valteris buvo dailaus augumo vyriškis, metų gal ketu- 
riasdešimties, toks malonus ir mandagus, koks tik kilmingas žmogus 
tegali būti, o be viso to, dar jis buvo žavingiausias ir prašmatniausias 
anų laikų riteris, itin rūpinęsis savo išvaizda ir puošnumu. Ir šit, 
kai Prancūzijos karalius bei jo sūnus buvo sakytame kare, Valteriui 
mirė žmona, palikdama du mažus vaikus: berniuką ir mergaitę. 
Grafas dažnai lankydavosi dvare, tolydžio tardamasis su minėtomis 
damomis valstybės reikalais; taigi atsitiko, kad karalaičio žmonai 
jis krito į akį, ir ji, su didžiausiu susižavėjimu stebėdama jį patį ir 
puikias jo manieras, užsidegė slapta liepsninga meile jam; nusima- 
nydama žavi ir jauna esanti ir žinodama, kad grafas neturi žmonos, 
tarė lengvai galėsianti savo troškimą patenkinti; ji manė, jog vie- 
nintelė tam kliūtis tėra jos gėda, taigi nusprendė atmesti ją šalin ir 
viską jam prisipažinti. Kartą, kai buvo ji pati viena ir laikas atrodė 

jai patogus, išsikvietė jį, neva norėdama pasikalbėti kažkokiu reika- 
lu. Grafas, kurio mintys anaiptol nesutapo su jaunosios damos minti- 
mis, atėjo nedelsdamas. Kai dama pasisodino jį greta savęs”? ant 
sofos, kambaryje, kur nieko daugiau nebuvo, ir grafas jau dusyk 
paklausė, kam jį išsišaukusi, ji vis tylėjo; pagaliau, meilės įveikta, 
visa užraudusi iš gėdos, kone verkdama ir visa drebėdama, trūkčio- 
jamu balsu prakalbo šitaip: 

— Brangusis, malonusis drauge ir valdove mano! Jūs, žmogus 
išmintingas, gerai suprantate, kaip yra linkę į silpnybes tiek vyrai, 
tiek ir moterys, dėl įvairių priežasčių vienos daugiau, kitos mažiau. 
Todėl teisingas teisėjas už vieną ir tą patį nusikaltimą neturėtų skirti 
vienodos bausmės įvairių padėčių asmenims. Kas ginčys, jog varg- 
šas žmogus ar vargšė moteris, kuri veido prakaite pelnosi sau duoną, 
daug labiau yra smerktini, jeigu jie meilės pagundoms atsiduoda, 
negu turtinga, dykinėjanti dama, kuriai netrūksta nieko, ko tik ji 
užsigeidžia? Turbūt niekas. Todėl aš manau, kad nurodytos sąlygos 
daug labiau pateisina pertekliuje gyvenančią moterį, jeigu ji kartais 
meilės balsui paklūsta, ypač kai mylinčioji pasirenka išmintingą ir 
šaunų meilužį. Man rodos, aš atitinku abi šias sąlygas, be to, mylėti 
mane skatina dar ir kitos priežastys, būtent mano jaunystė ir vyro 
išvykimas. Tegul visa tai jūsų akyse apgina liepsningą mano meilę; 
jeigu tatai jus paveiks, kaip turėtų paveikti kiekvieną protingą žmogų, 
maldauju suteikti man pagalbą ir patarimą dėl to, ko jus paprašysiu. 
Turiu prisipažinti, kad išvykus vyrui aš neįstengiau atsispirti nei kūno 
geismams, nei meilei, kurios galia tokia, kad ji daug kartų yra įveiku- 
si ir kasdien įveikia ne tik silpnas moteris, bet ir stipriausius vyrus. 
Gyvendama, kaip matote, prabangoje ir dykystėje, aš pasinėriau 
į meilės viliones ir įsimylėjau. Gerai žinau, jeigu toks dalykas iškiltų 
aikštėn, nebūtų garbinga, bet jeigu jis liks paslaptyje, manau, kad 
beveik nieko negarbingo čia nėra. Amūras buvo toks maloningas, 
kad ne tik neatėmė man proto pasirenkant meilužį, bet netgi daug 
padėjo, nurodęs jus, vyriškį, vertą būti mylimu tokios moters kaip 
aš, — jus, kurį aš laikau, jeigu tik mano nuomonė manęs neapgauna, 
gražiausiu, maloniausiu, žavingiausiu ir išmintingiausiu riteriu, kokį 
galima rasti Pracūzijos karalystėj; ir kaip aš dabar galiu sakytis, jog 
esu be vyro, taip ir jūs esate be žmonos. Todėl maldauju jus vardan 
tos meilės, kurią jums jaučiu, neatsakykit man savosios, pagailėkit 
mano jaunystės, nes ji dėl jūsų tirpsta kaip ledas nuo ugnies. 

Po šių žodžių prapliupo toks ašarų tvanas, kad dama nebegalėjo 

toliau kalbėti, nors dar daug prašymų ketino pareikšti; raudodama, 
nuleidusi akis ir lyg nugalėta, nusvarino galvą grafui ant krūu- 
tinės. 

Grafas, kaip dorybingas riteris, rūsčiais žodžiais ėmė smerkti 
tokią beprotišką jos meilę ir stumti ją nuo savęs, jau benorinčią pulti 
jam ant kaklo, prisiekdamas, kad veikiau duosiąsis sukapojamas į 
gabalus negu leisiąs sau ar kam kitam sutepti valdovo garbę. 

Dama, išgirdusi tai, staiga užmiršo savo meilę ir, baisia rūstybe 
užsidegusi, sušuko: 

— Tai šitaip, niekingas riteri, jūs tyčiojatės iš mano troškimų? 
Jūs geidžiate mano mirties, bet, dievaži, žiūrėkit, kad pirmiau aš jūsų 
nenumarinčiau ar iš šio pasaulio neišvaryčiau! 

Taip tarusi, suleido rankas sau į plaukus, pašiaušė, sutaršė juos 
ir, praplėšusi ant krūtinės drabužius, ėmė garsiai rėkti: 

— Gelbėkit! Gelbėkit! Antverpeno grafas nori mane išprievar- 
tauti! l 

Grafas, labiau bijodamas dvariškių pavydo negu sąžinės priekaištų, 
be to, numanydamas, kad damos klasta jie veikiau patikės negu jo 
nekaltumu, pakilęs kuo greičiausiai spruko iš kambario bei rūmų 
ir tekinas nulėkė namo; čia, ilgai negalvodamas, pasodino vaikus 
ant žirgo, užšoko prie jų pats ir, kiek ristūnas įkabina, nušuoliavo 
link Kalė. 

Į damos šauksmą subėgo daug dvariškių; išvydę ją ir sužinoję 
šio riksmo priežastį, jie ne tik patikėjo jos žodžiais, bet dar pridūrė, 
kad ir grakščios manieros, ir puošnumas jau ilgą laiką grafui tebuvo 
tik priedanga savo tikslui siekti. Taigi įsiutę puolė į grafo namus, 
norėdami jį suimti; neradę jo, išgrobstė viską, o paskui sugriovė 
namus iki pamatų. 

Žinia apie tai, eidama iš lūpų į lūpas, pasiekė karalių ir jo sūnų 
karo lauke; baisiai užsirūstinę, jie pasmerkė amžinam ištrėmimui 
grafą'! ir jo palikuonis, žadėdami didžiules dovanas tiems, kas pris- 
tatys jį gyvą ar mirusį. 

Grafas, susikrimtęs, kad pabėgdamas iš nekalto virto kaltu, atjojo 
su vaikais į Kalė, niekam nepasisakęs, kas esąs, ir niekieno neatpa- 
žintas tuojau persikėlė į Angliją ir skurdžiai apsirengęs nukeliavo 
į Londoną. Prieš įžengdamas į miestą, jis įtaigiais Žodžiais prigrau- 
deno mažus savo vaikučius neužmiršti dviejų dalykų: pirma, kantriai 
kęsti vargą, į kurį be jų kaltės įstūmė juos likimas; antra, griežčiau- 
sioje paslaptyje laikyti, iš kur jie ir kas jų tėvas, jeigu jiems brangi 

gyvybė. Sūnus, vardu Luji, turėjo gal devynerius, o dukrelė, vardu 
Violantė, apie septynerius metus; nors ir tokie jaunučiai būdami, 
vaikai puikiausiai suprato tėvo pamokymą ir vėliau tai įrodė darbais. 
Kad geriau sektųsi išlikti neatpažintiems, grafas nusprendė pakeisti 
vaikų vardus, taigi berniuką pavadino Pjero, o mergaitę Žanete. 
Skurdžiai apsirengę nelyginant prancūzų elgetos, jie atplaukė į Lon- 
doną ir leidosi klajoti po miestą, prašydami išmaldos. Kai vieną ryt- 
metį, šitaip elgetaudami, jie stovėjo prie bažnyčios, atsitiko, kad 
viena žymi dama, Anglijos karaliaus maršalo žmona, išėjusi iš baž- 
nyčios, pamatė vargšą grafą su abiem vaikais, beprašančius išmaldos. 
Ji paklausė, iš kur jis ir ar jo šie vaikai. Valteris atsakė, kad esąs 
iš Pikardijos ir kad dėl vyriausiojo sūnaus nenaudėlio piktadarybių 
turėjęs su šiais dviem mažyliais apleisti savo kraštą. Dama buvo 
gailestinga; pažvelgusi į mergaičiukę, kuri patraukė jos akį savo 
grožiu, grakštumu bei meilumu, ji tarė: 

— Pone, jeigu sutinki palikti šitą savo dukrelę pas mane, aš 
noriai ją paimsiu — ji tokia atrodo miela; jeigu iš jos išaugs padori 
mergina, tinkamu laiku ją taip ištekinsiu, kad bus patenkinta. 

Grafui šis pasiūlymas buvo prie širdies; jis tučtuojau sutiko ir 
su ašarom akyse atidavė damai mergaitę, prašydamas globoti ir sau- 
goti. Taip suradęs pastogę dukrelei ir žinodamas, kad ji gerose ranko- 
se, Valteris nusprendė ilgiau čia nepasilikti; elgertaudamas perėjo 
skersai visą salą ir su Pjero atkako į Valiją ne be didelio vargo, nes 
nebuvo pratęs keliauti pėsčiomis. Čia gyveno antrasis karaliaus mar- 
šalas, žmogus didžiai turtingas, laikąs daugybę tarnų. Į jo dvarą 
dažnai ateidavo Valteris su sūnum, nes gaudavo pavalgyti. Kieme 
paprastai žaisdavo maršalo sūnus drauge su kitais kilmingųjų vaikais; 
jie bėgiodavo, šokinėdavo ir kitokių vaikiškų pratimų prasimanydavo; 
Pjero kartais įsimaišydavo į jų tarpą ir taip vikriai tuos pratimus 
atlikdavo, kad visada nurungdavo kitus. Maršalas, kartkartėm pa- 
sižvalgydamas į vaikų žaidimus ir gėrėdamasis to berniuko mitrumu 
bei gražiu elgesiu, paklausė, kieno jis. Sužinojęs, kad tai sūnus vieno 
pavargėlio, kuris tolydžio ateidinėja čion išmaldos, maršalas liepė 
paklausti, ar anas nenorėtų berniuko atiduoti jam; grafas, vien to 
tik ir maldavęs dievą, mielai sutiko, nors ir skaudu buvo skirtis su 
savo sūneliu. 

Šitaip įtaisęs sūnų ir dukrelę maršalų dvaruose, Valteris nusprendė 
ilgiau nepasilikti Anglijoje ir vargais negalais persikėlė Airijon. At- 
vykęs į Strengfordą, pas vieną tenykščio grafo riterį pristojo už 

tarną ir dirbo pačius juodžiausius darbus, kokie tik dera arklininkui 
ar tarnui; čia niekieno neatpažintas ilgą laiką gyveno skurde ir var- 
guose. 

Tuo tarpu Violantė, kuri dabar vadinosi Žanete, pas kilmingą 
damą Londone su metais vis augo ir gražėjo. Tiek ponia, tiek jos 
vyras, tiek kiti namiškiai ir apskritai visi pažįstami taip ją mėgo, kad 
tiesiog nuostabu. Kiekvienas, kas tik matydavo taurius jos įpročius 
ir elgesį, turėdavo pripažinti, kad ji verta didžiausios laimės ir gar- 
bės. Kilmingoji dama, paėmusi Žanetę iš tėvo, žinojo apie jį tik tiek, 
kiek jis pats anuomet buvo jai pasipasakojęs apie save, todėl nusp- 
rendė ją ištekinti už padoraus vyriškio, priklausančio tokiam luomui, 
kokio, jos manymu, esanti ir nuotaka. Bet dievas, teisingas nuopelnų 
vertintojas, žinodamas, kad ji kilminga moteris, be jokios kaltės 
kenčianti už svetimą nuodėmę, nulėmė kitaip: idant tauri mergina 
nepatektų į prasčioko vyro rankas, per viešpaties malonę atsitiko 
štai kas. Toji ponia, pas kurią Žanetė gyveno, turėjo nuo savo vyro 
vienintelį sūnų, kurį ir ji, ir tėvas nepaprastai mylėjo, ne tik todėl, 
kad tai buvo jų vaikas, bet dar ir todėl, kad savo dorybėmis ir pri- 
valumais to nusipelnė, nes kaip retai kas buvo doras, šaunus, narsus 
ir dailiai nuaugęs. Jaunuolis, šešeriais gal metais vyresnis už Žanetę, 
jos grožio ir grakštumo sužavėtas, taip ją įsimylėjo, kad nieko daugiau 
pasaulyje nematė. Manydamas, kad ji žemos kilmės, ne tik nedrįso 
prašyti motiną bei tėvą jos rankos, bet, bijodamas susilaukti priekaištų, 
kad įsimylėjęs prasčiokę, stengėsi laikyti savo meilę paslaptyje, o 
nuo to ji darėsi dar karštesnė. Netrukus iš begalinės širdgėlos jis 
sunkiai susirgo. Buvo sukviesti geriausi gydytojai; rūpestingai apžiū- 
rėję sergantįjį ir niekaip negalėdami nustatyti, kas čia per liga, visi 
mažai beturėjo vilties, kad jis pasveiks. Tėvą bei motiną prislėgė 
toks sielvartas ir liūdesys, kad didesnio ir pakelti būtų neįmanoma; 
keletą kartų, graudžiai maldaudami, jie klausinėjo sūnų, kas per 
priežastis jo negalios, bet į tai jis atsakydavo arba silpnais atodūsiais, 
arba kad jaučiąs, kaip mąžta jėgos. Vieną dieną pas jį sėdėjo dar gana 
jaunas, bet labai į mokslą įsigilinęs gydytojas, laikydamas jo ranką 
toje vietoje, kur čiuopiamas pulsas. Tuo tarpu į kambarį, kur gulėjo 
jaunuolis, kažkokiu reikalu įėjo Žanetė, rūpestingai slauganti ligonį 
iš pagarbos jo motinai. Nors jaunuolis nepratarė nė vieno žodžio 
ir nepadarė jokio judesio, tačiau išvydęs merginą pajuto širdyje 
stipresnę meilės liepsną, taigi ir pulsas ėmė smarkiau tvinksėti negu 
paprastai. Gydytojas išsyk tatai pajuto, labai nusistebėjo ir tylėdamas 

tyrė, kaip ilgai truks šita pagreitinta plasta. Kai Žanetė išėjo iš kam- 
bario, atlėgo ir tvinksėjimas. Taigi gydytojui pasirodė, kad jis iš 
dalies bus susekęs jaunuolio ligos priežastį. Valandžiukę luktelėjęs, 
vis tebelaikydamas ligonį už riešo, liepė pašaukti Žanetę, lyg no- 
rėdamas kažko paklausti. Šioji tučtuojau atėjo; vos tik įžengus jai 
į kambarį, jaunuolio pulsas vėl ėmė smarkiau tvinksėti; o jai išėjus, 
vėl aprimo. Dabar gydytojas, visiškai įsitikinęs, kad jo diagnozė 
teisinga, pakilo, pasivedėjo į šalį jaunuolio tėvą bei motiną ir tarė 
jiems: 

— Jūsų sūnaus sveikata ne gydytojų galioje, bet Žanetės ran- 
kose. Kaip aš akivaizdžiai nustačiau iš kai kurių požymių, jau- 
nuolis liepsningai ją myli, nors jinai, kiek aš matau, to ir nenu- 
mano. Dabar jūs žinote, kas reikia daryti, jeigu jo gyvybė jums 
brangi. 

Maršalas ir jo žmona labai apsidžiaugė girdėdami, kad vis dėlto 
yra būdas jam išgelbėti, nors ir skaudu jiems buvo, kad toji priemo- 
nė tokia, kokios jie nuogąstavo, būtent, kad teks apvesdinti Žanetę 
su savo sūnum. Išleidę gydytoją, juodu nuėjo pas ligonį, ir motina 
jam tarė šitaip: 

— Sūnau mano, aš niekad nesitikėjau, kad tu slėptum nuo manęs 
kokį nors savo troškimą, ypač tokį, kuris, jeigu jo nepatenkini, tave, 
kaip matai, žudo. Tu turėjai ir turi būti tikras, kad nėra pasaulyje 
tokio dalyko, kurio aš dėl tavęs nepadaryčiau, net jeigu tai būtų ir 
ne visai padorus dalykas, toks, kokio aš pati sau niekuomet neleis- 
čiau. Nors tu ir šitaip elgeisi, viešpats dievas tau buvo gailestingesnis 
negu tu pats sau ir,kad nenumirtum nuo šitos ligos, nurodė man 
tavo kančių priežastį: tu begaliniai myli vieną mergaitę. Kad ir kas 
ji būtų, po teisybei tu neprivalėjai gėdytis prisipažinti, — juk toks 
dabar tavo amžius ir, jeigu nebūtum įsimylėjęs, aš blogesnės būčiau 
apie tave nuomonės. Taigi, sūnau mano, nesidrovėk ir be jokios 
baimės atverk man visus savo troškimus; vyk šalin liūdesį ir slogias 
mintis, iš kurių kaip tik ir kyla ši tavo liga; sustiprink savo dvasią 
ir būk tikras, aš stengsiuos atsižvelgti į kiekvieną tavo pageidavimą, 
kad tik tu būtum patenkintas, nes myliu tave labiau nei save pačią. 
Mesk šalin gėdą ir baimę ir sakyk man, ar negalėčiau aš kuo nors 
padėti tavo meilei? Jeigu rasi, kad aš ne viską padariau ir neprivedžiau 
tavęs prie tikslo, laikyk mane žiauriausia motina, kada nors pagim- 
džiusia sūnų. 

Jaunuolis, girdėdamas šiuos motinos žodžius, iš pradžių susigėdo, 

paskui, pagalvojęs, kad niekas geriau už ją negalėtų dabar jam pa- 
gelbėti, šitaip jai tarė: 

— Ponia, aš vien tik todėl slėpiau savo meilę, kad stebėdamas 
daugelį žmonių įsitikinau, jog sulaukę vyresnio amžiaus jie nemėgsta 
prisiminti, kad ir patys kitados yra buvę jauni. Bet kadangi, matau, 
jūs puikiai mane suprantate, aš ne tik nepaneigsiu to, ką sakotės 
pastebėjusi, bet atvirai prisipažinsiu viską, su sąlyga, kad jūs pasi- 
stengsite savo pažadus tesėti ir tuo grąžinsite man sveikatą. 

Motina (pernelyg tikėdama, kad pasiseks įvykdyti savo sumanymą, 
nors jis ir nepavyko taip, kaip buvo sugalvojusi) drąsiai atsakė, jog 
sūnus be baimės galįs atskleisti jai savo troškimus, o ji nedelsdama 
pasistengsianti, kad jis turėtų visa, ko geidžia. 

— Ponia, — tarė tuomet jaunuolis, — nepaprastas mūsų Žanetės 
grožis ir pagirtinas elgesys, tuščios mano pastangos sužadinti jos 
širdyje meilę ar bent gailestį ir stoka drąsos atverti kam nors savo 
jausmus — mane ir privedė prie tos padėties, kokioje matote. Jeigu 
vienaip ar kitaip neįvyks to, ką prižadėjote, būkit tikra, kad mano 
dienos suskaitytos. 

Motina, suprasdama, kad dabar ne laikas žerti sūnui priekaištus, 
o reikia pakelti jam dvasią, šypsodama tarė: 


— Ak sūneli mano! Tai dėl šito tu įsivarei sau ligą? Nusiramink 
ir leisk veikti man, kai tik būsi sveikas. 

Jaunuolis, kupinas gerų vilčių, ėmė greitai taisytis. Motina, be 
galo laiminga, nusprendė pamėginti duotą žodį ištesėti. Kartą, pasi- 
šaukusi Žanetę, neva juokais labai maloniai paklausė, ar ji turinti 
mylimąjį. Žanetė, visa užraudusi, atsakė: 

— Ponia, vargšei merginai, išvytai iš namų ir tarnaujančiai 
kitiems kaip kad aš, nereikia ir nedera galvoti apie meilę. 

— Jeigu jūs neturite mylimojo, tai mes jį duosime; linksmai sau 
gyvensite ir dar labiau savo grožiu džiaugsitės; netinka tokiai dailiai 
merginai kaip jūs gyventi be meilužio. 

Į tai Žanetė atsakė: 

— Ponia, jūs paėmėt mane iš vargšo tėvo, kaip dukrą išauginot, 
todėl kiekvieną jūsų norą aš turiu vykdyti; bet čia aš jums nepaklusiu 
ir manau, gerai pasielgsiu. Jeigu malonėsite duoti man vyrą, jį aš 
mylėsiu, bet kito — ne, nes iš savo senolių palikimo paveldėjau vie- 
nintelį turtą — garbę: ją ketinu saugoti ir ginti, kol būsiu gyva. 

Šitie žodžiai griežtai prieštaravo tam, ko siekė dama, stengdamasi 

tesėti sūnui duotą pažadą; nors, būdama tauri moteris, širdyje už 
tai mergaitę dar labiau gyrė, tačiau vis dar mėgino: 

— Kaip, Žanete? O jeigu jo didenybė karalius, jaunas riteris, 
norėtų pasidžiaugti tavo — tokios gražios mergaitės — meile, ar tu 
jam atsakytum? 

Į tai mergina tučtuojau atšovė: 

— Karalius galėtų pavartoti prieš mane smurtą, bet geruoju 
niekados nelaimėtų iš manęs nieko, kas priešinga dorai. 

Dama, supratusi tvirtą merginos nusistatymą, metė šalin kalbas 
ir sumanė ją išbandyti; pasakė sūnui, jog, kai tik pasveiksiąs, Žanetę 
patalpinsianti viename su juo kambaryje, o jis tegul pats stengiasi 
jai prisimeilinti, nes nepadoru esą motinai, lyg kokiai sąvadautojai, 
įkalbinėti ir prašyti merginą, kad būtų palanki jos sūnui. 

Tačiau sūnus nieku gyvu su tuo nesutiko, ir jo sveikata staiga 
vėl smarkiai pablogėjo. Motina, regėdama tai, atskleidė savo mintis 
Žanetei, bet šioji pasirodė dar atkaklesnė negu pirmiau. Tada ji 
viską papasakojo vyrui. Nors ir skaudu jiems buvo, abu sutarė ir 
nusprendė apvesdinti jį su Žanete, meilydami verčiau matyti sūnų 
gyvą su nederama jam žmona negu mirusį be jokios. Po ilgų svars- 
tymų juodu taip ir padarė. Žanetė buvo be galo patenkinta ir su 
maldinga širdimi dėkojo dievui, kad jos neužmiršo; tačiau ji niekad 
nesivadino kitaip kaip pikardiečio dukteria. Jaunuolis pasveiko, tėvai 
jam iškėlė puikias vestuves, ir buvo jis laimingas kaip nė vienas ir 
linksmai sau gyveno su Žanete. 

Pjero, likęs Valijoje pas antrąjį Anglijos karaliaus maršalą, tai- 
pogi augo gražiausiu jaunikaičiu, šaunesniu už bet kurį kitą šioje 
saloje, diena iš dienos įsigydamas vis didesnę savo pono malonę. 
Nei turnyruose, nei rungtynėse, nei kitokiose ginklo pratybose nebuvo 
ten nė vieno, kas galėtų jam prilygti, taigi, visų pramintas Pjero Pi- 
kardiečiu, plačiai išgarsėjo. Ir kaip viešpats dievas neužmiršo jo 
sesers, taip jau turėjo savo akivaizdoje ir jį. Įsisiautėjo tame krašte 
baisus maras, nuvaręs į kapus beveik pusę gyventojų. Kadangi di- 
desnioji dalis išlikusių jų pabėgo iš baimės į kitas sritis, tai kraštas 
atrodė visiškai apleistas. Tas maras nusinešė į kapus jo poną, maršalą, 
išmirė ir visi maršalo giminaičiai: žmona, sūnus, broliai, anūkai; 
beliko viena jo duktė, jau nuotaka, ir su keliais dvariškiais Pjero. 
Kai liovėsi pagaliau maras, panelė, kai kurių išlikusių kaimynų pa- 
tariama, šaunųjį, narsųjį Pjero pasirinko sau vyru ir jį padarė viso 
jai tekusio palikimo šeimininku. Netrukus Anglijos karalius, išgirdęs 

apie maršalo mirtį ir žinodamas Pjero Pikardiečio narsumą, vietoje 
velionio jį paskyrė savo maršalu. Štai kas trumpu laiku nutiko dviem 
nekaltiem Antverpeno grafo vaikam, kuriuos jis manė palikęs pra- 
žūčiai. 

Jau buvo praslinkę aštuoniolika metų, kai jie pabėgo iš Pary- 
žiaus, ir Antverpeno grafas, begyvendamas Airijoje, daug vargo ir 
skurdo iškentęs, jau apsenęs, panoro sužinoti, kas atsitiko jo vaikams. 
Atrodė jis dabar visai kitoks negu pirmiau; ilgus metus bedirbdamas 
sunkius darbus, jautėsi nūn stipresnis negu jaunystėje, kai gyveno 
dykinėdamas. Nuskurusiom drapanom apsirengęs, atsisveikino jis 
airį, pas kurį tiek metų ištarnavo, ir persikėlęs į Angliją nutraukė 
ten, kur buvo palikęs Pjero. Čia rado jis sūnų, tapusį maršalu ir 
dideliu ponu, pamatė jį sveiką, tvirtą, dailiai nuaugusį; visa tai jam 
buvo labai malonu, tačiau nenorėjo duotis atpažįstamas, kol nesu- 
žinos apie Žanetę. Taigi vėl leidosi į kelią ir niekur neapsistodamas 
ėjo tol, kol atkako į Londoną. Čia jis, atsargiai išsiteiravęs apie damą, 
kuriai buvo palikęs Žanetę, ir apie jos padėtį, išgirdo, kad Žanetė — 
jos sunaus žmona. Tat neapsakomai jį pradžiugino, ir visos išgy- 
ventos negandos jam pasirodė menkutės, kai atrado vaikus gyvus 
ir gerai įsitaisiusius. Trokšdamas pamatyti Žanetę, jis kaip pavar- 
gėlis ėmė sukinėtis šalia jos namų. Čia jį kartą pamatė Džekobas 
Lamiensas (tuo vardu buvo Žanetės vyras), kuriam pagailo jo, seno 
elgetos, ir jis liepė vienam savo tarnui pakviesti jį vidun ir paval- 
gydinti. Tarnas tat mielai ir padarė. Žanetė jau turėjo nuo Džekobo 
keletą sūnų, kurių vyriausiajam ėjo devinti metai, ir buvo jie gra- 
žiausi, lipšniausi vaikai pasaulyje. Pamatę grafą valgant, visi apspito 
Jį ir ėmė glaustytis, tarytum slaptos jėgos veikiami būtų pajutę, kad 
tai jų senolis. Grafas, žinodamas, kad čia jo anūkai, ėmė juos my- 
luoti ir glamonėti, taigi vaikai nenorėjo nuo jo atstoti, nors juos 
ir šaukė jų auklėtojas. Žanetė, girdėdama tai, įėjo į kambarį, kur 
valgė grafas, ir prigrasino išplaksianti, jeigu neklausysią mokytojo. 
Vaikai ėmė verkti, sakydamiesi norį pabūti su šiuo geru žmogum, 
kuris labiau juos mylįs negu mokytojas. Dama ir grafas iš to tik 
nusijuokė. Grafas atsistojo ir pasveikino šeimininkę ne kaip tėvas 
savo tikrąją dukterį, o kaip elgeta turtingą ponią. Išvydęs ją, širdyje 
pajuto begalinį džiaugsmą; bet ji nei tuomet, nei vėliau jo neatpažino, 
nes buvo nepaprastai pasikeitęs, senas, žilas, barzdotas, sulysęs, nu- 
rudęs, ir atrodė visai kitas žmogus, o ne grafas. Ponia, matydama, 
jog vaikai nenori nuo jo pasitraukti ir verkia šalin vedami, pasakė 

mokytojui, kad valandžiukę duotų jiems ramybę. Vaikams džiau- 
giantis seneliu, parėjo Džekobo tėvas ir, sužinojęs apie tai iš mo- 
kytojo, kadangi nemėgo Žanetės, tarė: 

— Palik, tegu juos negerovė! Jie tikras atvaizdas to žmogėno, 
iš kurio kilę. Pagal motiną jie valkatos, taigi nieko čia nuostabaus, 
kad mielai susideda su valkatomis! 

Šituos žodžius išgirdo grafas, ir jie labai jį įskaudino; tačiau 
gūžtelėjęs pečiais nukentė ir šį įžeidimą kaip daugelį kitų. 

Džekobas irgi sužinojo, su kokiu džiaugsmu vaikai limpa prie 
žmogelio, tai yra prie grafo; nors jam šitai ir nepatiko, bet jis taip 
mylėjo vaikus, kad, nenorėdamas matyti jų ašarų, liepė tą žmogelį 
priimti kokiam nors darbui, jeigu šis norėtų pasilikti. Grafas atsakė, 
kad mielai pasiliktų, bet nieko daugiau nemokąs, kaip arklius liuobti, 
nes visą gyvenimą prie jų tik ir triūsęs. Taigi priskyrė jam liuobti 
vieną arklį, kurį apžiūrėjęs leisdavo sau laiką su vaikais. 

Kai fortūna šitaip tvarkė Antverpeno grafo ir jo vaikų likimą, 
Prancūzijos karalius, sudaręs ilgas paliaubas su vokiečiais, mirė. 
Sostan įžengė jo sūnus, per kurio žmoną ir buvo ištremtas grafas. 
Kai tik baigėsi paliaubos su vokiečiais, jis vėl pradėjo Žiauriausią 
karą. Anglijos karalius, susigiminiavęs su juo, nusiuntė į pagalbą 
daug savo pulkų, kuriems vadovavo maršalas Pjero ir antrojo mar- 
šalo sūnus Džekobas Lamiensas; su šiuo išvyko ir gerasis senelis, 
tai yra Antverpeno grafas; niekieno neatpažįstamas, jis ilgą laiką 
tarnavo kariuomenėje arklininku ir čia, kaip žmogus išmintingas 
ir prityręs, savo patarimais ir veiksmais daugiau duodavo naudos, 
negu iš jo kas galėjo tikėtis. 

Atsitiko taip, kad karo metu Prancūzijos karalienė sunkiai su- 
sirgo. Jausdama artėjant mirtį, sąžinės graužiama ir atgailaudama, 
dievobaimingai išpažino savo nuodėmes Ruano arkivyskupui, kurį 
visi laikė šventu ir itin doru žmogum; tarp kitų nuodėmių papasakojo 
ir apie tai, kokią baisią skriaudą yra padariusi Antverpeno grafui. 
Ji nesitenkino išpažinusi vien tik jam, bet ir daugelio šlovingų vyrų 
akivaizdoje apsakė, kaip viskas buvo, prašydama juos paveikti ka- 
ralių, kad grafui, jeigu dar tebėra gyvas, o jeigu ne, tai katram nors 
iš jo vaikų būtų sugrąžintos ankstesniosios teisės. Neilgai trukus 
karalienė apleido šį pasaulį ir buvo garbingai palaidota. 

Karalius, išgirdęs apie šią išpažintį, sielvartingai padūsavo dėl 
skriaudų ir neteisybių, padarytų tokiam tauriam žmogui, ir apgar- 
sino visoje kariuomenėje ir visam krašte, kad jeigu kas nurodys, 

kur yra Antverpeno grafas arba katras iš jo vaikų, puikiai būsiąs 
apdovanotas už kiekvieną, nes, kaip karalienė mirties patale išpažino, 
Valteris esąs nekaltai ištremtas, todėl karalius ketinąs jam grąžinti 
senąsias teises ir suteikti dar didesnių. 

Grafas, tarnaująs arklininku, girdėdamas tokius dalykus ir ži- 
nodamas, kad tai tikra teisybė, tučtuojau nuvyko pas Džekobą ir 
paprašė kartu su juo eiti pas Pjero, nes norįs jiems nurodyti kara- 
liaus ieškomus asmenis. Visiems trims susirinkus draugėn, grafas 
tarė Pjero, jau ketindamas išsiduoti: 

— Pjero, Džekobas, esąs štai čia, yra vedęs tavo seserį be jokio 
kraičio; idant tavo sesuo neliktų bekraitė, aš noriu, kad jis, o ne kas 
kitas, gautų tą didelę dovaną, karaliaus pažadėtą už tave (žinok, 
jog tu esi Antverpeno grafo sūnus) ir už Violantę, tavo seserį, 0 jo 
žmoną, ir už mane, Antverpeno grafą ir jūsų tėvą. 

Po šių žodžių Pjero, akylai įsižiūrėjęs į senį, tučtuojau atpažino 
savo tėvą, verkdamas puolė jam po koju ır apkabinęs tarė: 

— Tėve mano, tūkstantį kartų būkite pasveikintas! 

Džekobą grafo žodžiai ir Pjero poelgis taip pradžiugino ir sykiu 
taip apstulbino, kad iš pradžių jis nežinojo, nė ką bedaryti. Tačiau 
neabejodamas, kad visa tai teisybė, ir galbūt susigėdęs užgaulingų 
žodžių, kitados grafui arklininkui pasakytų, verkdamas puolė jam 
po kojų ir nužemintai prašė atleisti už visas praeities nuoskaudas. 
Grafas, pakėlęs jį nuo žemės, maloningai jam dovanojo. Kai visi 
trys išsipasakojo įvairius savo nuotykius, daug prisiverkę ir daug 
prisidžiaugę draugėje, Pjero ir Džekobas bandė perrengti grafą, 
bet šis nieku gyvu nesutiko: norėjo, kad pirmiau Džekobas gautų 
žadėtąją dovaną ir kad pristatytų jį karaliui tom pačiom arklininko 
drapanom, geisdamas kuo labiau valdovą sugėdinri. Taigi Džekobas 
su grafu ir su Pjero užpakaly stojo prieš karalių ir pasiūlė pristatyti 
jam grafą ir jo vaikus, jeigu apdovanosiąs, kaip yra paskelbta. Ka- 
ralius tučtuojau liepė atnešti dovanas už visus tris, nuo kurių Dže- 
kobui apraibo akys, ir liepė jas pasiimti, kai tik tesėsiąs žodį — tikrai 
nurodysiąs grafą ir jo vaikus. Tuomet Džekobas apsigręžė ir, priekin 
išstūmęs grafą — savo arklininką ir Pjero, tarė: 

— Jūsų didenybe, štai tėvas ir sūnus; dukters — mano žmonos — 
čia nėra, bet su dievo padėjimu netrukus ir ją pamatysite. 

Girdėdamas tokius žodžius, karalius pažvelgė į grafą ir, nors 
šis labai buvo pasikeitęs, vis dėlto atidžiau įsižiūrėjęs atpažino. Beveik 
su ašaromis akyse karalius pakėlė jį beklūpantį nuo žemės, apkabino 

ir pabučiavo; meilingai apglėbė taipogi ir Pjero. Paskui jis liepė 
tučtuojau aprūpinti grafą drabužiais, tarnais, žirgais ir visokiais 
daiktais, kaip dera jo aukštai kilmei; nedelsiant tai buvo įvykdyta. 
Be to, karalius daug garbės suteikė Džekobui ir malonėjo išklau- 
sinėti apie visą jo praeitį. O kai Džekobas paėmė brangias dovanas 
už grafo ir jo vaikų nurodymą, grafas jam tarė: 

— Imk šias dosningas jo didenybės mūsų karaliaus dovanas ir 
neužmiršk pasakyti tėvui, kad tavo vaikai, o mano ir jo anūkai, nėra 
pagal motiną kilę iš valkatos. 

Džekobas, paėmęs dovanas, išsikvietė į Paryžių žmoną ir savo 
motiną. Atvyko čion ir Pjero žmona. Ilgokai jie linksmai viešėjo pas 
grafą, kuriam karalius grąžino visus jo turtus ir iškėlė dar aukščiau 
negu kitados. Paskui svečiai, atsisveikinę su grafu, išvažiavo namo, 
o jis iki pat mirties gyveno Paryžiuje šlovingiau negu kada nors. 


Devinta novelė 


BERNABAS IŠ GENUJOS, AMBRODŽUOLO APGAU- 
TAS, PRARANDA SAVO TURTĄ IR ĮSAKO NUŽU- 
DYTI NEKALTĄ ŽMONĄ. TOJI PASPRUNKA IR, 
PERSIRENGUSI VYRIŠKAIS DRABUŽIAIS, TAR- 
NAUJA PAS SULTONĄ; VĖLIAU JI ATRANDA AP- 
GAVIKĄ IR IŠSIKVIEČIA BERNABĄ Į ALEKSAND- 
RIJĄ, KUR PIKTADARYS NUBAUDŽIAMAS, O JI, 
VĖL APSITAISIUSI MOTERIŠKAIS RŪBAIS, PRA- 
TURTĖJUSI GRĮŽTA SU VYRU Į GENUJĄ. 


Kai Eliza ta graudinga novele atliko savo pareigą, karalienė 
Filomena, graži, dailiai nuaugusi ir iš veido skaistesnė ir linksmesnė 
už kitas, valandžiukę pamąsčiusi, tarė: 

— Reikia laikytis sutarties su Dionėju: beliko pasakoti tik jam 
ir man, tad pirmiau aš paseksiu savo novelę, o jis — kadangi pats 
to prašė — kalbės paskutinis. 

Po tų žodžių ji pradėjo šitaip: 

— Dažnai girdime tokią patarlę: „Kas kitam duobę kasa, pats 
į ją įkrinta“. Sunku būtų įrodyti šio posakio teisingumą, jeigu to 
nepatvirtintų tikri atsitikimai. Todėl, brangiosios damos, vykdydama 
mūsų įsipareigojimą, noriu jums įrodyti, kad žmonės sako šventą 


Antra diena 130 


teisybę; šio mano pasakojimo pravartu pasiklausyti dar ir todėl, kad 
išmoktumėt saugotis apgavikų. 

Viename Paryžiaus viešbutyje susirinko keli turtingi pirkliai ita- 
lai, kas šiokiu, kas kitokiu reikalu atvykę į šį miestą kaip jiems įprasta. 
Kartą, po linksmos vakarienės, ėmė jie šnekučiuotis apie įvairiausius 
dalykus; šokinėdami nuo vieno dalyko prie kito, įsišineko pagaliau 
ir apie savo žmonas, likusias namie. Kažkuris juokaudamas tarė: 

— Nežinau, ką dabar beveikia maniškė; bet gerai žinau, kad jeigu 
čia man pakliūva į rankas jauna, daili merginukė, aš atidedu į šalį 
savo meilę žmonai ir naudojuosi tais malonumais, kokiais galiu. 

— Aš irgi taip elgiuos,— tarė antrasis.— Jeigu manau, kad 
žmona ieško kokio nors nuotykio, jinai šitą ir daro; o jeigu nemanau, 
vis vien jinai tą daro; todėl dovis už dovį: kaip girioj šaukia, taip ir 
atsišaukia. 

Trečiasis bekalbėdamas priėjo bemaž tokią pat išvadą. Žodžiu, 
visi, atrodė, sutinka su tuo, kad paliktos jų žmonos negaišta veltui 
laiko. Vienas tik vienintelis, vardu Bernabas Lomelinas iš Genujos, 
kalbėjo priešingai, tvirtindamas, kad per ypatingą dievo malonę 
gavęs žmoną, apdovanotą ne tik visomis tomis dorybėmis, kurios 
įprastos moteriai, bet netgi ir daugeliu privalumų, derančių riteriui 
ar pažui: ji esanti dailaus stoto, dar gana jauna, mitri ir stipri, ir 
nesą tokio moteriško darbo, kaip siuvinėjimas šilkais ir panašiai, 
kurio ji neatliktų geriau už kiekvieną kitą. Anot jo, neatsirastų jokio 
skydnešio ar, sakysim, tarno, kuris geriau ir vikriau už ją patarnautų 
prie ponų stalo, nes ji esanti puikiausiai išauklėta, protinga ir labai 
mandagi. Paskui jis pagyrė ją, kad mokanti jodinėti, laikyti rankoje 
sakalą, skaityti, rašyti ir skaičiuoti geriau už bet kokį pirklį. Po dau- 
gelio kitokių liaupsinimų grįžo jis prie to, apie ką iš pradžių jie čia 
šnekėjosi, prisiekdamas, jog doresnės ir skaistesnės už ją nerastum 
visame pasaulyje, todėl esąs tvirtai įsitikinęs, kad jeigu net dešimtį 
metų ar visai jis negrįžtų namo, ji niekados neimtų valiūkauti su 
kitais vyrais. 

Tarp tų pirklių, šitaip šnekučiuojančių, buvo vienas jaunas pirk- 
lys, Ambrodžuolas iš Pjačencos, kuris iš paskutinės Bernabo pagyros 
ėmė kvatoti visa gerkle ir šaipydamasis paklausė, ar tik ne imperato- 
rius jam suteikęs šią pirmenybę prieš visus kitus vyrus. Bernabas, 
bent kiek pyktelėjęs, atšovė, kad šią malonę jam suteikęs ne impera- 
torius, o dievas, kuris truputį daugiau galįs negu imperatorius. Tuomet 
Ambrodžuolas tarė: 

— Bernabai, aš nė kiek neabejoju, kad tu tiki tuo, ką sakai. 
Bet man regis, per menkai pažįsti daiktų prigimtį; jeigu pažintum, 
tu nesi toks bukaprotis, kad neįžiūrėtum čia daug ko tokio, kas tave 
paskatintų santūriau kalbėti apie šį dalyką. O kad nepamanytum, 
jog mes, taip laisvai kalbėję apie savo moteris, turime kažkokias 
ypatingas žmonas ar iš kitokio molio negu taviškė, ir kad manytum, 
jog mes šitaip kalbėjome, tik vadovaudamiesi sveiku protu,— aš 
noriu su tavim truputėlį pasišnekučiuoti apie šį dalyką. Tolydžio 
girdime, kad tauriausia būtybė iš visų mirtingųjų dievo kūrinių yra 
vyriškis, o paskui jau moteris. Taigi vyras, kaip visi pripažįsta ir 
kaip galima spręsti iš darbų, yra tobulesnis; o jeigu jis tobulesnis, 
tai, be abejo, turi būti tvirtesnis ir atsparesnis, nes moterys apskritai 
yra nepastovios ir vėjavaikės, kaip rodo aibė pavyzdžių, kurių dabar 
neketinu minėti. Jeigu jau vyriškis, daug tvirtesnis, negali susivaldyti 
ir geidžia moters, kuri jam patinka (apie tas, kurios pačios siūlosi, 
čia nekalbėsime), ir ne tik geidžia, bet visokiausiais būdais stengiasi 
ją laimėti, ir šitai jam atsitinka ne kartą per mėnesį, bet tūkstantį 
kartų dienoje, tai nejaugi tu tiki, kad moteris, iš prigimties silpnesnė 
už vyrą, galėtų atsispirti prašymams, meilikavimams, dovanoms 
ir šimtams kitokių pagundų, kurių griebiasi protingas ją mylįs vy- 
riškis? Nejaugi tu manai, kad ji gali atsilaikyti? Iš tikrųjų, kad ir kiek 
tvirtintum, aš netikiu, kad tu šituo tikėtum; juk pats sakai, kad tavo 
žmona — moteris iš mėsos ir kaulų kaip visos. Jeigu šitaip yra, tai ir 
ji turi tuos pačius troškimus ir tiek pat jėgų kovoti su geismais kaip 
ir kitos moterys; todėl, net ir doriausia būdama, ji pasielgs kaip visos, 
ir be reikalo tu taip atkakliai neigi ir prieštarauji. 

Į tai Bernabas atšovė: 

— Aš esu pirklys, o ne filosofas, ir atsakysiu tau kaip pirklys. 
Visa tai, ką tu čia kalbi, gali atsitikti kvailėms, neturinčioms jokios 
gėdos; o išmintingosios tiek saugo savo garbę, kad ją gindamos darosi 
daug stipresnės už vyrus, kuriems šitai nerūpi. Tokia moteris yra 
ir maniškė. 

Ambrodžuolas tarė: 

— Ištikrųjų, jeigu moterims kiekvieną kartą, kai jos tokius daiktus 
išdarinėja, kaktoje išaugtų ragas, liudijantis apie jų darbus, tąsyk, 
aš manau, nedaug atsirastų drąsuolių, kurios šitaip elgtųsi. Bet ne 
tik ragas neišauga, gudrioms nelieka jokių pėdsakų ar pasekmių, 
o gėda ir nešlovė būna tik tuomet, kai paslaptis iškyla aikštėn. Todė! 
visos, progai pasitaikius, mėgaujasi slapčia, o susilaiko nebent kvai- 

lės. Žinok tikrai, kad vien toji tėra nekalta, kuria niekas niekada 
nesusigundė, arba toji, kuri gundė, bet nesėkmingai. Nors visa tai — 
tiesa, išplaukianti iš tikrų ir natūralių priežasčių, aš taip tvirtai savo 
nuomonės nereikščiau, jeigu pats nebūčiau to išbandęs daug kartų 
ir su daugeliu moterų. Pasakysiu tau atvirai: jeigu būčiau arti tavo 
šventosios žmonos, aš greit iš jos laimėčiau, ką jau esu laimėjęs 
iš kitų. 

Bernabas susierzinęs atsakė: 

— Šitas svaidymasis tuščiais žodžiais galėtų pernelyg ilgai užt- 
rukti: tu kalbėtum vienaip, aš kitaip, ir galų gale nieko iš to neišeitų. 
Bet kadangi sakai, kad visos jos tokios palenkiamos ir kad nė viena 
tam neatsispirs, tai aš, norėdamas tave įtikinti žmonos dorumu, duodu 
nukirsti savo galvą, jeigu tau pavyks ją suvilioti; o jeigu ne — tu man 
sumokėsi tūkstantį aukso florinų. 

Ambrodžuolas, jau įkaitintas ginčo, tarė: 

— Bernabai, aš nežinau, ką veikčiau su tavo galva, jeigu lai- 
mėčiau lažybas; bet jeigu tu nori įsitikinti mano žodžių teisingumu, 
dėk penkis tūkstančius aukso florinų prieš manąjį tūkstantį. Tatai 
atsieis tau pigiau negu gyvybė; ir jeigu nenustatai jokio termino, 
aš įsipareigoju nuvykti į Genują ir per tris mėnesius nuo tos dienos, 
kai iš čia išvažiuosiu, palenkti tavo žmoną savo norams. Įrodymui 
atsivešiu brangiausių jos daiktų ir tiek smulkmenų pateiksiu, kad 
tu pats pripažinsi, jog tai tiesa. Bet turi man pasižadėti, kad per 
šį laiką neparvyksi į Genują ir nieko nerašysi žmonai apie mūsų 
šneką. 

Bernabas mielai sutiko, nors kiti pirkliai, ten esantys, stengėsi 
sutrukdyti šias lažybas, žinodami, jog iš to gali kilti daug blogo; tačiau 
juodu buvo taip užsidegę, kad, nepaisydami draugų atkalbinėjimo, 
savo ranka surašė įsipareigojimą vienas antram. 

Sudarius šią sutartį, Bernabas liko Paryžiuje, o Ambrodžuolas 
kuo greičiau išvyko į Genują. Pabuvęs čia keletą dienų ir labai at- 
sargiai išsiteiravęs apie tos damos įpročius ir kame ji gyvena, išgirdo 
apie ją dar daugiau gero negu kad buvo prisiklausęs iš paties Ber- 
nabo; taigi suprato įsipainiojęs į beprotišką sandėrį. Tačiau jis nenu- 
leido rankų ir sumanė veikti kitaip. Susipažinęs su viena vargše 
moterim, kuri dažnai užeidinėdavo pas tą damą ir kurią toji labai 
mėgo, papirko ją pinigais, ir ji sutiko nugabenti jį tam tyčia padir- 
bdintoje skrynioje ne tik į tos ponios namus, bet netgi į jos miegamąjį; 
čia, neva turėdama kažkur išvykti, toji moterėlė, Ambrodžuolo pri- 

mokyta, paprašė pasaugoti skrynią kelias dienukes. 

Kai atėjo naktis, Ambrodžuolas, nusprendęs, kad dama jau miega, 
tam tikrais įrankiais atidarė skrynią ir tyliai išlipo į kambarį, kur 
degė Žiburėlis. Rūpestingai apžiūrėjo miegamąjį, paveikslus, kaban- 
čius ant sienų, ir kitus žymesnius daiktus, viską gerai įsidėmėdamas. 
Paskui, prisiartinęs prie lovos ir supratęs, jog ponia ir drauge su ja 
gulinti maža mergaičiukė kietai miega, atsargiai atklojo damą, pamatė, 
kad ji tokia pat graži nuoga kaip ir apsirengusi, tačiau nepastebėjo 
jokio ypatingesnio ženklo, apie kurį galėtų pranešti vyrui, vien tik 
tamsų apgamą po kairiąja krūtim ir aplink jį žvilgančius it auksas 
kelis geltonus plaukučius; paskui atsargiai vėl užklojo, nors matant 
ją tokią gražią jam ir kilo geismas surizikuoti gyvybe ir atsigulti 
greta; bet žinodamas, kokia ji griežta ir neprieinama, neišdrįso. Di- 
desnę dalį nakties praslinkinėjęs jos kambaryje, ištraukė iš vienos 
geležimi kaustytos skrynios piniginę ir apsiaustą, be to, dar keletą 
žiedų ir juostų; visa tai sudėjęs į savo skrynią, vėl įlindo į ją ir už- 
sirakino kaip pirmiau. Taip jis darė dvi naktis, nesukeldamas poniai 
nė menkiausio įtarimo. Trečiąją dieną ta moterėlė, kaip buvo jai 
prisakyta, atėjo atsiimti savo skrynios ir nugabeno ją ten, iš kur buvo 
paėmusi. Išlindęs iš skrynios ir atsilyginęs moterėlei, kiek buvo pa- 
žadėjęs, Ambrodžuolas su tais daiktais kuo greičiausiai nuskubėjo 
į Paryžių dar prieš sutartą laiką. Čia, sušaukęs pirklius, dalyvavusius 
prie tų šnekų ir lažybų, Bernabo akivaizdoje pareiškė laimėjęs lažy- 
bas, nes įvykdęs visa, ką žadėjo; o kad tai tiesa, pirmiausia jis apsakė, 
koks tasai kambarys, kokie paveikslai kabo ant sienų, paskui parodė 
ir atsivežtus daiktus, tvirtindamas, kad juos gavęs iš damos. Bernabas 
pripažino, kad kambarys būtent toks, kaip jis sako, ir kad tie daiktai 
iš tikrųjų priklauso jo žmonai, bet pridūrė, kad galėjęs ir iš tarno 
sužinoti, kaip atrodo kambarys, ir panašiai gauti tuos daiktus; todėl, 
jeigu nepateiksiąs dar ko nors, šito esą nepakankama norint dėtis 
laimėtoju. Tuomet Ambrodžuolas tarė: 

— Iš tiesų to turėtų pakakti, bet jeigu tu nori, kad aš dar daugiau 
pasakyčiau, gerai. Taigi sakau tau, kad ponia Džinevra, tavo žmona, 
po kairiąja krūtimi turi didoką apgamą, aplink kurį kokie šeši gel- 
toni plaukučiai žvilga kaip auksas. 

Tie žodžiai lyg peiliu vėrė Bernabui į širdį — tokį pajuto jis 
skausmą; visas persimainęs iš veido, net jei būtų nė neprasižiojęs, 
jau vien tuo akivaizdžiai parodė, kad Ambrodžuolas sako teisybę; 
po valandžiukės jis tarė: 

— Ponai, Ambrodžuolas sako teisybę; kadangi jis laimėjo lažybas, 
tegu ateina kada tinkamas, ir jam bus sumokėta. 

Ir taip kitą dieną Ambrodžuolas gavo visus penkis tūkstančius, 
o Bernabas, baisiai niršdamas ant žmonos, išvyko iš Paryžiaus ir 
leidosi į Genują. Artėdamas prie miesto, jis nepanoro kelti kojos 
į namus, bet liko viename savo ūkyje, apie dvidešimt mylių atstu 
nuo miesto, o Genujon nusiuntė vieną labai patikimą tarną su dviem 
žirgais ir laišku, parašęs žmonai, kad esąs grįžęs ir kad ji atvyktų 
pas jį su tarnu, o šiam slapta įsakė, kai būsiąs su žmona tokioje vietoje, 
kuri jam atrodys patogiausia, tegu be jokio gailesčio nužudo ją ir 
grįžta pas jį. Kai tarnas atvyko į Genują ir įteikė laišką, dama jį 
priėmė su dideliu džiaugsmu. Kitą rytą, sėdusi su tarnu ant žirgų, 
išjojo į savo ūkį. Keliaudami drauge ir šnekučiuodami apie įvairius 
dalykus, juodu nusileido į labai gilų ir nuošalų tarpeklį, apsuptą 
aukštų uolų ir medžių. Ši vieta tarnui pasirodė kaip tik tokia, kur 
jis gali saugiai įvykdyti pono įsakymą, tad išsitraukė peilį ir, griebęs 
damą už rankos, tarė: 

— Ponia, paveskite savo sielą dievui, nes turėsite čia mirti, ne- 
pajudėjusi nė žingsnio toliau! 

Išvydusi peilį ir išgirdusi tokius žodžius, dama, siaubo perimta, 
sušuko: 

— Dėl dievo meilės! Prieš žudydamas bent pasakyk man, kuo aš 
tave nuskriaudžiau, kad nori mane nudurti? 

— Ponia,— atsakė tarnas, — manęs niekuo jūs nenuskriaudėte, 
bet kuo nuskriaudėte savo vyrą, to aš nežinau, tik jis man liepė be 
jokio gailesčio jus nužudyti šiame kelyje. Jeigu to nepadaryčiau, jis 
prigrasino mane pakarsiąs. Jūs gerai žinote, kiek esu jam dėkingas ir 
negaliu prieštarauti jo valiai. Regi dievas, man gaila jūsų, bet kitaip 
pasielgti negaliu. 

Dama, paplūdusi ašarom, tarė: 


— Dėl dievo meilės, pasigailėk manęs, nesistenk, įsiteikdamas 
ponui, tapti žudiku tos, kuri niekados tavęs nenuskriaudė. Dievas 
viską regi ir žino, kad aš nesu padariusi nieko, už ką turėčiau gauti 
iš vyro tokį atpildą. Bet dabar palikim tai nuošaly. Jei nori, tu gali 
sykiu įtikti ir dievui, ir ponui, ir man tokiu būdu: imk šiuos mano 
rūbus, o man duokš tik savo liemenę ir apsiaustą; su jais grįžk pas 
mano ir savo poną ir pasakyk, kad nužudei mane; o aš prisiekiu tau 
savo gyvybe, kurią man dovanoji, kad dingsiu iš čia amžinai ir nusi- 

danginsiu ten, iš kur nei tavęs, nei jo, nei šių kraštų niekad nepasieks 
jokia žinutė apie mane. 

Tarnas, kuris nėmaž neturėjo noro ją žudyti, veikiai susigraudino: 
paėmė jos drabužius, atidavė palaikę liemenę ir apsiaustą, paliko 
jai pinigus, kiek buvo pasiėmusi su savim, ir įprašė ją kuo greičiau 
dingti iš šitų kraštų, o pats nujojo pas savo šeimininką, kuriam pasisa- 
kė ne tik įvykdęs jo paliepimą, bet ir savo akimis matęs, kaip gauja 
vilkų drasko jos lavoną. 

Po kurio laiko Bernabas grįžo į Genują, ir kai šis dalykas iškilo 
aikštėn, visi jį labai smerkė. 

O tuo tarpu ponia Džinevra liko tarpeklyje pati viena su savo 
sielvartu. Kai sutemo naktis, ji, pakeitusi kiek begalėdama išvaiz- 
dą, nuėjo į artimiausią kaimelį; čia, iš vienos senutės gavusi, ko rei- 
kėjo, sutrumpino ir prisitaikė sau liemenę, iš drobinių savo marš- 
kinių pasisiuvo vyriškas kelnes, nusikirpo plaukus ir, iš pažiūros 
pasivertusi jūrininku, nutraukė į pajūrį; čia sutiko Katalonijos ba- 
jorą, vardu Enkararchą, kuris buvo išlipęs iš savo laivo, sustojusio 
netoliese, Alboje, ir vėsinosi prie šaltinio. Užkalbinusi jį ir pasiva- 
dinusi Sikuranu iš Finalės, dama įsitaisė pas bajorą už tarną. Kai 
įsėdo į laivą, jis aprengė ją gražesniais drabužiais, o ji ėmė tarnauti 
taip gerai ir sumaniai, kad įsigijo nepaprastą jo malonę. 

Netrukus katalonas atplaukė su kroviniais į Aleksandriją; čion 
jis atsivežė keletą brangių sakalų ir juos padovanojo sultonui. Sul- 
tonas ne kartą kvietėsi Enkararchą pietų, o drauge su juo visados 
ateidavo ir Sikuranas, kuris mandagiai patarnaudavo prie stalo; sul- 
tonui taip patiko šis tarnas, kad paprašė kataloną perleisti jį jam. 
Katalonas, kad ir sunkia širdimi, patenkino jo prašymą. Trumpu 
laiku Sikuranas stropia savo tarnyba įsigijo ne mažesnę sultono 
meilę ir malonę, kaip kad ir būdamas pas kataloną. 

Anais laikais Akroje, kurią valdė sultonas, kasmet vykdavo mu- 
gės. Į jas suvažiuodavo daugybė krikščionių ir saracėnų pirklių, 
o prekių ir pirklių apsaugai sultonas paprastai ten nusiųsdavo, be 
kitų valdininkų, kokį nors aukštą savo pareigūną su ginkluotais 
sargybiniais, kurie žiūrėdavo tvarkos. Šiuo tarpu jis nusprendė siųsti 
Akron Sikuraną, jau puikiai mokantį vietinę kalbą. Taip jis ir padarė. 
Taigi Sikuranas atvyko į Akrą kaip pirklių ir prekių apsaugos vir- 
šininkas bei vadovas ir čia uoliai ir rūpestingai ėjo jam pavestas 
pareigas; sukinėdamasis aplinkui ir viską prižiūrėdamas, pamatė daug 
pirklių iš Sicilijos, iš Pizos, Genujos, Venecijos ir kitų Italijos miestų; 

su jais mielai leisdavosi į šneką, prisimindamas savo tėvynę. Kartą 
atsitiko taip, kad jis sustojo prie venecijiečių pirklių krautuvės ir 
tarp kitų brangenybių išvydo savo piniginę ir juostą, kurias tučtuo- 
jau atpažino ir smarkiai nusistebėjo; tačiau lyg niekur nieko mandagiai 
paklausė, kieno šie daiktai ir ar neparduodami. Į Akrą venecijiečių 
laivu buvo atplaukęs ir Ambrodžuolas iš Pjačencos su daugybe pre- 
kių. Išgirdęs, kad sargybos viršininkas teiraujasi, kieno šie daiktai, 
jis Žingtelėjo priekin ir juokdamasis tarė: 

— Mesere, šie daiktai mano, ir aš jų neparduodu; bet jeigu jie 
patinka jums, mielai dovanoju. 

Kai Sikuranas pamatė, kad pirklys juokiasi, jam kilo įtarimas, ar 
tik nebūsiąs šis jį atpažinęs iš kokio nors bruožo. 

Tačiau jis nutaisė rimtą veidą ir tarė: 

— Tu juokiesi turbūt todėl, kad aš, kariškis, domiuosi tokiais 
moteriškais daiktais? 

Ambrodžuolas atsakė: 

— Mesere, aš ne todėl juokiuos; aš juokiuos prisimindamas, 
kaip juos gavau. 

Tada Sikuranas sušuko: 

— Na, tai su dievo padėjimu papasakok, meldžiamasis, kaip tu 
juos gavai, jeigu tat nėra nepadoru. 

— Mesere,— atsakė Ambrodžuolas,— šiuos daiktus ir dar kai ką 
man davė viena garbinga dama iš Genujos, ponia Džinevra, Bernabo 
Lomelino žmona, tą naktį, kai gulėjau su ja, ir prašė juos priimti 
iš meilės jai. Va dabar ir juokiuos, prisiminęs Bernabo kvailumą: 
jis buvo toks beprotis, jog pastatė penkis tūkstančius aukso florinų 
prieš tūkstantį, kad aš nesuviliosiu jo žmonos; aš ją suviliojau ir lai- 
mėjau užstatą; o jis, užuot nubaudęs patį save už paikystę, bet ne 
žmoną, darančią, ką visos moterys daro, grįžęs iš Paryžiaus į Genują, 
kaip girdėjau, liepė ją nužudyti. 

Išgirdęs tai, Sikuranas tučtuojau suprato, ko Bernabas tuomet 
užsirūstino ant jos, aiškiai pamatė, kad šis žmogus — visų jos nelai- 
mių kaltininkas, ir širdyje nusprendė nepalikti jo nenubausto. Dėda- 
masis, lyg ši naujiena jam labai patikusi, Sikuranas, griebęsis gudrybių, 
taip artimai su juo susibičiuliavo, kad pasibaigus mugei Ambrodžuolas, 
jo skatinamas, su visa manta persikėlė į Aleksandriją, kur Sikuranas 
įtaisė jam krautuvę ir paskolino daug pinigų; taigi šis, matydamas 
didelę sau naudą, mielai ten gyveno. Sikuranas, norėdamas kuo 
greičiau įtikinti Bernabą savo nekaltumu, nenurimo tol, kol prasi- 

manęs įvairių dingsčių, tarpininkaujant kai kuriems turtingiems Ge- 
nujos pirkliams, esantiems Aleksandrijoje, galų gale atsikvietė jį 
čion. Kadangi tasai buvo gana neturtingas, Sikuranas slapčia pasi- 
rūpino, kad jį priglaustų vienas jo bičiulis, kol pribręs laikas įvykdyti 
sumanymą. Tuo tarpu Sikuranas prikalbėjo Ambrodžuolą papasakoti 
savo nuotykį sultonui ir jį šitaip palinksminti. Žinodamas, kad Ber- 
nabas jau čia, ir manydamas, kad delsti nėra ko, nutaikęs progą, jis 
įprašė sultoną išsikviesti Ambrodžuolą ir Bernabą ir šiojo akivaiz- 
doje, jeigu ne gražumu, tai griežtumu, išgauti iš Ambrodžuolo teisybę: 
kaip ten buvo su Bernabo žmona, kurią jis gyrėsi suviliojęs. Kai 
Ambrodžuolas ir Bernabas atvyko į rūmus, sultonas daugelio dvariš- 
kių akivaizdoje griežtu veidu įsakė Ambrodžuolui prisipažinti, kaip 
jis laimėjęs iš Bernabo penkis tūkstančius aukso florinų. Čia pat 
buvo ir Sikuranas, į kurį Ambrodžuolas dėjo daug vilčių. Bet šis 
dar rūstesniu veidu pagrasino jam sunkiausiomis bausmėmis, jeigu 
nepasakysiąs teisybės. Taigi Ambrodžuolas, iš vienos ir antros pusės 
įbaugintas ir priremtas prie sienos, Bernabo ir daugelio kitų akivaiz- 
doje atvirai viską išklostė, kaip ten buvo, manydamas, kad daugių 
daugiausia turėsiąs grąžinti penkis tūkstančius aukso florinų ir pa- 
vogtus daiktus. Kai Ambrodžuolas baigė, Sikuranas, lyg vykdydamas 
sultono valią, tarė atsigręžęs į Bernabą: 

— O tu dėl šito melo ką padarei savo žmonai? 

— Aš taip buvau įdūkęs, kad praradau tiek pinigų ir užsitraukiau 
tokią gėdą, kurią, man rodės, padarė žmona, jog liepiau tarnui ją 
nužudyti; ir, kaip jis pasakojo, ją bemat surijusi gauja vilkų. 

Kai šitokie dalykai buvo papasakoti sultono akivaizdoje ir jis 
viską išgirdo ir suprato, bet dar nežinojo, ko Sikuranas siekia, surengęs 
šį tardymą, tada Sikuranas prabilo: 

— Valdove mano, dabar jūs aiškiai matote, kiek ta moteris gali 
girtis meilužiu ir vyru: meilužis nuplėšia jai garbę, melagystėmis 
suteršia jos vardą ir sykiu sužlugdo jos vyrą; o vyras, labiau tikėda- 
mas pašlemėko melu negu jos teisybe, kurią ilga patirtim pats galėjo 
išbandyti, liepia nužudyti žmoną ir palikti ją vilkams suėsti! Be viso 
to, ir meilužis, ir vyras tokie jai atidūs ir taip ją myli, kad nė vienas jos 
neatpažįsta, nors ir ilgai su ja gyvenę! Dabar jūs puikiai supratote, 
valdove, ką nusipelnė kiekvienas iš jųdviejų; jeigu jūs teiksitės iš 
ypatingos malonės man nubausti apgaviką ir dovanoti apgautajam, 
aš pristatysiu tą moterį čionai prieš jūsų akis. 

Sultonas, nusprendęs šioje byloje patenkinti visus Sikurano norus, 

pareiškė, kad sutinka, ir liepė atvesti damą. Bernabas, tvirtai įsitiki- 
nęs, kad jo žmona mirusi, smarkiai nustebo, o Ambrodžuolas, jau 
nujausdamas savo bėdą ir baimindamasis, kad neatsipirks vien pinigų 
grąžinimu, nežinojo, ko tikėtis — gero ar blogo, jeigu toji dama čia 
pasirodys, ir laukė jos su dideliu nerimu. Kai sultonas davė sutikimą, 
Sikuranas raudodamas puolė prieš sultoną ant kelių, vienu akimirks- 
niu dingo vyriškas balsas, kai tik atkrito reikalas dėtis vyru, ir jisai 
tarė: 

— Valdove mano, aš esu vargšė nelaimingoji Džinevra, kuri 
šešerius metus klajojo po pasaulį vyriškio pavidalu ir kurią šis niek- 
šas Ambrodžuolas piktai ir melagingai apšmeižė, o šis Žiaurus ir 
neteisingas vyras atidavė tarnui nužudyti ir vilkams suėsti. 

Čia ji persiplėšė priešaky drabužius ir apnuogino krūtinę, pasi- 
rodydama sultonui ir visiems kitiems, kad ji moteris. Paskui, atsig- 
ręžusi į Ambrodžuolą, rūsčiai paklausė, kada jis gulėjęs su ja, kaip 
kad pirmiau gyrėsi. Ambrodžuolas, jau atpažinęs ją ir iš gėdos netekęs 
žado, tylėjo. Sultonas, visada laikęs ją vyru, šitai regėdamas ir gir- 
dėdamas, tiek nustebo, kad visa, ką jis čia matė ir girdėjo, veikiau 
atrodė jam sapnas, o ne tikrovė. Galų gale, atsikvošėjęs iš nustebimo 
ir suvokęs teisybę, sultonas nepaprastai išliaupsino Džinevros (iki 
šiol vadinamos Sikuranu) gyvenimą, ištvermę, papročius ir dorybes. 
Liepęs atnešti jai puikius moteriškus drabužius ir atsiųsti moterų, 
kurios sudarytų jai draugiją, sultonas, patenkindamas jos prašymą, 
dovanojo Bernabui gyvybę, nors buvo nusipelnęs mirtį. Tasai, at- 
pažinęs ją, puolė jai po kojų, raudodamas ir maldaudamas atleisti. 
Ji mielai atleido, nors jis ir nebuvo to vertas, pakėlė nuo žemės ir 
meilingai apkabino kaip savo vyrą. 

Paskui sultonas įsakė Ambrodžuolą tučtuojau pririšti kokioje nors 
miesto aukštumoje prie stulpo, saulės atokaitoj, ištepti jį medum ir 
neatrišti, kol pats nukris. Šitaip ir buvo padaryta. Toliau sultonas 
įsakė visą Ambrodžuolo turtą padovanoti damai, o jo vertė siekė 
daugiau kaip dešimt tūkstančių dublonų; po to liepė surengti praš- 
matniausias iškilmes, per kurias pagerbė Bernabą, kaip ponios Dži- 
nevros vyrą, o ponią Džinevrą, kaip doriausią moterį, ir ją apdovanojo 
brangenybėmis, auksiniais ir sidabriniais indais ir pinigais tiek, kad 
visa tai su kaupu sudarė antrąją dešimtį tūkstančių dublonų. Kai 
iškilmės užsibaigė, sultonas, jiedviem pageidaujant, liepė parengti 
laivą ir leido grįžti į Genują. Taigi jie turtingi ir laimingi sugrįžo 
namo, kame buvo priimti su didžiausia garbe, ypačiai ponia Džinevra, 

tariamoji numirėlė, kurią visi labai godojo ir iki amžiaus galo laikė 
aukščiausios doros pavyzdžiu'*. | 

O Ambrodžuolą, dar tą pat dieną pririštą prie stulpo ir išteptą me- 
dum, apniko musės, širšės ir sparvos, kurių gausu tame krašte, ir jis 
baisiausiose kančiose ne tik buvo mirtinai užkapotas, bet ir iki pat 
groblų sugraužtas; išbalę jo kaulai tabaravo ant gyslų niekieno ne- 
liečiami ir ilgą laiką kiekvienam akivaizdžiai bylojo apie jo pikta- 
darybę. Taigi, kas kitam duobę kasa, pats į ją puola. 

PAGANINAS IŠ MONAKO PAGROBIA MESERO RI- 
ČARDO DA KINDZIKOS ŽMONA. ŠIS, ŠUŽINO- 
JĘS, KAME JI YRA, NUVYKSTA TEN IR, SUSI- 
DRAUGAVĘS SU PAGANINU, PRAŠO JĄ ATIDUO- 
TI. PAGANINAS SUTINKA GRĄŽINTI, JEIGU JI 
PATI TO NORĖS, TAČIAU DAMA NENORI PAS JĮ 
GRĮŽTI IR, MESERUI RIČARDUI MIRUS, TAMPA 
PAGANINO ŽMONA. 


Visa garbinga draugija nepaprastai išgyrė gražiąją karalienės 
novelę, ypač Dionėjas, kuriam šią dieną vieninteliam beliko pasakoti. 
Po tų liaupsinimų jis šitaip prašneko: 

— (Gražiosios damos, viena aplinkybė karalienės novelėje pakeitė 
mano nusistatymą, tad aš jums paseksiu ne tą, kurią turėjau omeny, o 
kitą. Toji aplinkybė — tai Bernabo kvailystė, nors ir laimingai jam už- 
sibaigusi. Panašiai kaip jis mano daugelis vyrų, įsikalusių sau į galvą, 
kad, kai jie, bastydamiesi po pasaulį, smaginasi čia su viena, čia su 
kita, — jų žmonos, likusios namie, sėdi susidėjusios rankas sterblėje. 
Lyg mes, tarp jų gimę ir augę, nežinotume, ko jos geidžia! 

Savo novelėje aš parodysiu, kokie kvaili yra tokie vyrai, o dar di- 
desni kvailiai tie, kurie dedasi galingesni už prigimtį ir mano, kad tuš- 
čia gražbylyste sugebės pasiekti, ko kitaip neįstengia; jie tariasi galį 
kitus paversti tokiais, kokie yra patys, neatsižvelgdami į tai, kad gamta 
visados pareikš savo teises. 

Gyveno kadaise Pizoje teisėjas, vardu meseras Ričardas da Kindzi- 
ka, labiau apdovanotas protu nei kūno jėga. Turbūt manydamas, kad 
žmoną galima patenkinti tais pat sugebėjimais, kokių reikėjo spren- 

džiant bylas, jis, labai turtingas būdamas, gan uoliai ieškojo sau už 
pačią gražios ir jaunos merginos, nors, jeigu būtų mokėjęs sau patarti 
taip kaip kitiems, tokios žmonos turėjo vengti kaip ugnies. Jo svajonės 
veikiai tapo tikrove, nes meseras Lotas Gvalandis išleido už jo savo 
dukterį, vardu Bartolomėją, vieną gražiausių ir žavingiausių Pizos 
merginų, nors ten bemaž visos jos lieknos ir vikrios kaip driežai. 

Iškilmingai įvedęs ją į savo namus ir iškėlęs puikias, prašmatnias 
vestuves, pirmąją naktį, vykdydamas moterystės pareigą, vargais ne- 
galais įstengė vieną kartą ją paimti, nors nedaug tetrūko, kad ir šį vie- 
nintelį kartą apsijuoktų. Ryto metą jam, kaip žmogui liesam, sausam 
ir dusulingam, teko gaivintis raudonuoju vynu, stiprinančiomis pasti- 
lėmis ir kitokiais vaistais. Ir šit ponas teisėjas, geriau negu pirma įverti- 
nęs savo jėgas, ėmėsi mokyti žmoną kalendoriaus, tinkamo nebent 
mažiems vaikams, pradedantiems skaityti, ir kadaise išspausdinto bene 
Ravenoje'“. Pagal tą kalendorių negalėjai rasti dienos, kada nebūtų 
švenčiama ne tik viena, bet ir keletas švenčių, kurias gerbdami vyras 
bei žmona turi susilaikyti nuo kūniškų santykių; prie šitų švenčių jis 
dar pridūrė pasninkus, vigilijas, apaštalų ir tūkstančio kitų šventųjų 
dienas, penktadienius, šeštadienius, sekmadienius, kaip viešpaties die- 
ną, visą gavėnią, tam tikras mėnulio atmainas ir daugybę kitokių išim- 
čių, turbūt manydamas, kad lovoje su moterim dera elgtis lygiai taip, 
kaip jis kartais elgdavosi spręsdamas civilines bylas. Šitokio būdo 
teisėjas laikėsi ilgai (skaudžiam apmaudui žmonos, kuri to sulaukdavo 
gal kartą per mėnesį, ir tai vargu), visada rūpestingai ją saugodamas, 
kad kas nors kitas jos nesupažindintų su darbo dienomis kaip kad jis 
su šventėmis. 

Kartą, per didelius karščius, užsimanė meseras Ričardas prasi- 
vėdinti viename labai gražiame savo ūkyje, netoli Montė Nero, pa- 
kvėpuoti ten tyru oru, pagyventi bent keletą dienų. Čion atsivežė jis 
ir gražuolę žmoną. Norėdamas suteikti jai kokią pramogą, sykį surengė 
žūklę, ir jie dviem valtim nusiyrė pasižiūrėti: vienoje jis su Žvejais, o 
antroje žmona su kitomis moterimis. Įsismaginę beveik nė nepastebėjo, 
kaip nuplaukė keletą mylių tolyn į jūrą. Kol visas jų dėmesys buvo 
nukreiptas į žūklę, staiga pasirodė galera, priklausanti Paganinui da 
Marei, labai garsiam anuomet korsarui. Pamatęs valtis, korsaras pa- 
suko prie jų; valtys leidosi bėgti, tačiau Paganinas prisivijo tą, kur 
buvo moterys. Išvydęs gražuolę damą, nieko daugiau ir negeisdamas, 
įsisodino ją į savo galerą ir nuplaukė. Meseras Ričardas, jau išlipęs į 
krantą, visa tai matė. 

Nereikia nė klausti, kaip tatai sugildė širdį ponui teisėjui, kuris 
buvo toks pavydulingas, kad pavyduliavo net orui. Bergždžiai jis 
skundėsi ir Pizoje, ir kitur korsarų piktadarybėmis, nežinodamas, nei 
kas pagrobė jo žmoną, nei kur ją nugabeno. 

Paganinas, pamatęs tokią gražuolę, buvo patenkintas; neturėda- 
mas žmonos, nusprendė ją pasilaikyti ir ėmė švelniai guosti raudančią 
moteriškę. Atėjus nakčiai, korsaras, kažkur pametęs kalendorių, užsi- 
kištą už diržo, taigi, užmiršęs visas šventes ir atlaidus, ėmė ją guosti 
veiksmais, nes jam atrodė, kad dieną žodžiai nedaug tepadėjo; šitokiu 
būdu jis taip ją paguodė, kad dar prieš atvykstant į Monaką teisėjas ir 
jo nuostatai išgaravo jai iš galvos, ir ji kuo linksmiausiai pradėjo gy- 
venti su Paganinu. Parsivežęs ją į Monaką, korsaras ne tik guodė ją 
dieną ir naktį, bet dar ir gerbė kaip tikrą žmoną. 

Po kurio laiko mesero Ričardo ausis pasiekė gandai, kur yra jo 
žmona. Manydamas, kad niekas geriau už jį nesugebės atlikti šio reika- 
lo, aistringu geismu degdamas, nusprendė pats vykti jos ieškoti, pasiry- 
žęs išpirkti kad ir už kažin kokius pinigus. Sėdęs laivan, nuplaukė į 
Monaką ir čia jis išvydo ją, o jinai jį. Vakare ji papasakojo apie tai 
Paganinui ir pareiškė savo nusistatymą. Kitą rytą meseras Ričardas, 
susitikęs Paganiną, prisigretino prie jo ir greitai užmezgė draugystę. 
Korsaras dėjosi jo nepažįstąs ir laukė, kur šis pakreips šneką. Nutaikęs 
tinkamą progą, meseras Ričardas nuolankiausiais ir maloniausiais 
žodžiais išdėstė, ko čia atvykęs, ir prašė jį imti, kiek tik nori pinigų, 
bet grąžinti jam žmoną. Paganinas linksmai atsakė: 

— Labai smagu jus čia matyti, mesere, ir leiskite trumpai jums 
pasakyti štai ką: tiesa, mano namuose yra jauna moteris; nežinau, ar 
jinai jūsų žmona, ar kieno kito, nes jūsų aš nepažįstu, o ir ją tik tiek, 
kad kurį laiką gyveno su manim. Jeigu, kaip sakotės, esate jos vyras, 
aš jus nuvesiu pas ją, nes man atrodote malonus ir garbingas žmogus, 
ir esu tikras, kad jinai jus atpažins; jeigu ji pasakys, kad viskas taip, 
kaip jūs sakote, ir panorės vykti su jumis, tai aš, atsidėkodamas už 
jūsų mandagumą, pasitenkinsiu tokia išpirka, kokią pats man duosite; 
o jeigu ne taip, būtų niekšiška kėsintis ją atimti iš manęs, nes aš esu 
jaunas vyras ir turiu teisę kaip ir kiekvienas kitas džiaugtis moterim, 
ypač ja, pačia žavingiausia, kokią esu kada nors matęs. 

— Ji tikrai mano žmona,— tvirtino meseras Ričardas, — ir jeigu 
mane nuvesi pas ją, tai pamatysi: tučtuojau puls man ant kaklo. Todėl 
dar kartą prašau — padaryk taip, kaip tu pats ką tik siūlei. 

— Na, tai eime,— tarė Paganinas. 

Parsivedęs jį namo ir įžengęs su juo į vieną salę, Paganinas liepė 
pašaukti damą. Gražiai apsirengusi ir išsipuošusi ji išėjo iš gretimo 
kambario, tačiau meserą Ričardą pasveikino taip, lyg būtų jis koks 
svetimas, atvykęs drauge su Paganinu. Teisėjas, tikėjęsis, kad žmona 
jį pasitiks su didžiausiu džiaugsmu, regėdamas tokį dalyką, smarkiai 
nusistebėjo ir pamanė: „Galbūt ilgas sielvartas ir skausmas, kurį išken- 
tėjau jos netekęs, taip mane pakeitė, kad ji manęs nebepažįsta“. Taigi 
jis tarė: 

— Mieloji žmona, brangiai man kainavo toji žūklė! Praradęs 
tave, aš patyriau tokį sielvartą, kokio dar niekas nekentėjo, o tu, rodos, 
nė neatpažįsti manęs, taip šaltai mane sutinki. Argi nematai, kad aš 
esu tavasis meseras Ričardas, atvykęs čion sumokėti šių namų šeimi- 
ninkui tiek, kiek jis pageidaus, išpirkti tave ir susigrąžinti? O jis iš savo 
malonės tave man atiduoda už tiek, kiek aš panorėsiu. 

Dama, atsigręžusi į jį ir trupučiuką šypsodama, tarė: 

— Mesere, ar man jūs tą sakote? Žiūrėkit, ar tik nebūsite manęs 
sumaišę su kokia kita? Nepamenu, kad būčiau kada nors jus mačiusi. 

Meseras Ričardas tarė: 

— Pagalvok, ką kalbi; įsižiūrėk į mane atidžiau; jeigu tik norėsi, 
tuoj pamatysi, kad aš — tavasis Ričardas da Kindzika. 

Dama atsakė: 

— Atleiskite, mesere. Gal ir ne visai man padoru taip ilgai į jus 
žiurėti, kaip to pageidaujate, betgi aš jau pakankamai į jus prisižiūrė- 
jau ir įsitikinau, kad niekuomet nesu jūsų mačiusi. 

Meserui Ričardui šovė į galvą, kad ji šitaip elgiasi bijodama Paga- 
nino, nenorėdama to žmogaus akivaizdoje prisipažinti esanti jo žmona; 
todėl po valandžiukės jis paprašė Paganiną leisti jam pasikalbėti su ja 
viena atskirame kambaryje. Paganinas sutiko, tik su sąlyga, kad šis 
nebučiuotų damos prieš jos valią, o jai įsakė eiti su svečiu į kitą kam- 
barį: tegu išklauso, ką jis nori pasakyti, ir tegu atsako jam kaip tinka- 
ma. Taigi dama ir meseras Ričardas du vienu nuėjo į atskirą kambarį, 
ir kai abu atsisėdo, meseras Ričardas prabilo tokiais žodžiais: 

— Širdele tu mano, brangioji mano, viltie mano, nejaugi nebe- 
pažįsti savojo Ričardo, kuris tave myli labiau nei save patį? Kaip tai 
gali būti? Argi aš toks jau pasikeitęs? Ak skaisčioji mano akele, tik pa- 
žiūrėk į mane trupučiuką! 

Žmona ėmė juoktis ir, neleisdama jam toliau kalbėti, tarė: 

— Jūs gerai suprantate, jog aš nesu tokia užuomarša ir puikiai 
pažįstu, kad esate meseras Ričardas da Kindzika, mano vyras; bet jūs, 

kol gyvenau su jumis, pasirodėte, jog menkai mane tepažįstate. Jeigu 
buvote ar esate toks išmintingas, kokiu norite dėtis, privalėjote turėti 
tiek nuovokos ir matyti, kad aš esu jauna, sveika, žvali moteris, taigi 
privalėjote suprasti, ko dar, be maisto ir drabužių, jaunoms moterims 
reikia, nors jos iš drovumo apie tai ir nekalba. O kaip jūs elgėtės, pats 
gerai žinote. Jeigu įstatymų nagrinėjimas jums teikė daugiau malonu- 
mo negu žmona, nereikėjo jos imti; nors man jūs niekad neatrodėt 
teisėjas, o veikiau švenčių, atlaidų, pasninkų ir vigilijų skelbėjas — 
taip puikiai jas atsimenate. Ir dar pasakysiu jums, kad jeigu tiek poil- 
sio dienų būtumėt davęs darbininkams, jūsų dvaruose dirbantiems, 
kiek duodavote tam, kuris privalėjo įdirbti mano mažą laukelį, jūs 
amžindie nebūtumėt prikūlęs nė vieno grūdelio. Bet dievas pasigailėjo 
mano jaunystės ir atsiuntė man tą žmogų, su kuriuo gyvenu šiame 
kambary; čia nežinoma, kas yra šventė (kalbu apie tas šventes, kurias 
jūs, labiau tarnavęs dievui negu moterims, vis šventėte ir šventėte); 
pro šias duris dar niekad neįžengė nei šeštadieniai, nei penktadieniai, 
nei vigilijos, nei gavėnia, tokia ilga; priešingai, čia dieną ir naktį dar- 
buojamasi ir kedenama vilna; ir šiąnakt, kai paskambino rytmetinėms, 
gerai žinau, kas dėjosi, ir ne vieną kartą! Todėl su šiuo vyru aš noriu 
pasilikti ir darbuotis, kol esu jauna, o šventes, atlaidus ir pasninkus 
atidedu į senatvę. O jūs kuo greičiau keliaukit iš čia su dievu ir be 
manęs sau švęskite kiek tinkami! 

Meseras Ričardas, girdėdamas tokius žodžius, kentėjo nepakeliamą 
skausmą ir, kai ji nutilo, tarė: 

— Ak širdele mano mieloji, kokius baisius žodžius iš tavo lūpų 
girdžiu? Argi tau nerūpi tavo tėvų ir tavo pačios garbė? Nejaugi nori 
verčiau likti čia šito Žmogaus sugulove ir gyventi mirštamoje nuodė- 
mėje, negu Pizoje būti mano žmona? Šitas žmogus, kai jam nusibosi, 
su didžia tau pačiai gėda išvarys tave laukan; o man tu visada būsi 
brangi ir visada, net jei ir numirčiau, būsi mano namų šeimininkė. 
Nejau dėl nežabotų ir nedorų geidulių užmirši savo garbę ir mane, 
mylintį tave labiau nei savo gyvybę! Ak viltie mano brangioji, nebe- 
kalbėk šitaip daugiau! Eikš su manim! Nuo šiol, žinodamas tavo troš- 
kimus, aš pasistengsiu; todėl, mano brangioji, pakeisk savo nusistatymą 
ir eikš su manim. Aš nebeturėjau ramios valandos, kai netekau tavęs! 

Į tai dama atsakė: 

— Nemanau, kad mano garbė kam kitam rūpėtų labiau negu 
man pačiai, o be to, dabar jau per vėlu; mano tėvai turėjo tuo rūpin- 
tis, kai mane leido už jūsų; jeigu jie tuomet nesisielojo dėl mano gar- 

bės, aš neketinu dabar sielotis dėl jųjų! O mirštamoji nuodėmė, kurioje 
gyvenu, jau virto kasdienine nuodėme; taigi nekvaršinkit dėl to sau 
galvos. Ir dar jums pasakysiu štai ką: čia aš jaučiuosi kaip Paganino 
žmona, o Pizoje jaučiausi kaip jūsų sugulovė, nes ten, prisimenu, jūsų 
ir mano planetos susieidavo tik pagal mėnulio atmainas ir geometrinius 
kvadratus; čiagi Paganinas kiaurą naktį mane laiko glėbyje ir spaudžia, 
ir kandžioja, o kaip jis mane doroja — tepasako jums dievas! Ir dar 
jūs žadate pasistengti? Kokiu būdu? Mėginsite žūt būt pakelti kuoką, 
triskart pasilsėdami? Aš juk žinau, kad jūs tapote šauniu raiteliu nuo 
tada, kai jūsų nemačiau. Keliaukite ir stenkitės gyventi, nes, manding, 
jūs ne gyvenate, o tiktai merdite — toks džiūsna ir paliegėlis atrodote. 
Dar daugiau jums pasakysiu: kai šis žmogus mane pames (nors, man 
regis, Paganinas nėra linkęs to daryti, nebent pati jį palikčiau), aš 
ir tada neketinu pas jus grįžti, nes iš jūsų, kad ir visą išspaustum, ne- 
išsunktum nė lašelio sulčių; jau kartą ten pabuvusi didžiai savo 
skriaudai ir nelaimei, aš kur kitur ieškočiau prieglobsčio. Taigi dar 
sykį jums sakau, kad čia nėra nei švenčių, nei vigilijų, todėl čia ir 
ketinu pasilikti; o jūs kuo greičiau keliaukit su dievu, nes aš imsiu 
šaukti, kad norite pavartoti prieš mane prievartą. 

Meseras Ričardas, matydamas, kad reikalai prasti, ir tik dabar 
supratęs, kokią beprotybę padarė vesdamas jauną pačią, bejėgis, nusi- 
minęs ir sielvartingas išėjo iš kambario ir ilgokai dar aušino burną, 
mėgindamas perkalbėti Paganiną; galiausiai, nieko nepešęs, paliko 
žmoną ir grįžo į Pizą. Iš skausmo jam taip susimaišė protas, kad slan- 
kiodamas Pizos gatvėmis kiekvienam, kuris jį pasveikindavo ar ko nors 
paklausdavo, tiktai tiek teatsakydavo: 

— Bjaurus vagis nepaiso švenčių!“ 

Netrukus jis numirė. Paganinas, išgirdęs apie tai ir žinodamas, kaip 
dama jį myli, vedė ją, padarė teisėta savo žmona, ir abu, nepaisydami 
nei švenčių, nei vigilijų, nei pasninkų, darbavosi, kiek jų kojos nešė, 
ir smagiai leido laiką. Todėl, brangiosios damos, man atrodo, kad me- 
seras Bernabas, ginčydamasis su Ambrodžuolu, tik jojo, kaip sako- 
ma, paknopstom ant ožkos į pakriūtę. 


* 


Ši novelė tiek prijuokino visą draugiją, kad nebuvo nė vieno, 
kuriam neskaudėtų žandai, ir visos damos vienbalsiai pripažino, kad 
Dionėjas sako teisybę, vadindamas Bernabą mulkiu. 

Kai novelė buvo baigta ir nutilo juokas, karalienė, matydama, 

kad jau vėlus metas ir visi yra jau pasakoję ir kad atėjo galas jos vieš- 
patavimui, pagal nusistovėjusią tvarką nusiėmė vainiką nuo galvos 
ir uždėjo Neifilei, linksmai tardama: 


— Nuo šiol, brangioji drauge, tu valdysi šią mažą tautelę! 

Neifilė truputį užraudo nuo suteiktos jai garbės, ir jos veidas su- 
tvisko kaip tik ką prasiskleidusi rožė balandžio ar gegužio aušroje, o 
žavingos akys, bent kiek nuleistos, ėmė spindėti lyg ryto žvaigždė. Kai 
nuščiuvo liaupsinantis klegesys, kuriuo visi džiaugsmingai reiškė savo 
palankumą karalienei, ji, atgavusi drąsą, atsisėdo bent kiek iškilniau 
negu paprastai ir prabilo: 

— Kadangi aš dabar jūsų karalienė, tai noriu, sekdama savo 
pirmtakėmis, kurių valdžią pripažinote ir kurioms klusnūs buvote, 
trumpais žodžiais paskelbti jums savo nuomonę; jeigu man pritarsite, 
tos tvarkos ir laikysimės. Kaip žinote, rytoj penktadienis, o poryt 
šeštadienis — dienos, daugeliui šiek tiek atgrasios dėl valgių, tomis 
dienomis valgomų. Aš jau nekalbu apie tai, kad penktadienis — diena, 
kurią mūsų išganytojas kentėjo ir numirė už mus — vertas ypatingos 
pagarbos; todėl manyčiau, kad būtų teisinga ir padoru, jeigu mes tą 
dieną paskirtume verčiau dievo šlovei ir maldoms negu pasakojimams. 
O šeštadienį moterys pratusios trinkti galvą ir apsivalyti nuo dulkių 
ir kitokių nešvarumų, kuriais aptenka dirbdamos visą savaitę; daugelis 
jų tą dieną dar ir pasninkauja švenčiausiosios mergelės, dievo motinos, 
šlovei, o paskui, artėjančio sekmadienio garbei, ilsisi po visų darbų. 
Todėl, negalėdami tą dieną laikytis nusistatytos tvarkos, manau, gerai 
padarysime, jei ir novelių atsižadėsime. Be to, čia mes išbuvome jau 
ketvertą dienų; jeigu norime, kad mūsų neužkluptų nauji ateiviai, 
siūlau pasitraukti iš čia ir persikelti kur nors kitur, o kur — esu jau 
apgalvojusi ir numačiusi. Susirinksime ten sekmadienį, po pietų po- 
gulio. Iki tol turėsite daug laiko pamąstyti. Kadangi šiandien mūsų 
pasakojimo laukas buvo labai platus, man regis, bus daug geriau, jeigu 
mes novelių pasirinkimo laisvę bent kiek apribosime ir iš daugybės 
likimo nuotykių kalbėsime apie kokį nors vieną; aš siūlau pasakoti tik 
apie tokius žmones, kurie savo sumanumu pasiekė trokštamąjį tikslą 
arba atgavo tai, ką buvo praradę. Kiekvienas tegu sugalvoja papasa- 
koti ką nors tokio, kas draugijai naudinga ar bent smagu pasiklausyti. 
Tačiau Dionėjo privilegija ir toliau lieka galioti. 


Visi išgyrė karalienės kalbą ir jos pasiūlymą priėmė. Po to ji, lie- 
pusi pašaukti senešalą, smulkiai nurodė jam, kur vakare pastatyti sta- 

lus ir ką veikti per visą jos valdymo laiką; atlikusi tai, ji pakilo su savo 
draugija ir leido kiekvienam daryti, kas kam labiau patinka. Damos 
ir vyriškiai pasuko į sodelį ir čia bent kiek pasivaikščiojo, o vakarienės 
metui atėjus, linksmai ir maloniai pavakarieniavo. Kai visi pakilo nuo 
stalo, Emilija, karalienei pageidaujant, pradėjo ratelį, o Pampinėja, 
kitų pritariama, uždainavo: 


Kas gi daugiau dainuos, jeigu ne aš: 
Turiu juk viską, ko širdis tik geidžia! 
Eik šen, Amure, mano laimės, džiaugsmo 
Ir mano lūkesčių gaivus šaltini! 

Mes padainuosim su tavim drauge. 

Bet mūs dainoj linksmumo lai nestelbia 
Nei aimanos, nei atdūsiai graudingi. 
Vien tik kaitri ugnis tegu liepsnoja: 

Joj degdama džiaugsmingą šventę švęsiu 
Ir garbinsiu tave aš kaip dievaitį. 
Tądien, kai uždegei mane, Amure, 
Staiga išvydau puikų jaunikaitį: 

Prieš jo šaunumą, jėgą ir gražybę 

Visi kiti nublanksta, ir aš juo 
Susižavėjau taip, jog su tavim 

Aš apie jį, brangus valdove mano, 
Dainuoju nuolat džiugesio pilna. 

Užvis labiau dėkoju tau, Amūre, 

Kad mylimasis man tuo pat atsako. 

Visi troškimai mano išsipildė. 

Tikiuos, ir po mirties drauge mes būsim. 
Patvarią mūsų meilę regi dievas — 

Jis savo karalystėn mus priims. 


Po šios dainos buvo sudainuota dar daug kitų, sušokta keletas šokių 
ir pagrota įvairiais instrumentais. Bet kai karalienei pasirodė, kad 
jau metas eiti ilsėtis, kiekvienas su deglu rankoje nuėjo į savo 
kambarį. Kitas dvi dienas jie praleido taip, kaip buvo 
pasiūliusi karalienė, ir visi nekantriai 
laukė sekmadienio. 


Čia baigiasi antra Dekamerono diena. 


RANEE, 


TREČIA DIENA 

PRASIDEDA TREČIA DEKAMERONO DIENA, KA- 

DA, NEIFILEI PIRMININKAUJANT, KALBAMA 

APIE TUOS, KURIE SAVO SUMANUMU PASIEKĖ 

TROKŠTAMO TIKSLO ARBA SUSIGRĄŽINO TAI, 
KĄ BUVO PRARADĘ. 


Raudona ryto žara, saulėtekiui artėjant, jau virto skaisčiu auksu, 
kai sekmadienį karalienė atsikėlusi liepė prižadinti ir visą savo drau- 
giją. Senešalas gerokai anksčiau buvo išsiuntęs į naująją viešnagės 
vietą daug reikalingos mantos ir žmonių, kurie turėjo ten priruošti vi- 
sa, kas būtina. Matydamas, kad karalienė jau leidosi į kelią, jis skubiai 
liepė pakrauti ir kitus daiktus, beveik kaip išsikeliant stovyklai, ir su 
gurguole ir likusiais.tarnais nutraukė paskui damas ir ponus. 

Ir šit karalienė, savo damų ir trijų kavalierių apsupta bei lydima, 
skambant gal dvidešimties lakštingalų ir kitokių paukščių giesmėms, 
lėtai Žingsniavo sau į vakarus ne per daug dar pramintu taku, apaugu- 
siu žalia žolyte ir gėlėmis, su patekančia saule mėginančiomis pra- 
skleisti savo taureles. Linksmai čiauškėdama, pokštaudama ir juokda- 
masi su savo draugija, dar nenuėjusi nė dviejų tūkstančių žingsnių, 
apie pusę trečios atvedė ją prie dailių, prašmatnių rūmų, stovinčių ant 
kalvos, iškilusios lygumoje. 

Įžengę vidun ir apvaikščioję visur, išvydę didžiules sales, švarius ir 
puošnius kambarius, aprūpintus viskuo, kas tik reikalinga, jie labai 
išgyrė rūmus ir pareiškė, kad jų šeimininkas, matyt, esąs galingas, 
į prabangą linkęs ponas. Paskui, nulipę žemyn ir pamatę erdvų, jaukų 
kiemą, rūsius, pilnus geriausių vynų, ir tyrą, šaltą vandenį, gausiai čia 
trykštantį, dar labiau ėmė viską liaupsinti. Kai vėliau, lyg norėdami 
atsipūsti, jie susėdo terasoje, nuo kurios atsivėrė reginys į visą sodybą 
ir kuri buvo išpuošta žalumynais ir visokiomis gėlėmis, kokios tik žydi 
tuo metų laiku, — atėjo įžvalgusis senešalas, priėmė juos ir pavaišino 
brangiais saldumynais ir geriausiais vynais. Po to, liepę atrakinti sodą, 
esantį šalimais rūmų ir apjuostą mūrine siena, įžengė ten. Jau iš pat 
pirmo pažvelgimo sodas juos sužavėjo nuostabiu grožiu, ir jie ėmė ati- 
džiau jį apžiūrinėti. Sode aplinkui ir viduryje visomis kryptimis ėjo 
platūs ir tiesūs kaip strėlės takai, apskliausti vynuogienojų, žadančių 

šiais metais gerą derlių; tuo laiku vynuogienojai žydėjo ir skleidė tokį 
aromatą, sumišusį su daugelio kitokių žolynų kvapu, kad svečiai tarė- 
si atsidūrę tarp visų tų kvepalų, kokie tik pagaminami Rytuose. Abi- 
pus alėjų tankia virtine rikiavosi baltos bei raudonos rožės ir jazminai, 
todėl ne tik rytmetį, bet ir kai saulė tvieksdavo aukštai danguje, galė- 
jai sau vaikštinėti kvapningame ir maloniame pavėsy, nekliudomas 
saulės spindulių. Ilga būtų byla išskaičiuoti, kiek ir kokių augalų ten 
augo ir kaip skoningai viskas buvo sutvarkyta; gana bus pasakius, kad 
ten gausiai vešėjo net ir rečiausieji, kurie tik pakenčia mūsų klimatą. 
Vidury sodo aikštėjo pievelė (gal tai įdomiausia iš viso to, kas ten bu- 
vo), apžėlusi vešlia veja, tokia sodria ir žalia, kad atrodė kone juoda; 
veja margavo tūkstančiais įvairiausių gėlių, o aplink ją augo vešlūs 
apelsinų ir citrinų medžiai, kurie, apkibę nunokusiais ir žaliais vaisiais 
ir sykiu dar žiedais, ne vien malonią paunksnę teikė akims, bet ir ska- 
niai kvepėjo. Vidury šios pievutės stovėjo balčiausio marmuro fontanas 
su nuostabiomis skulptūromis; jo centre, ant kolonos, stiepėsi statula, 
aukštai trėškianti į dangų — nežinau, natūralia ar dirbtine srove — 
tiek vandens, kad ir mažesnis kiekis būtų įstengęs sukti malūną. Tasai 
vanduo, smagiai šniokšdamas ir teškėdamas, krito atgal į tyriausią 
fontaną, o perteklius, netelpąs baseine, požeminiu kanalu nubėgdavo 
už pievutės, paskui, iškilęs paviršiun, tekėjo aplink ją dailiais, sumaniai 
įrengtais grioveliais; tokiais pat grioveliukais vanduo čiurleno bemaž 
po visą sodą, galiausiai, susitvenkęs viename sodo kampe, skaidriu 
srautu liejosi žemyn į slėnį ir, prieš pasiekdamas jį, su didele jėga suko 
du malūnus, duodančius nemenką naudą savininkui. Šio sodo vaizdas, 
graži tvarka jame, augalai ir fontanas su ištekančiais iš jo upokšniais 
taip sužavėjo damas ir tris jaunus vyriškius, jog visi ėmė tvirtinti, kad 
jeigu būtų galima žemėje rojų įrengti, tai nežinotų, kokį kitą pavidalą 
jam galėtų suteikti, jeigu ne šito sodo, o ir apskritai neišmanytų, ko- 
kių dar grožybių galėtų pridėti. 

Taip bevaikščiodami po jį labai patenkinti, pindami gražiausius 
vainikus iš įvairių šakelių ir sykiu klausydamiesi visokiausių paukščių, 
suokiančių gal dviem dešimtimis gaidų ir tarytum lenktyniaujančių 
vienas su kitu, jie pastebėjo kažką nuostabaus, ko iki šiol nematė, susi- 
domėję kitomis grožybėmis. Apsižiūrėjo, kad sodas pilnas gražių gyvu- 
lių gal šimto veislių, ir ėmė juos rodyti vienas kitam: čia išnerdavo 
triušiai, ten liuoksėjo kiškiai, kitur gulėjo stirnos, dar kitur ganėsi jau- 
nikliai elniai. Be šių, dar daug kitokių, tarsi naminių, nekenksmingų 
žvėrelių laigė ir bėgiojo sau laisvi. Visa tai, neminint kitų staigmenų, 

jiems suteikė dar didesnį malonumą. Į valias prisivaikščioję ir visa ko 
prisižiūrėję, liepė pastatyti stalus ties dailiuoju fontanu ir čia, pirma 
sudainavę šešias daineles ir sušokę kelis šokius, karalienės pakviesti, 
susėdo prie vaišių. Mandagiai, gražiai, ramiai aptarnaujami, jie valgė 
skanius, rinktinius patiekalus. Popiet draugija, dar labiau įsilinksmi- 
nusi, pakilo ir vėl atsidavė muzikai, dainoms ir šokiams, kol karalienė, 
atsižvelgdama į vis didėjančią kaitrą, kiekvienam, kas tik nori, leido 
eiti pogulio. Iš jų vieni nuėjo ilsėtis, o kiti, vietovės grožio apkerėti, 
nepanoro eiti ir likę čia kas žaidė šachmatais ar šaškėmis, kol kiti 
miegojo. Bet devintą valandą visi atsikėlė ir, atgaivinę veidą šaltu 
vandeniu, pagal karalienės valią susirinko pievutėje prie fontano ir 
čia, susėdę įprasta tvarka, laukė prasidedant pasakojimų karalienės 
pasiūlytąja tema. Pirmas, gavęs iš karalienės šią pareigą, buvo Filostra- 
tas, kuris pradėjo tokiais žodžiais. 

MAZETAS IŠ LAMPOREKJO, APSIMETĘS NEBY- 

LIU, TAMPA SODININKU VIENAME MOTERŲ VIE- 

NUOLYNE. VISOS VIENUOLĖS VIENA SU KITA 
VARŽOSI GEISDAMOS PAGULĖTI SU JUO. 


Gražiosios damos, tiek vyrų, tiek moterų tarpe apsčiai yra kvailių, 
kurie rimtai tiki, kad, vos tik jauna mergina apsigaubia baltu gobtuvu 
ir apsivelka juoda suknia, jau ji nebe moteris ir nebeturi moteriškų 
geidulių, sakytum, tapusi vienuole, ji pavirsta akmeniu. Jei tokie žmo- 
nės kartais išgirsta ką nors priešingo šiam jų įsitikinimui, jie taip 
suglumsta, lyg būtų įvykęs baisiausias nusikaltimas prieš prigimtį. Jie 
nepagalvoja, kad ir patys vis nepasisotina, nors juk gali laisvai daryti 
ką tinkami, ir neatsižvelgia į tai, kokią didžiulę įtaką turi dykinėjimas 
ir vienatvė. Netrūksta taipogi ir tokių, kurie tvirtai tiki, kad kastuvas 
ir kauptukas, prasti valgiai ir skurdas numarina žemdirbiams bet 
kokius geidulius, atbukina jų protą ir sąmonę. Kiek visi šitaip manan- 
tieji klysta, aš ir norėčiau, paklusdamas karalienės valiai ir nenukryp- 
damas nuo jos pasiūlytos temos, įrodyti jums šia nedidele noveliuke. 

Mūsų krašte buvo ir dar tebėra moterų vienuolynas, labai išgarsė- 
JęS savo šventumu (aš neminėsiu jo vardo, idant nesutepčiau jo šlovės). 
Ne taip jau seniai, kai šiame vienuolyne tebuvo tik devynios moterys 
su savo abate, ir visos dar jaunos, tarnavo čia toks žmogelis, triūsęs 
gražiame jų sode; nepatenkintas uždarbiu, jis atsiėmė iš vienuolyno 
prievaizdo algą ir sugrįžo į Lamporekją, iš kur buvo kilęs. Čia tarp 
kitų, džiaugsmingai jį sutikusių, buvo jaunas ir sveikatingas bernas, 
vardu Mazetas, nors ir kaimietis, bet gan dailus iš povyzos. Mazetas 
paklausė, kur jis taip ilgai buvęs. Žmogelis, vardu Nutas, paaiškino 
jam. Mazetas pasiteiravo, ką šis vienuolyne dirbęs. Į tai Nutas atsakė: 

— Aš prižiūrėjau gražų ir didelį jų sodą, be to, kartais eidavau į 
mišką malkų, prinešdavau vandens ir šiaip patarnaudavau; bet vienuo- 
lės mokėjo man tokią menką algą, kad vos ištekdavau batams nusipir k- 
ti. Be to, visos jos jaunos ir tarsi velnio apsėstos: niekaip negali joms 
įtikti. Būdavo, dirbu aš sode, ateina viena ir sako: ,„Pasodink šitą čion!“ 

O kita rėkia: „Ne, pasodink tenai!“ O trečia ištraukia man kastuvą iš 
rankų ir šaukia: „Ne, šitaip netinka!“ Tiek jos man įgrisdavo, kad aš 
mesdavau darbą ir išeidavau iš sodo. Tai šit dėl tokių ir kitokių prie- 
žasčių aš nebenorėjau ilgiau ten pasilikti ir grįžau namo. Išeinant 
jų prievaizdas mane dar prašė, kad atsiųsčiau savo vieton kokį žmogų, 
jeigu nužiūrėčiau kur tinkamą. Aš jam prižadėjau. Bet tegu jį dievai — 
nieko aš jam neieškosiu ir nesiųsiu. 

Mazetas, girdėdamas Nuto žodžius, visas užsidegė tokiu geismu 
tarnauti pas tas vienuoles, kad nesitvėrė savam kailyje, nes iš Nuto 
žodžių tuojau suprato, jog tenai jam pavyktų laimėti, ko troško. Bet, 
nujausdamas, kad jo viltys sužlugtų, jeigu Nutui apie tai prasitartų, jis 
tik tiek tepasakė: 

— Ir gerai padarei, kad grįžai! Kur matyta, kad vyras gyventų su 
tieka bobų! Verčiau jau būti pragare su velniais: iš septynių kartų bent 
šešis jos pačios nesižino ko norinčios. 

Po šio pašnekesio Mazetas ėmė galvoti, kaip patekti pas vienuoles. 
Jis nusimanė, kad lengvai galės susidoroti su tomis pareigomis, kokias 
minėjo Nutas — dėl to jis buvo visiškai ramus; tik baiminosi, kad šios 
jo nepriims todėl, kad per daug jaunas ir išvaizdus. Taigi, ilgai svarstęs 
šiaip ir taip, tarė pats sau: vienuolynas nuo čia gan toli, ir niekas tenai 
manęs nepažįsta; jeigu gebėsiu apsimesti nebyliu, tikriausiai būsiu pri- 
imtas. 

Šitokią mintį įsikalęs į galvą, užsimetė kirvį ant peties ir niekam 
nepasisakęs, kur einąs, apsirengęs lyg pavargėlis, nutraukė į vienuoly- 
ną. Atkakęs čion ir įžengęs į kiemą, atsitiktinai susidūrė su prievaizdu, 
kuriam ėmė rodyti ženklais, kaip kad daro nebyliai, prašydamas pasi- 
gailėti ir duoti ko nors valgyti, o jis už tai, jeigu tik reikia, paskaldysiąs 
jam malkų. Prievaizdas mielai pavalgydino jį, paskui nuvedė prie tų 
kelmų, kurių nepajėgė įveikti Nutas, o šis, būdamas labai stiprus, be- 
mat visus suskaldė. Po to prievaizdas, kuriam kaip tik reikėjo eiti į miš- 
ką, pasiėmė ir jį su savim ir čia liepė nukirsti keletą medžių; paskui 
atvedė jam asilą, ženklais parodė, kad sukrautų medgalius gyvuliui 
ant nugaros ir pargabentų namo. Šis puikiausiai viską atliko; taigi 
prievaizdas keletą dienų jį laikė pas save kai kuriems neatidėliotiniems 
darbams. 

Kartą pamatė jį abatė ir paklausė prievaizdą, kas jis per vienas. 
Tasai atsakė: 

— Motinėle, čia vargšas žmogelis, kurčias ir nebylys, kuris šiomis 
dienomis atėjo elgetaudamas; aš jį priglaudžiau ir duodu visokių dar- 

bų, kokių tik reikia. Jeigu jis mokėtų sodininkauti ir daržininkauti ir 
sutiktų čia pasilikti, manau, turėtume puikų tarną, o mums tokio rel- 
kia: jis stiprus ir galėtų viską padaryti, ką lieptume; be to, jums nerei- 
kėtų bijoti, kad jis ims krėsti pokštus su jūsų merginomis. 

Į tai abatė atsakė: 

— Dievaži, tu sakai teisybę; sužinok, ar moka jis sodininkauti, ir 
pasistenk jo neišleisti iš čia; duok jam kokias nors kurpes, seną kokį 
apsiaustą, pasimeilink jam, prisiviliok ir gerai valgydink! 

Prievaizdas pažadėjo. 

Mazetas, stovėdamas netoliese ir neva šluodamas kiemą, aiškiai 
girdėjo šitą pokalbį ir linksmas sau tarė: „Jeigu tik jūs įsileisit mane 
čion, aš taip jums apdirbsiu sodą kaip dar niekas iki šiol“. 

Prievaizdas, įsitikinęs, kad Mazetas puikiausiai moka dirbti viso- 
kius darbus, ženklais paklausė jį, ar norėtų čia pasilikti, o šis ženklais 
atsakė, kad mielai darysiąs viską, ką tik jam liepsią. Taigi prievaizdas 
Jį priėmė, liepė dirbti sode ir parodė, ką turi daryti; paskui nuėjo kitais 
vienuolyno reikalais, o jį paliko. 

Šitaip Mazetui betriūsiant diena iš dienos, pradėjo vienuolės jį 
erzinti ir traukti per dantį, kaip dažnai kad elgiasi žmonės su nebyliais, 
ir sakydavo jam nešvankiausius žodžius, manydamos, kad jis negirdi; 
o abatė, turbūt dingodama, kad tas vyras be uodegos, kaip ir be kalbos, 
bemaž visai tuo nesirūpino. Kartą, kai jis ilsėjosi po sunkaus darbo, 
prie jo prisiartino dvi jaunos vienuoliukės, vaikštinėjančios po sodą, 
ir ėmė žiūrinėti jį, apsimetusį miegančiu. Drąsesnioji iš jųdviejų tarė: 

— Jeigu būčiau tikra, kad galiu tavim pasitikėti, pasakyčiau dabar 
vieną mintį, kartais ateinančią man į galvą, kuri gal ir tau praverstų. 

— Sakyk drąsiai, — atsiliepė antroji, — ir būk tikra, kad aš, gink 
dieve, niekam neprasitarsiu. 

Tuomet drąsesnioji pradėjo: 

— Nežinau, ar tu kada galvojai, kaip griežtai mes čia laikomos: 
joks vyras nedrįsta čion įžengti, vien tik senas prievaizdas ir šitas ne- 
bylys; o aš daug kartų esu girdėjusi iš moterų, apsilankančių pas mus, 
kad visos pasaulio saldybės yra niekai prieš tą malonumą, kokį moteris 
gauna iš vyro. Todėl man dažnai ateina į galvą: jeigu negaliu su kitu, 
reikia pabandyti su šituo, ar tai tiesa. O šiam dalykui geresnio už jį 
nerasi visame pasaulyje, nes jeigu jis net ir norėtų, tai negalėtų ir ne- 
sugebėtų niekam išplepėti. Tu juk matai, čia mulkis bernas, išaugęs 
ne pagal protą! Aš mielai paklausyčiau, ką tu apie tai manai. 

— Vaje! — tarė antroji. — Ką tu kalbi? Argi nežinai, kad mes 
savo mergystę pažadėjome dievui? 

— Et! — atsakė pirmoji. — Kiek visokių pažadų kasdien jam duo- 
dama ir nė vieno neištesima; jeigu mes jam pažadėjome, atsiras kita 
ar kitos, kurios šį pažadą ištesės. 

Į tai draugė tarė: 

— O jeigu paliksime nėščios? Kaip bus tada? 

Pirmoji atšovė: 

— Tu pradedi galvoti apie bėdą pirmiau, negu ji tave užpuola; 
kai šitaip atsitiks, tada ir pagalvosime: yra tūkstančiai būdų, kad viskas 
liktų paslapty, jeigu tik mes pačios neišplepėsime. 

Antroji, girdėdama tai, užsigeidė labiau negu pirmoji išbandyti, 
kas per žvėris yra vyriškis, ir sako: 

— Na gerai, o kaip tą padarysim? 

Anoji atsakė: 

— Tu matai, dabar devinta valanda; manau, jog, be mudviejų, 
visos seserys miega; pasidairykim po sodą, ar ko nėra, ir jeigu nėra, 
reikia tik paimti jį už rankos ir nusivesti į tą palapinę, kur jis slepiasi 
nuo lietaus. Ten viena liks su juo viduje, o antra eis sargybą. Jis toks 
kvailas, kad darys, ką tik jam liepsime. 

Mazetas girdėjo visą šį pokalbį ir pasiruošęs paklusti nieko taip 
nelaukė, kaip vienos katros paimamas už rankos. Akylai apsižvalgiu- 
sios ir įsitikinusios, kad niekas jų nemato, jiedvi prisiartino prie Mazeto 
ir jį pažadino. Šis tučtuojau pašoko, o toji, kur pirmutinė pradėjo šitą 
šneką, meiliai paėmė jį už rankos ir nusivedė, kvailai besijuokiantį, 
palapinėn. Čia Mazeto nereikėjo ilgai prašyti, ir jis atliko tat, ko ji 
norėjo. Šioji, gavusi, ko geidė, kaip ištikima draugė užleido vietą 
antrajai, o Mazetas, vis dėdamasis kvailučiu, tenkino jų valią. Prieš 
pasitraukdamos iš čia, jiedvi dar keliskart išbandė, koks iš nebylio 
jojikas. Vėliau, kalbėdamos tarpusavy, abi pripažino, kad iš tikrųjų 
tai esanti saldybė, kokios iš pasakojimų net ir neįsivaizdavo; taigi, 
nutaikiusios tinkamą progą, jos dažnai eidavo pasilinksminti su ne- 
byliu. 

Kartą atsitiko taip, kad viena jų draugė pro savo celės langiuką 
šitai pastebėjo ir parodė dviem kitom. Iš pradžių jos ketino įskųsti jas 
abatei; vėliau, pakeitusios šį nusistatymą ir su jiedviem susitarusios, 
pačios tapo Mazeto žaidimų dalyvėmis. Prie jų įvairiomis dingstimis 
ir įvairiu laiku prisidėjo dar trys. Galų gale abatė, iki šiol dar nepaste- 
bėjusi šių išdaigų, sykį, per didelę kaitrą, pati viena bevaikščiodama po 

sodą, užtiko Mazetą, kuris, nors ir mažai triūsdamas dieną, bet perne- 
lyg daug jodinėdamas nakčia, buvo visiškai nusivaręs nuo kojų ir išdri- 
kas miegojo migdolmedžio paunksnėje; vėjas jam buvo užplėšęs marš- 
kinius priešaky, ir jis gulėjo visai atsidengęs. Šio reginio akivaizdoje 
abatę užvaldė tokie pat geiduliai kaip ir jos vienuoles; pati viena bū- 
dama, ji prižadino Mazetą ir nusivedė į savo kambarį, kur jį laikė 
keletą dienų (didžiai sielojantis vienuolėms, kad sodininkas neateina 
dirbti daržo), niekaip negalėdama atsiragauti tos saldybės, už kurią 
pirmiau taip smerkė kitas. Pagaliau išleido jį iš savo kambario į jo 
paties kamarėlę, bet labai dažnai ir vėl šaukdavosi pas save, reikalau- 
dama daug daugiau, negu jis įstengė. Mazetas, nevaliodamas visų 
patenkinti, suprato, kad apsimestoji nebylystė, jeigu ir toliau jos laiky- 
sis, gali jam baigtis pernelyg liūdnai. Todėl vieną naktį, gulėdamas 
su abate, staiga jis atsirišo liežuvį ir prabilo: 

„— Motinėle, esu girdėjęs, kad vieno gaidžio į valias pakanka 
dešimčiai vištų, bet kad dešimtis vyrų tik vargais negalais patenkina 
vieną moterį. O aš turiu čia aptarnauti devynias! To aš nieku gyvu 
negaliu ištverti. Tasai sodininkavimas jau taip mane nustekeno, kad 
dabar aš jokiam darbui nebetinku. Todėl arba leiskite man iškeliauti 
iš čia su dievu, arba suraskite kokią nors kitą išeitį. 

Abatė, išgirdusi kalbant tą, kurį iki šiol laikė nebyliu, baisiai nuste- 
bo ir sušuko: 

— Kas gi čia dabar? Aš maniau, kad tu nebylys. 

— Motinėle,— atsakė Mazetas,— aš ir buvau nebylys, bet ne iš 
prigimties, o dėl ligos, kuri man buvo atėmusi žadą, ir tik šią pirmą 
naktį atgavau kalbą, ir už tai šlovinu dievą kiek beįmanydamas. 

Abatė tuo patikėjo ir užklausė, ką reiškia jo žodžiai, kad jis turįs 
aptarnauti devynias. Mazetas jai apsakė, kaip yra. Abatė, girdėdama 
tai, suprato, kad visos jos vienuolės daug gudresnės už ją pačią. Būda- 
ma išmintinga moteris, ji nusprendė, neatleisdama Mazeto, sutvarkyti 
su vienuolėmis šį reikalą taip, kad nenukentėtų vienuolyno vardas. 
Tomis dienomis kaip tik mirė senasis ūkvedys. Prisipažinusios viena 
kitai savo nuodėmę ir visos bendrai susitarusios, su Mazeto sutikimu 
pasistengė įtikinti aplinkinius žmones, kad jų maldomis ir vienuolyno 
patrono užtarimu Mazetas, iki šiol buvęs nebyliu, atgavo žadą. Jos 
pastatė jį savo ūkvedžiu ir taip suskirstė jo pareigas, kad dabar vyru- 
kas galėjo ištverti. Nors jis prigimdė daug vienuoliukų, bet vienuolės 
taip atsargiai sugebėjo veikti, kad paslaptis iškilo aikštėn tik po abatės 

mirties, kai Mazetas jau buvo pasenęs ir troško turtingas grįžti namo. 
Kadangi paslaptis buvo išaiškėjusi, vienuolynas lengvai jį atleido. Ir 
taip grįžo Mazetas į savo kaimą, iš kur buvo išėjęs su kirviu ant pe- 
ties; grįžo jau senas, turtingas ir gausaus būrio vaikų tėvas, kuriam 
nerūpėjo nei jų maitinti, nei savo kapšį dėl jų tuštinti. Būdamas su- 
manus, jis gerai mokėjo išnaudoti savo jaunystę ir juokaudamas mėgo 
tvirtinti, kad šitaip Kristus atlygina tam, kuris uoliai triūsia jo vynuo- 
gyne. 


Antra novelė 


VIENAS ARKLININKAS GULI SU KARALIAUS AGI- 
LULFO ŽMONA; KARALIUS, SLAPČIA SUŽINOJĘS 
APIE TAI, SURANDA KALTININKĄ IR NUKERPA 
JAM PLAUKUS; APKIRPTASIS APKERPA IR KI- 
TUS ARKLININKUS IR ŠITAIP IŠVENGIA 
PRAŽŪTIES. 


Kai Filostratas užbaigė savo novelę, nuo kurios damos kartais 
truputį raudo, kartais kikeno, karalienė liepė Pampinėjai tęsti pasa- 
kojimus toliau. Šioji šypsodama pradėjo taip: 

— Pasitaiko tokių nesupratingų žmonių, kurie žūt būt stengiasi 
pasirodyti žiną ir išmaną tai, ko jiems nedera žinoti. Išgarsinę kokį 
nors nepastebėtą artimo prasižengimą, jie viliasi tuo sumažinti savo 
pačių gėdą, o iš tikrųjų ją padidina ligi begalybės. Kad tai tiesa, aš 
ketinu jums, žavingosios damos, parodyti priešingu pavyzdžiu: kaip 
išmintingai pasielgė vienas šaunus karalius, susidūręs su gudragal- 
viu, gal ir mažiau apsukresniu nei Mazetas. 

Langobardų karalius Agilulfas'?, kaip ir jo pirmtakai, savo ka- 
ralystės sostine pasirinko Lombardijos miestą Paviją ir vedė Teodo- 
lindą, buvusio langobardų karaliaus Autario našlę, labai gražią, 
protingą ir didžiai dorą moterį, bet kadaise suklupusią meilėje. Kai 
per šito karaliaus narsumą ir išmintį langobardų valstybė kurį laiką 
klestėjo ir džiaugėsi taika, atsitiko taip, kad vienas minėtos kara- 
lienės arklininkas, žmogus paprasčiausios kilmės, nors kitu kuo žymiai 
pranokstąs niekingą savo amatą, ir tokios pat gražios išvaizdos ir 
aukšto stoto kaip karalius, — begaliniai įsimylėjo karalienę. Tačiau 

žema padėtis netrukdė jam suvokti, kad šitokia meilė anaiptol arkli- 
ninkui nedera, ir, būdamas protingas, niekam apie ją neprasitarė, 
netgi ir jai nedrįso išsiduoti nė žvilgsniu. Nors jis gyveno be jokios 
vilties kada nors patikti jai, vis dėlto širdyje didžiavosi aukštai nuk- 
reipęs savo mintis ir, degte degdamas meilės ugnyje, uoliau už visus 
kitus savo draugus darė tai, kas, jo išmanymu, turėjo patikti kara- 
lienei. Todėl karalienė, kur nors jodama, mieliau sėsdavo ant jo 
liuobiamo ir pabalnoto žirgo negu ant kurio kito; kai šitaip atsitikdavo, 
jis tat laikydavo didžiausia sau malone, nesitraukdavo nuo jos kilpos 
ir tardavosi esąs laimingas, jei gaudavo kada bent prie jos drabužio 
prisiliesti. Bet, kaip dažnai mums tenka matyti, kuo viltis labiau 
blėsta, tuo meilė smarkiau įsiliepsnoja, taip atsitiko ir šiam vargšui 
arklininkui. Nebeturėdamas jėgų pakelti didžią aistrą, nuo visų 
taip slepiamą, ir jokios vilties nestiprinamas, ne kartą jis ryžosi mirti, 
negalėdamas kaip kitaip išsivaduoti nuo šios meilės. Tačiau, galvo- 
damas apie mirtį, nusprendė mirti taip, kad aiškiai būtų matyti, jog 
mirė iš meilės karalienei. Šitokį ryžtą nešiodamasis širdyje, panoro 
išbandyti savo laimę: visai ar bent dalinai patenkinti savo troškimus. 
Jis nedrįso nei prisipažinti karalienei, nei rašyti jai apie savo meilę, nes 
žinojo, kad ir žodžiai, ir laiškai būtų perniek. Tad ketino pamėginti, 
ar gudrumu jam nepavyktų per gulėti su ja. O tam tebuvo vienas kelias: 
įsigauti kokiu nors būdu į jos miegamąjį persirengus karaliumi, kuris, 
kaip jis žinojo, ne visada su ja gulėdavo. Norėdamas pamatyti, kaip 
ir kokiais drabužiais karalius eina pas žmoną, arklininkas kelias 
naktis slėpėsi didžiojoje karaliaus rūmų menėje, skiriančioje karaliaus 
ir karalienės kambarius; vieną tokią naktį jis pamatė, kaip karalius 
išėjo iš savo kambario, užsisupęs platų apsiaustą ir vienoje rankoje 
laikydamas degantį žiburį, o antroje lazdelę; priėjęs prie karalienės 
kambario, nesakydamas nė žodžio, kartą ar du pabeldė ta lazdele 
į kambario duris, ir šios tučtuojau atsidarė, ir kažkas paėmė jam 
iš rankos žiburį. 

Pamatęs, kaip karalius įeina, o taipogi ir kaip išeina, arklininkas 
nusprendė elgtis taip pat. Pasirūpinęs apsiaustą, panašų į karaliaus, 
žiburį ir lazdelę, gerai išsiprausęs prieš tai pirtyje, kad kartais kara- 
lienė mėšlo kvapo neužuostų ir apgaulės nepajustų, jis su šiais daik- 
tais pasislėpė, kaip buvo pratęs, didžiojoje menėje. Įsitikinęs, kad 
visi jau miega, ir manydamas, kad dabar atėjo metas arba patenkinti 
geismą, arba garbingai atverti sau kelią į trokštamą mirtį, jis su 
titnagu ir skiltuvu, atsineštais su savim, įskėlė ugnies, užsidegė žiburį 

ir, apsisupęs ir užsidengęs apsiaustu, priėjo prie kambario durų ir 
dukart pasibeldė lazdele. Duris atidarė mieguista kambarinė, paėmė 
iš rankos žiburį ir paslėpė, o jis tylėdamas nuėjo anapus užuolaidos, 
nusimetė apsiaustą ir atsigulė į lovą, kur miegojo karalienė. Jis aist- 
ringai ją apkabino, bet dėjosi esąs nenusiteikęs (nes žinojo, kad 
karalius, būdamas blogai nusiteikęs, nemėgo nei pats kalbėti, nei kito 
girdėti) ir be žodžių keletąsyk kūniškai pažino karalienę. Nors ir 
sunku jam buvo skirtis, bet, bijodamas, kad per ilgas viešėjimas pa- 
tirto malonumo nepaverstų liūdesiu, atsikėlė, pasiėmė apsiaustą ir 
žiburį, nieko nesakęs išėjo ir kuo greičiausiai grįžo į savo lovą. Vargu 
ar spėjo jis ten atsigulti, kai karalius atsikėlė ir nuėjo į karalienės 
kambarį. Tatai karalienę itin nustebino, ir kai karalius įlipo lovon 
ir linksmai ją pasveikino, jinai, jo prielankumo padrąsinta, tarė: 

— Valdove mano, kas čia dabar per naujiena? Jūs tik ką nuo 
manęs išėjote, į valias prisidžiaugęs, ir šit vėl grįžtate tą pačią naktį? 
Apsigalvokit! 

Karalius, išgirdęs tokius žodžius, tučtuojau sumetė, kad karalienę 
bus apgavęs kas nors, panašus į jį laikysena ir stotu, bet, būdamas 
protingas ir matydamas, kad nei karalienė, nei kas kitas to nepastebėjo, 
nusprendė nieko nesakyti. Taip nebūtų pasielgę tūli mulkiai, o būtų 
sušukę: 

— Čia ne aš buvau! Tai kas gi čia buvo? Kaip tai atsitiko? Kas jis 
toks? 

Iš to būtų kilę daug nemalonumų, tuo jis be reikalo būtų įžeidęs 
karalienę arba net davęs jai pagrindo antrusyk geisti, ko ji kartą jau 
paragavo; būtų užtraukęs sau nešlovę iškeldamas aikštėn tokį dalyką, 
kurio nutylėjimas jokios nedaro jam gėdos. Taigi karalius, susierzi- 
nęs labiau širdyje negu iš veido ar iš žodžių, atsakė: 

— Mieloji mano, argi aš jums neatrodau toks vyras, kuris gali, 
sykį čia buvęs, ir antrą kartą grįžti? 

Į tai karalienė atsakė: 

— O taip, valdove mano; bet vis dėlto aš jus prašau pasaugoti 
savo sveikatą! 


"Tuomet karalius tarė: 

— Šį kartą paklausysiu jūsų patarimo ir, nebeįkyrėdamas jums 
daugiau, išeisiu. 

Rūstybe ir kerštu degdamas, karalius užsimetė ant pečių apsiaus- 

tą, išėjo iš kambario ir sumanė slapčia atrasti tą, kas šitaip pasielgė, 
spėliodamas, kad tai turėjęs būti kuris nors iš namiškių ir kad jis, 
šioks ar toks būtų, dar negalėjo iš čia pabėgti. Taigi, užsidegęs mažutį 
žibintą, jis pasuko į ilgą ilgą trobesį virš rūmų arklidžių, kur miegojo 
įvairiose lovose beveik visi jo tarnai; įsitikinęs, kad tam, kuris šitaip 
darė, nei pulsas, nei širdies plakimas dar nebus spėjęs aprimti nuo 
pavartotų pastangų, ėmė atsargiai, pradėdamas nuo vieno patalpos 
galo, čiupinėti kiekvienam krūtinę ir žiūrėti, kaip kieno plaka širdis. 
Nors visi jau kietai miegojo, bet tas, kuris buvo lankęsis pas karalienę, 
dar nemiegojo; todėl, pamatęs įeinant karalių ir supratęs, ko šis 
ieško, taip persigando, kad jo širdis, tik ką smarkiai plakusi nuo įtam- 
pos, dabar iš baimės dar labiau sutvinksėjo, nes arklininkas nėmaž 
neabejojo, kad jeigu karalius šitai pastebės, tuojau lieps jį nužudyti. 
Nors jam šmėsčiojo galvoje įvairios mintys, ko čia reikėtų griebtis, 
tačiau, matydamas karalių be jokio ginklo, nusprendė apsimesti 
miegančiu ir laukti, ką šis darys. Apžiūrėjęs daugelį ir neradęs 1eš- 
komojo, karalius priėjo galiausiai prie mūsų arklininko ir, pajutęs 
jo širdį smarkiai plakant, tarė pats sau: „Tai šitas!..“ Bet nenorėdamas, 
kad kas sužinotų apie jo ketinimą, nieko daugiau nepadarė, tik atsi- 
neštomis žirklėmis iškirpo jam iš vienos pusės kuokštą plaukų, kuriuos 
anuomet nešiojo labai ilgus, idant pagal šį ženklą rytoj galėtų atpažinti 
kaltininką. Po to jis išėjo ir grįžo į savo kambarį. 

Arklininkas, kuris visa tai jautė, gudrus bernas būdamas, aiškiai 
suprato, kam karalius jį šitaip paženklino; taigi nedelsdamas atsikėlė, 
susirado žirkles, kurių, laimė, arklidėje buvo kelerios žirgų karčiams 
kirpti, ir, tyliai sėlindamas prie miegančių, kiekvienam, kiek tik jų 
gulėjo tame trobesyje, irgi iškirpo ties paausiu po kuokštą plaukų. 
Atlikęs tai, niekieno nepastebėtas vėl atsigulė. 

Paryčiu atsikėlęs, karalius įsakė, kad dar prieš atveriant pilies 
vartus visi tarnai sueitų pas jį. Taip ir buvo padaryta. Kai visi vien- 
plaukiai sustojo prieš jį, jis ėmė žvalgytis pakirptojo; bet, matydamas, 
kad daugelis vienodai pakirpti, nusistebėjo ir tarė pats sau: „Tasai, 
kurio aš ieškau, nors ir žemos kilmės, bet aukšto proto“. Paskui, 
įsitikinęs, kad be viešo apsijuokinimo negalės surasti ieškomojo, ir 
nenorėdamas dėl smulkaus keršto užsitraukti sau didžios gėdos, 
nusprendė tik pabarti kaltininką bent vienu žodžiu ir duoti jam su- 
prasti, kad viskas Žinoma; tad atsigręžęs į visus pasakė: 

— Kas tai padarė, tegu nebedaro niekados! O dabar eikit su 
dievu! 

Kitas būtų liepęs juos rišti prie stulpo, kankinti, kvosti, tardyti 
ir šitokiu elgesiu iškėlęs aikštėn, ką kiekvienas turi stengtis nuslėpti; 
o pagaliau, jeigu suradęs būtų kaltininką ir kruvinu kerštu prisi- 
sotinęs, vis tiek nebūtų nusiplovęs, o tik dar labiau padidinęs savo 
gėdą ir suteršęs žmonos garbę. 

Tie, kurie girdėjo šiuos karaliaus žodžius, nusistebėjo ir ilgai 
svarstė tarpusavy, ką norėjęs karalius tuo pasakyti; bet nebuvo nė 
vieno, kas tai suprastų, išskyrus tik tą, kurį ši byla lietė. O jis, pakan- 
kamai protingas, niekad niekam, kol gyvas buvo karalius, neatsklei- 
dė šios paslapties ir daugiau tokiais atvejais savo gyvybe neberi- 
zikavo. 

PO IŠPAŽINTIES SKRAISTE IR PO NESUTEPTOS 
DOROVĖS PRIEDANGA VIENA DAMA, ĮSIMYLĖJU- 
SI JAUNĄ VYRIŠKI, PRIVEDA GARBINGĄ VIENUO- 
LĮ PRIE TO, KAD ŠIS, NIEKO NENUMANYDAMAS, 
PADEDA JAI TENKINTI SAVO GEISMUS. 


Jau nutilo Pampinėja, ir daugelis gyrė arklininko drąsą ir su- 
manumą, o taipogi karaliaus išmintį. Paskui karalienė, atsigręžusi į 
Filomeną, liepė jai kalbėti toliau, ir žavingoji Filomena šitaip pra- 
bilo: 

— Aš ketinu jums papasakoti apie išdaigą, kurią viena graži 
dama tikrai iškrėtė garbingam vienuoliui. Toks pokštas juo labiau 
turi patikti pasauliečiams, nes vienuoliai dažniausiai itin kvaili, keistų 
manierų ir papročių, tariasi daugiau už kitus išmaną ir pranašesni, 
nors po teisybei yra labai atsilikę; dėl savo dvasios menkystės nesu- 
gebėdami aukščiau prasimušti kaip kiti žmonės, jie nelyginant kiaulės 
bėga ten, kur gauna paėsti. Apie šitą išdaigą, mielosios damos, aš 
čia jums ir papasakosiu, ne vien todėl, kad atėjo man eilė, bet ir 
norėdama parodyti, jog netgi dvasininkus, kuriais mes, lengvatikės, 
per daug pasikliaujame, gali vedžioti už nosies ir kartais vedžioja 
ne tik vyrai, bet ir mes, moterys. 

Mūsų mieste, kur daugiau apgaulių negu meilės ir ištikimybės, 
ne prieš daugel dar metų gyveno kilminga dama, gamtos apdovanota 
kaip retai kuri grožiu, dailiu elgesiu, tauria siela ir lakiu protu. Jos 
vardą, kaip ir kitus vardus, šioje novelėje minėtinus, kad ir žinau, 
bet ketinu nutylėti, nes daugelis tų žmonių dar tebėra gyvi ir dėl 
to smarkiai užsirūstintų, nors po teisybei reikėtų tik pasijuokti. 

Toji dama, kilusi iš aukštos giminės ir ištekinta už audėjo, 
neįstengė širdyje įveikti pasipiktinimo, kad jos vyras — amatininkas, 
nes manė, jog nė vienas prasčiokas, nors ir koks turtingas būtų, 
nesąs vertas kilmingos nuotakos. Ir dar, matydama, kad jis su visais 
savo turtais niekam daugiau netinka, kaip tik siūulams posmuoti, 
metmenims riesti arba ginčytis su verpėja dėl verpalų, nusprendė kiek 
beįmanydama vengti jo glamonių, nebent jeigu kada atsisakyti nega- 
lėtų, o savo malonumui susirasti tokį, kuris jai atrodys vertesnis už 
audėją. Ir šit ji įsimylėjo vieną gan šaunų vidutinio amžiaus vyriškį, 
įsimylėjo tiek, kad jei kurią dieną jo nematydavo, tai kitą naktį 
negalėdavo užmigti iš širdgėlos. Bet tasai vyriškis šito nenujautė, 
ir dama jam nė kiek nerūpėjo. O ši, labai atsargi būdama, nei per 
pasiuntinę, nei per laišką nedrįso jam apie tai pranešti bijodama, 
kad kartais neįklimptų į kokį pavojų. Sužinojusi, kad tas vyriškis 
bičiuliaujasi su vienu dvasininku (kuris, nors ir buvo tikras rubuilis, 
bet gyveno šventai ir garsėjo kaip doriausias vienuolis), ji nusprendė, 
kad šis būsiąs puikiausiu tarpininku tarp jos ir mylimojo. Apsvars- 
čiusi, kaip veikti, nuėjo tinkamu laiku į tą bažnyčią, prie kurios jis 
gyveno, ir išsikvietusi pasisakė norinti prieiti pas jį išpažinties, jeigu 
jis sutiktų. Vienuolis, matydamas, kad čia kilminga dama, mielai 
ją išklausė. Po išpažinties ji tarė: 

— Dvasiškas tėve, noriu kreiptis į jus pagalbos ir patarimo tokiu 
reikalu, apie kurį tuojau išgirsite. Žinau, kad jūs gerai pažįstate 
(nes ir aš pati jums išsipasakojau) mano tėvus ir mano vyrą, kuris 
mane myli labiau už savo gyvybę; turtuolis būdamas, jis tučtuojau 
tenkina kiekvieną mano norą, kokį tik pareiškiu, ir todėl jį myliu 
labiau nei save pačią. Ir jeigu bent mintimis — jau nekalbu apie 
darbus — suterščiau jo garbę ar sukelčiau nepasitenkinimą, jokia 
nusikaltėlė nebūtų taip verta sudeginti ant laužo kaip kad aš. Ir šit 
vienas vyriškis, kurio po teisybei nė vardo nežinau, bet, kaip atrodo, 
iš geros giminės ir, jeigu neklystu, dažnai jus aplankantis, dailus ir 
aukšto ūgio, gan padoriais rudos gelumbės drabužiais, galbūt pri- 
skirdamas man tokius ketinimus, kokių iš tikrųjų neturiu, laiko mane 

tarsi apgulęs: aš negaliu nei prie durų, nei prie lango atsistoti, nei iš 
namų išeiti, kad jis tuojau pat neatsirastų prieš mane; stebiuosi, kaip 
čia dabar dar jo nėra. Man tat labai skaudu, nes už šitokius dalykus 
dora moteris dažnai be jokios kaltės apkalbų susilaukia. Keletą sykių 
jau buvau benorinti jį perspėti per savo brolius; bet paskui apsigal- 
vojau, nes vyrai kartais taip atlieka jiems pavestus reikalus, kad 
atsakymai ateina pikti, iš to kyla ginčų, o iš ginčų vaidai; taigi, kad 
kokia blogybė ar skandalas nekiltų, aš tylėjau ir nusprendžiau tat 
pasakyti verčiau jums, o ne kam kitam, viena, todėl, kad esate, rodos, 
jo draugas, antra, todėl, kad jums pritinka už tokius dalykus pagrau- 
denti ne tik draugus, bet ir svetimus. Taigi, dėl dievo meilės, aš jus 
maldauju — išbarkit jį už tai ir paprašykit, kad daugiau jis šitaip 
nebesielgtų. Pakankamai yra moterų, kurios mėgsta nuotykius ir 
kurioms patinka, kai vyrai į jas spokso ir jomis žavisi; o man tat 
baisiai koktu, nes aš į tokius daiktus anaiptol nesu linkusi. 

Tai pasakiusi, nuleido galvą, lyg norėdama verkti. 

Dievobaimingas vienuolis tuojau suprato, kokį vyriškį ji turi 
omeny, ir, labai išgyręs damą už jos garbingą elgesį, tvirtai tikėdamas, 
kad visa, ką ji sako, yra šventa teisybė, prižadėjo taip paveikti tą 
vyriškį, kad jis nebedarytų jai nemalonumų; o žinodamas, kad ji 
labai turtinga, išaukštino labdarius ir išmaldos davėjus, paminėda- 
mas ir savo reikmes. Dama atsakė: 

— Dėl dievo meilės, pasistenkite; o jeigu jis išsigintų, stačiai 
jam pasakykite, kad aš pati jums viską išsipasakojau ir pasiskun- 
džiau. 

Atlikusi išpažintį ir gavusi išrišimą, ji prisiminė vienuolio ragi- 
nimus neužmiršti labdarybės ir slapčia įspaudė jam į saują pinigų, 
prašydama atlaikyti mišias už josios artimųjų vėles. Ir, pakilusi nuo 
klausyklos, grįžo namo. 

Netrukus pas dievobaimingąjį vienuolį, kaip buvo pratęs, atėjo 
tas šaunus vyriškis; pasikalbėjęs su juo apie šį, apie tą, vienuolis 
pasivedėjo jį į šalį ir gan mandagiai apibarė už šaudymą akimis ir 
meilinimąsi tai damai, kurios žodžiais dvasiškas tėvelis aklai tikėjo. 
Vyriškis nusistebėjo, nes niekad į ją nesižvalgė ir tik retkarčiais pra- 
eidavo pro jos namus; jau buvo benorįs teisintis, bet vienuolis nedavė 
jam nė prasižioti sakydamas: 

— Neapsimesk nustebusiu ir neaušink burnos tatai neigdamas, 
nes tuščios būtų pastangos. Šituos dalykus ne iš kaimynų sužinojau: 
ji pati man pasipasakojo, smarkiai tavim nusiskųsdama. Tokie pokštai 

tau apskritai netinka, o be to, pasakysiu štai ką: jeigu yra pasauly 
moteris, kuriai šitos paikybės šlykščios, tai būtent ji; todėl, tavo gar- 
bei ir jos paguodai, prašau tave liautis ir duoti jai ramybę. 

Šaunusis vyriškis, nuovokesnis už garbingąjį vienuolį, veikiai 
suprato damos gudrumą ir, dėdamasis bent kiek susigėdęs, prižadėjo 
daugiau nebesipainioti jai po akių. Atsisveikinęs su vienuoliu, jis 
nudrožė tiesiai prie tų namų, kame gyveno dama, kuri visada stovė- 
davo prie langiuko ir atidžiai sekdavo, ar jis neis pro šalį. Išvydusi 
jį ateinant, tokia linksma ir meili jam pasirodė, kad nebeliko jokių 
abejonių, ar teisingai jis suprato vienuolio žodžius; nuo tos dienos 
labai atsargiai, didžiam savo malonumui ir dar didesniam damos 
džiaugsmui ir paguodai, jis įprato vaikščioti šia gatve, dėdamasis 
einąs neva kitais reikalais. 

Netrukus dama, pamačiusi, kad jinai jam patinka lygiai taip pat 
kaip ir jis jai, trokšdama dar labiau jį uždegti ir įtikinti savo meile, 
nutaikiusi laiką ir progą, vėl nuėjo pas šventąjį vienuolį ir, atsisė- 
dusi bažnyčioj prie jo kojų, ėmė verkti. Vienuolis, tai regėdamas, 
gailestingai ją paklausė, kokių naujienų atnešusi. Dama atsakė: 

— Dvasiškas tėve, mano naujienos vis tos pačios: vis apie tą 
nelemtąjį jūsų draugą, kuriuo andai jums skundžiausi; man rodos, 
jisai gimė tik tam, kad mane amžinai kankintų, įstumtų į nelaimę ir 
privestų prie to, kad aš niekuomet nebedrįsčiau pulti jums po 
kojų. 

— Kaip? — sušuko vienuolis.— Argi jis nesiliovė tave perse- 
kiojęs? 

— Taigi kad ne,— atsakė dama,— priešingai, po to, kai jums 
pasiskundžiau, lyg tyčia, gal supykęs, kam skundžiausi,— jeigu pir- 
miau praeidavo kartą, tai dabar bent septynetą. Būtų dar ačiū dievui, 
jeigu jis tik vaikščiotų pro mano namus ir spoksotų į mane! Bet kur 
tau! Jis taip įsidrąsino ir suįžūlėjo, kad vakar atsiuntė kažkokią moterį 
su savo naujienomis ir plepalais, ir, lyg aš neturėčiau piniginių ir 
juostų, įteikė per ją piniginę ir juostą; tatai mane taip užgavo ir 
įsiutino, kad jeigu ne baimė nusidėti, o dar jeigu ne meilė jums, man 
regis, būčiau sukėlusi pragarą; bet susivaldžiau ir nusprendžiau 
nieko nedaryti ir nesakyti, pirmiau nepranešusi jums. Aš jau buvau 
atidavusi tai moteriškei atgal ir piniginę, ir juostą ir išplūdusi liepiau 
jai nešdintis laukan, bet čia man dingtelėjo, kad ji gali tuos daiktus 
pasilikti sau, o jam pasakyti, kad aš juos priėmiau. Kaip girdėti, 
kartais jos taip padaro. Tada aš ją susigrąžinau atgal, perpykusi 

ištraukiau iš rankų daiktus ir atnešiau jums, idant atiduotumėt jam 
ir pasakytumėt, kad man jo dovanos nereikalingos: ačiū dievui ir 
mano vyrui, aš tiek turiu piniginių ir juostų, kad galėčiau jį pas- 
kandinti tose gėrybėse. O dabar jums, kaip dvasiškam tėvui, prisipa- 
žinsiu, kad jeigu tas įkyruolis neduos man ramybės, tai aš pasiskųsiu 
vyrui ir broliams. Kas bus, tas bus! Verčiau tegu jis susilaukia gėdos, 
negu kad aš per jį užsitraukčiau nešlovę ant savo galvos! Ar ne tiesa, 
tėve? 

Tarusi tuos žodžius, jinai, vis tebeverkdama, išsitraukė iš po 
apsiausto dailią, prašmatnią piniginę ir puošnią, brangią juostą ir 
metė vienuoliui ant kelių. Šis, šventai tikėdamas viskuo, ką kalbėjo 
dama, be galo susijaudinęs, paėmė tuos daiktus ir tarė: 

— Dukrele mano, jeigu tu dėl to kremtiesi, aš nė kiek nesistebiu 
ir negaliu už tai tavęs peikti; priešingai, turiu tik pagirti, kad klausai 
mano patarimų. Andai aš jį išbariau; žadėjo liautis, bet savo pažado 
netesėjo; todėl aš noriu už senąsias ir naująsias jo išdaigas pakurti 
jam tokią pirtį, kad daugiau jis nebekibtų prie tavęs. O tu, dukrel, 
telaimina tave dievas, nepasiduok rūstybei ir nesiskųsk saviškiams, 
kad jis kartais per daug nenukentėtų. O piktų liežuvių nebijok: aš 
visada būsiu ir prieš dievą. ir prieš žmones tvirčiausias tavo dorovės 
liudininkas. 

Dama apsimetė, lyg ją truputį paguodė šitie žodžiai, ir, gerai 
žinodama tiek jo, tiek ir kitų vienuolių godumą, tarė: 

— Dvasiškas tėve, šiąnakt sapnavau savo tėvus; man regis, jie 
kenčia baisias kančias ir nieko taip neprašo kaip išmaldos, ypač mano 
motina, kuri man pasirodė tokia nuliūdusi ir nelaiminga, jog graudu 
buvo į ją žiūrėti. Manau, ji didžiai sielojasi regėdama, kaip mane 
tas nevidonas vargina; todėl aš norėčiau, kad jūs atlaikytumėt už jos 
vėlę keturiasdešimt šventojo Grigaliaus mišių ir sukalbėtumėt tiek 
pat maldų, idant viešpats dievas ją išgelbėtų iš amžinos ugnies. 

Tai. pasakiusi, ji įspaudė vienuolio saujon floriną. Maldingasis 
vienuolis džiaugsmingai jį priėmė, gražiais žodžiais ir gausiais pa- 
vyzdžiais sutvirtino jos dievobaimingumą ir palaiminęs atleido. 

Pasišalinus damai, vienuolis, nenumanydamas, kad jinai vedžioja 
jį už nosies, išsikvietė jaunąjį savo bičiulį. Šis, atėjęs ir radęs draugą 
užsirūstinusį, tučtuojau suprato, kad jis turi naujienų apie damą, 
ir laukė, ką pasakys šventasis vyras. Tasai, pakartojęs senuosius 
priekaištus, smarkiai ėmė jį šukuoti už naujas išdaigas, kurias jam 
buvo apsakiusi dama. 

Šaunusis vyriškis, dar nesusigaudydamas, kurlink suka vienuolis, 
gan nedrąsiai gynėsi nesiuntęs nei juostos, nei piniginės, nenorė- 
damas sugriauti vienuolio tikėjimo tuo, ką jam gal įkvėpė dama. Bet 
šventasis vyras, ne juokais įdūkęs, sušuko: 

— Kaip tu gali užsiginti, nenaudėli? Va tie daiktai! Ji pati verk- 
dama atnešė! Žiūrėk, ar nepažįsti? 

Šaunusis vyriškis, neva smarkiai susigėdęs, tarė: 

— Taip, pažįstu. Gailiuosi, kad taip pasielgiau. Matydamas tokį 
jos nusistatymą, prisiekiu jums: daugiau nebeišgirsit apie tai nė 
žodžio! 

Po ilgų šnekų, pamokslų ir graudenimų avigalvis vienuolis pa- 
galiau atidavė bičiuliui piniginę bei juostą ir atsisveikindamas prašė, 
maldavo jį daugiau šitaip nebesielgti. Šis prižadėjo ir, be galo džiaug- 
damasis tiek neabejotinais damos palankumo ženklais, tiek ir brangia 
dovana, vos tik išėjęs iš vienuolio, tučtuojau pasuko prie jos namų 
ir atsargiai parodė gražuolei, kad abi dovanos jo rankose. Dama 
buvo labai patenkinta, nes matė, kad jos viltys greit taps tikrove. 

Savo sumanymui apvainikuoti ji tiktai laukė, kad vyras kur nors 
iškeliautų. Netrukus atsitiko taip, kad jis kažkokiais reikalais turėjo 
išvykti į Genują. Ryto metą jam sėdus ant žirgo ir išjojus, dama tuč- 
tuojau nuskubėjo pas šventąjį vienuolį ir po ilgų skundų ašarodama 
tarė: 

— Dvasiškas tėve, dabar atvirai jums pasakysiu, kad ilgiau ne- 
begaliu kęsti. Bet kadangi užvakar daviau žodį nieko nedaryti be 
jūsų Žinios, taigi ir atėjau pasiteisinti. O kad patikėtumėt, jog turiu 
pagrindo ir verkti, ir sielotis, noriu apsakyti, ką jūsų draugas, tasai 
pragaro išpera, padarė man šįryt, prieš pat švintant. Nežinau, kokia 
negerovė jam pakuždėjo į ausį, kad mano vyras vakar rytą išvyko 
į Genują, ir štai šįryt, minėtuoju laiku, atsibastė jis į mano sodą, 
medžiu užlipo iki mano kambario lango, to, kur į sodo pusę, ir jau 
buvo beatveriąs ir benorįs stryktelti į kambarį, tik aš nubudusi staiga 
pakilau ir ėmiau rėkti; bet jis, dar nespėjęs įšokti vidun, dėl dievo 
meilės ir dėl jūsų bičiulystės mane maldavo nekelti triukšmo ir pasisa- 
kė, kas esąs. Aš jį išklausiau, iš pagarbos jums nutilau ir nuogutėlė 
pribėgau ir užtrenkiau langą ties pat jo nosim, o jis turbūt nudūlino 
nieko nepešęs, nes daugiau aš jo nebemačiau. Dabar patys spręskite, 
ar tai gražu ir pakenčiama? Aš neketinu ilgiau jam nuolaidžiauti: jau 
ir taip iš pagarbos jums pernelyg esu nuo jo prisikentėjusi! 

Išgirdęs tai, vienuolis baisiausiai įtūžo ir nebežinojo, ką sakyti, 

tik keletą kartų ją perklausė, ar ji tikra, kad ten buvęs jis, o ne kas 
kitas. Dama jam atšovė: 

— Dieve tu mano! Nejaugi aš jo neatskirčiau nuo kurio kito! 
Sakau jums, kad ten buvo jis; net jeigu ir užsigintų, netikėkit juo! 

Tuomet vienuolis tarė: 

— Dukrele, aš tiek tepasakysiu, kad tai didžiausia įžūlybė ir 
piktadarystė, o tu pasielgei taip, kaip privalėjai, nuvarydama jį 
šalin. Bet kadangi dievas tave apsaugojo nuo gėdos, aš tave prašau 
ir šį kartą paklausyti mano patarimo, kaip jau dukart esi paklau- 
siusi: nesiskųsk saviškiams, leisk veikti man ir pamatysi, ar nesuge- 
bėsiu pažaboti to šėlstančio velnio, kurį laikiau šventuoju; jeigu 
aš galėsiu jį atitraukti nuo šių bjaurasčių, gerai; o jeigu ne, — sykiu 
su savo palaiminimu duodu tau valią elgtis, kaip pati rasi tinka- 
miausia. 

— Tebūnie taip,— atsakė dama,— šį kartą aš nenoriu jūsų 
rūstinti ir paklausysiu, bet pasistenkit, kad jis liautųsi man daręs 
šunybes, kitaip, dievaži, daugiau šiuo reikalu aš į jus nebesikreipsiu. 

Ir, netarusi daugiau nė žodžio, lyg supykusi, pasitraukė nuo 
vienuolio. Dar nespėjo dama išeiti iš bažnyčios, o jau čia atsirado 
šaunusis vyriškis; vienuolis pasišaukė jį ir, pasivedėjęs į šalį, išplūdo 
kaip paskutinį nenaudėlį, išvadindamas ir niekšu, ir žodlaužiu, ir 
klastininku. Tasai, jau dukart patyręs, ką reiškia vienuolio barimasis, 
atidžiai dėjosi jo Žodžius galvon ir vinkliais atsakymais stengėsi kuo 
daugiau iš jo išgauti, o paskui paklausė: 

— Kam čia taip rūstauti, dvasiškas tėve? Negi aš nukryžiavau 
Kristų? 

Vienuolis jam atrėžė: 

— Mat koks begėdis! Girdite, ką jis šneka! Kalba, lyg būtų praėję 
metai ar dveji, ir per tą ilgą laiką būtų užmirštos jo niekšystės ir 
nedorybės. Argi jau išrūko tau iš galvos, kad šįryt auštant įžeidei 
savo artimą? Kur tu buvai šįryt prieš švintant? 

Šaunusis vyriškis atsakė: 

— Nežinau, kur buvau. Betgi ir greitai jus pasiekė žinia. 

— Teisybė,— atsakė vienuolis,— žinia greit mane pasiekė; aš 
manau, tu tikėjaisi, kad jeigu vyro nėra namie, tai malonioji dama 
tuojau tave priims į savo glėbį! Še tau nekaltas bernelis! Še tau do- 
ruolis! Tapai naktibalda, laužiesi į svetimus sodus, lyg beždžionė 
laipioji po medžius! Nejaugi manai savo įkyrumu nugalėti šios moters 
šventumą, kad naktį sliuogi medžiais prie josios langų? Pasaulyje 

nėra jai nieko šlykštesnio už tave, o tu vis nesiliauji kibęs! Negana, kad 
ji pati daug kartų tau aiškiai yra tat parodžiusi, bet ir mano perspė- 
jimus tu nuleidai vėjais! Tai va, ką pasakysiu: iki šiol ji ne iš meilės 
tau, o mano primygtinai prašoma tylėjo apie tavo darbelius; bet 
ilgiau ji nebetylės; jeigu tu ir vėl kuo nors ją nuskausi, aš jai leidau 
elgtis kaip tinkamai. Ką darysi, jeigu ji viską papasakos broliams? 

Šaunusis vyriškis, gerai supratęs, kas jam rūpėjo, kaip begalėda- 
mas ir bemokėdamas gausiais pažadais nuramino vienuolį ir, atsis- 
veikinęs su juo, kitą rytmetį švintant nuėjo į tą sodą, įsliuogė į medį 
ir, radęs langą atvirą, įlipo į kambarį ir tučtuojau atsidūrė savo gra- 
žuolės glėbyje. Šioji, su didžiausiu ilgesiu jo laukusi, džiaugsmingai 
jį priėmė sakydama: 

— Nuoširdus ačiū meserui vienuoliui, kad taip puikiai tau nurodė 
kelią čionai. 

Paskui juodu, myluodamiesi ir šnekučiuodami, skaniai juokėsi 
iš kvailo, bukapročio vienuolio, šaipėsi iš kuodelių, šepečių bei karš- 
tuvų ir smaginosi su dideliu malonumu. Susitvarkę taip, kad daugiau 
nebereikėtų kreiptis į meserą vienuolį, juodu su tokia pat linksmybe 
praleido drauge dar daug kitų naktų, kokių greičiau tesuteikia gai- 
lestingasis dievas ir man, ir visoms krikščioniškoms sieloms, to trokš- 
tančioms. 

DONAS FELIČĖ PAMOKO BROLĮ PUČĄ, KAIP 

TAPTI ŠVENTUOJU, DARANT TAM TIKRĄ AT- 

GAILĄ; TAIGI BROLIS PUČAS ATGAILAUJA, O 

TUO TARPU DONAS FELIČĖ LINKSMINASI SU 
JO ŽMONA. 


Kai Filomena, baigusi savo pasakojimą, nutilo, o Dionėjas meiliais 
žodžiais pagyrė damos sumanumą ir, be to, dar Filomenos linkė- 
jimus, pareikštus užbaigoje, karalienė juokdamasi pažvelgė į Pamfilą 
ir tarė: 

— O dabar tu, Pamfilai, padžiugink mus kokiu smagiu daly- 
kėliu. 

— Su mielu noru, — skubiai atsakė Pamfilas ir pradėjo šitaip: 

— Valdove, daug yra žmonių, kurie, stengdamiesi patekti į rojų, 

patys to nenumanydami, ten siunčia kitus. Ne per seniai taip nutiko 
vienai mūsų kaimynei, kaip jūs tuojau ir sužinosite. 

Man teko girdėti, kad netoli švento Pankrato bažnyčios gyveno 
geras ir turtingas žmogus, vardu pavarde Pučas di Rinjeris, kuris 
vėliau, visiškai atsidavęs dievmeldystei, tapo pranciškonu tretininku 
ir buvo pavadintas broliu Puču. Rūpindamasis tik dvasiniu savo 
gyvenimu,— nes šeimos teturėjo žmoną ir tarnaitę, taigi verstis 
kokiu nors amatu jam nereikėjo,— jis dažnai vaikščiodavo į baž- 
nyčią. Būdamas tamsuolis ir apkiautęs, jis bambėdavo poterius, klau- 
sydavo mišių, pamokslų, niekados nepraleisdavo giesmių, kurias 
giedodavo parapijiečiai, pasninkavo ir plakėsi, ir sklido kalbos, kad 
jis priklauso rykštininkų sektai'“. 

Jo žmona, vardu dona Izabeta, dar jauna, dvidešimt aštuonerių — 
trisdešimties metų moteris, graži, apskritutė, skaistaveidė kaip raus- 
vas obuolys, dėl vyro šventumo, o gal ir dėl jo senatvės, labai dažnai 
laikydavosi dietos daug ilgiau, negu būtų to norėjusi, ir kai užsima- 
nydavo miego, o gal paišdykauti su vyru, šis pasakodavo jai apie 
Kristaus gyvenimą, apie brolio Nastadžo pamokslus, apie Magdalenos 
raudą ar kitus panašius dalykus. 

Tais metais grįžo iš Paryžiaus toks vienuolis, vardu donas Feličė, 
priklausąs švento Pankrato vienuolynui, gan jaunas, gražios povy- 
Zos, guvaus proto ir didžiai mokytas; su juo brolis Pučas itin susi- 
draugavo. Kadangi šis labai gerai išspręsdavo kiekvieną jo abejonę, 
o be to, pažinęs jo nusiteikimą, dėjosi prieš jį šventuoliu, tai brolis 
Pučas ėmė draugą kartkartėm vedžiotis į namus ir kviestis pietų 
ar vakarienės, nelygu kaip išeidavo. Taip pat ir brolio Pučo žmona 
iš meilės vyrui susidraugavo su juo ir mielai jį vaišindavo. Taigi, 
lankydamasis brolio Pučo namuose ir matydamas jo žmoną, tokią 
skaisčią ir apskritutę, vienuolis greit suprato, ko jai labiausiai trūksta, 
ir sumanė, jeigu tik galės, nuimti tą naštą nuo brolio Pučo pečių ir 
užsikrauti sau pačiam. Kartą ir kitą žvilgsėdamas į ją gan vylingai, 
jis laimėjo tiek, kad įžiebė jos širdyje tokį pat geismą, kokiu degė ir 
pats. Pastebėjęs tai, vienuolis, pirmai progai pasitaikius, atvėrė jai 
savo troškimus. Nors dama ir visai prielanki buvo šiam dalykui, 
tačiau vienuolis nežinojo, kokiu būdu tai įvykdyti, nes ji nesiryžo 
susitikti su vienuoliu jokioj kitoj vietoj, kaip tik savo namuose, o 
namie buvo neįmanoma, nes brolis Pučas niekad neišvykdavo iš 
miesto, ir vienuolis dėl to smarkiai sielojosi. Ilgainiui jis sugalvojo, 
kaip be jokio įtarimo susitikti su savo dama, nors ir esant namie jos 

vyrui. Sykį, kai brolis Pučas apsilankė pas doną Feličę, šis jam tarė: 

— Aš jau seniai matau. broli Pučai, kad vienintelis tavo troš- 
kimas — tapti šventuoju; bet tu, man regis, eini per daug ilgu keliu: 
yra kitas, labai trumpas kelias, kurį popiežius ir aukščiausieji prelatai 
žino ir juo naudojasi, bet nenori parodyti kitiems, nes dvasininkų 
luomas, gyvenąs daugiausia iš išmaldos, tuojau sunyktų — pasaulie- 
čiai jų nebešelptų ir nebepalaikytų. Bet kadangi tu esi man draugas 
ir labai mane gerbi, tai, jeigu būčiau tikras, kad niekam šios pas- 
lapties amžindie neatskleisi ir norėsi tuo keliu eiti, aš tave pamoky- 
čiau. 

Brolis Pučas, trokšdamas sužinoti šią paslaptį, pirmiausia primyg- 
tinai prašėsi pamokomas, o paskui dievagojosi niekuomet niekam 
to nesakysiąs, nebent tik su jo žinia, ir pareiškė, kad jeigu tik įsteng- 
siąs, tai tučtuojau ir eisiąs tuo keliu. 

— Kadangi tu man prižadi,— atsakė vienuolis, — aš tave pamo- 
kysiu. Žinok, o ir šventieji bažnyčios tėvai moko, jog kas nori tapti 
šventuoju, turi atgailauti, o kaip — tuojau išgirsi. Tik atidžiai klausyk. 
Aš nesakau, kad po atgailos tu jau nebebūsi nusidėjėlis, koks esi, 
tačiau visos nuodėmės, padarytos iki atgailos, nusivalys ir bus tau 
atleistos; o tos, kurias padarysi vėliau, nebus įskaitytos į bausmę ir 
nusiplaus švęstu vandeniu, kaip dabar nusiplauna atleistinosios. Taigi, 
prieš pradėdamas atgailauti, tu privalai pirmiausia stropiai išpažinti 
savo nuodėmes, o paskui pradėti pasninką ir griežčiausią susilaikymą, 
kuris turi trukti keturiasdešimt dienų; per tą laiką nevalia liesti ne 
tik svetimos kokios moters, bet ir savo paties žmonos. Be to, reikia 
namuose turėti kokią nors vietą, iš kur galėtum naktį matyti dan- 
gų, ir vakarinės maldos metu nueiti į tą vietą; ten turi būti lenta, 
labai plati, pritaisyta taip, kad stovėdamas galėtum nugara prisišlieti 
prie jos ir, laikydamas kojas ant žemės, išskėsti rankas lyg nukry- 
žiuotasis; jeigu panorėtum atremti jas į kaiščius, gali tai padaryti. 
Šitaip, žiūrėdamas į dangų. turi stovėti nejudėdamas iki aušros. 
Jeigu būtum mokytas, derėtų tuo metu skaityti tam tikras maldas, 
kurias aš duočiau, bet kadangi toks nesi, tau reikės sukalbėti tris 
šimtus „Tėve mūsų“ ir tris šimtus „Sveika, Marija“ šventos trejybės 
garbei ir, žiūrint į dangų, vis mąstyti apie viešpatį dievą, dangaus 
ir žemės kūrėją, ir apie Kristaus kančias, stovint tokia poza, kokia jis 
kybojo ant kryžiaus. Paskui, kai skambins rytmetinėms mišioms, 
tu gali, jei nori, pasitraukti ir taip, nenusirengęs, kristi į lovą ir miegoti; 
o kitą rytą reikia nueiti į bažnyčią ir ten išklausyti bent trejas mišias ir 

sukalbėti penkiasdešimt „Tėve mūsų“ ir tiek pat „Sveika, Marija“; 
po to su tyra širdim gali atlikti savo reikalus, jei kokių turi, ir tada 
papietauti, o suskambinus mišparams vėl nueiti į bažnyčią ir ten 
sukalbėti tam tikras maldas, kurias aš tau surašysiu ir be kurių negali- 
ma apsieiti; o paskui vakare vėl imsi atgailauti minėtu būdu. Daryda- 
mas tai, kaip kadaise aš pats dariau, tikiuosi, dar nepasibaigus atgai- 
lai, pajusi nuostabų amžinos palaimos jausmą, jeigu dievobaimingai 
viską atliksi. 

Brolis Pučas atsakė: 

— Šitas dalykas nėra nei per daug sunkus, nei per daug ilgas, 
ir jį įmanoma gan gerai atlikti; taigi aš noriu dievo vardan pradėti 
sekmadienį. 

Atsisveikinęs ir parėjęs namo, jis, aišku, vienuolio leistas viską 
nuodugniai išpasakojo žmonai. Šitoji puikiai suprato, ką turėjo omeny 
vienuolis, prisakydamas jos vyrui nekrutant stovėti lig aušros. Kadangi 
visa tat jai pasirodė labai patogu, ji atsakė, jog tiek šiuo, tiek ir kiek- 
vienu kitu geru darbu, kurį jis atlieka savo sielos išganymui, ji esanti 
labai patenkinta ir, kad dievas teiktųsi palankiai priimti jo atgailą, 
norinti pasninkauti drauge su juo, bet kita ką daryti neketinanti. 

Brolis Pučas sutiko ir sekmadienį pradėjo atgailą, o meseras 
vienuolis, susitaręs su jo žmona, beveik kas vakaras, jau sutemoje, 
kai niekas nematydavo, ateidavo pas ją viešnagėn, visad atsinešdamas 
gerai užkąsti ir išgerti, paskui gulėdavo su ja iki ankstyvųjų mišių; 
tada atsikeldavo ir išeidavo, o brolis Pučas grįždavo į lovą. 

Vieta, kurią brolis Pučas pasirinko atgailai, buvo greta to kam- 
bario, kur gulėjo žmona, ir ją teskyrė nuo jo tik plonučiukė siena; 
todėl, kai vienuolis pernelyg audringai smaginosi su jo pačia, broliui 
Pučui pasirodė, lyg siūbuoja grindys; taigi, jau sukalbėjęs šimtą 
„Tėve mūsų“, Pučas sustojo, nejudėdamas šūktelėjo žmoną ir pa- 
klausė, ką ji veikianti. Toji, didelė pokštininkė, tuo metu gal šuoliuo- 
janti švento Benedikto ar švento Jono Gvalberto žirgu'", atsiliepė: 

— Vyreli mano brangus, ogi vartausi kaip beįmanydama. 

Tuomet brolis Pučas paklausė: 

— Kaipgi tu vartais? Ir ką reiškia tas tavo vartymasis? 

Izabeta, juokdamasi ir linksmai nusiteikusi (šauni ji buvo, o gal 
turėjo pagrindo juoktis), atsakė: 

— Nejaugi jūs nežinote, ką tai reiškia? Juk aš tūkstantį kartų 
esu girdėjusi jus sakant: kas atsigula be vakarienės, kiaurą naktį 
vartosi. 

Patikėjo brolis Pučas, kad pasninkas — jos nemigo priežastis 
ir todėl ji taip vartosi lovoje; taigi jis nuoširdžiai tarė: 

— Žmonele, aš juk tau sakiau — nepasninkauk; bet jeigu tu vis 
dėlto panorai pasninkauti — negalvok apie tai ir pasistenk užmigti; 
tu taip daužaisi lovoje, kad dreba visas namas. 

Žmona atšovė: 

— Nekvaršinkit dėl to sau galvos; aš gerai žinau, ką darau; dirb- 
kite jūs savo darbą, o aš dirbsiu savo, kiek jėgos man leis. 

Taigi brolis Pučas nutilo ir vėl griebėsi poterių; o žmona su meseru 
vienuoliu nuo šios nakties, liepusi pataisyti guolį kitoj namo pusėj, 
leido laiką didžiausioje linksmybėje, kol brolis Pučas atgailavo, o kai 
vienuolis išeidavo, žmona grįždavo į savo lovą, ir netrukus ten at- 
sirasdavo ir atgailaujantis brolis Pučas. 

Kai šitaip brolis Pučas atgailavo, o žmona mėgavosi su vienuoliu, 
ji ne kartą juokais šiam sakydavo: 

— Tu verti Pučą atgailauti, o mudu per jo atgailą įsigijome rojų. 

Izabeta, ilgus metus pasninkiškai vyro maitinama, taip gerai 
jautėsi ir taip prijunko prie vienuolio vaišių, kad, net ir pasibaigus 
brolio Pučo atgailai, rado galimybę kitur vaišintis su vienuoliu ir 
ilgą laiką slapčia su juo mėgavosi. 

Taigi, idant paskutiniai mano novelės žodžiai neprieštarautų 
pirmutiniams, taip ir atsitiko, kad tuo metu, kai brolis Pučas atgailau- 
damas vylėsi pateksiąs į rojų, jis nurodė trumpiausią kelią į ten vie- 
nuoliui ir savo žmonai, kuri gyvendama su vyru labai stokojo to, kuo 
gailestingasis meseras vienuolis itin gausiai ją apdovanodavo. 


Penkta novelė 


CIMA DOVANOJA MESERUI FRANČESKUI VER- 

DŽELEZIUI DAILŲJĮ SAVO ŽIRGĄ; UŽ TAI MESE- 

RAS VERDŽELEZIS JAM LEIDŽIA KALBĖTIS SU 

SAVO ŽMONA; KADANGI ŠIOJI TYLI, JIS ATSAKO 

JOS VARDU, IR VISKAS PASKUI VYKSTA PAGAL 
JO ATSAKYMĄ. 


Kai Pamfilas baigė novelę apie brolį Pučą, gerokai prijuokinęs 
damas, karalienė su moteriška gracija įsakė Elizai pasakoti toliau. 

Toji, gan pašaipi, ne iš pikto džiaugsmo, o iš seno papratimo, pradėjo 
šitaip: 

— Daugelis išmaningų žmonių galvoja, kad kiti nieko neišmano, 
ir, vildamiesi apgauti kitus, apsižiūri, tik jau po visam, kad patys 
liko apgauti. Todėl aš laikau didele paikyste, kai kas be reikalo ryž- 
tasi išbandyti svetimo proto galią. Bet kadangi gal ne kiekvienas 
sutiks su mano nuomone, aš noriu, laikydamasi nustatytos tvarkos, 
jums papasakoti, kas atsitiko vienam Pistojos bajorui. 

Gyveno Pistojoj bajoras iš Verdželezių giminės’, vardu meseras 
Frančeskas, žmogus labai turtingas, išmintingas ir apdairus, tačiau 
šykštus neapsakomai. Paskirtas į Milaną podestos pareigoms, jis apsirū- 
pino viskuo, ko tik reikėjo, kad padoriai ten atrodytų, tačiau jam trūko 
dailaus žirgo. Niekur nerasdamas patinkamo, labai dėl to sielojos. 

Tuomet gyveno Pistojoj jaunuolis, vardu Ričardas, nežymios 
kilmės, bet baisiai turtingas. Jis vaikščiodavo taip išsipuošęs ir išsi- 
čiustijęs, kad visi jį vadino Cima, atseit dabita. Jau seniai jis mylėjo 
ir viliojo mesero Frančesko žmoną, itin gražią ir dorą damą, tačiau 
nesėkmingai. Cima turėjo vieną iš dailiausių Toskanoje žirgų ir labai 
jį brangino už jo grožį. Kadangi visi žinojo, jog Cima žavisi mesero 
Frančesko žmona, tai kažkas pasakė, kad jeigu meseras paprašytų Ci- 
mą žirgo, šis iš meilės jo žmonai atiduotų savo ristūną. 

Meseras Frančeskas, šykštumo sugundytas, liepė pašaukti Cimą 
ir paprašė parduoti jam savo žirgą, tikėdamasis, kad Cima pasiūlys 
Jį dovanų. Išgirdęs tai, Cima prasidžiugo ir tarė riteriui: 

— Mesere, jeigu atiduotumėt man viską, ką tiktai turite pasauly, 
ir tuomet neįsigytumėt mano žirgo pirktinai; bet jūs galite, jeigu pagei- 
daujate, gauti jį dovanų, su sąlyga, kad man leisite prieš tai savo aki- 
vaizdoje pasakyti jūsų žmonai keletą žodžių, bet atokiai nuo visų kitų, 
kad mane tegirdėtų vien ji. 

Bajoras, gobšumo apimtas ir ketindamas iš jo pasityčioti, atsakė 
sutinkąs ir leidžiąs kalbėtis kiek tinkamam; palikęs jį savo rūmų menė- 
je, nuėjo į žmonos kambarį ir papasakojęs, kaip lengvai galįs įsigyti 
žirgą, liepė jai nueiti ir išklausyti Cimą, bet, gink dieve, neatsiliepti į 
jo šneką nė vienu žodeliu. 

Dama smarkiai tuo pasipiktino, bet kadangi turėjo nusileisti vyro 
norams, tai pareiškė, kad taip ir padarysianti; nusekusi paskui vyrą, 
įėjo į menę išklausyti, ką pasakys jai Cima. Šis, dar kartą patvirtinęs 
savo susitarimą su riteriu, nuėjo ir atsisėdo su dama menės gale, atokiai 
nuo visų, ir taip prabilo: 

— "Taurioji ponia, aš esu tikras, kad jūs, tokia išmintinga, jau 
seniai galėjote suprasti, kokią meilę sukurstė mano širdyje jūsų 
grožis; savo žavesiu jūs, be abejo, pralenkiate visas moteris, kokias 
esu kada nors matęs. Nekalbu apie girtinus jūsų įpročius ir ypatingas 
dorybes, kurios įstengtų pavergti kiekvieną vyriškį. Todėl man nėra 
reikalo įrodinėti žodžiais, kad mano meilė stipriausia ir karščiausia, 
kokią kada nors vyriškis yra puoselėjęs moteriai; ir toji meilė visad 
bus gyva, pakol plaks nelaiminga mano širdis; maža to: jeigu ir aname 
pasauly mylima kaip čia, aš jus mylėsiu amžinai. Todėl galite būti 
tikra, kad neturite tokio daikto, brangaus ar menkaverčio, kurį taip 
galėtumėt laikyti savu ir kuriuo visada galėtumėt taip pasikliauti kaip 
manimi, šioks ar toks aš būčiau, o taipogi ir mano labu. Idant aiškiai 
tuo įsitikintumėt, pasakysiu jums, kad laikyčiau didesne malone nusi- 
leisti jūsų valiai ir tenkinti jūsų pageidavimus, negu turėti valdžioje 
visą pasaulį, tučtuojau paklūstantį mano įsakymams. Ir jeigu aš, kaip 
girdite, visiškai priklausau jums, tai drįstu kreipti savo maldas į jūsų 
aukštenybę, nes vien iš jūsų tegali man ateiti ramybė, visas mano 
gėris ir išganymas — iš niekur kitur. Todėl, o mano brangenybe, o 
vienintele mano sielos viltie, ugningosios meilės gaivinama, prašau 
jus kaip žemiausias tarnas: teikitės man būti maloningesnė ir bent kiek 
suminkštinkite ligšiolinį savo atšiaurumą. Jūsų gailestingumo sustip- 
rintas, galėsiu pasakyti, kad, kaip jūsų grožis sukurstė meilę mano 
širdyje, lygiai taip jūsų grožis palaiko mano gyvybę. Jeigu išdidi jūsų 
dvasia nebus prielanki mano maldoms, be abejo, ta gyvybė užges ir aš 
mirsiu vadindamas jus savo žudike. Aš jau nekalbu apie tai, kad mano 
mirtis neatneštų jums garbės, be to, manau, dar sąžinė jus graužtų, 
kad šitaip pasielgėte, ir kartais, geriau nusiteikusi, gal tartumėt pati 
sau: „Ak, kaip blogai padariau nepagailėjusi savo vargšo Cimos!“ 
Bet šitas apgailestavimas būtų po laiko ir tik didintų jūsų sielvartą. 
Todėl, kad to neatsitiktų, pagailėkite dabar, kol dar ne vėlu, ir, kol 
aš dar nemiręs, būkite man maloninga, nes vien tik nuo jūsų priklauso 
padaryti mane laimingiausiu ar nelaimingiausiu žmogumi pasaulyje. 
Tikiuosi, jūs būsite kilniaširdė ir už tokią didžią meilę neatmokėsite 
man mirtimi, bet džiaugsmingu ir maloninguų atsakymu paguosite 
mano dvasią, išsigandusią ir virpančią jūsų akivaizdoj. 

Cima nutilo, giliai giliai atsiduso, iš akių jam išriedėjo kelios 
ašaros, ir jis ėmė laukti, ką atsakys taurioji dama. Damą, kurios nepa- 
veikė nei ilgametis garbinimas, nei turnyrai, nei serenados auštant, nei 
kiti panašūs dalykai, iš meilės jai Cimos rengiami, sugraudino nuošir- 

dūs šio aistringo įsimylėjėlio žodžiai, ir pirmą kartą ji pajuto, kas tai 
yra meilė. Ir nors paklusdama vyro valiai tylėjo, vis dėlto vienas kitas 
silpnas atodūsis negalėjo nuslėpti to, ką ji mielai jam atsakytų, jeigu 
prabiltų. Valandžiukę luktelėjęs ir matydamas, kad jokio atsako nėra, 
Cima nusistebėjo; tačiau greitai suprato, kad bajoras čia bus griebęsis 
gudrybės. Pažvelgęs damai į veidą ir pamatęs, kaip žybčioja jos 
akys, atkreiptos į jį, ir kaip ji stengiasi užgniaužti atodūsius, jis įgavo 
bent kiek vilties ir jos sustiprintas griebėsi naujos išmonės ir damos 
vardu ėmė šitaip atsakinėti sau pačiam: 

— Manasai Cima, be abejo, aš jau seniai pastebėjau, kad tavo 
meilė man yra didi ir tobula, o dabar iš tavo žodžių dar daugiau 
apie ją sužinojau ir tuo, savaime aišku, esu patenkinta. Nors iki šiol 
tau atrodžiau griežta ir žiauri, nenoriu, kad manytum, jog širdyje 
esu tokia, kokia atrodau iš veido; priešingai, aš visada tave mylėjau, 
ir tu buvai man už viską brangesnis; bet turėjau šitaip elgtis — tiek 
bijodama vyro, tiek ir saugodama savo garbę. Tačiau dabar atėjo 
laikas, kada galiu aiškiai parodyti, ar tave myliu, ir atlyginti už 
meilę, kurią nešiojai ir tebenešioji savo širdyje man; todėl neliūdėk 
ir turėk viltį, nes meseras Frančeskas po kelių dienų išvyksta į Mi- 
laną užimti podestos vietos: tu pats gerai tat žinai, nes iš meilės man 
padovanojai jam gražiausią savo žirgą; kai tik jis išjos, aš ne tik pri- 
žadu, bet ir prisiekiu meile, kurią tau jaučiu, tu po kelių dienų jau 
būsi su manim ir mudu džiaugsmingai ir pilnutinai apvainikuosime 
savo meilę. O kad man kitą kartą nereikėtų apie tai kalbėti, pasakysiu 
dabar: tą dieną, kai pamatysi du rankšluosčius, iškabintus mano 
kambario lange į sodo pusę, vėlai vakare, sergėdamasis, kad kas 
tavęs nepastebėtų, ateik pro sodo vartelius; rasi mane belaukiančią, 
ir mudu visą naktį linksminsimės ir myluosimės, kaip abu to trokš- 
tame. 

Cima, taip pakalbėjęs damos vardu, dabar ėmė kalbėti už save 
ir atsakė šitaip: 

— Brangiausioji ponia, jūsų palankus atsakymas taip mane pra- 
džiugino ir sujaudino, kad aš beveik praradau žadą ir nebesugebu 
tinkamai išreikšti jums savo dėkingumo; o jeigu ir galėčiau kalbėti, 
kaip trokštu, man neužtektų laiko deramai jums atsidėkoti; todėl 
palieku supratingai jūsų nuovokai atspėti, ko aš, kad ir norėdamas, 
negaliu išreikšti žodžiais. Tiek tiktai pasakysiu jums, kad būtinai 
ketinu padaryti, kaip man liepėte, ir tuomet, gal nuramintas tos 
didžios dovanos, kurią žadate, aš pasistengsiu kaip bemokėdamas 

atsidėkoti. O dabar nieko daugiau nelieka pasakyti; todėl, brangiau- 
sioji ponia, tesuteikia jums dievas tą džiaugsmą ir tą gėrį, kurio la- 
biausiai trokštate, ir tesaugo jus apvaizda! 

Į visa tai dama neatsakė nė žodžio. Taigi Cima pakilo ir nuėjo 
prie bajoro; pamatęs jį ateinant, šis žingtelėjo jam priešais ir juok- 
damasis tarė: 

— Na, kaip tau rodos? Ar tesėjau savo pažadą? 

— Ne, mesere,— atsakė Cima,— jūs man žadėjote leisti pasi- 
kalbėti su savo žmona, o aš turėjau kalbėti su marmurine statula. 

Tie žodžiai labai patiko bajorui: nors ir anksčiau jis buvo geros 
nuomonės apie savo žmoną, bet dabar susidarė dar geresnę. Paten- 
kintas jis tarė: 

— Tai ką, nuo šiol tavo žirgas priklauso man? 

Cima atsakė: 

— Taip, mesere; bet jeigu būčiau numanęs, kad iš jūsų suteiktos 
malonės turėsiu tik tiek naudos, būčiau jums padovanojęs žirgą 
nieko neprašydamas. Duok dieve, kad šitaip būčiau padaręs, nes dabar 
išeina, kad jūs pirkote žirgą, o aš jo nepardaviau. 

Bajoras nusijuokė iš to ir apsirūpinęs žirgu po kelių dienų susi- 
ruošė kelionėn ir išjojo į Milaną podestauti. Dama, likusi laisva savo 
namuose, mąstydama apie Cimos žodžius, apie jo meilę, apie žirgą, 
padovanotą iš meilės jai, ir matydama jį dažnai praeinant pro savo 
namus, tarė pati sau: „Ką aš darau? Kam žudau savo jaunystę? Ta- 
sai išjojo į Milaną ir negrįš šešis mėnesius. Kada jis man atsilygins 
už juos? Kai būsiu sena? O ir kada aš susirasiu tokį mylimąjį kaip 
Cima?! Esu viena, ir man nėra ko bijoti; nežinau, kodėl nepasilinks- 
minti, kol galiu; ne visada turėsiu tokią progą kaip dabar; niekas am- 
žindie to nesužinos; o jeigu ir sužinotų, verčiau nusidėti ir atgailauti 
negu susilaikyti ir paskui gailėtis. Taip nusprendusi savo širdyje, vieną 
dieną ji iškabino du rankšluosčius lange nuo sodo pusės, kaip buvo 
sakęs Cima. Išvydęs juos, Cima labai nudžiugo ir, vos tik sutemo 
naktis, slapčia nuskubėjo pats vienas prie damos sodo vartelių, ku- 
riuos rado atvirus; paskui jis priėjo duris, žengė vidun ir rado savo 
damą, jo belaukiančią. Pamačiusi ateinant, jinai pakilo ir džiaugs- 
mingai puolė pasitikti; o jis, apkabinęs ir išbučiavęs ją šimtą tūks- 
tančių kartų, užlipo su ja laiptais aukštyn; čia nedelsdami juodu 
sugulė ir patyrė galutinius meilės tikslus. Šis pirmas kartas buvo 
anaiptol ne paskutinis, nes kol bajoras gyveno Milane, o ir jam grį- 
žus, Cima daug kartų čion ateidavo didžiausiam abiejų malonumui. 

RIČARDAS MINUTOLAS MYLI FILIPELO SIGI- 
NOLFO ŽMONĄ; ŽINODAMAS, KAD JI PAVYDI, 
RIČARDAS JAI PRIPASAKOJA, JOG RYTOJAUS 
DIENĄ FILIPELAS TURĮS SUSITIKTI SU JO ŽMO- 
NA PIRTYJE, IR TAIP SUKURSTO JOS PAVYDĄ, 
KAD JI TEN NUEINA PATI IR, MANYDAMA SU 
SAVO VYRU ESANTI, PAGALIAU SUSIVOKIA GU- 
LINTI SU RIČARDU. 


Elizai nieko daugiau nebeliko pridurti, ir karalienė, pagyrusi Ci- 
mos gudrumą, liepė pasakoti Fjametai. Šioji šypsodama atsakė: 

— Su mielu noru, ponia,— ir pradėjo: 

— Laikinai mums teks apleisti mūsų miestą, pertekusį įvairiausių 
nuotykių, taip jau ir pavyzdžių kiekvienai temai. Kaip ir Eliza, aš jums 
papasakosiu apie tai, kas atsitiko kitame krašte. Taigi persikelkime į 
Neapolį ir paklausykite, kaip viena iš tų šventeivų, kurios dedasi taip 
besišlykštinčios meile, pakliuvusi į gudraus meilužio spąstus, pirmiau 
paragavo meilės vaisių, o tik paskui atpažino jos žiedus. Šioji novelė ne 
tik jus palinksmins, bet sykiu perspės sergėtis panašių dalykų ateityje. 

Neapolio mieste, labai sename ir gal smagesniame už visus kitus 
Italijos miestus, kadaise gyveno jaunas vyriškis, vardu pavarde Ri- 
čardas Minutolas, garsus savo aukšta kilme ir didžiais turtais. Nors 
jis turėjo labai jauną, dailią ir žavingą žmoną, tačiau įsimylėjo kitą, 
vardu Katelą, pasak neapoliečių, toli pralenkiančią savo grožiu 
visas šio miesto damas. Katela buvo ištekėjusi už kito tokio pat kil- 
mingo jaunikaičio, Filipelo Siginolfo, kurį jinai, moteris be galo 
dora, itin mylėjo ir brangino. Ričardas Minutolas, mylėdamas Katelą, 
darė viską, kuo įgyjama damos meilė ir palankumas, tačiau nieko 
iš jos nelaimėjo ir beveik įpuolė į neviltį. Nemokėdamas ar neįsteng- 
damas išsivaduoti nuo savo meilės, jis nei numirti nemokėjo, nei 
gyvenimas jo nebedžiugino. Kai Ričardas buvo šitaip nusiteikęs, kar- 
tą kelios damos, jo giminaitės, prisispyrusios jį ragino atsikratyti to- 
kios meilės, nes jo triūsas bergždžias: Katelai nesą nieko mielesnio už 
Filipelą, kuriam ji taip pavyduliaujanti, jog bijanti netgi paukštelio, 
ore beskraidančio, kad šis jo nepaveržtų iš jos. 

Ričardas, išgirdęs apie Katelos pavydumą, tučtuojau sumojo, 
kaip jam pasiekti savo tikslą; apsimetė išsižadėjęs Katelos meilės ir 

įsimylėjęs kitą kilmingą damą, kurios garbei pradėjo rengti turny- 
rus, rungtynes ir visa, ką buvo pratęs daryti dėl Katelos. Nedaug 
prabėgo laiko, ir beveik visi neapoliečiai, taip jau ir Katela, ėmė 
manyti, kad dabar jis aistringai mylįs nebe Katelą, o kitą damą. 
Šitaip jis darė, kol visi tuo tvirtai patikėjo, ir net pati Katela, pirmiau 
tokia jam atšiauri dėl įkyraus meilinimosi, dabar susitikusi draugiškai 
lyg kaimyną jį sveikindavo. 

Karštomis vasaros dienomis neapoliečiai, damos ir vyriškiai, yra 
pratę būriais traukti į pajūrį pasivaikščioti, ten pietauti ir vakarie- 
niauti. Kartą Ričardas, žinodamas, kad ten pasuko ir Katela su savo 
draugija, taipogi nuėjo su savo bičiuliais; pakviestas į Katelos ir jos 
damų ratelį, jis ilgai prašydinosi, lyg ir nelabai trokšdamas prie jų 
eiti. Tuomet damos, o sykiu su jomis ir Katela, ėmė laidyti strėles 
dėl naujosios jo meilės, o jis, dėdamasis iki ausų įsimylėjęs, teikė 
joms dar didesnio pagrindo traukti jį per dantį. 

Ilgainiui, kai damos nukriko viena šen, kita ten, kaip visada kad 
būna pajūryje, o Katela ir dar kelios liko su Ričardu, šis juokais 
leptelėjo žodelį apie vieną jos vyro Filipelo širdies draugę. Katela 
iškart užsiplieskė pavydu ir įsigeidė sužinoti, ką čia turįs Ričardas 
omeny. Kurį laiką ji valdėsi, bet paskui, nebegalėdama tverti, paprašė 
Ričardą vardan jo meilės tai damai, kurią labiausiai mylįs, teiktis 
jai paaiškinti, ką jis turėjęs galvoje, užsimindamas apie Filipelą. 
Ričardas jai tarė: 

— Jūs mane maldaujate tokio asmens vardu, kad aš nedrįstu 
jūsų prašymo neišklausyti; aš jums pasakysiu, jei tik prižadėsite man 
niekad apie tai neprasitarti nei savo vyrui, nei anai damai, kol savo 
akimis pamatysite, kad visa, ką čia jums papasakosiu, yra teisybė; 
jei norite, aš jus pamokysiu, kaip tat pamatyti. 

Dama sutiko su jo reikalavimais, dar labiau įsitikinusi, kad tai 
tiesa, ir prisiekė niekam to nesakyti. Taigi, pasivedėjęs ją į šalį, kad 
kas nenugirstų, Ričardas ėmė kalbėti šitaip: 

— Ponia, jeigu jus mylėčiau, kaip mylėjau kadaise, nedrįsčiau 
sakyti tokios naujienos, kuri užduotų jums širdį. Bet kadangi ta meilė 
praėjo, man bus lengviau atskleisti jums visą teisybę. Nežinau, ar 
giežė kada Filipelas ant manęs apmaudą už tai, kad jus mylėjau, 
ir ar tikėjo, kad jūs mane mylite; šiaip ar taip, man jis niekad to 
neparodė. Bet dabar, galbūt manydamas, jog atėjo tinkama valanda, 
jis nori man atsimokėti tuo pačiu, tai yra suvilioti mano žmoną. Jau 
kuris laikas jis neduoda jai ramybės, stengiasi ją palenkti savo geis- 

mams, slapčia tolydžio siuntinėja pasiuntines, apie kurias ji pati man 
pranešė ir atsakė joms, kaip aš liepiau. Bet šįryt, išsiruošęs čion, 
užtikau žmonos kambaryje kažkokią moterį, besikuždančią su ma- 
nąja. Aš tučtuojau supratau, kas čia per paukštė, taigi pasišaukiau 
žmoną ir paklausiau, ko toji norinti. Žmona atsakė: 

— Čia Filipelo atsiųsta piršlė! Užkorei tu ją man ant sprando, 
liepdamas palankiai atsakyti Filipelui ir suteikti jam vilties. Filipelas 
norįs aiškiai žinoti, ką aš žadanti daryti; jeigu aš sutinkanti, jis pa- 
sirūpinsiąs, kad galėčiau slaptom susieiti su juo vienoje miesto pirtyje'?: 
to jis primygtinai mane prašąs ir maldaująs. Jeigu tu nebūtum man 
liepęs leistis į šias derybas, — nesuprantu kuriam galui! — aš taip 
būčiau jam atrėžusi, kad jis nedrįstų net pažvelgti mano pusėn. 

Čia man pasirodė, jog Filipelas per toli jau nužengė, jog ilgiau 
to kęsti nebegalima ir reikia jums pasakyti, kad žinotumėt, kokio 
atpildo susilaukė jūsų ištikimybė, kuri kadaise vos į kapus manęs 
nenuvarė. O kad nemanytumėt, jog čia tik tušti žodžiai ir pasakos, 
ir galėtumėt, jeigu tik norėsite, teisybę ne tik pamatyti, bet ir pačiu- 
pinėti, aš liepiau savo žmonai per tą moteriškę pranešti, kad rytoj, 
apie devintą valandą, kai visi miega, ji būsianti toje pirtyje. Mote- 
riškė be galo patenkinta išėjo. Jūs, aišku, nemanote, kad ketinu 
ten siųsti savo žmoną; bet aš, jumis dėtas, padaryčiau taip, kad jis 
vietoje laukiamosios užtiktų mane; valandžiukę praleidęs su juo, 
pasirodyčiau, kas esu, ir išvanočiau, kaip jis to vertas. Šitaip pasi- 
elgdama, be abejo, tiek jį sugėdintumėt, kad vienu kirčiu būtų at- 
keršyta už nešlovę, kurią jis kėsinosi užtraukti ir jums, ir man. 

Katela, išgirdusi tokią naujieną, kaip kad įprasta pavyduoliams, 
tučtuojau patikėjo Ričardo žodžiais, nesvarstydama, kas čia kalba, 
ir neįtardama jokios klastos; prisiminusi dar keletą ankstesnių at- 
sitikimų, staiga ji užsiplieskė pykčiu ir atsakė, kad būtinai taip pa- 
darysianti, kad nieko čia nesą sunkaus ir jeigu tik Filipelas ateisiąs, 
jį taip sugėdysianti, kad jis amžindie bijos į moterį net akį užmesti. 

Ričardas, patenkintas, kad sumanymas pavyko ir žada gražių 
vaisių, ilgokai dar varinėjo kalbas, kurstydamas jos rūstybę ir stip- 
rindamas ryžtą, tačiau prašė niekam nesakyti, kad tai sužinojusi 
iš jo. Ji davė garbės žodį. 

Kitą rytą Ričardas nuvyko pas moterėlę, laikančią tą pirtį, apie 
kurią buvo sakęs Katelai, atidengė jai savo sumanymą ir paprašė, 
kad ji kuo galėdama jam padėtų. Moterėlė, dosniai jo patepta, pri- 
žadėjo viską padaryti ir susitarė su juo, kaip turės elgtis ir ką sakyti. 

Pirtyje buvo vienas visiškai tamsus kambarys, be jokio lango, pro 
kur galėtų įspįsti šviesa. Ričardo primokyta, moterėlė sutvarkė šitą 
kambarį, pastatė jame geriausią savo lovą, kurion Ričardas pava- 
karieniavęs atsigulė ir ėmė laukti Katelos. 

Dama, išklausiusi Ričardo žodžius ir jais patikėjusi labiau, negu 
reikėjo, pilna įniršio grįžo vakare namo; netrukus parėjo ir Filipelas, 
pilnas kitoniškų minčių, ir šį kartą gal ne taip meiliai su ja elgėsi, 
kaip buvo pratęs. Tada jos įtarimai dar labiau padidėjo, ir ji kalbėjo 
pati sau: „Iš tikrųjų jam širdyje tik toji dama, su kuria rytoj jis tikisi 
mėgautis ir myluotis; bet šito, dievaži, nebus“. Bemaž kiaurą naktį 
ji praleido apnikta tokių minčių, vis galvodama, ką jam pasakys, 
kiek pabuvusi su juo. 

O kas gi toliau? Apie devintą valandą Katela pasiėmė tarnaitę ir, 
nekeisdama savo nusistatymo, nuėjo į tą pirtį, kurią buvo nurodęs 
Ričardas; ten, radusi tą moterėlę, paklausė, ar jau atėjo Filipelas. 
Moterėlė, Ričardo primokyta, pasiteiravo: 

— Ponia, bene jūs būsite toji dama, kuri turi ateiti su juo pasi- 
kalbėti? 

— Taip, aš pati, — atsakė Katela. 

— Jeigu taip, — tarė moterėlė,— prašom pas jį. 

Katela, ieškodama to, ko anaiptol nebūtų norėjusi rasti, davėsi 
nuvedama į kambarį, kur buvo Ričardas, įėjo ten apsigaubusi galvą 
ir užsirakino iš vidaus. Ričardas, pamatęs ją ateinant, džiaugsmingai 
pašoko ant kojų ir apglėbęs tyliai tarė: 

— Sveika gyva, širdele mano! 

Katela, norėdama geriau apsimesti, apkabino jį, pabučiavo, iš- 
glamonėjo nepratarusi nė žodžio, bijodama, kad jis neatpažintų, 
jeigu prakalbės. Kambarys buvo labai tamsus, taigi abudu buvo 
patenkinti; net ir ilgokai ten pabuvus, akys nieko negalėjo įžiūrėti. 
Ričardas ją nusivedė lovon, ir ten nesišnekėdami, kad balsas neišduotų, 
juodu praleido gerą valandą didesniam džiaugsmui ir malonumui 
jo negu jos. Bet galų gale Katelai pasirodė, kad jau atėjo laikas 
išgiežti savo slepiamą įniršį, ir ji, staiga rūstybe užsidegusi, šitaip 
prabilo: 

— Vai, kokia apgailėtina moterų dalia ir kokį nelemtą atpildą 
už savo meilę jos gauna iš vyrų! Štai aš, nelaimingoji, jau aštuoneri 
metai tave myliu labiau už savo gyvybę, o tu, pasirodo, visas degi 
ir kankiniesi iš meilės svetimai moteriai, nevidone tu! Su kuo manai 
dabar gulįs? Su ta, kurią veidmainingomis glamonėmis jau seniai 

apgaudinėji rodydamas jai meilę, o įsimylėjęs kitą. Aš — Katela, 
o ne Ričardo žmona, niekšingas tu viliūge! Pasiklausyk, ar neatpa- 
žįsti mano balso? Juk čia aš! Regis, tūkstantį metų laukiu nesulaukiu, 
kada galėsiu dienos šviesoje tave sugėdinti, kaip nusipelnei, purvinas, 
bjaurus šunie! Vargšė aš, vargšė! Ir ką tiek metų aš mylėjau! Šitą 
neištikimą šlykštų šunį, kuris, manydamas laikąs glėbyje svetimą mo- 
terį, daugiau mane išglamonėjo ir išmylavo per šį trumpą tarpą, pra- 
leistą su manim, negu per visą laiką, kai aš jam priklausau. Šiandieną 
tu buvai šaunus, stiprus, šunsnuki, o namie gebi dėtis toks silpnas, 
nusivaręs ir bejėgis! Bet, ačiū dievui, tu įdirbai savo lauką, o ne sve- 
timą, kaip manei. Nesistebiu, kad šiąnakt nė artyn nėjai prie manęs. 
Juk ketinai nusimesti naštą svetur ir norėjai atjoti į mūšio lauką 
žvalus. Bet dėkui dievui ir mano apdairumui, srovė vis dėlto nutekėjo 
savo vaga, kaip ir priderėjo. Kodėl nieko neatsakai, nevidone? Kodėl 
tyli? Ar žado nustojai man bekalbant? Dievaži, nežinau, kas man 
kliudo suleisti nagus tau į akis ir jas išlupti! Tu buvai tikras, kad 
šita apgaulė liks paslaptyje; bet, ačiū dievui, ką žino vienas, su- 
žino ir antras; tau nepavyko: mano pėdsekiai geresni, negu kad manei. 

Ričardas širdyje džiaugėsi šitais žodžiais ir nieko neatsakyda- 
mas glėbesčiavo ją, bučiavo, glamonėjo ir mylavo dar pašėliau. O 
ji vis graudeno jį: 

— Taip, dabar tikiesi apsimestinėmis glamonėmis man prisigerin- 
ti, įkyrus tu šunie, bandai mane nuraminti ir paguosti, bet tu klysti. 
Aš tol nenurimsiu, kol tavęs nesugėdinsiu visų mūsų giminaičių ir 
draugų akivaizdoj. Bet argi aš, nenaudėli, ne tokia pat graži kaip 
Ričardo Minutolo žmona? Argi aš ne tokia pat kilminga? Kodėl 
neatsakai, nevalyvas šunie? Kuo ji viršesnė už mane? Eik šalin, 
neliesk manęs, šiandien jau pakankamai prilaužei iečių! Aš gerai 
suprantu, kad dabar, kai žinai, kas esu, stengsiesi per jėgą eiti savo 
pareigas; bet jei dievas suteiks man savo malonę, tu dar man pa- 
pasninkausi! Nesuprantu, kas man kliudo pasikviesti Ričardą, kuris 
mane myli labiau už save patį, o betgi niekad negalėjo pasigirti, 
kad aš nors kartą būčiau į jį pažvelgusi. Ir kas gi čia blogo, jei būčiau 
taip pasielgus? Tu manei, kad mėgaujiesi su jo žmona, ir išeina, 
lyg būtum iš tikrųjų su ja mėgavęsis, nors tau šitai ir nepavyko; tad 
jeigu aš dabar atsiduočiau Ričardui, tu neturėtum teisės manęs 
smerkti. 

Ilgai dama dar bylojo ir priekaištavo; bet pagaliau Ričardas, 
suprasdamas, kad jeigu leis jai iš čia išeiti su tokiu įsitikinimu, gali 

kilti daug blogo, nusprendė atverti jai akis; paėmęs ją į glėbį ir stipriai 
apkabinęs, kad negalėtų ištrūkti, jis tarė: 

— Nerūstauk, širdele mano! Ko negalėjau laimėti meile, tą 
laimėjau apgaule, kurios mane pamokė Amūras. Aš jūsų Ričardas! 

Išgirdusi tuos žodžius ir pažinusi balsą, Katela tučtuojau norėjo 
šokti iš lovos, bet negalėjo; mėgino rėkti, bet Ričardas delnu užspau- 
dė jai burną ir tarė: 

— Ponia, dabar jau nebeatšauksit to, kas įvyko, nors šauktumėt 
visą gyvenimą. Jei rėksite ir šitas dalykas iškils aikštėn, pasekmės 
gali būti dvejopos: viena (ir tat nemažai turėtų jums rūpėti), jūsų 
garbė ir geras vardas bus suteršti, net jeigu tvirtintumėt, kad jus 
čion įsiviliojau apgaule; aš sakyčiau, jog tai netiesa ir jog, priešingai, 
jus čion įsiviliojau žadėdamas pinigų ir dovanų, o jūs, gavusi ne 
tiek, kiek tikėjotės, supykote ir sukėlėte šį triukšmą ir ginčus. Jūs 
žinote, kad žmonės labiau linkę tikėti bloga negu gera; todėl manim 
patikėtų greičiau negu jumis. Antra, tarp jūsų vyro ir manęs užvirtų 
mirtina neapykanta, ir, galimas daiktas, arba aš nukaučiau jį, arba 
jis mane; tada jūs niekados neturėtumėt nei džiaugsmo, nei ramybės. 
Todėl, širdele mano brangiausia, neužsitraukite sau gėdos ir nestum- 
kit į vaidus ir pavojų savo vyro ir manęs. Jūs ne pirma ir ne paskutinė 
esate apgauta, o ir aš jus apgavau ne nuplėšti jums garbę norėdamas, 
o iš begalinės meilės; aš myliu jus ir pasiryžęs visada mylėti, pasilik- 
damas žemiausiu jūsų tarnu. Jau seniai aš pats ir mano turtas, ir 
viskas, ką aš gebu ir ko esu vertas, yra jūsų nuosavybė ir jūsų paslau- 
goms, bet aš noriu, kad nuo šiol tatai dar labiau jums priklausytų. Jūs, 
būdama visados išmintinga, manau, tokia būsite ir šiuo atveju. 

Kol Ričardas kalbėjo tuos žodžius, Katela graudžiai verkė. Nors 
ji buvo labai užsirūstinusi ir įsižeidusi, tačiau proto balsas jai sakė, 
kad Ričardas kalba teisingai ir kad iš tikrųjų gali atsitikti, kaip jis 
minėjo; todėl ji tarė: 

— Ričardai, nežinau, ar viešpats dievas suteiks man jėgų pakelti 
šitą tavo apgaulę ir įžeidimą. Nenoriu šičia rėkti, nes čion mane 
atvedė begalinis mano pavydas ir lengvatikybė; bet atmink, tol ne- 
nurimsiu, kol vienaip ar kitaip tau neatsikeršysiu. Dabar paleisk mane 
ir nebelaikyk čia ilgiau. Tu gavai, ko geidei, ir prikamavai mane, 
kiek tiktai norėjai; laikas mane paleisti; paleisk, susimildamas. 

Ričardas, jausdamas, kad ji vis dar smarkiai tebepyksta, nu- 
sprendė širdyje nepaleisti jos, kol susitaikys; todėl pradėjo maldyti 
švelniausiais žodžiais ir tiek prašė, tiek maldavo, kad ji nugalėta 

su juo susitaikino. Po to juodu visiškoje sandoroje dar ilgokai ten 
išbuvo drauge didžiausiam abiejų malonumui. Patyrusi, kiek mei- 
lužio bučiniai saldesni už vyro bučinius, dama savo atšiaurumą Ri- 
čardui pakeitė švelnia meile ir nuo tos dienos pamilo jį labai širdingai. 
Itin atsargiai elgdamiesi, juodu dar ne kartą džiaugėsi savo meile. 
Dieve duok ir mums taip pasidžiaugti! 

TEDALDAS, SUSIVAIDIJĘS SU MYLIMĄJA, IŠ- 
VYKSTA IŠ FLORENCIJOS; PO KURIO LAIKO SU- 
GRĮŽTA KAIP PILIGRIMAS, KALBASI SU JA, IR 
ŠIOJI SUPRANTA SAVO KLAIDĄ; TEDALDAS IŠ- 
GELBSTI NUO MIRTIES JOS VYRĄ, APKALTINTĄ 
ŽMOGŽUDYSTE, IR JĮ SUTAIKINA SU SAVO BRO- 
LIAIS, O PATS APDAIRIAI MĖGAUJASI SU JO 
ŽMONA. 


Kai nutilo Fjameta, visų liaupsinama, karalienė, negaišdama 
laiko, tučtuojau liepė pasakoti Emilijai. Šioji pradėjo taip: 

— Aš norėčiau grįžti į mūsų miestą, iš kurio dvi mano pirm- 
takės buvo pasitraukusios, ir jums pavaizduoti, kaip vienas mūsų 
pilietis prarastą savo mylimąją atgavo. 

Gyveno kadaise Florencijoj kilmingas jaunuolis, vardu Tedaldas 
delji Elizėjis, kuris begaliniai buvo įsimylėjęs vieną damą, doną 
Ermeliną, Aldobrandino Palerminio žmoną““, ir pagirtinu elgesiu 
palenkęs Ermelinos širdį tenkinti jo troškimus. Šitą jo palaimą su- 
griovė likimas, laimingųjų priešas: dėl kažin kokios priežasties dama, 
kurį laiką Tedaldui maloninga, staiga visiškai atėmė iš jo savo malones 
ir ne tik atsisakė priimti laiškus, bet nė už ką nenorėjo net akyse 
jo matyti; taigi jis baisiai nuliūdo, tačiau, kadangi ši meilė buvo slap- 
ta, niekas nenumanė tikrosios jo liūdesio priežasties. Visaip jis mėgino 
atgauti damos meilę, prarastą ne iš savo kaltės, bet matydamas, kad 
visos pastangos bergždžios, nusprendė apleisti savo kraštą, idant 
nesidžiaugtų jo kančiomis toji, kuri buvo jo sielvarto kaltininkė. 
Pasiėmęs pinigų, kiek turėjo, slapčia, nė žodžio nesakydamas nei gimi- 

nėms, nei draugams, tik vienam savo bičiuliui, kuris viską žinojo, iške- 
liavo svetur ir atvyko į Ankoną. Čia, pasivadinęs Filipu di San Lodeču, 
susipažino su turtingu pirkliu, parsisamdė jam už tarną ir drauge su 
juo nuplaukė jo laivu į Kiprą. Tedaldo elgesys ir mandagumas taip 
patiko pirkliui, kad šis ne tik paskyrė jam gerą algą, bet ir priėmė savo 
dalininku ir perdavė į jo rankas didelę dalį savo prekybos, kurią jis 
varė taip puikiai ir taip atsidėjęs, jog per kelerius metus tapo geru, 
turtingu ir garsiu pirkliu. Versdamasis šiuo verslu, kad ir dažnai prisi- 
mindavo žiauriąją savo damą, kad ir labai kankinosi bei troško vėl ją 
pamatyti, tačiau buvo toks atkaklus, jog septynerius metus ištvėrė šitą 
kovą. Bet sykį, išgirdęs Kipre dainą, jo paties kadaise sudėtą, kur pa- 
sakojama apie jųdviejų meilę ir laimę, jis pamanė, jog negalimas daik- 
tas, kad jinai būtų jį užmiršusi, ir taip įsigeidė vėl ją pamatyti, kad 
ilgiau nebeiškentė ir nusprendė grįžti Florencijon. Sutvarkęs visus sa- 
vo reikalus, nuplaukė, vieno tik tarno lydimas, į Ankoną; kai atėjo 
čion jo manta, jis išsiuntė ją Florencijon savo draugo ankoniečio bi- 
čiuliui, o pats slapčia, neva kaip piligrimas, lankęs Kristaus grabą, 
nuvyko su tarnu įkandin. 

Parkeliavęs į Florenciją, apsistojo nedideliame viešbutėlyje, kurį 
laikė du broliai šalia jo damos namų. Pirmiausia jis ir nuskubėjo 
ten, tikėdamasis ją pamatyti. Bet langus, duris ir viską rado uždaryta, 
todėl smarkiai sunerimo, ar nebus ji mirusi, ar kur kitur išsikėlusi. 
Susirūpinęs jis nuėjo pas savo brolius, ir ties durimis visus keturis 
išvydo juodai apsirengusius; tat jį labai nustebino. Per tą laiką labai 
pasikeitęs iš veido ir kitoniškai apsitaisęs, taigi sunkiai atpažįstamas, 
jis drąsiai priėjo prie vieno kurpiaus ir paklausė, kodėl tie žmonės 
juodai apsirengę. Į tai kurpius atsakė: 

— Juodai apsirengę jie todėl, kad dar nėra nė dviejų savaičių, 
kai buvo nužudytas vienas jų brolis, vardu Tedaldas, ilgus metus 
klajojęs svetur; girdėjau, teisme jie paliudiję, kad jį nužudęs kažkoks 
Aldobrandinas Palerminis, dabar suimtas, nes Tedaldas mylėjęs jo 
žmoną ir slapčia grįžęs, norėdamas su ja pasimatyti. 

Tedaldas be galo stebėjosi, jog kažkas tiek panėši į jį, kad buvo 
palaikytas juo; pagailo jam ir Aldobrandino, atsidūrusio bėdoje. 
Sužinojęs, kad dama gyva ir sveika, jis sutemus pilnas įvairiausių 
minčių grįžo į viešbutį ir po vakarienės drauge su tarnu buvo pagul- 
dytas pačiame viršutiniame aukšte. Ar dėl to, kad kamavo visokios 
mintys, ar todėl, kad guolis buvo prastas, o gal ir dėl skurdžios va- 
karienės, bet praslinko jau pusė nakties, o Tedaldas vis dar negalėjo 

užmigti. Taip bebudėdamas, vidurnaktį pajuto kažką lendant pro 
stogą vidun ir netrukus pro durų plyšį pamatė šviesą, kylančią aukš- 
tyn. Tada, prisėlinęs prie plyšio pasižiūrėti, kas čia būtų, jis išvydo 
jauną, gan gražią merginą, belaikančią žiburį, ir prie jos besiarti- 
nančius tris vyriškius, įlindusius pro stogą. Jie maloniai pasisveikino, 
ir vienas jų tarė merginai: 

— Dabar, ačiū dievui, galime būti ramūs: Tedaldo delji Elizėjo 
broliai paliudijo, kad jį nužudęs Aldobrandinas Palerminis. Aldobran- 
dinas prisipažino, ir nuosprendis jau pasirašytas. Vis dėlto reikia 
tylėti, nes jei kada nors iškiltų aikštėn, kad mes kaltininkai, mus 
ištiktų toks pat likimas kaip ir Aldobrandiną. 

Po šių žodžių, kurie moterį labai pradžiugino, visi trys nusileido 
žemyn ir nuėjo gulti. 

Išgirdęs tai, Tedaldas ėmė galvoti, į kokias baisias klaidas kartais 
gali įsipainioti žmogaus protas; prisiminė savo brolius, vietoj jo ap- 
verkusius ir palaidojusius kažkokį prašalaitį; nekaltąjį Aldobrandiną. 
apkaltintą pagal nepagrįstus įtarimus ir remiantis kreivais liudiji- 
mais pasmerktą myriop; aiškiai pamatė aklą griežtumą įstatymų ir 
jų vykdytojų, kurie gan dažnai, neva uoliai ieškodami tiesos, žiauriais 
būdais išgauna neteisingus prisipažinimus ir dar vadinasi dievo ir 
teisingumo tarnais, nors yra melo ir šėtono talkininkai. Paskui jo 
mintys nukrypo į Aldobrandiną, ir jis pasvarstęs sugalvojo, kaip 
jį gelbėti. 

Atsikėlęs rytą, Tedaldas paliko tarną viešbutyje ir pats vienas 
tinkamą valandą nuėjo prie savo damos namų. Atsitiktinai radęs duris 
atviras, žengė vidun ir išvydo savo damą besėdinčią ant grindų ne- 
didukėje apatinio aukšto salėje, paplūdusią ašarom ir susikrimtusią. 
Iš gailesčio jis pats vos nepravirko ir prisiartinęs tarė: 

— Ponia, nesielvartaukite! Jūsų paguoda jau arti. 

Dama, išgirdusi tuos žodžius, pakėlė akis ir raudodama tarė: 

— Pone, man rodos, tu esi svetimšalis piligrimas: tai ką tu žinai 
apie mano paguodą ir liūdesį? 

Tuomet piligrimas atsakė: 

— Ponia, aš ką tik atvykau iš Konstantinopolio: dievas mane 
čion siunčia jūsų ašarų paversti linksmybe ir jūsų vyro gelbėti nuo 
mirties. 

— Ar tai galimas daiktas! — sušuko dama.— Jeigu tu iš Kons- 
tantinopolio ir ką tik atvykai, iš kur žinai, kas yra mano vyras ir 
kas esu aš? 

Tuomet piligrimas nuo pradžios iki galo išklostė Aldobrandino 
negandų istoriją, pasakė jai, kas ji, kada ištekėjusi ir daug kitų da- 
lykų, kurie jam buvo gerai žinomi iš jos praeities. Dama, be galo 
nustebinta, palaikė jį pranašu, puolė prieš jį ant kelių, dėl dievo 
maldaudama kuo skubiausiai gelbėti Aldobrandiną, nes laiko likę 
nedaug. 


Piligrimas, dėdamasis šventuoliu, tarė: 

— Ponia, kelkitės, neraudokite ir atidžiai klausykitės, ką aš jums 
pasakysiu; tik, susimildama, niekados niekam apie tai neprasitarkite. 
Dievas man apreiškė, kad šitas sielvartas, kurį dabar kenčiate, jums 
atsiųstas už vieną nuodėmę, kadaise jūsų padarytą. Viešpats dievas 
trokšta, kad šiuo skausmu jūs bent iš dalies tą nuodėmę nusivaly- 
tumėt, o paskiau ir visiškai ją išpirktumėt; jeigu ne — susilauksit 
dar didesnio vargo. 

Tuomet dama tarė: 

— Mesere, daug aš turiu nuodėmių; nežinau, už kurią viešpats 
dievas skiria man atgailą. Jeigu jūs žinote, pasakykit man, o aš pa- 
darysiu visa, ką tik galiu, kad ją išpirkčiau. 

— Ponia, — tarė tuomet piligrimas, — aš gerai žinau, kas tai per 
nuodėmė, ir jus klausiu ne todėl, kad smulkiau apie ją išsiteiraučiau, 
o todėl, kad jūs, pati prisipažindama, pajustumėt didesnį sąžinės 
graužimą. Bet eikime prie reikalo. Sakykit man, gal dar prisimenat, 
ar turėjote kada meilužį? 


Išgirdusi šį klausimą, dama giliai atsiduso ir labai nustebo, nes 
manė, kad niekas pasauly šito nežino, nors tomis dienomis, kai bu- 
vo nužudytas ir palaidotas tariamasis Tedaldas, ir sklido paskalos, 
kurias keliais neapdairiais žodeliais sukėlė Tedaldo draugas, šį dalyką 
žinojęs. 

Tuomet dama atsakė: 

— Aš matau, kad dievas jums atveria visas Žmonių paslaptis, 
todėl nieko neketinu nuo jūsų slėpti. Iš tiesų jaunystėje karštai my- 
lėjau vieną nelaimingą jaunuolį, kurio mirtis primetama mano vyrui; 
dėl šios mirties aš tiek išliejau ašarų, o ir dabar dar sielvartauju; 
nors prieš jam iškeliaujant rodžiausi šiurkšti ir atšiauri, bet nei jo 
išvykimas, nei ilga klajonė po svetimus kraštus, nei pagaliau nelai- 
minga mirtis negali jo išrauti iš mano širdies. 

Piligrimas jai tarė: 

— To nelaimingo nužudytojo jaunuolio jūs niekad nesate my- 

lėjusi, o mylėjote Tedaldą Elizėjį. Bet sakykite man, ko jūs susipykote 
su juo? Gal jis kada jus įžeidė? 

Į tai dama atsakė: 

— Ne, jis niekad nėra manęs įžeidęs; mano rūstybės kaltininkas 
buvo vienas prakeiktas vienuolis, pas kurį aš kartą nuėjau išpažinties; 
kai jam pasisakiau apie savo meilę ir apie artimus santykius su tuo 
jaunuoliu, jis taip mane aprėkė, jog ir dabar dar virpu iš baimės: 
jis prigrasino man, kad jeigu aš neatstosianti, tai pakliūsianti velniui 
į nasrus pačiose pragaro gelmėse ir degsianti amžinoj ugnyje. Nuo 
to mane apėmė toks siaubas, kad aš nusprendžiau nutraukti santy- 
kius su Tedaldu, o kad nebūtų pagundos — nebepriiminėti nei jo 
laiškų, nei pasiuntinių. Bet manau, jeigu Tedaldas būtų buvęs išt- 
vermingesnis ir nebūtų taip greit pasišalinęs, kaip spėju, iš nevilties 
ir aš būčiau mačiusi jį tirpstant lyg sniegą saulėje, mano griež- 
tas nusistatymas būtų palūžęs, nes ir aš nieko labiau pasaulyje ne- 
troškau. 

Tuomet piligrimas tarė: 

— Ponia, čia ir yra toji nuodėmė, už kurią jūs dabar kenčiate. 
Aš tikrai žinau, kad Tedaldas jūsų neprievartavo: įsimylėjote jį lais- 
va valia, nes jisai jums patiko; kaip pati norėjote, jis atėjo pas jus 
ir naudojosi jūsų palankumu; ir žodžiais, ir veiksmais jūs parodėte 
jam tiek meilingumo, kad jeigu jis ir pirmiau jus mylėjo, tai paskui 
jo meilė sustiprėjo šimteriopai. Jeigu jau buvo šitaip (o aš Žinau, 
kad taip buvo), tai kas jus privertė taip žiauriai jį atstumti? Tokie 
dalykai dera iš anksto apgalvoti, ir jeigu nujautėte, kad to savo el- 
gesio turėsite gailėtis, tai nereikėjo nė prasidėti. Kaip jis priklausė 
jums, taip jūs priklausėte jam. Jūs galėjote elgtis su juo kaip tinkama 
ir nepasirinkti jo meilužiu. Bet kad jūs atėmėte iš jo save pačią, jau 
tapusią jo nuosavybe, tai buvo vagystė ir nedoras darbas, nes neatsi- 
klausėte jo sutikimo. Matote, aš pats esu vienuolis ir puikiai pažįstu 
visas jų gudrybės; jeigu čia bent kiek plačiau apie jas pakalbėsiu, 
tai tik jūsų labui, kad nuo šiol geriau juos pažintumėt. Kadaise vie- 
nuoliai buvo švenčiausi ir doriausi vyrai, bet tie, kurie dabar vadinasi 
ir dedasi vienuoliais, nieko neturi vienuoliško, nebent tik abitą, o ir 
tas nėra vienuoliškas, nes vienuolijų steigėjai yra prisakę siūdintis 
abitus siaurus, prasčiokiškus, iš šiurkščios medžiagos, tuo rodydami, 
kad jų dvasia niekina visa, kas žemiška, jeigu jie pridengia savo 
kūną tokia skurdžia drapana; tuo tarpu nūdieniai vienuoliai siūdinasi 
abitus iš ploniausios gelumbės, plačius, blizgančius, su pamušalu, 

prašmatniai sukirptus lyg kardinolams, ir nesigėdija puikuotis jais 
bažnyčiose ir aikštėse, kaip kad puikuojasi drabužiais pasauliečiai. 
Ir kaip žvejai savo tinklais nori užgriebti upėje vienu valksmu kuo 
daugiau žuvies, taip jie, apsisupę plačiausiomis klostėmis, stengiasi 
įpainioti į jas kuo daugiau davatkų, našlių ir kitų paikų moterėlių 
bei vyrų; ir tai didžiausias jų rūpestis, svarbiausias darbas. Tikriau 
sakant, iš jų vienuoliško apdaro teliko vien spalva. Senovės vienuo- 
liai troško Žmonių išganymo, o nūdieniai geidžia tik moterų ir turtų; 
visas jų uolumas pasireiškia vien tuo, kad šūkavimais ir baisenybių 
vaizdavimais jie gąsdina kvailius ir jiems įrodinėja, jog nuodėmes 
galima nuvalyti išmalda ir mišiomis; o vis tai todėl, kad jiems, vie- 
nuolio rūbą užsivilkusiems ne iš dievobaimingumo, o iš tinginystės, 
vienas atneštų duonos, kitas atsiųstų vyno, trečias užpirktų mišias 
už saviškių vėles. Teisybė, labdara ir maldos valo nuodėmes; bet jeigu 
tie, kas duoda išmaldą, matytų ar žinotų, kam ji duodama, veikiau 
pataupytų ją sau arba išmestų kiaulėms. Žinodami, kad juo mažiau 
asmenų vieną lobį dalijasi, juo daugiau kiekvienam tenka, jie stengiasi 
šauksmais ir gąsdinimais atgrėsti kitus nuo to, ką patys vieni geidžia 
turėti. Jie rėkia ant vyrų už paleistuvybę, idant aprėktieji jos atsi- 
žadėtų ir rėksniams liktų moterys; jie smerkia lupikavimą ir nedorus 
pelnus todėl, kad jiems būtų pavesta juos išgauti, o jie paskui galėtų 
siūdintis dar prašmatnesnius abitus, pirktis vyskupijas ir kitas turtin- 
gas prelatūras kaip tik už tuos pinigus, kurie pirmesnįjį savininką, 
pasak jų, turėję įstumti į amžiną prapultį. O kai juos kas smerkia 
už tokias ir kitokias klastas, jie atšauna: „Elkitės taip, kaip mes sa- 
kome, o ne taip, kaip darome“?!, ir tariasi šitaip išsivaduoją nuo 
sunkios nuodėmių naštos, tarytum avys galėtų būti ištvermingesnės 
ir atsparesnės už ganytoją. Daugelis jų žino, kad šitokį atsakymą 
tūlas supranta kitaip, negu jie moko. Nūdieniai vienuoliai nori, kad 
jūs elgtumėtės, kaip jie liepia, atseit, kad prikimštumėt jų kapšius 
pinigų, patikėtumėt jiems savo paslaptis, gyventumėt skaistybėje, 
būtumėt kantrūs, atleistumėt nuoskaudas, vengtumėt piktžodžiauti. 
Tai vis labai geri, labai šventi, labai dori dalykai! Bet kam jie apie 
juos kalba? Ogi tam, kad patys galėtų daryti, ką draudžia pasau- 
liečiams. Kas nežino, kad be pinigų jų dykystei būtų galas? Jeigu 
tu eikvosi pinigus savo malonumams, tada vienuolis negalės veltė- 
džiauti ordine; jei tu imsi rėžti sparnu aplink moteris, nebus vietos 
vienuoliams; jei tu būsi nekantrus ir neatleisi skriaudų, vienuolis 
nedrįs kelti kojos į tavo namus ir plėšti šlovės tavo šeimai. Bet kam 

čia visa tai minėti? Jie patys save kaltina kiekvieną kartą, kai išma- 
ningų žmonių akivaizdoje mėgina šitaip teisintis. Kodėl jie stoja 
į vienuolyną, jeigu numano negalėsią būti nei šventi, nei santūrūs? 
O jeigu trokšta dvasiniam gyvenimui atsiduoti, kodėl nesilaiko kitų 
šventos Evangelijos žodžių: „Kristus pradėjo gera daryti ir mokyti!“*? 
Tegul ir jie pirmiau daro, o paskui temoko kitus! Savo amžiuje esu 
matęs tūkstančius dvasiškų brolių, kurie mergino, mylėjo ir lankė 
ne vien pasaulietes moteris, bet ir vienuoles; ir tai buvo kaip tik tie, 
kurie užvis garsiausiai šūkauja iš sakyklų. Nejaugi mes seksime šito- 
kiais žmonėmis? Kas taip daro — jo valia, bet dievas žino, ar tai pro- 
tinga. Tačiau šiuo atveju tarkime, kad jus aprėkęs vienuolis pasakė 
teisybę ir kad moterystės sakramento laužymas — sunki nuodėmė; 
bet ar. ne sunkesnis nusikaltimas apvogti žmogų? Argi ne dar dides- 
nis — jį nužudyti arba pasmerkti klajonėms po pasaulį? Kiekvienas 
tą pripažins. Kai moteris suvilioja vyriškį — tai prigimtinė nuodėmė; 
bet kai jį apvagia, nužudo ar ištremia — tai piktadarybė. Kad jūs 
apvogėte Tedaldą, atėmusi iš jo save pačią, gera valia jam atsidavusią, 
tą esu įrodęs anksčiau. O dabar aš pareiškiu, kad jūs jį nužudėte, 
kiek tai buvo jūsų galioje, nes anaiptol ne jūsų čia nuopelnas, kad 
jis, matydamas, kaip jūs tolydžio vis žiauresnė jam darotės, nepakėlė 
prieš save rankos; o įstatymas sako, jog tas, kas buvo piktadarybės 
priežastis, yra kaltas tiek pat kiek tas, kas ją įvykdė. Juk negalima 
neigti, kad būtent per jūsų kaltę jis turėjo ištrėmime klajoti po pa- 
saulį septynerius metus. Taigi kiekvienu iš šių trijų minėtų veiksmų 
jūs padarėte daug didesnę nuodėmę, negu kad būtumėt padariusi, 
palaikydama su juo artimus ryšius. Bet pažiūrėkime: galbūt Teda- 
idas viso to nusipelnė? Aiškus dalykas, ne; jūs pati tą jau pripaži- 
note: be to, aš žinau, kad jis myli jus labiau negu patį save. Nė vie- 
nos jis taip negerbė, taip neliaupsino, taip nekėlė virš visų moterų 
kaip jus, jeigu tik būdavo tokioje draugijoje, kur galėdavo pagar- 
biai ir nesukeldamas įtarimų apie jus kalbėti. Visas savo gėrybes, 
visą savo garbę, visą savo laisvę jis buvo sudėjęs į jūsų rankas. Argi 
-Jis ne iš kilmingos giminės? Argi nebuvo jis gražesnis už visus kitus? 
Argi' nebuvo šaunus, kaip pritinka jaunuoliui? Argi nebuvo visų 
mylimas, branginamas, pageidaujamas? Ir į tai neatsakysite: ne. 
Kaipgi tat mulkis vienuolis, kvailas ir pavydus, vienu žodžiu galėjo 
jus pastūmėti tokiam žiauriam sprendimui? Nesuprantu, kaip atsi- 
randa tokių apjakėlių moterų, kurios niekina ir menkai tevertina 
vyrus; jeigu tos damos pagalvotų, kas yra jos pačios ir kokiu taurumu 

dievas yra apdovanojęs vyriškį, iškeldamas virš visų kūrinių, turėtų 
didžiuotis, kai vyriškis jas myli, be galo jį branginti ir kaip įmanyda- 
mos stengtis jam įtikti, idant jis niekad nenustotų jų mylėjęs. Jūs 
žinote, kad taip pasielgti savo plepalais jus paragino vienuolis, tikriau- 
siai koks nors dykaduonis ir smaguris; galbūt jis pats geidė užimti 
vietą, iš kurios stengėsi išguiti kitą. Štai čia ir yra toji nuodėmė, kurią 
dieviškasis teisingumas, ant savo svarstyklių teisingai pasveriąs visus 
darbus, nenorėjo palikti nenubaustą; ir kaip nekaltas yra Tedaldas, 
kurį jūs pati atstūmėte, lygiai taip nekaltas ir jūsų vyras, kuris dėl 
Tedaldo pateko į pavojų, o jūs — į sielvartą. Jeigu norite iš kančių 
išsivaduoti, štai ką turite prižadėti ir juo labiau padaryti: jei kada 
nors Tedaldas grįžtų čion iš savo ilgos tremties, grąžinkite jam savo 
malonę, savo meilę, savo palankumą bei draugystę ir leiskite naudotis 
tomis pat teisėmis kaip anksčiau, kol jūsų dar nebuvo apmulkinęs 
tas kvaiša vienuolis. 

Piligrimas baigė savo kalbą, kurios dama itin atidžiai klausėsi. 
Tikėdama, kad dievas atsiuntė jai šias kančias būtent už tą nuodėmę, 
ji tarė: 

— Dievo tarne, pripažįstu, kad visa, ką jūs kalbėjote, yra teisy- 
bė; iš jūsų žodžių dabar sužinojau, kas tie vienuoliai, kuriuos iki 
šiol visus laikiau šventais; be abejo, prisipažįstu, kad šitaip elgdamasi 
aš didžiai prieš Tedaldą nusižengiau, ir, jeigu bus galima, mielai 
savo kaltę išpirksiu, kaip jūs man nurodėte; bet argi tai įmanoma? 
Tedaldas niekuomet čion nebegrįš: jis miręs; taigi, ko negalima įvyk- 
dyti, to neverta ir žadėti. 

Piligrimas jai atsakė: 

— Ponia, kaip man apreiškė dievas, Tedaldas anaiptol nėra 
miręs, o gyvas ir sveikas, ir būtų laimingas, jei atgautų jūsų ma- 
lonę. 

Tuomet dama tarė: 

— Galvokite, ką šnekate: aš jį mačiau ties savo durimis per- 
vertą keliais peilio smūgiais, laikiau jį glėbyje, graudžiomis ašaromis 
laisčiau sustingusį jo veidą. Tos mano ašaros paskui gal ir sukėlė 
piktus liežuvius. 

Piligrimas tarė: 

— Ponia, kad ir ką jūs kalbėtumėt, aš jums sakau: Tedaldas 
gyvas, ir jeigu jūs pasiryžusi savo žodį tesėti, aš tikiuosi, greitai jį 
pamatysite. 

— Mielai prižadu,— atsakė dama.— Niekas negalėtų suteikti 

man tokio džiaugsmo, kaip vėl matyti savo vyrą laisvą ir išteisintą, 
o Tedaldą — gyvą. 

Tuomet Tedaldui pasirodė, kad jau metas pasisakyti, kas jis toks, 
ir paguosti damą tikresne viltimi dėl jos vyro, ir jis tarė: 

— Ponia, norėdamas išsklaidyti visus jūsų nuogąstavimus dėl 
vyro, aš turiu jums atverti vieną paslaptį, kurios kaip gyva niekad 
niekam neišduokite. 

Jie buvo gan nuošaliame kambaryje ir vieni, nes dama visiškai 
pasitikėjo piligrimo šventumu; taigi Tedaldas, išsiėmęs rūpestingai 
saugomą žiedą, kurį dama buvo jam dovanojusi paskutinę naktį, 
praleistą sykiu, parodė jai ir paklausė: 

— Ponia, ar pažįstate? 

Pamačiusi žiedą, dama atpažino ir tarė: 

— Taip, mesere, kadaise aš buvau jį padovanojusi Tedaldui. 

Tuomet piligrimas atsistojo, greit nusimetė nuo pečių skraistę, 
o nuo galvos — skrybėlę ir prašnekęs florentietiškai tarė: 

— O mane ar pažįstate? 

Dama atpažinusi, kad čia Tedaldas, visa apstulbo ir taip išsigando, 
kaip išsigąstama numirėlių, pamačius juos vaikščiojant lyg gyvus. 
Užuot griebusi jį į glėbį kaip savąjį Tedaldą, grįžusį iš Kipro, ji no- 
rėjo išsigandusi bėgti nuo jo it nuo vaiduoklio, iš kapų atėjusio. 

Tuomet Tedaldas jai tarė: 

— Ponia, nebijokit, aš gi Tedaldas, gyvas ir sveikas; aš niekad ne- 
buvau nužudytas nei miręs, kad ir ką manytumėt jūs ir mano broliai. 

Bent kiek nusiraminusi, nors vis dar bijodama jo balso, dama 
atidžiai pažvelgė į jį ir, įsitikinusi, kad jis tikrai Tedaldas, su ašaromis 
puolė jam ant kaklo ir bučiuodama tarė: 

— Mano brangusis Tedaldai, tūkstantį kartų būk pasveikintas! 

Tedaldas, apkabinęs ją ir pabučiavęs, tarė: 

— Ponia, dabar ne laikas glamonėtis: aš noriu eiti ir pasirūu- 
pinti, kad Aldobrandinas būtų grąžintas jums gyvas ir sveikas; tikiuosi, 
kad ligi rytojaus vakaro jūs išgirsite apie jį džiugių naujienų; jeigu 
tik ką gero sužinosiu, šiąnakt grįšiu pas jus ir viską išpasakosiu daug 
patogiau negu dabar. 

Vèi apsisiautęs piligrimo skraiste ir užsivožęs skrybėlę, dar kar- 
tą pabučiavo damą ir, paguodęs ją gera viltimi, nuvyko ten, kur 
kalėjo Aldobrandinas, baimingai galvodamas apie laukiančią mirtį 
ir nesitikėdamas išsigelbėti. Kalėjimo sargų įleistas atseit jo paguosti, 
Tedaldas įėjo pas jį ir atsisėdęs greta tarė: 

— Aldobrandinai, aš esu tavo draugas: dievui pagailo, kad tu 
kenti nekaltas, ir jis mane atsiuntė tavęs gelbėti; jeigu tu dėl dievo 
šlovės teiksiesi padaryti man nedidelę malonę, kurios tave paprašysiu, 
tai neabejotinai rytoj dar prieš vakarą vietoj laukiamo mirties nuo- 
sprendžio išgirsi apie savo išteisinimą. 

Į tai Aldobrandinas atsakė: 

— Mesere, nors aš tavęs nepažįstu ir nepamenu, kad būčiau 
kada nors tave matęs, tikriausiai esi man draugas, jeigu rūpiniesi 
mane gelbėti. Regi dievas, nusikaltimo, už kurį turėčiau būti pas- 
merktas myriop, niekuomet nesu padaręs; teisybė, galbūt daugelis 
kitų nuodėmių mane privedė prie šito galo. Tačiau prisiekiu prieš 
dievą: jeigu jis dabar pagailės manęs, aš ne tik prižadu, bet mielai 
padarysiu ir daugiau ką, ne vien tokį mažmožį; todėl prašyk ko tin- 
kamas: jeigu tik iš čia ištrūksiu, būtinai savo žodį tesėsiu. 

Tuomet piligrimas iarė: 

— Aš nieko kito nenoriu, kad tik tu atleistum keturiems Te- 
daldo broliams už tai, kad jie tave įstūmė į šią bėdą manydami, jog 
esi kaltas dėl jų brolio mirties: noriu, kad juos priimtum kaip bro- 
lius ir bičiulius, jeigu prašys dovanojami. 

— Niekas taip nejaučia keršto saldybės ir niekas jo taip negeidžia 
kaip tas, kuris kenčia nuoskaudą; tačiau, kad tik dievas teiktųsi mane 
išvaduoti, aš mielai jiems atleisiu ir jau atleidžiu dabar; ir jeigu iš- 
trūksiu iš čia gyvas ir sveikas, viską padarysiu, kaip tu trokšti. 

Piligrimas liko tuo patenkintas ir, nenorėdamas daugiau ko jam 
sakyti, labai prašė nenusiminti, nes, tikriausiai dar nepasibaigus 
rytojaus dienai, jis išgirsiąs tiksliausių Žinių apie savo išgelbėjimą. Pa- 
sitraukęs nuo jo, piligrimas nuvyko į sinjoriją ir riteriui, kuris tą dieną 
turėjo valdžią, slapčiomis tarė šitaip: 

— Mano pone, kiekvienas kaip beįmanydamas privalo stengtis, 
kad būtų atskleista teisybė, ypač tie, kurie užima tokią vietą kaip 
jūs; kas nenusikalto — nėra tasai ir baudžiamas, o kaltininkai turi 
būti nubausti. Kad šitaip atsitiktų, jūsų šlovei ir nevidonų prapul- 
čiai aš čion ir atėjau. Kaip žinote, jūs griežtai žadate teisti Aldo- 
brandiną Palerminį manydami, kad jis nužudė Tedaldą Elizėjį, ir 
esate pasiruošę jį pasmerkti myriop. Tai tikriausia klaida, kurią aš 
tikiuosi jums įrodyti iki vidurnakčio, į jūsų rankas atiduodamas 
šio jaunuolio žudikus. 

Garbusis vyras, kuriam buvo gaila Aldobrandino, mielai išklausė 
piligrimo žodžius ir viską apie tat smulkiai išsiteiravo. Aldobrandino 

nurodymu, sargybiniai be jokio pasipriešinimo pačiame įmygyje 
suėmė abudu brolius viešbutininkus ir jų tarną. Kai, norint išgauti 
teisybę, juos ruoštasi atiduoti kankynėms, jie išsigandę kiekvienas 
atskirai, o paskui ir visi drauge atvirai prisipažino nužudę Tedaldą 
Elizėjį, jo nepažindami. Paklausti, kodėl taip padarę, atsakė, kad 
tas jaunuolis, kai jų nebuvę namie, kibęs prie vieno jų žmonos ir 
norėjęs ją palenkti savo geismams. 

Sužinojęs tai, piligrimas, sinjoro leistas, pasišalino ir slapčia 
nuvyko pas doną Ermeliną; visi namiškiai jau miegojo; rado ją vieną, 
jo belaukiančią, o taipogi trokštančią sužinoti gerų naujienų apie 
vyrą ir visiškai susitaikinti su savuoju Tedaldu. Atėjęs pas ją, jis 
linksmai tarė: 

— Brangiausioji mano, džiaukis, nes rytoj tikriausiai vėl turėsi 
čia savo Aldobrandiną, gyvą ir sveiką! 

Norėdamas dar labiau ją įtikinti, jis smulkiai apsakė jai visa, 
ką buvo padaręs. Tie du tokie nepaprasti ir tokie staigūs įvykiai — 
sugrįžimas gyvo Tedaldo, kurį tikrai manė apraudojusi kaip mirusį, 
ir viltis pamatyti išgelbėtą iš pavojaus Aldobrandiną, kurio mirtį 
po keleto dienų manė turėsianti apraudoti,— damą neapsakomai 
pradžiugino: ji karštai apkabino ir pabučiavo savąjį Tedaldą; paskui, 
nuėję į lovą, juodu gera valia sudarė palaimingą ir linksmą taiką, 
nesigailėdami vienas antram glamonių ir džiaugsmų. 

Švintant Tedaldas atsikėlė, paaiškino damai, ką ketinąs daryti, 
ir, vėl paprašęs ją laikyti viską griežčiausioj paslapty, išėjo, vis dar 
apsirengęs piligrimu, tvarkyti Aldobrandino reikalų. Išaušus rytui, 
sinjorija, manydama turinti pakankamai duomenų apie bylą, tučtuojau 
paleido Aldobrandiną, o po kelių dienų toje pat vietoje, kur buvo 
įvykdyta žmogžudystė, nukirsdino galvas piktadariams. 

Taigi Aldobrandinas atgavo laisvę didžiam savo paties, žmonos 
ir visų giminių bei draugų džiaugsmui. Aiškiai suprasdamas, kad 
visa tai įvyko piligrimo dėka, parsivedė jį į savo namus ir prašė gy- 
venti, kol jam patiks šiame mieste; ir čia abudu neišmanė, kaip svečią 
bevaišinti ir kaip begerbti, ypač žmona, kuri gerai žinojo, kam teikia 
savo malones. 

Po keleto dienų Tedaldas, manydamas, kad jau laikas sutaikinti 
Aldobrandiną su savo broliais, nes girdėjo, kad jie dėl šio išteisinimo 
ne tik pasipiktinę, bet iš baimės ir apsiginklavę, — priminė Aldob- 
randinui jo pažadą. Tas mielai atsakė esąs pasirengęs. Tuomet pi- 
ligrimas jį paprašė rytojaus dieną iškelti didelę puotą ir pareiškė 

norįs, kad tose vaišėse, be Aldobrandino giminaičių ir damų, dalyvautų 
ir keturi jo broliai su Žmonomis. Tedaldas dar pridūrė, kad pats 
tuojau nueisiąs ir šeimininko vardu juos pakviesiąs į šią susitaikinimo 
šventę ir pokylį. Aldobrandinui sutikus su visais tais pageidavimais, 
piligrimas nedelsdamas nuvyko pas keturis brolius ir po ilgų šnekų, 
reikalingų tvarkant tokius dalykus, nesugriaunamais argumentais 
pagaliau gan lengvai juos įtikino, kad būtina atsiprašyti Aldobran- 
diną ir vėl įsigyti jo draugystę. Atlikęs tai, pakvietė juos ir jų žmo- 
nas kitą dieną pas Aldobrandiną; šie, patikėję jo garbės žodžiu, mielai 
priėmė kvietimą. 

Taigi rytojaus dieną, pietumis, iš pradžių keturi Tedaldo broliai, 
juodai apsirengę, atėjo su keliais bičiuliais pas Aldobrandiną, kuris 
jų laukė; čia akivaizdoj visų sukviestųjų jie numetė žemėn savo 
ginklus ir atidavė į jo rankas, prašydami atleisti ką blogo jam pada- 
rẹ. Aldobrandinas juos priėmė su graudulio ašaromis ir, visus pabu- 
čiavęs į lūpas, trumpais žodžiais atleido jiems už patirtąją skriaudą. 
Paskui atėjo jų seserys ir Žmonos, visos tamsiais drabužiais, ir jas 
meilingai priėmė dona Ermelina ir kitos damos. Paskui vyrams, taipogi 
ir damoms, buvo iškeltos puikiausios vaišės, kur viskas būtų buvę 
girtina, jeigu ne gedulingi giminaičių drabužiai ir tyla, reiškianti 
sielvartą dėl neseniai žuvusiojo. Daugelis širdyje netgi smerkė pi- 
ligrimą, kam jis sumanė pokylį. Tedaldas tai nujautė ir, nusprendęs, 
kad jau laikas nutraukti tylą, atsistojo, kitiems dar bevalgant vaisius, 
ir tarė: 

— Kad šios vaišės pasidarytų linksmos, nieko joms netrūksta, 
vien tik Tedaldo. Kadangi jo nepažinote, nors jis visą laiką čia su 
jumis, aš noriu jums jį parodyti. 

Ir, nusisiautęs nuo pečių skraistę ir kitus piligrimo apdarus, liko 
tik su dailia žalio šilko striuke. Visi įbedė į jį akis baisiai nustebę 
ir ilgai Žiūrėjo nedrįsdami patikėti, kad čia jis. Matydamas šitai, 
Tedaldas ėmė kalbėti apie giminaičius, pasakoti jų, o ir savo paties 
nuotykius. Tuomet broliai ir kiti vyrai, liedami džiaugsmo ašaras, 
pribėgo ir apkabino jį, o paskui lygiai taip pat pasielgė ir damos, 
tiek giminaitės, tiek ir pašalinės, išskyrus doną Ermeliną. Regėda- 
mas tai, Aldobrandinas tarė: 

— Kas yra, Ermelina? Kodėl tu nesveikini Tedaldo kaip kitos 
damos? 

Visiems girdint, dama atsakė: 

— Čia nėra nė vienos, kuri didesnį už mane turėtų ir turi norą 

Jį pasveikinti, nes aš labiau nei kitos esu jam dėkinga už tai, kad jo 
pastangomis tave atgavau. Bet nešvankios zaunos, pasklidusios tomis 
dienomis, kai mes apraudojome tariamąjį Tedaldą, sulaiko mane 
nuo to. 

Aldobrandinas tarė: 

— Eik jau eik; nejaugi tu manai, kad aš tikiu piktais liežuviais? 
Rūpindamasis mano išgelbėjimu, jis puikiai įrodė, kad tai melas; 
be to, tais plepalais aš niekad netikėjau; nagi kelkis greičiau ir eik, 
apkabink jį. 

Dama, kuri nieko kito ir netroško, nedelsdama pakluso vyrui: 
atsistojo ir, pirmesniųjų damų pavyzdžiu, karštai jį apkabino ir pa- 
bučiavo. Šis Aldobrandino kilniadvasiškumas labai patiko Tedaldo 
broliams, o ir visiems ten esantiems vyrams bei moterims, ir pagie- 
ža, įsimetusi kai kurių širdin nuo tų paskalų, beregint išdilo. Kai 
jau visi Tedaldą džiaugsmingai apsveikino, jis pats nuplėšė nuo bro- 
lių, seserų ir brolienių gedulingus apdarus ir įsakė atnešti kitus 
drabužius. Jiems persirengus, daug tenai buvo dainų ir šokių, ir 
kitokių pramogų; taigi puota, iš pradžių tyli, į galą virto triukšminga. 
Smarkiai įsilinksminę, visi, kaip buvo, nuėjo į Tedaldo namus, ir 
ten vakarieniavo. Šitaip jie puotavo ir šventė keletą dienų. 

Florentiečiai ilgą laiką į Tedaldą žiūrėjo kaip į prisikėlusį iš 
numirusių ir kaip į stebuklą. Daugeliui, netgi jo broliams, liko gal- 
voje silpnutė abejonė, ar jis čia, ar ne jis; jie dar netvirtai tuo tikėjo 
ir gal dar ilgokai nebūtų tikėję, jeigu ne vienas atsitiktinumas, kuris 
aiškiai jiems įrodė, kas tasai nužudytasis. O buvo taip. Sykį pro jų 
namą traukė kareiviai iš Lunidžanos; pamatę Tedaldą, jie pribėgo 
prie jo ir tarė: 

— Sveikas gyvas, Faciuolai! 

Brolių akivaizdoj Tedaldas atsakė: 

— Jūs mane painiojat su kuo kitu. 

Išgirdę jį kalbant, kareiviai sumišo ir atsiprašė sakydami: 

— Iš tikro jūs kaip du vandens lašu panėšite į vieną mūsų draugą 
Faciuolą iš Pontremolio; prieš dvi savaites ar kiek daugiau jis atvyko 
čion, ir mes iki šiol nežinome, kas jį ištiko. Tiesa, mus nustebino jūsų 
drabužiai, nes jis, kaip ir mes, buvo kareivis. 

Vyresnysis Tedaldo brolis, išgirdęs tuos Žodžius, priėjo ir pak- 
lausė, kuo vilkėjo tasai Faciuolas. Anie nupasakojo, ir pasirodė, kad 
nužudytasis buvo apsirengęs lygiai taip, kaip jie sakė. Taigi iš šito 
ir iš kitų ženklų paaiškėjo, kad nužudytas buvo Faciuolas, o ne Te- 

daldas, ir broliams bei visiems kitiems išnyko bet kokie įtarimai dėl 
jo. O Tedaldas, grįžęs Florencijon turtuoliu, pastoviai mylėjo savo 
damą, ir kadangi ši daugiau su juo nebesivaidijo, tai juodu, atsargūs 
būdami, ilgą laiką mėgavosi savo meile. Teduoda dievas ir mums 
taip pasimėgauti savąja! 


Aštunta novelė 


FERONDAS, IŠGĖRES TAM TIKRŲ MILTELIŲ, PA- 
LAIDOJAMAS KAIPO MIRUSIS. ABATAS, KURIS 
MĖGAUJASI SU JO ŽMONA, IŠIMA JĮ IŠ KAPO, 
PERKELIA Į RŪSĮ IR ĮTIKINA, KAD JIS ESĄS 
SKAISTYKLOJE. PASKUI FERONDAS, PRISIKĖLĘS 
IŠ NUMIRUSIŲ, KAIP SAVO PATIES SŪNŲ AUGINA 
VAIKĄ, ABATO PRIGYVENTĄ SU JO ŽMONA. 


Kai ilgoji Emilijos novelė pasibaigė, niekam betgi dėl savo ilgumo 
ne tik nenusibodusi, o, priešingai, visiems pasirodžiusi labai trumputė, 
turbūt todėl, kad tiek daug ir tiek įvairių nuotykių čia vaizduojama, — 
karalienė vienu tik galvos linktelėjimu pareiškė Lauretai savo pa- 
geidavimą, ir šioji pradėjo taip: 

— Brangiosios damos, norėčiau jums papasakoti vieną tikrą 
atsitikimą, kuris veikiau atrodo melas negu teisybė. Jį prisiminiau 
išgirdusi, kaip vienas žmogus buvo apverktas ir palaidotas vietoje 
kito. O aš jums apsakysiu, kaip vienas gyvasis buvo palaidotas lygu 
mirusis, ir paskui daugelis, o ir jis pats save laikė nebe gyvuoju, o 
prisikėlusiu iš kapo. Na, o kaltininkas, kurį derėjo pasmerkti, buvo 
garbinamas lygu šventasis. 

Kadaise Toskanoje gyvavo vienuolynas, kuris dar ir šiandieną 
tebėra; stovėjo jis, kaip dažniausiai matome, gan nuošalioje vietoje. 
Šiame vienuolyne abatu buvo vienuolis, visais atžvilgiais šventas 
vyras, išskyrus reikalus su moterimis. Tačiau šią silpnybę jis mokėjo 
taip gudriai slėpti, jog bemaž niekas ne tik to nežinojo, bet netgi 
neįtarė, nes visi jį laikė švenčiausiu ir doriausiu žmogum. Atsitiko 
taip, kad su abatu labai susibičiuliavo vienas turtingas sodietis, vardu 
Ferondas, be galo netašytas ir neišmaningas, ir niekuo kitu ši bičiulystė 
neviliojo abato kaip vien tuo, kad retkarčiais jis pasismagindavo 

iš kaimiečio naivumo. Bedraugaudamas abatas pastebėjo, kad Feron- 
das turi gražuolę žmoną, ir taip karštai ją įsimylėjo, jog apie nieką kitą 
negalvojo nei dieną, nei naktį. Tačiau abatas beveik nusiminė išgirdęs, 
kad Ferondas, nors prasčiokas ir mulkis, puikiai moka mylėti ir sau- 
goti savo pačią. Vis dėlto, būdamas labai sumaningas, jis tiek paveikė 
Ferondą, kad šis drauge su pačia ateidavo kartais į vienuolyno sodą 
bent kiek išsiblaškyti, ir čia abatas kukliausiu veidu jiems bylodavo 
apie amžinojo gyvenimo palaimą, apie daugelio seniai jau mirusių 
vyrų bei moterų šventus darbus, tad žmonai kilo noras eiti pas abatą 
išpažinties; ji atsiklausė Ferondo, ir šis mielai sutiko. 

Taigi vieną gražią dieną moteris, dideliausiam abato džiaugsmui, 
atėjo pas jį išpažinties ir, atsisėdusi prie jo kojų, pirmiausia šitaip 
pradėjo: 

— Dvasiškas tėve, jeigu dievas man būtų davęs tikrą vyrą arba 
visai jo nedavęs, gal būtų man lengva jūsų vedamai žengti keliu, 
einančiu į amžinąją laimę; bet kai aš pagalvoju, kas per Žmogus 
Ferondas ir koks jis kvailas, galiu pasisakyti, kad esu našlė, nors 
ir ištekėjusi, nes, kol jis gyvas, kito vyro turėti negaliu; o jis, toks 
mulkis būdamas, be jokios priežasties taip beprotiškai man pavydu- 
liauja, kad mano gyvenimas su juo — vienas tik sielvartas ir vargas. 
Todėl, prieš išpažindama nuodėmes, labai nužemintai prašau jus, 
dvasiškas tėve, man duoti tokį patarimą, nes jeigu negalėsiu žmoniškai 
gyventi, nei išpažintis, nei geri darbai nieko man nepadės. 

Šie žodžiai itin maloniai suvirpino abatui širdį; jam pasirodė, 
kad likimas atveria kelią į karščiausią jo troškimą, ir jis tarė: 

— Dukrele mano, aš manau, kad tokiai gražiai ir švelniai mo- 
teriai kaip jūs, labai apmaudu turėti skystaprotį vyrą; bet, man regis, 
dar apmaudžiau, jeigu jis pavydus; o kadangi jūsiškis — ir mulkis, 
ir pavyduolis, lengvai suprantu jūsų sielvartą. Tačiau, trumpai kalbant, 
aš nematau čia jokios kitos priemonės ir patarties, kaip vien tik išgydy- 
ti Ferondą nuo šito pavydo. Aš puikiai žinau, kokiais vaistais jį gydyti, 
kad tik jūs tesėtumėt išlaikyti paslaptyje, ką jums pasakysiu. 

Moteris tarė: 

— Dvasiškas tėve, dėl to nebijokit, nes aš veikiau mirsiu negu 
prasitarsiu kam nors apie tai, ką jūs man draudžiate sakyti. Bet kaip 
tą galima padaryti? 

Abatas atsakė: 

— Jeigu norime, kad Ferondas išgytų, kurį laiką jis turi pabūti 
skaistykloje. 

— Kaipgi,— paklausė moteris,— jis ten nueis, būdamas gy- 
vas? 

Abatas atsakė: 

— Pirmiausia jis turi numirti, ir tik tada ten nueis; ir kai iškentės 
tiek kančių, kad iš to savo pavydo išgis, mes tam tikromis maldomis 
prašysime dievą, idant jį grąžintų į šį gyvenimą, ir jis grįš. 

— Tai aš turėsiu našlauti? — paklausė moteris. 

— "Taip,— atsakė abatas, — tam tikrą laiką, per kurį sergėkitės, 
kad neištekėtumėt už kito, nes dievui tas labai nepatiktų, o kai sugrįžtų 
Ferondas iš skaistyklos, jūs turėtumėt grįžti pas jį, ir tada jis būtų 
dar pavydulingesnis. 

Moteris tarė: 

— Sutinku, kad tik jis išgytų iš tos negerovės ir manęs nelaikytų 
amžinai uždarytos. Darykite, kaip jums patinka. 

Tada abatas tarė: 

— Aš taip ir padarysiu. Bet kokį atpildą iš jūsų gausiu už tokią 
paslaugą? 

— Dvasiškas tėve,— atsakė moteris, — ko tik pageidaujate ir kas 
tik bus mano galioje; bet ką doro tokia moterėlė kaip aš gali dova- 
noti tokiam žmogui kaip jūs? 

Į tai abatas atsakė: 

— Ponia, jūs galite ne mažiau man duoti kaip aš jums. Jeigu 
aš ketinu veikti jūsų labui ir jūsų paguodai, lygiai taip pat ir jūs ga- 
lite pasitarnauti mano sveikatai bei kūno išganymui. 

— Jeigu taip, aš pasiruošusi, — atsakė moteris. 

Tada abatas jai tarė: 

— Jūs padovanosit man savo meilę ir leisite man pasidžiaugti 
jumis: dėl jūsų aš visas degu ir nykstu. 

Išgirdusi šitai, moteris baisiai suglumo ir atsakė: 

— Vaje, dvasiškas tėve, tai šit ko jūs iš manęs prašote? O aš 
maniau, kad jūs šventas! Argi dera šventiems žmonėms prašyti tokių 
dalykų iš moterų, kurios ateina pas juos patarimo? 

Abatas jai atsakė: 

— Širdele mano skaisčioji, nesistebėkite; šventumas dėl to nė 
kiek nesumažėja, nes jisai tvyro sieloje, o tai, ko aš jus prašau — 
kūno nuodėmė. Šiaip ar taip būtų, bet jūsų grožis toks, kad aš ne- 
galiu kitaip elgtis. Ir pasakysiu jums, savo grožiu jūs galite didžiuotis 
labiau už bet kurią kitą moterį, jei pagalvosite, kad jis patinka netgi 
šventiesiems, įpratusiems regėti dangaus grožybes; be to, nors aš ir 

abatas, tačiau esu žmogus kaip visi kiti ir, kaip matote, dar nesenas. 
Jums nebus sunku tą padaryti; priešingai, jūs turite to trokšti, nes, 
kol Ferondas kentės skaistykloje, nakčia aš su jumis bendrausiu ir 
teiksiu tą paguodą, kurią jis turėjo teikti; ir niekas amžindie nesuži- 
nos, nes visi apie mane galvoja taip ir dar geriau, negu kad jūs iki 
šiol galvojote. Neatmeskit malonės, kurią siunčia jums dievas, nes 
daug yra tokių, kurios trokšta to, ką jūs galite gauti ir gausite, jeigu 
būsite išmintinga ir laikysitės mano patarimo. Be to, aš turiu dailių, 
brangių daiktelių, kurių niekam kitam neketinu atiduoti, kaip vien 
tik jums. Taigi, saldžioji mano viltie, padarykit man tą, ką aš mielai 
darau jums. 

Moteriškė, nudelbusi akis, nežinojo, kaip čia išsisukti, o sutikti 
su juo atrodė jai nepadoru; tada abatas, matydamas, kad jinai po jo 
kalbos neskuba atsakyti, nusprendė, kad moteris pusiau jau atversta, 
ir, dar karščiau pabylojęs, įkalė jai į galvą, kad tai būsią visai padoru; 
todėl ji droviai atsakė, kad pasiruošusi įvykdyti kiekvieną jo paliepi- 
mą, bet ne anksčiau kaip tada, kai Ferondas jau atsidursiąs skais- 
tykloje. 

Abatas, labai patenkintas, tarė: 

— Mes padarysime taip, kad jis tučtuojau ten nukaks; tik pa- 
sistenkite, kad rytoj ar poryt jis ateitų čion, pas mane. 

Po tų žodžių, slapčia įspaudęs jai į delną puikų žiedą, atlei- 
do ją. 

Moteris, džiaugdamasi dovana ir vildamasi gauti dar daugiau, 
grįžo prie savo draugių ir, nuostabius dalykus pasakodama apie 
abato šventumą, sykiu su jomis parėjo namo. Po keleto dienų Feron- 
das nuvyko į abatiją; kai tik išvydo jį abatas, tučtuojau nusprendė 
pasiųsti skaistyklon: susirado miltelių, kadaise gautų Rytuose iš vieno 
didžio princo, kuris tvirtino, kad juos vartojąs Kalnų Senis““, norė- 
damas ką nors užmigdyti ir nudanginti į savo rojų arba iš ten par- 
sigabenti; didesnė ar mažesnė dozė šių miltelių be jokios žalos svei- 
katai taip užmigdanti išgėrusįjį, kad, kol jie veikia, niekas nepasakytų, 
jog tas žmogus gyvas. Į stiklinę dar nenusistojusio vyno įbėręs šių 
miltelių tiek, kad būtų galima užmigdyti trims dienoms, abatas savo 
celėje davė juos išgerti nieko neįtariančiam Ferondui ir paskui jį 
nusivedė į vienuolyną, kur sykiu su kitais broliukais ėmė smagintis 
iš jo paikybių. Netrukus milteliai ėmė veikti, ir Ferondą suėmė mie- 
gas, toks staigus ir stiprus, kad jis stačiom užmigo ir užmigęs par- 
griuvo ant žemės. Abatas dėjosi priblokštas šio įvykio, liepė atsegti 

jam diržą, atnešti šalto vandens ir apšlakstyti veidą; griebėsi ir dar 
kitokių priemonių, norėdamas atgaivinti ir grąžinti jam sąmonę, 
lyg Ferondas būtų apalpęs nuo vidurių išpūtimo ar ko kito. Bet kai 
abatas ir vienuoliai pamatė, kad visos pastangos perniek ir jis neat- 
sigauna, pačiupinėję pulsą ir neradę jokių gyvybės ženklų, visi nu- 
sprendė, kad jis miręs; todėl davė žinią jo žmonai ir giminėms, kurie 
tučtuojau atvyko; kai žmona ir giminės apraudojo velionį, abatas 
liepė jį palaidoti rūsyje tais pat drabužiais, kokiais buvo apsirengęs. 
Žmona grįžo namo ir pareiškė niekad neketinanti skirtis su kūdikiu, 
turimu nuo vyro; taip, likusi namie, ėmė auginti sūnų ir valdyti 
Ferondo ūkį. 

Abatas su vienu patikimu boloniškiu vienuoliu, šiomis dienomis 
atkeliavusiu čion iš Bolonijos, patyliukais atsikėlė naktį, ištraukė 
Ferondą iš grabo ir pernešė į tamsų urvą, kur joks šviesos spindulys 
neįsiskverbdavo ir kur buvo įrengtas karceris nusižengusiems bro- 
liukams; nuvilkę nuo Ferondo drabužius ir aprengę vienuoliškai, 
paguldė jį ant ryšulio šiaudų ir paliko ten, kol atsipeikės. Tuo tarpu 
boloniškis vienuolis, abato primokytas, ką daryti, niekam ničnieko 
apie tai nežinant, ėmė laukti, kol Ferondas atsipeikės. 

Rytojaus dieną abatas su keliais vienuoliais, neva aplankymo 
dingstimi, nuėjo į namus pas našlę, kurią rado juodai apsirengusią 
ir nuliūdusią; bent kiek paguodęs ją, tyliai priminė josios pažadą. 
Moteriškė, jausdamasi laisva ir netrukdoma nei Ferondo, nei kurio 
kito, pamačiusi ant jo piršto vėl dailų žiedą, atsakė, kad esanti pasi- 
ruošusi, ir juodu sutarė, kad naktį jis ateisiąs. Taigi, kai sutemo, 
abatas, persirengęs Ferondo drabužiais ir lydimas savojo vienuolio, 
nuėjo ten ir didžiausiam savo džiaugsmui bei malonumui išgulėjo 
su ja iki rytmetinių mišių, paskui sugrįžo į abatiją. Šiuo keliu jis 
gan dažnai traukdavo tokioms paslaugoms, ir sodiečiai, kartais su- 
tikdami jį einant ten ar grįžtant, manė, kad Ferondas klajojąs šiose 
apylinkėse atgailaudamas. Paskui tarp neišmanėlių kaimo žmonių 
pasklido daug šnekų, ne sykį persakytų ir našlei, kuri puikiai žinojo, 
kaip yra iš tikrųjų. 

Kai Ferondas atsipeikėjo, nesižinodamas kur esąs, boloniškis 
vienuolis, kraupiu balsu šaukdamas, įžengė pas jį su rykštėmis ran- 
koje ir nučiupęs gerai išpėrė jam kailį. Ferondas verkdamas ir rėk- 
damas tolydžio klausinėjo: 

— Kur aš esu? 

Vienuolis jam atsakydavo: 

— Skaistykloje. 

— Kaip? — klausė Ferondas.— Nejaugi aš miręs? 

— Taip! — atsakė vienuolis. 

Ferondas, išgirdęs tuos žodžius, ėmė raudoti dėl savęs paties, 
dėl savo žmonos ir sūnaus, paistydamas visokiausias nesąmones. 
Paskui vienuolis atnešė jam trupučiuką valgyti ir gerti. Ferondas, 
tai matydamas, tarė: 

— Še tau! Argi numirėliai valgo? 

— "Taip,— tarė vienuolis, — tą, ką aš čia tau duodu, šįryt atsiuntė 
į bažnyčią tavo buvusioji žmona, kad būtų atlaikytos mišios už tavo 
vėlę; viešpats dievas teikėsi šį maistą skirti tau. 

Tuomet Ferondas tarė: 

— Duok dieve jai sveikatos. Aš labai ją mylėjau gyvas būdamas; 
mylėjau taip, kad per kiauras naktis laikydavau glėbyje ir nieko 
kito nedarydavau, kaip tik bučiuodavau; tiesa, darydavau ir kita ką, 
kai noras man užeidavo. 

Paskui, pajutęs alkį, Ferondas ėmė valgyti ir gerti. Kadangi 
vynas jam pasirodė ne per skaniausias, jis tarė: 

— Kad ją kur nelabasis! Kodėl neatsiuntė ji kunigui vyno iš 
statinės, stovinčios pasieny? 

Kai Ferondas pavalgė, vienuolis vėl čiupo jį už pakarpos ir tomis 
pat rykštėmis smarkiai išplakė. Gerokai prisirėkęs, Ferondas pak- 
lausė: 

— Vaje, už ką gi tu mane muši? 

Vienuolis atsakė: 

— Viešpats dievas taip liepė: mušti tave dukart dienoje. 

— O kodėl? — sudejavo Ferondas. 

Vienuolis atsakė: 

— Todėl, kad tu pavyduliavai, nors tavo žmona — geriausia 
moteris šiame krašte. 

— Aiman,— tarė Ferondas,— teisybę tu sakai — geriausia ir 
saldžiausia: ji buvo saldesnė už meduolį, bet aš nežinojau, kad vieš- 
pačiui dievui nepatinka pavydūs vyrai — nebūčiau toks buvęs. 

Vienuolis atšovė: 

— Apie tai reikėjo pagalvoti, kol gyvenai žemėje, ir pasitaisyti; 
Jeigu atsitiktų, kad tu dar kartą ten grįžtum, įsidėk sau į galvą, kas 
čia tave ištiko, ir niekad nebūk pavydus. 

Ferondas paklausė: 

— Argi numirėliai kada nors grįžta? 

— "Taip, — atsakė vienuolis, — kam tokia dievo valia. 

— 0,— sušuko Ferondas,— jeigu aš kada nors ten grįšiu, būsiu 
geriausias pasaulyje vyras, niekad jos nemušiu, niekad neplūsiu, 
nebent tik pabarsiu už vyną, kurį atsiuntė šįryt; o be to, ji neįdavė 
nė vienos žvakės, ir aš turėjau valgyti patamsy. 

Vienuolis tarė: 

— Siųsti tai ji atsiuntė, bet žvakės sudegė per mišias. 

— Ak šitaip, — tarė Ferondas, — teisybę tu sakai. Dievaž, jei grįšiu 
ten, leisiu jai daryti visa, ką tik ji norės. Bet sakyk man: kas gi esi tu, 
kuris čia mane taip kankini? 

Vienuolis tarė: 

— Aš irgi esu miręs, o gyvenau Sardinijoj, ir kadangi kitados 
labai gyriau savo poną už pavyduliavimą, tai viešpats man paskyrė 
tokią bausmę, kad aš turiu tau davinėti valgyti ir gerti ir plakti rykš- 
tėmis, kol viešpats dievas nuspręs kitaip ir dėl tavęs, ir dėl manęs. 

Ferondas paklausė: 

— Ar nieko čia daugiau nėra, tik mudu? 

Vienuolis atsakė: 

— O, čia yra ištisi tūkstančiai; tik tu negali jų nei matyti, nei 
girdėti, nei jie tavęs. 

Tada Ferondas paklausė: 

— O kiek toli mudu esame nuo savo krašto? 

— Oho! — atsakė vienuolis,— daug mylių toliau negu į gra- 
žiąją Kakonę! 

— Po šimts! Tai geras galas kelio, — sušuko Ferondas.— Man 
regis, mudu esame anapus pasaulio, jeigu tokia tolybė. 

Šitaip ir panašiai pasišnekučiuodamas, o prie to dar gaudamas 
valgyti ir perti, Ferondas iškalėjo apie dešimt mėnesių, per kuriuos 
gan dažnai ir sėkmingai abatas lankydavo gražuolę moterį ir su ja 
smagiausiai leido laiką. Tačiau bėda ateina nešaukiama — moteris 
paliko nėščia ir greit apsižiūrėjusi pasisakė abatui; todėl abudu nu- 
sprendė, kad metas Ferondą nedelsiant atšaukti iš skaistyklos į gyve- 
nimą, idant grįžtų pas ją, o ji pasisakytų, kad nuo jo pastojusi. Taigi 
kitą naktį abatas liepė vienuoliui kitonišku balsu šūktelti kaltinamąjį 
Ferondą ir pasakyti jam: 

— Džiaukis, Ferondai! Dievas panorėjo, kad tu grįžtum į pa- 
saulį. Grįžęs susilauksi sūnaus, kurį pavadink Benediktu, nes tavo 
šventojo abato ir tavo žmonos maldomis, o taipogi iš meilės šven- 
tajam Benediktui, dievas suteikia tau šią malonę. 

Ferondas, išgirdęs tuos žodžius, be galo prasidžiugo ir tarė: 

— "Tas man labai patinka: teatlygina dievas ir ponui viešpačiui 
dievui, ir abatui, ir šventam Benediktui, ir mano žmonai, putniai 
it bandelė ir saldesnei už medų ir cukrų!.. 

Liepęs įberti į siunčiamą Ferondui vyną tų pat miltelių, bet tiek, 
kad šis miegotų tik kokias keturias valandas, abatas drauge su vie- 
nuoliu jį apvilko jo paties drapanom ir patyliukais pernešė į rūsį, 
kur jis iš pradžių buvo palaidotas. 

Rytmetį, švintant, nubudo Ferondas ir pro grabo plyšį pamatė 
šviesą, kurios nebuvo regėjęs jau dešimtį mėnesių; taigi, pasijutęs 
gyvas, ėmė šaukti: 

— Atvožkit mane! Atvožkit mane! 

Ir pats taip stipriai spyrėsi galva į grabo dangtį, kad atkėlęs jį, — 
o buvo lengvai atkeliamas,— ėmė stumti šalin. Kai vienuoliai po 
rytmetinių mišių nubėgo ten ir pažino Ferondo balsą, ir išvydo jį, 
jau lipantį iš grabo, regėdami tokį nepaprastą atsitikimą, visi persi- 
gandę spruko tekini šalin ir atskubėjo pas abatą. Šis, dėdamasis tik ką 
pakilęs nuo maldos, tarė: 

— Vaikeliai, nebijokite, imkite kryžių ir švęsto vandens ir eikite 
paskui mane: pamatysime, ką nori mums apreikšti dievo galybė. 

Taip ir atsitiko. Ferondas, baisiai išblyškęs, nes tiek laiko ištū- 
nojo neregėdamas saulės šviesos, jau buvo išlipęs iš grabo. Pamatęs 
abatą, puolė jam į kojas ir tarė: 

— Dvasiškas tėve, kaip buvo man apreikšta, jūsų maldos, o tai- 
pogi švento Benedikto užtarimas ir mano žmonos poteriai ištraukė 
mane iš skaistyklos kančių ir sugrąžino gyveniman; už tai aš prašau 
dievą duoti jums gerus metus ir laimingas dienas dabar ir visados. 

Abatas tarė: 

— Tebūnie pašlovinta dievo galybė. Taigi eik, sūnau, nes dievas 
vėl siunčia tave čion, ir paguosk savo žmoną, kuri nuo tada, kai 
tu apleidai šį gyvenimą, amžinai skendėjo ašarose, ir būk nuo šiolei 
ištikimas dievo tarnas. 

— Dvasiškas tėve,— tarė Ferondas,— taip man ir buvo sakyta. 
Leiskite mane namo. Kai tik grįšiu — užbučiuosiu! Taip aš ją myliu! 

Likęs su savo vienuoliais, abatas dėjosi labai nustebintas šio 
įvykio ir liepė dievobaimingai sugiedoti „Miserere“. Ferondas grįžo 
į savo kaimą, bet kiekvienas, pamatęs jį, bėgdavo kaip nuo pabaisos, 
o jis šaukdavosi juos ir tvirtindavo esąs prisikėlęs iš numirusių. Žmona 
jo irgi bijojo. Bet paskui, kai žmonės bent kiek su juo apsiprato ir 

įsitikino, kad jis gyvas, apie daug ką jį klausinėdavo, o jis, iš skais- 
tyklos grįžęs kone išminčium, atsakinėdavo į visus klausimus, post- 
ringaudamas apie jų giminaičių vėles ir pats nuo savęs prasimany- 
damas gražiausių pasakų apie tai, kas darosi skaistykloje; visiems 
pasakodavo taipogi apie apreiškimą, arkangelo Gabrieliaus lūpomis 
paskelbtą jam prieš prisikeliant iš numirusių. 

Todėl grįžęs namo ir vėl ėmęsis valdyti ūkį, kaip jam rodės, padarė 
savo žmoną drūutą. Atsitiko taip laimingai, kad ji deramu laiku — 
mulkių manymu, moteris nešioja kūdikį lygut lygiai devynis mėne- 
sius, — pagimdė berniuką, kuris buvo pavadintas Benediktu. 

Ferondo sugrįžimas ir jo pasakojimai (nes beveik visi tikėjo, 
kad jis prisikėlė iš numirusių) begaliniai padidino garsą apie abato 
šventumą. O Ferondas, daug pylos gavęs už savo pavydulingumą, 
išsigydė nuo to ir, kaip buvo žadėjęs abatas jo žmonai, nustojo pa- 
vyduliavęs. Žmona tuo buvo labai patenkinta ir nuo šiol gyveno 
su juo sandoroje, nors, tiesa, kai pasitaikydavo proga, mielai susitik- 
davo ir su šventuoju abatu, kuris taip gerai ir taip uoliai buvo jai 
pasitarnavęs didžiausiose jos bėdose. 

ŽILETA IŠ NARBONOS IŠGYDO PRANCŪZIJOS KA- 
RALIŲ NUO FISTULĖS; UŽ TAI PRAŠO DUOTI JAI 
VYRU BELTRANĄ IŠ RUSIJONO; ŠIS, JĄ VEDES 
PRIEŠ SAVO VALIĄ, IŠ APMAUDO NUVYKSTA Į 
FLORENCIJĄ, KUR ĮSIMYLI VIENĄ MERGINĄ; 
BET VIETOJ MYLIMOSIOS SU JUO GULI ŽILETA, 
KURI JAM PAGIMDO DU SŪNUS; VĖLIAU BELTRA- 
NAS PAMILSTA ŽILETĄ IR JĄ LAIKO 
SAVĄJA ŽMONA. 


Kai Lauretos novelė buvo baigta, beliko pasakoti vien tik kara- 
lienei, nenorint laužyti Dionėjo privilegijos. Todėl, nelaukdama ra- 
ginimų, karalienė linksmai prabilo šitaip: 

— Kas dabar, išklausęs Lauretos novelę, gebės pasekti kitą, 
tokią pat įdomią ir gražią? Laimė dar, kad ji kalbėjo ne pirmutinė, 

nes po jos mažai kuri būtų patikusi. Manau, ne per daugiausia pagy- 
rų susilauks ir tos, kurias dar šią dieną išgirsite. Šiaip ar taip, vis 
dėlto aš jums papasakosiu novelę, man regis, tinkamą pas:ulytajai 
temai. 

Prancūzijos karalystėje gyveno didžiūnas, vardu Isnaras. Rusi- 
jono grafas, kuris, būdamas silpnos sveikatos, laikė prie savęs nuolatinį 
gydytoją, vadinamą maestru Žeraru Narboniečiu. Tasai grafas turė- 
jo vienintelį mažą sūnelį, vardu Beltraną, labai gražų ir mielą. Drauge 
su juo augo ir kiti jo amžiaus vaikai, tarp kurių buvo ir gydytojo 
dukrelė, vardu Žileta. Ji pajuto šitam Beltranui begalinę meilę, daug 
karštesnę, negu derėjo švelniam jos amžiui. 

Kai mirė Beltrano tėvas, karaliaus globai pavedęs sūnų, šiam 
teko iškeliauti į Paryžių; dėl to mergaitė baisiai nusiminė. Netrukus 
pasimirė ir josios tėvas, ir jeigu jai būtų pasitaikiusi patogi dingstis, 
mielai būtų keliavusi į Paryžių pamatyti Beltrano; bet, likusi pati 
viena ir turtinga, buvo labai stropiai prižiūrima ir tinkamos dings- 
ties vis nerado. Net sulaukusi tekūtės amžiaus, ji niekaip negalėjo 
užmiršti Beltrano ir neskelbdama priežasties atsakė daugeliui jau- 
nikių, už kurių ją norėjo ištekinti giminės. 

Kai Žileta labiau negu kada nors degė meile Beltranui, nes gir- 
dėjo jį tapus gražiausiu jaunikaičiu, pasiekė ją žinia, kad Prancūzijos 
karaliui nuo voties, kurią turėjo ant krūtinės ir kuri prastai buvo 
išgydyta, pasiliko fistulė, didžiai jį varginanti ir kankinanti; nors 
daugelis mėgino ją gydyti, tačiau neatsirado tokio, kuris jį išvaduotų 
nuo šitos negerovės, o visi tik dar labiau apsargdindavo; todėl nusi- 
vylęs karalius iš nieko daugiau nebenorėjo nei pagalbos, nei patarties. 
Mergina be galo prasidžiugo, išgirdusi šią žinią, ir sumetė, kad čia 
ji ne tik turi teisėtą pagrindą keliauti į Paryžių, bet ir. jei liga būsian- 
ti tokia, kaip ji mananti, lengvai galį atsitikti, kad gausianti Beltraną 
sau už vyrą. Taigi Žileta, daug ko jau pramokusi iš savo tėvo, pasi- 
gamino miltelių iš tam tikrų žolių, naudingų nuo spėjamos ligos, 
sėdo ant žirgo ir išjojo į Paryžių. Čia pirmiausia ji pasistengė pamatyti 
Beltraną, paskui, stojusi prieš karalių, prašė suteikti jai ma:onę ir 
parodyti opą. Karalius, matydamas prieš save gražią ir meilią merginą, 
nemokėjo jai atsakyti ir parodė savo opą; ši, vos tik išvydusi, tuojau 
pat įsitikino sugebėsianti ją išgydyti ir tarė: 

— Valdove, jeigu leisite, aš tikiuosi su dievo padėjimu ver sa- 
vaitę jus pagydyti nuo šios ligos, nesuteikdama jums jokio vargo ar 
skausmo. 

Karalius širdyje nusijuokė iš jos žodžių ir tarė pats sau: „Ko di- 
džiausi pasaulio gydytojai nesugebėjo ir neišmanė, kaip galėtų išmanyti 
jauna moteris?“ Taigi, padėkojęs jai už gerą norą, atsakė, kad esąs 
nusprendęs jokio gydytojo patarimų daugiau nebeklausyti. 

Į tai mergina atsakė: 

— Valdove, jūs nepasikliaujate mano sugebėjimu, nes esu jauna 
ir moteris, bet jums primenu, kad aš gydau ne savo išmanymu, o 
su dievo pagalba ir mokslu maestro Žeraro Narboniečio, kuris buvo 
mano tėvas ir savo metu garsus gydytojas. 

Tuomet karalius sau tarė: „Gal dievas man ją siunčia: kodėl 
neišbandyti, ką ji sugeba; juk ji žada mane išgydyti be jokio skausmo 
ir tokiu trumpu laiku“. Ryžęsis išbandyti ją, tarė: 

— Panele, o jeigu jūs manęs neišgydysite, privertusi be reikalo 
sulaužyti savo nusistatymą, kas už tai turės ištikti jus? 

— Valdove,— atsakė mergina,— liepkit mane sergėti ir, jeigu 
per savaitę neišgydysiu, liepkite sudeginti; o jeigu jus išgydysiu, kokį 
gausiu atpildą? 

Į tai karalius atsakė: 

— Jūs atrodote dar netekėjusi: jeigu savo Žodį tesėsite, mes 
išleisime jus už gero ir kilmingo vyro. 

Mergina jam atsakė: 

— Valdove, iš tiesų man labai malonu, kad jūs mane ištekin- 
site, bet aš noriu tokio vyro, kokį pati pasirinksiu; tačiau neprašysiu 
nė vieno iš jūsų sūnų ar iš karališkos giminės. 

Karalius tučtuojau prižadėjo jos norą patenkinti. Mergina ėmėsi 
gydyti ir greitu laiku, net anksčiau, negu buvo žadėjusi, grąžino 
karaliui sveikatą. Karalius, pasijutęs sveikas, tarė: 

— Panele, jūs tikrai nusipelnėte sau vyrą. 

Mergina jam atsakė: 

— Taigi, valdove, aš nusipelniau Beltraną iš Rusijono, kurį 
pamilau dar vaikystėje ir kurį visada begaliniai mylėjau. 

Per daug didelis daiktas pasirodė karaliui atiduoti Beltraną, bet 
kadangi buvo prižadėjęs ir nenorėjo laužyti savo žodžio, tad pasišaukė 
Jį ir tarė jam šitaip: 

— Beltranai, esate jau subrendęs ir išprusęs; mes norime, kad 
grįžtumėt valdyti savo krašto ir vežtumėtės su savim merginą, kurią 
mes jums duodame per žmoną. 

— O kas gi toji mergina, valdove? — paklausė Beltranas. 

Į tai karalius atsakė: 

— Toji, kuri su savo vaistais grąžino man sveikatą. 

Beltranas ją pažinojo ir buvo matęs; nors mergina atrodė jam 
labai graži, tačiau žinodamas, kad ji ne iš tokios giminės, kuri pritiktų 
jo kilmingumui, smarkiai pasipiktinęs tarė: 

— Valdove, tai jūs norite šundaktarę duoti man per žmoną? 
Sergėk dieve, kad aš kuomet nors imčiau tokią moterį! 

Karalius jam tarė: 

— Tai jūs norite, kad mes sulaužytume savo žodį, kurį, trokš- 
dami atgauti sveikatą, davėme panelei, paprašiusiai kaip atpildo jūsų 
sau už vyrą? 

— Valdove,— sušuko Beltranas, — jūs galite atimti iš manęs visa, 
ką turiu, ir padovanoti mane kaip savo vasalą kam tik norite; bet 
aš jus užtikrinu, kad niekuomet nebūsiu patenkintas tokiomis vedy- 
bomis! 

— Busite,— atsakė karalius,— nes mergina graži, protinga ir 
labai jus myli; todėl mes tikimės, kad su ja gyvensite daug laimingiau 
negu su kokia nors aukštos kilmės dama. 

Beltranas nutilo, o karalius liepė iškelti šaunias vestuves. Kai 
atėjo skirtoji diena, Beltranas, kad ir nenoromis, karaliaus akivaizdoj 
susituokė su mergina, kuri jį mylėjo labiau nei pati save. Po jungtu- 
vių, jau apsigalvojęs, ką daryti, apsigarsino norįs grįžti į savo kraštą 
ir ten gyventi moterystėje. Tačiau, gavęs karaliaus leidimą ir sėdęs 
ant žirgo, nujojo ne į savo grafystę, o į Toskaną. Sužinojęs, kad 
Florencija kariauja su Sjena, nusprendė stoti florentiečių pusėn; 
šie su dideliu džiaugsmu ir garbe jį priėmė ir paskyrė vieno kariuo- 
menės dalinio vadu; gaudamas gerą algą, jis gan ilgai ten tarnavo. 

Jaunamartė, ne per daug patenkinta tokia dalia, betgi tikėdamasi 
geru savo elgesiu parsivilioti vyrą namo, nuvyko į Rusijoną, kur visi 
ją priėmė kaip savo ponią. Ilgą laiką nesant grafystėje šeimininko, 
čia rado ji viską apleista ir nugyventa, todėl, kaip išmintinga moteris, 
su nepaprastu uolumu bei rūpestingumu viską sutvarkė; valdiniai 
tuo labai džiaugėsi, ėmė didžiai ją vertinti ir nuoširdžiai pamilo, 
smarkiai peikdami grafą, kad šis ja nepatenkintas. Sutvarkiusi visą 
kraštą, ponia per du riterius pranešė apie tai grafui, maldaudama 
duoti jai žinią, kad jeigu grafas dėl jos negrįžtąs į savo kraštą, tai ji, 
norėdama jam įtikti, pati išvyksianti. Grafas itin žiauriai jiems at- 
šovė: 

— Tedaro kaip tinkama; o aš tik tada grįšiu pas ją, kai ji turės 
ant piršto va šitą žiedą, o ant rankų sūnų, su manim prigyventą. 

Jis mūvėjo labai brangų žiedą, su kuriuo niekad nesiskirdavo, 
nes jam pasakojo, kad tasai žiedas turįs paslaptingą galią. Riteriai 
suprato žiaurią jo sąlygą, priklausančią nuo dviejų beveik neįmano- 
mų dalykų, ir matydami, kad jų žodžiai neįstengia sugriauti jo nu- 
sistatymo, grįžo pas ponią ir perdavė jo atsaką. Ponia, sielvarto 
apimta, ilgai galvojusi, nusprendė išmėginti, ar nebūtų galima tų 
dviejų dalykų įvykdyti ir šitaip susigrąžinti vyrą. Apmąsčiusi, kas 
reikia daryti, sušaukė keliolika supratingiausių ir geriausių grafystės 
didžiūnų, gan išsamiai ir graudulingai jiems apsakė, ką yra nuveikusi 
iš meilės grafui, ir parodė, kas iš to išėjo; galiausiai pareiškė anaiptol 
nenorinti, kad grafas dėl jos buvimo čia pasiliktų amžinoje tremtyje, 
kad ji, priešingai, ketinanti likusį gyvenimą skirti kelionėms į šven- 
tąsias vietas ir gailestingiems darbams — savo sielos išganymui; ji 
prašė, kad šie vyrai apsiimtų sergėti bei valdyti grafystę ir tučtuojau 
grafui praneštų, kad ji paliekanti jo kraštą laisvą ir sutvarkytą, o 
pati išvykstanti, niekad neketindama grįžti į Rusijoną. Jai bekal- 
bant, daug ašarų išliejo gerieji žmonės ir maldaute maldavo ją teiktis 
pakeisti savo nusistatymą ir pasilikti; bet viskas buvo perniek. Pa- 
vedusi juos dievo malonei, ji su pusbroliu ir kambarine, apsirengusi 
maldininkės drabužiais, gausiai apsirūpinusi pinigais ir brangeny- 
bėmis, leidosi į kelią; niekam nesisakė, kur einanti, ir niekur nesustojo, 
kol pasiekė Florenciją. Atvykusi čion, atsitiktinai užsuko į viešbutėlį, 
kurį laikė viena gera našlė, ir kukliai apsigyveno čia kaip vargšė 
piligrimė, trokšdama išgirsti naujienų apie savo valdovą. Atsitiko 
taip, kad rytojaus dieną ji pamatė pro viešbutį prajojant Beltraną 
su savo pulku; nors ji labai gerai jį pažino, tačiau paklausė gerąją 
šeimininkę, kas jis esąs. Viešbutininkė atsakė: 

— Tai kilmingas svetimšalis, grafas Beltranas, malonus, man- 
dagus ir labai mėgstamas visam mieste; jis lig ausų įsimylėjęs vieną 
mūsų kaimynę, nuskurdusią bajoraitę. Tai itin dora mergina, bet 
dėl neturto dar neištekėjusi ir gyvena su savo motina, protinga ir 
gera moterim; jeigu ne motina, gal jau seniai būtų patenkinusi to 
grafo troškimus. 

Grafienė įsidėjo tuos žodžius galvon ir, smulkiai išsiteiravusi 
apie visas aplinkybes ir gerai viską apsvarsčiusi, nusprendė, ką daryti: 
sužinojusi namą ir vardą tos moteriškės ir jos dukters, grafo mylimos, 
vieną dieną slapčia, maldininkės drabužiais, nuėjo ten; radusi motiną 
ir dukterį gyvenančias labai vargingai, ji pasveikino abi ir pasisakė 
norinti pasikalbėti su ponia. Taurioji dama atsikėlusi tarė, kad pasi- 

ruošusi ją išklausyti. Abiem nuėjus į atskirą kambarį ir susėdus, 
grafienė pradėjo: 

— Ponia, man atrodo, kad jums taipogi nepalanki fortūna kaip 
ir man; bet jeigu jūs panorėtumėt, lengvai galėtumėt padėti ir sau, 
ir man. 

Moteris atsakė, kad nieko taip netrokštanti, kaip garbingai ir 
dorai padėti sau. Grafienė kalbėjo toliau: 

— Man reikalingas jūsų garbės žodis; jeigu aš jumis pasikliau- 
siu, O jūs mane apgausite — sugadinsite ir savo, ir mano reikalus. 

— (Galite drąsiai sakyti visa, ką tik norit, — tarė taurioji dama, — 
aš niekad jūsų neapgausiu. 

Tuomet grafienė, pradėjusi nuo pirmo savo įsimylėjimo, apsakė 
jai, kas esanti ir ką išgyveno ligi šios dienos; kalbėjo taip jaudinan- 
čiai, kad taurioji dama, patikėjusi jos žodžiais, juo labiau kad mieste 
jau sklido apie tai gandai, pajuto jai gailestį. O grafienė, išpasakojusi 
savo likimą, traukė toliau: 

— Taigi dabar jūs žinote, ponia, kokius du dalykus man reikia 
turėti, jeigu noriu susigrąžinti vyrą; ir niekas kitas negali čia man 
padėti, vien tik jūs, jeigu teisybė, kad grafas, mano vyras, begaliniai 
įsimylėjęs jūsų dukterį. 

Taurioji dama jai atsakė: 

— Ponia, aš nežinau, ar grafas iš tikrųjų myli mano dukterį, 
ar tik dedasi įsimylėjęs. Bet kuo gi aš galėčiau jums padėti? 

— Tuojau paaiškinsiu, ponia,— tarė grafienė.— Bet pirmiausia 
norėčiau pasakyti, kuo žadu jums atsilyginti, jeigu man pagelbėsite. 
Aš matau, kad jūsų dukrelė graži ir jau tikra nuotaka, bet, kiek gir- 
dėjau ir kiek, man regis, suprantu, ji bekraitė ir vien todėl dar namie. 
Va aš ir ketinu, atsidėkodama už paslaugą, kurią man padarysite, 
tučtuojau duoti jums iš savo pinigų tiek kraičio, kiek jums pačiai 
atrodo reikalinga, idant galėtumėt ją garbingai išleisti už vyro. 

Vargingai moteriai patiko šis pasiūlymas, tačiau, būdama kilnios 
širdies, ji tarė: 

— Ponia, sakykit, kuo galėčiau jums padėti, ir jeigu tai nesuteps 
mano garbės, aš mielai padarysiu, o jūs po to pasielgsite kaip tin- 
kama. 

Tuomet grafienė tarė: 

— Man reikia, kad per kokį patikimą asmenį praneštumėt grafui, 
mano vyrui, kad jūsų dukra sutinka patenkinti visus jo norus, jeigu 
bus tikra, kad jis taip ją myli, kaip dedasi mylįs. Bet ji tik tada tuo 

patikės, kai gaus iš jo žiedą, kurį jis visada mūvi ant piršto ir neapsa- 
komai brangina. Jeigu jis atsiųs jums tą žiedą, jūs atiduosite jį man, 
o jam pranešite, kad jūsų duktė pasiruošusi patenkinti visus jo geis- 
mus. Paskui liepsite jam slapčia ateiti čion ir nemačiomis vietoj savo 
dukters su juo paguldysite mane. Gal dievas duos, aš pastosiu ir paskui, 
turėdama jo žiedą ant piršto ir ant rankų sūnų, gimusį nuo jo, susi- 
grąžinsiu jį, ir mes gyvensime, kaip dera žmonai gyventi su vyru. 
Ir už visa tai būsiu dėkinga jums. 

Tauriajai damai šis uždavinys pasirodė itin sunkus, ir ji baimi- 
nosi, kad kartais neužtrauktų gėdos dukteriai; bet, pagalvojusi, kad 
padėti gerai moteriai susigrąžinti vyrą nėra negarbinga ir kad šioji 
tesiekia kilnaus tikslo, pasikliaudama šios dosnumu ir nuoširdumu, 
ne tik viską prižadėjo grafienei, bet po kelių dienų, slaptai ir atsar- 
giai veikdama pagal duotus jos nurodymus, gavo žiedą (nors ir gaila 
buvo grafui su juo skirtis) ir sumaniai paguldė prie jo Žiletą vietoj 
savo dukters. Jau po pirmųjų suartėjimų, kurių grafas aistringai 
siekė, dama iš dievo malonės pastojo ir, kai atėjo laikas, pagimdė 
du berniukus. Ir ne tik tą vieną sykį taurioji dama leido džiaugtis 
grafienei vyro glėbyje, bet dar daugelį kartų, veikdama taip gudriai 
ir slaptingai, kad apie tai nė lapė nesulojo, o grafas visada manydavo 
gulįs ne su žmona, o su savo mylimąja. Rytmečiais išeidamas dova- 
nodavo jai daug gražių ir brangių daiktelių, kuriuos grafienė rū- 
pestingai saugojo. Pasijutusi nėščia, nebenorėjo ilgiau varginti tau- 
riosios damos tokiomis paslaugomis ir tarė jai: 

— Ponia, dievo ir jūsų dėka turiu tai, ko troškau; taigi metas 
ir man atsidėkoti jums. 

Taurioji dama atsakė, kad jai malonu, jeigu išsipildė grafienės 
troškimai, bet kad ji tai dariusi ne tikėdamasi kokio nors atpildo, 
o todėl, kad privalu esą daryti gera. Į tai grafienė atsakė: 

— Ponia, tas man labai patinka; taigi ir aš noriu jus apdovanoti, 
kaip žadėjau, ne todėl, kad jums atsilyginčiau, o todėl, kad gera pada- 
ryčiau, nes, man regis, privalu taip elgtis. 

Tuomet taurioji dama, skurdo verčiama, baisiai susigėdusi, pa- 
prašė šimto lirų dukteriai ištekinti. Grafienė, regėdama jos drovumą 
ir girdėdama tokį kuklų prašymą, davė jai penkis šimtus lirų ir daug 
gražių ir brangių daiktų, vertų gal antra tiek. Taurioji dama, bega- 
liniai patenkinta, neįmanė kaip bedėkoti grafienei, kuri, atsisveikinusi 
ją, grįžo į viešbutį. 

Kad Beltranas nebeturėtų pagrindo nei kitų siuntinėti, nei pats 

užeidinėti pas ją, taurioji dama su dukteria išvyko į kaimą pas gimines; 
o Beltranas netrukus, saviškių iššauktas, grįžo namo išgirdęs, kad 
grafienės ten nebėra. 

Sužinojusi, kad jis išvykęs iš Florencijos ir grįžęs į savo kraštą, 
grafienė buvo labai patenkinta ir gyveno Florencijoje, kol atėjo 
metas gimdyti; ji pagimdė du berniukus, nepaprastai panašius į tėvą, 
ir liepė juos rūpestingai auginti. Kai pasirodė jai, kad jau laikas, 
ji leidosi į kelią ir niekieno nepažinta atvyko į Monpeljė; čia, pailsė- 
jusi keletą dienų ir sužinojusi, kad grafas visų šventųjų dieną rengiąs 
Rusijone didžiules iškilmes damoms ir riteriams, ji, vis dar maldi- 
ninkės drabužiais kaip buvo įpratusi, nukeliavo ten. Matydama, kad 
damos ir riteriai susirinkę grafo rūmuose ir jau beeiną prie stalo, 
ji, nepakeitusi apdaro, su tais dviem sūneliais ant rankų, pakilo laip- 
tais į salę ir, prasiskverbusi pro svečius, kur stovėjo grafas, puolė 
jam į kojas ir verkdama tarė: 

— Valdove mano, aš esu tavo nelaimingoji žmona, ilgą laiką 
klajojusi po pasaulį, idant tu galėtum grįžti ir gyventi savo namuose. 
Dievo vardu maldauju tave: ištesėk sąlygą, pareikštą man per du 
riterius, kuriuos aš buvau pas tave nusiuntusi: štai ant mano rankų 
ne vienas sūnus nuo tavęs, bet du, o štai čia tavo žiedas. Taigi metas 
priimti mane kaip žmoną — juk taip esi žadėjęs. 

Išgirdęs tuos žodžius, grafas baisiai sumišo, atpažino žiedą, o 
taipogi ir sūnus, kaip du lašai panašius į jį. Vis dėlto jis tarė: 

— Kaip tai galėjo atsitikti? 

Grafienė, didžiausiam grafo ir visų ten esančių nustebimui, smul- 
kiai papasakojo viską, kas buvo ir kaip. Todėl grafas, įsitikinęs, kad 
ji sako teisybę, ir matydamas jos pastovumą ir protą, o taipogi du 
tokius gražius sūnelius, be to, norėdamas tesėti pažadą ir patenkinti 
savo riterius bei damas, kurie visi maldavo priimti pagaliau ir gerbti 
ją kaip teisėtą žmoną, metė šalin atkaklią savo rūstybę, liepė grafie- 
nei keltis, apglėbė ir pabučiavo, ir pripažino teisėta žmona, o vaikus — 
savo sūnumis. Liepęs ją aprengti deramais drabužiais ir pasisodinęs 
šalia savęs, grafas kėlė karališką puotą, kuri truko ne vieną, o keletą 
dienų. Didelis buvo džiaugsmas ne vien čia esantiems svečiams, bet 
ir visiems kitiems vasalams, kurie puotoje nedalyvavo ir tik išgirdo 
apie tai. Nuo šiol Beltranas gerbė Žiletą kaip tikrą savo žmoną ir 
draugę, visad ją mylėjo ir labai brangino. 

ALIBEKA TAMPA ATSISKYRĖLE, IR VIENUOLIS 

RUSTIKAS JĄ IŠMOKO VARYTI VELNIĄ PRAGA- 

RAN; PASKIAU, GRĮŽUSI IŠ TEN, JI TAMPA NE- 
ERBALO ŽMONA. 


Dionėjas, atidžiai klausęsis karalienės novelės, matydamas, kad 
ji baigta ir kad jam vienam beliko pasakoti, nelaukė įsakymo ir šyp- 
sodamas pradėjo taip: 


— Žavingosios damos, gal jūs dar niekad nesate girdėjusios, 
kaip velnias varomas į pragarą. Todėl, per daug nenutoldamas nuo 
dalyko, apie kurį visą šią dieną kalbėjote, aš ir noriu jums tai pa- 
pasakoti. Galbūt to išmokusios, jūs galėsite ir savo sielą išganyti, ir 
dar sužinosite, kad nors Amūras mieliau apsigyvena linksmuose rū- 
muose ir prabangiuose kambariuose negu varganose lūšnelėse, vis 
dėlto kartais jis duoda pajusti savo galią ir tankiose giriose, ir skar- 
dinguose kalnuose, ir nuošaliuose urvuose. Iš to lengva suprasti, 
kad viskas paklūsta jo galybei. 

Taigi, eidamas prie reikalo, pasakysiu, kad Kapsos mieste, Ber- 
berijoj, gyveno kitados didžiai lobingas žmogus, kuris, be kelių kitų 
savo vaikų, turėjo gražią ir malonią dukrelę, vardu Alibeką. Kad ir 
nebūdama krikščionė, bet iš daugelio krikščionių, gyvenančių mieste, 
girdėdama labai giriant krikščionių tikėjimą ir tarnavimą dievui, 
kartą ji paklausė vieną iš jų, kokiu būdu be ypatingo vargo galima 
tarnauti dievui. Šis jai atsakė, kad tas geriausiai dievui tarnauja, kas 
bėga nuo žemiškų rūpesčių, kaip, pavyzdžiui, tie, kur pasišalina 
į Tebaidos dykumas. Mergaičiukė, kuri buvo dar labai neprityrusi, 
vos keturiolikos metų amžiaus, ne proto, o vaikiško smalsumo skati- 
nama, niekam nieko nesakiusi, kitą rytą vienų viena paslapčiom lei- 
dosi keliauti į Tebaidos dykumą; ištvermingai traukdama vis pirmyn, 
po keleto dienų vargais negalais pasiekė tuos tyrlaukius. Iš tolo pa- 
mačiusi trobelę, nuėjo prie jos ir rado ant slenksčio šventą vyrą, kuris, 
nustebęs, kad regi ją čia, paklausė, ko ji ieškanti. Toji atsakė, kad 
šventosios dvasios įkvėpta atėjusi dievui tarnauti ir kad ieškanti 
žmogaus, kuris ją pamokytų, kaip reikia tai daryti. Dorasis vyras, 
matydamas, kad ji jaunutė ir labai graži, išsigando, kad šėtonas ne- 
sugundytų, jeigu pasiliktų ją pas save, taigi pagyrė jos gerą sumanymą 

ir, davęs jai bent kiek užvalgyti žolių šaknelių, girinių obuolių bei 
datulių ir vandens atsigerti, tarė: 

— Dukrele mano, ne per toli nuo čia gyvena šventas vyras, kuris 
gali daug geriau negu aš tave pamokyti to, ko trokšti; eik pas jį. 

Ir jis išvedė ją į kelią. Nuėjusi pas šį ir gavusi tą patį atsaką, ji 
nukako dar toliau ir užtiko celę, kur rado jauną atsiskyrėlį, žmogų 
didžiai dievobaimingą ir gerą, vardu Rustiką, ir jo paklausė to paties 
kaip ir kitų. Šis, norėdamas gerai išbandyti savo tvirtumą, ne pasiuntė 
ją šalin kaip anie, bet pasiliko savo celėje; atėjus nakčiai pataisė 
jai guolį iš palmių lapų ir liepė čia ilsėtis. Bet netrukus jo tvirtą dvasią 
apniko žiaurios pagundos; nesijausdamas joms ganėtinai pasiruošęs, 
jis nebelaukė vėl puolamas, o iškėlė rankas ir prisipažino nugalėtas. 
Metęs šalin šventus apmąstymus, maldas ir plakimąsi, jis ėmė vaiz- 
duotis mergaitės grožį ir jaunystę, be to, galvoti, kokių būdų ir prie- 
monių griebtis, kad ji nepastebėtų, jog jis, geismų apsėstas, siekia 
nuodėmingų tikslų. Pirmiausia jis ištyrė ją visokiais klausimais ir 
įsitikino, kad vyro ji dar nepažįsta ir iš tikrųjų yra tokia žiopliukė, 
kokia ir atrodo; taigi nusprendė, prisidengdamas tarnavimu dievui, 
priversti ją tarnauti savo geiduliams. Iš pradžių jis nuodugniai išaiškino 
Alibekai, koks baisus yra velnias viešpaties dievo priešas; paskui davė 
jai suprasti, kad maloniausias dievui tarnavimas — tai velnio vary- 
mas į pragarą, nes viešpats dievas yra jį pasmerkęs degti amžinoj 
ugny. Mergaičiukė paklausė, kaip tai daroma. 

— Tuojau sužinosi, — atsakė Rustikas,— tik daryk tą, ką ir aš 
darysiu. 

Sulig tais žodžiais jis nusivilko tas menkas drapanas, kokiom 
dėvėjo, ir liko visiškai nuogas, lygiai taip pat pasielgė ir mergaičiukė; 
jis puolė ant kelių, neva norėdamas melstis, o jai liepė klauptis prieš 
save. Šitaip beklūpodamas jos grožybių akivaizdoje, Rustikas užsidegė 
dar didesniu geismu, ir įvyko jo lyties prisikėlimas. Alibeka, regėdama 
tai, nustebusi tarė: 

— Rustikai, kas čia per daiktas pas tave toks atsikišęs, o aš jo 
neturiu? 

— Ak dukrele mano,— atsakė Rustikas,— tai ir yra velnias, 
apie kurį tau kalbėjau. Ir matai, dabar kaip tik mane jis taip baisiai 
kankina, kad vos galiu ištverti. 

— O, ačiū dievui,— tarė mergaitė, — matau, kad aš laimingesnė 
už tave, nes neturiu tokio velnio! 

— Teisybė,— atšovė Rustikas,— užtai tu turi kitą daiktą, kurio 
neturiu aš. 

— O ką gi? — paklausė Alibeka. 

— Tu turi pragarą, — atsakė Rustikas.— Ir žinai ką, aš manau, 
jog dievas tave atsiuntė mano sielos išganymui. Jeigu šitas velnias 
vis mane taip kamuos, o tu būsi tokia gailestinga ir pakentėsi, kol 
jį varysiu į pragarą, man suteiksi didžiausią paguodą ir maloniausiai 
pasitarnausi dievui, jeigu iš tikrųjų esi čion atvykus jo garbinti. 

Mergaitė nuoširdžiai atsakė: 

— O tėve mano, jeigu aš turiu pragarą, tegu tai įvyksta, kada 
tik norite. 

— Dukrele mano, būk palaiminta! — tarė Rustikas.— Eime tad 
ir įvarykim velnią taip, kad jis man duotų ramybę. 

Po tų žodžių jis nusivedė mergaitę į vieną iš guolių ir ją pamokė, 
ką daryti, norint tą prakeiktąjį įkalinti. Mergaitė dar niekad nevariusi 
į pragarą velnio, pirmusyk pajuto nedidelį skausmą, taigi ir tarė Rus- 
tikui: 

— Tėve mano, tas velnias turbūt iš tiesų bjaurus padaras ir tik- 
ras dievo priešas, kad netgi pragarui skauda, kai jis ten varomas. 

— Dukrele,— atsakė Rustikas,— ne visada taip bus! 

Ir kad taip nebūtų, juodu, prieš palikdami guolį, dar šešis kartus 
velnią ten įbruko, taigi šį kartą jam išvarė puikybę iš galvos, ir jis 
mielai glūdėjo tykus ir ramus. Bet kai vėliau toji puikybė dažnai jam 
grįždavo, o mergaitė visada būdavo pasiruošusi ją išvaryti, atsitiko taip, 
kad šis žaidimas jai pradėjo patikti, ir ji ėmė sakyti Rustikui: 

— Aiškiai matau, jog teisybę sakydavo tie garbingi žmonės Kap- 
soje, kad saldu yra dievui tarnauti: iš tikrųjų aš nepamenu, kad man 
koks nors kitas darbas būtų teikęs tiek džiaugsmo ir malonumo kaip 
velnio varymas į pragarą. Todėl aš mulkiu laikau kiekvieną, kuris 
nesistengia dievui tarnauti. 

Taigi ji gan dažnai eidavo pas Rustiką ir sakydavo: 

— Tėve mano, aš atvykau čion dievui tarnauti, o ne dykinėti; 
eime varyti velnio į pragarą. 

Šitaip darydama, kartais ji kalbėdavo: 

— Rustikai, aš nesuprantu, ko velnias taip bėga iš pragaro: 
jeigu jis ten būtų taip mielai, kaip jį priima ir laiko pragaras, jis nie- 
kados iš ten neišeitų. 

Taigi mergaitė, dažnai kviesdamasi Rustiką ir skatindama tarnauti 
dievui, vargšą taip nustekeno, kad jį kartais nukrėsdavo šaltis, kada 

kitą jo vietoje būtų prakaitas išpylęs. Tąsyk atsiskyrėlis pareiškė 
mergaitei, kad velnią reikia bausti ir ginti pragaran tik tada, kai jis 
iš puikybės kelia galvą. 

— O mudu,— pridūrė Rustikas,— ačiū dievui, taip jau esame 
sutramdę tą nelabąjį, kad jis maldauja duoti jam ramybę. 

Šitaip jis bent kiek mergaitę aptildė. Matydama, kad Rustikas 
jos nebereikalauja varyti velniui pragaran, kartą ji tarė: 

— Rustikai, tavo velnias jau nubaustas ir daugiau tavęs nebe- 
vargina, bet mano pragaras neduoda man atvangos; todėl tu gerai 
padarytum, jeigu su savo velniu numalšintum mano pragaro šėlą, 
kaip kad aš su savuoju pragaru padėjau išvaryti puikybę tavo vel- 
niui. 

Rustikas, kuris mito tik žolių šaknelėmis ir vandeniu, vargiai 
bepajėgdavo šiuos prašymus patenkinti ir sakydavo jai, kad labai 
daug reikėtų velnių, norint numalšinti pragarą, bet jis stengiąsis 
kiek begalėdamas; taigi kartais ją patenkindavo, bet tas atsitikdavo 
taip retai, kad būdavo nelyginant pupų mėčiojimas į liūto nasrus. 
Todėl mergaitė, matydama negalinti tarnauti dievui, kiek troško, 
ėmė murmėti. 

Kai tarp Rustiko velnio ir Alibekos pragaro, iš per didelio no- 
rėjimo ir per menko galėjimo, vyko šis vaidas, atsitiko taip, kad Kap- 
soje kilo gaisras, per kurį sudegė nuosavam name Alibekos tėvas su 
visais vaikais ir kita šeimyna; taigi Alibeka liko vienintelė jo turtų 
įpėdinė. Vienas jaunikaitis, vardu Neerbalas, prašvilpęs visas savo 
gėrybes, išgirdo, kad ji gyva, leidosi ieškoti ir surado, kol iždas dar 
nebuvo perėmęs jos tėvo turtų, likusių be savininko. Didžiam Rus- 
tiko džiaugsmui Neerbalas prieš Alibekos valią parsigabeno ją į 
Kapsą, vedė ir sykiu su ja paveldėjo didžiulius turtus. Kai moterys 
klausinėjo Alibeką, dar prieš jai suguiant su Neerbalu, kaip ji tar- 
navusi dievui dykumoje, šioji atsakė, kad varinėjusi velnią pragaran 
ir kad Neerbalas padaręs didžią nuodėmę, atitraukdamas ją nuo 
tokios tarnybos. Moterys paklausė: 

— O kaipgi tas velnias varomas į pragarą? 

Nuotaka iš dalies žodžiais, iš dalies mostais viską joms paaiškino. 
Tada moterys taip prapliupo juoktis, kad tebesijuokia dar ir dabar. 

— Neliūdėk, dukrele,— sušuko jos,— neliūdėk! Ir čia tat ne 
blogiau daroma! Neerbalas drauge su tavim puikiai patarnaus vieš- 
pačiui dievui! 

Iš lūpų į lūpas eidama, toji naujiena apskriejo visą miestą ir pa- 


Trečia diena 216 


galiau virto liaudies patarle, kad, girdi, geriausias dievui patarna- 
vimas — velnio pragaran varymas. Ši patarlė, atėjusi čion iš už jūrų 
marių, ir dabar tebevartojama. Todėl jūs, jaunosios damos, kurioms 
dievo malonė reikalinga, mokykitės varyti velnią pragaran, nes tat 
ir dievui labai patinka, ir malonu abiem pusėm, ir daug gero iš to 
gali atsirasti. 


Tuūkstantį ir daugiau kartų Dionėjo pasakojimas prajuokino gar- 
bingas damas — tokia smagi ir šmaikšti atrodė jo šneka. Kai jis už- 
baigė savo novelę, karalienė, žinodama, kad jos viešpatavimui atėjo 
galas, nusiėmė nuo galvos laurų vainiką, labai žaismingai jį uždėjo 
Filostratui ir tarė: 

— Veikiai pamatysime, ar vilkas mokės geriau ganyti avis, negu 
avys ganė vilkus. 

Išgirdęs tai, Filostratas atsakė juokdamasis: 

— Jeigu nuo manęs būtų priklausę, vilkai jau būtų išmokę avis 
varyti velnią pragaran ne blogiau, kaip Rustikas išmokė Alibeką. 
Tad nevadinkite mūsų vilkais, nes ir jūs nesate avelės. Vis dėlto jeigu 
esu jau įgaliotas, aš valdysiu man patikėtą karalystę. 

— Klausyk, Filostratai,— tarė jam Neifilė,— jeigu jūs norėjote 
mus mokyti, jums patiems vertėjo įsigyti proto, kaip jo įsigijo Mazetas 
iš Lamporekjo pas vienuoles, ir atgauti žadą tik tada, kai jums kaulai 
būtų ėmę barškėti! 

Filostratas, matydamas, kad atitiko kirvis kotą, metęs pokštus 
į šalį, pradėjo rūpintis jam pavestos karalystės valdymu. Pasišaukęs 
senešalą, smulkiai išsiteiravo, kaip einasi reikalai, ir tam laikui, kol 
truks jo viešpatavimas, davė nuodugnius įsakymus dėl viso, kas jam 
atrodė būsią naudinga ir malonu draugijai. Paskui, kreipdamasis 
į damas, tarė: 

— Meilingosios damos, nuo tada, kai aš išmokau skirti gera ir 
bloga, vienos ar kitos iš jūsų grožio sužavėtas, savo nelaimei visada 
tapdavau Amūro auka. Nei mano nuolankumas, nei klusnumas, nei 
visų jo užgaidų tenkinimas nieko man nepadėjo; jau pat pradžioje 
buvau pamestas dėl kito, o paskui juo toliau, juo man ėjosi blogiau 
ir blogiau. Ir taip, manau, bus iki pat mirties. Todėl aš pageidauju, 
kad rytoj apie nieką kitą nebūtų kalbama, o vien apie tai, kas labiausiai 

dera mano lemčiai, būtent apie tuos, kurių meilė užsibaigė nelaimin- 
gai, nes ir aš, jeigu ilgiau taip truks, laukiu nelaimingiausio galo: 
ne be reikalo ir Filostrato vardą, kuriuo jūs mane vadinate, davė 
man žmogus, gerai suprantąs jo reikšmę. 

Šitaip taręs, Filostratas pakilo ir visus atleido iki vakarienės 
meto. Sode buvo taip gražu ir smagu, kad niekas nesigundė iš jo eiti 
ir ieškoti didesnio malonumo kur kitur. Švelni saulė jau nebevargino 
ir nekliudė bėgioti po sodą, taigi kelios damos puolė gaudyti stirnų, 
triušių ir kitų žvėrelių, kurie buvo tokie nebailūs, kad draugijai 
besėdint gal šimtus kartų liuoksėjo tarp sėdinčiųjų, net įkyrėdami 
jiems. Dionėjas ir Fjameta pradėjo dainuoti apie meserą Gviljelmą 
ir damą de Verži““, Filomena ir Pamfilas ėmė lošti šachmatais; ir 
taip, vienam šį, kitam tą beveikiant, bėgo laikas ir greit atėjo vaka- 
rienės valanda, net ir nelaukiama. Taigi, sustatę stalus aplink dailųjį 
fontaną, jie vakarieniavo smagiausiai nusiteikę. 

Nenorėdamas laužyti tvarkos, kurios laikėsi buvusios iki jo kara- 
lienės, Filostratas, nukrausčius stalus, liepė Lauretai pradėti šokį 
ir sudainuoti dainą. Toji atsakė: 

— Valdove mano, svetimų dainų aš nemoku, o iš savųjų neat- 
menu nė vienos, kuri pritiktų tokiai linksmai draugijai. Bet jeigu 
norite išgirsti vieną iš tų, kurias atmenu, mielai padainuosiu. 

Karalius jai atsakė: 

— Visos tavo dainos gražios ir malonios; tad kokią moki, tokią 
ir dainuok. 

Tuomet Laureta labai švelniu balsu, bet kiek graudulingai, kitoms 
pritariant pradėjo šitaip: 

Oi, vargšė aš, kad myliu taip aklai! 
Tik atdūsiai ir ašaros man lieka. 
Tasai, kurs judina žvaigždes ir dangų, 
Mane sukūrė linksmą, žavią, gražią, 
Ir aš spindėjau tom visom grožybėm, 
Kurias vien dievas regi savo soste. 
Tačiau žmogus apjakęs nepajėgia 
Didžiausio gėrio pamatyt, ir tai, 

Ką brūnginti vertėtų, niekint ima. 
Kai aš skaisti mergaitė dar buvau, 
Mane jaunuolis doras glamonėjo 

Ir degė nuo manų akių liepsnos. 
Laimingos dienos tarsi paukščiai skrido. 

Lengvatikė, aš puoliau jo glėbin. 

Bet jo nebėr, tik skausmas gildo širdį. 
Vėliau pamilo kitas jaunikaitis — 
Kilmingas, pasipūtęs, išdidus. 

Mane apraizgė jis pavydo pančiais 

Ir laiko lyg kalėjime kokiam. 

Ak, kaip aš, nelaiminga, kankinuos! 
Gimiau, kad daugelis manim gėrėtųs,— 
Dabar jo vieno vergė aš esu. 
Prakeikiau liudną savo dalią. Kam 
Aš sutikau pakeisti juodą rūbą! 

To švento apdaro atsižadėjus, 


Ne tik džiaugsmus — ir garbę praradau. 


Verčiau mirtis negu toksai likimas. 
Brangusis mano, mano mylimasis! 

Su tavimi laiminga aš buvau. 

Tu, kurs esi danguj, prie aukšto sosto, 
Užtark mane, pasigailėk manęs. 

Apie tave aš amžinai svajoju. 

Vėl noriu degti tavo ugnyje 

Kaip kitados. Išmelsk, kad kuo greičiau 
Tenai atskristi pas tave galėčiau. 


218 


Čia Laureta užbaigė savo dainą, kurią atidžiai visi išklausė, tačiau 
kiekvienas suprato skirtingai. Atsirado tokių, kurie suvokė ją taip, 
kaip milaniečių patarlė sako: „Verčiau riebi kiaulė negu daili mergšė“. 
Kiti suprato kilniau, geriau ir teisingiau, bet apie tai dabar nekal- 
bėsim. Po šios dainos karalius, įsakęs uždegti žolėje, tarp gėlių, dau- 
gybę Žibintų, liepė dainuoti dar daug kitokių dainų, kol danguje 


pradėjo blėsti paskutinės žvaigždės. Tada jis nusprendė, kad 
jau metas gulti, ir, palinkėjęs labos nakties, visiems 


įsakė eiti į savo kambarius. 


Čia baigiasi trečia Dekamerono diena. 

PRASIDEDA KETVIRTA DEKAMERONO DIENA, 

KURIOJE, FILOSTRATUI PIRMININKAUJANT, 

KALBAMA APIE TUOS, KIENO MEILĖ UŽSIBAIGĖ 
NELAIMINGAI. 


Brangiosios damos! Spręsdamas iš to, ką protingi žmonės man pa- 
sakojo, ir iš to, ką pats daug kartų esu regėjęs ir skaitęs, aš maniau, 
kad umarus ir svilinantis pavydo viesulas triuškina tik aukštus kuorus 
ir iškiliausias medžių viršūnes. Bet dabar matau, kad šitaip galvodamas 
aš klydau ir veltui visados bėgdavau nuo įnirtingų šios pašėlusios vėt- 
ros gūsių, stengdamasis eiti ne tik lygumomis, bet ir giliausiais slėniais. 
Tai aišku kiekvienam, kas peržvelgs šias noveles, kurias aš parašiau 
ne tik florentiečių tarme, proza ir be antraštės“", bet ir, kiek tai įmano- 
ma, kukliausiu, paprasčiausiu stilium. Tačiau nepaisydama visko ši 
vėtra be paliovos žiauriai mane purtė, beveik raute rovė su šaknimis, 
o nuodingi pavydo dantys skaudžiai kandžiojo ir draskė. Todėl aš pui- 
kiai suprantu, ką byloja išminčiai: „Šiame pasaulyje vien tik menkysta 
išvengia pavydo“. 

Taigi atsirado, išmaningosios damos, tokių žmonių, kurie skaityda- 
mi šias noveliukes šnekėjo, kad jūs per daug man patinkate ir kad šitoks 
mano pamėgimas jus guosti ir smaginti garbės man nedarąs. Kai ku- 
rie dar pikčiau mane užsipuola, kam aš jus taip liaupsinąs. Kiti, norė- 
dami pasirodyti galvotesni, postringauja, kad mano metuose nepadoru 
esą Mėgautis tokiais dalykais, atseit kalbėti apie damas ir joms meilintis. 
Daugelis, dėdamiesi itin susirūpinę mano šlove, sako, kad aš protingiau 
pasielgčiau, jeigu dausiočiau su mūzomis Parnase, o ne maišyčiausi 
tarp jūsų su šiais plepalais. Yra dar ir tokių, kurie, kalbėdami labiau 
niekinamai negu išmintingai, tvirtina, kad aš protingiau pasielgčiau, 
jeigu pagalvočiau, iš kur duonos gauti, negu tokiais tauškalais užsiim- 
damas maitinčiausi vėju. Pagaliau dar kiti, geisdami suniekinti mano 
darbą, įrodinėja, jog visi tie dalykai atsitikę kitaip, negu aš jums 
apsakiau. 

Taigi va kokios smarkios audros mane blaško ir vargina, kokie 
žiaurūs, kokie aštrūs dantys mane kandžioja iki kraujų, kai aš pasišven- 

tęs tarnauju jums, šauniosios damos. Tą viską, regi dievas, aš išklausau 
ir priimu linksma širdimi; nors jūsų pareiga čia mane ginti, vis dėlto 
aš ir pats neketinu tausoti jėgų; anaiptol, neatsikirsdamas savo prieši- 
ninkams taip kaip derėtų, aš noriu trumpu atsaku užčiaupti jiems 
burną ir tai darau nedelsdamas. Nes jeigu jau dabar, kai nesu išvaręs 
nė trečios dalies savo veikalo, tų pavyduolių tiek daug ir jie tokie 
įžūlūs, tai manau, kol prieisiu iki galo, jų tiek padaugės, kad, jokio 
atkirčio iš anksto negaudami, be didelio vargo nugramzdins mane į 
bedugnę, o tuomet jūsų jėgos, kad ir gausingos, negalės jiems atsispirti. 
Bet, prieš atsakydamas kai kam, geisčiau pasiteisinimui duoti ne ištisą 
novelę,— kad neatrodytų, jog aš noriu prikergti savo noveles prie 
novelių tos garbingos draugijos, kurią esu jums pristatęs, — o tik 
nuotrupą jos, idant jau pats šis fragmentiškumas liudytų, kad ji ne- 
priklauso prie tųjų. 

Taigi, kreipdamasis į savo užpuolikus, papasakosiu štai ką: 

— Prieš daugel metų mūsų mieste gyveno pilietis, vardu Filipas 
Baldučis*?, žmogus gan žemos kilmės, bet turtingas, gerai išauklėtas 
ir prityręs, kiek to reikalavo jo padėtis. Turėjo jis žmoną, kurią didžiai 
mylėjo kaip ir jinai jį; ramiai sau begyvendami, juodu tik ir stengėsi 
kuo labiausiai įtikti vienas antram. Bet atsitiko taip, kaip visiems atsi- 
tinka: geroji moteris apleido šį pasaulį, Filipui tepalikusi vieną sūnelį, 
nuo jo gimusį, kuriam tebuvo gal vos dveji metukai. Po žmonos mir- 
ties Filipas taip nusiminė, kaip nusimintų ir kiekvienas kitas, netekęs 
mylimo asmens. Likęs vienišas, be draugės, kuri jam buvo užvis mie- 
liausia, nusprendė atsižadėti pasaulio ir sykiu su mažyčiu sūneliu 
atsiduoti dievo tarnybai. Taigi, visą savo turtą išdalijęs vargšams, ne- 
delsdamas nukeliavo ant Azinajo kalno?’, įsikūrė čia mažytėje celėje 
su savo sūneliu ir, gyvendamas iš išmaldos, pasninkaudamas ir mels- 
damasis, ypač stengėsi nekalbėti prie jo apie kokius nors žemiškus 
dalykus nei rodyti jam tokius daiktus, kurie atitrauktų nuo tarnavimo 
dievui; priešingai, jis visada šnekučiuodavo su juo apie amžinojo 
gyvenimo šlovę, apie dievą ir šventuosius, nieko kito jo nemokydamas, 
kaip tik maldų; šitaip jį išlaikė daugel metų, niekad neleisdamas jam 
išeiti iš celės nei su kuo susitikti. 


Šis dorasis žmogus buvo pratęs kartkartėm nuvykti į Florenciją: 
ten dievobaimingų žmonių padedamas apsirūpindavo maistu ir vėl 
grįždavo į savo celę. Kai berniukui sukako aštuoniolika metų, o Filipas 
jau nuseno, kartą sūnus paklausė tėvą, kur jis einąs. Filipas jam at- 
sakė. Tuomet berniukas tarė: 

— Tėveli, jūs jau nusenote ir jums sunku pakelti kelionės vargą; 
kodėl bent kartą nenusivedat į Florenciją manęs ir nesupažindinat su 
tais dievobaimingais žmonėmis ir savo bičiuliais? Aš esu jaunas ir pa- 
jėgesnis už jus: galėčiau paskui vaikščioti į Florenciją, kada tik bus 
reikalinga, o jūs sėdėtumėt sau namie. 

Dorasis žmogus, manydamas, kad jo sūnus jau didelis ir taip įpra- 
tęs tarnauti dievui, jog žemiški dalykai vargu ar begali jį traukti, tarė 
pats sau: „Teisybę jis sako!“ Taigi, kai prireikė ten eiti, nusivedė ir jį. 
Čia jaunuolis apstulbęs žiūrėjo į rūmus, į namus, į bažnyčias ir visokias 
kitas grožybes, kurių apstu Florencijoj ir kurių, kiek atsiminė, niekada 
dar nebuvo matęs, tolydžio klausinėjo tėvą, kas tai yra ir kaip vadinasi. 
Tėvas jam aiškino; jaunuolis išklausęs likdavo patenkintas ir teirauda- 
vosi apie ką kita. Šitaip sūnui klausinėjant, o tėvui atsakinėjant, staiga 
juodu sutiko būrį jaunų, gražių, išsipuošusių moterų, grįžtančių iš 
vestuvių. Kai tik jaunuolis išvydo jas, tuoj paklausė tėvą, kas čia per 
padarai. Tėvas jam atsakė: 

— Sūneli mano, nuleisk akis, nespoksok į jas — tai blogi padarai. 

Tuomet sūnus paklausė: 

— O kaip jie vadinasi? 

Tėvas, bijodamas sužadinti jaunuolio širdy je kokį kūnišką potraukį 
ir geidulius, nenorėjo jų pavadinti tikruoju vardu, tai yra moterimis, 0 
pasakė: 

— Tai žąsys. 

Ir nuostabus dalykas! Sūnus, niekados iki šiol nematęs nė vienos 
moters, nebesidomėdamas nei rūmais, nei jaučiu, nei arkliu, nei asilu, 
nei pinigais, nei jokiais kitais daiktais, esančiais prieš jo akis, staiga 
tarė: 

— Tėveli, susimildamas, parūpinkite man vieną tokią žąselę! 

— Aiman, sūnau! — sušuko tėvas.— Nutilk: tai blogi padarai. 

— Argi blogi padarai šitaip atrodo? — paklausė jaunuolis. 

— Taip,— atsakė tėvas. 

Tuomet jaunuolis tarė: 

— Nesuprantu, ką jūs kalbate ir kodėl šitie padarai blogi; aš dar 
nieko nesu matęs tokio gražaus ir malonaus kaip šitos žąsys. Jos gra- 
žesnės už nutapytus angelus, kuriuos ne sykį man rodėte. Ak tėveli, 
jeigu mylite mane, tai veskimės namo bent vieną iš šitų žąsų, o aš ją 
lesinsiu. 

— Aš nenoriu,— atsakė tėvas,— o ir tu netgi nežinai, kuo jas 
lesinti. 

Ir Filipas tučtuojau suprato, kad prigimtis stipresnė už jo išmonę, 
ir gailėjosi, kad atsivedė sūnų į Florenciją. 

Čia aš nutrauksiu šią novelę ir kreipsiuos į tuos, kuriems ją pasako- 
jau. Tūli mano dergėjai sako, kad aš blogai elgiuos, o mano jaunosios 
damos, per daug stengdamasis jums įtikti, ir kad jūs per daug patinkate 
man. Šią kaltę aš atvirai prisiimu, tai yra, kad jūs patinkate man, o aš 
stengiuos įtikti jums. Aš ir klausiu tuos savo dergėjus, numanydamas, 
kad jie bus pažinę karštus bučinius, meilingus glėbesčiavimus ir saldų 
artimumą, kuriuo jie su jumis, žavingosios damos, dažnai mėgaujasi, 
arba bent yra regėję ir nuolat regi taurius jūsų papročius, viliojantį 
grožį, švankų grakštumą ir dar jūsų moterišką dorumą,— aš klausiu, 
tad ko čia stebėtis, jeigu jaunuolis, maitintas, auklėtas, išaugintas ant 
dyko, vienišo kalno, mažutėje celėje, be jokios kitos draugijos, kaip 
vien tėvas, vos tik jus išvydo, vien jūsų tegeidė, vien jūsų tetroško, vien 
apie jus tesvajojo? Argi jie peiks mane, tyčiosis ir koneveiks už tai, 
kad aš, kurio kūną dangus sukūrė vien jums mylėti, kurio siela nuo pat 
jaunystės jums pavesta, jausdamas spinduliuojančią jūsų akių galybę, 
medum tekančių žodžių švelnybę ir liepsną, užsidegančią nuo gailes- 
tingų jūsų atodūsių,— argi jie vainos mane už tai, kad jūs man patin- 
kate ar kad aš stengiuos jums įtikti, jeigu jau jūs už vis labiausiai pa- 
tikote tam atsiskyrėliui, nesupratingam jaunikaičiui, kone laukiniam 
žvėriui? Iš tikrųjų vien tas, kas jūsų nemyli ir netrokšta būti jūsų 
mylimas, kas nejaučia ir nepažįsta meilės džiaugsmų ir galybės, šitaip 
mane bjauroja, bet man mažai tas rūpi. 

O tie, kurie šaiposi iš mano amžiaus““, matyt, nežino, kodėl poro 
galvutė pabąla, kai stiebas dar žalias. Tokiems, atmetęs į šalį juokus, 
atsakau, kad aš niekuomet nelaikysiu sau gėda iki pat gyvenimo galo 
stengtis įtikti toms, kurioms įsiteikti garbe ir malonumu sau laikė 
Gvidas Kavalkantis ir Dantė Aligjeris, jau seni, ir meseras Činas da 
Pistoja“?, visiškai nukaršęs. Ir jeigu tik tuo per daug nenutolčiau nuo 
įprastinio pasakojimo būdo, aš pasitelkčiau istoriją ir įrodyčiau, kad 
jau senovėje buvo apstu garsingų vyrų, kurie netgi brandžiuose savo 
metuose uoliai rūpinosi įtikti damoms; jeigu jie to nežino, tegu eina ir 
pasimoko. 

Kad man derėtų būti su mūzomis Parnase, pripažįstu, tai geras 
patarimas, bet nei mes negalime nuolat gyventi su mūzomis, nei jos 
su mumis, ir jeigu kam tenka su jomis išsiskirti, tai nėra peiktina mė- 
gautis bent tomis būtybėmis, kurios į jas panašios. Mūzos yra moterys, 
ir nors moterys savo vertybe neprilygsta mūzoms, vis dėlto iš pirmo 

žvilgsnio panėši į jas; taigi, jei kuo kitu jos man nepatiktų, turėtų pa- 
tikti bent tuo. Nekalbu jau apie tai, kad moterys įkvėpė mane sukurti 
tūkstančius eilėraščių, o mūzos neįkvėpė nė vieno. Teisybė, jos daug 
man padėjo, pamokė sukurti tuos tūkstančius, ir gal netgi dabar, kai 
rašau šias noveles, kad ir tokias paprastas, ne kartą apsilanko ir vieši 
pas mane galbūt iš paslaugos ir pagarbos tam panašumui, kurį moterys 
turi su jomis; taigi, pindamas šiuos apsakymus, aš nesitolinu nei nuo 
Parnaso, nei nuo mūzų, kaip daugelis, ko gero, mano. 

Bet ką atsakysime tiems, kurie taip sielojasi dėl mano badavimo, 
jog man pataria susirūpinti duona? Iš tiesų nežinau; tik numanau, koks 
būtų jų atsakymas, jeigu aš, prispirtas vargo, paprašyčiau juos duonos. 
Jie man atrėžtų: „Eik ir ieškok jos sakmėse!“ O juk poetai daugiau 
jos rasdavo savo sakmėse negu tūli turtuoliai savo lobynuose. Daugelis 
jų sakmėmis išgarsino savo amžių, ir, priešingai, daugelis, beieškodami 
duonos daugiau negu reikia, nugarmėjo į prapultį. Ką čia ir kalbėti! 
Tevaro jie mane šalin, jeigu aš kada paprašysiu juos duonos; tik, ačiū 
dievui, kol kas man jos nestinga, o jeigu ir pristigtų, aš moku, pasak 
apaštalo, gyventi vargingai ir būti turtingas”; todėl niekas tegu ne- 
serga dėl manęs labiau už mane patį! 

O tiems, kurie sako, kad mano novelės prasilenkia su tiesa, būčiau 
labai dėkingas, jeigu jie pateiktų tikruosius tekstus, ir jeigu šie tekstai 
prieštarautų mano rašiniams, aš laikyčiau jų priekaištus teisingais ir 
stengčiausi pasitaisyti; bet kol jie tik švaistosi žodžiais, aš leidžiu jiems 
manyti kaip tinkamiems, o pats pasilieku prie savo nuomonės, apie 
juos sakydamas tai, ką jie sako apie mane. Manydamas, kad šį sykį 
atsikirtau ganėtinai, pareiškiu, kad, užsitikrinęs dievo ir jūsų, mielo- 
sios damos, pagalbą, kuria pasikliauju, ir apsišarvavęs gera kantrybe, 
aš Žengsiu pirmyn atgręžęs nugarą vėjui, — tegu sau pučia, — nes aš 
nematau, kad kas nors kita galėtų man atsitikti kaip vien tai, kas atsi- 
tinka smulkioms dulkėms, kurios viesulo sukamos arba nepakyla nuo 
žemės, arba, jeigu pakyla, lekia aukštyn, dažnai virš žmonių galvų, 
virš karalių ir imperatorių vainikų, o kartais nusėda ant aukštų rūmų 
ir išsišovusių bokštų; jeigu jos nukrinta nuo ten, tai negali nukristi 
žemiau tos vietos, nuo kurios buvo pakeltos. Ir jeigu aš kada iš visų 
Jėgų stengiausi jums įsiteikti, tai dabar stengiuosi dar labiau, nes žinau, 
jog protingas žmogus negalės padaryti kito priekaišto kaip vien tai, 
kad aš ir visi, kurie jus mylime, elgiamės pagal prigimtį. Per daug 
Jėgų reikėtų, norint priešintis gamtos dėsniams, ir dažnai šioji kova 
būna ne tik tuščia, bet ir didžiai pragaištinga tam, kuris mėgina su ja 

grumtis. Tokių jėgų, prisipažįstu, aš neturiu ir netgi netrokštu turėti; 
o Jeigu ir turėčiau, veikiau kitam jas paskolinčiau negu sau panaudo- 
čiau. Todėl tenutyla kandūs liežuvininkai, ir jeigu jie negali įkaisti, 
tegu gyvena sustingę, atsiduodami savo malonumams ar, tikriau, ydin- 
giems geiduliams, o mane per šį trumpą mums skirtą gyvenimą te- 
palieka su mano džiaugsmais! 

Bet laikas jau grįžti, nes pakankamai priklajojome, gražiosios 
damos, grįžti ten, kur išsukome iš kelio, ir laikytis pradžioje nusistaty- 
tos tvarkos. 

Saulė jau buvo nugainiojusi nuo dangaus visas žvaigždes, o nuo 
drėgnos žemės nakties šešėlius, kai Filostratas atsikėlęs liepė prižadinti 
ir savo draugiją. Visi nutraukė į gražųjį sodą ir ėmė čia vaikštinėti, o 
kai atėjo metas valgyti, papietavo ten pat, kur vakar buvo vakarienia- 
vę. Pamiegoję, kol saulė stovėjo pačioje aukštybėje, jie atsikėlė ir 
įprastine tvarka susėdo prie dailiojo fontano. Čia Filostratas liepė 
Fjametai pradėti pasakojimus, ir šioji, nelaukdama raginimų, meiliai 
prabilo. 

TANKREDAS, SALERNO KUNIGAIKŠTIS, NUŽUDO 
DUKTERS MEILUZŽĮ IR ATSIUNČIA JAI AUKSINĖ- 
JE TAURĖJE JO ŠIRDĮ; ŠIOJI, APLIEJUSI JĄ UZ- 
NUODYTU VANDENIU, IŠGERIA JĮ 
IR NUMIRŠTA. 


Liūdną temą šios dienos pasakojimams davė karalius. Skaudu 
darosi, kai pagalvoji, kad mums, susirinkusiems čion pasismaginti, 
tenka kalbėti apie kitų ašaras, kurių neįmanoma pavaizduoti, kad 
nesusigraudintų ir pasakotojas, ir klausytojas. Galbūt jis parinko tokią 
temą, norėdamas bent kiek atvėsinti praėjusių dienų linksmybę. Bet, 
kad ir kas jį būtų paskatinę taip pasielgti, man nedera jo valios keisti, 
ir aš papasakosiu jums vieną graudų, nelaimingą atsitikimą, vertą 
jūsų ašarų. 

Tankredas, Salerno kunigaikštis?!, būtų nusipelnęs gan žmoniško ir 
maloningo valdovo vardą, jeigu senatvėje nebūtų susitepęs rankų 
įsimylėjėlių krauju. Jis turėjo vienturtę dukterį, bet būtų buvęs laimin- 
gesnis, jeigu ir šios nebūtų turėjęs. Jis taip karštai ją mylėjo, kaip joks 
tėvas dar nėra mylėjęs dukters. Dėl šios karštos meilės jis niekaip 
negalėjo su ja skirtis ir neleido už vyro, nors mergina keleriais metais 
jau buvo prašokusi nuotakos amžių; galų gale ištekinta už Kapujos 
hercogo sūnaus, trumpai tepagyvenusi su juo, liko našlė ir grįžo pas 
tėvą. Veido ir kūno grožiu kunigaikštytė pranoko visas kitas, be to, 
ji buvo jauna, drąsi ir protinga gal net daugiau, negu derėjo moteriai. 
Tankredui, begaliniai mylinčiam ir lepinančiam dukrą, mažai terūpė- 
jo antrukart ją ištekinti; o jaunai damai atrodė, kad būtų nepadoru to 
prašyti; tad ji nusprendė, jeigu tik bus galima, slapta susirasti sau tin- 
kamą meilužį. Žvalgydamasi į dauge! vyriškių, kilmingų ir paprastų, 
kurie sukiojosi tėvo dvare, kaip visur kad matome karalių ir kuni- 
gaikščių dvaruose, — ji atidžiai stebėjo jų elgesį ir manieras. Iš visų 
labiausiai jai patiko vienas jaunuolis, tėvo tarnas, vardu Gviskardas, 
žmogus gana žemos kilmės, bet savo šaunumu ir taurumu pranašesnis 
už daugelį kitų. Dažnai matydama, kunigaikštytė slapčiomis aistringai 
Jį įsimylėjo, kaskart vis labiau juo žavėdamasi. O jaunuolis, irgi gan 

apdairus, šitai pastebėjęs, taip prisiėmė ją į širdį, kad beveik vien apie 
meilę jai ir tegalvojo. 

Kai šitaip juodu mylėjo slapčia vienas antrą, jaunoji dama nieko 
taip netroško, kaip su juo suartėti; niekam nenorėdama šios savo mei- 
lės atskleisti, o geisdama kokiu nors būdu duoti jam žinią apie tai, ji 
griebėsi dar negirdėtos gudrybės: parašė laišką, kuriame nurodė, ką 
jis turįs daryti rytojaus dieną, kad susitiktų su ja. Įdėjusi tą laišką į 
nendrės stiebą, padavė jį Gviskardui ir juokaudama tarė: 

— Šįvakar iš tos nendrės padaryk savo tarnaitei pūtiklį: su juo 
įkurs ji ugnį židinyje. 

Gviskardas paėmė nendrę ir numanydamas, kad dama ją davė 
ir taip pasakė ne be pagrindo, grįžo namo; čia, apžiūrėjęs nendrę ir 
aptikęs plyšelį, rado viduje laišką, perskaitė ir gerai supratęs, kas 
reikia daryti, pasijuto laimingiausiu pasauly žmogum ir ėmė ruoštis 
pas damą, kaip ši buvo nurodžiusi. 

Šalia kunigaikščio rūmų kalne buvo urvas, išraustas kažin kada; 
į Šį urvą įsiskverbdavo bent kiek šviesos pro angą, tam tyčia padarytą 
kalne. Urvas buvo seniai apleistas ir užmirštas, anga apžėlusi brūzgy- 
nais ir piktžolėmis. Iš vieno kambario apatiniame rūmų aukšte, kur 
gyveno dama, slaptais laiptais galėjai patekti į urvą, bet pirma reikėjo 
atidaryti tvirtas, užrakintas duris. Tie laiptai tiek jau buvo išgaravę 
visiems iš galvos, nuo seniausių laikų nebenaudojami, kad beveik 
niekas neatsiminė, kur jie yra; bet Amūras, nuo kurio akių nė slap- 
čiausias daiktas nepasislepia, vėl juos prikėlė įsimylėjusios damos 
atmintyje. Saugodamasi, kad niekas nepamatytų, ji vargo su įrankiais 
daugelį dienų, kol pagaliau pasisekė atidaryti tas duris; atvėrusi jas 
ir pati viena nulipusi į urvą, pamatė angą ir davė žinią Gviskardui, 
kad jis pasistengtų įlįsti pro ją, sykiu nurodydama, koks maždaug 
aukštis nuo kiaurymės ligi žemės. Šiam reikalui Gviskardas tučtuojau 
pasirūpino virvę su tam tikrais mazgais ir kilpomis, idant galėtų jąja 
leistis žemyn ir iškopti; apsivilkęs odiniu drabužiu, saugančiu nuo 
dyglių ir erškėčių, niekam neprasitardamas, kitą naktį nuėjo prie 
angos; stipriai pririšęs vieną galą virvės prie tvirto stuobrio, stūksan- 
čio ties kiauryme, jis nusileido į urvą ir ėmė laukti damos. 

Tą dieną, popiet, kunigaikštytė, dėdamasi norinti miego, išsiuntė 
savo merginas ir, pati viena užsirakinusi kambary, atidarė slaptąsias 
duris ir nulipo į urvą; ten rado Gviskardą, ir juodu kuo džiaugsmin- 
giausiai pasisveikino. Dama nusivedė Gviskardą į savo kambarį, kur 
meilužiai su didžiausiu malonumu praleido gerą dalį dienos. Aptarę, 

kaip išlaikyti meilę paslaptyje, Gviskardas grįžo į urvą, o ji, užrakinusi 
slaptąsias duris, išėjo prie savo merginų. Vėliau, stojus nakčiai, Gvis- 
kardas užkopė virve aukštyn, išlindo pro kiaurymę, pro kurią buvo 
įlindęs, ir grįžo namo. Žinodamas šį kelią, paskiau Gviskardas dažnai 
juo lankė savo mylimąją. Bet fortūna, pavydėdama taip ilgai trunkan- 
čiam ir tokiam didžiam malonumui, užleido šiurpų įvykį ir pavertė 
abiejų meilužių linksmybę graudžiu verksmu. 

Tankredas buvo pratęs ateiti kartais pats vienas į dukters kambarį, 
čia bent kiek pabūti ir pasišnekučiuoti su ja, o paskui išeiti. Kai sykį 
po pietų jis nulipo žemyn ir įėjo į dukters kambarį niekam nematant 
ir negirdint, jaunoji dama, vardu Gismonda, su savo merginomis buvo 
sode; nenorėdamas atitraukti dukters nuo pramogos, jis, radęs kamba- 
rio langus uždarus ir lovos užuolaidas nuleistas, atsisėdo kojūgaly, 
kamputyje, ant kėdutės ir, priglaudęs galvą prie lovos ir užsitraukęs 
užuolaidą, lyg tyčia būtų ten pasislėpęs, užsnūdo. Šitaip jam bemie- 
gant, Gismonda, savo nelaimei tą dieną užsikvietusi Gviskardą, paliko 
merginas sode, tyliai įėjo į kambarį ir užsirakino neapsižiūrėjusi, kad, 
be jos, dar kažko čia esama, paskui atidarė slaptąsias duris belaukian- 
čiam Gviskardui. Kai juodu, sugulę lovon, kaip visada išdykavo ir 
smaginosi, Tankredas nubudo ir išgirdo, ir pamatė, ką Gviskardas ir 
jo duktė išdarinėja; baisaus skausmo pervertas, iš pradžių norėjo juodu 
aprėkti, bet paskui nusprendė tylėti ir, kiek galės, tūnoti šioje slėptu- 
vėje, idant mažesnę užsitrauktų sau gėdą ir atsargiau įvykdytų tai, 
kam buvo jau pasiryžęs savo širdyje. Meilužiai, kaip buvo pratę, ilgai 
mėgavosi nepastebėdami Tankredo; kai abiem atrodė, jog metas skir- 
tis, juodu išlipo iš lovos; Gviskardas grįžo į urvą, o Gismonda išėjo iš 
kambario. Niekam nematant, Tankredas, kad ir senas, nusileido pro 
langą į sodą ir mirtinai susikrimtęs grįžo į savo kambarius. Pagal 
jo duotą įsakymą du sargybiniai sučiupo kitą naktį, pačiame įmygy- 
je, iš kiaurymės lendantį Gviskardą, tokį nemitrų su savo odine 
apranga, ir slapčia nuvedė pas Tankredą. Išvydęs jį, Tankredas 
proverksmiais tarė: 

— Gviskardai, mano maloningumas tau nėra nusipelnęs įžeidimo 
ir gėdos, kurią tu užtraukei mano giminei, kaip šiandien mačiau savo 
akimis. 

Į tai Gviskardas tik tiek teatsakė: 

— Meilė galingesnė už jus ir mane. 

Tankredas įsakė slapčia jį užrakinti viename pilies kambaryje ir 
griežtai sergėti. Taip ir buvo padaryta. Rytojaus dieną, kai Gismonda 

apie tai nieko dar nežinojo, Tankredas, perkratęs galvoje daug įvairių 
dalykų, popiet, kaip buvo pratęs, nuėjo į dukters kambarį, kur liepė 
pašaukti ją, ir, užrakinęs duris, raudodamas prašneko: 

— (Gismonda, aš tariausi gerai pažįstąs tavo skaistumą ir dorovę 
ir niekados nebūčiau patikėjęs, kad tu gali atsiduoti žmogui, kuris 
nėra tavo vyras, jeigu pats savo akimis nebūčiau to matęs. Tavo elge- 
sys apkartino tas trumpas, dar likusias man nugyventi senatvės dienas. 
Lig pat mirties aš sielvartausiu tai prisimindamas. Kadgi būtų bent 
davęs dievas, jeigu jau turėjai įpulti į tokią nešlovę, pasirinkti sau vyru 
žmogų, tinkamą tavo kilmingumui; bet iš visų kilmingųjų, esančių 
mano dvare, tu išsirinkai Gviskardą, žemiausio luomo jaunuolį, kuris 
beveik iš pasigailėjimo priimtas į mūsų dvarą ir nuo mažo berniuko 
ligi šios dienos čia auklėtas; tuo mane įstūmei į baisiausią sielvartą, nes 
aš nebežinau, kaip su tavim pasielgti. Dėl Gviskardo, kurį šiąnakt, kai 
jis lindo iš kiaurymės, liepiau suimti ir įkalinti, aš jau apsisprendęs; 
bet kaip pasielgti su tavim, dievaži, nežinau. Iš vienos pusės mane 
tramdo meilė, kurią visados nešiojau tau širdyje — mylėjau tave, kaip 
joks dar tėvas nėra mylėjęs savo dukters; iš antros pusės mane stumia 
teisinga rūstybė dėl beprotiško tavo elgesio: viena ragina, kad tau 
dovanočiau, o antroji kursto, kad žiauriai nubausčiau, nors širdis ir 
priešinasi. Bet prieš nuspręsdamas aš trokštu išgirsti, ką tu į šitai atsa- 
kysi. 

Po tų žodžių jis nuleido galvą, raudodamas lyg smarkiai išplaktas 
vaikas. 

Gismonda, išklausiusi tėvą ir sužinojusi, kad ne tik atidengta slapta 
jųdviejų meilė, bet sučiuptas ir Gviskardas, pajuto neapsakomą skaus- 
mą ir daug kartų jau buvo beišreiškianti jį aimanom ir ašarom, kaip 
kad dažniausiai daro moterys. Bet išdidi jos dvasia nugalėjo šitą silp- 
nybę, ir ji su nuostabia valios jėga susitvardė. Manydama, kad josios 
Gviskardas jau nužudytas, ji nusprendė verčiau su gyvybe skirtis negu 
sau malonės prašyti. Todėl ne kaip sielvarto ir gėdos prislėgta moteris, 
o kaip drąsuolė ir pasiryžėlė, sausomis akimis ir atviru, nė kiek nesu- 
mišusiu veidu, šitaip prabilo į tėvą: 

— "Tankredai, aš nemanau nei gintis, nei maldauti, nes tatai nieko 
man nepadėtų; netgi pasakysiu, jog ir nenoriu, kad tatai man padėtų. 
Neketinu taipogi atgauti tavo senosios meilės man ir palankumo. Noriu 
tik išpažinti tau visą teisybę ir garbingais žodžiais apginti savo šlovę, 
o paskui didvyrišku veiksmu įrodyti savo dvasios tvirtybę. Tiesa, aš 
mylėjau ir myliu Gviskardą ir, kol būsiu gyva (turbūt tai truks neilgai), 

mylėsiu jį; o jeigu ir po mirties mylimasi, aš ir ten nesiliausiu jo mylė- 
jusi. Šitą meilę man sužadino ne tiek mano moteriškas silpnumas, kiek 
tavo nesirūpinimas mane ištekinti, na ir Gviskardo šaunumas. Tu pats, 
Tankredai, esi iš kūno ir kraujo, tad turėjai žinoti, kad ir tavo duktė 
ne iš akmens ar geležies. Nors tu dabar ir senas, bet tau derėtų ir dera 
prisiminti, kokie audringi ir galingi jaunystės dėsniai. Tu esi vyras ir 
dalį geriausių savo metų paskyrei karo pratyboms, tačiau turėtum 
suprasti, jog dykinėjimas ir prabanga veikia net žilagalvius, tad ką 
jau čia kalbėti apie jaunuolius. Aš — tavo duktė, kaip ir tu, iš kūno ir 
kraujo, dar taip mažai pagyvenusi, jog galiu laikyti save jauna, tiek 
dėl vienos, tiek ir dėl kitos priežasties tebesu kupina geismų, kurie juo 
labiau liepsnojo, kad ištekėjusi pažinau, kaip malonu juos tenkinti. 
Negalėdama šiai jėgai atsispirti, aš, būdama jauna moteris, nuspren- 
džiau žengti ten, kur mane ji stūmė, ir įsimylėjau. Betgi aš panaudojau 
visus savo sugebėjimus, kad dėl tos nuodėmės, į kurią mane traukė 
prigimtis, nebūtų gėdos nei tau, nei man. Gailestingas Amūras ir palan- 
ki Fortūna surado ir nurodė man labai: slaptą kelią, kurio dėka aš, 
niekam nieko nežinant, tenkindavau savo troškimus. Šito aš neneigiu, 
ir nesvarbu, ar kas tau išdavė mane, ar pats kokiu nors būdu tat suži- 
nojai. Gviskardą aš pasirinkau ne atsitiktinai, kaip daro tūlos moterys, 
o po blaivaus apsvarstymo ir ilgo išbandymo, laikydama jį vertesniu 
už kitus dvariškius. Įsileidau tą jaunuolį, viską iki smulkmenų apgal- 
vojusi, ir ilgą laiką mudu džiaugėmės patvaria mūsų meile. Atrodo, 
kad tu, labiau paisydamas žmonių nuomonės negu teisybės, ne tiek 
mane smerki už pačią meilės nuodėmę, kiek su ypatingu kartėliu man 
prikaišioji, kam susidėjau su žemo luomo žmogum, tarytum būtumei 
neužsirustinęs, jeigu aš būčiau išsirinkusi kilmingą vyriškį. Tu ir ne- 
pastebi, kad smerki ne mano nuodėmę, o nuodėmę Fortūnos, kuri gan 
dažnai išaukština nevertuosius, o verčiausius palieka apačioj. Bet kol 
kas palikime tai. Pažvelk į dalykų esmę: tu pamatysi, kad visi mes 
nudrėbti iš to paties molio, kad vienas ir tas pats kūrėjas įkvėpė mums 
sielas vienodų galių, vienodų sugebėjimų, vienodų dorybių. Mus pir- 
miausiai išskyrė dora, nors visi gimėme ir gimstama vienodi: tie, kurie 
daugiau turėdavo doros ir tauriau elgdavosi, buvo pavadinti kilmin- 
gais, o kiti liko nekilmingi. Ir nors vėliau pasidarė priešingai, šis dėsnis 
dar nėra išguitas ar išrautas nei iš gamtos, nei iš gerųjų papročių; todėl 
tas, kas dorai elgiasi, pasirodo esąs tikrai kilmingas, o jei kas kitaip jį 
vadina, kaltas ne vadinamasis, o tas, kuris taip vadina. Apsidairyk tarp 
visų savo didžiūnų, ištirk jų dorovę, jų papročius, jų elgėsį, o paskui 

įsižiūrėk į Gviskardą; jeigu spręsi objektyviai, pavadinsi jį kilmin- 
giausiuoju, o tuos savo didžiūnus prasčiokais. Spręsdama apie Gvis- 
kardo šaunumą ir dorą, aš rėmiausi ne kuo kitu, o tavo žodžiais ir savo 
akimis. Kas jį tiek liaupsino, kiek liaupsinai tu už visas tas dorybes, už 
kurias giriami šaunūs vyrai? Ir ne be reikalo: aš negirdėjau nė vienos 
tavo pagyros jam, kurios jis nebūtų pateisinęs darbu, geriau pranoks- 
tančiu liaupses; ir jeigu vis dėlto šiuo atveju aš klydau, tai suklaidinai 
mane tu. Argi ir dabar dar tvirtinsi, kad aš susidėjau su žemos kilmės 
žmogum? Taip kalbėdamas, tu sakysi neteisybę. Bet jeigu kartais 
pavadintum jį plikšiu, tai gėda būtų tau pačiam, kad sugebėjai garbingą 
žmogų, savo tarną, pastatyti į tokią padėtį! Bet neturtas niekam ne- 
atima kilmingumo, dažnai jį atima turtai. Daugelis karalių, daugelis 
kunigaikščių tapo vargdieniais; o daugelis iš tų, kurie aria žemę ar ga- 
no avis, tampa turtuoliais. Vyk šalin paskutinę savo abejonę ir nesvars- 
tyk, ką daryti, jeigu jau žiloje senatvėje ryžaisi elgtis taip, kaip nesi- 
elgdavai jaunystėje, būtent rūstauti: išgiežk savo rūstybę ant manęs, 
anaiptol nenusiteikusios tavęs maldauti: juk aš esu pirmoji šio nusi- 
žengimo kaltininkė, jeigu laikysime tai nusižengimu. Užtikrinu tave, 
jeigu tu nepasielgsi su manim, kaip pasielgei ar ketini pasielgti su 
Gviskardu, aš pati savo rankom tą padarysiu. Tad eik lieti ašarų su 
moterimis ir jeigu tau atrodo, kad mudu nusipelnėme žiaurios baus- 
mės, vienu smūgiu nužudyk ir jį, ir mane! 

Tankredas pažino savo dukters dvasios didybę, bet ne visiškai ti- 
kėjo, kad ji taip tvirtai pasiryžusi įvykdyti tat, ką skelbėsi žodžiais. 
Todėl, pasitraukęs ir atsižadėjęs išgiežti rūstybę ant jos, nusprendė 
kitaip ataušinti karštą jos meilę: įsakė dviem vyram, kurie saugojo 
Gviskardą, patylomis kitą naktį užsmaugti jį, išplėšti jo širdį ir atnešti 
jam. Kaip buvo įsakyta, taip ir padaryta. Rytojaus dieną kunigaikštis 
liepė atnešti didelę, gražią aukso taurę ir, įmetęs jon Gviskardo širdį, 
per patikimiausią tarną nusiuntė ją dukteriai, liepdamas atiduoti ir 
pasakyti: „Tavo tėvas siunčia tau dovaną, norėdamas tave paguosti 
tuo, ką tu labiausiai myli, lygiai kaip tu jį guodei tuo, ką jis labiausiai 
mylėjo“. 

Gismonda, neatsižadėjusi siaubingo savo sumanymo, liepė atnešti 
nuodingų žolių bei šaknų ir, kai išėjo tėvas, išsivirė iš jų nuoviro, idant 
turėtų jo po ranka, jeigu įvyktų tai, ko ji baiminosi. Kai tarnas atnešė 
kunigaikščio dovaną ir persakė jo žodžius, ji ryžtingu veidu paėmė 
taurę ir atidengusi pamatė, kad čia Gviskardo širdis. Todėl, pakėlusi 
akis į tarną, tarė: 

— Iš tikrųjų tokiai širdžiai nedera joks kitas karstas, kaip vien tik 
auksinis; šiuo atveju mano tėvas pasielgė protingai. 

Taip tarusi, pakėlė taurę prie lūpų, pabučiavo širdį ir paskui 
pridūrė: 

— Visur ir visada ligi šios paskutinės mano gyvenimo akimirkos 
tėvas man rodė švelniausią meilę, o dabar labiau negu kada nors; 
todėl už tokią didžią dovaną nunešk nuo manęs paskutinę mano 
padėką, kokią jam privalau. 

Šitaip tarusi, atsigręžė į taurę, kurią tvirtai laikė rankoje, ir, žvelg- 
dama į širdį, prabilo: 

— O saldžiausia visų mano džiaugsmų buveine! Tebūnie prakeikta 
žiaurybė to, kuris dabar privertė mane kūno akimis žiūrėti į tave! 
Man visiškai pakako kiekvieną valandą žvelgti į tave dvasios akimis! 
Tu baigei savo kelionę?“ ir atlikai visa, ką skyrė tau likimas: tu pasiekei 
savo tikslą, į kurį skuba kiekvienas; apleidai šio pasaulio vargus bei 
negandas ir iš paties savo priešo gavai tokį karstą, kokio nusipelnė 
tavo šaunumas. Nieko netrūksta tavo šermenims, vien ašarų tos, 
kurią tu, gyvas būdamas, tiek mylėjai; kad ir jas turėtum, dievas suža- 
dino negailestingam mano tėvui mintį atsiųsti man tave, ir aš tau ati- 
duosiu jas, nors buvau pasiryžusi numirti sausomis akimis ir bebaimiu 
veidu; atidavusi tau savo ašaras, nedelsdama padarysiu taip, kad, tau 
padedant, mano siela susijungtų su tavąja, kuri ją šitaip brangino. 
Su kuo kitu drauge džiugesnė ir drąsesnė galėčiau iškeliauti į nežino- 
mus kraštus, jeigu ne su tavim? Esu tikra, kad tavoji siela tebėra dar 
čia ir žvelgia į savo bei mano laimės vietas; esu tikra, kad ji tebemyli 
mane ir laukia manosios, kuri tavąją myli labiau už viską pasauly. 

Po šitų Žodžių, tarytum jos galvoje būtų buvusi srauni versmė. 
be jokios moteriškos aimanos palinko ant taurės ir ėmė raudodama 
taip gausiai lieti ašaras, kad nuostabu buvo žiūrėti, ir šimtus kartų 
bučiavo mirusią širdį. Jos merginos, sustojusios aplinkui, nesuprato, 
kieno čia širdis ir ką reiškia jos Žodžiai, bet gailesčio apimtos verkė 
visos ir veltui su užuojauta teiravosi jos verksmo priežasties, stengda- 
mosi kaip bemokėdamos ir begalėdamos ją paguosti. O jinai, į valias 
prisiverkusi, pakėlė galvą ir nusišluosčiusi ašaras tarė: 

— O daug mylėtoji širdie, savo pareigą tau aš atlikau, ir man nieko 
daugiau nebelieka, kaip tik keliauti su savo siela pas tavąją ir bend- 
rauti su ja. 

Šitaip tarusi, liepė paduoti ąsotį, kur buvo dieną prieš tai išsivirtas 
nuoviras, išpylė jį į taurę ant širdies, gausiomis jos ašaromis aplaisty- 

tos, ir, be jokios baimės prikišusi lūpas, išgėrė ją visą; išgėrusi, su taure 
rankoje, atsigulė savo lovoje, kiek galint padoriau išsitiesė visu kūnu, 
prie širdies priglaudė mirusio meilužio širdį ir, nesakydama nė žodžio, 
ėmė laukti mirties. 

Jos merginos, šitai mačiusios ir girdėjusios, nors ir nežinojo, kas 
ten per vanduo, kurį Gismonda išgėrė, viską pranešė Tankredui; šis, 
nuogąstaudamas to, kas ir atsitiko, tučtuojau nulipo žemyn į; dukters 
kambarį, kur įžengė kaip tik tuo momentu, kai ji atsigulė lovoje. 

Tėvas per vėlai mėgino guosti dukterį meilingais žodžiais; maty- 
damas, kaip iš tikrųjų yra, ėmė graudžiai raudoti. Gismonda jam 
tarė: 

— Tankredai, pataupyk savo ašaras nelaimei, kurios nebūsi taip 
geidęs kaip šitos. Ir neliek jų dėl manęs, nes tavo ašarų aš negeidžiu. 
Argi kas matė kada žmogų verkiant dėl to, ko pats troško? Bet jeigu 
tavo širdyje dar teberusena nors kibirkštėlė meilės, kurią kitados 
jautei man, tai prašau tave kaip paskutinės dovanos: jeigu nenorėjai, 
kad aš tylomis ir slapčiomis gyvenčiau su Gviskardu, bent jau leisk, 
kad mano lavonas viešai ilsėtųsi draugėje su jo kūnu, nors ir kur tu 
lieptum jį įmesti. 

Rauda užgniaužė kunigaikščio gerklę ir atėmė jam žadą. Tuomet 
Jaunoji moteris, pajutusi, kad ateina galas, spausdama prie krūtinės 
mirusią širdį, tarė: 

— Sudiev, aš iškeliauju. 

Akys jai apsitraukė migla, užgeso jausmai, ir ji persiskyrė su šiuo 
sielvartingu gyvenimu. 

Taip liūdnai užsibaigė Gviskardo ir Gismondos meilė. Tankredas, 
graudžiai apraudojęs ir per vėlai apgailėjęs savo žiaurybę, liepė abudu 
garbingai palaidoti viename kape, ir visas Salernas jų gedėjo. 

BROLIS ALBERTAS ĮTIKINA VIENĄ DAMĄ, KAD 
JĄ ĮSIMYLĖJĘS ANGELAS GABRIELIUS, IR ŠIO 
PAVIDALU NE KARTĄ GULI SU JA; IŠSIGANDĘS 
JOS GIMINAIČIŲ, SYKĮ JIS IŠŠOKA PRO LANGĄ IR 

PRISIGLAUDŽIA VIENO VARGŠO NAMUOSE; RY- 

TOJAUS DIENĄ ŽMOGELIS VEDA JĮ, PERRENGTĄ 

LAUKINIU, Į ŠVENTO MORKAUS AIKŠTĘ; ČIA 

VISI JĮ ATPAŽĮSTA, O TO VIENUOLYNO BROLIAI 
JĮ SUIMA IR UŽDARO Į KARCER|Į. 


Fjametos papasakotoji novelė ne kartą išspaudė ašaras jos drau- 
gėms iš akių. Kai Fjameta nutilo, karalius rūškanu veidu tarė: 

— Aš mielai atiduočiau savo gyvybę kad ir už pusę to malonumo, 
kokį turėjo Gismonda su Gviskardu. Nesistebėkite, jeigu jums pasaky- 
siu, kad kiekvieną valandą išgyvenu tūkstančius mirčių, o malonumo 
nepatiriu nė kruopelytės. Bet nekalbėsiu dabar apie savo likimą. Tegu 
Pampinėja tęsia toliau graudingus pasakojimus, bent kiek primenan- 
čius mano sielvartingą dalią. Jeigu ji eis Fjametos pramintu keliu, be 
jokios abejonės, aš pajusiu krintant rasą ant savo degančios krūtinės. 

Pampinėja gerai suprato karaliaus norą; bet, nujausdama draugių 
troškimus, ryžosi verčiau jas šiek tiek pralinksminti negu patenkinti 
karalių; taigi nusprendė, prasilenkdama su jo valia, tačiau nenukryp- 
dama nuo užduoties, papasakoti juokingą novelę ir pradėjo šitaip: 

— Yra paplitusi tokia patarlė: „Jei nevidonas šventu vyru pra- 
garsės, kad ir blogai jis elgsis — niekas netikės“. Ši patarlė teikia man 
gausios medžiagos šiandieninei temai, o taip jau leidžia įrodyti, kokia 
veidmainybė keroja tarp vienuolių, kurie, apsivilkę ilgais, plačiais 
drabužiais, dirbtinai išsiblyškinę veidus, nužemintai ir meilikaujamai 
kaulija išmaldos, bet griausmingu ir rūsčiu balsu smerkia kitus už 
savo pačių ydas. Jie skelbia, kad vienuoliai išganymą sau pelnosi au- 
kas rinkdami, o pasauliečiai — jas davinėdami, ir dedasi ne žmonė- 
mis, turinčiais pelnyti rojų kaip mes visi, o nelyginant jo savininkais 
ir valdovais, skiriančiais kiekvienam mirštančiajam, pagal jiems pa- 
liktą pinigų kiekį, geresnę ar blogesnę vietą danguje. Tuo jie sten- 
giasi apgauti pirmiausia patys save, jeigu tuo tiki, o paskui ir tuos, 
kurie pasikliauja jų žodžiu. Jeigu man būtų valia iškloti apie juos 
visa, ką Žinau, aš tučtuojau neišmanėliams išaiškinčiau, kas slypi po 
duksliais vienuolių abitais. Duok dieve, kad už jų melagystes visiems 
atsitiktų taip kaip vienam minoritų broliui, jau nebe jaunam, bet 
Venecijoje laikomam žymiausiu mokslo vyru. Apie jį man ypačiai 
maga papasakoti: galbūt juoku ir smagumu pavyks bent kiek pakelti 
jūsų dvasią, sugraudintą Gismondos mirties. 

Taigi, brangiosios damos, gyveno Imoloje nešvankus ir sugedęs 

žmogus, kuris vadinosi Bertas dela Masa; gėdingi jo darbai, gerai žino- 
mi visiems imoliečiams, privedė jį ligi to, kad niekas Imoloje nebeti- 
kėjo ne tik jo melu, bet ir jo teisybe. Matydamas, kad jo apgaulėms 
čia jau nebe vieta, nusiminęs persikėlė į Veneciją, visokio bjauresčio 
lizdą, ir čia nusprendė verstis savo piktadarybėmis kitokiu būdu, 
dar niekur kitur neišmėgintu. Tartum sąžinės graužiamas dėl praeityje 
padaryto blogio, neva tapęs karščiausiu kataliku ir didžiai nusižeminęs, 
įstojo jis į minoritų vienuolyną ir pasivadino broliu Albertu iš Imolos; 
apsivilkęs abitu, dėjosi gyvenąs atšiaurų gyvenimą, skelbė atgailą 
ir santūrą, nevalgė mėsos ir negėrė vyno, kai neturėdavo tokio, kokį 
mėgo. Niekas nė apsižiūrėti nespėjo, o plėšikas, sukčius, apgavikas, 
žmogžudys staiga virto didžiu pamokslininku, anaiptol neatsižadėda- 
mas minėtųjų piktadarybių, jei tik slapčia galėdavo jas vykdyti. Kai 
brolis Albertas, jau įšventintas į kunigus, laikydavo mišias ir matydavo, 
kad šimtai akių nukrypo į altorių, tuoj imdavo lieti ašaras dėl Išgany- 
tojo kančių, nes ašaros jam nieko nekainuodavo, ir jis verkdavo kada 
tik panorėdamas. Trumpu laiku tiek savo pamokslais, tiek ašaromis 
sugebėjo taip prisivilioti venecijiečius, kad tapo beveik kiekvieno ten 
surašomo testamento patikimu vykdytoju; ir daugelis pavesdavo jam 
saugoti savo pinigus; didesnė dalis venecijiečių, vyrų ir moterų, jį 
pasirinko nuodėmklausiu ir patarėju. Taip elgdamasis, greitai iš vilko 
virto ganytoju, ir garsas apie jo šventumą tuose kraštuose pasklido 
daug plačiau negu kadaise apie šventąjį Pranciškų Asyžietį. 

Kartą viena jauna moteris, neišmaninga ir kvaila, dona Lizeta iš 
Kvirinų?* giminės, žmona stambaus pirklio, išplaukusio galeromis į 
Flandriją, nuėjo su kitomis moterimis išpažinties pas šitą šventąjį 
vienuolį. Klūpodama ties juo ant kelių, ji, kaip tikra venecijietė (o 
visos jos vėjavaikės), išpasakojo jam savo paslaptis. Brolis Albertas 
ją paklausė, ar ji neturinti meilužio. Lizeta piktai atšovė: 

— Ak kunige vienuoli, ar akių neturite kaktoje? Negi jums 
atrodo mano grožis toks kaip ir visų kitų? Jeigu tik norėčiau, meilužių 
aš turėčiau į valias; bet mano grožybėmis nesidžiaugs kiekvienas 
skiltas ir perėtas! Ar daug jūs sutinkate moterų, kurių grožis prilygtų 
manajam? Net rojuje aš būčiau gražuolė! 

Ji tiek plepėjo apie savo grožį, kad koktu buvo klausytis. Brolis 
Albertas tuojau suprato, kad jai trūksta vieno šulo; numanydamas, 
kad čia puiki dirva jo žagrei, jis staiga begaliniai ją įsimylėjo. Atidėjęs 
meilikavimus patogesniam laikui, nuodėmklausys, geisdamas pasirody- 
ti šventuoliu, ėmė smarkiai ją barti, prikaišioti jai tuščią garbę ir pana- 

šias tokeles porinti. Moteris jį išvadino asilu, jeigu jis nesupranta, kad 
grožis grožiui nelygu. Brolis Albertas, nenorėdamas per daug jos 
užpykdyti, davė išrišimą ir atleido sykiu su kitomis moterimis. 

Po keleto dienų, ištikimo draugo lydimas, jis nuvyko į namus pas 
doną Lizetą, pasitraukė su ja į nuošalesnį kambarį, kur niekas negalėjo 
jų matyti, ir, puolęs prieš ją ant kelių, tarė: 

— Ponia, atleiskite, dėl dievo meilės, kad jus bariau sekmadienį, 
kai man kalbėjote apie savo grožį: kitą naktį aš taip žiauriai buvau 
nubaustas, jog turėjau atgulti ir tik šiandien tegalėjau atsikelti. 

— O kas gi jus taip nubaudė? — paklausė besmegenė dama. 

Brolis Albertas atsakė: 

— Aš jums paaiškinsiu. Melsdamasis naktį, kaip visada esu pratęs, 
staiga pamačiau savo celėje skaidrią šviesą ir nespėjau atsigręžt pasi- 
žiūrėti, kas čia yra, tik ūmai virš savęs išvydau gražiausią jaunikaitį 
su storu vėzdu rankoje; čiupęs už gobtuvo, jis partrenkė mane prie savo 
kojų ir tiek pliekė, kad visą sulaužė. Kai aš paklausiau, už ką mane 
taip mušė, jaunikaitis sušuko: 

— Todėl, kad tu drįsai šiandien paniekinti dangiškąsias donos 
Lizetos grožybes! Po dievo aš ją myliu labiau už viską pasaulyje! 

— Kas gi tu esi? — paklausiau. 

— Esmi angelas Gabrielius, — atsakė. 

— Ak pone,— sušukau, — maldauju man atleisti! 

— Atleidžiu,— tarė jaunikaitis,— su ta sąlyga, kad kuo greičiau 
nueitum pas ją ir pasiprašytum atleidžiamas; jeigu ji tau neatleis, aš vėl 
čionai grįšiu ir taip tave ištvatinsiu, kad mirsi — neužmirši.— Čia jis 
dar pridūrė keletą žodžių, bet aš, negavęs jūsų atleidimo, nedrįstu 
jų pakartoti. 

Kvaiša moterėlė, kurios galvoje vaikėsi vėjai, tirpte tirpo klausy- 
dama šių kalbų ir jas laikydama gryna teisybe; po kiek laiko ji tarė: 

— Aš juk sakiau, broli Albertai, kad mano grožybės — dangiškos; 
bet, regi dievas, man jūsų gaila, ir kad neatsitiktų dar ko blogiau, aš 
šią pat valandą jums atleidžiu, jeigu tik pasakysite, ką apreiškė ange- 
las Gabrielius. 

Brolis Albertas tarė: 

— Ponia, kadangi man atleidote, aš mielai pakartosiu jo žodžius; 
vieną tik dalyką primenu: kad ir kažin ką jums pasakyčiau, gink dieve, 
niekam kitam apie tai neprasitarkit, jeigu nenorite sugriauti savo lai- 
mės. Žinokite, kad jūs esate laimingiausia moteris pasaulyje! Angelas 
Gabrielius liepė pasakyti jums, kad jūs taip jam patinkate, jog jis daug 

kartų būtų atskridęs praleisti drauge nakties, jeigu nebūtų pabijojęs 
išgąsdinti. Dabar jis mane siunčia pranešti jums, kad norįs aplankyti 
jus kurią naktį ir ilgokai pabūti su jumis; o kadangi jis yra angelas, 
ir jeigu atskristų angelo pavidalu, jūs negalėtumėt prie jo prisiliesti, 
tai sakosi norįs jūsų malonumui pasirodyti žmogaus pavidalu ir todėl 
prašąs duoti jam žinią, kada pageidaujate, kad jis atvyktų, ir kokiu 
pavidalu; tada jis ir atvyks. Taigi jūs galite save laikyti laimingiausia 
iš visų moterų. 

Dama tauškalė atsakė, kad jai esą itin malonu, jog angelas Gabrie- 
lius ją mylįs, nes ir jinai labai jį mylinti ir visada užžiebianti keturių 
soldų žvakę, kur tik pamatanti jo atvaizdą; ir kokią valandą jis pano- 
rėtų pas ją ateiti, tokią būsiąs mielai laukiamas ir ją rasiąs vienų vieną 
savo kambaryje, bet su ta sąlyga, kad jisai jos neapleistų dėl mergelės 
Marijos: ji žinanti, kad angelas Gabrielius labai ją mylįs ir netgi visur, 
kur tik jinai jį mačiusi, jis klūpąs prieš ją ant kelių; o kokiu pavidalu 
jis norįs atvykti, tai čia esąs jo paties reikalas, svarbu, kad tik jos ne- 
išgąsdintų. 

Tuomet brolis Albertas tarė: 

— Ponia, jūs kalbate išmintingai, ir aš tiksliai persakysiu arkange- 
lui jūsų žodžius. Bet jūs galite ir man padaryti didelę malonę, kuri jums 
nieko nekainuos. O toji malonė būtų štai kokia: kad jūs pageidautumėt, 
jog angelas atvyktų šituo mano kūnu. Ir klausykite, kuo jūs padarysite 
man malonę: jis ištrauks mano sielą iš kūno ir ją patalpins rojuje, o pats 
įžengs į mane, ir kol jisai bus su jumis, tol mano siela viešės rojuje. 

Tuščiagalvė dama atsakė: 

— Labai malonu: aš noriu, kad už smūgius, kuriuos dėl manęs 
gavote, jūs turėtumėt bent šitokią paguodą. 

Tuomet brolis Albertas tarė: 

— Na, tai palikite šiąnakt savo namų duris neužrakintas, kad jis 
galėtų įeiti: mat jis ateis žmogiškuoju pavidalu, taigi įeiti tegalės tik 
pro duris. 

Dama atsakė, kad taip ir padarysianti. Brolis Albertas atsisveikino 
ir išėjo, o ji, likusi viena, iš didelio džiaugsmo ėmė taip šokinėti, kad 
net marškiniai pasikėlė atidengdami užpakalį, ir kaip šimtas metų 
prailgo jai belaukiant, kol ateis pas ją angelas Gabrielius. 

O brolis Albertas, numanydamas, kad nakčia jam reiks būti raite- 
liu, o ne angelu, ėmė stiprintis saldumynais ir kitokiais gerais dalykais, 
idant ne taip lengva būtų jį nutrenkti nuo žirgo. Kai sutemo naktis, 
gavęs leidimą, su ištikimu draugužiu nuėjo į vienos savo bičiulės na- 

mus, iš kur jis dažnai vykdavo gaudyti ir jodyti kumelių; iš ten, kai 
atrodė jau metas, persirengęs nuėjo į tos moters namus; įsigavęs vidun, 
su atsineštais pašvitais pasivertė angelu ir, patyliukais užkopęs aukš- 
tyn, įslinko į damos kambarį. 

Šioji, išvydusi kažką baltuojant, atsiklaupė prieš jį, o angelas ją 
palaimino, pakėlė nuo žemės ir davė ženklą lipti lovon. Lizeta, mielai 
paklusdama, bemat taip ir padarė, o angelas tučtuojau atsigulė šalia 
savo gerbėjos. 

Brolis Albertas buvo dailaus stoto, gražus ir tvirtas vyras, ir kojos 
jam buvo puikiai priderintos prie stuomens; taigi, mėgaudamasis su 
dona Lizeta, kuri buvo žydinti ir švelni, jis parodė jai kitokių būdų 
negu senyvas jos vyras ir daug kartų nakčia skraidė be sparnų, tad 
Ji jautėsi labai patenkinta ir mielai klausėsi nuostabių jo pasakojimų 
apie dangiškąją šlovę. Brėkštant dienai, susitaręs dėl kito pasimatymo, 
vienuolis išsinešdino su savo pašvitais ir grįžo pas draugužį, kuriam 
geroji namų šeimininkė buvo sudariusi meilingą draugiją, idant vie- 
nam nebūtų baisu gulėti. 

Dona Lizeta papietavusi nuėjo su savo draugėmis pas brolį Albertą 
ir jam išporino naujienas apie angelą Gabrielių, ir ką buvo iš jo girdė- 
jusi apie amžinojo gyvenimo šlovę, ir kaip tas angelas atrodo, pripais- 
tydama dar daug kitckių negirdėtų pasakų. 

Brolis Albertas jai tarė: 

— Ponia, aš nežinau, kas jums atsitiko su juo; žinau tik, kad 
šiąnakt, kai jis atvyko pas mane, aš jam persakiau jūsų žodžius, jis 
tučtuojau patalpino mano sielą tarp tiekos gėlių ir rožių, kiek niekados 
čia jų nematyta, ir aš iki pat rytmetinių mišių išbuvau žavingiausioje 
vietoje, kokios nerasi žemėje. Kas dėjosi tada su mano kūnu, nežinau. 

— Argi aš jums to nesakiau? — sušuko dama.— Jūsų kūnas su 
angelu Gabrielium kiaurą naktį išbuvo mano glėbyje, o jeigu jūs 
manim netikite, tai pasižiūrėkite po kairiuoju speneliu, kur aš angelui 
įspaudžiau tokį ugningą bučinį, kad ženklas išliks keletą dienų. 

Brolis Albertas jai atsakė: 

— Na, tai aš padarysiu šiandien, ko jau seniai nebedarau: nusi- 
rengsiu ir pasižiūrėsiu, ar teisybę jūs sakote. 

Po ilgo čiauškėjimo dama grįžo namo, o brolis Albertas, pasiver- 
tęs angelu, daug kartų lankėsi pas ją, nesutikdamas jokių kliūčių. 

Kartą dona Lizeta sėdėjo su viena kūmute ir ginčijosi dėl grožio; 
geisdama savo grožybę iškelti aukščiau už visų kitų, kvailoji Lizeta 
sušuko: 

— Kad jūs žinotumėt, kam patinka mano grožis, tikrai nekalbė- 
tumėt apie kitas! 

Kūumutė, gerai ją pažinodama ir smalsi būdama, tarė: 

— Ponia, gal jūs ir teisybę sakote, bet, kol nežinau, kas jis yra, 
ne taip lengva pakeisti nuomonę. 

Tuomet dama, kurios galvelė skystutėlės košės buvo prikrėsta, 
atsakė: 

— Apie tai nevalia kalbėti, kūma, bet mano garbintojas — ange- 
las Gabrielius; jis mane myli labiau nei save patį ir sako, kad aš gra- 
žiausia moteris pasaulyje arba pajūryje. 

Kūma vos nepratrūko juokais, tačiau susivaldė, duodama jai 
plepėti toliau, ir tarė: 

— Dievaži, ponia, jeigu angelas Gabrielius — jūsų mylimasis ir 
šitaip jus liaupsina, tai gal taip ir yra; bet aš nemaniau, kad angelai 
tokius dalykus išdarinėja. 

— Kūma,— atsakė dama, — jūs klystate; prisiekiu dievu, jis tą 
daro geriau nei mano vyras ir sako, kad tas pat dedasi ir ten, aukštybė- 
se; bet kadangi aš jam atrodau gražesnė už visas tas dangiškąsias, tai 
jis įsimylėjo mane ir gan dažnai aplanko. Dabar suprantate? 

Kūma, išėjusi iš donos Lizetos, degte degė nekantrumu kuo grei- 
čiau nunešti šią naujieną kitoms. Taigi rytojaus dieną ji sukvietė į vai- 
šes didelį būrį kaimynių ir išsamiai joms papasakojo Lizetos istoriją. 
Tos moterys persakė ją savo vyrams ir kitoms moterims, o šios dar 
kitoms, ir taip per dvi dienas po visą Veneciją pasklido šitas gandas. 
Tarp kitko, ši naujiena nuėjo ir ligi donos Lizetos dieverių, kurie, nie- 
ko jai nesakydami, nusprendė susirasti tą angelą ir sužinoti, ar jis moka 
skraidyti; keletą naktų jie stovėjo sargyboje. Šie girdai pasiekė taipogi 
ir brolio Alberto ausis. Tad vieną naktį jis nuvyko pabarti savo damos 
už plepumą; bet vos tiktai vienuolis nusirengė, jos dieveriai, matę jį 
įeinant, ėmė belstis į jos kambario duris. Brolis Albertas, išgirdęs triuk- 
šmą ir supratęs, ką tai reiškia, pašoko iš lovos ir, neturėdamas kitokio 
kelio, pravėrė langą virš kanalo ir puolė į vandenį. Toj vietoj buvo 
gilu, bet jis gerai mokėjo plaukti, taigi nieko blogo jam neatsitiko; iš- 
plaukęs aname krante, jis greitai įsmuko į vienus atdarus namus, rado 
viduje žmogelį ir paprašė, dėl dievo meilės, gelbėti jam gyvybę, regz- 
damas nebūtus daiktus, kaip jis atsiradęs čia tokiu metu ir kodėl esąs 
nuogas. Gerasis žmogus, apimtas gailesčio, paguldė jį savo lovon, nes 
pats turėjo išeiti, patarė ramiai gulėti, iki grįš, ir užrakinęs svečią iš- 
skubėjo savais reikalais. 

Damos dieveriai, įsiveržę į miegamąjį, pamatė, kad angelas išskri- 
dęs, tik likę jo sparnai. Nieko nepešę, išplūdo brolienę storžieviškais 
žodžiais ir, palikę ją be galo nusiminusią, grįžo namo su visa angelo 
ginkluote. 

Tuo tarpu jau prašvito, ir gerasis bėglio gelbėtojas, stovėdamas 
ant Rialto tilto, išgirdo pasakojant, kaip angelas Gabrielius ėjęs nak- 
voti pas doną Lizetą ir užkluptas ten dieverių iš baimės šokęs į kanalą, 
ir nežinia, kas jį ištikę; taigi jis tučtuojau suprato, kas prisiglaudė jo 
namuose. Grįžęs ir atpažinęs jį, žmogelis po ilgų derybų sulygo, kad 
jeigu vienuolis nenori būti išduotas dieveriams, tegu pristato jam pen- 
kiasdešimt dukatų. Gudrus žmogėnas gavo pinigus, bet kai brolis Al- 
bertas jau Ketino išeiti, šeimininkas jam tarė: 

— Vienas tėra būdas iš čia ištrūkti, tik kažin, ar jūs ryšitės. Šian- 
dien mes švenčiame šventę: kas veda žmogų, persirengusį lokiu, kas 
laukiniu, kas šiaip, kas kitaip; o švento Morkaus aikštėje rengiama 
medžioklė, kuria ir užsibaigia šventė; paskui kiekvienas su tuo, ką turi 
atsivedęs, eina sau kur tinkamas. Jeigu norite, kad aš jus, šitaip per- 
rengtą, ten nuvesčiau (kol niekas dar nesusekė, kad jūs esate čia) — 
gerai, o paskui galėsiu jus nuvesti, kur tik pageidausite. Neišmanau, 
kaip kitaip galėtumėt iš čia išeiti neatpažintas: juk damos dieveriai, 
nujausdami, kad slapstotės kur nors netoliese, visur išstatė sargybas, 
norėdami jus sugauti. 

Nors ir koktu atrodė broliui Albertui šitaip išeiti, tačiau, bijodamas 
damos giminaičių, su viskuo sutiko, pasakė savo gelbėtojui, kur po tų 
iškilmių jį reikia nuvesti, o kaip būsiąs perrengtas — jam esą vis tiek. 
Venecijietis aptepė visą jį medum, apibėrė pūkais, užnėrė ant kaklo 
grandinę, ant veido uždėjo kaukę, vienon rankon įdavė didelį vėzdą, 
o kiton — du didelius šunis, atsivestus iš skerdyklos, ir nusiuntė į Rial- 
tą šauklį apgarsinti, kad kas norįs pamatyti angelą Gabrielių, teateinie 
į švento Morkaus aikštę. Šit kaip venecijiečiai tęsi savo žodį! 

Atlikęs tai, netrukus jis išsivedė brolį Albertą laukan, liepė jam eiti 
pirma savęs, o pats ėjo užpakaly, laikydamas jį už grandinės; visi spro- 
gino į juos akis, garsiai šūkavo, klausinėjo: „Kas čia toks? Kas čia 
toks?“ Taip šeimininkas nuvedė jį aikštėn, kur suplūdo begalės žmo- 
nių: ir tie, kurie sekė iš paskos, ir tie, kurie išgirdę skelbimą atėjo nuo 
Rialto. Venecijietis pririšo savo laukinį prie stulpo aukštoje, pakilioje 
vietoje, tarsi laukdamas medžioklės; čia vargšelį apspito ir ėmė skau- 
džiai kandžioti musės ir bimbalai, nes buvo apteptas medum. Pamatęs, 
kad aikštė jau kimšte prisikimšusi, venecijietis, neva norėdamas pa- 

leisti jį nuo grandinės, nutraukė broliui Albertui kaukę ir sušuko: 

— Ponai, kadangi šernas neateina, o be jo nėra ir medžioklės, tai, 
kad jūsų Žygis nebūtų veltui, aš noriu jums parodyti bent angelą Gab- 
rielių, kuris naktį iš dangaus nusileidžia žemėn Venecijos damų guosti! 

Kai tik nukrito kaukė, visi tučtuojau atpažino brolį Albertą, ėmė 
ant jo rėkti, keikti užgauliausiais žodžiais ir grubiausiais keiksmais, 
kokie žeriami bjauriausiam nevidonui, be to, kai kurie netgi drabstė 
jam į veidą purvus ir mėšlus. 

Šios patyčios dar ilgai būtų trukusios, bet, laimė, žinia pasiekė 
vienuolyną, iš kur atskubėjo šešetas brolių, apvilko jį abitu, atrišo nuo 
grandinės ir minios pašaipų ir klegesio lydimą parsivedė į savo buvei- 
nę. Čia įmetė jį karcerin, kur, pasak girdų, jis ir miręs po vargingo 
gyvenimo. 

Taip tas žmogus, kurį visi laikė doruoliu ir netikėjo, kad jis pikta- 
darys, išdrįso dėtis angelu Gabrielium, paskui buvo paverstas lauki- 
niu, galų gale užsitraukė gėdą ir, gavęs pelnytą bausmę, tuščiai ap- 
verkė savo nuodėmes. Duok dieve, kad šitaip atsitiktų visiems į jį pa- 
našiems! 


Trečia novelė 


TRYS JAUNIKAIČIAI MYLI TRIS SESERIS IR SU 
JOMIS PABĖGA Į KRETĄ. VYRESNIOJI IŠ PAVYDO 
NUNUODIJA SAVO MYLIMĄJĮ; ANTROJI, ATSI- 
DUODAMA KRETOS KUNIGAIKŠČIUI, IŠGELBSTI 
PIRMĄJĄ NUO MIRTIES; UŽ TAI JOS MYLIMASIS 
JĄ NUŽUDO IR SU PIRMĄJA PABĖGA. ŠIA ŽMOG- 
ŽUDYSTE APKALTINAMA TREČIOJI PORA; ĮMES- 
TI [Į KALĖJIMĄ, JUODU PRISIPAŽĮSTA KALTI, 
BET, BIJODAMI MIRTIES, PASKUTINIAIS SAVO 
PINIGAIS PAPERKA SARGYBINIUS IR BETURČIAI 
LIKĘ BĖGA Į RODĄ, KUR MIRŠTA SKURDE. 


Filostratas, išklausęs Pampinėjos novelės pabaigą, bent kiek susi- 
mąstė, paskui tarė: 

— Jūsų novelės gale yra šis tas gero, ir man patiko, betgi prieš 
tai per daug jau buvo juoko, o aš to nepageidavau.— Ir atsigręžęs 

į Lauretą, pridūrė: — Ponia, dabar jūs pasekite kokią nors geresnę 
novelę, jei galite! 

Laureta juokdamasi atsakė: 

— Jūs esate per daug žiaurus įsimylėjusiems, jeigu jiems geidžia- 
te tik nelaimingo galo; tačiau paklusdama jūsų valiai aš papasakosiu 
apie tris įsimylėjėlių poras, kurios, trumpai tepasidžiaugusios savo 
meile, liūdnai užbaigė gyvenimą. 

Taip tarusi, pradėjo: 

— Jaunosios damos! Jūs gerai žinote, kad kiekviena yda virsta 
didžiausia blogybe ne tik tam, kas į ją įpratęs, bet neretai ir kitiems; 
prie ydų, užvis labiausiai mus stumiančių į prapultį, man regis, prik- 
lauso pyktis; o tai yra ne kas kita, kaip staigus ir nekontroliuojamas 
jausmų susiaudrinimas, kuris patirtos skriaudos sukeltas atima mums 
protą, aptemdo dvasios akis ir mūsų sieloje sukursto liepsnojantį įnir- 
šį. Nors pykčiui dažniau pasiduoda vyrai, vieni labiau, kiti mažiau, 
vis dėlto dar pragaištingiau jis veikia moteris, nes joms lengviau jis 
įsižiebia, dega skaidresne liepsna ir darosi nebesuvaldomas. Čia nėra 
ko stebėtis, nes ugnis savo prigimtimi greičiau griebia lengvus ir minkš- 
tus daiktus negu kietus ir standžius. O juk mes, moterys (tenepalaiko 
vyrai to už bloga), esame gležnesnės ir judresnės už juos. Jeigu mūsų 
švelnumas ir gerumas teikia ramybę ir džiaugsmą vyrams, su kuriais 
bendraujame, o pyktis ir įniršis stumia juos į sielvartą ir pavojų, tai 
mes, iš prigimties linkusios greit užsiplieksti, juo atkakliau turime 
stengtis savo rūstybę pažaboti. Šioje novelėje aš ir ketinu parodyti, 
kaip trijų jaunikaičių ir trijų merginų meilė, dėl vienos jų pykčio, iš 
laimingos virto nelaimingiausia. 

Marselis, kaip žinote, yra Provanse, ant marių kranto, senas ir 
garsus miestas, kur kadaise žymiai daugiau buvo turtingų Žmonių ir 
stambių pirklių negu kad šiandieną. Tarp jų ypač garsėjo vienas, vardu 
pavarde Arno Kluadas, žmogus žemos kilmės, bet sąžiningas ir doras 
pirklys, pertekęs pinigų ir kitokių gėrybių. Su pačia jis prigyveno 
pulką vaikų, iš kurių trys buvo mergaitės, vyresnės už berniukus. Dvi 
iš jų, dvynukės, turėjo po penkiolika metų, o trečioji — keturiolika. 
Giminės, trokšdami jas ištekinti, laukė tik, kada grįš Arno, išplaukęs 
su prekėmis į Ispaniją. Dvi pirmosios vadinosi viena Nineta, antroji 
Madlena, o trečiosios vardas — Berta. Ninetą buvo begaliniai įsimy- 
lėjęs kilmingas jaunuolis, nors ir plikas, vardu Restanjonas, o mergi- 
na — jį; juodu taip mokėjo susitvarkyti, kad, niekam nieko nežinant, 
džiaugėsi savo meile, ir jau gan ilgai. Tuo tarpu du jauni bičiuliai, 

katrų vienas vadinosi Folkas, kitas — Hugas, po tėvų mirties paveldėję 
didžiulius turtus, įsimylėjo vienas Madleną, o antras — Bertą. Kai 
Nineta apie tai papasakojo Restanjonui, šis nusprendė jųdviejų meile 
pasinaudoti ir iš savo vargo iškopti. Susibičiuliavęs su jais, čia vieną, 
čia antrą, o kartais ir abudu lydėdavo į pasimatymą su jų mylimosio- 
mis, na ir pats susitikdavo su sava. Kai manė jau pakankamai susibi- 
čiuliavęs ir tapęs jų draugu, vieną dieną pasikvietė juodu į svečius ir 
tarė: 

— Brangus jaunuoliai, mūsų bendravimas galėjo jus įtikinti, kokią 
meilę aš jums jaučiu: dėl jūsų padaryčiau visa, ką ir dėl savęs paties; 
kadangi labai jus myliu, tai noriu su jumis pasidalyti viena mintimi, 
kuri atėjo man į galvą, o paskui visi trys nutarsime, ką daryti. Jeigu 
jūsų žodžiai nemeluoja ir jeigu aš neapsirinku dėl jūsų elgesio, kurį 
dieną naktį stebiu, jūs degate liepsninga meile dviem jaunom mergai- 
tėm kaip aš — trečiajai, jų seseriai; jeigu tik jūs pritartumėt, aš sura- 
dau šiai liepsnai apmalšinti gan malonų ir viliojantį būdą, ir jis štai 
koks. Jūs esate turtuoliai, o aš nieko neturiu; jeigu jūs panorėtumėt 
sudėti savo turtus į krūvą ir mane padaryti lygiu su judviem trečiuoju 
dalininku, tada pasirinktume, į kurį pasaulio kraštą mums keliauti, 
ir ten linksmai sau gyventume iš tų lėšų; galite būti tikri, man pasiseks 
visas tris seseris nuteikti taip, kad jos, paėmusios didesniąją dalį savo 
turtų, keliautų su mumis, kur tik mes panorėsime; ir ten kiekvienas 
su savąja nelyginant trys broliai gyvensime kaip laimingiausi žmonės 
pasauly. Dabar jūs apsispręskite: ar sutinkate su šiuo pasiūlymu, ar ne? 

Abu jaunuoliai, begaline meile degdami, išgirdę, kad mylimąsias 
turės savo glėby, ilgai nesukdami galvos atsakė, kad pasiruošę viską 
padaryti, jeigu tik jų svajonės taps tikrove. Restanjonas, gavęs šį atsaką 
iš jaunuolių, po keleto dienų atsirado pas Ninetą, kurią galėdavo ap- 
lankyti ne be didelių kliūčių. Pabuvęs su ja kiek laiko, išklostė, ką su- 
taręs su tais jaunuoliais, ir visaip stengėsi ir jai įpiršti šitą sumanymą. 
Nesunku jam tai buvo, nes ji pati dar labiau troško būti su juo, nekel- 
dama jokių įtarimų; todėl nedvejodama atsakė, kad šis sumanymas jai 
patinkąs ir kad seserys, ypač šiuo atveju, padarysiančios, kaip ji norė- 
sianti, ir prašė kuo greičiau viską paruošti kelionei. 

Restanjonas, grįžęs pas Folką ir Hugą, kurie nekantriai laukė, 
kada jis tesės savo pažadą, pareiškė jiems, kad damos sutinkančios. 
Pasvarstę jie sutarė vykti į Kretą. Folkas ir Hugas, pardavę savo val- 
das, neva ketindami gautuosius pinigus sudėti į prekybą, ir visą kitą 
savo turtą pavertę pinigais, nupirko greitaeigę laivę, slapčia ją puikiai 

apginklavo ir laukė sutartos dienos. Tuo tarpu Nineta, gerai žinanti 
sesučių troškimus, saldžiais žodeliais taip sukurstė joms geismą iške- 
liauti, kad jos dingojo neišgyvensiančios, kol tai įvyks. Kai atėjo išplau- 
kimo naktis, trys seserys, atrakinusios tėvo skrynią, išėmė didesnę dalį 
pinigų ir brangenybių ir su tuo lobiu patylom spruko iš namų; kaip 
buvo sutarta, uoste rado savo mylimuosius, jų belaukiančius; nė valan- 
dėlės nedelsdami, visi sulipo į laivę ir, paleidę irklus į darbą, išplaukė. 
Niekur nesustodami, kitą vakarą pasiekė Genują, kur jauni įsimylėjė- 
liai pirmąsyk paragavo meilės džiaugsmų ir malonumų. Pasistiprinę 
kaip reikiant, nuplaukė toliau, užsukdami čia į vieną, čia į kitą uostą, 
kol pagaliau aštuntą dieną be jokių kliūčių atplaukė į Kretą, kur prisi- 
pirko didelių, gražių dvarų, o visai netoli nuo Kandijos pasistatydino 
trejus dailius, prašmatnius rūmus. Čia, prisisamdę daugybę tarnų, ap- 
sirūpinę šunimis, sakalais, žirgais, tarp nesibaigiančių puotų, iškilmių 
ir linksmybių, jie ėmė gyventi su savo damomis nelyginant ponai, jaus- 
damies laimingiausi žmonės pasaulyje. Tačiau žmonėms, gyvenantiems 
prabangoje ir visko persisotinusiems, greit įkyri netgi tai, kas jiems 
mieliausia buvo. Taip atsitiko ir Restanjonui, kuris dar neseniai karštai 
mylėjo Ninetą. Kai galėjo mėgautis, kada tik užsigeisdamas, jis ėmė 
ja bodėtis, taigi ir jo meilė jai atšalo. Vienoje šventėje Restanjonui 
ypatingai krito į akį jauna tos salos mergina, graži ir kilminga; jis aist- 
ringai pradėjo rėžti apie ją sparną, rodė nepaprastą dėmesį ir visaip 
stengėsi laimėti jos palankumą. Pastebėjusi tai, Nineta užsidegė tokiu 
pavydu, jog Restanjonas žingsnio žengti negalėjo, kad ji nesužinotų, 
o paskui skaudžiais žodžiais neprikaišiotų, kankindama ir jį, ir save. 
Bet kaip persisotinimas kelia šleikštulį, o sutinkamos kliūtys tik didina 
troškimą siekti geidžiamo dalyko, lygiai taip Ninetos priekaištai tik dar 
labiau kurstė naujosios Restanjono meilės liepsną. Kaip ten ilgainiui 
būtų atsitikę, ar Restanjonas būtų laimėjęs jį sužavėjusios damos mei- 
lę, ar ne,— nežinia, tačiau Nineta visa, kas jai ką pranešdavo, gryna 
teisybe laikė ir buvo tvirtai įsitikinusi, kad vyras ją apgaudinėja. Per 
tai ji įpuolė į baisų nusiminimą, kuris paskiau perėjo į siutulingą 
pyktį ir įniršį; meilė virto žiauria neapykanta; rūstybės apakinta, ji 
nusprendė mirtimi atkeršyti Restanjonui už gėdą, kurią šis jai padaręs. 
Susiradusi saloje seną graikę, didžiai prityrusią gaminti nuodus, paža- 
dais ir dovanomis prikalbino ją sutaisyti mirtingąjį skystimą, kurį ji, 
nė su kuo nesitarusi, vieną vakarą sugirdė ištroškusiam Restanjonui, 
nieko blogo nenumanančiam. Skystimo galia buvo tokia, kad dar prieš 
rytą jis numirė. Folkas, Hugas ir jų damos, nė nenujausdami, kad jis 

nunuodytas, sykiu su Nineta graudžiai apraudojo Restanjoną ir gar- 
bingai jį palaidojo. Po keliolikos dienų už kažkokią piktadarystę buvo 
suimta senė, davusi Ninetai nuodingąjį gėralą; kankinama, be kitų 
nusikaltimų, prisipažino ir šitą, smulkiai paaiškindama, kas iš to išėjo. 
Taigi Kretos kunigaikštis, niekam nieko nesakęs, vieną naktį patyliu- 
kais liepė apsupti Folko rūmus ir be jokio triukšmo ar priešinimosi 
suėmė ir išsivedė Ninetą. Šioji, nelaukdama, kol ją ims kankinti, išpa- 
sakojo viską apie Restanjono mirtį. Folkas ir Hugas slapčia sužinojo 
iš kunigaikščio, o iš jų — ir jų damos, už ką buvo suimta Nineta; sese- 
rys dėl to baisiai susikrimto ir kaip begalėdamos stengėsi išgelbėti Nine- 
tą nuo laužo, kuriam šioji turėjo būti visai pelnytai pasmerkta. Bet 
visos jų pastangos ėjo perniek, nes kunigaikštis tvirtai buvo nusistatęs 
įvykdyti teisingumą. Madlenai, jaunai ir gražiai (kuria jau ilgas laikas 
žavėjosi kunigaikštis, nieko betgi iš jos nelaimėdamas), šovė į galvą, 
kad, įsiteikdama kunigaikščiui, galinti seserį išgelbėti nuo laužo, ir ji 
per atsargų pasiuntinį pranešė jam, kad esanti pasiruošusi patenkinti 
jo norus, jeigu iš to seks du dalykai: pirma, kad sesuo grįžtų sveika ir 
laisva; antra, kad šitai liktų paslaptyje. Kunigaikštį pradžiugino pasiun- 
tinio žodžiai, tačiau ilgai jis mąstė, ar dera taip elgtis; galų gale ryžosi 
ir pareiškė sutinkąs. Su damos pritarimu kartą jis liepė sulaikyti Folką 
ir Hugą, neva norėdamas iš jų daugiau išsiteirauti apie Restanjono 
nunuodijimą, o pats slapčia nuėjo nakvoti pas Madleną. Prieš tai jis 
apgarsino liepęs įkišti Ninetą į maišą ir tą pat naktį jūroje nuskandinti, 
o iš tikrųjų dabar atsivedė ją pas seserį, padovanojo jai kaip atpildą už 
naktį ir rytą atsisveikindamas primygtinai prašė, kad ši pirmoji jų 
meilės naktis nebūtų paskutinė; be to, prisakė išsiųsti nusikaltėlę iš 
salos, kad jis nesusilauktų per ją priekaištų arba kad jam nereiktų vėl 
griebtis žiaurių priemonių. 

Kitą rytą Folkas ir Hugas buvo paleisti. Sužinoję, kad Nineta naktį 
buvusi nuskandinta jūroje, patikėjo tuo ir nuskubėjo namo paguosti 
savo damų dėl sesers mirties. Nors Madlena ir labai stengėsi ją paslėp- 
ti, tačiau Folkas grįžęs bemat suprato, kad Nineta čia; dėl to jis labai 
nustebo, ir jam išsyk kilo įtarimas, nes jį ne kartą jau buvo pasiekę 
gandai, kad kunigaikštis įsimylėjęs Madleną; jis paklausė šią, kaip 
galėjo atsitikti, kad Nineta čia. Madlena surezgė ilgą pasaką, mėginda- 
ma apdumti jam akis, bet įtarusis Folkas tuo nepatikėjo, ėmė ją kvosti 
ir privertė pasakyti teisybę; po ilgų išsisukinėjimų dama prisipažino. 
Folkas, širdies skausmo pervertas, įniršęs ir įdūkęs, išsitraukė kalaviją 
ir nudūrė ją, veltui maldaujančią pasigailėti. Bijodamas kunigaikščio 

rūstybės ir teismo, palikęs kambaryje lavoną, nuėjo, kur slėpėsi Nineta, 
ir nepaprastai linksmu veidu jai tarė: 

— "Tuojau eikš su manimi: keliausime ten, kur sesuo paskyrė tau 
apsigyventi, idant vėl nepakliūtum į kunigaikščio rankas. 

Nineta, įsibauginusi, geisdama kuo greičiau išvykti iš čia, patikėjo 
ir neatsisveikinusi sesers dar tą pat naktį leidosi su Folku į kelią; spėjęs 
pasiimti tik nedidelę sumą pinigų, jis nuskubėjo drauge su Nineta į 
uostą, sėdo į valtį, ir niekas niekada nesužinojo, ar juodu priplaukė 
kokį krantą. 

Rytojaus dieną, radę Madleną nužudytą, kai kurie, iš pavydo ir 
neapykantos Hugui, tučtuojau davė žinią apie tai kunigaikščiui. Taigi 
kunigaikštis, kuris karštai mylėjo Madleną, įdūkęs nuskubėjo į jos 
namus, suėmė Hugą ir jo damą, nors jie dar ničnieko nežinojo apie tai, 
būtent apie Folko ir Ninetos pabėgimą, ir privertė juodu prisipažinti, 
kad jie drauge su Folku nugalabiję Madleną. Po tokio prisipažinimo 
pagrįstai bijodami mirties, jie gudriai papirko sargybinius, davę jiems 
pinigų, namie slepiamų ypatingiems atvejams, ir, nespėję net pasiimti 
ką nors iš savo turto, sėdo į valtį drauge su sargybiniais ir naktį pabėgo 
į Rodą, kur varge ir skurde neilgai tepagyveno. 

Tai štai kur nuvedė nežabota Restanjono meilė ir Ninetos rūstybė 
ir juos pačius, ir kitus. 

DŽERBINAS SULAUŽO GARBĖS ŽODĮ, DUOTĄ JO 

SENELIO, KARALIAUS VILHELMO, UŽPUOLA TU- 

NISO KARALIAUS LAIVĄ, NORĖDAMAS PAGROB- 

TI JO DUKTERĮ; JŪREIVIAI NUŽUDO KARALAITĘ, 

DŽERBINAS NUŽUDO JŪREIVIUS, BET PASKUI 
IR JAM NUKERTA GALVA. 


Kai Laureta, baigusi savo novelę, nutilo, klausytojai vieni ėmė 
sielvartauti dėl įsimylėjėlių nelaimės, kiti smerkti Ninetos rūstybę, 
treti kalbėti čia šį, čia tą; karalius, tarsi pažadintas iš gilaus susimąs- 
tymo, pakėlė galvą ir davė ženklą toliau pasakoti Elizai, kuri nuolan- 
kiai prabilo tokiais žodžiais: 

— Maloniosios damos, daugelis mano, kad Amūras, vien tik nuo 
žvilgsnio įkaitęs, svaido savo strėles ir šaiposi iš tų, kurie tiki, kad 
įsimylėti galima ir iš girdų. Kad jie klysta, akivaizdžiai parodys novelė, 
kurią ketinu papasakoti. Iš čia sužinosite, kad garsas ne tiktai paskatino 
įsimylėti jaunuolį ir jaunuolę, niekad gyvenime nesimačiusius, bet ir 
privedė abudu prie siaubingos mirties. 

Vilhelmas Antrasis, Sicilijos karalius, turėjo, kaip sako siciliečiai, 
du vaikus — berniuką, vardu Rudžjerį, ir mergaitę, vardu Kostancą““. 
Rudžįeris, miręs pirma tėvo, paliko sūnų, vardu Džerbiną; rūpestingai 
senolio auklėjamas, jis išaugo į dailiausią jaunuolį, išgarsėjusį šaunumu 
ir mandagiu elgesiu. Garsas apie jį skambėjo ne vien tik Sicilijoje, bet 
ir įvairiuose pasaulio kraštuose ir ypač Berberijoje, kuri tais laikais 
buvo Sicilijos karaliaus duoklininkė. 

Didis garsas apie Džerbino šlovę, apie jo narsumą ir dailų elgesį, 
tarp daugelio kitų, pasiekė ir Tuniso karaliaus dukterį, kuri, pasak ją 
mačiusių, buvo viena iš gražiausių būtybių, gamtos kada nors sukurtų, 
be galo padori ir kilnios, taurios sielos. Noromis klausydamasi pasa- 
kojant apie šaunius vyrus, su tokia meile dėjosi į širdį, ką vienas ar kitas 
jai kalbėjo apie narsius Džerbino žygius, ir tie jo Žygiai taip ją žavėjo, 
kad ji karštai pamilo vaizduotėje sukurtą šito narsuolio paveikslą. Tai- 
gi ji noriau šnekučiuodavo apie Džerbiną negu apie ką kita ir mielai 
klausydavosi, kai apie jį kas pasakodavo. 

O tuo tarpu į Siciliją ėjo gandai apie nepaprastą karalaitės grožybę 
ir dorą; jie pasiekė taip jau ir Džerbino ausis; jaunuolis su dideliu malo- 
numu klausėsi tų kalbų, viską dėjosi į širdį ir užsiplieskė ne mažesne 
meile karalaitei, kokia ši liepsnojo jam. Nerasdamas patogios progos 
prašyti senolį leidimo keliauti į Tunisą, o betgi labai geisdamas ją pa- 
matyti, prisakydavo kiekvienam draugui, vykstančiam į ten, pasistengt 
pranešti karalaitei apie jo paslaptį ir didžią meilę, o ir nuo josios par- 
vežti jam Žinių. Vienas iš tų draugų atliko šį reikalą labai gudriai, 
nunešdamas jai parodyti, kaip pratę pirkliai, moteriškų papuošalų, ir 
čia apreiškė gražuolei, kad Džerbinas karštai ją mylįs, esąs visa širdimi 
atsidavęs ir tik laukiąs jos įsakymų. Ji linksmai priėmė ir pasiuntinį, ir 
naujieną, atsakė, kad ir ji deganti tokia pat meile, ir kaip įrodymą nu- 
siuntė jam vieną dailiausių savo brangakmenių. Džerbinas priėmė jį su 
tokiu džiaugsmu, lyg tai būtų didžiausia pasaulio brangenybė, ir per 
tą patį draugą siuntinėjo ne kartą jai laiškus ir brangiausias dovanas, 
per jį tarėsi, kaip jiedviem pasimatyti ir apsikabinti, jeigu leistų likimas. 

Kol reikalai šitaip klostėsi ir užsitęsė bent kiek ilgiau negu derėjo, 

o Džerbinas degė iš meilės viename krašte, mergina — kitame, atsiti- 
ko, kad Tuniso karalius prižadėjo savo dukterį Granados karaliui. 
Dėl to ji baisiai nusiminė, žinodama, kad ne tik dar didesnis nuotolis ją 
skirs nuo mylimojo, bet kone visai bus nuo jo atplėšta; ir jeigu būtų 
radusi kokią nors galimybę, mielai būtų pabėgusi nuo tėvo pas Džer- 
biną, kad tik šitos vedybos neįvyktų. Lygia dalia ir Džerbinas, išgirdęs 
apie tas vedybas, be galo sielvartavo ir dažnai galvodavo, kaip būtų 
galima atimti ją jėga, jei atsitiktų, kad jūromis pas vyrą ji keliautų. 

Tuniso karalius, ką ne ką nugirdęs apie šią Džerbino meilę ir 
užmačias, o ir prisibijodamas jo drąsos bei narsumo, atėjus laikui 
išsiųsti dukterį, pranešė per pasiuntinį karaliui Vilhelmui, ką ketinąs 
daryti, jeigu tasai duos žodį, kad nei Džerbinas, nei kas nors kitas iš jo 
valdinių nekliudys šiam sumanymui. Karalius Vilhelmas, valdovas jau 
senas, ničnieko negirdėjęs apie Džerbino įsimylėjimą ir netgi neišma- 
nydamas, kam prireikė tokio pažado, mielai jį davė ir nusiuntė Tuniso 
karaliui savo pirštinę. Gavęs tą laidą, Tuniso karalius pastatydino 
Kartaginos uoste didžiulį, prašmatnų laivą, liepė išpuošti, išdailinti jį, 
aprūpinti viskuo, ko tik reikia keleiviams, ir, ruošdamasis išsiųsti tuo 
laivu dukterį į Granadą, telaukė vien palankaus vėjo. 

Jaunoji dama, kuri visa tai matė ir žinojo, slapčia nusiuntė į Pa- 
lermą savo tarną, liepė pasveikinti josios vardu gražuolį Džerbiną ir 
pasakyti, kad po kelių dienų ji plauksianti į Granadą; taigi dabar pasi- 
rodysią, ar jis iš tikrųjų toks narsuolis, kaip žmonės kalba, ir ar taip 
ją mylįs, kaip ne kartą jai rašęs. 

Tasai, kuriam buvo pavestas šis uždavinys, puikiausiai jį atliko ir 
grįžo į Tunisą. Džerbinas, girdėdamas tai ir žinodamas, kad karalius 
Vilhelmas, jo senolis, yra davęs laidą Tuniso karaliui, neišmanė, ką 
daryti; tačiau meilė ir naujiena, atėjusi iš karalaitės, paskatino jį 
ryžtis. Kad jos akyse nepasirodytų bailys, Džerbinas nuvyko į Mesiną, 
tučtuojau liepė apginkluoti dvi lengvąsias galeras ir, įsodinęs į jas nar- 
sių vyrų, nusiyrė su jais ant Sardinijos, tikėdamasis, kad pro čia plauks 
mylimosios laivas. Neilgai trukus jo spėliojimai pasitvirtino: po kelių 
dienų pasirodė laivas, silpno vėjelio genamas, visai netoli tos vietos, kur 
jo luūkuriavo Džerbinas. 

Išvydęs jį, Džerbinas tarė draugams: 

— Ponai, jeigu jūs tokie narsūs esate, kokiais aš jus laikau, tai tarp 
jūsų, manau, neatsiras nė vieno, kuris nebūtų pažinęs meilės; esu tik- 
ras, kad be meilės joks mirtingasis negali pasižymėti nei narsa, nei kil- 
numu; ir jeigu buvote ar esate įsimylėję, lengvai suprasite mano troš- 

kimą. Aš myliu, ir meilė mane ragina vesti jus į šitą žygį; tai, ką aš 
myliu, yra anam laive, kurį priešais matote; sykiu su tuo, ko aš labiau- 
siai trokštu, ten pilna visokiausių brangenybių, kurias, jei šaunūs 
vyrai esate, narsiai kaudamiesi, be didelio vargo užgrobsime; bet iš šito 
laimikio savo daliai aš nieko daugiau negeidžiu, kaip tik damos, kurią 
mylėdamas pakėliau ginklą: visa kita skiriu jums. Tad eime ir drąsiai 
užpulkime laivą: pats dievas mūsų žygiui palankus — laivą prirakino 
vietoje, neatsiųsdamas jam vėjo. 

Gražuoliui Džerbinui netgi nereikėjo tiekos žodžių, nes jo bendra- 
žygiai mesiniečiai, godūs grobio, mintyse jau vykdė tai, kam Džerbinas 
ragino juos žodžiais. Baigus jam kalbėti, nuaidėjo griausmingas prita- 
rimo šauksmas, sugaudė trimitai; čiupę ginklus, vyrai griebėsi už irklų 
ir priplaukė prie laivo. Tie, kurie buvo laive, iš tolo pamatę galeras, 
pasiruošė gintis, nes pabėgti burlaivis negalėjo. Gražusis Džerbinas, 
priartėjęs prie laivo, garsiu balsu įsakė, kad priešai atsiųstų viršininkus 
į galeras, jeigu nori išvengti mūšio. Saracėnai, pamatę, kas čia tokie ir 
ko reikalauja, pasakė, kad užpuolikai laužą žodį, duotą jų karaliui, ir 
kaip ženklą parodė karaliaus Vilhelmo pirštinę, griežtai pareikšdami, 
kad nepasiduosią ir nieko iš laive esančių neišduosią, nebent tik po 
žūtbūtinės kovos. Džerbinas, laivo paskuigaly išvydęs damą, šimtąsyk 
gražesnę, negu vaizdavosi, dar labiau nei pirma užsiliepsnojo meile 
ir,kai parodė jam pirštinę, atšovė, kad čia dabar nėra sakalų, tad piršti- 
nė nereikalinga; ir jeigu jie nenori išduoti jam karalaitės, tegu rengiasi 
mūšiui. Netrukus jie ir pradėjo įnirtingai laidyti vieni į kitus strėles ir 
akmenis ir ilgai kovėsi su nuostoliais abiejose pusėse. Galų gale, maty- 
damas, kad maža iš to naudos, Džerbinas paėmė didelę valtį, atsipluk- 
dytą iš Sardinijos, ir padegęs ją su dviem galerom pristūmė prie bur- 
laivio. Saracėnai, regėdami tai, suprato, kad turės arba pasiduoti, arba 
mirti; tada jie išvedė iš kajutės ant denio raudančią karalaitę, atitempė 
ją į laivo priekį, šūktelėjo Džerbiną, jo akivaizdoje nužudė klykiančią 
pagailos ir pagalbos ir, įmetę jūron, tarė: 

— Pasiimk! Atiduodame tau ją tokią, kokią galime ir kokios nusi- 
pelnė tavo žodlaužystė! 

Regėdamas tokį žiaurumą, Džerbinas, lyg mirti pasiryžęs, nepaisy- 
damas nei strėlių, nei akmenų, priplaukė prie burlaivio ir užkopė į jį, 
nors saracėnai atkakliausiai priešinosi; kaip alkanas liūtas, įpuolęs 
į veršių kaimenę, draskydamas čia vieną, čia kitą, pirmiau dantimis 
ir nagais malšina savo dūkulį negu alkį, lygiai taip Džerbinas su kala- 
viju rankoje, čia vienam, čia kitam smogdamas, daugelį saracėnų 

žiauriai iškapojo. Kai padegtas laivas įsiliepsnojo, Džerbinas liepė 
savo vyrams kaip atpildą čiupti ir nešti visa, ką tiktai galėjo, ir pats 
pagaliau išlipo iš laivo, mažai tesidžiaugdamas laimėtąja pergale. Pas- 
kui liepęs išžvieti iš marių gražuolės damos kūną, ilgai raudojo laisty- 
damas jį graudžiom ašarom; grįždamas į Siciliją, garbingai palaidojo 
mylimąją mažoje salukėje, Ustikoje, beveik priešais Trapanį, ir namo 
sugrįžo toks sielvartingas kaip dar niekas pasauly. 

Tuniso karalius, sužinojęs, kas atsitiko, nusiuntė pas karalių Vil- 
helmą juodai apsirengusius pasiuntinius, kurie skundėsi dėl netesėto 
garbės žodžio ir apsakė viską, kaip buvo. Karalius Vilhelmas smarkiai 
užsirūstino ir, nematydamas, kaip būtų galima išsisukti nuo teisdarys- 
tės, kurios reikalavo tunisiečiai, liepė suimti Džerbiną. Nors visi di- 
džiūnai iš kailio nėrėsi, maldaudami drąsuoliui pagailos, karalius pats 
pasmerkė jį myriop ir savo akivaizdoje liepė nukirsti jam galvą, ryžęsis 
verčiau be anūko likti negu apsišaukti karalium žodlauža. 

Tai šit kokia siaubinga mirtimi per kelias dienas numirė du nelai- 
mingi įsimylėjėliai, netgi neparagavę savo meilės vaisių. 

LIZABETOS BROLIAI NUŽUDO JOS MEILUŽĮ; ŠIS 
PRISISAPNUOJA JAI IR NURODO, KUR ESĄS PA- 
LAIDOTAS. JI SLAPČIA IŠKASA JO GALVĄ, ĮDEDA 
Į BAZILIKO VAZONĄ IR KASDIEN ILGAI LAISTO 
SAVO AŠAROM; BROLIAI IŠ JOS ATIMA GĖLĘ, IR 
LIZABETA NETRUKUS MIRŠTA 
IŠ SIELVARTO. 


Elizos novelei užsibaigus ir karaliui bent kiek pagyrus ją, buvo 
liepta pasakoti Filomenai; toji, kupina užuojautos vargšui Džerbinui ir 
jo damai, giliai atsidususi pradėjo: 

— Mano novelė, grakščiosios damos, nebus apie tokios aukštos 
kilmės žmones, apie kokius pasakojo Eliza, bet gal ne mažiau grau- 
dinga; o priminė man ją neseniai paminėtoji Mesina, kur šis įvykis 
atsitiko. 

Taigi gyveno Mesinoje trys jauni broliai, kurie mirus jų tėvui, 
turtingam pirkliui, kilusiam iš San Džiminjano, paveldėjo gan didelį 

palikimą. Turėjo jie seserį, vardu Lizabetą, merginą gražią ir išauklė- 
tą, kurios kažkodėl dar nebuvo ištekinę. Pas šiuos tris brolius vienoje 
jų krautuvėje tarnavo jaunuolis iš Pizos, vardu Lorencas, kuris rikiavo 
ir tvarkė visus jų reikalus, gan dailaus stoto ir labai mandagus. Lizabe- 
ta, dažnokai matydama šį vaikiną, ėmė pagaliau juo žavėtis. Lorencas, 
pastebėjęs tai, irgi pradėjo kreipti širdį vien į ją, atsižadėjęs visų kitų 
savo meilių; ir taip susiklostė likimas, kad abudu smarkiai vienas antrą 
pamėgo ir neilgai trukus tiek susidraugavo, kad priėjo prie to, ko kiek- 
vienas meilužis labiausiai geidžia. Šitaip bendraudami, smagiai sau 
leisdami laiką ir mėgaudamiesi, juodu nemokėjo būti pakankamai 
atsargus, ir kartą, naktį, kai Lizabeta ėjo ten, kur miegodavo Loren- 
cas, ją pamatė vyresnysis brolis, o ji jo nepastebėjo. Kad ir labai tat 
broliui buvo apmaudu, tačiau jis, vyras išmintingas, geriau nusprendė 
tylėti ir, visaip galvodamas apie šį įvykį, laukė ryto. Išaušus dienai, 
papasakojo broliams, ką matęs naktį. Kad neužsitrauktų nešlovės nei 
sau, nei seseriai, po ilgo pasitarimo visi trys nutarė apeiti šį dalyką 
tylomis, dėtis nieko nematančiais, nieko nežinančiais ir laukti progos, 
kada be rizikos ir žalos sau galės pašalinti iš akių šitą gėdą, kol ji dar 
pačioje užuomazgoj. Šitaip nutarę, jie po senovei plepėdavo ir juo- 
kaudavo su Lorencu; kartą apsimetė einą pasivaikščioti visi trys už 
miesto ir išsivedė Lorencą drauge. Atėję į labai nuošalią ir atokią vie- 
tą, tinkamą jų kėslui, jie nužudė Lorencą, nieko blogo neįtariantį, ir 
užkasė taip, kad jokios žymės neliko. Grįžę į Mesiną, apgarsino kaž- 
kur išsiuntę jį savo reikalais: tuo lengvai patikėta, nes pirkliai buvo 
įpratę tolydžio jį kur nors siuntinėti. 

Lizabeta, ilgėdamasi mylimojo, ėmė nerimauti ir vis dažniau, vis 
primygtiniau klausinėjo brolius, kada gi pagaliau grįš Lorencas. Kartą 
vienas brolis jai atrėžė: 

— Ką tai reiškia? Kas tau rūpi Lorencas, kad nuolatos apie jį 
klausinėji? Jeigu dar klausinėsi, mes duosime tau tokį atsaką, kokio 
nusipelnei! 

Todėl mergina, skausmo ir liūdesio prislėgta, kažin ko įsibaiminusi, 
nustojo teirautis, bet naktimis ne sykį gailingai šaukdavo jį ir maldau- 
davo parvykti; dažnai liedavo gausias ašaras sielvartaudama, kad jis 
ilgai negrįžta; ir taip slinko nykios jos dienos, o ji vis tebelaukė jo. 
Vieną naktį, kai ji, daug prisiverkusi, pagaliau užmigo su ašaromis 
akyse, Lorencas pasirodė sapne išblyškęs, pasišiaušęs, purvinais, suplė- 
šytais drabužiais ir tarytum pasakė jai: 

— O Lizabeta, tu vis šauki mane ir liūdi, kad aš ilgai negrįžtu, ir 

ašarodama žiauriai kaltini; tad žinok, kad aš nebegaliu grįžti, nes tą 
dieną, kai paskutinį kartą mane matei, tavo broliai mane nužudė. 

Ir nurodęs jai vietą, kur esąs užkastas, pasakė, kad jo nebešauktų ir 
nebelauktų; paskui jis dingo. 

Lizabeta, nubudusi ir patikėjusi sapnu, graudžiai apsiverkė. Ryto 
metą atsikėlusi ir nedrįsdama nieko sakyti broliams, ryžosi nueiti į nu- 
rodytą vietą ir pažiūrėti, ar teisybė, kas jai prisisapnavo. Brolių lei- 
džiama, išėjo pasivaikščioti už miesto ir drauge su viena mergina, kita- 
dos pas juos tarnavusia ir žinančia visas jos paslaptis, kuo greičiausiai 
nuskubėjo ten. Nugraibsčiusi sausus lapus, apklojusius tą vietą, ėmė 
kasti, kur žemė jai atrodė minkštesnė. Nedaug tepakasėjusi, atrado 
savo nelaimingo mylimojo kūną, dar nė kiek neapgedusį ir nesutrūni- 
jusį; taigi akivaizdžiai įsitikino, kad jos sapnas — gryna teisybė. Širdį 
jai lyg durklu pervėrė, bet ji tuojau susivokė, kad raudomis čia nieko 
nepaveiksi; jeigu būtų galėjusi, mielai būtų parsinešusi visą kūną ir 
deramai palaidojusi; bet matydama, kad to negalės, peiliu, kaip bemo- 
kėjo, atpjovė galvą nuo stuomens, apžėrė žemėmis likusį kūną, galvą 
apmuturiavo rankšluosčiu ir įmetė tarnaitei į sterblę, paskui, niekieno 
nepastebėtos, jos iš ten pasitraukė ir grįžo namo. 

Čia, su ta galva užsirakinusi savo kambaryje, ilgai ir graudžiai 
raudojo, taip, kad visą ją nuplovė ašaromis, apiberdama kiekvieną 
lopinėlį tūkstančiais bučinių. Tada paėmė didelį, dailų vazoną, ko- 
kiuose sodinami mairūnai ar bazilikai, įdėjo ją vidun, įvyniotą plonon 
drobulėn, ir užbėrusi ant viršaus žemių, pasodino keletą daigų puikaus 
Salerno baziliko, kurio niekuo kitu nelaistė, kaip vien tik rožių ar apel- 
sinų žiedų vandeniu ar savo ašaromis. Ji įprato amžinai sėdėti prie 
šio vazono ir su neapsakomu ilgesiu žiūrėti į jį, nes čia slypėjo josios 
Lorencas; prisižiūrėjusi į valias, užsikniaubdavo ant jo ir imdavo 
raudoti, ir raudodavo tol, kol visas bazilikas paplūsdavo ašarose. O 
bazilikas, gal nuo rūpestingos priežiūros, ar gal riebios žemės, kurią 
tręšė vidun įdėta dūlėjanti galva, išaugo į nuostabią kvapnią gėlę. 

Kadangi mergina šio įpročio laikėsi nuolatos, tad ją keliskart už- 
matė kaimynai ir pasakė broliams, kurie jau seniai stebėjosi, kad sesers 
grožis vysta ir akys tarytum užgesusios. 

— Mes pastebėjome, kad ji kasdien taip rauda, — paaiškino kai- 
mynai. 

Broliai, išgirdę tat ir patys tuo įsitikinę, keletą kartų apibarė ją, 
o kai žodžiai nieko nepadėjo, slapčia liepė išmesti vazoną. Neberas- 
dama gėlės, mergina keliskart itin atkakliai jos reikalavo; broliai va- 

zono negrąžino, o ji nuo amžino verksmo ir ašarų apsirgo ir besirg- 
dama nieko neprašė, tik savo vazono. Brolius smarkiai stebino šitoks 
jos prašymas, ir todėl jie panoro pažiūrėti, kas gi yra vazono viduje: 
išvertę žemę, pamatė drobulę, o joje galvą, dar ne tiek sutrūnijusią, 
kad iš garbiniuotų plaukų neatpažintų, jog čia Lorenco galva. Jie 
apstulbo išvydę tokį reginį ir bijodami, kad šis dalykas neiškiltų aikš- 
tėn, vėl užkasė galvą; niekam nė žodžio nesakydami, skubiai sutvarkė 
visus savo reikalus ir slapčia palikę Mesiną persikėlė į Neapolį. 

O mergina vis teberaudojo ir vis savo vazono reikalavo; raudo- 
dama pagaliau ir numirė. Taip užsibaigė nelaiminga jos meilė. Kai 
po kiek laiko gandas apie tai pasklido plačiau, kažkas sudėjo dainą, 
kuri dar ir šiandien dainuojama: 


Kažin koks žmogus nedoras 
Mano pavogė vazoną ir i“ 

ANDREOLA MYLI GABRIOTĄ; KARTĄ JI PASIPA- 
SAKOJA GABRIOTUI SAVO SAPNĄ, O GABRIOTAS 
JAI SAVĄJĮ; STAIGA JIS NUMIRŠTA ANT MYLI- 
MOSIOS RANKŲ. ANDREOLAI BENEŠANT SU 
TARNAITE MIRUSĮJĮ PRIE JO NAMŲ, JAS SUIMA 
SARGYBA IR NUVARO Į SINJORIJĄ: ČIA JI AP- 
SAKO, KAIP VISKAS ĮVYKO. PODESTA NORI JĄ 
IŠPRIEVARTAUTI, BET JI PASIPRIEŠINA: APIE 
TAI IŠGIRSTA ANDREOLOS TĖVAS, KURIS, MA- 
TYDAMAS, KAD DUKTĖ NEKALTA, JĄ IŠLAIS- 
VINA. ANDREOLA IŠSIŽADA PASAULIO IR 
TAMPA VIENUOLE. 


Filomenos novelė labai patiko damoms, nes jos daug kartų buvo 
girdėjusios šią dainą, tačiau niekados, kad ir kiek klausinėdamos, 
negalėdavo sužinoti, kuria proga ji buvo sudėta. 

Karalius, vos spėjęs išklausyti novelę ligi galo, liepė iš eilės toliau 
pasakoti Pamfilui. Tuomet Pamfilas tarė: 

— Pirmesnėje novelėje apsakytasis sapnas sugundė mane pa- 
sekti jums novelę, kurioje minimi du sapnai. Bet Filomenos novelėje 
sapnas atskleidžia jau įvykusius nutikimus, o tuo tarpu manojoje abu 
sapnai pranašauja ateitį, ir tos pranašystės bemat išsipildo, vos tik tie 
du asmenys pasipasakoja vienas antram, ką sapnavę. 

Jūs, meilingosios damos, be abejo, žinote, kad kiekvienam žmogui 
įprasta sapnuoti ir sapne regėti įvairiausius daiktus, kurie sapnuojan- 
čiam atrodo tikrų tikriausi, o kai jis prabunda iš miegų — vieni atro- 
do teisingi, kiti panašūs į tiesą, treti — visiškai neįtikimi, nors nemažai 
sapnų vis dėlto išsipildo. Todėl daugelis žmonių tiki sapnais kaip dieną 
matytais dalykais ir dėl savo sapnų sielojasi ir džiaugiasi, nelygu, ar jie 
kelia baimę, ar žadina viltį. Ir priešingai, yra tokių žmonių, kurie ne- 
tiki jokiu sapnu, kol nepakliūva į pranašautąją bėdą. Aš negiriu nei 
vienų, nei kitų, nes sapnai ne visada teisingi, bet ir ne visada melagingi. 
Kad jie ne visada teisingi, tą kiekvienas iš mūsų ne kartą yra patyręs; 
kad jie ne visada apgaulingi, tą jau pirmiau įrodė Filomenos novelė, o 
ir aš, kaip minėjau, ketinu įrodyti savojoje. Taigi aš manau, kad tam, 
kas dorai gyvena ir dorai elgiasi, nėra ko bijoti kad ir blogiausio sapno 
ir nereikia dėl tokio sapno atsižadėti gerų ketinimų. O kas piktais, 
bjauriais darbais verčiasi, nors sapnai ir aukso kalnus žadėtų, ir viso- 
kiais kerais mėgintų sugundyti, tegu netiki nė vienu iš jų, o verčiau 
tegu galvoja priešingai. Bet eikime prie novelės. 

Brešos mieste kitados gyveno bajoras, meseras Negras iš Pontė 
Kararo; be daugelio sūnų, jis turėjo dukterį, vardu Andreolą, jauną, 
labai gražią, dar netekėjusią. Atsitiktinai ji įsimylėjo vieną savo kaimy- 
ną, vardu Gabriotą, vaikiną žemos kilmės, bet malonų, dailaus stoto 
ir itin tauraus elgesio. Tarnaitės padedama, ji taip gebėjo viską sutvar- 
kyti, kad Gabriotas ne tik sužinojo esąs Andreolos mylimas, bet ir ne 
kartą, didžiam abiejų džiaugsmui, buvo atvestas į puikųjį jos tėvo sodą. 
Ir kad vien tiktai mirtis tegalėtų išskirti šią džiaugsmingą meilę, juodu 
slapčia tapo vyru ir žmona. 

Ir taip jiedviem vogčiomis susitikinėjant ir bendraujant, vieną 
naktį mergina susapnavo esanti savo sode ir laikanti glėbyje Gabriotą; 
staiga jai pasirodė, kad iš Gabrioto kūno išlenda kažkoks tamsus, siau- 
bingas padaras, kokio dar niekad nebuvo regėjusi, ir tas pabaisa tary- 
tum sugriebia Gabriotą, su neįtikima jėga plėšte išplėšia jai iš rankų 
ir sykiu su juo prasmenga po žeme, ir ji nebegali matyti nei vieno, nei 
antro. Širdį jai pervėrė toks skausmas, kad ji tuojau nubudo; prabudu- 
si, kad ir apsidžiaugė matydama, jog nėra taip, kaip buvo sapnavusi, 

vis dėlto įsibaimino dėl savo sapno. Todėl, kai kitą naktį Gabriotas 
žadėjo aplankyti ją, Andreola kaip beįmanydama stengėsi jį atkalbėti; 
tačiau, matydama jo norą ir nuogąstaudama, kad jis ko blogo neįtartų, 
kitą naktį priėmė jį savo sode; priskynusi daugybę raudonų ir baltų 
rožių, nes tada buvo pats jų žydėjimas, nuėjo su juo pasėdėti prie dai- 
laus, skaidraus fontano, esančio sode. Ir čia, į valias jiedviem prisi- 
džiaugus ir prisiglamonėjus, Gabriotas paklausė Andreolą, kodėl ji iš 
pradžių draudusi jam ateiti. Mergina pasipasakojo praėjusios nakties 
sapną ir kiek jai baimės tas sapnas įvaręs. Gabriotas, išgirdęs tai, nusi- 
juokė ir pasakė, kad tikėti sapnais — didelė kvailybė, nes jie pareiną 
nuo pertekliaus arba nuo stokos maisto, ir kasdien, girdi, regime, kad 
visi sapnai — vieni niekai; galiausiai jis pridūrė: 

— Jeigu aš paisyčiau sapnų, niekad nebūčiau čion atėjęs ne tiek 
dėl tavo, kiek dėl savo sapno, kurį sapnavau praėjusią naktį: rodėsi, 
lyg esu gražioje, žavingoje girioje ir bemedžiodamas sugaunu tokią 
gražią ir tokią malonią stirną, kokios pasaulis nėra matęs; buvo ji 
baltesnė už sniegą ir trumpu laiku taip prijunko, kad niekur nuo manęs 
nesitraukė. Aš taip ją branginau, kad užsegiau jai auksinę apykaklę, 
idant nuo manęs nepabėgtų, ir vedžiojausi už auksinės grandinės. Kai 
kartą stirnelė ilsėjos padėjusi galvą man ant kelių, iš kažin kur atbėgo 
baisi, juoda lyg anglis, alkana kalė ir puolė mane. Rodės, aš nė kiek 
negaliu jai priešintis, o ji suleido dantis man į kairįjį šoną ir tol jį grau- 
žė, kol pasiekė širdį, kurią tarytum išplėšė ir nusinešė. Čia aš pajutau 
tokį skausmą, kad sapnas nutrūko, ir prabudęs tuojau griebiausi čiupi- 
nėti šoną, ar ten ko nėra; nieko blogo neradęs, nusijuokiau pats iš 
savęs, kad ten kažko ieškojau. Ir ką gi visa tai reiškia? Tokių ir dar 
siaubingesnių sapnų jau ne kartą esu sapnavęs, o betgi nieko blogo 
man neatsitiko. Tad meskim apie juos galvoję ir verčiau linksmin- 
kimės! 

Mergina, savojo sapno pakankamai įbauginta, išgirdusi šitą, dar 
labiau persigando; bet, nenorėdama liūdinti Gabrioto, stengėsi nuslėp- 
ti baimę. Nors Andreola ir mėgavosi su juo, čia apkabindama ir bu- 
čiuodama jį, čia jo apkabinama ir bučiuojama, tačiau nuogąstavo, 
pati nežinodama ko, dažniau negu visada žvilgčiojo jam į veidą, o 
kartais dairėsi ir po sodą, ar nepamatys iš kur atslenkant juodos 
pabaisos. Šitaip jiems leidžiant laiką, Gabriotas staiga giliai atsiduso, 
apglėbė Andreolą ir sušuko: 

— Vai, širdele mano, gelbėk, aš mirštu! 

Ištaręs tuos žodžius, parkrito ant žolės, pievutėje. Mergina išsigan- 

dusi pakėlė sukniubusio mylimojo galvą, pasiguldė ant kelių ir kone 
verkdama sukliko: 

— Ak mano brangusis, kas gi tau yra? 

Gabriotas neatsiliepė, sunkiai alsavo visas apsipylęs prakaitu ir 
netrukus persiskyrė su šiuo pasauliu. 

Kaip tat buvo skaudu ir liūdna merginai, kuri jį mylėjo labiau nei 
save, kiekviena galite suprasti. Ji verkė, raudojo, šimtus kartų veltui 
jį kalbino; bet matydama, kad jis iš tikrųjų miręs, apčiupinėjusi visur 
jo kūną ir radusi jau šaltą, neišmanydama nei ką daryti, nei sakyti, 
apsiverkusi ir nusiminusi pasišaukė tarnaitę, kuriai ši meilė nebuvo 
paslaptis, ir atskleidė jai savo nelaimę ir sielvartą. Kai abidvi grau- 
džiomis ašaromis aplaistė mirusio Gabrioto veidą, mergina tarė tar- 
naitei: 

— Kadangi dievas jį atėmė iš manęs, aš nusprendžiau pasaulyje 
ilgiau nebegyventi; bet prieš nusižudydama norėčiau, kad mudvi su- 
rastume tinkamą būdą, kaip apsaugoti mano garbę, neišduoti mudvie- 
jų meilės paslapties ir palaidoti kūną, kurį mieliausioji siela apleido. 

Tarnaitė jai atsakė: 

— Dukrele mano, nesakyk, kad nori nusižudyti; tu jo nustojai tik 
čia, o nusižudydama nustotum ir aname pasaulyje, nes eitum į praga- 
rą; esu tikra, ten jo siela nenuėjo, — jis juk buvo geras jaunikaitis, tad 
verčiau raminkis ir guoskis, galvok, kaip maldomis ir kitais gerais 
darbais padėti jo vėlei, jeigu kartais ji dėl kokios nors nuodėmės yra 
to reikalinga. O dėl palaidojimo, tai parankiausia būtų jį palaidoti čia, 
šiame sode: paslaptis niekad neiškils aikštėn, nes niekas nežino, kad 
jis čion ateidavo; o jeigu šitaip nenori, išneškim jį už sodo ir palikim: 
rytoj praeiviai jį atras, nuneš į jo namus, ir giminės palaidos. 

Mergina, nors kupina kartėlio ir ssūdama ašarom, atidžiai klausėsi 
tarnaitės patarimų; nesutikdama su pirmuoju, į antrąjį atšovė: 

— Gink dieve, kad aš tokį jaunuolį, savo vyrą, tiek mano mylėtą, 
drįsčiau palaidoti nelyginant šunį arba palikčiau gatvėje drybsoti. 
Pati aplaisčiusi jį ašaromis, aš pasistengsiu, kad jį apraudotų ir jo na- 
miškiai. Man jau atėjo į galvą, ką turime daryti. 

Ir Andreola tučtuojau nusiuntė tarnaitę atnešti šilkinės medžiagos, 
kurią turėjo skrynioje; kai toji atnešė, jiedvi, patiesusios medžiagą že- 
mėje, paguldė ant jos Gabrioto kūną, po galva pakišo priegalvį, plūs- 
damos ašarom, užmerkė jam akis, sučiaupė burną; paskui, nupynu- 
si vainiką iš rožių ir visą apklojusi rožėmis, kurių abidvi buvo prisi- 
skynusios, Andreola pasakė tarnaitei: 

— Nuo čia iki jo namų netoli; todėl mudvi nunešime jį, šitaip 
papuoštą, ir paguldysime ties jo namų durimis. Netrukus prašvis, ir jį 
atras; nors jo artimiesiems tai nebus jokia paguoda, bet man, ant kurios 
rankų jis numirė, bus malonu. 

Po tų žodžių ji vėl užsikniaubė ant jo veido ir ilgai raudojo. Tar- 
naitės daug kartų raginama, nes aušo jau diena, Andreola atsistojo, 
nusitraukė nuo piršto tą patį žiedą, kuriuo buvo susižiedavusi su Gab- 
riotu, užmovė ant piršto jam ir tarė: 

— Brangusis mano vyre, jeigu tavo siela regi dabar mano ašaras, 
jeigu, sielai išėjus, kūne dar tebelieka koks supratimas ar jausmas, 
maloningai priimk šią paskutinę dovaną iš tos, kurią tu gyvas būdamas 
tiek mylėjai! 

Taip tarusi, be sąmonės parkrito ant jo; po valandžiukės atsipeikė- 
jusi ir pakilusi, drauge su tarnaite suėmė už galų šilkinę medžiagą, ant 
kurios gulėjo lavonas, išėjo iš sodo ir pasuko į jo namus. Kelyje jiedvi 
susitiko su podestos sargyba, atsitiktinai einančia tuomet kažkokiu 
reikalu; sargybiniai sulaikė jas ir nusivarė sykiu su numirėliu. Andre- 
ola, labiau trokšdama mirties nei gyvenimo, pažinusi sinjorijos sargy- 
binius, atvirai tarė: 

— Aš žinau, kas jūs esate, ir suprantu, kad bėgti būtų beprasmiška; 
esu pasiruošus gera valia eiti su jumis, stoti prieš sinjoriją ir apsakyti, 
kaip buvo; bet nė vienas iš jūsų tenedrįsta paliesti manęs, nes esu jums 
klusni, nei paimti ką nors nuo velionio, jeigu nenorite, kad jus apskųs- 
čiau. 

Taigi, niekieno nepaliesta, Andreola su Gabrioto lavonu nuėjo 
į sinjorijos rūmus. 

Podesta, išgirdęs tokį dalyką, atsikėlė ir, būdamas vienas su ja 
kambary, išsiteiravo, kaip viskas nutiko. Jis liepė gydytojams ištirti, 
nuodais ar kuo kitu šis žmogus nugalabytas; bet gydytojai tą paneigė 
ir visi vienu balsu tvirtino, kad jam trūkusi votis prie pat širdies ir jį 
uždusinusi. Išgirdęs jų nuomonę ir supratęs, kad Andreola čia nėmaž 
nekalta, podesta stengėsi rodytis dovanojąs jai tat, ko negalėjo par- 
duoti, ir pareiškė, kad ją paleisiąs, jeigu ji sutiksianti patenkinti jo 
troškimus; kai žodžiais nieko nelaimėjo, užmiršęs bet kokį padorumą, 
norėjo griebtis prievartos. Bet Andreola, kuriai panieka ir rūstybė pa- 
dvigubino jėgas, narsiai gynėsi, ssumdama jį šalin ir plūsdama paskuti- 
niais žodžiais. 

Kai išaušo rytas ir apie tai buvo pranešta meserui Negrui, jis, mir- 
tinai susikrimtęs, su būriu draugų nuėjo į rūmus ir čia, viską iš podestos 

sužinojęs, sielodamasis prašė grąžinti jam dukterį. Podesta, nelauk- 
damas, kol Andreola jį apkaltins, pats save apkaltino tuo nedoru kėslu; 
girdamas merginą ir jos pastovumą, jis sakėsi taip elgęsis, tik norė- 
damas ją išbandyti; bet, matydamas tokį merginos tvirtumą, pajutęs jai 
didžiausią meilę, ir jeigu sutiktų meseras Negras, jos tėvas, ir ji pati, 
jis mielai ją vestų, nors jos vyras buvo prasčiokas. 

Tuo tarpu, kai juodu šitaip kalbėjosi, Andreola stojo prieš tėvo 
akis, raudodama puolė ant kelių ir tarė: 

— Tėveli, aš nemanau, kad man reikėtų jums pasakoti apie savo 
drąsą ir savo nelaimę: esu tikra, kad tą jau girdėjote ir žinote; tad 
nuolankiai, nužemintai jus prašau atleisti už mano prasižengimą, tai 
yra, kad aš be jūsų žinios pasirinkau vyru tą, kuris man labiausiai pa- 
tiko. Tos malonės prašau ne todėl, kad būtų man dovanota gyvybė, o 
todėl, kad numirčiau kaip jūsų duktė, o ne kaip jūsų priešininkė. 

Ir raudodama sukniubo prie jo kojų. 

Meseras Negras, jau labai senas, iš prigimties geraširdis ir meilin- 
gas žmogus, išgirdęs tuos žodžius pravirko, švelniai pakėlė nuo žemės 
dukterį ir tarė: 

— Dukrele, man būtų buvę daug maloniau, jeigu tu būtum turė- 
jusi tokį vyrą, koks, mano išmanymu, tau derėtų; bet jeigu pasirinkai 
tokį, koks tau patiko, jis būtų patikęs ir man; o kad nuslėpei jį, man 
skaudu, nes per mažai manim pasitikėjai, ir dar skaudžiau, kad jo ne- 
tekai pirmiau, negu aš apie tai sužinojau. Bet jeigu jau taip atsitiko, aš 
tavo paguodai norėčiau jam bent mirusiam atiduoti tą pagarbą, kurią 
mielai būčiau atidavęs gyvam. 

Ir, atsigręžęs į sūnus ir gimines, liepė suruošti Gabriotui, kaip savo 
žentui, puikias ir garbingas laidotuves. 

Tuo tarpu čion susirinko jaunuolio tėvai ir giminaičiai, sužinoję 
šią liūdną naujieną, ir beveik visos moterys ir visi vyrai, kiek tik buvo 
mieste. Taigi Gabriotą, pašarvotą vidur sinjorijos kiemo, ant Andreolos 
šilko, nukloto rožėmis, čia apraudojo ne tik ji ir jos giminės, bet kone 
visos miesto moterys ir apsčiai vyrų. Ir laidojo jį ne kaip prasčioką, o 
kaip poną su didžiausia garbe: kilmingiausi piliečiai nešė jį ant savo pe- 
čių į kapus. 

Po keleto dienų, kai podesta ir vėl pasipiršo, meseras Negras 
kalbėjosi dėl to su dukteria, bet šioji nė girdėti apie tai nenorėjo. Su 
tėvo pritarimu ji ir jos tarnaitė įstojo į vienuolyną, garsėjantį savo 
šventumu, ir ten ilgai bei dorybingai gyveno. 


Ketvirta diena 260 


Septinta novelė 


SIMONA MYLI PASKVINĄ; KARTĄ ABUDU NU- 

EINA Į SODĄ; PASKVINAS ŠALAVIJO LAPU PASI- 

TRINA DANTIS IR NUMIRŠTA; SIMONA SUIMA- 

MA; NORĖDAMA PARODYTI TEISĖJUI, KAIP MI- 

RĖ PASKVINAS, TO SALAVIJO LAPU PASITRINA 
DANTIS IR MIRŠTA TAIP PAT. 


Kai Pamfilas atliko savo pareigą, karalius, nerodydamas jokios 
užuojautos Andreolai, pažvelgė į Emiliją ir davė jai suprasti, kad jam 
būtų malonu, jeigu po savo pirmtakų ir ji ką nors pasektų. Nėmaž 
nedelsdama, ji pradėjo: 

— Brangiosios draugės, Pamfilo novelė skatina ir mane papasa- 
koti jums panašų atsitikimą. Moteris, apie kurią aš ketinu kalbėti, lygiai 
kaip Andreola prarado savo mylimąjį sode. Panašiai kaip Andreola ir 
toji buvo suimta, bet išsivadavo nuo teismo ne stiprumu ir šaunumu, 0 
netikėta mirtimi. 

Kaip jau ne kartą esam minėję, nors Amūras mielai gyvena di- 
džiūnų rūmuose, vis dėlto jis neaplenkia ir varganų lūšnų: prieš šį 
galingiausiąjį valdovą beturčiai dreba taip pat kaip ir turtingi ponai. 
Ši tiesa, jeigu ne visai, tai bent dalinai paaiškės iš mano novelės; su ja 
smagu man vėl grįžti į mūsų gimtąjį miestą, nuo kurio šiandien buvo- 
me nutolę, įvairiai šnekėdami apie įvairius dalykus ir sukinėdamiesi 
įvairiose pasaulio dalyse. 

Ne per seniausiai gyveno Florencijoje jauna mergina, vardu Simo- 
na, vargdienio tėvo duktė, gražesnė ir žavingesnė, negu galima buvo 
tikėtis, sprendžiant pagal jos luomą. Nors ji turėjo savo rankom pelny- 
tis duoną ir mito iš vilnų verpimo, tačiau nebuvo tokia menkadvasė, 
kad neišdrįstų atverti širdies Amūrui, seniai jau rodžiusiam noro 
įžengti į ją. Savo elgesiu ir maloniais žodžiais ją pakerėjo vienas jau- 
nuolis, vardu Paskvinas, toks pat vargo vaikas kaip ir ji, išnešiodavęs 
savo šeimininko audėjo vilną verpėjoms. Įsileidusi širdin Amūrą malo- 
naus jaunuolio pavidalu, Simona karštai troško, bet nesiryžo žengti 
tolesnio žingsnio: tik verpdama sulig kiekvienu posmu siūlų, užsivy- 
niojančių ant ritės, šimtus kartų atsidusdavo kaitresniais už ugnį ato- 
dūsiais, mąstydama apie tą, kuris jai šią vilną verpti atnešdavo. Vaiki- 
nas savo ruožtu labai rūpinosi, kad šeimininko vilna būtų gerai suverp- 
ta, ir, tarytum vien tik Simonos verpalai tinka audimui, pas ją skubė- 

davo dažniau negu pas kitas. Taigi, kai vienas primygtinai prašydavo, 
o antroji džiaugdavosi prašoma, atsitiko taip, jog, vienam labiau įsidrą- 
sinus, o antrajai šalin nuvarius įprastą baimę ir gėdą, abudu susijungė 
bendriems malonumams. Tie malonumai taip juodu apsvaigino, kad 
nei ji, nei jis nelaukdavo kviečiamas į pasimatymą, o abu, lyg vieno 
geismo genami, stengdavosi kuo greičiau pasimatyti. 

Kai šitaip juodu mylavosi, kasdien degdami vis karštesne meile, 
kartą Paskvinas paklausė Simoną, ar ji negalėtų ateiti į vieną gražų 
sodą, kur būsią galima daug ramiau ir patogiau leisti laiką. Simona 
mielai sutiko ir vieną sekmadienį, popiet, pasisakiusi tėvui, kad einanti 
į švento Galiaus atlaidus, su savo drauge, vardu Ladžina, nuėjo į Pask- 
vino nurodytą sodą. Ten jį rado su bičiuliu Pučinu, kuris paprastai 
buvo vadinamas Šleiviu. Čia, užsimezgus naujos meilės gijai tarp 
Šleivio ir Ladžinos, Paskvinas su Simona paliko juodu vienus, o patys 
pasitraukė mėgautis į kitą galą sodo. 

Toje dalyje sodo, kur atsidūrė Paskvinas su Simona, augo vešlus 
didžiulis šalavijo krūmas; susėdę šalia jo ir į valias prisiglamonėję, mei- 
lužiai užsiplepėjo apie pavakarius, kuriuos ramia širdim ketino doroti 
šiame sode; staiga Paskvinas pasisuko į šalavijo krūmą, nuskynė nuo 
jo lapą ir ėmė trintis juo dantis ir dantenas sakydamas, kad šalavijas 
puikiai nuvaląs viską, kas lieka ant jų po valgymo. Bent kiek patrynęs 
juos šitaip, jis vėl grįžo prie ankstesnės šnekos apie pavakarius. Po 
valandžiukės Paskvino veidas visiškai persimainė, netrukus jam atėmė 
žadą ir akių šviesą, ir veikiai jis numirė. 

Simona persigandusi ėmė raudoti ir rėkti, šaukti Šleivį ir Ladžiną. 
Juodu atbėgo tekini; Šleivys, matydamas, kad Paskvinas ne tik miręs, 
bet visas ištinęs, veidas ir kūnas nubertas tamsiomis dėmėmis, tuojau 
užriko: 

— Ak nenaudėle, tu jį nunuodijai! 

Jis pakėlė tokį triukšmą, kad išgirdo beveik visi, kas gyveno netoli 
sodo. Daugelis atskubėjo į tą triukšmą ir, radę Paskviną negyvą ir 
ištinusį, girdėdami Šleivį skundžiantis ir kaltinant Simoną, esą ši tyčia 
nunuodijusi draugą, patikėjo Šleivio žodžiais, juo labiau kad mergina, 
staiga netekusi mylimojo ir iš sielvarto kone apdujusi, nemokėjo gintis. 
Taigi ją, graudžiai teberaudančią, sugriebė ir nuvedė į podestos rūmus. 
Šleivys, Neūžauga ir Kerėpla, Paskvino draugai, atėję čion sykiu, 
ragino nedelsiant nagrinėti bylą ir imti kvosti suimtąją. Teisėjas, nema- 
tydamas šiuo atveju Simonos pikto kėslo ir kaltės, panoro jos akivaiz- 
doje apžiūrėti numirėlį, o taip pat vietą ir aplinką, apie kurias ji pasa- 

kojo, nes iš jos žodžių jis negalėjo susidaryti pakankamai aiškaus 
vaizdo. Taigi jis liepė nesigarsinant nuvesti ją ten, kur gulėjo Paskvino 
lavonas, išpampęs lyg statinė; paskui atėjo ir jis pats ir, stebėdamasis 
numirėlio išvaizda, paklausė Simoną, kaip tai atsitiko. Prisiartinusi 
prie šalavijo krūmo ir iš naujo smulkiai apsakiusi šitą istoriją, norė- 
dama aiškiau parodyti, kaip viskas įvyko, mergina padarė, kaip buvo 
padaręs Paskvinas — ėmė ir pasitrynė dantis to šalavijo lapu. 

Kol iš jos žodžių tyčiojosi teisėjo akivaizdoje Šleivys, Neūžauga ir 
kiti Paskvino bičiuliai ir draugai, laikydami tai kvailybe ir tuščia išmo- 
ne, dar atkakliau ją kaltindami žmogžudyste ir reikalaudami nei dau- 
giau, nei mažiau, kaip sudeginti tokią piktadarę ant laužo, — vargšelė 
Simona, širdgėlos priblokšta dėl meilužio mirties ir surakinta baimės 
dėl savo likimo, pasitrynusi dantis šalaviju, krito negyva lygiai taip 
pat kaip pirmiau Paskvinas, apstulbindama visus ten esančius. 

O laimingos sielos, kurioms tą pačią dieną lemta užbaigti didžią 
savo meilę ir žemiškąjį gyvenimą! Dar laimingesnės, jeigu drauge 
keliaujate į tą pačią buveinę! Ir laimingiausios, jeigu ir aname pasau- 
lyje mylimasi ir jūs ten mylitės, kaip mylėjotės čia! Bet mūsų, gyvųjų, 
nuomone, už vis laimingiausia yra Simonos siela: likimas neleido, kad 
jos nekaltumą kreivais liudijimais tryptų kokie vilnakaršiai ar dar men- 
kesni žmonės kaip Šleivys, Neužauga ir Kerėpla, o surado jai garbin- 
gesnį būdą išsivaduoti iš jų pinklių — numirti tokia pat mirtimi kaip 
jos mylimasis ir nuskristi paskui numylėto Paskvino vėlę. Teisėjas, kaip 
ir visi ten esantys, priblokštas šio įvykio, nežinojo, ką sakyti, ir ilgai 
mąstė; paskui lyg atsikvošėjęs tarė: 

— Turbūt šitas šalavijas nuodingas, nors apskritai šalavijas niekuo 
nedėtas augalas. O kad jis nepakenktų ir kitiems žmonėms, tegu jį 
nukerta iki šaknų ir sumeta į ugnį. 

Kai tik sodo sargas teisėjo akivaizdoj nukirto krūmą, paaiškėjo ir 
dviejų nelaimingų meilužių mirties priežastis: po tuo krūmu tupėjo 
milžiniška rupūžė, kurios nuodingas kvėpavimas ir šalaviją tikriausiai 
buvo užnuodijęs. Kadangi niekas nedrįso prisiartinti prie šitos rupū- 
žės, tai sargas apkrovė ją didžiule stirta žagarų ir sudegino sykiu su 
šalaviju. Taip ir užbaigė meseras teisėjas bylą dėl vargšo Paskvino 
mirties. Šleivys, Neūžauga, Gučas Terlius ir Kerėpla Paskviną drauge 
su jo Simona, abudu ištinusius, palaidojo švento Pauliaus bažnyčioje, 
kurios parapijai juodu priklausė. 

DŽIROLAMAS MYLI SALVESTRĄ; MOTINOS PRA- 

ŠOMAS, IŠKELIAUJA Į PARYŽIŲ; GRĮŽĘS RANDA 

SAVO MYLIMĄJĄ JAU IŠTEKĖJUSIĄ; SLAPČIA 

ĮEINA PAS JĄ VIDUN IR MIRŠTA ŠALIA JOS; KAI 

DŽIROLAMĄ NULYDI Į BAŽNYČIĄ, SALVESTRA 
MIRŠTA GRETA JO. 


Kai Emilijos novelė užsibaigė, karaliaus įsakymu Neifilė pradėjo 
šitaip: 

— Mano supratimu, garbiosios damos, esama žmonių, kurie de- 
dasi labai protingi, o iš tikrųjų mažai teišmano ir todėl drįsta priešintis 
ne tik kitų patarimams, bet netgi gamtos dėsniams. Iš tokios puikybės 
jau daug baisių negerovių kilo, o naudos jokios dar niekas nematė. 
Kadangi tarp visų gamtos dalykų meilė užvis mažiausiai pakenčia 
patarimus ar prieštaravimą, nes ji savo prigimtimi yra tokia, kad grei- 
čiau pati save pražudo, nekaip gudrybe duodasi išraunama,— man 
atėjo į galvą papasakoti jums novelę apie vieną moterį, kuri troško 
būti protingesnė, negu jai derėjo ir negu buvo; stengdamasi rodyti 
savo išmintį ten, kur nenešė jos jėgos, ir tikėdamasi išrauti iš įsimylė- 
jusios širdies meilę, galbūt žvaigždžių įkvėptą, ji tiek telaimėjo, kad iš 
sunaus kūno sykiu su meile išvarė ir sielą. 

Kadaise mūsų mieste, kaip seni žmonės pasakoja, gyveno žymus 
ir turtingas pirklys, vardu pavarde Leonardas Sigjeris?', kuriam žmona 
padovanojo sūnelį Džirolamą. Netrukus po sūnaus gimimo pirklys, 
sutvarkęs visus savo reikalus, persiskyrė su šiuo pasauliu. Kūdikio 
motina ir globėjai gerai ir sąžiningai tvarkė jo turtą. Berniukas, aug- 
damas sykiu su kitais kaimynų vaikais, ypač prisirišo prie vienos mer- 
gaitės, siuvėjo dukters, to pat amžiaus kaip ir jis. Metams bėgant, šis 
prisirišimas virto tokia didele ir karšta meile, kad Džirolamas laimin- 
gas jausdavosi tik tada, kai ją matydavo. Tikriausiai ir jinai mylėjo jį 
ne mažiau. Berniuko motina, pastebėjusi tai, daug kartų jį barė ir bau- 
dė, o paskui, negalėdama Džirolamo atgrėsti, pasiskundė jo globėjams. 
Manydama, kad su dideliais sūnaus turtais galima iš erškėčio išauginti 
apelsinmedį, ji tarė globėjams: 

— Šitas mūsų berniukas, kuriam dar vos tik keturiolika metų, taip 
įsimylėjo kaimyno, siuvėjo, dukterį Salvestrą, kad, jeigu jo neišsiųsime 
iš čia, vieną gražią dieną, ko gero, ves ją slapčiomis ir užnuodys man 

likusias dienas, arba sunyks iš sielvarto, jeigu ji už kito ištekės; todėl, 
norint išvengti šitokios nelaimės, man rodos, reikėtų jį išsiųsti kur toli 
prekybos reikalais; kai ji dings jam iš akių — dings ir iš galvos, ir tada 
mes galėsime jį apvesdinti su kokia nors mergina iš geros giminės. 

Globėjai pagyrė našlės sumanymą ir pažadėjo šį dalyką sutvarkyti. 
Pasišaukęs berniuką į krautuvę, vienas iš jų meilingai ėmė jam kal- 
bėti: 

— Sūnau mano, dabar tu jau didelis, ir būtų gera, kad pats pradė- 
tum rūpintis savo reikalais; todėl mes būtume labai patenkinti, jeigu 
kuriam laikui nukeliautum į Paryžių, kur į prekybą sudėta didesnioji 
dalis tavo turtų; be to, ten pamatysi daugybę kilmingų žmonių, ponų ir 
baronų, išmoksi iš jų mandagaus elgesio, gražių, taurių papročių, o 
paskui išprusęs ir prasilavinęs grįši čion. 

Vaikinas atidžiai išklausė jo kalbą, trumpai atsakė nenorįs ten 
keliauti, nes manąs, kad puikiausiai galįs pasilikti Florencijoj kaip ir 
kiti. Garbingi vyrai, išgirdę tai, ilgokai jį graudeno, bet, negalėdami 
išgauti kitokio atsako, pranešė motinai. Baisiai užsirūstinusi ne dėl jo 
nenoro vykti į Paryžių, o dėl jo įsimylėjimo, motina smarkiai jį išbarė; 
paskui ėmė jam meilintis ir švelniais žodžiais prašyti, kad jis būtų toks 
geras ir pasielgtų, kaip trokšta globėjai; ji taip mokėjo suokti, kad Dži- 
rolamas pagaliau sutiko nuvykti į Paryžių ir ten išgyventi vienerius 
metus, bet ne daugiau. Kaip buvo sutarta, taip ir padaryta. 

Ir šit vaikinas, karštai įsimylėjęs, nukeliavo į Paryžių. Čia globėjai 
jį išlaikė ne vienerius, o dvejus metus, diena iš dienos vis žadėdami: 
rytoj važiuosi namo! Kai pagaliau Džirolamas sugrįžo į Florenciją dar 
labiau įsimylėjęs, rado savo Salvestrą jau ištekėjusią už vieno padoraus 
jauno amatininko, palapinių siuvėjo. Džirolamo sielvartas buvo bega- 
linis; tačiau matydamas, kad šaukštai popiet, stengėsi nusiraminti. 
Išsiteiravęs, kur ji gyvena, įsimylėjusių jaunuolių papratimu, jis ėmė 
vaikštinėti pro jos namus, vildamasis, kad mylimoji nebus jo užmiršusi. 
Bet Džirolamas apsiriko: ji visai jo neprisiminė, lyg niekad nebūtų ir 
mačiusi; o jeigu bent kiek ir prisiminė, tai dėjosi nepažįstanti. Didžiam 
savo skausmui jaunuolis gan greitai tuo įsitikino, tačiau darė, ką galėjo, 
kad tik atgautų jos širdį. Kai visos pastangos pasirodė bergždžios, ryžo- 
si su ja pačia pasikalbėti, nors dėl to reikėtų ir numirti. Iš kaimyno 
išsiteiravęs, koks jos butas, vieną vakarą, kai ji su savo vyru buvo išėju- 
si pasisvečiuoti pas kaimynus, slapčia įlindo vidun ir pasislėpė jos kam- 
baryje už palapinių audeklų, kurie ten kabojo, ir išlaukė, kol juodu 
grįžo ir sugulė į lovą; pajutęs, kad vyras užmigo, Džirolamas prisėlino 

iš tos pusės, kur matė atsigulant Salvestrą, uždėjo ranką jai ant krūti- 
nės ir tyliai paklausė: 

— Širdele mano, ar jau miegi? 

Jaunoji moteris, kuri dar nemiegojo, buvo besurinkanti, bet jau- 
nuolis tučtuojau sukuždėjo: 

— Dėl dievo meilės, nešauk: aš tavo Džirolamas! 

Išgirdusi tai, visa drebėdama ji tarė: 

— Ak Džirolamai, susimildamas, išeik! Dingo jau tas laikas, kai 
mudviem vaikystėje valia buvo viens kitą mylėti. O dabar, matai, aš 
esu ištekėjusi, turiu vyrą, ir man nebedera prasidėti su kitais. Dėl 
dievo meilės, išeik! Jeigu nubustų mano vyras, gal ir nieko blogo iš to 
nekiltų, bet jau nebebūtų tarp mudviejų taikos ir ramybės, o juk dabar 
esu jo mylima ir gyvenu su juo gerovėje ir sandoroje. 

Jaunuolis, girdėdamas šitokius žodžius, pajuto baisų skausmą širdy- 
je. Jis priminė jai praeitį ir savo meilę, kurios nei metai, nei atstumas 
nesumažino, prašė, maldavo, žadėjo aukso kalnus, bet nieko nelaimėjo. 
Tada, trokšdamas numirti, galiausiai ją paprašė kaip atpildo už tokią 
meilę leisti bent atsigulti greta jos ir šiek tiek apšilti, nes belaukdamas 
visai sustingęs; žadėjo netarti jai nė žodžio ir neliesti, ir kai tik trupu- 
čiuką apšilsiąs, išeiti. Salvestrai kiek pagailo jo, ir ji su šiomis sąlygomis 
sutiko. Ir štai jaunuolis atsigulė šalia neprisiliesdamas prie jos; pagal- 
vojęs apie ilgą savo meilę, širdyje jai nešiotą, apie dabartinį jos žiauru- 
mą ir prarastą viltį, ryžosi nebegyventi: sulaikė kvapą, sugniaužė kumš- 
čius ir, netardamas nė žodžio, numirė šalia jos. 

Po kurio laiko moteris, stebėdamasi jo santūrumu ir bijodama, kad 
nepabustų vyras, prašneko: 

— Na, Džirolamai, kodėl gi tu neini? 

Nesulaukdama atsako, pamanė, kad jis užmigęs; ištiesė ranką norė- 
dama prižadinti, pradėjo čiupinėti ir prisilietusi rado kaip ledas šaltą; 
ji baisiai nustebo; ėmusi dar smarkiau jį krutinti ir matydama, kad jis 
nebejuda, suprato, kad miręs. Be galo nusiminusi, ilgokai nežinojo, ką 
daryti. Galiausiai nusprendė kito vardu papasakoti šį atsitikimą vyrui 
ir sužinoti, ką jis patars tokiu atveju; išbudinusi jį, viską pavaizdavo 
taip, lyg šitai, kas dabar įvyko pas ją, būtų įvykę kur kitur, ir tada pa- 
klausė, ką jis darytų, jeigu šitaip atsitiktų jai? Geraširdis vyras atsakė, 
kad, jo manymu, numirėlį reikėtų slapčia nunešti prie jo namų ir ten 
palikti, o ant pačios negiežti jokio apmaudo, nes ji čia esanti niekuo 
nedėta. Tada jaunoji moteris tarė: 

— Šitaip dera ir mudviem pasielgti! 

Ir, paėmusi vyrą už rankos, liepė jam pačiupinėti mirusį jaunuolį. 
Vyras, nepaprastai suglumęs, atsikėlė, užsižiebė žiburį ir, nesileisdamas 
su žmona į jokias kalbas, aprengė numirėlį jo paties drabužiais, užsi- 
vertė ant pečių (įsitikinimas žmonos nekaltumu pridėjo jam jėgų), 
nunešė prie jo namų slenksčio, paguldė čia ir nuėjo sau. 

Kai išaušo diena ir namiškiai išvydo Džirolamą negyvą prie durų, 
kilo baisus šauksmas, ypač raudojo motina. Gydytojai, stropiai apžiu- 
rėję lavoną ir niekur neradę nei žaizdos, nei užgautos vietos, vienu 
balsu nutarė, kad jis miręs iš sielvarto, kaip iš tikrųjų ir buvo. Taigi 
velionį nulydėjo į bažnyčią; atėjo čion ir susisielojusi motina su būriu 
giminaičių ir kaimynių, ir visos pradėjo, mūsišku papročiu, kūkčioda- 
mos verkti ir vaitoti. Toms graudingoms raudoms tebeaidint, gerašir- 
dis žmogus, kurio namuose jaunuolis mirė, tarė Salvestrai: 

— Nagi, užsiklėsk skarele ir nueik į tą bažnyčią, kur Džirolamas 
pašarvotas; įsimaišyk tarp moterų ir paklausyk, ką apie tai šneka, o aš 
atsistosiu tarp vyrų, ir taip mudu sužinosime, ar nekalba ko blogo apie 
mus. 

Jaunoji moteris, per vėlai tapusi gailestinga, apsirengė ir išėjo, 
tarytum geisdama bent mirusio pasižiūrėti to jaunuolio, kuriam, kai 
buvo gyvas, net vieno bučinio pašykštėjo. 

Iš tiesų kokia nuostabi ir žmogaus protui sunkiai suvokiama meilės 
galybė! Toji širdis, kurios negalėjo Džirolamas atverti laimės dienomis, 
atsivėrė nelaimėje! Vėl plykstelėjusi buvusios laimės liepsna, išvydus 
mirusiojo veidą, staiga virto neapsakomu gailesčiu. Apsigaubusi ska- 
ra, ji prasispraudė pro minią moterų ir prisiartino prie pašarvotojo; 
čia, garsiai suklikusi, krito kniūpsčia ant mirusio jaunuolio, kurio netgi 
ašaromis neaplaistė, nes vos prisilietė prie jo, širdis jai plyšo iš skausmo, 
kaip anksčiau buvo plyšusi Džirolamui. Kai moterys ėmė ją guosti ir 
raginti keltis dar nežinodamos, kas ji tokia, ji nesikėlė; tada mėgino ją 
pakelti, bet ji — nė krust; kai galų gale atplėšė nuo lavono, tuomet tik 
pažino, kad čia Salvestra ir jau nebegyva. Regėdamos tai, visos mote- 
rys dvigubo gailesčio priblokštos, pratrūko dar garsiau verkti ir 
raudoti. 

Kai ši liūdna naujiena pasklido anapus bažnyčios, tarp vyrų, ir 
pasiekė Salvestros vyrą, kuris buvo tarp jų įsimaišęs, jis ilgai ilgai 
raudojo nesiklausydamas nei paguodų, nei užuojautų, o paskui ten 
esantiems apsakė, kas atsitiko šiąnakt tam jaunuoliui ir jo žmonai; taigi 
visi aiškiai sužinojo ir vieno, ir antro mirties priežastį, ir visi labai 
sielvartavo. 

Salvestra buvo pašarvota, kaip šarvojami numirėliai, ir paguldyta 
ant to pačio katafalko, greta jaunuolio; apverktus, apraudotus abudu 
palaidojo viename kape. Taigi tuos, kurių gyvų meilė negalėjo sujung- 
ti, mirtis amžių amžiams sujungė draugėn. 


Devinta novelė 


PONAS GIJOMAS RUSIJONAS DUODA SUVALGYTI 
ŽMONAI JOS MYLIMOJO PONO GIJOMO GARDAS- 
TENO ŠIRDĮ; SUŽINOJUSI TAI, ŽMONA PUOLA 
PRO LANGĄ ŽEMĖN IR UŽSIMUŠA; JI PALAIDO- 
JAMA DRAUGE SU SAVO MYLIMUOJU. 


Kai Neifilės novelė užsibaigė, sužadinusi gilią užuojautą visų jos 
draugių širdyse, karalius, neketindamas laužyti Dionėjo privilegijos 
ir matydamas, kad daugiau jau nebėra kas pasakoja, pradėjo taip: 

— Man galvoje šmėstelėjo, gailestingosios damos, viena novelė, 
kuri jums, taip sielvartaujančioms dėl nelaimingų meilės nuotykių, 
sukels ne mažiau užuojautos kaip pirmesnioji, nes ir asmenys, kuriuos 
ištiko tai, apie ką aš pasakosiu, buvo žymesni, ir jų likimas buvo daug 
siaubingesnis negu tų, apie kuriuos jau kalbėta. 

Turbūt girdėjote, kad kitados, kaip senas provansiečių padavimas 
porina, gyveno Provanse du kilmingi riteriai, kurie abu turėjo ir pilių, 
ir vasalų. Vienas iš jųdviejų vadinosi ponas Gijomas Rusijonas, o ant- 
rasis — ponas Gijomas Gardastenas. Kadangi abudu buvo vyrai nar- 
sūs, įgudę ginklą vartoti, tai labai mėgo vienas antrą ir pratę buvo 
visada drauge vykti į turnyrus, rungtynes ar kitokias žaidynes, vieno- 
dai apsišarvavę. Nors kiekvienas gyveno savo pilyje ir jas skyrė kokia 
dešimt mylių, betgi nutiko taip, kad, nepaisant draugystės ir bičiulys- 
tės tarp jųdviejų, ponas Gijomas Gardastenas begaliniai įsimylėjo 
gražią ir žavingą pono Rusijono žmoną ir čia vienokiu, čia kitokiu 
būdu gebėjo jai prisipažinti. Dama tuo apsidžiaugė, o žinodama, koks 
šaunus jisai riteris, ėmė rodyti jam savo palankumą ir greit tokia užsi- 
degė meile, kad vien jo tegeidė, vien jį temylėjo, vien jo telaukė glėbio. 
Netrukus taip ir įvyko: juodu susitiko sykį ir kitą ir karštai mylėjosi. 
Bet kadangi meilužiai ne per atsargiausiai elgėsi, tai vyras veikiai šį 
dalyką pastebėjo ir taip baisiai užsirūstino, kad širdinga jo draugystė 

Gardastenui staiga virto mirtina neapykanta; tačiau pagiežą jis mokėjo 
labiau nuslėpti negu abu meilužiai savo meilę ir ryžosi varžovą nužu- 
dyti. Šitokį kerštą Rusijonui begiežiant, pasklido garsas, jog Prancū- 
zijoje rengiamas didžiulis turnyras; taigi Rusijonas tučtuojau per pa- 
siuntinį davė žinią Gardastenui, liepdamas jam pasakyti, kad, jeigu 
nori, tegu atjoja pas jį, o čia juodu drauge nutarsią, ar vykti į turnyrą 
ir kaip. Gardastenas, labai prasidžiugęs, atsakė, kad kitą dieną būtinai 
atjosiąs vakarieniauti. Išgirdęs šitai, Rusijonas pamanė, kad čia bus 
gera proga jį nugalabyti. Kitą dieną, apsiginklavęs, pasiėmęs kelis 
tarnus, sėdo ant žirgo ir gal už kokios mylios nuo savo pilies pasislėpė 
miške, pro kur turėjo joti Gardastenas. Ilgą valandą tykojęs, galiausiai 
pamatė jį atjojant beginklį, su dviem tarnais užpakaly, irgi beginkliais, 
nes Gardastenas anaiptol jo nesisaugojo. Kai varžovas prijojo ligi 
pasalos, Rusijonas, klastingas ir įniršęs, su ietimi rankoje, puolė jį iš 
užpakalio šaukdamas: 

— Mirtis tau, niekše! 

Šitaip surikęs, tuo pat mirksniu pervėrė ietimi jam krūtinę. Gar- 
dastenas, negalėdamas nei gintis, nei žodžio ištarti, kiaurai persmeigtas 
ietimi, nukrito nuo žirgo ir tuojau mirė. Jo tarnai, nepasistengę net 
sužinoti, kas nužudė jų poną, apgręžė arklius ir kiek įkabina nudūmė 
atgal į savo pono pilį. 

Nulipęs nuo žirgo, Rusijonas peiliu perskrodė Gardasteno krūti- 
nę, savo paties rankom išrovė jo širdį ir, liepęs ją suvynioti į ieties 
vėliavikę, padavė nešti vienam tarnui; įsakęs, kad niekas nedrįstų apie 
tai nė prasižioti, jis vėl užsėdo ant žirgo ir jau sutemus grįžo į savo 
pilį. Žmona, girdėjusi, kad Gardastenas turįs atvykti vakarienės, ir su 
didžiausiu ilgesiu jo laukusi, matydama, kad svečio vis nėra, labai 
nustebo ir tarė vyrui: 

— Kas gi čia būtų, mesere, kad Gardastenas neatvyko? 

Į tai vyras atsakė: 

— Ponia, aš gavau iš jo žinią, kad jis tik rytoj tegalės čia būti. 

Išgirdusi šiuos žodžius, dama truputį sunerimo. 

Nusėdęs nuo žirgo, Rusijonas liepė pašaukti virėją ir jam tarė: 

— Imk šitą šerno širdį ir pasistenk iš jos pataisyti geriausią ir ska- 
niausią valgį, kokį tik moki; ir kai aš būsiu už stalo, atsiųsk jį man 
sidabrinėj lėkštėj! 

Virėjas paėmė širdį, supjaustė, pridėjo daug puikių prieskonių ir, 
pasitelkęs visą savo meną bei patyrimą, sutaisė ypatingą skanumyną. 

Kai atėjo vakarienės metas, ponas Gijomas su žmona susėdo už 

stalo; pasirodė ir valgiai, bet jam nėjo iš galvos jo piktadarybė, ir todėl 
jis valgė mažai. Galiausiai virėjas atsiuntė tą gardumyną, ir riteris 
liepė patiekti jį žmonai: pats dėjosi šįvakar neturįs apetito, bet jai tą 
patiekalą labai gyrė. Dama, kuri apetito stoka nesiskundė, pradėjo 
valgyti, jai patiko, taigi sudorojo visą. Riteris, pamatęs, kad žmona 
jau suvalgė visą, paklausė: 

— Ponia, kaip jums patiko patiekalas? 

Dama atsakė: 

— Kaip dievą myliu, pone, jis man labai patiko. 

— Aš jumis tikiu, — tarė riteris, — ir, dievaži, nė kiek nesistebiu. 
jeigu ir miręs jums patiko tas, kas gyvas būdamas užvis labiau pa- 
tikdavo. 

Dama, išgirdusi tuos žodžius, valandžiukę patylėjo, paskui pa- 
klausė: 

— Kaip?.. Ką gi tokio davėte man valgyti? 

Riteris atsakė: 

— Tatai, ką jūs suvalgėte, buvo tikrų tikriausia pono Gijomo šir- 
dis; pono Gijomo Gardasteno, kurį jūs, nedorėle, taip mylėjote; galite 
neabejoti, tai jo širdis, nes aš va šitom rankom ją išplėšiau jam iš krūti- 
nės, koks pusvalandis prieš sugrįždamas pilin. 

Nėr ko ir kalbėti, kaip nuliūdo dama, išgirdusi tokią siaubingą 
naujieną apie žmogų, kurį mylėjo labiau už viską pasauly. Atsitokė- 
jusi ji tarė: 

— Jūs pasielgėte kaip nedoras ir klastingas riteris; jeigu aš, jo 
neverčiama, jį padariau savo meilės valdovu ir tuo jus įžeidžiau, jūs 
privalėjote nubausti ne jį, o mane. Bet sergėk dieve, kad aš po tokio 
tauraus valgio, — drąsaus ir kilnaus riterio Gijomo Gardasteno šir- 
dies — imčiau kada į burną kokį kitą valgį! 

Ir pakilusi iš užustalės, nėmaž nedvejodama, puolė aukštielninka 
pro langą, esantį už jos nugaros. Langas buvo labai aukštai nuo že- 
mės, taigi krisdama ji ne tik užsimušė, bet stačiai ištiško. 

Gijomą Rusijoną sukrėtė tas vaizdas, ir jis pats pasijuto blogai 
padaręs; bijodamas savo kaimiečių ir Provanso grafo, liepė balnoti 
žirgus ir išsinešdino. 

Ryto metą apie šį atsitikimą sužinojo visa apylinkė. Pono Gijomo 
Gardasteno dvariškiai, o taip Jau ir damos pilies žmonės su didžiausiu 
skausmu ir su ašaromis pakėlė abiejų lavonus ir palaidojo damos 
pilies bažnyčioje, viename kape, o antkapio plytoje eilėmis užrašė, 
kas tokie čia ilsisi ir kaip bei kodėl juodu mirė’. 

VIENO GYDYTOJO ŽMONA SAVO MEILUŽĮ, AP- 
SVAIGUSĮ NUO MIGDOMOJO GĖRALO, PALAIKO 
MIRUSIU IR ĮKIŠA Į SKRYNIĄ, KURIĄ SYKIU SU 
JUO PAVAGIA DU PALŪKININKAI IR PARSINEŠA 
NAMO. TARIAMASIS NUMIRĖLIS ATSIPEIKI IR 
SUIMAMAS KAIPO VAGIS. PONIOS TARNAITĖ PA- 
REIŠKIA TEISĖJUI, KAD JI ĮKIŠUSI TĄ VYRĄ I 
SKRYNIĄ, KURIĄ PAVOGĖ PALŪKININKAI. TAIGI 
JAUNUOLIS IŠSIGELBSTI NUO KARTUVIŲ, O PA- 
LŪKININKAI UŽ SKRYNIOS PAVOGIMĄ NUBAU- 
DŽIAMI PINIGINE BAUDA. 


Kai karalius novelę užbaigė, vienintelis, dar neatlikęs savo parei- 
gos, buvo Dionėjas, kuris, tą žinodamas ir karaliaus jau palieptas, 
pradėjo: 

— Liūdni pasakojimai apie nelaimingą meilę ne tik jums, da- 
moms, bet ir man apniaukė akis ir sugildė širdį, todėl aš labai norėjau, 
kad jie greičiau baigtųsi. Dabar, ačiū dievui, jie baigėsi — nebent aš 
pats užsimanyčiau prie šių verksmingų poringių pridurti dar ir savąją, 
tokią pat ašaringą (sergėk mane dieve nuo to!) — ir aš, nesileisdamas 
į tokius sielvartingus dalykus, kalbėsiu apie linksmesnius ir geresnius, 
galbūt duodamas tuo gražią pradžią rytojaus dienos pasakojimams. 

Taigi žinokite, žavingosios mergelės, kad ne prieš tiek dar tolimus 
laikus gyveno Salerne žymus gydytojas chirurgas, vardu pavarde 
maestras Macėjas dela Montanja“?, kuris jau žiloje senatvėje vedė 
ailią ir kilmingą merginą iš savo miesto; jis rengė ją puikiais, praš- 
„natniais rūbais, apipylė brangenybėmis ir viskuo, kas tik džiugina 
moters širdį, tad jokia miesto dama negalėjo su ja lygintis. Tačiau 
reikia teisybę pasakyti, naktį dažniausiai ji šaldavo, nes maestras blo- 
gai ją apklodavo lovoje. Ir kaip meseras Ričardas da Kindzika, apie 
kurį kalbėjome, mulkino žmoną šventėmis, taip ir šitas įrodinėjo sava- 
jai, kad vyras, pergulėjęs su moterim, turįs ilsėtis ir stiprintis kažin 
kiek dienų, ir taukšdavo įvairius kitokius niekus, kurie jaunosios 
moters, deja, nešildė. 

Budama gudri ir ryžtinga, ji nusprendė. taupydama namų išteklius, 
apsidairyti gatvėje ir pasivaišint: svetimu lab::. Daug daug jaunų vyriš- 

kių peržvelgus, galiausiai vienas krito jai širdin, ir į jį gražuolė sudėjo 
visą savo viltį, visas mintis ir visą savo laimę. Vaikinas šitai pastebėjo, 
ji labai jam patiko, tad jis irgi visą savo meilę nukreipė į ją. Vadinosi 
jis Rudžjeris iš Jerolio, buvo kilmingų tėvų sūnus, bet taip palaidai ir 
nedorai gyveno, kad nebeliko nė vieno giminaičio, nė vieno draugo, 
kuris linkėtų jam gero ar norėtų jį matyti, ir visame Salerne jis garsėjo 
savo vagystėmis ir kitomis nedorybėmis. Bet damai tat mažai rūpėjo, 
nes jaunuolis patiko jai kitkuo; tarnaitės padedama, ji taip sutvarkė 
reikalą, kad juodu greit suėjo į krūvą. Bent kiek pasimėgavusi su juo, 
dama pradėjo barti jį už ligšiolinį gyvenimą ir prašyti, iš meilės jai, 
atsižadėti tų blogų darbų; o kad jis galėtų įstoti į tiesų kelią, kartkar- 
tėmis ėmė jį šelpti čia didesne, čia mažesne suma pinigų. 

Šitaip jiedviem gan atsargiai susitikinėjant, gydytojui pateko į 
rankas ligonis, kuriam baisiai skaudėjo vieną koją. Maestras, apžiūu- 
rėjęs kliaudą, pasakė jo namiškiams, kad jeigu iš skaudamosios kojos 
nebūusiąs išimtas supuvęs kaulas, tai ligoniui reikėsią arba nupjauti 
visą koją, arba mirti; o išėmus tą kaulą, raišasis gal ir pagysiąs, bet 
galvos už jo gyvybę neguldąs. Giminės su ta išlyga sutiko. Daktaras, 
numatydamas, kad ligonis be migdomojo gėralo nepakels kančių ir 
nesiduos operuojamas, vakare ketindamas imtis šio darbo, iš ryto liepė 
sutaisyti pagal savo receptą tam tikro nuoviro, kurio išgėręs ligonis 
užmiegąs tiekai valandų, kiek, jo manymu, truksianti operacija; kai 
atnešė į namus šitą nuovirą, maestras pastatė jį savo kambary ant 
lango niekam nepasakęs, kas tai yra. 

Bet vakarop, kai daktaras turėjo eiti pas tą ligonį, atskubėjo pa- 
siuntinys nuo geriausių jo bičiulių iš Amalfio, kad jis žūt būt tučtuojau 
atvyktų į Amalfį, nes čia kilusios smarkios muštynės ir esą daug su- 
žeistų. Maestras, rytojaus dienai atidėjęs kojos operaciją, sėdo į valtį 
ir išplaukė į Amalfį. 

Žmona, žinodama, kad naktį jis negrįš namo, slapčia, kaip buvo 
pratusi, pasikvietė Rudžjerį, įsileido į savo kambarį ir užrakino ten, 
kol kiti namiškiai nueis gulti. Bebūdamas tame kambaryje ir belauk- 
damas damos, Rudžjeris pajuto baisų troškulį gal todėl, kad buvo 
išvargęs per dieną, ar gal suvalgęs ką nors sūraus, o gal tiesiog iš įpro- 
čio gerti. Išvydęs ant lango butelį su skysčiu, kurį gydytojas ligoniui 
buvo pasigaminęs, ir manydamas, kad čia geriamas vanduo, prisikišo 
butelį prie lūpų ir visą iškliukino. Netrukus jį suėmė toks kietas mie- 
gas, kad jis čia pat užmigo. 

Kai visi namiškiai sugulė, dama kuo greičiau atėjo į kambarį ir, 


Ketvirta diena 272 


užtikusį Rudžjerį miegant, pradėjo budinti, pusbalsiu ragindama kel- 
tis. Bet viskas buvo perniek: vaikinas neatsiliepė ir nejudėjo. Tuomet 
dama, bent kiek supykusi, kumštelėjo jį smarkiau sakydama: 

— Kelkis, miegaliau! Jei norėjai miego, reikėjo eit namo, o nečion! 

Rudžiįeris, taip pastūmėtas, nuvirto nuo skrynios, ant kurios gulėjo, 
žlegtelėjo žemėn, parodęs ne daugiau gyvybės ženklų, kiek būtų paro- 
dęs lavonas. Dama, gerokai išsigandusi, mėgino jį pakelti, purtyti dar 
stipriau, graibė už nosies, traukė už barzdos, bet tuščios pastangos: 
Rudžjeris gulėjo kaip užmuštas. Dama pradėjo baimintis, ar tik nebus 
jis miręs; vis dėlto ėmė dar skaudžiau jį gnaibyti ir net svilinti degančia 
žvake; bet ir tai buvo veltui. Tuomet ji, nieko nenutuokdama apie 
mediciną, nors jos vyras puikus buvo medikas, pamanė, kad Rudžjeris 
iš tikrųjų negyvas. Kokia tai buvo širdgėla jai, mylinčiai šį jaunuolį 
labiau už viską, nėr ko ir klausti; nedrįsdama kelti triukšmo, tylomis 
pradėjo raudoti ir skųstis savo nedalia. 

Po kiek laiko, bijodama, kad prie jos sielvarto neprisidėtų dar ir 
gėda, dama pagalvojo, kad reikia kaip nors numirėlį išnešti iš namų. 
Neišmanydama kaip, tylomis pasišaukė tarnaitę, parodė jai savo bėdą 
ir paprašė patarimo. Tarnaitė, be galo stebėdamasi, dar jį patimpčiojo 
ir pagnaibė, bet, matydama, kad jis nė krust, nusprendė tą pat, ką ir 
josios ponia, būtent, kad jis iš tikrųjų miręs, ir patarė išboginti iš namų. 
Dama paklausė: 

— O kur mes jį galėtume padėti, kad rytoj rytą, kai žmonės ras 
lavoną, niekas neįtartų, jog buvo išneštas iš čia? 

Tarnaitė jai atsakė: 

— Ponia, šįvakar vėl mačiau ties mūsų kaimyno staliaus dirbtuvė 
gan didoką skrynią; jeigu meistras jos neįsinešė į trobą, ji puikiausiai 
tiks mūsų reikalui: įkištume jį vidun, du ar tris kartus vertume peiliu 
ir paliktume. Kodėl gi tas, kas jį atras, turėtų pamanyti, kad jis išneštas 
būtent iš čia, o ne iš kur kitur? Priešingai, kiekvienas pamanys, kad 
jis, būdamas nevidonas, ėjo kokios nors šunybės daryti ir koks nors jo 
priešas nužudė jį ir įgrūdo skrynion. 

Damai patiko tarnaitės pasiūlymas, išskyrus peilio dūrius: sakėsi 
nė už ką pasauly nedrįstų to padaryti. Taigi ji išsiuntė merginą pažiū- 
rėti, ar tebėra toji skrynia; tarnaitė grįžusi pranešė, kad tebėra. Ir šit 
jauna, stipri merga, ponios padedama, užsivertė ant pečių Rudžjerį; 
dama žingsniavo priešaky, žiūrėdama, ar neina kas; priėjusios skrynią, 
jiedvi įgrūdo numirėlį vidun, uždarė ir paliko. 

Tomis dienomis viename name, kiek tolėliau, buvo apsigyvenę du 

jauni vyrai, kurie skolindavo pinigus už nuošimčius ir mėgo daug pel- 
nyti, bet mažai išleisti; kadangi jiems reikėjo rakandų, o vakare jie 
matė šitą skrynią, tai abu nutarė parsinešti ją namo, jeigu tik beras 
naktį. Taigi apie vidurnaktį juodu išėjo, rado tą skrynią ir, atidžiau 
jos neapžiūrėję, skubiai parsinešė namo, nors ir sunkoka atrodė, ir 
patalpino greta kambario, kur gulėjo jų žmonos; nepasirūpinę pasta- 
tyti kaip reikiant, paliko šitaip ir nuėjo gulti. 

Rudžįeris ilgai miegojo, kol suvirškintas gėralas nustojo veikti, ir 
tik paryčiu nubudo; nors miegas nutrūko ir jausmai atgijo, tačiau 
galva dar buvo apdujusi, ir ne vien šią naktį, bet dar daugelį dienų jis 
jautėsi lyg pritrenktas. Atsimerkęs ir nieko nematydamas, pagrabalio- 
jo rankom šen, pagrabaliojo ten, susivokė esąs dėžėje, pradėjo peikėtis 
ir spėlioti: „Kas čia yra? Kur aš esu? Ar aš miegu, ar nemiegu? Prisi- 
menu, šįvakar atėjau į savo damos kambarį, o dabar, man rodos, lyg 
esu dėžėj. Ką tai reiškia? Gal grįžo gydytojas ar atsitiko kas nors kita, 
ir dama turėjo mane miegantį čionai paslėpti? Tikriausiai taip ir bus“. 

Todėl jis nuščiuvo ir ėmė klausytis, ar ko neišgirs. Taip gana ilgo- 
kai ištūnojęs, baisiai nepatogiai pasijuto ankštoje skrynioje: ėmė skau- 
dėti šoną, ant kurio gulėjo; mėgindamas apsiversti ant kito, jis gana ne- 
mitriai pasisuko ir, atsitrenkęs nugara į vieną pusę skrynios, pastatytos 
nelygioje vietoje, išjudino ją ir parvertė. Virsdama ji taip trinktelėjo, 
kad moterys, miegančios šalimais, nubudo, persigando, tačiau iš baimės 
tylėjo. Skryniai apvirtus, smarkiai išsigando ir Rudžjeris, bet pajutęs, 
kad skrynia virsdama atsivožė, panoro, šiaip bus ar taip, verčiau iš 
jos išlįsti negu joje pasilikti. Kadangi nesuvokė, kame esąs, apyčiupom, 
grabaliodamasis ėmė vaikščioti po namus, bandydamas surasti laiptus 
ar duris, pro kur galėtų išeiti. Girdėdamos tą krebždesį, išbudintos 
moterys ėmė šukčioti: 

— Kas ten? 

Rudžjeris, neatpažindamas balso, neatsiliepė. Tada moterys ėmė 
šaukti vyrus, bet šiuodu, vėlai atgulę, miegojo kietai ir viso šito bildesio 
negirdėjo. Taigi moterys, dar labiau įsibauginusios, pašoko iš guolio, 
pribėgo prie langų ir ėmė klykti: 

— Vagys! Vagys! 

Sulėkė kaimynai iš visų pusių, ir kas pro stogą, kas pro vienur, kas 
pro kitur įsiveržė vidun; nuo to triukšmo pabudę, atsikėlė taipogi ir 
tuodu jauni vyrai. Rudžjeris, atsidūręs svetimam name ir kone apkvai- 
tęs iš nustebimo, nežinojo, ar bėgti ir kur bėgti; jį suėmė ir atidavė 
į rankas miesto viršininko sargybai, kuri irgi atskubėjo į tą šauksmą. 

Nuvestas pas viršininką, jis tuojau buvo perduotas egzekutoriams, 
nes visame mieste garsėjo kaip didžiausias nenaudėlis; kankinamas 
bemat prisipažino, kad įsilaužęs į palūkininkų namą vogti, todėl virši- 
ninkas nusprendė ilgai nedelsiant liepti jį pakarti. 

Ryto metą po visą Salerną pasklido žinia, kad Rudžjeris sugautas 
palūkininkų name bevagiant. Dama ir jos tarnaitė, tokią naujieną 
išgirdusios, taip baisiai nustebo, jog beveik pačios ėmė tikėti, kad visa, 
ką šiąnakt padarė, iš tiesų ne padarė, o tik sapnavo padariusios; be to, 
dama taip susikrimto dėl gresiančios Rudžjeriui mirties, kad beveik 
ėjo iš proto. 

Maždaug pusę trečios iš Amalfio grįžo gydytojas ir paprašė atneš- 
ti tą vandenį, nes norėjo operuoti savo ligonį; radęs butelį tuščią, pa- 
kėlė triukšmą, kad namuose nesą jokios tvarkos. Žmona, kitokio siel- 
varto prislėgta, atšovė suirzusi: 

— Ar verta, maestre, triukšmauti dėl tokio menkniekio? Didelio 
čia daikto, kad išlieta lašelis vandens! Negi maža vandens šuliny? 

Maestras jai atsakė: 

— Žmona, tu manai, kad ten buvo tyras vanduo: anaiptol, ten 
buvo migdomasis gėralas. 

Ir gydytojas papasakojo, kokiam reikalui tas nuoviras buvo sutai- 
sytas. Išgirdusi šitai, dama vienu akimirksniu suprato, ką Rudžjeris 
išgėrė ir kodėl atrodė lyg negyvas. Ji tarė: 

— Maestre, mes to nežinojome, išsivirkit sau kito. 

Maestrui nieko daugiau nebeliko, kaip tik liepti sutaisyti šviežio 
nuoviro. 

Po valandžiukės grįžo iš miesto tarnaitė, ponios pasiųsta sužinoti, 
kas šnekama apie Rudžjerį, ir tarė: 

— Ponia, apie Rudžjerį visi blogai kalba, ir, kiek girdėjau, nėra nė 
vieno giminaičio nei draugo, kuris norėtų jam padėti; be to, visi tvirtai 
įsitikinę, kad rytoj teisėjas lieps jį pakarti. Ir dar turiu jums pasakyti 
vieną naujieną, iš kurios supratau, kaip jis pateko į palūkininkų na- 
mus, taigi paklausykite kaip: jūs gerai žinote, kad skrynia, į kurią mes 
Rudžįerį įgrūdome, stovėjo priešais staliaus duris. Ką tik jis baisiai 
ginčijosi su vienu žmogum, kuriam, atrodo, priklausė skrynia: tasai 
reikalavo už skrynią pinigų, o meistras dievagojosi, kad skrynios nie- 
kam nepardavęs, bet kad naktį kažkas ją pavogęs. Tasai jam rėžia: 

— Neteisybė, tu ją pardavei tiedviem jauniem vyram, palūki- 
ninkam: jie patys šiąnakt man prisipažino, kai pamačiau skrynią jų 
name, kur buvo suimtas Rudžjeris. 

Stalius jam atšovė: 

— Jie meluoja! Skrynios, dievaži, aš jiems nepardaviau — šiąnakt 
jie pavogė ją! Eiva pas juos! 

Ir abu drauge nuėjo į palūkininkų namus, o aš parbėgau čion. 
Dabar jūs pati matote, kaip Rudžjeris ten atsidūrė; bet kaip jis prisi- 
kėlė iš numirusių, to mano galva neišneša. 

Dama, puikiausiai suprasdama, kaip čia viskas atsitiko, papasakojo 
tarnaitei, ką girdėjusi iš maestro, ir nuoširdžiai prašė gelbėti Rudžjerį, 
nes jeigu tik ji panorėsianti, tai vienu ir tuo pačiu žygiu galinti ir Rudž- 
jer} išvaduoti, ir jos garbę apsaugoti. Mergina tarė: 

— Ponia, pamokykit mane kaip, ir aš mielai padarysiu viską. 

Dama, kuriai svilo padai, greit sugalvojo, kas reikia daryti, ir 
smulkiai išklostė tarnaitei. Šioji pirmiausia nuėjo pas gydytoją ir 
verkdama ėmė kalbėti: 

— Ak mesere, aš turiu jus atsiprašyti, nes labai jums nusikaltau. 

— Kuo gi? — paklausė maestras. 

— Mesere, juk žinote, kas per vaikinas Rudžjeris iš Jerolio! Aš 
jam kritau į akį ir dalinai iš baimės, dalinai iš meilės šiemet tapau jo 
meiluže. Vakar vakare, sužinojęs, kad jūs nebūsite namie, jis tiek man 
pričiauškėjo, kad jį parsivedžiau į jūsų namus ir įsileidau į savo kam- 
barį; čia jis pajuto troškulį, o aš, nežinodama, kur greitosiom gauti 
vandens ar vyno, ir nenorėdama, kad mane pamatytų jūsų žmona, kuri 
buvo salėje, prisiminiau mačiusi jūsų kambaryje butelį vandens, nu- 
bėgau, atnešiau, jis išgėrė, o butelį vėl pastačiau į seną vietą; girdėjau, 
kad dėl to jūs pakėlėte baisų triukšmą. Iš tikrųjų, prisipažįstu, pasiel- 
giau blogai, bet ar rasi nors vieną tokį žmogų, kur nebūtų kada nusi- 
žengęs? Aš labai apgailestauju, kad šitaip padariau, bet ne tiek dėl to 
gėralo, kiek dėl baisių jo pasekmių: Rudžjeriui gresia mirtis! Todėl 
labai labai prašau jus dovanoti ir leisti man eiti gelbėti Rudžįjerio. 

Gydytojas, išklausęs ją, nors vis dar pyko, atsakė juokaudamas: 

— Tu pati save nubaudei: tikėjaisi šiąnakt sulaukti jaunuolio, 
kuris gerai iškedentų tau vilną, o sulaukei miegaliaus; todėl eik ir rū- 
pinkis gelbėti savo meilužį; bet ateityje šiukštu nesivedžiok jo į mano 
namus; nes tada aš tau iš karto užmokėsiu už visas tavo išdaigas! 

Tarnaitė, matydama, kad pirmas kirtis puikiai pasisekė, kuo grei- 
čiausiai nubėgo į kalėjimą, kur sėdėjo Rudžijeris, ir tiek prisuokė sar- 
gui, kad šis leido jai pasišnekėti su juo. Primokiusi jį, kaip turi atsaki- 
nėti teisėjui, jeigu nori išsigelbėti, ji prisimušė ligi paties teisėjo. Ka- 
dangi merga buvo apveidi ir stamantri, teisėjas, prieš išklausydamas 

ją, pirmiau užsigeidė bent kartą savo kabliu užkabinti dievo avelės 
kūną, o šioji, bylos labui, nėmaž ir nesispyrė. Atsikėlusi po maliavos, 
tarnaitė tarė: 

— Mesere, jūs suėmėte Rudžjerį už vagystę, bet tai neteisybė. 

Ir, pradėjusi nuo pat pradžių, apsakė jam visą istoriją ligi pat galo: 
kaip ji, Rudžjerio meilužė, parsivedė jį į gydytojo namus, kaip davė 
gerti migdomojo gėralo, pati to nežinodama, kaip palaikė mirusiu ir 
įgrūdo į skrynią; paskui papasakojo, kokį ginčą girdėjusi tarp staliaus 
ir skrynios savininko, tuo atskleisdama teisėjui, kaip Rudžjeris pakliu- 
vo į palūkininkų namus. 

Teisėjas, matydamas, kad lengva bus išpainioti teisybę, pirmiausia 
atsiklausė gydytoją, ar tikrai taip buvo su tuo vandeniu; gydytojas 
atsakė, kad tikrai, paskui išsišaukė stalių ir skrynios savininką, o taipogi 
tuodu palūkininkus; po ilgo tardymo išaiškėjo, kad palūkininkai pereitą 
naktį pavogė skrynią ir parsinešė namo. Galiausiai išsišaukė Rudžjerį 
ir paklausė, kur jis šiąnakt nakvojo; Rudžjeris atsakė nežinąs, kur 
nakvojęs, tik gerai pamenąs, kad vakar vakare atėjęs nakvoti pas 
maestro Macėjo tarnaitę ir čia, kamuojamas troškulio, atsigėręs van- 
dens; kas paskui jam nutiko, nežinąs, tik atsibudęs pasijuto begulįs 
skrynioje, palūkininkų namuose. 

Teisėjui taip smagu buvo klausytis šios istorijos, kad jis liepė tar- 
naitei, Rudžjeriui, staliui ir palūkininkams dar keliskart visa tai persa- 
kyti. Galų gale, pripažinęs nekaltu, Rudžjerį paleido, o palūkininkus, 
pavogusius skrynią, nubaudė dešimčia uncijų. Kaip Rudžjeris prasi- 
džiugo, nėr ko ir sakyti; o jo damos džiaugsmui nebuvo nei galo, nei 
krašto. Vėliau ji, Rudžjeris ir šaunioji tarnaitė dažnai kvatodavo pri- 
siminę, kad ši norėjo jam verti peiliu, ir buvo be galo laimingi; meilu- 
žiai ir toliau mėgavosi savo meile, kaskart vis labiau patenkinti vienas 
kitu. Linkėčiau aš ir sau tokios laimės, tik sergėk dieve, kad nepakliu- 
čiau į skrynią. 


* 


Jei pirmosios novelės sugraudino žavingųjų damų širdis, tai Ši 
paskutinė Dionėjo novelė tiek jas prijuokino — ypač, kai jis prasitarė 
apie teisėją, užsigeidusį savo kabliu užkabinti dievo avelės kūną, — 
kad jos bent kiek atsigavo po sielvarto, anų novelių sužadinto. Bet 
karalius, matydamas, kad saulė jau darosi auksinė ir ateina jo viešpata- 
vimui galas, meilingais žodžiais atsiprašė gražiąsias damas, kad liepė 
kalbėti apie tokius liūdnus dalykus kaip įsimylėjėlių negandos; atsi- 

prašęs pakilo, nusiėmė nuo galvos laurų vainiką ir damoms belaukiant, 
kam jį uždės, maloniai uždėjo ant geltonplaukės Fjametos galvutės 
sakydamas: 

— Aš uždedu tau šią karūną, nes tu geriausiai gebėsi už karčią 
šiandienykščią dieną paguosti drauges linksmesne rytojaus diena. 

Fjameta, kurios ilgi, auksiniai garbiniai dryksojo ant baltutėlių 
švelnių pečių, o apvalus veidukas švitėjo tikra baltųjų lelijų ir raudo- 
nųjų rožių spalva, giedrom akim lyg sakalo skrajūno, mažyte burnele 
su lūpom lyg du rubinukai, šypsodama atsakė: 

— Filostratai, aš mielai priimu karūną, ir kad geriau suprastum, 
ką padarei, aš jau dabar noriu ir įsakau visiems pasiruošti rytoj pasa- 
koti apie tai, kaip po įvairių liūdnų ir nelaimingų atsitikimų įsimylė- 
jėliams nusišypso laimė. 

Šis pasiūlymas visiems patiko. Kai karalienė pasišaukė senešalą ir 
drauge su juo visus reikalus aptarė, draugija pakilo ir linksmai išsi- 
skirstė ligi vakarienės meto. Vieni nuėjo į sodą, kurio grožybėmis 
niekad negalėjai lig valios atsigėrėti, kiti nutraukė prie malūnų anapus 
sodo; žodžiu, išsivaikščiojo kas šen, kas ten, kiekvienas leisdamas laiką 
pagal savo pomėgius. Kai atėjo vakarienės metas, visi, kaip buvo įpra- 
tę, susirinko prie dailiojo fontano ir su didžiausiu malonumu vakarie- 
niavo, gražiai aptarnaujami. Po vakarienės kaip visada prasidėjo dai- 
nos ir šokiai; Filomenai bevedant ratelį, karalienė tarė: 

— Filostratai, aš neketinu nukrypti nuo savo pirmtakų ir, kaip 
jie visi darė, taip ir aš pageidaučiau, kad būtų sudainuota dainelė. 
Esu tikra, kad tavo dainos tokios pat, kokios ir tavo novelės, todėl mes 
norime, kad sudainuotum savo mėgstamiausiąją, idant kitos dienos 
nebūtų kaip šita apniauktos tavo nelaimių. 

Filostratas mielai sutiko ir nedelsdamas pradėjo dainuoti šitaip: 


Man ašaros upeliais nuolat plūsta. 
Ak, vėjavaikė! Aš ją taip mylėjau — 
Ir paliktas esu, deja, kančioms... 

Kai pirmąsyk, Amūre, ją parodei, 
Skaistybė jos apakino mane. 

Bet šiandien, nusiminęs, suprantu: 
Apdumtos buvo akys man tada, 
Suklydau aš — ir užtatai kamuojuos, 
Mana širdis vien tik dėl josios plakė, 
Aš tarnas paslaugiausias jai buvau. 
Apakęs aš tikėjau jos jausmais. 

Apgaulės skraistė nuo akių nukrito... 
Matau — kitam jinai malones teikia. 
O man belieka pasitraukt šalin. 
Atstumtas gailiai dūsauju, verkiu; 
Daugkart prakeikiau valandą ir dieną, 
Kada išvydau jos žavingą veidą. 
Prakeikiau savo meilę, širdį paiką, 
Kuri dabar kraujais iš skausmo srūva. 
Tu, dieve, mano neviltį regi, — 

Tad į tave graudžiu balsu kreipiuosi: 
Gėla siaubinga taip mane kankina, 
Kad giltinė verčiau. Ateik, mirtie, 
Užbaik iškart žiaurybes ir klastas. 
Tegu į patį pragarą nužengsiu — 
Klaikiau kaip čia nebus man ir tenai. 
Kitokio kelio ir kitos paguodos 

Man nebelieka: vien tiktai mirtis! 
Atsiųsk, Amure, man ją kuo greičiau 
Ir, galą sielvartams bentsyk padaręs, 
Man išvaduoki sielą iš kančių! 

Kam man gyvent šioj ašarų pakalnėj? 
Leisk pasidžiaugt jai mano mirtimi, 
Kaip džiaugias ji glėby meilužio naujo. 
Nieks nesupras tavęs, graudinga daina. 
Ir niekas nemokės dainuot kaip aš. 
Bet rūpesčius visus veju į šalį, 

Tik vieno daikto aš tave prašau: 
Nuskriski pas Amūrą, apsakyk jam, 
Koks mano čia gyvenimas nykus. 
Maldauki visagalį — te jisai 

Mane nuplukdo į ramesnį uostą! 


Šitos dainos žodžiai gan aiškiai parodė, kaip nusiteikęs buvo Filo- 

stratas ir kodėl; o dar aiškiau gal būtų parodęs veidas vienos damos, 

šokančios ratelyje, jeigu užstojusios nakties tamsa nebūtų paslėpusi 

nuraudusių jos skruostų. Jam baigus, buvo sudainuota dar daug kitų 

dainų, kol pagaliau atėjo metas gulti; todėl karalienės įsakymu visi 
išsiskirstė į savo kambarius. 


Čia baigiasi ketvirta Dekamerono diena. 

PRASIDEDA PENKTA DEKAMERONO DIENA, KU- 
RIOJE, FJAMETAI PIRMININKAUJANT, KALBAMA 
APIE TAI, KAIP PO ĮVAIRIŲ BAISIŲ AR NELAI- 


MINGŲ ATSITIKIMŲ MYLIMIESIEMS 
NUSIŠYPSO LAIMĖ. 


Jau tviskėjo rytai, ir tekančios saulės spinduliai buvo apšvietę 
visą mūsų pusrutulį, kai Fjameta, prižadinta saldaus paukštelių čiul- 
besio, kurie krumokšniuose linksmai skelbė pirmąją dienos valandą, 
atsikėlė ir liepė pašaukti visas kitas damas ir tris jaunuolius. Drauge 
su jais lėtu žingsniu nusileidusi į laukus, plačioj lygumoje vaikštinėjo 
po rasotą žolę, šnekučiuodamasi apie šį ir apie tą, kol saulė pakilo aukš- 
čiau. Pajutusi, kad saulės spinduliai vis labiau karštėja, pasuko atgal 
į pilį; grįžę Čion, geriausiais vynais ir saldumynais atsigaivinę nuvijo 
lengvą nuovargį ir smagiai sau leido laiką pamėgtame sode ligi pietų 
valandos. Kai atėjo metas pietauti ir apdairiojo senešalo viskas buvo 
paruošta, draugija, sudainavusi kelias šokių dainas ir vieną ar dvi ba- 
lades, džiugiai nusiteikusi susėdo už stalo. Tvarkingai ir linksmai pa- 
pietavę, neužmiršo įsigalėjusio įpročio ir sušoko keletą šokių, muzikos 
instrumentams ir dainoms pritariant. Po to karalienė visus atleido 
poilsio. Vieni nuėjo prigulti, kiti pasiliko pramogauti puikia jame sode. 
Bet visi, stojus dešimtai, karalienės pageidavimu susirinko prie dailiojo 
fontano, kaip buvo įpratę. Karalienė, atsisėdusi pro tribunali* sostan 
ir žvilgtelėjusi į Pamfilą, šypsodama liepė jam duoti pradžią laimin- 
goms novelėms. Šis mielai sutiko ir prabilo taip: 


* Pirmininkaujančio (lot.). 

Pirma novelė 


KIMONAS ĮSIMYLĖJES DAROSI PROTINGAS IR 
JŪROJE PAGROBIA SAVO MYLIMĄJĄ IFIGENIJĄ; 
RODO SALOJE JIS ĮMETAMAS Į KALĖJIMĄ; LI- 
ZIMACHAS JĮ IŠVADUOJA, IR ABU DRAUGE PA- 
GROBIA IFIGENIJĄ IR KASANDRA IŠ VESTU- 
VIŲ PUOTOS; SU JOMIS BĖGA Į KRETĄ, ČIA JAS 
VEDA IR NETRUKUS GAUNA KVIETIMĄ 
GRĮŽTI NAMO. 


Žavingosios damos, pradedant tokią linksmą dieną, kokia bus 
šita, man ateina į galvą daugybė novelių, kurias galėčiau jums papasa- 
koti. Tačiau viena iš jų man labiausiai patinka, nes joje yra ne tik lai- 
minga užbaiga, šios dienos novelėms privaloma, bet iš jos galėsite tai- 
pogi suprasti, kokia šventa, kokia stipri, kokia nuostabi meilės galybė, 
kurią daugelis, neišmanydami, ką kalba, drįsta smerkti ir koneveikti. 
Ši istorija, manau, jums bus labai miela, nes, jeigu neklystu, ir jūs esate 
įsimylėjusios. 

Taigi, kaip senovinėse kipriečių kronikose esame jau skaitę, ka- 
daise gyveno Kipro saloje kilmingas žmogus, vardu Aristipas, labiau 
už visus kitus kipriečius pertekęs žemiškųjų gėrybių. Jeigu likimas 
vienu vieninteliu atžvilgiu nebūtų jo nuskriaudęs, jis būtų galėjęs 
džiaugtis labiau už bet kurį kitą. O dalykas toks, kad tarp savo sūnų 
jis turėjo vieną, kuris augumu ir kūno grožiu pranoko visus jaunuolius, 
bet atrodė priekvailis ir be jokios vilties, kad ateis į protą. Nei moky- 
tojo pastangomis, nei tėvo glamonėmis ar rykštėmis, nei kieno kito 
graudenimais negalima buvo įkalti jam į galvą net abėcėlės nei išmo- 
kyti kokio mandagumo; priešingai, visus jis stebino savo šiurkščiu, 
blerbiančiu balsu ir elgesiu, labiau derančiu galvijui negu žmogui; 
todėl, nors tikrasis jo vardas buvo Galezas, visi lyg patyčiomis jį vadino 
Kimonu, o tai tenykšte kalba reiškia maždaug tą pat, kaip mūsiškai 
vėpla ar mulkis. Prapuolęs jo gyvenimas baisiai skaudino tėvui širdį, 
ir kai visos viltys dėl jo dingo, tėvas, nenorėdamas turėti nuolat prieš 
akis savo skausmo kaltininko, liepė jam eiti į kaimą ir ten gyventi su 
laukų darbininkais. Kimonas mielai sutiko, nes prastų žmonių buitis 
ir papročiai jam buvo kur kas mielesni negu miestiški. Ir šit Kimonas, 
atvykęs į kaimą ir čia triūsdamas prie įvairių ūkio darbų, kartą, jau po 
vidurdienio, kėblino iš vienos sodybos į kitą su vėzdu ant peties ir įžen- 

gė į nepaprastai gražų, vešliai žaliuojantį miškelį, nes tai buvo gegužės 
mėnuo. Taip jam bežingsniuojant, laimė jį atvedė į pievaitę, aukštų 
medžių apsuptą; viename tos pievaitės gale tryško skaidrus, gaivus 
šaltinis, o šalia miegojo žalioje vejoje gražuolė su tokiu plonyčiu, kone 
perregimu apdaru, kad jis bemaž neslėpė jos baltutėlio kūno, ir tik nuo 
juosmens ligi pėdų buvo užsiklojusi balta kaip sniegas, lengvute skrais- 
te. Prie jos kojų taipogi miegojo dvi moterys ir vienas vyriškis, matyt, 
šios merginos tarnai. 

Kai Kimonas išvydo merginą, užsirėmė ant savo vėzdo ir, lyg nie- 
kados nebūtų regėjęs moteriškos būtybės, su begaliniu susižavėjimu 
atidžiai ėmė žiūrinėti ją, nė žodžio nesakydamas, ir grubioje savo sie- 
loje, kur iki šiol negalėjo įsiskverbti, nepaisant tūkstančio pamokymų, 
joks miestiško išprusimo spindulys, staiga pajuto kylant mintį, kuri 
netašytam ir bukam jo protui skelbė, kad tai gražiausias kūrinys, kokį 
kada nors yra matęs mirtingasis. Ir štai jis ėmė stebėti atskiras jos kūno 
dalis, gėrėjosi jos plaukais, kurie jam atrodė auksiniai, jos kakta, nosi- 
mi, burna, kaklu ir rankom, ypačiai krūtine, dar mažai teiškilusia; ir 
iš artojo ūmai tapęs grožio vertintoju, užvis labiausiai troško išvysti 
jos akis, kurias ji, gilaus miego surakinta, laikė užmerktas. Geisdamas 
pamatyti jas, keletą kartų buvo benorįs ją prižadinti. Bet kadangi jinai 
atrodė šimtąsyk gražesnė už visas moteris, iki šiol matytas, dvejojo, ar 
nebus čia kokia deivė, ir tiek dar turėjo supratimo, kad numanė, jog 
su dieviškomis būtybėmis reikia pagarbiau elgtis negu su žemiškomis, 
ir todėl valdėsi laukdamas, kada ji pati nubus. Nors šis lūkuriavimas 
jam baisiai prailgo, tačiau, nepaprasto malonumo apimtas, nevaliojo 
atsitraukti. | 

Galiausiai po geros valandos mergina, kuri vadinosi Ifigenija, 
prabudo anksčiau už tarnus, kilstelėjo galvą, atsimerkė ir, matydama 
bestovintį priešais Kimoną, pasirėmusį ant lazdos, smarkiai nustebo 
ir tarė: 

— Kimonai, ko tu ieškai tokiu metu šitoj giraitėj? 

Kimonas dailiu savo stotu ir žioplumu, o taipogi tėvo kilmingumu 
ir turtais buvo kone visiems žinomas toje apylinkėj. Jis nieko neatsakė 
į Ifigenijos žodžius, bet, kai tik išvydo atmerktas jos akis, įsmeigė į jas 
savo žvilgsnį, ir jam rodės, kad iš jų srūva nenusakoma saldybė, užlie- 
dama jį niekados nepatirtu džiaugsmu. Mergina pastebėjo tai ir nuo- 
gąstaudama, kad šis laukinis po tokio įdėmaus spoksojimo neužsigeis- 
tų iškrėsti kokio nors nedoro pokšto ir neužtrauktų jai gėdos, — atsi- 
kėlė, šūktelėjo savo moteris ir tarė: 

— Lik sveikas, Kimonai! 

Bet Kimonas atsiliepė: 

— Aš eisiu su tavim! 

Nors mergina ir purtėsi jo draugystės vis dar bijodama, tačiau 
niekaip negalėjo atsikratyti juo, ir šis lydėjo iki pat namų. Iš čia Kimo- 
nas nudrožė tiesiai pas tėvą ir pareiškė nieku būdu nebenorįs grįžti 
į kaimą. Nors ir nemalonu tai buvo tėvui ir saviškiams, vis dėlto pasi- 
liko jį mieste, smalsaudami sužinoti, kas gi taip pakeitė jo nuomonę. 
O kadangi Kimono širdį, neprieinamą jokiam mokslui, Ifigenijos gro- 
žis pervėrė meilės strėle, tai vaikinas trumpu laiku padarė didžiulę 
pažangą ir nustebino ne tik savo tėvą bei namiškius, bet ir visus, kas jį 
pažinojo. Pirmiausia jis paprašė tėvą, kad įtaisytų jam tokius pat puoš- 
nius drabužius, kokius dėvi jo broliai; tėvas mielai jo norą patenkino. 
Paskui, bendraudamas su šauniais jaunuoliais ir sužinojęs, kas dera 
kilmingiems žmonėms, o ypač įsimylėjusiems, didžiausiam visų nuste- 
bimui, jis gan greitai ne tik rašto išmoko, bet ir tarp filosofuojančių 
tapo vienu iš galvočiausių. Po kiek laiko, ir vis iš meilės Ifigenijai, jis 
ne tik pakeitė šiurkštų, kaimietišką balsą švelniu, miestiečiui tinkamu, 
bet tapo dainavimo ir muzikos žinovu, mitriu raiteliu ir šauniu vyru, 
puikiai išmanančiu karo dalykus tiek sausumoj, tiek jūroj. 

Nenorėdamas smulkiai čia minėti visų jo sugebėjimų, trumpai tik 
pasakysiu, kad nepraėjo nė ketveri metai nuo pirmo jo įsimylėjimo 
dienos, o jis tapo maloniausiu, geriausiai išauklėtu, narsiausiu jaunuo- 
liu Kipro saloje. Na, ką gi dar, mielosios damos, pasakyti apie Kimoną? 
Tikriausiai nieko kito kaip vien tai, kad taurius pradmenis, dangaus 
įdiegtus į prakilnią sielą, pavydus likimas mažyčiame jo širdies kampe- 
lyje buvo surakinęs ir sukaustęs tvirčiausiais pančiais, kuriuos meilė, 
stipresnė už likimą, sutrupino ir sutraukė; meilė, snūduriuojančių 
protų žadintoja, savo galybe šiuos gabumus, žiaurių miglų apniauktus, 
iškėlė į tvaskančią šviesą atvirai parodydama, iš kokių tamsybių ji 
išveda jai pavaldžią sielą ir kaip nuskaidrina savo spinduliais. 

Nors Kimonas iš meilės Ifigenijai kartais per toli nužengdavo, kaip 
gan dažnai atsitinka įsimylėjusiems jaunuoliams, tačiau Aristipas, 
matydamas, kad meilė pavertė jo sūnų iš avino į žmogų, ne tik kantriai 
tą kentė, bet netgi skatino jį tenkinti visas savo užgaidas. Kimonas 
(kuris dabar atsižadėjo savo tikrojo vardo — Galezas — ir vadinosi 
Kimonu tik todėl, kad taip jį praminė Ifigenija), norėdamas garbingai 
apvainikuoti savo troškimą, keliskart siuntė piršlius pas Kipsėją, Ifi- 
genijos tėvą, prašyti jos rankos. Bet Kipsėjas visada atsakydavo, kad 

esąs ją pažadėjęs Pazimundui, kilmingam Rodo jaunuoliui, ir neketi- 
nąs laužyti savo žodžio. 

Kai atėjo laikas sutartoms Ifigenijos vestuvėms ir jaunikis atsiuntė 
pasiuntinius jos paimti, Kimonas tarė sau: 

— Dabar metas įrodyti, o Ifigenija, kaip aš tave myliu! Per tave 
aš tapau žmogumi ir jeigu tave laimėsiu, tikriausiai iškilsiu į dievus! 
Arba tu būsi mano, arba aš mirsiu! 

Taip taręs, nežiniomis pasitelkė į talką kai kuriuos kilmingus jau- 
nuolius, savo draugus, ir, slapčia liepęs apginkluoti laivą viskuo, kas 
reikalinga kautynėms, išplaukė į jūrą, laukdamas laivo, kuriuo Ifige- 
nija turėjo būti gabenama į Rodą pas jaunikį. Nuotakos tėvui nuošir- 
džiai pamylėjus ir privaišinus svečius, šie drauge su Ifigenija leidosi 
į jūrą, kreipdami laivą Rodo link. Bet Kimonas nemiegojo: rytojaus 
dieną užklupo juos ir stovėdamas pirmagaly garsiai sušuko tiems, kur 
buvo Ifigenijos laive: 

— Stokit, suvyniokit bures, arba būsit sumušti ir paskandinti 
juroje! 

Kimono priešininkai išsitempė ginklus į denį ir pasiruošė gintis. 
Tada Kimonas sugriebė didžiulį geležinį kablį, užmetė ant rodiečių 
laivo, mėginančio pasprukti, įsiręžęs prisitraukė jį prie savo ir narsus 
kaip liūtas, nežiūrėdamas, ar kiti seka iš paskos, įšoko į rodiečių laivą, 
tarsi juos visus laikydamas per nieką. Meilės kurstomas, įgavęs neapsa- 
komos jėgos, su peiliu rankoje įsiveržė tarp priešų ir, čia vienam, čia 
kitam smogdamas, skerdė juos lyg avis. Matydami tat, rodiečiai trenkė 
žemėn ginklus ir pasidavė, vienu balsu skelbdamiesi jo belaisviais. Bet 
Kimonas jiems tarė: 

— Jaunieji vyrai! Ne grobio godulys, ne neapykanta jums paska- 
tino mane išplaukti iš Kipro ir jus užpulti vidur marių su ginklu ranko- 
je; kitokio turto aš siekiu: man jis būtų didžiausias laimikis, o jūs leng- 
vai galėtumėt jį perleisti geruoju; tai Ifigenija, kurią aš myliu labiau 
už viską; kadangi negalėjau gauti jos iš tėvo draugišku ir taikiu būdu, 
tad meilė mane verčia smurtu plėšti ją iš jūsų rankų. Aš noriu tapti jai 
tuo, kuo turėjo tapti jūsų Pazimundas. Atiduokit ją man ir keliaukit 
su dievu! 

Rodiečiai, labiau jėgos įbauginti negu kilnumo skatinami, perleido 
verkiančią Ifigeniją Kimonui. Matydamas ją raudant, jis tarė: 

— Taurioji dona, nesielvartauk! Juk aš esu tavasis Kimonas, daug 
labiau tavęs nusipelnęs savo ištikima meile negu Pazimundas tėvo 
pažadu. 

Įsakęs perkelti Ifigeniją į savo laivą ir nepalietęs jokio rodiečių 
daikto, Kimonas grįžo pas draugus, o aniems leido plaukti. Be galo 
džiaugdamasis tokiu brangiu grobiu, Kimonas kurį laiką kaip beįma- 
nydamas guodė verkiančią gražuolę, paskui, su draugais pasitaręs, 
nusprendė, kad dabar būtų rizikinga grįžti į Kiprą, ir pasuko laivą ant 
Kretos, kur beveik visi, o ypačiai Kimonas su Ifigenija, tikėjosi susi- 
rasti saugų prieglobstį tarp senųjų bei naujųjų giminių ir tarp gausingų 
bičiulių. 

Bet nepastovioji fortūna, taip lengvai leidusi laimėti Kimonui my- 
limą merginą, įsimylėjusio jaunuolio begalinį džiaugsmą staiga pakeitė 
liūdesiu ir graudžiu verksmu. Dar nepraslinko nė keturios valandos, 
kai Kimonas paleido rodiečius,— stojo naktis, iš kurios Kimonas vylėsi 
didžiausio, dar niekad nepatirto malonumo; sykiu su ja pakilo baisi 
audra, dangus apsitraukė juodais debesimis, o jūra pasišiaušė nuo 
pragaištingų vėtrų. Per tamsą nesimatė nei kur plaukti, nei ką daryti; 
negalėjai net išsilaikyti denyje ir savo tarnybos eiti. Kaip dėl to krim- 
tosi Kimonas, nėr ko ir klausti! Jam atrodė, kad dievai patenkino jo 
troškimą vien tam, kad skaudesnė būtų mirtis, kuri anksčiau nėmaž jo 
negąsdino. Sielvartavo taipogi ir jo draugai, bet užvis labiausiai Ifige- 
nija, balsu verkdama ir krūpčiodama sulig kiekvienu bangos siūbtelė- 
jimu. Ašarom plūsdama, ji rūsčiai keikė Kimono meilę ir smerkė jo 
drąsą, tvirtindama, esą ši audra kilusi vien todėl, kad jis užrūstino 
dievus, įsigeidęs ją vesti prieš jų valią: dievai nulėmė taip, kad jis nega- 
lėtų džiaugtis įžūlaus savo žygio vaisiais ir pirmiau dar pamatytų ją 
mirštant, o paskui ir pats niekingai žūtų. | 

Šitaip jai vaitojant ir raudant, jūreiviai, neišmanydami, ką daryti, 
nes vėtra kaskart vis smarkėjo, nematydami ir nesuprasdami, kur plau- 
kia, atsidūrė netoli Rodo salos. Nežinodami, kad čia Rodas, iš visų 
Jėgų stengėsi prisikasti ligi kranto ir išsigelbėti. Likimas jiems buvo 
palankus ir atvedė į mažutę įlanką, kur neseniai buvo įplaukę ir pa- 
leisti Kimono rodiečiai. Tik aušrai išaušus ir dangui kiek pragiedrėjus, 
jie apsižiūrėjo esą gal per lanko šūvį nuo laivo, kurį vakar buvo pa- 
leidę. Baisiai nusiminęs, bijodamas, kad neatsitiktų jam to, kas ir atsi- 
tiko, Kimonas liepė, įtempus visas jėgas, irtis iš ten, o paskui tegu neša 
likimas, kur nori, nes niekur negali būti blogiau kaip čia. Tačiau visos 
jų pastangos buvo tuščios: smarki vėtra pūtė į priešingą pusę ir ne tik 
neleido išeiti iš mažutės įlankos, bet priplakė juos lyg tyčia prie kranto. 
Kai tik pasiekė žemę, juos tučtuojau atpažino rodiečiai, išlipę iš savojo 
laivo. Keli iš jų kuo greičiausiai nubėgo į netolimą kaimą, kur buvo 

nuėję kilmingieji Rodo jaunuoliai, ir jiems papasakojo, kad audra 
atsitiktinai atvarė čion, panašiai kaip ir juos, laivą su Kimonu ir Ifi- 
genija. Šitai išgirdę, anie labai prasidžiugo ir, pasitelkę daug žmonių 
iš kaimo, nuskubėjo į pajūrį. Kimonas, jau išsilaipinęs su saviškiais, 
ketino sprukti į artimiausią mišką, bet buvo sučiuptas drauge su Ifige- 
nija ir visais kitais ir nuvestas į kaimą. Tuo tarpu Pazimundas, suži- 
nojęs šitą naujieną, pasiskundė Rodo senatui: iš miesto su būriu gink- 
luotų vyrų atvyko Lizimachas, kurio rankose tais metais buvo aukš- 
čiausioji Rodo valdžia, ir Kimoną bei jo draugus nuvarė į kalėjimą. 

Šitaip vargšas įsimylėjęs Kimonas prarado neseniai laimėtą Ifige- 
niją, negavęs iš jos nieko daugiau, kaip vieną kitą bučinį. Kilmingos 
Rodo damos priėmė ją ir guodė, stengdamosi išdildyti iš atminties 
skaudžius prisiminimus apie pagrobimą ir įsiaudrinusią jūrą; pas šias 
damas jinai ir pasiliko iki sutartos vestuvių dienos. Nors Pazimundas 
išsijuosęs rūpinosi, kad Kimonas ir jo bendražygiai būtų nugalabyti, 
tačiau Rodo didžiūnai, su kuriais vakar taip maloningai buvo pasielgta, 
dovanojo jiems gyvybę ir tik pasmerkė kalėti amžinai. Lengva įsi- 
vaizduoti, kaip jie jautėsi kalėjime: sėdėjo liūdni, be vilties susilaukti 
kokios paguodos. Pazimundas kaip begalėdamas stengėsi pagreitinti 
vestuves, bet likimas, tarsi atgailaudamas už neteisybę, taip staiga Ki- 
monui padarytą, sumanė naują įvykį jam išgelbėti. 


Pazimundas turėjo brolį, jaunesnį amžiumi, bet anaiptol nenusi- 
leidžiantį jam šaunumu. Vadinosi jis Hormizdas ir seniai jau piršosi 
jaunai, gražiai ir kilmingai miestietei, vardu Kasandrai (kurią aistrin- 
gai mylėjo ir Lizimachas), bet jungtuvės dėl įvairių priežasčių jau 
keliskart buvo atidėtos. Dabar Pazimundas, matydamas, kad reikės 
savo vestuvėms kelti didžiulę puotą, pamanė, kad būtų labai puiku, 
Jeigu sykiu įvyktų ir Hormizdo vestuvės: tada atkristų naujos išlaidos 
ir vaišės. Taigi Pazimundas vėl pradėjo derybas su Kasandros tėvais 
ir sėkmingai jas užbaigė: buvo sutarta, kad tą pačią dieną, kai Pazi- 
mundas ves Ifigeniją, Hormizdas ves Kasandrą. Išgirdęs tai, Lizi- 
machas baisiai nusiminė, nes pamatė, kad gęsta viltis, kurią iki šiol vis 
dar puoselėjo: jeigu Hormizdas Kasandros negaus, mergina tikriausiai 
teks jam. Bet Lizimachas, žmogus protingas, savo apmaudą slėpė šir- 
dyje ir laužė galvą, kaip galėtų sukliudyti šias jungtuves; kito kelio 
neradęs, sumanė Kasandrą pagrobti. Šitai atrodė jam lengvai įvyk- 
doma naudojantis tarnybine padėtimi; bet jis laikė pernelyg negar- 
bingu dalyku ta padėtimi naudotis. Galiausiai, po ilgų svarstymų, 
garbė nusileido meilei, ir Lizimachas nusprendė žūt būt pagrobti 

Kasandrą. Galvodamas, ką pasikviesti talkininkais ir kaip šį kėslą 
įvykdyti, jis prisiminė Kimoną, sėdintį kalėjime su savo draugais: jam 
dingtelėjo, kad geresnio ir ištikimesnio bendrininko kaip Kimonas šiam 
reikalui neras. Taigi kitą naktį slapčia pasišaukė jį ir prabilo tokiais 
žodžiais: 

— Kimonai, dievai maloningai ir dosniai dalija žmonėms savo 
dovanas, bet jie taipogi geba rūsčiai išbandyti jų dorybes, ir tie, kurie 
būna vertesni, tai yra ištvermingi ir pastovūs visais atvejais, susilaukia 
aukščiausio atpildo. Dabar dievai panoro išmėginti tavo dorybes daug 
tikriau negu kad mėgino tėvo namuose, kiek žinau, pertekusiuose 
visokių turtų. Pirmiausia, kaip esu girdėjęs, jie uždegė tavo širdį skaus- 
minga meile, kuri iš bejausmio gyvulio tave pavertė žmogumi, paskui 
žiauriu likimu, o dabar niūriu kalėjimu nori išbandyti, ar tavo dvasia 
tebėra tokia pat stipri, kokia buvo tada, kai tu džiaugeisi savo laimikiu. 
Jeigu ji tebėra tokia pat, tai nieko džiugesnio negali būti kaip tai, ką 
dievai rengiasi dabar tau dovanoti; o kad atgautumei ankstesnę jėgą 
ir drąsą, aš tuoj paaiškinsiu, kas čia per dalykas. Pazimundas džiaugiasi 
tavo nelaime ir neriasi iš kailio, kad tik tave pasmerktų myriop, kaip 
begalėdamas skubinasi kuo greičiau atšvęsti jungtuves su tavąja Ifi- 
genija ir pasimėgauti tuo grobiu, kurį palankus likimas iš pradžių tau 
buvo suteikęs, o paskui, staiga užsirūstinęs, atėmė. Tavo širdgėla man 
puikiai pažįstama, nes ir aš pats tokias kančias kenčiu: tą pačią dieną, 
kai Pazimundas veda Ifigeniją, Hormizdas ruošiasi vesti Kasandrą, 
kurią aš myliu labiau už viską pasauly. Norint išvengti tokios likimo 
skriaudos ir neteisybės, mums nebelieka nieko kito, kaip tik mūsų 
dvasios ir mūsų dešinės tvirtybė: turime griebti rankon kardą ir prasi- 
skinti kelią — tau antrusyk, o man pirmusyk pasigrobti savo mylimąją. 
Jeigu tu trokšti atgauti — nesakau laisvę, nes ko ji verta be mylimo- 
sios! — bet mylimąją, jei prisidedi prie mano sumanymo, dievai tiesiog 
į rankas tau ją atiduoda! 

Šitie žodžiai pakėlė nupuolusią Kimono dvasią, ir ilgai nedelsda- 
mas jis atsakė: 

— Lizimachai, šiam reikalui tu nerasi stipresnio ir ištikimesnio 
talkininko už mane, jeigu tik gausiu tą, kurią man žadi; todėl sakyk, ką 
aš turiu daryti, ir tu pamatysi, kad parodysiu jėgos stebuklus! 

Lizimachas jam tarė: 

— Užporyt jaunosios pirmusyk įžengs į savo vyrų namus; vakarop 
ten nueisime ir mudu, tu su savo ginkluotais draugais, o aš su keliais 
saviškiais, kuriais visiškai pasitikiu; įsiveršime tarp puotaujančių, pa- 


289 Pirma novelė 


grobsime savo damas, nuvesime į laivą, kurį slapčia liepiau parengti, 
ir Žudysime kiekvieną, kas išdrįs mums priešintis. 

Šis planas patiko Kimonui, ir jis ramiai grįžo į kalėjimą laukti su- 
tarto laiko. Kai atėjo vestuvių diena, iškilmės buvo didelės, puikios, ir 
abiejų brolių namuose kiekvienas kampelis skambėjo šventiška links- 
mybe. Kai viskas buvo paruošta ir atrodė jau metas, Lizimachas Kimo- 
ną ir jo draugus, o taipogi savo bičiulius, kurie visi po drabužiais turėjo 
ginklą, padalijo į tris būrius ir, pirmiau uždegęs juos karštais žodžiais 
šiam žygiui, visą būrį slapčia nusiuntė į uostą, kad niekas nekliudytų 
lipti į laivą, kai reikės, o su kitais dviem nutraukė į Pazimundo namus; 
dalį paliko prie durų, kad kas nors jų neužrakintų viduje ir neužkirstų 
kelio išeiti, o su likusiais ir su Kimonu užlipo laiptais. Įsiveržę salėn, 
kur jaunosios sykiu su daugeliu kitų damų jau buvo tvarkingai susė- 
dusios už vaišių stalo, puolę pirmyn ir parvertę stalus, kiekvienas grie- 
bė savąją ir, perdavę į rankas draugams, liepė tučtuojau vesti į pareng- 
tą laivą. Jaunosios ėmė raudoti ir klykti, taip jau ir kitos moterys bei 
tarnai, ir staiga visi namai suskambo nuo šauksmo ir verksmo. O Kimo- 
nas ir Lizimachas su draugais, išsitraukę iš makštų kalavijus, be jokio 
pasipriešinimo išėjo pro duris, nes visi davė jiems kelią; belipant laip- 
tais žemyn, jiems pasitaikė Pazimundas, atbėgęs į tą riksmą su dideliu 
vėzdu rankoje; Kimonas smagiai jam čiaukštelėjo per galvą, atskėlęs 
bent pusę kiaušo, ir negyvą paguldė prie savo kojų. Vargšas Hormiz- 
das, atlėkęs į pagalbą, irgi krito nuo Kimono smūgio. Kiti, kurie mėgi- 
no prisiartinti, Lizimacho ir Kimono draugų buvo sužeisti ar nublokš- 
ti atgal. Palikę namus, pilnus kraujo, klyksmo, ašarų ir liūdesio, jie be 
jokios kliūties nuėjo su savo grobiu prie laivo. Įsodinę į jį damas ir 
patys įlipę sykiu su draugais, kai krantą jau užplūdo ginkluoti vyrai, 
atskubėję atmušti damų, jie spūstelėjo irklus ir linksmi nuplaukė savo 
keliais. 

Atvykę į Kretą, jie čia buvo draugų ir giminių džiaugsmingai su- 
tikti, vedė tas damas ir, iškėlę didžiulę puotą, linksmi mėgavosi savo 
grobiu. 

Kipre ir Rode ilgai dar truko sumaištis ir neramumai dėl šitų 
dalykų. Galiausiai iš vienos ir antros pusės įsimaišė draugai bei gimi- 
nės ir patvarkė taip, kad po kelerių metų tremties Kimonas su Ifige- 
nija sėkmingai grįžo į Kiprą, o Lizimachas su Kasandra į Rodą, ir abi 
poros laimingai ir ilgai gyveno savo krašte. 

Antra novelė 


GOSTANCA MYLI MARTUČĄ GOMITĄ; IŠGIRDUSI, 
KAD ŠIS MIRES, IŠ NUSIMINIMO PATI VIENA 
SĖDA Į VALTI, KURIĄ VĖJAS NUNEŠA Į SUZA; JI 
ATRANDA SAVO MYLIMĄJĮ GYVĄ TUNISE IR PA- 
SIMATO SU JUO. MARTUČAS, IŠKILĘS Į TUNISO 
KARALIAUS PATARĖJUS, VEDA GOSTANCĄ IR 
TURTINGAS GRĮŽTA Į LIPARI. 


Kai Pamfilo novelė buvo baigta, karalienė, labai ją išgyrusi, liepė 
pasakoti Emilijai, kuri pradėjo šitaip: 

— Kiekvienas turi džiaugtis matydamas, kad žygiai ir kančios 
susilaukia tinkamo atpildo; o kadangi ištverminga meilė labiau nusi- 
pelno džiaugsmo negu skausmo, tad aš daug mieliau paklūstu karalie- 
nei, kalbėdama šiandienine tema negu karaliui vakarykšte. 

Turbūt žinote, švelniosios damos, kad netoli Sicilijos yra salukė, 
vadinama Lipariu, kur ne per seniausiai gyveno labai graži mergina, 
gimusi gan garbingoje tos salos šeimoje. Ją įsimylėjo tos pat salos gy- 
ventojas Martučas Gomitas, labai mielas ir padorus vaikinas, puikiai 
mokąs savo amatą. Lygiai tokia pat aistra užsidegė ir mergina, ir tik 
tada laiminga būdavo, kai jį matydavo. Martučas, geisdamas ją vesti, 
per piršlius paprašė tėvą jos rankos, bet tasai liepė atsakyti, kad už 
tokio plikšio dukters neleisiąs. 

Pasipiktinęs, kad jį atstūmė dėl neturto, Martučas sykiu su keliais 
draugais bei giminaičiais įsitaisė laiviūkštį ir prisiekė, kad į Liparį 
grįšiąs tik tada, kai pralobsiąs. Taigi, išplaukęs į jūrą, jis tapo korsaru, 
plaukiodamas Berberijos pakrantėmis ir apiplėšinėdamas kiekvieną 
už save silpnesnį. Likimas jam buvo itin palankus, jeigu tik vaikinas 
būtų žinojęs saiką; bet jis ir jo draugai nesitenkino tuo, kad trumpu 
laiku baisiai pralobo, ir kai užsigeidė dar labiau pralobti, atsitiko taip, 
kad juos užpuolė ir po ilgos kovos paėmė saracėnų laivai; daugumą 
jų saracėnai išžudė, laivą nuskandino, o Martučą nugabeno į Tunisą 
ir įmetė kalėjiman, kur ilgai jis kentėjo. 

Lipario salą pasiekė žinia, ne per vieną ar du, o per daugelį žmo- 
nių, kad visi, kurie buvo laive su Martuču, — nuskandinti. Mergina, 
kuri begaliniai krimtosi dėl Martučo išvykimo, išgirdusi, kad jis žuvo 

drauge su kitais, ilgai raudojo ir nusprendė nebegyventi; nesiryždama 
pati nusižudyti, sumanė kitaip prisišaukti mirtį. Vieną naktį, slapčia 
išsėlinusi iš tėvo namų ir nuėjusi į uostą, atsitiktinai rado ten, kiek 
atokiau nuo kitų laivų, žvejų valtį su stiebu, burėmis ir irklais, nes 
šeimininkai tik ką buvo iš jos išlipę. Greit sėdusi į ją ir išsiyrusi į jūrą, 
nes ji šiek tiek nusimanė apie jūreivystę, kaip ir apskritai visos tos salos 
moterys, pakėlė bures, metė irklus ir vairą ir atsidavė vėjui, mėklinda- 
ma, kad arba vėjas apvers valtį be krovinio ir be vairininko, arba 
trenks ir sudaužys ją į kokią nors uolą, o tada ji, netgi norėdama, ne- 
galės išsigelbėti ir būtinai prigers. Taigi mergina apsigaubė galvą 
apsiaustu ir raudodama atsigulė ant valties dugno. 

Bet atsitiko visai kitaip, negu ji buvo numačiusi: mat pūtė gan 
švelnus šiaurys, jūra buvo rami, valtis visą naktį gerai plaukė, tad 
rytojaus dieną, vakarop, ją atplukdė į krantą, netoli miesto, vadinamo 
Suza, koks šimtas mylių aukščiau Tuniso. Mergina netgi nenumanė, 
ar ji atviroj jūroj, ar sausumoj, nes kaip atsigulė, taip ir gulėjo, nė 
kartą nepakeldama galvos ir niekuo nesidomėdama. Tuo metu, kai 
valtis atsitrenkė į krantą, pajūryje buvo viena vargšė moterėlė, kuri 
ringavo išdžiūvusius savo žvejų tinklus; pamačiusi valtį ji nusistebėjo, 
kad vyrai su pilnomis burėmis leido jai įsirėžti žemėn. Manydama, kad 
visi valtyje miega, priėjo artyn, bet nieko daugiau ten neišvydo, kaip 
vien šitą merginą, kietai bemiegančią. Moterėlė keliskart ją šūktelėjo 
ir pagaliau prižadino; iš drabužių pažinusi, kad čia krikščionė, užkal- 
bino ją itališkai!" ir paklausė, kaip ji vienų viena atplaukė šioje valty- 
je. Išgirdusi itališką šneką, mergina suabejojo, ar tik nebus priešingas 
vėjas parplukdęs ją atgal į Liparį; ji tučtuojau atsikėlė ir apsižvalgė 
aplinkui; neatpažindama vietovės ir matydama esanti sausumoje, pa- 
klausė moterėlę, kas čia per kraštas. Moteris atsakė jai: 


— Dukrele mano, tu esi netoli Suzos, Berberijoj. 

Išgirdusi šitai, mergina susikrimto, kad dievas nesiteikė atsiųsti jai 
mirties; bijodama kokios nešlovės ir nežinodama, kas daryti, ji sukniu- 
bo prie valties ir graudžiai pravirko. Moteriškei pagailo jos, ir ji tol ją 
prašė maldavo, kol parsivedė į savo trobelę. Mergina, paguosta ir apra- 
minta, papasakojo, kaip čia atsiradusi. Geroji moterėlė, supratusi, kad 
ji dar nieko burnoj neturėjo, pasiūlė jai rupios duonos, keletą džiovin- 
tų žuvelių ir vandens ir tiek ją ragino, kad ši truputį užvalgė. Paskui 
Gostanca paklausė moterėlę, kas ji tokia būsianti, kad taip gerai kal- 
banti itališkai. Toji atsakė, kad esanti iš Trapanio, o vardu Karapreza, 
ir čia patarnaujanti keliems žvejams krikščionims. Nors mergina ir 

labai sielvartavo, bet, išgirdusi vardą Karapreza*, pati nežinodama 
kodėl, geru ženklu palaikė šį vardą, įgavo šviesių vilčių ir bent kiek 
liovėsi troškusi sau mirties. Nesisakydama, kas esanti ir iš kur, širdingai 
prašė gerąją moterėlę, dėl dievo meilės, pasigailėti jos jaunystės ir pa- 
tarti, kaip apsisaugoti nuo pavojų, kurie jai čia gresia. Išklausiusi mer- 
giną, Karapreza nieko neatsakė, išbėgo iš trobelės, skubiai suringavo 
paliktus tinklus ir grįžo pas ją; visą apgumojusi savo apsiaustu, nusi- 
vedė į Suzą ir, čion atėjusi, tarė: 

— (Gostanca, aš tave nuvesiu pas vieną labai gerą saracėnę, kuriai 
gan dažnai patarnauju, kai esu reikalinga; tai sena ir gailestinga ponia; 
aš įprašysiu, kad ji tave paimtų į savo globą; esu tikra, kad saracėnė 
mielai tave priims ir laikys kaip dukrą, o tu, gyvendama pas ją, stenkis 
kaip bemokėdama įsiteikti ir įsigyti jos malonę, kol dievas atsiųs tau 
geresnę dalią. 

Kaip tarė, taip ir padarė. Toji ponia, jau žilagalvė moteris, išklau- 
siusi Karaprezos pasakojimą, pažvelgė merginai į akis, apsiašarojo, 
paskui, apkabinusi ją ir pabučiavusi į kaktą, paėmė už rankos ir įsivedė 
į savo namus, kur gyveno su keliomis moterimis be jokio vyro: visos jos 
vertėsi įvairiais rankdarbiais, darydamos visokiausius daiktelius iš 
šilko, odos ir palmių. Per kelias dienas mergina pramoko šio amato, 
sykiu su jomis pradėjo dirbti ir tokią įsigijo šeimininkės bei kitų mo- 
terų meilę, kad tiesiog nuostabu. Netrukus, bendraudama su jomis, 
išmoko ir jų kalbos. 

Kai mergina gyveno Suzoje, o namie ją jau apraudojo kaip dingu- 
sią ir mirusią, Tunise viešpatavo karalius, vardu Mariabdela!“!. Atsiti- 
ko, kad vienas kilmingas ir galingas jaunikaitis iš Granados pareiškė, 
jog Tuniso karalystė priklausanti jam, ir, sutelkęs didžiulę kariuomenę, 
patraukė prieš Tuniso karalių, norėdamas nuversti jį nuo sosto. Šita 
žinia pasiekė ir Martučą Gomitą, sėdintį kalėjime; kadangi jis gerai 
mokėjo berberų kalbą ir išgirdo, kad Tuniso karalius telkia didžiules 
pajėgas ir rengiasi gintis, šitaip tarė vienam iš tų, kur saugojo jį ir jo 
draugus: 

— Jeigu aš galėčiau pasikalbėti su karalium, esu tikras, duočiau 
jam tokį patarimą, kurio dėka jis laimėtų karą. 

Sargybinis persakė tuos žodžius savo viršininkui, o tas tučtuojau 
pranešė karaliui. Taigi karalius liepė atvesti jam Martučą, ir šis, pa- 
klaustas, kokį patarimą turįs, atsakė: 


+ Carapresa (it.) — brangus laimikis. 

— Valdove, kitados, lankydamasis jūsų kraštuose, gerai įsidė- 
mėjau, kaip jūs kariaujate: man rodos, kad jūs kautynėse daugiausia 
remiatės lankininkais; todėl, jeigu surastume būdą, kad priešo lanki- 
ninkams pritrūktų strėlių, o jūsiškiai turėtų jų į valias, tai aš manau, 
kad jūs laimėtumėt mūšį. 

— Be abejo, — atšovė karalius. — Jeigu tik būtų tai įmanoma, aš 
irgi tikėčiau pergale. 

— Valdove,— atsakė jam Martučas,— kad tik jūs panorėtumėt, 
o tat puikiausiai įmanoma, ir paklausykite kaip: liepkite savo šaulių 
lankams pritaisyti daug plonesnes temples negu kad paprastai varto- 
jamos, o paskui prigaminti strėlių, kurių įpjovos tiktų vien tokioms 
plonutėms templėms. Bet šis dalykas turi likti didžiausioje paslaptyje, 
nes jeigu apie tai sužinotų priešas, viskas nueitų perniek. Ir va kodėl 
aš taip kalbu: kai jūsų priešo šauliai išlaidys visas strėles, o jūsiškiai 
savas, žinote, kad jūsų priešininkai mūšio metu rankios mūsų lanki- 
ninkų strėles, o mūsiškiams teks rankioti priešų strėles; bet priešinin- 
kai negalės naudotis jūsų lankininkų strėlėmis, todėl, kad siaurutės jų 
įpjovos netiks storoms templėms, o tuo tarpu jūsų šauliams puikiausiai 
derės priešų strėlės, nes plonai templei labai gerai tiks strėlė su plačia 
įpjova; šitaip jūsiškiai turės galybę strėlių, o anie jų stokos. 

Karalius buvo išmintingas valdovas, ir jam patiko Martučo pata- 
rimas; tiksliai jo laikydamasis, jis laimėjo tą karą. Taigi Martučas pa- 
teko į didžią jo malonę ir tapo įtakingu ir turtingu žmogum. 

Garsas apie tai nuskambėjo po visą kraštą; pasiekė jis ir Gostancą: 
mergina sužinojo, kad Martučas Gomitas, kurį ji seniai laikė mirusiu, 
tebėra gyvas; taigi meilė, jau išblėsusi jos širdyje, staiga vėl užsidegė 
ir dar labiau suliepsnojo, ir prižadino žuvusią viltį. Todėl ji išsipasako- 
jo gerajai damai, pas kurią gyveno, visus savo nuotykius ir pasisakė 
geidžianti keliauti į Tunisą, idant jos akys galėtų pasigėrėti tuo, ko 
prisiklausė ausys. Dama labai pagyrė jos sumanymą, lyg būtų jai tikra 
motina, sėdo į valtį ir sykiu išplaukė į Tunisą, kur jas abi garbingai 
priėmė viena jos giminaitė. O kadangi drauge atvyko ir Karapreza, 
tai išsiuntė ją pamedžioti naujienų apie Martučą; ši, sužinojusi, kad 
jis gyvas ir turi aukštą tarnybą, pasakė tunisietei. Geroji saracėnė nu- 
sprendė pati pranešti Martučui, kad čion yra atvykusi jo Gostanca, ir 
vieną dieną, nuėjusi pas jį, tarė: 

— Martučai, mano namuose apsistojo tavo tarnas, atvykęs iš Lipa- 
rio, ir norėtų slapčia su tavim pasikalbėti; nepasikliaudama kitais, aš 
pati, kaip jis ir pageidavo, atėjau čion pranešti apie tai. 

Martučas padėkojo jai ir netrukus nuvyko į jos namus. Kai mergi- 
na išvydo jį, vos nenumirė iš džiaugsmo; neįstengdama valdytis, išskės- 
tom rankom puolė jam ant kaklo ir apkabino; iškentėtų negandų 
sugraudinta ir šios akimirkos džiaugsmo paveikta, tyliai pravirko ne- 
galėdama nė žodžio pratarti. Išvydęs merginą, Martučas kurį laiką 
stovėjo lyg apstulbęs, paskui atsidusęs tarė: 

— (O manoji Gostanca, tai tu gyva? Seniai girdėjau, kad tu dingusi, 
ir namiškiai nieko apie tave nežino. 

Taip pasakęs, apkabino ją ir pabučiavo su džiaugsmo ašarom aky- 
se. Gostanca apsakė jam visus savo nuotykius, paminėjo ir tą geradarę 
damą, pas kurią gyveno. Po ilgų šnekų Martučas, atsisveikinęs su Gos- 
tanca, nuėjo pas karalių, savo sinjorą, ir išpasakojo jam viską, tai yra 
savo ir merginos išgyvenimus, pridūręs, kad su jo sutikimu norįs ją 
vesti pagal krikščionių papročius. Karalių nustebino šita istorija; liepęs 
pašaukti merginą ir iš jos lūpų išgirdęs tą pat, ką pasakojo Martučas, 
karalius tarė: 

— Tu tikrai nusipelnei sau tokį vyrą! 

Liepęs atnešti gausias ir brangias dovanas, dalį jų davė jai, o dalį 
Martučui, ir leido jiedviem tvarkytis kaip tinkamiems. 

Martučas nuoširdžiai padėkojo tauriajai saracėnei, priglaudusiai 
ir globojusiai Gostancą, apdovanojo vertingomis dovanomis ir, pavedęs 
ją dievo malonei, atsisveikino; Gostanca, skirdamasi su savo geradare, 
graudžiai pravirko. 

Paskui Martučas ir Gostanca, karaliui leidus, sėdo į nedidelį laivą, 
pasiėmę drauge ir Karaprezą, ir su palankiu vėju grįžo į Liparį, kur 
buvo tokia šventė, kad ir apsakyti negalima. Čia Martučas vedė Gos- 
tancą, iškėlė puikias, prašmatnias vestuves, ir juodu santaikoje ir ra- 
mybėje ilgai džiaugėsi savo meile. 

PJETRAS BOKAMACA BĖGA SU ANJOLELA; SU- 
TINKA PLĖŠIKUS; MERGINA ĮSMUNKA Į MIŠKĄ 
IR ATVEDAMA Į PILI. PJETRAS SUGAUNAMAS, 
BET PASPRUNKA NUO PLĖŠIKŲ IR PO KELETO 


295 Trečia novelė 


NUOTYKIŲ PATENKA Į TĄ PAČIĄ PILĮ, KUR YRA 
ANJOLELA, VEDA JĄ, IR ABU DRAUGE GRĮŽTA 
Į ROMĄ. 

Neatsirado tarp visų nė vieno, kuris nebūtų gyręs Emilijos nove- 
lės. Karalienė, matydama, kad ji baigta, liepė toliau pasakoti Elizai. 
Šioji mielai pakluso ir pradėjo taip: 

— Grakščiosios damos, man prisimena viena klaiki naktis, kurią 
turėjo praleisti du ne per daug atsargūs jaunuoliai. Bet kadangi po tos 
nakties sekė daug džiaugsmingų dienų, aš norėčiau papasakoti jums 
šią istoriją, puikiai tinkančią mūsų temai. 

Romoje, kuri kadaise buvo pasaulio galva, o dabar uodega'““, 
gyveno ne per seniai jaunuolis, vardu Pjetras Bokamaca'““, kilęs iš 
labai garbingos romiečių giminės. Jis įsimylėjo gražią ir žavingą mer- 
giną, vardu Anjolelą, kurios tėvas, Džiljocas Saulas, buvo žmogelis 
prastas, bet romiečių labai mėgstamas. Pjetras, įsimylėjęs merginą, 
taip mokėjo ją paveikti, kad ir jinai ne mažiau pamilo jį. Aistringos 
meilės stumiamas, nebegalėdamas ilgiau kęsti baisių kančių, kurias 
jam kėlė geismas turėti Anjolelą savo glėbyje, paprašė jos rankos. Tai 
sužinoję, jo giminaičiai užsipuolė jį ir piktais žodžiais pasmerkė jo 
pasirinkimą; be to, liepė pranešti merginos tėvui, Džiljocui Saului, 
kad jis nieku gyvu nepaisytų Pjetro maldavimų, nes jeigu pasielgsiąs 
priešingai, niekados jo nepripažinsią nei draugu, nei gimine. Pjetras, 
matydamas, kad jam užtvertas tasai vienintelis kelias, kuriuo tikėjosi 
pasiekti savo tikslą, vos nenumirė iš sielvarto. Jeigu tik Džiljocas būtų 
sutikęs, jis būtų vedęs jo dukterį net ir prieš visų giminaičių valią; bet 
staiga jam šovė į galvą, kad norint įvykdyti savo troškimą užtenka 
vien merginos sutikimo; sužinojęs per tarpininką, kad Anjolela pasi- 
ryžusi, susitarė su ja bėgti iš Romos. 

Viską paruošęs, vieną rytą, vos švintant, Pjetras drauge su Anjolela 
sėdo ant žirgų ir nudūmė Ananjos link; ten Pjetras turėjo keletą drau- 
gų, kuriais itin pasitikėjo. Įsimylėjėliai jojo greitai, baimindamiesi, ar 
jų kas nesiveja, ir, negalėdami susituokti, bent šnekučiavosi apie savo 
meilę, kartkartėm pasibučiuodami. 

Pjetras ne itin gerai žinojo kelią, ir kai juodu nutolo gal per aštuo- 
netą mylių nuo Romos, užuot laikęsi dešinės, patraukė kairėn. Dar 
nenujojus jiems nė dviejų mylių, priešaky pasirodė pilaitė, iš kurios 
tučtuojau iššoko, vos tik užmatė juodu, dvylika ginkluotų raitelių. 
Kai šie buvo jau visai arti, mergina pamatė juos ir suriko: 

— Pjetrai, sprukime! Užpuolikai! 

Mergina pasuko savo arklį į didelę girią, iš visų jėgų mygdama 
jam šonus pentinais ir laikydamasi už balno gugos; arklys, smarkiai 
bakinamas, nešė ją šuoliais per girią. Pjetras, kuris jojo labiau žiūrė- 
damas į mylimosios veidą negu į kelią, per vėlai pastebėjo užpuolikus: 
kol jisai žvalgėsi, kur tie priešai, jie apsupo jį, sugriebė, nutraukė nuo 
žirgo ir paklausė, kas jis toks. Pjetrui pasakius savo pavardę, jie ėmė 
tartis kalbėdami: 

— Jis mūsų priešų bičiulis, neverta dėl jo ilgai sukti galvos: atim- 
kime žirgą ir drabužius ir, Orsinių gėdai'“*, pakarkime ant šito ąžuolo. 

Kai visi šiam nuosprendžiui pritarė, Pjetrui liepė nusirengti. Kol 
jis rengėsi, jau nuspėdamas savo pražūtį, staiga iššoko iš pasalos bent 
dvidešimt penki ginkluoti vyrai šaukdami: 

— Žudykim, žudykim juos! 

Piktadariai, iš netyčių užklupti, paliko Pjetrą ir ruošėsi gintis; bet, 
apsižiūrėję, kad priešų daug daugiau, ėmė bėgti, o anie vytis. Pjetras, 
matydamas esąs laisvas, tučtuojau griebė savo drapanas, sėdo ant žirgo 
ir nuskriejo girios link tuo keliu, kuriuo buvo matęs šuoliuojant mergi- 
ną. Tačiau girioje neaptiko nei kelio, nei takelio, nei arklio pėdų. Kad 
ir pasijutęs saugus ir pasprukęs nuo užpuolikų, praradęs mylimąją, jis 
baisiausiai nusiminė ir ėmė raudoti, klajodamas po girią ir šaukdamas 
ją vardu. Bet niekas į jo šauksmą neatsiliepė; jis nedrįso grįžti atgal, 
o jodamas pirmyn nežinojo, kur atsidurs; antra vertus, jis baiminosi 
girios žvėrių, baiminosi ir dėl savęs paties, ir dėl savo merginos, kuri 
jau vaidenosi jam lokio ar vilko draskoma. Taip klaidžiojo nelaimingas 
Pjetras kiaurą dieną po girią šaukdamas ir vaitodamas; kartais jam 
atrodydavo, kad traukia pirmyn, o iš tikrųjų grįždavo atgal į tą pačią 
vietą. Galiausiai nuo šauksmo, verksmo, baimės ir alkio jis taip nusilpo, 
jog nebegalėjo toliau joti. Matydamas, kad ateina naktis, ir nežinoda- 
mas, ko griebtis, užtikęs didžiulį ąžuolą, nulipo nuo žirgo, pririšo jį 
prie kamieno, o pats įsitaisė ant šakos, idant naktį laukiniai žvėrys ne- 
surytų. Netrukus patekėjo mėnuo, ir girioje pasidarė šviesu; bet Pjet- 
ras nedrįso užmigti, bijodamas iškristi iš medžio (o jeigu net ir būtų 
gavęs patogiai atsigulti, skausmas ir mintys apie Anjolelą nebūtų jam 
leidę sumerkti akių); taigi, dūsaudamas ir verkdamas, ir nelemtą savo 
dalią keikdamas, budėjo. 

Mergina, nušuoliavusi, kaip jau minėjome, į girią, nežinojo, kur- 
link sukti, ir jojo ten, kur žirgas nešė; taip ji įsibrazdino į tokį tanku- 
myną, kad nebenumanė, iš kurios pusės į girią įlėkė. Todėl ir ji kiaurą 
dieną kaip Pjetras klaidžiojo po mišką, čia lūkuriuodama, čia tolyn 

jodama, verkdama ir šaukdama mylimąjį, skųsdamasi savo nelaime. 
Galiausiai, matydama, kad Pjetro vis nėra, jau vakarop užtiko keliuką, 
kuriuo ir pasuko jos žirgas. Pajojėjusi apie dvi mylias, tolumoje išvydo 
trobelę ir kuo greičiau nušuoliavo jos link. Čia rado labai nukaršusį 
žmogelį su pačia, irgi jau žila. Seneliukai, išvydę ją vienui vieną, tarė: 

— O dukrele, ką gi tu veiki tokiu metu pati viena šioj girioj? 

Mergina atsakė verkdama, kad nuklydusi nuo draugų, ir paklausė, 
ar toli į Ananją. 

— Šis kelias ne į Ananją veda, — atsakė žmogelis. — Į Ananją dar 
dvylika mylių su viršum. 

Tuomet mergina paklausė: 

— O ar yra čia netoliese kokia sodyba, kur galėčiau pernakvoti? 

Į tai žmogelis atsakė: 

— Čia aplinkui nėra nė vienos sodybos, kur spėtumei iki tamsos 
nukakti. 

Tuomet mergina tarė: 

— Jeigu jau kitur nebespėsiu nukakti, tai gal jūs teiksitės, dėl 
dievo meilės, mane šiąnakt priglausti. 

— Mergužėle,— atsakė žmogelis, — mums bus labai malonu, jeigu 
tu šiąnakt pas mus nakvosi; bet turime tave įspėti, kad šiuose kraštuose 
dieną ir naktį zuja draugų ir priešų gaujos, kurios daug padaro mums 
visokių rūpesčių ir nuostolių; jeigu, neduok dieve, šiąnakt užgriūtų jie 
čion, tai išvydę tave, tokią jauną ir gražią, ko gero, tau šlovę nuplėštų 
ir gėdą užtrauktų, o mudu niekuo negalėtume padėti. Todėl iš anksto 
įspėjame, kad paskui, jeigu tokia nelaimė atsitiktų, mumis nesiskųstum. 

Matydama, kad metas jau vėlus, mergina, nors senuko žodžiai ją 
ir išgąsdino, tarė: 

— Jeigu tokia bus dievo malonė, jis saugos jus ir mane nuo šito- 
kios bėdos, o jeigu ji ir ištiktų, tai verčiau tegu nuskriaudžia mane 
žmonės, negu sudrasko girioje žvėrys. 

Taip tarusi, nulipo nuo žirgo ir Įėjo į vargšo žmogelio trobą, čia 
sykiu su jais skurdžiai pavakarieniavo, o paskui nenusirengusi griuvo 
šalia jų į tą pačią lovą ir kiaurą naktį dūsavo ir verkė dėl savo nelaimės 
ir dėl Pjetro, nesitikėdama dėl jo nieko kito, kaip vien tik blogo. 

Jau beveik auštant ji išgirdo artėjančių žingsnių taukšėjimą; todėl 
pašoko, išbėgo į užpakalinį kiemą ir, pamačiusi viename kampe di- 
džiulį kūgį šieno, įlindo ir pasislėpė, kad tie žmonės, jeigu čion ateitų, 
ne taip greit ją rastų. Vos spėjo pasislėpti, nemaža gauja piktadarių 
jau buvo prie trobelės durų ir beldėsi, kad atidarytų. Įžengę vidun ir 

radę priemenėje pabalnotą žirgą, paklausė, kas čia dar yra. Žmogelis, 
nematydamas merginos, atsakė: 

— Nieko daugiau nėra, tik mudu su pačia, o šitas žirgas, nuo kaž- 
ko ištrukęs, atbėgo vakar vakare; mes jį įsivedėme priemenėn, kad 
vilkai nesuėstų. 

— Puiku, — tarė gaujos vyresnysis, — jeigu neturi jis šeimininko, 
tai pravers mums! 

Gauja pakriko po trobelę ir po kiemą, sudėjo ant žemės savo ietis 
ir skydus. Vienas jų, nežinodamas, ką veikti, sviedė savo ietį į šieną ir 
vos nenudurė ten pasislėpusios merginos, o jinai vos neišsidavė, nes 
ietis taip arti pračiuožė pro kairiąją krūtį, kad geležinis smaigalys 
perplėšė jos drabužį, taigi ji iš baimės jau norėjo garsiai surikti, tarda- 
masi esanti sužeista; bet prisiminusi, kur yra, atsikvošėjo ir užkando 
žadą. Gauja, įsitaisiusi kas šen, kas ten, prisikepė ožienos ir kitokios 
mėsos, prisivalgė, prisigėrė ir nudrožė savo keliais, išsivesdama mergi- 
nos žirgą. Kai plėšikai bent kiek atsitolino, žmogelis ėmė klausinėti 
pačią: 

— O kurgi dingo mūsų mergina, kur vakar vakare atjojo? Kai 
atsikėlėme, aš jos nemačiau. 

Moterėlė atsakė nežinanti ir nuėjo ieškoti. 

Mergina, pajutusi, kad plėšikai jau išgarmėję, išlindo iš šieno; žmo- 
gelis, pamatęs ją, labai apsidžiaugė, kad ji nepateko tiems nevidonams 
į rankas. Kai visai prašvito, seniukas jai tarė: 

— Dabar, kai jau šviesu, jei nori, mes palydėsim tave iki pilies, 
kuri nuo čia už penketo mylių; ten tu būsi saugioje vietoje; bet tau teks 
eiti pėsčiai, nes tie nenaudėliai, ką tik iš čia išsinešdinę, nusivedė tavo 
žirgą. 

Mergina susitaikė su ta skriauda ir dėl dievo meilės prašėsi nuve- 
dama į pilį; taigi visi trys leidosi į kelią ir apie pusę trečios jau buvo 
pily. Pilis priklausė vienam iš Orsinių, kuris vadinosi Lielas di Kampas 
di Fjorė!“?, ir atsitiktinai viešėjo čia jo žmona, geraširdė ir šventa mo- 
teris. Pamačiusi merginą, tuojau ją atpažino, džiaugsmingai priėmė 
ir paprašė smulkiai išklostyti, kaip ji čia atsirado. Mergina viską jai 
papasakojo. Dama, kuri pažinojo taipogi ir Pjetrą, kaip savo vyro 
draugą, labai nusiminė dėl šio nuotykio ir išgirdusi, kur Pjetras buvo 
užpultas ir sučiuptas, nusprendė, kad jis jau nebegyvas. Todėl tarė 
merginai: 

— Kadangi nežinai, kas ištiko Pjetrą, liksi pas mane, kol galėsiu 
saugiai tave pristatyti į Romą. 

O tuo tarpu Pjetras, baisiausiai susikrimtęs, tupėjo ąžuole; apie 
vidurnaktį išvydo bent dvidešimt vilkų, kurie apsupo jo žirgą. Žirgas, 
pajutęs juos, pasimuistė, nutraukė kamanas ir šoko bėgti; bet, apstotas 
plėšrūnų ir niekur negalėdamas pasprukti, ilgą laiką gynėsi dantimis 
ir kanopomis; galų gale vilkai pargriovė jį žemėn, perkando gerklę, 
bemat paleido žarnas, paskui apipuolė visi, surijo ir nubindzino tolyn, 
vienus tik kaulus tepalikę. Pjetras, kuriam žirgas atrodė kaip draugas 
ir parama visose negandose, labai nusiminė ir tarėsi amžindie neišei- 
siąs iš šitos girios. Aušo jau rytas, ir jis, betupėdamas ąžuole, sustingo 
iki gyvo kaulo; dairydamasis aplinkui, priešaky pamatė, gal už kokios 
mylios, didžiulį ugnies stulpą. Kai tik prašvito diena, jis ne be baimės 
išlipo iš ąžuolo ir nudrožė ta kryptimi; greit priėjo ugniakurą, aplink 
kurį sėdėjo piemenys ir pusryčiavo, įkaitę prie laužo. Piemenims pa- 
gailo jo, ir jie priėmė jį į savo tarpą. Užkandęs ir apšilęs, Pjetras papa- 
sakojo savo nelaimę ir kaip pats vienas čia atsiradęs, o paskui paklausė, 
ar nėra netoliese kaimo ar pilies, kur galėtų užeiti. Piemenys atsakė, 
kad už kokio trejeto mylių nuo čia yra Lielo di Kampo di Fjorės pilis, 
kur šiuo metu gyvena jo žmona. Pjetras, itin prasidžiugęs, paprašė, 
kad kuris nors jį palydėtų iki pilies; du iš jų mielai sutiko. Atvykęs į 
pilį ir čia radęs vieną kitą pažįstamą, Pjetras laužė sau galvą, kaip 
susiieškoti girioje savo mylimąją. Bet tuo tarpu jį pakvietė pas šeimi- 
ninkę. Jis tučtuojau nuėjo ir kai šalia damos išvydo Anjolelą, nepap- 
rastai apsidžiaugė. Trokšte troško pulti prie jos ir apkabinti, bet gėdi- 
josi šeimininkės. Jeigu Pjetras taip džiaugėsi, tai merginos džiaugsmas 
irgi buvo ne mažesnis. Taurioji dama, pasveikinusi jį ir išklausiusi 
visus jo nutikimus, gerokai išbarė už tai, kad žada nepaisyti tėvų valios. 
Bet matydama, kad jo ryžtas nepa:aužiamas ir kad mergina juo susiža- 
vėjusi, tarė pati sau: 

— O man ko čia rūpintis? Juodu mylisi, juodu pasižįsta, abudu 
mano vyro bičiuliai, jųdviejų troškimas garbingas; tikriausiai tokia 
dievo valia, nes vieną viešpats išgelbėjo nuo kartuvių, kitą nuo ieties, 
o abudu nuo laukinių žvėrių: todėl tebūnie jau taip. 

Paskui kreipdamasi į juos tarė: 

— Jeigu ryžotės tapti vyru ir žmona, tai ir aš judviem padėsiu: 
iškelsiu vestuves Lielo lėšomis, o paskui pasistengsiu judu sutaikyti su 
tėvais. 

Pjetras, be galo prasidžiugęs, o Anjolela dar labiau, tučtuojau 
susituokė. Taurioji dama iškėlė jiems šaunias vestuves, kokias tik įma- 
noma buvo iškelti kalnuose, ir čia juodu pirmąsyk paragavo saldžiųjų 

savo meilės vaisių. Po keleto dienų dama sykiu su jaunąja pora sėdo 
ant žirgų, ir, saugios palydos lydimi, visi trys grįžo į Romą. Čia rado 
Pjetro tėvus, smarkiai užsirūstinusius ant jo dėl savavališko poelgio. 
Tačiau dama juos sutaikino, ir Pjetras su savo Anjolela ramiai ir malo- 
niai gyveno iki pat senatvės. 

MESERAS LICIJUS DA VALBONA UŽKLUMPA RI- 
CARDA MANARDĮ PAS SAVO DUKTERĮ; RICARDAS 
JĄ VEDA IR SUSITAIKINA SU JOS TĖVU. 


Kai Eliza nutilo, karalienė, išklausiusi draugių liaupses, skirtas jos 
novelei, liepė toliau pasakoti Filostratui, ir jis šypsodamas pradėjo: 

— Daugelis iš jūsų piktai mane vainojo, kam aš pasiūliau tokią 
liūdną temą vakarykščiams pasakojimams, kurie daug kartų jus pra- 
virkdė. Norėdamas už šitas ašaras bent kiek jums atsilyginti ir visus 
šiek tiek pajuokinti, ketinu trumputėje noveliukėje papasakoti apie 
tokią meilę, kur nėra įsimaišę jokio liūdesio, tik vienas kitas atodūsis 
ir valandžiukė baimės ir gėdos. 

Ne per seniausiai, gerbiamosios damos, gyveno Romanjoje taurus 
ir turtingas riteris, vardu meseras Licijus da Valbona!®’®, kuriam, jau 
bemaž sulaukusiam žilo plauko, žmona, dona Džakomina, netikėtai 
pagimdė dukrelę. Užaugusi savo grožiu ir žavesiu ji pralenkė visas to 
krašto merginas. Kadangi buvo vienturtė, tai tėvas bei motina didžiai 
ją mylėjo ir brangino, ir itin rūpestingai saugojo, vildamiesi per ją susi- 
giminiuoti su aukštais žmonėmis. 

Mesero Licijaus namuose labai dažnai lankydavosi ir svečiuoda- 
vosi gražus skaistveidis jaunuolis, vardu Ričardas, iš bretinoriškių 
Manardžių!“" giminės. Meseras Licijus ir jo žmona visiškai juo pasiti- 
kėjo, lyg jis būtų jųdviejų sūnus. Kartą ir kitą pamatęs dailią, žavingą, 
padorią, gražiai išauklėtą mergaitę, jau beveik nuotaką, jaunuolis 
aistringai ją įsimylėjo, bet slėpė savo meilę širdies gilumoje. 

Mergaitė atspėjo jaunuolio jausmus ir ne tik nesibaidė Amūro 
strėlių, bet jį taip pat karštai pamilo. Ričardas nesitvėrė džiaugsmu. 
Daug kartų jau buvo benorįs prisipažinti, bet vis nesiryždavo. Tačiau 
sykį surado progą ir įsidrąsinęs tarė: 

— Katerina, maldauju tave: neleisk man numirti iš meilės! 

Mergina tučtuojau atsakė: 

— Regi dievas, bijau, kad tu manęs pirmiau nenumarintum! 

Šie žodžiai itin pradžiugino bei padrąsino Ričardą, ir jis pridūrė: 

— Aš viską padarysiu, ko tik tu trokšti, bet sugalvok pati, kaip 
išgelbėti savo ir mano gyvybę! 

— Ričardai, tu matai, kad esu akylai saugoma! Neišmanau, kaip 
galėtum pas mane ateiti. Bet jeigu tu žinai kokį nors būdą, kuris neuž- 
trauktų man gėdos, tai sakyk — aš viską padarysiu. 

Ričardas, daug apie tai galvojęs, tučtuojau tarė: 

— Katerina mano mieloji! Vienintelis kelias — kad tu miegotum 
balkone į sodo pusę: jeigu aš žinočiau, jog tu nakčia būsi ten, be abejo, 
pasistengčiau užkopti pas tave, nors jis ir aukštai. 

Katerina jam atsakė: 

— Jeigu tik turėsi drąsos ten užlipti, aš tikiuos susitvarkyti taip, 
kad man pavyks miegoti balkone. 

Ričardas tvirtai prižadėjo. Ir, vieną vienintelį kartą skubomis 
pasibučiavę, juodu išsiskyrė. 

Kitą dieną, o buvo jau gegužio pabaiga, mergina ėmė skųstis moti- 
nai, kad pereitą naktį negalėjusi užmigti dėl baisaus karščio. 

Motina jai tarė: 

— Ak dukrele, koks gi čia dabar karštis? Jokių karščių dar nėra. 

Katerina atsikirto: 

— Mamyte, jūs turėtumėt sakyti: „Mano manymu, karščių dar 
nėra“, ir tada būtų jūsų teisybė; tačiau neužmirškite, kad jaunos 
mergaitės daug karštesnės už pagyvenusias damas. 

Tada motina tarė: 

— "Teisybę tu sakai, dukrele; bet aš juk negaliu savo nuožiūra 
užleisti karštį ar šaltį, kaip tu gal pageidautum. Orus reikia kęsti tokius, 
kokius duoda metų laikai. Gal kitą naktį bus vėsiau ir tu miegosi 
geriau. 

— Duok dieve,— atsiduso Katerina, — tik niekur dar negirdėta, 
kad į vasarą naktys atvėstų! 

— Tai ko gi tu nori? — paklausė dama. 

Katerina atsakė: 

— Jeigu leistų man tėtė ir jūs, aš mielai įsitaisyčiau lovytę balkone 
į sodo pusę, greta tėtės kambario; ten aš gulėčiau klausydamasi lakš- 
tingalos giesmių ir vėsumoj jausčiausi daug geriau negu jūsų miega- 
majame. 

— Gerai, dukrele, — tarė motina, — aš pasakysiu tavo tėvui. Kaip 
jis nuspręs, taip ir padarysime. 

Išgirdęs tai iš žmonos, meseras Licijus, jau senas ir todėl gal šiek 
tiek užsispyręs, tarė: 

— Kas ten per lakštingala, kuriai čiulbant ji nori miegoti? Išmo- 
kysiu aš ją užmigti ir cikadoms svirpiant! 

Sužinojusi apie šitokį tėvo atsakymą, Katerina labiau iš apmaudo 
negu dėl karščio kitą naktį ne tik pati nemiegojo, bet nedavė užmigti 
ir motinai, vis skųsdamasi baisiu karščiu. 

Ryto metą motina nuėjo pas meserą Licijų ir tarė jam: 

— Mesere, jūs nė kiek nemylite dukters! Kas jums bėdos, kad ji 
gulės balkone? Kiaurą naktį ji nerado sau vietos dėl karščio. O be to, 
ko čia jums stebėtis, kad ji mėgsta klausytis lakštingalos čiulbesio? Juk 
jinai dar mergaičiukė, o mergaitės žavisi viskuo, kas panašu į jas. 

Išklausęs tuos žodžius, meseras Licijus tarė: 

— Na, tebūnie taip: įneškit lovą, kokia tenai tilps; aplinkui pritai- 
sykit užuolaidas, ir tegu sau guli ir klausosi lakštingalos giesmių, kiek 
tik širdis geidžia! 

Mergina, tai sužinojusi, tučtuojau liepė paruošti lovą balkone ir, 
rengdamasi ateinančią naktį ten miegoti, tol laukė, kol pamatė Ričardą 
ir davė jam sutartą ženklą, iš kurio jis suprato, ką turi daryti. Meseras 
Licijus, išgirdęs, kad dukra nuėjo gulti, užrakino duris į balkoną ir 
taipogi atsigulė. 

Kai viskas namuose nuščiuvo, Ričardas kopėčiomis užlipo ant 
sienos, paskui, nusigriebdamas už kitos sienos atbrailų, vargais nega- 
lais, rizikuodamas nusisukti sprandą, užsiropštė į balkoną, kur tykiai 
ir džiaugsmingai jį priėmė mergina. Į valias prisibučiavę, juodu sugulė 
drauge ir beveik kiaurą naktį mėgavosi, daugel kartų privertę suokti 
lakštingalą. Naktys tada buvo trumpos, malonumas didelis, o juodu 
ir nenutuokė, kad jau rytas aušta; įkaitę ir nuo šilto oro, ir nuo savo 
pramogos, abu užmigo niekuo neprisidengę; Katerina dešiniąja ranka 
buvo apkabinusi Ričardo kaklą, o kairiąja nusitvėrusi už tokio daikto, 
kurį jūs, moterys, užvis labiausiai gėdijatės prie vyrų pavadinti tikruo- 
ju vardu. 

Taip jiedviem bemiegant «Kaip užmuštiems, išaušo diena, ir meseras 
Licijus atsikėlė; prisiminęs, kad dukra miega balkone, tyliai pravėręs 
duris, tarė pats sau: 

— Nagi pažiūrėsime, kaip lakštingala šiąnakt davė miegoti Kate- 
rinai! 

Priėjęs artyn, atsargiai pakėlė užuolaidą, kabančią aplink lovą, 
ir išvydo Ričardą ir ją, nuogus ir nusiklojusius, kurie miegojo apsika- 
binę, kaip aukščiau aprašyta. Aiškiai atpažinęs Ričardą, meseras Lici- 
jus patyliukais išsėlino, nuėjo į žmonos miegamąjį, išbudino ją ir tarė: 

— Kelkis greičiau, žmona, ir eikš pasižiūrėti: tavo dukrelė taip 
susižavėjo lakštingala, kad sugavo ją ir laiko rankoje! 

— Argi tai galimas daiktas? — sušuko dama. 

Meseras Licijus tarė: 

— Pati pamatysi — tik eikš greičiau! 

Skubiai apsirengusi, dama tyliai nusekė paskui meserą Licijų. Kai 
abu prisiartino prie lovos ir pakėlė užuolaidą, dona Džakomina savo 
akimis pamatė, kaip jos dukra sugavusi laikė rankoje lakštingalą, 
kurios čiulbesio taip troško klausytis. Dama, pasipiktinusi, kad Ričar- 
das taip baisiai ją apgavo, norėjo užrikti ir jį iškoneveikti; bet meseras 
Licijus tarė: 

— Žmona, jeigu tau brangi mano meilė, šiukštu, nepraverk bur- 
nos! Jei mūsų dukra sugavo lakštingalą, esu tikras, kad ją ir turės. Ri- 
čardas — kilmingas ir turtingas jaunuolis, ir mums tik garbė su juo 
susigiminiuoti. Jeigu jis norės išnešti iš čia sveiką kailį, pirmiau turės 
susižieduoti su Katerina, taigi lakštingalą jis bus įtupdęs į savo narvelį, 
o ne į svetimą. 

Dona Džakomina, matydama, kad vyras dėl šio nutikimo nėmaž 
nesijaudina, nurimo ir užsičiaupė pagalvojusi, kad duktė praleido pui- 
kią naktį, gerai pailsėjo ir sugavo lakštingalą. 

Neilgai trukus po šios šnekos nubudo Ričardas; pamatęs, kad jau 
šviesu, tarėsi pražuvęs ir šūktelėjo Katerinai: 

— Vai mieloji mano, ką dabar darysim: jau prašvito diena ir čia 
mane užklupo! 

Sulig tais žodžiais meseras Licijus žingtelėjo pirmyn, pakėlė užuo- 
laidą ir tarė: 

— Šį reikalą mes sutvarkysime! 

Kai Ričardas išvydo meserą Licijų, tarytum kas širdį būtų išplėšę 
jam iš krūtinės; kilstelėjęs galvą ir atsisėdęs lovoje, sušuko: 

— Pone, dėl dievo meilės, pasigailėkit! Žinau, kad aš, kaip niekšas 
ir nedorėlis, nusipelniau mirties, todėl darykit man ką norite, tik mal- 
dauju: pagailėkit mano gyvybės, nežudykit! 

Meseras Licijus atsakė jam: 

— Ričardai, ne šitokio atpildo nusipelnė mano meilė ir pasitikė- 
jimas tavim. Bet kadangi jau šitaip atsitiko ir jaunystė tave pastūmėjo 

į tokį prasižengimą, tai, kad neužtrauktum sau mirties, o man gėdos, 
imk Kateriną už teisėtą žmoną; ir kaip šiąnakt ji buvo tava, tokia tebu- 
nie iki amžiaus galo. Tik taip su manim susitaikinsi ir pats išsigelbėsi. 
O jeigu su tuo nesutinki, tai pavesk savo sielą dievui! 

Kol vyko šitoks pokalbis, Katerina paleido iš saujos lakštingalą ir 
užsiklojusi ėmė graudžiai verkti ir maldauti tėvą, kad dovanotų Ri- 
čardui; sykiu ji maldavo ir Ričardą, kad šis sutiktų su mesero Licijaus 
valia: tada juodu galėtų sau ramiai ir ilgus metus džiaugtis tokiomis 
pat naktimis. Bet čia ir nereikėjo per daug prašymų: pirma, gėda dėl 
prasižengimo ir noras jį išpirkti, antra, mirties baimė ir troškimas 
išsigelbėti, o be to, karšta meilė ir geismas turėti mylimą būtybę — 
skatino Ričardą geruoju ir nėmaž nedelsiant pareikšti, kad jis esąs 
pasiruošęs įvykdyti mesero Licijaus valią. Tuomet meseras Licijus 
pasiskolino iš donos Džakominos žiedą, ir čia pat Ričardas jų akivaiz- 
doje susižiedavo su Katerina. Po sužadėtuvių meseras Licijus ir dona 
Džakomina išeidami tarė: 

— Dabar ilsėkitės, nes poilsis gal jums reikalingesnis už keltuves. 

Jiems išėjus, jaunuoliai vėl apsikabino ir, nakčia nujoję daugiau 
nei šešetą mylių, prieš keldamiesi sukorė dar dvejetą, ir taip užbaigė 
pirmąją dieną. 

Atsikėlęs Ričardas smulkiau viską aptarė su meseru Licijum ir po 
kelių dienų kaip įprasta draugų bei giminių akivaizdoje susituokė su 
mergina, iškilmingai parsivedė ją į savo namus, iškėlė puikias, šaunias 
vestuves ir paskui ilgus metus santaikoje ir džiaugsme sykiu su Kateri- 
na medžiojo lakštingalas ir dieną, ir naktį, kiek tik širdis geidė. 

GVIDOTAS IŠ KREMONOS PALIEKA DŽAKOMINUI 
IŠ PAVIJOS SAVO ĮDUKRĄ IR NUMIRŠTA; FAEN- 
COJE JĄ ĮSIMYLI DŽANOLĖ DI SEVERINAS IR 
MINGINAS DI MINGOLĖ; DĖL MERGINOS JUODU 
SUSIVAIDIJA. PAAIŠKĖJUS, KAD MERGINA DŽA- 
NOLĖS SESUO, JĄ VEDA MINGINAS. 


Klausydamosi novelės apie lakštingalą, damos taip juokėsi, kad, 
Filostratui net baigus pasakoti, jos dar nesitvėrė juoku. Galų gale, kai 
visos į valias prisikvatojo, karalienė tarė Filostratui: 

— Iš tikrųjų, jeigu vakar tu mus nuliūdinai, tai šiandien tiek 
pralinksminai, kad nė viena neturi pagrindo tavim nusiskųsti. 

Ir, atsigręžusi į Neifilę, karalienė liepė pasakoti jai. Toji, smagiai 
nusiteikusi, pradėjo: 

— Kadangi Filostratas mus nuvedė į Romanją, tad ir man bus 
ne pro šalį kiek pasivaikščioti po ją savo novelėje. 

Taigi kitados Fano mieste gyveno du lombardai: vienas vadinosi 
Gvidotas iš Kremonos, o antrasis — Džakominas iš Pavijos, abudu 
vyrai jau nusenę, bemaž visą gyvenimą praleidę turnyruose ir karuose. 
Gvidotas, jausdamas artėjančią mirtį, o neturėdamas nei sūnaus, nei 
draugo ar giminaičio, kuriuo pasitikėtų labiau nei Džakominu, paliko 
jam visą savo labą ir mergaitę gal kokių dešimties metų ir, smulkiai 
aptaręs su juo savo reikalus, apleido šį pasaulį. 

Kaip tik tais laikais Faencos miestas, ilgų karų ir negandų nunio- 
kotas, truputį atsigavo, ir visi pabėgėliai, kas tik norėjo, laisvai galėjo 
grįžti. Todėl Džakominas, anksčiau ten gyvenęs ir pamėgęs šią vietą, 
grįžo su visu savo geru, atsigabeno ir mergaitę, Gvidoto jam paliktą, 
kurią mylėjo ir lepino kaip tikrą dukterį. Išaugo ji gražuolė, prana- 
šesnė už kitas to miesto merginas; buvo ne tik daili, bet gražiai išauklė- 
ta ir dora. Todėl daugelis vyriškių rėžė apie ją sparną, ypač du jaunuo- 
liai, abudu lygiai šaunūs ir kilmingi, užsiliepsnojo tokia meile jai, kad 
iš pavydo ėmė giežti kits kitam baisiausią neapykantą. Vienas iš jųdvie- 
Jų vadinosi Džanolė di Severinas, o antras — Minginas di Mingolė. 
Ir vienas, ir antras mielai būtų ją vedęs, nes mergaitei jau buvo penkio- 
lika metų, bet nesutiko tėvai. Matydami, kad jiems draudžiama vesti 
dėl rimtų priežasčių, jaunuoliai nusprendė siekti savo tikslo tokiu bū- 
du, koks katram atrodė geresnis. Džakominas laikė savo namuose jau 
pagyvenusią tarnaitę ir tarną, vardu Krivelą, labai smagų ir malonų 
žmogelį. Artimai susipažinęs su juo, Džanolė, nutaikęs progą, atvėrė 
jam savo meilės paslaptį ir prašė padėti įgyvendinti jo planus, žadė- 
damas kalnus visokių gėrybių. Krivelas jam atsakė: 

— Matai, aš čia tiek galėčiau tau padėti: kai Džakominas kurį 
nors vakarą išeis į svečius, nuvesčiau tave į jos kambarį; nes jeigu 
mėginčiau užtarti už tave bent žodelį, ji nė klausyti manęs nenorėtų. 
Jei tokia paslauga tau būtų naudinga, šitai aš prižadu ir ištesėsiu, o tu 
paskui jau daryk, kaip pačiam atrodys geriau. 

Džanolė atsakė, kad nieko daugiau netrokštąs, ir šitaip juodu susi- 
tarė. Savo ruožtu Minginas susibičiuliavo su tarnaite ir taip jai įsiteikė, 
kad ji keletą kartų nešė nuo jo merginai dovanų ir beveik sukurstė jos 

širdyje meilę jam, be to, prižadėjo suvesti jį su ja, jeigu Džakominas 
kuria nors dingstimi išeitų vakare iš namų. 

Neilgai trukus po šių sandėrių Džakominas, Krivelo įkalbėtas, 
nuėjo vakarieniauti pas vieną savo bičiulį. Krivelas tučtuojau davė 
žinią Džanolei, kad pagal sutartą ženklą jis rasiąs duris atviras. Sykiu 
ir tarnaitė, nieko apie tai nenumanydama, pranešė Minginui, kad 
Džakominas namie nevakarieniausiąs; todėl Minginas tegu lūkuriuoja 
arti namų ir, pamatęs ženklą, tegu eina vidun. 

Kai atėjo vakaras, abudu įsimylėjėliai, nieko nežinodami apie šį 
dvigubą susitarimą ir nepasikliaudami vienas antru, dėl viso pikto pasi- 
kvietė kelis ginkluotus draugus ir kiekvienas nutraukė tykoti savo 
laimikio. Minginas su saviškiais, laukdamas sutarto ženklo, pasislėpė 
vieno bičiulio namuose, netoli merginos namų; Džanolė su saviškiais 
stovėjo kiek atokiau. Džakominui išėjus, Krivelas ir tarnaitė stengėsi 
atsikratyti vienas kitu. Krivelas sakė tarnaitei: 

— Kotu neini gulti? Ko čia dabar sukinėjiesi po namus? 

O tarnaitė atsikirsdinėjo jam: 

— Kodėl nėjai su ponu? Ko čia dabar lūkuriuoji? Juk jau pava- 
karieniavai? 

Ir taip juodu negalėjo išjudinti vienas antro iš vietos. 

Krivelas, matydamas, kad jau atėjo sutarta valanda, pamanė sau: 

— O kas man rūpi ta bobšė! Jeigu mėgins kelti triukšmą, mokėsiu 
su ja susidoroti! 

Ir, davęs sutartą ženklą, atidarė duris. Džanolė tučtuojau atsku- 
bėjo su dviem draugais, įbėgo vidun ir, radę merginą salėje, čiupo ją, 
norėdami išsivesti. Mergina ėmė priešintis ir garsiai rėkti; sykiu sukli- 
ko ir tarnaitė. Išgirdęs riksmą, žaibu atlėkė su draugais Minginas; ma- 
tydami, kad merginą jau tempia laukan, jie išsitraukė kalavijus iš makš- 
tų ir sušuko: 

— Mirtis jums, išdavikai! Šito nebus! Kas čia per smurtas? 

Sulig tais žodžiais jie pradėjo kautis. Kaimynai, atbėgę į triukšmą 
su žiburiais ir su ginklu rankoje, ėmė užpuolikus smerkti ir užsistojo 
už Minginą. Taigi po ilgos kovos Minginas atėmė merginą iš Džanolės 
ir nuvedė į Džakomino namus. Muštynės pasibaigė tik tada, kai atvyko 
podestos sargybiniai ir daugelį peštukų sučiupo; tarp kitų buvo suimti 
Minginas, Džanolė bei Krivelas ir pasodinti į kalėjimą. 

Kai Džakominas grįžo namo, viskas jau buvo nuščiuvę. Sužinojęs, 
kas atsitiko, jis labai susikrimto, tačiau įsitikinęs, kad mergina niekuo 

čia nekalta, apsiramino ir nusprendė kuo greičiau ją ištekinti, idant 
panašus dalykas neatsikartotų. 

Ryto metą abiejų jaunuolių tėvai, sužinoję teisybę apie vakarykštį 
įvykį ir supratę, kad suimtiesiems gali būti riestai, jeigu Džakominas 
panorės kelti bylą (tam jis turėjo pagrindą), nuėjo pas jį ir švelniais 
žodžiais maldavo vardan meilės ir bičiulystės jiems, tėvams, užmiršti 
skriaudą, neišmaningų jaunuolių padarytą, sykiu pasižadėdami iš- 
pirkti sūnų kaltę viskuo, ko tik jis pageidausiąs. Džakominas, geros 
širdies žmogus, savo amžiuje matęs ir šilto, ir šalto, trumpai atsakė: 

— Ponai, jeigu net gyvenčiau savo krašte, kaip dabar kad gyvenu 
jūsų tėvynėje, iš draugiškumo jums aš ir tada padaryčiau viską, ko tik 
pageidautumėt. Šį kartą juo labiau turiu patenkinti jūsų norą, nes jūs 
įžeidėte ne mane, o patys save: šita mergina ne iš Kremonos ir ne iš 
Pavijos, kaip daugelis gal mano, o iš Faencos, nors nei aš, nei tasai, 
kuris ją man paliko, niekad nesužinojome, kieno ji duktė. Todėl aš 
mielai padarysiu viską, ko tik jūs prašote. 

Išgirdę, kad ji faentietė, garbingi žmonės labai nustebo ir, padė- 
koję Džakominui už kilnų jo nusistatymą, paprašė papasakoti, kaip ji 
pateko į jo rankas ir kaip jis sužinojęs, kad ji iš Faencos. Džakominas 
atsakė: 

— Gvidotas iš Kremonos buvo mano bičiulis ir draugas; prieš 
mirtį jis man papasakojo, kad tuomet, kai imperatorius Frydrichas 
užėmė Faencos miestą! ir atidavė kareiviams plėšti, jis su draugais 
Įėjęs į vienus namus; namai buvę pilni visokių gėrybių, tačiau juose — 
nė gyvos dvasios; tik viena šita mergaičiukė, tada gal kokių dvejų 
metukų, jam belipant laiptais aukštyn, šūktelėjusi: „Tėveli!“ Jis pasi- 
gailėjęs jos ir sykiu su visa to apleisto namo manta parsigabenęs į Faną. 
Čia mirdamas paliko ją man su visu savo turtu, prisakęs, kai ateis 
laikas, ištekinti, o turtą atiduoti kraičio. Dabar jinai jau nuotaka, bet 
dar nesuradau jai vyro; o aš mielai ją išleisčiau, kad vėl neatsitiktų kas 
nors panašaus kaip vakar vakare. 

Tarp kitų ten buvo Gviljelminas da Medičina'“?, drauge su Gvidotu 
dalyvavęs tame kare ir puikiai žinąs, kieno namus apiplėšė Gvidotas; 
pamatęs čia tarp kitų ir to namo šeimininką, Gviljelminas prisiartino 
prie jo ir tarė: 

— Bernabučai, ar tu girdėjai, ką pasakojo Džakominas? 

— Girdėjau,— atsakė Bernabučas,— ir dabar ypač dėl to susi- 
mąsčiau, nes pamenu, kad per tą sąmyšį praradau dukrelę tokio pat 
amžiaus, kaip sako Džakominas. 

— Tikriausiai ji čia ir yra, nes kartą girdėjau Gvidotą pasakojant, 
kokį namą jis apiplėšęs, ir supratau, kad tai buvo tavasis namas. Prisi- 
mink, ar tavo dukrelė neturėjo kokio nors ypatingo ženklo, pagal 
kurį galėtum ją atpažinti. 

Pagalvojęs Bernabučas prisiminė, kad jo dukrelė iš tikrųjų turėjo 
virš kairiosios ausies kryžiuko pavidalo randą, likusį nuo voties, kurią 
prieš šitą įvykį buvo liepęs prapjauti. Taigi nedelsdamas priėjo prie 
Džakomino, kuris dar tebebuvo ten, ir paprašė, kad šis nusivestų jį į 
savo namus ir parodytų jam tą mergaitę. Džakominas mielai jį parsi- 
vedė ir liepė pašaukti mergaitę. Kai tik Bernabučas pamatė ją, tarėsi 
regis prieš save jos motinos, dar gražios moters, veidą; nesitenkindamas 
tuo, jis paprašė Džakominą leisti kilstelėti mergaitės plaukus virš kai- 
riosios ausies; Džakominas sutiko. Bernabučas, priėjęs prie mergaitės, 
kuri stovėjo susidrovėjusi, kilstelėjo dešine ranka jos plaukus ir išvydo 
kryžminį randą; taigi, visiškai įsitikinęs, kad čia jo duktė, pravirko 
džiaugsmo ašarom, apkabino ją, nors ji ir priešinosi, ir atsigręžęs į 
Džakominą tarė: 

— Brolau, čia mano duktė; Gvidotas apiplėšė ne kieno kito, o 
mano namus; per tą baisų sąmyšį mano žmona, o jos motina, užmiršo 
viduje dukrelę, ir iki šiol manėme, kad ji sudegė sykiu su namu, tą pat 
dieną supleškėjusiu. 

Mergina, girdėdama tokias kalbas ir matydama, kad tai senas, gar- 
bingas žmogus, patikėjo jo žodžiais ir, slaptos jėgos stumiama, puolė 
jam į glėbį ir sykiu su juo graudžiai pravirko. Bernabučas tučtuojau 
nusiuntė tarną pašaukti jos motinos, kitų giminaičių, brolių ir seserų, 
parodė ją visiems ir apsakė tą istoriją. Po karštų glamonių ir bučinių, 
po džiugių sveikinimų Bernabučas, mielai sutinkant Džakominui, 
iškilmingai nusivedė dukrą namo. 

Miesto galva, labai padorus žmogus, išgirdęs apie tai ir žinodamas, 
kad suimtasis Džanolė yra Bernabučo sūnus ir tikras merginos brolis, 
nusprendė į jo kaltę pažvelgti pro pirštus; pasitaręs su Bernabuču ir 
Džakominu, abudu jaunuolius liepė paleisti, o merginą, kuri vadinosi 
Agnesa, didžiam visos giminės pasitenkinimui, jis paskyrė kaip žmoną 
Minginui. Sykiu su abiem jaunuoliais buvo paleistas Krivelas ir kiti, 
įsipainioję į šią bylą. Minginas, begaliniai laimingas, iškėlė puikias, 
prašmatnias vestuves, parsivedė Agnesą į savo namus ir santaikoje bei 
gerovėje su ja gyveno ilgus metus. 

DŽANIS IŠ PROČIDOS UŽKLUMPAMAS SU MYLI- 
MA MERGINA, KURI BUVO ATIDUOTA KARALIUI 
FRYDRICHUI; DRAUGE SU JA JIS PRIRIŠAMAS 
PRIE STULPO, IR RUOŠIAMASI JUODU SUDEGIN- 
TI; RUDŽJERIS DEL ORIJA ATPAŽĮSTA DŽANĮ IR 
PALEIDŽIA; DŽANIS VEDA MERGINĄ. 


Kai užsibaigė Neifilės novelė, ypač patikusi damoms, karalienė 
liepė pasakoti Pampinėjai. Šioji, pakėlusi giedrą veidą, tučtuojau pra- 
bilo: 

— Žaviosios damos, meilės jėga yra milžiniška ir mylimuosius 
ji stumia į drąsiausius žygius ir į nepaprastus, baisius pavojus. Tuo 
galėjote įsitikinti iš daugelio pavyzdžių, pateiktų ir šiandien, ir kitais 
kartais. Tačiau aš mielai tą įrodysiu dar sykį!!?, papasakodama apie 
vieną įsimylėjus; jaunuolį. 

Iskija yra sala visai arti Neapolio. Kitados čia gyveno labai graži 
ir linksma merginukė, vardu Restituta, vieno tos salos bajoro, Marino 
Bolgaro!!!, duktė. Labiau už savo gyvybę ją mylėjo vienas jaunuolis, 
vardu Džanis, iš gretimos salukės Pročidos, o jinai mylėjo jį. Ne tiktai 
dieną jis atsiirdavo iš Pročidos į Iskiją pasižiūrėti jos, bet daug kartų, 
nerasdamas valties, naktį plaukte nuplaukdavo iš Pročidos į Iskiją 
pasižvalgyti, jeigu ne į ką kita, tai bent į jos namo sienas. 

Kai šitokia meilė tarp jųdviejų liepsnojo, atsitiko, kad vieną vasaros 
dieną mergina, eidama pajūriu nuo uolos prie uolos ir peiliu lupinė- 
dama jūrų kiaukutus nuo akmenų, atsidūrė mažutėje įlankoje, uolų 
apsuptoje, kur pavėsis ir trykštantis pakrantėje tyro vandens šaltinis 
buvo sugundęs užsukti su savo fregata keletą jaunų siciliečių, plau- 
kiančių iš Neapolio. Merginai dar nespėjus pamatyti jų, šie pastebėjo 
ją ir matydami, kad ji labai graži ir vienui viena, nutarė pagrobti ir 
išsivežti. Sumanyta — padaryta. Nors Restituta klykė, rėkė, jie sučiupo 
ją, įsodino į burlaivį ir nuplaukė. 

Atvykę į Kalabriją, vyrai ėmė svarstyti, kuriam iš jų mergina turi 
atitekti. Veikiai pasirodė, kad kiekvienas jos geidžia sau. Negalėdami 
susitarti, o bijodami susipykti ir dėl jos sugadinti tarpusavio santykius, 
nusprendė ją padovanoti Sicilijos karaliui Frydrichui, kuris buvo tuo- 
met jaunas ir labai. mėgo tokias dovanas. Atplaukę į Palermą, jie taip 
ir padarė. Karaliui patiko gražuolė. Bet kadangi tuo laiku jis šiek tiek 

negalavo, tai įsakė apgyvendinti merginą karališkame sode, dailioje 
viloje, kuri vadinosi Kuba'!?, ir rūpintis ja, kol jis pats sustiprėsiąs. 
Valdovo valia buvo patenkinta. 

Dėl merginos pagrobimo Iskijoj kilo didelis triukšmas. Namiškius 
ypač slėgė tai, kad niekas nežinojo, kas per žmonės ją pagrobė. Bet 
Džanis, kuris krimtosi labiau už kitus, nelaukdamas, kol ateis kokia 
naujiena Iskijon, sužinojo, kurlink nuplaukė fregata, paruošė savąją, 
sėdo į ją ir greit nusivarė, naršydamas pajūrį nuo Minevros iki Ska- 
lėjos Kalabrijoj, visur teiraudamasis apie pagrobtą merginą. Skalėjoj 
jam pasakė, kad siciliečiai jūreiviai ją nugabeno į Palermą. Džanis 
kuo greičiausiai nuplaukė ten. Čia po ilgų ieškojimų sužinojęs, kad 
mergina padovanota karaliui ir saugoma Kuboje, baisiai nusiminė ir 
beveik nustojo vilties ne tik kada nors ją atgauti, bet netgi pamatyti. 
Vis dėlto meilė jam neleido iš čia pasitraukti; tad jaunuolis, atleidęs 
fregatą ir matydamas, kad niekas mieste jo nepažįsta, pasiliko; dažnai 
praeidamas pro Kubą, kartą jis atsitiktinai išvydo merginą ties langu, 
o jinai jį; abu dėl to labai prasidžiugo. Džanis, matydamas, jog vieta 
nuošali, prisigavo kuo arčiau prie vilos, užkalbino mylimąją ir jos 
pamokytas, kokių priemonių griebtis, kad galėtų su ja retkarčiais 
pasišnekėti, nuėjo šalin, pirmiau akylai apžiūrėjęs vietovę. Kai užstojo 
naktis, gerokai po vidurnakčio, Džanis vėl grįžo čion, užropojo mūrų, 
tokiu glotniu, kad net geniai nebūtų galėję įsikibti, persirito į sodą, 
rado ten kartį, prirėmė ją prie merginos lango ir gan lengvai užkopė. 

Restituta praeityje gana atšiauriai laikėsi su Džaniu, saugodama 
savo garbę. O dabar, tardamasi, kad jos garbė amžinai jau prarasta, 
pamanė, kad niekas nėra tiek vertas jos meilės kaip Džanis, ir vildama- 
si, kad jis išvaduos ją iš čia, nusprendė užganėdinti visus jo geismus; 
todėl langą Restituta paliko atvirą, kad jis bemat galėtų įlįsti vidun. 
Džanis, radęs langą atdarą, tyliai įlipo į kambarį ir atsigulė greta mer- 
ginos, kuri nemiegojo. Restituta pirmiausia atskleidė jam visus savo 
planus, nuoširdžiai prašydama išvaduoti ją ir išsivežti iš čia. Džanis 
atsakė, kad ir jis nieko labiau pasaulyje netrokštąs, ir prižadėjo viską 
sutvarkyti taip, kad kitą kartą atėjęs galėtų ją išsivesti. Po šito juodu 
apsikabino ir su didžiausiu malonumu ragavo tą džiaugsmą, saldesnio 
už kurį Amūras negali suteikti; keletą sykių pakartoję tai, juodu ne- 
jučiom užmigo vienas antro glėbyje. 

Karalius, kuriam mergina iš pirmo žvilgsnio labai patiko, prisimi- 
nęs ją ir jausdamasis dabar sveikas, nusprendė valandžiukę praleisti 
su ja, nors jau ir aušo rytas, ir su vienu tarnu slapčia nuėjo į Kubą. 

Įžengęs vilon ir liepęs tyliai atrakinti kambarį, kur miegojo mergina, 
karalius su ryškiai degančiu žibintu rankoje sustojo tarpduryje. Zvilg- 
telėjęs į lovą, išvydo ją drauge su Džaniu nuogus ir apsikabinusius be- 
miegant. Karaliui pašoko toks pyktis ir toks įniršis, jog vos susivaldė 
čia pat jųdviejų nenudėjęs durklu, turimu prie šalies. Paskui, apsvars- 
tęs, kad nužudyti juos nuogus ir bemiegančius būtų negarbinga kiek- 
vienam žmogui, ne tik karaliui, susivaldė ir nusprendė pasmerkti juos 
myriop viešai ir sudeginti ant laužo. Atsigręžęs į vienintelį savo paly- 
dovą, jis tarė: 

— Ką tu manai apie tą ištvirkėlę, į kurią aš dėjau šitiek vilčių? 

Paskui karalius paklausė, ar jis pažįstąs šį įžūlų jaunuolį, kuris 
įsigavo į jo namus ir išdrįso jam padaryti tokią gėdą ir nešlovę? Pa- 
klaustasis atsakė neprisimenąs, kad būtų jį kada matęs. Tuomet kara- 
lius užsirūstinęs išėjo iš kambario, liepęs abudu meilužius, nuogus, kaip 
jie gulėjo, suimti, surišti, vidury dienos nuvesti į Palermą ir aikštėje 
pririšti prie stulpo, atgręžtus viens į kitą nugarom, ir ten laikyti iki 
trečios valandos, kad visi galėtų juos matyti, o paskui sudeginti ant 
laužo, kaip buvo nusipelnę. Taip taręs, grįžo į savo rūmus smarkiai 
įtužęs. 

Vos tik išėjus karaliui, tarnai užpuolė abu meilužius ir ne tik pri- 
žadino, bet greitai ir be jokio gailesčio griebė ir surišo. Kaip jaunuoliai 
sielvartavo ir drebėjo dėl savo gyvybės, kaip raudojo ir graužėsi — 
lengva įsivaizduoti. Karaliaus įsakymu jie buvo nuvesti į Palermą ir 
miesto aikštėje pririšti prie stulpo; prieš jų akis buvo sukrautas laužas, 
ant kurio turėjo būti sudeginti karaliaus paskirtą valandą. Čion tuojau 
subėgo visi palermiečiai, vyrai ir moterys, pažiopsoti į abu meilužius: 
vyriškiai spraudėsi pasižiūrėti merginos, liaupsino jos grožybę ir dailų 
sudėjimą; tuo tarpu moterys negalėjo atsigėrėti vaikino grožiu ir dailiu 
stotu. O vargšai meilužiai, baisiai susigėdę, stovėjo panarinę galvas, 
apraudodami savo nelaimę ir valanda po valandos laukdami žiaurios 
mirties. 

Kol juodu buvo taip laikomi ligi paskirtos valandos, o šaukliai visur 
skelbė jų prasižengimą, garsas apie tai pasiekė ir Rudžjerį del Oriją!!“, 
nepaprastai drąsų vyrą, tuomet karaliaus admirolą; norėdamas pasižiū- 
rėti prasižengėlių, ir jis nuėjo į tą aikštę, kur tuodu buvo pririšti. Atvy- 
kęs čion, pirmiau pažvelgė į merginą ir labai išgyrė jos grožį; paskui, 
nukreipęs akis į jaunuolį, be didelio vargo atpažino jį ir priėjęs arčiau 
paklausė, ar nebūsiąs Džanis iš Pročidos. Džanis, pakėlęs veidą ir atpa- 
žinęs admirolą, atsakė: 

— Pone, aš tikrai buvau tas, apie kurį jūs teiraujatės, bet veikiai 
manęs nebebus! 

Tuomet admirolas paklausė, kas prie to jį privedė. Džanis jam 
atsakė: 

— Meilė ir karaliaus rūstybė. 

Admirolas liepė plačiau jam viską apsakyti ir išgirdęs, kaip kas 
buvo, jau norėjo eiti šalin, bet Džanis šūktelėjo jį ir tarė: 

— Ak pone, jei galima, išprašykite man vieną malonę iš to, kuris 
liepė mane čion pastatyti. 

— Kokią gi? — paklausė Rudžijeris. 

Džanis atsakė: 

— Matau, kad netrukus reikės man mirti. Todėl prašau vienos 
malonės: kad su šia mergina, kurią myliu labiau už savo gyvybę, sto- 
vėčiau ne nugara į nugarą, o veidas į veidą — mirdamas žvelgčiau jai 
į akis ir turėčiau bent tokią paguodą. 

Rudžjeris juokdamasis atsakė: 

— Su mielu noru: aš pasirūpinsiu, ir tu dar tiek į ją prisižiūrėsi, 
kad tau net atsibos! 

Pasitraukęs nuo Džanio, jis liepė tiems, kuriems buvo pavesta nuo- 
sprendį įvykdyti, be naujo karaliaus įsakymo nieko nedaryti ir nedels- 
damas nuėjo pas karalių. Nors ir užtikęs jį rūstų, atvirai pareiškė jam 
savo nuomonę ir tarė: 

— Karaliau, kuo tave įžeidė tuodu jaunuoliai, kuriuos ten, aikštė- 
je, liepei sudeginti? 

Karalius jam apsakė. Rudžijeris traukė toliau: 

— Jų poelgis baustinas, bet ne tu juos turi bausti. Už nusikaltimus 
reikia bausti, o už gerus darbus — apdovanoti, aš jau nekalbu apie 
malonę ir gailestingumą. Ar pažįsti tuos, kuriuos liepei sudeginti? 

Karalius atsakė, kad ne. Tuomet Rudžjeris tarė: 

— O aš noriu, kad juos pažintum ir suprastum, ar išmintinga pasi- 
duoti rūstybei. Tasai jaunuolis yra Landolfo iš Pročidos sūnus, tikras 
brolis meserui Džaniui iš Pročidos, kuris tau padėjo tapti šios salos 
karalium ir valdovu. Mergina — Marino Bolgaro duktė: jo galybe 
tavoji valdžia šiandien dar laikosi Iskijoj. Be to, šiuodu jaunuoliai 
seniai jau mylisi ir vien tik meilės stumiami, o ne norėdami įžeisti tavo 
didenybę, padarė šitą nuodėmę (jeigu išvis dera vadinti nuodėme tai, 
ką jaunuoliai daro iš meilės). Kodėl gi nori pasmerkti juos myriop, kai 
privalėtum pagerbti didžiausiomis malonėmis ir dovanomis? 

Išgirdęs šitai ir įsitikinęs, kad Rudžjeris sako teisybę, karalius ne tik 

atšaukė žiaurų nuosprendį, bet ir gailėjosi dėl to, ką buvo padaręs; 
taigi nedelsdamas liepė atrišti abudu jaunuolius nuo stulpo ir atvesti 
pas jį. Įsakymas buvo įvykdytas. Sužinojęs visą jų meilės istoriją, ka- 
ralius sumanė dovanomis ir pagarba atsiteisti už jiems padarytą skriau- 
dą. Liepęs aprengti juos puikiais drabužiais ir žinodamas, kad abu 
dega vienu troškimu, apvesdino Džanį su mergina ir, apibėręs bran- 
giomis dovanomis, patenkintus išsiuntė namo; čia, su didžiausiomis 
iškilmėmis sutikti, juodu ilgus metus gyveno laimėje ir džiaugsme. 

TEODORAS ĮSIMYLĖJES VIOLANTĘ, SAVO SINJO- 
RO MESERO AMERIGO DUKTERĮ; JI PASTOJA NUO 
JO, IR JIS PASMERKIAMAS MYRIOP. KAI TEODO- 
RĄ, RYKŠTĖMIS PLAKAMĄ, VARO KARTI, JĮ AT- 
PAŽĮSTA TĖVAS IR IŠLAISVINA. TEODORAS 
VEDA VIOLANTĘ. 


Damos, baimingai laukusios, ar abu meilužiai bus sudeginti ant 
laužo, išgirdusios, kad juodu išsigelbėjo, dėkojo dievui ir džiaugėsi, o 
karalienė, užsibaigus Pampinėjos novelei, liepė toliau pasakoti Laure- 
tai, ir ši linksmai pradėjo: 

— Gražiosios damos, tuo laiku, kai gerasis karalius Vilhelmas 
viešpatavo Sicilijoj, gyveno toje saloje bajoras, vardu pavarde meseras 
Amerigas Abatė'!* iš Trapanio, kuris, be kitų žemiškų gėrybių, gausiai 
buvo apdovanotas vaikais. Kadangi jam reikėjo nemažai tarnų, o tuo 
tarpu kaip tik iš Rytų atplaukė galeros genujiečių korsarų, kurie nar- 
šydami Armėnijos pakrantes buvo prisigrobę daug berniukų, tai mese- 
ras Amerigas, laikydamas juos turkais, kelis ir nupirko. Nors visi tie 
vaikai atrodė paprasčiausi piemenys, bet vienas iš jų tarpo skyrėsi 
tauresne ir gražesne išvaizda; vadinosi jis Teodoras. Kad ir laikomas 
vergu, jis augo drauge su mesero Amerigo vaikais; pasiduodamas 
labiau savo prigimčiai negu atsitiktinei padėčiai, darėsi mandagus, 
dailių manierų jaunuolis ir taip patiko meserui Amerigui, kad tasai 
suteikė jam laisvę. Meseras Amerigas, manydamas, kad Teodoras — 
turkas, liepė jį apkrikštyti ir pavadinti Pjetru; galų gale, itin juo kliau- 
damasis, paskyrė net savo ūkvedžiu. 

Sykiu su kitais mesero Amerigo vaikais augo taipogi ir dukrelė, 
vardu Violantė, daili ir grakšti mergina; tėvui uždelsus ją ištekinti, ji 
netikėtai pamilo Pjetrą, bet nors ir mylėjo jį ir didžiai vertino jo elgesį 
ir būdą, vis dėlto gėdijosi atverti savo širdį. Tačiau Amūras ją išvadavo 
nuo šito rūpesčio, nes Pjetras, keliskart vogčiomis pažvelgęs, taip įsi- 
mylėjo, kad laimingas jausdavosi tik tada, kai ją matydavo. Bet jis 
labai bijojo, kad kas nors to nepastebėtų, nes jam atrodė, kad nedera 
taip elgtis. Mergina, mėgdama jo draugystę, atspėjo paslaptį ir, norė- 
dama jį padrąsinti, akivaizdžiai rodė jam savo palankumą. Taip jie ir 
lūkuriavo, nesiryždami nieko kits kitam sakyti, nors abudu karštai to 
troško. 

Kol juodu šitaip degė meilės liepsna, likimas atėjo į pagalbą ir nu- 
rodė būdą, kaip atsikratyti to baimingo, juos varžančio drovumo. 
Meseras Amerigas, gal kokia mylia už Trapanio, turėjo labai gražų 
dvarą, kur jo žmona su dukteria ir kitomis moterimis bei damomis 
mėgdavo lankytis. Vieną dieną, per didelę kaitrą, kai jos nuėjo ten, 
nusivedusios ir Pjetrą, ir smagiai sau leido laiką, atsitiko, kaip dažnai 
atsitinka vasarą: staiga dangus apsitraukė tamsiais debesimis. Dama su 
savo draugija, nuogąstaudama, kad audra jų neužkluptų ten, leidosi 
atgal į Trapanį ir skubėjo kaip beįjmanydamos. Bet Pjetras ir mergina, 
abudu jauni, kelyje gerokai pralenkė motiną ir jos palydoves: gal ne 
tiek darganos baimė, kiek meilė spartino jų žingsnius. Kai juodu tiek 
nutolo nuo damos ir kitų, kad vos galėjai įžiūrėti, po kelių perkūno 
trinktelėjimų staiga pasipylė stambi ir tanki kruša, nuo kurios motina 
su savo kompanija pasislėpė vieno sodiečio troboje. Pjetras ir mergina, 
nerasdami kitokio prieglobsčio, įbėgo į seną, sugriuvusią lūšnelę, kur 
nebuvo nė gyvos dvasios, ir čia palindo po dar likusiu krašteliu stogo, 
per tą pastogės ankštumą glaustydamiesi vienas prie kito. Šitaip susi- 
glaudę, juodu įgavo šiek tiek drąsos atskleisti savo meilės troškimus, ir 
Pjetras prabilo pirmas: 

— Duok dieve, kad šita kruša niekad nesibaigtų ir aš galėčiau 
amžinai stovėti taip kaip dabar! 

O mergina tarė: 

— Ir man tai būtų miela! 

Po šių žodžių jie spustelėjo viens kitam rankas, paskui apsikabino, 
paskui pasibučiavo; o kruša vis tebepylė. Nesileisdama į smulkmenas 
tiek tepasakysiu, kad dangus neišsigiedrijo tol, kol juodu nepatyrė 
aukščiausių meilės džiaugsmų ir kol nesusitarė, kaip ir toliau slapčia 
kits kitu mėgausis. 

Kai nustojo kruša, juodu ties miesto vartais, ligi kurių buvo netoli, 
palūkėjo damos ir drauge grįžo namo. Čia jie ne kartą, gan atsargiai 
elgdamiesi, slapčia susitikinėdavo didžiam abiejų malonumui. Galų 
gale atsitiko taip, kad mergina pasijuto nėščia, ir dėl to abu labai susi- 
krimto; jinai, prieš gamtą eidama, pavartojo daug priemonių, norė- 
dama atsikratyti vaisiumi, bet viskas buvo perniek. Todėl Pjetras, 
gąstaudamas dėl savo gyvybės, nusprendė bėgti ir pasisakė jai. Išklau- 
siusi ji tarė: 

— Jeigu tu išvažiuoji, aš, dievaži, nusižudysiu! 

Pjetras, kuris labai ją mylėjo, tarė: 

— Kaipgi tu nori, mano mieloji, kad aš čia pasilikčiau? Tavo 
nėštumas atidengs mudviejų nusikaltimą; tau lengvai bus dovanota, o 
aš, nelaimingas, turėsiu atkentėti už tavo ir už savo nuodėmę. 

Mergina jam atsakė: 

— Pjetrai, mano nuodėmė, be abejo, iškils aikštėn; bet būk tikras, 
kad tavoji liks paslapty, jeigu pats neprasitarsi. 

Tuomet Pjetras sušuko: 

— Jeigu man šitai prižadi, aš pasilieku, bet mokėk tesėti duotą 
žodį! 

Mergina kaip beįmanydama slėpė savo bėdą, bet kai ėmė smarkiai 
storėti per juosmenį, jau nebegalėjo nuslėpti ir vieną dieną, srūdama 
ašarom, prisipažino motinai ir maldavo gelbėti. Močia, be galo susi- 
krimtusi, smarkiai išplūdo ją ir panoro sužinoti, kaip tai įvyko. Mergi- 
na, bijodama, kad Pjetrui ko blogo nepadarytų, surezgė pasakėlę, 
aukštyn kojom apversdama teisybę. Motina patikėjo ir, geisdama nu- 
slėpti dukters kliaudą, išsiuntė ją į vieną jos dvarą. Kai atėjo laikas 
gimdyti ir mergina klykė kaip ir visos moterys, o motina net ir nešap- 
navo, kad meseras Amerigas, beveik niekad šiam dvare nesilankąs, 
imtų ir užsuktų čion, šis, grįždamas iš paukščių medžioklės, kaip tik 
užsuko ir eidamas pro tą kambarį, kuriame garsiai vaitojo mergina, 
nustebęs staiga įžengė vidun ir paklausė, kas čia dedasi. Motina, išvy- 
dusi vyrą, pakilo sielvarto priblokšta ir jam papasakojo, kas nutiko 
dukteriai. Bet vyras, ne toks lengvatikis kaip žmona, pareiškė, jog me- 
las, kad ji nežinanti, nuo ko palikusi nėščia, ir todėl norįs sužinoti tikrą 
teisybę; prisipažindama ji atgausianti jo malonę; o jeigu ne — tegu 
nelaukia pasigailėjimo ir tegu ruošiasi mirčiai. Žmona kaip begalėda- 
ma stengėsi įtikinti vyrą dukters pasakėlės teisingumu; bet viskas buvo 
perniek. Amerigas įdūkęs su nuogu kardu rankoje prišoko prie duk- 
ters, kuri, kol motina perkalbinėjo tėvą, pagimdė sūnų, ir užriko: 

— Prisipažink, nuo ko pagimdei šitą vaiką, arba čia pat žūsi! 

Mergina, bijodama mirties, sulaužė Pjetrui duotą žodį ir išpasa- 
kojo viską, kas buvo tarp jo ir jos. Išgirdęs tai, riteris žvėriškai įniršo 
ir vos susivaldė jos nenuduūręs; bet paskui, išdėjęs, ką rūstybė jam pa- 
kuždėjo, sėdo ant žirgo, nujojo į Trapanį ir pasiskundė meserui Kura- 
dui, karaliaus vietininkui, kokią gėdą jiems padarė Pjetras. Vietinin- 
kas tuoj liepė sučiupti Pjetrą, nieko blogo nenujaučiantį; kankinamas 
jis viską prisipažino. 

Po kelių dienų vietininkas pasmerkė jį vedžioti po miestą ir plakti 
rykštėmis, o paskui pakarti. Idant tą pačią valandą nuo žemės pavir- 
šiaus dingtų abudu meilužiai ir jųdviejų kūdikis, meseras Amerigas 
(kuriam rūstybė neišseko net po to, kai Pjetras buvo pasmerktas 
myriop), įpylė nuodų į taurę su vynu ir, įdavęs ją tarnui sykiu su nuogu 
durklu, tarė: 

— Nueik su šiais dviem daiktais pas Violantę ir pasakyk jai nuo 
manęs, kad kuo greičiau pasirinktų vieną katrą iš šiųdviejų mirčių — 
nuodus ar durklą; jeigu ne — aš visų miestiečių akivaizdoje liepsiu ją 
sudeginti, nes ji to nusipelnė; atlikęs šį reikalą, paimk sūnų, prieš 
kelias dienas jos pagimdytą, ir, suskaldęs jam galvą į mūrą, numesk 
šunims suėsti. 

Tarnas, išklausęs šitą žiaurų nuosprendį, rūstaus tėvo paskelbtą 
dukteriai ir anūkui, išėjo labiau nusiteikęs blogiui nei gėriui. 

Kai pasmerktąjį Pjetrą, plakamą rykštėmis, varė į kartuves, atsiti- 
ko jam eiti (taip jau užsimanė sargybos viršininkas) pro viešbutį, kur 
gyveno trys Armėnijos didžiūnai, armėnų karaliaus siunčiami į Romą 
tartis su popiežium svarbiais reikalais dėl naujo kryžiaus karo!!?; jie 
čia apsistojo atsigaivinti po kelionės ir pailsėti keletą dienų. Trapanio 
kilmingieji vyrai, ypač meseras Amerigas, juos priėmė su didele pagar- 
ba. Armėnai, pamatę varant Pjetrą, priėjo prie lango pasižiūrėti. Pjet- 
ras buvo nuogas iki juosmens, užpakaly surištom rankom. Žvilgtelėjęs 
į šitą vargšą, vienas iš trijų pasiuntinių, žmogus jau senas ir labai orus, 
vardu Finėjas, pamatė ant jo krūtinės stambią raudoną dėmę, ne dažy- 
tą, O Iš prigimties įsirėžusią odon, panašią į tas, kurias čia moterys va- 
dina rože. Išvydęs ją, Finėjas staiga prisiminė savo paties sūnų, kurį 
prieš penkiolika metų buvo pagrobę korsarai Lajaco!'!“ pajūryje ir 
apie kurį iki šiol neturėjo žinių. Plakamasis atrodė maždaug tokio pat 
amžiaus, kokio dabar būtų jo sūnus, jei būtų gyvas, o ir žymė kėlė spė- 
lionių, ar tik čia nebus jis. Pasiuntiniui dingtelėjo, kad jeigu čia jis, tai 
turėtų dar atsiminti savo paties ir tėvo vardą, taip pat ir vieną kitą ar- 

mėnų kalbos žodį. Todėl, kai tas prisiartino, jis šūktelėjo: 

— Ei Teodorai! 

Išgirdęs šį balsą, Pjetras tučtuojau kilstelėjo galvą. Finėjas užkal- 
bino jį armėniškai: 

— Iš kur esi? Ir kieno tu sūnus? 

Sargybiniai, kurie jį varė, iš pagarbos didžiūnui stabtelėjo, ir 
Pjetras atsakė: 

— Aš kilęs iš Armėnijos ir esu Finėjo sūnus; kai dar mažas berniu- 
kas buvau, kažkokie žmonės atvežė mane čion. 

Išgirdęs tokius žodžius, Finėjas tikrai atpažino, kad čia jo dingęs 
sūnus; taigi ašarodamas nulipo su draugais žemyn ir pribėgęs apkabino 
sūnų, stovintį tarp sargybinių. Nusivilkęs brangios gelumbės apsiaustą 
užmetė jį Pjetrui ant pečių ir paprašė sargybos viršininką teiktis 
palūkėti, kol ateis naujas įsakymas. Sargybos viršininkas mielai sutiko. 

Finėjas jau žinojo, už ką pasmerktas myriop šis jaunuolis, nes 
gandas apie tat greitai pasklido visur. Todėl jis kuo skubiausiai nuvyko 
su savo palydovais bei tarnais pas meserą Kuradą ir tarė jam: 

— Mesere, tasai, kurį jūs kaip vergą siunčiate myriop, yra laisvas 
žmogus ir mano sūnus; jis sutinka vesti tą merginą, kuriai, kaip šneka 
žmonės, atėmęs nekaltybę. Todėl malonėkite sustabdyti nuosprendžio 
vykdymą, kol sužinosime, ar mergina nori jo sau už vyrą; kitaip jūs 
nusižengtumėt prieš įstatymus, jeigu jinai jo panorėtų'!'. 

Meseras Kuradas, sužinojęs, kad Pjetras yra Finėjo sūnus, labai 
nustebo ir truputį susigėdo dėl šios likimo klaidos. Įsitikinęs, kad 
Finėjas sako teisybę, tučtuojau liepė Pjetrą grąžinti namo, pasišaukė 
meserą Amerigą ir viską jam išklostė. 

Meseras Amerigas, manydamas, kad duktė ir anūkas jau negyvi, 
baisiausiai krimtosi dėl to, ką buvo padaręs, ypač dabar, kai matė, kad 
viskas galėtų išeiti į gera, jeigu nelaimingoji būtų gyva; vis dėlto jis 
liepė tarnui bėgti ten, kur buvo duktė, ir tuo atveju, jeigu jo įsakymas 
dar neįvykdytas, kad, gink dieve, jo ir nevykdytų. Pasiųstasis nubėgęs 
išvydo mesero Amerigo patikėtinį, kuris, padėjęs ties Violante durklą 
ir nuodus, bjauriai ją plūdo, kodėl ji taip ilgai delsia, ir vertė rinktis 
viena iš dviejų. Išgirdęs naują įsakymą, jis davė merginai ramybę, 
grįžo pas savo poną ir jam išdėstė viską, kaip yra. Meseras Amerigas 
prasidžiugęs nuskubėjo į viešbutį pas Finėją ir kone verkdamas nuo- 
lankiausiai atsiprašė dėl to, kas įvyko, maldavo atleisti ir pareiškė, kad 
jis būtų laimingas, jei Teodoras vestų jo dukterį. Finėjas mielai priėmė 
jo atsiprašymus ir atsakė: 

— Ir aš pageidauju, kad mano sūnus vestų jūsų dukterį; o jeigu 
jis nenorėtų — tegu įvyksta jam paskelbtas nuosprendis! 

Taip susitarę, Finėjas ir meseras Amerigas nuvyko pas Teodorą, 
dar neatsikvošėjusį nuo mirties siaubo ir nuo džiaugsmo atradus tė- 
vą,— ir jį paklausė, kaip jis į tai žiūrįs. Išgirdęs, kad Violantė jam siū- 
loma už pačią, jeigu tik jis nori, Teodoras taip apsidžiaugė, lyg iš pra- 
garo būtų patekęs stačiai į rojų, ir atsakė, kad jam tai būtų didžiausia 
malonė, jeigu ir jos širdis to pat geidžia. Tuomet Amerigas nusiuntė 
žmogų pas Violantę sužinoti jos noro. Išgirdusi, kas nutiko ir dar turi 
nutikti Teodorui, Violantė, iki šiol skendėjusi sielvarte ir žvelgusi 
mirčiai į akis, po kurio laiko, patikėjusi tomis kalbomis, bent kiek pra- 
linksmėjo ir atsakė, kad jeigu ji galėtų elgtis pagal savo troškimus, 
niekas pasauly nebūtų jai taip miela kaip tapti Teodoro žmona; bet 
galų gale ji pasielgsianti, kaip liepsiąs tėvas. 

Taigi, šitokiai abipusei santarvei esant, Violantė iškilmingai susi- 
žiedavo su Pjetru — nepaprastam visų miesto gyventojų džiaugsmui. 
Jaunoji moteris, aprimusi ir savo mažąjį sūnelį atidavusi žindyvei, 
netrukus dar labiau išgražėjo. Atsikėlusi po gimdymo ir stojusi prieš 
Finėją, tuo laiku jau grįžusį iš Romos, nuolankiai pagerbė jį kaip tėvą, 
o jis, labai patenkintas tokia gražia marčia, iškėlė prašmatnias ir links- 
mas vestuves, priėmė ją kaip tikrą dukterį ir visados tokia ją laikė. Po 
keleto dienų, sėdęs į galerą su savo sūnumi, marčia ir mažyčiu anūku, 
nusigabeno juos į Lajacą, kur abu įsimylėjėliai visą amžių gyveno 
ramybėje ir santaikoje. 

NASTADŽAS DELJI ONESTIS, ĮSIMYLĖJĘS MERGI- 
NĄ IŠ TRAVERSARŲ GIMINĖS, KLEIDŽIA SAVO 
TURTUS NELAIMĖDAMAS JOS MEILĖS. SAVIŠKIŲ 
PRAŠOMAS, IŠVYKSTA Į KJASĮ; ČIA MATO, KAIP 
KAZKOKS RAITELIS VAIKOSI MERGINĄ, NUŽUDO 
JĄ IR ATIDUODA DVIEM ŠUNIM SURYTI, TADA JIS 
PASIKVIEČIA GIMINES IR MYLIMĄJĄ DAMĄ PIE- 

TŲ; DAMA MATO DRASKANT TĄ PAČIĄ MERGINĄ 
IR, BIJODAMA SUSILAUKTI PANAŠAUS LIKIMO, 
IŠTEKA UŽ NASTADŽO. 


Kai Laureta nutilo, Filomena karalienės įsakymu pradėjo šitaip: 

— Meiliosios damos, jeigu visi mus liaupsina už gailestingumą, 
tai dieviškasis teisingumas rūsčiai mus baudžia už žiaurumą. Kad jums 
tai įrodyčiau ir paskatinčiau išguiti iš savo širdies nuožmybę, norėčiau 
papasakoti vieną novelę, ne mažiau graudžią kaip ir įdomią. 

Ravenoje, seniausiame Romanjos mieste, kadaise gyveno daug 
kilmingų ir žymių Žmonių, o tarp jų ir vienas jaunikaitis, vardu pavar- 
de Nastadžas delji Onestis!!“, po tėvo ir dėdės mirties tapęs didžiausiu 
turtuoliu. Kaip dažnai atsitinka jauniems, nevedusiems vyriškiams, 
įsimylėjo jis mesero Paolo Traversaro dukterį!''?, merginą, daug kil- 
mingesnę už jį patį, ir tikėjosi savo įtaikavimu įsigyti jos palankumą. 
Tačiau visos jo pastangos, kad ir kokios šaunios, gražios ir girtinos, ne 
tik nieko nepadėjo, bet, rodos, netgi kenkė — tokia atšiauri ir rūsti 
jam buvo mylimoji, rasi dėl ypatingo savo grožio ir kilmingumo tiek 
išdidi ir išpuikusi, kad nei jis pats jai patiko, nei visa tai, ką jis darė 
dėl jos. 

Šitoks mylimosios elgesys Nastadžą taip slėgė, kad dažnai iš siel- 
varto jam užeidavo pagunda nusižudyti. Tačiau susivaldęs ne sykį 
duodavo sau žodį užmiršti tą merginą amžinai arba, jeigu galės, nekęs- 
ti jos taip, kaip ji nekenčia jo. Bet visi šie ketinimai ėjo perniek, ir atro- 
dė, kuo labiau geso viltis, tuo smarkiau liepsnojo meilė. 

Kai jaunuolis nesiliovė vis taip pat mylėjęs ir be saiko švaistęs pi- 
nigų, jo bičiuliai ir giminaičiai išsigando, kad jis gali pražudyti ir save, 
ir savo turtą. Todėl jie ne kartą prašė jį ir patarinėjo išvykti iš Ravenos 
ir kurį laiką pagyventi kitur: tuomet išblėsianti jo meilė ir sumažėsian- 
čios išlaidos. Iš tokių patarimų Nastadžas dažnai tik pasišaipydavo, 
bet galų gale, tolydžio raginamas ir negalėdamas atsispirti, pareiškė, 
kad taip ir padarysiąs. Po didelių pasiruošimų, tarytum ketindamas 
keliaut į Prancūziją ar Ispaniją, ar į kitą kurį tolimą kraštą, sėdo ant 
žirgo ir daugelio draugų lydimas apleido Raveną. Tačiau jis nujojo tik- 
tai į Kjasį'?", vietovę pajūryje, gal už kokių trejeto mylių nuo Ravenos, 
ir savo palydovams pareiškė norįs čia apsistoti, o jie tegu sau grįžta į 
Raveną. Įsitaisęs čia, pristatydinęs paviljonų ir palapinių, Nastadžas 
ėmė dar labiau lėbauti, kviesdamas bičiulius ir draugus tai pietų, tai 
vakarienės, kaip buvo pratęs. 

Vieną gražią dieną, beveik gegužio pradžioje, jį vėl apsėdo mintys 
apie žiauriąją damą. Liepęs tarnams palikti jį vieną, kad niekas ne- 
drumstų jo svajų, susimąstęs, žingsnis po žingsnio, nutraukė į pušyną. 
Jau buvo maždaug šešta valanda dienos, ir Nastadžas, įsivaręs gal 
pusę mylios į pušynėlį, užmiršęs valgį ir visa kita, staiga išgirdo klaikų 
moterišką verksmą ir šiurpulingas aimanas. Saldžios jo svajos nutrūko, 
jis kilstelėjo galvą, apsidairė, kas gi čia būtų, ir nustebo esąs pušyne; 
pažvelgęs priekin, pamatė bėgančią į jį per tankius krūmus ir brūzgy- 
nus labai gražią merginą, visiškai nuogą, sutaršytais plaukais, kruvinai 
apsidraskiusią į šakas ir dyglius; ji balsu verkė ir prašė pasigailėti. 
Abišal jos skuodė du didžiuliai pikti šunys ir pasiviję žiauriai kandžio- 
jo, o iš paskos ant juodo žirgo šuoliavo tamsus raitelis rūsčiu veidu, 
su durklu rankoje, baisiai ją plūsdamas ir grasindamas nužudyti. Šis 
reginys jį ir nustebino, ir išgąsdino; jam pagailo nelaimingos moters — 
panoro ją gelbėti kuo galėdamas nuo tokių kančių ir mirties. Kadangi 
nebuvo pasiėmęs jokio ginklo, čiupo storą vėzdą ir puolė ant šunų ir 
raitelio. Bet raitelis, tai regėdamas, jau iš tolo sušuko jam: 

— Nastadžai, tu čia nesikišk! Leisk man ir šunims atlikti tai, ko 
nusipelnė šita bjauri moteris! 

Sulig tais žodžiais šunys tvirtai įsikibo merginai į šlaunis, sulaikė ją, 
o tuo tarpu prijojęs raitelis nusėdo nuo žirgo. Nastadžas prisiartinęs 
tarė: 

— Aš nežinau, kas tu esi, nors ir gerai mane pažįsti, vis dėlto tau 
pasakysiu, kad labai niekšinga ginkluotam riteriui kėsintis žudyti 
nuogą moterį ir ją pjudyti šunimis lyg laukinį žvėrį. Aš ginsiu ją, kiek 
tik galėsiu. 

Tuomet raitelis atsakė: 

— Nastadžai, aš kilęs iš to pat miesto kaip ir tu, ir tu buvai dar 
mažas berniukas, kai aš, meseras Gvidas delji Anastadžis'*', buvau 
kur kas labiau įsimylėjęs šią merginą negu tu dabar Traversaro dukrą. 
Jos puikybė ir žiaurumas įstūmė mane į tokį sielvartą, kad sykį aš va 
šituo pat durklu, kurį matai mano rankoje, iš nevilties nusižudžiau ir 
esu pasmerktas amžinoms kančioms. Neilgai trukus mirė ir ta moteris, 
visų mano nelaimių kaltininkė. Už savo žiaurumą ir už tai, kad džiau- 
gėsi mano kančiomis, niekad dėl to neatgailaudama ir laikydama tai 
ne nuodėme, o nuopelnu, — ji irgi buvo pasmerkta pragaro kančioms. 
Vos ji nugarmėjo pragaran, mums abiem buvo paskirta bausmė: jai 
bėgti nuo manęs, o man, kadaise taip ją mylėjusiam, persekioti nelai- 
mingąją kaip mirtiną priešą, o ne kaip mylimą moterį; ir kiek tik kartų 

ją prisiveju, tiek kartų va šituo durklu, kuriuo pats nusižudžiau, nu- 
dobiu, perskrodžiu jai krūtinę, o jos širdį, kietą ir šaltą, kur niekad ne- 
galėjo prasiskverbti nei meilė, nei gailestis, išplėšiu, kaip tuojau pama- 
tysi, iš kūno su visais viduriais ir numetu šunims suryti. Neilgai trukus 
jinai, visagalio ir teisingo dievo lėmimu, prisikelia iš numirusių, lyg nė 
nebūtų nužudyta, ir vėl prasideda klaikus bėgimas, o šunys ir aš ją 
vejamės. Taip dedasi kiekvieną penktadienį: šią pat valandą aš ją prisi- 
veju čia ir čia pat, kaip matysi, nužudau. Bet nemanyk, kad kitomis 
dienomis mudu ilsimės: aš ją medžioju kitose vietose, kur ji piktai apie 
manė pamąstė ar ką blogo man padarė. Kaip matai, iš įsimylėjėlio 
virtęs budeliu, aš turiu tiek metų ją persekioti, kiek mėnesių ji buvo 
man žiauri. Taigi leisk vykdyti dieviškojo teisingumo nuosprendį ir 
nemėgink priešintis tam, ko tu ir negalėtum sukliudyti. 

Išgirdęs šitai, Nastadžas persigando, kad net plaukai jam pasišiau- 
šė; traukdamasis atatupstas ir žvelgdamas į vargšę merginą, baimingai 
laukė, ką darys riteris; o tas, užbaigęs savo kalbą, lyg pasiutęs šuo su 
durklu rankoje pripuolė prie merginos, kuri, ant kelių atsiklaupusi ir 
dviejų šunų tvirtai laikoma, maldavo pagailos. Raitelis taip stipriai 
vėrė jai krūtinėn, kad durklas išlindo pro nugarą. Nuo smūgio mergina 
sukniubo, vis tebeklykdama ir vaitodama, o riteris, išsitraukęs peilį, 
perskrodė jai šoną ir išrovęs širdį sykiu su viduriais numetė išalkusiems 
šunims, kurie bemat viską surijo. Po trumpos valandėlės mergina lyg 
niekur nieko staiga vėl pakilo ir leidosi bėgti jūros link, šunys vijosi ją 
iš paskos vis kandžiodami, o riteris sėdo ant žirgo ir su durklu rankoje 
vėl nušuoliavo pridurmais. Veikiai jie tiek nutolo, kad dingo Nastadžui 
iš akių. 

Visa tai pamatęs, Nastadžas ilgai stovėjo lyg sustingęs, apimtas 
gailesčio ir baimės. Bet paskui jam dingtelėjo, kad šis nuotykis, atsikar- 
tojąs kiekvieną penktadienį, gali jam labai praversti. Gerai įsidėmėjęs 
vietą, grįžo pas tarnus; liepęs pakviesti iš Ravenos kai kuriuos savo 
giminaičius ir draugus, tarė jiems: 

— Jau seniai jūs kalate man į galvą, kad nustočiau mylėjęs tą 
atžarią merginą ir liaučiausi švaistęs savo turtą. Aš pasiruošęs jūsų 
norą patenkinti, jeigu išprašysite man vieną malonę. O toji malonė štai 
kokia: pasistenkite, kad ateinantį penktadienį atvyktų čion pietauti 
meseras Paolas Traversaras su žmona, dukteria ir visomis giminai- 
tėmis; sykiu kviečiu ir jus su damomis, kokias sau pasirinksite. Kodėl 
aš to noriu, tuomet ir pamatysite. 

Bičiuliai ir giminės mielai prižadėjo patenkinti šį kuklų Nastadžo 

pageidavimą. Grįžę į Raveną, jie pakvietė ateinančiam penktadieniui 
visus tuos, kuriuos suminėjo Nastadžas. Tik sunku buvo įprašyti Nas- 
tadžo mylimąją, bet ir jinai nuvyko sykiu su kitomis. 

Nastadžas įsakė paruošti puikias vaišes ir liepė sustatyti stalus po 
pinijomis ties ta vieta, kur buvo nužudyta žiaurioji mergina. Susodinęs 
vyrus ir damas už stalo, jis pasirūpino, kad jo mylimoji sėdėtų priešais 
tą vietą, kur turėjo vykti egzekucija. Paskutinį patiekalą bevalgant, 
pasigirdo šiurpulingas persekiojamos merginos klyksmas. Svečiai labai 
nustebo ir ėmė klausinėti, kas tai būtų, bet niekas negalėjo paaiškinti; 
tada visi pakilo iš užustalės ir sužiurę į tą pusę, iš kur aidėjo šauksmas, 
išvydo vaitojančią merginą, raitelį ir šunis'??. Netrukus jie buvo jau 
čia. Raitelį ir šunis svečiai sutiko garsiu riksmu, ir daugelis vyrų puolė 
gelbėti merginos. Bet raitelis prabilo į juos, kaip buvo bylojęs į Nasta- 
džą, ir ne tik privertė drąsuolius trauktis, bet visus išgąsdino ir apstul- 
bino. Jam bedarant tą pat, ką ir aną kartą, visos damos (o tarp jų 
apsčiai buvo tokių, kurios giminiavosi su nelaimingąja mergina bei 
riteriu ir kurios dar tebeatminė ir jo meilę, ir savižudybę) taip grau- 
džiai raudojo, lyg visa tai joms pačioms būtų nutikę. 

Kai šis kraupus vaizdas išnyko, kai dingo iš akių ir mergina, ir 
raitelis, svečiai ilgai negalėjo atsikvošėti iš apstulbimo. Bet labiausiai 
buvo pritrenkta kietaširdė Nastadžo mylimoji, iš arti puikiai viską 
mačiusi ir girdėjusi. Prisiminusi žiaurų savo elgesį su Nastadžu, jinai 
suprato, kad šis reginys nė vienam nėra toks baisus perspėjimas kaip 
jai: merginai jau vaidenos, kad ji pati bėga nuo užsirūstinusio Nasta- 
džo, o šunys vejasi įkandin. Nuo šios minties ją apėmė toks siaubas, 
kad, bijodama susilaukti panašaus likimo, ji pirmutine proga (o proga 
pasitaikė dar tą patį vakarą), neapykantą staiga pavertusi meile, slap- 
čia nusiuntė pas Nastadžą patikimą kambarinę, kuri panelės vardu 
kvietė jį apsilankyti ir pareiškė, kad ši nusprendusi daryti viską, ko 
tik jis norėsiąs. Nastadžas liepė atsakyti, kad jam labai maloni tokia 
naujiena, bet jis norįs garbingai patenkinti savo troškimus ir jeigu 
ji tinka, vesti ją. Mergina, gerai žinodama, kad vien tik ji kalta, jeigu 
iki šiol dar nėra Nastadžo žmona, liepė atsakyti, kad mielai sutinkanti. 
Ji pati nuėjo ir pranešė tėvui bei motinai, kad norinti ištekėti už Nasta- 
džo. Tėvai be galo tuo apsidžiaugė, ir kitą sekmadienį Nastadžas vedė 
savo mylimąją ir po šaunių vestuvių ilgus metus laimingai su ja gyveno. 

Tas baisus reginys ne tik šią porą sujungė draugėn: visos raveniškės 
merginos tiek įsibaugino, kad nuo to laiko daug palankesnės vyrams 
pasidarė. 

FEDERIGAS DELJI ALBERIGIS MYLI, BET NĖRA 
MYLIMAS; JIS IŠŠVAISTO DĖL MYLIMOSIOS VISĄ 
TURTĄ, IR JAM BELIEKA VIENAS SAKALAS, KU- 
RIUO, NIEKO KITO NEBETURĖDAMAS, PAVAIŠI- 
NA SAVO DAMA, ATĖJUSIĄ JO APLANKYTI. SUZI- 
NOJUSI TAT, JINAI PAKEIČIA SAVO NUSISTATY- 
MĄ, IŠTEKA UŽ JO, IR FEDERIGAS VĖL TAMPA 
TURTUOLIU. 


Nutilus Filomenai, karalienė, matydama, kad daugiau nebėra 
kas pasakoja, be Dionėjo, kuris buvo išsirūpinęs sau teisę kalbėti pas- 
kutinis, linksmu veidu prabilo: 

— Dabar ateina man eilė, ir aš, brangiosios damos, papasakosiu 
jums novelę, bent kiek panašią į pirmesniąją; iš jos ne vien įsitikinsite, 
kaip galingai jūsų grožis veikia taurias širdis, bet ir suprasite, kad jūs 
pačios turite teikti, kam dera, savo malones, ne visada pasikliaudamos 
likimu, kuris savo dovanas skirsto atsitiktinai, o kartais ir neteisingai. 

Turbut žinote, kad mūsų mieste gyveno, o gal dar dabar tebegy- 
vena Kopas di Borgezė Domenikis'??, žmogus įtakingas ir visų gerbia- 
mas ne tiek už aukštą kilmę, kiek už savo būdą ir dorumą. Tas šviesus 
vyras, vertas amžinos šlovės, net ir žilos senatvės sulaukęs, mėgo po- 
rinti kaimynams ir bičiuliams praeities nutikimus, o kalbėdavo jis 
geriau ir sklandžiau už kiekvieną kitą, nes pasižymėjo puikia atminti- 
mi ir gražbylyste. 

Be kitų įdomių dalykų, ypač dažnai jis pasakodavo apie vieną jau- 
nikaitį, vardu Federigą, mesero Filipo delji Alberigio sūnų '**, kadaise 
gyvenusį Florencijoj ir savo šaunumu bei išsiauklėjimu toli pranokusį 
visus kitus Toskanos jaunuolius. Kaip dauguma kilmingų vyriškių, 
jis įsimylėjo žymią damą, doną Džovaną, savo metu laikomą viena 
gražiausių ir maloniausių Florencijos moterų. Norėdamas įsigyti jos 
meilę, jis dalyvaudavo turnyruose ir kariniuose žaidimuose, kėlė puo- 
tas, dalijo dovanas ir be jokios atodairos švaistė savo turtą. Bet doro- 
vingoji gražuolė nekreipė nė mažiausio dėmesio nei į patį garbintoją, 
nei į jo pastangas. Švaistydamas pinigus ne pagal kišenę, o nieko nelai- 
mėdamas, Federigas, kaip lengva numanyti, veikiai prašvilpė savo 
turtą ir nuskurdo: jam beliko mažas dvarelis, iš kurio pajamų vos ne 
vos vertėsi, ir dar sakalas, gal geriausias visame pasaulyje!??. Tačiau 

skurdas ne tik neatvėsino jo meilės, bet dar labiau kurstė; nebegalė- 
damas gyventi mieste taip, kaip troško, persikėlė į Kampį, kur buvo jo 
dvarelis. Čia jis medžiodavo paukščius, kada tik galėdavo, ir, niekieno 
pagalbos neprašydamas, kantriai kentė savo vargą. 

Kai Federigas nusigyveno iki paskutiniosios, vieną dieną ėmė ir 
apsirgo donos Džovanos vyras. Matydamas, kad ateina mirtis, surašė 
testamentą. Didžiulius savo turtus jis pavedė sūnui, jau gerokai paugė- 
jusiam; bet pažymėjo, kad jeigu sūnus mirtų nepalikęs teisėto įpėdinio, 
tai viską paveldi dona Džovana, kurią jis labai mylėjo. 

Netrukus po to vyras mirė. Likusi našlė, dona Džovana, kaip įpras- 
ta mūsų damoms, vasarą drauge su sūnum išvykdavo kaiman, į vieną 
savo dvarą, gan arti Federigo. Taigi berniukas ėmė bendrauti su Fede- 
rigu, žavėdamasis jo paukščiais ir šunimis; daugel kartų jis buvo matęs 
skraidant Federigo sakalą, ir šaunus paukštis jam labai patiko; vaikinu- 
kas geiste geidė to sakalo, bet prašyti nedrįso, žinodamas, koks jis bran- 
gus šeimininkui. 

Po kiek laiko berniukas apsirgo. Motina baisiai susikrimto, nes 
begaliniai mylėjo savo vienturtį. Per dienų dienas jį slaugydama, be 
paliovos guodė ir tolydžio klausinėjo, ar jis ko nenorėtų, pasiruošusi, 
jeigu tik galės, patenkinti kiekvieną jo troškimą. Berniukas, dažnai 
girdėdamas tokius pasiūlymus, tarė: 

— Jeigu pasistengtumėt man gauti Federigo sakalą, aš manau, 
greit pasveikčiau. 

Išgirdusi tai, motina susimąstė ir ėmė galvoti, kaip čia pasielgus. 
Ji žinojo, kad Federigas ilgai ją mylėjo, niekad iš jos nelaimėdamas 
netgi meilaus žvilgsnio. Šit kodėl ji tarė sau: „Kaip aš siųsiu žmogų ar 
pati eisiu to sakalo, kuris, kaip girdėjau, geriausias pasaulyje, o be to, 
jį ir išlaiko? Kaip aš būsiu tokia storžievė, kad iš garbingo žmogaus, 
kuriam nebeliko jokios kitos paguodos, kėsinsiuos atimti šitą paskuti- 
nę?“ 

Tokių minčių apnikta, nors ir buvo tikra, kad gautų sakalą, jeigu 
tik paprašytų, ji tylėjo, nežinodama, ką atsakyti. Galų gale meilė sūnui 
ją nugalėjo: ji ryžosi žūt būt patenkinti jo norą ir nusprendė ne siųsti 
ką, o pati eiti parnešti sakalo; ir tarė sūnui: 

— Nusiramink, sūneli, ir stenkis kuo greičiau pasveikti, nes aš 
prižadu, kad rytoj rytą pirmučiausia nueisiu pas Federigą ir tau par- 
nešiu sakalą! 

Vaikas taip prasidžiugo, kad dar tą pačią dieną pasijuto bent kiek 
geriau. Kitą rytą dona Džovana, pasikvietusi draugėn palydovę, lyg 

pasivaikščiodama atėjo prie Federigo namelio ir liepė pašaukti šei- 
mininką. Kadangi oras tą dieną nebuvo palankus medžioklei, jis triūsė 
savo darže. Išgirdęs, kad dona Džovana jo teiraujasi prie durų, smar- 
kiai nustebo ir džiugus nubėgo ten. Išvydusi jį artinantis, dama pakilo, 
su moterišku meilumu pasitiko, ir kai Federigas pagarbiai ją pasvei- 
kino, ji tarė: 

— Labą dieną, Federigai! Aš atėjau tau atsilyginti už tuos nuosto- 
lius, kurių turėjai, mylėdamas mane labiau negu derėjo. Ir mano at- 
pildas bus štai koks: aš norėčiau sykiu su savo palydove šiandien bičiu- 
liškai pas tave papietauti. 

Federigas kukliai atsakė: 

— Ponia, aš nepamenu, kad būčiau dėl jūsų turėjęs kokių nuosto- 
lių: priešingai, aš patyriau tik gero, kad jeigu ir buvau ko nors vertas, 
tai vien tik dėka jūsų taurumo ir meilės, kurią jums jaučiau, ir iš tikrų- 
jų šis jūsų apsilankymas man daug brangesnis už visus prarastus tur- 
tus: juk jūs atėjot į svečius pas vargšą. 

Po šių žodžių jis drovėdamasis pakvietė ją vidun, o iš čia nusivedė 
į sodą ir ten, neturėdamas ko kito, kas tiktų joms į draugiją, tarė: 

— Ponia, kadangi nieko čia nėra, tai ši moterėlė, to darbininko 
žmona, pabus su jumis, kol aš nueisiu ir liepsiu padengti stalą. 

Nors ir begaliniame skurde atsidūręs, Federigas dar nebuvo kaip 
reikiant įsisąmoninęs, kad vėjais iššvaistė savo turtus. Bet šįkart, neži- 
nodamas, kuo pavaišinti damą, dėl kurios anksčiau vaišindavo tiek ir 
tiek Žmonių, jis praregėjo; baisiai susikrimtęs, keikdamas savo likimą, 
it paklaikęs blaškėsi šen ir ten, nerasdamas nei pinigų, nei kokio daikto, 
kurį būtų galima užstatyti; bet kadangi jau buvo pietų metas ir jis labai 
troško kuo nors pavaišinti kilmingą damą, o nenorėjo kreiptis ne tik į 
ką kitą, bet netgi į savo darbininką, jam krito į akis brangusis jo saka- 
las, kurį pamatė kambarėlyje betupintį ant laktos. Neturėdamas ko 
nusigriebti, čiupo sakalą ir matydamas, kad paukštis riebus, nusprendė, 
Jog čia bus atsakantis skanėstas mylimajai damai. Ilgai negalvodamas, 
nusuko jam galvą ir liepė tarnaitei greit jį nupešti, išdarinėti ir, pa- 
smeigus ant iešmo, rūpestingai iškepti. Užtiesęs stalą balčiausiomis 
staldengtėmis, kurių turėjo dar keletą, linksmu veidu grįžo pas damą 
į sodelį ir pranešė, kad pietūs, nors ir labai kuklūs, jau gatavi. Viešnia 
su savo palydove pakilo ir nuėjo prie stalo; nežinodamos, ką valgan- 
čios, jiedvi drauge su Federigu, nuoširdžiausiai joms patarnaujančiu, 
suvalgė puikųjį sakalą. 

Pakilusi nuo stalo ir valandžiukę maloniai su juo pasišnekučiavusi, 

dama nusprendė, kad jau laikas pasakyti, ko ji čion atėjusi, ir, meiliai 
kreipdamasi į jį, prabilo: 

— Federigai, jeigu atmeni savo praeitį ir mano garbingą elgesį, 
kuris gal tau atrodė žiaurus ir atšiaurus, tai neabejoju, kad labai nu- 
stebsi dėl mano įžūlumo, kai sužinosi, ko aš čion atėjau. Jeigu turėtum 
ar būtum turėjęs vaikų ir žinotum, kokia galinga yra meilė jiems, esu 
tikra, bent iš dalies atleistum man. Bet tu jų neturi, o aš turiu vienintelį 
ir negaliu išvengti dėsnio, bendro visoms motinoms; ir šit, tos galios 
veikiama, prieš savo pačios valią ir prieš bet kokį padorumą bei man- 
dagumą, atėjau prašyti dovanos, kuri, žinau, nepaprastai tau brangi 
(ir ne be pagrindo, nes apgailėtina tavo dalia nepaliko tau jokio kito 
malonumo, jokios pramogos, jokios paguodos); o toji dovana — tavo 
sakalas, kuriuo taip susižavėjo mano berniukas, kad jeigu neparnešiu 
jo, sūnaus liga tiek gali pasunkėti, jog aš jį prarasiu. Todėl prašau tave 
ne dėl meilės, kurią man jauti ir kuri niekam tavęs neįpareigoja, bet 
dėl savo kilnumo ir riteriško mandagumo, kuriuo tu pralenkei visus, 
padovanoti jį man, idant galėčiau pasakyti, jog šia dovana tu išgelbėjai 
mano sūnui gyvybę, ir amžinai būčiau tau dėkinga. 

Federigas, išgirdęs, ko prašo dama, ir supratęs, kad negali jai pa- 
dėti, nes sakalas jau suvalgytas, jos akivaizdoje pravirko, neįstengda- 
mas nė žodžio ištarti. Dama iš pradžių pamanė, jog tas ašaras jam iš- 
spaudė ne kas kita, o širdgėla, kad reiks skirtis su šauniuoju paukščiu, 
ir jau buvo benorinti atsižadėti savo prašymo; bet susitvardžiusi laukė, 
kol jis nustos verkęs ir jai atsakys. Po valandžiukės Federigas tarė: 

— Ponia, nuo tada, kai iš dievo valios aš jus įsimylėjau, likimas 
iškrėtė man daug bjaurių pokštų, ir aš juo skundžiausi; bet visa tai 
buvo tik menkniekis, palyginti su tuo smūgiu, kurį jis sudavė man 
dabar! Šito aš amžindie jam neatleisiu! Tik pamanykit: jūs atėjot į 
mano varganus namus, kur niekad nesiteikdavot įeiti, kol jie buvo 
turtingi, ir prašote mažytės dovanos, o lemtis susiklostė taip, kad aš 
nebegaliu jos dovanoti; kodėl — trumpai jums apsakysiu. Išgirdęs, kad 
malonėsite pas mane pietauti, aš, atsižvelgdamas į jūsų prakilnybę ir 
taurumą, pamaniau, kad jus dera pavaišinti kiek galint brangesniu ir 
tinkamesniu patiekalu negu kitus svečius; todėl prisiminiau savo pui- 
kųjį sakalą, kurio jūs iš manęs prašote, ir nusprendžiau, kad tai bus 
tinkamas jums valgis, ir šiandien jis buvo patiektas jums keptas; aš 
maniau, kad sunaudojau jį kuo geriausiai; o dabar, sužinojęs, kad jūs 
norite jo gyvo, aš taip kremtuosi negalėdamas jums patarnauti, kad, 
man regis, niekados nenusiraminsiu. 

Taip taręs, jis liepė paberti prie damos kojų sakalo plunksnas, pen- 
tinus ir snapą. 

Išvydusi ir išgirdusi tai, dama iš pradžių apibarė Federigą, kad jis 
moteriai pavaišinti nužudė šitokį sakalą; paskui ėmė širdyje liaupsinti 
jo sielos kilnumą, kurio nejstengė nuslopinti skurdas. Netekusi vilties 
gauti sakalą ir todėl nuogąstaudama dėl vaiko sveikatos, nusiminusi 
atsisveikino su Federigu ir grįžo pas sūnų, kuris, gal iš liūdesio, kad 
negavo sakalo, ar gal pati liga jį prie to privedė, po keleto dienų di- 
džiausiam motinos skausmui apleido šį pasaulį. Kai ji kiek laiko page- 
dėjo ir paašarojo, o buvo dar jauna ir turtinga, broliai ėmė kalbinti ją 
vėl ištekėti. Nors ji ir nenorėjo, bet, tolydžio spiriama, prisiminusi Fe- 
derigo šaunumą ir paskutinę jo dosnybę — šitokio sakalo paaukojimą 
jos vaišėms — tarė savo broliams: 

— Jeigu jūs neprieštarautumėt, aš mielai našlaučiau; bet jeigu 
geidžiate, kad ištekėčiau, tai, dievaži, nepasirinksiu nieko kito, kaip 
vien tik Federigą delji Alberigį. 

Broliai, tyčiodamiesi iš jos, atkirto: 

— Kvaile, ką tu čia šneki? Nori tekėti už žmogaus, kuris plikas 
kaip tilvikas? 

O jinai jiems atšovė: 

— Broleliai, aš puikiai žinau, kad sakote teisybę, bet man verčiau 
žmogus be turto negu turtas be žmogaus!?“! 

Broliai, matydami jos ryžtą ir žinodami, kad Federigas, nors ir 
vargšas, bet šaunus vyras, atidavė jam seserį su visais jos turtais. Vedęs 
šią taurią, taip mylimą moterį, ir dar tokią turtingą, nuo šiol jis geriau 
šeimininkavo ir džiaugsme bei linksmybėje leido su Džovana savo 
dienas. 

PJETRAS DI VINČOLAS IŠEINA VAKARIENIAUTI 
[Į SVEČIUS. JO ŽMONA PASIKVIEČIA VAIKINĄ. 
PJETRAS GRĮŽTA. JI PASLEPIA MEILUŽĮ PO VIŠ- 
ČIUKŲ PINTINE. PJETRAS PASAKOJA, KAD ER- 
KOLANAS, SU KURIUO JIS VAKARIENIAVO, RADO 
NAMUOSE JAUNUOLĮ, JO ŽMONOS PASLĖPTĄ. 
PJETRO ŽMONA SMERKIA ERKOLANO ŽMONĄ. 

LYG TYČIA ASILAS UŽMINA ANT PIRŠTŲ VAIKI- 

NUI, TUPINČIAM PO PINTINE. ŠIS SURINKA. 

PJETRAS NUBĖGA TEN, PAMATO VAIKINĄ IR 

SUPRANTA, KAD ŽMONA JĮ APGAUDINĖJA; VIS 

DĖLTO NEŠVANKĖLIS GALIAUSIAI SU JA SUSI- 
TAIKINA. 


Karalienė baigė savo pasakojimą, ir kai visi šlovino dievą, teisin- 
gai atlyginusį Federigui, Dionėjas, kuris niekad nelaukdavo įsakymo, 
pradėjo: 

— Nežinau, ar tai vadinti bjauria yda, atsiradusia dėl sugedusių 
papročių, ar tokia jau nuodėminga žmonių prigimtis, kad mes labiau 
linkę juoktis iš blogų dalykų negu džiaugtis gerais darbais, ypač, kai 
tos blogybės mūsų neliečia. O kadangi triūsas, kurio aną sykį ėmiausi 
ir kuriam dabar esu pasinešęs, neturi kito tikslo, kaip vyti šalin jūsų 
liūdesį ir jus juokinti bei linksminti, tai papasakosiu jums, įsimylėjusios 
damos, vieną novelę; nors jos turinys iš dalies ne per padoriausias!“', 
bet ji gali suteikti jums malonumo; o jūs, klausydamos manęs, elkitės, 
kaip esate pratusios elgtis, kai vaikščiojate po gražų sodą: ištiesusios 
švelnią ranką, skinate rožes, bet paliekate spyglius; taigi palikite niek- 
šingą vyrą su jo nešlove ir sugedimu, smagiai sau juokitės iš meiliškų jų 
jo Žmonos apgaulių, užjausdamos, kur reikia, ir kitų nelaimes. 

Ne taip dar seniai gyveno Perudžoje turtingas žmogus, vardu 
Pjetras di Vinčolas'?*, kuris gal greičiau kitų akims apdumti ir patai- 
syti blogai nuomonei, pasklidusiai apie jį tarp visų perudžiečių, negu 
iš meilės ir susižavėjimo — vedė pačią. Deja, likimas jį apdovanojo 
tokia pačia, kuri ne kažin kaip derėjo jo skoniui; tai buvo mergina 
standi, rudaplaukė ir karšto kraujo, ko gero, trokštanti turėti du vyrus, 
o tuo tarpu atiteko vienam, kuriam daug labiau magėjo kas kita negu 
glamonėti žmoną. Ilgainiui įsitikinusi tuo, o nusimanydama jauna ir 
graži esanti, jausdamasi žvali ir sveikatinga, iš pradžių ji smarkiai 
širdo, siųsdama prakeiksmus ant vyro galvos ir amžinai gyvendama 
su juo nesantaikoje. Bet paskui, matydama, kad nuo to greičiau pati 
sunyks negu atpratins vyrą nuo bjaurių polinkių, tarė sau: „Šis pašle- 
mėkas ir nešvankėlis nežiūri į mane, nes nori su klumpėmis braidyti 
po sausumą '“*! Na, tai ir aš pasistengsiu paplukdyti ką nors laivu po 
jūrą! Aš ištekėjau už jo ir atnešiau jam gerą, didelį kraitį manydama, 
kad jis vyras ir geidžia to, ko geidžia ir privalo geisti visi vyrai. Jeigu 
būčiau maniusi, kad jis ne vyras, tai amžindie nebūčiau už jo tekėjusi! 

Jis žinojo, kad aš esu moteris, tai kam gi mane vedė, jeigu moterys jam 
šlykščios? Tai nepakenčiama! Jeigu būčiau norėjusi pasišalinti nuo 
pasaulio, būčiau stojusi į vienuolyną. Bet aš troškau ir trokštu gyventi! 
Nejaugi lauksiu iš to nenaudėlio smagybių ir malonumo! Ko gero, 
pasensiu tuščiai belaukdama; ir kai būsiu jau senė, susigriebsiu ir po 
laiko krimsiuos, kad pražudžiau savo jaunystę! Argi jis pats nėra man 
puikiausias mokytojas, kaip turiu elgtis? Argi jis man nerodo, kad 
reikia mėgautis tuo, kuo mėgaujasi jis pats? Mano pramogos bus gir- 
tinos, tuo tarpu jo — didžiai smerktinos. Aš prasižengsiu tik įstaty- 
mams, o jis prasižengia įstatymams ir gamtai“. 

Jaunoji moteris, gal ne sykį narpliojusi tokias mintis galvoje, norė- 
dama slapčia jas įgyvendinti, susibičiuliavo su viena sene, kuri atrodė 
lyg šventoji Verdiana, maitinanti žalčius'“". Senė visada vaikščiodavo 
su rožančium rankose į kiekvienus atlaidus, apie nieką kitą nekalbė- 
davo, kaip tik apie šventųjų tėvų gyvenimą ir švento Pranciškaus 
žaizdas. Beveik visi ją laikė šventąja. Nutaikiusi progą, jaunoji moteris 
atskleidė jai visus savo troškimus. Į tai senė tarė: 

— Mano dukrele, visaregintis dievas pripažins, kad tu labai gerai 
pasielgsi! Jeigu net neturėtum rimtos priežasties, privalėtum šitaip 
elgtis; ir ne tik tu, o ir kiekviena jauna moteris, idant nepragaišintų 
savo jaunystės. Juk supratingam žmogui nėra didesnio skausmo kaip 
nusimanyti, jog bergždžiai praleidai laiką. Kuriam velniui mes tinkame 
pasenusios? Nebent sergėti pelenams židinyje! Jeigu šitą dalyką kas 
žino ir gali apie tai kalbėti, tai būtent aš, nes dabar, kai esu jau sena, 
ne be didžiausio kartėlio ir sąžinės graužimo suprantu, deja, per vėlai, 
kiek laiko aš pragaišinau. Nors ir ne visai jį pražudžiau (nenorėčiau, 
kad manytum, jog buvau žiopliukė), vis dėlto aš nepadariau visko, ką 
galėjau padaryti. Kada tik prisimenu tai ir pasižiūriu į save, kaip atro- 
dau dabar, matau, kad niekas nė ugnies į skudurą man neįskeltų *!, ir 
vienas dievas žino, kokį juntu skausmą. Vyrams taip nebūna. Jie gimsta 
gabūs tukstančiams dalykų, ne tik šitam, ir dažniausiai seniai dar ver- 
tesni už jauniklius. Bet mes, moterys, sukurtos vien šiam tikslui ir 
vaikams gimdyti, ir vien už tai vyrai mus brangina. Jeigu tau dar ne- 
aiški ši tiesa, tai paaiškės, jei pagalvosi, kad mes visada tam pasiruo- 
šusios, o vyrai — ne; be to, viena moteris gali nuo kojų nuvaryti dau- 
gelį vyrų, o tuo tarpu daugelis vyrų negali nualsinti vienos moters. 
Taigi mes esame tam gimusios, ir aš dar sykį tau kartoju, labai gerai 
padarysi, jeigu savo vyrui atseikėsi tuo pačiu saiku, kad senatvėje tavo 
siela nepriekaištautų kūnui. Šiame pasauly kiekvienas gauna tiek, kiek 

pasičiumpa, ypač moterys, kurios daug labiau negu vyrai turi naudotis 
progomis, jeigu jos pasitaiko. Juk tu pati matai: kai mes pasenstame, 
nei savi, nei svetimi vyrai nebenori į mus nė žiūrėt ir varo į virtuvę 
sekti katinui pasakų ir skaičiuoti puodų bei šaukštų. Dar blogiau — 
traukia mus per dantį dainose, sako: ,,„Jaunoms skanumynai, senoms 
sprangumynai“ ir daug kitokių niekų pripaisto. Bet kam čia taip ilgai 
burną aušinti! Trumpai tau pasakysiu, kad tu nerastum pasaulyje 
geresnės už mane patikėtinės, kuriai galėtum atverti savo širdį ir kuri 
tau būtų naudingesnė už mane; todėl, kad nėra tokio storžievio ar 
stačioko, kurio aš nesuvyniočiau į vilną ir nenuvesčiau ten, kur noriu. 
Tu tik parodyk man, kuris tau patinka, ir leisk man veikti. Ir dar vieną 
dalyką priminsiu, dukrele mano, neužmiršk, kad aš esu vargšė moteris; 
už tai nuo šiol tu būsi dalininkė visų mano atlaidų ir poterių, kiek tik 
jų sukalbėsiu, o viešpats dievas priims tavąją dalį vietoj žiburių ir žva- 
kių tavo mirusiems. 

Šitaip senė baigė savo kalbą, ir jaunoji moteris susitarė su ja, kad 
jeigu ši pamatys jaunuolį, kuris labai dažnai praeidavo šia gatve ir 
kurio visus požymius ji nusakė, tai kad žinotų, kas daryti. Ir davusi 
jai gabalą sūdytų lašinių, atleido su dievu. 

Po keleto dienų senė slapčia atvedė jai į kambarį tą, apie kurį buvo 
kalbėta, o netrukus ir antrą, kritusį jaunajai moteriai į akį; kad ir nuo- 
lat bijodama vyro, ji nepraleisdavo nė vienos pasitaikančios progos. 

Kartą, kai vyras išėjo vakarieniauti pas savo bičiulį, vardu Erko- 
laną, jaunoji moteris liepė senei atvesti vaikiną, vieną gražiausių ir 
maloniausių Perudžoje. Toji bemat jos norą patenkino. Vos tik dama 
sėdo su jaunuoliu už stalo vakarieniauti, staiga Pjetras ėmė šaukti ir 
belsti į duris. Žmona, pažinusi vyro balsą, pasijuto nei gyva, nei mirusi; 
bet atsikvošėjusi apsižvalgė, kur čia paslėpti jaunuolį. Nesusigriebusi 
išsiųsti jo laukan ar paslėpti kur nors kitur, paslėpė pašiūrėje, šalimais 
to kambario, kur juodu vakarieniavo, po viščiukų pintine, o ant viršaus 
dar užmetė čiužinio maišą, kaip tik tą dieną ištuštintą. Atlikusi tat, 
skubiai liepė atidaryti duris. Kai vyras įėjo vidun, ji tarė: 

— Na ir greitai jūs prarijot tą vakarienę! 

Pjetras atšovė: 

— Mes jos net neparagavome! 

— Kas gi atsitiko? — paklausė žmona. 

Tada Pjetras tarė: 

— Aš tau papasakosiu: kai mes susėdome už stalo, Erkolanas, jo 
žmona ir aš, išgirdome, kaip šalia mūsų kažin kas nusičiaudėjo; nei 

pirmą sykį, nei antrą neatkreipėm į tai dėmesio; bet kai ta neregima 
nosis nusičiaudėjo trečią, ketvirtą, penktą ir dešimtą kartą, visi nusi- 
stebėjome. Erkolanas, ir šiaip jau supykęs ant žmonos, kad ši ilgokai 
mudu laikė už durų, sušuko beveik įniršęs: 

— Kas per stebuklai? Kas čia taip čiaudi? 

Pakilęs nuo stalo, nuėjo čia pat šalimais prie laiptų; apačioj prie 
jų šliejosi lentinė pašiūrė visokiems rakandams sudėti, kokias visur 
matome įrengtas prie namų. Kadangi jam atrodė, jog būtent iš ten 
sklinda čiaudėjimas, jis atidarė pašiūrės dureles, ir vos tiktai pravėrė 
jas — iš ten mušė baisiausia sieros smarvė. Jau ir prieš tai, užuodę tą 
smarvę, skundėmės, bet Erkolano žmona tada atšovė: 

— Tai todėl, kad anądien aš baltinau siera savo šydus ir pastačiau 
po šitais laiptais katiliuką, virš kurio juos išdžiausčiau, kad dūmai 
perimtų; va iš ten tas kvapas ir tebeeina. 

Kai Erkolanas pravėrė dureles ir dūmai kiek prasisklaidė, jis žvilg- 
telėjo vidun ir pamatė čiaudėtoją, kuris, sieros dvoko dusinamas, gulė- 
jo išdrikas ant žemės. Nors jis ir dabar tebečiaudėjo, bet sieros garai 
taip gniaužė jam krūtinę, jog nedaug trūko, kad būtų buvęs galas ir jo 
čiaudėjimui, ir viskam. 

Erkolanas, išvydęs jį, sušuko: 

— Dabar suprantu, žmona, kodėl tu taip ilgai mus laikei už durų! 
Bet tegul aš niekad neturėsiu džiaugsmo, jeigu tau neatmokėsiu! 

Išgirdusi tokius žodžius ir matydama, kad jos nuodėmė atskleista, 
žmona, net nemėgindama teisintis, pašoko iš užustalės ir spruko nežinia 
kur. Erkolanas, nepaisydamas, kad pabėgo žmona, keliskart liepė 
čiaudinčiajam išlįsti; bet tasai, nusigalavęs, nejudėjo iš vietos, kad ir 
kiek jį ragino Erkolanas. Taigi, čiupęs už kojos, šeimininkas ištraukė 
jį lauk ir jau bėgo peilio, ketindamas nudobti; bet aš, bijodamas, kad 
neįsimaišytų sinjorija ir pats nenukentėčiau, atsistojau tarp jųdviejų ir 
neleidau nei jo nudurti, nei padaryti jam ką blogo; priešingai, aš gy- 
niau ir šaukiau taip garsiai, kad subėgo kaimynai, čiupo pusgyvį 
jaunuolį ir išnešė jį nežinia kur. Štai kodėl mūsų vakarienė neįvyko; 
kaip jau minėjau, aš jos ne tik neprarijau, bet netgi neparagavau. 

Žmona, išgirdusi tokią istoriją, suprato, kad esama ir daugiau mo- 
terų, tokių pat gudrių kaip ir ji, nors kartais vienai kitai ir atsitinka 
nelaimių. Ji mielai būtų gynusi Erkolano žmoną, bet manydama, kad 
svetimos kaltės smerkimu geriau pridengs savąją, prabilo taip: 

— O tai gražu! O tai šventoji, geroji moteris! Še tau doroji, išti- 
kimoji žmona! Tokia dievobaiminga ji man atrodė, kad, regis, imk ir 

eik pas ją išpažinties! O dar blogiau, kad ji, tokia jau senė, duoda blogą 
pavyzdį jaunoms! Tebūnie prakeikta toji valanda, kai ji atėjo į šį pa- 
saulį! Tebūnie prakeikta ir ji pati, drįstanti gyventi! Turbūt tai klas- 
tinga ir ištvirkusi moteris, visų šio miesto moterų nešlovė ir gėda! Ji 
pamynė po kojų ir savo garbę, ir priesaiką, ir žmonių nuomonę! Jis 
padorus, toks garbingas vyras ir taip gražiai su ja elgiasi; o ji dėl kaž- 
kokio pašlemėko daro sarmatą ir sau pačiai, ir jam! Sergėk mane, 
dieve, kad aš tokių moterų gailėčiausi! Jas reikia žudyti! Jas reikia 
gyvas mesti ugnin ir paversti pelenais! 

Paskui, prisiminusi savo meilužį, paslėptą čia pat, po pintine, ėmė 
raginti Pjetrą eit gulti, nes jau buvo metas. Pjetras, kuris labiau norėjo 
valgyti nei miegoti, paklausė, ar nėra ko vakarienės. 

— Vakarienės? — atšovė jam žmona.— Labai jau čia mes pratu- 
sios vakarieniauti, kai tavęs nėra! Negi aš — Erkolano žmona! Bet ko 
gi tu neini gulti? Eik, pasistenk greičiau užmigti ir užmirši alkį! 

Lyg tyčia tą vakarą keli Pjetro darbininkai grįžo su kažkokiais 
nešuliais iš laukų ir, nepagirdę savo asilų, pastatė juos tvarte, šalia tos 
pašiūrės. Vienas asilas, labai ištroškęs, išsinėrė iš apinasrio, iškėblino iš 
tvarto, užsuko į pašiūrę ir šniukštinėjo visur, ar neras kur vandens; taip 
betrypinėdamas užmynė ant pintinės, po kuria slėpėsi vaikinas. Tupėjo 
jis ten keturpėsčias, iškišęs iš po pintinės vienos rankos pirštus, ir tokia 
buvo jo laimė ar, tikriau sakant, nelaimė, kad tasai asilas jam užsistojo 
ant pirštų, ir jis, pajutęs baisų sopulį, garsiai sukliko. Išgirdęs riksmą, 
Pjetras labai nustebo; įsitikinęs, kad kažkas klykia pašiūrėj, išėjo iš 
kambario laukan ir, vis tebegirdėdamas dejones (mat asilas dar nebu- 
vo nukėlęs kanopos nuo nelaimingo meilužio pirštų ir stipriai juos 
tebemygo), sunerimęs šūktelėjo: 

— Kas ten? 

Pribėgęs prie pintinės ir atvožęs ją, jis išvydo jaunuolį, kuris ne 
tik alpo iš skausmo, nes asilo koja tebespaudė pirštus, bet ir visas dre- 
bėjo iš baimės, kad Pjetras nepadarytų jam ko blogo. Pjetras, atpaži- 
nęs, kad čia tas pats jaunuolis, kurį jisai, ištvirkėlis, ilgai buvo sekiojęs, 
paklausė: 

— Ką tu čia veiki? 

Jaunuolis nieko neatsakė, tik dėl dievo meilės prašė jo nežudyti. 

Pjetras jam tarė: 

— Kelkis ir nebijok, nieko blogo aš tau nedarysiu; bet pasakyk 
man, kaip tu čia atsiradai ir ko tau čia reikia? 

Vaikinas viską jam apsakė. Pjetras, tiek pat džiugus jį radęs, kiek 

moteris susikrimtusi, paėmė jaunuolį už rankos ir nusivedė į kambarį, 
kur žmona, baisiausiai persigandusi, jo laukė. Atsisėdęs priešais ją, 
Pjetras tarė: 

— Va tu prieš valandėlę plūdai Erkolano pačią, sakei, kad ją 
reikėtų sudeginti, kad ji daranti gėdą jums visoms. Kodėl gi nė žodžio 
neprasitarei apie save? O jeigu apie save nenorėjai kalbėti, kaip drįsai 
koneveikti ją, žinodama, kad pati elgiesi lygiai taip kaip ji? Iš tiesų 
visos jūs tokios, ir ne kas kita tave sugundė šitaip burnoti, kaip noras 
dangstyti savo nuodėmes svetimomis. Tegu perkūnas trenkia iš dan- 
gaus ir sudegina jus visas, niekšingoji paderme! 

Žmona, matydama, kad šįkart jo rūstybė tik žodžiais išsiliejo ir kad 
jis pralinksmėjo laikydamas už rankos tokį gražų jaunikaitį, įsidrąsino 
ir tarė: 

— Aš tikrai tikiu, kad tu džiaugtumeis, jeigu perkūnas trenktų iš 
dangaus ir sudegintų mus visas, nes tu mus taip mėgsti kaip šuo vėzdą. 
Bet, prisiekiu dievo kryžium, nebus, kaip tu nori! Būtų ne pro šalį su 
tavim pasišnekėti ir sužinoti, kokį turi pagrindą manimi skųstis? Tu 
mane lygini su Erkolano žmona, ta sena davatka ir veidmaine. Aš 
būčiau laiminga, susikeitusi su ja vietomis. Ji gauna viską, ko trokšta! 
Jis myli ją, kaip dera vyrui mylėti žmoną. O aš, deja, negaliu šituo 
pasigirti. Kas iš to, kad aš gražiai aprengta ir apauta! Bet tu puikiai 
žinai, kaip esu nuskriausta kitu atžvilgiu, ir kiek jau laiko praėjo, kai 
tu gulėjai su manim. Verčiau aš vaikščiočiau basa ir skarmaluota, kad 
tik tu kaip vyras elgtumeis lovoje! Kas iš to, kad vaikščioju išsipusčiusi, 
o vyro neturiu. Įsidėk sau į galvą, Pjetrai, aš esu tokia pat moteris kaip 
visos kitos ir trokštu to pat kaip visos kitos. Jeigu aš stengiuosi gauti, ko 
tu man neduodi, nereikia už tai manęs smerkti: bent tiek aš gerbiu tavo 
vardą, kad nesusidedu su arklininkais ir visokiais pašlemėkais. 

Pjetras matė, kad tokios šnekos nesibaigs kiaurą naktį, todėl kaip 
žmogus, nelabai jos paisantis, tarė: 

— (Gana jau, žmona! Šituo labu aš puikiai tave aprūpinsiu, o tu 
būk tokia maloni ir duok mums ko nors užvalgyti, nes, man rodos, šitas 
vaikinas, kaip ir aš, dar nevakarieniavęs. 

— Aiškus dalykas, ne,— tarė žmona,— dar nevakarieniavęs, 
nes tą nelemtą valandą, kai mudu dar tik sėdomės už stalo, tu grįžai. 

— Na, tai eik,— tarė Pjetras, — duokš mums vakarienės, o pas- 
kui aš sutvarkysiu šį reikalą taip, kad tu neturėsi kuo skųstis. 

Regėdama, kad vyras nusiramino, žmona atsikėlė ir, tuojau vėl 
liepusi padengti stalą ir atnešti jau anksčiau pataisytą vakarienę, 

linksmai ją sudorojo su savo netikša vyru ir jaunuoliu. Ką Pjetras 
prasimanė po vakarienės, norėdamas visus tris patenkinti, tas man 
išgaravo iš galvos. Žinau tiktai tiek, kad rytojaus rytą jaunuolis, stovė- 
damas rinkoje, negalėjo tikrai pasakyti, katras šiąnakt turėjo daugiau 
malonumo iš jo draugystės — vyras ar žmona. Taigi, mano brangiosios 
damos, aš šitokį jums patarimą duosiu: kaip jis tau, taip tu jam; o jeigu 
negali dabar, palauk, kol pasitaikys proga. Kokiu saiku tau seikėta, 
tokiu ir tu atseikėk. 


Kai Dionėjas užbaigė savo novelę, damos nedaug tesijuokė: labiau 
iš drovumo negu dėl to, kad mažiau būtų patikusi. Karalienė, maty- 
dama, kad jau atėjo galas jos viešpatavimui, pakilo ir, nusiėmusi laurų 
vainiką, meiliai uždėjo ant galvos Elizai, tardama: 

— Dabar, ponia, jūs valdysite! 

Priėmusi šį garbės ženklą, Eliza pasielgė, kaip kitos prieš ją elgda- 
vosi: pirmiausia davė senešalui nurodymų, ką reikės atlikti per jos 
valdymo laiką, o paskui visos draugijos pasitenkinimui tarė: 

— Jau ne kartą esame girdėję, kad daugeliui pavyksta šmaikščiais 
žodeliais, greitais atsakymais ar sąmojais atšipinti dantis kandiems 
savo priešininkams ar pašalinti gresiančius pavojus. Kadangi tai puiki 
ir naudinga tema, aš norėčiau, kad rytoj su dievo pagalba mūsų pašne- 
kesys ir suktųsi tarp šių rėmų, būtent apie tuos žmones, kurie, užgauti 
kokiu nors aštriu žodžiu, atsikerta, arba kurie greitu ir sumaniu atsa- 
kymu išvengia nuostolio, pavojaus ar gėdos. 

Draugija labai pritarė šiam pasiūlymui, taigi karalienė pakilo ir 
visus atleido iki vakarienės meto. Garbingos damos ir ponai, matyda- 
mi, kad atsistojo karalienė, taipogi pakilo ir senu papratimu kiekvienas 
leido laiką kaip tinkamas. Vos tik nutilo cikadų giesmė, karalienė, lie- 
pusi pašaukti draugiją, nuėjo vakarienės. Kai visi, kuo linksmiausiai 
nusiteikę, pavakarieniavo, prasidėjo dainos ir muzika. Emilija, karalie- 
nei pageidaujant, užvedė ratelį, o Dionėjui buvo liepta sudainuoti dai- 
ną. Šis tuojau užtraukė: „Dona Aldruda, kelk aukštyn kuodą, gerą 
naujieną nešu!“ Visos damos prapliupo juoktis, o ypač karalienė. Ji 
liepė šios dainos nebedainuoti ir užtraukti kitą. Dionėjas atsakė: 

— Valdove, jeigu turėčiau cimbolus, aš padainuočiau „„Pasikelk 

sijonus, dona Lapa“, arba „Po alyvomis — vejelė“, o gal norite pasi- 
klausyti „Jūrų bangos laivą supa, o keleiviai ožius lupa...“ Bet aš 
neturiu cimbolų, todėl pačios išsirinkite, kokią norite. va iš šitų. Gal 
jums patiks: „Aš karštai tave mylėsiu — kaip tą obelį vis krėsiu“. 

— Ne, sudainuok kitą, — tarė karalienė. 

— Jeigu taip, — atsakė Dionėjas,— gal man sudainuoti „Dona 
Simona, įpilk, jei gali, nors spalis dar gan toli“. 

Karalienė juokdamasi tarė: 

— Kad tave kipšas, Dionėjau! Sudainuok mums gražią, o šitos 
nenorim! 

— Nepykit, valdove,— atsakė Dionėjas.— Kuri gi jums labiau 
patinka? Aš moku jų daugiau nei tūkstantį. Gal norite šitą: „Eikš, 
pupyte, duok rankytę“, arba „Tyliau, tyliau, vyreli mano“, o gal 
„Už šimtinę lirų gaidį nusipirksiu“? 

Tuomet karalienė, kiek supykusi, nors visos kitos ir juokėsi, tarė: 

— Dionėjau, mesk pokštus į šalį ir sudainuok mums gražią dainą; 
jeigu ne, tu pamatysi, kaip aš moku rūstauti. 

Išgirdęs tai, Dionėjas, metęs šalin tauškalus, tučtuojau uždainavo 
šitaip: 


Amure, toji dieviška šviesa, 

Kur iš akių jos spindulingų trykšta, 
Mane užbūrė, laisvę man pagrobė. 
Vos veidą stebuklingą jos išvydau, 
Likau aš parblokštas ir paklupdytas — 
Man verkt ir dusaut skirta amžinai. 
Tu įveikei mane, žiaurus Amure! 
Tapau aš vergu tavo paklusniu, 

Tad būki savo tarnui maloningas. 
Deja, aš nežinau, ar jaučia ji, 

Kokia audra krūtinėj mano šėlsta, 
Kaip trokštu aš ir kaip ilgiuosi jos! 
Todėl maldauju, o brangus valdove, 
Atskleisk jai mano sielvartą ir kančią, 
Sukurstyk jos krūtinėj tokį gaisrą, 
Koksai mane štai degina ir žudo. 
Skrisk kuo greičiau, nunešk jai mano skundą. 
O, lėkčiau su tavim ir aš mielai! 

Kai Dionėjas nutilo, tuo parodydamas, kad jo dainelė baigta, karalie- 
nė labai ją išgyrė ir liepė sudainuoti dar daug kitokių dainų. Šitaip 
praslinko geroka dalis vakaro, ir karalienė, jausdama, 
kad nakties vėsa jau įveikė dienos karštį, 
visiems įsakė eit ilsėtis iki rytojaus. 


Čia baigiasi penkta Dekamerono diena. 

PRASIDEDA ŠEŠTA DEKAMERONO DIENA, KA- 
DA, PIRMININKAUJANT ELIZAI, KALBAMA APIE 
TUOS, KURIE SĄMOJINGU ŽODŽIU ATSIKERTA 
Į UŽGAULĘ ARBA GREITU ATSAKU IR SUMANU- 
MU IŠVENGIA NUOSTOLIŲ, 
PAVOJAUS AR GĖDOS. 


Jau mėnuo, užkopęs į vidurį dangaus, išblėso ir naujos dienos 
šviesa nutvieskė visus mūsų žemės kampelius, kai karalienė atsikėlusi 
liepė sušaukti savo draugiją, ir visi, kiek atsitolinę nuo puikiųjų rūmų, 
ėmė palengvėl braidžioti po rasotą žolę, šnekučiuodamies apie šį bei 
tą, ginčydamies apie didesnes ar mažesnes papasakotųjų novelių gro- 
žybes ir vis dar juokdamies dėl įvairių jose minėtų atsitikimų. 

Bet kai saulė pakilo dar aukščiau ir ėmė smarkiau kaitinti, visiems 
pasirodė, kad reikia grįžti namo; taigi pasuko atgal. 

O čia stalai jau buvo padengti, viskas nubarstyta kvapniais žolynais 
ir puikiomis gėlėmis. Kol kaitra dar nevargino, karalienės paliepimu 
draugija susėdo valgyti. Smagiai pasivaišinę, sudainavo keletą gražių, 
linksmų dainelių, o paskui kas nuėjo prigulti, kas lošti šachmatais, o 
kas šaškėmis. Dionėjas su Laureta ėmė dainuoti apie Troilą ir Krisei- 
dą'?*. Kai atėjo metas rinktis draugėn ir karalienė visus liepė sukvies- 
ti, jie kaip paprastai susėdo aplink dailųjį fontaną. Karalienė jau buvo 
beliepianti pradėt pirmąją novelę, kai atsitiko toks dalykas, kokio dar 
niekad nebuvo atsitikę: karalienė ir visi kiti išgirdo didelį triukšmą, 
kurį tarnai ir tarnaitės kėlė virtuvėje. Senešalas, pašauktas ir paklaus- 
tas, kas čia rėkauja ir kodėl, atsakė, kad ginčijasi Ličiska su Tindaru, 
bet dėl ko — nežinąs, nes karalienės buvo pašauktas lyg tyčia tuo metu, 
kai ėjęs jų nutildyti. Karalienė liepė jam tučtuojau pašaukti Ličiską ir 
Tindarą. Šiedviem atėjus, karalienė paklausė, ko jie ginčijasi. Tindarui 
benorint atsakyti, Ličiska, jau sumitusi ir gan išdidi mergina, o dar 
ginčo įkaitinta, piktu veidu atsigręžusi į jį, tarė: 

— Matai, koks galvijas neraliuotas! Drįsta kalbėti pirma manęs, 
kai aš čia esu! Leisk man papasakoti.— Ir, atsigręžusi į karalienę, 
tarė: 

— Ponia, tas vyrukas nori mane supažindinti su Sikofantės žmona; 
ir, lyg aš pati nebūčiau su ja bendravusi, nei daugiau, nei mažiau, nori 

mane įtikinti, kad pirmąją naktį, kai Sikofantė atsigulė su ja, meseras 
Kuokas įsibrovęs į Juodkalnę smurtu ir su kraujo praliejimu. O aš 
sakau, kad tai neteisybė, kad jis įžengė taikingai ir buvo priimtas te- 
nykščių su didžiu pasitenkinimu. Tindaras toks mulkis, kad šventai 
tiki, esą merginos tiek kvailos, jog tuščiai leidžiančios laiką, prižiūri- 
mos tėvo ir brolių, kurie dažniausiai trejais ar ketveriais metais uždel- 
sia jų tekūtę. Ko gi jos būtų, brol, vertos, jeigu tiek gaištų! Prisiekiu 
Kristum (aš žinau, ką kalbu, jeigu prisiekiu), aš rieturiu nė vienos 
kaimynės, kuri būtų ištekėjusi nekalta! Ir apie ištekėjusias žinau, kiek 
ir kokių pokštų jos iškrečia savo vyrams! O šis avigalvis man postrin- 
gauja apie moteris, lyg aš tik vakar būčiau gimusi! 

Ličiskai kalbant, damos taip kvatojo, kad net žandai plyšo. Kara- 
lienė bent šešetą kartų liepė jai nutilti, bet veltui: ji neužsičiaupė, kol 
neišsakė visa, ką norėjo. Kai ji pagaliau baigė, karalienė, atsigręžusi 
į Dionėją, juokdamasi tarė: 

— Dionėjau, šis ginčas tau dera spręsti, taigi, kai mūsų pasakoji- 
mai baigsis, paskelbk dėl to ginčo galutinį savo sprendimą. 

Dionėjas tučtuojau atšovė: 

— Valdove, sprendimas jau gatavas, ir neverta toliau nagrinėti 
bylą: aš pareiškiu, kad Ličiskos teisybė, ir manau, kad taip yra, kaip 
ji sako; o Tindaras — asilas. 

Išgirdusi tai, Ličiska nusijuokė ir, atsigręžusi į Tindarą, tarė: 

— O ką, ar aš tau nesakiau? Eik po galais! Tu dediesi išmanin- 
gesnis už mane, nors tau pienas nuo lūpų dar nenudžiūvo! Ačiū dievui, 
netuščiai aš gyvenau, netuščiai! 

Jeigu karalienė piktu veidu nebūtų Ličiskos nutildžiusi, įsakydama 
baigti plepalus ir triukšmą, o jei ne — grasindama nuplakti rykštėmis, 
visą tą dieną būtų tekę vien tik jos zaunų klausyti. Karalienė pavarė 
ją su Tindaru šalin ir kai juodu išėjo, liepė Filomenai pradėti pasako- 
jimus. Toji, nutaisiusi linksmą miną, šitaip prabilo. 

Pirma novelė 


VIENAS RITERIS ŽADA DONAI ORETAI PAPASA- 
KOTI TOKIĄ NOVELĘ, KAD JAI ATRODYS, JOG JI 
JOJA ANT ŽIRGO, BET JIS PASAKOJA TAIP NE- 
VYKUSIAI, KAD ŠIOJI PRAŠOSI 
NULAIPINAMA ŽEMĖN. 


Jaunosios damos, kaip giedrą naktį žvaigždės yra dangaus puoš- 
mena, kaip pavasarį gėlės išmargina žaliąsias pievas, o pražydę krū- 
mai — kalvas, taip gerus įpročius ir malonius pašnekesius dabina 
sąmojingi žodžiai; būdami trumpi, jie labiau pritinka damoms negu 
vyrams, nes ilgos kalbos labiau dera vyrams, o ne moterims. Teisybė, 
kažkodėl, gal dėl mūsų proto ydų, o gal dėl ypatingo priešiškumo, 
kurį dangus rodo mūsų šimtmečiui, šiandien maža ar visai nebeliko 
moterų, kurios gebėtų laiku pasakyti sąmojingą žodį arba tinkamai 
jį suprasti — tai visuotinė mūsų gėda. Kadangi apie šį dalyką jau 
pakankamai kalbėjo Pampinėja, aš neketinu daugiau jo liesti. Bet kad 
jūs matytumėt, kiek turi grožio laiku mestas sąmojis, aš noriu jums 
papasakoti, kaip mandagiai viena kilminga dama nutildė vieną riterį. 

Daugelis jūsų tikriausiai atmenate ar girdėjote, kad ne per seniai 
gyveno mūsų mieste kilminga, gerai išauklėta, šmaikščiakalbė dama, 
kuri nusipelno, kad jos vardas nebūtų nutylėtas: vadinosi ji dona Oreta 
ir buvo mesero Džerio Spinos!?? žmona. Kartą jai teko būti kaip ir 
mums kaime, ir ji pramogos dėlei čia vienur, čia kitur vaikštinėjo 
drauge su damomis ir vyriškiais, tą dieną pietavusiais jos namuose; 
nuo tos vietos, iš kur jie išėjo, į ten, kur visi ketino eiti pėstute, buvo 
toloka, tad vienas tos draugijos vyriškių tarė: 

— Dona Oreta, kad kelias taip neprailgtų, jeigu norite, aš papa- 
sakosiu gražiausią pasaulyje novelę, ir jums atrodys, kad jojate ant 
žirgo. 

Dama jam atsakė: 

— Mesere, aš netgi labai jus to prašau, man bus be galo malonu. 

Ponas riteris, kuriam kalavijas prie šalies gal tiek pat menkai tiko 
kaip ir kalba jo lūpoms, šitokio atsako paskatintas, ėmė regzti novelę, 
kuri pati savaime iš tikrųjų buvo nepaprastai graži; bet jis baisiai ga- 

dino ją, tris, keturis ar net šešis sykius kartodamas tuos pat žodžius, čia 
grįždamas atgal, čia nuolat sušukdamas: „Ak, aš ne taip pasakiau!“ 
Jis tolydžio painiojo vardus, vietoj vieno kaišiodamas kitą, ir visiškai 
nesugebėjo perteikti nei veikėjų savybių, nei dėstomų įvykių. Doną 
Oretą, beklausančią jo, dažnai išpildavo prakaitas, ir taip alpo jai šir- 
dis, lyg būtų ligonė ar jau merdėtų. Nebegalėdama ilgiau kęsti ir 
suprasdama, kad riteris įsmuko į klampynę ir iš ten neišbris, ji meiliai 
tarė: 

— Mesere, šis jūsų žirgas per daug kratus, todėl malonėkite nulai- 
pinti mane žemėn. 

Riteris, laimė, daug daugiau apdovanotas nuovokumu negu pasa- 
kotojo menu, supratęs sąmojį ir pavertęs jį juokais bei pokštu, įsileido 
į kitas šnekas, o šią, pradėtą ir blogai sektą novelę, paliko nebaigtą. 


Antra novelė 


KEPĖJAS ČISTIS VIENU ŽODŽIU ATVEDA Į PROTĄ 
MESERĄ DZERĮ SPINĄ, KURIS BUVO KREIPĘSIS Į 
JĮ SU NEKUKLIU PRAŠYMU. 


Visos damos ir vyriškiai išgyrė donos Oretos sąmojį, o karalienė 
liepė Pampinėjai pasakoti toliau. Šioji pradėjo taip: 

— (Gražiosios damos, aš pati nesiimu spręsti, kas labiau nusideda: 
ar gamta, suteikdama kilniai sielai niekingą kūną, ar likimas, suteik- 
damas kūnui, apdovanotam kilnia siela, niekingą amatą, kaip atsitiko 
mūsų piliečiui Čisčiui ir daugeliui kitų. Šį Čistį, tauriausios sielos 
žmogų, likimas padarė kepėju. Ir aš tikriausiai prakeikčiau ir gamtą, 
ir Fortūną, jeigu nežinočiau, kad gamta išmintinga, o Fortūna turi 
tukstančius akių, nors mulkiai ją vaizduoja nerege. Aš manau, kad, 
būdamos didžiai įžvalgios, abi jos elgiasi, kaip dažnai elgiasi ir mirtin- 
gieji, kurie, nežinodami, kas gali nutikti ateityje, savo patogumams 
pačius brangiausius daiktus slepia prasčiausiose namų kertėse ir juos 
iš ten ištraukia tik labai prireikus: mat bjauri vieta, mažiau įtariama, 
juos tikriau išsaugo negu gražus kambarys. Lygiai taip ir abi pasaulio 
tvarkytojos dažnai brangiausius savo daiktus pridengia pačių žemiau- 
sių amatų skraiste, idant, prireikus juos ištraukti, skaisčiau jie subliz- 

gėtų. Kokiu mažmožiu šitai parodė kepėjas Čistis, atvėręs dvasios akis 
meserui Džeriui Spinai, aš ir norėčiau pavaizduoti trumpoje novelių- 
kėje, kurią man priminė pasakojimas apie doną Oretą, jo žmoną. 

Kai popiežius Bonifacas, didžiai gerbęs meserą Džerį Spiną, at- 
siuntė į Florenciją kilmingus savo pasiuntinius svarbiais reikalais!“*, 
svečiai apsistojo mesero Džerio namuose ir drauge su juo svarstė pa- 
vestą uždavinį. Kažkodėl meseras Džeris su popiežiaus pasiuntiniais 
beveik kas rytas pėstute eidavo pro Ugų šventos Marijos bažnyčią'“?, 
kur kepėjas Čistis turėjo kepyklą ir pats vertėsi šiuo amatu. Nors liki- 
mas jam lėmė gan žemą amatą, tačiau buvo tiek palankus, kad kepėjas 
pralobo, bet niekaip nenorėjo mesti savo verslo, gyveno ištaigingai, 
laikydamas, be kitų puikių dalykų, visad geriausius baltuosius ir rau- 
donuosius vynus, kokius tik galėjai rasti Florencijoj ar jos apylinkėse. 
Kas rytas matydamas praeinant pro savo duris meserą Džerį ir popie- 
žiaus pasiuntinius, o kaitrai esant didelei, jis pamanė, kad būtų labai 
mandagu duoti jiems atsigerti gero baltojo vyno; bet, atsižvelgdamas 
į savo ir į mesero Džerio luomą, dingojo, kad per drąsu ir nepadoru 
stačiai jį pakviesti; taigi jis sugalvojo tokį būdą, kad meseras Džeris 
pats pasiprašytų. Apsivilkęs baltutėle striuke, visada prisijuosęs švariai 
išskalbtą prikyštę, su kuriomis atrodė veikiau malūnininkas negu ke- 
pėjas, kiekvieną rytmetį, tą valandą, kai, jo sumetimu, turėdavo eiti 
pro šalį meseras Džeris su pasiuntiniais, jis liepdavo pastatyti prie durų 
naują alavuotą kibirą šalto vandens, mažutį naują Bolonijos ąsotėlį 
gero baltojo vyno ir dvi taures, kurios tviskėjo lyg sidabrinės; atsisėdęs, 
kai šie eidavo prošal, ir sykį ar du krenkštelėjęs, imdavo gerti savo 
vyną taip skaniai, kad ir numirėliams būtų sužadinęs norą. Matydamas 
tai vieną ir antrą kartą, meseras Džeris paklausė trečią rytmetį: 

— Na kaip, Čisti? Ar skanus? 

Čistis, tučtuojau pakilęs, atsakė: 

— Taip, mesere, bet koks jis, negaliu jums paaiškinti, jeigu patys 
neparagausite. 

Meseras Džeris, — ar nuo kaitros, ar kad buvo pavargęs labiau nei 
visada, o gal todėl, kad matė Čistį taip skaniai geriant, — pajuto troš- 
kulį ir, atsigręžęs į pasiuntinius, tarė šypsodamas: 

— Ponai, gera būtų, kad paragautumėte šio garbaus Žmogaus 
vyno: gal jisai toks skanus, kad nesigailėsime. 

Ir drauge su jais pasuko prie Čisčio. Šis, tučtuojau liepęs atnešti iš 
kepyklos gražų suolą, paprašė juos sėstis; o jų tarnams, priėjusiems 
išplauti taurių, tarė: 

— Vyručiai, traukitės atgal ir leiskite šią paslaugą atlikti man, 
nes pilstyti vyną aš moku ne blogiau kaip šaudyti kepalus; ir nemany- 
kite, kad gausit paragauti bent lašelį. 

Taip taręs, jis pats išplovė keturias naujas, dailias taures ir, liepęs 
atnešti nediduką ąsotėlį savo gerojo vyno, rūpestingai pripylė meserui 
Džeriui ir jo draugams. Vynas jiems pasirodė toks puikus, kokio seniai 
jau nebuvo gėrę, todėl labai išgyrė jį, ir kol viešėjo ten pasiuntiniai, 
meseras Džeris beveik kas rytas drauge su jais užsukdavo išgerti. 

Kai jie užbaigė savo reikalus ir ruošėsi išvykti, meseras Džeris 
iškėlė puikią puotą, į kurią pakvietė keletą garbingiausių miesto pilie- 
čių; liepė pakviesti ir Čistį, bet šis nieku gyvu nenorėjo eiti. Tada me- 
seras Džeris įsakė vienam savo tarnui nueiti pas Čistį ir iš jo parnešti 
butelį vyno, kad būtų galima prie pirmo patiekalo kiekvienam svečiui 
įpilti bent pusę taurės. Tarnas, gal pasipiktinęs, kad nė karto negavo 
paragauti to vyno, pasiėmė didžiulį butelį; Čistis, išvydęs jį, tarė: 

— Sūneli, meseras Džeris ne pas mane tave siuntė. 

Tarnas tvirtino savo, bet, negavęs kitokio atsakymo, grįžo pas 
meserą Džerį ir viską apsakė. Meseras Džeris jam tarė: 

— Grįžk ir pasakyk, kad siunčiu tave pas jį; o jeigu jis dar kartą 
tau šitaip atsakytų, paklausk, pas ką aš tave siunčiu. 

Tarnas vėl nuėjęs sako: 

— Čisti, meseras Džeris iš tikrųjų mane siunčia pas tave. 

Į tai Čistis atsakė: 

— Turbut, sūneli, ne pas mane. 

— Jeigu taip, — atsiliepė tarnas, — tai kurgi jis mane siunčia? 

Čistis atšovė: 

— Į Arną. 

Kai tarnas visa tai papasakojo, meserui Džeriui staiga atsivėrė 
akys, ir sako jis tarnui: 

— Nagi parodyk man, kokį butelį nešeisi? 

Išvydęs jį, tarė: 

— Teisybę sako Čistis. 

Ir, išbaręs tarną, liepė paimti tinkamą butelį. Pamatęs šį, Čistis 
sušuko: 

— Va, dabar žinau, kad meseras Džeris siunčia tave pas mane! — 
Ir mielai jam pripylė. 

Tą pat dieną, liepęs prileisti pilną statinaitę tokio pat vyno ir atsar- 
giai nugabenti į mesero Džerio namus, paskui nuėjo ten pats ir, sutikęs 
šeimininką, tarė: 

— Mesere, aš nenorėčiau, kad jūs manytute, jog šįryt mane iš- 
gąsdino didysis jūsų butelis. Tik man pasirodė, kad jūs būsite užmiršę, 
ką šiomis dienomis jums daviau suprasti mažyčiais ąsotėliais, tai yra, 
kad šitas vynas nėra paprastas vynas. Šįryt aš ir norėjau jums tat 
priminti. Dabar, nebeketindamas būti to vyno saugotoju, atsiunčiu 
jums visą: darykite su juo ką tinkami. 

Meseras Džeris džiaugsmingai priėmė brangią Čisčio dovaną, 
deramai jam atsidėkojo ir nuo tol visada jį laikė garbingų žmogum ir 
savo bičiuliu. 


Trečia novelė 


MONA NONA DE PULČI GREITU ATSAKU NUTIL- 
DO GAL NE VISAI PADORIUS FLORENCIJOS VYS- 
KUPO JUOKUS. 


Kai Pampinėja užbaigė savo novelę ir visi labai išgyrė Čisčio at- 
saką ir dosnumą, karalienė pageidavo, kad toliau pasakotų Laureta; 
šioji linksmai pradėjo taip: 

— Maloniosios damos, pirmiau Pampinėja, o dabar Filomena 
labai teisingai kalbėjo ir apie menką mūsų sugebėjimą šmaikščiai 
atsikirsti, ir apie sąmojingo žodžio grožį. Tik vertėtų prie šito pridurti 
vieną pastabą dėl sąmojų: noriu jums priminti, jog sąmojai apskritai 
turi būti tokie, kad kąstų klausytoją kaip ėriukas, o ne kaip šuo; nes 
jeigu sąmojis kąstų kaip šuo, būtų jau nebe sąmojis, o storžievybė. 
Tą puikiausiai įrodė ir donos Oretos žodžiai, ir Čisčio atsakas. Tei- 
sybė, jeigu kas atsikirsdamas kanda kaip šuo, būdamas ir pats pirma 
kaip šunies įkąstas, už tai nereikia atsikirtėjo smerkti; peiktinas jis 
būtų tik tada, jeigu be pagrindo pultų. Todėl reikia žiūrėti, kaip, kada, 
su kuo ir kur juokauji. Kadangi kitados vienas mūsų prelatas per 
menkai šito paisė, tai buvo įkąstas ne mažiau, kaip pats įkando, tą aš 
ir noriu jums papasakoti trumpoje novelėje. 

Kai Florencijoj vyskupavo meseras Antonijus d'Orsas!*?, garbus 
ir protingas prelatas, į Florenciją atvyko Katalonijos didžiūnas, vardu 
donas Djegas de la Rata'“', kaip karaliaus Roberto maršalas. Būdamas 
gražaus stoto vyras ir didelis mergišius, netikėtai susimagino jis viena 
gan dailia florentiete, minėto vyskupo dukterėčia. Išgirdęs, kad jos 
vyras, nors ir iš geros šeimos, bet baisus šykštuolis ir nešvankėlis, 

didžiūnas susitarė su juo, kad duosiąs jam penkis šimtus aukso florinų, 
o šis už tai leisiąs vieną naktį pergulėti su savo žmona. Todėl maršalas 
liepė paauksuoti sidabrinius popolinus!'**, esančius tuomet apyvartoj, 
ir, pergulėjęs su jo žmona, nors tai buvo prieš jos valią, atidavė tuos 
pinigus gobšui. 

Kai paskui viskas iškilo aikštėn, bjauriam vyrui teko nuostolis ir 
pašaipos, o vyskupas, žmogus protingas, dėjosi nieko apie tai nežinąs. 

Kadangi vyskupas ir maršalas dažnai būdavo drauge, pasitaikė 
jiedviem švento Jono dieną joti greta pro damas, stovinčias gatvėje, 
kur vyko bėgtynės. Vyskupas pamatė vieną jauną damą, moną Noną 
de Pulči'“?, mesero Alesio Rinučio pusseserę, kurią dabartinis maras 
nuvarė į kapus. Ją visi turbūt pažinojote: tuomet tai buvo skaisti, graži 
ir jauna, iškalbinga ir drąsi moteris, neseniai nutekėjusi į Portą San 
Pjerą. Vyskupas parodė ją maršalui; paskui, kai juodu atsidūrė šalia 
jos, jis uždėjo ranką maršalui ant peties ir tarė: 

— Nona, kaip jis tau atrodo? Ar įveiktum? 

Nonai pasirodė, kad šitie žodžiai bent kiek užgauna jos garbę ir 
sutepa ją akyse žmonių, kurie tai girdėjo, o tokių buvo daug; tad, 
anaiptol neketindama nusiplauti šios dėmės, o tik atsikirsti smūgiu už 
smūgį, Ji tučtuojau atšovė: 

— Mesčre, gal jis ir neįveiktų manęs, bet norėčiau, kad pinigai 
būtų tikri! 

Išgirdęs šiuos žodžius, maršalas ir vyskupas abudu pasijuto skau- 
džiai įgelti: vienas kaip kaltininkas nešlovės, užtrauktos vyskupo duk- 
terėčiai, antras — įsižeidęs dėl savo dukterėčios. Nudelbę akis, susi- 
gėdę ir tylūs, juodu nujojo sau, nieko tą dieną jai neatsakę. 

Taigi įžeista jaunoji moteris anaiptol neprasilenkė su mandagumu, 
šmaikščiai atsikirsdama įžeidėjui. 


Ketvirta novelė 


KIKIBIJAS, KURADO DŽANFILJACIO VIRĖJAS, 
ŠMAIKŠČIU ŽODŽIU IŠGELBSTI SAVO KAILĮ IR 
KURADO RŪSTYBĘ PAVERČIA JUOKU. 


Jau nutilo Laureta ir visi nepaprastai gyrė Noną, kai karalienė 
įsakė Neifilei pasakoti toliau. Šioji tarė: 
— Meilingosios damos, nors sumanus protas dažnai pakiša kalban- 

čiajam, nelygu aplinkybės, greitus, naudingus ir gražius atsakus, bet 
ir atsitiktinumas, kartais ateinąs į pagalbą baikštiesiems, staiga įsprau- 
džia jiems į lūpas tokius žodžius, kurių ramia širdimi niekad nesuge- 
bėtum rasti. Tai aš ir ketinu įrodyti šioje savo novelėje. 

Kaip visos gal esate girdėjusios ir mačiusios, Kuradas Džantilja- 
cis'*?, kilmingas mūsų miesto pilietis, visada buvo dosnus ir vaišingas 
ir, gyvendamas riteriškai, nuolat iškylavo su šunimis ir paukščiais; 
kitų jo žygdarbių šiuo tarpu neminėsiu. 

Kartą, kai jo sakalas netoli Peretolos sumedžiojo gervę, riebią ir 
jauną, jis nusiuntė ją šauniajam savo virėjui, kuris vadinosi Kikibijas 
ir buvo venecijietis; nusiuntė jam, liepdamas pasakyti, kad gerai iškep- 
tų ir pataisytų vakarienei. Kikibijas, vėjavaikis ir lengvapėdis (toks jis 
ir atrodė), nupešė gervę, užkūrė ugnį ir ėmė rūpestingai kepti. Kai 
ji buvo jau beveik iškepusi ir skleidė stipriausią kvapsnį, viena tos 
apylinkės moteriškaitė, Bruneta, kurią Kikibijas buvo smarkiai įsimy- 
lėjęs, atsitiktinai užsuko į virtuvę; užuodusi gervės kvapą ir pamačiusi 
dainuodamas: 

— Ne, negausite, dona Bruneta, negausite, ne! 

Supykusi dėl to, dona Bruneta jam atšovė: 

— Dievaži, jeigu tu man jos neduosi, tai ir pats niekad negausi iš 
manęs, ko geidi! 

Žodžiu, susikirto aštriai. Galų gale Kikibijas, nenorėdamas gildyti 
širdies savo damai, atplėšė vieną gervės kulšį ir davė jai. Kai vėliau 
Kuradui ir jo svečiams buvo patiekta gervė be vienos šlaunies, Kura- 
das, stebėdamasis tuo, liepė pašaukti Kikibiją ir paklausė, kur dingo 
antroji gervės šlaunis. Meleta venecijietis nė nemirktelėjęs atsakė: 

— Pone, gervės teturi vieną koją ir vieną šlaunį. 

Kuradas užsirūstinęs sušuko: 

— Kaip, po velnių, teturi vieną šlaunį ir vieną koją? Bene aš 
gervių nesu matęs? 

Kikibijas varė savo: 

— Taip yra, mesere, kaip jums sakau; jeigu malonėsite, aš paro- 
dysiu gyvą pavyzdį. 

Gerbdamas svečius, Kuradas nenorėjo ilgai ginčytis ir tarė: 

— Kadangi tu žadi parodyti gyvą pavyzdį, o tokio aš niekad nei 
regėjau, nei girdėjau, parodyk jį rytoj, ir jeigu tai tiesa, aš būsiu pa- 
tenkintas. Bet prisiekiu Kristaus kūnu, jeigu bus kitaip, aš liepsiu tave 
taip išvanoti, kad tu ir mirsi — manęs neužmirši. 

Tuo ir baigėsi tą vakarą jų ginčas. Kitą rytą, vos tik brėkštant, 
Kuradas, kuriam ir per miegus neatlyžo pyktis, atsikėlė vis dar įtūžęs 
ir liepė atvesti arklius; užsodinęs Kikibiją ant kuino, nujojo su juo 
prie sraunios upės, ant kurios kranto apyaušriu visada užtikdavai ger- 
vių, ir sako: 

— Tuojau pamatysim, kas vakar melavo: tu ar aš? 

Kikibijas, regėdamas, kad Kuradas dar tebepyksta, o jam tenka 
įrodyti savo melą, neišmanydamas, kaip iš to išsisukti, risnojo paskui 
Kuradą su didžiausia baime širdyje ir mielai būtų pabėgęs, jeigu tik 
būtų galėjęs; bet, negalėdamas niekur pasprukti, žvalgėsi čia priekin, 
čia atgal, čia į šonus, ir ką tik pamatydavo, dingodavo, jog tai gervė 
stovi ant dviejų kojų. Bet, prijojus arčiau prie upės, jis pirmutinis iš- 
vydo pakrantėje dvylika gervių, stypsančių ant vienos kojos, kaip kad 
paprastai jos daro miegodamos. Taigi jis tučtuojau parodė jas Kuradui 
ir tarė: 

— Dabar aiškiai matote, mesere, kad vakar aš sakiau teisybę: 
gervės teturi vieną šlaunį ir vieną koją; pažvelkite į tas, kur stovi 
ana ten. 

Kuradas, žiūrėdamas į jas, tarė: 

— Palauk, aš tau parodysiu, kad jos turi dvi kojas. — Ir, prijojęs 
kiek arčiau, sušuko: — Ho ho!.. 

Nuo šio riksmo gervės nuleido žemyn antrą koją ir, keletą žings- 
nių pabėgėjusios, nuskrido. Tada Kuradas, kreipdamasis į Kikibiją, 
tarė: 

— Na, ką tu pasakysi, rajūne? Ar dabar jau tiki, kad jos turi dvi 
kojas? 

Kikibijas suglumęs, pats nežinodamas, iš kur jam šovė tokia mintis 
į galvą, atsakė: 

— Taip, mesere, bet jūs nesušukote „ho ho!“ tai vakarykštei: jeigu 
šitaip būtumėt šūktelėjęs, ji irgi būtų iškišusi antrą šlaunį ir antrą koją 
kaip kad šitos. 

Kuradui taip patiko šis atsakymas, kad visas jo pyktis bemat virto 
linksmybe ir juoku, ir jis tarė: 

— Tavo teisybė, Kikibijau, taip man ir reikėjo padaryti. 

Taigi greitu ir juokingu atsakymu Kikibijas išvengė pylos ir susi- 
taikino su savo ponu. 

Penkta novelė 


MESERAS FOREZĖ DA RABATA IR MAESTRAS 
TAPYTOJAS DŽOTAS, GRĮŽDAMI IŠ MUDŽELO, 
ŠAIPOSI VIENAS IŠ ANTRO 
SKURDŽIOS IŠVAIZDOS. 


Kai Neifilė ir damos labai išgyrė Kikibijo atsakymą, Pamfilas, 
karalienei pageidaujant, pradėjo šitaip: 

— Brangiosios damos, dažnai atsitinka, kad, kaip fortūna tarp 
žemų amatų kartais slepia didžiausias dorybes (neseniai tą įrodė Pam- 
pinėja), lygiai taip ir gamta po bjauriausia išvaizda slepia nuostabiau- 
sius gabumus. Tat akivaizdžiai pamatysite iš mano novelės apie du 
mūsų miesto piliečius, apie kuriuos ketinu trumpai jums papasakoti. 
Nesgi vienas jų, vadinamas meseru Foreze da Rabata'*!, buvo mažu- 
tis, darkus, plokščiaveidis ir toks riestanosis, kad net šlykščiausias iš 
Barončių '** šalia jo būtų pasirodęs gražus; o vis dėlto jis tiek nusimanė 
apie įstatymus, kad daugelis supratingų žmonių jį vadino civilinės 
teisės lobynu. 

Antrasis, vardu Džotas!**, buvo apdovanotas tokiu puikiu talentu, 
kad kiekvieną daiktą, kokį tik, amžinai sukantis dangaus skliautui, 
gimdo gamta, viso ko motina ir tvarkytoja, jis pieštuku, plunksna ar 
teptuku pavaizduodavo taip panašiai, jog, rodės, čia ne panašybė, o 
veikiau pats daiktas. Todėl dažnai atsitikdavo, kad jo kūriniai apgauda- 
vo žmonių akis: piešinį jie palaikydavo tikrove. Kadangi jis vėl grąžino 
senąjį spindesį menui, daug amžių palaidotam per klaidą tų, kurie 
tapė veikiau džiugindami neišmanėlių akis negu išmintingųjų protą, — 
jis pelnytai gali būti vadinamas vienu iš Florencijos garbės švyturių; 
ir tuo labiau jam dera ta šlovė, kad laikėsi jis be galo kukliai: būdamas 
prie gyvos savo galvos visų tapytojų maestras, nuolat atsisakinėjo 
maestro vardo. Ir šis Džoto atmestas titulas tuo skaisčiau spindėjo ant 
jo kaktos, kuo su didesniu geismu ir goduliu tą titulą savinosi mažiau 
gabesni tapytojai arba jo mokiniai. Nors jo menas buvo ir labai puikus, 
vis dėlto jis pats nei iš figūros, nei iš veido neatrodė gražesnis už meserą 
Forezę'**. Bet grįžkime prie novelės. 

Meseras Forezė ir Džotas turėjo Mudžele ūkius. Kartą meseras 
Forezė, nuvykęs pažiūrėti savo žemės tuo vasaros metu, kada teismai 
atostogauja, ir raitas grįždamas ant prasto išsinuomoto kuino, sutiko 
jau minėtąjį Džotą, kuris taipogi grįžo į Florenciją, apžiūrėjęs savo 

valdas. Nei arkliu, nei apdaru jis nebuvo nė kiek prašmatnesnis už 
meserą Forezę; ir šit abu seni vyrai iš lėto, žingine jojo drauge. Staiga, 
kaip dažnai atsitinka vasarą, užklupo juos liūtis. Keleiviai kuo greičiau 
spruko vidun pas vieną sodietį, jų pažįstamą ir bičiulį. Bet po kurio 
laiko, matydami, kad lietus nenuščiūva, o norėdami tą pat dieną būti 
Florencijoj, pasiskolino iš šeimininko du senus sodietiškus apsiaustus, 
dvi nurudusias nuo senumo skrybėles (nes geresnių sodietis neturėjo) 
ir leidosi į kelią. Ir štai, kiek pajojėję ir pamatę, jog abu kiaurai per- 
lyti, be to, ir kuinų kanopų gerokai aptaškyti purvais (o šitai anaiptol 
neprideda žmogui orumo), jie, ilgai traukę tylėdami, ėmė šnekučiuo- 
tis, nesgi ir dangus truputį pragiedrėjo. Meseras Forezė, jodamas ir 
klausydamasis Džoto, kuris buvo puikiausias pasakotojas, ėmė jį apžiū- 
rinėti nuo galvos ligi kojų. Matydamas, kad jis visas toks bjaurus, toks 
nevalyvas,— meseras Forezė, deja, nepažvelgęs į save patį, nusijuokė 
ir tarė: 

— Džotai, jeigu dabar sutiktų mus koks prašalaitis, niekad tavęs 
nematęs, manai, jis patikėtų, kad tu esi geriausias tapytojas'*? pa- 
saulyje? 

Džotas tučtuojau jam atšovė: 

— Mesere, manau, patikėtų, jeigu, dirstelėjęs į jus, patikėtų, kad 
jūs mokate abėcėlę. 

Girdėdamas tai, meseras Forezė pajuto savo klaidą ir suprato, jog 
Džotas jam atsimokėjo tuo pačiu pinigu. 


Šešta novelė 


MIKELĖ SKALCA ĮRODO KAI KURIEMS JAUNUO- 
LIAMS, KAD BARONČIAI — KILMINGIAUSI ŽMO- 
NĖS PASAULY IR PAJŪRY, 

IR LAIMI VAKARIENĘ. 


Dar tebesijuokė damos iš Džoto sumanaus ir greito atsakymo, o 
karalienė jau liepė Fjametai pasakoti toliau; šioji prabilo taip: 

— Jaunosios damos, Pamfilui paminėjus Barončius, kurių jūs gal 
nepažįstate, man į galvą atėjo viena novelė, įrodanti jų kilmingumą; 

nenukrypdama nuo šiandieninės temos, aš noriu jums apie tai pa- 
pasakoti. 

Ne per seniausiai mūsų mieste gyveno jaunikaitis, vardu pavarde 
Mikelė Skalca, maloniausias ir juokingiausias žmogus pasaulyje, mo- 
kąs pasakoti keisčiausių istorijų, todėl Florencijos jaunuoliai labai 
pageidaudavo turėti jį savo draugijoj. Kartą, kai jis buvo su kai kuriais 
kitais Mont Ugyje, tarp jų kilo toks ginčas: kuri florentiečių giminė 
kilmingiausia ir seniausia. Vieni sakė, kad Uberčiai, kiti — kad Lam- 
berčiai'*?, kas — viena, kas — kita, nelygu, kaip kam atrodė. Girdė- 
damas tai, Skalca nusišiepė ir tarė: 

— Eikit jau, eikit, avigalviai! Jūs patys nesižinote, ką plepate! 
Kilmingiausi ir seniausi ne tik Florencijoj, bet visame pasauly ir pajū- 
ryje!“", yra Barončiai. Su tuo sutinka visi galvočiai ir kiekvienas, kas 
juos pažįsta kaip aš. Nepamanykite, jog turiu omeny kuriuos kitus: aš 
kalbu apie Barončius, jūsų kaimynus, gyvenančius prie Didžiosios 
šventos Marijos bažnyčios. 

Išgirdę tai, jaunuoliai, laukę, kad jis pasakys ką kita, ėmė tyčiotis 
iš jo ir tarė: 

— Tu juokies iš mūsų. Bene mes Barončių nepažįstame. 

Skalca tarė: 

— Dievaži, aš nejuokauju, o sakau teisybę. Jeigu kuris jūsų nori 
lažintis iš vakarienės laimėtojui ir šešiems jo pasirinktiems draugams, 
aš mielai ją iškelsiu; maža to: šiam ginčui spręsti leidžiu jums patiems 
paskirti žmogų, kuriuo tik pasikliaujate. 

Vienas jų, vardu pavarde Neris Maninis 

— Aš tikiuosi laimėti šią vakarienę. 

Susitarę išrinkti teisėju Pjerą di Fjorentiną, kurio namuose jie kaip 
tik ir buvo, visi nuėjo pažiūrėti, kaip pralaimės Skalca, ir paerzinti jo. 
Kai jie papasakojo apie lažybas, Pjeras, jaunuolis protingas, pirma 
išklausė Nerio nuomonę, paskui kreipėsi į Skalcą: 

— O kuo tu šitai įrodysi? 

Skalca atšovė: 

— Kuo? Aš pateiksiu tokį įrodymą, kad ne tik tu, bet ir tas, kuris 
tą neigia, sakys, jog aš kalbu teisybę. Jūs žinote, kad juo giminė senes- 
nė, juo kilmingesnė: tatai ir jie tik ką sakė. Barončių giminė seniausia, 
taigi ir kilmingiausia; įrodęs, kad ji senesnė, aš, be abejo, laimėsiu 
lažybas. Jūs turite žinoti, kad Barončius viešpats dievas sukūrė tuo 
metu, kai jis dar tik pradėjo mokytis tapybos, o kiti žmonės buvo sukur- 
ti vėliau, kai viešpats dievas jau išmoko tapyti. Kad aš čia kalbu teisybę, 

įsitikinsite palyginę Barončius su kitais žmonėmis: visų veidai taisyk- 
lingi, proporcingų bruožų, o Barončius matot vieną pailgu ir siauru 
veidu, antrą — begaliniai plačiu, trečią — ilgiausia nosimi, ketvirtą — 
trumpute; ano smakras atsikišęs priekin ir užriestas aukštyn, o žandi- 
kauliai lyg asilo; yra tokių, kurių viena akis didesnė už antrąją, o dar 
kitų viena įsodinta žemiau už antrąją, kaip esti veiduose, kuriuos 
pirmąsyk nubrėžia vaikai, vos pradėję mokytis piešti. Iš to, kaip jau 
sakiau, itin aiškiai matyti, kad viešpats dievas juos kūrė dar tik moky- 
damasis tapybos, taigi jie senesni už kitus, atseit ir kilmingesni. 

Kad Barončiai iš tikrųjų taip atrodo, tą gerai žinojo ir Pjeras, 
teisėjavęs šioj byloj, ir Neris, susilažinęs iš vakarienės, ir kiti. Išklausę 
šiuos juokingus Skalcos argumentus, visi ėmė kvatoti ir sakyti, kad 
Skalca teisus ir laimėjo vakarienę ir kad Barončių giminė neabejotinai 
pati kilmingiausia ir seniausia ne tik Florencijoj, bet visame pasauly ir 
pajūry. Todėl Pamfilas apie mesero Forezės veidą pagrįstai pasakė, 
kad jis savo bjaurumu pralenkia net Barončius. 


Septinta novelė 


DONĄ FILIPĄ VYRAS UŽKLUMPA SU MEILUŽIU. 

PAŠAUKTA Į TEISMĄ, GREITU IR JUOKINGU AT- 

SAKU JI IŠSIVADUOJA IR PRIVERČIA PAKEISTI 
ĮSTATYMĄ. 


Fjameta nutilo, ir kai visi dar tebesijuokė iš nelaukto argumento, 
Skalcos pateikto Barončių giminei išaukštinti, karalienė liepė pasakoti 
Filostratui, ir šis pradėjo: 

— Šauniosios damos, puikus dalykas mokėti visur gražiai kalbėti, 
bet aš manau, kad užvis puikiausiai praverčia tas mokėjimas ten, kur 
to reikalauja būtinybė. Šį gabumą turėjo viena kilminga dama, apie 
kurią noriu jums papasakoti: ji ne tik sukėlė klausytojams linksmumą 
ir juoką, bet ir išsipainiojo iš gėdingos mirties žabangų, kaip jūs tuoj 
išgirsite. 

Prato mieste kadaise galiojo įstatymas, iš tikrųjų ne tik peiktinas, 
bet ir žiaurus, be jokio skirtumo liepiąs deginti tiek šiaip moterį, vyro 
užtiktą sanguliaujant su meilužiu, tiek ir kiekvieną kekšę, parsidavi- 
nėjančią už pinigus. Šiam įstatymui dar tebeveikiant, vieną naktį Ri- 
naldas de Puljezis'*? užklupo miegamajame savo žmoną, šaunią ir 

gražią damą, vardu doną Filipą, Ladzarino de Gvacaljotrio glėbyje!““. 
Tai buvo florentietis, kilmingas ir gražus jaunuolis, kurį ji mylėjo la- 
biau nei savo gyvybę. Išvydęs tokį reginį, vyras, pagautas baisaus pyk- 
čio, vos susilaikė: norėjo prišokti prie jų ir užmušti; jeigu ne baimė dėl 
savęs paties, jis būtų taip ir padaręs, įniršio stumiamas. Nors Rinaldas 
ir susivaldė, betgi neatsispyrė geismui pareikalauti iš Prato įstatymų, 
ko jam pačiam nevalia buvo vykdyti, tai yra žmonos mirties. Turėda- 
mas pakankamų jos kaltės įrodymų, kai tik išaušo diena, niekieno 
patarties neatsiklausęs, apskundė žmoną ir patraukė ją tieson. Dama, 
labai ryžtinga, kokios apskritai būna tikros įsimylėjėlės, kad ir dauge- 
lio savo bičiulių bei giminaičių atkalbinėjama, vis dėlto nusprendė 
stoti prieš teismą, trokšdama verčiau, teisybę išpažinusi, drąsiai numir- 
ti negu, baikščiai pasprukusi, gyventi ištrėmime ir pasirodyti neverta 
tokio meilužio kaip tas, kurio glėbyje ir praleido pereitą naktį. Lydima 
didelio būrio moterų ir vyrų, įtikinėjančių išsiginti, ji, stojusi prieš 
podestą, ramiu veidu ir tvirtu balsu paklausė, ko jam reikia iš jos. 
Podesta, pažvelgęs į ją ir matydamas, kokia ji graži ir kaip pagirtinai 
laikosi, ir spręsdamas iš jos kalbų, jog tai moteris didžios dvasios, — 
pajuto jai gailestį ir baimę, kad ji neprisipažintų tokio dalyko, už kurį 
jis turėtų, saugodamas savo garbę, pasmerkti ją myriop. Tačiau, nega- 
lėdamas panaikinti jai iškeltos bylos, tarė: 

— Dona, kaip matote, štai čia jūsų vyras Rinaldas skundžiasi 
jumis: jis sako užtikęs jus sanguliaujant su kitu vyriškiu ir todėl rei- 
kalauja, kad aš pagal vieną čionykštį įstatymą nubausčiau jus už tai 
mirtimi; bet aš negaliu to padaryti, jeigu jūs neprisipažinsite; todėl 
gerai apgalvokite savo žodžius ir pasakykite man, ar tiesa, kuo jus kal- 
tina vyras? 

Dama, nė kiek nesuglumusi, gan linksmai atsakė: 

— Mesere, tai tiesa, kad Rinaldas mano vyras ir kad pereitą naktį 
jis užtiko mane Ladzarino glėbyje, kuriame aš daug kartų esu buvusi, 
nes myliu jį tikra ir tobula meile. Šito niekados neišsiginsiu; bet jūs 
žinote, — tuo aš esu tikra, — kad įstatymai turi būti visiems lygūs ir 
nustatyti pritariant tiems, kuriuos tai liečia. Tuo tarpu šis įstatymas 
varžo tik vargšeles moteris, kurios daug geriau negu vyrai galėtų pa- 
tenkinti daugelį; be to, kada šis įstatymas buvo įvedamas, ne tik nė 
viena moteris nedavė jam savo pritarimo, bet nė viena nebuvo netgi 
pakviesta; todėl jį pagrįstai galima vadinti piktybiniu. Jeigu jūs norite, 
skriausdami mano kūną ir savo sielą, jo laikytis — tai jūsų reikalas; 
bet, prieš nuspręsdami ką nors, suteikite man mažą malonę: paklaus- 

kite mano vyrą, ar aš nepriklausydavau jam visada, kada tik jis pa- 
norėdavo, niekad nesakydama ne? 

Į tai Rinaldas, nelaukdamas, kada jį paklaus podesta, tučtuojau 
atsakė, kad žmona iš tikrųjų kiekvienąsyk patenkindavo jo norą, kada 
tik jis pageidaudavo. 

— "Taigi,— skubiai dėstė toliau žmona, — aš klausiu jus, mesere 
podesta, — jeigu jis visada iš manęs imdavo, ko jam reikėdavo ir kas 
jam patikdavo, ką gi aš turėdavau ar turiu daryti su tuo, kas nuo jo 
atlieka? Nejaugi turiu mesti šunims? Argi ne daug geriau patarnauti 
tuo kilniam žmogui, mylinčiam mane labiau už patį save, negu kad 
duoti tam turtui žūti ar sugesti? 

„Į šį tardymą, ir dar tokios ir tiek pagarsėjusios damos, buvo subėgę 
beveik visi pratiečiai, kurie, girdėdami tokį juokingą klausimą, lig va- 
lios prisikvatoję, tučtuojau beveik vienu balsu ėmė šaukti, kad žmona 
sako teisybę; ir prieš išsiskirstydami, podestos paraginti, pakeitė žiau- 
rųjį įstatymą ir nutarė, kad jis būtų taikomas tik toms moterims, kurios 
dėl pinigų apgaudinėja savo vyrus. Taigi Rinaldas išspūdino iš teismo, 
susigėdęs dėl neapgalvoto savo žingsnio; o žmona, linksma ir laisva, 
lyg iš laužo liepsnų prisikėlusi, garbingai grįžo namo. 


Aštunta novelė 


FRESKAS PATARIA DUKTERĖČIAI NESIŽIŪRĖTI 
Į VEIDROD)Į, JEIGU JAI, KAIP SAKOSI, NEMALONU 
MATYTI BJAURIUS ŽMONES. 


Filostrato pasakojama novelė iš pradžių gėda nutvilkė klausančių 
damų širdis: tai rodė drovus raudonis, užsiplieskęs jų veiduose; paskui, 
žvalgydamosi viena į kitą ir vos begalėdamos susilaikyti iš juoko, ki- 
kendamos klausėsi iki galo. Kai novelė užsibaigė, karalienė atsigręžė 
į Emiliją ir liepė pasakoti toliau. Šioji, lyg iš miego nubudusi, dūsau- 
dama pradėjo: 

— Žavingosios mergaitės! Paskendusi giliose mintyse, aš ilgą laiką 
buvau toli nuo čia, betgi, paklusdama karalienės valiai, atliksiu savo 
pareigą bent trumpute novele (taip nesielgčiau, jei mano siela būtų 
čia) ir papasakosiu jums apie žioplą klaidą vienos merginos, kurią 
šmaikščiu žodžiu būtų pataisęs jos dėdė, jeigu tik jinai būtų jį su- 
pratusi. 

Vienas žmogus, Freskas da Čelatikas, turėjo dukterėčią, kurią 
vadino maloniniu vardu — Česka. Nors ji buvo daili iš veido ir iš stoto 
(betgi ne iš tų angeliškų veidų, kuriuos retkarčiais tenka sutikti), 
tačiau tokia didi ir iškilni nešėsi, kad buvo pratusi peikti ir vyrus, ir 
moteris, ir visa, ką tiktai matydavo, nė kiek neatsižvelgdama į save 
pačią. O buvo ji tuo atžaresnė, įkyresnė ir priekabesnė už kiekvieną 
kitą, kad jai niekuo negalėjai įtikti. Be to, ji buvo tokia pasipūtėlė, kad 
jeigu net būtų kilusi iš Prancūzijos karalių giminės, ir tai būtų buvę 
per daug. Eidama gatve, ji viskuo šlykštėdavosi, ir nieko kito nedary- 
davo, kaip tik raukdavo nosį, tarytum kiekvienas sutiktasis smirdėtų. 
Nekalbėsiu čia apie daugelį kitų bjaurių ir apgailėtinų jos manierų. 
Kartą, grįžusi namo, kur rado ir savo dėdę Freską, vaipydamasi atsi- 
sėdo šalia jo ir tolydžio tik pūkštė ir pūkštė. Taigi Freskas paklausė ją: 

— Kaip čia yra, Česka? Šiandien šventė, o tu taip anksti grįžai 
namo? 

Ši maivydamasi atsakė: 

— Tai tiesa, kad anksti parėjau, bet aš nemaniau, kad šiame mies- 
te vyrai ir moterys tokie atgrasūs ir nepakenčiami, kaip šiandien pasi- 
taikė: nesutikau gatvėje nė vieno, kuris nebūtų man šlykštesnis už 
kipšą. Turbūt nėra pasaulyje moters, kuri labiau už mane bjaurėtųsi 
nemaloniais veidais. Nenorėdama jų matyti, taip greit ir parėjau. 

Freskas, kuriam bjaurus dukterėčios būdas baisiai nepatiko, tarė jai: 

— Dukrele, jeigu negražūs žmonės taip tau nepatinka, kaip sakai, 
tai dėl šventos ramybės niekad nesižiūrėk į veidrodį. 

Bet ji, tuštesnė už nendrę, nors išmintimi dėjosi lygi Saliamonui, 
Fresko sąmojį suprato ne geriau už aviną; priešingai, ji atšovė dėdei, 
kad žiuūrėsis į veidrodį kaip ir visos kitos merginos. Taip ir liko ji kvai- 
ša ir po šiai dienai tokia tebėra. 


Devinta novelė 


GVIDAS KAVALKANTIS PADORIU SĄMOJU ATSI- 
KERTA KELIEMS FLORENCIJOS RITERIAMS, 
KURIE NETIKĖTAI JĮ UŽKLUPO. 


Karalienė, matydama, kad Emilija baigė savo novelę ir kad nie- 
kam kitam nebelieka pasakoti, kaip vien tik jai, išskyrus tą, kuris tu- 
rėjo teisę kalbėti paskutinis, pradėjo šitaip: 

— Grakščiosios damos, nors šiandien jūs iš manęs paveržėte dau- 
giau nei dvi noveles, vieną iš kurių ketinau jums papasakoti, vis dėlto 
man liko dar viena, ir baigiasi ji tokiu giliu sąmoju, kokio iki šiol gal 
negirdėjome. 

Jūs turite žinoti, kad kitados mūsų mieste gyvavo labai gražūs ir 
girtini papročiai, iš kurių šiandien nebeliko nė vieno, nesgi šykštumas, 
augąs sykiu su turtais, visus juos išgujo. Tarp tų papročių buvo ir toks: 
visoje Florencijoje kilmingi florentiečiai burdavosi į draugijas, suda- 
rytas iš tam tikro skaičiaus asmenų, tačiau priimdavo į jas tik tuos, 
kurie galėdavo tinkamai padengti išlaidas. Šiandien vienas, rytoj 
antras, ir taip visi iš eilės, kiekvienas savo dieną, keldavo vaišes visai 
draugijai, dažnai čion kviesdamiesi ir garbingus svetimšalius, kai tokių 
pasitaikydavo, o ir kai kuriuos miestelėnus. Taip jau bent kartą me- 
tuose jie apsitaisydavo visi vienodai ir žymesnėmis dienomis jodinė- 
davo drauge po miestą, kartais surengdavo turnyrus ir kariškas žaidy- 
nes, ypač per didžiąsias šventes arba kai miestą pasiekdavo kokia nors 
džiaugsminga žinia apie pergalę ir apie ką kita. 

Tarp tokių draugijų buvo ir mesero Beto Bruneleskio!?! draugija, 
į kurią meseras Betas ir jo bičiuliai itin stengėsi įtraukti Gvidą, mesero 
Kavalkantės de Kavalkančio sūnų; ir ne be pagrindo, nes jis buvo ne 
tik vienas geriausių logikų pasaulyje ir puikus gamtos filosofijos žino- 
vas (šie dalykai draugijai mažai terūpėjo), bet dar ir maloniausias, 
gerai išauklėtas, labai pašnekus žmogus. Ir kokio tik jis imdavosi 
darbo, pritinkamo padoriam vyrui, jam išeidavo geriau negu kuriam 
kitam. Be to, jis buvo labai turtingas, o kaip jis mokėdavo pagerbti 
kiekvieną, kuris, jo supratimu, būdavo to vertas, — šito ir žodžiais 
neapsakysi. Bet meserui Betui niekad nepavykdavo jo prisivilioti, ir 
jis su savo draugais manė, jog taip esą todėl, kad Gvidas, dažnai pasi- 
nėręs į savo mintis, labai bodisi žmonėmis. O kadangi jis bent kiek 
laikėsi epikūrininkų mokslo, tai prasčiokai kalbėjo, kad visi jo mąsty- 
mai — vien pastangos susekti, jog dievo nėra. Kartą, išėjęs iš švento 
Mykolo bažnyčios ir pasukęs Adimario gatve, kur dažnai jis vaikščio- 
davo ir kur aplinkui buvo didelių marmurinių, o ir kitokių antkapių 
(dabar jie šventos Reparatos bažnyčioje), Gvidas atsidūrė tarp stūk- 
sančių ten porfyro kolonų ir tų antkapių, priešais užrakintas švento 
Jono krikštyklos!?? duris. Tuo metu meseras Betas, su savo draugija 
jodamas per šventos Reparatos aikštę, pamatė Gvidą tarp tų antkapių 
ir tarė: 

— Jokim paerzinti jo.— Ir, spustelėję pentinais žirgus, bemaž 

užlėkė ant Gvido, nespėjus jam nė apsižiūrėti. 

— Gvidai,— tarė jie, — tu atsižadi mūsų draugijos; bet sakyk, kai 
atrasi, kad dievo nėra, kas gi iš to bus? 

Gvidas, netikėtai jų užkluptas, tučtuojau atsakė: 

— Ponai, jūs galite savo namuose sakyti man ką tinkami,— ir, 
pasirėmęs ranka į vieną antkapį, — o buvo jie aukšti, — lengvu šuoliu 
stryktelėjo, peršoko į kitą pusę ir atsikratęs jais nuėjo sau. 

Tie valandžiukę žvalgėsi suglumę kits į kitą, o paskui ėmė kalbėti, 
ar tik Gvidas nebus išprotėjęs, nes jo atsakas neturįs jokios prasmės: 
juk ši vieta, kurioje dabar yra, jiems tiek terūpinti, kiek visiems kitiems 
miestelėnams, o taip jau ir pačiam Gvidui. 

Atsigręžęs į juos, meseras Betas tarė: 

— Jūs patys esat išprotėję, jeigu jo nesupratote. Jis keliais žodžiais 
mandagiai mums sviedė didžiausią įžeidimą. Jeigu gerai pagalvosite, 
šitie kapai — tai mirusiųjų namai, nes juose ilsisi palaidoti numirėliai. 
Jis sako, kad čia mūsų namai, tuo pareikšdamas, kad mes ir kiti neiš- 
manėliai bei tamsuoliai, palyginti su juo ir kitais mokytais žmonėmis, 
esame tarytum numirėliai ir todėl, būdami čia, esame savo namuose. 

Tada visi suprato, ką norėjo pasakyti Gvidas, ir susigėdę niekuo- 
met nebekvaršindavo jam galvos, o meserą Betą nuo tol laikė įžvalgiu 
ir protingu riteriu. 


Dešimta novelė 


BROLIS ČIPOLA ŽADA KAI KURIEMS SODIEČIAMS 

PARODYTI ANGELO GABRIELIAUS PLUNKSNĄ, 

BET, VIETOJ JOS RADĘS ANGLIS, SAKO, KAD ČIA 

TOS PAČIOS, ANT KURIŲ KEPĘS ŠVENTAS LAU- 
RYNAS. 


Kai visi iš tos draugijos buvo jau pasekę po novelę, Dionėjas pa- 
matė, jog kalbėti tenka jam. Todėl, nelaukdamas iškilmingo įsakymo, 
nutildęs tuos, kurie dar tebegyrė kandų Gvido sąmojį, pradėjo: 

— Grakščiosios damos, nors aš turiu teisę pasakoti, kas man 
patinka, šiandien nenoriu nutolti nuo tos temos, kuria jūs visi gan vy- 
kusiai kalbėjote. Sekdamas jūsų pėdomis, ketinu jums parodyti, kaip 
sumaniai, staiga susigriebęs, vienas švento Antano ordino brolis išven- 

gė sarmatos, kurią jam norėjo užtraukti du jaunuoliai. Ir jūs per daug 
nerūstaukit, kad aš, nenorėdamas trumpinti novelės, kalbėsiu ilgokai: 
tik pažvelkit į saulę ir pamatysite, kad ji dar vidury dangaus. 

Čertaldas, kaip jūs gal esate girdėję, yra miestelis Elzos slėnyje, 
mūsų apylinkėj. Nors jis ir mažutis, bet kitados jame gyveno kilmingi 
ir pasiturį žmonės. Į šį derlingą ir dosnų kraštą mėgo atvykti kartą per 
metus rinkti išmaldos, kurią duoda kvailiai, vienas švento Antano 
ordino brolis, vardu Čipola*; jį ten mielai priimdavo, gal ne tiek iš die- 
votumo, kiek dėl vardo, nes tenykštė žemė augina svogūnus, garsius 
visoje Toskanoje. Tasai brolis Čipola buvo mažiukas, rudaplaukis, 
linksmo veido, vienas iš mitriausių perėjūnų pasaulyje; be to, jokio 
mokslo neturėdamas, toks puikus ir sumanus buvo kalbėtojas, jog, kas 
jo būtų nepažinojęs, ne tik būtų palaikęs dideliu oratorium, bet būtų 
pasakęs, kad čia pats Tulijus, o gal ir Kvintilianas!?*; ir beveik visiems 
tame krašte jis buvo kumas, bičiulis ar draugas. 

Kartą rugpjūčio mėnesį, kaip buvo pratęs, nuvyko jis ten ir vieną 
sekmadienio rytą, visiems aplinkinių kaimų doriesiems vyrams bei 
moterims susirinkus parapinėn bažnyčion mišių, kai pasirodė tinkamas 
jam metas, išėjo priekin ir tarė: 

— Ponai ir ponios, kaip žinote, jūsų krašte yra paprotys kasmet 
siųsti barono mesero šventojo Antano vargšams kviečių ir avižų, — 
kas truputį, o kas ir apsčiai, pagal kiekvieno išgales ir dievotumą,— 
idant palaimintas šventasis Antanas sergėtų jūsų jaučius ir asilus, 
kiaules ir avis'?*: be to, esate įpratę mokėti, ypačiai tie, kurie įsirašę 
mūsų draugijon, tą mažutę skolą, kuri mokama kartą per metus. Tai 
duoklei surinkti mane čion atsiuntė mano vyresnysis, tai yra meseras 
abatas; todėl, su dievo palaima, po devintos, kai išgirsite skambinant 
varpais, ateikite čion, prie bažnyčios, kur aš kaip paprastai jums pasa- 
kysiu pamokslą ir duosiu pabučiuoti kryžių; be to, žinodamas, kad visi 
jūs dievobaimingai atsidavę baronui meserui šventajam Antanui, kaip 
ypatingą malonę parodysiu švenčiausias ir gražiausias relikvijas, ku- 
rias aš pats kadaise pargabenau iš Šventosios žemės anapus jūrų; tai 
viena angelo Gabrieliaus plunksna, likusi mergelės Marijos kamba- 
ryje, kada šis apreiškė jai Nazarete džiugią žinią. 

Tai pasakęs, nutilo ir grįžo prie mišių. 

Kai brolis Čipola šitai kalbėjo, tarp daugelio kitų bažnyčioje buvo 
du jaunuoliai, itin klastingi: vienas — vardu Džovanis del Bragonjera, 


* Svogūnas (it.). 

antras — Bjadžas Picinis. Bent kiek pasijuokę tarpusavy iš brolio 
Čipolos relikvijų, nors abudu buvo dideli jo draugai ir bičiuliai, nutarė 
iškrėsti jam dėl šitos plunksnos pokštą. Sužinoję, kad brolis Čipola tą 
rytą pusryčiauja miestelyje pas vieną savo bičiulį, vos tik išgirdę, kad 
jis jau už stalo, juodu išėjo į gatvę ir nuvyko į viešbutį, kur buvo apsi- 
stojęs brolis Čipola, su tokiu sumanymu: Bjadžas turėsiąs šnekinti 
brolio Čipolos tarną, o Džovanis tarp brolio daiktų ieškosiąs tos plunk- 
snos ir, kad ir kokia ji būtų, pavogsiąs, idant paskui pamatytų, ką jis 
apie tai postringaus žmonėms. 

Turėjo brolis Čipola tarną, kurį vieni vadino Guču Miegalium, 
kiti — Guču Terlium, o dar kiti — Guču Kiaule; ir buvo jis toks at- 
stumiantis, kad nė Lipas Topas!’ turbūt nieko panašaus nėra pavaiz- 
davęs; brolis Čipola dažnai mėgdavo apie jį pajuokauti savo draugijoje 
ir sakydavo: 

— Mano tarnas turi devynias tokias savybes, kad jeigu bent vieną 
iš jų būtų turėjęs Saliamonas, Aristotelis ar Seneka!““, to būtų pakakę 
sugadinti visai:jų dorai, išminčiai ir šventumui. Įsivaizduokite dabar, 
koks tai žmogus, kuris: neturi nei doros, nei išminties, nei šventumo, 
o tik tas devynias*savybes. 

Ir kartais paklaustas, kokios gi tos devynios savybės, jis surimavęs 
atšaudavo: 

— Na, tai pasakysiu jums: jis slunkius, nevaleika, pagyrūnas; 
šalaputris, neklaužada, keikūnas; užuomarša, melagis, palaidūnas; be 
šitų, jis turi ir dar kitokių ydelių, apie kurias verčiau tylėti. O užvis 
juokingiausia — kad jis visur nori vesti pačią ir išsinuomoti namus; 
o kadangi jo barzda ilga, juoda ir taukuota, jis tariasi esąs toks gražus 
ir patrauklus, jog mėklina, kad visos moterys, vos tik pamačiusios, jį 
įsimyli; ir jeigu duotumei jam valią, tai ir lakstytų paskui visas, ligi 
nusmuktų kelnės. Teisybė, jis man didelė parama, nes kada tik kas nori 
su manim slapčia pasikalbėti, aure ir jis kiša savo nosį. O jeigu kartais 
manęs kas paklausia ko nors, jis taip bijo, kad aš nesugebėsiu atsakyti, 
jog tučtuojau atsako „taip“ arba „ne“, kaip, jo manymu, dera. 

Tai šitą būtent tarną brolis Čipola paliko viešbutyje, įsakęs akylai 
žiurėti, kad šiukštu niekas neliestų jo daiktų, ypač krepšių, nes ten 
sudėtos šventenybės. Bet Gučas Terlius, kuriam smaksoti virtuvėje 
buvo mieliau, negu lakštingalai tupėti ant žalių šakų, ypačiai, jeigu 
ten sukiodavos kokia moteriškaitė, pamatė viešbučio virtuvėje riebią 
ir storą, mažutę ir bjauriai nudrėbtą mergą su pora papų lyg dviem 
pintinėm mėšlo, iš veido panašią į Barončius, visą prakaituotą, tau- 

kuotą, dūmais atsiduodančią; ir kaip vanagas puola ant maitos, taip jis 
nuskriejo ten, palikęs dievo valiai brolio Čipolos kambarį ir visus 
daiktus; nors buvo dar tik rugpjūtis, atsisėdo prie ugnies ir užmezgė 
su mergina, vardu Nuta, šneką, girdamasis turįs bajorystės raštus su 
antspaudu ir florinų kaip šieno, neskaitant tų, kuriuos skolingas ki- 
tiems, o jų, ko gero, bus daugiau negu mažiau. Jis toks esąs gabus ir 
veikti, ir kalbėti, kad viešpatie apsaugok. Neatsižvelgdamas į savo 
skriblių, ant kurio buvo tiek riebalų, kad jie būtų pagardinę Altopašo 
katilą!?", nei į savo striukę, sudriskusią ir lopiniuotą, su blizgančia 
apykakle ir iššutusiom pažastėm, ant kurios buvo daugiau ir spalvin- 
gesnių dėmių negu ant totoriškų ar indiškų audinių, nei į savo suply- 
šusius batus ir prakiurusias kojines, jis lyg koks Kastilijos valdovas 
pareiškė norįs aprengti ir aprūpinti ją, išvaduoti iš gėdingo vergavimo 
svetimiems žmonėms; nežadėdamas didelių turtų, teikė jai vilties 
susilaukti geresnio likimo ir pripaistė daug kitokių nesąmonių. Nors 
jis kalbėjo labai jausmingai, bet visos šnekos nuėjo vėjais ir kaip dau- 
guma jo žygių baigėsi niekais. 

Taigi abu jaunuoliai Gučą Kiaulę rado šalia Nutos; patenkinti 
tuo, nes jų darbas perpus buvo atliktas, niekieno nekliudomi, įžengė 
į atidarą brolio Čipolos kambarį; pirmiausia jie susiieškojo krepšį, 
kuriame buvo plunksna; atrišę jį, dideliame vėsle, apvyniotame plonu- 
čiu šilku, rado mažą dėžutę; atvožę ją, išvydo plunksną iš papūgos 
uodegos ir pamanė, jog čia turi būti toji pati, kurią jis žadėjo parodyti 
čertaldiečiams. Ir tikrai anuomet lengvai juos galėjo įtikinti, nes Egipto 
prašmatnybių dar nedaug tebuvo patekę į Toskaną — vėliau jos 
gausiai paplito ir čia, tvirkindamos visą Italiją. Ir jeigu tos naujovės 
apskritai buvo retenybė, tai šiame krašte gyventojai beveik visai jų 
nežinojo, ir kol tvirtai laikėsi grubi protėvių dorovė, jie ne tik nere- 
gėjo papūgų, bet niekados nė girdėti apie jas nebuvo girdėję. 

Patenkinti suradę plunksną, jaunuoliai pasiėmė ją ir, kad neliktų 
dėžutė tuščia, pamatę kambario kertėje anglių, pripylė jų; uždarę 
dėžutę ir viską sutvarkę, kaip buvo, niekieno nepastebėti, linksmi išėjo 
su plunksna ir ėmė laukti, ką gi sakys brolis Čipola, vietoje plunksnos 
radęs anglis. Prasčiokėliai vyrai ir moterys, esą bažnyčioje, išgirdę, 
kad apie devintą valandą jie pamatysią angelo Gabrieliaus plunksną, 
mišioms pasibaigus grįžo namo ir šią naujieną išplatino tarp kaimynų 
ir kūmučių. Popiet tiek vyrų ir moterų suplaukė į šventorių, kad vos 
betilpo: visi nekantravo pamatyti tą plunksną. Brolis Čipola, gerai 
papietavęs ir paskui bent kiek numigęs, atsikėlė tuojau po devynių ir 

sužinojęs, kad prigužėjo daugybė sodiečių pažiūrėti plunksnos, liepė 
Gučui Terliui atnešti jo krepšius ir varpelius. Tas, vargais negalais 
atitrūkęs nuo virtuvės ir Nutos, nupėdino ten su reikalaujamais daik- 
tais. Kai jis atpūškavo, nes nuo per daug išgerto vandens jam buvo 
išpūtę vidurius, brolio Čipolos įsakymu, atsistojo prie bažnyčios durų 
ir smarkiai ėmė skambinti varpeliais. Kai susirinko visi žmonės, brolis 
Čipola, nepastebėjęs, kad jo daiktai buvo liesti, pradėjo pamokslą ir 
pasakė daug gražių žodžių, tinkamų tai progai. Pagaliau, kai reikėjo 
parodyti angelo Gabrieliaus plunksną, jis pirmiausia iškilmingai su- 
kalbėjo „Tikiu“, paskui liepė užžiebti dvi vaško žvakes ir, nusivožęs 
nuo galvos gobtuvą, atsargiai nuvyniojo šilką ir ištraukė dėžutę. Ke- 
liais žodeliais pašlovinęs angelą Gabrielių ir šventąsias relikvijas, ati- 
darė dėžutę. 

Pamatęs, kad ji pilna anglių, neįtarė, jog čia Gučo Miegaliaus 
darbas, nes žinojo, kad jis to neprasimanytų, ir neišbarė jo, kam blogai 
saugojo ir leido kitiems prikišti nagus, o tylomis išplūdo pats save, kad 
jam patikėjo sergėti savo daiktus, žinodamas, koks jis nestropus, ne- 
klusnus, aplaidus ir užmaršus. Vis dėlto, nė trupučiuko neužraudęs, 
pakėlė akis ir rankas į dangų ir sušuko taip, kad visi girdėtų: 

— O dieve, amžinai tebūnie garbinama tavo galybė! 

Paskui uždarė dėžutę ir, atsigręžęs į žmones, tarė: 

— Ponai ir ponios!'?* Kai aš dar labai jaunas buvau, vyresnybė 
mane nusiuntė į tas šalis, kur užteka saulė, ir ypatingu įsaku pavedė 
man ieškoti Porčelanos privilegijų, kurios, nors jas štampuoti nieko 
nekaštuoja, labiau praverčia kitiems negu mums. Taigi iš Venecijos 
leidausi į kelią: perėjau per Graikų Borgą, toliau raitas perjojau Al- 
garvijos karalystę ir per Bagdadą atvykau į Parioną, iš kur, mirdamas 
troškuliu, po kiek laiko pasiekiau Sardiniją. Bet kam čia jums minėti 
visus mano aplankytus kraštus? Perplaukęs švento Jurgio sąsiaurį, 
atsidanginau į Apgauliją ir Juokdariją, šalis dideles ir tirštai gyvena- 
mas; iš ten nukakau į Melo žemę, kur daug radau mūsiškių brolių ir 
apsčiai iš kitų ordinų; visi jie, dievo garbei, baisėdamiesi bėgo nuo 
negandų, mažai tesirūpindami svetimom bėdom, skubėdami ten, kur 
matė sau naudos, jokiu kitu pinigu tose šalyse nemokėdami, kaip vien 
netikru. Paskui atsidūriau Abrucų žemėje, kur vyrai ir moterys vaikšto 
klumpėti po kalnus, o kiaules rengia jų pačių žarnomis!?*; kiek tolėliau 
radau ten žmones, nešiojančius duoną ant lazdų, o vyną maišuose. 
Iš ten nukeliavau į Šilkverpių kalnus, kur visi vandenys teka žemyn. 
Trumpu laiku aš tiek nusivariau gilyn, kad priėjau Pastarnokų Indiją, 

kur, prisiekiu jums savo sutana, mačiau skraidant žagres ir akėčias'““: 
neįtikimas dalykas, jeigu kas nėra to matęs. Bet čia neleis man sume- 
luoti Mazas del Sadžas, stambus tenykštis pirklys, kurį ten sutikau: jis 
skaldė riešutus, o kevalus pardavinėjo atskirai. Negalėdamas rasti, ko 
ieškojau, nes toliau kelias eina vandeniu, grįžau atgal ir patekau į tas 
šventas žemes, kur vasaros metu šalta duona kaštuoja keturis denarus, 
o karšta — ničnieko!*!. Čia aš radau godotiną tėvą meserą Nebark 
Manęs Susimildamas, nuopelningiausią Jeruzalės patriarchą. Jis, gerb- 
damas barono mesero švento Antano rūbą, kurį aš visuomet dėviu, 
teikėsi man parodyti visas šventas relikvijas, kokias tik turėjo; o buvo 
jų tokia daugybė, kad jeigu aš ir norėčiau viską išvardinti, neprieičiau 
galo per keletą mylių. Tačiau, idant nenusiviltumėt, kai kurias pami- 
nėsiu. Pirmiausia jis man parodė šventos dvasios pirštą, sveiką ir 
tvirtą kaip niekados; garbaną serafimo, pasirodžiusio šventam Pran- 
ciškui; cherubino nagą ir įsikūnijusio žodžio šonkaulį, padėtus po 
stiklu; šventojo katalikų tikėjimo drabužius; keletą spindulių žvaigždės, 
kurią išvydo trys karaliai Rytuose; buteliuką su švento Mykolo prakai- 
tu, kai jis kovėsi su šėtonu; švento Lozoriaus mirties žandikaulį ir kit- 
ką. O kad jam padovanočiau Morelo šlaitus, išverstus italų kalbon, ir 
keletą Kaprecijaus skyrių '?*, kurių taip ilgai ieškojo, jis mane padarė 
savo šventų relikvijų dalininku ir padovanojo švento kryžiaus dantį, o 
viename buteliuke bent kiek Saliamono šventovės varpų skambesio ir 
angelo plunksną, apie kurią esu jums jau sakęs, ir švento Gerardo 
Vilamanjiečio klumpę; tą retenybę ne per seniai aš atidaviau Floren- 
cijoj Gerardui de Bonziui, kuris didžiai ją garbina. Davė jis man ir 
anglių, ant kurių buvo iškeptas palaimintasis kankinys šventas Laury- 
nas. Visus šiuos daiktus aš dievobaimingai parsigabenau ir visada turiu 
su savim. Teisybė, mano vyresnysis neleido man jų rodyti, kol dar 
nepatvirtinta, ar jie tikri, ar ne. Bet dabar, kai tūli stebuklai, jų pada- 
ryti, ir laiškai, gauti iš patriarcho, tai patvirtino, — jis davė man leidimą 
juos rodyti. Bijodamas šias relikvijas kam kitam patikėti, visada nešio- 
juos su savim. Teisybė, angelo Gabrieliaus plunksną, kad nesusilam- 
dytų, aš laikau dėžutėje, o žarijas, ant kurių kepė šventas Laurynas, 
kitoje; jiedvi taip panašios, kad dažnai jas supainioju. Taip atsitiko ir šį 
kartą: manydamas, kad nešuos dėžutę su plunksna, atsinešiau tą, kur 
anglys. Bet aš nelaikau tai klaida; priešingai, esu beveik tikras, kad 
tokia buvo dievo valia ir kad jis pats įdavė man į rankas dėžutę su 
anglimis, nes dabar prisiminiau, kad už dviejų dienų bus šventas Lau- 
rynas. Todėl viešpats, norėdamas, kad aš, parodęs jums žarijas, ant 

kurių buvo iškeptas šventasis, įžiebčiau jūsų širdyse pamaldumą, kurį 
privalote jam jausti, ir liepė man paimti ne plunksną, kaip norėjau, o 
palaimintas žarijas, užgesintas to švenčiausio kūno drėgmės. Taigi, 
palaimintieji vaikeliai, nusiimkite kepures ir dievobaimingai prieikite 
čion pažiūrėti jų. Bet pirma žinokite, kad tas, kuris šiomis anglimis 
bus paženklintas kryžiaus ženklu, visus šiuos metus gali gyventi ramus: 
ugnis jo kūno nepalies nejučiomis. 

Pasakęs tuos žodžius, giedodamas šlovę šventam Laurynui, jis 
atidarė dėžutę ir parodė anglis. Paika minia kurį laiką nustebusi pa- 
garbiai žiopsojo į anglis, o paskui visi grūsdamiesi ėmė spraustis prie 
brolio Čipolos, nešdami geresnes aukas negu paprastai, ir kiekvienas 
prašė paliečiamas tomis anglimis. Todėl brolis Čipola, paėmęs tas 
anglis į ranką, ant vyriškių baltų liemenių bei striukių ir ant moterų 
šydų ėmė braižyti didelius kryžius, kokie tik galėjo tilpti, tvirtindamas, 
kad jeigu anglys ir mažėja bepaišant tuos kryžius, paskui jos vėl išau- 
gančios dėžutėje, kaip daug kartų esąs išbandęs. Taigi, ne be didžiulės 
sau naudos, jis apkryžiavo visus čertaldiečius, sumaniai pasityčiojęs iš 
tų dviejų dykūnų, kurie, vogdami plunksną, ketino iš jo pasityčioti. 
Juodu klausėsi jo pamokslo. Girdėdami, kaip gudriai jis išsisuko, kaip 
iš tolo pradėjo ir kokiais žodžiais bylojo, — taip juokėsi, kad, rodės, 
plyš žandai. Vėliau, kai žmonės išsiskirstė, abu pokštininkai priėjo prie 
brolio Čipolos ir visa gerkle kvatodami apsakė, ką padarę, o paskui 
grąžino plunksną, kuri kitais metais pravertė jam ne mažiau kaip tą- 
dien anglys. 

* 

Ši novelė draugijai suteikė didžiausią malonumą ir pramogą: visi 
smagiai juokėsi iš brolio Čipolos, ypač iš jo kelionių po šventas žemes 
ir iš jo relikvijų, tiek matytų, tiek ir parsigabentų. Kai karalienė su- 
prato, kad novelė jau baigėsi, o sykiu ir jos viešpatavimas, atsistojusi 
nusiėmė vainiką, juokdamasi jį uždėjo ant galvos Dionėjui ir tarė: 

— Laikas, Dionėjau, ir tau bent kiek patirti, kas per pareiga valdy- 
ti ir vadovauti moterims; taigi karaliauk ir valdyk mus taip, kad pa- 
baigoje galėtume pagirti tavo valdymą. 

Dionėjas, priėmęs vainiką, juokdamasis atsakė: 

— Daug kartų esate juos mačiusios: aš kalbu apie šachmatų ka- 
ralius, kur kas vertingesnius už mane; iš tiesų, jeigu jūs manęs klau- 
sytumėt, kaip dera klausyti tikro karaliaus, aš jus išmokyčiau naudotis 
tokiais malonumais, be kurių jokia šventė nėra pilnutinai džiaugsmin- 
ga. Bet gana tų šnekų: aš valdysiu, kaip sugebėsiu. 

Ir, pagal įsigalėjusį paprotį pasišaukęs senešalą, smulkiai jam 
nurodė, ką šis turėsiąs daryti, kol truksiąs jo viešpatavimas, o paskui 
tarė: 

— Šauniosios damos, čia visaip kalbėta ir apie žmonių sumanumą, 
ir apie įvairius atsitikimus, taigi, jei prieš valandėlę nebūtų čion atėjusi 
dona Ličiska, kuri savo žodžiais man davė medžiagos būsimiems ry- 
tojaus pasakojimams, aš manau, ilgai būčiau vargęs, kol būčiau sura- 
dęs temą. Kaip girdėjote, ji pareiškė, kad nė viena jos kaimynė nesanti 
ištekėjusi nekalta; ir dar pridūrė gerai žinanti, kiek ir kokių išdaigų 
žmonos iškrečia savo vyrams. Palikim nuošaly pirmą tvirtinimą, — 
apie tai čiauška ir maži vaikai, o aritrą, aš manau, mums malonu būtų 
pasvarstyti. Jeigu jau dona Ličiska davė tokią mintį, norėčiau, kad 
rytoj kalbėtume apie išdaigas, kurias iš meilės ar gelbėdamos sa- 
ve žmonos išdarinėja savo vyrams, kartais numanantiems tai, kar- 
tais ne. 

Kai kurioms damoms atrodė, kad joms nelabai tinka šnekėti apie 
tokius dalykus, ir prašė Dionėją, kad šis pakeistų savo pasiūlymą. Bet 
karalius joms atšovė: 

— Damos, aš ne blogiau už jus žinau, ką liepiu. Jūsų būgštavimai 
negali manęs atitraukti nuo šios temos. Aš manau, dabar toks metas, 
kai leistinos bet kokios kalbos, svarbu tik, kad moterys ir vyrai šalin- 
tųsi nedorų darbų. Argi nežinote, kad dėl šio laiko negandų teisėjai 
apleido teismus; įstatymai, tiek dievo, tiek žmonių, tyli; ir kiekvienam 
duota plačiausia laisvė saugoti savo gyvybę? Tad, jeigu pasakojant ir 
bus kiek peržengtos padorumo ribos, tai ne tam, kad iš to sektų kokie 
nešvankus darbai, o norint suteikti jums ir kitiems malonumo. Aš ne- 
tikiu, kad ateity kas nors turėtų pagrindą jus peikti. Be to, jūsų drau- 
gija nuo pirmos dienos iki šiol elgėsi itin padoriai, kad ir apie ką būtų 
kalbėjusi, ir man atrodo, jokiu poelgiu nėra susitepusi ir su dievo padė- 
jimu nesusiteps. Toliau, kas gi nežino jūsų dorovės, kurios ne tik sma- 
gus pasakojimai, bet, manau, ir mirties baimė nesuteps. Teisybę sakant, 
jeigu kas sužinotų, kad jūs kartais vengiate apie šias išdaigas paplepėti, 
rasi įtartų, kad jūs esate tuo kaltos ir todėl nenorite šnekėti. O ir gra- 
žiai pagerbtumėt mane, klusnų visiems, jeigu dabar, išsirinkusios ka- 
ralium, norėtumėt diktuoti man įstatymus ir nekalbėti apie tai, ką 
liepiau! Taigi meskite šią abejonę, labiau tinkamą blogoms širdims, o 
ne jums, ir su dievo padėjimu kiekviena tepasirūpina papasakoti ką 
nors gražaus. 

Damos, išgirdusios tokius žodžius, pareiškė sutinkančios su jo pa- 

geidavimu. Tada karalius iki vakarienės meto kiekvienam leido daryti, 
ką kas mėgsta. Kadangi šios dienos pasakojimai beveik visi buvo trum- 
pučiai, tad saulė tebestovėjo dar labai aukštai. Dionėjui su kitais 
jaunuoliais susėdus lošti šaškėmis, Eliza, pasišaukusi į šalį damas, 
tarė: 

— Nuo to laiko, kai mes esame čia, aš vis troškau jus nuvesti į 
tokią vietą netoliese, kur jūs, manau, nė viena nebuvote: vadinasi ji 
Damų slėnis. Man vis nepasitaikydavo progos tenai jūsų nuvesti; tik 
šiandien galiu, nes saulė dar aukštai. Jeigu malonėsite dabar su mani- 
mi eiti, aš nė kiek neabejoju, kad būsite labai patenkintos tuo apsi- 
lankymu. 

Damos mielai priėmė kvietimą. Nė puse burnos neprasitarusios 
apie tai jaunikaičiams, pasišaukė vieną tarnaitę ir leidosi į kelią. Nu- 
ėjusios ne daugiau kaip mylią, pasiekė Damų slėnį. Jos įžengė į jį 
siauručiu taku, pagal kurį čiurleno skaidrus skaidrus upokšnis. Slėnis, 
ypač tuo metu, kai kepino didelis karštis, atrodė neregėtai gražus ir 
žavingas. Kaip vėliau apsakė man viena iš jų, slėnio padas buvo toks 
apskritas, it skriestuvu apibrėžtas, nors matei, kad čia ne žmogaus 
rankų, o gamtos kūrinys; aplinkui jis turėjo truputį daugiau kaip pusę 
mylios ir buvo apsuptas šešių nelabai aukštų kalnelių, o kiekvieno 
viršūnėje dunksojo rūmai nelyginant graži pilaitė. 

Tų kalnelių šlaitai terasomis leidosi į slėnį panašiai kaip teatruose, 
kur pakopos nuosekliai eina žemyn, tolydžio vis siaurindamos savo 
ratą. Šlaitai į pietų pusę taip tankiai buvo užsodinti vynuogynais, aly- 
vomis, mandarinais, vyšniomis, figomis ir kitokiais vaismedžiais, kad 
nė viena žemės pėda nedirvonavo. O tie šlaitai, kur žvelgė šiaurėn, į 
Grįžulo Ratus, buvo apaugę miškeliais — ąžuolais, uosiais ir kitais 
medžiais, tokiais žaliais ir liemeningais, kad gražesnių ir būti negali. 
Pačiame slėnyje, į kurį galėjai patekti vien tuo takeliu, kuriuo čion 
įžengė damos, kerojo eglės, kiparisai, laurai ir keletas pinijų, tokių 
kuplių ir taip gražiai išsidėsčiusių ir pasiskirsčiusių, tarytum jas būtų 
susodinęs geriausias menininkas; per jas saulė, dar aukštai stovėdama, 
tik vos vos arba nė kiek neįspįsdavo ligi žemės, kuri išvien atrodė lyg 
žalia veja, pilna purpurinių ir kitokių gėlių. Be to, ne mažesnį malo- 
numą teikė ir upokšnis, tekąs iš vieno slėnio, skiriančio du kalnelius; 
krisdamas per uolėtus slenksčius, jis džiugino ausį maloniu šniokšti- 
mu, o jo purslai iš tolo tviskėjo lyg gyvsidabris, kuris spaudžiamas 
trykšta smulkutėmis čiurkšlėmis; pasiekę nedidelę lygumą, jo vandenys, 
telkdamiesi gražioje vagoje, srauniai tekėjo į vidurį slėnio ir čia sudarė 

mažutį ežerėlį nelyginant tvenkinį, kokį įsitaiso kartais savo soduose 
miestelėnai, kas turi sąlygas. Šis ežeriukas gilumo buvo tiktai iki krū- 
tinės; pro tyrą, skaidrų vandenį aiškiai matei žvirgždėtą dugną, kuria- 
me, jei panorėtum, iš dyko buvimo net smulkiausius akmeniukus su- 
skaičiuotum. Vandenyje matėsi ne vien dugnas, bet ir tiek žuvų, nar- 
dančių šen bei ten, kad draugija negalėjo atsidžiaugti ir atsistebėti. 
Aplink ežerėlį stačių krantų nebuvo, tik žaliavo pieva, juo gražesnė, 
juo daugiau drėgmės ji gaudavo. Vandens perteklius nubėgdavo kita 
vaga ir iš slėnio nutekėdavo į žemesnes vietas. 

Jaunosios damos, atvykusios čion, viską apžiūrėjo ir labai išgyrė 
vietovę; regėdamos prieš save ežeriuką ir nebijodamos, kad jas kas 
pamatys, nutarė išsimaudyti. Liepusios tarnaitei stovėti ant tako, ku- 
riuo čion ateinama, ir pranešti, jeigu kas pasirodys, visos septynios 
nusirengė ir įbrido į ežerą, kuris tiek tepridengė skaisčius jų kūnus, 
kiek plonas stiklas pridengtų raudoną rožę. Įbridusios į vandenį, nė 
kiek nuo to nesusidrumstusį, ėmė jos vikriai gainioti žuvis, nežinan- 
čias, kur slėptis, ir stengėsi sugriebti jas rankomis. Paskui, prisižaidu- 
sios ir sužvejojusios keletą, išlipo iš vandens ir apsirengė, girdamos 
vietovę kiek beįmanydamos. Kai joms atrodė metas grįžti namo, lėtu 
žingsniu leidosi į kelią, vis kalbėdamos apie vietovės grožį. 

Parėjusios į rūmus gan anksti, jos dar užtiko jaunikaičius belo- 
šiant, kaip buvo palikusios. Pampinėja juokdamasi jiems tarė: 

— O vis dėlto šiandien mes jus apgavome! 

— Kaip, mielosios damos? — paklausė Dionėjas.— Nejaugi, 
prieš pradėdamos pasakoti apie išdaigas, nutarėte pirma pačios ką 
nors iškrėsti? 

— Taip, valdove, — tarė Pampinėja. Ir ji smulkiai apsakė, iš kur 
jos parėjo, kokia tai vietovė, kaip toli nuo čia ir ką ten veikė. 

Išgirdęs apie tos vietovės grožį, karalius, trokšdamas ją pamatyti, 
tuojau liepė duoti vakarienę. Kai visi gan smagiai pavakarieniavo, 
trys jaunikaičiai su savo tarnais, palikę damas, nuskubėjo į slėnį, kur 
niekas iš jų nebuvo dar buvęs, ir viską apžiūrėję išgyrė jį kaip vieną 
gražiausių pasaulyje. Paskui, išsimaudę ir apsirengę, grįžo namo, nes 
buvo jau gana vėlu. Čia rado damas, bešokančias ratelį, o dainavo 
joms Fjameta. Pasibaigus rateliui, jie užvedė su jomis kalbą apie 
Damų slėnį, apie kurį prišnekėjo daug gero ir girtino. Todėl karalius, 
pasišaukęs senešalą, įsakė jam kitą rytą paruošti ten viską, nugabenti 
ir keletą lovų, jeigu kas panorėtų numigti ar prigulti vidurdienį. Paskui 
liepė atnešti žibintų, vyno ir saldainių ir, visiems bent kiek pasistipri- 

nus, įsakė pradėti šokius. Kai, jo pageidavimu, Pamfilas ėmė šokti, 
karalius, kreipdamasis į Elizą, maloniai tarė: 

— (Gražuole, tu šiandien mane pagerbei vainiku, o aš tave šįvakar 
noriu pagerbti daina; todėl sudainuok mums savo mėgstamiausiąją. 


Eliza šypsodamasi atsakė, kad mielai įvykdys karaliaus valią, ir 
švelniu balsu pradėjo šitaip: 


Jei aš tiktai kaip norint sugebėčiau 
Ištrūkt iš tavo tinklų, o Amūure,— 

Į juos nebeįkliučiau antrukart. 

Visai dar jaunučiukė budama, 
Pradėjau aš kovoti su tavim. 

Deja, aš, lengvabūdė, patikėjau, 

Kad laimę ir ramybę tu neši, 

Ir numečiau visus ginklus į šalį. 

Bet tu mane, klastingasai tirone, 
Staiga tarytum vanagas užpuolei, 
Aštrius nagus suleidai man širdin, 
Paskui, tvirtai apraizgęs savo pančiais, 
Įstumei į nežmoniškus vargus. 

Kieta valdžia tava, negailestinga, 

Ir mano gailios ašaros ir raudos 

Lyg marių bangos dūžta į uolas. 

Visi maldavimai nueina vėjais, 

Jo ausys kurčios aimanoms visoms... 
Tolydžio vis skaudesnės mano kančios. 
Užtat pasigailėk, Amuūure, tos, 

Kuri nuo sopulių kas mirksnį alpsta! 
Parodyk savo jėgą stebuklingą 

Ir, jo krūtinę pervėręs strėle, 

Jį paklupdyk, meldžiu, prie mano kojų. 
O jeigu šito padaryt nenori, 

Tai bent greičiau sutrupink grandines, 
Kuriom mane, nelaimėlę, sukaustei. 
Valdove, neatstumk maldų manųjų, 
Atsiųsk mažytį spindulį vilties, 

Idant veidan sugrįžtų vėl skaistumas 
Ir rožėmis pražystų man skruostai. 

Kai Eliza, giliai atsidūsėjusi, užbaigė savo dainą, visi stebėjosi jos 
žodžiais, tačiau nė vienas negalėjo atspėti, kas ją paskatino šitaip dai- 
nuoti. O karalius, gerai nusiteikęs, liepė pašaukti Tindarą ir įsakė 
jam atsinešti dūdmaišį, kurio garsams skambant buvo 
sušokta daug ratelių. Tik jau gerokai po išnaktų 
jis paragino visus eiti ilsėtis. 


Čia baigiasi šešta Dekamerono diena. 


Ar 


SEPTINTA DIENA 

PRASIDEDA SEPTINTA DEKAMERONO DIENA, 
KADA, DIONĖJUI PIRMININKAUJANT, PASAKO- 
JAMA APIE IŠDAIGAS, KURIAS IŠ MEILĖS AR 
GELBĖDAMOS SAVE ŽMONOS IŠDARINĖJA SAVO 
VYRAMS, KARTAIS PASTEBINTIEMS TAI, 
KARTAIS NE. 


Jau visos žvaigždės rytų pusėje išblėso, beliko tik viena, vadinama 
Venera, kuri dar tebešvietė balzganoje aušroje, kai senešalas su gau- 
sia gurguole nusidangino į Damų slėnį sutvarkyti ten visko, kaip buvo 
liepęs ir nurodęs valdovas. Išvykus senešalui, netrukus atsikėlė ir ka- 
ralius, kurį išbudino krovikų klegesys ir gyvulių trypimas. Atsikėlęs 
jis pažadino taipogi damas ir jaunikaičius. Saulės spinduliai dar vos 
tik ištryško, kai visi leidosi į kelią. Jiems atrodė, kad niekad lakštinga- 
los ir kiti paukšteliai taip linksmai nečiulbėjo kaip tą rytmetį; jų čiul- 
besio lydimi, jie traukė į Damų slėnį, kur juos sutiko dar daugiau 
paukščių, rodės, besidžiaugiančių jų atvykimu. Kai jie apsuko slėnį ir 
iš naujo viską apžvalgė, vieta jiems pasirodė dar gražesnė negu vakar, 
nes dienos metas labiau tiko jos grožiui. Atsigaivinę geru vynu ir sal- 
dumynais, jie ėmė dainuoti, nenorėdami atsilikti nuo paukščių, ir 
slėnis dainavo drauge su jais, atkartodamas jų dainas; o paukščiai 
lyg rungčiomis suokė savo skambias ir saldžias giesmes. Kai atėjo metas 
valgyti ir kai sustatė stalus po vešliais laurais ir kitokiais gražiais me- 
džiais prie pat ežerėlio, visi susėdo, kaip pageidavo karalius, ir bevalgy- 
dami matė, kaip žuvys nardo ežere didžiuliais būriais: tatai jiems davė 
progą ne tik pasižiūrėti, bet ir įdomiai pasišnekučiuoti. Kai, baigus 
pietauti, valgiai ir stalai buvo nunešti, draugija, dar labiau įsilinksmi- 
nusi, ėmė dainuoti. Kadangi slėnyje keliose vietose buvo paruoštos 
lovos, kurias įžvalgusis senešalas aplinkui ir iš viršaus liepė apdangstyti 
prancūziška sarža, tai kas norėjo, karaliaus leidžiamas, galėjo eiti ir 
numigti; o kam miegas nerūpėjo, tasai kiek tinkamas galėjo mėgautis 
kitokiais jiems įprastais malonumais. Bet kai visi jau sukilo ir atėjo 
metas pasakoti, karalius netoli tos vietos, kur buvo pietauta, liepė 
patiesti ant žolės kilimus; visiems susėdus paežerėj, karalius įsakė Emi- 
lijai pradėti. Toji, linksmai šypsodama, prabilo šitaip. 

Pirma novelė 


DŽANIS LOTERINGIS NAKTĮ GIRDI BELDŽIANT 
Į DURIS, PAŽADINA ŽMONĄ, O JI TIKINA, KAD 
ČIA VAIDUOKLIS; JUODU EINA JO UŽKALBĖ- 
TI TAM TIKRA MALDELE, IR BILDESYS 
LIAUJASI. 


Valdove, man būtų daug mieliau, jeigu jūs būtumėt malonėję, kad 
ne aš, o kas nors kitas pradėtų pasakojimus tokia gražia tema, kokia 
mes čia turime kalbėti; bet jeigu pageidaujate, kad aš padrąsinčiau vi- 
sus kitus, noriai tat padarysiu. Aš pasistengsiu, brangiosios damos, pa- 
pasakoti tai, kas jums galės praversti ateityje, jeigu visos taip baiminasi 
vaiduoklių kaip aš. Dievaži, aš nežinau, kas tai per daiktas, o ir nesuti- 
kau nė vienos, kuri žinotų; bet kadangi visos jų vienodai bijome, jūs, 
atidžiai išklausiusios mano novelę, galėsite išmokti šventos maldelės, 
labai išganingos tais atvejais, kai reikia vaiduoklį nuvyti šalin. 

Gyveno kadaise Florencijoj, švento Pankrato kvartale, vilnakaršis, 
vardu Džanis Loteringis, daugiau išmanąs savo amatą negu kitus daly- 
kus. Daug kartų jis, žmogelis bukas, būdavo renkamas Naujosios šven- 
tos Marijos bažnyčios giesmininkų seniūnu ir privalėjo rūpintis jų mo- 
kymu, o ir šiaip daug kitokių tarnybėlių turėjo, tad labai didžiu nešėsi; 
o tas tarnybas gaudavo jis todėl, kad būdamas pasiturintis, dažnai vie- 
nuoliams keldavo puikias vaišes. O už tai, kad vienas kartais iškaulyda- 
vo iš jo kojines, kitas — apsiaustą, trečias — gobtuvą, broliukai išmo- 
kydavo jį gerų maldų, padovanodavo jam „Tėve mūsų“ italų kalba, 
švento Alekso giesmę, švento Bernardo raudą, donos Matildos liaupsę 
ir panašius niekučius, kuriuos jis didžiai vertino ir visus labai stropiai 
saugojo savo sielos išganymui. 

Turėjo jis žmoną, dailią ir žavingą moterį, vardu moną Tesą, Ma- 
nučo iš Kukulijos kvartalo dukterį, protingą ir labai apdairią. Žinoda- 
ma vyro bukumą ir būdama įsimylėjusi Federigą di Neri Pegalotį, gra- 
žų, skaistveidį jaunuolį, o jisai ją, savo tarnaitės padedama, ji patvarkė 
taip, kad Federigas ateitų pasikalbėti su ja į vieną labai gražią sodybą, 
kurią minėtas Džanis turėjo Kameratoje; čia ji praleisdavo visą vasarą. 

Džanis taip pat kartais atvykdavo vakarienės ir nakvoti, o rytą grįžda- 
vo į krautuvę arba pas savo giesmininkus. Federigas, begaliniai to gei- 
dęs, paskirtą jam dieną tinkamu laiku, vakarop, nuvyko ten; o kadangi 
Džanis vakare neatėjo, jis kuo patogiausiai ir maloniausiai pavakarie- 
niavo ir pernakvojo su dama; šioji, būdama jo glėbyje, per naktį išmo- 
kė jį šešių savo vyro giesmių. Bet juodu, nemanydami, kad ši pirma 
naktis bus paskutinė, ir kad tarnaitei nereikėtų kiekvieną kartą jo 
kviesti, susitarė taip: kasdien, kai jis eisiąs arba grįšiąs iš savo vasarna- 
mio, stovinčio kiek aukštėliau, tegu pasižiūri į vynuogyną, esantį šalia 
jos namo: jeigu pamatysiąs asilo kiaušą ant smaigo ir snukis bus at- 
gręžtas į Florenciją, be baimės ir abejonių galįs tą vakarą ateiti pas ją; 
jeigu duris rastų uždarytas, tepasibeldžia tyliai tris kartus, o ji atida- 
rysianti; bet kai pamatysiąs snukį atgręžtą į Fjezolę, tegu neinąs, nes 
Džanis esąs čia. 

Šitokiu būdu jie daug kartų susieidavo draugėn. Tačiau sykį atsiti- 
ko taip: kai Federigas turėjo vakarieniauti su mona Tesa ir ji liepė iš- 
virti du riebius gaidžius, staiga labai vėlai atvyko Džanis. Dama dėl to 
baisiai susikrimto. Vyras su pačia užvalgė truputį sūdytos kiaulienos, 
tam tyčia išvirtos, o tarnaitei šeimininkė liepė abu virtus gaidžius, su- 
vyniotus į baltą servetėlę, keletą šviežių kiaušinių ir butelį gero vyno 
nunešti į sodą, — kur galėjai nueiti, nekliudydamas namų, ir kur ji 
kartais mėgdavo vakarieniauti su Federigu,— įsakiusi visa tai padėti 
po persiko medžiu, prie pievutės. Ir tiek ji dėl to susisielojo, kad užmir- 
šo pasakyti tarnaitei laukti tol, kol ateis Federigas, įspėti jį, kad yra 
Džanis, o tuos valgius iš sodo tegu jis pasiima. Todėl, kai ji atsigulė su 
Džaniu į lovą, o tarnaitė irgi nuėjo gulti, netrukus atėjo Federigas ir 
vieną kartą tyliai pasibeldė į lauko duris; tos durys buvo taip arti mie- 
gamojo, kad Džanis tučtuojau išgirdo. Išgirdo ir žmona, bet kad Džanis 
negalėtų jos įtarti, apsimetė mieganti. Truputį luktelėjęs, Federigas 
pastukseno antrusyk; Džanis nustebęs kumštelėjo žmonai ir tarė: 

— Tesa, ar girdi? Man rodos, į mūsų duris kažkas beldžiasi. 

Žmona, daug geriau girdėjusi už jį, apsimetė tik ką pabudusi ir 
tarė: 

— Ką sakai, a? 

— Sakau, — pakartojo Džanis,— kad, rodos, į mūsų duris kaž- 
kas beldžiasi. 

Žmona tarė: 

— Beldžiasi? Vaje, mano Džani, argi tu nežinai, kas ten yra? 
Tai vaiduoklis, kurio šiomis naktimis aš tiek įsibaiminau kaip nieka- 

dos: išgirdusi jį beldžiantis, pakišu galvą po antklode ir nedrįstu 
iškišti, kol prašvinta. 

Tada Džanis tarė: 

— Nieko, žmonele, nebijok, nes kai mudu ėjome gulti, aš pirma 
sukalbėjau „Te lucis“ ir „Intemerata“, ir dar keletą kitų gerų maldų, 
o be to, peržegnojau lovą nuo galvūgalio iki kojūgalio vardan dievo 
tėvo ir sūnaus, ir šventosios dvasios, taigi nėra ko baimintis, kad jis 
mums pakenktų, nors ir kažin kokia būtų jo galia. 

Bet žmona, kad Federigas neužpyktų ir kartais neįtartų jos, 
nusprendė atsikelti ir duoti jam suprasti, kad Džanis yra čia, todėl 
tarė vyrui: 

— Na jau, šnekėk nešnekėjęs, o aš tol nesijausiu rami ir saugi, 
kol to vaiduoklio neužkalbėsime. Laimė, kad tu esi čia. 

Džanis tarė: 

— O kaipgi jį užkalbėsime? 

Žmona atsakė: 

— Užkalbėti aš moku: užvakar, kai ėjau Fjezolėn į atlaidus, 
viena maldininkė,— tai šventa moteris, dievaži, Džani, — pamačiusi, 
kad aš tokia baikšti, išmokė mane šventos, geros maldelės ir sakėsi 
daug kartų ją išbandžiusi, kol dar nebuvusi dievmeldė, ir visada 
jai tat padėdavę. Dievaži, aš niekad nedrįsčiau pati viena eiti jos 
išbandyti, bet dabar, kai tu čia esi, eiva užkalbėti vaiduoklio. 

Džanis mielai sutiko, ir pakilę abudu tyliai nuėjo prie durų, prie 
kurių iš lauko pusės vis dar tebelaukė Federigas, jau įtardamas, kad 
čia kažkas negerai. Prisiartinusi prie slenksčio, žmona tarė Džaniui: 

— Nusispjauk, kai pasakysiu. 

— (Gerai,— atsakė Džanis. 

Žmona pradėjo užkalbėjimą: 

— Vaiduokli, vaiduokli, tu naktimis klajoji, pakėlęs uodegą atjo- 
ji, pakėlęs uodegą išjoji! Eik į sodą prie storojo persiko, rasi spirgutį 
taukutį ir šimtą spirų iš po mano vištos; gurkštelk iš butelio ir šalin 
keliauk, nuo manęs ir mano Džanio atsitrauk! 

Sukalbėjusi tuos žodžius, tarė savo vyrui: 

— Nusispjauk, Džani! 

Ir Džanis nusispjovė. Federigui, stovinčiam lauke ir visa tai 
girdinčiam, dingo pavydas; kad ir gieždamas apmaudą, jis taip norė- 
jo juoktis, kad vos nesprogo; Džanis spjaudė, o jis tyliai pritarinėjo: 

— Kad tu visus dantis išspjautum! 

Žmona, triskart šitaip užkalbėjusi vaiduoklį, grįžo su vyru į 

lovą. Federigas, tikėjęsis su ja pavakarieniauti ir negavęs vakarienės, 
gerai suprato užkalbėjimo žodžius, nuėjo į sodą ir, po storuoju 
persiku radęs du gaidžius, vyną ir kiaušinių, nusinešė juos namo ir 
puikiai pavakarieniavo. Kitais kartais, susitikdamas su savo dama, 
jis daug juokdavosi iš šito užkalbėjimo. 

Teisybė, kai kurie sako, kad dama iš tikrųjų atgręžusi asilo 
kiaušą link Fjezolės, bet vienas darbininkas, eidamas per vynuo- 
gyną, trinktelėjęs į kaukolę vėzdu, ji ėmusi suktis ir taip likusi atsi- 
gręžus į Florenciją; todėl Federigas, manydamas esąs kviečiamas, 
ir nuėjęs ten. Pasakoja taipogi, kad žmona užkalbėjusi vaiduoklį 
šitokiais žodžiais: 

— Vaiduokli, vaiduokli, iš akių pradink, asilo kiaušą atgręžiau 
tenlink ne aš, o vėjas, kuris visur sukinėjas! Aš esu čia su savo Džaniu. 

Taigi Federigas nudūlinęs šalin be nakvynės ir be vakarienės. 
Bet viena mano kaimynė, labai sena moteriškė, man sako, kad ir 
viena, ir antra esą teisybė. Šitai ji girdėjusi, mergaičiukė dar būda- 
ma, tik antras nuotykis atsitikęs ne Džaniui Loteringiui, o kitam 
žmogui, Džaniui di Nelui, kuris gyveno prie švento Petro vartų ir 
buvo toks pat mulkis kaip ir Džanis Loteringis. 

Todėl, brangiosios mano damos, nuo jūsų priklauso pasirinkti 
tą užkalbėjimą, katras jums labiau patinka, o jeigu norite, ir abudu: 
jie turi dideliausią galią tokiais atvejais, kaip jau įsitikinote iš Čia 
girdėto apsakymo. Tad mokykitės užkalbėjimų — gal jie pravers ir 
jums! 


Antra novelė 


PERONELA, GRĮŽUS VYRUI, SLEPIA MEILUŽĮ 

STATINĖJE, KURIĄ VYRAS YRA JAU PARDAVĘS. 

ŽMONA SAKOSI PARDAVUSI JĄ KITAM ZMOGUI, 

KURIS ĮLINDO APŽIŪRĖTI, AR JI TVIRTA; ŠIS, 

IŠLINDĘS IŠ STATINĖS, LIEPIA VYRUI IŠSKUSTI 
JĄ, O PASKUI NUSINEŠA NAMO. 


Klausydami Emilijos novelės, visi leipo juokais, o užkalbėjimą 
gyrė kaip šventą ir gerą dalyką. Pasibaigus novelei, karalius įsakė 
Filostratui pasakoti toliau, ir šis pradėjo: 

— Mano brangiosios damos, tiek šelmysčių pridaro jums vy- 
riškiai, ypač jūsų pačių vyrai, kad jeigu kartais kokia moteris ką 
nors užtaiso vyrui, jūs turėtumėt būti ne tik patenkintos, kad taip 
atsitinka arba kad jūs tai sužinojote, ar iš ko nors girdėjote, bet turė- 
tumėt pačios vaikščioti ir visur apie tai skelbti, idant vyriškiai suprastų, 
kad jeigu jie išmaningi, tai ir moterys irgi ne pėsčios. Tatai gali 
išeiti jums tik į naudą, nes jeigu kas žino, kad ir kitas ne mulkis, ne 
taip jau lengvai ryšis jį apgauti. O kas abejoja, kad tie dalykai, apie 
kuriuos mes šiandien kalbėsime, pasiekę vyrų ausis, pažabos jų geismą 
krėsti išdaigas su kitomis, nes jie žinos, kad lygiai ir jūs norėdamos 
sugebėtumėt jiems atsimokėti tuo pačiu. Štai kodėl aš ketinu papa- 
sakoti jums, ką viena jauna moteris, kad ir žemos kilmės būdama, 
beveik akimoju, gelbėdama save, ištaisė savo vyrui!““, 

Ne taip seniai Neapolyje vienas vargdienis vedė gražią ir meilią 
merginą, vardu Peronelą. Uždirbdami gan nedaug, jis mūrininko 
amatu, o ji — verpimu, vargais negalais pelnėsi duoną. Atsitiko, 
kad vienas jaunas dabita, kartą išvydęs Peronelą ir susižavėjęs, įsi- 
mylėjo ją ir taip visokiais būdais ėmė prie jos meilintis, kad ji susidrau- 
gavo su juo. O kad galėtų pabūti sykiu, juodu susitarė taip: kadangi 
jos vyras rytmečiais keldavosi anksti ir eidavo dirbti arba ieškoti 
darbo, tai jaunuolis turįs būti netoliese, idant galėtų matyti jį išeinant. 
Gatvė, kur mūrininkas gyveno ir kuri vadinosi Avorija, buvo labai 
nuošali, tad jam išėjus jaunuolis drąsiai galįs ateiti pas ją. Taip jis 
ir darė daug kartų. 

Bet vieną rytą, išėjus Žmogeliui iš namų, o Džanelui Strinjariui 
(šitaip vadinosi jaunuolis) įsmukus vidun ir būnant su Peronela, po 
kiek laiko netikėtai sugrįžo vyras, kuris šiaip jau visą dieną negrįž- 
davo. Radęs duris iš vidaus užrakintas, pasibeldė ir pasibeldęs ėmė 
kalbėti pats sau: „O dieve, amžina tau garbė, turtų man nedavei, 
bet užtat paguodei, apdovanodamas gera ir padoria žmonele. Matai, 
kaip greit ji užsirakino duris iš vidaus, kad niekas negalėtų įeiti ir jos 
neskriaustų“. Peronela, išgirdusi, kad čia vyras, ir jį pažinusi iš bel- 
dimo, tarė: 

— Vaje, Džanelai mano, dabar aš pražuvau! Štai grįžo vyras, 
kad jį kur galas griebtų, ir aš nežinau kodėl, nes jisai niekad šiuo 
metu negrįždavo. Gal jis matė tave čion įeinant? Bet, šiaip ar taip 
būtų, dėl dievo meilės, tučtuojau lįsk į tą statinę, kur stovi ana ten, 
prie sienos, o aš eisiu atidaryti jam durų. Pažiūrėsim, ko jis šįryt 
taip anksti grįžo. 

Džanelas greit įlindo į statinę, o Peronela nuėjusi atidarė vyrui 
duris ir piktai ėmė bambėti: 

— Kas čia dabar! Taip greit šį rytą grįžti namo? Vadinasi, šian- 
dien nenori dirbti, kad grįžai su įnagiais rankoje! Jeigu šitaip darai, 
tai iš ko mudu gyvensime? Iš kur gausime duonos? Negi manai, kad 
leisiu tau užstatyti savo sijonuką ir kitus skudurėlius? Aš dieną naktį 
tik verpiu ir verpiu, net mėsos atsiknojo nuo nagų, kad bent turėtume 
aliejaus ir neužgestų mūsų žiburys. Ak vyreli, vyreli! Visos kaimynės 
tuo stebisi ir šaiposi iš manęs, kad aš tiek vargo turiu pakelti! O tu, 
nuleidęs rankas, grįžti namo, kai turėtum dirbti! 

Taip pagraudenusi, ėmė verkti ir vėl prašneko: 

— Aiman! Vargšė aš, nelaiminga, nelemtą valandą gimiau, blogu 
metu čion atėjau! Būčiau galėjusi gauti padorų ir gerą vaikiną, bet 
nenorėjau ir šit ištekėjau už tokio, kuriam nė motais, ką jis parsi- 
vedė į namus. Kitos linksminasi su savo meilužiais, ir nėra nė vienos, 
kuri neturėtų dviejų arba net trijų; jos mėgaujasi ir vyrų akyse išbal- 
tina juodžiausius suodžius, o aš, vargšė, todėl, kad esu dora ir tokių 
dalykų neprasimanau, kenčiu vien tik nelaimes! Nežinau, kodėl gi 
ir aš nepasirenku sau kokio meilužio kaip kitos? Suprask gerai, mano 
vyreli, kad jeigu norėčiau nusidėti, tai rasčiau su kuo, nes yra dabitų, 
kurie myli mane ir mefgina, ir siuntinėja pasiuntinius, siūlydami daug 
pinigų, o jeigu noriu, drabužių ir brangenybių, bet niekad tuo nesu- 
sigundžiau, nes esu doros moters duktė! O tu grįžti namo, kai turė- 
tum dirbti! 

— Ak žmona, nesielvartauk, dėl dievo meilės; patikėk, aš žinau, 
kokia tu esi, ir dar šį rytą iš dalies tuo įsitikinau. Aš tikrai buvau 
išėjęs į darbą. Bet, matyti, tu nežinai, kaip nežinojau ir aš pats, kad 
šiandien švento Galeono šventė ir niekas nedirba; todėl ir sugrįžau 
tokią valandą. Bet aš pasirūpinau ir padariau taip, kad mes turėtume 
duonos daugiau negu mėnesiui: va pardaviau šitam žmogui, atėju- 
siam drauge su manim,— statinę, kuri, tu žinai, tik užgriozdžia mums 
trobą, o man už ją duoda penkis aukso florinus. 


— Še tau dabar! — sušuko Peronela.— Su tavim man vienas 
tik vargas! Juk tu esi vyras, visur sukinėjies ir turėtum nusimanyti 
apie kainas, o pardavei statinę už penkis florinus! Tuo tarpu aš, mo- 
terėlė, namų slenksčio neperžengianti, matydama, kad ji tik užankš- 
čia mums trobą, ją pardaviau už septynis florinus vienam geram 
žmogui: pirkėjas įlindo, kai tu grįžai, pasižiūrėti, ar ji tvirta. 

Vyras, išgirdęs tai, buvo labiau negu patenkintas ir tarė atėjusiam 
statinės pirkti: 

— Bičiuli, keliauk su dievu! Juk girdi: mano žmona ją pardavė 
už septynis, o tu man duodi tik penkis. 

Žmogus atsakė: 

— Na, tai su dievu! 

Ir išėjo. O Peronela sako vyrui: 

— Eik pats, jeigu jau esi čia, ir susitark su juo. 

Džanelas, kuris atidžiai klausėsi, norėdamas žinoti, kaip jam 
elgtis, išgirdęs Peronelos žodžius, greit iššoko iš statinės ir, lyg nieko 
nežinodamas apie vyro sugrįžimą, prašneko: 

— Kur tu, šeimininke? 

Į tai vyras, eidamas artyn, atsiliepė: 

— Aš čia, ko tau reikia? 

Džanelas tarė: 

— Kas tu esi? Man reikia šeimininkės, su kuria suderėjau šią 
statinę. 

Žmogelis atsakė: 

— Derėkis su manim, aš jos vyras. 

Tada Džanelas tarė: 

— Statinė, man rodos, tvirta, tik jūs turbūt laikėte joje vyno 
drumzles, ji visa priskretusi kažkokių nešvarumų, kurių negalėjau 
atlupti nė nagais; todėl neimsiu jos, kol neišvalysite. 

— Dėl to turgus bus,— įsimaišė Peronela.— Mano vyras ją 
puikiausiai išvalys. 

— (Gerai,— atsakė vyras. 

Ir, pasidėjęs ant žemės įnagius, nusivilkęs striukę, liepęs užžiebti 
jam žvakę ir paduoti skaptuką, įlindo vidun ir ėmė skaptuoti. O Pero- 
nela, lyg norėdama pažiūrėti, ką jis daro, įkišo galvą į statinę, kuri 
nebuvo labai plati, be to, dar vieną ranką su visu petim, ir ėmė pa- 
tarinėti: 

— Paskaptuok čia ir čia, ir ana ten! Ir žiūrėk, čia dar liko tru- 
pučiukas! 

Ir kol ji šitaip stovėjo ir vyrui nurodinėjo, Džanelas, kuris šį 
rytą, kai grįžo vyras, dar nebuvo kaip reikiant savo geismo patenki- 
nęs, matydamas, kad negalės, kaip norėtų, ryžosi pasitenkinti, kaip 
įmanoma, ir, prisigretinęs prie Peronelos, uždengusios savimi stati- 
nės angą, — taip plačiose stepėse laukiniai, meilės įkaitinti eržilai 
užpuola Partos kumeles — pasotino jauną savo geismą ir pasitraukė 

nuo jos beveik tuo pat akimirksniu, kai vyras baigė skaptuoti. Pero- 
nela ištraukė galvą iš statinės, ir vyras išlindo. Tada Peronela tarė 
Džanelui: 

— Imk žvakę, gerbiamasis, ir pažiūrėk, ar jau išvalyta kaip 
reikiant. 

Pažvelgęs vidun, Džanelas atsakė, kad dabar jau gerai ir jis paten- 
kintas; ir, atidavęs vyrui septynis florinus, nusinešė statinę namo. 


Trečia novelė 


BROLIS RINALDAS GULI SU SAVO KUMA; VYRAS 

UŽTINKA JUODU UŽSIRAKINUSIUS KAMBARY, 

O JI TIKINA VYRĄ, KAD VIENUOLIS UŽKALBI- 
NĖJO KIRMĖLES SAVO KRIKŠTASŪNIUI. 


Filostratas nemokėjo taip miglotai pašnekėti apie Partos kume- 
les, kad supratingos damos dėl to nesijuoktų, nors jos dėjosi kvato- 
jančios dėl ko kito. Karalius, pamatęs, jog Filostrato novelė baigta, 
liepė pasakoti Elizai. Šioji, būdama klusni, tuojau pradėjo: 

— Maloniosios damos, Emilijos vaiduoklio užkalbėjimas man 
priminė novelę apie kitą užkerėjimą, ir nors ji nėra tokia graži kaip 
toji, vis dėlto ją papasakosiu, nes šiuo metu nieko tinkamesnio mūsų 
temai neturiu. 

Jūs žinote turbūt, kad Sjenoje kitados gyveno gan dailus jau- 
nuolis, vardu Rinaldas. Jis buvo smarkiai įsimylėjęs vieną savo 
kaimynę, labai gražią damą, turtingo žmogaus pačią, ir vylėsi, kad 
jeigu nutaikys progą neįtariamas pasišnekėti su ja, laimės iš jos visa, 
ko tik trokšta. Nerasdamas kitokio būdo, nusprendė tapti jos kūmu, 
nes ji buvo nėščia. Susibičiuliavęs su jos vyru, kuo pagarbiausiai 
išreiškė jam savo pageidavimą, ir šis sutiko. Taigi, tapęs donos Ag- 
nesos kūmu ir įgavęs padoresnę dingstį kalbėtis su ja, įsidrąsinęs 
žodžiais išsakė jai savo lūkesčius, kuriuos daug anksčiau buvo išsakęs 
akimis. Bet maža iš to jis laimėjo, nors damai ir malonu buvo tai 
girdėti. 

Netrukus Rinaldas, nežinia dėl kokių priežasčių, įstojo į vienuo- 
lyną, nors ganytojavimas jo ir neviliojo. Tapęs vienuoliu, jis bent 

kiek primiršo savo meilę kūmai, o ir kitas pasaulio tuštybes; vis dėlto 
ilgainiui prie jų grįžo, nemesdamas abito, vėl pasidarė dabita, puošei- 
va, ėmė mėgautis puikiais audiniais, kūrė sonetus, dainas ir balades, 
dainavo ir prasimanydavo kitokių pramogų. Bet ką čia mums kalbė- 
ti apie brolį Rinaldą? Ar daug tokių, kurie elgiasi kitaip? O, sugedusio 
pasaulio nešlovė! Jie nesigėdija rodytis rubuiliai, raudonskruosčiai, 
nesigėdija vilkėti švelniausiais apdarais ir visaip lepintis; žengia ne 
kaip balandžiai, o kaip pasipūtę gaidžiai, iškėlę skiauterę, atstatę 
krūtinę. Bet blogiausia (nekalbėsim apie jų celes, pilnas indelių, 
kaupinų pomados ir tepalų, dėžučių su įvairiausiais saldumynais, 
buteliukų su kvepiančiais vandenimis ir aliejais, ąsočių, sklidinų 
malvazijos ir kitokių brangiausių vynų, kad žiūrint veikiau atrodo 
ne vienuolių celės, o vaistinės ar pomadų parduotuvės), kad jie 
nesigėdija prisipažinti esą podagrikai ir mano, kad kiti nežino ir 
nesupranta, jog didieji pasninkai, prastas, negausus maistas ir santū- 
rus gyvenimas žmones daro liesus, leinus ir sveikesnius; o jeigu jie ir 
suserga, tai anaiptol ne podagra, prieš kurią paprastai kaip vaistas 
patariama skaistybė ir visa kita, kas dera kuklaus vienuolio gyveni- 
mui. Ir dar jie mano, jog kiti nežino, kad santūrumas, ilgos budėjimo 
valandos, maldos ir plakimasis blyškina veidą ir džiovina kūną, kad nei 
šventas Domininkas, nei šventas Pranciškus neturėjo po keturis abitus 
sau vienam ir rengdavosi ne spalvotomis ir kitokiomis plonutėmis 
gelumbėmis, o šiurkščiavilnėmis ir nedažytomis, gindamiesi nuo šal- 
čio, o ne puikuodamiesi prieš kitus. Tegu dievas tokius vienuolius savo 
akivaizdoje laiko, kaip trokšta naivios širdys, kurios juos maitina. 

Grįžęs prie senųjų pomėgių, brolis Rinaldas gan dažnai ėmė 
lankyti kūmą; įsidrąsinęs jis dar atkakliau pradėjo siekti to, ko iš jos 
geidė. Moteriškė, tiek daug prašoma, įkalbinėjama ir matydama, 
kad brolis Rinaldas dabar atrodo gal net gražesnis negu pirmiau, 
kartą, kai jis labai prie jos kibo, griebėsi, ko griebiasi visos, ketinan- 
čios nusileisti, ir tarė: 

— Kaip, broli Rinaldai, argi vienuoliai prasideda su tokiais 
dalykais? 

Brolis Rinaldas jai atsakė: 

— Dona, kai nusimesiu nuo pečių šį abitą, o nusitraukiu jį labai 
lengvai, aš jums atrodysiu toks pat vyriškis kaip visi kiti, o ne vie- 
nuolis. 

Dama nusišiepė ir tarė: 

— Vai, aš nelaiminga! Jūs mano kūmas; argi tai įmanoma? 

Tai būtų didžiulė blogybė; aš daug kartų esu girdėjusi, kad tai didžiu- 
lė nuodėmė; jeigu ne tai, aš tikriausiai patenkinčiau jūsų norą. 

Brolis Rinaldas jai tarė: 

— Jūs kvaila, jeigu dėl to būgštaujate. Aš nesakau, kad čia ne 
nuodėmė, bet dievas atleidžia atgailaujančiam ir didesnes. Sakykite 
man, kas tikresnis giminė jūsų sūnui: ar aš, laikęs jį per krikštą, ar 
jūsų vyras, kuris davė jam gyvybę? 

Dama atsakė: 

— Mano vyras tikresnis jam giminė. 

— Teisybė,— atsakė vienuolis,— o argi jūsų vyras neguli su 
jumis? 

— Žinoma,— atsakė dama. 

— Vadinasi,— tarė vienuolis,— ir aš, menkesnis giminė jūsų 
sūnui negu jūsų vyras, taipogi galiu gulėti su jumis kaip ir jūsų 
vyras. 

Dama, nesimokiusi logikos ir nebūdama lakaus proto, patikėjo 
ar apsimetė patikėjusi, kad vienuolis kalba teisybę, ir atsakė: 

— Kas galėtų paneigti išmintingus jūsų žodžius? 

Paskui, nepaisydama kūmystės, ji ryžosi patenkinti vienuolio 
geismus. Pamėginę vieną kartą ir po kūmystės priedanga daug lais- 
viau jausdamiesi, nes mažiau įtarimų, juodu daug daug kartų susi- 
mesdavo draugėn. 

Sykį brolis Rinaldas atėjo pas kūmą su savo draugu. Pamatęs, 
kad namie nieko nėra, tik tarnaičiukė, gan graži ir apveidi mergiūkš- 
tė, nusiuntė draugą su ja į karvelidę mokytis poterių, o pats su dama, 
laikančia ant rankų kūdikį, įėjo į kambarį, kur užsirakinę susėdo 
ant kanapos, ten esančios, ir ėmė smagintis. Jiems šitaip mėgaujan- 
tis, iš netyčių sugrįžo kūmas ir niekieno nepastebėtas priėjo prie 
kambario durų, pasibeldė ir šūktelėjo žmoną. Išgirdusi tai, dona 
Agnesa tarė: 

— Aš žuvusi! Čia mano vyras! Dabar jis supras, kodėl mudu 
taip bičiuliaujamės! 

Brolis Rinaldas buvo nusirengęs, tai yra be apsiausto ir be gob- 
tuvo, tik su vienais apatiniais. Išgirdęs tai, jis tarė: 

— Teisybė, jeigu aš būčiau apsirengęs, ką nors sugalvočiau; bet 
jeigu jūs atidarysite duris ir jis ras mane šitaip, negalėsiu niekuo 
pasiteisinti. 

Damai staiga gimė išganinga mintis, ir ji tarė: 

— Renkitės ir kai apsirengsite, paimkite ant rankų savo krikš- 

tasūnį ir atidžiai klausykitės, ką aš jam sakysiu, nes jūsų žodžiai 
turi derintis su manaisiais. Leiskite veikti man! 

Žmogelis vis dar tebesibeldė, tada žmona atsiliepė: 

— Ateinu, ateinu! 

Pakilusi ir linksmu veidu priėjusi prie kambario durų, atidarė 
jas ir tarė: 

— Vyreli mano, ak, kokia laimė, kad brolis Rinaldas, mūsų 
kūmas, čia! Turbūt pats dievas jį atsiuntė! Jeigu ne jis, tikriausiai 
šiandien būtume netekę savo vaikelio. 

Išgirdęs tai, šventakupris visas nutirpo ir tarė: 

— Kaip? 

— Vyreli mano, — atsakė žmona, — iš pradžių jis staiga apalpo; 
aš jau maniau, kad numirė; nežinojau, nei ko griebtis; laimė, tuo 
tarpu atėjo brolis Rinaldas, mūsų kūmas, ir, paėmęs jį ant rankų, 
tarė: „Kūma, jis turi kirminų; prislinko tie kirminai prie širdies ir 
tikriausiai jį uždusintų; bet nebijokit, aš juos užkalbėsiu ir visus iš- 
gaišinsiu; dar būsiu iš čia neišėjęs, o jūs pamatysite, kad jūsų kūdikis 
bus sveikas kaip niekuomet!“ Tu mums buvai reikalingas sukalbėti 
tam tikroms maldoms, bet tarnaitė niekur negalėjo tavęs rasti. Tada 
brolis Rinaldas liepė jas sukalbėti savo draugui pačioje aukščiau- 
sioje mūsų namo vietoje, o jis ir aš įėjome čion. Kadangi per tokias 
apeigas tegali būti vien kūdikio motina, mudu ir užsirakinome, kad 
niekas nekliudytų. Brolis Rinaldas ir dabar tebelaiko mažylį ant 
rankų; aš manau, laukia, kol jo draugas baigs kalbėti maldas; turbūt 
jau baigė, nes kūdikis atsipeikėjo. 

Šventeiva visu tuo patikėjo: meilė sūnui tiek jį užvaldė, kad jis 
nesuprato žmonos apgaulės, tik giliai atsidusęs tarė: 

— Aš noriu eiti jo pažiūrėti. 

— Neik,— sako žmona,— tu sugadintum, kas jau padaryta; 
luktelk, aš eisiu pažiūrėti, ar tu gali ten įeiti, ir pašauksiu tave. 

Brolis Rinaldas, visa tai girdėdamas, ramiai apsirengė, viską 
tinkamai sutvarkė ir, paėmęs kūdikį ant rankų, šūktelėjo: 

— Ei kūma! Ar tik ne kūmo balsą girdžiu? 

— Taip, mesere,— atsakė šventeiva. 


— Eikite šen! — tarė brolis Rinaldas. 
Šventeiva nuėjo ten, o brolis Rinaldas jam sako: 


— Imkite sūnelį: per dievo malonę jis sveikas, o aš tik ką maniau, 

kad vakarop jūs neregėsite jo gyvo! Nuliedinkite vaško statulą, didu- 
mo sulig kūdikiu, ir dievo garbei pastatykite prieš mesero švento 
Ambraziejaus paveikslą, nes jo dėka viešpats dievas jums suteikė 
šitą malonę! 

Pamatęs tėvą, vaikutis nubėgo prie jo krykšdamas, kaip dažnai 
daro mažyliai; o tėvas pakėlė jį ant rankų ašarodamas, lyg būtų 
ištraukęs iš kapo, ir ėmė bučiuoti sūnelį, dėkodamas kūmui, kad iš- 
gydė. 

Brolio Rinaldo draugas, tuo tarpu išmokęs tarnaičiukę ne viene- 
rių, o gal daugiau kaip ketverių poterių, padovanojo jai baltų siūlų 
kapšiuką, kurį jam buvo padovanojusi viena jo ganomoji avelė, 
vienuolė. Išgirdęs šventeivą šūkaujant prie žmonos durų, patyliukais 
nulipo žemyn ir atslinko į tokią vietą, iš kur galėjo regėti ir girdėti 
viską, kas ten darėsi. Matydamas, kad reikalas gerai baigiasi, jis nu- 
sileido apačion ir įžengęs į kambarį tarė: 

— Broli Rinaldai, tas keturias maldas, kurias man liepėte, su- 
kalbėjau visas. 

Į tai brolis Rinaldas atsakė: 

— Brolau mano, tu gerus turi plaučius ir puikiai atlikai savo 
užduotį. O aš spėjau sukalbėti tik dvi, ir parėjo kūmas; bet viešpats 
dievas už tavo ir už mano triūsą padarė malonę — vaikutis pas- 
veiko. 

Šventeiva liepė atnešti gerų vynų ir saldumynų ir pamylėjo kūmą 
ir jo draugą tuo, ko šiems užvis labiausiai reikėjo. Paskui su dievu 
išleido juodu namo. O vaškinę figūrą užsakė nedelsdamas ir liepė 
pakabinti šalia kitų prie švento Ambraziejaus paveikslo, bet ne prie 
to, kur Milane!““*. 

VIENĄ NAKTĮ TOFANAS UŽSIRAKINA DURIS IR 
PALIEKA ŽMONĄ LAUKE; NEI PRAŠYMAIS, NEI 
MALDAVIMAIS NEGALĖDAMA [EITI VIDUN, JI 
NEVA PUOLA Į ŠULINĮ, O IŠ TIKRŲJŲ TEN ĮMETA 
TIK DIDELĮ AKMENĮ. TOFANAS IŠBĖGA IŠ NAMO 

IR SKUBA TEN, O JI ĮEINA VIDUN, UŽSIRAKINA 
IR, PALIKUSI JĮ LAUKE, BARA IR GĖDINA. 


Kai tik karalius išgirdo, kad Elizos novelė baigta, tuojau krei- 
pėsi į Lauretą, pageidaudamas, kad toliau pasakotų ji. Šioji nedels- 
dama pradėjo taip: 

— O Amūre! Kokia didžiulė ir neišsenkama tavo galia! Kiek 
gudrybių ir kiek sumanumo tu parodai! Koks filosofas, koks meni- 
ninkas kada nors galėjo ar galėtų pamokyti to įžvalgumo, to apdai- 
rumo, tų išmonių ir vylių, kuriuos staiga pakiši tiems, kas seka tavo 
pėdomis! Iš tikro kiekvienas kitas mokslas yra negyvas, palyginti 
su tavuoju! Tat aiškiai matyti iš čia jau pasakotų dalykų. Prie jų, 
meilingosios damos, aš pridėsiu dar vieną gudrybę, kurios griebėsi 
paprasta moterėlė,— tokią gudrybę, kad aš nežinau, kas kitas ją 
galėjo pamokyti, jei ne Amūras. 

Kadaise gyveno Arece turtingas žmogus, vardu Tofanas. Gavo 
jis gražuolę žmoną, vardu moną Gitą, kurios kažkodėl tučtuojau 
ėmė pavyduliauti. Žmona, tai matydama, pasipiktino ir keletą kartų 
jį klausinėjo, kas per priežastis to pavydo, bet jis niekad jokios prie- 
žasties negalėjo nurodyti, tik paistydavo kvailus ir miglotus įtarimus. 
Tada moteriai šovė į galvą mintis numarinti jį ta pačia liga, kurios 
jis be pagrindo bijojo. Pastebėjusi, kad vienas jaunuolis, jos supra- 
timu, labai padorus, ja žavisi, pradėjo slapčia su juo susitikinėti. Ir 
kai jų draugystė tiek pasistūmėjo pirmyn, kad beliko žodžius paversti 
darbu, moteris nusprendė ir tam surasti būdą. Žinodama, kad, be 
kitų blogų įpročių, vyras dar mėgsta išgerti, ji ėmė šią ydą ne tik 
girti, bet gan dažnai netgi skatinti. Ir jis taip įjunko į vyną, kad ji 
bemaž kiekvieną kartą, kada tik jai būdavo pravartu, jį nugirdyda- 
vo. Ir šit sykį žmona, paguldžiusi girtutėlį Tofaną lovon, pasikvietė 
savo meilužį. Po pirmos sėkmės paskui jau be baimės dažnai su juo 
susitikinėdavo. Ir tiek ji ėmė kliautis vyro girtumu, kad išdrįsdavo 
ne tik atsivesti meilužį į namus, bet kartais didesnę dalį nakties pra- 
leisdavo jo namuose, kurie buvo netoliese. 

Kai įsimylėjusi dama šitaip tvarkėsi, vargšas vyrelis ėmė ir apsi- 
žiurėjo, kad, ragindama jį gerti, niekad negeria pati; taigi jam kilo 
įtarimas, ar tik čia nėra taip, kaip iš tikrųjų ir buvo, tai yra, kad 
žmona jį nugirdo, idant paskui, jam bemiegant, galėtų sau mėgautis. 
Norėdamas įsitikinti, ar tai tiesa, jis, dieną nieko negėręs, vakare apsi- 
metė ir žodžiais, ir judesiais visiškai girtu'“?. Žmona, tuo patikėjusi ir 

manydama, kad daugiau gerti jam nebereikia, tučtuojau iį paguldė sal- 
džiai miegoti. Tai padariusi, išėjo iš namų ir, kaip jau ne kartą buvo 
pratusi, nubėgo pas meilužį ir pasiliko iki vidurnakčio. 

Kai tik Tofanas pajuto, kad žmonos nebėra, tuojau atsikėlė ir, pri- 
ėjęs prie durų, užrakino jas iš vidaus, o pats atsistojo prie lango, idant 
matytų ją grįžtant ir pasakytų, kad nusimanąs apie jos išdaigas. Taip jis 
stovėjo, kol grįžo žmona. Ši, grįžusi namo ir radusi duris užrakintas, be 
galo nusiminė ir mėgino atidaryti jėga. Bent kiek palaikęs ją už durų, 
Teofanas tarė: 

— Žmona, bergždžias tavo triūsas: vidun vis tiek nejeisi. Grįžki 
ten, kur iki šiol viešėjai, ir būk tikra, aš nieku gyvu tavęs neįsileisiu, kol 
tavo giminių ir kaimynų akivaizdoje nepagarbinsiu, kaip esi nusipel- 
niusi. 

Žmona dėl dievo meilės ėmė jį maldauti, kad malonėtų atidaryti, 
nes ji pareinanti ne iš ten, iš kur jis manąs, o iš vakarotuvių pas kaimy- 
nę; juk naktys dabar ilgos, ir ji negalinti kiaurą naktį miegoti nei viena 
namie vakaroti. Tačiau prašymai nieko nepadėjo, nes tas galvijas užsi- 
geidė, kad visas Arecas sužinotų apie jųdviejų gėdą, nors iki šiol nie- 
kas nežinojo. 

Matydama, kad prašymai nepadeda, žmona griebėsi grasinimų ir 
tarė: 

— Jeigu tu neatrakinsi man durų, aš padarysiu tave nelaimingiau- 
siu žmogum pasauly. 

Tofanas atrėžė: 

— O ką gi tu gali man padaryti? 

Žmona, kurios protą Amūras buvo išmiklinęs savo patarimais, 
atšovė: 

— Kad nereikėtų kęsti gėdos, kurią tu be jokio pagrindo nori man 
užtraukti, — aš pulsiu į šitą šulinį, kur čia šalimais, ir kai paskui mane 
ras ten negyvą, kiekvienas pamanys, jog ne kas kitas, o tu girtas mane 
įmetei; taigi tau teks arba bėgti, praradus visa, ką turi, ir gyventi ištrė- 
mime, arba tau bus nukirsta galva kaip mano žudikui, nes tu iš tikrųjų 
toks ir būsi. 

Šitie žodžiai nė kiek neatgrėsė Tofano nuo kvailos jo minties. To- 
dėl žmona tarė: 

— Na tai va: aš nebenoriu ilgiau kęsti tavo patyčių! Teatleidžia 
tau dievas! Liepk įnešti mano verpstą, kurį čia palieku. 

Tai pasakiusi, moteris nuėjo link šulinio, o naktis buvo tokia tamsi, 
kad vos galėjai įžiūrėti vienas antrą tamsoje; paėmusi didžiulį akmenį, 

gulintį prie rentinio, metė jį į šulinį šaukdama: 

— Dieve, atleisk man! 

Akmuo, pliumpteldamas į vandenį, sukėlė dideliausią triukšmą. 
Tofanas išgirdo ir pamanė, kad ji iš tikrųjų ten įpuolė; taigi, griebęs ki- 
birą su virve, greitai iššoko laukan jos gelbėti ir nubėgo prie šulinio. 

Žmona, pasislėpusi prie namo durų, kai tik pamatė jį bėgant prie 
šulinio, tuojau įsmuko vidun, užsirakino ir, priėjusi prie lango, pra- 
šneko: 

— Vyną reikia atmiešti vandeniu, kada geri, o ne paskui, vidur- 
naktį! 

Tofanas, išgirdęs tuos žodžius, suprato esąs apmautas, grįžo prie 
durų ir, negalėdamas įeiti, prašėsi įleidžiamas vidun. Ji, liovusis kalbėti 
patylom kaip kad iki šiol, kone šaukdama ėmė varyti: 

— Prisiekiu Kristaus kryžium, bjaurus girtuokli, šiąnakt tu nejeisi 
vidun! Nebegaliu aš ilgiau kęsti tų tavo įpročių: turiu visiems parodyti, 
koks esi ir kurią valandą grįžti naktimis namo. 

Tofanas įširdęs savo rėžtu ėmė ją plūsti ir šūkaloti, todėl kaimynai, 
vyrai ir moterys, išgirdę triukšmą, sukilo ir, pribėgę prie langų, klausi- 
nėjo, kas yra. Žmona ėmė skųstis verkdama: 

— Čia tasai nevidonas! Vakarais grįžta girtas arba užmiega kur 
smuklėje ir pareina vidurnaktį! Ilgai aš kenčiau, bet nieko tai nepadėjo; 
nebetekusi kantrybės, nusprendžiau padaryti jam gėdą — užsirakinau, 
palikusi jį už durų: pažiūrėsiu, o gal pasitaisys! 

Mulkis Tofanas savo rėžtu pasakojo, kaip viskas nutiko, ir smarkiai 
grasino jai, bet žmona kalbėjo kaimynams: 

— Va matote, kas per žmogus! Ką jūs pasakytumėt, jeigu aš stovė- 
čiau gatvėje, o jis būtų namie? Dievaži, neabejoju, jūs patikėtumėt, kad 
jis sako teisybę. Dabar patys galite spręsti, koks tai nevidonas: savo kal- 
tę nori suversti man! Tikėdamasis mane įbauginti, jis įmetė kažką į šu- 
linį. Gaila, kad pats ten neįpuolė ir neatsimiešė vandeniu to vyno, kurio 
per daug šiąnakt prisilakė! 

Kaimynai, vyrai ir moterys, ėmė barti Tofaną, koneveikti ir plūsti, 
kam apkalba žmoną. Kaimynas kaimynui — ir netrukus garsas apie 
tai pasiekė žmonos gimines. Atskubėję čion ir išgirdę iš vieno ir iš kito 
kaimyno, kas per dalykas, sugriebė Tofaną ir tiek jį talžė, kad sveikos 
vietos nebeliko. Paskui, įsiveržę vidun, paėmė žmonos daiktus ir drau- 
ge su ja išėjo, grasindami Tofanui dar smarkiau atsikeršyti. 

Atsidūręs keblioj padėty ir matydamas, kur nuvedė pavydas, Tofa- 

nas, kuris iš visos širdies mylėjo žmoną, pasiprašė kelių savo draugų 

tarpininkauti, ir jam pasisekė geruoju susigrąžinti žmoną į namus. Vy- 
ras pasižadėjo niekuomet nebepavyduliauti ir davė jai laisvę elgtis kaip 
tinkamai, tik atsargiai, kad jis nieko nepastebėtų. Ir taip Tofaną lyg so- 
dietį paiką privertė bėdos padaryti taiką. Tegyvuoja meilė, teprasmen- 
ga vaidai ir visos negerovės. 

PAVYDUOLIS, PERSIRENGĘS KUNIGU, KLAUSO 
IŠPAŽINTIES SAVO ŽMONOS, KURI JAM PRISIPA- 
ŽĮSTA MYLINTI KUNIGĄ, KASNAKT ATEINAN- 
TI PAS JĄ; KAI PAVYDUOLIS TYKO NAKTĮ PRIE 
DURŲ, DAMA ĮSIVEDA MEILUŽĮ PRO STOGĄ IR 
SMAGIAI SU JUO LEIDŽIA LAIKĄ. 


Lauretai baigus savo pasakojimą ir visiems begiriant damą, kad ji 
gerai pasielgusi ir kad taip ir reikėjo tam bjaurybei, karalius, nenorė- 
damas gaišti, maloniai kreipėsi į Fjametą ir liepė pasakoti toliau; taigi 
ji pradėjo šitaip: 

— Tauriosios damos, pirmesnioji novelė skatina taipogi ir mane 
pasakoti apie pavyduolį, nes vyrai, nepagrįstai pavyduliaujantys, iš tik- 
rųjų verti tų pokštų, kuriuos jiems iškrečia žmonos. Jeigu įstatymų lei- 
dėjai viską dėtųsi galvon, manau, šiuo atveju žmonoms turėtų skirti to- 
kią pat bausmę, kokią jie skiria tam, kuris ką nors sužeidžia gindamasis, 
nes pavyduoliai rezga pinkles savo jaunoms žmonoms, žudo jų gyveni- 
mą ir atkakliai siekia jų mirties. Visą savaitę jos sėdi uždarytos, rūpina- 
si šeima ir namų ruoša, trokšdamos kaip ir kiekvienas kitas šventadie- 
niais turėti bent kiek paguodos, bent kiek ramybės, bent kokių pramo- 
gų, kaip kad gauna žemdirbiai kaimuose, amatininkai miestuose ir po- 
sėdžiautojai teismuose; kaip pasielgė viešpats dievas, sskmąją dieną il- 
sėjęsis po visų darbų, ir kaip reikalauja bažnyčios ir valstybės įstaty- 
mai, kurie dievo šlovei ir visuomenės gerovei darbo dienas atskyrė nuo 
poilsio dienų. Bet pavyduoliai ir su tuo nesutinka, priešingai: tas die- 
nas, džiaugsmingas visiems kitiems, savo žmonoms, dar labiau prislėg- 
toms jr uždarytoms, jie paverčia dar liūdnesnėmis ir sielvartingesnė- 
mis; kokia tai širdgėla vargšelėms, žino tik tos, kurios tą patyrė. Taigi 

aš dar kartą pareiškiu, kad visas išdaigas, kurias žmona krečia nepa- 
grįstai pavyduliaujančiam vyrui, iš tikrųjų reikėtų ne smerkti, o girti. 

Gyveno kitados Riminyje pirklys, pertekęs pinigų ir visokių gėry- 
bių; turėjo jis gražuolę žmoną, kurios ėmė baisiai pavyduliauti, nors 
tam nebuvo jokio pagrindo. Labai ją mylėdamas, laikydamas labai gra- 
žia ir matydamas, kaip ji stengiasi jam įtikti, jis manė, kad ją myli ir ki- 
ti, kad visi ja žavisi ir kad ji taip jau stengiasi įtikti kiekvienam vyriškiui 
kaip ir jam: toks samprotavimas rodo, kad žmogus jis buvo blogas ir ne- 
išmaningas. Baisaus pavydo apimtas, jis taip uoliai ją saugojo ir taip 
griežtai laikė, kad gal daugelis myriop pasmerktųjų nėra kalėjimuose 
taip griežtai saugomi. Žmona ne tik negalėjo nueiti į vestuves, į svečius, 
į bažnyčią arba peržengti namų slenkstį, bet nieku gyvu nedrįso prieiti 
netgi prie lango arba iškelti kojos iš namų kokiu nors reikalu; todėl jos 
gyvenimas buvo apgailėtinas, ir ji tuo kantriau kentė šią kančią, kuo 
mažiau jautėsi kalta. Šitaip be jokio pagrindo skriaudžiama, ji pagaliau 
ryžosi savo pačios paguodai (jeigu tik pavyks) pasielgti taip, kad pel- 
nytai būtų įtarinėjama. O kadangi jai nevalia buvo pasirodyti lange, 
tad ji negalėjo jokiam į akį kritusiam praeiviui duoti ženklo, kad neats- 
tumtų jo meilės. Bet čia ji prisiminė, kad šalia gyvena gražus ir malo- 
nus jaunuolis. Taigi ji sumanė, jeigu tik bus koks plyšys sienoje, ski- 
riančioje jo kambarius nuo josios, dirsčioti pro tą plyšį, kol gaus pama- 
tyti jaunuolį, su juo pasikalbėti ir dovanoti jam savo meilę, jeigu tik jis 
panorės; neabejojo rasianti progų su kaimynu susitikinėti ir šitaip pa- 
įvairinti sielvartingą savo gyvenimą, kol pavydo kipšas nušoks vyrui 
nuo kupros. Vaikščiodama čia vienur, čia kitur, kai vyro nebuvo na- 
mie, ir apžiūrinėdama sieną, netikėtai pamatė vienoje gan slaptoje 
vietoje skylę; pažvelgusi pro ją, nors ir blogai įžiūrėdama anapus, vis 
dėlto pamatė, kad ten yra kambarys, ir tarė sau: „Jeigu tai būtų Filipo 
(jos jaunojo kaimyno) kambarys, savo tikslą būčiau perpus pasieku- 
si“. Ji liepė savo tarnaitei, kuri jos gailėjosi, atsargiai išsiteirauti, ir iš 
tikrųjų paaiškėjo, kad jaunuolis miega ten visiškai vienas. Todėl ji 
dažnai ėmė vaikščioti prie to plyšio ir kai girdėdavo, kad jaunuolis na- 
mie, mėčiodavo ten akmeniukus ir žabelius; pagaliau jaunuolis priėjo 
pasižiūrėti, kas čia yra. Dama tyliai pašaukė jį, o jis, pažinęs jos balsą, 
atsakė, ir ji, naudodamasi proga, trumpais žodžiais atvėrė jam visą 
savo širdį. Be galo patenkintas tuo, jaunuolis iš savo pusės skylę dar 
labiau praplatino, tačiau taip, kad niekam nekristų į akis; čia juodu 
dažnai šnekučiuodavosi ir spausdavo vienas antram ranką, bet dėl 
griežtos pavyduolio sargybos nieko daugiau negalėjo. 

Artinantis kalėdų šventėms, žmona pasisakė vyrui, kad jeigu jis lei- 
siąs, ji norėtų kalėdų rytą nueiti bažnyčion išpažinties ir komunijos 
kaip visi krikščionys. Pavyduolis paklausė: 

— O kuo gi tu nusidėjusi, kad nori eiti išpažinties? 

Žmona atsakė: 

— Kaip? Gal manai, kad aš šventa? Nors ir laikai mane uždarytą, 
gerai žinai, kad ir aš nusidedu kaip visi mirtingieji. Bet aš tau neišpa- 
žinsiu savo nuodėmių, nes tu ne kunigas. 

Pavyduoliui šie žodžiai sukėlė įtarimą. Ryžęsis sužinoti, kokių ji tu- 
ri nuodėmių, jis sumanė, kaip tai padaryti, ir atsakė sutinkąs, bet norįs, 
kad ji eitų ne į kurią kitą bažnyčią, o į jų koplyčią, kad nuvyktų ten an- 
ksti rytą ir prieitų išpažinties arba pas kapelioną, arba pas kokį kitą ku- 
nigą, kurį kapelionas jai paskirsiąs, ir tuojau grįžtų namo. Žmona tarė- 
si pusiau perpratusi vyrą, bet neprieštaraudama atsakė, kad taip ir pa- 
darysianti. Brėkštant kalėdų rytui, žmona pakilo sulig aušra ir apsitai- 
siusi nuėjo į vyro nurodytą bažnyčią. Pavyduolis taipogi atsikėlė ir nu- 
skubėjo į tą pat bažnyčią pirma jos. Iš anksto susitaręs su tenykščiu kle- 
bonu, ką norįs daryti, greit apsivilko sutana, apsigaubė galvą dideliu 
gobtuvu, kokius dėvi vienuoliai, ir užsitraukęs jį bent kiek ant veido, 
atsisėdo chore. Žmona, atėjusi bažnyčion, pareikalavo kunigo. Kuni- 
gas atėjo ir išgirdęs, kad dama nori prieiti išpažinties, atsakė negalįs jos 
išklausyti, bet atsiųsiąs draugą; ir iš tikrųjų po valandėlės atsiuntė į 
klausyklą pavyduolį jo paties nelaimei. Šis atėjo labai iškilniai; nors 
buvo dar tamsoka, o jo gobtuvas labai žemai užtrauktas ant akių, žmo- 
na vis dėlto tučtuojau jį atpažino ir tarė pati sau: „Ačiū dievui, mano 
pavyduolis virto kunigu! Oi, duosiu aš jam pakrimsti riešutų!“ Taigi, 
apsimetusi jo nepažįstanti, ji atsiklaupė prie jo kojų. 

Ponas pavyduolis buvo įsidėjęs į burną akmeniukų, bent kiek kliu- 
dančių kalbėti, idant žmona jo neatpažintų iš balso, nes visu kuo kitu 
jis tarėsi esąs tiek pasikeitęs, jog žmona nieku gyvu jo neatpažinsianti. 
Pradėdama išpažintį, žmona pirmiausia jam pasisakė, kad ištekėjusi, o 
paskui, tarp kitko, prisipažino įsimylėjusi kunigą, kuris kasnakt su ja 
gulįs. Kai pavyduolis tat išgirdo, jam pasirodė, lyg jį kas vėrė peiliu į 
širdį; ir jeigu ne geismas sužinoti, o kas toliau, jis būtų metęs klausyklą 
ir išėjęs. Tad susivaldęs paklausė žmoną: 

— Kaip? Argi jūsų vyras neguli su jumis? 

Žmona atsakė: 

— Taip, mesere. 

— Tad kaipgi,— paklausė pavyduolis,— gali su jumis gulėti ir ku- 
nigas? 

— Mesere,— atsakė žmona,— nežinau, kokia gudrybe kunigas 
tai padaro, bet jam nėra namuose durų, kad ir kaip užrakintų, kurios 
neatsivertų, vos tiktai jis prisiliečia; jis sakosi, kad, priėjęs prie mano 
kambario durų, pirma ištariąs tam tikrus žodžius, nuo kurių mano 
vyras tučtuojau užmiega; išgirdęs miegant, jis atidaro duris, įeina vi- 
dun ir pasilieka su manim; ir visada jam tai pavyksta. 

Tuomet pavyduolis tarė: 

— Tai sunki nuodėmė, ponia! Jūs turit jį mesti. Jums nedera taip 
elgtis. 

Žmona atsakė: 

— Mesere, nemanau, kad aš galėčiau kada jį mesti, nes per daug 
jį myliu. 

— Tąsyk aš, — atsakė pavyduolis, — negaliu jums duoti išrišimo. 

— Man skaudu, — tarė žmona,— bet nenoriu meluoti. Jeigu ma- 
nyčiau, kad galiu liautis, taip jums ir sakyčiau. 

Tuomet pavyduolis tarė: 

— Iš tikrųjų, ponia, man gaila jūsų, nes matau, kad žudote savo 
sielą. Bet aš dėl jūsų išganymo darysiu viską, ką galiu, ir kalbėsiu ypa- 
tingas maldas — gal jos ir padės; o kartkartėm siuntinėsiu pas jus savo 
ministrantą, kuriam pasakysite, ar tos maldos pagelbėjo, ar ne; jeigu 
pagelbės, melsimės ir toliau. 

Žmona jam atsakė: 

— Mesere, nesiuntinėkite nieko pas mane, nes gali sužinoti mano 
vyras, O jis toks pavydulingas, jog tuojau pamanys, kad tasai ministran- 
tas ateina kokiu nors blogu tikslu; visas miestas jam neišmuštų tos min- 
ties iš galvos, ir aš amžindie neturėčiau ramybės. 

— Nebijokit, ponia,— atsakė pavyduolis.— Aš jau pasistengsiu, 
kad jūs niekuomet neišgirstumėt iš jo apie tai nė žodžio. 

Tuomet žmona tarė: 

— Jeigu apsiimate šitai sutvarkyti, aš sutinku. 

Atlikusi išpažintį ir gavusi išrišimą, ji pakilo ir nuėjo klausyti mišių. 
O pavyduolis, nelaimės prislėgtas, pūkšdamas nusivilko kunigo rūbus 
ir išspūdino namo, geisdamas užklupti žmoną drauge su kunigu ir už- 
kurti vienam ir antram pirtį. Grįžusi žmona iš vyro veido puikiai pama- 
tė, kad užtaisė jam geras šventes; bet jis kaip beįmanydamas stengėsi 
nuslėpti, ką padaręs ir ką sužinojęs. Nusprendęs kitą naktį stovėti gat- 
vėje prie durų ir laukti ateinant kunigo, jis tarė žmonai: 

— Man teks vakarieniauti ir nakvoti kitur, todėl užsirakink gerai 
lauko duris, taip jau vidujines prie laiptų ir savo kambario ir gulkis, 
kai ateis metas. 

— Laimingos kelionės, — atsakė žmona. 

Nutaikiusi progą, ji nubėgo prie skylės ir davė sutartą ženklą. Fili- 
pas, vos jį išgirdęs, irgi tučtuojau priėjo. Dama jam pasakė, ką šįryt 
padariusi ir ką jai pasakęs po pietų vyras. Paskui pridūrė: 

— Esu tikra, kad jis neišeis iš namų, o stos sargybon prie durų. To- 
dėl pasistenk šiąnakt įlįsti pro stogą, kad mudu būtume drauge. 

Labai tuo patenkintas, jaunuolis tarė: 

— Ponia, leiskite veikti man. 

Atėjus nakčiai, pavyduolis apsiginklavęs pasislėpė viename iš apa- 
tinių kambarių, o žmona, liepusi užrakinti visas duris, ypač vidujines 
prie laiptų, idant pavyduolis negalėtų įeiti kada tinkamas, davė ženklą 
savo kaimynui. Jaunuolis labai atsargiai įsirangė pas damą pro stogą, 
ir abudu, nuėję į lovą, smagiai sau leido laiką ir mėgavosi. Brėkštant 
vaikinas tuo pačiu keliu grįžo namo. O pavyduolis liūdnas ir be vaka- 
rienės, drebėdamas nuo šalčio, bemaž kiaurą naktį išstovėjo su ginklu 
prie lauko durų, tykodamas ateinant kunigo. Auštant dienai, nebegalė- 
damas ilgiau budėti, atsigulė apatiniame kambary. Atsikėlęs apie trečią 
valandą, kai lauko durys buvo jau atidarytos, jis dėdamasis grįžęs iš ki- 
tur, užkopė laiptais į savo butą ir papietavo. Paskui nusiuntė pas žmoną 
vieną berniuką, neva ministrantą to kunigo, pas kurį ji buvo išpažin- 
ties, ir liepė paklausti, ar buvo apsilankęs jos svečias. Žmona, labai ge- 
rai pažinusi pasiuntinį, atsakė, kad šiąnakt svečias nebuvo apsilankęs 
ir kad jeigu jis ir toliau taip elgsis, gal ir išeisiąs jai iš galvos, nors ji to 
ir nenorinti. 

Ką gi dar jums pasakyti? Daug naktų pavyduolis stypsojo prie 
lauko durų, norėdamas sučiupti kunigą, o dama smagiai leido laiką 
su savo meilužiu. Galų gale pavyduolis, nebegalėdamas ilgiau kęsti, 
apmaudingu veidu paklausė žmoną, ką ji tą rytmetį kalbėjusi kunigui 
per išpažintį. Žmona jam atkirto negalinti sakyti, nes tai nevalia 
ir nedora. Pavyduolis tarė: 

— Klastininke, aš ir be tavęs žinau, ką jam kalbėjai; tik noriu 
tiksliai sužinoti, kas tasai kunigas, kurį esi taip įsimylėjusi ir kuris, 
savo burtų padedamas, su tavim kasnakt guli; sakyk, arba į miltus 
sumalsiu. 

Žmona atšovė, jog netiesa, kad ji įsimylėjusi kažkokį kunigą. 

— Kaip? — tarė pavyduolis.— Argi to nesakei per išpažintį ku- 
nigui? 

Žmona tarė: 

— Pasirodo, tau šito nė nereikia pasakoti, nes viską žinai, lyg 
pats ten buvęs. Taip, aš pasakiau jam tą dalyką. 

— Tai pasakyk man,— tarė pavyduolis, — kas tasai kunigas, ir 
greičiau! 

Žmona nusišypsojo ir tarė: 

— Man labai malonu, kad naivi žmona protingą vyrą veda taip, 
kaip vedamas už ragų avinas į skerdyklą. Nors, tiesą sakant, tu nesi 
protingas, o ir nebuvai nuo to laiko, kai į širdį įsileidai piktą ne- 
pagrįsto pavydo dvasią. Ir kuo tu kvailesnis ir šiurkštesnis, tuo man 
mažiau garbės. Nejau manai, vyreli mano, kad aš esu tiek pat akla kū- 
no akimis, kiek tu esi aklas dvasios akimis? Anaiptol! Žvilgtelėjusi aš 
tuoj atpažinau, kas tasai kunigas, klausąs mane išpažinties, ir žinau, 
kad ten buvai tu. Bet nusprendžiau duoti tau, ko ieškojai, ir daviau. 
Jeigu būtum buvęs toks protingas, koks dediesi, nebūtum stengęsis 
šitaip sužinoti savo gerosios žmonos paslapčių ir be tuščio įtarinėjimo 
būtum supratęs, kad tai, ką ji tau išpažino, — tiesa ir niekuo ji nėra 
nusidėjusi. Aš tau pasakiau, kad myliu kunigą; o argi tu, kurį aš 
visai be reikalo myliu, nebuvai tada kunigu? Aš pasakiau, kad nė 
vienų mano namo durų neįmanoma nuo jo užrakinti, kai jis nori 
gulėti su manim; o kurios gi durys tavo namuose tau buvo kada 
užsklęstos, kai norėdavai ateiti ten, kur esu aš? Tau pasakiau, kad 
kunigas kasnakt guli su manim; o kada gi tu su manim negulėdavai? 
Pats žinai, kiek kartų nebuvai pas mane, tiek kartų tavo atsiųstam 
ministrantui liepdavau pasakyti, kad kunigas nebuvo atėjęs. Koks 
kitas pakvaišėlis, be tavęs, nebūtų šito supratęs? O tu daveisi pavydo 
apakinamas. Naktį eidavai sargybą prie lauko durų, paskui mane 
tikindavai vakarieniavęs ir nakvojęs kitur. Atsikvošėk pagaliau ir 
vėl tapk žmogumi, kokiu lig šiol buvai, ir neleisk, kad iš tavęs šaipy- 
tųsi tie, kurie žino kaip aš visas tavo išdaigas. Ir liaukis taip griežtai 
mane saugojęs! Prisiekiu dievu, jeigu panorėčiau pritaisyti tau ragus 
ir tu ne dvi, o šimtą turėtum akių, aš sugebėčiau taip pasismaginti, 
kad nė neįtartum. 

Vargšas pavyduolis, kuris manė labai gudriai sužinojęs Žmonos 
paslaptį, dabar suprato esąs apmulkintas. Nieko neatsakęs, nuo tol 
jis laikė žmoną gera bei išmintinga ir visiškai atsikratė pavydu, kada 
jis buvo reikalingas, lygiai kaip juo užsikrėtė, — kada nebuvo jokio 

reikalo. Todėl protinga moteris, gavusi beveik nevaržomą laisvę 
elgtis kaip tinkama, liepdavo ateiti meilužiui nebe pro stogą, kur 
landžioja katės, o pro duris ir, atsargiai veikdama, paskui daug kartų 
smagiai ir linksmai leido su juo laiką. 


Šešta novelė 


KAI DONA IZABELA BUVO SU LEONETU, PAS JĄ 
APSILANKĖ MESERAS LAMBERTUČAS, JĄ ĮSI- 
MYLĖJES; GRĮŽUS JOS VYRUI, MESERĄ LAM- 
BERTUČĄ SU DURKLU RANKOJE JI IŠSIUNČIA 
IŠ NAMŲ, O JOS VYRAS PASKUI 
IŠLYDI LEONETĄ. 


Fjametos novelė baisiai visiems patiko, ir visi tvirtino, kad žmona 
puikiai pasielgė su tokiu mulkiu vyru. Kai novelė baigėsi, karalius 
liepė pasakoti Pampinėjai, ir šioji pradėjo: 

— Daugelis stačiai sako, kad meilė atima protą ir kad įsimylėjėlis 
tampa kone pakvaišėliu. Šitokia nuomonė man atrodo kvaila: tą pa- 
kankamai įrodė čia jau pasakotos novelės, o ir aš ketinu dar kartą ši- 
tai įrodyti. 

Mūsų mieste, pertekusiame visokių gėrybių, gyveno jauna, maloni 
ir labai graži dama, turtingo ir garbingo riterio žmona. Ir kaip dažnai 
atsitinka, kad vienas ir tas pats maistas žmogui nusibosta ir jis kartais 
nori jį paįvairinti, taip ir ši dama, nelabai patenkinta savo vyru, įsimy- 
lėjo jaunuolį, vardu Leonetą, gan mielą ir išauklėtą vaikiną, nors ir 
neaukštos kilmės. Šis irgi ją įsimylėjo, o kaip jūs žinote, tik retai kada 
neįvyksta tat, ko geidžia abi pusės; todėl nedaug teprabėgo laiko, 
ir jųdviejų meilės troškimai įsikūnijo. 

Tuo pat metu ją, gražią ir patrauklią moterį, smarkiai įsimylėjo 
vienas riteris, vardu meseras Lambertučas, kuris jai atrodė toks bjau- 
rus ir įkyrus, kad nė už ką jo negalėjo pamilti. Bet riteris nedavė jai 
ramybės per savo pasiuntinius, o kada ir tai nieko nepadėjo, jis, būda- 
mas galingas žmogus, grasino nuplėšiąs jai šlovę, jeigu ji nesutiksianti 
su jo norais. Todėl dama, bijodama ir žinodama, kas tai per žmogus, 
ryžosi nusileisti jo valiai. Ir kai dama, kuri vadinosi dona Izabela, 

buvo išvykusi mūsų krašto papročiu vasaroti į labai gražų savo dvarą, 
o jos vyras vieną rytą kažkur išjojo keletui dienų, ji pasikvietė pas save 
Leonetą, ir tas, itin apsidžiaugęs, tučtuojau atvyko. Meseras Lamber- 
tučas, sužinojęs, kad damos vyras kažkur iškeliavęs, pats vienas sėdo 
ant žirgo, atjojo pas ją ir pasibeldė į vartus. Išvydusi jį, damos tarnaitė 
tučtuojau nubėgo pas ponią, kuri buvo kambaryje su Leonetu, ir, 
pasišaukusi ją, tarė: 

— Ponia, meseras Lambertučas čia apačioj, pats vienas! 

Išgirdusi tai, dama pasijuto nelaimingiausia moterim. Labai bijo- 
dama riterio, ji paprašė Leonetą nejsižeisti ir pasislėpti kuriam laikui 
už lovos užuolaidos, kol išeis meseras Lambertučas. Leonetas, ne 
mažiau jo bijojęs kaip ir dama, pasislėpė ten; o ji liepė tarnaite! eiti ir 
atidaryti meserui Lambertučui vartus. Šioji atidarė. Nusėdęs kieme 
nuo žirgo ir jį pririšęs prie kablio, Lambertučas užlipo aukštyn. Dama, 
nutaisiusi meilų veidą ir išėjusi ant laiptų, pasitiko jį kuo linksmesniais 
žodžiais ir paklausė, kokie vėjai atpūtę. Riteris, apglėbęs ją ir pabučia- 
vęs, tarė: 

— Širdele mano, išgirdau, kad jūsų vyro čia nėra, taigi atvykau 
bent kiek pabūti su jumis! 

Po šitų žodžių juodu įėjo į kambarį, užsirakino iš vidaus, ir mese- 
ras Lambertučas pradėjo mėgautis su ja. Kai šitaip juodu buvo drauge, 
netikėtai grįžo jos vyras. Tarnaitė, pamačiusi poną netoli rūmų, nu- 
bėgo tekina į damos kambarį ir sušuko: 

— Ponia, meseras antai grįžta! Man rodos, jisai jau kieme. 

Išgirdusi tai, dama, žinodama, kad jos namuose du vyriškiai, ir su- 
prasdama, kad riterio negalima paslėpti, nes jo žirgas stovi kieme, 
dingojos žuvusi. Vis dėlto, tučtuojau šokusi iš lovos, sumojo, ką daryti, 
ir tarė meserui Lambertučui: 

— Mesere, jeigu jūs bent kiek mane mylite ir norite išgelbėti iš 
mirties, darykite, ką jums liepsiu! Imkite rankon savo nuogą durklą ir 
įniršęs piktu veidu leiskitės laiptais šaukdamas: „Prisiekiu dievu, aš jį 
nutversiu kitur!“ O jeigu mano vyras norėtų jus sulaikyti arba ko 
paklausti, nieko kito nekalbėkite, vien tai, ką aš jums sakiau. Paskui 
sėskit ant žirgo ir šuoliais lėkite tolyn! 

Meseras Lambertučas mielai sutiko. Ir, išsitraukęs durklą, visas 
išraudęs ir nuo ilgoko triūso, ir iš pykčio, kad grįžo riteris, padarė 
taip, kaip dama liepė. Damos vyras, nusėdęs kieme nuo arklio ir stebė- 
damasis svetimu žirgu, jau norėjo kopti aukštyn, bet pamatė laiptais 

bėgantį žemyn meserą Lambertučą. Nustebintas jo žodžių ir išvaizdos, 
jis paklausė: 

— Kas atsitiko, mesere? 

Meseras Lambertučas, įkėlęs koją kilpon ir užšokęs ant žirgo, 
tepasakė tik tiek: 

— Prisiekiu Kristaus kūnu, aš jį sugausiu kitur! — Ir nujojo. 

Garbusis vyras, užlipęs aukštyn, rado žmoną viršuje prie laiptų, 
visą susikrimtusią, išsigandusią, ir paklausė: 

— Kas čia darosi? Ko meseras Lambertučas taip įniršęs ir kam 
jis grasina? 

Žmona, pasitraukusi arčiau prie savo kambario, idant Leonetas 
ją girdėtų, atsakė: 

— Mesere, dar niekad neturėjau tokios baimės kaip dabar. Čion 
atbėgo vienas jaunuolis, kurio aš nepažįstu ir kurį vijosi meseras Lam- 
bertučas su durklu rankoje. Jis atsitiktinai rado šį kambarį atvirą ir 
visas drebėdamas tarė: „Ponia, dėl dievo meilės, neleiskite, kad mane 
nužudytų jūsų akyse“. Aš pakilau nuo kėdės ir jau norėjau klausti, 
kas jis yra ir kas atsitiko, tik staiga įbėgo meseras Lambertučas šauk- 
damas: „Kur tu, išdavike?“ Aš užstojau jam kelią į kambarį, jis veržėsi 
vidun, aš jį sulaikiau, ir jis buvo tiek mandagus, kad pamatęs, jog man 
nepatiktų, jeigu jis čion įeitų, burnodamas nulipo žemyn, kaip jūs 
matėte. 

Tada vyras tarė: 

— (Gerai padarei, žmona, baisi būtų gėda, jeigu mūsų namuose 
įvyktų žmogžudystė. O meseras Lambertučas pasielgė labai negražiai 
vydamasis žmogų, čion įbėgusį. 

Paskui jis paklausė, kur yra tas jaunuolis. Žmona atsakė: 

— Mesere, aš nežinau, kur jis pasislėpė. 

Tada riteris šūktelėjo: 

— Kur tu esi? Išlįsk dabar drąsiai! 


v 


Leonetas, kuris viską girdėjo, išlindo iš savo slėptuvės persigan- 
dęs, nes baimės tikrai jis prisikentė. Riteris paklausė: 

— Dėl ko tu susivaidijai su meseru Lambertuču? 

— Mesere, dievaži, nesusivaidijau. Todėl esu tvirtai įsitikinęs, 
kad jis arba nesveiko proto, arba sumaišė mane su kuo kitu. Kai tik jis 
pamatė mane kelyje, netoli nuo šių rūmų, išsitraukė durklą ir sušuko: 
„Mirtis tau, išdavike!“ Aš jo neklausiau kodėl, tik šokau bėgti kiek ko- 

jos neša ir atbėgau čionai, kur, ačiū dievui ir šiai maloniai damai, 
išsigelbėjau. 

Tada riteris tarė: 

— Na, dabar mesk šalin visas baimes. Aš tave nugabensiu namo 
sveiką ir gyvą, o ten tu pasistenk sužinoti, ko jam iš tavęs reikia. 

Pavakarieniavęs drauge, užsodino jį ant žirgo, nulydėjo į Floren- 
ciją ir pristatė į namus. Jaunuolis, damos primokytas, tą pat vakarą 
slapčia pasikalbėjo su meseru Lambertuču, ir taip abu viską sutvarkė, 
kad paskui, nors ir daug apie tai sklido gandų, riteris niekad nesusi- 
protėjo, kokį pokštą jam iškrėtė žmona. 

LODOVIKAS PRISIPAŽĮSTA DONAI BEATRIČEI JĄ 

MYLĮS; ŠIOJI SIUNČIA Į SODĄ SAVO VYRĄ EGANĄ, 

APRENGUSI JĮ SAVAIS RŪBAIS, O PATI GULI SU 

LODOVIKU, KURIS, PASKUM ATSIKĖLĘS, EINA Į 
SODĄ IR MUŠA EGANĄ. 


Šis donos Izabelos nuotykis, apie kurį papasakojo Pampinėja, 
visai draugijai pasirodė nuostabus. Bet Filomena, kuriai karalius 
liepė pasakoti toliau, tarė: 

— Mielosios damos, jeigu aš neklystu, nuotykis, kurį tuojau iš- 
girsite, yra, ko gero, ne mažiau gražus. 

Turbūt žinote, kad Paryžiuje kitados gyveno vienas florentietis 
bajoras, kuris iš vargo tapo pirkliu. Jam taip puikiai sekėsi prekyba, 
kad greitu laiku jis smarkiai pralobo. Žmona jam buvo pagimdžiusi 
vienintelį sūnų, kurį jie vadino Lodoviku. Tėvas nepanoro, kad sūnus 
verstųsi prekyba ir neatidavė jo į kokią nors parduotuvę, bet, kaip ir 
derėjo turint galvoje jaunuolio kilmę, nusiuntė jį tarnauti drauge su 
kitais bajoraičiais pas Prancūzijos karalių, kur jis išmoko gražių 
papročių ir daug kitokio gero. 

Jam čia begyvenant, kartą keli riteriai, grįžę nuo Kristaus grabo, 
užtiko šnekučiuojant jaunimo būrelį, kuriame buvo ir Lodovikas. 
Išgirdęs, kad jie šneka apie Prancūzijos, Anglijos ir kitų pasaulio kraš- 
tų gražuoles, vienas iš riterių ėmė tvirtinti, kad jis tiek ir tiek esąs 

apkeliavęs pasaulio, tiek ir tiek regėjęs moterų, bet iš tikrųjų neradęs 
nė vienos, kuri savo grožiu galėtų lygintis su boloniečio Egano de 
Galucio žmona, vardu dona Beatriče. Tam pritarė ir visi jo draugai, 
sykiu su juo matę šią damą Bolonijoj. 

Išgirdęs tai, Lodovikas, dar nė vienos iki šiol neįsimylėjęs, užsidegė 
tokiu geismu ją pamatyti, kad niekur kitur nebegalėjo nukreipti savo 
minčių. Galutinai ryžęsis keliauti į Boloniją pamatyti jos ir ten kurį 
laiką pagyventi, jeigu jinai jam patiktų, jis pasakė tėvui norįs keliauti 
prie Kristaus grabo ir vargais negalais gavo leidimą. Pasivadinęs Ani- 
kinu, jis nuvyko į Boloniją ir, kaip likimas lėmė, jau kitą dieną per 
šventes pamatė doną Beatričę, kuri jam pasirodė šimtąsyk gražesnė, 
negu buvo vaizdavęsis; taigi, liepsningai ją įsimylėjęs, nusprendė tol 
neišvykti iš Bolonijos, kol neįgysiąs jos meilės. 

Ilgai jis svarstė, kokiu būdu siekti savo tikslo; pagaliau sumetė, 
kad jeigu galėtų pasidaryti jos vyro tarnu, — šis laikė jų daug — gal ir 
laimėtų, ko troško. Taigi, pardavęs žirgus ir tinkamai įtaisęs savo tar- 
nus, liepęs jiems dėtis, kad jo nepažįsta, Lodovikas susibičiuliavo su 
viešbučio šeimininku ir pasakė jam, jog mielai eitų tarnauti pas gerą 
poną, jei tokį surastų. Į tai viešbutininkas tarė: 

— Tu labai tiktumei į tarnus vienam šio miesto bajorui, vardu 
Eganui. Jis jų laiko daugybę ir nori, kad visi būtų tokie išvaizdūs kaip 
tu; aš su juo pakalbėsiu apie tave. 

Kaip tarė, taip ir padarė: viešbutininkas nutraukė pas Eganą ir tol 
neišėjo, kol įtaisė Anikiną, kuris tuo nepaprastai apsidžiaugė. 

Gyvendamas pas Eganą ir nestokodamas progų gan dažnai matyti 
jo žmoną, Anikinas taip uoliai ir įteikliai ėmė tarnauti Eganui, jog šis 
tiek jį pamilo, kad be jo nieko nedarydavo, ir ne tik patį save, bet ir 
visus savo reikalus pavedė jaunuolio globai. 

Kartą, kai Eganas buvo išvykęs medžioti, o Anikinas likęs namie, 
dona Beatričė, nieko dar nenumanydama apie jo meilę, nors dažnai 
gėrėdamasi jo išvaizda ir elgesiu, sėdo žaisti su juo šachmatais. Aniki- 
nas, kuris troško jai įtikti, veikdamas gan sumaniai, vis pralaimėdavo, 
tuo suteikdamas damai begalinį malonumą. Kai pasišalino damos tar- 
naitės, žiūrėjusios žaidimo, ir jie liko vieni, Anikinas sunkiai atsiduso. 
Pažvelgusi į jį, dama paklausė: 

— Kas tau, Anikinai? Ar skaudu, kad aš vis laimiu? 

— Ponia, — atsakė Anikinas,— dėl tokio menko nieko aš nedu- 
saučiau. 

Tuomet dama tarė: 

— Na, tai pasakyk dėl ko, jeigu mane myli. 

Kai Anikinas išgirdo žodžius „jeigu mane myli“, ištartus moters, 
kurią užvis labiausiai mylėjo, jis dar sunkiau atsiduso; todėl dama vėl 
ėmė jį prašyti, kad malonėtų pasakyti jai, dėl ko dūsauja. 

Čia Anikinas tarė: 

— Ponia, aš baisiai bijau, kad nesupyktumėt, jeigu pasakysiu; be 
to, nuogąstauju, kad neprasitartumėt apie tai kam kitam. 

Dama jam atsakė: 

— Dievaži, aš neįsižeisiu ir, būk tikras, niekam niekados apie tai 
neprasitarsiu, nebent pats pageidautum. 

Tuomet Anikinas tarė: 

— Jeigu tai prižadate, aš jums pasakysiu. 

Ir kone su ašarom akyse jai pasipasakojo kas esąs, ką apie ją girdė- 
jęs, kur ir kaip įsimylėjęs ir kodėl pasidaręs jos vyro tarnu; paskui nuo- 
lankiai ėmė maldauti damą pasigailėti ir patenkinti šį slaptą ir lieps- 
ningą jo troškimą; o jeigu negali, tegu bent leidžia jam kaip iki šiol lik- 
ti čia tarnu ir ją mylėti. 

O nuostabi boloniečių kraujo taurybe! Kokios šlovės tu esi verta! 
Niekad tu netroškai nei ašarų, nei atodūsių, visuomet būdavai palanki 
prašymams ir meilės troškimams! Jeigu aš mokėčiau deramai tave gar- 
binti, mano balsas niekad nežinotų nuovargio! 

Anikinui kalbant, kilmingoji dama atidžiai žiūrėjo jam į veidą ir 
patikėjo jo žodžiais. Nuo tų maldavimų jos pačios širdis staiga užsi- 
plieskė tokia galinga meile, kad jinai irgi pradėjo dūsauti ir padūsavusi 
tarė: 

— Anikinai mano brangusis, nenusimink: nei dovanos, nei paža- 
dai, nei bajorų, didžiūnų ir kitokių ponų žavėjimasis (nes manim žavė- 
josi ir dar tebesižavi daugelis) niekados tiek nesujaudino man širdies, 
kad aš ką nors pamilčiau; o tu per tokį trumpą laiką, kol kalbėjai, pada- 
rei taip, kad aš dabar daug labiau priklausau tau negu pati sau. Aš ma- 
nau, kad tu puikiausiai nusipelnei mano meilę, todėl aš ją dovanoju tau 
ir prižadu, kad ja džiaugsiesi anksčiau, negu praslinks šita naktis. O kad 
tai įvyktų, pasistenk apie vidurnaktį ateiti į mano kambarį: aš paliksiu 
duris atdaras; tu žinai, katroje lovos pusėje aš miegu; prieisi, ir jeigu 
miegočiau, pakrutink mane, kad nubusčiau, ir aš tave paguosiu už tokį 
ilgą lūkestį; o kad tikėtum tuo, dabar duosiu bučinį užstato. 

Ir, apkabinusi jį už kaklo, meilingai pabučiavo, o Anikinas ją. 

Šitaip jiedviem susitarus, Anikinas, palikęs damą, nuėjo savais rei- 
kalais, su begaliniu džiaugsmu laukdamas, kada užstos naktis. Eganas 

grįžo iš medžioklės ir po vakarienės, jausdamasis pavargęs, nuėjo gul- 
ti, o žmona įkandin ir, kaip buvo žadėjusi, kambario duris paliko at- 
viras. Skirtą valandą Anikinas atėjo čion ir, patyliukais įsėlinęs į kam- 
barį ir iš vidaus užrakinęs duris, pasuko į tą šoną, kur miegojo dama, 
ir uždėjęs ranką jai ant krūtinės suprato, kad ji dar nemiega. Pajutusi, 
kad atėjo Anikinas, dama suėmė abiem rankom jo ranką ir, tvirtai 
ją laikydama, taip ėmė vartytis lovoje, kad išbudino Eganą,ir ta- 
rė jam: 

— Vakar vakare aš nieko nenorėjau tau sakyti, nes atrodei nuvar- 
gęs; bet dabar sakyk man, dėl dievo meilės, Eganai, kurį savo tarnų tu 
laikai geriausiu ir doriausiu ir kurį visų labiausiai myli? 

Eganas atsakė: 

— Kam mane dar klausi, žmona? Argi nežinai? Aš neturiu ir nie- 
kad neturėjau nė vieno, kuriuo būčiau tiek pasitikėjęs, kiek pasitikiu 
ir myliu Anikiną. Bet kam tu klausi? 

Išgirdęs, kad Eganas nubudęs ir kad kalbama apie jį, Anikinas ke- 
letą kartų mėgino ištraukti savo ranką ir sprukti šalin nuogąstauda- 
mas, ar tik dama nenori jo apgauti; bet ji laikė ją taip tvirtai, kad jis 
niekaip negalėjo ištrūkti. Žmona, atsakydama Eganui, tarė: 

— O aš tau pasakysiu štai ką: ir aš maniau, kad taip yra, kaip tu 
sakai, ir kad jis tau ištikimesnis už kurį kitą, tačiau juo nusivyliau: kai 
šiandien tu išjojai medžioklėn, jis liko čia ir, nutaikęs progą, nepasigė- 
dino mane prašyti, kad patenkinčiau jo geismus; o aš, kad nereikėtų 
man ieškoti kitų įrodymų ir kad tu pats savo akimis pamatytum, atsa- 
kiau, jog sutinku ir šiąnakt po vidurnakčio ateisiu į sodą ir lauksiu po 
pinija. Aš anaiptol neketinu ten eiti, bet jeigu tu nori įsitikinti savo tar- 
no neištikimybe, lengvai gali, užsimetęs ant nugaros mano apsiaustą, 
o ant galvos — šydą, nulipti žemyn ir palaukti jo; esu tikra, jis ateis. 

Eganas, tai girdėdamas, tarė: 

— Aiškus dalykas, aš turiu tuo įsitikinti. 

Atsikėlęs jis apsisiautė tamsoje žmonos apsiaustu, galvą apsigaubė 
šydu ir, nuėjęs į sodą, po pinija ėmė laukti Anikino. Dona Beatričė, 
girdėdama vyrą išeinant iš kambario, pakilo ir užsirakino iš vidaus. 
Anikinas, prisikentęs didžiausios baimės kaip dar niekados, kiek beį- 
manydamas stengęsis ištrūkti iš damos rankų ir šimtą tūkstančių kartų 
prakeikęs ir ją, ir savo meilę, ir save, ja pasitikėjusį, girdėdamas, kuo 
viskas užsibaigė, pasijuto laimingiausiu žmogum pasaulyje. O kai dama 
grįžo į lovą, jos pageidavimu, jis nusirengė drauge su ja, ir juodu gerą 
valandą mėgavosi ir džiaugėsi. 

Kai damai pasirodė, jog Anikinas nebegali ilgiau pasilikti, ji liepė 
jam keltis, apsirengti ir pamokė dar šitaip: 

— Saldžioji paguoda tu mano, imk drūtą lazdą ir eik į sodą; apsi- 
mesk, kad kvietei mane norėdamas išbandyti,ir, lyg ten būčiau aš pati, 
išplūsk Eganą ir smagiai apkulk jį vėzdu — iš to mums bus didžiausia 
pramoga ir malonumas. 

Anikinas atsikėlė ir nuėjo į sodą su karkliniu vėzdu rankoje; kai 
jis buvo netoli pinijos, Eganas, pamatęs jį ateinant, pakilo ir, lyg 
norėdamas džiaugsmingai pasitikti, žingtelėjo artyn. O Anikinas 
užriko: 

— Ak nedorėle, tu atėjai čion manydama, kad aš norėjau ir noriu 
padaryti šunybę savo ponui? Nelemtą valandą tu atėjai! Tūkstantį kar- 
tų būk prakeikta! 

Ir iškėlęs vėzdą ėmė ją tvatyti. Eganas, išgirdęs tai ir pamatęs lazdą, 
šokosi bėgti, nesakydamas nė žodžio, o Anikinas pridurmu, šaukda- 
mas: 

— Dink, bjaurybe! Ir tenubaudžia tave dievas! O rytoj, žinok, aš 
viską pasakysiu Eganui. 

Eganas, gavęs keletą gerų smūgių, kiek kojos neša pardūmė į kam- 
barį. Žmona jį paklausė, ar buvo atėjęs į sodą Anikinas. 

— Verčiau jis būtų neatėjęs! — atsiduso Eganas. — Palaikęs ma- 
ne tavim, skaudžiai aptalžė vėzdu ir išplūdo kaip paskutinę paleistuvę! 
Iš tikrųjų aš baisiai stebėjausi, kaip jis drįso leistis su tavim į tokias 
šnekas, ketindamas man šlovę nuplėšti. O jis, nuolatos matydamas tave 
tokią linksmą ir džiugią, norėjo tik išbandyti. 

Tuomet dama atsakė: 

— Ačiū dievui, kad mane jis bandė žodžiais, o tave darbais. Ir, ma- 
nau, jis gali paliudyti, kad aš kantriau pakeliu žodžius negu tu darbus. 
Bet jis toks ištikimas tau, kad reikia jį gerbti ir mylėti. 

— Šventa teisybė, — pritarė Eganas. 

Nuo tos valandos jis tvirtai tikėjo turįs doriausią pasaulyje žmoną 
ir ištikimiausią tarną, kokio dar niekad neturėjo joks ponas. Vėliau jis 
dažnai su Anikinu ir žmona pasijuokdavo iš to nuotykio. O Anikinui ir 
damai daug lengviau pasidarė mėgautis ir mylėtis, ir kol jaunuolis tar- 
navo pas Eganą Bolonijoj, juodu džiaugėsi vienas kitu. 

VIENAS VYRAS IMA PAVYDULIAUTI ŽMONOS; 
ŠIOJI PRISIRIŠA NAKTĮ PRIE PIRŠTO SIŪLĄ IR 
ŠITAIP PAJUNTA, KADA ATEINA MEILUŽIS. VY- 
RAS TAI PASTEBI. IR KOL JIS PERSEKIOJA MEl- 
LUŽĮ, ŽMONA VIETOJ SAVES PAGULDO Į LOVĄ 
TARNAITĘ. VYRAS SUGRĮŽES JĄ PRIMUŠA, NU- 
KERPA KASAS, O PASKUI PASIKVIEČIA ŽMONOS 
BROLIUS, KURIE, MATYDAMI, KAD VISA TAI NE- 
TEISYBĖ, IŠPLŪSTA JĮ. 


Visus be galo nustebino dona Beatričė, iškrėtusi tokį piktą pokštą 
savo vyrui. Kiekvienas gerai numanė, kiek baimės prisikentė Anikinas, 
kai damos tvirtai laikomas už rankos išgirdo ją sakant Eganui, kad pra- 
šęs jos meilės. Tačiau karalius, matydamas, kad Filomena nutilo, atsi- 
gręžęs į Neifilę, tarė: 

— Pasakokit jūs! 

Toji, vos pastebimai šyptelėjusi, pradėjo: 

— Gražiosios damos, sunkus laukia manęs uždavinys, jeigu aš no- 
rėsiu jus pradžiuginti gražia novele, kaip kad džiugino tie, kur pasako- 
jo prieš mane; bet su dievo padėjimu tikiuosi gerai jį atlikti. 

Tikriausiai jūs žinote, kad mūsų mieste kadaise gyveno labai tur- 
tingas pirklys Arigučas Berlingjeris'““, kuris, kaip dar ir šiandien toly- 
džio daro pirkliai, užsimanė iškilti per žmoną ir vedė jauną bajoraitę, 
nė kiek jam netinkančią, vardu moną Sismondą. Kadangi jis, kaip ir 
visi pirkliai, daug važinėdavo ir mažai būdavo namie, jinai įsimylėjo 
vieną jaunuolį, vardu Rubertą, kuris jau senokai apie ją sukosi. Kai 
juodu suartėjo ir ėmė gal ne visai atsargiai elgtis, nes ši artuma jiems 
teikė begalinį malonumą, atsitiko, kad Arigučas ar šį tą nugirdo, ar 
šiaip kas pasidarė, bet jis tapo pavydulingiausiu žmogum pasauly, lio- 
vėsi važinėjęs, užmetė savo reikalus ir beveik nieko daugiau neveikė, 
kaip tik akylai saugojo žmoną, net niekad neužmigdavo, kol neįsitikin- 
davo, kad jinai jau lovoje. Dėl to dama baisiai sielvartavo, nes nebega- 
lėjo susitikinėti su Rubertu. 

Ir štai, daug sukusi galvą, kaip susitikti su juo, o taipogi ir jo labai 
skatinama, ji sumanė šitokį dalyką: kadangi jos kambario langas žvelgė 
į gatvę ir ji daug kartų buvo pastebėjusi, kad Arigučas, gan sunkiai už- 

miegąs, paskui miega lyg užmuštas, nusprendė pasikviesti Rubertą apie 
vidurnaktį prie durų, įsileisti ir, kol vyras kietai miega, bent kiek pabu- 
ti su juo. O kad pati pajustų, kada Rubertas ateis, ir kad niekas to nesu- 
prastų, sugalvojo iš savo kambario lango nuleisti siūlą iki žemės, o an- 
trąjį jo galą nutiesti grindimis prie lovos, pakišti po antklode ir, atsi- 
gulus į lovą, prisirišti prie kojos nykščio. Paskui, liepusi visa tai pra- 
nešti Rubertui, — įsakė jam atėjus truktelti siūlą: jeigu vyras miega, ji 
paleisianti siūlą ir eisianti atidaryti durų; jeigu nemiega, laikysianti siū- 
lą tvirtai ir timptelėsianti į save, kad jis nelauktų. 

Rubertui šis sumanymas patiko, ir jis, keletą sykių nuėjęs ten, kar- 
tais gaudavo pabūti su ja, kartais ne. Šitaip jie ilgokai gudravo, kol pa- 
galiau vieną naktį, kai žmona miegojo, Arigučas, tiesdamas koją lovo- 
je, užčiuopė siūlą; sugriebęs jį ranka ir radęs, kad jis pririštas prie žmo- 
nos piršto, tarė pats sau: „Čia turi būti kažkokia apgaulė!“ Paskui, ap- 
žiūrėjęs, kad siūlas išeina pro langą, tvirtai tuo įsitikino; patyliukais at- 
kirpęs jį nuo žmonos piršto, prisirišo prie savojo ir budriai ėmė laukti, 
kas bus toliau. 

Neilgai trukus atėjo Rubertas ir, kaip buvo pratęs, timptelėjo siū- 
lą; Arigučas nubudo; kadangi jis nestipriai buvo pririšęs siūlą, o Ru- 
bertas smarkiai jį timptelėjo, tai siūlas liko Ruberto rankoje, ir šis, su- 
pratęs, kad reikia luktelti, taip ir padarė. Tuo tarpu Arigučas, skubiai 
atsikėlęs, čiupo ginklą, nubėgo prie durų pažiūrėti, kas ten toks bū- 
siąs, ir susidoroti su juo. Kad ir pirklys, Arigučas buvo karštas ir stip- 
rus vyras; kai jis priėjo prie durų ir triukšmingai jas atidarė, visai ne 
taip, kaip darydavo žmona, lūkuriuojantis Rubertas suprato, kad čia 
ne ji, o pats Arigučas; taip iš tikrųjų ir buvo. Taigi jis šoko bėgti, o Ari- 
gučas vytis. Pagaliau Rubertui nubėgus gerą galą, o tam vis nesiliau- 
jant jį persekioti, Rubertas, kuris irgi buvo ginkluotas, atsigręžęs išsi- 
traukė kalaviją, ir abu ėmė kautis: vienas pulti, o antras gintis. 

Dama, nubudusi nuo durų trinktelėjimo ir apsižiūrėjusi, kad siūlas 
nuo piršto nukirptas, tučtuojau suprato, kad jos apgaulė atskleista. Gir- 
dėdama, kad Arigučas nusivijo Rubertą, greit atsikėlė ir sumetusi, kas 
iš to gali išeiti, pasišaukė tarnaitę, kuri viską žinojo, ir įprašiusi paguldė 
ją vietoj savęs į lovą, maldaudama nesisakyti, kas esanti, ir kantriai kę- 
sti Arigučo smūgius, o ji taip atsidėkosianti už tai, kad šioji neturėsianti 
pagrindo skųstis. Užgesinusi žiburį, degantį kambaryje, dama išėjo ir, 
pasislėpusi kitame gale namų, ėmė laukti, kas bus. Tuo tarpu Arigučo 
ir Ruberto kautynes išgirdo aplinkiniai gyventojai ir atsikėlę ėmė peš- 
tukus plūsti. Arigučas, bijodamas, kad jo kas nepažintų, paliko savo 

priešininką ir grįžo namo. Buvo piktas ir įtūžęs: nesužinojo, kas per 
vienas tasai įžūlus jaunuolis, ir deramai jo nenubaudė. Įžengęs į kam- 
barį, rūsčiai sušuko: 

— Kur tu, bjaurybe? Užgesinai žiburį, kad aš tavęs nerasčiau, 
bet apsirikai. 

Prišokęs prie lovos ir manydamas čiumpąs žmoną, jis sugriebė tar- 
naitę ir tiek mušė ją ir spardė, kad sužnekino visą veidą; galų gale nu- 
kirpo jai plaukus, vis tebeplūsdamas bjauriausiais žodžiais, kokie retai 
sakomi net paleistuvei. Tarnaitė garsiai raudojo, o ir buvo ko; kartais 
ji suklykdavo: „Oi, dėl dievo meilės! Oi, gana!“ Jos balsas tiek buvo 
prikimęs nuo verksmo, o Arigučas tiek įdūkęs, jog negalėjo atskirti, 
kad čia kitos moters balsas, o ne žmonos. Į valias apkūlęs ją ir, kaip jau 
minėjom, nukirpęs plaukus, jis tarė: 

— Nedorėle! Daugiau aš nebenoriu tavęs liesti, tik nueisiu pas tavo 
brolius ir jiems papasakosiu apie gražius tavo darbelius. Tegu ateina 
jie Čion ir tepadaro tai, ko reikalauja jų garbė. Tegu išsiveda tave, nes 
mano namuose nuo šiol nebėra tau vietos! 

Taip pasakęs, žengė iš kambario, užrakino jį iš lauko pusės ir 
nuėjo. 

Kai mona Sismonda, visa tai girdėjusi, pamatė vyrą išeinant, atsi- 
dariusi kambarį ir uždegusi žiburį, rado tarnaitę visą sumuštą ir grau- 
džiai verkiančią: kaip įmanydama ją paguodė ir nuvedė į josios kamba- 
riuką, kur slapčia liepė ją prižiūrėti bei slaugyti, ir iš paties Arigučo 
kapšio tiek jai atlygino, kad ta jautėsi patenkinta. Išvedusi tarnaitę, da- 
ma tuoj paklojo savo lovą ir visą kambarį taip išvalė ir sutvarkė, lyg 
šiąnakt niekas nebūtų čia gulėjęs; paskui apsirengė ir apsigerbė pati, 
lyg dar nėjusi miegoti, užsižiebė aliejinę lemputę, paėmė savo balti- 
nius ir, atsisėdusi viršuje prie laiptų, ėmė siūti laukdama, kuo visa tai 
baigsis. 

Išėjęs iš namų, Arigučas paknopstom nubėgo pas svainius ir taip 
ėmė belstis į duris, kad jį tučtuojau įsileido vidun. Trys žmonos bro- 
liai ir motina, išgirdę, kad čia Arigučas, visi sukilo, liepė užžiebti žibu- 
rius ir atskubėjo pas jį, klausdami, ko jis tokiu metu ir pats vienas ieš- 
kąs. Arigučas jiems papasakojo viską, pradedant siūlu, kurį rado pri- 
rištą prie monos Sismondos kojos piršto, ir baigiant tuo, ką jis už- 
taisęs žmonai. Norėdamas įrodyti, ką buvo padaręs, padavė jiems plau- 
kus, kuriuos tarėsi nukirpęs nuo žmonos, ir pridūrė, kad jie ateitų jos 
pasiimti ir pasielgtų su ja taip, kaip reikalaujanti jų garbė, nes jis neke- 
tinąs ilgiau jos laikyti savo namuose. 

Damos broliai, smarkiai užsirūstinę ir patikėję svainio žodžiais, 
įširdę ant sesers, užsidegė fakelus ir, drauge su Ariguču nutraukė į jo 
namus, ketindami čiupti kaltininkę nagan. Matydama tai, jų motina 
su ašaromis sekė iš paskos, čia vieną, čia kitą maldaudama taip greit 
nepatikėti šiais dalykais, pirma neištyrus reikalo; gal vyras susipyko su 
ja dėl ko kito ir ją nuskriaudė, o dabar visą kaltę verčia jai, norėda- 
mas pats išsiteisinti; ir dar kalbėjo, kad labai stebisi, kaip tai galėjo atsi- 
tikti, nes ji gerai pažįstanti savo dukrą, ją auklėjusi nuo pat mažu- 
mės,— ir daug ką kita panašaus ji prišnekėjo. 

Pasiekę Arigučo namus ir įžengę vidun, jie ėmė kopti laiptais aukš- 
tyn. Išgirdusi juos atlipant, mona Sismonda šūktelėjo: 

— Kas ten? 

Vienas iš brolių atsiliepė: 

— Tuoj sužinosi, nenaudėle! 

Tuomet mona Sismonda tarė: 

— Viešpatie padėk! Kas gi atsitiko? — Ir atsistojusi pridūrė: — 
Sveiki gyvi, broleliai mano! Ko jūs čia ieškote tokiu metu visi trys? 

Broliai, išvydę ją sėdint ir siuvant, be jokių mėlynių veide, nors 
Arigučas sakėsi sudaužęs, iš pradžių bent kiek nustebo, sutramdė pyk- 
tį, pakartojo jai Arigučo skundus ir smarkiai prigrasė, kad išklostytų 
visą teisybę. 

Dama atsakė: 

— Nežinau, ką jums papasakoti ir kuo skundėsi Arigučas. 

Arigučas, išvydęs žmoną, spoksojo į ją apstulbęs, gerai prisimin- 
damas, kad jis gal tūkstantį kartų smogė jai kumščiu į veidą, apdraskė, 
kaip begalėdamas subjaurojo, o štai dabar mato, lyg nieko ir nebūta. 
Trumpais žodžiais broliai persakė jai, ką kalbėjo Arigučas: apie siūlą, 
apie mušimą ir viską. Dama, atsigręžusi į Arigučą, tarė: 

— Vaje, vyreli mano, ką aš girdžiu? Kaip tau ne gėda mane lai- 
kyti nedorėle, kai tokia aš nesu? O pats apsišauki piktu ir Žiauriu 
žmogum, nors irgi toks nesi? Ir kada tu šiąnakt buvai namie, ir dar 
su manim? Kada gi mane mušei? Aš bent to neprisimenu. 

Arigučas ėmė varyti: 

— Kaip, nedorėle? Argi mudu neatsigulėm drauge? Argi nesu- 
grįžau, nusivijęs tavo meilužį? Ar neišvelėjau tau šonų ir nenukirpau 
plaukų? 

— Vakar vakare,— atšovė dama,— tu nenakvojai šiuose na- 
muose. Bet nekalbėkim apie tai: aš neturiu jokių įrodymų, kaip vien 
teisingus savo žodžius. Eikim toliau: tu sakaisi primušęs mane ir nukir- 

pęs man plaukus? Tu niekad manęs nemušei, ir, kiek tik čia yra žmo- 
nių, O ir tu pats, pažiūrėkit, ar rasit ant mano kūno bent kokį mušimo 
ženklą; o aš ir nepatarčiau tau tiek suįžūlėti ir išdrįsti kelti prieš mane 
ranką, nes, dievaži, tuoj išdraskyčiau tau akis. Ir plaukų tu man nenu- 
kirpai, kiek aš žinau ir mačiau; o gal tu taip padarei, kad nė nepaju- 
tau: nagi, pasižiūrėsiu, ar jie nukirpti, ar ne. 

Ir, nusiklėsčiusi nuo galvos šydą, parodė, kad jie žirklių nė nepa- 
liesti. 

Visa tai matydami ir girdėdami, broliai ir motina ėmė prikaišioti 
Arigučui: 

— Ką dabar pasakysi, Arigučai? Juk tu visai ką kita mums suo- 
kei. Katro gi teisybė? Ir kaip tu mums tai įrodysi? 

Arigučas stovėjo lyg sapne; atsikvošėjęs norėjo kažką sakyti, bet 
matydamas, kad viskas yra kitaip, nesiryžo nė prasižioti. O dama, 
atsigręžusi į brolius, tarė: 

— Broleliai mano, matau, jis stengėsi, kad aš ryžčiausi tam, ko 
niekuomet nenorėjau, tai yra, kad jums išpasakočiau visus jo bjaures- 
čius ir šunybes; aš taip ir padarysiu. Tvirtai tikiu, kad tą, ką jums papa- 
sakojo, jis tikrai yra patyręs ir padaręs, ir paklausykit kaip. Šis garbin- 
gas vyras, kuriam, mano nelaimei, jūs atidavėt mane per žmoną, vadi- 
na save pirkliu ir nori turėti visuomenės pasitikėjimą; jis privalėtų būti 
santuresnis už vienuolį ir doresnis už panelę; tačiau retai kurį vakarą 
jis negirtuokliauja po tavernas ir nesimyluoja čia su viena, čia su kita 
paleistuve; o mane verčia laukti iki vidurnakčio, kartais ir iki rytme- 
čio, kaip jūs čia mane radote. Esu tikra, kad smarkiai nusigėręs jis su- 
gulė su kokia nors šliundra, atsibudęs rado siūlą, pririštą jai prie kojos, 
paskui įvykdė visus tuos žygdarbius, kuriais garsinasi, o galų gale, grį- 
žęs pas ją, sumušė ir nukirpo jai plaukus; ir dar kaip reikiant neatsi- 
kvošėjęs įsivaizdavo, — esu tikra, kad ir dabar dar vaizduojasi, — jog 
visa tai padaręs man. Atidžiau įsižiūrėję jam į veidą, pamatysit, kad jis 
ir dabar dar pusgirtis. Todėl, kad ir ką sakytų jis apie mane, aš norė- 
čiau, kad jūs visa tai priimtumėt kaip girto šneką, ir kaip aš jam atlei- 
džiu, atleiskite ir jūs. 

Jos motina, girdėdama šiuos žodžius, pakėlė triukšmą ir tarė: 

— Dievaži, dukrele mano, nereikia jam atleisti! Priešingai, reikia 
užmušti šitą bjaurų, nedėkingą šunį, kuris nevertas turėti tokią žmoną 
kaip tu. Matai, nenaudėlis! Atrodo, lyg iš purvo tave būtų pakėlęs! Te- 
rauna jį giltinė! Tu neprivalai klausyti, ką sapalioja šitas apsider gęs 
asilas, šitas kromelninkas, atėjęs iš kaimo, iš mėšlinos gryčios, apsi- 

vilkęs sodietiška rudine, apsimovęs plačiomis lyg dumplės kelnėmis ir 
su plunksna pasturgaly! Kai tokie pirkliūkščiai turi tris soldus kišenėj, 
jau geidžia vesti bajorų ir kilmingų moterų dukras, gamina sau her- 
bus ir sako: „Aš esu iš tokių ir tokių, mano protėviai padarė tą ir tą“. 
Kad sūnūs būtų klausę mano patarimo, būt galėję su žiaubere duonos 
garbingai tave nuleisti į grafų Gvidžių namus, bet jie panoro atiduoti 
šiam aukso maišui, kuris nepasigėdino tave, geriausią ir doriausią Flo- 
rencijos moterį, vidurnaktį apšaukti paleistuve, lyg mes tavęs nepaži- 
notume!.. Dievaži, jeigu mano būtų valia, vertėtų tiek jam įkrėsti, kad 
net apsidergtų! — ir atsigręžusi į sūnus pridūrė: — Sūneliai mano, juk 
aš jums sakiau, kad to negali būti. Girdėjote, kaip gerasis jūsų svainis 
elgiasi su jūsų sesute? Pirkliapalaikis su keturiais denarais kišenėje! 
Jumis dėta, jeigu jis sakytų apie ją, ką sako, ir darytų tai, ką daro, aš 
nebūčiau tol rami ir patenkinta, kol jo nenušluočiau nuo žemės! Ir 
jeigu būčiau vyras, o ne moteris, aš nenorėčiau, kad kas nors kitas į tą 
reikalą įsikištų. Kad jį perkūnas nutrenktų, šitą girtuoklį nelaimingą, 
šitą besarmatį! 

Jaunuoliai, matydami tokius dalykus, išplūdo Arigučą kaip didžiau- 
sią nevidoną ir galiausiai tarė: 

— Šį kartą mes tau dovanojame, nes esi girtas, bet sergėkis, jei 
brangi tau gyvastis, kad daugiau tokių naujienų nebegirdėtume. O jei- 
gu dar kas nors pasieks mūsų ausis, būk tikras, mes išsyk tau atmokėsim 
už viską. 

Taip pasakę, išėjo. Arigučas stovėjo apdujęs, pats nežinodamas, ar 
iš tikrųjų taip buvo, ar jam tik prisisapnavo; nebesakydamas nė žodžio, 
nuo šiol jis davė žmonai ramybę. O ji savo sumanumu ne tik išvengė 
gresiančio pavojaus, bet atvėrė sau kelią mėgautis su Rubertu ir atei- 
tyje, nė kiek nebebijodama vyro. 

SU PIRU, O NIKOSTRATĄ TIKINA, KAD VISA, KĄ 
JIS MATĖ, YRA AKIŲ APGAULĖ. 


Neifilės novelė taip visiems patiko, kad damos ilgai dar negalėjo 
atsijuokti ir atsišnekėti, nors karalius jau keletą kartų liepė joms nu- 
tilti, įsakydamas Pamfilui pasakoti naują novelę. Kai pagaliau stojo 
tyla, Pamfilas šitaip pradėjo: 

— (Garbingosios damos, aš manau, jog nėra tokio dalyko, kad ir 
kaip sunkaus ir pavojingo, kurio neišdrįstų atlikti karštai mylintis žmo- 
gus. Nors toji tiesa jau buvo įrodyta daugelyje novelių, vis dėlto aš ti- 
kiuosi dar labiau ją įrodyti šioje, kurią ketinu jums papasakoti. Čia 
jūs išgirsite apie vieną damą, kuriai veikiau padėjo likimas negu suma- 
nus protas; todėl aš nepatarčiau sekti jos pėdomis, nes likimas ne vi- 
sad būna palankus, o ir ne visi vyrai pasaulyje taip lengvai duodasi ap- 
maunami. 

Arge, antikiniame Achajos mieste, labiau išgarsėjusiame ne tiek 
didumu, kiek senoviniais savo karaliais, gyveno kadaise kilmingas 
žmogus, vadinamas Nikostratu, kuriam jau bemaž į senatvę likimas 
davė žmoną — žymią moterį, ne mažiau drąsią kaip ir gražią, vardu 
Lidiją. Būdamas turtuolis ir didžiūnas, laikė jis daugybę tarnų, šunų 
ir sakalų ir didžiai mėgo medžioklę. Tarp kitų savo dvariškių turėjo 
jis jaunikaitį, vardu Pirą, dailų, malonų ir gražiai nuaugusį, gabų vis- 
kam, ko tik imdavosi. Nikostratas mylėjo jį labiau nei kurį kitą ir už- 
vis daugiausia juo pasitikėjo. Lidija įsimylėjo šį jaunuolį taip stipriai, 
kad nei dieną, nei naktį apie nieką daugiau negalėjo galvoti, kaip tik 
apie jį; o Piras, ar nepastebėdamas, ar gal nenorėdamas šios meilės, 
atrodė, nė kiek ja nesidomi; taigi dama nešiojosi širdyje nepakeliamą 
skausmą; nusprendusi žūt būt duoti jam tai suprasti, pasišaukė savo 
kambarinę, vardu Luską, kuria labai pasitikėjo, ir tarė jai šitaip: 

— Luska, tiek gėrybių tu esi iš manęs gavusi, kad turėtum būti 
ištikima ir klusni; todėl sergėkis, kad amžindie niekas niekados nesu- 
žinotų to, ką aš tau dabar pasakysiu, o vien tasai, kurį nurodysiu. Kaip 
matai, Luska, aš esu jauna ir sveika moteris, pertekusi visko, ko tik ga- 
li trokšti kiekviena; žodžiu, aš niekuo negaliu nusiskųsti, nebent tuo, 
kad per daug didelis metų skirtumas tarp manęs ir mano vyro; todėl 
aš menkai tegaliu džiaugtis smagybėmis, iš kurių jaunos moterys turi 
daugiausia malonumo. Ir kadangi aš geidžiu to pat, ko ir kitos, jau se- 
nokai nusprendžiau, — jeigu Fortūna man buvo tiek nedraugiška ir 
davė tokį seną vyrą, — nebūti priešininke pati sau, o ieškoti malonumų 

ir išsigelbėti. Esu tikra, kad Piro glėbyje aš jausčiausi laimingiausia 
moteris pasauly. Tas jaunuolis iš tiesų yra vertesnis už visus kitus ir 
daug džiaugsmo man suteiktų savo glamonėmis. Aš tiek jį myliu, kad 
jaučiuosi baisiai nelaiminga, kai jo nematau. Man regis, aš tikriausiai 
mirsiu, jeigu tučtuojau nepriklausysiu jam. Todėl, jeigu tau brangi 
mano gyvybė, apreikšk Pirui apie mano meilę tokiu būdu, koks tau 
atrodo geriausias, ir mano vardu nuoširdžiai paprašyk, kad jis malo- 
nėtų pas mane ateiti, kai tik duosi žinią. 

Kambarinė mielai sutiko patarpininkauti. Nutaikiusi tinkamą lai- 
ką ir vietą, pasitraukė Pirą į šalį ir kaip bemokėdama persakė jam savo 
ponios žodžius. Girdėdamas tai, Piras smarkiai nustebo, nes iki šiol 
nieko nebuvo pastebėjęs; bijodamas, ar tik dama nebus liepusi jį šitaip 
išbandyti, jis tučtuojau šiurkščiai atšovė: 

— Luska, aš negaliu patikėti, kad tie žodžiai — mano ponios, to- 
dėl valdyk liežuvį! O jeigu net ir ponios jie būtų, aš nemanau, kad ji 
rimtai kalbėjo. Bet jeigu net ir rimtai būtų liepusi persakyti man tuos 
žodžius, aš ir tada nesiryžčiau užtraukti tokios nešlovės savo ponui, 
kuris mane gerbia labiau, negu esu vertas. Taigi šiukštu, nebekalbėk 
man apie tokius dalykus. 

Luskos nesuglumino griežti jaunuolio žodžiai, ir ji tarė: 

— Pirai, ką tik ir kada tik įsakys man ponia, aš kalbėsiu tiek kartų, 
kiek lieps, nežiūrėdama, ar tai bus tau malonu, ar apmaudu. Dievaži, 
tu tikras avigalvis! 

Luska, truputį suirzusi, grįžo pas ponią ir jai atkartojo Piro žo- 
džius, kurie mirtinai ją pribloškė. Bet po kelių dienų ponia vėl pasi- 
šaukė kambarinę ir tarė: 

— Luska, tu žinai, kad nuo pirmo kirčio ąžuolas negriūva, todėl, 
man rodos, tu dar sykį nueik pas tą, kurį mano pražūčiai dangus ap- 
dovanojo tokia keista ir negirdėta ištikimybe savo ponui. Nutaikiusi 
tinkamą progą, atskleisk jam visą mano aistrą ir kaip beįmanydama 
pasistenk, kad ji būtų patenkinta; nes jeigu nepasiseks, aš numirsiu, o 
jisai manys, kad iš jo tik pasityčiota, ir vietoj meilės aš susilauksiu 
neapykantos. 

Kambarinė nuramino ponią, susiieškojo Pirą ir, radusi jį linksmą 
ir gerai nusiteikusį, tarė jam šitaip: 

— Pirai, prieš keletą dienų aš kalbėjau, kokia meilės ugnimi mūsų 
ponia dega tau; dabar vėl stačiai į akis tau pareiškiu, kad jeigu liksi 
toks pat kietaširdis, koks buvai anądien, būk tikras, kad ji neilgai be- 
gyvens; todėl prašau tave patenkinti jos troškimą; o jeigu tu vis taip 

atkakliai spirsiesi, aš, iki šiol laikiusi tave labai protingu, laikysiu pas- 
kutiniu mulkiu. Ar gali tau būti didesnė garbė, kad tokia graži, kilmin- 
ga moteris tave myli labiau už viską? Ar pažįsti bent vieną savo bičiu- 
l}, kuriam taip būtų nusišypsojusi Fortūna, apdovanodama visa kuo, 
ko tiktai trokšta jaunystė, ir teikdama visokeriopą paramą? Kuris iš 
tavo draugų geresnes turėtų sąlygas mėgautis negu tu, jeigu būsi pro- 
tingas? Kur rasi kitą tokį, kas galėtų būti taip aprūpintas ginklais, žir- 
gais, drabužiu ir pinigais kaip tu, jeigu tik panorėsi savo meilę skirti 
jai? Taigi paklausyk mano žodžių ir atsikvošėk: žinok, vieną tik kartą 
gyvenime pasitaiko, kad Fortūna mus pasitinka linksmu veidu ir išskės- 
tom rankom, ir kas nemokės tada į jos glėbį pulti, vėliau, pasijutęs var- 
gšas ir elgeta, tegu kaltina patį save, o ne ją. Be to, tarp ponų ir tarnų 
nedera laikytis tokios ištikimybės kaip tarp draugų ir giminių; priešin- 
gai, tarnai turi taip žiūrėti į ponus, kaip ponai žiūri į tarnus. Nejaugi 
manai, kad jeigu turėtum gražią žmoną ar motiną, dukrą ar seserį ir 
ji patiktų Nikostratui, tai jis galvotų apie ištikimybę, kurią tu nori iš- 
laikyti jam, nesusidėdamas su jo žmona? Kvailys esi, jeigu taip manai. 
Būk tikras, jeigu neužtektų įteiklių žodžių ir prašymų, Nikostratas, 
kaip kiekvienas ponas, nėmaž neatsižvelgdamas į tave, pavartotų jėgą 
ir smurtą. Taigi elkimės su jais ir jų labu, kaip jie elgiasi su mumis ir 
mūsų labu. Naudokis Fortūnos dovanomis: nevyk nuo savęs laimės, o 
pasitik ir priimk ją išskėstom rankom. Žinok, jeigu to nepadarysi, — aš 
jau nekalbu apie tai, kad tavo damą ištiks, be abejo, mirtis, — tu tiek 
dar graušiesi, kad pats norėsi mirti. 

Piras, daug kartų pergalvojęs Luskos žodžius, nusprendė, kai ji 
vėl ateis pas jį, duoti kitokį atsakymą ir apskritai sutikti su damos pa- 
geidavimais, jeigu tik galės įsitikinti, kad čia nėra kokios apgaulės; to- 
dėl jis atsakė: 

— Matai, Luska, aš tikiu, kad visa, ką sakai, yra teisybė; bet ka- 
dangi mano ponas labai protingas ir labai apdairus ir kadangi jis 
pavedė man visus savo reikalus, aš smarkiai bijau, ar tik Lidija to 
nedaro su jo patarimu ir valia, norėdama išbandyti mane. Todėl, jei- 
gu ji man įtikinti panorės atlikti tris dalykus, kurių paprašysiu, tada 
iš tikrųjų aš bemat įvykdysiu visa, ką tik dama lieps. O tie trys dalykai, 
kurių noriu, štai kokie: visų pirma, kad Nikostrato akivaizdoj ji užmuš- 
tų geriausią jo vanagą; antra, kad atsiųstų man kuokštelį plaukų iš Ni- 
kostrato barzdos; ir pagaliau — vieną jo dantį iš pačių sveikiausiųjų. 

Šie reikalavimai Luskai pasirodė sunkūs, o damai — dar sunkesni; 
tačiau Amūras, gerasis guodėjas ir didis patarėjas, paskatino ją ryžtis, 

ir ji per savo kambarinę pranešė jam, kad viskas, ko jis reikalauja, bus 
įvykdyta, ir gan greitai; be to, dar pasakė, kad nors jis ir laikąs Niko- 
stratą tokiu protingu, jinai šio akivaizdoj mėgausis su juo, o Nikostra- 
tą įtikins, kad tai akių apgaulė. 

Ir šit Piras ėmė laukti, ką darys kilmingoji dama. Kai po kelių die- 
nų Nikostratas kėlė didelę puotą kai kuriems ponams — tą jis dažnai 
darydavo — ir kai stalai buvo jau nuvokti!“Š, jinai, apsirengusi žalio 
aksomo suknia ir labai išsipuošusi, išėjo iš savo kambario ir įžengusi 
į salę, kur buvo svečiai, Pirui ir visiems kitiems matant, prisiartino prie 
karties, ant kurios tupėjo mėgstamasis Nikostrato vanagas, atrišo jį, 
lyg norėdama paimti rankom, nutvėrė už grandinėlės, trenkė į sieną ir 
užmušė. Nikostratas užriko ant jos: 

— Vai žmona, ką tu padarei?.. 

Lidija, nieko jam neatsakiusi, atsigręžė į puotaujančius su juo sve- 
čius ir tarė: 

— Ponai, aš nepasivaržyčiau atkeršyti net karaliui, jeigu jis mane 
įžeistų, tad kodėl gi turėtų pritrūkti man drąsos atsikeršyti vanagui! 
Jūs, be abejo, žinote, kad tas paukštis dažnai man atimdavo laiką, kurį 
vyrai turi skirti moterų pomėgiams. Kai tik išaušta, būdavo, diena, Ni- 
kostratas, atsikėlęs ir sėdęs ant žirgo, joja į plynus laukus su savo vana- 
gu rankoje pažiūrėti, kaip jis skraido; o aš, patys matote — kokia, vie- 
na ir nepatenkinta pasilikdavau lovoje; todėl daug kartų man buvo 
kilęs noras padaryti tai, ką dabar padariau, ir mane sulaikydavo ne kas 
kita, o tik troškimas tą padaryti akivaizdoj žmonių, kurie teisingai 
spręstų mano skundą; o tokie, tikiuos, ir esate jūs. 


Svečiai, išgirdę tat ir manydami, kad jos meilė Nikostratui tokia, 
kokia skamba jos žodžiuose, ėmė juoktis sakydami užsirūstinusiam 
Nikostratui: 

— Oi, kaip gerai pasielgė dama, vanago mirtim atkeršijusi už savo 
skriaudą! 

Visokius pokštus krėsdami šia proga, jie pavertė Nikostrato pyktį 
juokais, o dama tuo tarpu grįžo į savo kambarį. Tai matydamas, Piras 
pats sau tarė: „Ponia davė gerą pradžią laimingai mano meilei: duok 
dieve jai ištverti iki galo!“ 

Nedaug tepraslinko dienų, kai Lidija užmušė vanagą, ir štai kartą, 
būdama savo kambary drauge su Nikostratu ir beglamonėdama jį, ėmė 
plepėti: šis juokaudamas bent kiek timptelėjo ją už plaukų; tatai davė 
jai progą įvykdyti ir antrąjį Piro prašymą: greit čiupusi mažučiuką 

kuokštelį barzdos, ji kikendama taip stipriai trūktelėjo, kad visą išrovė 
iš smakro. Nikostratas pašoko it įgeltas, o ji meiliai tarė: 

— Kas yra, kad taisai tokį ruškaną veidą? Ar todėl, kad išpešiau 
gal penketą šeriukų iš barzdos? Tau neskaudėjo taip kaip man, kai tu 
prieš valandžiukę trūktelėjai mane už plaukų! 

Šitaip žodis po žodžio bejuokaudama su juo, dama atsargiai pa- 
slėpė išrautą kuokštelį barzdos ir tą pat dieną nusiuntė brangiajam 
meilužiui. 

Dėl trečio dalyko dama labiau susimąstė; tačiau, būdama išradingo 
proto, o Amūras padarė ją dar išradingesnę, ji sugalvojo, kaip pasiekti 
savo tikslą. Pas Nikostratą gyveno du kilmingi berniukai, tėvų atiduoti, 
idant jo namuose išmoktų dailaus elgesio; vienas iš jų, Nikostratui be- 
valgant, pjaustydavo maistą, kitas įpildavo jam vyno. Liepusi pašaukti 
abudu, dama įtikino, jog jiems dvokia iš burnos, ir pamokė, kad patar- 
naudami Nikostratui suktų galvą kuo labiau į užpakalį ir kad niekam 
nieko apie tai nekalbėtų. Berniukai patikėję ėmė daryti, kaip jiems nu- 
rodė dama. Todėl kartą ji paklausė Nikostratą: 

— Ar tu pastebėjai, kaip stovi tie berniukai, tau patarnaudami? 

Nikostratas atsakė: 

— O taip, ir aš net norėjau paklausti, kodėl jie taip suka galvas. 

Žmona jam paaiškino: 

— Neklausk, aš pasakysiu kodėl: ilgai tylėjau, nenorėdama užduo- 
ti tau kartėlio, bet dabar matau, kad ir kiti jau pradeda jausti, tad nėr 
ko ilgiau beslėpti nuo tavęs. Taip yra ne dėl ko kito, o todėl, kad tau 
baisiai dvokia iš burnos, ir aš nežinau, kas čia kaltas, nes anksčiau to 
nebūdavo; tai labai bjaurus daiktas, nes tu sukinėjiesi tarp kilmingų 
žmonių; todėl reikėtų kaip nors tave išgydyti. 

Tuomet Nikostratas tarė: 

— Ir kas čia galėtų būti? Ar tik nėra mano burnoje kokio suge- 
dusio danties? 

— (Gal ir taip, — atsakė Lidija ir, nusivedusi jį prie lango, liepė 
išsižioti; apžiūrėjusi vieną ir kitą pusę, tarė: 

— O Nikostratai, ir kaip tu galėjai tiek ilgai kentėti? Šitoj pusėj 
vienas dantis, man rodos, ne tik sugedęs, bet visas iškirmijęs, ir jei jį 
dar laikysi burnoje, tikriausiai sugadins ir šoninius; todėl aš patarčiau 
ištraukti, kad puvimas nesiplėstų toliau. 

Tuomet Nikostratas tarė: 

— Jeigu tau taip atrodo, aš irgi sutinku: tučtuojau tegu pašaukia 
gydytoją, kuris man jį ištrauks. 

Žmona jam ir sako: 

— Kam čia šaukti dėl to gydytoją? Man rodos, dantis taip stovi, 
kad aš pati be jokio gydytojo puikiausiai ištrauksiu. Antra vertus, tie 
gydytojai taip žiauriai atlieka šias paslaugas, kad mano širdis nieku 
gyvu neištvertų, matant ar žinant, kad tu pakliuvai į kurio nors rankas. 
Verčiau jau trauksiu aš pati: jeigu per daug sopės, aš tuojau liausiuos, 
o gydytojas į tai nežiūrėtų. 

Liepusi atnešti reikalingus įrankius ir visus išsiuntusi iš kambario, 
prie savęs paliko tik Luską; užsirakinusi iš vidaus, ji liepė Nikostratui 
išsitiesti ant stalo, įkišo į burną reples ir sugriebė vieną jo dantį. Nors 
jis baisiai rėkė iš skausmo, Luska stipriai jį laikė. Lidija taip guviai dar- 
bavosi, kad po valandėlės dantį išrovė, tučtuojau paslėpė ir paėmusi 
rankom kitą, visai iškirmijusį, parodė vyrui, nukamuotam ir leisgyviui, 
sakydama: 

— Matai, ką tu taip ilgai nešiojai burnoje! 

Nikostratas patikėjo, ir dabar, kai dantis buvo ištrauktas, tarėsi 
esąs pagydytas, nors baisią pakėlė kančią ir vis dar tebevaitojo. Šiuo 
tuo pasistiprinęs, apmalšus skausmui, išėjo iš kambario. Paėmusi dantį, 
dama tučtuojau jį nusiuntė savo meilužiui, kuris, dabar jau tikras dėl 
jos meilės, pareiškė, kad pasiruošęs patenkinti visus jos troškimus. Ta- 
čiau dama geidė jį dar labiau užtikrinti, ir kadangi kiekviena valanda, 
ją skirianti nuo mylimojo, atrodė kaip šimtas metų ir ji norėjo kuo grei- 
čiau tesėti duotąjį pažadą, — apsimetė ligone. Vieną dieną, kai Niko- 
stratas po pietų aplankė ją, Lidija, matydama, kad su juo vien tik Pi- 
ras, paprašė nuvedama į sodą — gal ten jai palengvės. Nikostratas paė- 
mė ją iš vienos pusės, Piras iš antrosios, nunešė į sodą ir pasodino pie- 
vutėje po gražia kriauše. 

Jiems bent kiek pasėdėjus ten, dama, jau primokiusi Pirą, ką šis 
turi daryti, tarė: 

— Pirai, aš baisiai noriu tų kriaušių; įlipk į medį ir numesk 
keletą. 

Vikriai įkopęs, Piras ėmė mėčioti kriaušes ir bemėčiodamas kal- 
bėjo: 

— Ei mesere, ką jūs ten darote? O jums, ponia, ar ne gėda šitaip 
elgtis mano akivaizdoje? Negi jūs manote, kad aš aklas? Jūs tik ką bu- 
vote sunki ligonė; kaipgi taip greit pasveikote, kad išdarinėjate tokius 
dalykus? O jeigu jau norite myluotis, jūs tiek turite gražių kambarių; 
kodėl gi neinat ten? Tai bus daug padoriau, negu myluotis mano aki- 
vaizdoj. 

Žmona, atsigręžusi į vyrą, tarė: 

— Ką čia Piras sapalioja? Gal jis kliedi? 

Piras jai atsakė: 

— Aš nekliedžiu, ponia; argi jūs manote, kad aš neturiu akių? 

Nikostratas labai stebėjosi ir tarė: 

— Pirai, aš iš tikrųjų manau, kad tu sapnuoji. 

Piras jam atsakė: 

— Mano pone, aš anaiptol nesapnuoju, o ir jūs taipogi nesapnuo- 
jate; priešingai, jūs taip smarkiai linguojate, kad jeigu taip linguotų 
šis medis, ant jo neliktų nė vienos kriaušės. 

Tuomet žmona tarė: 

— Kas čia galėtų būti? Nejaugi teisybė ir jis iš tikrųjų regi, ką sa- 
ko? Jei duotų dievas ir aš būčiau sveika kaip anksčiau, įlipčiau į medį 
pažiūrėti, kas čia per stebuklai, kuriuos jis sakosi matąs. 

O Piras, tupėdamas kriaušėje, vis paistė šiuos nebūtus daiktus. Ni- 
kostratas jam šūktelėjo: 

— Lipk žemyn! 

Ir jis nulipo. 

— Ką gi tu matei? — paklausė jį Nikostratas. 

— (Galite mane laikyti pakvaišėliu ar kliedėtoju,— atšovė Piras,— 
bet kai tupėjau medyje, mačiau, kad jūs buvote ant savo žmonos, jeigu 
man tik dera šitaip sakyti; o lipdamas žemyn, pamačiau, kaip jūs paki- 
lote ir atsisėdote čion, kur dabar sėdite. 

— Tikriausiai, — tarė Nikostratas, — tu buvai apdujęs, nes kai įli- 
pai į kriaušę, mes nepasijudinom iš vietos. 

Į tai Piras atsakė: 

— Kam čia mums ginčytis? Aš juk mačiau. Be to, jeigu ir mačiau, 
tai mačiau jus ant savos, o ne ant svetimos. 

Nikostratas kaskart vis labiau stebėjosi, o pagaliau tarė: 

— Noriu ir aš pasižiūrėti: gal šita kriaušė užkerėta, ir tam, kas jon 
įlipęs, rodosi tai, ko nėra. 

Ir įsliuogė į kriaušę. Kai tik jis užkopė aukštai, dama su Piru pradė- 
jo mėgautis. Nikostratas, tai matydamas, užriko: 

— Ak tu, nedorėle, ką darai? O ir tu, Pirai! Aš taip tavim pasitikė- 
jau! 

Ir šitaip kalbėdamas ėmė lipti iš kriaušės. Dama ir Piras jam at- 
sakė: 

— Mes ramiai sau sėdime! 

Matydami jį nulipant, juodu išsiskyrė ir susėdo, kaip sėdėjo pir- 


Septinta diena 414 


miau. Kai Nikostratas nusileido žemėn ir pamatė juodu ten, kur bu- 
vo palikęs, ėmė juos barti ir plūsti. O Piras jam atsakė: 

— Nikostratai, dabar įsitikinau, kad tupėdamas kriaušėje aš re- 
gėjau tai, ko nebuvo. Neseniai ir jūs tą pat sakėte. Sprendžiu iš to, 
ką pats mačiau ir ką jūs, pone, regėjote. O kad teisybę sakau, jums ga- 
li štai kas įrodyti. Tik pasvarstykite, kuriam galui jūsų žmona, doriau- 
sia ir protingiausia moteris, norėdama tokią nešlovę jums užtraukti, 
darytų tai jūsų akyse? Apie save aš ir kalbėti nenoriu: veikiau duo- 
čiausi sukapojamas į gabalus, negu drįsčiau apie tai pagalvoti, ne tik 
kad daryti jūsų akivaizdoj! Todėl šios akių apgaulės kaltininkė turbūt 
yra kriaušė. Net ir visas pasaulis negalėtų manęs įtikinti, kad jūs čia 
nesanguliavot su savo žmona, jeigu aš nebūčiau iš jūsų girdėjęs, kad 
ir jums pasivaideno, jog aš dariau tą pat. O aš puikiai žinau, kad ne 
tik to nedariau, bet nė minties tokios neturėjau. 

Tada Lidija, dėdamasi be galo supykusi, pakilo ir sušuko: 

— Tegu tave galas, jeigu mane laikai tokia kvaiša! Negi aš, norė- 
dama tokias išdaigas krėsti, kokias sakaisi matęs, krėsčiau jas tavo aki- 
vaizdoje! Būk tikras, jeigu kiltų man toks noras, aš įsitaisyčiau kuriame 
nors mūsų kambaryje ir tu amžindie apie tai nesužinotum! 

Nikostratui atrodė, kad ir vienas, ir antras sako teisybę ir kad jie 
niekados nebūtų drįsę taip elgtis jo akyse; nustojęs žerti užgaulius žo- 
džius ir priekaištus, jis ėmė postringauti apie negirdėtą įvykį ir stebu- 
klą, taip pakeičiantį regėjimą, įlipus į medį. Bet žmona dėjosi pasipik- 
tinusi, kad Nikostratas drįso apie ją blogai pagalvoti, ir tarė: 

— Dievaži, aš pasistengsiu, kad šita prakeikta kriaušė niekad 
nebedarytų tokios gėdos nei man, nei kitai kuriai moteriai! Nubėk, Pi- 
rai, atsinešk kirvį ir sykiu atkeršyk už save ir mane! Nukirsk šį bjaurų 
medį, nors daug geriau būtų tuo kirviu smogus į galvą Nikostratui, 
tučtuojau ir be jokios atodairos davusiam aptemdyti savo proto akis. 
Nors toms akims, kurias turi kaktoje, ir atrodė, kaip sakai, vis dėlto 
tau nieku gyvu nederėjo įsileisti galvon minties, kad iš tikrųjų taip 
buvo. 

Piras tekinas nubėgo kirvio ir nukirto kriaušę. Regėdama ją griū- 
vant, dama tarė Nikostratui: 

— Kadangi, matau, parkrito mano šiovės priešas, tai ir mano pyk- 
tis praėjo! 

Nikostratas prašėsi dovanojamas, ir dama maloningai atleido, pri- 
sakydama niekuomet daugiau nebejtarinėti tos, kuri jį mylinti labiau 
nei pati save. 

Taip vargšas apgautas vyras grįžo su ja ir jos meilužiu į rūmus, kur 
vėliau Piras dažnai ir daug patogiau mėgaudavosi ir džiaugdavosi Li- 
dija, o ši juo. Duok dieve to ir mums! 


Dešimta novelė 


VIENĄ MOTERĮ MYLI DU SJENIEČIAI, IŠ KURIŲ 
VIENAS YRA JAI KŪMAS; KŪMAS MIRŠTA IR, 
PAGAL DUOTĄ ŽODĮ GRĮŽĘS PAS SAVO DRAUGA, 
JAM PASAKOJA, KAIP SEKASI 
ANAME PASAULYJE. 


Beliko pasakoti vienam tik karaliui: matydamas, kad damos, 
sielvartaudamos dėl nukirsto nekalto vaismedžio, nusiramino, jis 
pradėjo: 

— Aišku kaip dieną, kad kiekvienas teisingas karalius turi būti 
uoliausias savo paties duotų įstatymų saugotojas, o jeigu jis elgiasi 
kitaip, jį reikia laikyti vergu, nusipelniusiu bausmės, o ne karalium. 
Į tokią nuodėmę įpulti ir tokio priekaišto susilaukti dabar, deja, tenka 
man, jūsų karaliui. Iš tikrųjų vakar aš nustačiau temą šiandieniniams 
mūsų pasakojimams, ketindamas šią dieną nesinaudoti savo privilegija, 
o drauge su jumis nusilenkti šiam įstatymui ir kalbėti, apie ką ir jūs 
visi kalbėjote. Bet jau kiti išpasakojo ne tik tai, ką aš maniau pasakoti, 
o ir tiek prikalbėjo šia tema kitokių dalykų ir taip gražiai, jog aš, kad 
ir kaip stengdamasis, negaliu nei prisiminti, nei sugalvoti ko nors tokio, 
kas galėtų lygintis su anksčiau papasakotais nuotykiais. Štai kodėl aš, 
nusikalsdamas savo paties įstatymui ir tuo nusipelnydamas bausmės, 
pareiškiu, kad sutinku mokėti bet kokią man uždėtą baudą ir pasinau- 
dosiu įprastąja privilegija. Prisipažįstu jums, kad Elizos novelė apie 
kūmus ir sjeniečių žioplumas taip mane paveikė, brangiosios damos, 
kad aš, palikęs nuošaly išdaigas, protingų žmonų daromas kvailiems 
savo vyrams, nusprendžiau papasakoti apie kūmus dar vieną noveliu- 
kẹ, kurios vis dėlto, man regis, malonu bus paklausyti, nors ir yra joje 
daug ko tokio, kuo nedera tikėti. 

Gyveno kitados Sjenoje du prasčiokai jaunuoliai: vienas vadinosi 
Tingočas Minis, o antras — Meučas di Tura!““. Gyveno jie prie Sala- 

jos vartų, bemaž niekad nesiskyrė, ir atrodė, kad labai myli viens an- 
trą. Vaikščiodami, kaip ir visi kiti, į bažnyčią ir klausydamiesi pamo- 
kslų, jie dažnai girdėdavo apie šlovę ir kančias, aname pasaulyje pa- 
ruoštas mirusiųjų vėlėms pagal jų nuopelnus. Trokšdami gauti apie 
tai tikrų žinių ir neišmanydami kaip, juodu pasižadėjo kits kitam, kad 
tas, katras pirma numirs, grįš, jeigu tik galės, pas likusį gyvą ir jam 
apsakys apie aną pasaulį. Šią sutartį jie sutvirtino priesaika. 

Davus šitokį kits kitam pažadą ir, kaip jau minėta, jiedviem vis te- 
bebendraujant, atsitiko taip, kad Tingočas susikūmavo su Ambrodžu 
Anselminiu, kuris gyveno Kampo Redžyje ir nuo savo žmonos, vardu 
monos Mitos, susilaukė sūnaus. Tingočas, kartkartėm lankydamas 
drauge su Meuču savo kūmą, labai gražią ir žavingą moterį, nepaisy- 
damas kūmystės, ėmė ir įsimylėjo ją; Meučas irgi įsimylėjo, nes ji la- 
bai jam patiko, o ir Tingočas itin gyrė. Šią meilę juodu slėpė vienas 
nuo kito, bet ne dėl tos pat priežasties. Tingočas sergėjosi atskleisti tat 
Meučui, nes jam pačiam atrodė nepadoru mylėti savo kūmą, ir būtų 
gėda, jeigu kas apie tai sužinotų. O Meučas saugojosi todėl, kad jau 
pastebėjo ją patinkant Tingočui. Tad jis ir sako sau: „Jeigu aš jam pri- 
sipažinsiu, jis ims pavyduliauti ir, galėdamas kaip kūmas kalbėti su ja 
kada tinkamas, stengsis įskiepyti jos širdyje neapykantą man, taigi aš 
niekad negausiu iš jos to, ko geidžiu“. 

Abiem jaunuoliams ją šitaip bemylint, atsitiko, kad Tingočas, ku- 
riam buvo daug patogiau atskleisti damai visus savo troškimus, tiek 
sugebėjo nuveikti ir žodžiais, ir dovanomis, kad gavo iš jos, ko norėjo. 
Meučas gerai šį dalyką numanė; nors tat jam labai nepatiko, tačiau, 
tikėdamasis, kad ir jis ilgainiui pasieks trokštamą tikslą, ir kad Tingočas 
neturėtų nei pagrindo, nei priežasties jam kenkti ar kliudyti, apsimetė 
nieko nepastebįs. Kai šitaip abu draugai mylėjo moną Mitą, vienas 
jau laimingas, o antras dar lūkuriuodamas laimės, atsitiko, jog Tingo- 
čas, suradęs kūmos valdose palankią dirvą, tiek triūsė ir darbavosi, kad 
nuo to įsimetė sunki liga ir per keletą dienų jį nuvarė į kapus. Trečią 
dieną po mirties (anksčiau, matyt, negalėjo), naktį, kaip buvo žadėjęs, 
atvyko į Meučo kambarį ir šūktelėjo jį, kietai bemiegantį. Meučas nu- 
budęs paklausė: 

— Kas tu esi? 

Numirėlis atsakė: 

— Aš esu Tingočas, grįžęs, kaip žadėjau, pas tave pranešti nau- 
jienų apie aną pasaulį. 

Meučas, išvydęs jį, bent kiek išsigando, tačiau įsidrąsinęs tarė: 

— Sveikas drūtas, brolau! — O paskui paklausė, ar jis ne pražu- 
vęs. 

Tingočas atšovė: 

— Kas pražuvo, to neberasi. Kaip aš galėčiau čia būti, jei būčiau 
pražuvęs? 

— Oi, ne,— sušuko Meučas,— aš ne apie tai kalbu, o klausiu ta- 
ve, ar nesi tarp pasmerktųjų vėlių negęstančioj pragaro ugny? 

Tingočas jam atsakė: 

— Ne, ne ten, bet už savo nuodėmes kenčiu sunkias ir pasibaisė- 
tinas kančias. 

Tada Meučas smulkiai ėmė klausinėti Tingočą, kokios ten uždeda- 
mos bausmės už kiekvieną čia padarytą nuodėmę, ir Tingočas viską 
apsakė. Paskui Meučas paklausė, ar negalima čia jam kuo nors pagel- 
bėti. Tingočas atsakė, kad galima; tegu prašo atlaikyti už jį mišias, kal- 
bėti maldas ir tedalija išmaldą, nes visi šie dalykai daug padeda tiems, 
kur aname pasauly. Meučas mielai prižadėjo viską padaryti, o kai Tin- 
gočas jau rengėsi išeiti, prisiminė kūmą ir, kilstelėjęs galvą, tarė: 

— Gerai, kad prisiminiau, Tingočai: už tai, kad gulėdavai su kū- 
ma, kai gyvenai čia, kokia tau skirta bausmė? 

Tingočas atsakė: 

— Brolau mano, kai nuvykau ten, sutikau vieną dvasią, kuri, ro- 
dos, žinojo visas mano nuodėmes atmintinai: ji liepė man eiti į tokią 
vietą, kur aš baisiausiose kančiose apraudojau savo kaltes; ten radau 
daugybę kitų, pasmerktų tokioms pat kančioms kaip ir aš; stovėdamas 
tarp jų, prisimindamas, ką esu daręs su kūma, ir laukdamas už tai dar 
didesnių bausmių negu skirtosios, aš visas drebėjau iš baimės, nors de- 
giau baisioj, smarkiai liepsnojančioj ugny. Matydamas tai, vienas, sto- 
vėjęs man prie šalies, tarė: „Kuo gi tu kaltesnis už kitus, čia esančius, 
kad drebi stovėdamas ugny?“ — „O drauguži,— atsakiau jam,— aš 
baisiai bijau: laukiu nuosprendžio už didžiulę, kadaise padarytą nuo- 
dėmę“. Tuomet jis paklausė mane, kas tai per nuodėmė. Aš jam paaiš- 
kinau: „Mat gulėdavau su savo kūma, ir tiek su ja prisigulėjau, kad 
nuo to griebė mane giltinė“. Tuomet jis, šaipydamasis iš manęs, tarė: 
„Ei mulki, nenuogąstauk: kūmos čia niekam ne galvoj!“ Tai girdė- 
damas, aš visai nusiraminau. 

Po šių žodžių, beauštant jau dienai, Tingočas pridūrė: 

— Su dievu, Meučai; aš nebegaliu ilgiau su tavim būti! — Ir tuč- 
tuojau dingo. 

Išgirdęs, kad kūmos ten niekam ne galvoj, Meučas ėmė juoktis iš 
savo kvailumo, nes jisai jau daugelio jų buvo atsižadėjęs. Taigi, atsi- 

kratęs savo tamsybės, nuo tol jis elgėsi šiuo atžvilgiu išmintingiau. Jei- 
gu tai būtų žinojęs brolis Rinaldas, jam nebūtų reikėję taip ilgai graž- 
byliauti, kai stengėsi palenkti savo gerąją kūmą saviems malonu- 
mams. 


* 


Saulė jau artinosi vakarop, ir pūkšnojo zefyras, kai karalius bai- 
gė savo novelę. Nebelikus daugiau kam pasakoti, jis nusiėmė nuo gal- 
vos vainiką ir uždėjo Lauretai sakydamas: 

— Dona, aš jus vainikuoju jūsų pačios vainiku ir skelbiu mūsų 
draugijos karaliene. Nuo šiol, dona, valdykite taip, kad visiems iš to 
būtų malonumo ir džiaugsmo. 

Ir jis vėl atsisėdo. 

Tapusi karaliene, Laureta liepė pašaukti senešalą, įsakė jam pasi- 
rūpinti, kad gražiajame slėnyje stalai būtų padengti bent kiek anksčiau 
negu paprastai, idant paskui neskubėdami galėtų grįžti namo; po to 
nurodė jam, ką turės veikti, kol truks jos valdžia. Pagaliau, atsigręžusi 
į draugiją, tarė: 

— Dionėjas vakar pageidavo, kad šiandien pasakotume apie iš- 
daigas, kurias žmonos išdarinėja savo vyrams. Jeigu aš nebijočiau pa- 
sirodyti nelyginant piktas šuniukas, tučtuojau norįs atsikeršyti, liep- 
čiau rytoj pasakoti apie išdaigas, kurias vyrai išdarinėja žmonoms. 
Bet, atidėjusi tai į šalį, aš įsakau, kad kiekvienas pasiruoštų pasakoti 
apie tas išdaigas, kurias tolydžio išdarinėja arba moteris vyrui, arba 
vyras moteriai, arba vienas vyras kitam; ir aš manau, jog malonių 
pasakojimų šia tema bus ne mažiau kaip šiandieną. 

Po tų žodžių ji atsistojo ir paleido draugiją iki vakarienės. Damos 
ir vyriškiai pakilo taipogi; vieni iš jų basi ėmė braidžioti po skaidrų 
vandenį, kiti vaikščioti žaliąja pieva tarp gražių, liemeningų medžių. 
Dionėjas ir Fjameta ilgai dainavo drauge apie Arčitą ir Palemoną''“, 
Šitaip tarp įvairių pramogų jie su didžiausiu malonumu leido laiką 
iki vakarienės. Kai atėjo metas vakarieniauti, visi susėdo už stalų ties 
ežeriuku: čiulbėjo tūkstančiai paukščių, nuo aplinkinių kalvų be at- 
vangos pūtė švelnus, gaivus vėjelis, jokių musių nebuvo, taigi ramiai 
ir linksmai pavakarieniavo. Nuvokus stalus, dar kiek paklajoję po ža- 
vųjį slėnį, kai saulė jau slinko vakarop, karalienės pageidavimu, jie 
lėtu žingsniu pasuko atgal įprastinėn savo buveinėn. Juokaudami ir 
plepėdami apie tūkstančius dalykų, tiek tų, apie kuriuos buvo pasako- 
ta šią dieną, tiek ir kitokių, jie pasiekė dailiuosius rūmus jau arti nak- 

ties. Gaiviausiais vynais ir saldumynais nuviję šalin trumpučio kelio 
nuovargį, tučtuojau ėmė šokti apie gražųjį fontaną, čia Tindaro dūd- 
maišiui, čia kitai kokiai muzikai grojant. Galop karalienė liepė Filo- 
menai sudainuoti dainelę, ir ji pradėjo šitaip: 


Kaip man čionai gyvenimas apkarto! 
O, kad sugrįžt galėčiau aš tenai, 

Iš kur raudodama iškeliavau! 

Per ašaras neberandu aš kelio, 

O, mylimasis, tu — mana paguoda! 
Tad kelvedžiu man būki ton šalin,— 
Nes ką gi kitą drįsčiau aš pakviest? 
Įžiebk bent kiek vilties manoj krūtinėj, 
Ir aš visa pražysiu kaip matai. 
Nesugebu aš žodžiais apsakyti, 

Koks keistas ilgesys mane kankina, 
Ramybės neturiu aš dienąnakt. 

Tave regėt, girdėt ir glamonėti 

Taip nekantrauju, kad degte degu. 
Gali tik vienas tu mane pradžiugint 
Ir sielą išvaduoti iš kančių. 

Kada gi ta svajonė išsipildys? 

Ar susitiksiu su tavim tenai, 

Kur apkerėta bučiavau akis tau? 
Kada, brangusis, mano geidžiamasis, 
Aš vėl pasimatysiu su tavim? 

Tavęs ilgai taip laukti nepriversk, 

O grįžęs lik su manimi per amžius! 
Jei vėl tave turėsiu aš glėby,— 

Iš mano rankų jau nebeištruksi. 

Iš tavo lūpų vyną ligi dugno 
Išgersiu, ir nuo džiaugsmo mes apsvaigsim. 
Tad eikš greičiau ir apkabink mane! 


Ši dainelė visai draugijai davė suprasti, kad Filomena užsiplieskė 
nauja laiminga meile. Tatai buvo numanu ne vien tik iš dainos žodžių, 
bet taipogi iš Filomenos veido ir akių tryško tokia laimė, kad kai kurios 
net pavydėjo. Kai užsibaigė jos dainelė, karalienė prisiminė, jog atei- 
nanti diena — penktadienis, todėl visiems maloniai tarė: 

— Jūs žinote, kilmingosios damos, ir jūs, jaunikaičiai, kad rytoj — 

diena, skirta mūsų viešpaties kančioms atminti, diena, kurią, jeigu ge- 
rai pamenat, mes dievobaimingai leidome, kai karaliene buvo Neifilė, 
ir atsisakėme žaismingų novelių; tą pat darėme ir šeštadienį. Todėl, 
norėdama sekti gražiu Neifilės pavyzdžiu, aš manau, kad mums bus 
padoriau rytoj ir užporyt susilaikyti nuo žaismingų pasakojimų, kaip 
darėme ir praeityje, atmindami, kas šiom dienom įvyko mūsų sielų 
išganymui. 
Dievobaiminga karalienės kalba visiems patiko. Jau gerokai 
daliai nakties praslinkus, karalienės atleisti, 
visi nuėjo ilsėtis. 


Čia baigiasi septinta Dekamerono diena. 


a 


AŠTUNTA DIENA 

PRASIDEDA AŠTUNTA DEKAMERONO DIENA; 
LAURETAI PIRMININKAUJANT, ŠIĄ DIENĄ PA- 
SAKOJAMA APIE IŠDAIGAS, KURIAS TOLYDŽIO 
IŠDARINĖJA ARBA MOTERIS VYRUI, ARBA VY- 
RAS MOTERIAI, ARBA VIENAS VYRAS 
KITAM. 


Sekmadienio rytą jau sušvito aukščiausiųjų kalnų viršūnėse te- 
kančios saulės spinduliai, šešėliai išsisklaidė ir jau visi daiktai išniro 
iš tamsos, kai karalienė, pakilusi su savo draugija, pirmiausia pabrai- 
džiojo po rasotą žolę, paskui, gerokai įdienojus, aplankė artimą baž- 
nyčiukę, kur išklausė šventųjų mišių. Grįžę namo, linksmai ir malo- 
niai papietavę, bent kiek pašoko ir padainavo, o paskui, karalienės lei- 
džiami, kas norėjo, galėjo eiti ilsėtis. Bet saulei perkopus per dienovi- 
džio ratą, karalienės pageidavimu, visi susėdo prie dailiojo fontano 
įprastiniams pasakojimams ir, karalienei įsakius, Neifilė šitaip pradėjo. 

VOLFHARTAS PASISKOLINA IŠ GVASPARUOLO 
PINIGŲ IR ĮTEIKIA JUOS GVASPARUOLO ŽMO- 
NAI, SUSITARĘS, KAD JI UŽ TOKIĄ SUMĄ PER- 
GULĖS SU JUO. PO KELETO DIENŲ VOLFHAR- 
TAS JOS AKIVAIZDOJ PAREIŠKIA GVASPARUO- 
LUI, JOG PINIGUS GRĄŽINO ŽMONAI, IR ŠIOJI 
PRIPAŽĮSTA, KAD TAI TIESA. 


Jeigu jau taip lėmė dievas, kad šiandien aš turiu padaryti pra- 
džią savo novele, mielai sutinku. O kadangi, meilingosios damos, jau 
daug čia buvo kalbėta apie moterų išdaigas vyrams, man norėtųsi pa- 
pasakoti jums apie išdaigą, kurią vyriškis iškrėtė vienai moteriai, ne 
todėl, kad ketinčiau pasmerkti vyriškio elgesį ar pasakyti, kad su mo- 
teria negražiai pasielgta; priešingai, aš noriu pagirti vyriškį, pasmerkti 
moterį ir parodyti, kad vyrai moka pasityčioti iš tų, kurios jais pasiti- 
ki, lygiai kaip ir iš jų pasityčioja tos, kuriomis pasitiki jie. Atvirai kal- 
bant, tai, apie ką aš čia noriu pasakoti, reikėtų vadinti ne patyčiomis, 
o atpildu, nes moteris privalo būti ypatingai dora, saugoti skaistybę 
kaip gyvastį ir nė už jokį turtą neleisti jos sutepti. Bet, kadangi dėl mū- 
sų silpnumo neįmanoma visai jos išlaikyti, kaip kad derėtų, aš tvirtinu, 
jog toji, kuri tokiam dalykui susigundo dėl pinigo, tikrai verta laužo; 
o Jeigu tas atsitinka iš meilės (galinga jos jėga mums gerai žinoma), 
toji ne per daug rūstaus teisėjo akyse nusipelno pagailos, kaip prieš 
keletą dienų parodė mums Filostratas donos Filipos iš Prato pavyzdžiu. 

Gyveno kadaise Milane vienas vokietis, samdomas karys, vardu 
Volfhartas, narsus ir labai ištikimas šeimininkui, pas kurį tarnaudavo, 
o tas tarp vokiečių retai pasitaiko. Kadangi jis sąžiningiausiai grąžin- 
davo skolintus pinigus, tai be vargo susirasdavo pirklių, kurie už men- 
kus procentus sutikdavo jam paskolinti kad ir kažin kiek pinigų. 

Tasai šaunus karys, Milane begyvendamas, įsimylėjo vieną labai 
gražią damą, vardu Ambrodžą, žmoną turtingo pirklio, kuris vadinosi 
Gvasparuolas Kagastračas ir buvo geras jo pažįstamas ir bičiulis. La- 
bai slapta ją mylėdamas, to nepastebint nei vyrui, nei kitiems, kartą jis 
nusiuntė pas ją pasiuntinį prašyti jos palankumo, žadėdamas už tai 
padaryti visa, ką tik ji įsakysianti. Po ilgų derybų gražioji dama sutiko 
patenkinti Volfharto norus su dviem išlygom: pirma, kad šį dalyką lai- 

kytų didžiausioje paslaptyje, antra, kad jis, kaip turtingas žmogus, duo- 
tų jai du šimtus aukso florinų, kurių jai būtinai reikią, o ji paskui visa- 
da būsianti jo paslaugoms. 

Volfhartas smarkiai pasipiktino gobšumu tos, kurią iki šiol laikė 
garbinga dama. Nedaug tetrūko, kad ugninga jo meilė virstų neapy- 
kanta. Sumanęs pasityčioti iš jos, nusiuntė žmogų pasakyti, kad mie- 
lai padarysiąs visa, ką tik galėsiąs ir ko ji pageidausianti; tegul tik duo- 
danti jam žinią, kada norinti, kad jis ateitų pas ją, o jis atnešiąs pinigus, 
ir niekas amžindie apie tai nesužinosiąs, išskyrus vieną jo draugą, ku- 
riuo labai pasitikįs ir kuris visada visur jį lydįs. 

Dama, tikriau, netikusi moteris, su pasitenkinimu išklausė tuos žo- 
džius ir liepė pasakyti, kad jos vyras Gvasparuolas po kelių dienų tu- 
rįs vykti savais reikalais į Genują; tada ji duosianti jam žinią ir pa- 
sikviesianti. 

Pasirinkęs tinkamą laiką, Volfhartas nuėjo pas Gvasparuolą ir jam 
tarė: 

— Man reikia dviejų šimtų aukso florinų; tikiuosi, paskolinsi iš 
tiek procentų, kiek paprastai iš manęs imi. 

Gvasparuolas mielai atskaitė jam prašomus pinigus. Po keleto die- 
nų Gvasparuolas, kaip buvo sakiusi dama, iškeliavo į Genują. Taigi 
dama per pasiuntinį pranešė Volfhartui, kad šis atvyktų pas ją ir at- 
neštų du šimtus aukso florinų. 

Volfhartas, pasiėmęs draugą, nuėjo į damos namus ir, radęs ją be- 
laukiančią, pirmiausia draugo akivaizdoj įteikė jai į rankas tuos du 
šimtus aukso florinų ir tarė: 

— Ponia, imkit šiuos pinigus ir atiduokit juos savo vyrui, kai grįš. 

Dama priėmė iš jo pinigus, nesuprasdama, kodėl Volfhartas pa- 
sakė tokius žodžius. Ji manė, kad Volfhartas šitaip nori apdumti savo 
draugui akis. Todėl ji atsakė: 

— Mielai, tik noriu pažiūrėti, kiek čia jų yra. 

Pabėrusi ant stalo ir suskaičiavusi, kad lygiai du šimtai, labai paten- 
kinta nuėjo paslėpti jų; paskui ji nusivedė Volfhartą į savo kambarį; ir 
ne tik tą naktį, bet ir daugelį kitų, kol vyras grįžo iš Genujos, mėgavosi 
su Volfhartu, atsimokėdama jam savo kūnu. 

Grįžus Gvasparuolui iš Genujos, Volfhartas tučtuojau aplankė jį 
ir damos akivaizdoje tarė: 

— (Gvasparuolai, tų pinigų, tai yra tų dviejų šimtų aukso florinų, 
kuriuos andai man paskolinai, aš neišleidau, nes negalėjau atlikti to rei- 

kalo, kuriam juos ėmiau; todėl tuoj pat atnešiau ir atidaviau tavo žmo- 
nai; taigi nebesu tau skalnas. 

Gvasparuolas, atsigręžęs į žmoną, paklausė, ar gavo ji pinigus. Ma- 
tydama čia ir liudininką, dama negalėjo paneigti ir atsakė: 

— Taip, aš juos gavau, bet užmiršau tau pasakyti. 

Tada Gvasparuolas tarė: 

— (Gerai, Volfhartai, keliauk su dievu, aš tavo skolą išbrauksiu. 

Volfhartas išėjo, o apmulkintoji dama atidavė vyrui gėdingą už- 
mokestį už savo niekšybę. Taip gudrus meilužis, neišleidęs nė florino, 
pasinaudojo gobšuole dama. 


Antra novelė 


VARLUNGO KLEBONAS GULI SU MONA BELKO- 
LORE; UŽSTATO PALIEKA JAI SAVO APSIAUSTĄ; 
PASISKOLINĘS IŠ JOS PIESTĄ, SIUNČIA JĄ AT- 
GAL, PRAŠYDAMAS GRĄŽINTI UŽSTATYTĄJĮ AP- 
SIAUSTĄ; TOJI ATIDUODA JĮ BURNODAMA. 


Tiek vyrai, tiek ir damos išgyrė Volfharto pokštą, iškrėstą gobšia- 
jai milanietei. Paskui karalienė, atsigręžusi į Pamfilą, šypsodama liepė 
pasakoti jam. Taigi Pamfilas prabilo: 

— (Gražiosios damos, aš noriu jums pasekti vieną noveliukę, nu- 
kreiptą prieš tuos, kurie nuolat mus įžeidinėja, tačiau mes jų įžeisti ne- 
galime. Aš turiu omenyje kunigus, kurie skelbia kryžiaus karą mūsų 
žmonoms ir mano, kad, įveikę vargšę moterėlę, nusipelno tokį pat 
nuodėmių ir bausmės atleidimą, lyg būtų supančiotą sultoną iš Alek- 
sandrijos atvedę į Avinjoną. O vargšai pasauliečiai negali kunigams 
atsimokėti tuo pačiu; nebent išgiežia savo kerštą ant jų motinų, seserų, 
draugių ir dukterų, puldami prie šiųjų su ne mažesniu įkarščiu kaip 
anie prie jų žmonų. Todėl aš ketinu čia jums papasakoti apie vieną 
kaimietišką meilės nuotykį: tai nebus ilga istorija, bet jos pabaiga jus 
prajuokins; iš jos galėsite pasimokyti, kad ne visada ir ne visur dera 
tikėti kunigais. 

Varlunge, bažnytkaimyje netoli nuo čia, kaip visos žinote ar esate 
girdėjusios, gyveno klebonas, šaunus, tvirtas ir veikus patarnauti mo- 

terims. Nors jis nebuvo per daug raštingas, tačiau gražiais ir šventais 
žodžiais stiprindavo sekmadienį po vinkšna!!! savo parapijiečius; ypač 
uoliai mokydavo jų žmonas ir kai vyrai išvykdavo kur nors, dažniau 
nei kuris kitas iš buvusių čia kunigų lankydavo jas, kartais atnešdamas 
net į namus šventą paveikslėlį, švęsto vandens arba kokį žvakigalį ir 
duodamas joms savo palaiminimą. 

Tarp kitų jo avelių, jau pirmiau kritusių į akį, ypač jam patiko vie- 
na, vardu mona Belkolorė, žmona sodiečio, kuris vadinosi Bentivenja 
del Macas. Buvo tai iš tikrųjų daili, skaistaveidė moterėlė, juodbru- 
vukė, standi ir kresna, tinkamesnė pasimyluoti už kiekvieną kitą. Be 
to, ji geriau už visas mokėjo cimbolais žvanginti ir dainuoti „Vanduo 
bėga į duburį“, ir šauniau už bet kurią savo kaimynę šokti „balonkją“ 
bei „ridą“, grakščiai vėduliuodama dailia nosinaite. Dėl šių dalykų 
dvasiškas tėvelis taip karštai ją įsimylėjo, kad tiesiog kraustėsi iš proto: 
visą dieną sukinėdavosi aplinkui, kad tik gautų ją pamatyti. Jei sekma- 
dienio rytą pastebėdavo ją bažnyčioje, stengdavosi pasirodyti toks pui- 
kus giedotojas, traukdamas „Kyrie“ ir „Sanctus“ !'Ž, kad pamanyda- 
vai, jog čia asilas bliauna; o kai jos nematydavo, giedodavo palengvėl. 
Tačiau jis buvo tiek atsargus, kad nei Bentivenja del Macas, nei kuris 
jo kaimynas to nenumanė. 

Norėdamas labiau susidraugauti su mona Belkolore, klebonas to- 
lydžio nusiųsdavo jai dovanų: čia pynelę šviežių česnakų, gražiausių 
visoje apylinkėje, iš nuosavo daržo, savom rankom apdirbamo, čia 
pintinę pupelių, čia ryšelį svogūnų laiškų, čia šarločių. Kartais, kur 
nors susitikęs ją vieną, perveria aštriu žvilgsniu ir meiliai šypteli. O ji, 
tokia laukinukė, apsimeta jo nematanti, praeina pro šalį abejinga; tai- 
gi gerbiamasis klebonas ir negalėjo nieko pešti. 

Sykį kunigas, iš dyko buvimo bevaikštinėdamas po kaimą pačiame 
vidurdieny, susitiko Bentivenją del Macą su asilu, apkrautu visokiais 
nešuliais; užkalbinęs jį, paklausė, kur keliaująs. Bentivenja atsakė: 

— Ogi į miestą, dvasiškas tėve; turiu vieną tokį reikalą ir visus 
šiuos daiktus gabenu meserui Bonakoriui da Džinestretui, kad padėtų 
sprendžiant mano bylą: prakeiktas teisėjas per savo raštvedį traukia 
mane už kažką tieson. 

Kunigas apsidžiaugęs sušuko: 

— (Gerai, sūneli, keliauk su mano palaiminimu ir tuojau grįžk. O 
jeigu ten susitiksi Lapučą ar Naldiną, neužmiršk jiems pasakyti, kad 
atneštų man šikšnos spragilams. 

Bentivenja atsakė neužmiršiąs ir nusivarė ant Florencijos. Klebo- 

nas pamanė, kad dabar metas eiti pas Belkolorę ir pamėginti laimę. 
Tad leidosi į kelią ir sustojo tik tada, kai atsidūrė prie jos namų. Įžen- 
gęs vidun, tarė: 

— Telaimina dievas šiuos namus! Ar nieko čia nėra? 

Belkolorė, kuri buvo užlipusi ant aukšto, išgirdo jį ir atsiliepė: 

— AK, tai jūs, klebone, sveiki gyvi! Na ir ko gi jūs bastotės tokia- 
me karštyje? 

— Kaip regi mane dievas, — atsakė kunigas, — atėjau pabūti su 
tavim valandėlę, nes sutikau tavo vyrą traukiant į miestą. 

Belkolorė, nukopusi žemyn, atsisėdo ir ėmė vėtyti kopūstų sėklas, 
kurių neseniai buvo prikūlęs vyras. Kunigas prašneko: 

— Belkolore, Belkolore, ar ilgai dar mane šitaip kankinsi? 

Belkolorė nusijuokė ir paklausė: 

— O ką gi blogo aš jums darau? 

— Nieko nedarai, — atsakė klebonas, — bet ir man neleidi tau da- 
ryti to, ką norėčiau ir ką dievas prisakė. 

— Eikit jau, eikit! — sušuko Belkolorė. — Nejaugi ir kunigai da- 
ro tokius dalykus? 

— Taip, ir geriau už kitus vyriškius, — atsakė klebonas. — Ko- 
dėl gi ne? Ir dar tau pasakysiu: mes daug geriau šį darbą dirbame. O 
žinai kodėl? Todėl, kad mes malame tik tuomet, kai tvenkinys sklidi- 
nas. Iš tiesų tau nebus skriaudos, jeigu tu tylėsi ir leisi veikti man. 

— O kokia man iš to bus nauda? — paklausė Belkolorė. — Juk 
jūs šykštesni už velnią. 

— Aš nežinau,— atsakė kunigas. — Prašyk tu: gal nori batelių, 
gal kaspino, o gal atraižo dailios medžiagos? Prašyk, ko tik nori. 

— Ne, kunige,— atšovė Belkolorė,— tuos dalykus aš turiu, bet 
Jeigu jūs iš tikro taip mane mylite, padarykite man vieną paslaugą, o 
aš tada patenkinsiu visus jūsų geismus. 

— Sakyk, ko nori,— sušuko kunigas, — ir aš mielai viską pada- 
rysiu. 

— Šeštadienį, — prašneko Belkolorė,— man reikia nešti Floren- 
cijon suverptą vilną ir duoti ratelį pataisyti; jeigu paskolinsite penkias 
liras, — o aš žinau, kad tiek jūs turite, — atsiimsiu iš palūkininko rus- 
vąjį sijoną ir šventadieninį dailųjį kraitinį savo diržą: be jų, matote, 
negaliu eiti nei į bažnyčią, nei į kitą kokią padoresnę vietą. Paskolinkit 
man tą penketą lirų, o paskui darykite ką tinkami. 

— Dievaži,— atsakė klebonas, — neturiu nė soldo kišenėje! Bet 

patikėk, ligi šeštadienio aš mielai tau jas parūpinsiu. 

— Taip, — atšovė Belkolorė,— visi jūs daug žadate, o paskui savo 
žodžio netesite! Gal manote su manim pasielgti, kaip pasielgėt su Bi- 
liuca, kuri negavo nė šnipšto? Dievaži, to nebus! Argi ne už tai visi 
žmonės liežuviais ją plakė? Jeigu neturite, tai eikite atsinešti! 

— Ak,— tarė klebonas, — nesiųsk manęs namo; matai, dabar to- 
kia patogi proga, nieko nėra namie; o kol aš grįšiu, gal kas nors ateis 
ir sukliudys; nežinau, ar kada pasitaikys tokia puiki proga kaip dabar. 

— Gerai,— atšovė -Belkolorė,— jei norit eiti — eikite; jei ne — 
pasilikite! i 

Klebonas, matydamas, kad ji be salvum me fac nėra linkusi paten- 
kinti jo norų, o jam būtų mieliau numalšinti savo geismą sine cus- 
todia"'?, tarė: 

— Netiki, kad atnešiu tau pinigus? Na, kad patikėtum, paliksiu 
užstato šį mėlyną savo apsiaustą. 

Belkolorė pakėlė akis ir tarė: 

— Ką, šitą apsiaustą? O kiek jis vertas? 

— Kiek vertas? — sušuko klebonas. — Žinok, kad jis pasiūtas 
iš flamandiškos gelumbės, o žmonėms atrodo, kad tai superlandiška ar 
net hiperlandiška medžiaga; ir nėra dar nė dviejų savaičių, kai sendai- 
kčių pardavėjui Lotui už jį sumokėjau septynetą lirų; jo kaina bent 
penkiais soldais aukštesnė: taip man tvirtina Buljetas, o jis, kaip žinai, 
apie gelumbes gerai nusimano. 

— Nejaugi? — sušuko Belkolorė. — Dievaži, niekad nebūčiau 
tuo patikėjusi. Bet pirma duokit man jį. 

Dvasiškas tėvas, kurio kilpinis buvo per daug įtemptas, nusimetė 
apsiaustą ir atidavė Belkolorei. Paslėpusi jį, moteriškė tarė: 

— Mesere, eiva į tą pašiūrę: ten niekas neužeina. 

Taip juodu ir padarė. Čia kunigas ilgokai su ja mėgavosi, vaišinda- 
mas saldžiausiais bučiniais ir sugiminiuodamas su viešpačiu dievu; pas- 
kui, su viena tik sutana, lyg iš vestuvių eidamas, grįžo į kleboniją. Čia 

suaukoti, neišneša nė pustrečios liros, ir ėmė graužtis apsimovęs; jam 
pagailo užstatytojo apsiausto, tad pradėjo sukti galvą, kaip atgauti jį 
be jokio užmokesčio. Būdamas gan gudrus ir klastingas, jis greit su- 
galvojo, kaip tą apsiaustą atsiimti, ir jam iš tikrųjų pasisekė. 

Kitą rytą, o buvo tai šventė, jis nusiuntė pas moną Belkolorę kai- 
myno berniuką paprašyti, ar nemalonėtų ji paskolinti jam savo akme- 
ninės piestos, nes pas jį pietausiąs Bingučas del Podžas ir Nutas Bulje- 
tis, taigi norįs pasitaisyti užkulo. 

Belkolorė nusiuntė jam piestą. Klebonas palūkėjo iki pietų meto; 
numatydamas, kad Belkolorė su vyru jau sėdi už stalo, pasišaukė za- 
kristijoną ir tarė: 

— Imk šitą piestą, nunešk ją Belkolorei ir pasakyk: „Klebonas 
labai dėkoja ir prašo atiduoti apsiaustą, kurį berniukas paliko jums 
užstato“. 

Zakristijonas su ta piesta nuėjo į Belkolorės namus ir rado ją drau- 
ge su vyru bepietaujant. Čia, pastatęs piestą ant stalo, persakė kunigo 
žodžius. Belkolorė, išgirdusi reikalaujant apsiausto, norėjo atsikirsti, 
tačiau Bentivenja nutraukė ją, rūsčiai šaukdamas: 

— Tai tu imi užstatą iš klebono? Prisiekiu Kristum, man norisi 
skelti tau į žandą! Eik ir tuojau grąžink apsiaustą, velniai tave rautų! 
Ir žiūrėk, jeigu jis ko nors pageidautų, sakau tau, jeigu jis netgi papra- 
šytų mūsų asilo, niekad jam neatsakyk. 

Belkolorė pakilo bambėdama, priėjusi prie skrynios, ištraukė ap- 
siaustą, atidavė jį zakristijonui ir tarė: 

— Pasakyk meserui nuo manęs šitaip: ,„Belkolorė prisiekia dievu, 
kad jūs niekad nebegrūsit užkulo jos piestoje, nes per daug garbės jai 
suteikėte šįkart!“ 

Zakristijonas išėjo su apsiaustu ir persakė tuos žodžius klebonui. 
Šis juokdamasis tarė: 

— Kai pamatysi ją, pasakyk, kad jeigu ji neskolins man piestos, 
aš jai neskolinsiu grūstuvo; kaip ji man, taip ir aš jai! 

Bentivenja manė, jog žmona pasakė šitaip todėl, kad jis išbarė ją, ir 
nesidėjo to į galvą. O Belkolorė užsirūstino ir su klebonu nesikalbėjo 
iki vynuogių derliaus, bet kai klebonas prigrasino įstumti ją pačiam 
Liuciferiui į nasrus, iš didelės baimės ji prie jauno vyno ir karštų kaš- 
tonų susitaikino su juo, ir paskui juodu dar daug kartų smagiai sau vai- 
šinosi. O vietoj tų penkių lirų kunigas liepė aptraukti nauju pergamen- 
tu jos cimbolus ir prikabinti žvangučius, ir ji liko patenkinta. 

KALANDRINAS, BRUNAS IR BUFALMAKAS IEš- 
KO MUNJONĖJE HELIOTROPO; KALANDRINAS 
TARIASI JĮ RADĘS IR GRĮŽTA NAMO, PRISIKRO- 

VĘS AKMENŲ. ŽMONA JĮ BARA; JIS ĮŠIRDĘS MU- 
ŠA JĄ, O DRAUGAMS PASAKOJA, KĄ ŠIE GERIAU 
ŽINO UŽ JĮ. 


Užsibaigus Pamfilo novelei, tiek prijuokinusiai damas, kad jos ir 
dabar dar juokiasi, karalienė liepė Elizai pasakoti toliau; šioji, vis dar 
juokdamasi, pradėjo: 

— Nežinau, mielosios damos, ar man pavyks savo noveliuke, ne 
mažiau teisinga kaip ir smagia, tiek jus prijuokinti, kiek Pamfilas pri- 
juokino savąja; bet pamėginsiu. 

Mūsų mieste, kur visada gausu ir keistų žmonių, ir įvairių papro- 
čių, ne per seniai gyveno tapytojas, vardu Kalandrinas''*, žmogus be 
vieno šulo ir pilnas keistenybių. Daugiausia laiko jis praleisdavo su 
dviem kitais tapytojais, kurių vienas vadinosi Brunas, o antras Bufal- 
makas!''?. Tai buvo linksmi, bet sykiu protingi ir gudrūs vyrukai, kurie 
su Kalandrinu bendravo todėl, kad šis savo būdu ir naivumu dažnai 
jiems suteikdavo gardaus juoko. Tuo pat metu gyveno Florencijoj ir 
vienas jaunuolis, nuostabus išdaigininkas, gabus visokioms išmonėms, 
sąmojingas ir malonus, vardu pavarde Mazas del Sadžas!'?. Šį tą nu- 
girdęs apie Kalandrino kvailumą, jis sumanė pasijuokti iš jo — iškrėsti 
kokį pokštą arba apmulkinti. Vieną dieną atsitiktinai jį radęs švento 
Jono bažnyčioje ir matydamas atidžiai bežiūrinėjantį tapybą ir raiži- 
nius tabernakulio, neseniai pastatyto ant altoriaus minėtoje bažnyčio- 
je, nusprendė, kad dabar tinkamas laikas ir vieta savo sumanymui 
vykdyti. Įspėjęs draugą, ką ketinąs daryti, sykiu su juo nuėjo ten, kur 
vienišas sėdėjo Kalandrinas; dėdamiesi jo nematą, juodu pradėjo šne- 
kėtis apie įvairių akmenų savybes, ir Mazas kalbėjo taip dalykiškai, 
lyg būtų didžiausias akmenų žinovas. Kalandrinas, išgirdęs šitą šneką, 
pastatė ausis; matydamas, kad paslapties čia nėra, netrukus jis atsistojo 
ir priėjo prie jų. Mazas, labai tuo patenkintas, postringavo toliau; Ka- 
landrinas paklausė, kurgi yra tokių stebuklingų akmenų. Mazas atsa- 
kė, kad daugiausia jų galima rasti Berlincone, baskų žemėje, krašte, 
vadinamam Smaguryne, kur vynuogienojai parišami dešrelėmis, kur 
žąsis parduodama už trečioką ir dar su žąsiuku priedo; ir esąs ten kal- 
nas, visas iš tarkuoto parmezano sūrio, ant kurio gyvena žmonės ir 
nieko kito neveikia, kaip tik gamina makaronus ir kukulius, verda juos 
gaidienos nuovire ir mėto žemyn: kas daugiau sugauna, daugiau ir tu- 
ri; o čia pat šalimais tekąs upelis skaidraus vyno, geresnio niekas nėra 
gėręs, ir be lašelio vandens. 

— O, tai puikus kraštas! — sušuko Kalandrinas. — Bet pasakyk 
man, ką daro tie žmonės su gaidžiais, kuriuos ten verda? 

— Baskai suvalgo visus,— atsakė Mazas. 

— Ar esi ten kada buvęs? — paklausė Kalandrinas. 

— Ar esu ten buvęs? — sušuko Mazas. — Ne sykį, o tūkstantį! 

— O kiek į ten kelio? — klausinėjo Kalandrinas. 

— Bus arti tūkstančio mylių, jei žengsi naktį tylią, — atšovė Ma- 
zas. 

— O, toliau negu į Abrucus!'',— tarė Kalandrinas. 

— Žinoma,— atsiliepė Mazas,— trupučiuką toliau. 

Kvaišelis Kalandrinas, matydamas, kad Mazas šitaip kalba rimtu 
veidu ir be juokų, tuo patikėjo, kaip tikima akivaizdžiausia tiesa, ir, 
laikydamas viską gryna teisybe, tarė: 

— Man per toli; bet jeigu būtų arčiau, dievaži, nueičiau bent kartą 
su tavim pažiūrėti, kaip gumulais ritasi nuo kalno tie makaronai, ir 
prisišveisčiau jų ligi soties. Bet sakyk man, meldžiamasis, ar nepasi- 
taiko ir mūsų apylinkėse tų stebuklingų akmenų? 

— O taip, — atsakė Mazas,— pas mus yra dvejopų akmenų, tu- 
rinčių ypatingą galią: vieni — tai Setinjano ir Montišio uolynai''*, 
kurie, padarius iš jų girnas, mala miltus; todėl ir sakoma tame krašte: 
„Iš dievo ateina malonės, o iš Montišio — girnos“. Tų akmenų tokia 
daugybė, kad jie pas mus menkai vertinami, lygiai kaip pas juos sma- 
ragdai, kurių ten ištisi kalnynai, aukštesni už Morelo kalną''?, o taip 
jie šviečia vidurnaktį, kad dieve sergėk. Ir žinok: jeigu kas sugebėtų 
tokį akmenį, kol jame dar neprakalta kiaurymė, apdailinti ir į žiedą 
įsodinti, ir jį nuneštų sultonui, gautų iš jo visa, ko tik panorėtų. Yra 
čia dar kitokių akmenų, kuriuos mes, auksakaliai, vadiname heliotro- 
pu; tai nepaprastos galios akmuo: kas jį nešioja su savim, to niekas ne- 
mato ten, kur jo nėra. 

— O tai nuostabi galia! — sušuko Kalandrinas. — Bet kur tokių 
akmenų yra? 

— Dažniausiai jų randama Munjonėje!'*“,— atsakė Mazas. 

— Kokio jie dydžio? Ir kokios spalvos? — klausinėjo Kalan- 
drinas. 

— Įvairių pasitaiko: ir didesnių, ir mažesnių, — atsakė Mazas. — 
O spalva tai visų beveik juoda. 

Gerai įsidėmėjęs visa tat, Kalandrinas, dėdamasis turįs kitokių rei- 
kalų, atsisveikino su Mazu ir ryžosi eiti ieškoti to akmens. Bet nuspren- 
dė apie tai pranešti Brunui ir Bufalmakui, kuriuos ypatingai mylėjo. 

Taigi ėmėsi ieškoti jų, idant drauge su jais nedelsdamas pirma kitų 
galėtų leistis į kelią. Visą tą rytmetį jis sugaišo jų beieškodamas; galų 
gale, jau po devynių, prisiminė, kad jie dirba Faencos moterų vienuo- 
lyne'*!. Nors karštis buvo baisiausias, metęs į šalį visus reikalus, pote- 
kinis nubėgo ten, pasišaukė juos ir tarė: 

— Bičiuliai, jeigu norite, mes galime tapti turtingiausiais Floren- 
cijos žmonėmis. Iš vieno patikimo žmogaus sužinojau, kad Munjonėje 
galima rasti tokį akmenį, kurį nešiodamas su savim daraisi nemato- 
mas: todėl aš manau, kad mes negaišdami turime leistis jo ieškoti, kol 
dar niekas kitas nenuėjo. Mes tikriausiai tą akmenį rasime, nes aš gerai 
jį pažįstu; o kai surasime, ko mums daugiau bereikia? Įsidėsim į krepšį 
ir eisim prie vertelgų, kurių stalai, žinote, visada apkrauti florinais 
bei dukatais, ir prisižersime tiek aukso, kiek tik norėsime. Niekas mū- 
sų nepamatys. Šitaip išsyk pralobsime, ir nereiks mums kiaurą dieną 
lyg sraigėms sienų terlioti. 

Brunas ir Bufalmakas, girdėdami tokias naujienas, širdyje nusi- 
juokė, susižvalgė ir neva smarkiai nustebę išgyrė Kalandrino suma- 
nymą. Bufalmakas dar paklausė, kaip vadinasi tas akmuo. Kalandri- 
nui, tuščiagalviui žmogeliui, vardas jau buvo spėjęs išgaruoti iš atmin- 
ties, ir jis atsakė: 

— Kuriam galui mums vardas, jeigu mes žinome jo ypatybes? Man 
rodos, eikime ieškoti, ilgiau nedelsdami. 

— Gerai,— tarė Brunas, — o kaip jis atrodo? 

— Įvairių pasitaiko, — atsakė Kalandrinas, — bet visi kone juodi. 
Todėl, man regis, turime rinkti visus juodus akmenis, kokius tik pa- 
matysim, kol užtiksime tą. Na, negaiškim, eime! 

— Palauk, — sušuko Brunas ir, kreipdamasis į Bufalmaką, ta- 
rė: — Man rodos, Kalandrinas sako teisybę; bet aš manau, kad dabar 
ne laikas, nes saulė aukštai, spigina stačiai į Munjonę ir išdžiovino vi- 
sus akmenis, todėl dabar balti atrodo netgi tie, kurie rytmetį, kol saulė 
jų nebuvo išdžiovinusi, atrodė juodi; be to, šiandie darbo diena, prie 
Munjonės įvairiais reikalais bus daug žmonių; pamatę mus, jie gali 
suprasti, ką mes veikiame, ir, ko gero, patys ims ieškoti; akmuo gali pa- 
kliūti jiems į rankas, ir mūsų triūsas nueis šuniui ant uodegos. Man ro- 
dos, o gal taip rodos ir jums, šitokio darbo reikia imtis rytmetį, kada 
lengviau atskirti juodus akmenis nuo baltų, ir šventadienį, kada nieko 
ten nebus ir niekas mūsų nematys. 


Bufalmakas išgyrė Bruno pasiūlymą, Kalandrinas irgi sutiko, tad 
visi trys susikalbėjo ateinantį sekmadienį iš pat ryto eiti to akmens ieš- 

koti. Kalandrinas prašė, gink dieve, niekam apie šį dalyką neprasitarti, 
nes ir jam tatai patikėta slapčia. Paskui jis dar pridūrė, ką girdėjęs apie 
Smagurynės kraštą, ir dievagodamasis tvirtino, kad tai šventa teisybė. 
Kalandrinui nuėjus, abu tapytojai susitarė, kaip jiedviem, šį žaidimą 
žaidžiant, laikytis. 

Kalandrinas nekantriai laukė sekmadienio ryto. Pagaliau išaušo 
sekmadienis. Jis atsikėlė švintant, pasišaukė draugus, ir jie, išėję pro 
švento Galiaus vartus ir nusileidę prie Munjonės, ėmė braidžioti po 
vandenį, ieškodami akmens. Kalandrinas, kaip pats karščiausias ieško- 
tojas, ėjo priešaky, greitai šokinėdamas tai šen, tai ten, ir kur tik pama- 
tydavo juodą akmenį, pripuolęs griebdavo ir dėdavos į antį. Bičiuliai 
ėjo užpakaly, kartkartėm paimdami vieną kitą. Netoli tenuėjo Kalan- 
drinas, o jo antis jau buvo pilnas akmenų; todėl pasikėlęs švarko skver- 
nus, o buvo jis dukslus, pasiūtas ne pagal henegaviečių madą, gerai 
užkamšęs juos už diržo, pasidarė plačią sterblę. Veikiai prisikrovė ir 
sterblę. Netrukus Kalandrinas pasikėlė taip jau ir apsiaustą, kurio 
skreitan irgi prigrūdo akmenų. 

Kai Bufalmakas ir Brunas pamatė, kad Kalandrinas šitaip apsikro- 
vęs ir kad jau metas valgyti, Brunas, kaip buvo tarp jųdviejų susitarta, 
sako Bufalmakui: 

— O kurgi Kalandrinas? 

Bufalmakas, kad ir matydamas jį netoli savęs, pasisukinėjo aplin- 
kui, pasidairė šen bei ten ir sako: 

— Nežinau, ką tik buvo priešais mus. 

— Taigi ką tik buvo, — sako Brunas, — bet dabar tikriausiai sėdi 
jau namie ir pietauja, o mes lyg apdujėliai vis tebeieškom juodųjų 
akmenų Munjonėje. 

— Na ir gerai padarė, — sako Bufalmakas, — iškrėtė mums pokštą 
ir paliko čia! O kam mudu, kvailiai, juo patikėjom? Klausyk, kas kitas, 
be mudviejų, būtų buvęs toks mulkis ir davęsis įkalbamas, kad Mun- 
Jonėje esą stebuklingos galios akmenų? 

Klausydamasis jų šnekos, Kalandrinas pamanė, kad tas akmuo pa- 
teko jam į rankas ir kad dėl to juodu jo nemato, nors jis visai šalia. Be 
galo džiaugdamasis savo laimikiu, jis nusprendė grįžti namo ir, neta- 
ręs nė žodžio. pasuko atgal. Matydamas tai, Bufalmakas ir sako 
Brunui:: 

— O ką mudu darysim? Gal grįžti ir mums? 

— Eiva,— atsakė Brunas, — bet, prisiekiu dievu, daugiau Kalan- 
drinas manęs neapgaus; jeigu jis būtų netoliese, kaip kad visą šį rytą, 

aš taip jam trenkčiau šituo akmeniu į kulnus, kad jis bent mėnesį pri- 
simintų šį pokštą. 

Kaip tarė, taip ir padarė: užsimojo ir paleido akmenį į Kalandriną. 
Pajutęs skausmą, Kalandrinas pakėlė koją ir ėmė dejuoti; bet nutylėjo 
ir žengė toliau. O Bufalmakas paėmė vieną iš surinktų savo akmenukų 
ir tarė Brunui: 

— Žiūrėk, koks dailus akmenukas! Kad taip juo į strėnas Kalan- 
drinui! — Smagiai užsimojęs, sviedė, ir akmuo trinktelėjo Kalandri- 
nui į nugarą. 

Vienu žodžiu, šitaip šnekėdamiesi, jie laidė į jį akmenis visu Mun- 
jonės paupiu iki pat švento Galiaus vartų. Čia, išbėrę žemėn surinktus 
akmenis, stabtelėjo pasikalbėti su muitinės sargybiniais; šie, jųdviejų 
įspėti, dėjosi nieko nematą ir davė Kalandrinui praeiti, leipdami juo- 
kais. Kalandrinas, niekur nesustodamas, pasiekė savo namus ties Ma- 
lūno kampu. Likimas toks palankus buvo šiam pokštui, kad, kol Ka- 
landrinas ėjo paupiu, o toliau miestu, niekas jo neužkalbino,— mat 
jis sutiko tik kelis praeivius, nes beveik visi tuo metu pietavo. 

Taip apsikrovęs, Kalandrinas įžengė į savo namus. Lyg tyčia tuo 
metu jo žmona, mona Tesa, graži ir šauni moteris, stovėjo viršuj laiptų; 
bent kiek įširdusi, kad jis ilgai neparėjo, pamačiusi jį grįžtant, šoko 
plūsti: 

— Na, brol, pagaliau velnias parnešė tave! Visi žmonės kada jau 
papietavę, o tu tik dabar parsivelki pietų! 

Kalandrinas, išgirdęs tai ir supratęs, kad žmona jį mato, pilnas ap- 
maudo ir skausmo, užriko: 

— Ak tu, bjaurybe! Ir ko čia pasipainiojai? Tu pražudei mane! 
Bet, dievaži, aš tau atsimokėsiu! 

Įsmukęs į kambariuką ir suvertęs čion visą krūvą parsineštų ak- 
menų, jis įdūkęs puolė prie žmonos, griebė ją už kasų ir, partrenkęs že- 
mėn, kiek įstengė jo rankos ir kojos, ėmė kumščiuoti ir spardyti, kol 
neliko jai sveikas nė vienas plaukas ant galvos, nė vienas kaulas visame 
kūne, kad ir kaip ji maldavo pasigailėti, kryžium sudėjusi rankas. 

Bufalmakas ir Brunas, bent kiek pakvatoję prie vartų su sargybi- 
niais, lėtu žingsniu sekė iš tolo paskui Kalandriną. Prisiartinę prie jo 
namų slenksčio, juodu išgirdo baisų triukšmą: padūkėlis vanojo savo 
žmoną. Apsimetę, lyg atėjo tik dabar, juodu šūktelėjo Kalandriną. Šis, 
visas suplukęs, išraudęs ir nusikamavęs, iškišo galvą pro langą ir pap- 
rašė lipti pas jį aukštyn. Dėdamiesi bent kiek supykę, juodu užlipo au- 
kštyn ir įžengė į kambarį, pilną akmenų. Viename kampe graudžiai 

verkė žmona sutaršytais plaukais, sudaužytu ir pamėlusiu veidu, o ki- 
tame gale sėdėjo Kalandrinas, nusijuosęs diržą, uždusęs, lyg išvargęs. 
Pasižiurėję valandžiukę, juodu tarė: 

— Kas čia dabar, Kalandrinai? Ar mūryti sumanei, kad tiek ak- 
menų priversta? — Ir dar pridūrė: — O kas monai Tesai? Atrodo, 
ją sumušei? Kas čia per naujienos? 

Kalandrinas, pailsęs nuo akmenų tampymo, nuo įnirtingo muši- 
mo, be to, priveiktas skausmo dėl prarastos, jo manymu, laimės, nega- 
lėjo atgauti dvasios ir suregzti tinkamo atsakymo. Kiek luktelėjęs, Bu- 
falmakas prabilo vėl: 

— Kalandrinai, jeigu ant ko nors ir griežei dantį, tai vis dėlto ne- 
derėjo tau ant mūsų išlieti savo rūstybės, kaip tu kad padarei: išsivedei 
ieškoti brangiojo akmens ir, nepasakęs nė „sudiev“, nė „velniop“, pa- 
likai lyg du avinus Munjonėje, o pats nuėjai. Tu mus labai įskaudinai. 
Bet žinok: paskutinis kartas, kai tu iškreti mums tokį pokštą! 

Išgirdęs šituos žodžius, Kalandrinas prisivertė ir atsakė: 

— Bičiuliai, nepykite! Viskas dėjosi ne taip, kaip jūs manote. Ne- 
laimingas aš! Juk buvau suradęs tą akmenį! Ar norite išgirsti visą 
teisybę? Kai judu pirmusyk ėmėte vienas antrą klausinėti, kur din- 
go Kalandrinas, aš buvau nuo jūsų ne toliau kaip per dešimtį uolekčių. 
Matydamas, kad einate ir manęs nematote, aš judu aplenkiau ir visą 
laiką ėjau bent kiek priešaky. 

Taip jis papasakojo jiems nuo pradžios iki galo, ką juodu veikė ir 
kalbėjo, parodė akmenimis apdaužytą nugarą ir užkulnius, o paskui 
dėstė toliau: 

— Ir pasakysiu jums, kai aš ėjau pro vartus su visais šitais akme- 
nimis antyje, niekas man nepasakė nė žodžio, o jūs žinote, kokie nema- 
lonūs ir įkyrūs tie sargybiniai ir kaip jie nori viską apšniukštinėti; to- 
liau aš sutikau kelyje daug savo kūmų ir bičiulių, visada užkalbinančių 
mane ir kviečiančių išgerti; bet šįkart neatsirado nė vieno, kuris man 
būtų pasakęs bent pusę žodžio, nes jie manęs nematė. Galų gale, kai 
parėjau namo, šita ragana, šita prakeiktoji boba išėjo manęs pasitikti 
ir pamatė mane, o jūs žinote, nuo moterų akies bet koks daiktas pra- 
randa stebuklingą savo galią. Ir taip aš, kuris galėjau sakytis esąs lai- 
mingiausias žmogus Florencijoj, likau nelaimingiausias, todėl ir sumu- 
šiau ją, kiek beįstengė mano rankos; dar ir dabar vos valdausi: taip 
knieti nuleisti jai kraują. Prakeikta tebūnie valanda, kai aš ją pirmu- 
syk pamačiau ir kai ji įžengė į šituos namus! 

Ir, vėl užsidegęs pykčiu, norėjo pakilti ir talžyti ją iš naujo. 

Girdėdami tai, Bufalmakas ir Brunas iš pradžių dėjosi smarkiai nu- 
stebę ir tolydžio pritarinėjo Kalandrino žodžiams, o pačius ėmė toks 
juokas, kad jie vos nesprogo. Bet matydami, kad jis įdūkęs stojasi, ke- 
tindamas antrusyk mušti žmoną, juodu prišoko prie jo ir sulaikė, sa- 
kydami, kad viskuo kalta ne žmona, o jis pats: žinodamas, kad nuo mo- 
terų akies visi daiktai praranda savo galią, turėjo ją įspėti, kad pasi- 
saugotų ir tą dieną nesirodytų jam po akių. Šį apdairumą dievas atė- 
męs iš jo ar todėl, kad toji laimė ne jam buvo skirta, ar todėl, kad jis 
ketino apgauti savo draugus, kuriems tučtuojau privalėjo pranešti, 
kai tik apsižiūrėjo suradęs tą akmenį. 

Po ilgų šnekų jie vargais negalais sutaikino Kalandriną su skausmo 
prislėgta žmona ir išėjo, palikę jį, liūdnai bežiūrintį į krūvą akmenų. 

FJEZOLĖS KLEBONAS MYLI VIENĄ NAŠLĘ, KURI 

JO NEMYLI; MANYDAMAS GULIĮS SU JA, JIS GULI 

SU JOS TARNAITE, O DAMOS BROLIAI [DUODA JĮ 
VYSKUPUI. 


Pagaliau Eliza baigė savo novelę, labai pralinksminusi ja visą 
draugiją. Tada karalienė kreipėsi į Emiliją, pageidaudama, kad toliau 
pasakotų ji. Emilija tučtuojau pradėjo šitaip: 

— (Garbingosios damos, kad kunigai, vienuoliai ir kiti dvasininkai 
yra mūsų širdžių gundytojai, tat, prisimenu, jau buvo įrodyta dauge- 
lyje čia girdėtų novelių; bet kadangi neįmanoma apie tai prikalbėti 
tiek, jog neliktų dar ko pridurti, aš ketinu jums papasakoti novelę apie 
vieną kleboną, kuris žūt būt norėjo suvilioti vieną kilmingą damą; 
šioji, budama labai protinga, pasielgė su juo taip, kaip jis buvo vertas. 

Kiekviena iš jūsų, be abejo, žinote, kad Fjezolė — senovinis mies- 
tas, kurio aukštumos nuo čia matyti, — kadaise buvo didelis ir žymus. 
Nors šiandien jis sunykęs, tačiau vyskupija visada ten būdavo, yra ir 
dabar. Tame mieste, netoli katedros, viena kilminga našlė, vardu 
mona Pikarda, turėjo kitados sodybą su nedideliu namiuku; būdama 
ne iš lobingųjų, čia ji gyveno didesnę dalį metų drauge su dviem savo 
broliais, labai padoriais ir mandagiais jaunuoliais. Kadangi ši dama 

dažnai lankė bažnyčią ir buvo dar labai jauna, graži ir patraukli, kle- 
bonas ją taip įsimylėjo, kad nebesitvėrė savam kaily. Po kiek laiko jis 
tiek įsidrąsino, kad pats išpažino šitai damai savo jausmus, maldavo 
neatstumti jo meilės ir mylėti jį, kaip jis kad ją mylįs. Tasai klebonas 
amžiumi buvo jau senas, bet širdimi visai dar jaunas, įžūlus ir išpui- 
kęs, nešąsis labai didžiu, toks įkyrus, nemandagus ir atgrasus, kad 
niekas jo nemėgo. O jeigu kas bent trupučiuką jį ir mėgo, tai anaiptol 
ne ši dama: jinai jo nepakentė labiau nei galvos skausmo. Taigi ji, 
protinga moteris būdama, jam atsakė: 

— Mesere, kad jūs mane mylite, man labai malonu, ir aš privalau 
jus mylėti ir mylėsiu nuoširdžiai. Bet tarp jūsų meilės ir manosios ne- 
turi būti nieko nedoro. Jūs esate dvasinis mano tėvas bei kunigas ir 
jau gerokai arti senatvės, o tatai jus turi daryti skaistų ir dorą. Antra 
vertus, ir aš esu nebe mergaitė, kuriai dar pritiktų tokie įsimylėjimai, 
esu našlė; o jūs žinote, kiek doros reikalaujama iš našlių. Todėl atleis- 
kite man, kad tokia meile, kokios prašote, aš niekad jūsų nemylėsiu, 
o ir nenoriu, kad jūs mane šitaip mylėtumėte. 

Klebonas, šį kartą nieko iš jos nepešęs, anaiptol nenusiminė, po 
pirmo pralaimėjimo nepasijuto nei suglumęs, nei nugalėtas, o priešin- 
gai, griebėsi beatodairiško įžūlumo, tolydžio piršdavosi jai ir per laiš- 
kus, ir per pasiuntinius, o ir pats, kai tik pamatydavo ją bažnyčioje. 
Tasai atkaklumas tiek mūsų damai įgriso, kad ji nusprendė atsikratyti 
įkyruolio tokiu būdu, kokio jis nusipelnė; bet nieko nenorėjo pradėti, 
pirmiau nepasitarusi su broliais. Apsakiusi jiems, kaip elgiasi su ja kle- 
bonas ir ką ji pati ketina daryti, gavusi visišką jų pritarimą, po kelių 
dienų kaip paprastai nuėjo į bažnyčią. Vos tik išvydo ją klebonas, 
tučtuojau kaip visada priėjo artyn ir ėmė bičiuliškai šnekinti. Dama, 
džiaugsmingai žvelgdama į jį, pasitraukė su juo bent kiek į šalį ir, kai 
klebonas, savo papratimu, jai prikalbėjo daug meilių žodelių, giliai 
atsidususi, tarė: 

— Mesere, ne kartą esu girdėjusi, kad nėra tokios tvirtovės, kuri, 
kasdien puolama, nebūtų galiausiai paimta; dabar matau, kad šitaip 
atsitiko ir man. Jūs taip apsukote man galvą čia saldžiais žodžiais, čia 
viena paslauga, čia kita, kad aš nusprendžiau sulaužyti savo nusistaty- 
mą ir, jeigu taip labai patinku, priklausyti jums. 

Klebonas, be galo prasidžiugęs, tarė: 

— Nuoširdžiai jums dėkoju, ponia; tiesą pasakius, aš baisiai ste- 
biuosi, kad jūs taip ilgai spyriojotės: kiek pamenu, nė viena tokia man 
nepasitaikė; priešingai, kartais aš sakydavau: jeigu moterys būtų iš 

sidabro, jos netiktų monetoms, nes nė viena neatlaikytų kūjo. Bet 
dabar nekalbėkim apie tai. Kur ir kada mudu susitiksime? 

Dama atsakė: 

— Brangusis mano pone, kada? — pareina vien tik nuo jūsų, nes 
aš neturiu vyro, kuriam privalėčiau duoti apyskaitą apie savo naktis; 
bet kur? — nesugalvoju. 

Klebonas tarė: 

— Kaip nesugalvojate? O jūsų namuose? 

Dama atsakė: 

— Mesere, jūs žinote, kad aš turiu du jaunus brolius, kurie dieną 
ir naktį parsiveda draugų, o mano namas nedidukas; todėl ten eiti 
galėtume nebent tik tuo atveju, jeigu tūnotume kaip nebyliai, neišsi- 
duodami jokiu žodeliu nei garsu, ir visą laiką būtume tamsoje lyg 
neregiai. Jeigu šitaip norite, tai galima, nes į mano kambarį jie niekad 
neužeina; bet jų kambarys yra greta manojo, taigi net tyliausias kuž- 
desys jiems būtų girdėti. 

Tuomet klebonas tarė: 

— Ponia, vienai nakčiai ar dviem bus gerai ir ten, o aš tuo tarpu 
pagalvosiu, kur mudu galėtume patogesnę vietą susirasti. 

Dama atsakė: 

— Mesere, čia jau jūsų dalykas; aš jus prašau tik vieno: kad viskas 
liktų paslaptyje ir niekas apie tai nesužinotų nė žodžio. 

— Ponia, dėl to nesirūpinkit ir jeigu galima, pasistenkite, kad 
šįvakar mudu būtume drauge. 

— Su mielu noru,— atsakė dama. Paaiškinusi jam, kada ir kur 
ateiti, ji atsisveikino ir grįžo namo. 

Turėjo ši dama tarnaitę, tiesa, jau nebe jauną, bet tokio bjauraus 
ir nežmoniško veido, kokio niekur nepamatysi: jos nosis buvo smarkiai 
prisiplojusi, burna kreiva, lūpos storos, dantys reti ir dideli; ji truputį 
žvairavo, ir jos akys amžinai buvo nesveikos, o veido spalva žalia bei 
geltona, taigi atrodė, lyg vasarą būtų praleidusi ne Fjezolėj, o Sini- 
galijoj'“?. Be viso šito, ji dar šlubavo, nes dešinė koja buvo trumpesnė. 
Vadinosi ji Čiuta, bet kadangi toks šlykštus buvo jos veidas, visi ją 
vadino Čiutaca'“*. Kad ir bjauri buvo iš povyzos, tačiau šiokio tokio 
gudrumo jai netrūko. 

Dama pasišaukė ją pas save ir tarė: 

— Čiutaca, jeigu tu šiąnakt padarysi man paslaugą, aš tau pado- 
vanosiu gražius naujus marškinius. 

Išgirdusi, kad ponia žada jai marškinius, Čiutaca sušuko: 

— Ponia, jeigu duosite man marškinius, aš šoksiu kad ir į ugnį. 

— Na, gerai, — atsakė dama, — aš noriu, kad šiąnakt tu pergulė- 
tum mano lovoje su vienu vyriškiu ir paglamonėtum jį, bet, gink dieve, 
netark nė žodžio, kad tavęs neišgirstų mano broliai: juk žinai, kad jie 
miega šalimais; o paskui aš duosiu tau marškinius. 

Čiutaca sušuko: 

— Jeigu reikia, pergulėsiu ir su šešetu, ne tik su vienu! 

Ir štai, stojus vakarui, atėjo kunigas klebonas, kaip buvo jam pri- 
sakyta, o du jaunuoliai, kaip buvo susitarusi su jais dama, sėdėjo savo 
kambary ir garsiai kalbėjosi. Klebonas tylutėliai įsėlino tamsoje į 
damos kambarį ir, kaip buvo jam nurodyta, prisiartino prie lovos, 
o Čiutaca, gerai ponios primokyta, atsigulė iš kitos pusės. Kunigas 
klebonas, manydamas, kad prie šono jo mylimoji dama, apkabino 
Čiutacą ir ėmė bučiuoti nesakydamas nė žodžio, o Čiutaca jį; ir pra- 
dėjo klebonas smagintis su ja, turėdamas pagaliau glėbyje seniai 
trokštamas gėrybes. 

Kai tokie dalykai dėjosi, mūsų dama liepė broliams vykdyti to- 
lesnius jos nurodymus. Tyliai išėję iš kambario, jie pasuko į aikštę, 
ir laimė jiems buvo palankesnė, negu tikėjosi: mat, esant dideliam 
karščiui, vyskupas užsimanė pasivaikščioti, aplankyti šiuodu jaunuo- 
lius ir pasišnekučiuoti su jais prie gaivios taurės. Pamatęs juodu atei- 
nant, vyskupas išreiškė jiems savo norą ir nužingsniavo drauge. Įžen- 
gęs į vėsų jų kiemelį, kur degė daug žiburių, jis su dideliu malonumu 
ragavo skanų jų vyną. Išgėrus jaunuoliai tarė: 

— Mesere, kadangi buvote toks malonus ir teikėtės aplankyti šį 
kuklų mūsų namelį — mes kaip tik ir ėjome jūsų pasikviesti, — tai 
pageidautume, kad jūs teiktumėtės pažvelgti ir į vieną mažmožį, kurį 
norime jums parodyti. 

Vyskupas mielai sutiko. Tada vienas iš jaunuolių, paėmęs rankon 
degantį fakelą ir žengdamas priekyje, o užpakaly sekant vyskupui ir 
visiems kitiems, pasuko į tą kambarį, kur klebonas gulėjo su Čiutaca. 
Dvasiškas tėvas, skubėdamas kuo greičiau joti, kol šie čion atėjo, jau 
buvo nusivaręs daugiau nei tris mylias, taigi išvargęs ilsėjosi, laiky- 
damas, nors ir karšta buvo, Čiutacą glėbyje. 

Kai jaunuolis su deglu rankoje įžengė į kambarį, o iš paskos vys- 
kupas ir kiti, — visi pamatė kleboną su Čiutaca glėbyje. Tuo tarpu 
klebonas nubudo; išvydęs šviesą ir tiek žmonių aplinkui, iš baisios 
gėdos ir baimės pakišo galvą po antklode. Vyskupas smarkiai išbarė 
jį, liepė iškišti galvą ir pasižiūrėti, su kuo gulįs. Supratęs damos 

apgaulę ir pamatęs, kokią gėdą tuo užsitraukė, klebonas staiga pasi- 
juto pačiu nelaimingiausiu žmogumi. Vyskupo įsakymu, jis apsirengė 
ir su gera sargyba buvo parvestas namo, kur už savo nuodėmę turėjo 
atlikti sunkią atgailą. 

Vyskupas panoro sužinoti, kaipgi atsitiko, kad jis čia sugulė su 
Čiutaca. Jaunuoliai viską jam apsakė nuodugniai. Išgirdęs tat, vysku- 
pas labai pagyrė damą, taip pat ir jaunuolius, kad šie, nenorėdami 
teptis rankų kunigo krauju, pasielgė su juo, kaip jis nusipelnė. Už šią 
nuodėmę vyskupas jam liepė atgailauti keturiasdešimt dienų, bet iš 
meilės ir pasipiktinimo atgailavo jis daugiau nei keturiasdešimt devy- 
nias; aš jau nekalbu apie tai, jog ilgą laiką po to negalėdavo išeiti gat- 
vėn, kad vaikėzai nebadytų jo pirštais, šaukdami: 

— Žiūrėkit, žiūrėkit, ana tas, kur gulėjo su Čiutaca! 

Šios patyčios taip baisiai jį erzino, kad jis vos neišsikraustė iš 
proto. 

Šitaip šaunioji dama atsikratė įkyraus ir įžūlaus klebono, o Čiu- 
taca laimėjo marškinius ir smagią naktį. 

TRYS JAUNUOLIAI FLORENCIJOJ NUMAUNA 
KELNES VIENAM MARKOS TEISĖJUI, BESĖDIN- 
ČIAM KRĖSLE IR BESPRENDŽIANČIAM BYLĄ. 


Kai Emilija baigė savo pasakojimą ir visi labai gyrė našlę, kara- 
lienė, į Filostratą pažvelgusi, tarė: 

— Dabar tavo eilė pasakoti. 

Filostratas tučtuojau atsakė, kad pasiruošęs, ir pradėjo: 

— Mielosios damos, Eliza neseniai paminėjo vieną jaunuolį, bū- 
tent Mazą del Sadžą, ir man kilo mintis atidėti į šalį pasirinktą novelę 
ir pasekti jums kitą apie jį ir jo draugus; nors ta novelė ir nėra nepa- 
dori, tačiau joje pasitaiko žodžių, kuriuos jūs gėdinatės vartoti; bet ji 
tokia juokinga, kad aš vis tiek ją papasakosiu. 

Kaip visos esate girdėjusios, mūsų miesto viršininkais labai dažnai 
būna žmonės iš Markos!**, beveik visada tokie menkadvasiai, skurdžiai 
ir elgetos, jog visa, ką tik jie daro, atrodo vien gobšybė; per šitą įgimtą 

savo šykštumą ir godulystę atsiveža jie su savim teisėjus ir notarus, 
kurie atrodo greičiau paimti nuo žagrės ar iš kurpiaus dirbtuvės negu 
iš teisininkų mokyklos. Ir šit, atvykęs į mūsų miestą vienas podesta, 
tarp daugelio kitų teisėjų, atsivežė su savim vieną tokį, kuris vadinosi 
meseras Nikola da San Lepidijas ir kuris atrodė greičiau šaltkalvis 
negu teisdarys; tarp kitų teisėjų buvo jis paskirtas baudžiamosioms 
byloms. Dažnai atsitinka, kad piliečiai, nors ir neturi ko veikti teisme, 
vis dėlto kartais ten užeina; lygiai taip užsuko ten vieną rytą ir Mazas 
del Sadžas, ieškodamas savo draugo. Čia jam krito į akį teisėjo krėsle 
besėdįs tasai meseras Nikola, į kurį įsižiūrėjo lyg į kokį neregėtą 
paukštį. Iš tikrųjų buvo ko stebėtis! Ant galvos — murzina voverių 
kepurė, už diržo užkišta rašalinė, liemenė ilgesnė už švarką, žodžiu, 
teisėjas atrodė taip keistai, kaip joks tvarkingas ir padorus žmogus ne- 
atrodo. Bet ypač Mazo dėmesį patraukė teisėjo kelnės: kadangi ankšto 
švarko skvernai sėdint buvo plačiai prasiskleidę, tai kelnių užpakalis 
matėsi nudribęs iki pat blauzdų. Čia Mazui dingtelėjo nauja mintis, ir 
jis, ranka numojęs į tai, ko čion atėjęs, išbėgo laukan, susirado du savo 
bendrus, — vienas jų vadinosi Ribis, o antras Mateucas, abu ne ma- 
žesni juokdariai kaip jis pats, ir tarė jiems: 

— Jeigu jūs man draugai, eime su manim į teismo rūmus: aš noriu 
jums parodyti keisčiausią beždžionę, kokios dar niekad neregėjote. 

Nuėjęs su jais į teismą, parodė jiems šį teisėją ir jo kelnes. Tie 
dar iš tolo ėmė kvatoti ir, prisiartinę prie pakylos, kur sėdėjo meseras 
teisėjas, pamatė, kad po ja lengvai galima palįsti, be to, dar pastebėjo, 
kad įlaužta lenta, į kurią remiasi mesero teisėjo kojos, ir pro tą spragą 
be vargo galima prakišti ranką. Tada Mazas tarė bičiuliams: 

— Numaukite jam šitas kelnes! Čia visai lengvas dalykas! 

Visi trys draugai bemat suprato, kaip tai padaryti; susitarę, ką 
veikti ir kalbėti, kitą rytą jie vėl čion atėjo. Nors teismas buvo pilnas 
žmonių, Mateucas palindo po pakyla ir nuslinko prie tos vietos, kur 
teisėjas laikė pasidėjęs kojas. Mazas prisiartino prie mesero teisėjo iš 
vienos pusės ir paėmė jį už švarko skverno; Ribis priėjo iš kito šono ir 
nučiupo antrąjį skverną; Mazas pradėjo: 

— Mesere, ei mesere! Šitas nevidonas, kur stovi šalia jūsų, pavogė 
man batus. Dėl dievo, maldauju, kol jis dar nepaspruko, liepkite, 
tegu grąžina juos man. Jis ginasi, kad ne, bet aš mačiau, nėra dar nė 
mėnesio, kai jis davė prikalti jiems puspadžius. 

Iš kitos pusės garsiai šaukė Ribis: 

— Mesere, netikėkit, jis melagis! Žino, kad aš atėjau reikalauti iš 

jo skrynutės, kurią jis neseniai pavogė iš manęs, tai dabar atbėgo ir 
kliedi apie kažkokius batus. Kam jų man reikia? Aš jau kažin kada 
turiu savus. Jeigu netikit, galiu atvesti liudininkus: savo kaimynę, 
daržovių pardavėją, Storulę, prekiaujančią žarnomis, ir vieną tokį 
žmogų, kuris šiukšles šlavinėja prie šventos Marijos bažnyčios ties 
Vercajos vartais. Tas matė jį, grįžtantį iš kaimo. 

Iš antros pusės Mazas nedavė Ribiui kalbėti, rėkė visa gerkle, o 
Ribis šaukė dar labiau. Kai teisėjas pakilo, norėdamas būti arčiau jų 
ir geriau suprasti, Mateucas, nutaikęs progą, įkišo ranką pro skylę 
lentoje, griebė už teisėjo kelnių sėdynės ir smarkiai trūktelėjo žemyn. 
Kelnės tučtuojau nusmuko, nes teisėjas buvo liesas ir siauraklubis. 
Jausdamas šitai ir dar nežinodamas, kas čia būtų, teisėjas norėjo 
susisiausti švarką, prisidengti bent kiek ir atsisėsti. Bet Mazas jį laikė 
už vieno skverno, o Ribis už kito ir visa gerkle šaukė: 

— Mesere, negražu, kad jūs nenorit išspręsti mūsų bylos, nenorit 
išklausyti mūsų ir ketinate išeiti. Juk dėl tokių menkniekių pas mus, 
Florencijoj, skundai neduodami raštu! 

Šitaip kalbėdami, jie laikė teisėją už skvernų, kol visi teismo salėje 
pamatė, kad jam numautos kelnės. O Mateucas, valandžiukę jas pritu- 
rėjęs iš apačios, galiausiai paleido, išlindo iš po pakylos ir niekieno 
nepastebėtas išėjo. 

Ribiui jau atrodė, kad viso to gana,ir jis sušuko: 

— Kaip regi mane dievas, aš skųsiuosi tribunolui! 

Savo ruožtu ir Mazas, paleidęs jo švarką, tarė: 

— O aš tolei čion vaikščiosiu, kol užtiksiu jus ne taip užsiėmusį 
kaip šįryt! 

Ir juodu kuo greičiau nudūmė, vienas šen, kitas ten. 

Meseras teisėjas visų akivaizdoje užsimovė kelnes, lyg atsikėlęs iš 
miego; tik dabar jis apsižiūrėjo, kas čia per išdaiga, ir paklausė, kur 
dingo tuodu nenaudėliai, ginčijęsi dėl batų ir skrynutės. Nesuradęs 
jų, jis dievagojosi Kristaus žarnomis, kad būtinai ištirsiąs ir sužinosiąs, 
ar yra Florencijoj paprotys mauti teisėjams kelnes, kai jie sėdi teis- 
darių krėsle. Išgirdęs apie tai, podesta irgi pakėlė baisų triukšmą, bet 
jo draugai jam išaiškino, jog šis pokštas buvo iškrėstas vien tik norint 
parodyti, kad florentiečiai supranta, kodėl jis vietoj teisėjų atsivežė 
avinus — mat jie pigesni. Taigi podesta nusprendė verčiau tylėti, ir 
byla šį kartą nenuėjo toliau. 


Aštunta diena 444 


Šešta novelė 


BRUNAS IR BUFALMAKAS, PAVOGĘ IŠ KALAND- 
RINO KIAULĘ, MOKO JĮ, KAIP SURASTI VAGĮ SU 
IMBIERO PILIULĖMIS IR VERNAČOS VYNU. BET 
KALANDRINUI JIE ĮDUODA DVI PILIULES DE- 
VYNDREKIO, SUMAIŠYTO SU ALIJOŠIUM. IŠEINA 
TAIP, KAD VAGIS — JIS PATS. BIČIULIAI VERČIA 
JĮ ATSIPIRKTI, JEIGU NENORĮS, KAD JUODU 
PAPASAKOTŲ APIE TAI ŽMONAI. 


Kai užsibaigė Filostrato novelė, visus labai prijuokinusi, karalienė 
įsakė pasakoti toliau Filomenai, ir ši pradėjo: 

— Grakščiosios damos, kaip Mazo vardas paskatino Filostratą 
pasekti ką tik girdėtą novelę, taip ir mane ne kas kita, o Kalandrino 
ir jo draugų vardas, skatina papasakoti apie juos vieną istoriją, kuri, 
manau, jums patiks. 

Kas tokie buvo Kalandrinas, Brunas ir Bufalmakas — nėra man 
reikalo čia kartoti, nes apie juos pakankamai esate girdėję anksčiau. 
Todėl negaišuodama išsyk pasakysiu, kad ne per toliausia nuo Floren- 
cijos Kalandrinas turėjo nuosavą ūkelį, atitekusį jam kaip žmonos 
dalia; be kitų gėrybių, kasmet iš čia gaudavo jis kiaulę ir buvo pratęs 
gruodžio mėnesį visada vykti su žmona į kaimą paskersti kiaulę ir 
ten ją susūdyti. 

Kartą žmona bent kiek apsirgo, ir Kalandrinas nuvyko pats vienas 
skersti kiaulės; Brunas ir Bufalmakas, išgirdę apie tai ir žinodami, kad 
žmonos ten nebus, nuvyko pas vieną kunigą, didžiausią savo bičiulį, 
Kalandrino kaimyną, pasisvečiuoti kelias dienukes. 

Tą rytą, kai juodu atvyko, Kalandrinas kaip tik buvo paskerdęs 
kiaulę; išvydęs abu draugus su kunigu, pasišaukė juos ir tarė: 

— Sveiki gyvi! Eikšekit pažiūrėti, koks aš šeimininkas! 

Ir, įsivedęs vidun, parodė tą kiaulę. Šie pamatė, kad kiaulė iš tik- 
rųjų puiki. Kai Kalandrinas pasisakė norįs ją susūdyti žiemai, Brunas 
tarė: 

— Oi, koks tu kvailys! Mėsą parduok, o pinigus praūšim! Žmonai 
pasakysi, kad pavogė! 

Kalandrinas atsakė: 

— Ne, ji nepatikėtų ir išvytų mane iš namų. Nesukit man galvos, 
šitaip aš niekad nepadarysiu! 


445 Šešta novelė 


Šnekų buvo daug, bet nieko iš to neišėjo. Pagaliau Kalandrinas 
taip nemeiliai pakvietė draugus vakarienės, jog šie vakarieniauti ne- 
panoro ir atsisveikino. Jau už durų Brunas tarė Bufalmakui: 

— O gal mudu šiąnakt imkim ir pavokim iš jo tą kiaulę? 

— O.kaip? — paklausė Bufalmakas. 

— Kaip — aš esu jau numatęs, — tarė Brunas. — Kad tik jis neiš- 
neštų jos kur nors kitur. 

— (Gerai,— pritarė Bufalmakas,— nudžiaukime! Kodėl gi mums 
jos nenudžiovus? O paskui palėbausime čia drauge su dvasiškuoju 
tėveliu. 

Kunigas mielai su tuo sutiko. Tada Brunas ir sako: 

— Čia reikia trupučiuką gudrybės; tu žinai, Bufalmakai, koks 
Kalandrinas šykštus ir kaip godžiai jis geria, kai užmoka kiti; eime, 
nusivesime jį į taverną, o ten kunigas apsimes, kad mus vaišina ir moka 
už visus; jis nusilaks, o paskui mums labai lengva bus nudžiauti kiaulę, 
nes namuose jis vienų vienas. 

Kaip Brunas tarė, taip ir padarė. 

Kalandrinas, matydamas, kad kunigas niekam neleidžia mokėti, 
ėmė gerti ir prisisiurbė atsakančiai, nors jam nedaug ir tereikėjo. 
Buvo jau gūdi naktis, kai jis išėjo iš tavernos, atsisakęs nuo vakarienės. 
Paršlitiniavo namo, įkrypavo vidun ir, manydamas, kad užrakino 
duris, paliko jas atdaras ir atsigulė. 

Bufalmakas ir Brunas nuėjo vakarieniauti su kunigu; po vakarie- 
nės, pasiėmę tam tikrus įnagius, reikalingus įsigauti į Kalandrino 
namus, patyliukais išėjo; bet radę duris praviras, įsėlino vidun, čiupo 
kiaulę, nusinešė į kleboniją ir paslėpę atsigulė. 

Ryto metą, kai vynas išgaravo iš galvos, Kalandrinas atsikėlė ir 
nulipęs apačion pamatė, kad kiaulės nebėra, o durys atviros. Paklausi- 
nėjęs vieną kitą, ar nežino, kas paėmė kiaulę, ir niekur jos nerasdamas, 
pakėlė baisų triukšmą, kad jam, nelaimingajam, pavogė kiaulę! Brunas 
ir Bufalmakas atsikėlę nuėjo pas Kalandriną pasiklausyti, ką jis šnekės 
apie kiaulę. Kalandrinas, išvydęs juos, pasišaukė ir proverksmiais ėmė 
aimanuoti: 

— Vaje, draugužiai, kažkas pavogė mano kiaulę! 

Brunas, priėjęs prie pat jo, pakuždomis tarė: 

— O tai stebuklas! Bent kartą tu pasielgei protingai! 

— Aiman! — atsakė Kalandrinas.— Juk aš sakau teisybę. 

— Taip ir sakyk, — tarė Brunas,— rėk visa gerkle, tada atrodys, 
kad iš tikrųjų taip ir buvo. 

Kalandrinas užriko dar garsiau: 

— Prisiekiu dievo kūnu, aš sakau teisybę: man pavogė kiaulę! 

O Brunas patarinėja: 

— Gerai, gerai, rėk dar smarkiau, kad visi tave išgirstų, tada 
atrodys teisybė. 

— Tu man liepi parduoti sielą nelabajam! — prikišo Kalandri- 
nas.— Aš tau sakau teisybę, o tu manim netiki. Tegu čia mane pakaria, 
jeigu jos iš manęs nepavogė! 

Tada Brunas sako: 

— Kaip tai gali būti? Dar vakar aš ją mačiau šičia. Nejaugi manai 
įtikinti mane, kad ji pavogta? 

Kalandrinas vis tvirtino: 

— Kaip aš tau sakau, taip ir yra. 

— Ar tai galimas daiktas? — stebėjosi Brunas. 


— Šventa teisybė, — atsakinėjo Kalandrinas,— ir aš dėl to taip 
susikrimtęs, kad nežinau, kaip begrįžti namo: žmona manim nepatikės, 
o jeigu ir patikės, tai visus metus neturėsiu ramybės! 

— Neduok dieve! — postringavo Brunas.— Blogi dalykai, jeigu 
tai tiesa! Bet žinai ką, Kalandrinai, sunku man tuo tikėti, nes dar 
vakar aš tau patariau iškrėsti šitokį pokštą. Man regis, tu nori pave- 
džioti už nosies ir žmoną, ir mus. 

Kalandrinas vėl ėmė šaukti ir aimanuoti: 

— Vai, kam jūs mane stumiate į nusiminimą, kam verčiate keikti 
dievą ir šventuosius, ir visa, kas tik yra danguje? Sakau jums dar sykį, 
kad šiąnakt man pavogė kiaulę! 

Tada Bufalmakas tarė: 

— Jeigu taip iš tikrųjų, vadinasi, mums reikia pagalvoti, kaip 
ją atgauti. 

— O kaip,— paklausė Kalandrinas,— galėtume ją rasti? 

Tada Bufalmakas tarė: 

— Negi kas iš Indijos atėjo tavo kiaulės grobti: turbūt kas nors iš 
kaimynų. Jeigu tu galėtum visus juos sušaukti kuopon, aš moku tokius 
burtus su duona ir sūriu'“?, kad, dievaži, tuojau pamatytume, kas ją 
nudžiovė. 

— Et,— pasakė Brunas, — daug tu laimėsi su duona ir sūriu iš 
čionykščių žaliūkų, nors esu tikras, kad kas nors iš jų tą kiaulę ir nu- 
jojo; jie susiprotėtų, kas per dalykas, ir neateitų. 

— Tai ką daryti? — paklausė Bufalmakas. 

Brunas atsakė: 

— Reikėtų nusipirkti gerų imbiero piliulių ir gero Vernačos vyno 
ir pakviesti juos išgerti. Jie nenumanytų ir ateitų; o imbiero piliules 
galima lygiai taip užkalbėti kaip duoną ir sūrį. 

— Teisybę tu sakai,— pritarė Bufalmakas.— O tu ką manai, 
Kalandrinai? Gal taip ir padarykime? 

Kalandrinas atsakė: 

— Dėl dievo meilės, darykit, susimildami. Kad bent sužinočiau, 
kas ją pavogė. Jau ir tai man būtų šiokia tokia paguoda! 

— Na, gerai, — tarė Brunas,— dėl tavęs aš pasirengęs keliauti 
net į Florenciją tų vaistų, jeigu tik duosi man pinigų. 

Kalandrinas turėjo apie keturiasdešimt soldų, kuriuos ir atidavė 
jam. Brunas, nuvykęs į Florenciją pas vieną bičiulį vaistininką, nupir- 
ko svarą gerų imbiero piliulių ir liepė pagaminti dar dvi iš devyndre- 
kio, sutaisyto su šviežiu alijošium; paskui liepė pabarstyti jas cukrumi 
kaip ir kitas, o kad nesumaišytų jų ar nesukeistų, liepė paženklinti tam 
tikru ženkliuku, pagal kurį lengvai galėtų jas atskirti. Nusipirkęs dar 
butelį gero Vernačos vyno, grįžo į kaimą pas Kalandriną ir sako jam: 

— Rytoj rytą pasistenk sukviesti į vaišes visus tuos, kuriuos tu 
įtari: šventadienis, kiekvienas ateis mielai; o šiąnakt aš su Bufalmaku 
užkalbėsiu piliules ir rytoj atnešiu. Iš meilės tau aš pats jas išdalysiu ir 
padarysiu bei pasakysiu visa, ką reikia padaryti ir pasakyti. 

Kalandrinas taip ir padarė. Kai kitą rytą priešais bažnyčią po 
vinkšna susirinko gerokas būrys tiek jaunų florentiečių, buvusių tuo 
metu bažnytkaimy, tiek ir sodiečių — Brunas ir Bufalmakas atėjo su 
dėžute piliulių ir su buteliu vyno; sustatęs visus ratu, Brunas prabilo: 

— Ponai, iš anksto turiu paaiškinti, kodėl jus čion sukviečiau, 
idant nesiskųstumėt manimi, jeigu atsitiks jums kas nemalonaus. Ka- 
landrinui, kuris štai čia, vakar naktį dingo graži kiaulė, ir jis nenuma- 
no, kas ją būtų nugvelbęs; o kadangi ją tegalėjo pavogti tik kas nors iš 
mūsų, čia esančiųjų, tai jis, norėdamas surasti kaltininką,siūlo kiek- 
vienam praryti po piliulę ir išgerti vyno. Betgi žinokite, kad tas, kas 
turi jo kiaulę, negalės suvalgyti piliulės: jinai jam pasirodys kartesnė 
net už nuodus, ir jisai ją išspjaus. Taigi, kad vagies neištiktų šitokia 
gėda akivaizdoje tiekos žmonių, verčiau tegu jis per išpažintį pasisako 
kunigui, o aš į tą reikalą nesikišiu. 

Visi ten esantieji pareiškė mielai ją suvalgysią. Brunas, visus išri- 
kiavęs į eilę, o vidury tarp jų pastatęs Kalandriną, pradėjo nuo galo 
ir ėmė dalyti kiekvienam po piliulę. Atsidūręs prieš Kalandriną, jis 

paėmė vieną iš karčiųjų piliulių ir įspraudė jam į delną. Kalandrinas 
bemat įsidėjo ją į burną ir ėmė kramtyti; bet kai liežuvis pajuto alijo- 
šių, Kalandrinas, negalėdamas pakęsti kartybės, išspjovė piliulę. Kiek- 
vienas spoksojo kits kitam į veidą, norėdamas pamatyti, kas išspjaus 
savąją. Dar nespėjo Brunas visų išdalyti, dėdamasis nieko nepaste- 
bėjęs, užpakaly išgirdo sakant: 

— Ei Kalandrinai, kaip čia yra? 

Brunas staiga atsigręžė ir matydamas, kad Kalandrinas išspjauna 
savo piliulę, sušuko: 

— Palaukit! Gal Kalandrinui pasitaikė kokia apkartusi? Še, imk 
kitą. 

Čiupęs antrąją piliulę, Brunas ją įdėjo Kalandrinui į burną ir dalijo 
kitas likusiems. 

Jeigu pirmoji piliulė Kalandrinui pasirodė karti, tai antroji — 
šimtą sykių kartesnė. Tačiau, gėdydamasis išspjauti, bent kiek palaikė 
ją burnoje gromuliuodamas ir, kol laikė, skruostais riedėjo ašaros, 
didumo kaip riešutai; galop neiškentęs išspjovė ir šią kaip ir pirmąją. 

Regėdama tai, visa draugija sykiu su Bufalmaku ir Brunu, dalijan- 
čiais vyną, ėmė šaukti, kad tikriausiai pats Kalandrinas pavogęs kiau- 
lę. Kai kurie vyrai aštriais žodžiais jį išbarė. 

Kai visi išsiskirstė ir beliko tik Brunas ir Bufalmakas su Kalandri- 
nu, Bufalmakas jam tarė: 

— Aš buvau visiškai tikras, kad tu pats ją pardavei, o mums įrodi- 
nėji, jog pavogė, vien todėl, kad nenori už tuos pinigus mūsų vaišinti. 

Kalandrinas, dar neišspjovęs viso alijošiaus kartėlio, ėmė dievago- 
tis, kad kiaulės jis nepardavęs. Bufalmakas tarė: 

— Sakyk, brolau, tiesą, kiek už ją gavai? Florinų gal šešetą? 

Girdėdamas tai, Kalandrinas griebėsi už galvos. O Brunas jam 
tarė: 

— Klausyk, Kalandrinai, mes viską gerai žinome: vienas iš tų, 
kur drauge su mumis valgė ir gėrė, man pasakojo, kad tu čia kaime 
turi merginą savo malonumams ir davinėji jai viską, ką tik sugriebi; jis 
įsitikinęs, kad jai ir tą kiaulę nusiuntei. Išmokai tu juokus krėsti, drau- 
guži. Kartą mus nusivedei į Munjonę juodųjų akmenų rinkti ir, įklam- 
pinęs į bėdą, pats sprukai šalin; o paskui norėjai įtikinti, kad radai tą 
akmenį; lygiai taip ir dabar tu manai su savo priesaikomis mus įti- 
kinti, kad kiaulę, kurią padovanojai ar pardavei, kažkas tau pavogė. 
Bet visos tavo išdaigos mums jau įprastos ir gerai Žinomos; daugiau 
mūsų nebeapgausi! O kadangi tiems kerams daug vargo padėjome, tai 

manome, kad mums padovanosi po porą gaidžių, jeigu nenori, kad 
viską pasakytume monai Tesai. 

Kalandrinas, matydamas, kad niekas juo netiki, tardamasis jau 
ir taip pakankamai turįs sielvartų ir nenorėdamas dar ir žmonos prie- 
kaištų klausytis, davė jiems po porą gaidžių. O šie, pasūdę kiaulę, 
nusigabeno ją Florencijon, palikę Kalandriną nuskriaustą ir išjuoktą. 


Septinta novelė 


VIENAS MOKYTAS VYRAS ĮSIMYLI NAŠLĘ, KURI, 
MYLĖDAMA KITĄ, LIEPIA SAVO GARBINTOJUI 
ŽIEMOS NAKTĮ, SNINGANT, STOVĖTI KIEME IR 
JOS LAUKTI. VĖLIAU ŠIS ATSIKERŠIJA: LIEPOS 
MĖNESIO VIDURY JI VISĄ DIENĄ TURI STOVĖTI 
ANT BOKŠTO NUOGA, MUSIŲ BEI SPARVŲ KAN- 
DŽIOJAMA IR SAULĖS KEPINAMA. 


Daug juokėsi damos iš vargšelio Kalandrino ir dar daugiau būtų 
Juokusios, jeigu nebūtų joms pagailę sužinojus, kad tie, kurie pagrobė 
jo kiaulę, atėmė dar ir gaidžius. Kai draugija aprimo, karalienė liepė 
pasakoti Pampinėjai, ir šioji tučtuojau pradėjo taip: 

— Brangiosios damos, dažnai atsitinka, kad už pokštą atsimokama 
dar gudresniu pokštu, todėl nelabai protinga mėgautis, tyčiojantis iš 
kitų. Daug kartų jau esame girdėję čia pasakojant apie visokias juo- 
kingas išdaigas, tačiau niekas nėra dar užsiminęs apie kerštą už jas. 
Taigi aš ketinu sužadinti jūsų širdyse gailestį, papasakodama apie 
teisingą atpildą, kurio susilaukė viena mūsų pilietė: už piktą išdaigą jai 
buvo atsilyginta dar piktesne, vos nenuvariusia jos į kapus. Pasiklau- 
syti šios istorijos jums bus itin naudinga, nes labiau saugositės šaipytis 
iš kitų ir elgsitės protingai. 

Ne taip jau seniai gyveno Florencijoj jauna moteris, vardu Elena, 
dailaus stoto ir išdidaus būdo, kilusi iš gan aukštos giminės ir pertekusi 
šio pasaulio gėrybių. Po vyro mirties likusi našlė, ji nebenorėjo vėl 
tekėti, nes mylėjo vieną gražų ir grakštų jaunikaitį, kurį buvo pasirin- 
kusi pati; laisva nuo bet kokių rūpesčių, ištikimos savo tarnaitės pade- 
dama, dažnai su juo leisdavo laiką be galo smagiai. 

Kaip tik tuo metu vienas jaunuolis, pavarde Rinjeris, kilmingas 
mūsų miesto pilietis, ilgai mokęsis Paryžiuje, bet ne tam, kad paskui 
pardavinėtų savo mokslą už skatikus, kaip daro daugelis, o kad žinotų 
viso ko pagrindus ir priežastis (tokios žinios labai pritinka aukšto 
luomo žmogui), grįžo iš Paryžiaus į Florenciją ir čia ramiai sau ėmė 
gyventi, didžiai gerbiamas tiek dėl savo kilmingumo, tiek ir dėl savo 
mokslo. 

Dažnai atsitinka, kad juo didesnis išminčius, juo greičiau įkliūva 
į meilės žabangus; lygiai taip atsitiko ir šitam Rinjeriui. 

Vieną dieną, nuėjęs pasilinksminti į šventę, jis išvydo šitą Eleną, 
juodai apsirengusią, kaip pratusios dėvėti mūsų našlės, ir ji pasirodė 
jam tokia žavinga ir graži, kokios tarėsi dar niekad neregėjęs; tad 
savo širdyje pamanė: laimingas galėtų vadintis tasai, kam dievas su- 
teiktų malonės laikyti ją nuogą glėbyje. 

Kartą ir kitą paslapčiom metęs į ją akį ir žinodamas, kad didelių 
ir brangių dalykų negalima įsigyti be vargo, ryžosi dėti visas pastangas 
ir rūpesčius, kad tik jai patiktų, o patikdamas įsigytų jos meilę ir galėtų 
su ja mėgautis. Jaunoji našlė, kuri anaiptol nedelbė akučių žemėn, o, 
priešingai, buvo gal net geresnės nuomonės apie save negu derėjo, 
sumaniai šaudė jomis aplink ir veikiai atspėdavo, kas žiūri į ją su 
malonumu; pastebėjusi Rinjerį, tarė sau juokdamasi: „Šiandien aš 
ne veltui būsiu čion atėjusi: jeigu neapsirinku, ir vėl vieną paukštį 
nutvėriau už snapo!“ Vogčia jinai ėmė žvilgčioti į jį ir stengėsi kaip 
beįmanydama parodyti, kad ir jinai nėra jam abejinga; antra vertus, 
ji manė, kad kuo daugiau vyrų prisiviliosianti ir sugausianti, tuo di- 
desnę vertę įgysiąs jos grožis, ypačiai tam, kuriam drauge su savo 
meile ir pati buvo atsidavusi. 

Jaunasis vyras, metęs šalin filosofines mintis, visą širdį nukreipė 
į ją. Vildamasis jai patikti, sužinojęs, kur ji gyvena, ėmė vaikščioti pro 
jos namus, įvairiomis dingstimis pridengdamas savo vaikštynes. Dama, 
dėl jau minėtų priežasčių didžiuodamasi šia tuščia garbe, dėjosi, kad 
jai labai malonu jį matyti; todėl mokytas vyras, nutaikęs progą, susi- 
pažino su jos tarnaite, atskleidė jai savo meilę ir įprašė taip paveikti 
ponią, kad jis galėtų jos malonę įsigyti. Tarnaitė pažadų jam negailėjo 
ir tuojau viską apsakė poniai, kuri, juokais leipdama, išklausė tą nau- 
jieną ir tarė: 

— Ar tu matai, kur nori jis prarasti savo išmintį, parsivežtą iš 
Paryžiaus? Na, gerai, duosime jam to, ko jis ieško! Kai jis tave dar sykį 
užkalbins, pasakyk, kad aš jį daug labiau myliu negu jis mane; bet man 

reikia saugoti savo garbę, kad galėčiau drauge su kitomis moterimis 
vaikščioti pakelta galva; jeigu jis toks protingas, kaip žmonės sako, 
tai dar labiau turi mane branginti. 

Ak, vargšelė, vargšelė! Ji nežinojo, mano mielosios, kas tai yra 
prasidėti su mokytais! 

Tarnaitė, sutikusi Rinjerį, tiksliai jam persakė ponios žodžius. 
Šis, be galo prasidžiugęs, nukreipė į damą dar karštesnius prašymus, 
ėmė jai rašinėti laiškus ir siuntinėti dovanas; viską ji priiminėjo, bet, 
jokio aiškaus atsako neduodama, ilgą laiką jį penėjo vien miglotais 
pažadais. Galų gale, kai Elena visą šį dalyką atskleidė meilužiui, jis 
kartą ir kitą su ja dėl to susipyko ir ėmė bent kiek pavyduliauti. Norė- 
dama parodyti, kad jis tuščiai įtarinėja, dama nusiuntė pas mokytą 
vyrą, vis dar smarkiai prie jos kimbantį, savo tarnaitę, kuri ponios 
vardu pasakė jam, kad ji ligi šiol niekaip negalėjusi patenkinti jo troš- 
kimų, bet dabar, įsitikinusi jo meile, per artėjančias kalėdų šventes 
tikisi galėsianti su juo pasimatyti; todėl, jeigu jam patogu, pirmąjį 
kalėdų vakarą, kai tik sutems, tegu ateinąs į jos kiemą, o ji išbėgsianti 
pas jį, kai tik galėsianti. Mokytas vyras, be galo laimingas, nurodytu 
laiku nuskubėjo prie damos namų ir, tarnaitės įleistas į kiemą ir ten 
užrakintas, ėmė jos lūkuriuoti. O dama, pasikvietusi tą vakarą savo 
meilužį, linksmai su juo pavakarieniavo ir papasakojo, ką ketina 
daryti, pridurdama: 

— Dabar tu savo akimis pamatysi, kiek ir kaip aš mylėjau ir myliu 
tą žmogų, kuriam taip kvailai pavyduliauji. 

Meilužis šiuos žodžius išklausė su dideliu džiaugsmu širdyje, geis- 
damas tikrovėje išvysti tai, ką dama jam davė suprasti žodžiais. 

Lyg tyčia kūčių dieną smarkiai pasnigo, ir viskas buvo apklota 
sniegu, todėl mokytas vyras, neilgai palūkuriavęs kieme, ėmė šiurp- 
čioti nuo šalčio labiau, negu tai jam patiko; bet, vildamasis greit atsi- 
griebti, kantriai kentė. 

Po kiek laiko dama tarė meilužiui: 

— Eiva į kambarį ir pro langiuką pasižiūrėsiva, ką veikia tasai, 
kuriam tu pavyduliauji, ir paklausysiva, ką jis atsakys tarnaitei — aš 
ją nusiunčiau su juo pasišnekučiuoti. 

Taigi juodu, prigludę prie langiuko ir viską matydami, o patys 
būdami nematomi, išgirdo, kaip mergina pro kitą langiuką šnekučiuo- 
jasi su mokytu vyru ir sako jam: 

— Rinjeri, mano ponia be galo nuliūdusi: lyg tyčia šįvakar pas ją 
atėjo vienas jos brolis, ilgai su ja kalbėjosi, paskui užsimanė likti vaka- 

rienės ir dabar dar tebesėdi; bet aš manau, greit išeis; va kodėl ji nega- 
lėjo ateiti pas tave; bet dabar tuojau atbėgs. Ji tave prašo nepykti, kad 
taip ilgai turi laukti. 

Rinjeris, priimdamas tuos žodžius už gryną teisybę, atsiliepė: 

— Pasakyk savo poniai, kad ji manim nesirūpintų; aš kantriai 
lauksiu, kol ji galės pasikviesti mane vidun. 

Tarnaitė pasitraukė nuo langelio ir nuėjo gulti. Tuomet dama 
tarė mMeilužiui: 

— Na, ką dabar pasakysi? Jeigu jį mylėčiau, kaip būgštauji, nejau 
manai, kad leisčiau jam stūguriuoti ten apačioj ir šalti? 

Po tų žodžių ji drauge su meilužiu, iš dalies jau patenkintu, atsigulė 
į lovą, kur juodu ilgai džiaugėsi ir mėgavosi, juokdamiesi ir šaipyda- 
miesi iš vargšo mokyto vyro. 

Tuo tarpu mokytas vyras, bėginėdamas po kiemą, mėgino apšilti; 
čia nebuvo nei kur atsisėsti, nei kur užsiglausti nuo šalčio; jis keikė, 
kad taip ilgai pas damą gaišta jos brolis, ir kokį tik krebždesį išgirs- 
davo, vis pamanydavo, kad čia dama atidaro jam duris; bet jo viltys 
buvo tuščios. Bemaž iki vidurnakčio prasilinksminusi su meilužiu, 
dama tarė: 

— Ką tu manai, brangusis, apie mūsų mokytą vyrą? Kas tau at- 
rodo didesnis: jo protas ar mano meilė jam? Ar speigas, kurį per mane 
kenčia, neišvarys tau iš galvos pavydo, kurį andai sukėlė mano žodžiai? 

Meilužis atsakė: 

— Širdele, dabar aiškiai suprantu, kad kaip tu man esi didžiausias 
turtas, mano ramybė, mano džiaugsmas ir visa mano viltis, taip lygiai 
ir aš esu tau. 

— Gerai,— tarė dama, — tai pabučiuok mane bent tūkstantį kar- 
tų, kad aš matyčiau, ar tu tiesą kalbi! 

Meilužis, stipriai ją apkabinęs, bučiavo ne tūkstantį, o šimtą tūks- 
tančių kartų. 

Dar kiek jiedviem šitaip pasišnekučiavus, dama tarė: 

— Nagi, atsikelkiva trupučiuką ir eikiva pažiūrėti, ar neužgeso 
ugnis, kurioje šis naujasis mano garbintojas savo laiškuose rašo 
amžinai degąs. 

Atsikėlę juodu nuėjo prie to pat langiuko ir, pažvelgę į kiemą, iš- 
vydo mokytą vyrą, nuo stipraus šalčio bekalenantį dantimis ir bešo- 
kinėjantį po sniegą tokiais greitais ir smarkiais šuoliais, kokių dar 
niekad nebuvo matę. 

Tuomet dama tarė: 


453 Septinta novelė 


— Ką gi dabar pasakysi, brangusis mano? Kaip tau rodos, ar 
moku aš šokdinti vyrus be dūdų ir dūdmaišių? 

Meilužis juokdamasis atsakė: 

— Moki, moki, džiaugsme tu mano saldžiausias! 

Dama tarė: 

— Dabar nusileiskiva iki lauko durų: tu tylėsi, o aš jį užkalbinsiu. 
Įdomu, ką jis atsakys; galbūt iš to daugiau turėsiva juoko, negu į jį 
žiurėdami. 

Išėję iš miegamojo, juodu patyliukais nusileido prie lauko durų, 
ir čia, neatidariusi jų, dama prislopintu balsu jį šūktelėjo pro plyšį. 
Mokytas vyras, išgirdęs šaukiant, pašlovino dievą, vildamasis dabar 
jau tikrai įeisiąs vidun. 

Pripuolęs prie durų, sušuko: 

— Aš čia, ponia! Dėl dievo meilės, atidarykit, baigiu sušalti! 

Bet dama atšovė: 

— O, įsivaizduoju, tu sustingęs kaip ledas! Šaltis iš tikrųjų smarkiai 
spirgina, o ir gerokai prisnigta. Bet aš žinau, kad Paryžiuje daug dau- 
giau būna sniego. Negaliu dar tavęs įsileisti, nes tasai prakeiktas mano 
brolis, vakar vakare atėjęs pas mane į svečius, vis dar neišeina; bet 
greit jis išsinešdins, ir aš tučtuojau tave įsileisiu. Vienai akimirkai 
vargais negalais pasprukau nuo jo ir atėjau tavęs paguosti, kad nesi- 
krimstum taip ilgai belaukdamas. 

— Ak ponia! — sušuko mokytas vyras.— Dėl dievo meilės ati- 
darykit ir leiskit man pabūti kur po stogu, nes prieš valandžiukę ėmė 
drėbti sniegą kaip iš maišo ir dabar dar tebesninga. Viduj aš jūsų 
lauksiu, kiek tik jums patiks. 

— Ak mano mielasis,— atsakė dama, — deja, negaliu, nes šitos 
durys taip baisiai cypia veriamos, kad mano brolis tuoj išgirstų, jei ati- 
daryčiau. Bet aš dabar einu ir liepsiu jam nešdintis, o paskui grįšiu ir 
tave įsileisiu. 

— Eikite kuo greičiau,— sušuko mokytas vyras,— ir liepkite 
sukurti gerą ugnį, kad aš, įėjęs vidun, galėčiau atšilti, nes taip visas 
sustingau, kad savęs nebejaučiu. 

— Ar tai galimas daiktas? — atšovė dama.— Juk tu ne kartą 
esi man rašęs, kad iš meilės visad degi. Tikriausiai tik juokauji. O dabar 
aš einu: lauk manęs ir nenusimink! 

Meilužis, kuris su didžiausiu malonumu klausėsi to pokalbio, grįžo 
drauge su ja į lovą, bet šią naktį juodu mažai miegojo, nes kone visą ją 
praleido džiaugdamiesi viens kitu ir šaipydamiesi iš mokyto vyro. O 

vargšas mokytas vyras, beveik pavirtęs į gandrą (taip smarkiai jis 
kaleno dantimis), galų gale suprato, kad iš jo tyčiojamasi, keletą kartų 
mėgino atidaryti vartus ir žvalgėsi, ar nebūtų galima pro kur kitur 
išlįsti; nematydamas jokios išeities, lyg liūtas narve suko ratus, keik- 
damas ir orą, ir moters klastą, ir nakties ilgumą, o sykiu ir savo paikys- 
tę. Iš smarkaus įniršio ilga ir karšta jo meilė staiga virto baisia, žiauria 
neapykanta; jo galvoje rezgėsi įvairiausi keršto planai, nes dabar 
atsikeršyti jis geidė labiau negu pirma laikyti damą savo glėbyje. 

Po ilgo ir skausmingo lūkuriavimo naktis pagaliau baigėsi ir pra- 
dėjo aušti. Todėl tarnaitė, ponios primokyta, nulipo žemyn, atrakino 
vartus ir, neva reikšdama jam užuojautą, tarė: 

— Nelabasis terauna tą žmogų, kuris atsibeldė vakar vakare: 
mus kiaurą naktį vargino, o ir tave sušaldė į kaulą. Bet žinai ką? Nesi- 
dėk to į širdį: kas nepavyko šiąnakt, pavyks kitą kartą. Aš gerai žinau, 
kad mano ponia dėl to baisiai susikrimto. 

Mokytas vyras įdūkęs, bet protingas, žinojo, kad grasinimai tėra 
tik ginklas grasinamajam, todėl užgniaužė krūtinėje žodžius, kuriuos 
nežabotas pyktis stengėsi išstumti lauk, ir švelniu balsu, anaiptol nesi- 
rodydamas įširdęs, tarė: 

— Ištikrųjų bjauresnės nakties dar niekuomet nesu turėjęs, bet aš 
gerai suprantu, kad ponia čia niekuo dėta, nes ji pati iš gailesčio nulipo 
žemyn manęs atsiprašyti ir paguosti; kaip tu sakai, kas neįvyko šiąnakt, 
įvyks kitą kartą. Linkėjimų jai nuo manęs ir sudiev! 

Mokytas vyras, sustingęs į ledą, vargais negalais parkėblino namo; 
čia, nuilsęs ir miego marinamas, krito į lovą ir užmigo; nubudęs pasi- 
juto lyg be rankų ir be kojų. Pasišaukęs gydytoją ir jam papasakojęs, 
kiek prisikentęs šalčio, prašė pasirūpinti jo sveikata. Daktarai tuoj 
ėmė jį gydyti stipriais ir greit veikiančiais vaistais ir netrukus apgydė 
tiek, kad sutraukti jo sąnariai vėl galėjo lankstytis; bet jeigu ne jaunys- 
tė ir vasaros šiluma, jam būtų reikėję dar daug prisikankinti. Vėl 
tapęs sveikas ir žvalus, širdyje slėpdamas neapykantą, dėjosi dar labiau 
įsimylėjęs našlę. 

Po kurio laiko fortūna nusišypsojo mūsų Rinjeriui, suteikdama jam 
progos patenkinti savo troškimą: jaunuolis, kurį mylėjo našlė, nekreip- 
damas nė mažiausio dėmesio į jos meilę, įsimylėjo kitą moterį. Kadangi 
jis nenorėjo nei užeiti pas ją, nei malonaus žodžio jai tarti, ji skendėjo 
ašarose ir sielvarte. Bet tarnaitė, kuri labai jos gailėjosi, nežinodama, 
kaip išsklaidyti ponios liūdesį dėl prarasto meilužio, nusitvėrė paikos 
minties — kokiais nors burtais priversti ponios meilužį vėl mylėti ją 

kaip anksčiau. Matydama Rinjerį tolydžio praeinant gatve, ji sumetė, 
kad šiuos dalykus mokytas vyras turįs gerai išmanyti, ir apie tai papasa- 
kojo poniai. Dama, ne per daug gudri, nepagalvojusi, kad jeigu Rinje- 
ris būtų išmanęs apie nekromantiją, tai pirmiausia ja būtų pasinaudo- 
jęs savo labui, įsidėjo širdin tarnaitės žodžius ir tučtuojau įsakė sužino- 
ti, ar jis apsiimtų jai padėti, žadėdama atsilyginti viskuo, ko tik jis 
geidžiąs. Tarnaitė gerai ir tiksliai įvykdė ponios priesaką. Rinjeris, 
išgirdęs tat, labai prasidžiugo ir tarė pats sau: „Garbė tau, dieve! 
Atėjo laikas, kada aš su tavo pagalba galėsiu nubausti klastingą moterį 
už tą skriaudą, kurią ji man padarė, atsidėkodama už mano didelę 
meilę jai!“ Ir jis atsakė tarnaitei: 

— Pasakyk mano poniai, kad dėl to nekvaršintų sau galvos: jeigu 
jos meilužis būtų net Indijoj, aš liepsiu jam tučtuojau sugrįžti ir mal- 
dauti jos atleidimo už tai, ką bus padaręs jai nemalonaus. O kaip šį 
tikslą pasiekti — nurodysiu damai pačiai, kada ir kur jai patogiau. 
Taip ir pasakyk ir nuo manęs paguosk. 

Tarnaitė parnešė atsakymą, ir buvo sutarta susitikti šventos Liuci- 
jos bažnyčioje prie Prato vartų. Kai čion atėjo dama ir Rinjeris ir ėmė 
vieni šnekėtis, jinai, užmiršusi, kad vos nenuvarė jo į kapus, atvirai 
išsipasako jo savo bėdą ir troškimus, prašydama gelbėti. Mokytas vyras 
atsakė: 

— Ponia, iš tiesų Paryžiuje aš mokiausi ir nekromantijos ir apie 
ją tikrai išmanau; bet kadangi ji baisiai nepatinka dievui, aš prisiekiau 
niekuomet nesinaudoti ja nei sau, nei kitiems. Tačiau meilė, kurią aš 
jums jaučiu, tokia stipri, kad negalėčiau atmesti nė vieno jūsų prašy- 
mo, nors už tai turėčiau nugarmėti į pragarą; taigi esu pasiruošęs 
įvykdyti visa, ko tik geidžiate. Bet primenu, kad tai kur kas sunkiau, 
negu jūs manote; ypač kai moteris nori susigrąžinti vyro meilę ar 
vyras moters: mat to negali atlikti niekas kitas, tik pats ar pati asmeniš- 
kai. Ir tasai, kuris šiam veiksmui ryžtasi, turi būti tvirtos dvasios, nes 
viską reikia daryti naktį, nuošalioj vietoj, be palydovų. O aš nežinau, 
ar jūs tam pasiryžusi. 

Dama, labiau įsimylėjusi negu protinga, atsakė: 

— Mano meilė tokia karšta, kad nėra nieko, ko aš nepadaryčiau, 
kad tik susigrąžinčiau tą, kuris be jokio pagrindo mane pametė. Vis 
dėlto pasakyk man, susimildamas, kuo turi pasireikšti mano tvirtybė? 

Mokslavyris, velnią nešiodamasis širdyje, tarė: 

— Ponia, aš nuliesiu alavinę figūrėlę, atvaizdą vyriškio, kurio 
meilę geidžiate atgauti. Kai tą figūrėlę atsiųsiu jums, turėsite vienų 

viena, mėnulio delčioje, per pirmą įmygį, nuoga septynis kartus pasi- 
nerti drauge su ja tekančiame vandeny, o paskui, vis dar nuoga, įlipti 
į medį ar užkopti ant kokio negyvenamo trobesio; atsigręžus į šiaurę, 
su ta figūrėle rankoje, septynis kartus ištarsite tam tikrus žodžius, 
kuriuos aš jums užrašysiu; kai juos ištarsite, jums pasirodys dvi merge- 
lės, tokios gražios, kokių dar niekad neregėjote; jos pasveikins jus ir 
maloniai paklaus, ko norite. Toms mergelėms aiškiai ir smulkiai išdės- 
tykite savo pageidavimus. Tik saugokitės, kad kartais nesupainiotumėt 
vieno vardo su kitu. Kai viską pasakysite, mergelės pasitrauks, o jūs 
galėsite nulipti į tą vietą, kur bus palikti jūsų drabužiai, apsirengti ir 
grįžti namo. Iš tikrųjų nepraslinks nė pusė kitos nakties, ir jūsų meilu- 
žis verkdamas ateis prašyti atleidimo ir pasigailėjimo, ir žinokite, kad 
nuo tos valandos jis niekad jūsų nepames dėl varžovės. 

Kai dama išklausė šią kalbą ir viskuo patikėjo, jai pasivaideno, 
kad meilužis jau grįžo į jos glėbį, todėl kone pradžiugusi tarė: 

— Neabejok, aš viską puikiausiai padarysiu! Tam turiu geriausias 
sąlygas: Arno aukštupio slėnyje turiu ūkį, gan arti upės kranto, o dabar 
liepos mėnuo, išsimaudyti bus malonu. Ir pamenu dar, ne per toli nuo 
upės yra ten negyvenamas bokštelis: kaštonmedžio kopėčiomis pieme- 
nys kartais užlipa ant jo viršaus pasižvalgyti nuklydusių galvijų; vieta 
labai nuošali ir dyka; aš užlipsiu ten ir kuo gražiausiai atliksiu visa, 
ką man įsakysi. 

Mokytas vyras, puikiausiai žinodamas ir tą damos ūkį, ir bokštą, 
patenkintas, kad ji ryžtasi, tarė: 

— Ponia, aš niekad nesu lankęsis tame krašte, nežinau nei to ūkio, 
nei to bokšto; bet jeigu yra taip, kaip jūs sakote, nieko geresnio negali 
ir būti. Todėl, kai bus laikas, aš atsiųsiu jums ir atvaizdą, ir užkalbė- 
jimą; bet kai jūsų troškimas virs tikrove ir jūs pamatysite, kad aš gerai 
jums pasitarnavau, prisiminkit mane ir tesėkit savo žodį. 

Dama tvirtai jam prižadėjo ir atsisveikinusi grįžo namo. Mokytas 
vyras, džiaugdamasis, kad jo sumanymas veikiai taps tikrove, nuliejo 
statulėlę, pribraižęs joje magiškų ženklų, parašė kažkokią nesąmonę, 
neva kaip užkalbėjimą, ir, kai jam atrodė jau laikas, nusiuntė damai, 
liepęs pranešti, kad ateinančią naktį padarytų visa, kas jai prisakyta. 
Paskui ir jis pats su tarnu slapčia nukako pas vieną bičiulį, gyvenantį 
netoli to bokšto, norėdamas įvykdyti savo kėslą. Dama su tarnaite 
taipogi leidosi į kelią ir atvyko į savo ūkį. Kai atėjo naktis, dama apsi- 
metė besitaisanti į lovą, o tarnaitę pasiuntė gulti. Pirmo įmygio metu 

ji tyliai išsėlino iš namų ir nuėjo prie bokštelio, ant Arno upės kranto. 
Gerai pasižvalgiusi aplinkui, nė gyvos dvasios niekur nematydama ir 
negirdėdama, nusirengė, paslėpė savo drapanas po krūmu, septynis 
kartus niurktelėjo į vandenį sykiu su statulėle, o paskui nuoga, su ta 
statulėle rankoje, nuėjo prie bokšto. Mokslo vyras, kuris iš vakaro 
buvo pasislėpęs su tarnu arti bokšto, tarp gluosnių ir kitokių medžių, 
ir visa tai stebėjo, išvydęs ją, beveik šalimais praeinant nuogą, savo 
kūno baltumu persmelkiančią nakties tamsybes, o paskui įsižiūrėjęs 
į jos krūtinę ir kitas kūno dalis ir įsitikinęs jos grožiu, susimąstė, kuo 
ji netrukus pavirs, ir pajuto jai bent kiek gailesčio; antra vertus, staiga 
jį užplūdo tokie geiduliai, kad pakilo tas, kur iki šiol miegojo, ir gundė 
išlįsti iš pasalos, pribėgus sugriebti ją ir patenkinti savo geismus. Jį 
buvo beužvaldąs čia vienas jausmas, čia kitas. Bet atsikvošėjęs, prisi- 
minęs, kas jis yra ir kokią skriaudą patyrė, ir kodėl, ir nuo ko, vėl 
užsidegė pykčiu ir, nuvijęs šalin gailestį ir kūno geidulius, tvirtai laikėsi 
savo nusistatymo ir leido jai praeiti. Dama, užlipusi ant bokšto ir atsi- 
gręžusi į šiaurę, ėmė kalbėti žodžius, mokyto vyro jai duotus; o šis, 
netrukus tyliai prisėlinęs prie bokšto, atitraukė kopėčias, kuriomis 
dama buvo užlipusi viršun, ir žiūrėjo, ką ji darys. Septynis kartus su- 
kalbėjusi tą užkerėjimą, dama ėmė laukti dviejų mergelių, ir laukė tol, 
kol, šiurpčiodama nuo nakties vėsumo, išvydo aušrą beauštant. Nusi- 
minusi, kad neįvyko to, ką buvo žadėjęs mokytas vyras, ji tarė sau: „Bi- 
jau, ar tik jis neužtaisė man tokios pat nakties, kokią aš jam užtaisiau; 
jeigu taip, prastai jis sugebėjo atsikeršyti, nes ši naktis triskart trum- 
pesnė už aną, o ir šaltis toli gražu ne toks“. 

Kad diena jos neužkluptų čia, ji panoro nulipti nuo bokšto, bet 
apsižiūrėjo — kopėčių nebėra. Tada, tarytum žemė jai būtų prasme- 
gusi po kojų, nupuolė jos dvasia, ir lyg pakirsta ji parkrito viršuje ant 
bokšto. Atsipeikėjusi pradėjo gailiai verkti ir skųstis; gerai numany- 
dama, kad čia Rinjerio darbas, ėmė sau prikaišioti, kam įžeidusi 
žmogų, o paskui, kam per daug pasitikėjusi tuo, kurį pagrįstai turėjo 
laikyti priešu. Taip ji aimanavo gan ilgai. Paskui, apsidairiusi, ar ne- 
galima kaip nors nulipti žemėn, ir nematydama kaip, vėl įniko raudoti 
ir sielvarto apimta kalbėjo pati sau: „O nelaimingoji! Ką pasakys tavo 
broliai, giminės ir apskritai visi florentiečiai, sužinoję, kad tave užtiko 
čia nuogą? Pasirodys, kad tavo dorovė, iki šiol taip liaupsinama, yra 
apgaulinga. O jeigu tu ir norėtum rasti visam tam melagingų pasiteisi- 
nimų, tai prakeiktas mokytas vyras, žinąs visas tavo paslaptis, neleis 
tau meluoti. Oi, vargšė tu, vargšė: iš karto netekai ir bjauraus pamilto 

jaunuolio, ir garbės!“ Po tų žodžių ji taip nusiminė, kad vos nešoko 
nuo bokšto žemėn. 

Kai patekėjo saulė ir ji, prisiartinusi prie bokšto briaunos, žvalgėsi, 
ar negena pro šalį galvijų koks berniukas, kurį galėtų pasiųsti pas 
savo tarnaitę,— Rinjeris, bent kiek numigęs po krūmu, prabudo ir 
pamatė ją, o jinai jį. Mokytas vyras jai tarė: 

— Labą dieną, ponia! Ar mergelės dar neatėjo? 

Išgirdusi ir išvydusi Rinjerį, dama vėl ėmė raudoti, maldaudama 
jį prieiti arčiau prie bokšto, kad galėtų su juo pasikalbėti. Mokytas 
vyras kuo mandagiausiai patenkino šį jos prašymą. Dama, atsigulusi 
kniuūpsčia bokšto viršuje, pro angą iškišo tik galvą ir verkdama tarė: 

— Iš tikrųjų, Rinjeri, jeigu aš tau užtaisiau blogą naktį, tu gerai 
man atsikeršijai: nors dabar ir liepos mėnuo, aš, stovėdama ant bokšto 
nuoga, šiąnakt vos nesustingau; o be to, aš tiek išliejau ašarų, apverk- 
dama ir tą apgaulę, ir savo kvailumą, kad patikėjau tavim, jog stebiuo- 
si, kaip dar liko man akys kaktoje. Todėl prašau tave ne iš meilės man, 
nes manęs tu nebegali mylėti, o iš pagarbos sau, kaip kilmingam žmo- 
gui: gana, ką iki šiol padarei, už įžeidimą jau pakankamai atsikeršijai! 
Liepk atnešti mano drabužius, kad aš galėčiau nulipti nuo čia žemėn, 
ir neatimk iš manęs to, ko paskui ir norėdamas nebegalėtum man 
grąžinti — mano garbės. Anuomet aš atėmiau iš tavęs progą praleisti 
su manim naktį, bet aš visada, kada tik tau patogu, už tą vieną naktį 
galiu dovanoti tūkstantį naktų! Tau, šauniam vyrui, gana jau ir šito; 
būk patenkintas, kad sugebėjai atsikeršyti ir man davei tą suprasti; 
nevartok smurto prieš moterį: nėra jokios šlovės ereliui nugalėti ba- 
landėlę! Dėl dievo meilės, jeigu save gerbi — pasigailėk manęs! 

Mokytas vyras, užkietėjusia širdimi galvodamas apie patirtą skriau- 
dą ir matydamas Eleną raudančią ir maldaujančią, pajuto sykiu ir 
malonumą, ir gailestį: malonumą iš keršto, kurio vis labiau troško, o 
gailestį iš žmoniškumo, keliančio užuojautą nelaimingajai. Tačiau 
žmoniškumas neįstengė nugalėti žiaurumo, ir jis atsakė: 

— Ponia Elena, jeigu mano maldavimai (kurių aš, tiesa, nemo- 
kėjau nei sudrėkinti ašaromis, nei pasaldinti, kaip moki dabar tu) būtų 
paveikę tave taip, kad tą naktį, kai aš užpustytame tavo kieme tiesiog 
merdėjau nuo šalčio, — būtum įsileidusi mane bent valandžiukei po 
stogu, man būtų lengva šiuo metu išklausyti tavo prašymų; bet jeigu 
tau dabar labiau negu anuomet rūpi tavo garbė ir tau nemalonu būti 
čia nuogai, kreipk savo maldas į tąjį, kurio glėbyje tą atmintiną naktį 
tu nuoga nesidrovėjai gulėti, girdėdama, kaip aš vaikščioju po tavo 

kiemą, kalendamas dantimis ir trypdamas sniegą; tegu jis tau padeda, 
tegu tau atneša drabužius, tegu pastato kopėčias tau nulipti; pasistenk, 
kad jis pasirūpintų tavo garbe, kurią tu dėl jo ir dabar, ir tūkstančius 
kitų kartų nedvejodama statydavai į pavojų. 

Kodėl jo nesišauki į pagalbą? Ir kam labiau tai privalu, jeigu ne 
jam? Tu esi jo: ką gi jis besaugos, ką begelbės, jeigu nesaugo ir ne- 
gelbsti tavęs? Pasišauk jį, kvaišele, ir išbandyk, ar gali meilė, kurią tu 
jam jauti, ir tavo protas drauge su jo protu išvaduoti tave nuo mano 
kvailumo. Juk tu, smagindamasi su juo, klausinėjai: kas tau atrodo 
didesnis — jo protas ar mano meilė jam? Nesiūlyk dabar man to, ko 
aš nepageidauju ir ko tu negalėtum atsakyti, jeigu užsigeisčiau! Laikyk 
savo naktis meilužiui, jeigu tau pasiseks ištrūkti iš čia gyvai! Tebūnie 
tos naktys tavo ir jo, o man užteko vienos, pasityčiojai sykį — ir gana. 
Dabar, pasitelkusi klastingą gražbylystę, tu stengiesi pagyromis įsigyti 
mano palankumą, vadini mane kilmingu ir šauniu, gudrumu stengiesi 
mane paveikti taip, kad aš kilniaširdiškai atsižadėčiau tave bausti už 
niekšybę; bet tavo meilikavimai dabar man nebeužtemdys dvasios 
akių, kaip anuomet užtemdė veidmainingi tavo pažadai. Aš save pažįs- 
tu ir ne tiek pažinau save, begyvendamas Paryžiuje, kiek tu mane 
išmokei šito meno per vienų vieną naktį. Tarkime, aš kilniaširdis, bet 
tu ne iš tokių, kurioms dera rodyti kilniaširdiškumą: laukiniams žvė- 
rims, kokia tu esi, atgaila, o taipogi ir kerštas turi baigtis mirtimi, o 
žmonėms užtenka ir to, ką tu pasakei. Nors aš nesu erelis, bet žinau, 
kad ir tu ne balandėlė, o nuodinga gyvatė, ir ketinu tave persekioti 
kaip seną priešą su visa jėga ir neapykanta; nors to, ką aš tau darau, 
iš tikrųjų negalima vadinti kerštu, gal greičiau bausme, nes kerštas 
turi pranokti įžeidimą, o šitai įžeidimo nepranoksta. Tu mano sieloje 
sukėlei tokį pragarą, kad jeigu aš norėčiau atsikeršyti, man neužtektų 
atimti gyvybę tau vienai, o ir šimtui kitų, į tave panašių, nes aš nužudy- 
čiau tik žemą, bjaurią ir niekšingą moterį. Ir kuo tu, po velnių, geresnė 
(gal tik apydailiu veiduku, kurį vieni kiti metai sugadins, išvagodami 
raukšlėmis), kuo tu geresnė už bet kokią apgailėtiną tarnaitę? O per 
tave vos nenumirė šaunus vyras (kaip tu prieš valandžiukę mane pava- 
dinai), kurio gyvybė per vieną dieną gali pasauliui duoti daug daugiau 
naudos negu šimto tūkstančių į tave panašių, kol tvers pasaulis! Šia 
bausme, kurią čia atlieki, aš tau parodysiu, ką reiškia tyčiotis iš žmonių, 
turinčių širdį krūtinėje, ir ką reiškia tyčiotis iš mokytų vyrų! Po šios 
pamokos tu jau niekad nebekrėsi tokių pokštų, jeigu tik išliksi gyva. 
Bet jeigu tu taip trokšti nulipti, kodėl nešoki žemėn? Su dievo padėjimu 

nusisuksi sprandą ir sykiu išsivaduosi iš kančios, kurią tariesi ken- 
čianti, o ir mane padarysi laimingiausiu žmogumi. Daugiau nieko tau 
nesakysiu. Aš sugebėjau tave čion užlaipinti, o tu sugebėk nulipti, 
kaip sugebėjai mane išjuokti. 

Kol mokytas vyras šitaip kalbėjo, vargšė moteris be paliovos verkė, 
o laikas vis bėgo ir saulė kilo vis aukščiau. Kai Rinjeris nutilo, ji tarė: 

— O žiaurusis žmogau, jeigu tokia sunki tau buvo ta prakeikta 
naktis ir mano kaltė tau atrodo tokia didelė, kad tavęs negali sugrau- 
dinti nei jaunas mano grožis, nei gailios ašaros, nei nužeminti malda- 
vimai, tegul tave bent kiek sušvelnina ir tavo nuožmybę sutirpdo jau 
vien tai, kad aš vėl tavim pasitikėjau, atidengiau tau visas savo paslap- 
tis ir tuo padėjau išsipildyti tavo troškimui — tu privertei mane įsi- 
sąmoninti savo kaltę. Jeigu aš nebūčiau tavim pasitikėjusi, jokiu būdu 
nebūutum galėjęs man atsikeršyti, kad ir kaip aistringai to geidei. Ak, 
užmiršk savo rūstybę ir atleisk man dabar. Jeigu atleistum ir duotum 
nulipti nuo čia, sutinku visiškai atsižadėti to neištikimo jaunuolio, 
tave vieną turėti meilužiu ir valdovu, nors tu ir labai smerki mano 
grožį, laikydamas jį trumpu ir nevertingu. Šioks ar toks būtų tasai 
grožis, tiek mano, tiek ir kitų moterų, vis dėlto, aš žinau, jis yra brangi- 
namas, jeigu ne už ką kita, tai bent už tai, kad žavi, linksmina ir džiugi- 
na jaunus vyrus, o juk ir tu nesi senis. Nors elgiesi su manim žiauriai, 
vis dėlto aš negaliu patikėti, kad linkėtum man tokios negarbingos mir- 
ties! Nejaugi tu norėtum, kad aš kaip patrakėlė pulčiau nuo čia žemyn 
tavo akyse, kurioms, jeigu nebuvai melagis, kokiu tapai dabar, kadaise 
aš taip patikau. Ak, dėl dievo meilės, turėk širdį, pasigailėk manęs: 
saulė pradeda per daug kepinti, ir kaip smarkus šaltis nakčia mane 
iškankino, taip dabar kaitra pradeda baisiausiai varginti. 

Mokytas vyras, kuriam malonu buvo ją kalbinti, atsakė: 

— Ponia, per savo pasitikėjimą tu įkliuvai dabar į mano rankas, 
bet įkliuvai anaiptol ne iš meilės man, o norėdama susigrąžinti tą, 
kurio netekai; užtat nusipelnei dar griežtesnės bausmės. Ir jeigu manai, 
kad aš vien šiuo keliu galėjau pasiekti trokštamo keršto, kvailai galvo- 
ji. Aš turėjau tūkstančius kitokių būdų: dėdamasis, kad myliu tave, 
aš paspendžiau aplink tavo kojas tūkstančius žabangų, ir jeigu būtum 
išvengusi šitų, netrukus tikriausiai būtum įkliuvusi į kitus; ir kiekvie- 
nos pinklės, į kurias būtum įsiraizgiusi, tau būtų atnešusios dar didesnę 
gėdą ir bausmę negu dabar. Šį atsikeršijimo būdą pasirinkau ne tam, 
kad tau kančias palengvinčiau, o kad labiau save palinksminčiau. 
O jeigu net būtų sužlugę visi mano planai, tada būtų dar likusi man 

plunksna, kuria būčiau aprašęs tave ir tavo išdaigas taip, kad, sužino- 
jusi apie tai (o tu tikrai sužinotum), tūkstantį kartų būtum prakeikusi 
savo gimtąją dieną. Plunksnos galybė daug didesnė'*“, negu mano tie, 
kurie jos nepatyrė savo kailiu. Prisiekiu dievu (tegu jis džiugina mane 
šituo kerštu iki pat galo, kaip kad džiugino mane pradžioje!), aš para- 
šyčiau apie tave tokių dalykų, kad tu, gėdydamasi ne tik kitų, bet ir 
pati savęs, būtum akis išsilupusi, kad savęs nematytum. Todėl neprie- 
kaištauk jūrai, kad mažas upeliukas pagausina jos vandenis. Tavo 
meilė, kaip jau sakiau, man nė kiek nerūpi, ir aš anaiptol netrokštu, 
kad tu būtum mana: būk, jei gali, to, kieno jau buvai; kiek pirmiau aš 
jo nekenčiau, tiek dabar myliu už tai, kad jis pabėgo nuo tavęs. Jūs, 
moterys, įsimylite jaunuolius ir geidžiate jų meilės todėl, kad jų veidas 
skaistesnis, barzda juodesnė, jie šauniau žengia, šokiuose ir turnyruose 
puikiau pasirodo; visus tuos dalykus išmano ir subrendę vyrai, ir žino 
tat, ko jaunikliai dar turi pasimokyti. Be to, jūs manote, kad jie mitresni 
raiteliai ir kad per dieną daugiau nujoja mylių negu sumitę vyrai. 
Iš tikrųjų aš neginčiju, kad jie stipriau išpurto jums kailiuką, bet anie, 
labiau sumitę ir daugiau patyrę, geriau žino, kur blusos kanda. Verčiau 
išsirinkti mažą, bet gardų kąsnį negu didelį, bet neskanų. Smarkus 
šuoliavimas patrūkina ir nualsina kiekvieną, kad ir jaunuolį; tuo tarpu 
lėtas jojimas, nors kiek ir vėliau, bet užtat ramiau ir patogiau atveda 
į nakvynę. Jūs, neprotingi padarai, nė nenutuokiate, kiek blogybių 
slypi po ta menkute grožio skraiste. Jaunuoliai niekad nesitenkina 
viena moterim: kiek tik jų pamato, tiek ir užsigeidžia — visų jie 
tariasi esą verti; todėl jų meilė niekad nebūna pastovi, ir tu dabar iš 
savo patirties gali puikiausiai tą paliudyti. Jie mano, kad damos priva- 
lo juos gerbti ir glamonėti, ir nėra jiems didesnės šlovės kaip girtis, 
kiek gražuolių kuris yra turėjęs. Štai kodėl daugelis moterų atsidavi- 
nėja vienuoliams, nes jie apie tai neplepa. Tu sakaisi, kad apie tavo 
meiles niekas ničnieko nežino, tik tavo tarnaitė ir aš, tačiau labai 
klysti, jeigu šitaip manai. Tiek jo, tiek ir tavo gatvė vien apie tai ir 
tešneka; bet dažniausiai paskutinis, kieno ausis tokie gandai pasiekia, 
būna tas, kurį jie liečia. Ir dar jaunikliai jus apvaginėja, o tuo tarpu 
subrendusieji apdovanoja. Kadangi tu blogai išsirinkai, tad ir būk to, 
kuriam atsidavei, o mane, iš kurio tyčiojaisi, palik kitai: aš suradau 
šimtąsyk geresnę moterį, ir ji mokėjo tinkamai mane įvertinti. O kad 
tu galėtum keliauti į aną pasaulį, aiškiai suprasdama, ko trokšta mano 
akys (nes mano žodžiai, atrodo, tavęs neįtikina), tai pulk kuo greičiau 
žemyn, ir tavo vėlė, aš manau, jau atsidūrusi velnio naguose, galės 

pamatyti, ar mano akys, regėdamos, kaip stačia galva krinti, išsigąs, 
ar ne. Tik bijau, kad tu nesuteiksi man tokio džiaugsmo, ir todėl pa- 
tariu: jeigu saulė pradeda tave kaitinti, prisimink tą šaltį. kuriuo mane 
kankinai, sumaišyk tą šaltį su šituo karščiu ir, be abejo, pajusi, kad 
saulė šildo vidutiniškai. 

Paguodos nesulaukusi našlė, matydama, kad mokyto vyro kalbos 
krypsta į žiaurų tikslą, vėl ėmė raudoti ir tarė: 

— Jeigu jau niekuo aš negaliu tavęs sugraudinti, tesugraudina 
tave bent meilė tai moteriai, kurią sakaisi susiradęs ir kuri išmintin- 
gesnė už mane ir myli tave; iš meilės jai atleiski man, atnešk mano 
drabužius, kad galėčiau apsirengti, ir padėk nulipti nuo čia. 

Rinjeris prapliupo juokais, bet, matydamas, kad jau seniai praslin- 
ko trečia valanda, atsiliepė: 

— Gerai, aš negaliu dabar sakyti „ne“, kai tu mane prašai tokios 
garbingos damos vardu. Pasakyk, kur drabužiai, aš nueisiu jų atnešti 
ir padėsiu tau nulipti. 

Našlė, patikėjusi jo žodžiais, bent kiek nusiramino ir pasakė jam 
vietą, kur paslėpusi drabužius. Rinjeris, pasitraukęs nuo bokšto, liepė 
tarnui niekur iš čia neiti, stovėti šalimais ir akylai žiūrėti, kad niekas 
neprisiartintų, kol jis sugrįšiąs. Taip prisakęs, nudrožė į bičiulio na- 
mus, čia ramiai sau papietavo, o paskui, kai suėmė jį miegas, atsigulė. 

Dama, likusi bokšte, paikos vilties bent kiek paguosta, vis dėlto 
baisiai nusiminusi, prisiglaudė prie mūro toje pusėje, kur buvo trupu- 
tis šešėlio, ir ėmė lūkuriuoti, karčiausių minčių apnikta: čia abejo- 
dama, čia verkdama, čia vildamasi, čia ir vėl nustodama vilties, kad 
grįš Rinjeris su drabužiais, šokinėdama nuo vienos minties prie kitos, 
sielvarto pakirsta ir naktį akių nesumerkusi, ėmė ir užmigo. Saulė, jau. 
įkopusi į vidurį dangaus, kepinte kepino, spinduliai stačiai krito ant 
niekuo nepridengtos galvos ir ant švelnaus, išpuoselėto jos kūno, kuris 
ne tik apdegė, bet visas net sutrūkinėjo. Saulė svilino taip, kad ji, nors 
ir kietai įmigusi, nubudo iš skausmo. Jausdama, kad ją degina, ji bent 
kiek sujudo, ir jai pasirodė, kad visa jos oda neriasi ir trupa nelyginant 
sudegintas pergamentas, kai jį kas timpteli. Be to, jai taip baisiai sopė- 
Jo galvą, jog, rodės, skils pusiau. O bokšto viršus buvo tiek įkaitęs, kad 
našlė, negalėdama nustovėti vietoje, raudodama blaškėsi tai į vieną 
pusę, tai į kitą. Lyg tyčia nedvelkė nė silpniausias vėjelis, todėl čia 
rinkosi begaliniai spiečiai musių ir sparvų, kurios, tūpdamos ant 
nuogo jos kūno, taip skaudžiai gylė, kad kiekvienas įgylimas atrodė 
lyg ieties dūris; tad ji be paliovos mostag:: o rankom, vis keikdama 

save, savo gyvenimą, savo meilužį ir Rinjerį Neapsakomo karščio 
ir saulės išvarginta, alkio ir ypač troškulio iškankinta, musių ir sparvų 
sukandžiota, o be to, dar tūkstančio sielvartingų minčių prislėgta, 
našlė atsistojo ir ėmė žvalgytis, gal pamatys ar išgirs šalimais kokį 
žmogų, tvirtai pasiryžusi, kad ir kažin kas būtų, pasišaukti jį ir prašyti 
pagalbos. Bet priešiškas likimas ir to jai pašykštėjo. Visi sodiečiai dėl 
kaitros buvo grįžę iš laukų, ir tą dieną apskritai niekas nėjo į darbus: 
aplinkiniai gyventojai visi aliai vieno kūlė javus savo klojimuose; todėl 
ji tegirdėjo vien cikadas ir tematė Arną, kuris, viliodamas ją savo 
vandenimis, jos troškulį ne malšino, o žadino. Matė ji daugelyje vietų 
miškelius, paunksnę ir trobesius, kurie tik aitrino jos kančias. Ką dar 
pasakyti apie nelaimingą moterį? Saulė iš viršaus, karštis iš apačios 
nuo laito, musių bei sparvų kandžiojimai iš šonų visą ją taip subjau- 
rojo, kad ji, praeitą naktį savo baltumu persmelkianti nakties tamsy- 
bes, dabar, raudona kaip vėžys, visa kraujais apsitaškiusi, kiekvienam, 
ją Išvydusiam, būtų atrodžiusi baisiausia šlykštynė. 

Taip ji kamavosi be jokios vilties, neišmanydama, ką daryti, vien 
tik mirties laukdama. Buvo jau pusė devintos, kai nubudo mokytas 
vyras ir, prisiminęs damą, grįžo prie bokšto pažiūrėti, kas ją ištiko, o 
savo tarną, dar alkaną, nusiuntė pavalgyti. Dama, išgirdusi, kad jis čia, 
bejėgė ir iškankinta, prislinko prie angos ir atsisėdusi prabilo raudo- 
dama: 

— Rinjeri, tu su kaupu man atsikeršijai: jeigu aš tave naktį savo 
kieme gerokai pašaldžiau, tu mane dieną privertei ant šito bokšto kepti, 
netgi degti, ir, be to, dar merdėti iš alkio ir troškulio. Dėl dievo meilės, 
susimildamas, užlipk čion ir, kadangi man trūksta drąsos nusižudyti, 
tai nužudyk mane tu, nes šito užvis labiausiai dabar trokštu — tokias 
nepakeliamas kančias kenčiu. Jeigu nenori suteikti man šitos malonės, 
tai liepki bent paduoti man stiklinę vandens, kad galėčiau suvilgyti 
lūpas, nes ašarų jau nebeužtenka — taip džiūsta man burna ir degina 
vidurius. 

Mokytas vyras iš balso puikiausiai suprato, kokia ji nusilpusi, pa- 
matė pro angą ir jos kūno ruoželį, iškepintą saulės, be to, nužemintų 
jos maldavimų sugraudintas, pajuto jai šiek tiek gailesčio; tačiau 
atšovė: 

— Nedorėle, nuo mano rankos tu nemirsi; mirsi nuo savosios, 
jeigu panorėsi; o troškuliui numalšinti tiek gausi iš manęs vandens, 
kiek aš gavau iš tavęs ugnies gintis nuo šalčio. Tik man labai skaudu, 
kad nuo nušalimo aš turėjau gydytis smirdinčio mėšlo šiluma, o tu 

savo nudegimus gydysi kvepiančiu rožių vandeniu; aš vos nenustojau 
sveikatos ir gyvybės, o tu, nusilupusi nuo persikaitinimo, liksi graži 
kaip gyvatė, išsinėrusi iš senos odos. 

— O nelaiminga aš! — vaitojo dama.— Tomis grožybėmis, šitaip 
įsigytomis, tegu apdovanoja dievas tuos, kas linki man blogo. Bet tu, 
žiauresnis už žvėrį, kaip drįsti mane tiek kamuoti? Ko turėčiau laukti 
iš tavęs ar kurio kito, jeigu dėl mano kaltės visa tavo giminė būtų 
žuvusi baisiose kančiose? Iš tiesų nežinau, kokią žiauresnę bausmę 
būtų galima sugalvoti išdavikui, įstūmusiam į prapultį visą miestą, negu 
toji, kuriai pasmerkei mane, išstatęs svilti saulėje ir musėms kandžioti! 
Tu stiklo vandens man pašykštėjai, o tuo tarpu netgi žmogžudžiai, 
pasmerkti myriop ir varomi į bausmės vietą, dažnai girdomi vynu, 
jeigu tik paprašo. Kadangi, matau, tavo žiaurios ir nuožmios širdies 
nė kiek nejaudina mano kančios, aš kantriai. pasitiksiu mirtį, kad tik 
viešpats pasigailėtų mano sielos. Maldauju dievą, kad jis teisybės aki- 
mis pažvelgtų į šį tavo darbą. 

Tarusi tuos žodžius, vargais negalais nušliaužė į vidurį bokšto, 
kur saulė kepino užvis stipriausiai, kad tik greičiau ateitų mirtis. Ji 
alpo nuo kaitros ir nuo troškulio, ne kartą, o tūkstantį kartų tarėsi 
bemirštanti, plūsdama kruvinom ašarom ir skųsdamasi savo nedalia. 

Kadangi jau artėjo vakaras, mokytam vyrui pasirodė, kad jau gana 
to keršto. Jis liepė tarnui atnešti jos drabužius; įvyniojęs juos į apsiaus- 
tą, su šiuo nešuliu nuėjo į nelaimingos našlės namus. Čia rado jos tar- 
naitę, besėdinčią ant slenksčio, liūdną ir nusiminusią, nežinančią, kas 
daryti. Jis paklausė: 

— (Gal pasakysi, meldžiamoji, kur dingo tavo ponia? 

Tarnaitė jam atsakė: 

— Nežinau, mesere: šįryt tikėjausi ją rasti lovoje, kur vakar 
vakare manding atsigulė; bet aš jos neradau nei ten, nei kur kitur; 
nežinau, kas ją ištiko, ir šit esu be galo susikrimtusi. Gal jūs, mesere, 
ką girdėjote? 

Į tuos žodžius mokytas vyras atšovė: 

— Jeigu būtum man pakliuvusi drauge su ja, aš būčiau ir tave 
nubaudęs už tavo kaltę taip, kaip nubaudžiau ją! Bet nebijok, iš mano 
rankų nepaspruksi, ir aš tau atmokėsiu už tavo darbelius, kad nie- 
kuomet nebesityčiosi iš vyrų ir visada prisiminsi mane. 

Po tų Žodžių jis kreipėsi į savo tarną: 

— Atiduok jai šituos drabužius ir pasakyk, tegu eina pas savo 
ponią, jei nori. 

Tarnas įvykdė jo paliepimą. Mergina, paėmusi ir atpažinusi drabu- 
žius, o dar išgirdusi tokius žodžius, labai persigando, manydama, kad 
jos ponia jau nužudyta, ir vos nesukliko iš siaubo. Išėjus Rinjeriui, ji 
staiga pravirko ir tekina nubėgo su drabužiais prie bokšto. 

Lyg tyčia vienam šios damos darbininkui tą dieną prapuolė du 
paršai; beieškodamas jų, jis prisiartino prie bokšto, tik ką pasitraukus 
iš čia Rinjeriui; bevaikščiodamas ir visur besižvalgydamas tų savo 
paršų, jis išgirdo graudų nelaimingos moters verksmą ir palypėjęs 
aukštėliau užriko iš visos gerklės: 

— Kas verkia ten viršuj? 

Dama pažino savo darbininko balsą ir, šūktelėjusi jį vardu, 
tarė: 

— O, nubėk pas mano tarnaitę ir kuo greičiausiai atsiųsk ją Čion! 

Darbininkas, atpažinęs ją, gailavo: 

— Ak ponia! Ir kaip jūs atsidūrėt ant šio bokšto? Tarnaitė šian- 
die visą dieną lakstė, jūsų ieškojo, bet kas galėjo pamanyti, kad 
jūs čia? 

Griebęs kopėčių kartis, pastatė jas, kaip turėjo stovėti, ir vytelėmis 
ėmė raišioti prie jų skersinius. Tuo tarpu atskubėjo ir jos tarnaitė. 
Pribėgusi prie bokšto, mergina, plūsdama ašarom ir grąžydama ran- 
kas, sukliko: 

— Ak ponia mano brangiausioji, kurgi jūs esate? 

Išgirdusi ją, dama, kiek beįstengdama garsiau, atsiliepė: 

— Aš čia, viršuj, sesele mano! Neverk, o duok šen greičiau mano 
drabužius! 

Kai tarnaitė išgirdo ją kalbant, beveik nusiraminusi užlipo kopė- 
čiomis, mažne jau pritaisytomis darbininko, ir, jo padedama, užsirangė 
ant viršaus; išvydusi savo ponią, panašią ne į žmogų, o veikiau į apde- 
gusį kelmą — visiškai bejėgę, sužalotą, nuogą, begulinčią ant bokšto, 
ėmė raudoti prie jos, nagais draskydama sau veidą, lyg šioji būtų jau 
mirusi. Bet dama ją paprašė, dėl dievo meilės, nutilti ir padėti jai apsi- 
rengti. Sužinojusi iš tarnaitės, kad niekas nežino, kame ji buvusi, tik 
tuodu, kurie atnešė jos drabužius, ir darbininkas, čia esantis, dama 
bent kiek aprimo ir įprašė, gink dieve, niekam nieko apie tai nepa- 
sakoti. 

Po ilgų šnekų sodietis užsivertė ant pečių damą, nebegalinčią nė 
žingsnio žengti, ir sėkmingai nukėlė ją nuo bokšto. Vargšei tarnaitei, 
likusiai užpakaly ir belipančiai žemyn ne per atsargiausiai, paslydo 
koja, ir ji, nukritusi nuo kopėčių, susilaužė šlaunikaulį ir iš skausmo 

ėmė riaumoti lyg liūtas. Darbininkas, paguldęs damą pievutėje, nuėjo 
pažiūrėti, kas atsitiko tarnaitei; radęs merginą su lūžusia koja, taipogi 
ir ją nunešė į pievutę ir paguldė šalia ponios. Matydama, kad, be kitų 
bėdų, dar prisidėjo ir šita ir kad susilaužė šlaunikaulį toji, iš kurios ji 
tikėjosi didžiausios pagalbos, dama, be galo susikrimtusi, vėl ėmė taip 
graudžiai raudoti, jog darbininkas ne tik neįstengė jos paguosti, bet ir 
pats pravirko. 

Saulė jau buvo žemai, ir kad naktis jų neužkluptų čia, sodietis, 
sielvartaujančios damos prašomas, parėjo namo, pasišaukė du savo 
brolius ir žmoną, grįžo ten su lenta, paguldė ant jos tarnaitę ir dviese 
nugabeno į namus. O darbininkas, bent kiek apmaldęs damą tyru van- 
deniu ir švelniais žodžiais, užsikėlė ją ant pečių ir nunešė į jos kam- 
barį. Sodiečio žmona pavalgydino ją mutiniu, nurengė ir paguldė į 
lovą; paskui sodietis pasirūpino, kad dama ir jos tarnaitė naktį būtų 
nugabentos į Florenciją. Taip buvo ir padaryta. 

Čia našlė, puikiai gebėdama mėtyti pėdas, prasimanė apie save 
ir tarnaitę pasaką, nieko bendro neturinčią su teisybe, ir įtikino savo 
brolius bei seseris ir visus kaimynus, kad šita jų nelaimė — velnių 
darbas. Tuojau atskubėjo daktarai, kurie ne be didžiulio vargo ir pa- 
stangų išgydė damą nuo baisios karštligės ir kitokių skausmų, o jos 
tarnaitei sutaisė lūžusią koją. Į valias prisikentė abi, ypač dama, jai 
keliskart nusinėrė visa oda, prilipusi prie paklodžių. Po šitų negandų 
dama, užmiršusi meilužį, elgėsi protingai, saugodamasi ir pokštų, ir 
meilių. O mokytas vyras, išgirdęs, kad tarnaitei lūžo šlaunikaulis, apsi- 
džiaugė, kad atsikeršyta pilnutinai, ir niekam nieko apie tai nepasa- 
kojo. 

Tai šit kas nutiko paikai gražuolei, užsimaniusiai pasišaipyti iš 
mokyto vyro kaip iš kokio geltonsnapio ir nežinojusiai, kad jie (jeigu 
ne visi, tai bent dauguma) geba čiupti velnią už uodegos. Todėl, malo- 
niosios damos, šiukštu nesityčiokit iš vyrų, ypač iš mokytų! 

DRAUGAUJA DU KAIMYNAI,; VIENAS IŠ JŲ SUVI- 
LIOJA ANTROJO ZMONĄ; ŠIS, PASTEBĖJĘS TAI, 
SU JO ŽMONA PATVARKO TAIP, KAD JO BIČIULIS 

TUPI UŽRAKINTAS SKRYNIOJE, O PATS SMAGI- 
NASI ANT TOS SKRYNIOS SU JO ZMONA. 


Sunku ir liūdna buvo damoms klausytis apie Elenos kančias; bet 
kadangi ji iš dalies pelnytai jų susilaukė, jos reiškė nukentėjusiai užuo- 
jautą gana santūriai, o mokytą vyrą apšaukė žiauriu ir nepermaldau- 
jamu žmogum. Kai Pampinėja užbaigė savo novelę, karalienė liepė 
toliau pasakoti Fjametai, kuri tučtuojau klusniai tarė: 

— Mielosios damos, kadangi, man rodos, jus bent kiek nustebino 
įžeisto mokyto vyro rūstumas, aš manau, pritiks kuo nors malonesniu 
sušvelninti įerzintas jūsų širdis, todėl ketinu jums pasekti noveliukę 
apie vieną jauną vyriškį, kuris ramiau sutiko įžeidimą ir nuosaikiau 
už jį atsikeršijo. Iš čia jūs suprasite, kad kiekvienam turi būti atseikėta 
tik tuo pačiu saiku ir kad keršijant nedera peržengti ribų. 

Kaip esu girdėjusi ir kaip jūs turbūt žinote, gyveno kadaise Sjenoje 
du jauni vyriškiai, gana pasiturintys ir kilę iš gerų miestelėniškų 
šeimų; vienas jų vadinosi Spineločas Tanena, o antras — Dzepa di 
Minas!'*'. Abiejų namai stovėjo greta Kamolijos gatvėje. Šiuodu jauni 
vyriškiai amžinai vaikščiodavo pečius surėmę ir, atrodė, mylisi lyg 
broliai, jeigu ne daugiau. Vienas ir antras turėjo po žmoną, labai 
gražią moterį. 

Spineločas dažnai lankėsi Dzepos namuose, ar būdavo tas namie, 
ar ne, ir tiek susidraugavo su jo žmona, kad ėmė sanguliauti su ja. 
Taip truko gan ilgą laiką, niekam to nepastebint. Tačiau kartą, Dzepai 
esant namie, 0 žmonai to nežinant, atėjo Spineločas jo kviesti pas save. 
Žmona iš viršaus atsiliepė, kad vyro nėra namie. Tada Spineločas 
greit užlipo aukštyn į salę ir, radęs damą pačią vieną, apkabino ją ir 
ėmė bučiuoti, o jinai jį. Dzepa, užsiglaudęs priemenėj už spintos, visa 
tai matė, bet nepratarė nė žodžio ir žiūrėjo, kuo baigsis tas žaidimas. 

Netrukus jis pamatė, kad jo žmona ir Spineločas apsikabinę įėjo 
į miegamąjį ir ten užsirakino. Dzepa smarkiai įpyko. Bet suprasdamas, 
kad nei nuo triukšmo, nei nuo durų daužymo jo skriauda nesumažės, 
priešingai, dar padidės gėda, ėmė galvoti, kaip čia atsikeršyti, kad 
aplinkiniai nesužinotų, o jam pačiam atlyžtų širdis. Po ilgo mąstymo 
suradęs tokį būdą, tūnojo savo užuoglaudoje tol, kol Spineločas myla- 
vosi su jo žmona. Kai tasai pasišalino, jis įėjo į kambarį ir, užtikęs žmo- 
ną, dar nespėjusią apsigaubti šydu, kurį beišdykaudamas Spineločas 
buvo nutraukęs jai nuo galvos, paklausė: 

— Ką tu čia veiki, žmonele? 


Aštunta diena 468 


— Argi nematai? — atsakė ši. 

— Matyti matau,— tarė Dzepa,— bet aš esu matęs ir ką kita, ko 
nenorėčiau matyti... 

Dzepa ėmė plūsti žmoną, o ji, baisiai persigandusi, po ilgo atsikal- 
binėjimo pagaliau prisipažino apie artimus savo santykius su Spinelo- 
ču, nes, tiesą sakant, niekaip jau nebegalėjo išsiginti, ir verkdama prašė 
dovanoti. Dzepa jai tarė: 

— Matai, žmona, blogai tu pasielgei, bet jeigu nori, kad atleisčiau, 
turi tiksliai vykdyti visa, ką tau liepsiu. Dalykas štai koks: aš noriu, kad 
pasakytum Spineločui, jog rytoj apie trečią valandą jis rastų kokią 
progą pasitraukti nuo manęs ir ateiti pas tave. Kai jis bus čia, aš grįšiu 
namo. Vos tik išgirdusi mano žingsnius, tučtuojau įgrūsk jį į šitą skry- 
nią ir užrakink; kai užrakinsi, aš tau pasakysiu, ką veikti toliau. Nebi- 
jok, dievaži, aš nepadarysiu jam nieko blogo. 

Žmona, norėdama įtikti vyrui, viską prižadėjo ir laikėsi savo žo- 
džio. Rytojaus dieną, apie trečią valandą, kai Dzepa ir Spineločas 
buvo drauge, šis, pakviestas jo žmonos būtent tai valandai, tarė Dzepai: 

— Šiandie turiu pietauti su vienu bičiuliu ir nenorėčiau, kad jis 
manęs lauktų. Taigi sudievu! 

— Dar toli iki pietų, — sako Dzepa. 

— Nesvarbu,— atšovė Spineločas,— aš turiu dar pasikalbėti su 
juo apie vieną reikalą, todėl noriu ten būti anksčiau. 

Atsisveikinęs su Dzepa ir apsukęs lanką, Spineločas nudrožė stačiai 
pas jo žmoną. Vos tik juodu įžengė į miegamąjį, sugrįžo ir Dzepa. 
Žmona, išgirdusi jį pareinant, smarkiai persigando, liepė Spineločui 
slėptis į skrynią, vyro nurodytą, užrakino jį ten ir išėjo iš kambario. 
Užlipęs viršun, Dzepa tarė: 

— O ką, žmonele, ar ne metas pietauti? 

— Iš tiesų, — atsakė žmona. 

Tada Dzepa sako: 

— Spineločas šiandie nuėjo pietauti pas savo draugą, o žmoną 
paliko vieną; nagi, prieik prie lango ir šūktelk ją, pakviesk pietų pas 
mus. 

Žmona, įsibaiminusi ir todėl tapusi labai klusni, pasielgė, kaip liepė 
vyras. 

Spineločo žmona, Dzepos žmonos primygtinai prašoma, atėjo, iš- 
girdusi, kad vyras namie nepietaus. Kai ji atėjo, Dzepa, parodęs jai 
daug meilumo ir bičiuliškai paėmęs už rankos, tylom liepė žmonai eiti 
virtuvėn, o šią nusivedė į miegamąjį ir, vos įžengęs ten, apsigręžė ir 

užrakino duris iš vidaus. Pamačiusi rakinant kambarį, dama sušuko: 

— Vaje, Dzepa, kas čia dabar? Nejaugi tam mane pasikvietėt? Ar 
tai šitaip tu myli Spineločą? Tokia ištikima tavo draugystė? 

Dzepa, priėjęs prie skrynios, kur buvo užrakintas jos vyras, ir vis 
tebelaikydamas ją tvirtai, atsakė: 

— Ponia, nesielvartauk, o pirmiau išklausyk, ką tau pasakysiu: 
aš mylėjau ir myliu Spineločą kaip brolį, bet vakar, nors jis to ir neži- 
no, susekiau, kad mano pasitikėjimu jis piktnaudžiauja ir guli su mano 
žmona lygiai kaip su tavim. Ir va, kadangi aš jį myliu, noriu atsikeršyti 
tuo pačiu: jis turėjo mano žmoną, o aš noriu turėti tave. Jeigu tu nesu- 
tinki, aš privalau vis dėlto atmokėti jam; o kadangi šitą skriaudą neke- 
tinu palikti neatkeršytą, iškrėsiu jam tokį pokštą, kad nei tu, nei jis ne- 
pasidžiaugsite. 

Dama, girdėdama tai ir po ilgų įrodinėjimų patikėjusi Dzepos žo- 
džiais, tarė: 

— Mielas Dzepa, kadangi šitas kerštas turi kristi ant manęs, aš 
sutinku, tik patvarkyk viską taip, kad ir po šito dalyko tavo žmona lik- 
tų santaikoje su manim, kaip likau santaikoje su ja ir aš, nepaisydama, 
ką ji padarė man. 

Dzepa atsakė: 

— Tuo aš būtinai pasirūpinsiu, o be to, padovanosiu tau tokį gra- 
žų ir brangų dalykėlį, kokio tu neturi. 

Taip pasakęs, apglėbė ją ir ėmė bučiuoti, pasiguldė ant skrynios, 
kur buvo užrakintas jos vyras, ir pasismagino su ja kiek tinkamas, o 
jinai su juo. 

Tupėdamas skrynioje, Spineločas girdėjo visas Dzepos kalbas ir 
žmonos atsakymą, o paskui ir trankų treviziečių šokį virš savo galvos, 
ir pajuto tokį skausmą, kad, rodės, ims ir numirs; jeigu nebūtų bijojęs 
Dzepos, jis, kad ir užrakintas, smarkiai būtų išplūdęs žmoną. Bet, prisi- 
minęs, kad šios niekšybės pradininkas yra jis pats ir kad Dzepa turi teisę 
daryti tai, ką daro, kad vis dėlto jis elgiasi su juo žmoniškai ir draugiš- 
kai, pamanė širdyje, kad jeigu to panorės Dzepa, būsiąs jam dar dides- 
nis draugas negu iki šiol. 

Pasimėgavęs su dama kiek tinkamas, Dzepa nulipo nuo skrynios. 
Kai dama jį paprašė žadėtosios brangenybės, atrakino jis kambarį ir 
pašaukė savo žmoną; šioji juokdamasi tiek tepasakė: 

— Ponia, už duoną jūs man atsilyginot paplotėliu. 

O Dzepa jai tarė: 

— Atrakink šitą skrynią! 

Kai ji atvožė dangtį, Dzepa parodė Spineločą jo žmonai. Ilga būtų 
pasakoti, katras iš jųdviejų labiau susigėdo: ar Spineločas, išvydęs Dze- 
pą ir suprasdamas, kad jo išdaigos šiam nebėra paslaptis, ar žmona, iš- 
vydusi savo vyrą ir žinodama, kad jis girdėjo ir jautė viską, kas dėjosi 
virš jo galvos. Dzepa ir sako jai: 

— Štai brangenybė, kurią tau dovanoju. 

Išlindęs iš skrynios, Spineločas, nesileisdamas į ilgas šnekas, tarė: 

— Dzepa, dabar mudu atsilyginome vienas antram; todėl geriausia 
mums pasilikti draugais kaip iki šiol. O kadangi iki šiol nieko atskiro 
mudu neturėjom, tik žmonas, tai tegul bus ir jos bendros. 

Dzepa sutiko, ir didžiausioje santaikoje visi keturi susėdo pietų. 
Nuo tos valandos kiekviena šių dviejų moterų turėjo du vyrus, o kiek- 
vienas iš vyrų — dvi žmonas, ir niekuomet dėl to nekildavo tarp jų 
nei ginčų, nei vaidų. 

MAESTRAS SIMONĖ, GYDYTOJAS, NORI ĮSTOTI 

Į KORSARŲ DRAUGIJA; BRUNAS IR BUFALMAKAS 

LIEPIA JAM NAKČIA ATEITI Į TAM TIKRĄ VIETĄ, 

O BUFALMAKAS JĮ NUTRENKIA Į IŠMATŲ DUOBĘ 
IR TEN PALIEKA. 


Kai damos bent kiek paplepėjo apie tai, kaip tuodu sjeniečiai pasi- 
darė bendras žmonas, karalienė, kuriai, nepažeidžiant Dionėjo teisių, 
vienai beliko pasakoti, šitaip prabilo: 

— Brangiosios damos! Spineločas tikrai nusipelnė išdaigos, kurią 
jam iškrėtė Dzepa. Aš nemanau, kad vertėtų (kaip kad neseniai bandė 
įrodyti Pampinėja) griežtai smerkti tuos, kurie už pokštą atsimoka 
pokštu. Priešingai, esu linkusi netgi pagirti tą juokdarį, kuris mulkiui 
ir pasipūtėliui, ar šiaip žmogui, to nusipelniusiam (o Spineločas ir bu- 
vo nusipelnęs), gražią šunybę iškrečia. Apie vieną tokią išdaigą čia ir 
norėčiau jums papasakoti. Žmogus, kuriam taip atsitiko, buvo ne šiaip 
sau prasčiokėlis, o gydytojas, grįžęs iš Bolonijos į Florenciją su dakta- 
riška voveraičių mantija'““, nors ir kvailas lyg avinas. 


471 Devinta novelė 


Kaip tolydžio matome, mūsų piliečiai grįžta iš Bolonijos kas teisė- 
ju, kas gydytoju, kas notaru, su ilgais ir plačiais drabužiais, su purpuru, 
pamuštu voverių kailiukais, ir su kitokiomis puošmenomis; o ko jie 
verti iš tikrųjų, tą irgi kasdien matome. 

Vienas iš tokių buvo ir maestras Simonė da Vila, labiau galįs pasi- 
girti tėvo paliktu jam turtu negu savo mokslu; apsitaisęs purpuru ir su 
dukslia pelerina ant pečių, prieš kurį laiką grįžo jis pas mus, apsiskelbė 
medicinos daktaru ir apsigyveno gatvėje, kurią šiandien vadiname 
Kokomero gatve!*“. 

Šis maestras Simonė, kaip jau minėta, neseniai grįžęs iš Bolonijos, 
be kitų pažymėtinų savo įpročių, turėjo įprotį klausinėti kiekvieną, 
esantį drauge su juo, kas per vienas tas ar kitas žmogus, einąs pro šalį, 
tarytum tos žinios apie žmones jam padėtų taisyti vaistus ligoniams; į 
viską jis kreipė atidžią akį ir viskuo domėjosi. Ypač traukė jo akį du 
tapytojai, Brunas ir Bufalmakas, apie kuriuos šiandien jau dukart kal- 
bėta, abudu neperskiriami draugai ir jo kaimynai. Mūsų daktarui at- 
rodė, kad niekas pasauly jiems nerūpi ir kad jie gyvena linksmiau už 
kitus (o taip iš tikrųjų ir buvo), todėl daugelį jis klausinėjo apie jų gy- 
venimo sąlygas. Iš visų girdėdamas, kad juodu neturtingi tapytojai, jis 
įsikalė į galvą, kad čia slypinti kažkokia paslaptis ir kad šie linksmuoliai 
turi kažkokį niekam nežinomą pajamų šaltinį, juo labiau kad dažnai 
girdėdavo apie jų sumanumą ir gudrumą. Todėl jis panūdo susidrau- 
gauti, jeigu galima, su abiem sykiu arba bent su vienu iš jųdviejų. Ne- 
trukus jam iš tikrųjų pavyko susipažinti su Brunu. Susitikęs su juo ke- 
letą kartų, Brunas tuojau pamatė, kad gydytojas — mulkis, ir ėmė jį 
visaip traukti per dantį, o gydytojas, to nesuprasdamas, be galo džiau- 
gėsi jo draugyste. Keletą sykių pasikvietęs jį pietų ir todėl manydamas 
galįs atvirai su juo pašnekučiuoti, daktaras nusistebėjo, kad juodu, at- 
seit Bufalmakas ir Brunas, taip linksmai gyveną, nors ir vargšai būda- 
mi, ir prašė jam paaiškinti, kaip čia yra. Brunas, girdėdamas tokius 
gydytojo žodžius, įsitikino, kad ir šis klausimas niekuo nesiskiria nuo 
kitų jo kvailysčių ir nesąmonių, todėl ėmė juoktis ir nusprendė atsakyti 
taip kaip dera šiam avigalviui. 

— Maestre,— tarė jis, — aš nedaug kam pasakyčiau, kaip yra iš 
tikrų jų, bet neiškenčiu neišsipasakojęs jums, nes esate man bičiulis, ir 
žinau, kad niekam kitam to nepersakysite. Teisybė, aš ir mano drau- 
gas gerai ir linksmai gyvename, netgi linksmiau, negu jums atrodo; iš 
savo amato ir iš pajamų, kurių duoda mūsų ūkeliai, mes neištektume 
nė už gryną vandenį sumokėti; bet aš nenoriu, kad jūs pamanytumėt, 

jog mes einame vogti — mes tik korsaraujame ir šitaip įsigyjame, be 
jokios skriaudos kitiems, visa, kas reikalinga ir kas teikia mums džiau- 
gsmo; iš čia, kaip matote, ir tasai linksmas mūsų gyvenimas. 

Daktaras labai stebėjosi, girdėdamas šitai, ir viskuo patikėjo, nors 
ir nesuprasdamas, kas tai būtų. Staiga jis baisiai užsigeidė sužinoti, ką 
reiškia „korsaraujame“, ir primygtinai prašė, kad Brunas jam paaiš- 
kintų, žadėdamas tat laikyti giliausioj paslapty. 

— Vaje, maestre,— sušuko Brunas,— ko jūs iš manęs prašote? 
Pernelyg didelę paslaptį norite išgauti! Jeigu kas apie tai sužinotų, ma- 
ne pražudytų ir iš šio pasaulio išguitų ar net įgrūstų į nasrus švento 
Galiaus Liuciferiui!'?*? Bet tokią meilę aš jaučiu išprusintai jūsų gal- 
vai, kuri man primena didžiulius moliūgus iš Lenjajos!?!, ir taip aš pasi- 
tikiu jumis, kad negaliu atmesti jūsų pageidavimo; todėl apsakysiu 
jums viską, bet su sąlyga, kad prisiektumėt Montezonės kryžiumi!??, 
jog niekad niekam šito neišduosite. 

Maestras prižadėjo tylėti kaip žemė. 

— Taigi žinokite, brangiausias mano maestre,— tarė Brunas, — 
kad ne per seniai mūsų mieste gyveno didis nekromantas, vardu pa- 
varde Mikelė Skotas!?“, nes jis buvo atvykęs iš Škotijos. Garsūs žmo- 
nės, iš kurių tik nedaugelis tebėra gyvi, rodė jam didžią pagarbą. Išva- 
žiuodamas iš čia, šis nekromantas, primygtinai jų prašomas, paliko 
mums du išmaningus savo mokinius, kuriems įsakė uoliai vykdyti visus 
taurių florentiečių troškimus. Šie mokiniai su mielu noru teikė pas- 
laugas minėtiems ponams kai kuriuose meilės ir kitokiuose jų reika- 
luose. Vėliau, pamėgę ir miestą, ir gyventojų papročius, jie ryžosi visai 
čia pasilikti ir labai artimai susidraugavo su kai kuriais iš jų, nekreip- 
dami dėmesio, kas jie tokie: kilmingi ar prasčiokai, turtingi ar vargšai, 
svarbu, kad tik atitiktų jų būdą. Įsiteikdami tokiems savo bičiuliams, jie 
įsteigė draugiją iš dvidešimt penkių žmonių, kurie turėdavo susirinkti 
bent kartą per mėnesį jų nurodytoje vietoje. Atėjęs ten, kiekvienas 
išreikšdavo savo norą, ir jie tą pat naktį jį patenkindavo. Ypatingai su- 
sidraugavę ir suartėję su jais abiem, aš ir Bufalmakas buvome priimti į 
tą draugiją, kuriai ir dabar priklausome. Ir pasakysiu jums atvirai: kai 
mes tenai susirenkame, įstabu žiūrėti į kilimus, kabančius ant sienų 
toje salėje, kur puotaujame, į stalus, karališkai apkrautus, į daugybę 
kilmingų ir dailių tarnų, vyrų ir moterų, tenkinančių kiekvieno šios 
draugijos nario pageidavimus; į dubenis, vazas, ąsočius, butelius, tau- 
res ir kitokius auksinius bei sidabrinius indus, iš kurių mes valgome ir 
geriame, o be to, į daugybę valgių, kuriuos mums atneša, kas kokių tik 

nori, kiekvieną savo metu. Aš niekad nesugebėčiau jums perteikti, ko- 
kie švelnūs garsai ten girdėti nuo nesuskaičiuojamų muzikos instru- 
mentų, koks melodingas dainavimas; negalėčiau pasakyti, kiek vaško 
žvakių sudega per tas vakarienes, kiek suvalgoma saldumynų ir kokie 
brangūs vynai ten geriami. Aš nenorėčiau, mano mokytas drauge, kad 
jūs manytumėt, jog mes ten būname tais pačiais drabužiais ir apdarais, 
kokiais čia mus matote: tenai net pats prasčiausias jums atrodytų im- 
peratorius — tokiais mes tenai dabinamės brangiais drabužiais ir pa- 
puošalais. Bet iš visų tenykščių malonumų pats didžiausias — tai gra- 
žios moterys, kurios tučtuojau, kas tik kokių panori, čion perkeliamos 
iš visų pasaulio kraštų. Ten jūs pamatytumėt Barzdonių valdovę, bas- 
kų karalienę, sultono žmoną, Uzbekijos imperatorienę, Kvailijos gre- 
veldą, Plepalynės pataršką ir Vėpūtijos zaunienę. Bet kam čia jums 
skaičiuoti? Sakau, ten viso pasaulio karalienės, tarp jų net presbiterio 
Jono Skinkimura!“*, kuriai kyšo ragas pasturgaly. Dabar žiūrėkit, kas 
toliau. Kai visi išgeriame vyno ir užvalgome skanumynų, sušokę vieną 
ar du šokius, kiekvienas einame į atskirą kambarį su ta, kurios pagei- 
davome. Ir žinokite, kad tie kambariai atrodo lyg rojus, tokie jie gra- 
žūs ir kvapesni už dėžutes su aromatinėmis šaknelėmis jūsų vaisti- 
nėje, kai liepiate ten grūsti kmynus. O lovos atrodo gražesnės už Vene- 
cijos dožo lovą; čia mes ir ilsimės. Kaip dirba ten audėjos, mindamos 
paminomis ir ištempdamos metmenis, kad audinys išeitų tankesnis, 
tatai aš leidžiu jums pačiam įsivaizduoti. Tarp kitų užvis geriausiai, 
mano manymu, gyvena Bufalmakas ir aš, nes Bufalmakas dažniausiai 
parsikviesdina Prancūzijos karalienę, o aš — Anglijos karalienę, jos 
kaip tik ir yra didžiausios gražuolės pasaulyje. Mudu taip gebėjome 
joms prisimeilinti, kad jos akių nenuleidžia nuo mūsų. Taigi pats da- 
bar suprantate, kodėl mes galime, o ir privalome, gyventi linksmiau 
už kitus: neužmirškite, kad mes naudojamės dviejų tokių karalienių 
meile; aš jau nekalbu apie tai, jog mums gana tik panorėti tūkstančio 
ar dviejų tūkstančių florinų, kad mes jų negautume. Va šitai liaudies 
šneka ir vadiname „korsarauti“, nes kaip korsarai apiplėšia kiekvieną, 
taip ir mes, skirtumas tik toks, kad jie niekad turto negrąžina, o mes 
pasinaudoję grąžiname. Dabar jūs žinote, maestre mano garbusis, ką 
mes vadiname „korsarauti“. Pats matote, kad visa tai reikia laikyti 
griežtoje paslaptyje, todėl daugiau aš nieko jums nesakysiu, o ir nepra- 
šykite. 

Maestras, kuriam mokslo ir išmanymo užteko nebent tik vaikams 
nuo piktšašių gydyti, Bruno žodžiais patikėjo lyg švenčiausia tiesa ir 

užsidegė karščiausiu geismu stoti į šią draugiją. Todėl jis atsakė Bru- 
nui, kad iš tikrųjų nesą ko stebėtis, jog juodu tokie linksmi, ir vos beiš- 
kentė nepaprašęs, kad ir jį ten priimtų, bet pasiliko sau šią teisę atei- 
čiai, kada, dar daugiau jį pamylėjęs, labiau įsitikins, kad gali išklostyti 
jam savo troškimus. Taigi, turėdamas šį dalyką omeny, jis palaikė su 
juo draugystę, kviesdamasis jį vakarais ir rytais prie savo stalo ir reikš- 
damas begalinę meilę; tokia didelė ir ištikima buvo ši draugystė, kad, 
rodės, be Bruno maestras negalėjo ir nemokėjo gyventi. Brunas buvo 
patenkintas ir, norėdamas atsidėkoti už tokias vaišes, nutapė gydy- 
tojui salėje Pasninką, virš miegamojo durų — Agnus Dei*, virš lauko 
durų — naktipuodį!*?, idant jo pacientai galėtų jį atskirti nuo kitų 
daktarų, o lodžoje nutapė pelių kovą su katėmis, kuri gydytojui at- 
rodė nuostabus meno kūrinys. Be to, kartais, kai tekdavo vakarieniauti 
pas maestrą, jis sakydavo jam: 

— Šiąnakt aš buvau toje draugijoje ir,kadangi Anglijos karalie- 
nė man trupučiuką įgriso, parsikviesdinau didžiojo Tarsijos chano 
gumedrą. 

Tada maestras klausdavo: 

— Kas per viena toji Gumedra? Tokio vardo nesu girdėjęs. 

— O mano maestre,— atsakydavo Brunas,— aš tuo nesistebiu, 
nes girdėjau, kad nei Paršekratas, nei Vanačena jos nemini. 

— Tu nori pasakyti Hipokratas ir Avicena'“?? — pertardavo 
maestras. 

— Dievaž, nežinau, — atšaudavo Brunas. — Apie jūsų vardus aš 
tiek pat mažai išmanau kaip ir jūs apie manuosius, o gumedra didžiojo 
chano kalba reiškia tą pat, ką mūsiškai imperatorienė. O, kas per ža- 
vinga moteris! Esu tikras, dėl jos išrūktų jums iš galvos ir vaistai, ir 
klizmos, ir visokie trauklapiai. 

Taip šnekučiuodavo jis kartais su daktaru, norėdamas dar labiau 
jį įkaitinti. Vieną vakarą maestras nusprendė ilgiau pabūti Bruno 
draugėje. Brunas tėpliojo pelių ir kačių bataliją, o maestras, šviesda- 
mas jam žiburiu, ryžosi atverti savo širdį. Jie buvo vienudu, ir dakta- 
ras tarė: 

— Brunai, regi dievas, nėra pasaulyje žmogaus, kuriam aš būčiau 
pasiruošęs tiek padaryti, kiek tau. Jeigu lieptum man bėgti iš čia į Pe- 
retolą'*', tikriausiai bėgčiau. Todėl nesistebėk, jeigu ir aš tave šio to 
paprašysiu kaip ištikimą draugą. Neseniai tu man pasakojai apie jūsų 


* Dievo avinėlis (Iot.). 

linksmosios draugijos papročius, ir mane apėmė toks didelis troškimas 
priklausyti jai, kokio niekas dar nejautė. Ir ne be pagrindo aš taip ver- 
žiuosi į tą draugiją. Galėsi į valias iš manęs tyčiotis, jeigu aš, priimtas 
ten, neišsikviesiu dailiausios merginos, kokios seniai tu nesi matęs, 
o aš mačiau ją pernai Kakavinčiljyje'?* ir labai pamilau. Prisiekiu 
Kristaus kūnu, aš norėjau jai duoti dešimt boloninių““*, kad sutiktų 
patenkinti mano troškimą, bet ji atsisakė. Todėl prašau tave kiek be- 
galėdamas — pamokyk, kaip patekti ten, ir pasistenk, kad įstočiau,— 
aš būsiu jums geras ir ištikimas draugas. Juk matai, pirmų pirmiausia 
aš esu gražus, man kojos gerai priderintos prie stuomens ir veidas žydi 
lyg rožė, o be to, aš medicinos daktaras, tokio tarp jūsų tikriausiai nėra 
nė vieno; moku daug įdomių istorijų, gražių dainelių; štai sudainuosiu 
tau vieną. 

Ir jis staiga užtraukė. Bruną suėmė toks noras nusikvatoti, kad jis 
vos ištvėrė. Kai daina buvo baigta, maestras paklausė: 

— Kaip tau patiko? 

Brunas atsakė: 

— Aiškus dalykas, visi smuikai prieš jus turi nutilti: taip Žžavingai 
dainuojate. 

— Esu tikras, — tarė maestras, — niekuomet nebūtum tuo patikė- 
jẹs, jeigu pats nebūtum girdėjęs. 

— Šventa teisybė,— patvirtino Brunas. 

— Aš moku dar ir kitokių dainų, — gyrėsi maestras, — bet kol 
kas palikime jas. Tu matai, koks aš. Mano tėvas buvo kilmingas, nors 
gyveno kaime, o motina — iš Valekjų giminės, ir, kaip galėjai įsitikinti, 
mano knygos ir drabužiai dailesni negu visų kitų Florencijos medikų. 
Aš turiu tokių drabužių, kurie, dievaži, prieš dešimtį metų ir daugiau 
man kainavo bemaž šimtą lirų grynais; todėl įvesk mane, susimilda- 
mas, į tą draugiją, o aš, regi mane dievas, prižadu tau, jeigu tai padary- 
si, niekad už savo triūsą neimti iš tavęs, kai susirgsi, jokių pinigų: sirk 
sau kiek tinkamas! 

Brunas, klausydamasis šios sapalionės, ir šį kartą, kaip jau daug 
sykių, įsitikino, kad daktaras — avigalvis, ir tarė: 

— Maestre, pašvieskit man truputį šičion ir pakentėkit valandžiu- 
kę, kol nupiešiu uodegas šitoms pelėms, o paskui aš jums atsakysiu. 

Kai uodegos buvo nutėpliotos, Brunas apsimetė, lyg tasai prašy- 
mas jam labai nemalonus, ir tarė: 

— Brangusis maestre, aš žinau, jūs dėl manęs padarytumėte daug 
ką, vis dėlto tai, ko prašote, nors jums, tokio didelio proto žmogui, ir 

atrodo smulkmena, man anaiptol nėra menkniekis. Niekam kitam pa- 
saulyje aš to nedaryčiau, kad ir galėdamas, nebent tik jums, nes myliu 
jus, kaip nusipelnote, o jūsų žodžiai pilni tokios išminties, kad ir da- 
vatką atitrauktų nuo maldų, tai ką jau čia manęs neatitrauks nuo mano 
nusistatymo. Juo ilgiau aš bendrauju su jumis, juo protingesnis man 
atrodote. Pasakysiu dar: jeigu neturėčiau kitokio pagrindo jus mėgti, 
mėgčiau jau vien už tai, kad jūs įsimylėjęs tokią gražuolę, kaip minė- 
jote. Betgi turiu jums pareikšti, kad čia aš esu bejėgis, todėl negaliu su- 
tvarkyti jūsų reikalo; bet jeigu duodate man tvirtą ir kietą žodį laikyti 
visa tai paslaptyje, aš nurodysiu, kaip privalote elgtis, ir, man regis, 
jums tikriausiai pavyks įstoti į mūsų draugiją, nes jūs turite ir gražių 
knygų, ir kitokių dailių daiktų, apie kuriuos man pasakojote. 

Gydytojas Bruną padrąsino: 

— Kalbėk be baimės! Matau, prastai mane pažįsti ir dar nežinai, 
kaip aš moku saugoti paslaptis. Daug įvairiausių bylų sprendė meseras 
Gvasparuolas iš Saličeto, būdamas podestos teisėju Forlimpopoly, o 
man patikėdavo kone visas paslaptis, nes mane laikė žmogum, mo- 
kančiu prikąsti liežuvį. Ar nori įsitikinti, kad aš sakau teisybę? Jis man 
pirmam prisipažino, kad žada vesti Bergaminą. Na, ką tu dabar pasa- 
kysi? 

— (Gerai, — tarė Brunas, — jeigu tas jumis pasitikėjo, galiu pasiti- 
kėti ir aš. Jums reikia štai kaip elgtis: mūsų draugija turi viršininką ir 
du patarėjus, kurie keičiasi kas pusmetis. Nėra abejonės, kad kito mė- 
nesio pradžioje viršininku bus Bufalmakas, o aš — patarėju; taip nu- 
spręsta. O viršininkas gali įvesti ar įvesdinti, ką tik nori. Todėl, man 
rodos, jums vertėtų kuo artimiau susidraugauti su Bufalmaku ir jį pa- 
vaišinti. Tai toks žmogus, kad, vos pažinęs jūsų išmintį, jus bemat įsi- 
mylės, ir kai patrauksite jį savo protu ir tais gražiais daiktais, kuriuos 
turite, galėsite šito paprašyti; jis nedrįs jums pasakyti ne. Aš jam kal- 
bėjau apie jus, ir jūsų atžvilgiu jis prielankiausiai nusiteikęs. Taigi su- 
sidraugaukite su juo, o visa kita aš sutvarkysiu. 

— Tavo patarimas man labai patinka, — atsakė daktaras. — Jei- 
gu jis gerbia išmintingus vyrus ir bent valandžiukę pašnekės su manimi, 
aš taip jį palenksiu, kad jis visur ir visada sekios paskui mane, nes proto 
aš turiu tiek, kad galiu juo apdalyti visą miestą, pats likdamas protin- 
glausias Žmogus. 

Šį pokalbį Brunas smulkiai papasakojo Bufalmakui, ir tam nesi- 
kentė kuo greičiau patenkinti maestro mulkio norą. Šis, be galo trokš- 
damas patekti į korsarus, ilgai nedelsdamas susidraugavo su Bufalma- 

ku; tat lengvai jam pavyko. Pradėjo daktaras Bufalmakui kelti puikiau- 
sias vakarienes ir pietus, sykiu ir Brunui. O abu pokštininkai lyg ponai 
gėrė prašmatniausius vynus, valgė riebius gaidžius bei kitus gardumy- 
nus ir dažnai svečiavosi pas jį, atsilankydami ir be kvietimo ir visą lai- 
ką tvirtindami, kad kam kitam tokios malonės nedarytų. Kai daktarui 
pasirodė, kad jau metas, jis kreipėsi su prašymu į Bufalmaką kaip pir- 
miau į Bruną. Bufalmakas apsimetė labai dėl to užsirūstinęs ir smar- 
kiai aprėkė Bruną šaukdamas: 

— Išdavike prakeiktas! Prisiekiu Pazinjano dievu tėvu, man 
niežti kumštį trenkti tau į snukį, kad nosis sulįstų į užkulnius! Kas gi 
kitas galėjo tą pasakyti maestrui, jeigu ne tu? 

Maestras stengėsi išteisinti Bruną, dievagojosi, kad sužinojęs iš ša- 
lies, ir po ilgų išmintingų kalbų šiaip ne taip jį nuramino. Atsigręžęs į 
maestrą, Bufalmakas tarė: 

— Brangusis maestre, tuojau matyti, kad jūs buvote Bolonijoje 
ir grįžote į mūsų miestą išmokęs prikąsti liežuvį; dar pasakysiu, kad jūs 
mokėtės abėcėlės naudodamiesi ne obuoliais, kaip kad daro kvailiai, 
bet moliūgais??!, o yra žinoma, kad jie pailgi; ir aš neapsiriksiu pasakęs, 
kad jus krikštijo sskmadienį“?*. Nors Brunas sakė, kad studijavote me- 
diciną, bet, man rodos, išmokote ir meno kerėti žmones, nes savo iš- 
mintimi ir gudriais žodžiais gebate palenkti kiekvieno širdį. 

Gydytojas nutraukė jo šneką ir, atsigręžęs į Bruną, tarė: 

— Ką reiškia kalbėtis ir bendrauti su mokytais žmonėmis! Kas 
būtų taip greitai suvokęs visas mano proto savybes kaip šitas garbingas 
žmogus! Va tu neatspėjai taip greitai kaip jis, ko aš esu vertas; pakartok 
bent mano žodžius, pasakytus tau užsiminus, kad Bufalmakas myli iš- 
mintingus žmones. Argi ne gražiai pasakiau? 

— (Gražiau nė negalima, — atsakė Brunas. 

Tada maestras tarė Bufalmakui: 

— Kitaip tu kalbėtum, jei būtum mane matęs Bolonijoj: tenai ne- 
buvo nei didelio, nei mažo, nei daktaro, nei studento, kuris nebūtų ma- 
nęs mylėjęs labiau už viską pasaulyje — taip aš mokėjau visus Žavėti 
savo šnekomis ir protu. Pasakysiu tau dar daugiau: vos tik pratardavau 
aš tenai žodį, visi tuojau prapliupdavo juokais — taip visiems patikda- 
vo mano šneka; o kai važiavau namo — visi verkė graudžiom ašarom, 
kad tik pasilikčiau. Netgi norėjo man vienam pavesti skaityti mediciną 
visiems studentams, kad tik neišvykčiau. Bet aš nusprendžiau važiuoti 
čion ir imtis valdyti didžiulį palikimą, kuris dar nuo tėvų protėvių pri- 
klauso mūsų šeimai. Taip ir padariau. 

Tada Brunas tarė Bufalmakui: 

— Na, ką dabar pasakysi? O tu dar netikėjai mano žodžiais! Pri- 
siekiu Evangelija, mūsų mieste nėra gydytojo, kuris taip gerai nusi- 
manytų apie asilo šlapimą, ir tikriausiai tokio nerastum nuo čia iki Pa- 
ryžiaus vartų. Kaipgi nepatenkinsi jo prašymo! 

— Teisybę sako Brunas, — tarė gydytojas, — bet manęs čia niekas 
nepažįsta, žmonės čia tamsūs, prasčiokai, o pamatytumėt jūs mane 
tarp daktarų, kaip aš atrodau! 

— Iš tikrųjų, maestre,— atsakė Bufalmakas,— jūs žinote daug 
daugiau, negu galėjau pamanyti; todėl, kalbėdamas su jumis trumpai 
drūtai, kaip dera kalbėti su tokiais išmintingais žmonėmis, pareiškiu: 
aš būtinai pasistengsiu, kad jūs įstotumėt į mūsų draugiją. 

Po šito pažado gydytojas dar dažniau juos vaišindavo; o du išdai- 
gininkai jį vedžiojo už nosies, žadėdami apvesdinti su Kakonės gra- 
fiene, gražiausia būtybe, kokią tik galima rasti žmonių giminės užpa- 
kaliuose. Gydytojas paklausė, kas per viena toji grafienė. Bufalmakas 
atsakė: 

— Ak tu, sėklini mano moliūge, tai labai žymi dama, ir mažai rasi 
pasaulyje namų, kur ji neturėtų teisių; net broliai minoritai atiduoda 
jai duoklę, skambant litaurų garsams. Ir pasakysiu tau, kai ji kur pra- 
eina, tučtuojau gerai ją užuodi, nors dažniausiai ji sėdi užsidariusi; ji 
praėjo nakčia pro mūsų duris ir pasuko į Arno upę nusiplauti kojų ir 
pakvėpuoti tyru oru; bet nuolatinė jos buveinė — Išvietija. Šias valdas 
dažnai apeina sargybiniai, ir visi nešiojasi jos valdžios ženklą — šluotą 
ir kibirą. Jos vasalų visur pamatysi, kaip antai: doną Krūvą iš Pavar- 
tės, doną Spirą, baroną Derkštą, markizą Trydenį ir kitus, manau, visi 
jie mums pažįstami, bet jūs neatmenate jų. Palikę gražuolę iš Kakavin- 
čiljo, į saldųjį šios žymios damos glėbį mes nukreipsime jus, jeigu tik 
neapvils mūsų lūkesčiai. 

Gydytojas, gimęs ir augęs Bolonijoj, šių žodžių nesuprato, todėl 
ir liko patenkintas žadėtąja dama. 

Netrukus dailininkai atnešė džiugią naujieną, kad jis priimtas. Kai 
atėjo toji diena, prieš naktį, kurią turėjo visi susirinkti, maestras pasi- 
kvietė juodu abu pietauti ir po pietų paklausė, ką jis turįs daryti, idant 
patektų į tą draugiją. Bufalmakas atsakė: 

— Maestre, jūs turite būti labai drąsus, nes jeigu toks nebūsite, 
jums atsiras kliūčių, o ir mums baisiai pakenksite. Kodėl čia reikalin- 
ga didelė drąsa, tuojau paaiškinsime. Šiąnakt, pirmo įmygio metu, jūs 
turite būti ant vieno kurio tų aukštųjų antkapių, kur neseniai pastatyti 

už Naujosios šventos Marijos bažnyčios. Apsirenkite geriausiais dra- 
bužiais, kad pirmą kartą padoriai atrodytumėt prieš draugiją ir dar to- 
dėl (taip mums sakė kiti, nes po to mes tenai nebuvome), kad grafienė 
nori jus, kaip žmogų, kilusį iš geros giminės, savo lėšomis pašvęsti į 
išmaudytus riterius???. Ten laukite, kol ateis mūsų pasiuntinys. Kad 
jums nebūtų staigmena, žinokite, atliuoksės juodas, raguotas žemo 
ūgio žvėris ir ims smarkiai prunkšti ir šokinėti prieš jus aikštėje, norė- 
damas išgąsdinti, bet pamatęs, kad nebijote, tykiai prieis prie jūsų, o 
kai prieis, be jokios baimės lipkite nuo kapo ir, neminėdami nei dievo, 
nei šventųjų, sėskitės raitas ant jo; kai atsisėsite, pamaldžiai susinerkite 
ant krūtinės rankas, neprisiliesdami žvėries. Tada jis iš lengvo pajudės 
ir jus atgabens pas mus. Bet perspėju: jeigu paminėsite dievą ir šven- 
tuosius arba išsigąsite, jis gali jus numesti ir įversti į ne per daug kvap- 
sningą vietą; todėl, jeigu manote, kad pristigs drąsos, verčiau neikite, 
nes pakenksite sau, o ir mums iš to nebus jokios naudos. 

Tada gydytojas atsakė: 

— Jūs dar nepažįstate manęs. Jums gal kelia abejonių, kad mūviu 
pirštines ir dėviu ilgus drabužius. Bet jeigu tik žinotumėt, ką aš nakti- 
mis išdarinėdavau Bolonijoj, kai su draugais eidavau pas moteris, ne- 
galėtumėt atsistebėti. Po šimts perkūnų, kartą naktį atsitiko taip, kad 
viena iš jų nepanoro eiti su mumis (nusmurgėlė ji buvo, o ir ūgio man 
iki bambos). Pirmiausia aš gerai ją apkūliau, o paskui, griebęs už kukš- 
teros, iškėliau aukštyn ir nusviedžiau tiek toli, kiek lekia strėlė iš lanko; 
ir vis dėlto priverčiau eiti su mumis. Pamenu, kitą sykį, su manim te- 
buvo vien tarnas, tuojau po „Ave Maria“ aš ėjau pro minoritų kapines, 
kur tą dieną buvo palaidota viena moteris, ir nejutau jokios baimės. 
Todėl neabejokit: drąsus ir narsus aš labai. Ir pasakysiu jums dar: kad 
padoriai atrodyčiau, apsivilksiu savo purpurine mantija, su kuria bu- 
vau pakeltas į daktarus. Pažiūrėsite, kaip apsidžiaugs draugija, mane 
išvydusi; ilgainiui ir viršininku paskirs. Regėsite, kaip viskas puikiai 
klosis, kad tik pakliūčiau ten, nes dar nemačiusi grafienė taip mane 
įsimylėjo, kad nori man paruošti riterišką maudynę. Gal riterystė man 
nepritiks, ir aš blogai jos laikysiuos, o gal ir gerai; vienu žodžiu, duokite 
tik man įstoti. 

— Jūs labai gražiai kalbate,— tarė Bufalmakas,— bet žiūrėkite, 
nepasityčiokit iš mūsų, — ko gero, neateisite arba mūsų pasiuntinys 
jūsų neras; taip kalbu todėl, kad dabar šalta, o jūs, ponai gydytojai, 
baisiai bijote šalčio. 

— Sergėk dieve! — atsakė gydytojas. — Aš ne iš šalčmirių! Šal- 

tis man niekai! Retai kada pasitaiko, kad, atsikėlęs naktį gamtos rei- 
kalu, kaip kartais atsitinka, ant liemenės vilkčiausi ką nors daugiau 
be kailinių. Todėl tikrai atvyksiu. 

Kai tuodu pasišalino ir kai sutemo, maestras, sugalvojęs šiokius to- 
kius pasiteisinimus prieš žmoną, slapčia nuo jos pačiupo savo iškilmin- 
gąjį drabužį, apsivilko ir kai atrodė jau metas, nuėjo prie minėtų ant- 
kapių. Susirietęs ant vieno marmurinio paminklo, nes šaltis buvo smar- 
kus, ėmė lūkuriuoti žvėries. Bufalmakas, aukštas ir drūtas, įsigijo vie- 
ną kaukę, dėvimą tam tikruose, dabar nebemadinguose žaidimuose, 
ir, apsitempęs juodais išvirkščiais kailiniais, atrodė nelyginant lokys, tik 
kaukė turėjo velnio snukį ir ragus. Taip apsirengęs, drauge su Brunu, 
sekančiu iš paskos pažiūrėti, kaip viskas bus, nuėjo į Naująją aikštę 
prie Naujosios šventos Marijos bažnyčios. Vos tik išvydęs, kad dakta- 
ras ten, jis ėmė baisiai šokinėti ir blaškytis po aikštę, pūkšdamas, riau- 
modamas ir rėkdamas lyg pasiutęs. Kai išgirdo tai ir pamatė daktaras, 
plaukai jam pasišiaušė, ėmė jis drebėti, nes buvo bailesnis už moterį, 
ir vienu tarpu labiau norėjo būti namie negu čia. Vis dėlto galiausiai 
susitvardė — mat nepaprastai norėjo išvysti stebuklus, apie kuriuos 
anie jam buvo prikalbėję. 

Bent kiek pasiautėjęs prieš daktarą, Bufalmakas tarytum nusirami- 
no, prisiartino prie antkapio, kur tūnojo maestras, ir sustojo. Tasai, 
visas drebėdamas iš baimės, nežinojo, ką daryti: nulipti ar pasilikti. 
Galiausiai, bijodamas, kad žvėris nepadarytų jam ko blogo, jeigu ne- 
sėstų ant jo, antrąja baime nuvijo pirmąją; nulipęs nuo antkapio ir ty- 
liai kalbėdamas „Gelbėk, viešpatie“, užsėdo ant jo raitas ir, visas virpė- 
damas, susinėrė ant krūtinės rankas, kaip buvo įsakyta. Tada Bufal- 
makas pamažėl nuropojo link šventos Marijos bažnyčios Laiptų gat- 
vėje ir keturpėsčias jį nujodino iki Ripolio moterų vienuolyno““*. 
Anuomet tame užkampy žiojėjo duobės, kur tenykščiai sodiečiai išvers- 
davo Kakonės grafienę savo laukams tręšti. 

Bufalmakas, atropojęs prie tų duobių, prisiartino prie pat vienos 
krašto, nutaikęs progą, pakišo ranką po daktaro koja, nutraukė jį nuo 
savo kupros ir įmetė stačia galva į dvokiančią pliurzą. Baisiai urgz- 
damas, šokinėdamas ir dūkdamas, žvėris nuliuoksėjo Laiptų gatve pro 
šventos Marijos bažnyčią į Visų šventųjų pievą, kur buvo nubėgęs 
Brunas, nes nebegalėjo tverti juokais. Skaniai kikendami juodu iš 
tolo stebėjo, kaip murdosi daktaras. 

Meseras daktaras, atsidūręs toj bjaurioj vietoj, stengėsi pakilti ir 
išsikapanoti, bet vėl krisdavo atgal. Visas susiteršęs nuo galvos ligi ko- 

jų, nusiminęs ir apgailėtinas, prarijo keletą drachmų išmatų, bet vis 
dėlto išsikepurnėjo, palikęs ten savo purpurinę mantiją. Šiaip ne taip 
nusivalęs rankom, nežinodamas, ko griebtis, grįžo namo ir ėmė belstis. 

Kai įžengė vidun visas prasmirdęs, vos tik užsivėrus durims, tuojau 
čion atsekė Brunas ir Bufalmakas, norėdami sužinoti, kaip sutiks dak- 
tarą jo Žmona. Įtempę ausis, išgirdo, kaip žmona plūsta jį tokiais žo- 
džiais, kokiais neplūstamas nė didžiausias niekšas. 

— Taip tau ir reikia! — šaukė ji. — Buvai nusivilkęs pas kokią 
šliundrą ir norėjai pasirodyti gražus su savo purpurine mantija. Manęs 
tau negana? Manęs, brolau, užtektų visam pulkui, ne tik tau vienam. 
Kad jie būtų tave nuskandinę, o ne tik įmetę į tą duobę, ten tau ir vieta! 
Še tau garbingas daktaras, turi savo pačią, o naktimis bėgioja pas sve- 
timas! 

Tokiais ir panašiais žodžiais žmona vainojo gydytoją iki vidurnak- 
čio, kol šis, nuo galvos iki kojų susidergęs, buvo plaunamas. 

Kitą rytą Brunas ir Bufalmakas, išsidažę po drapanomis visą kūną 
mėlynais dažais, lyg būtų sumušti, atėjo pas gydytoją, kurį jau rado 
atsikėlusį. Įžengę vidun, juodu pajuto dvoką, nes ne viskas dar buvo 
tiek išvalyta, kad nesmirdėtų. 

Daktaras, išgirdęs, kad jie atėjo, atskubėjo prie jų ir palinkėjo la- 
bos dienos. Brunas ir Bufalmakas, kaip buvo susitarę, atsakė jam rūs- 
čiai: 

— Na, šito mes jums nelinkėsime, priešingai, meldžiame dievą, 
kad siųstų jums visokių negerovių ir kad gautumėt galą, nes esate neti- 
kėlis ir didžiausias išdavikas iš visų gyvųjų. Per jus mudu, kurie sten- 
gėmės suteikti jums garbę ir malonumą, vos nebuvome užmušti kaip 
šunys. Dėl jūsų apgaulės šiąnakt mums kliuvo tiek smūgių, kad mažiau 
jų reikėtų asilui nuvaryti iki pat Romos; jau nekalbame apie tai, kad 
grėsė pavojus būti išvytiems iš draugijos, kur ketinome įvesti jus. Jei- 
gu netikite, tai pažvelkite į ką mudu panašūs! 

Ir, apytamsiame užkampyje atlapoję drabužius, juodu parodė jam 
savo ištepliotas krūtines ir tučtuojau vėl užsidengė. Gydytojas norėjo 
atsiprašyti ir papasakoti apie savo negandus, kaip ir kur jis buvo įmes- 
tas. Tačiau Bufalmakas užriko: 

— Kad tas žvėris būtų jus nutrenkęs nuo tilto į Arną!.. Kam jūs 
minėjote dievą ir šventuosius? Argi mes nebuvome jūsų perspėję? 

— Dievaži, neminėjau,— tarė gydytojas. 

— Kaip neminėjote? — atšovė Bufalmakas. — Minėjote ir ne sy- 
kį. Mūsų pasiuntinys sakė, kad virpėjote kaip smilga ir nesusivokėte, 

kur esąs. Gražiai jūs su mumis pasielgėte! Bet daugiau niekas mūsų 
nebeapmaus. O jus dar pagerbsime taip, kaip esate vertas. 

Gydytojas prašėsi dovanojamas ir dėl dievo meldė nedaryti jam 
gėdos, stengdamasis juodu palenkti tokiais žodžiais, kokie tik šaudavo 
jam į galvą. Bijodamas, kad dailininkai negarsintų šito nuotykio, dak- 
taras, jeigu pirmiau jiems gerinosi, tai nuo šiol meilinosi ir taikstėsi 
dar labiau, nesigailėdamas nei vaišių, nei dovanų. 

Tokiu tai būdu, kaip girdėjote, mokomi tie, kurie nepakankamai 
įsigyja proto Bolonijoj. 


Dešimta novelė 


VIENA SICILIETĖ GUDRIAI PAČIUMPA IŠ PIRK- 
LIO VISKĄ, KĄ ŠIS ATSIGABENO Į PALERMĄ; AP- 
SIMETĘS, KAD GRĮŽO SU DAR DAUGIAU PREKIŲ 
NEGU PIRMA, IR PASISKOLINĘS IŠ JOS PINIGŲ, 
PIRKLYS PALIEKA JAI VANDENĮ 
IR PAKULAS. 


Kokį juoką tarpais sukeldavo damoms karalienės novelė, nėra ko 
ir klausti: nebuvo nė vienos, kuriai nuo begalinio juoko dešimtį kartų 
iš akių nebūtų ištryškusios ašaros. Bet kai novelė užsibaigė, Dionėjas, 
matydamas, kad dabar eilė jam, tarė: 

— (Grakščiosios damos, yra žinoma, kad pokštas tuo labiau patin- 
ka, kuo gabesniam pokštininkui sumaniai jis iškrečiamas. Todėl, nors 
visos jūs čia pasakojote gražių dalykų, aš ketinu pasekti vieną novelę, 
kuri labiau jums patiks už visas girdėtąsias, ypač kad šį kartą apgautoji 
pati buvo didžiausia apgavikė. 

Seniau būdavo, o gal ir šiandien dar tebėra, toks paprotys visuose 
pajūrio miestuose, kur tik yra uostas, kad visi pirkliai, atkeliavusieji 
ten su prekėmis, iškrovę jas, sudėdavo į sandėlį, vadinamą muitine, 
kurią išlaiko bendruomenė arba miesto viršininkas. Čia pirklys patei- 
kia tam tyčia paskirtiems tarnautojams sąrašą visų savo prekių, nuro- 
dydamas ir jų kainą, o šie duoda jam sandėlį, kur jis susikrauna ir už- 
rakina prekes. Muitininkai įrašo tas prekes į muitinės knygą pirklio 
vardu, o paskui išreikalauja iš jo mokestį už visas prekes arba už pasi- 
imtą dalį. Iš šitų muitinės knygų makleriai dažnai sužino, kiek ir kokių 

yra ten prekių, o taip jau kas per vieni pirkliai, tų prekių savininkai, 
su kuriais paskui, kai prireikia, tariasi dėl mainų, keitimų, pardavimų 
ir kitokių sandėrių. 

Toks paprotys, kaip daug kur kitur, gyvavo ir Palerme Sicilijoj, o 
ten taipogi buvo ir dabar tebėra daug moterų labai gražaus gymio, 
bet menkos dorovės; tie, kurie jų nepažįsta, jas laiko žymiomis ir gar- 
bingomis damomis. O iš tikrųjų joms rūpi ne tik skusti vyrams barzdas, 
bet visą kailį jiems nunerti. Vos pamačiusios svetimšalį pirklį, jos tuo- 
jau iš muitinės knygų sužino, ką jis ten turi ir kokią sumą gali sudaryti; 
o paskui savo maloniu bei lipšniu elgesiu ir meiliais žodeliais stengiasi 
jį prisivilioti ir įtraukti į meilės žabangus; daugelį šitaip jos sugavo, 
išviliojusios iš jų didesnę dalį prekių, o dažnai ir visas; buvo ir tokių, 
kurie ten paliko prekes ir laivą, kūną ir kaulus — taip švelniai gebėjo 
barzdaskutė braukyti skustuvu. 

Ir šit ne per seniausiai atsitiko, kad čion, savo šeimininkų pasiųstas, 
atvyko jaunas mūsų florentietis, vardu Nikola da Činjanas, bet pra- 
mintas Salabaetu, su tiek vilnonių medžiagų, likusių po Salerno mugės, 
kad jų vertė siekė penkis šimtus aukso florinų. Įteikęs muitininkams 
prekių sąrašą, jis sukrovė gelumbę į sandėlį ir, per daug neskubėda- 
mas jos parduoti, vaikštinėjo sau po miestą pramogos dėlei. Buvo jis 
skaistveidis, šviesiaplaukis, labai dailus ir lieknas, taigi viena iš tų 
barzdaskučių, kuri vadinosi dona Jankofjorė, šį tą nugirdusi apie jo 
turtą, ėmė šaudyti į jį akimis. Pastebėjęs tai ir manydamas, kad čia žy- 
mi dama, jis tarėsi ją sužavėjęs savo grožiu ir nusprendė, kad šį meilės 
žaidimą reikia žaisti labai atsargiai. Tad, niekam nė žodžio nesakęs, 
ėmė vaikštinėti pro jos namus. Viliūgė kelias dienas jį ryte rijo akimis, 
dėdamasi vystanti iš meilės, paskui slapčia pasiuntė pas jį vieną savo 
moterį, puikiai nusimanančią apie sąvadavimo meną. Daug ko priple- 
pėjusi, galiausiai tarpininkė kone su ašaromis akyse pasakė jam, kad 
jis savo grožiu ir meilumu taip užbūręs jos ponią, kad ji nerandanti 
sau vietos nei dieną, nei naktį; todėl nieko kito netrokštanti, kaip susi- 
tikti su juo slapčia vienoje pirtyje, jeigu tik jam tai patogu. Paskui 
ji išsitraukė iš piniginės žiedą ir įteikė jam kaip savo ponios dovaną. 
Salabaetas, šitai girdėdamas, pasijuto laimingiausiu žmogum: paėmė 
žiedą, prisikišo prie akių ir pabučiavo; paskui užsimovė ant piršto ir 
atsakė moteriškei, kad jeigu dona Jankofjorė jį mylinti, tai ir jis atsi- 
mokėsiąs tuo pačiu, nes mylįs ją labiau už savo gyvybę ir pasiruošęs 
eiti visur, kur tik ji panorėsianti, ir kiekvienu metu. 

Kai pasiuntinė grįžo pas savo ponią su šituo atsakymu, Salabaetui 

netrukus buvo duota žinia, kurioje pirtyje kitą dieną vakarop turįs 
jos laukti. Niekam nė puse burnos apie tai neprasitaręs, nurodytą va- 
landą nuėjo ten ir rado pirtį, damos jau užsakytą. Po valandėlės čion 
atėjo dvi vergės su nešuliais: viena ant galvos nešė didelį dailų med- 
vilnės čiužinį, o antroji didžiausią pintinę, pilną visokių gėrybių. Pa- 
tiesusios tą čiužinį viename pirties kambaryje ant lovos, užtiesė jį 
dviem ploniausiom paklodėm, šilku apkraštuotom, o paskui užmetė 
balčiausios Kipro drobės antklodę ir du nuostabiai išsiuvinėtus prie- 
galvius. Po to, nusirengusios ir išėjusios į pirtį, visą ją kuo švariausiai 
išplovė ir išvalė. Netrukus čion atėjo ir dama su dviem kitom savo ver- 
gėm. Jankofjorė džiaugsmingiausiai pasveikino Salabaetą, stipriai ap- 
kabino ir išbučiavo šimtus kartų, paskui, giliai dūsaudama, tarė: 

— Nežinau, kas kitas galėtų mane prie to privesti! Tu sukūrei 
gaisrą mano širdyje, pasiutėli toskanieti! 

Po tų žodžių jie abu, kaip pageidavo dama, nuogi įėjo į pirtį, o su 
jais ir dvi vergės. Čia, kitoms neduodama nė prisiliesti prie jaunuolio, 
ji pati su muskusiniu ir gvazdikiniu muilu rūpestingiausiai išprausė 
Salabaetą nuo galvos iki kojų; paskui vergės nušiūravo ir nuplovė savo 
ponią. Po to vergės atnešė dvi baltučiukes plonytes paklodes, nuo kurių 
sklido toks stiprus rožių kvapas, jog atrodė, lyg čia žydėtų rožės. Viena 
apvyniojo paklode Salabaetą, antroji — damą, ir užsikėlusios juos 
ant pečių, abudu nunešė į paklotą jiems lovą. Čia, kai nustojo prakai- 
tavę, vergės nutraukė nuo jų tas paklodes, ir juodu pasiliko nuogi ant 
kitų marškų. Išėmusios iš pintinės gražiausius sidabro flakonus čia 
su rožiniu, čia su apelsinų žiedų, čia su jazminų, čia su levandos van- 
deniu, apšlakstė juos; paskui, išsitraukę iš pintinės dėžutes su saldumy- 
nais ir brangiausių vynų, juodu bent kiek pasistiprino. Salabaetas din- 
gojo esąs rojuje ir šimtus kartų žvalgėsi į damą, kuri iš tikro buvo gra- 
žuolė; nekantraudamas laukė valandos, kada gi šitos vergės pasišalins 
ir jis atsidurs damos glėbyje. Kai jos pagaliau, ponios įsakymu, išėjo, 
palikusios kambaryje degančią žvakę, šioji apkabino Salabaetą, o jisai 
ją; Salabaetas jautėsi esąs devintame danguje ir manė, kad jo dama 
tirpte tirpsta iš meilės jam. Taip juodu išbuvo gan ilgai. 

Kai damai atrodė, kad jau metas keltis, ji šūktelėjo verges, juodu 
apsirengė, vėl bent kiek pasistiprino saldainiais ir vynu, o taip jau nusi- 
plovė rankas ir veidą tais kvapniaisiais vandenais. Išsiskirdama gražuo- 
lė tarė Salabaetui: 

— Man būtų didžiausia laimė, jeigu tu šįvakar malonėtum ateiti 
vakarieniauti ir nakvoti pas mane! 

Salabaetas, jau pakerėtas jos grožio ir gudraus meilumo, tvirtai 
tikėdamas, kad jinai myli jį kaip savo akies vyzdį, atsakė: 

— Ponia, kiekvienas jūsų noras man be galo malonus; todėl ne tik 
šį vakarą, bet ir visada aš ketinu daryti tai, kas jums patinka ir ką man 
įsakysite. 

Grįžusi namo, dama liepė dailiai išpuošti ir apstatyti savo kambarį 
ir, užsakiusi puikią vakarienę, laukė Salabaeto. Kai truputį sutemo, 
vaikinas atėjo čion ir linksmai sutiktas su dideliu džiaugsmu ir gražiai 
aptarnaujamas pavakarieniavo. Paskui, drauge su ja įžengęs į miega- 
mąjį, pajuto nuostabų alijošiaus medžio kvapą, virš prabangios lovos 
išvydo Kipro paukščiukus““?, o ant gembių prikabinta daug gražių rū- 
bų. Visi tie daiktai, sykiu paimti ir kiekvienas savaime, kėlė mintį, kad 
čia gyvenanti turtinga ir žymi dama. Nors apie jos gyvenimą Salabae- 
tas jau buvo nugirdęs nešvankių dalykų, tačiau nieku gyvu nenorėjo 
tuo tikėti; o jeigu bent kiek ir tikėjo, kad ji vieną kitą yra jau apmovusi, 
nieku būdu nenorėjo tikėti, kad tas pat atsitiktų ir jam. Su didžiausiu 
malonumu jis pergulėjo su ja naktį, vis labiau ir labiau įsidegdamas. 
Ryto metą ji apjuosė vaikiną dailiu, prašmatniu sidabro diržu su gražia 
pinigine ir tarė jam: 

— Brangusis mano Salabaetai, amžinai mylėk mane ir žinok, kad 
kiekvieną akimirką aš esu tavo paslaugoms ir kad viskas, ką čia matai 
ir ką aš turiu — priklauso tau! 

Salabaetas, karštai ją apkabinęs ir pabučiavęs, išėjo ir nuvyko ten, 
kur renkasi pirkliai. 

Taip jis lankėsi pas ją kartą ir kitą, neišleisdamas nė skatiko ir vis 
labiau įsipainiodamas į žabangus. Tuo tarpu jis pardavė savo gelum- 
bę už grynus pinigus ir gerai uždirbo. Apie tai dama tučtuojau sužino- 
jo ne iš jo paties, o iš kitų. Vieną vakarą, Salabaetui nuvykus pas ją, 
gražuolė ėmė plepėti ir juokauti su juo, glamonėti ir bučiuoti, dėda- 
masi taip smarkiai įsimylėjusi, kad, rodės, ims ir numirs jo glėbyje. Ji 
mėgino dar padovanoti jam dvi labai gražias sidabro taures, bet Sala- 
baetas nieku būdu nenorėjo jų imti, nes jau buvo gavęs iš jos ir sykį, ir 
antrą daiktų, kainuojančių apie trisdešimt aukso florinų, o pats niekaip 
negalėjo įsiūlyti jai nė menkiausio daiktelio. Pagaliau, kai ji gerai įkai- 
tino jaunuolį, dėdamasi įsimylėjusi ir dosni, viena jos vergė, iš anksto 
primokyta, ją pašaukė; taigi ji, išėjusi iš kambario ir bent kiek pastovė- 
jusi, grįžo atgal verkdama ir, kniūpsčia kritusi ant lovos, pradėjo taip 
sielvartingai vaitoti kaip jokia moteris. Salabaetas nustebęs apkabino 
ją ir ėmė verkti drauge, kalbėdamas: 

— Vaje, širduže mano, kas jums taip staiga atsitiko? Iš kur šitas 
sielvartas? Vai pasakykit man, mieliausioji! 

Dama, ilgai prašoma, galiausiai tarė: 

— Aiman, valdove mano brangusis, nežinau, nei ką daryti, nei ką 
sakyti: tik ką gavau laišką iš Mesinos, — rašo mano brolis, — kad jeigu 
net turėčiau parduoti ir įkeisti visa, kas čia yra, privalau per savaitę nu- 
siųsti tūkstantį aukso florinų, kitaip jam bus nukirsta galva. Neišma- 
nau, iš kur taip greit paimti pinigų; jeigu turėčiau dvi savaites laiko, 
sugebėčiau išreikalauti iš vienos vietos, kur man netgi daugiau pri- 
klauso, arba parduočiau kurį nors mūsų dvarą; bet dabar tai neįmano- 
ma. Ak, verčiau numirti negu gauti tokią blogą žinią. 

Paskui, dėdamasi baisiai susikrimtusi, verkė ji be paliovos. Sala- 
baetas, kuriam meilės liepsna buvo atėmusi didesnę dalį blaivaus proto, 
manydamas, kad čia tikrų tikriausios ašaros, o žodžiai dar tikresni, 
tarė: 

— Ponia, aš negalėčiau jums paskolinti tūkstančio, bet penkis 
šimtus aukso florinų galiu, jeigu jūs manote, kad galėsite man juos grą- 
žinti po dviejų savaičių. Jūsų laimė, kad kaip tik vakar aš pardaviau 
savo gelumbę: kitaip negalėčiau jums pasiūlyti nė skatiko. 

— Ak tu dieve šventas! — sušuko viliūgė. — Tau trūko pinigų? 
Kodėl gi nepaprašei iš manęs? Aš neturiu tūkstančio, bet galėjau duoti 
tau šimtą ir net du šimtus. O dabar aš irgi nedrįstu imti iš tavęs. 

Salabaetas, šių žodžių dar labiau apdumtas, tarė: 

— Ponia, nenorėčiau, kad dėl šito jūs atsisakytumėt. Jeigu ma- 
ne būtų prispyręs toks reikalas kaip dabar jus, aš būčiau pap- 
rašęs. 

— Ak Salabaetai mano, — tarė klastininkė, — dabar aiškiai matau, 
kad tu mane myli tikra, tobula meile, nes nelaukdamas, kada paprašy- 
siu tokios didelės sumos pinigų, pats dosniai man tiesi pagalbos ranką 
bėdoje. Iš tikrųjų aš ir be to buvau tava, o nuo šiol būsiu dar labiau; 
niekad neužmiršiu, kad tau turiu būti dėkinga už brolio gyvybę. Bet 
regi mane dievas, aš nenoriai juos imu, nes žinau, kad tu esi pirklys, o 
pirkliai be pinigų kaip be rankų; bet kadangi tokia bėda mane spiria ir 
aš turiu tvirtą viltį grąžinti tau skolą — paimsiu, o likusius gausiu, 
įkeisdama visus šituos daiktus, jeigu nerasiu kitokio būdo. 

Taip pasakiusi, raudodama sukniubo ant Salabaeto rankų. Sala- 
baetas stengėsi paguosti mylimąją ir praleido su ja visą naktį; trokšda- 
mas pasirodyti dosnus jos tarnas, nelaukdamas tolesnių prašymų, at- 
nešė jai penkis šimtus aukso florinų, kuriuos ji priėmė juokdamasi 

širdyje, bet su ašaromis akyse, o Salabaetas pasitenkino grynu jos 
pažadu. 

Kai dama gavo pinigus, tučtuojau viskas kitaip virto; pirmiau Sa- 
labaetas laisvai galėdavo užeiti pas damą kada tinkamas, o dabar ėmė 
rastis kliūčių, ir jam iš septynių kartų gal tik vieną pavykdavo įeiti vi- 
dun, o ir nebuvo rodoma jam nei tokio veido, nei tokio meilumo, nei 
tokio džiaugsmo kaip pirmiau. Suėjo terminas, kada jis turėjo atgauti 
pinigus, praslinko mėnuo ir du, ir kai paprašydavo, jam būdavo sumo- 
kama tuščiais žodžiais. Dabar tik Salabaetas suprato niekšingos moters 
klastą ir savo paikystę, ir kad nieko iš jos negaus, nebent kiek ji pati 
malonėtų grąžinti; mat jis neturėjo nei rašto, nei liudininko. Jis gėdijo- 
si dėl to kam nors skųstis, nes iš anksto buvo įspėtas, o ir todėl, kad už 
savo kvailumą galėjo laukti tik pelnytų patyčių: taigi, baisiai krimsda- 
masis, pats vienas apraudojo savo paikystę. Gavęs iš šeimininkų jau 
net kelis laiškus, kad tuos pinigus iškeistų ir jiems atsiųstų, Salabaetas, 
bijodamas, kad šitoks elgesys neatidengtų jo prasižengimo, nusprendė 
iškeliauti ir, sėdęs į laivą, nuplaukė ne į Pizą, kaip privalėjo, o į Nea- 
polį. Gyveno tais laikais ten vienas mūsiškis, Pjetras delo Kanidža- 
nas“?“, Konstantinopolio imperatorienės iždininkas, didelio ir suma- 
naus proto vyras, geriausias Salabaeto ir jo namiškių bičiulis; jam, kaip 
patikimiausiam žmogui, po kelių dienų ir pasiskundė Salabaetas; pasi- 
pasakojo, ką padaręs ir kokia nelaimė jį ištikusi, prašė pagalbos ir pa- 
tarimo, kaip įsikurti čia, Neapoly, amžindie atsižadėdamas grįžti į 
Florenciją. Kanidžanas, tokių naujienų nuliūdintas, tarė: 

— Blogai padarei, blogai elgeisi, blogai savo šeimininkų klausei. 
Daug pinigų paleidai vėjais savo malonumams. Na, bet kas jau pada- 
ryta, tai padaryta, o dabar ieškokime būdo, kaip atsigriebti. 

Pjetras, žmogus išmintingas, tuojau sugalvojo, kas daryti, ir savo 
planą išdėstė Salabaetui. Šiam tas sumanymas taip patiko, kad ryžosi 
bemat jį įgyvendinti. Turėdamas dar šiek tiek pinigų ir iš Kanidžano 
bent kiek pasiskolinęs, jis gerai supakavo ir tvirtai surišo daug pakų, 
nupirko apie dvidešimt statinių nuo alyvos, pripildė jas ir, viską susi- 
krovęs, grįžo į Palermą. Pateikęs muitininkams pakų sąrašą, nurodęs 
statinių vertę ir viską liepęs užrašyti jo sąskaiton, sukrovė į san- 
dėlį pareikšdamas, kad, kol ateis kitos jo laukiamos prekės, šitų nenorįs 
liesti. 

Jankofjorė, sužinojusi tai ir išgirdusi, kad prekės, atgabentos da- 
bar, esančios vertos bent dviejų tūkstančių aukso florinų ar gal dau- 
giau, be laukiamų, vertų daugiau kaip tris tūkstančius — pamanė, jog 

per mažai iš jo ištraukusi, ir nusprendė grąžinti jam tuos penkis šimtus, 
kad galėtų išvilioti penkis tūkstančius; taigi per tarnaitę pasikvietė 
jį pas save. Salabaetas, šįkart jau išgudrėjęs, nuėjo. Dėdamasi nežinan- 
ti, ką jis atsigabeno, ji džiaugsmingai pasveikino svečią ir tarė: 

— Ar nepyksti ant manęs už tai, kad laiku negrąžinau pinigų? 

Salabaetas nusijuokė ir atsakė: 

— Ponia, man iš tikrųjų buvo trupučiuką nemalonu, nes aš, regis, 
širdį iš krūtinės išsiplėščiau ir jums atiduočiau, jeigu tik manyčiau, kad 
tuo įtiksiu. Bet paklausykit, kaip aš ant jūsų pykstu. Aš taip begaliniai 
jus myliu, kad pardaviau didesnę dalį savo dvarų ir dabar atsigabenau 
čion prekių daugiau kaip už du tūkstančius florinų ir dar laukiu 
atvežant iš vakarų maždaug už tris tūkstančius; noriu šiame mieste 
įsitaisyti krautuvę ir apsigyventi, kad visada būčiau arti jūsų, nes jūsų 
mylimas jaučiuosi laimingiausias žmogus pasaulyje. 

Gražuolė jam atsakė: 

— Salabaetai, kiekviena tavo sėkmė mane džiugina, nes aš myliu 
tave labiau už savo gyvybę, ir man labai malonu, kad tu ketini čia įsi- 
kurti, nes tikiuosi, mes su tavim praleisim dar daug smagių valandų. 
Bet aš norėčiau atsiprašyti tave už tai, kad tuo metu, kai rengeisi iš čia 
išvykti, kartais tu norėdavai pas mane užeiti, o aš neįsileisdavau, o jeigu 
ir įsileisdavau, tai priimdavau nebe taip maloniai kaip pirmiau; be to, 
noriu atsiprašyti už tai, kad žadėtu laiku negrąžinau tau pinigų. Turi 
žinoti, kad tada aš buvau didžiausiame liūdesy ir sielvarte, o kai šitaip 
esi nusiteikęs, negali būti nei atidus, nei meilus net mylimiausiam žmo- 
gui; ir dar turi žinoti, kad moteriai labai sunku sumedžioti tūkstantį 
aukso florinų: diena iš dienos vis žada, o pažadų netesi, tad mums irgi 
kartais tenka meluoti; kaip tik todėl taip ir išėjo, kad negrąžinau tau 
pinigų; bet aš juos gavau netrukus po tavo išvykimo; jeigu būčiau žino- 
jusi, kur siųsti, tikriausiai būčiau išsiuntusi; bet kadangi nežinojau, tai 
laikiau pas save. 

Ir, liepusi paduoti kapšį, kur buvo tie patys florinai, anuomet jo 
atnešti, dama įspraudė pinigus jam į saują ir tarė: 

— Paskaičiuok, ar čia penki šimtai! 

Dar niekad Salabaetas nebuvo toks patenkintas kaip dabar; sus- 
kaičiavęs florinus ir radęs visus penkis šimtus, įsidėjo juos į kišenę ir 
atsakė: 

— Ponia, aš žinau, kad jūs teisybę sakote ir kad dėl manęs viską 
padarėte, ką tik įmanėte; vardan šito ir vardan mano meilės jums duo- 
du žodį, kad prireikus aš mielai parūpinsiu tokią sumą, kokią tik ga- 

lėsiu. Kai įsikursiu čia, pati tuo įsitikinsite. 

Tokiu tai būdu iš naujo neva užmezgęs su ja meilę, Salabaetas vėl 
pradėjo linksmai su ja gyventi; jinai rodė jam didžiausią pagarbą ir 
dėmesį, negailėjo jokių malonumų, reiškė karščiausią meilę. Bet Sa- 
labaetas geidė jai atsilyginti tuo pačiu saiku, ir kai kartą dama pasik- 
vietė jį vakarienės ir į nakvynę, jis atėjo toks liūdnas ir nusiminęs, kad, 
rodės, ims ir numirs. Jankofjorė, glamonėdama ir bučiuodama jį, 
ėmė klausinėti, kodėl jis toks liūdnas. Po ilgokos tylos Salabaetas 
tarė: 

— Aš pražuvau! Laivą, kuris gabeno mano prekes, pagrobė Mona- 
ko korsarai ir pareikalavo išpirkti už dešimtį tūkstančių aukso florinų; 
iš tos sumos man tenka sumokėti vieną tūkstantį, o aš neturiu nė de- 
naro, nes tuos penkis šimtus, kuriuos man grąžinai, aš bemat išsiun- 
čiau į Neapolį drobei nupirkti ir atgabenti čion; o jeigu dabar norė- 
čiau parduoti prekes, kurias turiu atsivežęs, tai negaučiau nė pusės 
kainos, nes dabar ne laikas, o aš dar nesu čia tiek pažįstamas, kad ras- 
čiau, kas man padėtų, todėl neišmanau, ką man daryti ir ką sakyti. Jei- 
gu aš tučtuojau neišsiųsiu pinigų, tai prekes nugabens į Monaką, ir ta- 
da amžindie jų neatgausiu. 

Dama labai nuliūdo, išgirdusi tokią naujieną, nes jai pasirodė, kad 
visos jos viltys žlugo; galvodama, ko čia reikėtų griebtis, kad prekės ne- 
nueitų į Monaką, ji tarė: 

— Regi dievas, kaip gaila man tavęs, nes myliu tave. Bet sielvarta- 
vimas nieko nepadės. Jeigu aš turėčiau tiek pinigų, dievaži, šią pat aki- 
mirką paskolinčiau; bet aš jų neturiu. Teisybė, yra čia vienas žmogus, 
kuris andai man paskolino tuos trūkstamus penkis šimtus, bet jis plėšia 
dideles palūkanas: ne mažiau kaip trisdešimt už šimtinę; jeigu iš jo no- 
rėtum gauti, turėtum duoti gerą užstatą; aš mielai užstatyčiau visą 
savo mantą ir pačią save, kad tik jis tau paskolintų; bet jeigu to neuž- 
tektų, kuo tu jam garantuotum likusią sumą? 

Salabaetas suprato, kas ją skatina daryti šią paslaugą, ir numanė, 
kad tasai palūkininkas ji pati. Labai patenkintas, pirmiausia jis padė- 
kojo damai, o paskui pareiškė, kad ir lupikiški nuošimčiai jo nenugąs- 
dinsią, nes reikalas spiriąs; toliau jis pasakė, kad laiduosiąs prekėmis, 
turimomis muitinėje, kurias perrašysiąs to vardu, kas skolinsiąs pini- 
gus; bet sandėlio raktus jis pasiliksiąs savo kišenėje, kad galėtų paro- 
dyti prekes, jeigu jų kas pareikalautų, o ir todėl, kad niekas jų neliestų, 
nesujauktų ir neapmainytų. Gražuolė su tokiu pasiūlymu ir su tokiu 
laidu sutiko. Ryto metą ji pasikvietė pas save maklerį, kuriuo visiškai 

pasitikėjo, apsvarstė su juo šitą reikalą ir įdavė jam tūkstantį aukso 
florinų; makleris tučtuojau nunešė tuos pinigus Salabaetui ir savo 
sąskaiton pervedė visa tai, ką turėjo Salabaetas muitinėje; dėl visko 
susitarę, pasirašę ir davę vienas antram pakvitavimus, juodu nuėjo 
savo keliais. 

Salabaetas, pirmai progai pasitaikius, sėdo į laivą su tūkstančiu 
penkiais šimtais florinų kišenėje, grįžo į Neapolį pas Pjetrą Kanidžaną 
ir iš Čia nusiuntė Florencijon apyskaitą savo šeimininkams, išleidusiems 
jį su gelumbe. Grąžinęs skolą Pjetrui ir visiems kitiems, už likusius 
pinigus, išviliotus iš suktos sicilietės, keletą dienų jis smagiai paužė su 
Kanidžanu. Paskui, atsižadėjęs prekybos, išvyko į Ferarą. 

Jankofjorė, nerasdama Palerme Salabaeto, pradėjo nerimauti ir 
stebėtis; jai kilo įtarimas. Išlaukusi daugiau nei du mėnesius ir matyda- 
ma, kad jis nesirodo, liepė makleriui išlaužti muitinės sandėlio duris. 
Pirmiausia apžiūrėję statines, neva alyvos pripiltas, rado jas pilnas 
jūrų vandens, tik paviršium plūduriavo gal penketas gorčių alyvos 
kiekvienoje. Paskui atraišioję pakus, rado, kad, be dviejų su gelumbe, 
visi jie pakulų prikimšti. Vienu žodžiu, visos tos prekės nebuvo vertos 
daugiau kaip du šimtus florinų. Jankofjorė, šį kartą pati įmerkusi 
uodegą, ilgai verkė grąžintų penkių šimtų, o dar labiau to paskolinto 
tūkstančio, dažnai sakydama: 

— Jei su tosku turi bylą, visad būk labai akylas. 

Taip gudruolė, išjuokta ir nustojusi krūvos aukso, pagaliau supra- 
to, kad atitiko kirvis kotą. 


Kai Dionėjas užbaigė savo novelę, Laureta, matydama, kad atėjo 
galas jos viešpatavimui, išgyrė Pjetro Kanidžano patarimą, davusį gerų 
vaisių, o dar labiau Salabaeto mokėjimą jį įgyvendinti. Nusiėmusi 
laurų vainiką, uždėjo jį Emilijai ant galvos ir meiliai tarė: 

— Aš nežinau, ponia, ar mūsų karalienė bus maloninga, bet graži 
ji neabejotinai; linkiu, kad jūsų darbai atitiktų jūsų grožį. 

Sulig tais žodžiais Laureta atsisėdo. Emilija trupučiuką susigėdo, 
ne todėl, kad tapo karaliene, o todėl, kad viešai išgyrė tas josios savy- 
bes, kurių taip trokšta visos moterys, ir jos veidas užkaito nelyginant 
tik ką pražydusi rožė, rytmečio spindulių nutvieksta. Valandėlę sėdėjo, 
nuleidusi akis, kol dingo raudonis, paskui, drauge su senešalu aptarusi 
visus reikalus, liečiančius draugiją, šitaip prabilo: 

— Žavingosios damos, tolydžio pačios matome, kad jaučiai, per 
dieną nusidirbę jungą traukdami, vakare iškinkomi iš jungo ir laisvai 
paleidžiami ganytis po laukus ir šilus, kur tik jiems patinka. Matome 
taipogi, kad sodai, kur žaliuoja įvairiausia augmenija, ne tik ne pras- 
tesni, bet daug gražesni už giraites, kur šlama vien ąžuolai. Štai kodėl, 
atsižvelgdama į tai, kad tiek dienų jau pasakojome tam tikrų nuostatų 
varžomi, aš manau, jog mums, išsiilgusiems atvangos, bus ne tik nau- 
dinga, bet ir pravartu šiek tiek laisvai paklajoti ir beklajojant atgauti 
jėgas, idant paskui vėl galėtume įsikinkyti į jungą. Todėl malonių 
rytojaus dienos pasakojimų aš neketinu aprėžti kokia viena tema, o 
norėčiau, kad kiekvienas pasakotų, kas kam patinka, tvirtai įsitikinusi, 
kad medžiagos įvairovė ne mažiau suteiks malonumo kaip pasakoji- 
mai apie vieną dalyką. Jeigu aš šitaip pasielgsiu, tai tas, kas po manęs 
valdys, drąsiai galės mus, jau sustiprėjusius, vėl suvaržyti įprastiniais 
nuostatais. 

Po šitų žodžių karalienė davė draugijai valią iki vakarienės meto. 
Visi pagyrė išmintingą karalienės kalbą ir pakilę ėmėsi kas šiokios, kas 
kitokios pramogos. Damos pynė vainikus ir juokavo, jauni vyriškiai 
grojo ir dainavo. Taip leido laiką iki vakarienės. Kai atėjo metas, 
susėdę aplink dailųjį fontaną, džiaugsmingai ir linksmai pavakarie- 
niavo. Po vakarienės, senu papratimu, smaginosi šokiais ir dainomis. 
Galiausiai karalienė, sekdama savo pirmtakų pėdomis, įsakė Pamfilui 
užtraukti dainą, nors daugelis jau buvo sudainavę ir neliepiami. Šis 
mielai pradėjo tokią: 

Amūre, tu teiki man tiek linksmybių! 
Laimingas, kad degu tavoj ugny. 
Mana širdis pilna tyriausio džiaugsmo, 
Jis veržiasi aikštėn, iš veido trykšta. 
Jokia giesmė neišsakys, Amūure, 
Palaimos, kurią sieloje jaučiu. 

O jei ir sugebėčiau tat išreikšti, 

Turiu prikąst liežuvį ir tylėt: 

Jei paslaptis į viešumą iškiltų,— 
Gerovė mano virstų kankynė... 

Kas pamanyt galėtų, o Amūre, 

Kad šitos rankos laikė ją glėby, 

Kad veidą aš glaudžiau prie jos skruostų? 
Tuo niekas, dievaži, nepatikės, 

Tad niekas nesudrums ir mano laimės. 

Pamfilo daina baigėsi; jai visi balsu pritarė, ir nebuvo tarp jų nė vieno, 
kuris su didžiausia atidžia nebūtų dėjęsis galvon jos žodžių, mėgin- 
damas atspėti, kas gi yra toji, kurią dainininkas taip stengiasi nuslėpti. 
Nors tie spėliojimai buvo įvairūs, tačiau nė vienas neįminė tiesos. 
Karalienė, pamačiusi, kad jaunoms damoms ir vyriškiams 
miegas jau merkia akis, visiems įsakė eit ilsėtis. 


Čia baigiasi aštunta Dekamerono diena. 


Ar 

PRASIDEDA DEVINTA DEKAMERONO DIENA, 

KURIOJE, EMILIJAI PIRMININKAUJANT, KIEK- 

VIENAS PASAKOJA, KĄ NORI IR KAS LABIAU KAM 
PATINKA. 


Šviesa, nuo kurios spindesio bėga naktis, jau buvo pakeitusi aštun- 
tojo dangaus?” spalvą iš blyškiai žydros į mėlyną ir gėlės pievose pra- 
dėjo stieptis aukštyn, kai Emilija atsikėlusi liepė sušaukti savo drauges, 
o taipogi ir jaunikaičius. Visi susirinko ir, sekdami paskui lėtai žings- 
niuojančią karalienę, nutraukė į miškelį netoliese nuo rūmų; įžengę 
tarp medžių, išvydo stirnų, elnių ir kitokių gyvuliukų, kurie dėl siau- 
tėjančio maro jautėsi kone saugūs ir lyg be baimės laukė medžiotojų, 
tarytum prijaukinti. Damos ir jaunuoliai artindavosi čia prie vieno, 
čia prie kito žvėrelio, it norėdami juos nutverti; žvėreliai pašokdavo ir 
nubėgdavo; šitaip draugija kurį laiką smaginosi. Bet saulė kilo vis 
aukštyn ir ragino grįžti. Visi jie buvo apsivainikavę ąžuolų lapais, 
rankos pilnos kvepiančių žolynų ir gėlių: kas būtų juos sutikęs, nieko 
kito nebūtų galėjęs pasakyti, kaip vien tai: „O, mirtis jų nenugalės 
arba pakirs juos linksmus!“ Taip, koja už kojos eidami, juokus ir 
pokštus krėsdami, pasiekė rūmus, kur viską rado kaip reikiant sutvar- 
kyta, o tarnus džiaugsmingus ir smagius. Čia pailsėję bent kiek, jau- 
nuoliai ir damos nesėdo prie stalo, pirmiau nesudainavę šešių dainelių, 
viena už kitą gražesnių. Po dainų buvo paduota vandens rankoms 
nusiplauti, ir senešalas, karalienės nurodymu, visus susodino už stalo; 
tarnai atnešė valgius, ir draugija linksmai nusiteikusi ėmė vaišintis. 
Pakilę nuo stalo, jie kurį laiką mėgavosi šokiais ir muzika, o paskui, 
karalienės paliepimu, kas norėjo, nuėjo ilsėtis. Bet nustatytą valandą 
draugija vėl susirinko įprastinėn vieton pasišnekučiuoti. Karalienė, 
žvilgtelėjusi į Filomeną, liepė jai pradėti šios dienos noveles, ir Filo- 
mena šypsodama prabilo taip. 

DONĄ FRANČESKĄ MYLI RINUČAS IR ALESAND- 
RAS, BET JI NEMYLI NÈ VIENO IŠ JŲDVIEJŲ. 
VIENAM JI LIEPIA ATSIGULTI Į GRABĄ LYG MI- 
RUSIAM, O ANTRAM IŠTRAUKTI TARIAMĄJĮ NU- 
MIRĖLĮ. KADANGI ĮSIMYLĖJĖLIAI ŠIO UŽDAVI- 
NIO IKI GALO NEĮVYKDO, DAMA GUDRIAI 
ATSIKRATO JAIS. 


Valdove, man labai malonu, kad šiame laisvame ir atvirame 
pasakojimo lauke, į kurį teikėsi mus išvesti jūsų didenybė, aš pirmutinė 
stoju į varžybas. Jeigu man pavyks, neabejoju, kad ir tie, kurie po 
manęs ateis, lygiai taip pat gerai arba dar geriau pasireikš. Jau ne 
kartą, žavingosios damos, mūsų novelėse buvo parodyta, kokia didelė 
meilės galia; bet aš nemanau, kad jau visai išsemta ar būtų kada iš- 
semta šioji tema, net jeigu mes nuo šiol per ištisus metus vien apie tai 
ir tekalbėtume. Kadangi meilė ne tik stumia įsimylėjėlius į įvairiausius 
mirtinus pavojus, bet netgi verčia juos lyg numirėlius lįsti į grabus, aš 
norėčiau prie jau papasakotų novelių pridurti dar vieną, iš kurios jūs 
ne tik suprasite meilės galybę, bet ir sužinosite, kaip viena išmintinga 
ir šauni dama sugebėjo atsikratyti dviem vyriškiais, ją mylėjusiais prieš 
jos valią. 

Gyveno kitados Pistojoje labai daili našlė, kurią, jos grožio suža- 
vėti, begaliniai įsimylėjo du mūsiškiai florentiečiai, tremtiniai, įsikūrę 
šiam mieste, vienas vardu Rinučas Palerminis, o antras — Alesand- 
ras Kjarmontezis??*. Ničnieko nežinodami vienas apie kitą, jie tiesiog 
nėrėsi iš kailio, kad tik laimėtų jos meilę. Taigi šią kilmingą damą, 
vardu doną Frančeską de Ladzari, tolydžio persekiojo savo laiškais 
ir prašymais tie du minėti garbintojai, kuriems pradžioje per neatsar- 
gumą ji buvo parodžiusi šiek tiek dėmesio; o dabar, norėdama tais 
įkyruoliais atsikratyti ir niekaip negalėdama, nežinojo, ko griebtis. 
Galų gale jai dingtelėjo tokia mintis: paprašysiu iš savo garbintojų 
vienos paslaugos; nors ji ir įvykdoma, bet nei vienas, nei antras tik- 
riausiai jos nepadarys, ir tada aš turėsiu padorią dingstį nebepriiminėti 
jų laiškų. O paslauga turėjo būti štai kokia. Tą pat dieną, kai kilo jai ši 
mintis, Pistojoje mirė vienas žmogus. Nors jo protėviai buvo iš geros 
giminės, tačiau visi jį laikė didžiausiu nevidonu ne tik Pistojoje, bet 

ir visoje Italijoje; maža to, jis buvo toks baidyklė ir iš veido toks bjau- 
rus, kad nepažįstamas, pirmąsyk jį pamatęs, būtų išsigandęs. Palaido- 
tas jis buvo mūriniame kape, prie brolių minoritų bažnyčios. Damai 
atrodė, kad ši aplinkybė gan patogi jos tikslui. Taigi ji tarė savo tar- 
naitei: 

— "Tu žinai, įgriso man iki gyvo kaulo tie du florentiečiai, Rinučas 
ir Alesandras, su savo laiškais ir maldavimais. Aš anaiptol nenusitei- 
kusi pulti jiems į glėbį, priešingai, trokštu kuo greičiau atsikratyti jais; 
todėl nusprendžiau išbandyti, kiek karšta jų meilė, apie kurią kas dieną 
man šneka. Esu tikra, mano prašymo jie neįvykdys, ir aš šitaip išsi- 
painiosiu iš tos keblasties. Taigi klausyk, ką sumaniau. Tu žinai, kad 
šįryt buvo palaidotas mūriniame kape, prie brolių minoritų bažny- 
čios, Skanadijus — tas bjaurus pabaisa, kurio net gyvo išsigąsdavo 
drąsiausi mūsų miesto vyrai. Taigi nueik slapčia pirmiausia pas Ale- 
sandrą ir taip jam pasakyk: „Dona Frančeska liepė tau pranešti, kad 
dabar atėjo laikas, kai gali laimėti jos meilę, kurios šitaip trokšti, ir 
jeigu nori, susitikti su ja, bet štai ką reikia padaryti. Dėl tam tikros 
priežasties — ją sužinosi paskiau — vienas jos giminaitis turi atnešti 
jai į namus Skanadijaus lavoną, kuris šįryt buvo palaidotas. Mano 
ponia bijo to pabaisos, kad ir mirusio, ir nenorėtų įsileisti pas save. 
Todėl ji prašo kaip didžiausios paslaugos, kad tu nueitum šiąnakt, pir- 
mo įmygio metu, prie minoritų bažnyčios, įlįstum į kapą, kur palaido- 
tas Skanadijus, apsivilktum jo drapanom ir, atsigulęs jo vieton į grabą, 
gulėtum kaip negyvas, kol ateis išnešti. Nesujudėk ir nepratark nė 
žodžio, duokis nunešamas į jos namus. Ten mano ponia tave priims, 
tu pabūsi su ja, kiek norėsi, o paskui išeisi, dėl nieko nekvaršindamas 
sau galvos“. Jeigu jis pasakys, kad sutinka, tai gerai, o jeigu — ne, 
pasakyk, tegu nesirodo man po akių ir tegu nedrįsta, jei brangi gyvybė, 
siuntinėti nei laiškų, nei dovanų. O paskui nueisi pas Rinučą Palerminį 
ir pasakysi jam taip: „Dona Frančeska žada patenkinti kiekvieną tavo 
pageidavimą, jeigu tu jai padarysi didelę paslaugą — šiąnakt apie 
vidurnaktį nueisi prie kapo, kur šįryt palaidotas Skanadijus; netarda- 
mas nė žodžio, nors ir baisiausius dalykus matytum ar girdėtum, at- 
sargiai ištrauksi jį iš grabo ir atneši į jos namus. Tenai tu sužinosi, 
kodėl mano ponia to nori, ir gausi iš jos tai, ko trokšti. O jeigu atsi- 
sakai — nuo šiol nebedrįsk jai siuntinėti nei laiškų, nei pasiuntinių“. 

Tarnaitė nuėjo pas vieną ir pas antrą garbintoją ir abiem pakar- 
tojo ponios žodžius. Abudu atsakė, kad jeigu dama to pageidaujanti, 
tai jie nueisią ne tik į kapą, bet į patį pragarą. Tarnaitė šį atsakymą 

parnešė poniai, ir gražioji našlė ėmė lūkuriuoti norėdama įsitikinti, 
ar jie tokie pamišėliai, kad padarytų, kaip ji liepė. 

Kai stojo naktis, per pirmą įmygį, Alesandras Kjarmontezis su 
viena striuke išėjo iš namų ir nupėdino gultis į kapą vietoj Skanadijaus. 
Beeinant jam kilo baugi mintis, ir ėmė jis kalbėti sau: „Na, koks aš 
asilas? Kur ir ko einu? Gal jos giminaičiai, sužinoję, kad myliu ją ir 
patikėję nebūtais dalykais, man paspendė spąstus, geisdami nugalabyti 
tame kape? Jeigu taip atsitiktų, aš palydėčiau savo galvą, o piktadariai 
išneštų kailį sveiką, ir apie juos nė lapė nesulotų. Ką aš žinau, gal 
koks mano priešas, kurį ji myli ir kuriam stengiasi pasitarnauti, prasi- 
manė šią velniavą“. Paskui jis taip ėmė sau kalbėti: „Sakykim, kad 
šitaip nėra, kad giminaičiai iš tikrųjų mane nuneš į jos namus. Tačiau 
neįtikėtinas daiktas, kad jie neštųsi Skanadijaus lavoną glamonėti ar 
atiduoti į Frančeskos glėbį. Priešingai, reikia manyti, kad jie nori iš- 
niekinti tą žmogų, kuris gal yra padaręs jiems kokią šunybę. Ji liepia 
nė necyptelti, kad ir ką pajusčiau. O jeigu jie išbadytų man akis, išrautų 
dantis, nukirstų rankas ar iškrėstų kokią kitokią išdaigą? Nejau ir tada 
turiu tylėti? Jeigu aš prašneksiu, jie arba pažins mane ir gerai įkrės, 
arba gal nieko blogo nedarys, betgi ir aš:ničnieko nepešiu: negi jie 
paliks mane pas damą? O tada Frančeska turės pagrindą tvirtinti, kad 
aš sulaužiau jos įsakymą, ir visos mano viltys žlugs“. Tokios mintys vos 
nesugrąžino jo namo. Bet karšta meilė stūmė jį pirmyn, pakišdama 
tokius prieštaringus ir svarius argumentus, kad atvedė prie kapo. 
Pravėręs dureles, įžengė vidun, nurengė Skanadijų, apsivilko jo dra- 
panom ir atsigulė Skanadijaus vieton, o iš viršaus užsivožė dangčiu. 
Čia jis ėmė galvoti, koks nevidonas buvo tasai Skanadijus, prisiminė 
šiurpius pasakojimus apie numirėlius, naktimis klajojančius ne tik 
kapinėse, bet ir kitur. Plaukai jam pasišiaušė ir vaidenosi, kad štai ims 
tučtuojau ir prisikels Skanadijus ir jį pasmaugs. Bet meilės spiriamas 
užgniaužė šias baimingas mintis, gulėjo ir laukė, kas bus toliau. 

Apie vidurnaktį Rinučas irgi išėjo iš namų, pasinešęs įvykdyti 
damos liepimą. Beeinant šmėkščiojo galvoje įvairios mintys, kas gali 
jam nutikti; o jeigu su Skanadijaus lavonu ant pečių jis pakliūtų į 
sinjorijos rankas ir kaip raganius būtų pasmerktas sudeginti; arba 
Jeigu apie šią šventvagystę sužinotų velionio giminaičiai ir panorėtų 
atsikeršyti? Kilo ir kitokių abejonių, kurios vos nesustabdė jo. Tačiau 
apsigalvojęs tarė sau: „Nejaugi aš atmesiu pirmutinį šios kilmingos 
damos prašymą? Juk taip aš ją mylėjau ir tebemyliu, ypač dabar, kai 
galiu įsigyti jos malonę. Jeigu net turėčiau dėl to mirti, nelaužysiu 

savo žodžio“. Taip pasiryžęs, žengė pirmyn, atėjo prie kapo ir lengvai 
jį atidarė. Alesandras, išgirdęs veriamų durų girgždesį, nors baisiai 
persigando, bet užgniaužė kvapą ir gulėjo it negyvas. Rinučas, įžengęs 
vidun ir manydamas imąs Skanadijaus lavoną, pagriebė už kojų Ale- 
sandrą, ištempė laukan ir, užsivertęs ant pečių, bogino į kilmingos 
damos namus. Beskubėdamas nekreipė jokio dėmesio į savo nešulį, 
kuriuo dažnai trinkteldavo čia į kampą mūro, čia į suolus, sustatytus 
šaligatviuose. O naktis buvo tokia gūdi ir tamsi — nors akin durk. 

Kai Rinučas jau buvo prie kilmingos damos durų, o ji pati stovėjo 
su tarnaite ties langu, žvalgydamasi, ar neatvilks Rinučas Alesandro, 
ir jau pasirengusi nusikratyti jais abiem, lyg tyčia sinjorijos sargybi- 
niai, kurie tykojo toje gatvėje kažkokio tremtinio, išgirdę Rinučo 
žingsnių taukšėjimą, staiga nukreipė jo pusėn žibintą pažiūrėti, kas čia 
eina, ir, čiupę skydus ir ietis, sušuko: 

— Kas ten? 

Išvydęs juos, Rinučas, neturėdamas kada ilgai svarstyti, metė 
Alesandrą ir leidosi bėgti, kiek kojos įkabina. Alesandras, bemat 
atsikėlęs, taipogi nudūmė tekinas, nors jam kliudė labai ilgos numirėlio 
drapanos. Sargybinių žibinto šviesoje dama puikiausiai įžiūrėjo Rinu- 
čą su Alesandru ant nugaros, o taip jau ir Alesandrą, apsirengusį 
Skanadijaus drabužiais. Ji labai stebėjosi nepaprastu vieno ir antro 
drąsumu. Tačiau, kad ir stebėdamasi, leipo iš juoko matydama, kaip 
plumptelėjo žemėn Alesandras ir kaip paskui abudu nešė kudašių. 
Tokios aplinkybės pradžiuginta ir dėkodama dievui, išvadavusiam ją 
nuo įkyrių garbintojų, dama grįžo į savo kambarį ilsėtis, sykiu su 
tarnaite tvirtindama, kad abu jie, be abejo, karštai ją myli, jeigu įvykdė 
tokį sunkų uždavinį. 

Rinučas, susikrimtęs ir keikdamas piktą savo dalią, vis dėlto nenu- 
ėjo namo: sargybiniams pasišalinus iš tos vietos, kur buvo numetęs 
Alesandrą, grįžo ten ir apgraibom ėmė ieškoti jo, ketindamas, jeigu 
rastų, tesėti savo pažadą. Niekur neradęs lavono ir manydamas, kad 
Jį paėmė iš čia sargybiniai, nuliūdęs grįžo namo. Alesandras, nežino- 
damas, ką daryti, ir neatpažinęs, kas jį nešė, sielvartaudamas dėl tokios 
nesėkmės, irgi nudūlino namo. 

Ryto metą, Skanadijaus kapą radus atdarą, o viduje lavono neap- 
tikus, nes Alesandras buvo nugrūdęs jį gilyn, — visame Pistojos mieste 
pasklido įvairiausi gandai, ir kvaišos manė, kad jį nusinešė velniai. 

Vis dėlto abudu įsimylėjėliai pranešė damai, ką katras padarė ir 
kas jiedviem nutiko, ir teisinosi tuo, kodėl ne iki galo įvykdė jos lie- 

pimą, maldaudami malonės ir meilės. Bet dona Frančeska, dėdamasi 
netikinti jų žodžiais, griežtai atkirto, kad niekados nerodysianti jiems 
jokio palankumo, nes juodu nepatenkino jos prašymo, ir tokiu būdu 
galutinai jais atsikratė. 


Antra novelė 


ABATĖ SKUBIAI ŠOKA Iš LOVOS, NORĖDAMA 
UŽKLUPTI JAI ĮSKŲSTĄ VIENUOLE SU MEILU- 
ŽIU. KADANGI PAS JĄ PAČIĄ NAKVOJO KUNIGAS, 
PATAMSY, MANYDAMA UŽSIDEDANTI ANT GAL- 
VOS GOBTUVĄ, UŽSIDĖJO KUNIGO KELNES. KAL- 
TINAMOJI, PAMAČIUSI TAI IR PASAKIUSI ABA- 
TEI, IŠVENGIA BAUSMĖS IR NEKLIUDOMA 
DŽIAUGIASI SU SAVO MEILUŽIU. 


Kai nutilo Filomena, visi pagyrė damos sugebėjimą nusikratyti 
įkyriais garbintojais ir, priešingai, nusprendė, kad perdėta jų drąsa 
buvo ne meilė, o beprotybė. Tada karalienė, maloniai kreipdamasi 
į Elizą, tarė: 

— Pasakok toliau, Eliza. 

Eliza nedelsdama prabilo taip: 

— Brangiosios damos, kaip girdėjote, puikiai mokėjo dona Fran- 
česka nusikratyti įkyruoliais; bet ir viena jauna vienuolė, laimės pade- 
dama, sumaniai išsivadavo iš gresiančio pavojaus. Kaip žinote, daug 
yra tokių, kurie, patys būdami labai kvaili, mėgsta mokyti ir graudenti 
kitus. Iš mano novelės suprasite, kaip kartais likimas pelnytai juos 
baudžia. Taip nutiko ir vienai abatei su jai pavaldžia jauna vienuole; 
apie ją aš čia ir papasakosiu. 

Turbūt žinote, kad Lombardijoj yra šventumu ir pamaldumu iš- 
garsėjęs moterų vienuolynas, kur tarp kitų vienuolių buvo mergina, 
vardu Izabeta, kilusi iš geros giminės ir apdovanota nuostabiu grožiu. 
Kartą, priėjusi prie grotų pasimatyti su savo pusbroliu, ji įsimylėjo 
gražų jaunikaitį, buvusį drauge su juo. Jaunikaitis, išvydęs tokią gra- 
žuolę ir iš akių atspėjęs jos troškimus, taipogi karštai ją pamilo. Ilgą 
laiką juodu degino ir kankino šita bevaisė meilė. Galų gale jaunuolis, 

savo mielosios padedamas, rado kelią slapčiomis įsigauti į vienuolyną. 
Ji buvo tuo labai patenkinta, ir jis ne kartą, o tolydžio ją lankė didžiam 
abiejų malonumui. 

Šitaip jam vis lankantis, vieną naktį tenykštė vienuolė, nei jos, nei 
jo nepastebėta, pamatė jį atsisveikinant su Izabeta ir išeinant. Šią 
naujieną ji pranešė kitoms. Iš pradžių buvo sutarta apskųsti Izabetą 
abatei, vardu Uzimbaldai, gerai ir šventai moteriai, kaip manė apie ją 
vienuolės ir visi kiti, ją pažinojusieji. Paskui jos sugalvojo, kad verčiau 
tegu pati abatė užklumpa Izabetą su meilužiu — tada ji negalės išsi- 
ginti. Taigi, niekam nė žodžio nesakiusios, slapčia susitarė, kada kuriai 
budėti ir sergėti, idant galėtų ją nutverti. Ir šit vieną naktį, kai Izabeta, 
nieko nenumanydama ir nesisaugodama, pasikvietė mylimąjį, apie tai 
bemat sužinojo tos, kurios juodu sekė. Buvo jau vidurnaktis, kai 
pasalūnės, į dvi grupes pasidalijusios, vienos stojo sargybon prie Iza- 
betos celės durų, o kitos nubėgo tekinos prie abatės kambario, pasi- 
beldė ir, kai ši atsiliepė, sušuko: 

— Kelkitės greičiau, motinėle! Mes sužinojome, kad Izabetos 
celėje yra vyriškis. 

Tą naktį abatė leido drauge su kunigu, kurį ji dažnai įsigabendavo 
skrynioje. Išgirdusi tokią naujieną ir bijodama, kad vienuolės iš per- 
nelyg didelio įkarščio ir skubėjimo, ko gero, neišverstų durų, abatė 
vikriai atsikėlė, apsirengė patamsy, kas po ranka pakliuvo, ir many- 
dama, kad dedasi ant galvos klostėtą gobtuvą, kurį nešioja vienuolės 
ir kuris vadinamas salteru,— per tą skubėjimą vietoj saltero užsimetė 
ant galvos kunigo kelnes, išėjo iš kambario, greit užrakino duris ir 
sušuko: 

— Kur ta dievo prakeiktoji? 

Sykiu su kitomis vienuolėmis, taip nekantraujančiomis užklupti 
Izabetą nusikaltimo vietoje ir nepastebinčiomis, ką jų viršininkė turi 
ant galvos, abatė priėjo prie celės durų ir kitų padedama jas išvertė; 
įžengusios vidun, jos rado lovoje abudu meilužius apsikabinusius. 
Apstulbę nuo tokios staigmenos, jie nesijudino. Seserys tučtuojau su- 
griebė merginą ir, abatės įsakymu, nutempė į kapitulą. Jaunikaitis 
pasiliko celėje, apsirengė ir laukė, kuo baigsis ši byla, pasiryžęs susi- 
doroti su visomis vienuolėmis ir su kiekvienu, kas tik mėgintų skriausti 
mylimąją, o paskui ją išsivesti. 

Abatė, atsisėdusi į savo krėslą kapituloje, akivaizdoj visų vienuo- 
lių, įsmeigusių žvilgsnius tiktai į kaltininkę, ėmė ją plūsti paskutiniais 
žodžiais, kokius tik kada yra girdėjusi moteris: savo nešvankiu ir pa- 

laidu elgesiu ji suteršusi vienuolyno garbę, šventumą ir gerą vardą, 
jeigu apie tai sužinotų kas iš šalies; ir prie piktų žodžių dar pridūrinėjo 
baisius grasinimus. Kaltininkė, susigėdusi ir įsibaiminusi, tylėjo kaip 
žemė, taigi kitoms vienuolėms bent kiek jos pagailo. Kai abatė įniko 
dar smarkiau ją vainoti, mergina, netyčia kilstelėjusi akis, išvydo, ką 
viršininkė turi ant galvos, o dar ir kelniaraiščius, kadaruojančius 
vienoj ir antroj pusėj. Suvokusi, kas tai yra, ir įsidrąsinusi tarė: 

— Motinėle, tesaugo jus dievas! Pirmiau užsiriškite kyką, o paskui 
sakykite man, ką tik norite. 

Abatė, nesuprasdama jos, sušuko: 

— Kokį kyką, nedorėle? Dar drįsi tu čia man juokauti? Po to, 
ką pridarei, tau dar juokai galvoj? 

— Motinėle, aš jus prašau užsirišti kyką, o paskui sakykit, kas 
tik jums patinka. 

Tuomet visos vienuolės pakėlė akis į abatę, o ir ji pati, čiupusi 
rankom už galvos, apsižiūrėjo, kodėl Izabeta šitaip sako. Abatė, supra- 
tusi savo pačios kaltę ir matydama, kad ji visoms aiški ir nenuslepiama, 
tučtuojau nutraukė rūstų pamokslą, ėmė kalbėti visai kitoniškai ir 
užbaigdama pareiškė, kad neįmanoma apsiginti nuo kūno geidulių, 
todėl kiekviena, progai pasitaikius, galinti smagintis, bet slapčiomis, 
kaip ir iki šiol. Paleidusi merginą, ji grįžo į lovą prie savo kunigo, o 
Izabeta prie savo meilužio, kurį paskui gan dažnai kviesdavosi, kel- 
dama apmaudą pavyduolėms. Bet ir tos, kurios neturėjo meilužių, 
ieškojo slaptų pramogų kaip kuri išmanydama. 


Trečia novelė 


DAKTARAS SIMONĖ, BRUNO, BUFALMAKO IR 
NELO PRAŠOMAS, ĮTIKINA KALANDRINĄ, KAD 
JIS NĖŠČIAS. KALANDRINAS, BIJODAMAS GIM- 
DYMO SKAUSMŲ, ATSIPERKA GAIDŽIAIS BEI 
PINIGAIS IR PASVEIKSTA NIEKO NEPAGIMDĘS. 


Kai Eliza užbaigė savo novelę ir visos padėkojo dievui, kad jis 
jauną vienuolę teikėsi išplėšti iš pavydžios seserijos nagų, karalienė 
liepė Filostratui pasakoti toliau; šis, nelaukdamas, kad jam dukart 
sakytų, pradėjo: 

— Gražiosios damos, liurbis teisėjas iš Markos, apie kurį šnekėjau 
vakar, sukliudė man pasekti jums novelę apie Kalandriną. O kadangi 
viskas, ką apie šį vyrą girdime, tiktai linksmumą kelia, aš jums papasa- 
kosiu, nors apie jį ir jo draugus jau daug buvo kalbėta, dar vieną 
novelę, kurią turėjau omenyje vakar. 

Jau iš anksčiau pakankamai paaiškėjo, kas toks buvo tasai Kaland- 
rinas ir kiti, apie kuriuos ketinu šioje novelėje kalbėti, todėl, nesileis- 
damas į ilgas šnekas, trumpai pasakysiu, kad sykį mirė viena Kaland- 
rino teta, palikusi jam du šimtus lirų smulkiais. Taigi Kalandrinas vi- 
siems ėmė skelbtis norįs pirkti ūkį, ir kiek tiktai buvo Florencijoje 
maklerių, su visais derėjosi, tarsi kišenėje būtų turėjęs dešimt tūkstan- 
čių aukso florinų. Bet derybos visada nutrūkdavo, vos paminėjus 
perkamojo ūkio kainą. 

Brunas ir Bufalmakas, kurie šiuos dalykus žinojo, ne kartą jam 
sakė, kad geriau pasielgtų, jeigu tuos pinigus prašvilptų drauge su jais, 
o ne pirktų žemę, iš kurios nebent molinius sviedinukus lipdys ir iš 
arbaleto šaudys. Tačiau bičiuliai ne tik nieko nepešė, bet neįstengė 
net prikalbinti, kad Kalandrinas nors kartą juos pavaišintų. 

Sykį, jiedviem skundžiantis dėl to, prie jų priėjo draugas, tapyto- 
jas, vardu Nelas“““. Visi trys ėmė sukti galvas, kaip čia prisikimšus 
pilvą iš Kalandrino kišenės. Greit jie surado tokį būdą, susitarė, ką 
kuris turi daryti, ir jau kitą rytą tykojo prie Kalandrino namų, lauk- 
dami, kada jis išeis. Vos tiktai nužengė jis keletą žingsnių, sutiko jį 
Nelas ir pasveikino: 

— Labą dieną, Kalandrinai! 

Kalandrinas jam irgi palinkėjo labų dienų ir laimingų metų. Nelas 
stabtelėjo ir įsmeigė akis jam į veidą. 

— Ko taip žiūri į mane? — paklausė Kalandrinas. 

Nelas jam atsakė: 

— Ar neatsitiko tau kas šiąnakt? Tavęs stačiai pažint negalima. 

Kalandrinas tuoj sunerimo ir tarė: 

— Vaje, kas gi čia man būtų? Kaip tu manai? 

— Ak, aš nežinau,— atsakė Nelas.— Tik tu man atrodai baisiai 
pasikeitęs. O gal tau ir nieko... 

Ir Nelas pasitraukė. Kalandrinas, pilnas abejonių, nors nieko blogo 
nejusdamas, pėdino toliau. Bet Bufalmakas, kuris lūkuriavo kiek 
atokiau, vos tik išvydęs, kad Nelas pasišalino, priėjo prie Kalandrino ir 
pasilabinęs paklausė, ar jis nesveikuojąs. 

— Pats nežinau,— sulemeno Kalandrinas.— Tik ką Nelas man 

sakė, kad aš jam atrodau baisiai persimainęs. Gal iš tikrųjų sergu. 

— Aiškus dalykas, sergi,— atsakė Bufalmakas.— Atrodai kaip 
lavonas. 

Sulig tais žodžiais Kalandrinas pajuto, lyg jį krečia drugys. Nespė- 
jo vargšas atsikvošėti, o prie jo prisiartino Brunas ir be niekur nieko 
sušuko: 

— Kalandrinai, koks tavo veidas! Atrodai it numirėlis! Kas tau 
yra? 

Išgirdęs, kad visi trys kartoja tą pat, Kalandrinas galutinai įsitikino 
sergąs ir drebėdamas paklausė: 

— Kas gi man daryti? 

Brunas atsakė: 

— Man regis, tu grįžk namo, gulk į lovą ir šiltai užsiklok, o savo 
šlapimą nusiųsk daktarui Simonei — tu žinai, koks jis mums draugiš- 
kas. Jis bemat tau pasakys, kaip gydytis, o mes eisime su tavim kartu 
ir padėsime, kas reikės. 

Kelyje jie susitiko Nelą, kuris irgi prie jų prisidėjo. Kalandrinas 
drauge su visais trimis grįžo namo. Vos tik įžengė į savo kambarį, vi- 
siškai nusigalavęs, šūktelėjo žmonai: 

— Eik šen, Tesa, gerai mane užklok: jaučiu, kad sunkiai apsirgau. 

Atgulęs patalan, per tarnaičiukę nusiuntė savo šlapimą daktarui 
Simonei, kuris tuomet laikė vaistinę Senajame turguje su iškaba „Mo- 
liūgas“. Brunas tarė bičiuliams: 

— Jūs likite čia su juo, o aš nubėgsiu ir sužinosiu, ką daktaras 
pasakys; ir jeigu reikia, atvesiu jį Čion. 

— Ak mielas mano drauge,— suvaitojo Kalandrinas,— padaryk 
man tą paslaugą — nueik ir sužinok, kas man yra: juntu kažką vi- 
duje... 

Brunas skubiai išėjo, pas daktarą Simonę atsirado pirmiau už mer- 
gaičiukę, nešančią šlapimą, ir išklostė jam reikalą. Vos tik peržengė 
slenkstį mergaičiukė, daktaras pasižiūrėjo į šlapimą ir tarė jai: 

— Bėk greičiau ir pasakyk savo šeimininkui, kad gulėtų šiltai 
apsiklojęs. Aš tuojau ateisiu pats ir paaiškinsiu, kas jam yra ir ką jis 
turi daryti. 

Tarnaičiukė persakė tuos žodžius ligoniui. Netrukus atvyko dak- 
taras, o su juo ir Brunas. Daktaras prisėdo prie Kalandrino, pačiupi- 
nėjo pulsą ir po valandžiukės tarė girdint žmonai: 

— Matai, Kalandrinai, atvirai kalbant, tu neturi jokios ligos, tik 
esi nėščias. 

Kalandrinas, išgirdęs tokią naujieną, ėmė graudulingai aičioti, 
paskui užriko ant žmonos: 

— Ak varge! Tesa, tai tu man šitą bėdą užtaisei, nes visada nori 
būti ant viršaus! Ne sykį tau sakiau! 

Žmona, labai padori moteris, girdėdama tokius žodžius, visa nu- 
raudo iš gėdos ir, panarinusi galvą, nieko neatsakiusi, išėjo iš kambario. 
O Kalandrinas aimanuodamas kalbėjo: 

— Vargas man, vargas! Ką aš darysiu? Kaip pagimdysiu tą vaiką? 
Pro kur jis išlįs? Ak, aiškiai matau, per tą beprotišką pačios užgaidą 
turėsiu mirti! Tegu dievas nubaudžia ją, o mane apsaugo nuo pikto! 
Jeigu būčiau tiek sveikas, kiek esu ligonis, atsikelčiau ir taip ją išpliek- 
čiau, kad visus kaulus sutraiškyčiau! Bet po teisybei aš to nusipelniau: 
nereikėjo man jos leisti ant viršaus. Dievaži, jeigu šį kartą išliksiu 
gyvas, verčiau tegu jį miršta iš pasiutimo, bet niekad neleisiu jai tokių 
pokštų krėsti! 

Brunas, Bufalmakas ir Nelas, girdėdami šitokias Kalandrino kal- 
bas, vos nesprogo iš juoko, bet vis dar valdėsi; o maestras Kvailonė taip 
iš visų plaučių kvatojo, kad net žandai plyšo. Galų gale, aptilus juokui, 
Kalandrinas ėmė maldauti daktarą, kad šis duotų jam kokį patarimą 
ir pagalbą. Daktaras jam tarė: 

— Nebijok ir nesigraužk, Kalandrinai! Ačiū dievui, mes greit susi- 
griebėm, ir be didelio vargo per kelias dienas aš tave išvaduosiu nuo 
tos naštos. Tik tau reikės pinigo nepagailėti. 

— O, dėl dievo meilės, daktare,— atsakė Kalandrinas.— Aš turiu 
du šimtus lirų, už kurias norėjau pirkti ūkį; jeigu reikia, imkite nors 
visas, kad tik man nereikėtų gimdyti; aš netgi nesuprantu, kaip tatai 
galėčiau padaryti. Girdžiu, kaip baisiai klykia moterys gimdydamos, 
nors joms tenai gan platu, pro kur išeina kūdikis; jeigu aš pajusčiau 
tokius skausmus, manau, pirmiau numirčiau negu pagimdyčiau. 

— Nesirūpink,— atsakė daktaras.— Aš pagaminsiu tam tikro 
distiliuoto gėrimo, kuris labai skanus ir išganingas; per tris dienas 
tau viskas praeis, ir būsi vėl sveikas kaip ridikas. Tik žiūrėk, ateityje 
būk protingas ir tokių paikysčių nebekrėsk. O dabar tam nuovirui 
reikia šešeto gerų, riebių gaidžių; kiti vaistai kaštuos penketą lirų; duok 
kuriam nors draugui pinigų — tegu viską nuperka ir atneša man į 
vaistinę, o aš, dievaži, rytoj rytą atsiųsiu tau to distiliuoto skystimėlio; 
gerk tu jo po didelę taurę išsyk. 

Išklausęs tuos žodžius, Kalandrinas sušuko: 

— Daktare brangus, viskas bus, kaip jūs sakote! 

Davęs Brunui penkias liras ir dar pinigų šešetui gaidžių pirkti, 
Kalandrinas maldavo padaryti jam šią paslaugą. 

Gydytojas, grįžęs į vaistinę, liepė sutaisyti nestiprių paleidžiamųjų 
vaistų ir nusiuntė Kalandrinui. Brunas, nupirkęs gaidžius ir kitką, ko 
reikėjo vaišėms, sykiu su gydytoju ir bičiuliais viską sudorojo. 

Kalandrinas tris dienas iš eilės gėrė tą skystimėlį, o draugai jį lankė. 
Ketvirtą dieną atėjo pas jį gydytojas, pačiupinėjo pulsą ir tarė: 

— Kalandrinai, esi jau visiškai sveikas ir gali be jokios baimės dar 
šiandien eiti į miestą savo reikalais; nėr tau ko ilgiau tūnoti namie. 

Kalandrinas prasidžiugęs atsikėlė ir išėjo į miestą; su kuo tik gau- 
davo pakalbėti, išsijuosęs gyrė puikų daktarą, maestrą Simonę, kuris 
per tris dienas be jokių skausmų jį išvadavęs nuo nėštumo. O Brunas, 
Bufalmakas ir Nelas džiūgavo, kad puikiai sugebėjo pasityčioti iš 
Kalandrino šykštybės. Tačiau mona Tesa, supratusi apgaulę, ilgai dar 
bambėjo ant vyro. 

ČEKAS FORTARIGAS PRALOŠIA BUONKONVEN- 
TE VISĄ SAVO MANTA, O TAIP JAU IR ČEKO AN- 
DŽULJERIO PINIGUS; FORTARIGAS VIENMAR6- 
KINIS BĖGA PASKUI ANDŽULJERĮ ŠAUKDAMAS, 
KAD TASAI JĮ APVOGĘS, IR LIEPIA KAIMIEČIAMS 
JĮ SUČIUPTI; APSIRENGĘS JO DRABUŽIAIS IR 
UŽSĖDĘS ANT JO ŽIRGO, NUJOJA SAU, O 
ANDŽULJERIS LIEKA VIENMARŠKINIS. 


Visa draugija leipo juokais klausydama, ką sako Kalandrinas apie 
savo žmoną. Kai nutilo Filostratas, karalienės pageidavimu, Neifilė 
pradėjo: 

— Tauriosios damos, jeigu žmonėms tiek pat lengva būtų rodyti 
kitiems savo išmintį ir dorybę, kaip kad kvailumą ar ydas, daugelis 
veltui stengtųsi tramdyti savo iškalbą; tą aiškiai parodė Kalandrino 
paikybė: norint pagyti iš ligos, kuria per savo neišmanymą tarėsi sergąs, 
jam anaiptol nereikėjo kelti viešumon slaptų žmonos pomėgių. Šita 
novelė man primena kitą, visai priešingą, kurioje vieno žmogaus klasta 

nugali kito protą ir nugalėtajam padaro didžią gėdą ir skriaudą. Apie 
tai aš ir norėčiau jums papasakoti. 

Ne per seniausiai gyveno Sjenoje du jau subrendę vyrai, bendra- 
vardžiai — Čekai“!“, tik vienas — mesero Andžuljerio sūnus, o ant- 
ras — mesero Fortarigo. Nors visais kitais atžvilgiais jų būdai skyrėsi, 
bet vienu atžvilgiu buvo panašūs — abudu nekentė savo tėvų. Toji 
neapykanta taip juodu suartino, kad jie tapo draugais ir dažnai susi- 
tikdavo. 

Andžuljeris, dailus ir išauklėtas vyras, manė, kad iš tų lėšų, kurias 
jam skirdavo tėvas, Sjenoje jis tegalįs tik skursti. Todėl, išgirdęs, kad 
į Ankonos Marką atvyko popiežiaus legatas, labai jam palankus kardi- 
nolas, ryžosi keliauti pas jį, tikėdamasis ten pagerinti savo padėtį. 
Išdėstęs šį dalyką tėvui, paprašė jo iškart tokios sumos, kokią gaudavo 
per šešis mėnesius, idant galėtų apsirengti, nusipirkti žirgą ir padoriai 
iškeliauti. Tik dar ieškojo žmogaus, kurį galėtų pasiimti už tarną. 
Išgirdęs apie tai, Fortarigas tučtuojau prisistatė Andžuljeriui ir kaip 
beįmanydamas ėmė prašyti, kad paimtų jį, žadėdamas būti ir tarnu, ir 
arklininku, ir viskuo, ir be jokios algos, tik už valgį. Andžuljeris atsakė 
nenorįs jo imti ne todėl, kad laikytų netinkamu šitokioms paslaugoms, 
o todėl, kad jis lošiąs, o kartais ir nusigeriąs. Fortarigas dievagojosi, 
šimtus kartų prisiekdinėjo sergėtis ir vienos, ir kitos kliaudos, ir tol 
prašė maldavo, kol Andžuljeris nusileido ir sutiko. 

Vieną rytą abudu leidosi į kelią ir apie pietus atvyko į Buonkonven- 
tą. Ten papietavęs, Andžuljeris liepė pakloti viešbutyje lovą, nes buvo 
didelė kaitra. Fortarigo padedamas, nusirengė ir atsigulė, o jam įsakė, 
kad prižadintų, kai išmuš devynias. Andžuljeriui bemiegant, Fortarigas 
nuėjo į taverną ir čia, bent kiek išgėręs, pradėjo su tenykščiais lošti. 
Trumpu laiku anie iš jo išlošė ir tuos menkus pinigus, kiek jų turėjo, 
o taipogi ir drabužius, kuriais buvo apsivilkęs; norėdamas atsilošti, jis 
vienmarškinis nubėgo ten, kur miegojo Andžuljeris; matydamas jį 
kietai įmigusį, ištraukė jam iš kapšio visus pinigus ir, grįžęs lošti, praki- 
šo ir šituos. 

Andžuljeris nubudęs atsikėlė, apsirengė ir paklausė, kur Fortarigas. 
Niekur neradus jo, Andžuljeris pamanė, kad tasai miega girtas kokiam 
užkampy, kaip buvo įpratęs. Todėl, nusprendęs palikti jį, liepė pabal- 
noti žirgą ir pririšti kelionmaišį, ketindamas Korsinjane nusisamdyti 
kitą tarną. Prieš iškeliaudamas, nori sumokėti šeimininkui, bet žiūri — 
pinigų nebėra. Kilo baisus triukšmas, visame viešbutyje — sąmyšis; 
Andžuljeris tvirtino, kad čia jį apvogę, ir grasino visus juos suimti ir 


Devinta diena 508 


nuvaryti į Sjeną. Tik štai pasirodo vienmarškinis Fortarigas, atėjęs 
pagrobti Andžuljerio drabužių, kaip pirmiau buvo pagrobęs pinigus. 
Matydamas, kad Andžuljeris ruošiasi išjoti, tarė: 

— Kaip, Andžuljeri? Jau iškeliaujame? Luktelk trupučiuką, tuo- 
jau ateis čion žmogus, kuriam aš užstačiau savo liemenę už trisdešimt 
aštuonis soldus; esu tikras, jis atiduos už trisdešimt penkis, jeigu tuoj 
pat sumokėsim. 

Taip jam bekalbant, priėjo vienas žmogus ir įtikino Andžuljerį, 
kad būtent Fortarigas pavogė jo pinigus, nes kaip tik tokią sumą jis 
pralošė. Andžuljeris įdūkęs išplūdo Fortarigą paskutiniais žodžiais ir 
jeigu žmonių nebūtų bijojęs labiau negu dievo, būtų jį nudėjęs; grasin- 
damas pakarti arba ištremti iš Sjenos, o jei grįžtų — užnerti kilpą ant 
kaklo, jis sėdo ant žirgo. O Fortarigas, tarytum Andžuljeris ne jam, o 
kam kitam sakytų, traukė savo giesmę: 

— Ak Andžuljeri, susimildamas, meskim į šalį tas tuščias kalbas, 
kurios nė sudilusio skatiko nevertos. Tik pagalvok: mes atgausim 
liemenę už trisdešimt penkis soldus, jeigu sumokėsim tuojau; o jeigu 
uždelsime nors iki rytojaus, jis reikalaus ne mažiau kaip trisdešimt 
aštuonių, tiek, kiek paskolino; jis daro man šią paslaugą, nes kirtau jo 
patariamas. Kodėl mes turėtume išsižadėti tų trijų soldų? 

Andžuljeris, girdėdamas tokią jo šneką, nesitvėrė apmaudu, ypač 
dar todėl, kad tie, kurie stovėjo aplinkui, spoksojo į jį ir, rodės, tikėjo, 
kad ne Fortarigas pralošė Andžuljerio pinigus, o Andžuljeris pasisavi- 
no Fortarigo naudą. Tad Andžuljeris sušuko: 

— Kas man rūpi tavo liemenė? Kad tave pakartų, nevidone! Tu 
ne tik mane apvogei, pralošei mano pinigus, bet dar kliudai iškeliauti 
ir tyčiojiesi iš manęs! 

Bet Fortarigas neatlyžo ir, lyg ne jam tai būtų sakoma, postringavo 
toliau: 

— Kodėl neduodi man laimėti tų trijų soldų? Gal manai, kad 
aš jų dar sykį tau nepaskolinčiau? Susimildamas, paklausyk manęs. 
O ir kam čia taip skubėti? Mes dar šį vakarą nujosime į Torenjerį. Na, 
trauk iš kišenės kapšį! Žinok, kad visoje Sjenoje nerastum kitos tokios 
liemenės, kuri taip man tiktų kaip šita; o aš turėčiau ją palikti anam 
žmogui už trisdešimt aštuonis soldus! Ji verta keturiasdešimt ar dau- 
giau, taigi tu man padarytum dvigubą nuostolį. 

Andžuljeris, baisiausiai susikrimtęs, matydamas, kad tarnas jį api- 
plėšė, o dabar dar trukdo savo plepalais, nieko jam nebeatsakydamas, 
pasuko žirgą ir nujojo ant Torenjerio. Bet Fortarigas, kuriam šovė 

į galvą velniška klasta, leidosi bėgti vienmarškinis pridurmu. Jis nu- 
skuodė jau bent dvejetą mylių, vis prašydamas liemenės. Andžuljeris 
varė žirgą sparčiau, norėdamas atsikratyti įkyruolio. Staiga Fortari- 
gas pamatė laukuose, šalia kelio, priešais Andžuljerį, žemdirbius ir 
visa gerkle ėmė šaukti: 

— Griebkite jį! Griebkite jį! 

Kaimiečiai, kas su kastuvu, kas su kauptuku, pastojo Andžuljeriui 
kelią, manydami, kad šis apiplėšė tą, kuris bėga vienmarškinis užpakaly 
šaukdamas, taigi sulaikė ir suėmė. Kad ir kiek Andžuljeris jiems aiški- 
no, kas jis toks ir kaip iš tikrųjų yra, nieko negelbėjo. Fortarigas pri- 
lėkęs piktai užriko: 

— Dievaži, tik užmušti tave, prakeiktas nevidone, pabėgęs su 
mano labu! 

Ir, atsigręžęs į kaimiečius, tarė: 

— Matote, ponai, kaip apsirengusį paliko jis mane viešbutyje, 
pirmiau pralošęs visą savo mantą! Galiu pasakyti, kad dievo ir jūsų 
dėka atgavau bent šitiek! Užtat amžinai jums būsiu dėkingas! 

Kalbėjo ir Andžuljeris, bet jo žodžių niekas neklausė. Kaimiečių 
padedamas, Fortarigas nutraukė jį nuo žirgo, išrengė, apsivilko jo 
drabužiais, užsėdo ant arklio ir nujojo, palikęs Andžuljerį vienmarš- 
kinį ir basą; grįžęs į Sjeną, visur skelbėsi, kad žirgą ir drabužius išlošęs 
iš Andžuljerio. 

O Andžuljeris, kuris tikėjosi pralobti pas kardinolą Markoje, į 
Buonkonventą atpėdino plikas, vienmarškinis, iš gėdos nedrįsdamas 
tučtuojau grįžti į Sjeną; skolintom drapanom, sėdęs ant kuino, kurį 
buvo palikęs Fortarigas, nujojo pas gimines į Korsinjaną; čia jis pabu- 
vo tol, kol ir vėlei sulaukė tėvo paramos. 

Šitaip Fortarigo klasta sužlugdė gerą Andžuljerio sumanymą, 
tačiau savo laiku ir savo vietoje ji neliko nenubausta. 

KALANDRINAS Į[SIMYLI VIENĄ MERGINĄ; BRU- 
NAS DUODA JAM BURTARAŠTĮ; VOS TIK PALIE- 
ČIA TUO BURTARAŠČIU MERGINĄ, JI NUSEKA 

PASKUI JĮ; JUOS UŽKLUMPA ŽMONA IR SMAR- 
KIAI PAIMA KALANDRINĄ Į NAGĄ. 


Kai užsibaigė trumpoka Neifilės novelė, nesukėlusi nei didelio 
juoko, nei ilgų šnekų, karalienė kreipėsi į Fjametą ir liepė jai pasakoti 
toliau. Šioji linksmai atsakė, kad mielai sutinkanti, ir prabilo: 

— Tauriosios damos, jūs, rodos, žinote, kad yra tokių dalykų, 
apie kuriuos kad ir kiek kalbėtum, jie vis tiek dar patiks klausytojams, 
Jeigu tik kalbėtojas mokės parinkti deramą vietą ir laiką. Antra vertus, 
kai pagalvoju, kodėl mes čion susiėjome (o juk susiėjome smagiai ir 
linksmai leisti laiko), manau, jog viskas, kas gali teikti džiaugsmo ir 
malonumo, puikiausiai čia tinka, jeigu net ir tūkstantį kartų būtų šne- 
kėta. Štai kodėl, nors apie Kalandrino nuotykius apsčiai jau prikal- 
bėta, aš, prisimindama neseniai pasakytus Filostrato žodžius, kad visi 
jie tik skaniai prajuokina, ryžtuosi prie pasektųjų novelių pridurti 
dar vieną. Jeigu norėčiau nukrypti nuo teisybės, aš sugebėčiau kitais 
vardais ją padabinti ir papasakoti; bet kadangi, nutolus nuo teisybės, 
novelė daug mažiau bežavi, aš ją papasakosiu taip, kaip dėjosi iš tik- 
rųjų. 

Nikolas Kornakinis?!!, mūsų miesto pilietis, buvo lobingas žmogus 
ir, be kitų valdų, turėjo gražią sodybą Kameratoje, kur pasistatydino 
dailų, prašmatnų rūmą, o su Brunu ir Bufalmaku susitarė, kad išta- 
pytų jį visą. Kadangi darbo buvo daug, juodu pasikvietė talkon dar 
Nelą bei Kalandriną ir pradėjo dirbti. Nors keliuose kambariuose jau 
stovėjo lovos bei kiti reikalingi baldai ir ten gyveno sena tarnaitė kaip 
sargė, bet kadangi kitų tarnų nebuvo, tai minėto Nikolo sūnus, vardu 
Filipas, vyras dar jaunas ir be pačios, kartais čion atsivesdavo kokią 
nors moterį savo malonumams, ją palaikydavo dieną ar dvi, o paskui 
išsiųsdavo atgal. Sykį jis parsivedė merginą, vardu Nikolozą, kurią 
vienas nenaudėlis, pravardžiuojamas Besočiu, savo pramogai laikė 
Kamaldoly ir kartais išinuomodavo kitiems. Ji buvo dailaus stoto, gerai 
apsirengusi ir pagal savo luomą mokėjo gražiai elgtis ir guviai kalbėti. 
Kartą, apie vidurdienį, kai ji išėjo iš kambario su baltu apatiniu sijonu, 
susuktais ant galvos plaukais, ir prie šulinio kieme mazgojosi rankas ir 
prausėsi veidą, lyg tyčia atsitiko taip, kad tuo pačiu metu ir Kaland- 
rinas atėjo čion vandens ir mandagiai ją pasveikino. Nikoloza jam 
padėkojo už labą dieną ir įsižiūrėjo į jį, anaiptol ne iš susižavėjimo, o 
todėl, kad Kalandrinas ją nustebino savo keistumu. Taipogi ir Kaland- 
rinas ėmė žiūrėti į ją; kadangi ji atrodė jam graži, tai delsė pas šulinį 

ir nėjo su vandeniu prie draugų; bet, nepažindamas jos, nedrįso už- 
kalbinti. Nikoloza, matydama, kaip Kalandrinas į ją įsistebeilijęs, 
užsimanė jį paerzinti ir ėmė šaudyti akimis patylom dūsaudama. Taigi 
Kalandrinas staiga taip įsimylėjo tą merginą, kad iš kiemo pasitraukė 
tik tada, kai Filipas ją pasišaukė į kambarį. 

Grįžęs prie darbo, Kalandrinas tik dūsavo ir pūkštė. Brunas, nenu- 
leidžiąs nuo jo akių, nes gardaus juoko turėdavo iš šito vargšelio nuo- 
tykių, pastebėjo tatai ir sako: 

— Kas, po velnių, tau yra, drauguži Kalandrinai? Tu nieko kito 
neveiki, tik dūsauji ir dūsauji! 

Kalandrinas atsakė jam: 

— Drauguži, jeigu rasčiau, kas man padėtų, laimingas būčiau! 

— Kaip? — paklausė Brunas. 

— Tik niekam, gink dieve, nesakyk,— tarė Kalandrinas.— Yra 
čia mergina, gražesnė už nimfą, ir taip karštai mane įsimylėjusi, kad 
tau atrodys tiesiog stebuklas! Aš pats tik dabar tuo įsitikinau, kai nuėjau 
vandens. 

— Dėl dievo meilės, sergėkis! — sušuko Brunas.— Ar ji ne Filipo 
žmona? 

— (Galimas daiktas, — sako Kalandrinas,— nes Filipas šūktelėjo 
ją, ir jinai nuėjo pas jį, į kambarį. Bet argi tas kliudo? Dėl meilės aš 
nepasivaržyčiau net Kristaus, tai ką čia man Filipas! Teisybę tau 
pasakysiu, drauguži, aš taip ja sužavėtas, kad ir apsakyti negaliu! 

Tuomet Brunas sako: 

— Drauguži, aš išsiteirausiu, kas ji tokia; jeigu iš tikrųjų Filipo 
žmona, tai bemat sutvarkysiu tavo reikalą, nes ji gera mano bičiulė. 
Bet kaip padaryti, kad Bufalmakas nieko nesužinotų? Nespėji žodžio 
jai pratarti, ir jis tuoj čia pat. 

— Bufalmakas man nerūpi, — atsakė Kalandrinas, — tik sergėki- 
mės Nelo: jis Tesos giminaitis ir sugadintų visą reikalą. 

— Teisybę tu sakai, — pritarė Brunas. 

Brunas puikiausiai žinojo, kas toji mergina, nes buvo matęs ją 
ateinant, o ir pats Filipas buvo apie tai pasipasakojęs. Todėl, kai Ka- 
landrinas valandžiukei pasitraukė nuo darbo ir nuėjo pasižvalgyti 
merginos, Brunas viską išklojo Nelui ir Bufalmakui, ir visi trys slapčia 
susitarė, kaip pasišaipyti iš šito jo įsimylėjimo. Kai Kalandrinas grįžo, 
Brunas tyliai paklausė: 

— Ar matei ją? 

— O, taip! — suvaitojo Kalandrinas.— Graban ji mane varo. 

— Eisiu pažiūrėti, — tarė Brunas, — ar iš tikrųjų čia ta pati, kaip 
aš manau; jeigu ta pati — leisk veikti man. 

Nulipęs žemyn ir sutikęs ją drauge su Filipu, jis smulkiai apsakė 
jiems, kas per vienas yra Kalandrinas, ką jis prisipažinęs, ir susitarė 
su jiedviem, ką kuriam sakyti ir daryti, kad galėtų pasijuokti ir pasi- 
smaginti iš jo įsimylėjimo. Grįžęs Kalandrinui tarė: 

— Taip, čia ta pati. Tik reikia labai gudriai veikti, nes jeigu Fili- 
pas apsižiūrėtų, Arno upėj vandens neužtektų mums apsiplauti. Bet 
ką norėtum, kad pasakyčiau, jeigu kartais gaučiau su ja pasišnekėti? 

Kalandrinas atsakė: 

— Dievaži, pirmų pirmiausia pasakyk, kad aš linkiu jai tūkstantį 
saikų tos gėrybės, nuo kurios ilgakasės apvalėja, o paskui pasakyk, kad 
aš esu nuolankiausias jos tarnas, ir paklausk, gal ji ko nori. Ar supratai 
mane? 

Brunas atsakė: 

— Taip, o dabar leisk veikti man! 

Kai atėjo vakarienės metas, jie, metę darbą, nusileido į kiemą, kur 
buvo Filipas ir Nikoloza, ir čia dėl Kalandrino tyčia bent kiek užtruko. 
Kalandrinas spoksojo į merginą ir taisė tokias keistas minas, kad būtų 
pastebėjęs ir aklas. Nikoloza savo ruožtu darė viską, kad tik gerai 
įkaitintų Kalandriną, iš širdies mėgaudamasi šiomis patyčiomis, o tuo 
tarpu Filipas, Bruno primokytas, dėjosi šnekučiuojąs su Bufalmaku 
bei kitais ir nieko nematąs. 

Po kurio laiko, didžiausiam Kalandrino apmaudui, dailininkai 
atsisveikino ir nuėjo; kelyje į Florenciją Brunas tarė Kalandrinui: 

— Stačiai tau pasakysiu, tu ją tirpdai kaip saulė ledą; prisiekiu 
dievo kūnu, jeigu atsineštum čion savo citrą ir sudainuotum keletą 
meilės dainelių, ji iššoktų pro langą ir ateitų pas tave. 

Kalandrinas sako: 

— Manai, bičiuli? Iš tikrųjų taip manai? Galgi ir atsinešti citrą? 

— Žinoma! — atsakė Brunas. 

— Na, matai, — traukė Kalandrinas,— o tu netikėjai, kai aš tau 
sakiau. Dievaž, bičiuli, aš geriau už kiekvieną moku pasiekti savo 
tikslą! Kas kitas būtų sugebėjęs taip greit įžiebti meilę tokios damos 
širdyje? Ar gali su manim lygintis tie jauni pagyrūnai, kurie per dienų 
dienas gainiojasi paskui sijonus ir trimituoja apie savo pergales, o per 
tūkstantį metų nė saujos riešutų neiškaulija! Norėčiau, kad tu bent 
kartą mane grojant išgirstum! Tada pamatytum, koks aš muzikantas! 
Suprask mane, aš juk nesu toks senas, kaip tau atrodau. Ji bemat tą 

pajuto ir dar geriau pajus, kai ją į savo nagus nutversiu! Prisiekiu 
tikru Kristaus kūnu, aš jai taip užgrosiu, kad ji paskui mane bėgios 
kaip beprotė paskui savo kūdikį! 

— 0,— sušuko Brunas, — čiupsi kaip vanagas! Jau dabar, regis, 
matau, kaip tu kandžioji savo kapliadančiais rausvas jos lūpas ir 
skruostus, panašius į žydinčias rožes, o paskui... ryji ją visą. 

Girdėdamas tuos žodžius, Kalandrinas tarėsi jau laikąs ją glėbyje 
ir žengė dainuodamas ir pasišokinėdamas, toks linksmas, kad nesitvėrė 
savam kaily. 

Rytojaus dieną jis atsinešė citrą ir, didžiam visos draugijos malo- 
numui, sudainavo keletą dainelių, pritardamas sau citra. Trumpu 
laiku jį apsėdo toks geismas nuolat turėti Nikolozą po akių, kad jis 
nebeėmė teptuko į rankas, o šimtus kartų dienoje prišokdavo čia prie 
lango, čia prie durų, arba išbėgdavo į kiemą, kad tik ją pamatytų; o 
ši, gudriai veikdama pagal Bruno nurodymus, progų tam nešykštėjo. 
Brunas savo rėžtu perduodavo jai nuo Kalandrino karštus linkėjimus, 
o paskui jam atnešdavo atsakymus nuo Nikolozos. Kai jos tenai nebū- 
davo, o tat atsitikdavo gan dažnai, jis siuntinėdavo jam, neva nuo Niko- 
lozos, savo paties laiškus, kuriuose teikdavo daug vilčių, kad jo troš- 
kimai būsią patenkinti, ir rašydavo, kad dabar ji esanti tėvų namuose 
ir, deja, negalinti su juo matytis. 

Tokiu tai būdu Brunas ir Bufalmakas, šitų išmonių kaltininkai, 
širdingai smaginosi iš Kalandrino paikysčių, kartais išviliodami iš jo, 
neva kaip dovaną mylimajai, čia dramblio kaulo šukas, čia piniginę, 
čia peiliuką, čia kitą kokį mažmožį, o tariamai nuo jos atnešdavo ne- 
tikrų, beverčių žiedelių, kuriais Kalandrinas džiaugdavosi lyg di- 
džiausia brangenybe. Atsidėkodamas Kalandrinas pavaišindavo bi- 
čiulius skaniais užkandžiais ar kitu kuo jiems pasigerindavo, kad tik 
uoliau veiktų jo labui. 

Taip jie mulkino Kalandriną daugiau nei du mėnesius, nepajudinę 
jo reikalo nė per sprindį. Kalandrinas, matydamas, kad darbas jau 
eina į galą, ir nuogąstaudamas, kad jeigu nepasieks savo tikslo čia, tai 
kur kitur tikriausiai nieko nepeš, ėmė raginti ir smarkiai spirti Bruną 
prie sienos. Taigi, kai mergina vėl pasirodė, Brunas, pirmiau susitaręs 
su Filipu ir su ja, kas daryti, sako Kalandrinui: 

— Matai, bičiuli, ši mergina tūkstantį kartų man žadėjo patenkin- 
ti tavo troškimus, o nieko nedaro, tikriausiai vedžioja tave už nosies; 
kadangi ji nevykdo savo pažadų, tai mes varu ją priversime, jeigu tik 
tu nori. 

— O, dėl dievo meilės! — sušuko Kalandrinas.— Tik greičiau! 

— Ar nebijosi, — sako Brunas, — paliesti ją burtaraščiu, kurį tau 
duosiu? 

— Aišku, ne,— atšovė Kalandrinas. 

— Jeigu taip, — sako Brunas, — atnešk man skiautę pergamento 
iš nelaikšio ėriuko odos, gyvą šikšnosparnį, tris grūdelius miros ir šven- 
tintą žvakę ir leisk veikti man. 

Visą kitos dienos vakarą Kalandrinas išstovėjo su savo prietaisais, 
gaudydamas šikšnosparnį, galų gale pagavo ir sykiu su kitais daiktais 
nunešė Brunui. Užsidaręs savo kambary, dailininkas prikeverzojo ant 
to pergamento kažkokių nesąmonių ir ženklų, paskui įteikė Kalandri- 
nui ir tarė: 

— Žinok, Kalandrinai, kai tik paliesi ją šituo raštu, ji tučtuojau 
nuseks paskui tave ir darys viską, ką tik tu norėsi. Jeigu Filipas šian- 
dien kur išeis, prisigretink prie jos ir palietęs mauk stačiai į daržinę čia 
šalimais, ten yra šiaudų ir nė gyva dvasia neužklysta; pamatysi, ji ateis 
pridurmu; o kai būsite drauge, tu jau pats žinai, ką daryti. 

Kalandrinas pasijuto laimingiausiu žmogum, čiupo pergamentą 
ir tarė: 

— Dabar, bičiuli, leisk veikti man! 

Nelas, kurio Kalandrinas sergėjosi, taipogi prisidėjo prie šitų 
patyčių ir sykiu su kitais mėgavosi jomis. Bruno paskatintas, nuvyko 
į Florenciją pas Kalandrino žmoną ir tarė: 

— Tesa, pameni, kaip tave be jokios kaltės sumušė Kalandrinas, 
grįžęs vieną dieną su akmenimis nuo Munjonės; todėl aš noriu, kad 
tu jam atkeršytum; jeigu to nepadarysi — aš tau nebe giminė ir nebe 
susimeta su juo krūvon; va ir dabar juodu susitarė netrukus susitikti; 
todėl aš ir noriu, kad tu nueitum ten, užkluptum jį ant karštųjų ir gerai 
išvanotum kailį. 

Mona Tesa, išgirdusi tokią naujieną, ne juokais įdūko, pašoko ir 
ėmė kliegti: 

— Vaje, vaje! Ak tu, bjaurybe, paleistuvi, tai šitaip tu elgies! 
Prisiekiu dievo kryžium, nevidone, dovanai tas nepraeis, aš tau atmo- 
kėsiu! 

Užsimetusi apsiaustą ir pasiėmusi vieną moterėlę sau į palydoves, 
protekiniais drauge su Nelu nuskubėjo ten. Brunas, iš tolo pamatęs ją 
ateinant, tarė Filipui: 

— Antai mūsų talkininkė! 

Todėl Filipas, užėjęs, kur triūsė Kalandrinas ir kiti, tarė: 

— Meistreliai, man reikia tučtuojau vykti Florencijon. Dirbkite 
išsi juosę! 

Atsisveikinęs nuėjo ir pasislėpė tokioje vietoje, iš kur galėjo stebėti, 
ką daro Kalandrinas, pats būdamas nematomas. Kalandrinas, kai tik 
pamanė, kad Filipas bus jau šiek tiek atsitolinęs, tučtuojau nulipo že- 
myn į kiemą, kur rado Nikolozą pačią vieną; jis užmezgė su ja šneką, 
o Ji, gerai žinodama, kas daryti, prisigretino prie jo ir parodė kiek 
daugiau meilumo negu paprastai. Tuomet Kalandrinas ją palietė 
burtaraščiu ir, nė žodžio netaręs, apsigręžė, ir pasuko į daržinę, o Ni- 
koloza iš paskos. Įėjusi į daržinę, ji užsklendė duris, apkabino Kaland- 
riną, pargriovė ant žemės, kur buvo prikreikta šiaudų, užšoko ant jo 
raita, įrėmė rankas jam į pečius, kad negalėtų pasiekti jos veido, ir, 
tarytum aistringo geismo apimta, žiūrėjo į jį ir kalbėjo: 

— O brangiausias mano Kalandrinai, širdie mano, mano laime, 
mano ramybe! Kaip jau seniai aš troškau turėti tave savo glėbyje ir 
spausti prie krūtinės! Tu savo dailumu varai mane iš proto, o savo 
citros garsais užbūrei man širdį! 

Kalandrinas, vos begalėdamas pajudėti, tarė: 

— Ak mano sielos saldybe, leisk tave pabučiuoti! 

— O, kaip tu skubi! — atšovė Nikoloza.— Leisk man pirmiau 
atsižiūrėti į tave, leisk mano akims prisisotinti mielu tavo veidu! 

Tuo tarpu Brunas ir Bufalmakas tūnojo šalia Filipo, ir visi trys 
matė ir girdėjo, kas darėsi. Kai Kalandrinas vis dėlto jau siekė pabu- 
čiuoti Nikolozą, kieme pasirodė Nelas su mona Tesa. Pažvelgęs į dar- 
žinę, jis tarė: 

— Guldau galvą — juodu čia! 

Įdūkusi žmona priėjo prie daržinės, smarkiai pastūmė duris, išvertė 
jas ir, įpuolusi vidun, išvydo Nikolozą raitą ant Kalandrino. Nikoloza, 
pamačiusi damą, spruko šalin ir nubėgo į Filipo slėptuvę. Bet Kaland- 
rinui nepavyko išsisukti: nespėjo jis dar atsikelti, prie jo prišoko mona 
Tesa ir nagais išakėjo jam veidą, o paskui čiupo už plaukų ir ėmė 
tąsyti šaukdama: 

— Bjaurus, apskretęs šunie! Tai šit kaip tu su manim elgies? Senas 
pakvaišėli! Prakeikta tebūnie toji meilė, kurią nešiojausi tau širdyje! 
Nejaugi tau namie per mažai darbo, kad gaudai meilužes svetur? Tai 
bent puikus meilužis atsirado! Ar tu savęs nepažįsti, sukiužėli? Ar tu 
savęs nepažįsti, sudūlėjęs pūzre? Juk jeigu išsunktum tave visą, tai 
syvų neužtektų netgi padažui! Regi mane dievas, šįkart ne Tesa tave 

jodė, o kita — tenugarma skradžiais, kad ir kas ji būtų. Tikriausiai 
paskutinė šliundra, jeigu susižavėjo tokiu gražuoliu kaip tu! 

Kalandrinas, išvydęs žmoną, liko nei gyvas, nei miręs; nedrįso net 
gintis; visas apdraskytas, apluptas, sutaršytas, čiupo savo apsiaustuką, 
atsikėlė ir nužemintai ėmė prašyti pačią, kad šioji nerėktų, jeigu neno- 
ri, kad jį sukapotų į gabalus, nes toji moteris, kur buvo su juo — tai 
namų šeimininko žmona. 

— O man kas! — sušuko Tesa.— Tegu perkūnas ją trenkia iš 
giedro dangaus! 

Brunas ir Bufalmakas, sykiu su Filipu ir Nikoloza į valias prisi- 
Juokę iš šitos išdaigos, atskubėjo čion, neva išgirdę triukšmą, ir po 
ilgų maldymų nuramino damą, o Kalandrinui patarė grįžti Floren- 
cijon ir niekuomet daugiau nebekelti čion kojos, nes Filipas, sužinojęs 
apie šį nuotykį, galįs pakurti jam pirtį. 

Taigi Kalandrinas grįžo į Florenciją liūdnas ir nusiminęs, visas 
apipešiotas ir apdraskytas ir, amžindie nebedrįsdamas eiti kada į Ka- 
meratą, dieną ir naktį kęsdamas skaudžius žmonos priekaištus, atsiža- 
dėjo liepsningos savo meilės, ligi soties prijuokinęs ir draugus, ir Niko- 
lozą, ir Filipą. 

DU JAUNIKAIČIAI APSINAKVOJA SODIEčČIO TRO- 
BOJE; VIENAS IŠ JŲDVIEJŲ ATSIGULA PAS DUK- 
TERĮ, O ŽMONA PER KLAIDĄ ATSIGULA SU KITU. 
TASAI, KURIS GULĖJO SU DUKTERIA, PASKUI 
ATSIGULA PRIE JOS TĖVO IR ŠIAM VISKĄ IŠSI- 
PASAKOJA MANYDAMAS, KAD ČIA JO DRAUGAS. 
KYLA TRIUKŠMAS. ŽMONA, APSIŽIŪRĖJUSI SA- 
VO KLAIDA, NUEINA GULTI PAS DUKTERĮ IR 
ČIA KELIAIS SUMANIAIS ŽODŽIAIS 
VISUS NURAMINA. 


Kalandrinas, jau tiek kartų juokinęs draugiją, prijuokino taipogi 
ir šį kartą. Kai damos, apšnekėjusios jo žygius, nutilo, karalienė liepė 
pasakoti Pamfilui, kuris prabilo taip: 

— (Garbingosios damos, Kalandrino mylimosios Nikolozos vardas 
man priminė kitą Nikolozą, apie kurią norėčiau jums pasekti novelę: 
iš čia pamatysite, kaip viena šauni moteris, mokėdama greit susivokti, 
didelę audrą numalšino. 

Munjonės slėnyje ne per seniai gyveno toks žmogelis, kuris už pini- 
gus duodavo keleiviams užkąsti ir išgerti. Nors jis buvo vargdienis, o 
jo trobelė mažytė, kartais, gyvam reikalui esant, priimdavo ir nakvy- 
nėn, jeigu ne visus, tai bent gerus savo pažįstamus. Turėjo jis pačią, gan 
gražią moterį, su kuria buvo prigyvenęs du vaikus: dailią ir žavingą 
mergaitę penkiolikos ar šešiolikos metų, dar netekėjusią, ir mažytėlį 
sūnų, dar nepilnų vienerių metų, kurį motina žindė pati. Mergaitė 
krito į akį vienam apveidžiam ir maloniam jaunuoliui, kilmingam mū- 
sų miesto piliečiui, kuris, dažnai lankydamasis šiam krašte, liepsningai 
ją pamilo. O ji, labai didžiuodamasi tokio jaunikaičio meile ir stengda- 
masi lipšnumu pririšti jį prie savęs, taipogi įsimylėjo. Jau ne kartą juo- 
du būtų paragavę savo meilės vaisių, jeigu Pinučas (taip vadinosi tas 
jaunikaitis) nebūtų bijojęs užtraukti nešlovės ir sau, ir merginai. Vis 
dėlto jų aistra diena iš dienos augo, ir Pinučas užsigeidė žūt būt susiei- 
ti su mylimąja ir ėmė galvoti, kaip čia apsinakvojus jos tėvo troboje. 
Gerai pažindamas tą trobelę, jis neabejojo, kad jeigu pavyktų ten apsi- 
nakvoti, lengvai galėtų pabūti su ja ir niekas apie tai nesužinotų. Kai 
tik šitaip sugalvojo, nedelsdamas ėmėsi savo sumanymą vykdyti. Vie- 
ną vakarą, gan vėlai, Pinučas sykiu su ištikimu draugu, kuris vadinosi 
Adrianas ir žinojo apie jo meilę, nusisamdė du kuinus, apkrovė juos 
nešuliais, galbūt prikimštais šiaudų, ir, apsukę didžiulį lanką, atjojo į 
Munjonės slėnį jau beveik naktį; čia tuodu bičiuliai, apgręžę arklius ir 
dėdamiesi neva keliaują iš Romanjos, prijojo prie to žmogelio trobos ir 
pasibeldė. Šeimininkas, gerai abudu pažinodamas, tučtuojau atidarė 
duris. Pinučas jam tarė: 

— Šeimininkė, turėsi šiąnakt mudu priimti į nakvynę. Manėme, 
kad spėsime dar su šviesa pargrįžti į Florenciją, bet užgaišome, ir ma- 
tai, kaip vėlai atsikapstėme čion. 

— Pinučai,— atsakė jam šeimininkas, — pats gerai žinai, kad aš 
negaliu tinkamai apnakvinti tokių ponų kaip jūs; bet kadangi naktis 
užklupo judu čia ir dabar ne metas ieškoti pastogės kur kitur, aš mie- 
lai apnakvinsiu jus kaip begalėdamas. 

Jaunuoliai, nusėdę nuo arklių ir įvedę juos pašiūrėn, patys įėjo 
vidun, išsiėmė atsigabentus užkandžius ir pavakarieniavo sykiu su 
šeimininku. 

Trobelėje tebuvo vienas mažytis kambariukas, kur tik per stebuklą 
šeimininkas sugebėjo patalpinti tris loviūkštes: dvi stovėjo prie vienos 
sienos, o trečioji priešais, prie kitos. Laisvos vietos tebuvo tiek, kad vos 
galėjai praeiti. Geriausią lovą šeimininkas liepė pakloti svečiams ir su- 
guldė juos. Kai svečiai užmigo ar tik dėjosi miegą, šeimininkas liepė į 
vieną lovą gulti dukteriai, o į kitą atsigulė pats su žmona. Toji šalia sa- 
vo lovos pasistatė lopšį, kur gulėjo mažytis jos sūnelis. Pinučas, gerai 
tą viską įsidėmėjęs, po kiek laiko, manydamas, kad visi jau miega, ty- 
liai atsikėlė ir nuėjo prie lovelės, kur gulėjo mylima mergaitė, ir atsi- 
gulė šalia; čia, jos priimtas džiaugsmingai, nors sykiu ir baimingai, jis 
atsidavė malonumams, kurių abudu taip troško. 

Pinučui begulint su mergina, katė kažką nuvertė priemenėje ir iš- 
budino šeimininkę. Nuogąstaudama, ar nesudužo koks indas, ji atsikė- 
lė patamsy ir vienmarškinė nuėjo ten, kur pasigirdo trinktelėjimas. 
Tuo pat metu atsitiktinai nubudo taipogi ir Adrianas ir atsikėlė gamtos 
reikalo spiriamas. Apčiuopom eidamas, užkliuvo už lopšio, stovinčio 
greta šeimininkų lovos, ir, negalėdamas praeiti, paėmė jį ir perkėlė 
šalia savo lovos. Atlikęs reikalą, grįžo vidun ir, užmiršęs apie lopšį, 
atsigulė į patalą. Šeimininkė, pagrabaliojusi ir įsitikinusi, kad nukrito 
ne tas, kas jai rūpėjo, patingėjusi užsižiebti žiburį ir atidžiau apsižval- 
gyti, apibarė katiną ir grįžo į kambarį, apgraibom tapsendama tiesiai 
prie lovos, kur miegojo vyras. Neradusi lopšio, ji sau tarė: „Vaje, kokia 
aš kvaiša! Matai, ką darau! Dievaži, būčiau įsirangiusi stačiai į svečių 
lovą!“ Žingtelėjusi dar porą žingsnių ir radusi lopšį, ji įlipo į lovą, prie 
kurios stovėjo lopšys, ir atsigulė šalia Adriano, manydama gulanti šalia 
vyro. Adrianas, kuris dar nebuvo užmigęs, laimėjęs tokią dovaną, 
priėmė ją džiugiai ir meilingai ir, pakėlęs bures, leidosi plaukti di- 
džiam šeimininkės malonumui. 

Tokie dalykai dėjosi, kai Pinučas, bijodamas, kad neužmigtų su 
mylimąja, gavęs iš jos visus tuos malonumus, kokių troško, atsikėlė 
norėdamas grįžti į savo lovą; užkliuvęs už lopšio, pamanė, kad čia šei- 
mininkės lova, taigi, žingtelėjęs truputį pirmyn, atsigulė pas šeiminin- 
ką. Šis, Pinučui atėjus, išbudo, o Pinučas, manydamas, kad prie jo šono 
guli Adrianas, tarė: 

— Ak Adrianai, nėra nieko saldesnio už Nikolozą! Prisiekiu dievo 
kūnu, pasimėgavau su ja taip, kaip joks dar vyras nėra mėgavęsis su 
moterim! Prisipažinsiu tau, kai pasitraukiau nuo tavęs, daugiau nei še- 
šis kartus įplaukiau į uostą! 

Šeimininkas, girdėdamas tokias naujienas, baisiai jam nepatiku- 

sias, pirmą akimirką pamanė sau: „O šitas kokį velnią čia veikia?“ Pas- 
kui, daugiau iš apmaudo negu iš nuovokos, sušuko: 

— Pinučai, tu padarei didelę niekšybę! Niekad nesitikėjau iš tavęs 
tokios kiaulystės! Bet prisiekiu dievo kūnu, aš tau atmokėsiu! 

Pinučas, ne per daug nuovokus jaunuolis, pamatęs savo klaidą, ne 
skubėjo ją kaip nors atitaisyti, o suglumęs atšovė: 

— O kuo gi man atmokėsi? Ką tu gali man padaryti? 

Šeimininkė, manydama su vyru gulinti, tarė Adrianui: 

— Vaje, girdi, kaip mūsų svečiai barasi! 

Adrianas juokdamasis atsakė: 

— Ma juos kipšas! Tegu sau barasi: matyt, vakar per daug išgėrė. 

Žmona, pirmiau girdėjusi lyg ir vyrą barantis, o dabar išgirdusi 
Adriano balsą, vienu akimirksniu suprato, kur esanti ir su kuo; taigi 
sumani moteris, netardama nė žodžio, tučtuojau šoko iš patalo ir, grie- 
busi lopšį su sūneliu, nors kambaryje ir nebuvo žiburio, patamsy per- 
kėlė prie lovos, kur gulėjo dukra, ir pati atsigulė su ja; paskui, neva 
išbudusi nuo vyro riksmo, šūktelėjo jį ir paklausė, ko čia jis ginčijasi 
su Pinuču. Vyras atsakė: 

— Argi tu negirdėjai, ką jis šiąnakt su Nikoloza išdarinėjo? 

— Jis per akis meluoja! — atšovė žmona. — Su Nikoloza gulėjo 
ne jis, o aš: aš atsiguliau su ja ir iki šiol niekaip negaliu užmigti; o tu esi 
asilas, kad juo tiki. Jūs, vyrai, tiek prisilakat iš vakaro, kad paskui naktį 
visokie galai jums sapnuojasi: tupinėjate po kambarį lyg apdujėliai ir 
dievai žino ką prasimanote. Gaila, kad nenusisukate sprando. Bet ką gi 
veikia ten Pinučas? Kodėl jis neguli savo lovoje? 

Savo rėžtu Adrianas, matydamas, kaip gudriai šeimininkė priden- 
gia ir savo, ir dukros gėdą, tarė: 

— Pinučai, šimtą kartų aš tau sakiau, kad miegodamas nevaikš- 
čiotum. Tas bjaurus tavo įprotis klajoti nakčia po kambarį ir paistyti 
nebūtus dalykus, kurie prisisapnuoja, kada nors padarys tau bėdos. Eik 
šen greičiau, po šimts perkūnų, ir duok žmonėms ramiai miegoti! 

Girdėdamas, ką sako žmona ir Adrianas, šeimininkas patikėjo, kad 
Pinučas kliedi ir bastosi per miegus, tad ėmė jį purtyti ir šūkčioti: 

— Pinučai, atsibusk, grįžk į savo lovą! 

Pinučas, gerai supratęs, ko Adrianas savo žodžiais siekė, ėmė pai- 
styti neva per miegus visokias nesąmones, tuo baisiai juokindamas šei- 
mininką. Smarkiau purtomas galų gale apsimetė tik ką nubudęs, šūk- 
telėjo Adrianą ir paklausė: 

— Ar jau prašvito, kad šauki mane? 


Devinta diena 520 


— Taip, eikš šen,— atsakė Adrianas. 

Tasai, vis dar dėdamasis labai mieguistas, pagaliau atsikėlė ir nu- 
ėjo gulti pas Adrianą. 

Kai išaušo diena ir visi sukilo, šeimininkas vėl ėmė juoktis ir šaipy- 
tis iš Pinučo ir iš jo sapnų. Taip bejuokaujant, jaunuoliai pasibalnojo 
kuinus, užkrovė savo nešulius ir, išgėrę su šeimininku, sėdo ant arklių 
ir nujojo į Florenciją, labai patenkinti tiek savo nuotykiu, tiek ir jo 
pasekme. 

Vėliau Pinučas susirado kitokių būdų dažnai matytis su Nikoloza, 
kuri vis tebetvirtino motinai, kad jis tik kliedėjęs per sapnus. Taigi šei- 
mininkė, niekaip negalėdama užmiršti Adriano mylavimų, kalbėjo sa- 
vo širdyje, kad ji viena tą naktį nemiegojusi. 


Septinta novelė 


TALANAS DI MOLEZĖ SAPNUOJA, KAD VILKAS 
APDRASKĖ JO ŽMONAI KAKLĄ IR VEIDĄ; PATA- 
RIA JAI SAUGOTIS, BET JI NEPAKLAUSO, IR 
SAPNAS IŠSIPILDO. 


Kai Pamfilas užbaigė savo novelę ir visi išgyrė šeimininkės suma- 
numą, karalienė liepė pasakoti Pampinėjai, kuri pradėjo taip: 

— Mielosios damos, jau anksčiau esame kalbėję, kad kai kurie 
sapnai išsipildo, nors daugelis iš jų tik šaiposi. Vis dėlto aš norėčiau 
trumpai jums papasakoti, kas neseniai ištiko vieną mano kaimynę, ne- 
patikėjusią vyro sapnu. 

Nežinau, ar jūs pažįstate Talaną di Molezę, žmogų didžiai garbin- 
gą. Vedė jis vieną merginą, vardu Margaritą, gražesnę už visas kitas, 
bet tokią atžarią, tokią keistuolę ir užsispyrėlę, kad ne tik ji pati nesis- 
kaitė su kitų norais, bet ir jai niekas įtikti negalėjo. Sunku buvo Ta- 
lanui pakelti tokį žmonos būdą, bet, negalėdamas jo pakeisti, kantriai 
kentė. 

Vieną naktį, kai Talanas su Margarita vasarojo kaime, savo dvare, 
jam prisisapnavo, lyg eina jo žmona per gražų mišką, esantį ne per 
toliausia nuo jų sodybos; eina ji eina, tik staiga iš miško tankmės išlen- 

da didžiulis, siaubingas vilkas, griebia ją už gerklės, parsirita ant že- 
mės ir tempia į šalį, o ji šaukiasi pagalbos. Galiausiai ji ištrūksta iš vilko 
nasrų, bet jos kaklas ir veidas baisiai apdraskyti. Ryto metą atsikėlęs, 
Talanas sako Margaritai: 


— Žmona, nors aš per tavo atkaklumą niekad neturėjau nė vienos 
geros dienos, vis dėlto labai liūdėčiau, jei tave ištiktų kas bloga; todėl 
paklausyk mano patarimo, neik šiandien iš namų. 

Paklaustas kodėl, vyras apsakė jai savo sapną. Žmona, linguodama 
galvą, atšovė: 

— Kas kam blogo linki, tas ir blogus sapnus sapnuoja. Tu sakais, 
kad labai manęs gailėtumeis, betgi sapnuoji tą, ką norėtum matyti tik- 
rovėje; todėl ir šiandien, ir visada aš saugosiuos, kad nepradžiuginčiau 
tavęs šiokia ar tokia savo nelaime. 

— Aš žinojau, kad šitaip atsikirsi. Taip jau visados būna: aš tau 
duona, o tu man akmeniu. Nori tikėk, nori netikėk, o aš tau nuošir- 
džiai sakau ir dar kartą patariu likti namie ar bent neiti į mūsų miš- 
kelį. 

— Gerai, taip ir padarysiu, — atsakė žmona. 

Paskui ėmė ji kalbėti pati sau: „Matai, koks gudruolis! Sumanė 
įbauginti mane — neik šiandien į mūsų miškelį... Tikriausiai paskyrė 
ten pasimatymą kokiai mergšei ir nenori, kad jį užklupčiau. Gal tik 
kvėšą galėtų šitaip apgauti! Pažįstu aš jį! Būčiau paskutinė mulkė, jei- 
gu juo tikėčiau! Bet dedu galvą — iš tų šiaudų nebus grūdų. Eisiu pa- 
žiūrėti, kokiomis prekėmis šiandien jis prekiaus, net jeigu reikėtų ten 
lindėti kiaurą dieną“. 

Taip tarusi, vos tik vyras išėjo pro vienas duris, ji nedelsdama spru- 
ko pro kitas ir vogčiomis pasinėšino į mišką; ten pasislėpė pačiame tan- 
kumyne ir išpūtusi akis žvalgėsi, ar kas neateina. Kai ji taip tykojo, 
apie jokį vilką negalvodama, staiga šalimais išlindo iš tankaus bruz- 
gyno didžiulis, baisus vilkas. Nespėjo, pamačiusi žvėrį, net ištarti: „Vie- 
špatie, gelbėk mane“, tik ūmai plėšrūnas šoko ant jos, tvirtai sugriebė 
už gerklės ir nusinešė lyg mažytį ėriuką. Ji negalėjo nei rėkti, nes ger- 
klė buvo užgniaužta, nei kaip nors kitaip gintis. Taip vilkas benešda- 
mas tikriausiai būtų ją užsmaugęs, bet, laimė, pasitaikė keli piemenys, 
kurie ėmė jį tulioti ir privertė paleisti savo grobį. Piemenys atpažino 
pasigailėtiną, vargšę Margaritą ir pargabeno namo. Po ilgų pastangų 
daktarai išgydė ją, bet kaklas ir dalis veido buvo taip subjauroti ir su- 
darkyti, kad ji, kitados tokia gražuolė, dabar virto kone pabaisa. Todėl 

gėdijosi rodytis žmonėms ir ne kartą graudžiai apraudojo savo atkak- 
lumą ir nenorą tikėti pranašingu vyro sapnu, nors jai tas nieko būtų 
nekaštavę. 


Aštunta novelė 


BJONDELAS APGAUNA ČAKĄ SU PIETUMIS; ČA- 
KAS GUDRIAI ATSIKERŠIJA, SURENGĘS JAM 
GERĄ PYLĄ. 


Linksmoji kompanija vieningai nutarė, kad Talano sapnas buvo 
ne sapnas, o vizija, nes viskas iki mažiausių smulkmenų išsipildė. Kai 
draugija nutilo, karalienė liepė Lauretai pasakoti toliau. Šioji prabilo: 

— Išmintingosios damos! Beveik visus, pasakojusius šiandien prieš 
mane, paskatino kalbėti koks nors jau girdėtas dalykas. Lygiai taip 
vakarykštė Pampinėjos novelė apie žiaurų mokyto vyro kerštą gundo 
mane papasakoti jums apie kitonišką kerštą, gan skaudų tam, kuris 
Jį patyrė, nors ir ne tokį baisų. 

Taigi žinokite, kad gyveno Florencijoje žmogus, visų vadinamas 
Čaku?!?, rajūnas, kokio dar pasaulis nematė. Kadangi jam neišteko 
tiek lėšų, kiek reikalavo jo rajumas, o šiaip jau buvo jis gan išprusęs, 
gebąs šmaikščiai ir sąmojingai pakalbėti, tai visi mielai jį kviesdavosi 
į svečius kaip draugijos smagintoją ir aštrialiežuvį šaipūną. Ypač jis 
buvo pratęs lankytis pas tuos, kas turtingas ir mėgsta skaniai pavalgyti: 
pas juos gan dažnai užeidavo ir pietų, ir vakarienės, kartais nė nekvies- 
tas. 

Tais laikais gyveno Florencijoje ir kitas žmogelis, vardu Bjonde- 
las, mažiukas it nykštukas, bet didelis dabita, švarutis kaip musė, su 
kepuraite ant galvos, ilgais, geltonais karčiais, taip priglaistytais, kad 
nė vienas plaukelis nestirksojo; vertėsi jis tuo pat amatu kaip ir Čakas. 
Vieną advento rytą Bjondelas nuėjo ten, kur pardavinėjamos žuvys, 
ir, jam beperkant dvi dideles devynakes meserui Vjeriui de Čerkiui*!?, 
pamatė jį Čakas ir priėjęs paklausė: 

— Ką čia veiki? 

Bjondelas atsakė: 


a . {v o» . 
— Vakar vakare meserui Korsui Donačiui?!* 


nugabentos trys de- 

vynakės, daug stambesnės už šitas, ir dar vienas eršketas; bet kadangi 
to neužtenka pavaišinti kilmingiems svečiams, jis liepė man nupirkti 
dar dvi. Ar tu ateisi? 

— Aišku, ateisiu, — atsakė Čakas. 

Kai atrodė, kad jau laikas, nuėjo Čakas į mesero Korso namus ir 
rado ten kai kuriuos jo kaimynus, dar nesusėdusius pietauti. Šeiminin- 
ko paklaustas, ko atėjęs, atsakė: 

— Mesere, atėjau papietauti su jumis ir jūsų draugija. 

Meseras Korsas jam tarė: 

— Labai malonu, o kadangi jau metas, tai eime. 

Susėdus prie stalo, pirmiausia pateikė lęšių ir sūdyto tuno, o paskui 
virtų žuvų iš Arno upės, ir nieko daugiau. Čakas, supratęs Bjondelo 
apgaulę ir gerokai įtūžęs, nusprendė jam atsimokėti. 

Po keleto dienų Čakas sutiko Bjondelą, kuris jau daugelį buvo pra- 
Juokinęs šia savo išdaiga. Pamatęs jį, Bjondelas pasisveikino ir juokda- 
masis paklausė, kaip jam patikusios mesero Korso devynakės. Čakas 
atšovė: 

— Nepraeis nė savaitė, ir tu papasakosi apie tai geriau už mane. 

Neatidėliodamas reikalo, atsisveikinęs Bjondelą, Čakas susiderėjo 
už tam tikrą kainą su vienu vėtytu ir mėtytu šarlatanu, įdavė jam di- 
deliausią butelį, nusivedė prie Kavičulių lodžos ir, parodęs esantį te- 
nai riterį, meserą Filipą Ardžentį, stambų, raumeningą ir tvirtą vyrą 
gaižaus, pikto ir labai keisto būdo, tarė: 

— Nueik pas jį su tuo buteliu rankose ir pasakyk šitaip: ,,„Mesere, 
Bjondelas siunčia mane pas jus ir prašo, gal malonėtumėt užraudonin- 
ti šį butelį jūsų geruoju vynu, mat jis nori bent kiek pasilinksminti su 
savo šutve“. Tik žiūrėk, neįkliūk jam į nagus, nes tada išpertų tau kailį 
ir sugadintum man visą reikalą. 

— Ar dar ką nors pasakyti? — paklausė šarlatanas. 

— Ne,— tarė Čakas, — ir kai tik pasakysi jam šitai, grįžk pas 
mane, o aš tau užmokėsiu. 

Šarlatanas nuėjo ir persakė tuos žodžius meserui Filipui. Meseras 
Filipas, kurį siutindavo netgi koks mažmožis, išgirdęs šitai ir manyda- 
mas, kad Bjondelas, gerai jam pažįstamas, iš jo tyčiojasi, kaip žarija už- 
raudęs, sušuko: 

— Ką užraudoninti ir kokia ten šutvė? Kad tu prasmegtum, ir tu, 
ir tas, kuris tave siuntė! 

Riteris pašoko ir ištiesė ranką, norėdamas sučiupti vyruką, bet šis, 
viskam pasiruošęs, vikriai išsisuko ir nėrė šalin, iš kitos pusės grįžo pas 

Čaką, kuris viską matė, ir pranešė jam, ką sakė meseras Filipas. 

Čakas, labai patenkintas, užmokėjo šarlatanui ir tol nenurimo, kol 
nesusitiko su Bjondelu; susitikęs paklausė: 

— Ar buvai šiom dienom užsukęs į Kavičulių lodžą? 

— Ne,— atsakė Bjondelas. — O kodėl mane šito klausi? 

— Todėl, — sako jam Čakas, — kad žinau, jog meseras Filipas ta- 
vęs ieško: kažkokį reikalą į tave turįs. 

— (Gerai, — sako Bjondelas,— kaip tik einu į tą pusę: šnektelsiu 
su juo. 

Bjondelui nupėdinus, Čakas nusekė įkandin pasižiūrėti. Meseras 
Filipas, nepasivijęs šarlatano, baisiai įdūko ir įniršo; iš vyruko žodžių 
jis suprato tik tiek, kad Bjondelas, kažkieno užsiundytas, iš jo tyčio- 
jasi. Šitaip jam nirštant, aure beateinąs ir Bjondelas. Vos tik riteris jį 
išvydo, tučtuojau prišoko prie jo ir trenkė kumščiu į veidą. 

— Vaje, mesere, už ką? — paklausė Bjondelas. 

O meseras Filipas, čiupęs Bjondelą už plaukų, suplėšė kepuraitę, 
nutraukė nuo pečių apsiaustą ir, smarkiai jį kuldamas, kreitėjo: 

— Tuojau pamatysi, niekše, už ką! O kam siuntinėji pas mane 
visokias bjaurybes, prašydamas „užraudoninti“ ir „šutvę“ pavaišinti? 
Ar aš tau koks vaikėzas, kad kreti su manim juokus? 

Taip riaumodamas, vis talžė geležiniais kumščiais jam veidą, nepa- 
liko ant galvos nė vieno sveiko plaukelio, išvoliojo purvyne, sudraskė 
drabužius ir taip įniko į šį darbą, kad Bjondelui po pirmutinių žodžių 
nepavyko prabilti antrukart nei paklausti, kodėl jis taip elgiasi. Girdė- 
jo vien tik „užraudoninti“ ir „šutvė“, bet ką tai reiškia, nesu- 
prato. 

Galų gale, kai meseras Filipas atsakančiai išvanojo Bjondelą, su- 
bėgo daug žmonių ir vargais negalais išplėšė jį iš nagų, visą sumuštą, 
išveltą, sutaršytą. Paaiškinę jam, kodėl taip meseras Filipas padarė, 
jie ėmė priekaištauti, kam jis tokį pasiuntinį siuntęs pas riterį, gerai 
žinodamas, kad su meseru Filipu pokštų krėsti negalima. Bjondelas 
pro ašaras teisinosi ir gynėsi amžindie nieko nesiuntęs pas meserą Fi- 
lipą vyno. Bent kiek atsigavęs, liūdnas ir sielvartingas jis grįžo namo, 
aiškiai numanydamas, kad čia Čako darbas. 

Kai po daugelio dienų mėlynės išdilo jam nuo veido ir jis ėmė išei- 
dinėti į miestą, Čakas netyčia sutiko jį ir juokdamasis paklausė: 

— Na ką, Bjondelai, ar tau patiko mesero Filipo vynas? 

Bjondelas atšovė: 

— Lygiai kaip tau mesero Korso devynakės. 

Tuomet Čakas tarė: 

— Dabar viskas nuo tavęs pareina: kada tik panorėsi duoti man 
gerai pavalgyti, aš duosiu tau skaniai išgerti. 

Bjondelas, nusimanydamas esąs gabesnis už Čaką sugalvoti ką 
pikto negu padaryti, dėl dievo meilės prašė jį susitaikyti ir nuo to laiko 
šiukštu iš jo nesišaipė. 


Devinta novelė 


DU JAUNI VYRIŠKIAI KLAUSIA SALIAMONĄ PA- 

TARIMO: VIENAS — KAIP BŪTI MYLIMAM, AN- 

TRAS — KAIP PATAISYTI UŽSISPYRUSIĄ ŽMONĄ. 
VIENAM SALIAMONAS ATSAKO: MYLĖK, 
ANTRAM — NUEIK PRIE ŽĄSIES TILTO. 


Norint išsaugoti Dionėjo privilegiją, niekam kitam nebeliko pasa- 
koti, kaip vien tiktai karalienei. Kai damos į valias prisijuokė iš nelai- 
mingojo Bjondelo, karalienė linksmai prabilo: 

— Mielosios damos, jeigu sveiku protu apsvarstysime įvykių eigą, 
gan lengvai įsitikinsime, kad gamta, papročiai ir įstatymai didesnę da- 
lį moterų atiduoda vyrų valdžion ir jos privalo elgtis ir tvarkytis pagal 
vyrų valią. Todėl kiekviena, trokštanti turėti ramybę, paguodą ir atilsį 
su tuo vyru, su kuriuo gyvena, turi būti nuolanki, kantri, klusni ir ypač 
dora, nes dorovė yra didžiausias ir brangiausias kiekvienos išmintin- 
gos moters lobis. Jeigu mūsų to nemokytų įstatymai, visados atsižvel- 
giantys į visuomenės gerovę, ir papročiai ar įpročiai, o jų galia milži- 
niška ir gerbtina, tai šią tiesą akivaizdžiai rodo pati gamta, kuri mūsų 
kūną sukūrė gležną ir silpną, sielą drovią ir baikščią, davė mums men- 
kutes kūno jėgas, balsą meilų ir švelnų, o sąnarių judesius lėnus ir grak- 
ščius. Visa tat liudija, kad mums turi kas nors vadovauti ir globoti. 
O kas reikalauja globos ir vadovavimo, pats protas sako, kad tasai turi 
būti klusnus, atsidavęs ir pagarbus savo vadovui. O kas gi yra mūsų 
globėjai ir vadovai, jeigu ne vyrai? Todėl mūsų pareiga didžiai juos 
gerbti ir jų klausyti. Moteris, kuri šito nesilaiko, mano manymu, nusi- 
pelno ne tik griežto papeikimo, bet ir griežtos bausmės. 

Tokiės pažiūrės, nors jau ne kartą ją reiškiau, nusistačiau laikytis 

po Pampinėjos novelės apie atkakliąją Talano žmoną: kadangi vyras 
nesugebėjo jos nubausti, tai bausmę jai atsiuntė pats dievas. Todėl, 
mano supratimu, griežtos ir sunkios bausmės, kaip jau sakiau, yra ver- 
tos visos tos moterys, kurios nesistengia būti malonios, nuolankios ir 
širdingos, kaip reikalauja iš jų gamta, papročiai ir įstatymai. 

Štai kodėl aš norėčiau jums papasakoti, kokį patarimą kitados yra 
davęs Saliamonas, nurodydamas gerą vaistą gydyti sergančioms tąja 
liga. Kuriai tokio vaisto nereikia, tegu netaiko šio pasakojimo sau, nors 
vyrai turi tokią patarlę: „Geram ir blogam žirgui reikia šmaikščio, ge- 
rai ir blogai moteriai — pagaikščio“. Kas norėtų šituos žodžius priimti 
už juoką, mielai tam pritartų visos moterys; bet aš manau, kad šis posa- 
kis teisingas ir moraline prasme. Visos moterys iš prigimties silpnos ir 
lengvai palenkiamos, todėl joms reikia lazdos, baudžiančios jų pikty- 
bes ir sudraudžiančios vėjavaikes, kurios leidžia sau peržengti nusta- 
tytas ribas. O norint palaikyti dorovę tų, kurios nesiduoda per daug 
suviliojamos, taipogi reikalinga lazda, jas perspėjanti ir bauginanti. 
Bet dabar baikime pamokslą ir pereikime prie žadėtojo pasakojimo. 
Taigi pradedu. 

Kai beveik po visą pasaulį pasklido garsas apie stebuklingą Salia- 
mono išmintį, kurią dosningai jis skelbė kiekvienam, kas tik norėjo ja 
įsitikinti, daugelis iš įvairių pasaulio kraštų ėmė plaukti pas jį, prašy- 
dami išspręsti sunkius ir opius klausimus. 

Tarp kitų, keliaujančių į ten, išvyko vienas kilmingas ir labai tur- 
tingas jaunikaitis, vardu Melisas, iš Lajaco miesto, kur buvo gimęs ir 
gyveno. Jodamas Jeruzalės link, jau už Antiochijos, pasivijo kitą jau- 
ną vyriškį, kuris vadinosi Juozapas ir traukė tuo pat keliu. Galiuką 
pajojėjęs drauge, Melisas, keliauninkų papratimu, užmezgė su juo šne- 
ką. Sužinojęs iš Juozapo, kas jis ir iš kur, Melisas paklausė, kur jis jo- 
jąs ir ko. Juozapas jam atsakė jojąs pas Saliamoną patarimo, kaip elg- 
tis su žmona, kuri tokia priešgina ir pikčiurna kaip jokia moteris pa- 
sauly ir kurios nei maldavimais, nei glamonėmis, nei kitokiu būdu ne- 
galįs atpratinti nuo šitos kliaudos. Paskui Juozapas savo rėžtu paklau- 
sė Melisą, iš kur jis esąs, kur keliaująs ir ko. Melisas jam atsakė: 

— Esu iš Lajaco, ir kaip tu turi vienokią bėdą, taip aš kitokią. Esu 
turtingas, kleidžiu savo naudą, sodindamas už stalo ir vaišindamas gim- 
tojo miesto piliečius; bet nuostabu ir keista pagalvojus, kad vis dėlto 
nerandu nė vieno žmogaus, kuris mane mėgtų. Taigi joju ten pat, kur 
ir tu, klausti patarimo, kas man daryti, kad būčiau mylimas. 

ir šit abu keleiviai nutraukė drauge. Atvykus Jeruzalėn, vienas 

Saliamono didžiūnas juodu nuvedė pas valdovą. Melisas trumpai ap- 
sakė karaliui savo reikalą. Saliamonas jam tarė: 

— Mylėk! 

Vos tik karalius ištarė tą žodį, tarnai Melisą tučtuojau išvedė iš me- 
nės, ir tada Juozapas išklostė, ko atėjęs. Saliamonas tiek jam teatsakė: 

— Eik prie Žąsies tilto! 

Po to Juozapas, irgi bematant išvestas iš menės, susitiko su Melisu, 
jo belaukiančiu, ir pasisakė, ką jam pataręs karalius. Galvodami apie 
šiuos žodžius ir niekaip negalėdami suvokti nei jų prasmės, nei nau- 
dos jųdviejų reikalui, abudu pasijuto tarytum išjuokti ir leidosi atgal 
į kelią. 

Po keleto dienų juodu pasiekė upę, ant kurios tysojo gražus tiltas, 
o kadangi per jį traukė didžiulė nešuliais apkrautų mulų ir arklių vilks- 
tinė, jiedviem teko palaukti, kol ji praeis. Jau beveik visi perėjo, tik 
staiga užsinartino vienas mulas, kaip dažnai kad pasitaiko, ir nė iš 
vietos. Varovas, čiupęs vėzdą, iš pradžių nesmarkiai ėmė jį mušti, kad 
eitų pirmyn. Bet mulas muistėsi čia kairėn, čia dešinėn, o kartais trau- 
ėmė jam tvoti iš visų jėgų čia per galvą, čia per šonus, čia per pasturga- 
l}, bet viskas buvo perniek. 

Melisas ir Juozapas, žiūrėdami į šitą reginį, užriko ant varovo: 

— Ak nevidone, ką tu darai? Ar nori užmušti gyvulį? Kodėl ne- 
bandai pavedėti jo ramiai, gražumu? Taip jis greičiau ims eiti negu 
mušamas. 

Varovas jiems atšovė: 

— Jūs pažįstate savo žirgus, o aš pažįstu savo mulą: leiskite man 
jį tvarkyti. 

Taip taręs, vėl įniko pliekti mulą ir tiek jam įkrėtė iš vieno ir iš 
antro šono, kad tas pagaliau pasinešė pirmyn; taigi laimėjo varovas. 

Kai jauni vyrai rengėsi joti tolyn, Juozapas paklausė vieną žmoge- 
lį, sėdintį šalimais, kaip vadinasi šis tiltas. Žmogelis atsakė: 

— Mesere, jis vadinamas Žąsies tiltu. 

Išgirdęs tai, Juozapas tuojau prisiminė Saliamono žodžius ir tarė 
Melisui: 

— Sakau tau, drauguži, kad Saliamono duotas patarimas tikriau- 
siai teisingas ir geras, nes dabar aiškiai matau, kad aš nemokėjau mušti 
žmonos, o štai varovas man parodė, ką turiu daryti. 

Po keleto dienų pargrįžęs į Antiochiją, Juozapas pasiliko Melisą 
kelioms dienoms pas save pailsėti. Nors žmona gan šaltai sutiko svečią, 

šeimininkas liepė jai pataisyti tokią vakarienę, kokią užsakys Melisas. 
Svečias, nusileisdamas šeimininko valiai, trumpai nusakė savo pageida- 
vimus. Žmona, senu papratimu, viską padarė ne taip, kaip buvo užsa- 
kęs Melisas, o beveik priešingai. Matydamas tokį dalyką, Juozapas su- 
siraukęs tarė: 

— Argi nebuvo jis tau sakęs, ką pataisyti vakarienės? 

Žmona išdidžiai atsikirto: 

— Kas čia per grimasos? Ir ko gi nevakarieniauji, jei nori vaka- 
rienės! Tiesa, buvo užsakyta kitkas, bet aš užsimaniau patiekti štai ką; 
patinka — valgyk, nepatinka — žinokis! 

Melisas nusistebėjo tokiu jos atsakymu ir smarkiai apibarė ją. 
Juozapas, šitai girdėdamas, tarė: 

— Žmona, tu vis dar tebesi tokia, kokia buvai; bet patikėk — aš 
priversiu tave pakeisti savo elgesį! 

O į Melisą kreipdamasis tarė: 

— Drauguži, tuojau pamatysime, kiek teisingas Saliamono patari- 
mas; bet prašau tave nesikrimsti dėl to, ką matysi, ir už juoką priimti 
visa, ką aš darysiu. O kad man nekliudytum, prisimink, ką atsakė 
varovas, kai mudviem pagailo jo mulo. 

Melisas mielai sutiko: 

— Aš tavo namuose ir neketinu priešintis tavo valiai. 

Neklaužada žmona iš apmaudo pakilo nuo stalo ir bambėdama 
pasitraukė į miegamąjį. 

Juozapas susirado smagią jauno ąžuoliuko lazdą, nuėjo į tą kam- 
barį, kur buvo žmona, griebė ją už kasų, partrenkė žemėn ir ėmė 
žiauriai tvatinti tąja lazda. Moteris iš pradžių pradėjo verkti, paskui 
grasinti. Bet matydama, kad Juozapo tatai nė kiek neveikia, dėl dievo 
meilės, prašė pasigailėti, neužmušti mirtinai, o be to, žadėjo niekados 
nesipriešinti jo norams. Tačiau Juozapas ne tik nesiliovė, bet dar įnir- 
tingiau pliekė ją čia per šonus, čia per šlaunis, čia per pečius, kad net 
ąžuolinė lazda braškėjo. Nustojo tik tada, kai pailso. Žodžiu, neliko 
moteriškei nė vieno kauliuko ir nė vienos vietelės ant kūno, kuri ne- 
būtų aptalžyta. Atlikęs šį darbą, nuėjo pas Melisą ir tarė jam: 

— Rytoj pamatysime, ko vertas patarimas: „Eik prie Žąsies tilto“. 

Bent kiek atsipūtęs ir nusiplovęs rankas, Juozapas pavakarieniavo 
su Melisu, paskui nuėjo ilsėtis. 

Vargšelė žmona vargais negalais atsikėlė nuo žemės, krito į lovą, 
šiaip betaip pasilsėjo ir ryto metą, anksčiausiai atsikėlusi, liepė paklaus- 
ti Juozapą, ko pageidautų pietums. Pasijuokęs iš to drauge su Melisu, 

Juozapas išdėstė savo norus; kai atėjo pietų metas ir juodu grįžo namo, 
viską rado puikiausiai pataisyta, kaip buvo liepęs. Taigi juodu labai 
išgyrė patarimą, kurio iš pradžių buvo nesupratę. 

Po keleto dienų Melisas atsisveikino su Juozapu ir, grįžęs namo, 
pasisakė vienam išmintingam žmogui, kokį patarimą gavęs iš Salia- 
mono. Tasai jam atsakė: 

— (Geresnio ir teisingesnio patarimo jis negalėjo tau duoti. Pats 
žinai, kad nieko nemyli ir kad vaišes keli ne iš meilės svečiams, o dėl 
tuščios garbės. Taigi mylėk, kaip pasakė Saliamonas, ir būsi mylimas. 

Taip tai buvo nubausta užsispyrėlė, o jaunikaitis, pamilęs kitus, ir 
pats buvo mylimas. 


Dešimta novelė 


DONAS DŽANIS, KŪMO PJETRO PRAŠOMAS, 
GRIEBIASI BURTŲ IR UŽKERĖJIMU NORI PA- 
VERSTI JO ŽMONĄ KUMELE,; KAI BELIEKA TIK 
PRITAISYTI UODEGĄ, KŪMAS PJETRAS SUŠUN- 
KA, KAD UODEGOS JAM NEREIKIA, IR VISAS 
BURTININKO TRIŪSAS NUEINA PERNIEK. 


Karalienės novelė bent kiek prajuokino vyriškius, bet damų tarpe 
sukėlė murmėjimą. Kai visi nutilo, Dionėjas šitaip prabilo: 

— Žavingosios damos, juodas varnas baltų balandžių būryje la- 
biau iškelia jų grožį negu balčiausioji gulbė; lygiai taip išminčių būryje 
atsiradęs koks menkesnio proto žmogus ne tik prideda spindesio ir 
grožio jų proto brandumui, bet dar suteikia jiems pramogą ir atgają. 
Todėl jūs, visos tokios išmintingos ir santūrios, turėtumėt juo labiau 
mane branginti, nes šalia manęs, riboto žmogelio, labiau sušvyti jūsų 
dorybės; o jeigu būčiau išmintingesnis — tik temdyčiau jas. Tad aš 
privalau turėti juo didesnę laisvę, kad galėčiau pasirodyti toks, koks 
esu, o jūs privalote juo kantriau klausytis mano pasakojimo, atmin- 
damos, kad čia kalba ne itin protingas žmogus. Taigi papasakosiu jums 
nelabai ilgą novelę, iš kurios suprasite, kaip stropiai reikia laikytis 
burtininko priesakų ir kaip netgi mažutė klaida sugadina visą kerėtojo 
triūsą. 

Kitados gyveno Barletoje kunigas, vardu pavarde donas Džanis 

di Barolas, kurio parapija buvo tokia nuskurdusi, kad jis dėl kąsnio 
duonos ėmė vežioti su savo kumele prekes į Apulijos muges, vienur 
pirkdamas, kitur parduodamas. Taip bekeliaudamas, jis artimai susi- 
draugavo su vienu žmogeliu, Pjetru iš Tresančio, kuris turėdamas 
asilą vertėsi tokiu pat amatu. Iš meilės ir bičiulystės kunigas apuliečių 
papratimu jį vadino ne kitaip kaip kūmu Pjetru ir kada tik jis atvykda- 
vo į Barletą, visada vesdavosi bažnyčion, kviesdavosi į namus ir vai- 
šindavo kaip beįmanydamas. Savo rėžtu ir kūmas Pjetras, kad ir bū- 
damas vargdienis ir turėdamas tik mažą trobelę Tresantyje, vos pa- 
kankamą jam, jaunai gražuolei jo žmonai ir asilui, kiekvienąsyk, kada 
tik donas Džanis atvažiuodavo į Tresantį, vis kviesdavosi į svečius ir 
vaišindavo, kuo begalėdavo, atsidėkodamas už tą garbę, kurią anas 
jam rodydavo Barletoje. Bet dėl nakvynės buvo gyva bėda: kūmas 
Pjetras teturėjo vieną mažą lovelę, kurioje miegodavo su gražuole 
pačia, tad negalėdavo tinkamai jo paguldyti; o kadangi tvartelyje greta 
asilo būdavo pastatoma ir dono Džanio kumelė, tai kunigas atsigul- 
davo šalimais, ant krūvos šiaudų. 

Žmona, žinodama, kaip kunigas gerbia jos vyrą Barletoje, keletą 
kartų buvo benorinti, jam atvažiavus, eiti nakvoti pas savo kaimynę 
Karaprezą, teisėjo Lėjo sužadėtinę, idant kunigas galėtų su jos vyru 
gulėti lovoje. Daug kartų ji buvo sakiusi tat kunigui, bet šis niekad su 
tuo nesutiko, o sykį, tarp kitko, prasitarė jai: 

— Kūma Džemata, tu manim nesirūpink, man tenai gerai, nes 
kada tik užsimanau, aš paverčiu šitą kumelę dailia mergina ir guliu su 
ja, o paskui, kada noriu, vėl atverčiu ją į kumelę; todėl aš su ja ir nesi- 
skiriu. 

Jauna moteris, nors ir didžiai nustebinta tokios naujienos, vis dėlto 
ja patikėjo ir pasakė vyrui pridurdama: 

— Jeigu jis tau toks geras draugas, kaip sakai, kodėl gi jo nepa- 
prašai, kad ir tave išmokytų kerėti: tada galėtum mane paversti kume- 
le, važinėtum su asilu ir kumele, ir mudu dvigubai pelnytume. O grįžus 
namo, vėl galėtum paversti mane moterim, kokia aš ir esu. 

Kūmas Pjetras, žmogelis bent kiek kvanktelėjęs, patikėjo viskuo, 
įsidėjo į širdį pačios patarimą ir neatstodamas ėmė prašyti doną Džanį, 
kad ir jį išmokytų kerėti. Donas Džanis kaip išmanydamas stengėsi 
Pjetrą atkalbėti nuo šitos paikystės, bet, negalėdamas atsikratyti, tarė: 

— Na gerai, jeigu jau jūs taip trokštate, rytoj atsikelsime kaip 
paprastai, dar prieš švintant, ir aš jums parodysiu, kaip tai daroma. 
Teisybė, užvis kebliausia bus pritaisyti uodegą — pats pamatysi. 

Kūmas Pjetras ir kūma Džemata beveik kiaurą naktį nesumerkė 
akių — taip karštai troško išvysti tą stebuklą. Dar prieš auštant juodu 
atsikėlė ir pasišaukė doną Džanį, kuris vienmarškinis atėjo į kūmo 
Pjetro kambarėlį ir tarė: 

— Niekam kitam aš to nedaryčiau, vien tik jums, kad taip jau 
geidžiate. Bet perspėju: turėsite daryti viską, ką aš įsakysiu, jeigu 
norite, kad burtai pasisektų. 

Anuodu pasižadėjo vykdyti visa, ką tik jis įsakys. Tada donas 
Džanis paėmė žiburį, įdavė jį kūmui Pjetrui ir tarė: 

— Žiūrėk akylai, ką aš darysiu, ir gerai įsidėk galvon, ką kalbė- 
siu; tik, jeigu nenori visko sugadinti, šiukštu netark nė žodžio, kad ir 
ką matytum, kad ir ką girdėtum; ir melsk dievą, kad uodega gerai pri- 
liptų. 

Kūmas Pjetras, paėmęs žiburį, pareiškė, kad viską tiksliai padary- 
siąs. Tada donas Džanis liepė kūmai Džematai išsirengti nuogai, atsi- 
stoti keturpėsčiai, kaip stovi kumelės, prisakydamas taipogi ir jai ne- 
praverti burnos, kad ir kas atsitiktų. Paskui, glostydamas jai veidą ir 
galvą, ėmė kalbėti: 

— "Tepavirsta ji gražia kumelės galva! 

Glostydamas delnu jai plaukus, tarė: 

— "Tepavirsta jie gražiais kumelės karčiais! 

Prisilietęs prie rankų, tarė: 

— Tepavirsta jos dailiomis kumelės kojomis ir kanopomis! 

Kai burtininkas čiupinėjo jos krūtis ir rado jas standžias ir apva- 
lias, nubudo ir neprašytas pakilo toks daiktas, tačiau donas Džanis 
varė savo darbą toliau ir tarė: 

— Tepavirsta jos gražiomis kumelės piršimis! 

Tokius pat žodžius jis kalbėjo ir apie nugarą, apie pilvą, apie strė- 
nas, šlaunis, kojas. Galų gale.kai beliko tik pritaisyti uodegą, donas 
Džanis, kilstelėjęs marškinius ir pasiėmęs badiklį, vartojamą ne ko- 
pūstams, o žmonėms diegti, greit įkišo jį į tam padarytą plyšį ir tarė: 

— O šitai tebūnie graži kumelės uodega! 

Kūmas Pjetras, iki šiol atidžiai viską stebėjęs, kai pamatė šį pasta- 
rąjį veiksmą, labai jam nepatinkamą, sušuko: 

— Oi done Džani, aš nenoriu uodegos, nenoriu uodegos! 

Jau buvo ištryškusi gyvybinė drėgmė, kuri prigydo kiekvieną 
daigą, kai donas Džanis pasitraukė atatupstas ir tarė: 

— Vaje, kūmai Pjetrai, ką tu padarei? Ar aš tau nesakiau, kad nė 
puse burnos neprasižiotum, nors ir kažin ką matytum? Kumelė buvo 

jau kone gatava, bet tu prašnekai ir sugadinai viską, o dabar nebegali- 
ma pradėti iš naujo. 

Kumas Pjetras atšovė: 

— Bala jos nematė, aš nenorėjau ten tos uodegos! Kodėl jūs ne- 
pasakėte man: „Pritaisyk uodegą tu pats?“ O be to, ir taikėte ją per 
žemai. 

Donas Džanis atsakė: 

— Todėl, kad pirmą kartą tu pats nebūtum mokėjęs taip pritai- 
syti kaip aš. 

Jauna moteris, girdėdama tuos žodžius, pakilo ir visai nuoširdžiai 
tarė vyrui: 

— Avigalvi tu, avigalvi! Kam sugriovei savo ir mano gerovę? Kur 
tu matei kumelę be uodegos? Esi skurdžius, bet duok dieve, kad dar 
labiau nuskurstum! 

Kadangi po kūmo Pjetro žodžių jau nebuvo įmanoma paversti 
jaunosios moters kumele, jinai, pikta ir nepatenkinta, apsirengė, o 
kūmas Pjetras vėl ėmėsi seno, įprasto amato, pasikinkė savo asilą ir 
drauge su donu Džaniu išvažiavo mugėn į Bitontą, bet niekuomet 
daugiau jo nebeprašė tokios paslaugos. 


Damos suprato šią novelę geriau, negu pageidavo Dionėjas. Kiek 
čia buvo juokų, lengvai numanys tas, kas skaitydamas šią novelę pats 
pasijuoks. 

Kai baigėsi pasakojimai ir saulė ėmė slinkti vakarop, karalienė, 
matydama, kad atėjo galas jos valdžiai, atsistojo, nusiėmė laurų vaini- 
ką ir, uždėjusi jį ant galvos Pamfilui, kuris vienintelis dar nebuvo 
turėjęs šios garbės, su šypsena tarė: 

— Mano valdove, tau paskutiniam tenka sunkus uždavinys — 
atitaisyti mano klaidas ir klaidas kitų, ėjusių šias pareigas, dabar ati- 
tenkančias tau. Tesuteikia dievas tau jėgų, kaip man jis suteikė malonę 
apvainikuoti tave karaliumi! 

Pamfilas, linksmai priėmęs garbę, atsakė: 

— Jūsų, o ir visų kitų mano valdinių, šaunumas padės man, kaip 
ir kitiems, pelnyti pagyrų. 

Savo pirmtakų pavyzdžiu, aptaręs su senešalu visus reikalus, jis 
kreipėsi į laukiančias damas ir prabilo tokiais žodžiais: 

— Mylimos damos, šiandieninė mūsų karalienė, apdairioji Emili- 
ja, leido pasakoti, apie ką tik norėjote, taigi davė jums bent kiek at- 
vangos ir poilsio. Todėl manau, kad dabar, pailsėjus, gera būtų grįžti 
prie įprastos tvarkos, taigi norėčiau, kad rytoj kiekviena iš jūsų pasi- 
ruoštų kalbėti apie tuos, kurie yra parodę ypatingą sielos kilnumą ir 
taurumą mylėdami arba šiaip kada nors. Pasakodamos ir klausydamos 
apie tokius žygius, ir jūs, be abejo, pakilsite dvasia, jau nusiteikusia 
šauniems poelgiams, ir mūsų gyvenimas, toks trumpas mirtingame 
kūne, įsiamžins šlovinguose žygdarbiuose: o šitokios garbės turi ne 
tik trokšti, bet ir iš visų Jėgų siekti kiekvienas, kas tarnauja ne vien 
savo pilvui kaip kad žvėrys. 

Tema patiko linksmajai draugijai. Naujojo karaliaus leidžiami, 
visi pakilo ir atsidavė jau žinomoms pramogoms, kiekvienas tokioms, 
į kokias širdis labiausiai traukė. Taip jie smaginosi iki vakarienės meto. 
Paskirtą valandą linksmai susirinko prie stalo, kur vaišinosi, stropiai 
ir pagarbiai aptarnaujami. Po vakarienės prasidėjo įprastiniai šokiai 
bei rateliai ir buvo sudainuota gal tūkstantis dainų, daug įdomesnių 
savo žodžiais negu melodija. Paskui karalius įsakė Neifilei sudainuoti 
dainą apie save. Skambiu, linksmu balsu, nėmaž nedelsdama, ji malo- 
niai uždainavo: 


Jaunutė aš esu, linksmai dainuoju: 
Ir kaip pavasarį pražysta sodai, 

Taip aš žydžiu nuo meilės ir svajų. 
Aš sau smagi braidau po žalią pievą, 
Gėriuos žiedais, raudonais ir gelsvais, 
Baltom lelijom ir dygiosiom rožėm. 
Bet kur gėlė, pritinkanti tam veidui, 
Kuris iš karto pavergė mane? 
Atradus gėlę, primenančią jį, 
Nusiskinu, ją šnekinu, bučiuoju 

Ir atveriu jai paslaptis širdies; 
Paskui į puokštės vidurį dedu, 
Surišdama plaukų švelniąja sruoga. 
Žiedai savaime džiugina akis. 

Bet kai žiūriu į šitą puokštę kvapnią, 
Vaidenas man, kad mylimą regiu. 
Atodusiai man veržias iš krūtinės, 
Bet jie ne sunkus ir ne graudulingi,— 

Lengvi, sparnuoti, skrenda jie pas tą, 
Kurį ugningai myliu,— ir jisai 

Tuoj skuba pas mane, vos jam sušuksiu: 
„Ateik — arba iš sielvarto sunyksiu!“ 


Ir karalius, ir damos pagyrė Neifilės dainelę. Kadangi didesnioji dalis 


nakties jau buvo praslinkusi, karalius visiems įsakė eit ilsėtis 
iki rytojaus dienos. 


Čia baigiasi devinta Dekamerono diena. 


DEŠIMTA DIENA 

PRASIDEDA DEŠIMTA IR PASKUTINĖ DEKAME- 
RONO DIENA; PAMFILUI PIRMININKAUJANT, 
ŠIĄ DIENĄ KALBAMA APIE TUOS, KURIE YRA 
PARODĘ YPATINGĄ SIELOS KILNUMĄ IR TAU- 
RUMĄ MYLĖDAMI ARBA ŠIAIP KADA NORS. 


Vakaruose dar teberaudo keli debesėliai, o rytuose, artėjančios 
saulės pabučiuoti, pačiame pakraštyje jie buvo jau ėmę žioruoti lyg 
auksas, kai Pamfilas atsikėlė ir liepė sušaukti damas ir savo draugus. 
Jiems susirinkus, karalius, pasitaręs su visais, kur šįryt eiti pasimėgauti 
gamta, lėtu žingsniu nutraukė pirmyn su Filomena ir Fjameta prie 
šalies. Paskui juos nusekė ir kiti, gyvai šnekučiuodamiesi apie savo 
ateitį, juokdamies ir gėles skainiodami. Taip jie ilgokai vaikščiojo ir, 
apsukę gan didelį lanką, grįžo į rūmus, kada saulė jau smarkiai ėmė 
kaitinti. Čia, prie skaidraus šaltinio, kas norėjo, bent kiek atsigėrė, 
liepę išskalauti taures, o paskui iškriko po gaivinančiu sodo pavėsiu 
iki pietų valandos. Pavalgę ir numigę, kaip visada jie susirinko ten, 
kur nurodė karalius. Čia pirmutinę novelę jis liepė pasakoti Neifilei, 
ir toji linksmai prabilo šitaip. 

Pirma novelė 


VIENAS RITERIS TARNAUJA PAS ISPANIJOS KA- 

RALIŲ IR MANO GAUNĄS PER MENKA ATPILDĄ; 

BET KARALIUS AKIVAIZDŽIAI JAM [ĮRODO, KAD 

ČIA KALTAS NE JIS, O NELEMTA RITERIO DALIA, 
IR PASKUI GAUSIAI JĮ APDOVANOJA. 


Aš laikau didžiausia sau malone, garbingosios damos, kad mūsų 
karalius man pirmutinei pavedė tokį dalyką, kaip pasakoti apie kilnu- 
mą; nes kaip saulė yra dangaus grožybė ir puošmena, lygiai taip kil- 
numas yra visų dorybių pažiba ir švyturys. Taigi aš jums paseksiu, 
mano manymu, gan gražią noveliukę, kurią prisiminti tikriausiai bus 
naudinga. 

Turbūt žinote, kad tarp kitų narsių riterių, kitados gyvenusių 
mūsų mieste, buvo gal pats šauniausias meseras Rudžjeris de Fidžo- 
vanis?!?. Šis turtingas ir didžios dvasios vyras, matydamas, kad Tos- 
kanos papročiai ir gyvenimo būdas mažai ar beveik visai neduos pro- 
gos jam parodyti savo drąsos, nusprendė kuriam laikui nuvykti pas 
Ispanijos karalių Alfonsą?!“, kuris šlove ir narsumu anuomet buvo 
pralenkęs visus kitus valdovus. Tinkamai apsiginklavęs, apsirūpinęs 
žirgais ir palydovais, meseras Rudžjeris nukeliavo pas jį ir čia, pra- 
bangiai gyvendamas ir nuostabius karo žygius atlikinėdamas, labai 
greit išgarsėjo kaip narsuolis. 

Ten jis praleido kelerius metus, atidžiai stebėdamas karaliaus poel- 
gius, ir jam pasirodė, kad ne per daug apdairiai karalius dalinėja čia 
pilį, čia miestą, čia baroniją tiems, kurie nėra to nusipelnę. O kadangi 
jam, nusimanančiam apie savo vertę, nieko nebuvo dovanota ir jis 
manė, kad nuo to nukenčia jo garbė, tai ryžosi pasitraukti ir paprašė 
karalių atleidžiamas. Karalius sutiko ir padovanojo jam nuostabiai 
gerą ir gražią mulę, labai patogią joti; meserui Rudžjeriui tai buvo 
brangi dovana, nes prieš akis turėjo ilgą kelionę. Po to karalius pavedė 
vienam protingam savo dvariškiui kokia nors gudria dingstimi prisi- 
plakti prie mesero Rudžjerio ir joti drauge, bet, gink dieve, neišsiduoti, 
jog yra siųstas karaliaus; dėtis į galvą viską, ką kalbės riteris, kad 
paskui galėtų pakartoti jo žodžius, o rytojaus dieną pasakyti jam, kad 

grįžtų atgal pas karalių. Dvariškis, vos tik pamatęs, kad meseras Rudž- 
Jeris išjojo iš miesto, labai mitriai prisigretino prie jo, duodamas su- 
prasti, kad ir pats keliaująs Italijon. Bejodamas ant mulės, karaliaus 
jam padovanotos, ir bešnekučiuodamas apie šį bei tą, meseras Rudžje- 
ris apie trečią valandą tarė: 

— Manau, reikia duoti gyvuliams atsipūsti. 

Suvesti į arklidę, visi žirgai išsituštino, tiktai mulė ne. Bejojant 
toliau, seklys visą laiką ištempęs ausis klausėsi riterio žodžių; pasiekus 
upę ir čia begirdant žirgus, mulė išsituštino upėje. Matydamas tai, 
meseras Rudžijeris tarė: 

— Kad tave perkūnas trenktų, bestija! Tu tokia kaip tas ponas, 
kuris man tave padovanojo. 

Dvariškis įsidėmėjo šiuos žodžius; keliaudamas drauge su juo 
kiaurą dieną, išgirdo ir daug kitokių, tačiau visi jie buvo didžiausia 
pagyra karaliui. Kitą rytą, kai abu sėdo raiti ir norėjo traukti į Tos- 
kaną, dvariškis karaliaus vardu įsakė meserui Rudžjeriui tučtuojau 
grįžti atgal. 

Karalius, sužinojęs, ką meseras Rudžjeris pasakė apie mulę, pasi- 
šaukė jį į rūmus, linksmai priėmė ir paklausė, kodėl jis sulygino kara- 
lių su mule arba mulẹ su karalium. Meseras Rudžjeris atvirai jam 
atsakė: 

— Valdove, aš ją sulyginau su jumis todėl, kad, kaip jūs dovano- 
jate, kam nedera, ir neduodate, kam reikėtų, taip ir ji, kur derėjo, ten 
nesituštino, o kur nederėjo, išsituštino. 

Tuomet karalius tarė: 

— Mesere Rudžjeri, kad aš jūsų neapdovanojau, kaip daugelį 
kitų, kurie tik niekas, palyginti su jumis, tai atsitiko ne todėl, kad ne- 
būčiau pripažinęs jūsų šauniausiu riteriu, vertu didžiausios dovanos: 
kalta čia nelemta jūsų dalia, kliudžiusi man, o ne aš. Kad teisybę sakau, 
akivaizdžiai jums įrodysiu. 

Meseras Rudžjeris atsakė: 

— Valdove, aš netrokštu praturtėti ir ne dėl to kremtuosi, kad 
negavau iš jūsų dovanos, o apmaudu man tik todėl, kad jūs niekuo 
nepažymėjote mano narsumo. Vis dėlto aš laikau jūsų atsiprašymą 
pakankamu ir garbingu ir esu pasiruošęs įsitikinti, jeigu tokia jūsų 
valia, nors jumis tikiu ir be jokių įrodymų. 

Tuomet karalius jį nusivedė į didelę salę, kur pirmiau buvo įsakęs 
pastatyti dvi užrakintas skrynias, ir daugelio dvariškių akivaizdoje 
tarė: 

— Mesere Rudžjeri, vienoje iš šitų skrynių yra mano karūna, 
karališkas skeptras, valdžios rutulys, daug dailių mano diržų, sagčių, 
žiedų ir kitokių brangenybių; antroji pripilta žemės. Išsirinkite vieną 
iš jų; katrą išsirinksite, toji bus jūsų, ir tada matysite, kas nesiteikė 
įvertinti jūsų šaunumo — aš ar jūsų dalia. 

Meseras Rudžjeris, matydamas, kad tokia karaliaus valia, išsirinko 
vieną; karalius liepė ją atidaryti, ir pasirodė, kad ji pilna žemių. Taigi 
karalius juokdamasis tarė: 

— Matote dabar, mesere Rudžjeri, kad teisybę sakiau apie nelem- 
tą jūsų dalią; bet jūsų nuopelnai iš tikrųjų yra verti, kad aš pasiprie- 
šinčiau likimo jėgoms: žinau, kad jūs neketinate tapti ispanu, todėl 
nenoriu jums dovanoti nei pilies, nei miesto, bet noriu, kad toji skrynia, 
kurią atėmė iš jūsų likimas, prieš fortūnos valią taptų jūsų nuosavybe, 
idant galėtumėt ją nusigabenti į savo kraštą ir pelnytai didžiuotis prieš 
kaimynus savo narsa, mano dovanomis paliudyta. 

Meseras Rudžjeris priėmė skrynią ir, karštai padėkojęs karaliui 
už tokią didžią dovaną, sykiu su ja linksmas pargrįžo į Toskaną. 


Antra novelė 


GINAS DI TAKAS PAIMA NELAISVĖN KLIUNI 

ABATĄ, IŠGYDO JĮ NUO SKRANDŽIO LIGOS IR 

PALEIDŽIA. ABATAS, GRĮŽES Į ROMOS DVARĄ, 

SUTAIKINA GINĄ DI TAKĄ SU POPIEŽIUM BO- 

NIFACU, KURIS JĮ PAKELIA Į HOSPITALJERŲ 
ORDINO RITERIUS. 


Kai jau visi išgyrė karaliaus Alfonso dosnumą Florencijos riteriui, 
karalius, kuriam ši novelė labai patiko, liepė Elizai pasakoti toliau. 
Šioji nedelsdama pradėjo: 

— Švelniosios damos, kad karalius buvo dosnus ir savo dosnumą 
parodė žmogui, pas jį tarnavusiam, šito negalima nevadinti girtinu ir 
didžiu dalyku. Bet ką mes pasakytume išgirdę apie nuostabų kilnumą 
ir dosnumą dvasininko, kurio, jeigu būtų pasielgęs kaip priešas, niekas 
nebūtų už tai pasmerkęs? Tikriausiai tartume tik tiek, kad karaliaus 
poelgis buvo dorybė, o dvasininko — stebuklas, nes visi dvasininkai 

gobšesni už moteris ir bet kokiam dosnumui mirtini priešai. Ir nors 
kiekvienas žmogus iš prigimties geidžia atsikeršyti už patirtas skriau- 
das, dvasininkai, kaip matome, nors skelbia kantrybę ir ypač pataria 
atleisti už skriaudas, patys daug aistringiau griebiasi keršto negu kiti 
žmonės. Va apie šį dalyką, būtent apie tai, koks taurus pasirodė vienas 
dvasininkas, jūs ir sužinosite iš šitos mano novelės. 

Ginas di Takas*!', išgarsėjęs nuožmybe ir plėšimais, išvytas iš Sje- 
nos ir tapęs grafų di Santa Fjorių priešu, įsikūrė Radikofanyje, sukėlė 
jo gyventojus prieš Romos bažnyčią ir, kas tik per šį kraštą keliaudavo, 
visus su savo galvažudžiais apiplėšdavo. Ir štai, Romos soste besėdint 
popiežiui Bonifacui VIII, į jo dvarą atvyko Kliuni abatas, laikomas 
vienu iš turtingiausių pasaulyje prelatų. Čia sugedo abatui viduriai, 
ir gydytojai patarė jam nukakti į Sjenos maudykles*!“, kur neabejoti- 
nai pasveiksiąs. Taigi, popiežiaus leistas, nėmaž nepaisydamas gandų 
apie Giną, su puikia palyda, su nešmeninių gyvulių vilkstine, su žirgais 
ir tarnais leidosi į kelią. Ginas di Takas, išgirdęs jį atkeliaujant, visur 
paspendė savo žabangus ir, nepraleisdamas nė vieno vaikėgalio, apsu- 
po abatą su visa jo palyda ir manta siaurame tarpeklyje. Atlikęs šitai, 
Ginas nusiuntė pas abatą apsukriausią patikėtinį su gera priedanga, 
ir šis savo pono vardu mandagiai jam pareiškė, kad teiktųsi apsistoti 
Gino pilyje. Abatas, girdėdamas tokią naujieną, įdūko ir rūsčiai atšovė, 
kad nenorįs tos viešnagės, kad su Ginu neturįs jokių reikalų, kad 
keliausiąs toliau ir norėtų matyti, kas drįstų jam kliudyti. Pasiuntinys 
nuolankiai atsakė: 

— Mesere, jūs atvykote į tokį kraštą, kur, be dievo galybės, mes 
nieko nebijome, kur visos ekskomunikos ir visi interdiktai neturi 
galios. Todėl malonėkite savo paties labui sutikti su Gino pageida- 
vimu. 

Kol vyko šios derybos, plėšikai apsupo visą tą vietovę. Abatas, 
matydamas, kad jis su saviškiais atsidūrė nelaisvėje, gieždamas ap- 
maudą, sykiu su pasiuntiniu pasuko į pilį, o paskui jį visi jo palydovai 
ir gurguolė. Kai abatas nulipo nuo žirgo, Gino įsakymu buvo patal- 
pintas pats vienas gan tamsiame ir nejaukiame rūmų kambarėlyje, o 
visi kiti, pagal savo padėtį, gan patogiai buvo apgyvendinti pilyje, 
žirgai pastatyti arklidėse, manta tvarkingai sudėta, jokio daikto nepa- 
liesta. Po to Ginas nuėjo pas abatą ir tarė: 

— Mesere, Ginas, kurio svečias jūs esate, prašo mane paklausti, 
gal teiksitės pasakyti, kur keliaujate ir kokiu reikalu. 

Abatas, protingas žmogus būdamas, atmetęs į šalį puikybę, paaiš- 

kino jam, kur keliauja ir ko. Išklausęs jį, Ginas pasitraukė, nusprendęs 
išgydyti abatą be maudyklių. Liepęs jo kambarėlyje sukurti smarkią 
ugnį ir gerai prižiūrėti ją, Ginas vėl atėjo tik kitą rytą; atnešė balčiau- 
sioje servetėlėje dvi riekes paskrudintos duonos ir didelę taurę baltojo 
Korniljos vyno, paėmęs iš paties abato atsargų, ir šitaip jam tarė: 

— Mesere, kai Ginas buvo jaunesnis, jis studijavo mediciną ir 
sakosi išmokęs, kad nėra geresnio vaisto nuo skrandžio ligos kaip tas, 
kurį duoda jums; tai, ką aš atnešiau, tėra tik gydymo pradžia; todėl 
valgykite, gerkite ir stiprinkitės. 

Abatą labiau rietė badas, negu ėmė noras juokauti, todėl jis, kad 
ir piktindamasis, suvalgė duoną, išgėrė vyną, o paskui įsivarė į aukštas 
kalbas, daug klausinėjo, daug patarinėjo ir ypačiai prašė leisti jam 
pamatyti Giną. Išklausęs abatą, Ginas vienas jo kalbas, kaip tuščias, 
nuleido pro ausis, o į kitas atsakė labai mandagiai, pareikšdamas, kad, 
kai tik galėsiąs, Ginas jį aplankysiąs. Šitai pasakęs, išėjo ir pasirodė 
tik kitą dieną su tiek pat paskrudintos duonos ir tiek pat baltojo vyno. 
Taip jis laikė abatą keletą dienų, kol pastebėjo, kad abatas suvalgė 
sausas pupas, kurias buvo tyčia atnešęs ir slapčia palikęs. Todėl jis 
Gino vardu pasiteiravo, kaip abato skrandis. Šis jam atsakė: 

— Man regis, aš gerai jausčiausi, jeigu ištrūkčiau iš Gino rankų; 
be to, nieko kito dabar netrokštu, kaip sočiai prisivalgyti — taip pui- 
kiai mane išgydė jo vaistai. 

Tuomet, liepęs apstatyti paties abato daiktais gražų kambarį ir 
suruošti didelę puotą, į kurią sukvietė ne tik daugelį pilies žmonių, bet 
ir visą abato palydą, Ginas kitą rytą nuėjo pas jį ir tarė: 

— Mesere, kadangi jūs gerai jaučiatės, laikas išeiti iš ligoni- 
nės. 

Ir, paėmęs už rankos, nuvedė į puošnią menę; palikęs jį ten su 
saviškiais, šeimininkas nuėjo rūpintis, kad puota būtų kuo prašmat- 
nesnė. Abatas bent kiek atsigavo tarp saviškių ir jiems apsakė, kaip 
blogai gyvenęs, o jie papasakojo abatui,kad Ginas, priešingai, jiems 
rodęs didžiausią pagarbą. Kai prasidėjo puota, abatas ir visi kiti iš 
eilės buvo vaišinami puikiausiais valgiais ir geriausiais vynais, o Ginas 
vis dar nesisakė abatui, kas esąs. 

Kai abatas šitaip pragyveno keletą dienų, Ginas liepė surinkti 
į vieną salę visą jo mantą, o kieme, apačioje, sustatyti visus jo žirgus 
iki paskutinio vargano kuino, nuėjo pas abatą ir paklausė, kaip jis 
Jaučiąsis ir ar pajėgsiąs joti. Abatas atsakė, kad esąs pakankamai stip- 
rus, kad skrandis visiškai pagijęs ir kad puikiai jaustųsi, jeigu galėtų 

ištrūkti iš Gino rankų. Ginas tuojau nusivedė abatą į menę, kur buvo 
jo manta ir visa palyda, ir, liepęs jam prieiti prie lango, iš kur galėjo 
matyti visus savo žirgus, tarė: 

— Mesere abate, jūs turite žinoti, kad ne sielos niekšybė pavertė 
mane, Giną di Taką, vieškelių plėšiku ir Romos dvaro priešu. Aš esu 
kilmingas žmogus, tačiau atsidūręs varge, išvytas iš namų, apsuptas 
daugybės stiprių priešų, turėjau ginti savo gyvybę ir garbę. Jūs man 
atrodote šaunus vyras, todėl išgydžiau jums skrandį ir neketinu su 
jumis elgtis kaip su kitais: tegu tiktai pakliūva kas į mano rankas, kaip 
pakliuvote jūs, aš tiek paimčiau jo turto, kiek panorėčiau; bet tikiuosi, 
kad jūs, suprasdami mano bėdą, skirsite man iš savo mantos, kiek pats 
panorėsite. Ji visa čia prieš jus, o jūsų žirgai matyti kieme, pro šitą 
langą; imkite viską arba dalį, kaip jums patinka, ir nuo šiol galite sau 
keliauti ar čia pasilikti. 

Nustebo abatas, iš vieškelių plėšiko girdėdamas tokius taurius 
žodžius; taip jam šitai patiko, kad staiga jo rūstybė ir pagieža dingo, 
maža to — virto prielankumu; pagautas nuoširdaus jausmo, jis pri- 
bėgo prie Gino, apkabino jį ir tarė: 

— Prisiekiu prieš dievą, norėdamas įsigyti draugystę tokio vyro 
kaip tu, aš sutikčiau pakelti daug didesnius nepatogumus nei tie, 
kuriuos čia patyriau. Prakeiktas tebūnie likimas, verčiąs tave griebtis 
tokio nelemto amato. 

Paskui liepęs iš gausingos mantos atrinkti tiktai nedaugelį pačių 
reikalingiausių daiktų, o taipogi žirgų, visa kita paliko jam ir grįžo į 
Romą. 

Popiežių jau buvo pasiekę gandai, kad abatas Gino nelaisvėje. 
Toji žinia šventąjį tėvą labai nuliūdino. O dabar, išvydęs abatą, pa- 
klausė, kaip jį paveikusios Sjenos maudyklės. Abatas atsakė šypso- 
damas: 

— Šventasis tėve, dar nepasiekęs maudyklių, aš daug arčiau susi- 
radau garsų gydytoją, kuris puikiausiai mane išgydė. 

Ir abatas jam apsakė kaip. Popiežius, klausydamasis tos istorijos, 
skaniai juokėsi. Tuomet kilniaširdis abatas paprašė popiežių vienos 
malonės. Popiežius, manydamas, kad jis prašys ko kito, mielai priža- 
dėjo patenkinti jo prašymą, ir abatas tarė: 

— Šventasis tėve, aš noriu jus prašyti štai ko: grąžinkite savo 
malonę Ginui di Takui, mano gydytojui, nes tarp daugelio šaunių ir 
puikių vyrų, su kuriais kada nors esu susipažinęs, jis tikriausiai vienas 
Iš geriausių; ir už tas blogybes, kurias jis daro, aš daug labiau kaltinu 

jo dalią negu jį patį. Jeigu jūs pakeisite jo likimą duodami jam ką 
nors, iš ko jis galėtų gyventi pagal savo padėtį, aš nė kiek neabejoju, 
kad greitu laiku ir jūs taip manysite kaip aš. 

Išgirdęs tai, popiežius, kuris buvo taurios sielos ir labai mėgo nar- 
sius vyrus, atsakė, kad mielai padėsiąs, jeigu Ginas iš tikrųjų esąs toks, 
kaip apie jį atsiliepia abatas; ir tegu jis be jokios baimės atvyksta į 
Romą. Taigi, abato užtikrintas ir paragintas, Ginas atkeliavo į Romos 
dvarą, ir netrukus popiežius jį pripažino garbingu žmogum, susitaikino 
su juo, padovanojo didelį hospitaljerų prioratą ir pakėlė to ordino 
riteriu. Šį prioratą Ginas, ištikimas šventosios bažnyčios ir abato 
Kliuni tarnas ir bičiulis, valdė iki gyvos galvos. 


Trečia novelė 


MITRIDANAS, PAVYDĖDAMAS NATANUI DOSNU- 

MO, ATVYKSTA JO NUŽUDYTI. NEPAŽINDAMAS 

NATANO, SUSITINKA SU JUO IR IŠ JO PATIES 

SUŽINO, KAIP GALIMA ŠITAI PADARYTI. SEK- 

DAMAS NATANO NURODYMAIS MITRIDANAS 

RANDA JĮ MIŠKELYJE; ATPAŽINĘS SUSIGĖSTA 
IR TAMPA JO BIčČIULIU. 


Visi klausytojai kone tikru stebuklu pripažino, kad dvasininkas 
šitaip kilniai pasielgė. Kai nuščiuvo damų šnekesys, karalius įsakė 
Filostratui pasakoti toliau. Šis nedelsdamas pradėjo: 

— Tauriosios damos, didelis buvo Ispanijos karaliaus dosnumas, 
o Kliuni abato poelgis atrodo stačiai neįtikimas. Bet gal dar labiau jūs 
nustebsite išgirdusios, kad vienas žmogus buvo toks dosnus, jog rengėsi 
atiduoti savo gyvybę ir kraują kitam, geidžiančiam jo mirties. Ir jis 
tikrai būtų atidavęs savo gyvybę, jeigu šis būtų ją ėmęs. Apie tai aš ir 
ketinu jums papasakoti savo noveliukėje. 

Jeigu tikėsime genujiečiais ir kitais keliauninkais, lankiusiais tuos 
kraštus, kadaise gyvenęs Katajuje?'? vienas didžiai kilmingas ir neap- 
sakomai turtingas žmogus, vardu Natanas. Jo namai stovėjo prie 
vieškelio, kuriuo turėdavo traukti kiekvienas, kas keliaudavo iš Rytų 
į Vakarus arba iš Vakarų į Rytus. Būdamas kilnios bei dosningos 
širdies ir trokšdamas išgarsėti savo geradarybėmis, jis, sukvietęs daugy- 

bę meistrų, trumpu laiku pasistatydino milžiniškus dailiausius ir pra- 
bangiausius rūmus, kokių dar niekas nebuvo matęs, ir liepė puikiausiai 
apstatyti visus kambarius, kuriuose ketino priiminėti ir vaišinti kilmin- 
gus žmones. Turėdamas gausų būrį gerai išmiklintų tarnų, jis gražiai 
galėjo priimti ir pavaišinti kiekvieną pakeleivį. Šio girtino papročio 
jis taip uoliai laikėsi, kad ne tik Rytai, bet ir kone visi Vakarai skambė- 
jo nuo jo šlovės. 

Kai Nataną jau buvo palenkusi metų našta, tačiau dar nenuvargi- 
nęs svetingumas, garsas apie jį pasiekė ir vieną jaunikaitį, vardu Mitri- 
daną, gyvenantį ne per toliausia nuo jo. Jausdamasis ne mažiau 
turtingas kaip ir Natanas, Mitridanas ėmė pavydėti seniui garbės ir 
dorybės ir nusprendė arba ją sunaikinti, arba užtemdyti dar didesniu 
dosnumu. Pasistatydinęs rūmus, panašius į Natano, jis su negirdėtu 
svetingumu priiminėjo kiekvieną, pro juos einantį, ir, be abejo, netru- 
kus plačiai išgarsėjo. 

Kartą, kai jaunas turtuolis pats vienas vaikštinėjo savo rūmų kie- 
me, pro vienus vartus įėjo vargdienė moterėlė ir paprašė išmaldos. 
Gavusi ją, padėkojo ir išėjo. Po valandžiukės moterėlė sugrįžo pro 
kitus vartus ir vėl gavo išmaldą. Taip dėjosi dvylika kartų. Kai senutė 
įėjo tryliktąjį kartą, Mitridanas jai tarė: 

— Tu per daug įkyri su tais savo prašinėjimais! 

Vis dėlto išmaldą Mitridanas jai davė ir šį kartą. 

Senučiukė, išgirdusi tokius žodžius, pasakė: 

— O, kokia tu esi nuostabi, Natano dosnybe! Aš įėjau pro trisde- 
šimt dvejus vartus į jo rūmus, prašydama išmaldos, ir niekuomet jis 
neparodė, kad atpažino mane, ir visada gaudavau išmaldą; o čia įėjau 
vos tik tryliktąjį kartą, ir jis mane atpažino ir dar išjuokė! 

Taip kalbėdama, senutė dingo ir daugiau nebepasirodė. 

Išgirdęs senutės žodžius, Mitridanas, kuris kiekvieną Natano liaup- 
sinimą laikė savosios garbės temdymu, pagiežinga rūstybe užsidegęs, 
sušuko: 

— Ak, vargas man! Kaip prilygti Natano dosnybei dideliuose 
dalykuose (jau nesakau, pralenkti, kaip trokštu), jeigu negaliu su juo 
susilyginti net ir mažmožiuose? Iš tikrųjų veltui aš stengiuosi, kol 
nenušluosiu jo nuo žemės paviršiaus. Kadangi giltinė jo negriebia, tai 
aš nedelsdamas turiu tat padaryti savo rankom! 

Įdūkęs Mitridanas, niekam nė žodžio apie savo kėslą neprasitaręs, 
su maža palyda sėdo ant žirgo ir po trijų dienų atkeliavo į tą kraštą, 
kur gyveno Natanes. Įsakęs palydovams dėtis, lyg jie ne su juo atvykę 

ir jo nepažįstą, liepęs jiems kur kitur pasirūpinti pastogę ir laukti to- 
lesnių jo nurodymų, Mitridanas, likęs pats vienas, vakarop prijojo prie 
dvaro ir netoli dailiųjų rūmų užtiko Nataną, kuris vaikštinėjo visiškai 
vienas ir anaiptol ne prabangiai apsirengęs. Svečias paklausė nepažįs- 
tamąjį, ar negalėtų pasakyti, kur gyvena Natanas. Natanas linksmai 
atsakė: 

— Sūneli, niekas čia geriau už mane nenurodys tau kelio pas 
šeimininką. Todėl, jeigu nori, aš tave nuvesiu pas jį. 

Jaunuolis pareiškė, kad jam tai būsią labai malonu, tik jis, jeigu 
galima, pageidautų, kad Natanas jo nei matytų, nei pažintų. Natanas 
atsakė: 

— Aš ir šitą reikalą sutvarkysiu, kaip tau patinka. 

Nusėdęs nuo žirgo, Mitridanas drauge su Natanu, greit įsileidusiu 
į maloniausią šneką, nuėjo prie dailiųjų rūmų. Čia Natanas liepė 
vienam savo tarnui priimti jaunuolio arklį ir jam į ausį pakuždėjo, 
įsakydamas perspėti visus namiškius, kad niekas jaunuoliui neprasitar- 
tų, jog čia pats Natanas. Taip ir buvo padaryta. Įvedęs į rūmus, Nata- 
nas apgyvendino Mitridaną gražiame kambary, kur niekas jo nematė, 
nebent tik tarnai, priskirti jo paslaugoms; liepęs puikiausiai jį vaišinti, 
pats Natanas sudarė jam draugiją. Taip beviešėdamas, Mitridanas, 
nors ir žiūrėjo į senuką su pagarba kaip į tėvą, vis dėlto vieną dieną 
paklausė, kas jis toks būsiąs. Natanas atsakė: 

— Aš esu žemiausias Natano tarnas. Dar vaikystėje pristojau prie 
jo ir drauge su juo pasenau. Bet, kaip matai, nepakėlė jis manęs aukš- 
čiau; taigi, nors visi kiti jį liaupsina, aš neturiu už ką per daug jo girti. 

Šitie žodžiai suteikė Mitridanui bent kiek vilties, kad jis galės ap- 
dairiau ir saugiau įvykdyti nedorą savo kėslą. Natanas irgi labai man- 
dagiai jaunuolį paklausė, kas jis toks būsiąs ir koks reikalas jį čion 
atvaręs, siūlydamas savo patarimą ir pagalbą, kokią tik galėsiąs. Mitri- 
danas valandėlę dvejojo, bet galiausiai ryžosi atidengti jam savo kėslą. 
Po ilgos įžangos Mitridanas išgavo iš jo garbės žodį, kad viską laikys 
paslaptyje, paskui išdėstė jam viską, pasisakė, kas esąs ir ko čion atvy- 
kęs, ir prašė pagalbos bei patarimo. Išgirdęs tokią kalbą ir sužinojęs 
tokį siaubingą Mitridano sumanymą, Natanas visas persimainė, tačiau, 
ilgai nedelsdamas, tvirta širdimi ir ramiu veidu atsakė: 

— Mitridanai, tavo tėvas buvo taurus žmogus, ir tu nuo jo neatsi- 
lieki, jeigu tokio kilnaus tikslo sieki: nori būti visiems dosnus! Labai 
girtina, kad tu pavyduliauji Natano dorybėms, nes jeigu tokių pavy- 
duolių būtų daug, pasaulyje mažiau liktų skurdo ir blogybių. Tavo 

patikėtos man paslapties, be abejo, aš niekam neišduosiu; bet čia aš 
veikiau galiu tau padėti naudingu patarimu negu tikra pagalba. O 
mano patarimas štai koks. Matai ten, gal už pusės mylios nuo čia, miš- 
kelį? Natanas beveik kas rytas eina pats vienas ten pasivaikščioti, taigi 
lengva tau bus jį užklupti ir nugalabyti. Kai nužudysi Nataną, nejok 
tuo keliu, kuriuo čion atvykai, jeigu nori be kliūčių namo pargrįžti, 
o suk iš miško po kairei. Nors tas kelias šiek tiek ir nepatogus, bet ar- 
tesnis ir saugesnis tau. 

Gavęs tokius nurodymus, Mitridanas, pasišalinus Natanui, slapčia 
davė žinią savo palydovams, irgi ten esantiems, kur jie turi jo laukti 
rytojaus dieną. Kai naujas išaušo rytas, Natanas, kurio nusistatymas 
nėmaž nepasikeitė, pats vienas, kaip buvo sakęs Mitridanui, nutraukė 
į miškelį pasirengęs mirti. 

Mitridanas atsikėlė, pasiėmė kilpinį ir kalaviją, nes kitokių ginklų 
neturėjo, ir, sėdęs ant žirgo, nujojo į tą miškelį. Jau iš tolo pamatė 
Nataną, kuris vaikštinėjo sau visiškai vienas. Nusprendęs prieš užpuo- 
lant dar pasižiūrėti jam į veidą ir išgirsti jo kalbą, Mitridanas prišoko 
prie jo, sugriebė už turbano, kurį šis turėjo ant galvos, ir sušuko: 

— Mirtis tau, seni! 

Natanas į tuos žodžius tik tiek teatsakė: 

— Matyt, aš jos nusipelniau. 

Išgirdęs jo balsą ir pažvelgęs į veidą, Mitridanas tučtuojau atpaži- 
no, kad čia tas pats, kuris meilingai jį priėmė, draugiškai su juo bend- 
ravo ir nuoširdžiai patarė. Tad jo įniršis staiga dingo, o rūstybė virto 
gėda. Trenkęs žemėn kalaviją, kurį jau buvo išsitraukęs jam smogti, 
jis nulipo nuo žirgo, raudodamas puolė Natanui po kojų ir tarė: 

— Brangiausias tėve, dabar aiškiai matau nuostabią jūsų dosnybę! 
Vakar aš jums prisipažinau, kad geidžiu jus nužudyti, o štai šįryt jūs 
taip ryžtingai atėjote čion padovanoti man savo gyvybės! Bet dievas, 
kuris labiau rūpinasi mano pareiga negu aš pats, tuo momentu, kai 
buvo reikalingiausia, pravėrė mano dvasios akis, niekingo pavydo 
užmerktas. Kuo labiau jūs trokštate mane patenkinti, tuo labiau aš 
jaučiuosi privaląs išpirkti savo kaltę. Taigi atmokėkit man tokiu 
kerštu, koks jums atrodo tinkamas už mano nuodėmę. 

Natanas liepė Mitridanui atsistoti, švelniai jį apkabino, pabučiavo 
ir tarė: 

— Sūneli mano, už šitą kėslą tau nereikia prašyti atleidimo, o 
man atleisti, nes viską tu darei ne iš neapykantos, bet norėdamas ge- 
resniu žmogum tapti. Taigi nebijok manęs ir būk tikras, kad nėra 

pasaulyje kito, kuris tave tiek mylėtų, kiek aš: juk matau, kokia kilni 
tavo siela, besistengianti ne krauti pinigus, kaip kad daro šykštuoliai, 
o leisti sukrautuosius. Nesigėdyk, kad geidei mane nužudyti trokš- 
damas išgarsėti, ir nemanyk, kad aš tuo stebėjausi. Žymiausi valdovai, 
didžiausi karaliai bemaž nieko kito neveikia, tik žudo, ir ne vieną žmo- 
gų, kaip norėjai tu, o begalinę daugybę; jie degina ištisus kraštus, 
griauna miestus, kad tik išplėstų savo valdas ir padidintų savo šlovę. 
Todėl, jeigu tu, norėdamas išgarsėti, geidei nužudyti mane vieną, tai 
nieko čia nėra nuostabaus ir nieko naujo, o labai paprastas dalykas. 

Neteisindamas klastingo savo kėslo, bet girdamas garbingą patei- 
sinimą, Natano sugalvotą, Mitridanas, kalbėdamasis su juo, pareiškė, 
jog be galo stebisi, kaip Natanas galėjęs ryžtis tokiam žygiui ir netgi 
duoti nurodymų ir patarimų. Natanas jam atsakė: 

— Mitridanai, nenoriu, kad stebėtumeis mano patarimu ir ryž- 
tu, nes nuo to laiko, kai laisva valia nusistačiau elgtis taip, kaip pra- 
dėjai ir tu pats, į mano namus neįžengė nė vienas, kurio prašymo 
pagal savo išgales aš nebūčiau patenkinęs. Tu atėjai čion, geisdamas 
mano gyvybės; taigi aš, išgirdęs tokį reikalavimą, tučtuojau ryžausi 
tau ją atiduoti, idant nebūtum vienintelis, išeinąs iš čia tuščiomis; o 
kad galėtum savo sumanymą įvykdyti, daviau tau pravartų patarimą, 
kaip pasiimti mano gyvybę, neprarandant savosios; taigi aš dar kartą 
tau sakau ir prašau, jeigu reikia, imk ją ir patenkink savo troškimą. 
Nesuprantu, kam man ilgiau ją betausoti? Aš ja naudojuosi savo 
malonumams ir paguodai jau aštuoniasdešimt metų ir žinau, kad pagal 
gamtos dėsnius kaip kitiems žmonėms, ir apskritai visiems gyvūnams, 
taip ir man dabar ji gali būti skirta tik trumpam laikui; todėl manau, 
kad daug geriau ją dovanoti, kaip visuomet esu davinėjęs ir kleidęs 
savo lobius, negu saugoti, kol pati gamta prieš mano valią atims ją iš 
manęs. Menkutė dovana — padovanoti šimtą metų; kiekgi kartų men- 
kesnė — padovanoti šešerius ar aštuonerius man belikusius metus? 
Tad imk ją, jeigu nori! Per visą savo gyvenimą aš nesutikau dar nė 
vieno, kuris būtų jos geidęs, ir nežinau, ar sutiksiu ką kitą, jeigu tu, 
kuris jos geidei, dabar nepaimsi. Bet jeigu ir pasitaikytų sutikti, žinau, 
kad kuo ilgiau ją saugosiu, tuo mažesnė bus josios kaina; taigi, kol ji 
dar ne bevertė, prašau tave ją paimti. 

Mitridanas, smarkiai susigėdęs, tarė: 

— Sergėk dieve, kad kėsinčiausi išplėšti tokią brangenybę kaip 
jūsų gyvastis! Dabar aš ne tik jos negeidžiu ir nenoriu trumpinti jai 
metų, bet mielai pridėčiau dar savųjų. 

Natanas tučtuojau atsakė jam: 

— Jei galėtum, tu norėtum pridėti man savųjų? Betgi šitaip pri- 
verstum mane pasielgti, kaip aš niekados nesielgiau nė su vienu: imti 
tavo nuosavybę, o juk aš niekad neimdavau nieko svetimo. 

— Taip,— staiga atsakė Mitridanas. 

— Jeigu taip, — tarė Natanas, — padaryk, kaip aš tau sakau. Tu, 
dar jaunuolis, liksi mano namuose ir vadinsiesi Natanu, o aš persi- 
kelsiu į tavo namus ir visada vadinsiuosi Mitridanu. 

Mitridanas atsakė: 

— Jeigu aš mokėčiau taip gražiai elgtis, kaip jūs mokėjote ir 
mokate, ilgai nesvarstydamas priimčiau jūsų pasiūlymą; bet, man 
regis, mano darbai sumažintų Natano šlovę, o aš neketinu kitam ga- 
dinti to, ko pats nesugebu sutvarkyti, ir jūsų pasiūlymo nepriimu. 

Šitaip maloniai šnekučiuodami, Natanas drauge su Mitridanu 
grįžo į dvarą. Šeimininkas užsikvietė svečią į rūmus ir keletą dienų 
puikiausiai vaišino, visokiais būdais stengdamasis sustiprinti kilnų ir 
garbingą jo nusistatymą. Kai Mitridanas panoro su savo palyda grįžti 
namo, Natanas jį atleido, davęs aiškiai suprasti, kad jis niekados jo 
nepralenksiąs dosnumu. 

MESERAS DŽENTILĖ DE KARIZENDIS, PARVY- 

KĘS IŠ MODENOS, IŠIMA IŠ KAPO MYLIMĄ MOTE- 

RĮ, KURI BUVO PRIPAŽINTA MIRUSIA IR PALAI- 

DOTA. ATSIGAVUSI JI PAGIMDO BERNIUKĄ. 

MESERAS DŽENTILĖ JĄ IR JOS SŪNELĮ GRĄŽINA 
JOS VYRUI, NIKOLUČUI KAČANIMIKUI. 


Tikras stebuklas visiems atrodė, kad galėjo būti žmogus, dosniai 
siūlantis kitam savo gyvybę, ir kiekvienas tvirtino, kad Natanas savo 
dosnumu iš tiesų pralenkė Ispanijos karalių ir Kliuni abatą. Dar daug 
ką apie tai pašnekėjus, karalius, žvelgdamas į Lauretą, išreiškė pagei- 
davimą, kad toliau pasakotų ji. Taigi Laureta tučtuojau pradėjo: 

— Jaunosios damos, čia buvo kalbėta apie didžius ir gražius daly- 
kus, ir dabar, kai atėjo eilė mums ir kai tiek jau pateikta kilnių ir taurių 

pavyzdžių, regis, nebėra apie ką pasakoti; tad grįžkime į meilės sritį, 
duodančią gausingos medžiagos šnekučiuoti įvairiomis temomis. Ant- 
ra vertus, jau pati mūsų jaunystė prie to mus traukia ir vilioja. Taigi 
aš norėčiau jums papasakoti apie taurų vieno įsimylėjėlio poelgį. 
Viską gerai apsvarsčius, jums pasirodys jo žygis gal ne mažiau garbin- 
gas kaip iki šiol minėtieji, jeigu teisybė, kad žmonės atiduoda lobius, 
užmiršta vaidus ir netgi į tūkstančius pavojų stato gyvybę, garbę ir 
gerą vardą, kad tik laimėtų mylimą asmenį. 

Bolonijoje, žymiausiame Lombardijos mieste, gyveno labai garsus 
tiek savo narsumu, tiek kraujo kilmingumu riteris, kuris vadinosi 
meseras Džentilė de Karizendis?“?. Šis jaunikaitis įsimylėjo taurią 
damą, vardu doną Kataliną, Nikolučo Kačanimiko žmoną. Kadangi 
ši jo meilė nerado jokio atbalsio damos širdyje, tad jis, beveik nusivy- 
lęs, išvyko į Modeną, kur buvo kviečiamas podestos pareigoms. Tuo 
tarpu, kai Nikolučo irgi nebuvo Bolonijoje, o jo žmona, nėščia, viešė- 
jo viename savo dvare, gal už trejeto mylių nuo miesto, staiga ją ištiko 
žiaurus priepuolis, toks smarkus, kad ūmai užgeso visi jos gyvybės 
ženklai, ir kažkoks gydytojas pripažino ją mirusia. O kadangi, kaip 
artimiausios giminaitės tvirtino, ji ne taip jau seniai buvo pastojusi ir 
kūdikiui toli gražu dar ne laikas buvo gimti, tad, ilgai nekvaršindamos 
sau galvos, graudžiai ją apraudojo ir palaidojo mūriniame kape, šali- 
mais artimiausios bažnyčiukės. 

Apie tai vienas bičiulis tučtuojau pranešė meserui Džentilei, kuris, 
nors nė krislelio nesulaukęs jos malonės, labai nusiminė dėl mylimosios 
mirties ir galų gale tarė: 

— Tai va, ėmei ir numirei tu, dona Katalina! Kol buvai gyva, 
nesiteikei man dovanoti nė vieno meilaus žvilgsnio, todėl dabar, kai 
nebegali gintis, aš būtinai turiu iš tavęs, kad ir mirusios, pavogti bent 
kelis bučinius. 

Taip taręs, naktį, slapčia, sėdo ant žirgo ir su vienu ištikimu tarnu 
atjojo į tą vietą, kur buvo palaidota dama. Atidaręs kapą ir atsargiai 
Įėjęs vidun, atsigulė greta jos, priglaudė savo veidą prie jos veido ir 
daug kartų ją bučiavo liedamas srautus ašarų. Bet, kaip matome, žmo- 
nių geismams niekados nėra ribų, vis trokšta veržtis tolyn ir tolyn, ypač 
įsimylėjėliai; taigi ir jis, nusprendęs ilgiau čia nedelsti, tarė: „O kodėl 
gi man nepaliesti bent josios krūtinės, jeigu jau esu čia? Juk daugiau 
niekad aš jos nepaliesiu ir niekados neliečiau!“ Neatsispyręs šitam 
norui, uždėjo ranką jai ant krūtinės ir, valandžiukę palaikęs, pajuto, 
kad trupučiuką lyg ir plaka jos širdis. Iš pradžių jis baisiai persigando, 

bet paskui, įsidrąsinęs ir atidžiau ištyręs, nustatė, kad dama iš tikrųjų 
nėra mirusi, nors jos gyvybė silpna ir vos žymi. Tada meseras Džentilė 
kaip begalėdamas atsargiau išėmė, tarno padedamas, ją iš kapo ir, 
užsikėlęs priešais save ant žirgo, slapčia parsigabeno į savo namus 
Bolonijon. 

Čia gyveno jo motina, šauni ir išmintinga moteris; viską nuodug- 
niai sužinojusi iš sūnaus, gailesčio apimta, pamažėl kaitria ugnimi ir 
maudyklėmis vėl prižadino apmirusią Katalinos gyvybę. Atsipeikėjusi 
ši giliai atsiduso ir tarė: 

— O dieve, kur aš esu? 

Taurioji moteris atsakė: 

— Nusiramink, esi geroje vietoje. 

Kai dona Katalina atsikvošėjusi apsidairė aplink ir išvydo prieš 
save meserą Džentilę, be galo nustebo ir prašė jo motiną paaiškinti, 
kaip ji čia atsirado. Meseras Džentilė smulkiai apsakė jai viską. Iš 
pradžių ji nusiminė, bet po valandžiukės karštai jam padėkojo už su- 
grąžintą gyvybę, o paskui jį ėmė maldauti vardan meilės, kuria kadai- 
se ją mylėjęs, nepadaryti jai savo namuose nieko tokio, kas suteptų ir 
jo paties, ir josios, ir jos vyro garbę, o kai ateis laikas, kad leistų grįžti 
namo. 

Meseras Džentilė jai atsakė: 

— Ponia, kad ir kokie būtų buvę mano troškimai praeityje, aš ne- 
ketinu nei dabar, nei ateityje, nei čia, nei kur kitur elgtis su jumis ki- 
taip kaip su brangia seseria, nes per meilę, kurią jums iki šiol jaučiu, 
dievas suteikė man tokią malonę, kad aš jus iš mirties sugrąžinau į 
gyvenimą; bet šita mano geradarybė, šiąnakt įvykdyta, nusipelnė 
šiokio tokio atpildo; todėl norėčiau, kad jūs man neatsakytumėt vienos 
malonės, kurios iš jūsų paprašysiu. 

Dama pareiškė, kad mielai padarysianti viską, kas tik įmanoma ir 
kas nepažeidžia jos garbės. Tada meseras Džentilė tarė: 

— Ponia, visi jūsų giminės ir visi Bolonijos gyventojai įsitikinę, 
kad jūs mirusi, ir niekas namie jūsų nelaukia; todėl maloniai jus prašau 
pasilikti čia slapta su mano motina, kol grįšiu iš Modenos, o tat bus 
greitai. Šitos malonės aš prašau todėl, kad noriu žymiausių šio miesto 
piliečių akivaizdoje jus padovanoti jūsų vyrui kaip brangią ir iškilmin- 
gą dovaną. 

Dama, numanydama, kad ji privalo būti dėkinga riteriui, ir žino- 
dama, kad jo prašymas yra doras, nors ir labai troško pradžiuginti 
namiškius savo atgauta gyvybe, vis dėlto nusprendė pasielgti taip, kaip 

prašė meseras Džentilė, taigi ir davė jam garbės žodį. Vos tik ji ištarė 
tuos žodžius, staiga pajuto, kad atėjo laikas gimdyti; neilgai trukus, 
mesero Džentilės motinos meilingai prigelbstima, ji pagimdė gražų 
berniuką, o tatai dar labiau padidino mesero Džentilės ir jos pačios 
džiaugsmą. Meseras Džentilė įsakė parūpinti jai visa, kas reikalinga, 
ir slaugyti ją taip, lyg būtų jo žmona, o pats slapčia grįžo į Modeną. 

Atbuvęs čia savo tarnybos laiką ir rengdamasis grįžti į Boloniją, 
liepė iškelti savo namuose tą dieną, kai žadėjo parvykti, didžiulę ir 
prašmatnią puotą visai Bolonijos aukštuomenei, kuriai priklausė ir 
Nikolučas Kačanimikas. Grįžęs namo ir nulipęs nuo žirgo, meseras 
Džentilė pirmiausia nuskubėjo pas damą, kurią atrado gražesnę ir 
sveikesnę negu kada nors, o ir jos sūnaičiuką taipogi žvalų; paskui 
su neapsakomu linksmumu nusivedė svečius prie stalo ir liepė kara- 
liškai juos vaišinti brangiausiais valgiais. Kai pokylis artėjo į galą, 
meseras Džentilė, pirmiau pasakęs damai, ką ketinąs daryti, ir susitaręs 
su ja, kaip ji turi elgtis, tokią pradėjo kalbą: 

— Ponai, prisimenu, kitados esu girdėjęs, kad Persijoj gyvuoja, 
mano supratimu, gan gražus paprotys, o būtent šitoks: kai nori kas 
ypatingai pagerbti savo bičiulį, tai jį pasikviečia į namus ir ten rodo 
jam viską, ką turi brangiausio, ar žmoną, ar draugą, ar dukrą, ar ką 
kita, tvirtindamas, kad, kaip rodąs jam šitai, dar mieliau parodytų, 
jeigu galėtų, savo širdį. Šio papročio aš norėčiau laikytis ir Bolonijoj. 
Dėkoju, kad pagerbėte mano puotą, o aš noriu jus pagerbti persiškai, 
parodydamas jums tai, ką turiu brangiausio pasaulyje ar dar kada 
turėsiu. Bet pirmiau malonėkite man pasakyti, kaip jūs išspręstumėte 
tokią abejonę, kuri čia man iškilo. Vienas žmogus turėjo savo namuose 
gerą, ištikimą tarną, kuris sunkiai apsirgo; nelaukdamas, kol ligonis 
numirs, šeimininkas liepia išnešti jį vidur gatvės ir juo nebesirūpina. 
Pro šalį eina svetimas žmogus ir, gailesčio apimtas, priglaudžia ser- 
gantįjį savo namuose ir su didelėmis pastangomis bei išlaidomis grąži- 
na jam sveikatą. Norėčiau aš dabar sužinoti, ar turi teisę pirmasis 
šeimininkas skųsti ar pykti ant antrojo, jeigu šis pasiliktų jo tarną savo 
paslaugoms ir pirmajam pareikalavus nenorėtų jo atiduoti. 

Žymūs vyrai, ilgai svarstę šiaip ir taip, priėjo vieną nuomonę ir 
ją pavedė išreikšti Nikolučui Kačanimikui, nes jisai buvo puikus graž- 
bylys. Nikolučas pirmiausia išgyrė Persijos paprotį, o paskui pasakė 
sutinkąs su visų čia esančiųjų nuomone, kad pirmasis šeimininkas 
nebeturi jokių teisių į savo tarną, nes ne tik apleido jį sergantį, bet 
netgi išmetė gatvėn, ir kad už antrojo šeimininko geradarybes tarnas 

dabar teisėtai jam priklauso; taigi, pasilikdamas jį pas save, antrasis 
šeimininkas nedaro pirmajam nei žalos, nei skriaudos, nei prievartos. 
Sėdintieji už stalo, o tarp jų daug buvo šaunių vyrų, visi išvien pasisakė 
laikąsi tokios pat nuomonės. 

Riteris, patenkintas atsaku, o svarbiausia tuo, kad jį išgirdo iš 
Nikolučo lūpų, pareiškė, kad ir jis manąs taip pat, o paskui pridūrė: 

— Dabar laikas jus pagerbti, kaip esu žadėjęs. 

Ir, pasišaukęs du savo tarnus, nusiuntė juos pas damą, kurią liepė 
kuo dailiausiai aprengti ir išpuošti, o ją pačią paprašyti, kad teiktųsi 
ateiti ir pradžiuginti garbingus svečius. Dona Katalina, paėmusi ant 
rankų savo gražųjį sūnaičiuką, įėjo salėn, dviejų tarnų lydima, ir, 
riterio pageidavimu, atsisėdo greta vieno žymaus svečio. O meseras 
Džentilė tarė: 

— Ponai, štai čia jūs ir matote, kas man yra ir bus užvis bran- 
giausia pasaulyje. Pažvelkite, ar jums neatrodo, kad aš teisybę sakau. 

Žymūs vyrai, pagerbę ir labai išgyrę damą, užtikrino riterį, kad 
tokia grožybė verta branginti, o paskui ėmė atidžiau į ją žvalgytis. 
Tarp svečių daug atsirado tokių, kuriuos nustebino šios damos pana- 
šumas į vieną jų pažįstamą, ir jie būtų dievagojęsi, jog čia iš tiesų ta 
pati ir yra, jeigu nebūtų buvę tikri, kad ji mirusi. Bet užvis akyliausiai 
į ją žiūrėjo Nikolučas; kai riteris valandžiukei išėjo, jis, degdamas 
nekantrumu kuo greičiau sužinoti, kas tokia ji būsianti, ir negalėdamas 
ištverti, paklausė, ar ji bolonietė, ar svetimšalė. Dama, vyro klausiama, 
vos iškentė jam neatsakiusi, betgi tylėjo, nes taip buvo sutarta. Vieni 
klausinėjo, ar ne jos čia sūnelis, kiti teiravosi, ar nebūsianti ji mesero 
Džentilės žmona ar kokia jo giminaitė; bet ji niekam nieko neatsakinė- 
jo. Tuomet vienas svečias tarė įeinančiam meserui Džentilei: 

— Mesere, ji iš tikrųjų gražuolė, bet atrodo nebylė. Ar tiesa? 

— Ponai,— atsakė riteris, — jos dabartinis tylėjimas — nemenkas 
jos dorovės įrodymas. 

— Nagi pasakykite, — traukė tasai, — kas ji yra? 

Riteris tarė: 

— Mielai pasakysiu, bet su sąlyga, jeigu jūs pasižadėsite, kad ir ką 
aš kalbėčiau, nejudėti iš vietos, kol nebaigsiu savo kalbos. 

Gavęs iš visų tokį pažadą, meseras Džentilė, kai buvo jau nukraus- 
tyti stalai, atsisėdo šalia donos Katalinos ir prabilo: 

— Ponai, ši dama — tai tas doras ir ištikimas tarnas, apie kurį aš 
neseniai jums kalbėjau: saviškiai ją apleido, išmetė gatvėn kaip bevertį 
ir nenaudingą daiktą; aš ją paėmiau ir savo rūpesčiais, savo globa išplė- 

šiau iš mirties glėbio, o dievas, atsižvelgdamas į nuoširdų mano jausmą, 
iš pasibaisėtino lavono ją pavertė štai tokia grožybe! Bet kad jūs geriau 
suprastumėt, kaip tas atsitiko, trumpai jums paaiškinsiu. 

Ir, pradėjęs nuo to, kaip ją įsimylėjęs, didžiausiam klausytojų nu- 
stebimui, smulkiai išklostė viską, kas dėjosi iki tol, o paskui pridūrė: 

— Štai kodėl, jeigu nė vienas iš jūsų, o svarbiausia Nikolučas, ne- 
pakeitė savo nuomonės, ši moteris yra mano, ir niekas neturi teisės rei- 
kalauti jos iš manęs. 

Į tuos žodžius niekas neatsiliepė: laukė, ką jis sakys toliau. Nikolu- 
čas, visi svečiai ir pati dama verkė iš graudulio. Bet meseras Džentilė, 
pakilęs iš vietos ir čiupęs mažylį glėbin, o damą paėmęs už rankos, pri- 
ėjo prie Nikolučo ir tarė: 

— Kelkis, kūmai, aš grąžinu tau ne žmoną, kurią tavo giminės 
išmetė, o noriu padovanoti tau šitą damą, mano kūmą, sykiu su vaiku- 
čiu. Esu tikras, jis tavo sūnelis: aš jį laikiau per krikštą ir daviau Džen- 
tilės vardą. Ir prašau tave, nors ir pragyveno mano namuose beveik 
tris mėnesius, tegu ji būna tau tiek pat brangi kaip pirmiau, nes prisie- 
kiu dievu (gal dievas man ir įkvėpė šitą jausmą, idant mano meilė tap- 
tų jos išgelbėjimu), kad ji niekados nei su tėvu, nei su motina ir netgi 
su tavim negyveno taip dorai kaip mano namuose pas mano motiną. 

Tai pasakęs, jis kreipėsi į damą ir tarė: 

-— Ponia, dabar aš jus atleidžiu nuo duoto man žodžio ir laisvą 
grąžinu Nikolučui. 

Perdavęs damą ir kūdikį į Nikolučo rankas, meseras Džentilė nuėjo 
ir atsisėdo savo vieton. 

Nikolučas ilgesingai apkabino žmoną ir sūnelį juo džiugesnis, juo 
mažesnę buvo puoselėjęs viltį ir kaip beįmanydamas dėkojo riteriui, 
o visi kiti verkė iš susigraudinimo, liaupsindami jo taurumą. Gyrė me- 
serą Džentilę kiekvienas, kas tik apie tai girdėjo. 

Po kelių dienų dama grįžo į namus, kur saviškiai ją pasitiko su be- 
galiniu džiaugsmu. Boloniečiai dar ilgą laiką su nuostaba žiūrėjo į ją, 
lyg į prisikėlusią iš numirusių. O meseras Džentilė amžinoje draugystė- 
je gyveno su Nikoluču, jo artimaisiais ir žmonos giminėmis. 

Ką jūs į tai pasakysite, gerosios mano draugės? Argi manytumėte, 
kad karalius, padovanojęs savo skeptrą ir karūną, ar abatas, be ypatin- 
go vargo sutaikinęs popiežių su nusikaltėliu, arba senis, atstatęs savo 
krūtinę priešininko durklui, gali prilygti meserui Džentilei? Šis riteris, 
jaunas ir aistringas, tikėjęs savo teise pasilaikyti tą, ką per apsileidimą 
išmetė laukan kiti, o jis savo laimei pakėlė, ne tik garbingai pažabojo 

aistras, bet moterį, kurios ilgus metus troško visa širdimi ir kurią norėjo 
pagrobti, dabar, kai jau turėjo savo rankose, laisva valia grąžino vyrui. 
Iš tikrųjų nė vienas čia apsakytas poelgis, man rodos, negali kilnumu 
lygintis su šituo. 


Penkta novelė 


DONA DIANORA REIKALAUJA IŠ MESERO AN- 
SALDO, KAD JIS SAUSIO MĖNESĮ ĮTAISYTŲ JAI 
SODĄ, TOKĮ GRAŽŲ KAIP GEGUŽYJE. MESERAS 
ANSALDAS PASISAMDO NEKROMANTĄ, KURIS 
ĮTAISO TOKĮ SODĄ. DIANOROS VYRAS LEIDŽIA 
JAI ATSIDUOTI ANSALDUI, BET ŠIS, IŠGIRDĘS 
APIE ŠITOKĮ JOS VYRO KILNUMĄ, JĄ ATLEI- 
DŽIA NUO DUOTOJO ŽODŽIO, O NEKROMANTAS 
ATLEIDŽIA MESERĄ ANSALDĄ, ATSISAKYDA- 
MAS NUO SUTARTO UŽMOKESČIO. 


Kai jau visa linksmoji draugija iškėlė meserą Džentilę savo liaupsi- 
nimais iki pat dangaus, karalius liepė pasakoti Emilijai; šioji, lyg to 
trokšte troškusi, drąsiai pradėjo taip: 

— Švelniosios damos, niekas neginčys, kad meseras Džentilė pasi- 
elgė tauriai; bet jeigu kas tvirtintų, kad kilniau pasielgti neįmanoma, 
gal nesunku būtų įrodyti, kad jis klysta. Apie tai aš ir ketinu papasakoti 
savo noveliukėje. 

Friulyje, krašte, kad ir šaltokame, bet žavingame savo gražiais kal- 
nais, gausingomis upėmis ir tyrais šaltiniais, yra miestas, vadinamas 
Udinė, kuriame kadaise gyveno daili ir kilminga dama, vardu Dianora, 
ištekėjusi už turtuolio Džilberto, gan malonaus ir geraširdžio žmogaus. 
Ši dama savo puikiomis būdo ypatybėmis nusipelnė to, kad ją begali- 
niai pamilo vienas didis ir kilmingas baronas, meseras Ansaldas Gra- 
densė, aukštos padėties žmogus, išgarsėjęs savo narsumu ir mandagu- 
mu. Meseras Ansaldas, karštai ją mylėdamas, darė, ką tiktai galėjo, kad 
ir Jinai jį pamiltų, dažnai siuntinėjo pas ją savo pasiuntines, tačiau jo 
triūsas buvo bergždžias. Kai donai Dianorai įgriso riterio deinavimai, 
ji, matydama, kad jis nepaiso jos nepalankumo ir nesiliauja jos mylė- 

jẹs ir siekęs, nusprendė jo atsikratyti dar negirdėtu ir, jos nuomone, 
neįvykdomu prašymu: vieną dieną, kai atėjo moteriškė, kurią baronas 
dažnai siuntinėdavo pas mylimąją, dama pasakė jai šitaip: 

— Mieloji, tu daug kartų man tvirtinai, kad meseras Ansaldas ma- 
ne myli už viską labiau, ir siūlei man nuo jo puikias dovanas. Tegu jis 
pasilieka tas dovanas sau, nes už jas aš niekad nesutiksiu nei jo pamilti, 
nei patenkinti jo norų. Bet jeigu būčiau tikra, kad jis iš tiesų mane myli 
taip, kaip tu sakai, be abejo, sutikčiau jį mylėti ir tenkinti jo geismus. 
Tegu jis įvykdo mano prašymą, o aš neatsisakysiu įvykdyti jo troškimų. 

Moterėlė tarė: 

— O ko gi, ponia, jūs pageidautumėt iš jo? 

— Štai ko aš pageidauju,— atsakė dama. — Noriu, kad ateinantį 
sausio mėnesį prie šio miesto atsirastų sodas, pilnas žalių žolynų, gė- 
lių ir lapotų medžių, lygiai toks, koks būna gegužyje. Jeigu jis to nepa- 
darys, tegu niekad nebesiuntinėja pas mane nei tavęs, nei kitų; o jeigu 
jis ir toliau prie manęs kibs, tai aš, iki šiol slėpusi visa tai nuo vyro ir 
giminių, pasiskųsiu jiems ir pasistengsiu jo atsikratyti. 

Riteris, išgirdęs Dianoros pageidavimą, suprato, kad dama to pra- 
šo, norėdama iš jo atimti paskutinę viltį; vis dėlto, nors šis dalykas jam 
atrodė sunkus ir beveik neįmanomas, ryžosi išmėginti, kas tik galima. 
Į daugel pasaulio kraštų jis išsiuntė pasiuntinius ieškoti, ar neatsirastų 
žmogaus, kuris patartų jam ir pagelbėtų. Ir pateko jam į rankas vienas 
žmogus, kuris pasisiūlė tai padaryti nekromantijos priemonėmis, jeigu 
tik gausiąs gerą atlyginimą. 

Už didelius pinigus susitaręs su juo, meseras Ansaldas džiaugsmin- 
gai laukė paskirto laiko. Kai atėjo tas metas, o šalčiai spigino smarkiau- 
si ir visa žemė buvo nuklota sniegu, vandenys ledu apsitraukę, nekro- 
mantas gražiausioje pievoje, netoli miesto, savo burtais padarė taip, 
kad paskutinę gruodžio naktį atsirado, kaip visi mačiusieji liudija, pui- 
kiausias sodas, kokio dar niekas nebuvo regėjęs, su žolynais, medžiais ir 
visokiausiais vaisiais. Ryto metą, sausio pirmąją, kai tik išvydo jį me- 
seras Ansaldas, be galo nudžiugęs, liepė priskinti gražiausių gėlių ir 
skaniausių vaisių ir slapčia nusiuntė juos damai, kviesdamas ateiti 
pasižiūrėti jos pageidaujamo sodo, idant galėtų įsitikinti jo meile ir 
prisimintų jam duotąjį žodį, sutvirtintą priesaika, o paskui, kaip gar- 
binga moteris, pasistengtų jį tesėti. 

Dama, išvydusi gėles ir vaisius ir jau iš daugelio prisiklausiusi pasa- 
kojimų apie nuostabų jį sodą, ėmė gailėtis, kad davė pažadą. Bet, nors ir 

gailėdamasi, užsigeidė pamatyti tokį stebuklą ir drauge su keliomis ki- 
tomis miesto damomis nuėjo pasižiūrėti sodo. Atsistebėjusi juo ir labai 
išgyrusi, dama, baisiai prislėgta, grįžo namo, mąstydama apie tai, ko- 
kią prievolę jai uždeda šitas sodas. Ji taip susikrimto, kad negalėjo savo 
skausmo nuslėpti — jis iškilo aikštėn, tat pastebėjo vyras ir panoro bū- 
tinai sužinoti, ko ji tokia nuliūdusi. Dama iš gėdos ilgai tylėjo; galų gale 
priversta viską prisipažino. 

Džilbertas, išgirdęs tokią naujieną, iš pradžių smarkiai užpyko, pas- 
kui, suprasdamas, kad žmonos ketinimai buvo tyri, apsigalvojęs ir už- 
gniaužęs rūstybę, tarė: 

— Dianora, išmintingai ir dorai moteriai nedera klausytis tarpi- 
ninkių nei leistis į tokius sandėrius dėl savo skaistybės. Žodžiai, pro 
ausis prasiskverbdami širdin, įgauna kur kas didesnę galią, negu dau- 
gelis mano, ir mylinčiajam beveik viskas darosi įmanoma; taigi tu blo- 
gai, Dianora, pasielgei, pirmiausia, kad jo klauseisi, antra, kad su juo 
susitarei. Bet kadangi aš gerai žinau tavo sielos tyrumą, tai, norėda- 
mas tave išpinklioti iš to pažado pančių, tau leisiu, ko gal niekas kitas 
neleistų. Taip elgtis mane verčia dar ir baimė nekromanto: jeigu tu 
riterį apgautum, jis, ko gero, įprašytų burtininką mums ką bloga pada- 
ryti. Taigi eik pas meserą Ansaldą ir, nesutepdama savo garbės, pasi- 
stenk, kad jis tave atleistų nuo šito pažado; bet jeigu kitaip negalėsi, tai 
šį kartą jam atsiduok kūnu, o ne siela. 

Žmona, girdėdama vyrą šitaip kalbant, raudojo ir sakėsi nenorinti 
iš jo tokios malonės. Tačiau Džilbertas, nors žmona ir priešinosi, užsis- 
pyręs reikalavo vykdyti jo valią. Taigi kitą rytą, vos tik auštant, dona 
Dianora, per daug neišsipuošusi, su dviem tarnais priešaky ir su kam- 
barine užpakaly, nutraukė į mesero Ansaldo namus. Riteris, išgirdęs, 
kad jo dama atėjo pas jį, labai nustebo ir, atsikėlęs ir liepęs pašaukti ne- 
kromantą, jam tarė: 

— Aš noriu, kad tu pats matytum, kokią brangenybę tavo menas 
man padovanojo! 

Mandagiai pasitikęs ją ir su didžia pagarba priėmęs, nepasiduoda- 
mas jokiam nešvankiam geismui, meseras Ansaldas nusivedė visus į 
dailų kambarį, kur buvo sukurta smarki ugnis, pasisodino damą ir ta- 
rė: 

— Ponia, jeigu meilė, kurią aš ilgus metus nešiojausi jums savo 
širdyje, nusipelno kokio atpildo, tai prašau, nepasivaržykite atskleisti 
man tikrąją priežastį, atvedusią jus čion šitokią valandą ir su tokia pa- 
lyda. 

Dama, susigėdusi ir beveik su ašaromis akyse, atsakė: 

— Mesere, ne meilė jums ir ne garbės žodis mane čion atvedė, o 
mano vyro įsakymas: jis, labiau atsižvelgdamas į jūsų nederamą meilę 
negu į savo ir mano garbę, liepė man čion ateiti, ir jo įsakymu aš esu 
pasiruošusi šį kartą patenkinti visus jūsų norus. 

Jeigu meseras Ansaldas iš pradžių nustebo, tai dabar, klausydama- 
sis damos, dar labiau stebėjosi. Džilberto kilnumo sujaudintas, savo 
aistrą pakeitė gailesčiu ir tarė: 

— Ponia, jeigu yra taip, kaip jūs sakote, tai sergėk dieve, kad aš 
plėščiau garbę žmogui, užjaučiančiam mano meilę; todėl būkite čia, 
kiek jums patinka nelyginant mano sesuo, o kai norėsite, laisvai sau 
galėsite išeiti; bet grįžusi neužmirškite tinkamai atsidėkoti vyrui už 
tokį jo kilnumą, ateityje visados mane laikydama savo broliu ir tarnu. 

Dama, girdėdama šiuos žodžius, be galo nudžiugusi tarė: 

— Žinodama jūsų taurumą, aš buvau tvirtai įsitikinusi, kad mano 
atėjimas čion baigsis kaip tik šitaip. Užtat aš amžinai jums būsiu dė- 
kinga. 

Atsisveikinusi ir garbingai išlydėta, dona Dianora grįžo pas Džil- 
bertą ir jam papasakojo viską, kaip buvo; nuo tada meserą Ansaldą ir 
Džilbertą sujungė glaudžiausia ir ištikima bičiulystė. 

Nekromantas, kuriam meseras Ansaldas rengėsi sumokėti žadėtąjį 
atlyginimą, pamatęs kilnų Džilberto elgesį su meseru Ansaldu ir mese- 
ro Ansaldo su dama, tarė: 

— Gink dieve, kad, matydamas, koks kilnus Džilbertas dėl savo 
garbės, o jūs — dėl savo meilės, nebūčiau taipogi ir aš kilnus dėl savo 
atpildo; gerai žinau, kad tie pinigai pravers jums pačiam, todėl tegu 
jums ir lieka. 

Riteris susigėdo ir mėgino priversti nekromantą paimti visą ar dalį 
sutarto užmokesčio, bet stengėsi jis veltui. Kai burtininkas po trijų die- 
nų savo sodą pragaišino ir panoro iškeliauti, riteris gražiai su juo atsi- 
sveikino ir, užgesinęs geidulius, rodė damai tik nuoširdžią draugystę. 

Ką į tai pasakysim, meilingosios damos? Negi meilę beveik miru- 
siai damai, jau atvėsusią dėl išblėsusios vilties, statysime aukščiau už 
kilnumą mesero Ansaldo, mylinčio dar liepsningiau nei kada nors, de- 
gančio dar didesne viltimi ir laikančio grobį savo rankose? Iš tiesų 
kvaila, man regis, būtų manyti, kad anas kilnumas galėtų lygintis su 
šituo. 

KARALIUS NUGALĖTOJAS KAROLIS SENASIS ĮSI- 

MYLI VIENĄ MERGAITE; GĖDYDAMASIS ŠITOS 

SAVO PAIKYSTĖS, GARBINGAI IŠTEKINA JĄ IR 
JOS SESER]. 


Jeigu kas norėtų smulkiai atpasakoti įvairius damų samprotavi- 
mus apie tai, kuris kilniau pasielgė su dona Dianora — Džilbertas, 
meseras Ansaldas ar nekromantas — per daug ilga būtų byla. Leidęs 
bent kiek pasiginčyti, karalius, žvelgdamas į Fjametą, liepė jai pasa- 
koti kitą novelę ir šitaip padaryti galą disputams. Nėmaž nedelsdama, 
ji pradėjo: 

— Žavingosios damos, aš visada laikiausi nuomonės, kad tokioje 
draugijoje kaip mūsiškė reikia pasakoti išsamiai, idant per didelis glau- 
stumas neduotų progos kilti ginčams dėl apsakytųjų dalykų reikšmės. 
Disputai labiau dera mokyklose tarp mokinių negu tarp mūsų, kurių 
išmanymo vos užtenka rateliui ir verpstei. Todėl aš, jau turėjusi gal- 
voje vieną bent kiek miglotos prasmės novelę, dabar, matydama jūsų 
nesantarvę dėl jau girdėtųjų, atidedu ją į šalį ir jums papasakosiu 
kitą, ne apie kokį nors menką žmogelį, o apie šaunų karalių, kuris 
pasielgė riteriškai, nėmaž nesutepdamas savo garbės. 

Turbut visos jūs ne kartą esate girdėjusios minint karalių Karolį 
Senąjį, arba Pirmąjį, kuris, leidęsis į drąsų karo žygį, iškovojo šlovin- 
gą pergalę prieš karalių Manfredą??!, išvijęs iš Florencijos gibelinus 
ir sugrąžinęs ten gvelfus. Tada turėjo apleisti gimtąją Florenciją ir 
vienas riteris, vardu pavarde meseras Neris delji Ubertis???, su visa 
savo šeimyna ir su dideliais pinigais. Nusprendęs nesidanginti svetur, 
o pasilikti po karaliaus Karolio sparnu, jis išsikėlė į Kastelamarę di 
Stabiją, trokšdamas užuočioje ir ramybėje baigti savo dienas. Čia, gal 
per vieną kilpinio šūvį nuo miesto, tarp alyvų, kaštonų ir riešutmedžių, 
gausiai augančių tame krašte, jis nusipirko žemės sklypą, kur pasista- 
tydino dailų, patogų rūmą, šalia jo užveisė puikų sodą, o vidury sodo, 
muūusišku papročiu, kadangi tekančio vandens čia netrūko, įtaisė gražų, 
skaidrų tvenkinį, į kurį prileido daugybę įvairiausių žuvų. 

Riteriui begalvojant tik apie tai, kaip savo sodą kuo labiau pagra- 
žinti ir išdabinti, vieną dieną, karštymečiu, karalius Karolis atvyko į 
Kastelamarę bent kiek pailsėti. Ten, išgirdęs apie mesero Nerio sodo 

grožybę, užsigeidė jį pamatyti. Sužinojęs, kad sodo savininkas priklau- 
so priešingai partijai, karalius nusprendė pasirodyti riteriui juoba 
draugiškesnis ir liepė jam pasakyti, kad sykiu su keturiais dvariškiais 
norįs kitą vakarą ramiai sau pavakarieniauti jo sode. Meserą Nerį la- 
bai pradžiugino ši naujiena: puikiausiai pasiruošęs ir davęs namiš- 
kiams reikiamų nurodymų, jis priėmė karalių gražiajame savo sode 
taip svetingai, kaip tik galėjo ir mokėjo. Apžiūrėjęs mesero Nerio so- 
dą bei namą ir viską išliaupsinęs, karalius nusiplovė rankas ir atsisėdo 
už vieno iš stalų, padengtų ties tvenkiniu, savo palydovą, grafą Gvi- 
dą di Monfortę?““, pasisodino greta savęs iš vienos pusės, meserą 
Nerį — iš antros, o trims kitiems, su juo atvykusiems, liepė sėstis ten, 
kur meseras Neris nurodys. Valgiai buvo prašmatnūs, vynai puikūs ir 
brangūs; malonios vaišių nuotaikos nedrumstė joks triukšmas ir įky- 
rumas, tad karalius viską labai gyrė. 

Kol jis linksmai vakarieniavo gėrėdamasis nuošalia vietove, į sodą 
įėjo dvi mergaitės, gal penkiolikmetės, geltonais lyg aukso gijos, gar- 
biniuotais plaukais ir su slenktenių vainikėliais ant galvos; jų veidai 
labiau panėšėjo į angelų, o ne į žemiškų būtybių veidus — tokie buvo 
švelnus ir gražūs. Jos dėvėjo balto it sniegas, ploniausio lino tuniko- 
mis, užsivilktomis ant nuogo kūno: iki juosmens tas rūbas buvo glau- 
džiai aptemptas, o apačion krito plačiomis klostėmis iki pat pėdų. 
Pirmoji nešė ant pečių du tinklus, prilaikydama juos kairiąja ranka, 
o dešinėje turėjo ilgoką žalgą. Antroji, einanti iš paskos, ant kairiojo 
peties nešėsi keptuvę, po pažastimi ryšuliuką malkų, vienoje ranko- 
je — trikojį, o antroje — dubenėlį su aliejum ir degantį fakeliuką. 

Išvydęs jas, karalius nustebo ir smalsiai laukė, kas čia bus. Mergai- 
tės droviai priėjo ir pagarbiai nusilenkė karaliui, o paskui nusileido 
prie tvenkinio. Toji, kuri nešė keptuvę, pastatė ją ant žemės, o paskui 
ir kitus daiktus, paėmė iš draugės žalgą, ir abidvi įbrido į tvenkinį. 
Vanduo joms siekė iki krūtinės. Vienas mesero Nerio tarnas greit su- 
kūrė ugnį, pastatė ant trikojo keptuvę ir, įpylęs į ją aliejaus, laukė, kol 
mergaitės išmes žuvų. Viena iš jųdviejų makalavo žalga tose vietose, 
kur, kaip žinojo, slepiasi žuvys, o antroji laikė ištempusi tinklą. Trum- 
pu laiku jos prižvejojo daug žuvų ir išmetė tarnui, o šis dėjo beveik 
gyvas į keptuvę. Karalius su didžiausiu malonumu akylai sekė jų žve- 
jybą. Pačias gražiausias žuvis mergaitės, iš anksto primokytos, atrink- 
davo ir užmesdavo ant stalo prieš karalių, grafą Gvidą ir tėvą. Šitos 
žuvys, šokinėjančios po stalą, tiek išjudino ir pralinksmino karalių, 
kad jis savo rėžtu sugriebdavo vieną kitą ir vikriai sviesdavo atgal 

merginukėms. Taip valiūkavo jie kurį laiką, kol tarnas tas žuvis iškepė 
ir, mesero Nerio įsakymu, patiekė karaliui greičiau kaip lengvą, švie- 
žią užkandį, o ne kaip brangų ir skanų valgį. 

Matydamos, kad žuvų prižvejota ir prikepta pakankamai, mergai- 
tės išbrido iš tvenkinio; jų baltas, plonutis, prilipęs apdaras beveik 
visai nedengė švelnių kūno linijų; abi, susirinkusios atsineštus daiktus, 
droviai praėjo pro karalių ir grįžo namo. 

Karalius, grafas ir tie, kur aptarnavo prie stalo, negalėjo atplėšti 
akių nuo šitų mergaičių, visi liaupsino jų grožį ir sudėjimą, be to, jų 
meilumą ir mandagumą; bet ypač jos patiko karaliui. Kai jiedvi išlipo 
iš vandens, karalius taip įsistebeilijo į jas, apžvelgdamas kiekvieną 
dalį jų kūno, kad jeigu kas tuo momentu jį būtų kumštelėjęs, tikriausiai 
nebūtų nė pajutęs. Vis tebegalvodamas apie jas ir dar nežinodamas, 
kas tokios jiedvi būsiančios ir iš kur, staiga jis pajuto, kad jo širdyje 
bunda karščiausias troškimas joms patikti, taigi suprato, kad įsimylės, 
jeigu nesuims savęs į nagą. Jis ir pats nežinojo, katra jam labiau pa- 
tinka: taip jos buvo panašios viena į antrą. Tokių minčių apniktas, 
po valandėlės jis kreipėsi į meserą Nerį ir paklausė, kas tiedvi panelės. 
Meseras Neris atsakė: 

— Monsinjore, čia mano dukros dvynukės: vienos vardas Dži- 
nevra Gražuolė, o antrosios — Izota Geltonplaukė??“. 

Karalius labai jas išgyrė ragindamas ištekinti. Meseras Neris atsa- 
kė, kad neturįs joms kraičio, todėl negalįs apie tai nė svajoti. Kai jau 
vakarienei beliko duoti vien tiktai vaisių, vėl pasirodė abi mergaitės 
puošniausiomis taftinėmis suknelėmis su dviem dideliais sidabro indais 
rankose, kaupinais įvairiausių vaisių, kokių tik buvo tuo metu, ir pa- 
statė juos ant stalo prieš karalių. Paskui bent kiek pasitraukė atgal ir 
uždainavo dainą, prasidedančią žodžiais: 


Kur mane nuvedei, Amure, 
Man truksta žodžių apsakyti... 


Jos dainavo taip švelniai ir maloniai, kad karaliui, su pasigėrėjimu 
į jas bežiūrinčiam ir beklausančiam, atrodė, jog čion nusileido ir gieda 
angelų choras. Padainavusios jiedvi priklaupė ir paprašė karalių 
atleidžiamos. Nors karaliui ir sunku buvo su jomis skirtis, tačiau Jis 
linksmu veidu leido mergaitėms pasišalinti. 

Po vakarienės karalius su savo palydovais, sėdę ant žirgų, atsisvei- 
kino meserą Nerį ir, šnekučiuodamiesi apie šį bei tą, grįžo į karaliaus 
rūmus. Čia, slėpdamas savo susižavėjimą ir niekaip neįstengdamas 

užmiršti dailiosios Džinevros grožio ir meilumo, karalius negalėjo 
tvarkyti netgi svarbių valstybinių reikalų ir taip įsipainiojo į meilės 
tinklus, kad apie nieką kitą beveik ir negalvojo. Prasimetęs kitokiomis 
dingstimis, jis artimai susibičiuliavo su meseru Neriu ir gan dažnai 
lankė gražų jį jo sodą, kad gautų pasimatyti su Džinevra. Įsimylėjęs 
Džinevrą, karalius pamilo ir jos seserį, kaip du lašu panašią į ją. Nebe- 
galėdamas ilgiau kentėti ir nerasdamas kitokio būdo, nusitvėrė minties 
pagrobti iš tėvo ne vieną, o abi mergaites, ir savo meilę ir ketinimą 
atskleidė grafui Gvidui. Šis garbingas vyras jam atsakė: 

— Monsinjore, aš labai stebiuosi tuo, ką jūs man kalbate, nes, 
be abejo, geriau už visus pažįstu jūsų būdą nuo pat mažumės iki šių 
dienų. Man regis, net jūsų jaunystėje, kai meilė ypač lengvai suleidžia 
nagus į širdį, aš niekad nesu matęs tokios jūsų aistros; girdėti, jog 
dabar, kai jau artinatės į senatvę, mirštate iš meilės, man tokia naujie- 
na ir tokia keistybė, kad atrodo kone stebuklas. Jeigu man derėtų jums 
prikaišioti, aš gerai žinau, ką pasakyčiau, ypač atsižvelgdamas į tai, 
kad jūs dar nepaleidote iš rankų ginklo, kad karaliaujate neseniai 
užkariautame krašte, tarp nepažįstamų žmonių, tarp apgavikų ir išda- 
vikų; jums prieš akis dar tiek didžiausių rūpesčių ir svarbių reikalų; 
dar nespėjote įsitvirtinti soste ir tarp šitiek darbų jau spėjote atsiduoti 
meilės vilionėms! Čia ne didžiadvasio karaliaus, o silpnadvasio jaunuo- 
lio užgaidai! Be to, o tas dar blogiau, jūs sakotės norį pagrobti abidvi 
dukreles iš vargšo riterio, kuris vaišino jus savo namuose dosniau, negu 
leidžia jo ištekliai; dar labiau trokšdamas jus pagerbti, parodė jums 
savo dukteris beveik nuogas, tuo lyg ir sakydamas, kaip didžiai jis 
pasikliauja jumis ir kaip tvirtai įsitikinęs, kad jūs esate karalius, o ne 
plėšrus vilkas. Nejaugi jūs taip greit pamiršote, kad Manfredo smurtas 
prieš moteris??? jums ir atvėrė kelią į šį sostą. Ar girdėta kur didesnė 
išdavystė, verta amžinų pragaro kančių, kai iš žmogaus, jus priimančio 
savo viešnagėn, jūs atimate jo garbę, jo viltį, jo paguodą? Ką pasakytų 
apie jus visi, jeigu taip padarytumėt? Gal manote, kad pasiteisinimui 
užtektų tarti: aš taip pasielgiau todėl, kad jis gibelinas? Argi karalių 
teisingumas leidžia taip elgtis su tais, kurie atsiduoda į jų rankas, nors 
ir kažin kas jie būtų? Aš jums primenu, karaliau: didžiausia jums gar- 
bė, kad nugalėjote Manfredą, bet dar didesnė garbė patį save nugalėti. 
Todėl jūs, kurio pareiga drausminti kitus, pirmiausia pats save sudraus- 
minkite, pažabokite savo geidulius ir nenorėkite tokia dėme suteršti 
to, kas su tokia šlove įgyta. 

Šitie žodžiai skaudžiai sugildė karaliaus širdį ir tuo labiau jį nu- 

liūdino, kad jis pats šiuos priekaištus laikė teisingais; tad, giliai atsi- 
dusęs, tarė: 

— Grafe, dabar aš iš tikrųjų suprantu, jog prityrusiam kariui 
daug lengviau ir paprasčiau atrodo nugalėti kad ir stipriausią priešą 
negu savo paties geidulius. Nors mano sielvartas ir didelis ir man reikės 
begalinių pastangų, bet jūsų žodžiai taip mane paveikė, jog nepraeis 
nė keletas dienų, o aš jums darbais įrodysiu, kad, kaip mokėjau nuga- 
lėti kitus, mokėsiu nugalėti ir patį save. 

Kelioms dienoms praslinkus po šito pokalbio, karalius grįžo į Nea- 
polį, kad neturėtų progos niekingai pasielgti ir kad atsilygintų riteriui 
už vaišingumą: nors ir labai skaudu jam buvo atiduoti kitam tai, ko 
pats sau geiste geidė, vis dėlto nusprendė ištekinti abi merginas ir ne 
kaip mesero Nerio, o kaip savo dukteris. Mesero Nerio sutikimu, 
karalius davė joms puikiausią kraitį ir išleido Džinevrą Gražuolę 
už mesero Mafėjo da Palicio, o Izotą Geltonplaukę už mesero Gvil- 
jelmo dela Manjos, kilmingų riterių ir žymių baronų. 

Ištekinęs jiedvi, karalius, baisaus sielvarto slegiamas, išvyko į Apu- 
liją ir nuolatiniuose žygiuose taip užgniaužė savo geidulius, kad, su- 
traukęs ir sutrupinęs meilės pančius, iki dienų galo liko laisvas nuo 
šios aistros. 

Atsiras gal tokių, kurie pasakys, kad karaliui buvo tik menkniekis 
išleisti už vyrų dvi merginas. Bet aš laikau didžia, netgi didžiausia 
dorybe, kad taip pasielgė įsimylėjęs karalius, ištekinęs tą, kurią pats 
mylėjo, nenuskynęs nuo savo meilės nei lapelio, nei žiedelio, nei vai- 
siaus. Štai kaip pasielgė taurusis valdovas, karališkai apdovanojęs 
kilmingą riterį, girtinai pagerbęs mylimas merginas ir vyriškai nugalė- 
jẹs patį save. 

KARALIUS PETRAS, SUŽINOJĘS, KAIP AISTRIN- 

GAI JĮ MYLI LIGONĖ LIZA, PAGUODŽIA JĄ, O 

PASKUI IŠTEKINA UŽ KILMINGO JAUNUOLIO 

IR, PABUČIAVĘS Į KAKTĄ, VISADA LAIKO SAVE 
JOS RITERIU. 


Fjametai užbaigus savo novelę, visi ilgai liaupsino vyrišką kara- 
liaus Karolio didžiadvasiškumą, nors viena iš ten esančių damų, gibe- 


Dešimta diena 564 


linė, ir nenorėjo už tai jo pagirti. Galiausiai Pampinėja, karaliaus 
įsakyta, pradėjo šitaip: 

— Gerbiamosios damos, neatsiras nė vieno supratingo žmogaus, 
kuris neatsilieptų apie gerąjį karalių Karolį taip pat kaip ir jūs, išskyrus 
tą, kuri jo nemėgsta dėl kitos priežasties. Bet man prisiminė gal ne 
mažiau girtinas jo poelgis su viena mūsų florentiete mergina; apie tai 
aš ir norėčiau jums papasakoti. 

Tuo metu, kai prancūzai buvo išvyti iš Sicilijos???, gyveno Palerme 
musiškis florentietis vaistininkas, vardu pavarde Bernardas Pučinis, 
turtingas žmogus, kuriam pati buvo padovanojusi vieną vienintelę 
gražuolę dukterį, jau sulaukusią nuotakos amžiaus. Karalius Pet- 
ras Aragonietis, tapęs salos valdovu, surengė su savo baronais Palerme 
puikią šventę. Kai per šitą šventę pasirodė turnyre karalius, kataloniš- 
kais šarvais apsišarvavęs, Bernardo duktė, vardu Liza, kuri stovėjo 
prie lango drauge su kitomis damomis, pamačiusi karalių besirungiant, 
taip juo susižavėjo, kad, vieną antrą kartą į jį pažvelgusi, aistringai 
įsimylėjo. 

Pasibaigus šventei, ji, gyvendama tėvo namuose, apie nieką kita 
nebegalėjo galvoti, kaip vien apie šią didžią ir iškilnią meilę. Ypač ją 
skaudino tai, kad ji suprato žemą savo padėtį ir neturėjo nė mažiausios 
vilties, kad jos lūkesčiai išsipildytų. Vis dėlto ji negalėjo išrauti šios 
meilės iš savo širdies, o bijodama susilaukti dar didesnių nemalonumų, 
nedrįso jos išpažinti. Karalius šito nenumanė, o ir nė kiek jam tatai 
nerūpėjo, taigi mergina slapčiomis kentėjo neįsivaizduojamas kančias. 
Nelaiminga meilė jos širdyje tolydžio vis augo ir galiausiai virto juoda 
melancholija. Nebeištverdama gražuolė apsirgo ir diena iš dienos 
tiesiog bežiūrint tirpo lyg sniegas saulėje. Jos tėvas bei motina, labai 
dėl to sielvartaudami, darė, ką begalėjo, guodė, kaip bemokėjo, kvietė 
gydytojus, davinėjo vaistus. Bet viskas buvo perniek, nes ji, lyg nusi- 
vylusi savo meile, nebenorėjo gyventi. 

Kartą, kai tėvas siūlėsi patenkinti bet kokį jos pageidavimą, jai 
šovė į galvą mintis prieš mirtį kokiu nors tinkamu būdu apreikšti 
karaliui savo meilę ir nusistatymą. Tad ji paprašė tėvo pakviesti jai 
Minučą d'Arecą. Anuomet Minučas garsėjo kaip geriausias giesmi- 
ninkas ir muzikantas, kurį mielai priimdavo pats karalius Petras. 
Tėvas, manydamas, kad duktė nori pasiklausyti Minučo dainų ir 
muzikos, davė jam žinią, o tasai, žmogus labai malonus, tučtuojau atė- 
jo. Paguodęs ją keliais meilingais žodžiais, jis švelniai sugriežė viola 
vieną šokį, o paskui ėmė dainuoti dainas. Merginos meilei tai buvo 

alyva į ugnį, o ne paguoda, kaip manė dainininkas. Liza panoro su juo 
pasikalbėti prie keturių akių ir, kai visi pasišalino, tarė jam: 

— Minučai, pasirinkau tave ištikimiausiu vienos mano paslapties 
saugotoju ir tikiuosi, kad tu niekados niekam jos neišduosi, išskyrus tą, 
kurį tau nurodysiu; antra, turiu viltį, kad padėsi man, kuo gali. O mano 
prašymas štai koks. Noriu prisipažinti tau, mielasis Minučai, kad tą 
dieną, kai mūsų karalius Petras, įžengęs į sostą, surengė didžiules 
iškilmes, aš išvydau jį rungiantis turnyre, ir mano širdyje staiga užsi- 
degė meilė jam, kuri mane privedė prie štai kokios apgailėtinos padė- 
ties. Aš gerai suprantu, kaip menkai mano meilė dera karaliui, tačiau 
neįstengiu ne tik jos užgniaužti, bet ir sumažinti; nebegalėdama pa- 
kęsti šito skausmo, aš ryžausi verčiau numirti ir savo ryžtą tesėsiu. 
Teisybė, aš mirčiau baisiai nusiminusi, jeigu jis pirmiau apie tai nesu- 
žinotų. O kas geriau galėtų jam pranešti apie šį mano nusistatymą, 
jeigu ne tu? Taigi aš pasirinkau tave ir prašau neatsisakyti. Kai šį 
reikalą atliksi, duok man žinią, idant mirdama turėčiau bent tokią 
paguodą ir išsivaduočiau nuo kančių. 

Taip pasakiusi, nutilo ir apsiliejo ašaromis. 

Minučą nustebino Lizos dvasios didingumas ir žiaurus jos nusista- 
tymas. Giesmininkui pagailo merginos, ir staiga jam dingtelėjo, kaip 
galima garbingu būdu jai patarnauti. Jis tarė: 

— Liza, duodu tau garbės žodį, kuris, būk tikra, niekad tavęs 
neapvils. Aš giriu tave už kilnią tavo dvasią, už tai, kad nukreipei širdį 
į tokį didį karalių, ir siūlau tau savo pagalbą. Jeigu tik nusiraminsi, aš 
viską sutvarkysiu taip, kad nepraslinks nė trys dienos, o aš atnešiu tau 
ypatingai brangią naujieną. Bet, negaišdamas laiko, einu ir pradėsiu 
veikti. 

Liza, dar kartą labai jį paprašiusi ir prižadėjusi nusiraminti, tarė: 

— Keliauk su dievu. 

Išėjęs Minučas nutraukė pas Miką da Sjeną?““, labai garsų anuo- 
met eiliuotoją, ir įprašė jį sukurti šią dainą: 


Lėk, lėk, Amūre mielas, pas valdovą 
Ir jam išpasakok manas kančias; 
Praneški, kad dėl jo aš, vargšė, mirštu 
Iš gėdos bailiai aistrą slėpdama. 

Tad nuolankiai meldžiu tave, Amūre, 
Skubėk į rūmus, kur jisai gyvena, 
Sakyk, kad myliu jį, kad jo geidžiu, 

Kad vien tiktai dėl jo širdis liepsnoja. 
Nuo tos akimirkos, kai pamilau jį, 
Drovumas surakino mano lūpas, 
Drąsa mane apleido... Aš bijau 
Atskleist jam savo norus ir svajas. 
Slapta aistra mane į kapą stumia. 

O gal neužsirūstintų valdovas, 
Patyręs, kaip dėl jo viena mergelė 
Kankinasi ir džiūsta vos gyva? 

Gal džiugią viltį sieloj jos įžiebtų? 
Bet tu, deja, nesiteikei, Amure, 

Man duoti tiek narsumo, kad valdovas 
Ar iš akių manųjų, ar iš laiško 
Galėtų išskaityt, kas slypi šioj 
Jaunos merginos alpstančioj širdy. 
Todėl meldžiu, pasiuntiny brangus, 
Greičiau nuskrisk pas kilnųjį valdovą 
Ir jam priminki tą lemtingą dieną, 
Kai su skydu ir ietim jį išvydau 

Ant balto žirgo šauniame turnyre. 
Tada širdin įkrito man jisai — 

Ir štai per jį aš žūti pasmerkta. 


Šitiems žodžiams Minučas tučtuojau pritaikė švelnią ir graudingą 
melodiją, kokios reikalavo turinys, ir po poros dienų nuvyko į dvarą, 
kai karalius Petras dar tebesėdėjo už stalo. Valdovas paprašė, kad 
Minučas jam ką nors padainuotų, prisitardamas savo viola. Tad jis ir 
pradėjo dainuoti šią dainą, taip švelniai grieždamas, kad visi, kas tik 
buvo karaliaus menėje, ištempė ausis ir klausėsi nustebę, tylėdami, o 
karalius bene atidžiau už kitus. Kai Minučas baigė savo dainą, karalius 
jį paklausė, iš kur jinai atsirado, nes niekad tokios dar negirdėjęs. 

— Monsinjore,— atsakė Minučas,— dar nepraėjo nė trys dienos, 
kai sudėti žodžiai ir sukurta muzika. 

O kai karalius paklausė, kam ji skirta, Minučas atsakė: 

— Aš niekam nedrįstu to atskleisti, vien jums. 

Baigęs pietauti, karalius, norėdamas sužinoti, kas čia per paslaptis, 
pasikvietė Minučą į savo kambarį. Giesmininkas iš eilės viską papasa- 
kojo, ką girdėjęs. Karalius tuo pasidžiaugė, labai išgyrė Lizą ir tarė: 

— "Tokiai puikiai merginai reikia parodyti užuojautos: nueik pas 

ją ir karaliaus vardu paguosk. Pasakyk, kad šią pat dieną vakarop 
būtinai ją aplankysiu. i 

Minučas, itin laimingas, kad neša merginai tokią linksmą naujieną, 
potekinis nuskubėjo pas ją su savo viola ir, šnekučiuodamas prie ketu- 
rių akių, persakė jai viską, o paskui sudainavo ir tą dainą, prisitarda- 
mas viola. 

Mergina taip nušvito iš džiaugsmo, kad tučtuojau pasirodė aiškūs 
sveikėjimo ženklai; niekam iš namiškių to nežinant ir neįtariant, ji 
aistringai laukė vakaro, kada turėjo pamatyti savo valdovą. 

Karalius, kilnus ir geraširdis valdovas, keliskart apgalvojęs visa, 
ką buvo girdėjęs iš Minučo, ir puikiausiai žinodamas merginą ir jos 
grožį, pajuto dar daugiau gailesčio negu pirma; vakarop, sėdęs ant 
žirgo neva pasijodinėti, jis atjojo prie vaistininko namų; paprašęs 
atidaryti jam gražųjį sodą, kurį vaistininkas turėjo, nulipo nuo žirgo 
ir po kiek laiko paklausė Bernardą, kaip gyvuojanti jo dukra, ar dar 
neištekėjusi. Bernardas atsakė: 

— Monsinjore, ji neištekėjusi, o be to, dabar serga; tiesa, nuo 
devintos valandos sveikata jos nuostabiai pagerėjo. 

Karalius bemat suprato, kas yra kaltininkas to staigaus pagerėjimo, 
ir tarė: 

— Dievaži, būtų didelis nuostolis, jeigu pasaulis taip greit nustotų 
tokios gražios būtybės; mes norime ją aplankyti. 

Netrukus, tik dviejų dvariškių ir Bernardo lydimas, jis nuėjo į jos 
kambarį ir įžengęs prisiartino prie lovos, kur, šiek tiek pasikėlusi, 
mergina ilgesingai jo laukė; paėmęs ją už rankos, tarė: 

— Dona Liza, kas čia dabar? Jūs tokia jauna ir turėtumėt guosti 
kitas, o leidžiate sau sirgti? Mes prašome jus teiktis iš meilės mums 
sustiprėti ir kuo greičiau pasveikti. 

Mergina, prisilietus prie jos rankų tam, kurį ji visų labiausiai my- 
lėjo, nors bent kiek ir susigėdo, vis dėlto sieloje pajuto tokį džiaugsiną, 
lyg būtų atsidūrusi rojuje, ir kaip bemokėdama atsakė: 

— Valdove, silpnoms savo jėgoms pernelyg sunkią išdrįsau užsi- 
krauti naštą, todėl ir apsirgau; bet per jūsų malonę aš greit pasveiksiu 
iš šios ligos. 

Vienas tik karalius tesuprato slaptą šių žodžių prasmę ir dar labiau 
įvertino merginą, širdyje ne sykį priekaištaudamas likimui, kuris pa- 
darė ją tokio žmogaus dukra; pabuvęs su ja kiek laiko ir dar labiau ją 
paguodęs, atsisveikino. 

Šitas karaliaus žmoniškumas plačiai buvo giriamas, o vaistininkui 

ir jo dukrai atnėšė didelę garbę. Ypač Liza po šio aplankymo buvo 
tokia laiminga, kokia niekados dar nėra buvusi jokia dama su savo 
mylimuoju. Įgavusi vilties, per keletą dienų ji pasveiko ir rados gražes- 
nė negu kada nors. Pasveikus Lizai, karalius, su karaliene apsvarstęs, 
kokį atpildą reikia jai duoti už tokią meilę, sėdo ant žirgo ir, daugelio 
baronų lydimas, atjojo į vaistininko namus; įėjęs į sodą, liepė pašauk- 
ti Bernardą ir jo dukterį. Tuo tarpu atvyko ir karalienė su būriu da- 
mų, priėmė merginą į savo draugiją, ir prasidėjo didelė linksmybė. 
Po kiek laiko karalius su karaliene pasišaukė Lizą, ir karalius jai 
tarė: 

— Taurioji mergele, didi tavo meilė verta ir didelio atpildo. Mes 
norime, kad tu iš meilės mums teiktumeis priimti dovaną. O toji dovana 
štai kokia: kadangi tu esi jau nuotaka, mes norime, kad pasirinktum 
sau vyru tą, kurį mes tau skiriame; nepaisant to, aš visada ketinu vadin- 
tis tavo riteriu, nieko daugiau nereikalaudamas iš tokios meilės, kaip 
vieno bučinio. 

Mergina skaisčiai užraudo iš gėdos ir, nusilenkdama karaliaus 
valiai, tyliu balsu atsakė: 

— Valdove, esu tikra, daugelis, jeigu būtų sužinoję, kad jus įsi- 
mylėjau, būtų mane laikę pamišėle, nesuprantančia nei savo, nei jūsų 
padėties. Bet visaregintis dievas tebūnie man liudininkas: tą akimirką, 
kai man kritote į širdį, aš gerai nusimaniau, kad jūs esate karalius, o 
aš — vaistininko Bernardo duktė ir kad man nedera kreipti sielos 
liepsną į tokias aukštybes. Bet jūs geriau už mane žinote, kad meilė 
gimsta ne iš šalto apsigalvojimo, o iš geismo ir patikimo. Mano protas 
daug kartų priešinosi tai meilei, bet, neįstengdama savęs nugalėti, aš 
jus mylėjau, myliu ir visada mylėsiu. Tiesa, kai pajutau, kad mane už- 
valdė meilė jums, aš tučtuojau nusprendžiau, kad jūsų norai sykiu bus 
ir mano norai; todėl aš ne tik mielai priimsiu ir gerbsiu tą vyrą, kurį 
malonėsite skirti ir kuris suteiks man garbę ir padėtį, bet jeigu net 
įsakytumėt šokti į ugnį, su džiaugsmu šokčiau, jeigu tik būčiau tikra, 
kad jums tat malonu. Patys žinote, kaip menkai man dera turėti kara- 
lių savo riteriu, todėl į tai aš nieko daugiau neatsakysiu. O dėl vieno 
bučinio, kurio iš mano meilės prašote, to negaliu jums prižadėti be 
ponios karalienės leidimo. Tačiau už tą gera, kur jūs ir ponia karalienė 
man padarėte, tesuteikia jums dievas malonę ir atpildą, nes aš pati 
neturiu kuo jums atsilyginti. 

Čia ji nutilo. Karalienei labai patiko merginos atsakymas, ir jai 
Liza pasirodė tokia protinga, kaip buvo sakęs karalius. Pasikvietęs 

Lizos tėvą bei motiną ir sužinojęs, kad juodu patenkinti šiuo sumany- 
mu, karalius pasišaukė vieną kilmingą, tačiau beturtį jaunikaitį, vardu 
Perdikonę, ir, įteikęs du žiedus, liepė jam, anaiptol neatsikalbinėjan- 
čiam, susižieduoti su Liza. Be daugybės brangių puošmenų, kurias 
padovanojo nuotakai karalienė, karalius tučtuojau padovanojo jau- 
nikiui Čefalą ir Kalatabelotą, du gražius ir pelningus dvarus, saky- 
damas: 

— Mes tau juos duodame kaip žmonos kraitį; o ką mes ketiname 
tau pačiam dovanoti, pamatysi ateityje. 

Po tų žodžių, kreipdamasis į merginą, karalius pridūrė: 

— Dabar mes norime nusiskinti vaisių, koks mums priklauso gauti 
iš jūsų meilės. 

Ir, abiem rankom apkabinęs jos galvą, pabučiavo į kaktą. 

Perdikonė, Lizos tėvas bei motina ir ji pati, be galo laimingi, iškėlė 
didžiulę puotą ir linksmas vestuves. 

Kaip daugelis tvirtina, karalius ištikimai laikėsi duotojo merginai 
žodžio: kol buvo gyvas, visada vadinosi jos riteriu ir, į kokį tik žygį 
traukdavo, niekad neryšėdavo kitokio raiščio, kaip vien tą, kurį jam 
atsiųsdavo jaunoji dama. 

Štai kokiu elgesiu karaliai pavergia širdis, skatina geradarybes ir 
nusipelno amžiną šlovę. Šiandieną joks ar gal tik retai kuris valdovas 
tėra linkęs į tokius kilnius veiksmus, nes dauguma jų virto žiauruoliais 
ir tironais. 

SOFRONIJA IŠTEKA UŽ GIZIPO, BET Iš TIKRŲJŲ 
YRA TITO KVINCIJAUS FULVO ŽMONA IR DRAU- 
GE SU JUO IŠVYKSTA Į ROMĄ. ČION KAIP PAVAR- 
GĖLIS ATKELIAUJA IR GIZIPAS; MANYDAMAS, 
KAD TITAS JĮ NIEKINA, GIZIPAS PAREIŠKIA NU- 
ŽUDES ŽMOGŲ IR UŽ TAI PASMERKIAMAS MY- 
RIOP. ATPAŽINĘS GIZIPĄ IR NORĖDAMAS JĮ 
IŠGELBĖTI, TITAS PRISIIMA KALTĘ SAU. TIKRA- 
SIS ŽUDIKAS, MATYDAMAS ŠITAI, PASIDUODA 
PATS. OKTAVIANAS IŠLAISVINA VISUS TRIS. 

TITAS IŠTEKINA UŽ GIZIPO SAVO SESERĮ IR 
PASIDALIJA SU JUO VISĄ SAVO TURTĄ. 


Kai Pampinėja nustojo pasakoti ir visos damos, ypač gibelinė, 
išgyrė karalių Petrą, Filomena, karaliaus įsakyta, pradėjo: 

— "Tauriosios damos, kas nežino, kad karaliai, jeigu tik nori, di- 
džiausius dalykus gali padaryti ir iš jų ypač reikalaujama kilnumo. 
Kas galėdamas daro tai, ką privalo, tas gerai elgiasi. Bet ar reikia juo 
pernelyg stebėtis ir į padanges kelti? Daug daugiau pagyrų nusipelno 
tie, kurie kilniai elgiasi, nedidelę galią turėdami, nes iš tokių mažiau 
ir reikalaujama. Jeigu jūs taip iškalbingai giriate ir gražiais laikote 
karalių veiksmus, aš nė kiek neabejoju, kad dar labiau gėrėsitės ir dar 
labiau liaupsinsite tokių kaip mes žmonių darbus, jeigu jie prilygsta 
ar net pralenkia karalių veiksmus. Todėl aš ir ryžtuosi jums papasakoti 
savo novelėje apie kilnų ir girtiną dviejų draugų, paprastų piliečių, 
elgesį 22. 

Anuomet, kai Oktavianas Cezaris, dar nepramintas Augustu 
valdė Romos imperiją kaip triumvirato narys, gyveno Romoje kilmin- 
gas žmogus, kuris vadinosi Publijus Kvincijus Fulvas. Turėdamas 
sūnų, vardu Titą, apdovanotą nuostabiais gabumais, išsiuntė jį į Atėnus 
mokytis filosofijos. Tėvas pavedė jį globoti vienam kilmingam žmo- 
gui, vardu Kremetui, senam savo bičiuliui. Kremetas apgyvendino 
Titą savo namuose kartu su savo sūnum, vardu Gizipu, ir abu juos, 
Titą ir Gizipą, atidavė mokyti filosofui Aristipui““?. Jaunuoliai, sykiu 
gyvendami ir bendraudami, panašūs būdais ir polinkiais, taip susibro- 
liavo ir susidraugavo, kad juos išskyrė tik mirtis. Nė vienas iš jųdviejų 
neturėjo nei džiaugsmo, nei ramybės, jeigu nebūdavo krūvoj. Sykiu 
jie pradėjo mokslus, ir tiek Gizipas, tiek Titas, puikiais gabumais 
apdovanoti, su didžiu pagyrimu koja kojon žengė į šlovingas filosofijos 
aukštumas. 

Taip juodu gyveno trejus metus, begalinį džiaugsmą teikdami 
Kremetui, kuris beveik lygiai mylėjo abu. Bet atsitiko taip, kaip visiems 
atsitinka: Kremetas, jau senas, ėmė ir numirė. Abu jaunuoliai vienodai 
gedėjo, lyg būtų nustoję bendro tėvo, ir Kremeto giminės bei draugai 
nežinojo, katrą iš jųdviejų derėtų labiau guosti. Po keleto mėnesių 
Gizipo draugai ir giminės atėjo pas jį ir sykiu su Titu ėmė jaunuolį 
įtikinėti, kad reikia vesti, ir surado jam nuostabaus grožio merginą, 
Atėnų pilietę, vardu Sofroniją. Kai artėjo vestuvėms skirtas laikas, 
Gizipas kartą paprašė Titą eiti drauge pažiūrėti jo sužadėtinės, nes 

dar nė sykį nebuvo jos matęs. Jiedviem nuėjus ten ir mergaitei atsi- 
sėdus tarp jų, Titas, lyg norėdamas įvertinti draugo sužadėtinės grožį, 
atidžiai apžvelgė ją nuo galvos iki kojų ir taip susižavėjo, kad slapčia 
užsiplieskė tokia meile jai, kokia dar niekad neliepsnojo nė vienas 
įsimylėjėlis. 

Kiek laiko pabuvę su ja, draugai sugrįžo namo. Čia Titas, įėjęs 
į savo kambarį, ėmė galvoti apie jam patikusią merginą, tuo labiau 
įsidegdamas, kuo ilgiau narpliojo šią mintį. Suvokęs šitai, jis giliai 
atsiduso ir ėmė kalbėti pats sau: „O, koks pasigailėtinas tavo gyveni- 
mas, Titai! Kur tu sudėjai savo širdį, meilę ir viltį? Argi nesupranti, 
kad už Kremeto ir jo šeimos svetingumą, už nuoširdžią draugystę tarp 
tavęs ir Gizipo, su kuriuo ji sužadėta, tu privalėtum šią merginą gerbti 
kaip seserį? Kodėl gi ją myli? Kur tave traukia apgaulinga meilė? Kur 
masina viliūgiška viltis“? Praverk dvasios akis ir pažink pats save, 
nelaimingasai! Ateik į protą, pažabok geidulius, numalšink liguistus 
troškimus ir nukreipki mintis kitur. Pačioj pradžioj pasipriešink savo 
gašlybei ir nugalėk save, kol dar laikas. Tau nevalia šito geisti, tai 
nedora; turėtum bėgti nuo to, ko sieki, net jeigu būtum tikras, kad 
pasieksi (o juk nesi tikras), nes taip reikalauja draugystė ir pareiga. 
Ką gi tu ketini daryti, Titai? Mesk šią nedorą meilę, jeigu nori garbin- 
gai elgtis!“ Bet, prisiminęs Sofroniją, imdavo galvoti atvirkščiai ir, 
smerkdamas pirmesniuosius samprotavimus, kalbėdavo sau: „Meilės 
įstatymai visų galingiausi, jie griauna ne tik draugystės, bet netgi dievo 
įstatymus: kiek kartų atsitinka, kad tėvas pamilsta dukterį, brolis — 
seserį, pamotė — posūnį? Tai siaubingesni dalykai negu meilė draugo 
žmonai, šimtąsyk pasitaikanti. Be to, aš esu jaunas, o jaunystė pavaldi 
vien meilės įstatymams. Kas patinka Amūrui, turi patikti ir man; do- 
rovė labiau dera subrendusiems žmonėms, o aš trokštu to pat, ko trokš- 
ta Amūras. Sofronijos grožis vertas kiekvieno meilės, ir jeigu aš, jau- 
nas, ją myliu, tai kas po teisybei gali mane smerkti? Aš ją myliu ne 
todėl, kad ji priklauso Gizipui,— myliu ir mylėčiau, kad ir kažin kam 
ji priklausytų. Čia kaltas likimas, kad ją atidavė mano draugui Gizipui, 
o ne kam kitam. Jeigu ji verta meilės (o jos tikrai nusipelno savo gro- 
žiu), Gizipas, sužinojęs apie tai, turėtų būti patenkintas, kad ją myliu 
aš, o ne kas kitas“. 

Po šių samprotavimų, tyčiodamasis iš savęs, jis grįždavo prie at- 
virkščių; nuo šitų — vėl prie pirmesnių; ir taip jis krimtosi ne tik tą 
dieną ir naktį, bet ir daugelį kitų, kol praradęs ir miegą, ir apetitą, iš 
nusilpimo turėjo atgulti patalan. Gizipas, kuris jau keletą dienų matė 

jį susimąsčiusį, o dabar pamatė sergantį, labai sielojosi, nė per žingsnį 
nesitraukė nuo jo, visaip stengėsi jam padėti bei guosti, dažnai ir pri- 
mygtinai klausinėdamas, kokia to susimąstymo ir ligos priežastis. Daug 
kartų Titas, užuot atsakęs, regzdavo nebūtas pasakas, bet Gizipas nu- 
manė jį išsisukinėjant, ir Titas, galiausiai prispirtas prie sienos, raudo- 
damas ir dūsaudamas, atsakė jam šitaip: 

— Gizipai, jeigu tokia būtų dievų valia, man daug mieliau būtų 
numirti negu gyventi: likimas panoro išbandyti mano dorovę, o šian- 
dien, didžiausiai savo gėdai, aš matau, kad toji dorovė nugalėta. Be 
abejo, netrukus manęs laukia tinkamas atpildas, tai yra mirtis, kuri 
dabar man brangesnė už gyvybę. Aš negaliu ir neprivalau nieko nuo 
tavęs slėpti, taigi, raudonuodamas iš gėdos, atidengsiu tau baisią savo 
niekšybę. 

Ir, pradėjęs nuo pat pradžių, jis atskleidė draugui viską: apsakė, 
kokia pragariška minčių kova virė jo širdyje ir kurios mintys galų gale 
paėmė viršų; prisipažino žūstąs iš meilės Sofronijai ir tvirtino gerai 
suprantąs, kaip tai esą nedora; atgailaudamas už savo kaltę, ryžęsis 
mirti ir tikįsis, kad netrukus taip ir įvyksią. 

Gizipas, išgirdęs tokią Tito kalbą ir matydamas jį raudant, valan- 
dėlę dvejojo, nes ir pats buvo susižavėjęs gražiąja mergina, nors ir ne 
taip smarkiai; bet paskui tučtuojau nusprendė, kad draugo gyvybė jam 
turi būti brangesnė už Sofroniją. Nuo jo ašarų jis pats susigraudino ir 
verkdamas tarė: 

— Titai, jeigu tau nereikėtų paguodos, aš imčiau tave barti, kad 
sulaužei mūsų draugystę, taip ilgai slėpdamas nuo manęs skausmingą 
savo aistrą. Nors šitai tau ir atrodė nedora, tačiau tiek dorų, tiek ir ne- 
dorų dalykų nereikia slėpti nuo draugo, nes tikras draugas sykiu džiau- 
giasi su draugu dėl dorų dalykų, o nedorus stengiasi išguiti iš jo sielos. 
Bet dabar apie tai užteks — eisiu prie to, ką laikau svarbiausiu. Aš nė 
kiek nesistebiu, kad tu karštai myli Sofroniją, mano sužadėtinę; labiau 
stebėčiausi, jei būtum jai abejingas: juk aš gerai pažįstu jos grožį ir ta- 
vo kilnią sielą, kuri juo labiau įsiaistrina, juo skaistesnė pamiltoji būty- 
bė. Tu ne be pagrindo myli Sofroniją, tik nepagrįstai skundiesi likimu 
(nors tiesiai nesakai), kam jis paskyrė ją man; tau atrodo, kad jeigu 
ji priklausytų kitam, tai tuomet tavo meilė būtų padori. Bet būk pro- 
tingas kaip visados ir pagalvok: ar galėtum dėkoti likimui, jeigu jis būtų 
ją skyręs kam kitam, o ne man? Jeigu kas kitas turėtų Sofroniją, nors 
tavo meilė tuomet ir būtų padori, veikiau mylėtų ją pats negu atiduotų 
tau. Šito iš manęs neprivalai bijoti, jeigu laikai mane tikru draugu, o 

toks aš tau ir esu: juk nuo tada, kai mudu susidraugavome, aš neprisi- 
menu, kad būčiau ką nors turėjęs, kas sykiu nebūtų buvę ir mano, ir 
tavo. Jeigu šis dalykas būtų pasistūmėjęs tiek toli, kad jo kitoniškai pa- 
kreipti būtų neįmanoma, aš pasielgčiau kaip ir kitais atvejais. Bet da- 
bar aš galiu Sofroniją perleisti tau vienam; ir šitaip padarysiu. Dievaži, 
kodėl tu turėtum branginti mano draugystę, jeigu aš, galėdamas gar- 
bingai sutvarkyti šį reikalą, neatsižvelgčiau į tavo. norą? Teisybė, 
Sofronija — mano sužadėtinė, aš labai ją mylėjau ir su dideliu džiau- 
gsmu laukiau vestuvių; bet kadangi tu, daug išmintingesnis už mane, 
karščiau trokšti tokios brangenybės kaip ji, būk tikras, Sofronija 
įžengs į mano namus kaip tavo, o ne kaip mano žmona. Todėl nustok 
krimtęsis, vyk šalin liūdesį, sveik, susigrąžink prarastą žvalumą bei 
linksmumą ir džiaugsmingai lauk atpildo už savo meilę, daug vertesnę 
negu manoji. 

Titas, girdėdamas iš Gizipo lūpų šitokius žodžius, sykiu ir švytėjo 
masinama viltimi, ir jautė gėdą, suprasdamas, kad kuo didesnis Gizipo 
kilnumas, tuo nepadoriau juo naudotis. Todėl, raudos dusinamas, at- 
sakė jam: 

— Gizipai, tavo kilni ir tikra draugystė aiškiai man rodo, kaip tu- 
riu elgtis. Sergėk dieve, kad tą merginą, kurią tau, kaip vertesniam, 
apvaizda padovanojo, aš priimčiau kaip savąją. Jeigu dievas būtų nu- 
žiūrėjęs, kad ji labiau tinka man, būk tikras, jis niekuomet nebūtų jos 
skyręs tau. Taigi džiaukis, kad tu išrinktasis, neatmesk protingos drau- 
go patarties ir dievo dovanos, o man leisk plūsti ašaromis, kurias ap- 
vaizda man priruošė, kaip nevertam tokios gėrybės; arba aš nugalėsiu 
šitas ašaras, ir tau bus tat malonu, arba jos nugalės mane, ir tada pa- 
sibaigs mano kančios. 

— Titai,— atsakė jam Gizipas, — jeigu mudviejų draugystė duoda 
man teisę priversti tave paklusti mano norui, tai šiuo atveju aš kaip tik 
ketinu ta teise pasinaudoti. Jeigu tu geruoju nesutiksi su mano prašy- 
mais, aš griebsiuosi prievartos, kurią leistina pavartoti draugo labui, 
ir Sofronija bus tava. Aš žinau, kokia galinga yra meilė, žinau, jog ne 
kartą ji yra nuvedusi mylinčius į pražūtį; matau tave stovint ties pat 
praraja — jau nebegalėtum nei atgal pasitraukti, nei ašarų sutram- 
dyti, o žengęs dar vieną žingsnį tolyn, nugarmėtum į bedugnę; tada, 
be abejo, ir aš greitai pasekčiau paskui tave. Net jeigu ir nemylėčiau 
tavęs, tavo gyvybė man brangi jau vien todėl, kad nuo jos priklauso ir 
mano gyvenimas. Sofronija bus tavo, nes kitą tokią, kuri taip tau pa- 
tiktų, nelengva rasti, o aš, lengvai galėdamas nukreipti savo meilę į 

kitą merginą, patenkinsiu ir tave, ir save. Gal aš ir nebūčiau toks kil- 
nus, jei žmonas būtų taip sunku ir taip reta aptikti, kaip aptinkame 
draugus. Bet kadangi aš šimtąsyk lengviau galiu susirasti kitą žmoną, 
o ne kitą draugą, man verčiau (nepasakysiu: nustoti jos, nes, atiduoda- 
mas ją tau, aš jos nenustosiu, o tik perleisiu geriausiam iš geriausių) 
atiduoti ją tau negu netekti tavęs. Todėl, jeigu mano prašymai gali ta- 
ve paveikti, maldauju: liaukis sielvartavęs, gelbėk save ir mane sykiu ir, 
kupinas geros vilties, ruoškis džiaugtis ta meile, kurios taip karštai tro- 
kšta tavo širdis. 

Nors Titas ir gėdijosi sutikti, kad Sofronija taptų jo žmona, ir todėl 
vis dar priešinosi, bet iš vienos pusės meilė jį viliojo, iš antros — spyrė 
Gizipo įtikinėjimai, tad galų gale tarė: 

— Štai ką tau pasakysiu, Gizipai: aš tiesiog nežinau, ar daugiau 
savo ar tavo norą tenkinčiau, elgdamasis taip, kaip tu mane ragini elg- 
tis, ir kas tau būtų, kaip tu sakaisi, labai malonu. Bet kadangi tavo kil- 
numas toks, kad nugali net įgimtą man gėdą, tai būk tikras dėl vieno 
dalyko: aš suprantu, kad gaunu iš tavęs ne tik mylimą moterį, bet ir sa- 
vo gyvybę. Duok dieve, kad galėčiau kada nors gėrybėmis ir pagarba 
tau įrodyti, kaip esu dėkingas už tai. Tu man gailestingesnis už mane 
patį. 

Po šitų žodžių Gizipas tarė: 

— Titai, norint, kad šis dalykas pasisektų, man regis, reikia laiky- 
tis tokio kelio. Kaip žinai, Sofronija tapo mano sužadėtinė po ilgų de- 
rybų, kurias vedė mano giminaičiai su Sofronijos tėvais. Jeigu dabar 
aš pareikščiau, kad jos nenoriu, kiltų didžiausias triukšmas; užrūstin- 
čiau tiek jos, tiek ir savo gimines. Dėl to nekvaršinčiau sau galvos, jei 
būčiau tikras, kad ji vis tiek bus tava. Bet aš bijau, kad, man atsimetus 
nuo šios santuokos, tėvai tučtuojau neišleistų jos už ko nors kito ir ta- 
sai kitas gal nebūtum tu: taigi tu prarastum tai, ko aš nebūčiau įsigijęs. 
Todėl, man regis, jeigu tik su tuo sutinki, aš turiu tęsti, kas pradėta, 
parsivesti ją į namus kaip savo žmoną ir iškelti vestuves; o paskui mes 
sugebėsim patvarkyti taip, kad tu slapčiomis gulėsi su ja kaip su pačia. 
tėvams patiks — gerai, jeigu ne — vis tiek bus jau po visam, trauktis 
atgal nebebus galima, ir jie norom nenorom turės nusileisti. 

Titui patiko šis sumanymas. Gizipas parsivedė Sofroniją į savo na- 
mus kaip žmoną, kada Titas jau buvo pasveikęs ir atgavęs jėgas. Po 
didelės puotos, kai atėjo naktis, moterys paliko jaunamartę jos vyro 
lovoje ir pasišalino. Tito kambarys buvo greta Gizipo kambario, iš vie- 

no galėjai pereiti į kitą; taigi Gizipas, užgesinęs visus žiburius, vogčia 
nusėlino pas Titą ir liepė jam eit gulti su savo mylimąja. Regėdamas 
šitai, Titas, gėdos priblokštas, gailėjosi sutikęs ir atsisakinėjo eiti. Bet 
Gizipas, ne vien žodžiais žadėdamas, o iš tikros širdies trokšdamas pa- 
daryti draugui malonumą, po ilgo spyriojimosi vis dėlto jį nusiuntė į 
miegamąjį. Vos tik Titas atsigulė lovon, apkabino jaunąją ir lyg juo- 
kaudamas tyliai paklausė, ar nori ji būti jo žmona, toji, manydama, 
kad čia Gizipas, atsakė „taip“. Tada Titas užmovė jai ant piršto dailų, 
brangų žiedą tardamas: 

— O aš noriu būti tavo vyras. 

Paskui, atlikę jungtuves, juodu ilgai ir meilingai mėgavosi, tačiau 
jai ir į galvą neatėjo, kad su ja guli kažkas kitas, o ne Gizipas. 

Kol Sofronijos ir Tito santuoka buvo tokia, jo tėvas Publijus aplei- 
do šį pasaulį. Titas gavo raštą, kad nedelsdamas grįžtų į Romą tvarkyti 
savo reikalų. Tad jis pasitarė su Gizipu ir nusprendė iškeliauti, drauge 
pasiimdamas ir Sofroniją. O šito negalima buvo padaryti, neatskleidus 
jai tikrosios padėties. Taigi vieną dieną, pasišaukę ją į kambarį, atvirai 
išklostė, kaip yra, o Titas viską patvirtino, priminęs jai daug tokių 
smulkmenų, kurias žinojo tik juodu. Sofronija bent kiek su panieka 
dėbtelėjo į vieną ir į antrą, pratrūko ašaromis, išvadino Gizipą apga- 
viku ir, niekam nieko nesakiusi, nuskubėjo pas savo tėvus ir šiems ap- 
skelbė, kad Gizipas ją ir juos apgavo ir kad ji ne Gizipo, o Tito žmona. 
Sofronijos tėvas baisiai įsižeidė: jis ir visa jo giminė susikirto su Gizipo 
giminėmis; iš to kilo dideli vaidai, aštrūs kivirčai ir ilga nesantarvė, Gi- 
zipo ėmė neapkęsti ir saviškiai, ir Sofronijos giminė. Visi kalbėjo, kad 
jis ne tik peiktinas, bet ir griežtai baustinas. O jis tvirtino, kad dorai pa- 
sielgė ir kad Sofronijos giminės turėtų būti jam dėkingi, nes jis Sofro- 
niją sutuokdinęs su geresniu už save. Titas visa tai girdėjo ir kentė su 
aitriu kartėliu širdyje. Jis gerai žinojo graikų būdą: jie triukšmauja ir 
grasina, kol nesutinka žmogaus, kuris duotų jiems tinkamą atkirtį — 
tada jie darosi ne tik bailūs, bet ir nusižeminę. Taigi jis nusprendė, kad 
reikia pagaliau į tuos plepalus atsikirsti. Turėdamas romėno drąsą ir 
atėniečio išmintį, Titas gan gudriai sukvietė Gizipo ir Sofronijos gi- 
mines į vieną šventovę; jis atėjo čion, vien tiktai Gizipo lydimas, ir ši- 
taip į juos belaukiančius prabilo: 

— Daugelis filosofų yra įsitikinę, kad visa, kas tarp mirtingųjų de- 
dasi, yra nemirtingų jų dievų nulemta ir numatyta. Todėl kai kurie tvir- 
tina, kad tai, ką mes darome ar darysime, yra iš anksto mums paskirta, 
nors kiti mano, kad šitokia būtinybė liečia tik jau įvykusius dalykus. 

Apsvarstę šias įvairias nuomones, aiškiai pamatysime, kad smerkti tai, 
ko atitaisyti nebegalima, yra ne kas kita, kaip norėti pasirodyt išmin- 
tingesniu už dievus, o juk mes privalome tikėti, kad jie teisingai ir ne- 
klystamai rikiuoja bei tvarko mus ir mūsų reikalus. Iš čia lengvai gali- 
te numanyti, kaip beprotiška ir kvaila smerkti dievų veiksmus ir kokių 
grandinių, kokių bausmių nusipelno tie, kurie drįsta keltis į tokią pui- 
kybę. Mano supratimu, tokie esate jūs visi, giežią apmaudą dėl to, kad 
Sofronija tapo mano žmona, nors buvote ją atidavę Gizipui. Žinokite, 
jog ab aeterno* taip buvo nulemta, kad ji būtų mano, o ne Gizipo, ir 
taip iš tikrųjų įvyko. Bet kalbos apie paslaptingąją dievų apvaizdą ir 
valią daugeliui yra sunkiai suvokiamos; tad tarkime, kad dievai nesi- 
kiša į jokius mūsų reikalus, grįžkime prie žmonių ir pasvarstykime jų 
nuomones. Apie tai šnekant, teks man griebtis dviejų dalykų, labai 
priešingų mano būdui: bent kiek pagirti save ir bent kiek supeikti ar su- 
niekinti kitus. Bet kadangi nei vienu, nei kitu atveju nenoriu nutolti 
nuo tiesos ir to reikalauja čia nagrinėjama tema, aš taip ir pasielgsiu. 

Savo priekaištais, daugiau rūstybės negu proto pagimdytais, nuo- 
latiniu murmėjimu ir net burnojimu jūs koneveikiate, smerkiate, įžei- 
dinėjate Gizipą, kad jis laisva valia atidavė man per žmoną tą, kurią 
jūs savo nuožiūra buvote atidavę jam. Bet aš manau, kad už tai jūs tu- 
rėtumėt jį be galo vertinti, ir šit kodėl: pirma, jis pasielgė taip, kaip turi 
elgtis draugas; antra, jis pasielgė daug išmintingiau negu jūs. Aš neke- 
tinu čia jums aiškinti, kokias pareigas uždeda šventi draugystės įstaty- 
mai. Pasitenkinsiu tik priminęs, kad draugystės ryšiai daug stipresni už 
kraujo ar giminystės ryšius: juk draugus mes turime tokius, kokius 
patys pasirenkame, o gimines tokius, kokius duoda likimas. Todėl, 
jeigu Gizipas labiau brangino mano gyvybę negu jūsų palankumą, te- 
gul tuo niekas nesistebi, nes aš esu ar bent tariuosi esąs jo drau- 
gas. 

Bet eikime prie kitų argumentų: čia man teks primygtiniau jums 
įrodinėti, kad Gizipas protingesnis už jus, nes, man regis, nedaug jūs 
išmanote apie dievų apvaizdą, o dar mažiau apie draugystę. Taigi, kar- 
toju, jūs buvote numatę ir nutarę Sofroniją atiduoti Gizipui, jaunuo- 
liui filosofui; Gizipas nusprendė ją atiduoti irgi jaunuoliui filosofui; jūs 
nusprendėte ją atiduoti atėniečiui, o Gizipas — romėnui; jūs atidavėte 
Sofroniją kilmingam jaunuoliui, o Gizipas — dar kilmingesniam; 
jūs — jaunuoliui, kuris ne tik jos nemylėjo, bet vos vos ją pažinojo; o 

Gizipas — jaunuoliui, kuris ją mylėjo labiau už viską pasaulyje ir net 
labiau už savo gyvybę. 

O kad visa, ką aš sakau, yra teisybė ir labiau girtinas daiktas negu 
tai, ką jūs padarėte, tą mes išnagrinėsime iš eilės. Kad aš esu toks pat 
Jaunas ir toks pat filosofas kaip Gizipas, tatai be ilgų šnekų gali paliu- 
dyti ir mano veidas, ir mano mokslai. Mudu vieno amžiaus ir studijuo- 
dami visada žengėme pagret. Teisybė, jis atėnietis, o aš romėnas. Jeigu 
ginčysimės dėl miestų šlovės, aš pasisakysiu, kad esu iš laisvo miesto, 
o jis iš miesto, mokančio duoklę; aš esu iš miesto, valdančio visą pasau- 
lį, o jis iš miesto, pavaldaus manajam?*!; aš esu iš miesto, klestėte kles- 
tinčio savo šlove, galybe ir mokslais, o jis iš miesto, galinčio pasigirti 
vien mokslais. Be to, nors jūs čia mane regite tik kaip gana kuklų stu- 
dentą, aš nesu kilęs iš Romos padugnių: mano namuose ir viešose Ro- 
mos vietose pilna tolimiausių mano protėvių statulų, o Romos metraš- 
čiai pilni daugybės triumfų, kuriuos Kvincijai švęsdavo ant Romos 
Kapitolijaus*??*. Mūsų vardo šlovė ne tik nepriblėso nuo senatvės, bet 
šiandieną švyti labiau nei kada nors. Iš drovumo aš nutylėsiu apie savo 
turtus, atmindamas, kad doras neturtas iš seno plačiai garsėja kaip kil- 
mingų jų Romos piliečių paveldėjimas. Nors prasčiokai smerkia netur- 
tą ir garbina lobius, aš esu jų pertekęs ne kaip šykštuolis, o kaip fortū- 
nos numylėtinis. 

Gerai suprantu, kad jums, aiškus dalykas, būtų malonu susigimi- 
niuoti čia, Atėnuose, su Gizipu; bet nėra jokio pagrindo jums mažiau 
branginti mano giminystę Romoje, jeigu pagalvosite, kokį iš manęs 
ten turėsite svetingą šeimininką, kokį naudingą, rūpestingą ir galin- 
gą globėją, kuris padės jums tvarkyti ir viešus, ir privačius rei- 
kalus. 

Atmetus šalin piktą valią ir viską šaltai apsvarsčius, kas gi išdrįs 
labiau girti jūsų, o ne mano Gizipo sprendimą? Tikriausiai niekas. Tai- 
gi Sofronija laimingai ištekėjo už Tito Kvincijaus Fulvo, kilmingo ir 
turtingo Romos piliečio ir Gizipo draugo. Kas dėl to sielojasi ar gailau- 
ja, blogai daro ar nesižino ką darąs. 

Gal atsiras tokių, kurie pasakys, jog Sofronija skundžiasi ne todėl, 
kad ji Tito žmona, o todėl, kad tapo jo žmona tokiu apgaulingu būdu, 
slapčiomis, be draugų ir be giminių žinios. Bet ir tai ne stebuklas ir ne 
naujiena. Aš mielai paliksiu nuošaly tas, kurios pasirinko sau vyrus 
prieš tėvų valią; ir tas, kurios pabėgo su mylimaisiais, pirmiau tapusios 
meilužėmis negu žmonomis; ir tas, kurios pirmiau apreiškė savo mote- 
rystę nėštumu ar gimdymu negu žodžiais ir tuo privertė tėvus sutikti 

su jų vedybomis. Šito Sofronijai neatsitiko; priešingai, Gizipas ją ati- 
davė Titui padoriai, valyvai, garbingai. 

Kiti pasakys, kad ištekino ją tas, kas neturėjo teisės ištekinti. Tai 
kvaili, moteriški priekaištai, kylą iš menkos nuovokos. Ne pirmą kartą 
fortūna naudojasi įvairiais keliais ir naujomis priemonėmis, vesdama 
žmones prie skirto tikslo. Kas man rūpi, kurpius ar filosofas slapčia 
ar atvirai tvarkė mano reikalą — svarbu, kad viskas gerai užsibaigė. 
Žinoma, jeigu kurpius nesupratingas, reikia saugotis, kad jis daugiau 
nebesiimtų tokio darbo, o už atliktąjį privalu tik padėkoti jam. Gizi- 
pas puikiai ištekino Sofroniją, tad skųstis juo ir jo pasirinktu būdu — 
tikra paikystė. Jeigu jūs nepasitikite jo protu, žiūrėkite, kad jis nete- 
kintų kitų merginų, o šį kartą jam tik ačiū pasakykite. 

Vis dėlto jūs turite žinoti, kad aš nesistengiau gudrumu ar apgaule 
suvedžiojęs Sofroniją suteršti jūsų garbės ir jūsų kraujo grynumo; nors 
ją vedžiau slapta, aš atėjau ne kaip vagis išplėšti jos nekaltybės ir ne 
kaip priešas negarbingai ja mėgautis, atsisakydamas nuo giminystės 
su jumis, o kaip aistringas įsimylėjėlis, susižavėjęs jos grožiu ir dorybe; 
aš žinojau, kad jeigu būčiau jos siekęs taip, kaip jūs gal turite omenyje, 
nebūčiau gavęs, nes būtumėt bijoję, kad neišsivežčiau jūsų numylėti- 
nės į Romą. Taigi aš pasinaudojau slaptu keliu, kuris dabar jau nebėra 
jums paslaptis, ir sugundžiau Gizipą, kad jis padėtų man laimėti tą, 
kurios atsižadėjo pats. Be to, nors aš ir karštai ją mylėjau, suartėti troš- 
kau ne kaip meilužis, o kaip vyras: ji pati gali šitai paliudyti — tik tada, 
kai su ja susižadėjau, užmoviau žiedą ant piršto ir ištariau privalomus 
žodžius, klausdamas, ar nori būti mano žmona, o ji atsakė „taip“. Jei 
Sofronijai atrodo, kad ji apgauta, tai prikaišioti reikia ne man, o jai, 
nepaklaususiai, kas toks aš esu. 

Štai ta didžioji skriauda, didžioji kaltė, didžioji nuodėmė, kurią 
padarė Gizipas, mano draugas, ir aš, įsimylėjėlis: Sofronija slapčia tapo 
Tito Kvincijaus žmona! Už tai jį šmeižiate, persekiojate, grasinate! Ko 
dar prieš jį griebtumėtės, jeigu jis ją būtų atidavęs prasčiokui, nevido- 
nui, tarnui? Kokiom grandinėm surakintumėt, į kokį kalėjimą įgrūstu- 
mėt, kokias kančias jam sugalvotumėt? 


Bet užteks dabar apie tai: užgriuvo mane bėda, kurios šiuo laiku 
nesitikėjau — mirė mano tėvas, ir aš turiu grįžti į Romą, pasiimdamas 
su savim Sofroniją. Štai kodėl aš ir atskleidžiau jums šį dalyką, kurį 
gal būčiau dar slėpęs. Jeigu protingi esate, linksmai šią naujieną priim- 
site, nes jei būčiau norėjęs jus apgauti ar įžeisti, galėjau palikti ją paty- 

čioms. Bet sergėk dieve, kad į romėno sielą kada įsibrautų tokia niek- 
šybė! 

Taigi Sofronija ir dievų lėmimu, ir valstybės įstatymų galia, ir Gi- 
zipo tauriu pritarimu, ir mano meiliškos gudrybės dėka tapo mana. 
Jūs, dėdamiesi išmintingesni už dievus ar už visus žmones, kvailai mane 
smerkiate ir įžeidžiate dvejopu būdu, labai man skaudžiu: viena, pasi- 
laikydami Sofroniją, į kurią tiek turite teisių, kiek aš leidžiu; antra, į 
Gizipą žiūrėdami lyg į priešą, nors iš tikrųjų privalote būti jam dėkin- 
gi. Šiuo tarpu aš neketinu toliau jums aiškinti, kaip paikai elgiatės, tik 
noriu draugiškai patarti: liaukitės pykę ir giežę apmaudą, grąžinkite 
man Sofroniją, idant aš linksma širdimi išvykčiau kaip jūsų giminaitis 
ir likčiau jūsiškis! Ar patinka jums tai, kas įvyko, ar ne, žinokite, kad 
jeigu ketinate elgtis kitaip, aš pasiimsiu su savim Gizipą, ir būkite tikri, 
sugrįžęs Romon, prieš jūsų valią atgausiu tą, kuri teisėtai man pri- 
klauso. Tada jūs savo kailiu patirsite, ką gali padaryti užrūstintas ro- 
mėnas! 

Po šios kalbos Titas atsistojo, pagriebė už rankos Gizipą ir išėjo iš 
šventovės įtūžusiu, grėsmingu veidu, išdidžiai pakėlęs galvą, tuo rody- 
damas, kaip mažai jis paiso visų čia susirinkusių. Pasilikusieji viduje, 
iš dalies paveikti įtikinėjimų apie jo giminystę ir draugystę, iš dalies jo 
grasinimų pabūgę, vienu balsu nutarė, kad geriau turėti Titą savo žen- 
tu, nes Gizipas to nepanorėjo, negu kad prarasti Gizipą kaip giminę ir 
dar Titą įsigyti sau priešu. Taigi jie nuskubėjo pas Titą ir, susiradę jį, 
pareiškė, jog jiems esą malonu, kad Sofronija būtų jo žmona, kad tro- 
kštą jį turėti kaip brangų giminaitį, o Gizipą — kaip gerą draugą. Nuo- 
širdžiai ir giminiškai atsisveikinę jie išėjo ir netrukus nusiuntė Sofro- 
niją vyrui. Sofronija, protinga jaunamartė, susitaikino su savo likimu, 
meilę, jaustą Gizipui, tučtuojau nukreipė į Titą ir drauge su juo iške- 
liavo Romon, kur buvo su didele garbe priimta. 

Gizipas, likęs Atėnuose, beveik visų per nieką buvo laikomas; ne- 
trukus dėl tam tikrų pilietinių vaidų sykiu su visais savo namiškiais, 
vargšas ir nelaimingas, buvo išvytas iš Atėnų ir pasmerktas amžinam 
ištrėmimui. Ne tik nuskurdęs, bet tapęs tikru elgeta, Gizipas vargais 
negalais atsikapstė į Romą pamėginti, ar Titas jo neprisimins. Sužino- 
jęs, kad jis gyvas ir visų romėnų gerbiamas, išsiteiravęs, kur jo namai, 
atsistojo priešais ir ėmė laukti Tito. Mat, apdriskęs būdamas, nedrįso 
stačiai pas jį eiti, bet tikėjo, kad Titas jį pamatys, atpažins ir pasišauks. 
Titas praėjo pro šalį, neužmetęs akies, o Gizipui pasirodė, kad šis jį ma- 
tė ir pasibjaurėjo. Gizipas, prisiminęs, ką dėl draugo kadaise buvo pa- 

daręs, baisiai pasipiktino ir nusiminęs pasitraukė. 

Buvo jau naktis, o jis, alkanas ir be skatiko, neišmanydamas, kur 
eiti, ir vien mirties tetrokšdamas, atklydo į labai nuošalią miesto dalį ir, 
pamatęs gan didelį urvą, įlindo ten nakvoti; ilgo raudojimo nukamuo- 
tas, krito su savo skarmalais ant plikos žemės ir užmigo. Į tą pat urvą 
paryčiu įlindo du plėšikai su naktiniu grobiu; per dalybas juodu susi- 
ginčijo, vienas iš jųdviejų, stipresnysis, užmušė antrąjį ir spruko šalin. 
Gizipas viską matė ir girdėjo. Jam dingtelėjo, kad pats likimas nurodo 
kelią į trokštamąją mirtį, nesigriebiant savižudybės. Todėl jis niekur 
nebėgo ir pasiliko urve, kol teismo sargybiniai, iešką piktadarių, užsu- 
ko čion, įniršę suėmė Gizipą ir nusivedė. Tardomas Gizipas prisipažino 
užmušęs tą žmogų, o paskui negalėjęs iš urvo pabėgti. Todėl pretorius, 
kuris vadinosi Markas Varonas, anuometiniu papročiu įsakė jį nukry- 
žiuoti. Tą valandą kaip tik atėjo į pretoriumą Titas; pažvelgęs į veidą 
vargšui pasmerktajam ir išgirdęs, už ką jis pasmerktas, tučtuojau atpa- 
žino Gizipą, nusistebėjo žiauria jo nedalia ir tuo, kaip jis čia atsirado; 
karštai trokšdamas padėti ir nematydamas kitokio kelio jam išgelbėti, 
kaip tik apkaltinus save ir išteisinus jį, Titas ūmai žingtelėjo priekin ir 
sušuko: 

— Markai Varonai, grąžink tą vargšą žmogų, kurį pasiuntei mirti. 
Jis niekuo nedėtas. Aš jau pakankamai įžeidžiau dievus, nudobdamas 
vieną, kurį tavo sargybiniai šįryt rado negyvą, ir nenoriu dar sykį jų 
įžeisti antro nekalto mirtimi. 

Varonas apstulbo ir ėmė gailėtis, kad visas pretoriumas girdėjo šį 
prisipažinimą. Negalėdamas garbingai išsisukti nuo to, ko reikalavo 
įstatymai, liepė grąžinti Gizipą ir Tito akivaizdoj jam tarė: 

— Kaip tu galėjai būti toks beprotis, kad nekankinamas prisipa- 
žinai kaltę, kurios nepadarei ir kuri tau kainuos gyvybę? Sakeisi, kad 
nužudei žmogų, o štai ateina kitas ir sako, kad ne tu nužudei, o jis. 

Gizipas žvilgtelėjo ir pamatė, kad tasai kitas yra Titas, ir puikiau- 
siai suprato, kad jis tą daro jam išgelbėti, atsidėkodamas už anuome- 
tinę paslaugą. Susigraudinęs Gizipas tarė raudodamas: 

— Varonai, aš iš tikrųjų jį nužudžiau. Titui dabar jau per vėlu 
manęs gailėtis ir gelbėti. 

O Titas savo rėžtu kalbėjo: 

— Pretoriau, tu juk matai, čia svetimšalis, rastas beginklis šalia 
nužudytojo; turbūt skurdo prispaustas jis trokšta mirties; todėl paleisk 
Jį, o bausk mane, nes aš esu to nusipelnęs. 

Varonas didžiai stebėjosi, kad abu vyrai užsispyrę tvirtina savo, ir 

jau numanydamas, kad nė vienas iš jųdviejų nėra nusikaltėlis, galvojo, 
kaip juos išteisinti. Tik štai ateina jaunuolis, vardu Publijus Ambustas, 
palaidūnas, visoje Romoje išgarsėjęs plėšikas, kuris iš tikrųjų buvo 
įvykdęs šitą žmogžudystę ir žinojo, kad nė vienas iš jų nėra kaltas tuo, 
kuo save kaltina; jųdviejų nekaltumas staiga taip suminkštino jam širdį, 
kad jis, baisiai susigraudinęs, stojo prieš Varoną ir tarė: 

— Pretoriau, likimas mane skatina išspręsti sunkų ginčą tarp šių 
vyrų. Nežinau, koks dievas mano širdyje stumia ir ragina mane atsklei- 
sti savo nuodėmę. Žinok, kad nė vienas jųdviejų nėra kaltas tuo, kuo 
save kaltina. Iš tikrųjų tą žmogų šįryt, vos tik auštant, užmušiau aš, o 
šitą štai vargdienį mačiau ten miegantį, kai dalijausi vogtą grobį su 
tuo, kurį nužudžiau. Titui nereikalingi mano teisinimai: jo vardas per 
daug garbingas, kad jis galėtų teptis sau rankas tokiomis niekšybėmis. 
Todėl jį paleisk, o man skirk tokią bausmę, kokią įstatymai numato. 

Apie šią bylą išgirdo ir Oktavianas: liepęs atvesti visus tris, impera- 
torius panoro sužinoti, dėl kokios priežasties kiekvienas jų trokšta būti 
pasmerktas myriop. Jie pasipasakojo. Oktavianas tuodu, nekaltus, pa- 
leido, o trečiajam dovanojo gyvybę ir laisvę iš meilės tiedviem. 

Titas puolė prie Gizipo, iš pradžių smarkiai jį išbaręs už baikštumą 
ir nepasitikėjimą, paskui be galo džiaugsmingai apkabino ir parsivedė 
namo, kur Sofronija su graudžiom ašarom jį priėmė kaip brolį. Bent 
kiek atstatęs jo sveikatą ir aprengęs rūbais, derančiais jo vertei ir kil- 
mingumui, Titas pirmiausia pasidalijo su juo visus savo lobius ir turtus, 
o paskui apvesdino su jaunute savo seseria, vardu Fulvija, ir tarė jam: 

— Gizipai, dabar nuo tavęs pareina, ar norėsi čia, pas mane, gy- 
venti, ar su visu mano dovanotu tau labu grįžti į Achają. 

Gizipas, viena, būdamas ištremtas iš Atėnų, antra, jausdamas meilę 
ir dėkingumą Titui, nusprendė tapti romėnu. Taip jis su savo Fulvija, 
o Titas su savo Sofronija ilgus metus linksmai gyveno vienuose namuo- 
se, diena iš dienos virsdami vis nuoširdesniais draugais. 

Taigi draugystė yra švenčiausias dalykas, vertas ne tik ypatingos 
pagarbos, bet ir amžino liaupsinimo. Ji yra išmintingiausioji kilnumo 
bei taurumo motina, dėkingumo ir gailestingumo sesuo, neapykantos 
ir šykštumo priešininkė, visada pasiruošusi, nelaukdama prašymų, 
artimo labui padaryti tai, ko trokšta pati sau. Kad palaiminga jos 
veikmė šiandieną labai retai pasireiškia tarp dviejų žmonių, dėl to 
kalta gėdinga ir niekinga mirtingųjų godulystė, kuri tik savo naudos 
težiūrėdama, draugystę pasmerkė amžinai ištremti už tolimiausių 
žemės ribų. Kokia meilė, kokie turtai, kokia giminystė būtų taip su- 


Dešimta diena 582 


virpinusi Gizipo širdį ir leidusi jai taip galingai pajusti Tito aistrą, aša- 
ras ir atodūsius, kad jis gražią, taurią, mylimą sužadėtinę atidavė Ti- 
tui, — jeigu ne draugystė? Kokie įstatymai, kokie grasinimai, kokia 
baimė stingdė jaunas Gizipo rankas, kad jis nuošaliose tamsiose vie- 
tose, netgi savo lovoje, neapkabino gražiosios nuotakos, kuri gal 
kartais pati jį gundė,— jeigu ne draugystė? Kokia padėtis, kokie apdo- 
vanojimai, kokios gėrybės būtų privertę Gizipą stoti prieš saviškių ir 
Sofronijos giminių valią, nepaisyti prastuomenės užgaulių ir liežuvių, 
užsitraukti pajuoką ir patyčias, kad tik patenkintų bičiulį, — jeigu ne 
draugystė? Kita vertus, kas pastūmėjo Titą (nors jis puikiausiai galėjo 
dėtis nematančiu) be jokio dvejojimo, taip ryžtingai pulti į giltinės 
glėbį, kad tik išgelbėtų Gizipą nuo kryžiaus, kurį jis pats sau išsirū- 
pino,— jeigu ne draugystė? Kas Titą padarė tokį dosnų, kad jis be 
mažiausio svyravimo didžiules savo valdas pasidalijo su Gizipu, iš 
kurio likimas viską buvo atėmęs, — jeigu ne draugystė? Kas paskatino 
Titą tučtuojau, be jokios abejonės išleisti savo seserį už Gizipo, nors 
matė, kad jis paskutinis vargšas, atsidūręs baisiausiam skurde,— jeigu 
ne draugystė? 

Tegu sau žmonės trokšta daugybės giminių, būrio brolių ir pulko 
vaikų; tegu už pinigus didina skaičių savo tarnų; ir tegu nemato, kad 
kiekvienas iš jų labiau būgštauja mažiausio pavojaus sau pačiam, negu 
kad stengiasi pašalinti didelius pavojus tėvui, broliui ar šeimininkui, 
o tuo tarpu draugas elgiasi visai atvirkščiai. 

SALADINĄ, PERSIR ENGUSĮ PIRKLIU, SVETINGAI 
PRIIMA IR VAIŠINA MESERAS TORELAS. SKEL- 
BIAMAS KRYŽIAUS KARAS. IŠVYKDAMAS Į ŽYGĮ, 
MESERAS TORELAS NUSTATO ŽMONAI TERMINĄ 
ANTRUKART IŠTEKĖTI. PAIMTAS Į NELAISVĘ, 
SULTONO DVARE JIS PRATINA SAKALUS ME- 
DŽIOTI. SULTONAS JĮ ATPAŽĮSTA IR APSUPA 
DIDELE GARBE. MESERAS TORELAS SUSERGA 
IR VIENĄ NAKTĮ, NEKROMANTO BURTAIS PER- 

KELTAS Į PAVIJĄ, DALYVAUJA ŽMONOS VESTU- 
VĖSE. ŽMONA JĮ ATPAŽĮSTA IR DRAUGE SU JUO 
GRIŽTA NAMO. 


Filomena buvo jau baigusi savo pasakojimą, ir visi vienu balsu 
gyrė didį Tito dėkingumą, kai karalius, paskutinį žodį palikdamas 
Dionėjui, šitaip prabilo: 

— Žavingosios damos, Filomena, kalbėdama apie draugystę, be 
abejo, teisybę sakė ir užbaigoje pagrįstai sielojosi, kad nūdien mirtin- 
gieji menkai ją vertina. Jeigu mes būtume čia susirinkę taisyti žmonių 
ydų ar smerkti jų, aš plačiau leisčiausi į šias kalbas. Bet kadangi mūsų 
tikslas kitoniškas, man atėjo į galvą pavaizduoti jums gal bent kiek 
ilgokoje, bet vis dėlto įdomioje novelėje vieną taurų Saladino poel- 
gj“??, idant iš šitos istorijos suprastumėte, kad jeigu dėl savo trūkumų 
ir negalime visiškai įsigyti kieno nors draugystės, tai bent mielai turime 
jam padėti, vildamiesi, kad už tas paslaugas anksčiau ar vėliau sulauk- 
sime pelnyto atpildo. 

Taigi, kaip seni padavimai sako, imperatoriaus Frydricho Pirmojo 
laikais krikščionys pakilo į visuotinį kryžiaus karą““* Šventosios žemės 
vaduoti. Išgirdęs apie tai bent kiek anksčiau, Saladinas, narsus karve- 
dys ir anuomet Babilonijos sultonas, nusprendė savo akimis pasižiūrėti, 
kaip krikščionys valdovai rengiasi tam karui, kad geriau galėtų pasi- 
ruošti gynybai. Sutvarkęs Egipte visus savo reikalus ir dėdamasis pili- 
grimu, su dviem išmintingiausiais dvariškiais ir tik trimis tarnais leidosi 
į kelionę neva kaip pirklys. Apsukęs daugelį krikščionių šalių ir joda- 
mas per Lombardiją, o paskui ketindamas kopti per kalnus, kelyje 
tarp Milano ir Pavijos, jau vakarop, sutiko didžiūną, kuris vadinosi 
meseras Torelas d'Istrija iš Pavijos ir su tarnais, šunimis bei sakalais 
vyko į gražų savo dvarą ant Tesino kranto?“?, 

Pamatęs Saladiną ir jo palydą, meseras Torelas išsyk suprato, kad 
čia žymūs vyrai, svetimšaliai, ir užsimanė juos garbingai pavaišinti. 
Taigi, kai Saladinas paklausė vieną jo tarną, ar dar toli nuo čia iki 
Pavijos ir ar spėsią į ten nukeliauti, meseras Torelas neleido atsakyti 
tarnui, o pats atsakė: 

— Ponai, jūs nespėsite laiku nuvykti į Paviją ir pakliūti į miestą 

— Jeigu šitaip, — tarė Saladinas, — tai malonėkite nurodyti, nes 
svetimšaliai esame, kur galėtume apsinakvoti. 

Meseras Torelas atsakė: 

— Su mielu noru. Aš kaip tik ketinau siųsti vieną savo tarną prie 

pat Pavijos šiokiu tokiu reikalu; aš jį pasiųsiu su jumis, ir jis nuves jus 
į tokią vietą, kur gan patogiai pernakvosite. 

Prisiartinęs prie sumaniausio dvariškio, prisakė, ką turįs daryti, ir 
pasiuntė su svetimšaliais, o pats nuskubėjo į savo dvarą, liepė patiekti 
puikią vakarienę ir stalus pastatyti sode, o po to atsistojo prie vartų ir 
ėmė laukti svečių. 

Tarnas, šnekučiuodamas su žymiais žmonėmis apie šį bei tą, aplin- 
kiniais keliais juos atvedė į savo pono dvarą. Kai tik meseras Torelas 
išvydo svečius, žengė jų pasitikti ir juokdamasis tarė: 

— Sveiki atvykę, ponai! 

Saladinas, būdamas labai įžvalgus, išsyk suprato, jog šis riteris 
bijojo, kad jie gali nepriimti jo kvietimo, jeigu jis pakvies juos kelyje, 
tad parsikvietė gudrumu, norėdamas praleisti su jais vakarą. Atsakęs 
į jo sveikinimą, Saladinas tarė: 

— Mesere, jei drįstų kas skųstis mandagiais žmonėmis, mes nusi- 
skųstume jumis: aš jau nekalbu apie tai, kad šiek tiek sutrukdėte mūsų 
kelionę, bet ir privertėte mus priimti tokį taurų jūsų svetingumą, nors 
mes niekuo nesame jo nusipelnę, nebent tik tuo vienu pasveikinimu. 

Riteris, išmintingas ir gražbylys, atsakė: 

— Ponai, viešnagė, kurią čia rasite, yra labai skurdi, palyginti su 
ta, kokia jums derėtų, sprendžiant iš jūsų išvaizdos. Bet po teisybei, 
išskyrus Paviją, niekur kitur negalėtumėt žmoniškai apsistoti. Todėl 
nesisielokit, jeigu bent kiek išsukote iš kelio — užtat mažiau turėsite 
nepatogumų. 

Šitaip jam bekalbant, tarnai apsupo raitelius ir, kai šie nulipo nuo 
žirgų, priėmė ir pastatė juos arklidėn. O meseras Torelas nuvedė 
tris didžiūnus į jiems parengtus kambarius, liepė nusiauti batus ir 
gaivintis puikiausiais šaltais vynais, pats smagindamas svečius įdo- 
miomis šnekomis iki vakarienės meto. Saladinas, jo bendrakeleiviai 
ir visi tarnai mokėjo lotyniškai, todėl jie labai gerai susikalbėjo ir su- 
prato vieni kitus, ir svečiams atrodė, kad riteris — maloniausias, man- 
dagiausias ir iškalbingiausias žmogus, kokio dar niekur neteko matyti. 
O meserui Torelui savo rėžtu atrodė, kad jo svečiai daug žymesni ir 
aukštesni žmonės, negu iš pradžių buvo manęs, todėl širdyje sielojosi, 
kad šį vakarą negalįs jų pagerbti didesne draugija ir puikesnėmis vai- 
šėmis; taigi jis nusprendė rytojaus dieną šį trūkumą atitaisyti. Paaiški- 
nęs vienam tarnui, ką sumanęs daryti, nusiuntė jį pas savo žmoną, kil- 
nią ir protingą moterį, į Pavijos miestą, kuris buvo gan arti ir kurio 
vartai niekad neužsidarydavo. Paskui nusivedė žymiuosius svečius 

į sodą ir mandagiai paklausė, kas jie būsią. Saladinas jam atsakė: 

— Mes esame Kipro pirkliai, atvykome iš Kipro ir keliaujame 
savo reikalais į Paryžių. 

Tada meseras Torelas tarė: 

— Duok dieve, kad mūsų šalis gimdytų tokius kilmingus žmones, 
kokius, matau, Kipras gimdo pirklius. 

Taip bešnekučiuojant apie šį ir apie tą, atėjo metas vakarieniauti, 
ir šeimininkas pakvietė svečius prie stalo. Nors vakarienė buvo nenu- 
matyta, juos pavaišino gan gerai ir gražiai aptarnavo. Nukrausčius 
nuo stalų, jie dar truputį pasėdėjo, o paskui meseras Torelas, numany- 
damas, kad svečiai iš kelionės nuvargę, paguldė juos į balčiausias 
lovas, o netrukus ir pats atsigulė. 

Tarnas, nusiųstas į Paviją, pasakė ką lieptas poniai, kuri ne su 
moteriška, o su karališka širdimi skubiai liepė sušaukti gausius mesero 
Torelo bičiulius ir tarnus, suruošti visa, kas reikalinga dideliausiam 
pokyliui, sukviesti, fakelams šviečiant, kilmingiausius miesto piliečius 
į puotą, sunešti gelumbes, audinius, kailius ir tiksliai įvykdyti, ką buvo 
įsakęs jai vyras. 

Kai išaušo diena ir kilmingieji svečiai atsikėlė, meseras Torelas 
sėdo su jais ant žirgų, su savo sakalais nujojo prie netoliese esančios 
pelkės ir svečiams parodė, kaip šauniai jo paukščiai skraido. Saladinui 
paklausus, kas juos nuvestų Pavijon į geriausią viešbutį, meseras To- 
relas atsakė: 

— Aš jus nuvesiu, nes ir man reikia ten būti. 

Svečiai, tuo patikėję, buvo patenkinti ir drauge su juo leidosi į 
kelią. 

Buvo jau trečia valanda, kai jie atjojo į miestą. Manydami vykstą 
į geriausią viešbutį, drauge su meseru Torelu jie atvyko į jo namus, 
kame svečius pasitiko bent penkios dešimtys žymiausių miesto piliečių, 
kurie tučtuojau prišoko prie jų kamanų ir kilpų. Matydami šitai, Sala- 
dinas ir jo palydovai pernelyg gerai suprato, kas čia per dalykas, ir 
tarė: 

— Mesere Torelai, mes anaiptol ne šito prašėme; jau šiąnakt jūs 
pakankamai garbės mums parodėte, daug daugiau, negu mes nusipel- 
nėme; todėl dabar su ramia širdimi galėtumėt leisti mums keliauti savo 
keliu. 

Meseras Torelas jiems atsakė: 

— Ponai, už vakarykštį vakarą aš labiau esu dėkingas fortūnai 
negu jums, nes ji užklupo jus kelyje tokią valandą, kad buvote priversti 

įžengti į mano menkus namelius. Bet šiandien aš būsiu dėkingas jums, 
o drauge su manim štai ir visi šitie kilmingi žmonės, kurie čia stovi 
aplinkui; jeigu jums atrodo mandagu atsisakyti papietauti drauge su 
jais, tai jūsų valia. 

Saladinas ir jo palydovai, tokių žodžių nugalėti, nusėdo nuo žirgų; 
kilmingi vyrai džiaugsmingai nuvedė svečius į ištaigingai paruoštus 
jiems kambarius; nusivilkę kelioninę aprangą ir bent kiek pailsėję, 
svečiai įžengė į prašmatniai išdabintą salę. Tarnai atnešė vandens 
rankoms nusiplauti. Paskui visi susėdo už stalų, kur juos puikiausiai 
pavaišino daugybe skanių valgių ir gražiai, mandagiai aptarnavo, tad, 
jeigu būtų čion atvykęs netgi pats imperatorius, nebūtų buvę galima 
jam parodyti aukštesnės garbės. Nors Saladinas ir jo palydovai buvo 
dideli ponai, įpratę matyti prabangą, vis dėlto labai šiomis vaišėmis 
stebėjosi ir viską laikė kone stebuklu, ypač žinodami, kad riteris yra 
paprastas pilietis, o ne kunigaikštis. 

Baigus valgyti ir nukrausčius nuo stalų, draugija dar kurį laiką 
šnekučiavosi apie šį bei tą, bet kadangi buvo labai karšta, visi kilmingi 
Pavijos vyrai, mesero Torelo sutikimu, nuėjo ilsėtis, o jis pats, likęs 
su trimis svečiais, įžengė drauge su jais į kambarį ir kad joks brangus 
dalykas neliktų jiems neparodytas, liepė pakviesti čion savo šauniąją 
žmoną. Toji, gražuolė, aukšto ūgio, brangiais rūbais išsipuošusi, su 
dviem sūneliais iš šalių, kurie atrodė lyg angelai, priėjo prie svečių 
ir maloniai juos pasveikino. Išvydę ponią, jie atsistojo ir pagarbiai 
ją pasisodino į savo tarpą, gėrėdamiesi gražiais jos sūnaičiukais. Įsi- 
leidusi su jais į malonų pašnekesį, kai mešeras Torelas valandžiukei 
išėjo, ponia mandagiai juos paklausė, iš kur jie būsią ir kur keliaują. 
Didžiūnai atsakė lygiai taip pat kaip ir meserui Torelui. Tuomet dama 
linksmai tarė: 

— Na, tai aš matau, kad mano moteriška parama gal bus jums 
ne pro šalį, todėl prašau jus kaip ypatingos malonės: neatmeskite ir 
nesibjaurėkite ta maža dovana, kurią jums čion atneš; neužmirškite, 
kad moterų protas menkas, tai ir jų dovanos menkutės; priimkite jas, 
labiau atsižvelgdami į davėjos gerą širdį negu į dovanų vertę. 

Ir, liepusi atnešti kiekvienam po du apsiaustus, vieną, pasiūtą iš 
gelumbės, o antrą — pamuštą voverių kailiu, ne tokius, kokius dėvi 
miestelėnai ar pirkliai, o kokius dėvi ponai, dar tris šilkinius švarkus 
ir ploniausios lino drobės baltinių, tarė: 

— Priimkite šiuos drabužius. Aš ir savo vyrą aprengiau tokiais 
pat; kiti daiktai, nors ir menkaverčiai, jums labai pravers todėl, kad 

toli esate nuo žmonų, ilgą kelią jau nukeliavote ir tolimas dar kelias 
prieš akis, o be to, pirkliai mėgsta švarą ir patogumus. 

Didžiūnai nustebo, aiškiai supratę, kad meseras Torelas, juos pa- 
gerbdamas, nenorėjo praleisti nė vienos smulkmenos, ir jie ėmė abejo- 
ti, matydami anaiptol ne pirkliškų drabužių prabangą, ar tik meseras 
Torelas nebus jų pažinęs. Vis dėlto vienas iš jų atsakė damai: 

— Ponia, tai didžios dovanos, ir mums nelengva būtų jas priimti, 
jeigu ne jūsų prašymai, kurių negalima atmesti. 

Kai grįžo į menę meseras Torelas, dama atsisveikino su svečiais, 
pavedusi juos dievo globai, ir nuėjo aprūpinti jų tarnų tokiais daiktais, 
kokie jiems derėjo. 

Po ilgų prašymų meseras Torelas prikalbino svečius paviešėti pas 
Jį visą tą dieną; taigi numigę jie apsirengė padovanotais drabužiais 
ir drauge su meseru Torelu išjojo bent kiek pasijodinėti po miestą, o 
kai atėjo vakarienės metas, puikiai pavakarieniavo gausioje ir garbin- 
goje draugijoje. Po vaišių svečiai nuėjo ilsėtis. Kai prašvito diena, 
jie atsikėlė ir vietoj nuvargusių savo kuinų rado tris stambius ir gražius 
žirgus, o taipogi naujus ir stiprius arklius savo tarnams. Matydamas 
tokį dalyką, Saladinas tarė, atsigręžęs į palydovus: 

— Prisiekiu dievu, nėra ir nebuvo žmogaus, tobulesnio, manda- 
gesnio ir įžvalgesnio už šitą; jeigu krikščionys karaliai tiek pat karališki 
kiek jis riteriškas, tai Babilonijos sultonas neįstengs atsispirti netgi 
prieš vieną tokį, ne tik prieš visus, kurie antai rengiasi jį pulti. 

Suprasdami, kad atsisakyti neįmanoma, jie labai mandagiai padė- 
kojo ir sėdo ant žirgų. Meseras Torelas su būriu bičiulių palydėjo 
svečius gan toli už miesto. Nors Saladinui ir skaudu buvo skirtis su 
meseru Torelu,— tiek jau spėjo jį pamilti, — vis dėlto, skubėdamas 
keliauti toliau, prašė grįžti atgal. O meseras Torelas, kuriam sunku 
buvo skirtis su svečiais, tarė: 

— Ponai, aš grįžtu, jeigu pageidaujate, bet pasakysiu jums štai ką: 
nežinau, kas jūs esate, ir nenoriu čia jūsų kamantinėti; bet kad ir kas 
būtumėt, šį kartą manęs nejįtikinsit, jog esate pirkliai. O dabar keliaukit 
su dievu! 

Saladinas, jau atsisveikinęs su visa mesero Torelo draugija, atsakė 
jam: 

— Mesere, dar gali atsitikti, kad mes parodysime jums savo pre- 
kių ir jus įtikinsime. Su dievu! 

Taip Saladinas su savo palyda nujojo, baisiai trokšdamas, jeigu 
tik liks gyvas ir artėjančio karo nesunaikintas, parodyti meserui To- 

relui ne mažiau garbės, kaip tas parodė jam. Ir daug sultonas kalbėjo 
su palydovais apie jį, apie jo žmoną, apie jo veiksmus ir poelgius, dar 
labiau viską girdamas. 

Kai jis su dideliu vargu apkeliavo visus Vakarų kraštus, sėdo į 
laivą ir grįžo su savo palydovais į Aleksandriją, kur, puikiai susipažinęs 
su padėtimi, ėmė ruoštis gynybai. 

Meseras Torelas, grįžęs į Paviją, ilgai galvojo, kas galėtų būti tie 
trys svetimšaliai, bet niekados netgi apytikriai nepriartėjo prie tiesos. 

Tuo tarpu atėjo laikas pradėti kryžiaus karą. Iš visų kraštų žygiavo 
ginkluoti pulkai. Meseras Torelas, nepaisydamas žmonos maldavimų 
ir ašarų, taipogi nusprendė vykti; viską susirengęs ir jau pasinešęs joti, 
tarė savo žmonai, kurią begaliniai mylėjo: 

— Žmona, kaip matai, aš traukiu į šitą karą, tiek dėl žemiškosios 
šlovės, tiek ir dėl sielos išganymo; pavedu tau mūsų gėrybes ir mūsų 
garbę. Esu tikras, kad išvykstu, tačiau visiškai nesu tikras, ar grįšiu, — 
maža kas gali mane ištikti. Todėl prašau iš tavęs vienos malonės: nors 
ir kas mane ištiktų, kol neturėsi tikros žinios apie mano mirtį, tai, 
netekėdama antrukart, lauk manęs vienerius metus, vieną mėnesį ir 
vieną dieną, pradedant nuo šios dienos, kada išvykstu. 

Žmona raudodama atsakė: 

— Mesere Torelai, nežinau, kaip aš pakelsiu tą sielvartą, kuriame 
jūs mane paliekate; bet jeigu mano gyvybė būtų stipresnė už mano 
aš gyvensiu ir mirsiu kaip mesero Torelo žmona, ištikima jo atminimui. 

Meseras Torelas jai atsakė: 

— Žmona, aš esu tikras, kad viską, ką žadi, — kiek tai priklausys 
nuo tavęs — ir tesėsi. Bet tu esi jauna, graži moteris ir iš geros giminės; 
tavo dorybė aukšta ir visiems žinoma; todėl neabejoju, jog daug di- 
džiūnų ir kilmingų vyrų, jeigu tik pasklis gandai, kad aš žuvęs, ims 
prašyti brolius ir giminaičius tavo rankos; net ir norėdama, tu negalė- 
tum atsispirti jų raginimams ir būtum priversta paklusti jų valiai. 
Štai kodėl aš tau skiriu šitokį, o ne ilgesnį terminą. 

Žmona atsakė: 

— Aš viską padarysiu, ką tiktai galėsiu, kad likčiau jums ištikima 
iki mirties. O jeigu man tektų kitaip pasielgti, aš pasistengsiu įvykdyti 
jūsų priesaką. Meldžiu dievą, kad per tą laiką jis sergėtų jus ir mane 
nuo tokios nelaimės. 

Tarusi tuos žodžius, dama raudodama apkabino meserą Torelą ir, 
nusimovusi nuo piršto žiedą, atidavė jam sakydama: 

— Jeigu atsitiktų, kad aš numirčiau pirmiau, negu jus pamatyčiau, 
tai žiūrėdami į jį, prisiminkit mane. 

Paėmęs žiedą, meseras Torelas sėdo ant žirgo ir, visiems pasakęs 
sudiev, išjojo. Atvykęs su savo palydovais į Genują, jis įlipo galeron ir 
išplaukė; netrukus pasiekė Akrą ir prisijungė prie krikščionių kariuo- 
menės, kur pamažu prasidėjo baisiausios ligos ir maras. Giltinei besiau- 
tėjant, Saladinas gudrumu, o gal tokia jo buvo laimė, beveik visus gy- 
vus likusius krikščionis be mūšio paėmė į nelaisvę ir įkalino įvairiuose 
miestuose. Tarp kitų buvo paimtas ir meseras Torelas ir nuvestas ka- 
lėti į Aleksandriją. Čia niekieno nepažįstamas ir bijodamas, kad kas 
neatpažintų, bėdos verčiamas, užsiėmė sakalų mokymu; šitam menui 
jis buvo labai gabus, ir veikiai žinia apie jį priėjo iki Saladino; taigi 
sultonas liepė paleisti riterį iš kalėjimo ir paskyrė savo sakalininku. 
Meseras Torelas, kurio Saladinas nevadino kitokiu vardu, kaip krikš- 
čionis, ir kurio neatpažino lygiai kaip ir tas jo, širdimi gyveno vien 
Pavijoj ir keletą kartų mėgino bėgti, bet nesėkmingai. Štai kodėl, kai 
genujiečių pasiuntiniai atvyko pas Saladiną išpirkti kai kurių savo 
piliečių ir jau ketino išplaukti, jis sumanė parašyti žmonai, kad yra 
gyvas, kad pasistengsiąs kaip galima greičiau pas ją grįžti ir kad ji 
lauktų jo; taip jis ir padarė ir primygtinai įprašė vieną pažįstamą jam 
pasiuntinį pasirūpinti, kad laiškas patektų į rankas San Pjetro in Čel 
d'Oro abatui, kuris buvo jo dėdė. 

Šitaip meserui Torelui begyvenant pas sultoną, vieną dieną, kai 
Saladinas šnekučiavo su juo apie savo paukščius, šis nusišypsojo ir 
nutaisė tokią miną, kurią Saladinas buvo labai gerai įsidėmėjęs, dar 
viešėdamas jo namuose Pavijoj. Šita šypsena Saladinui priminė meserą 
Torelą, jis akylai įsižiūrėjo į savo sakalininką, ir jam pasirodė, kad čia 
tas pats; taigi, metęs pirmesnę šneką, sultonas paklausė: 

— Sakyk, krikščioni, iš kurio Vakarų krašto esi? 

— Valdove,— tarė meseras Torelas,— esu lombardas, iš miesto, 
vadinamo Pavija, vargdienis ir žemos kilmės. 

Išgirdus šitai, Saladinui dingo abejonė, ir prasidžiugęs tarė jis 
pats sau: „Davė galiausiai dievas progą įrodyti tam žmogui, koksai 
brangus man buvo jo svetingumas“. Ir, nieko jam nesakęs, liepė 
išdėlioti viename kambary visus savo drabužius, nusivedė jį ten 
ir tarė: 

— Pažvelk, krikščioni, ar nėra tarp šių drabužių nors vieno tokio, 
kurį tu kada nors matei? 

Meseras Torelas ėmė žiūrinėti ir pamatė tuos, kuriuos jo žmona 

buvo padovanojusi Saladinui; bet, nebūdamas visai tikras, kad čia tie 
patys, atsakė: 

— Valdove, neatpažįstu nė vieno; teisybė, va šitie du panašūs į 
tuos, kuriais aš kadaise buvau apsirengęs sykiu su trimis pirkliais, vie- 
šėjusiais mano namuose. 

Tuomet Saladinas, nebegalėdamas ištverti, meilingai apkabino 
meserą Torelą ir tarė: 

— Jūs esate meseras Torelas d'lstrija, o aš esu vienas iš trijų 
pirklių, kuriems jūsų žmona padovanojo šituos drabužius. Dabar atėjo 
valanda jums įsitikinti, kokios mano prekės: juk atsisveikindamas aš 
sakiau, kad gali taip atsitikti. 

Išgirdęs tuos žodžius, meseras Torelas sykiu ir prasidžiugo, ir susi- 
gėdo: džiaugėsi, kad turėjo kitados tokį svečią, gėdijosi, kad per prastai 
Jį priėmė. Saladinas jam tarė: 

— Mesere Torelai, kadangi pats dievas man jus atsiuntė, žinokite, 
kad dabar nebe aš, o jūs esate čia šeimininkas. 

Abu džiaugsmingai apsikabino, o sultonas, liepęs jį aprengti kara- 
liškais drabužiais, išvedė prieš visus aukščiausius savo baronus, labai 
išliaupsino riterio taurumą ir įsakė, kad kiekvienas, kam jo malonė 
brangi, gerbtų riterį kaip jį patį. Taip nuo tol visi ir darė, bet labiausiai 
tuodu ponai, kitados svečiavęsi jo namuose kaip Saladino palydovai. 

Netikėta garbė ir šlovė atitraukė mesero Torelo mintis nuo Lom- 
bardijos, ypač dar todėl, kad jis tvirtai tikėjo, jog laiškas pasiekė 
dėdę. Tačiau tą dieną, kai Saladinas paėmė nelaisvėn krikščionių sto- 
vyklą ir kariuomenę, mirė ir buvo palaidotas negarsus Provanso rite- 
ris, vardu meseras Torelas di Dinjis. Štai kodėl kiekvienas karys, tarp 
kurių meseras Torelas d'Istrija garsėjo savo kilnumu ir narsumu, iš- 
girdęs, kad mirė meseras Torelas, pamanė, kad tai meseras Torelas 
d'Istrija, o ne tasai di Dinjis; o paskui nelaisvė ir įkalinimas sukliudė 
šį apsirikimą išsiaiškinti. Taigi daugelis italų grįžo su šita Žinia, o tarp 
jų atsirado ir tokių lengvapėdžių, kurie drįso tvirtinti, kad matę jį 
negyvą ir dalyvavę jo laidotuvėse. Šitoks gandas, pasiekęs žmoną ir 
gimines, neapsakomai nuliūdino ne vien tik juos, bet ir kiekvieną, kas 
Jį pažinojo. 

Ilga būtų pasakoti, koks baisus buvo žmonos sielvartas, kokios 
baisios raudos ir kančios. Bet po kelių mėnesių nuolatinio skausmo ir 
gedėjimo ji ėmė mažiau sielvartauti, ir tada jai pradėjo pirštis žymiausi 
Lombardijos jaunikiai, o broliai ir giminės ėmė ragint vėl ištekėti. 
Daug kartų, graudžiai raudodama, ji atsisakinėjo, bet galiausiai pri- 

versta sutiko nusileisti jų valiai, su ta sąlyga, kad našlausianti iki tol, 
iki kol buvo prižadėjusi meserui Torelui. 

Kol Pavijoje damos reikalai buvo tokie ir beliko gal tik kokia 
savaitė iki termino, kada ji turėjo ištekėti, meseras Torelas susitiko 
žmogų, kurį buvo matęs su genujiečiais pasiuntiniais belipantį į galerą, 
plaukiančią Genujon; todėl pasišaukęs jį paklausė, kaip sekėsi keliauti 
ir kada jie atplaukė į Genują. Tasai atsakė: 

— Pone, kaip girdėjau, tos galeros kelionė baigėsi nelaimingai: 
netoli Sicilijos pakilo grėsmingas šiaurys, o laivą nubloškė į Berbe- 
rijos seklumas — neišsigelbėjo nė vienas; tarp kitko, ten žuvo ir mano 
du broliai. Aš pats išlipau Kretoje, todėl likau gyvas. 

Meseras Torelas patikėjo šiais žodžiais, nes iš tikrųjų tai buvo 
teisybė. Prisiminęs, kad terminas, skirtas žmonai, sukanka po keleto 
dienų, ir numanydamas, kad Pavijoje niekas apie jį nieko nežino, buvo 
tikras, kad jo žmona jau ištekėjusi. Taigi riteris taip nusiminė, kad, 
praradęs norą valgyti ir atgulęs patalan, ryžosi mirti. Išgirdęs apie tai 
Saladinas, kuris Torelą begaliniai mylėjo, atėjo pas jį ir, po ilgų prašy- 
mų ir didžių pastangų sužinojęs jo skausmo ir ligos priežastį, smarkiai 
išbarė, kodėl nepasakė jam šito anksčiau, o paskui prašė nusiraminti 
ir užtikrino, kad pasistengsiąs skirtu laiku jį pristatyti į Paviją, ir pa- 
aiškino, kaip tai padarysiąs. 

Meseras Torelas patikėjo Saladino žodžiais, nes daugel kartų buvo 
girdėjęs, kad tokie dalykai yra galimi ir ne sykį jau buvo įvykdyti. 
Tad jis atkuto ir ėmė raginti Saladiną, kad paskubėtų. Saladinas liepė 
vienam savo nekromantui kokiu nors būdu per vieną naktį perkelti 
meserą Torelą patale į Paviją. Nekromantas atsakė, kad bus padaryta, 
bet kad perkeliamąjį jo paties labui reiksią užmigdyti. Sutvarkęs šitai, 
Saladinas grįžo pas meserą Torelą ir, radęs jį tvirtai pasiryžusį skirtu 
laiku būti, jei galima, Pavijoj, o jeigu ne — numirti, šitaip jam tarė: 

— Mesere Torelai, jeigu jūs nuoširdžiai mylite savo žmoną ir 
bijote, kad ji neatitektų kitam, regi dievas, aš negaliu už tai jus peikti, 
nes iš visų mano matytų kada nors moterų ji yra toji, kurios dorovė, 
papročiai ir elgsena (nekalbėsime apie jos grožį, kuris yra greit vys- 
tanti gėlė) labiausiai man atrodo girtini ir brangintini. Kadangi liki- 
mas jus atvedė čionai, man būtų be galo malonu, kad per visą tą laiką, 
kuris yra skirtas jums ir man, mes abu drauge gyventume ir lygiomis 
valdytume man priklausančią karalystę. Bet jeigu dievas lėmė kitaip, 
nes jūs užsigeidėte arba mirti, arba nustatytu laiku būti Pavijoje, aš 
labai būčiau norėjęs žinoti tai iš anksto, kad galėčiau jus nudanginti į 


Dešimta diena 592 


jūsų namus su tokia garbe, su tokiomis iškilmėmis, su tokia palyda, 
kokių verti jūsų nuopelnai; bet kadangi ir tai nėra man lemta, o jūs 
trokštate ten būti tučtuojau, aš jus nugabensiu, kaip galiu ir tokiu 
būdu, kokį jums minėjau. 

Meseras Torelas jam atsakė: 

— Valdove mano, ir be šitų žodžių jūsų darbai pakankamai įrodo 
begalinį jūsų palankumą, kurio anaiptol nesu nusipelnęs. Net jeigu 
man ir nesakytumėt to, ką dabar sakote, aš iki grabo lentos minėčiau 
jūsų maloningumą. Bet kadangi taip jau esu nusprendęs, labai jus 
prašau, ką man žadėjote, kuo greičiau įvykdyti, nes rytoj paskutinė 
diena, kada aš esu laukiamas. 

Saladinas jį užtikrino, kad viskas jau paruošta. 

Rytojaus dieną Saladinas, ketindamas išsiųsti riterį į Paviją, liepė 
pataisyti didžiojoj salėj gražiausią, prabangiausią patalą iš čiužinių, 
kurie, kaip tame krašte įprasta, buvo aptraukti aksomu ir brokatu; 
o apkloti jį įsakė prašmatnia antklode, meniškai išsiuvinėta ir nusags- 
tyta stambiais perlais ir vertingiausiais brangakmeniais, kuriuos paskui 
čia, Italijoj, įkainojo kaip didžiausią lobį; ant viršaus uždėjo du prie- 
galvius, derančius tokiam patalui. Atlikęs visa tai, sultonas liepė ap- 
rengti meserą Torelą, jau sustiprėjusį, saracėniškais drabužiais, tokiais 
dailiais ir tokiais brangiais, kokių pasaulis niekad nėra matęs, o galvą 
saracėnų papročiu apvyturiuoti vienu iš ilgiausių apraišalų. 

Buvo jau vėlus metas, kai Saladinas su daugybe savo baronų įžen- 
gė į mesero Torelo kambarį ir, atsisėdęs greta jo, kone ašarodamas 
prabilo: 

— Mesere Torelai, artėja valanda, kuri turės išskirti mane su ju- 
mis. Kadangi aš negaliu nei pats jūsų palydėti, nei duoti palydos, nes 
šito neleidžia jums numatytas keliavimo būdas, man tenka su jumis 
atsisveikinti čia, kambary; tam aš ir atėjau čionai. Prieš pavesdamas 
jus dievui, pirmiausia prašau vardan meilės ir draugystės, esančios 
tarp mudviejų, neužmiršti manęs ir, jeigu galima, kai būsite sutvarkę 
visus savo reikalus Lombardijoj, bent kartą, kol mūsų dienos dar 
neužsibaigė, aplankyti mane, idant galėčiau vėl pasidžiaugti jus iš- 
vydęs ir atitaisyti tą skriaudą, kurią dabar turiu daryti dėl tokio jūsų 
skubėjimo. O kol tatai įvyks, malonėkite kuo dažniau mane lankyti 
bent laiškais ir prašykite iš manęs, ko tik širdis geidžia: iš tikrųjų nie- 
kam pasaulyje netrokštu taip padėti kaip jums! 

Meseras Torelas negalėjo sulaikyti ašarų ir, raudos dusinamas, 
trumpais žodžiais atsakė, jog niekad jam neišdils iš atminties sultono 

geradarybės ir kilnumas ir kad, be abejonės, patenkinsiąs jo pageida- 
vimą, jeigu tik dievas leisiąs dar pagyventi. Po to Saladinas, meilingai 
jį apkabinęs ir pabučiavęs, tarė: 

— O dabar keliaukite su dievu! 

Ir sultonas išėjo iš kambario. Paskui visi kiti baronai atsisveiki- 
no su juo ir sykiu su Saladinu nuėjo į tą salę, kur buvo pataisytas pa- 
talas. 

Kadangi buvo jau vėlu ir nekromantas skubino, norėdamas kuo 
greičiau baigti reikalą, tad atvyko gydytojas su gėralu ir, įtikinęs mese- 
rą Torelą, kad čia esą stiprinamieji vaistai, liepė jam išgerti. Netrukus 
jis užmigo. Taip bemiegantį riterį, Saladino įsakymu, nunešė ir pagul- 
dė į tą gražųjį patalą, ant kurio pats sultonas padėjo dailią, didžiulės 
vertės diademą su tokiu ženklu, kad vėliau visi suprato, jog tai Saladino 
dovana mesero Torelo žmonai. Paskui sultonas užmovė riteriui ant 
piršto žiedą, į kurį buvo įsodintas rubinas, taip šviečiąs tarytum de- 
gantis fakelas; jo vertę sunku buvo nustatyti. Paskui liepė prijuosti 
jam kardą, kurio puošmenas įkainoti būtų buvę nelengva; diržo sagtis 
žibėjo perlais, kokių niekas nėra dar matęs, ir kitokiais brangakme- 
niais; iš vieno ir iš antro šono liepė pastatyti du dideliausius auksinius 
indus, pilnus dublonų, o aplinkui pridėlioti perlų vėrinių, žiedų, juostų 
ir kitoniškų daiktų, kuriuos per ilga būtų visus čia išvardinti. Po to jis 
vėl pabučiavo meserą Torelą, o nekromantui liepė paskubėti; taigi 
Saladino akivaizdoje patalas drauge su meseru Torelu staiga dingo, 
o Saladinas, šnekučiuodamas apie jį su savo baronais, pasiliko. 

Meseras Torelas su visomis aukščiau minėtomis brangenybėmis 
ir puošmenomis jau buvo atsidūręs jo pageidautoje San Pjetro in Čel 
d'Oro bažnyčioj Pavijoje ir vis dar tebemiegojo, kai zakristijonas, 
jau paskambinus rytmetinių, įėjo į bažnyčią su žiburiu rankoje ir, ūmai 
išvydęs prabangų katafalką, ne tik nustebo, bet pajuto didžiausią bai- 
mę ir puolė tekinas atgal. Abatas ir vienuoliai, pamatę jį bėgant, nusi- 
stebėjo ir paklausė, kas per priežastis. Zakristijonas vienuolis viską 
apsakė. 

— 0! — sušuko abatas. — Juk tu jau nebe vaikutis ir nebe naujo- 
kas šioj bažnyčioj, o taip greit išsigąsti! Nagi, eime pažiūrėti, kas ten 
per baubas tave baugina! 

Užsižiebę keletą žvakių, abatas su visais vienuoliais, įėję į bažnyčią, 
išvydo tą nuostabų ir prabangų patalą, kur miegojo riteris. Kol jie, bai- 
lūs ir neryžtingi, nesiartindami prie jo, žiūrinėjo prašmatnias brange- 
nybes, atsitiko taip, kad gėralo veikmė pasibaigė ir meseras Torelas 

nubudęs giliai atsiduso. Išvydę šitokį stebuklą, vienuoliai, o su jais 
drauge ir abatas, baisiausiai persigandę, visi leidosi bėgti šaukdami: 

— Viešpatie, gelbėk! 

Meseras Torelas, pravėręs akis ir apsidairęs aplinkui, aiškiai supra- 
to esąs ten, kur prašėsi perkeliamas, ir buvo tuo labai patenkintas. 
Kilstelėjęs ir atsisėdęs, atidžiai apsižvalgė aplinkui: nors jam ir pirmiau 
buvo pažįstama Saladino dosnybė, bet dabar ji pasirodė jam dar di- 
desnė,— aiškiai matė ją prieš akis. Regėdamas bėgant vienuolius ir 
numanydamas kodėl, ėmė šaukti abatą vardu ir prašė nebijoti, nes jis 
esąs Torelas, jo sūnėnas. Nuo tų žodžių abatas dar labiau įsibaimino, 
nes jau keli mėnesiai jį laikė mirusiu. Bet po valandėlės atsikvošėjo, 
persižegnojo ir nuėjo prie šaukiančio. Meseras Torelas jam tarė: 

— Dvasiškas tėve, ko taip bijote? Aš esu, dėkui dievui, gyvas ir 
sugrįžau čion iš už jūrių marių. 

Nors riteris buvo užsiželdinęs ilgą barzdą ir apsirengęs arabiškai, 
vis dėlto abatas po valandžiukės jį atpažino, nusikratęs abejonių paėmė 
už rankos ir tarė: 

— Sveikas sugrįžęs, mano sūnau! — Paskui pridūrė: — Nesiste- 
bėk, kad mes taip persigandome, nes visas miestas tvirtai įsitikinęs, jog 
tu esi miręs. Pasakysiu tau, kad netgi tavo žmona, Adalijeta, giminai- 
čių prašymų ir grasinimų nugalėta, prieš savo valią vėl išteka ir šįryt 
turi eiti pas naują vyrą: ir vestuvės, ir visa, kas reikalinga puotai, jau 
priruošta. 

Meseras Torelas, atsikėlęs iš savo puikaus patalo ir džiaugsmingai 
pasveikinęs abatą ir vienuolius, visus įprašė niekam neprasitarti apie 
jo sugrįžimą, kol jis nesutvarkysiąs vieno savo reikalo. Paskui, lie- 
pęs saugion vieton sudėti brangenybes, pasipasakojo abatui viską, kas 
jam iki tol buvo nutikę. Abatas, džiaugdamasis sūnėno laime, drau- 
ge su juo padėkojo dievui. Paskui meseras Torelas paklausė abatą, 
kas toks būsiąs naujasis jo Žmonos vyras. Abatas jam pasakė. Tada 
meseras Torelas tarė: 

— Kol niekas dar nežino apie mano sugrįžimą, aš ketinu pasižiū- 
rėti, kaip laikysis šiose vestuvėse mano žmona; todėl, nors ir neįprasta 
dvasininkams eiti į šitokius pokylius, aš norėčiau, kad iš meilės man 
jūs taip patvarkytumėt, kad mes abu galėtumėm ten nueiti. 

Abatas mielai prižadėjo ir, kai išaušo diena, per pasiuntinį pranešė 
jaunikiui, kad jis norėtų su savo bičiuliu dalyvauti jo vestuvėse. Šis 
atsakė, jog bus labai patenkintas. Kai atėjo vestuvinių pietų valanda, 
meseras Torelas, tais pat drabužiais, kokiais buvo, su abatu nuvyko 

pas jaunikį. Visi, išpūtę akis, spoksojo į jį, bet niekas neatpažino; o 
abatas visiems sakė, kad čia esąs saracėnas, sultono siunčiamas pasiun- 
tiniu pas Prancūzijos karalių. Meserą Torelą pasodino už stalo kaip 
tik priešais jo žmoną, į kurią jis žiūrėjo su didžiausiu malonumu, ir ji 
iš veido atrodė susikrimtusi dėl šių vestuvių. Dama taipogi kartais 
žvilgčiojo į jį, ne todėl, kad būtų atpažinusi — tam kliudė didžiulė jo 
barzda, keista apranga ir tvirtas įsitikinimas, kad jis miręs. 

Kai meserui Torelui pasirodė, kad jau laikas išbandyti, ar jinai jį 
tebeatmena, jis nusimovė nuo piršto žiedą, žmonos padovanotą iške- 
liaujant, pasišaukė berniuką, jai patarnaujantį, ir tarė jam: 

— Pasakyk nuo manęs jaunajai, kad mano šalyje yra toks papro- 
tys: kai koks nors svetimšalis dalyvauja vestuvių puotoje, nuotaka, 
norėdama įrodyti, kad jai mielas čion atvykęs svečias, siunčia jam 
savo taurę, pilną vyno, ir kai svetimšalis nugeria, kiek jam patinka, 
uždengęs taurę, siunčia jaunajai atgal, o šioji išgeria likutį. 

Berniukas persakė tuos žodžius damai. Šioji, protinga ir išauklėta 
moteris, manydama, kad čia gal koks markizas, ir norėdama parodyti, 
kad jo atvykimas jai malonus, liepė išplauti didelę auksuotą taurę, 
stovinčią ties ja, pripilti vyno ir nunešti aukštajam svečiui. Taip buvo ir 
padaryta. 

Meseras Torelas, įsidėjęs jos žiedą į burną, begerdamas nepaste- 
bimai nuleido jį taurėn ir, palikęs dar truputį vyno, uždengė taurę ir 
nusiuntė damai atgal. Toji, pasinešusi elgtis pagal svetimšalio paprotį, 
atidengė taurę, prikišo ją prie lūpų ir išvydo žiedą. Valandėlę apžiū- 
rinėjo jį, nė žodžio nesakydama. Atpažinusi, kad čia tas pat žiedas, 
kurį buvo davusi meserui Torelui atsisveikinant, pagriebė jį ir įsmeigė 
akis į tariamąjį svetimšalį; atpažinusi staiga pašoko iš vietos lyg padū- 
kusi, parvertė stalą, stovintį prieš ją, ir sušuko: 

— Štai kur mano ponas! Dievaži, čia meseras Torelas! 

Puolusi prie stalo, už kurio jis sėdėjo, nepaisydama, kad glamžosi 
puošni jos suknia, kad krinta indai, persilenkė per stalą, kiek tik 
beįstengė, ir taip tvirtai apkabino vyrą, kad nei žodžiais, nei jėga ne- 
buvo galima jos atplėšti nuo jo kaklo, kol pagaliau pats meseras Tore- 
las liepė jai susivaldyti, sakydamas, kad myluoti jį būsią dar laiko į va- 
lias. Tik tada jinai jį paleido. Nors vestuvės ir buvo suardytos, bet ves- 
tuvininkai dar labiau prasidžiugo, išvydę grįžusį tokį riterį. Paprašęs 
visus nutilti, meseras Torelas apsakė savo nutikimus nuo išvykimo 
iki šios dienos; užbaigdamas pridūrė, kad garbingam vyrui, kuris, 
laikydamas jį mirusiu, vedė jo žmoną, neturėtų būti apmaudu, jeigu 

jis, štai gyvas dar, ją atsiima. Jaunikis, nors bent kiek ir suglumęs, nuo- 
širdžiai ir draugiškai atsakė, kad su savo nuosavybe meseras Torelas 
galįs elgtis kaip tinkamas. 

Dama paliko ten ir žiedą, ir vainiką, gautą iš jaunikio, užsimovė 
ištrauktąjį iš taurės, o ant galvos užsidėjo karūną, sultono jai atsiųstą. 
Išėję iš namų, kuriuose buvo, jie su visa vestuvininkų palyda nutraukė 
į mesero Torelo namus. Čia prasidėjo ilga ir linksma puota; džiaugėsi 
iki šiol gedėję draugai, giminės ir visi piliečiai, kurie žiūrėjo į jį lyg į 
stebuklą. Meseras Torelas dalį savo brangenybių paskyrė jaunikiui, 
atsilygindamas už vestuvių išlaidas, dalį padovanojo abatui ir kitiems; 
per kelis pasiuntinius pranešė Saladinui apie laimingą sugrįžimą į 
tėvynę, visada save laikydamas jo draugu ir tarnu, ir ilgus metus gyve- 
no su savo dorąja žmona, dar svetingesnis ir dosnesnis negu pirmiau. 

Toks tai buvo mesero Torelo ir jo mielosios žmonos negandų galas, 
toks atpildas už jų dosnumą ir svetingumą. Daugelis stengiasi būti 
svetingi, bet, nors ir turėdami išteklių, taip nevykusiai elgiasi, kad 
priverčia svečius sumokėti už vaišes brangiau, negu jos vertos. Todėl, 
jeigu jie nesusilaukia atpildo, nėra ko stebėtis nei jiems patiems, nei 
kitiems. 

SALUCO MARKIZAS, SAVO VASALŲ RAGINAMAS 
VESTI, IŠSIRENKA SAU PATINKAMĄ ŽMONĄ — 
VIENO KAIMIEČIO DUKRĄ, SU KURIA SUSILAU- 
KIA DVIEJŲ VAIKŲ. MARKIZAS-ATIMA VAIKUS IŠ 
MOTINOS IR NEVA NUŽUDO. PASKUI, APSIMES- 
DAMAS, KAD ŽMONA ĮKYRĖJUSI IR JIS NORIS 
VESTI KITĄ, MARKIZAS SUSIGRĄŽINA SAVO PA- 
TIES DUKRĄ, NEVA KAIP BŪSIMĄJĄ ŽMONĄ, 
O SENĄJĄ IŠVARO VIENMARŠKINE. MATYDAMAS 
NEPAPRASTĄ JOS KANTRUMĄ, SUSIGRĄŽINA Į 
NAMUS, RODO JAI UŽAUGUSIUS VAIKUS, PATS 
JĄ GERBIA IR KITIEMS LIEPIA GERBTI 
KAIP MARKIZĘ. 


Kai užsibaigė ilgoji karaliaus novelė, visiems, matyt, labai patikusi, 
Dionėjas juokdamasis tarė: 

— "Tas šaunus jaunikis, kuris nekantriai laukė nakties, geisdamas 
žemyn nuleisdinti pakeltą šmėklos uodegą, nebūtų davęs nė dviejų 
skatikų už visas pagyras, kurias čia beriate meserui Torelui! 

Paskui, žinodamas, kad jam vienam beliko pasakoti, pradėjo: 

— Švelniosios damos, man rodos, ši diena buvo skirta karaliams, 
sultonams ir panašiems žmonėms; todėl ir aš, nenorėdamas per daug 
išsiskirti iš jūsų, papasakosiu apie vieną markizą: kalbėsiu čia ne apie 
kokį prakilnų žygį, o apie beprotišką žiaurybę, nors galų gale tai išėjo 
į gera. Aš niekam nepatariu sekti tuo pavyzdžiu ir laikau didele netei- 
sybe, kad tas beširdis nesusilaukė pelnytos bausmės. 

Prieš daugel metų Saluco markizų giminėje vyriausiuoju buvo 
jaunuolis, vardu Gvaltjeris?“'. Būdamas nevedęs ir bevaikis, jis leido 
laiką vien medžiodamas žvėris ir paukščius, ir niekad nė į galvą jam 
neateidavo nei vesti, nei vaikų turėti, ir užtat jį reikia laikyti didžiai 
išmintingu. Bet nėpatenkinti vasalai daug kartų prašė markizą vesti, 
idant jis neliktų be įpėdinio, o jie be sinjoro, netgi patys siūlydamiesi 
surasti jam gero būdo ir kilmingų tėvų merginą, teikiančią gra- 
žių vilčių, su kuria jis būtų laimingas. Gvaltjeris jiems atsakydavo: 

— Bičiuliai mano, jūs verčiate mane ryžtis tam, ko aš buvau 
nusistatęs niekad nedaryti. Gerai žinau, kaip sunku rasti žmoną, kurios 
įpročiai atitiktų manuosius. Dažnai sueina poron priešingų būdų jau- 
navedžiai, ir gyvenimas tokiam vyrui, kuris netinkamą sau žmoną 
gauna, yra vienas tik vargas. Sakyti, kad apie dukteris galima spręsti 
pagal tėvų bei motinų būdą, ir iš čia tvirtinti, kad jūs išrinksite tokią, 
kuri man patiks, — gryniausia kvailybė! Neišmanau, kaip jūs mokate 
perprasti jų tėvus ir įsiskverbti į jų motinų paslaptis? O jeigu net ir 
gerai juos pažintumėt, dukterys dažnai nepanašios nei į tėvus, nei į 
motinas. Kadangi vis dėlto geidžiate mane surišti šitais pančiais, aš 
sutinku. Bet kad galėčiau skųstis vien savimi, o ne kitais, jeigu vedybos 
nenusisektų, žmoną noriu pats susirasti ir pareiškiu, kad jeigu tos, 
kurią aš pasirinksiu, negerbsite kaip savo ponios, tai savo kailiu patir- 
site mano apmaudą, kam prieš mano valią mane apvesdinote. 

Garbingi vyrai atsakė su viskuo sutinką, kad tik markizas ryžtųsi 
vesti. 

Gvaltjeriui jau senokai buvo kritusi į akį neturtinga mergaitė, gy- 
venanti kaime, už keliolikos varsnų nuo pilies. Kadangi ji buvo ne tik 
labai graži, bet kukli ir dora, tad jis manė galėsiąs laimingai su ja 
gyventi ir, neieškodamas kur toliau, nusprendė ją vesti. Pasišaukęs pas 
save jos tėvą, vargdienį žmogelį, sutarė imti jo dukterį už pačią. Atli- 

kęs šį reikalą, Gvaltjeris sukvietė iš visos apylinkės savo draugus ir tarė 
jiems: 

— Bičiuliai mano, jūs geidėte ir geidžiate, kad vesčiau, ir aš pa- 
siryžęs vesti veikiau todėl, kad jums įtikčiau, negu kad trokščiau tu- 
rėti žmoną. Atmenate, jūs man žadėjote būti patenkinti ir gerbti kaip 
savo ponią kiekvieną, ką aš pasirinksiu, kad ir kas ji būtų; ir štai 
atėjo man laikas tesėti savo pažadą, tačiau noriu, kad ir jūs tesėtumėt 
savo žodį. Aš susiradau merginą pagal širdį, visai arti nuo čia, ir ketinu 
ją imti per žmoną ir po kelių dienų parsivesti į namus; todėl pasirūpin- 
kite, kad vestuvės išeitų kuo gražesnės ir iškilmingesnės; pagalvokite, 
kaip galėtumėt kuo garbingiau sutikti nuotaką, idant ir aš, ir jūs jaus- 
tumės patenkinti, vieni ir kiti tesėję savo pažadus. 

Šaunūs vyrai prasidžiugę atsakė, kad šitai jiems prie širdies ir, kad 
ir kas ji būtų, visi sutiksią ją kaip ponią ir kaip ponią gerbsią. Po to 
visi sukruto ruoštis didžiulėms, gražioms ir linksmoms iškilmėms. 
Tą pat darė ir Gvaltjeris. Jis liepė rengti puikias, prašmatnias vestuves 
ir sukviesti daugybę draugų, giminių ir aukštų ponų iš aplinkui; be to, 
liepė sukirpti ir pasiūti daug dailių ir brangių suknių, primatuojant 
šiuos siuvinius ant vienos merginos, kuri iš stoto jam atrodė tokia pat 
kaip būsimoji žmona; pasirūpino taipogi ir juostomis, diržais, žiedais, 
dailiu ir brangiu vainiku ir visu tuo, kas dera nuotakai. 

Kai atėjo vestuvėms skirta diena, Gvaltjeris pusę trečios sėdo ant 
žirgo, o su juo ir kiti, atvykusieji jo pagerbti. Viską kaip reikiant pa- 
tvarkęs, Gvaltjeris tarė: 

— Ponai, laikas joti pas nuotaką. 

Ir, leidęsis į kelią, netrukus su visa palyda atvyko į kaimą. Prijojęs 
prie merginukės tėvo trobos, sutiko ją, skubiai begrįžtančią su vande- 
niu nuo šulinio, nes sykiu su kitomis moterimis rengėsi eiti Gvaltjerio 
sužadėtinės pasižiūrėti. Gvaltjeris, pamatęs ją, šūktelėjo vardu, atseit 
Grizelda, ir paklausė, kur tėvas. Ji drąsiai atsakė: 

— Namie, pone. 

Tada Gvaltjeris nusėdo nuo žirgo, visiems įsakė jo laukti, o pats 
vienas įžengė į varganą lūšnelę; čia rado jos tėvą, vardu Džanukolą, ir 
tarė jam: 

— Atvykau Grizeldos vesti, bet pirmiau noriu ją šio to paklausi- 
nėti tavo akivaizdoj. 

Ir jis paklausė, ar ji visuomet, tapusi jo žmona, stengsis jam įtikti, 
ar nepyksianti, kad ir ką jis darytų ar sakytų, ar būsianti klusni, ir taip 
toliau. Į visus tuos klausimus ji atsakė: „Taip“. Tada Gvaltjeris, pa- 

ėmęs Grizeldą už rankos, išsivedė laukan, visos palydos ir visų kitų 
žmonių akivaizdoje liepė išrengti ją nuogą ir, atnešus tuos naujai pa- 
siuūdintus drabužius, kuo greičiau aptaisyti ir apauti, ant jos plaukų, 
tąsyk taip susitaršiusių, uždėti vainiką, o paskui, visiems tuo stebintis, 
tarė: 

— Ponai, štai toji, kurią aš ketinu imti sau už žmoną, jeigu ji nori 
mane turėti savo vyru.— Ir atsigręžęs į ją, susigėdusią ir suglumusią, 
pridūrė: 

— Grizelda, ar nori mane turėti savo vyru? 

Ji atsakė: 

— Taip, pone. 

— O aš noriu tave imti už žmoną,— tarė jis ir visų akivaizdoje 
susižiedavo su ja. 

Užsodinęs ją ant ristūno, garbingai atlydėjo į savo namus. Čia vyko 
vestuvės, prašimatnios ir puikios, ir iškilmės tokios, lyg būtų paėmęs 
Prancūzijos karaliaus dukterį. 

Jaunamartė sykiu su drabužiais tarytum pakeitė ir savo sielą bei 
įpročius. Ji buvo, kaip jau sakėme, iš stoto ir iš veido graži, ir kiek ji 
buvo graži, tiek dabar pasidarė lipšni, meili ir išauklėta, jog atrodė 
buvusi ne avių piemenė, ne Džanukolo, o kokio nors kilmingo pono 
duktė, ir tuo stebino kiekvieną, kuris ją pažinojo pirmiau. Be to, ji bu- 
vo tokia klusni vyrui ir tokia paslaugi, kad jis save laikė laimingiausiu 
pasaulyje žmogumi. Taipogi ir su vyro valdiniais ji buvo tokia miela ir 
maloninga, kad neatsirado nė vieno, kuris nebūtų jos mylėjęs labiau 
už save ir nuoširdžiai gerbęs. Visi meldėsi už jos gerovę, už jos sveika- 
tą, už jos išaukštinimą. Tie, kurie pirmiau šnekėjo, esą Gvaltjeris ne 
per daug protingai pasielgęs ją vesdamas, dabar sakė, kad jis išmintin- 
giausias ir įžvalgiausias žmogus, nes niekas kitas amžindie nebūtų ga- 
lėjęs įžiūrėti, kokios aukštos vertybės slypi po skurdžia drapana ir po 
kaimietiška apranga. Žodžiu, nedaug prabėgo laiko, o ji sugebėjo ne 
tik savo krašte, bet ir plačiau tiek išgarsėti savo dorybėmis ir gerada- 
rystėmis, kad visus tuos, kurie pirmiau murmėjo ant markizo dėl jo 
vedybų, privertė dabar kalbėti priešingai. 

Neilgai trukus Grizelda pastojo ir, atėjus laikui, pagimdė mergaitę, 
kuria Gvaltjeris labai džiaugėsi. Bet greitai šovė jam į galvą keista 
mintis — jis užsimanė ilgais ir nepakenčiamais bandymais mėginti jos 
kantrybę: pradėjo gelti ją žodžiais, dėdavosi neva supykęs, sakydavo, 
esą jo vasalai baisiai nepatenkinti, kad ji prasčiokė, o ypač pamatę, kad 

vaikus gimdanti; jie labai širstą ir dėl mergaitės gimimo ir nieko kito 
neveikią, kaip tik murmą ir niurną. 

Žmona, girdėdama tokius žodžius, nėmaž nepersimainiusi iš veido, 
vis tokia pat nuolanki ir nuoširdi, tarė: 

— Pone mano, elkis su manim, kaip tau atrodo patogiau tavo 
ramybei ir garbei. Aš viskuo būsiu patenkinta, nes žinau, kad esu 
menkesnė už juos ir kad nebuvau verta tos garbės, kurią tu iš savo 
malonės man suteikei. 

Šitas atsakymas labai patiko Gvaltjeriui, nes jis pamatė, kad Gri- 
zelda nė kiek nepasikėlė į puikybę nuo tos garbės, kurią jai rodė jis 
pats ar kiti. 

Dar po kiek laiko Gvaltjeris užsiminė žmonai, kad jo valdiniai 
negalį pakęsti jos pagimdytos mergaitės, ir primokęs nusiuntė pas ją 
vieną savo tarną, kuris gan sielvartingu veidu jai tarė: 

— Ponia, jeigu aš nenoriu mirti, turiu atlikti tai, ką liepia mano 
ponas. O jis man liepė paimti jūsų dukrelę ir... 

Čia jo kalba nutrūko. Dama, regėdama liūdną tarno veidą ir girdė- 
dama tokius jo žodžius, o dar prisiminusi andai vyro pasakytuosius, 
suprato, kad tarnui pavesta dukrelę nužudyti. Taigi greit iškėlusi ją iš 
lopšio, pabučiavusi ir palaiminusi, kad ir baisų skausmą širdy jausda- 
ma, tačiau nepersimainiusi iš veido, įdavė jam į rankas ir tarė: 

— Še! Tiksliai padaryk visa, ką tau įsakė tavo ir mano ponas. 
Bet, gink dieve, jos nepalik plėšriems žvėrims ir paukščiams suryti, 
jeigu nėra liepęs. 

Tarnas, paėmęs kūdikį, persakė Gvaltjeriui damos žodžius, o šis, 
didžiai stebėdamasis jos tvirtybe, nusiuntė tarną su mergaite į Boloniją 
pas vieną savo giminaitę, prašydamas niekam nė žodžio neprasita- 
riant, kieno ji duktė, rūpestingai ją auginti ir auklėti. 

Veikiai po to žmona vėl pastojo ir deramu laiku pagimdė berniuką. 
Gvaltjeris tuo neapsakomai džiaugėsi. Bet jam dar nepakako tų iš- 
bandymų ir, dėdamasis nuliūdęs, kartą jai tarė: 

— Žmona, kai tu šitą berniuką pagimdei, nieku būdu aš nebega- 
liu sugyventi su savo vasalais: taip karčiai jie skundžiasi, kad Džanu- 
kolo anūkas po mano galvos tapsiąs jų sinjoru. Taigi aš ir bijau, jeigu 
nenoriu būti išvytas, kad man netektų pasielgti, kaip anąkart pasiel- 
giau, ir galų gale mesti tave ir imti kitą žmoną. 

Žmona su kantria širdimi išklausė jo žodžius ir tiek teat- 
sakė: 

— Pone mano, kad tik tu būtum patenkintas ir kad patenkinti būtų 

tavo troškimai, o apie mane negalvok, nes nieko man nėra mielesnio 
ir brangesnio, kaip padaryti tau kokį malonumą. 

Po nedaugel dienų Gvaltjeris tokiu pat būdu, kokiu buvo atėmęs 
dukrą, atėmė ir sūnų ir taipogi, apsimesdamas neva liepęs jį nužudyti, 
nusiuntė auginti į Boloniją, kaip buvo nusiuntęs mergaičiukę. Ir 
šįkart žmona tokiu pat veidu ir su tokiais pat žodžiais atidavė sūnų, 
kaip anuomet buvo atidavusi dukrelę. Gvaltjeris didžiai tuo stebėjosi 
širdyje kalbėdamas, kad jokia kita moteris to nepakęstų, ką pakenčia 
jinai. Jeigu nebūtų matęs, kaip karštai ji myli vaikus, kol buvo leidžia- 
ma jai mylėti, Gvaltjeris būtų manęs, kad ji taip elgiasi iš abejingumo; 
bet jis puikiai perprato žmoną ir žinojo, kad ji taip elgiasi išminties 
vedama. Valdiniai, manydami, kad markizas liepė nugalabyti savo 
vaikus, baisiai jį smerkė ir vadino žiauruoliu, o poniai reiškė giliausią 
užuojautą; bet šioji moterims, drauge su ja gailaujančioms nužudytų 
vaikų, atsakinėjo tik viena: kad jai malonu, kas tik patinka jos kūdikių 
tėvui. 

Praslinkus keliolikai metų po mergaitės gimimo, kai Gvaltjeriui 
pasirodė jau laikas paskutinį kartą išbandyti žmonos kantrybę, dau- 
geliui saviškių jis ėmė sakyti nieku gyvu nebegalįs ilgiau pakęsti 
Grizeldos ir suprantąs, kaip blogai ir vėjavaikiškai pasielgęs ją vesda- 
mas; todėl jis stengsiąsis išsirūpinti iš popiežiaus dispensą, kad galėtų 
vesti kitą žmoną, o Grizeldą mesti. Daugelis rimtų vyrų už tat jį smar- 
kiai peikė, o jis tik tiek visiems atsakydavo, kad taip turi būti. 

Žmona, girdėdama tokius dalykus ir nuogąstaudama, kad reiks 
turbūt grįžti į tėvo pirkią ir gal ganyti avis kaip anuomet, ir su kita 
moteria matyti tą, kurį taip mylėjo ir kuriam tiek gero linkėjo, baisiai 
širdyje krimtosi; tačiau, kaip buvo pakėlusi kitus likimo smūgius, lygiai 
taip pat ištvermingai ryžosi pakelti ir šitą. 

Neilgai trukus Gvaltjeris parsisiųsdino suklastotus raštus iš Romos 
ir parodė valdiniams tvirtindamas, kad popiežius jam leidžiąs vesti 
kitą žmoną, o Grizeldą mesti. Taigi, pasišaukęs ją, daugelio akivaiz- 
doje tarė: 

— Žmona, popiežius davė man dispensą, ir aš galiu vesti kitą 
moterį, o tave mesti. Mano protėviai buvo didžiūnai, šito krašto val- 
dovai, o taviškiai visada buvo kaimiečiai; todėl aš noriu, kad tu nebe- 
būtum man žmona, o grįžtum į Džanukolo trobą su tuo kraičiu, kokį 
atsinešei; o paskui aš vesiu kitą, sau tinkamą. 

Žmona, girdėdama šiuos žodžius, vargais negalais, prieš moterų 
prigimtį, sulaikė ašaras ir tarė: 

— Pone, aš visada maniau, kad mano žema kilmė nieku gyvu 
netinka jūsų bajorystei ir kad už dabartinę savo padėtį turiu būti 
dėkinga tik jums ir dievui; bet to, ką man dovanojote, aš niekados 
nelaikiau savo nuosavybe, o visada žiūrėjau kaip į laikiną paskolą; 
kada tik panorėsite atgauti, man bus malonu grąžinti. Štai jūsų žiedas, 
kuriuo su manim susižiedavote, atsiimkit! Jūs liepiat man išeiti su atsi- 
neštu kraičiu. Dėl to nereikės nei jums sąskaitininko, nei man krepšio 
ar nešiko, nes aš dar neužmiršau, kad jūs paėmėte mane nuogą. Jeigu 
jums atrodo padoru, kad visi pamatytų tą kūną, kuriame nešiojau jūsų 
pradėtus vaikus, aš išeisiu nuoga; bet jus prašau kaip dovanos už mano 
mergišką skaistybę, kurią čion atsinešiau, o atgal neišsinešu, leisti man 
išsinešti bent vienerius marškinius virš mano kraičio. 

Gvaltjeris, kuris labiau norėjo verkti negu savo mantos reikalauti, 
vis dėlto nutaisė rūstų veidą ir tarė: 

— Na, tai neškis marškinius! 

Visi, kas tik buvo aplinkui, prašė dovanoti jai bent suknelę, kad 
žmonės nematytų taip skurdžiai ir niekingai išeinant iš jo namų tą, 
kuri daugiau nei trylika metų buvo jo žmona. Bet veltui prašymai: 
Grizelda, vienmarškinė, basa, vienplaukė, visus pavedusi dievo malo- 
nei, išėjo iš markizo namų ir grįžo pas tėvą. Visi ją palydėjo su ašaro- 
mis ir verksmais. 

Džanukolas, kuris niekad netikėjo, kad Gvaltjeris iš tikro laikytų 
jo dukterį savo žmona, ir kasdien laukė šito įvykio, saugion vieton 
buvo padėjęs jos drapanas, kurias ji nusivilko tą rytą, kai Gvaltjeris 
su ja susižiedavo; taigi tėvas atnešė tuos pat drabužius, o ji apsirengė 
ir ėmė triūsti gimtojoje pirkioje, kaip iš mažens buvo pratusi, ištver- 
mingai kęsdama žiaurius priešiško likimo smūgius. 

Netrukus Gvaltjeris davė suprasti saviškiams, kad vedąs grafo da 
Panago dukterį; įsakęs puikiausiai pasiruošti vestuvėms, nusiuntė tarną 
pašaukti Grizeldos, ir kai ši atėjo, tarė jai: 

— Aš ketinu parvesti nuotaką, kurią neseniai išsirinkau, ir noriu 
garbingai ją priimti savo pilyje; tu žinai, kad aš neturiu namuose 
moterų, kurios mokėtų išdabinti kambarius ir parengti visa, kas rei- 
kalinga tokioms iškilmėms; todėl tu, išmananti šituos dalykus geriau 
už kitas, sutvarkyk viską tinkamai, sukviesk damas savo nuožiūra ir 
priimk jas taip, lyg būtum čia šeimininkė; o paskum, kai baigsis vestu- 
vės, galėsi grįžti namo. 


Nors tie žodžiai buvo lyg peilio dūriai į Grizeldos širdį, dar ne tiek 

atsižadėjusią meilės savo vyrui, kiek buvo atsižadėjusi asmeninės lai- 
mės, tačiau ji atsakė: 

— Pone, aš sutinku ir esu pasiruošusi. 

Ir su savo storais sodietiško milo drabužiais įžengusi į tuos namus, 
iš kurių neseniai buvo išėjusi vienmarškinė, ji įniko valyti ir tvarkyti 
kambarius, salėse kabinėti kilimus, tiesti užtiesalus, triūsti virtuvėje; 
tarytum būtų buvusi menkiausia šių namų tarnaičiukė, visur prikišo 
savo ranką. Tik tada ji atsipūtė, kai viską išdabino ir sutvarkė kaip 
reikiant. Paskui, Gvaltjerio vardu sukvietusi visas apylinkės damas, 
ėmė laukti iškilmių. Kai atėjo vestuvių diena, Grizelda, nors ir pras- 
čiokiškom drapanom apsirengusi, mandagiai ir oriai it kilminga ponia 
linksmu veidu pasitiko atvykusias damas. 

Gvaltjerio vaikus rūpestingai auklėjo Bolonijoj viena jo giminaitė, 
ištekėjusi už grafo da Panago. Dukra jau buvo dvylikos metų, gra- 
žuolė, kokios dar niekas nematė, o berniukas — šešerių. Gvaltjeris 
parašė į Boloniją giminaičiui, prašydamas, kad šis malonėtų su ta jo 
dukra ir sūnum atvažiuoti į Salucą, kad pasiimtų drauge su savim 
puikią, garbingą palydą ir visiems garsintųsi vežąs markizui žmoną, 
niekam, gink dieve, neatskleisdamas, kas tokia ji yra. 

Grafas da Panagas, viską padaręs, kaip markizas prašė, leidosi 
į kelią ir po kiek dienų su mergaite, jos broliuku ir šlovinga palyda 
atvyko pietumis į Salucą, kur rado visus vietinius gyventojus ir daug 
kaimynų iš apylinkės, belaukiančius Gvaltjerio sužadėtinės. Kai ji, 
damų sutikta, įžengė į salę, kur buvo padengti stalai, Grizelda taip, 
kaip buvo apsirengusi, linksmai ją pasitiko ir tarė: 

— Sveika atvykusi, mano ponia. 

Damos (ilgai, bet veltui prašiusios Gvaltjerį, kad jis arba leistų 
Grizeldai pasilikti kitame kambary, arba paskolintų jai kokią nors iš 
buvusių jos suknių, idant ji nesirodytų svečiams taip prastai apsitai- 
siusi) buvo susodintos už stalo, ir prasidėjo puota. Nė vienas nenu- 
leido akių nuo mergaitės, ir visi kalbėjo, kad Gvaltjeris padaręs pui- 
kų mainą; tarp kitų labai ją gyrė ir Grizelda, ir ją, ir josios bro- 
liuką. 

Gvaltjeris, manydamas, kad jau pakankamai, kiek širdis geidė, 
išbandyta žmonos kantrybė, regėdamas, kad jokia staigmena nėmaž 
jos nepakeičia, ir įsitikinęs, kad tai plaukia ne iš jos kvaišumo, o iš 
gilaus proto, kurį gerai pažinojo, — nusprendė, kad laikas baigti tuos 
žiaurius bandymus ir padaryti galą kančioms, kurias ji slėpė po nesu- 

drumsčiama išore. Taigi, pasišaukęs ją, visų svečių akivaizdoje, šypso- 
damasis tarė: 

— Na, kaip tau atrodo mūsų nuotaka? 

— Pone,— atsakė Grizelda,— man ji labai patinka, ir jeigu ji, 
kaip manau, yra tiek pat išmintinga kiek graži, aš nė trupučio neabe- 
joju, kad su ja jūs būsite laimingiausias pasaulyje vyras. Bet nužemin- 
tai jus prašau neužduoti jai tokių sopulių, kokius uždavėte anai, jūsų 
buvusiajai, nes, man regis, vargu ar ji galėtų juos pakelti: viena, todėl, 
kad ji daug jaunesnė, antra, todėl, kad lepniai auginta, o tuo tarpu 
anoji nuo pat mažumėlės plušėjo per dienų dienas. 

Gvaltjeris, matydamas, kad Grizelda šventai tiki, jog ši mergaitė 
tapsianti jo žmona, o betgi nė vienu žodeliu blogai apie nuotaką ne- 
atsiliepia, pasisodino ją šalia savęs ir tarė: 

— Grizelda, jau laikas galų gale tau paragauti ilgos savo kantry- 
bės vaisių, o tiems, kurie mane vadino žiauruoliu, žvėrimi, nevidonu, 
sužinoti, kad visa tai aš dariau siekdamas numatyto tikslo: tave norė- 
jau išmokyti būti gera Žmona, savo valdiniams geidžiau parodyti, kaip 
nuotaką rinktis, o sau pačiam troškau užsitikrinti amžiną ramybę, kol 
tik gyvensiu su tavim. Vesdamas aš labai bijojau, kad bėdos neužsi- 
traukčiau ant savo galvos; štai kodėl, norėdamas išbandyti, visokiais 
būdais, kaip pati Žinai, tave skaudinau ir įžeidinėjau. Bet kadangi per 
visą tą laiką nei žodžiu, nei veiksmu nepasipriešinai mano valiai, 
man regis, jog su tavim aš suradau tą laimę, kurios troškau. Todėl da- 
bar ketinu išsyk grąžinti tau visa, ką per ilgus metus atiminėjau, ir 
didžiausia švelnybe užgydyti žaizdas, kurias padariau. Su džiaugsmin- 
ga širdimi priimk tariamąją mano sužadėtinę ir jos brolį: čia tavo ir 
mano vaikai, tie patys, kuriuos tu ir daugelis kitų ilgus metus laikėte 
Žiauriai nugalabytais mano įsakymu; o aš esu tavo vyras, labiau už vis- 
ką tave mylįs ir, manau, galįs pasigirti, kad nėra pasaulyje kito tokio, 
kuris galėtų būti taip patenkintas savo žmona kaip aš. 

Po tų žodžių jis apkabino, pabučiavo ją ir, pakilęs drauge su ja, 
verkiančia iš džiaugsmo, nuėjo ten, kur sėdėjo duktė, apstulbusi nuo 
šitokios naujienos. Motina bei tėvas meilingai apkabino ją, o taipogi 
ir jos broliuką, ir visiems, ten esantiems, nukrito nuo akių apgaulės 
skraistė. Damos, linksmybe nesitverdamos, pašoko iš užustalės, drauge 
su Grizelda nuėjo į miegamąjį, sveikindamos ir geriausios laimės 
linkėdamos, nutraukė nuo jos skurdžias drapanas, apvilko puikiausia 
suknia ir vėl kaip ponią nuvedė į salę, nors tokia ji atrodė net ir su 
skarmalais. Čia ji be galo, be krašto mylavo savo vaikus, ir kadangi 

nuo tokios staigmenos svečiai labai įsismagino, tai linksmybė ir puota 
rados dar didesnė ir truko keletą dienų. Visi apšaukė Gvaltjerį išmin- 
čium, nors jo bandymus, taikytus žmonai, laikė per daug nuožmiais 
ir nepakenčiamais; bet ypač liaupsino Grizeldos išmintingumą. 

Grafas da Panagas po keleto dienų grįžo į Boloniją. Gvaltjeris 
ištraukė Džanukolą iš vargo ir kaip uošviui suteikė tokią padėtį, kad jis, 
aprūpintas ir patenkintas, baigė savo senatvę. O pats markizas, išteki- 
nęs dukrą už kilmingo vyro, ilgai ir laimingai gyveno su Grizelda, 
visada begaliniai ją gerbdamas ir gododamas. 

Ką čia galėtume dar pasakyti, jeigu ne tai, kad ir į varganas lūšnas 
kartais iš dangaus nusileidžia dieviškos dvasios, lygiai kaip karališkuose 
rūmuose gimsta tokios, kurioms labiau derėtų ganyti kiaules negu 
žmones valdyti? Kuri kita, išskyrus Grizeldą, būtų galėjusi ne tik ne 
ašaroti, bet netgi linksmu veidu pakelti tuos rūsčius, negirdėtus bandy- 
mus, sumanytus Gvaltjerio? O jam gal būtų buvę ne pro šalį gauti 
tokią moterį, kuri, vienmarškinė išvyta iš namų, būtų davusi kam ki- 
tam taip iškedenti savo vilną, kad marškiniai būtų virtę dailia suknia. 


Dionėjo novelė užsibaigė, ir tarp damų prasidėjo gyvas pašneke- 
sys: vienos reiškė vienokią, kitos kitokią nuomonę, vienos kai ką joje 
smerkė, kitos šį tą gyrė. Galiausiai karalius, pažvelgęs į dangų ir maty- 
damas, kad saulė jau krypsta vakarop, nepakildamas iš vietos, šitaip 
prabilo: 

— Grakščiosios damos, aš manau, jums yra žinoma, kad mirtin- 
gųjų protas geba ne tik įsiminti praeitį ar pažinti dabartį, bet remda- 
masis praeities ir dabarties įvykiais, moka numatyti ateitį, o tai įžymūs 
vyrai laiko didžiausia išmintimi. Rytoj, kaip žinote, bus dvi savaitės, 
kai mes išėjome iš Florencijos, kad išsaugotume savo gyvybę ir sveika- 
tą, kad bent kiek prasiblaškytume pabėgę nuo liūdesio, nuo skausmų 
ir sielvartų, kurie prislėgė mūsų gimtąjį miestą, kai jame prasidėjo 
tas siaubingas maras. 

Man regis, savo uždavinį mes dorai atlikome, nes, kiek galėjau 
pastebėti, nors čia buvo pasakota gan linksmų ir galbūt geidulius ke- 
liančių novelių, nors mes nuolat gerai valgėme ir gėrėme, grojome ir 
dainavome — o visa tai silpnadvasius stumia prie nelabai valyvų poel- 
gių,— nei iš mūsų, nei iš jūsų pusės neišsprūdo nė vieno nešvankaus 

žodžio, neįvyko nė vieno smerktino veiksmo. Man rodės, aš mačiau 
vien tik nuolatinę dorovę, nuolatinę santarvę, nuolatinę brolišką 
draugystę. Tatai, be abejo, man labai malonu, nes daro garbę ir duoda 
naudą mums visiems. Kad iš pripratimo neatsirastų nuobodulys ir kad 
niekas dėl mūsų per ilgo buvimo čia negalėtų ką blogo pagalvoti, o ir 
todėl, kad kiekvienas iš mūsų turėjo savo garbės dieną ir valdovo vai- 
niką, kurį aš dar ir dabar tebeturiu, manyčiau, jeigu tik jūs sutinkate, 
kad jau derėtų mums grįžti ten, iš kur atėjome. Reikia ir į tai atsižvelg- 
ti, kad mūsų draugija, apie kurią plačiai pasklido gandai, gali taip 
pagausėti, jog dingtų čia mums bet koks malonumas. Tad, jeigu jūs 
pritariate mano nuomonei, aš pasilaikysiu duotąją karūną, ligi išvyk- 
sime, tai yra ligi rytojaus; o jeigu nuspręstumėt kitaip, aš jau esu 
numatęs, ką toliau karūnuoti. 

Ilga buvo šneka tarp jaunų damų ir vyriškių, bet galų gale visi 
pripažino, jog bus naudinga ir padoru laikytis karaliaus patarimo, tad 
nutarė pasielgti, kaip jis buvo sakęs. Taigi karalius, pasišaukęs sene- 
šalą, apsvarstė su juo, ką rytojaus dieną reikės daryti, ir, paleidęs 
draugiją ligi vakarienės, atsikėlė nuo sosto. Pakilo iš vietos taipogi 
damos bei jaunuoliai ir, kaip buvo pratę, atsidavė kas vienokioms, kas 
kitokioms pramogoms. Atėjus vakarienės metui, visi pavalgė su di- 
džiausiu malonumu, o paskui ėmė dainuoti, groti, šokti ir žaisti; kai 
Laureta užvedė ratelį, karalius įsakė Fjametai sudainuoti dainą, ir toji 
švelniu balsu pradėjo: 

Kad meilė tik pavydo negimdytų, 
Tarp moterų aš būčiau laimingiausia! 
Jei mylimojo grožis žavi mus, 

Drąsa jo ir jaunatviška linksmybė, 
Subrendęs jojo protas, gražbylystė, 
Tai visos šios dorybės, dievaži, 
Maniškio širdyje skaidriausiai švyti. 
Bet aš nesu akla, gerai žinau, 

Kad žavesio kitoms taip pat netrūksta. 
Todėl iš baimės visada drebu, 

Kad kitos nepaveržtų mano lobio, 
Kuris brangesnis man už aukso skrynią. 
Ir taip šaltinis laimės begalinės 

Man virsta vėrsme sielvartų slaptų. 

O jeigu juo galėčiau pasikliaut — 
Nebaisios būtų man pavydo kančios. 

Bet vyrų širdys meilėj nepastovios, 
Paskui kiekvieną bėga jie gražuolę, 
Kuri masniai akutėmis pamer kia. 
Man lyg kalaviju kas veria širdį, 

Kai gundo jį gražuolė ilgakasė. 

Tad dieve gink, tegu jokia skaistveidė 
Lipšniu žodžiu ar degančiu žvilgsniu 
Į mano mieląjį nesikėsina, 
Tenevilioja manojo dievaičio. 
Prisiekiu kryžium, tái, kuri išdrįstų — 
Dangaus šviesa užgestų amžinai. 


Kai Fjameta užbaigė savo dainą, Dionėjas, sėdėjęs greta jos, 
juokdamasis tarė: 

— Ponia, būtų labai pravartu, jeigu jūs atidengtumėte damoms 
savo mylimojo vardą, kad kuri nors iš nežinojimo jo nepaveržtų ir 
neužsitrauktų jūsų rūstybės. 

Paskui buvo sudainuota dar daugiau dainų, ir jau bemaž vidur- 
naktį draugija, karaliaus paliepimu, nuėjo ilsėtis. Kai nauja išaušo 
diena, visi atsikėlė ir, senešalui išsiuntus mantą, apdairaus karaliaus 
vadovaujami, grįžo atgal į Florenciją. Trys jaunikaičiai, atsisveikinę 
septynias damas Naujojoje šventos Marijos bažnyčioje, kur anąsyk 
su jomis buvo susitikę, nutraukė ieškoti kitokių pramogų, o damos 
netrukus išsivaikščiojo į savo namus. 

Tauriosios damos! Jūsų paguodai aš ėmiausi tokio ilgo triūso. 
Manau, kad tikriausiai dieviškoji malonė, turbūt karštomis jūsų mal- 
domis išprašyta, o anaiptol ne mano nuopelnai padėjo man ligi galo 
įvykdyti, ką šio veikalo pradžioje žadėjau. Dėkodamas už tai pirmiau- 
sia dievui, o paskui jums, dabar galiu duoti poilsio plunksnai ir nuvar- 
gusiai rankai. Bet, prieš leisdamas jai ilsėtis, ketinu trumpai atsakyti 
į priekaištus, kuriuos gal ne viena iš jūsų ar kitos skaitytojos tylomis 
galėtų man iškelti, nors šitie apsakymai ne daugiau duoda teisės mane 
pulti kaip ir kiti veikalai; šią tiesą, pamenu, aš esu įrodęs ketvirtos 
dienos įžangoje. 

Atsiras tarp jūsų gal ir tokių, kurios pasakys, kad, rašydamas šias 
noveles, aš daviau sau per didelę laisvę, kartais versdamas moteris 
pasakoti ir gan dažnai klausytis tokių dalykų, kurių doroms moterims 
nedera nei pasakoti, nei klausytis. Tą aš griežtai paneigiu, nes nėra 
tokio nepadoraus dalyko, kuris, padoriais žodžiais apsakytas, netiktų 
kiekvienam; ir, man regis, šį uždavinį aš atlikau sėkmingai. 

Bet tegul bus jūsų teisybė (neketinu su jumis ginčytis, jūs mane 
įveiktumėt). Pasiaiškindamas, kodėl taip padariau, galiu tučtuojau 
nurodyti daug priežasčių. Pirmučiausia, jeigu vienoj kitoj novelėj 
yra kas nors ne itin padoraus, tai šito, matyt, reikalauja novelės pobū- 
dis; ir jeigu pažvelgsime į tai blaivia supratingo žmogaus akimi, bus 
aišku kaip diena, kad aš, nenorėdamas darkyti tų novelių formos, 
negalėjau parašyti kitaip. Jeigu jose kartais ir pasitaiko koks drąsesnis 
posakis, koks laisvesnis žodelis, gal nepritinkąs davatkai, kuri labiau 
sveria žodžius negu darbus ir labiau stengiasi rodytis gera negu būti 
tokia, — tai aš pareiškiu, kad man ne mažiau pritiko jas parašyti, negu 
kad vyrams ir moterims pritinka kasdien taukšti apie skylę ir kaištį, 
piestą ir menturį, kas kokį turi, ir šimtus panašių dalykų. Juk mano 

plunksna privalo bent tiek turėti laisvės kiek dailininko teptukas; tapy- 
tojas, neužsitraukdamas jokių priekaištų, net ir pagrįstų, šventą Myko- 
lą nutėplioja su ietimi ar kalaviju, kapojančiu drakoną, o šventas 
Jurgis duria slibiną su tokiu ginklu, koks dailininkui patinka; Kristus 
vaizduojamas vyriškių, o Ieva — moterimi, ir netgi tam, kuris dėl 
žmonijos išganymo panorėjo numirti ant kryžiaus, kojos prikalamos 
kartais viena, o kartais dviem vinim. 

Reikia turėti omenyje ir tai, kad visi šie dalykai pasakojami ne 
bažnyčioje, apie kurią dera kalbėti su tyriausia širdimi ir pagarbiau- 
siais žodžiais (nors jos analuose apsčiai pasitaiko istorijų, daug šmaikš- 
čiau parašytų negu mano novelės), ir ne filosofijos mokyklose, kame 
ne mažiau kaip kur kitur yra reikalingas padorumas, ir ne tarp kunigų 
ar filosofų, o soduose, pramogų vietose, tarp žmonių, nors ir jaunų, 
bet jau subrendusių ir nesusigundančių plepalais, ypač tokiu metu, 
kada net garbingiausi vyrai, gelbėdami savo gyvybę, nelaikė nepado- 
riu dalyku bėgti su kelnėmis ant galvos. 

Mano apsakymai, šiokie ar tokie jie būtų, gali ir kenkti, ir į naudą 
išeiti, kaip kiekvienas daiktas, nelygu klausytojai. Kas nežino, kad 
sveikiems vynas — puikus dalykas, kaip sako Činčiljonė, Skolajas 
ir daugelis kitų, bet sergančiam karštlige yra žalingas? Argi mes pasa- 
kysime, kad jis blogas todėl, kad kenkia karščiuojančiam? Kas nežino, 
kad ugnis labai naudinga, netgi būtina žmonėms? Argi mes pasakysi- 
me, kad ji kenksminga todėl, kad sudegina namus, kaimus ir miestus? 
Taip jau ir ginklai saugo gerovę tų, kurie trokšta gyventi taikoje, bet 
dažnai jie ir žudo žmones; kalti čia ne patys ginklai, o tie, kurie piktam 
juos naudoja. Sugedęs protas niekad valyvai nesupranta nė vieno 
žodžio; tokiam ir padorūs žodžiai neina į naudą, o tyros sielos netgi ir 
ne itin padorūs žodžiai negali suteršti, lygiai kaip purvas nesutepa sau- 
lės spindulių, o žemės nešvarumai — dangaus grožybių. 

Kokios knygos, kokie žodžiai, kokios raidės yra šventesni, vertesni 
ir gerbtinesni už Šventąjį raštą? O kiek daug buvo tokių, kurie, klaidin- 
gai jį suprasdami, save ir kitus stūmė į pražūtį! Kiekvienas daiktas pats 
savaime yra geras, kam nors tinkamas, bet blogai pavartotas gali būti 
daugeliui kenksmingas. Tą pat galiu pasakyti ir apie savo noveles. Kas 
norės iš jų pasisemti blogų pavyzdžių ar blogų darbų, niekam nedrau- 
džiama: stengdamasis ką blogo iš jų išspausti ir išpešti, gal ką ir aptiks. 
O kas ieškos jose naudos ir gėrio — taipogi neapsivils: niekas amžin- 
die nepaneigs šių novelių padorumo ir naudingumo, jeigu jas skaitys 
tinkamu laiku tokie žmonės, kuriems jos parašytos. Jei kuri turi kal- 

bėti poterius ar kepti vėdarus ar pyragą savo kunigėliui, toji tegu meta 
jas šalin: mano novelės niekam nesisiūlo skaitomos; nors po teisybei 
šventeivos kartais pasakoja ir net išdarinėja gan smagių dalykėlių. 

Atsiras taipogi ir tokių, kurios pasakys, kad čia yra keletas novelių, 
kurių visai nevertėjo dėti. Sutinku. Bet ar galėjau aš užrašyti kitaip, 
negu buvo man pasakojama? Jeigu pasakotojai pasekę būtų gražesnių, 
būčiau ir užrašęs gražesnių. Bet jeigu net ir sutiktume, kad aš pats šias 
noveles ir prasimaniau, ir surašiau (nors iš tikrųjų ne aš), tai pareiš- 
kiu, kad anaiptol nesigėdyčiau, jog ne visos jos gražios, nes nėra tokio 
meistro, išskyrus dievą, kuris viską darytų gerai ir tobulai. Juk ir Karo- 
lis Didysis, pirmasis paladinų kūrėjas, nesugebėjo tiek jų pririnkti, kad 
vien iš jų susidarytų ištisa kariuomenė. Tarp daugybės daiktų neišven- 
giamai pasitaiko įvairiausių. Nėra tokio lauko, kad ir puikiausiai 
įdirbto, kuriame tarp javų nebūtų įsimaišę dilgėlių, dagių ir kitokių 
piktžolių. Antra vertus, būtų kvailybė, jeigu aš, šnekučiuodamas su 
paprastomis mergužėlėmis, kokios jūs daugiausia esate, stengčiausi 
ieškoti ypatingų prašmatnybių ir pernelyg rūpinčiausi kalbos santūru- 
mu. Tačiau, kas šitas noveles skaitys, užgauliąsias tegu praleidžia, o 
teskaito vien tas, kurios džiugina širdį! Kad niekas neapsigautų, prieš 
kiekvieną novelę surašyta, kas joje slypi. 

Manau, viena kita dar prikiš, kad kai kurios novelės per daug ilgos. 
Tokioms aš dar kartą sakau: kas turi kitokio darbo, kvailai elgiasi jas 
skaitydamas, kad ir trumpučiukės jos būtų. Nors daug jau prabėgo 
laiko, kai pradėjau rašyti, ir mano darbas eina į galą, tačiau niekad 
neužmiršau, kad šį savo veikalą skiriu dykadienėms, o ne kitoms. Kas 
skaito jį laikui praleisti, tam nė viena novelė neatrodys per ilga, jeigu 
tik skaitytojas ras joje tai, ko ieško. Trumpi dalykai labiau tinka moks- 
leiviams, — jie stengiasi ne tuščiai laiką leisti, o naudingų žinių pasi- 
semti. Betgi jūs, damos, į valias turite laisvo laiko — tiek, kiek jo at- 
lieka nuo meilės pramogų. Be to, nė viena iš jūsų nevyksta semtis 
mokslų nei į Atėnus, nei į Boloniją ar Paryžių?“", todėl su jumis reikia 
kalbėtis plačiau negu su tais, kurių galvas išprusino mokslai. 

Nėmaž neabejoju, kad atsiras dar ir tokių, kurios pasakys, kad 
mano novelės perpildytos pokštų ir tauškalų ir kad oriam, svariam 
žmogui nedera šitaip rašyti. Tokioms aš turiu pareikšti ir reiškiu pa- 
dėką, nes, kilnaus tikslo skatinamos, jos rūpinasi mano garbe. Į jų 
priekaištus aš tiek teatsakysiu: prisipažįstu, esu svarus žmogus ir gyve- 
nime daug kartų svėręsis; todėl, kalbėdamas į tas, kurios manęs ne- 
svėrė, užtikrinu, kad aš nesu sunkus, priešingai, esu toks lengvas, kad 

plūduriuoju virš vandens. Antra vertus, atsižvelgdamas į tai, kad 
vienuolių pamokslai, graudenantys žmones už nuodėmes, šiandien 
dar daugiau perpildyti pokštų, plepalų ir zaunų, aš manau, kad visa 
tai pritiks ir mano novelėms, parašytoms damų liūdesiu: išblaškyti. 
Tačiau, jeigu dėl to jos per daug įsijuoktų, Jeremijo raudos, Kristaus 
kančios ir Magdalenos atgailavimas lengvai galėtų jas nuo jukumo 
išgydyti. 

O kas ims dvejoti, kad neatsiras pagaliau ir tokių, kurios sakys, 
jog mano liežuvis piktas ir nuodingas, nes kai kur rašau teisybę apie 
vienuolius? Šioms priekaištininkėms reikia atleisti, nes neįtikima, kad 
jos vadovautųsi kuo kitu, o ne teisingumu: juk vienuoliai — geri žmo- 
nės, bėga nuo vargo iš meilės dievui, mala malinį, kai tvenkinys sklidi- 
nas, ir niekam to neišplepa. Jeigu visi jie trupučiuką netrenktų ožiu, 
bendrauti su jais būtų dar maloniau. 

Vis dėlto pripažįstu, kad šiame pasauly nėra nieko pastovaus ir 
kiekvienas daiktas nuolat kinta. Šitaip galėjo atsitikti ir mano liežuviui, 
apie kurį neseniai viena mano kaimynė (savo nuomone aš nepasi- 
kliauju ir jos kaip įmanydamas vengiu, ypač savo paties reikaluo- 
se) pasakė, kad jis geriausias ir saldžiausias pasaulyje. Ir iš tikrųjų, 
kai ji šitaip pareiškė, man buvo belikę parašyti vos keletas nove- 
lių. Taigi manyčiau, kad toms, kurios taip priešiškai apie mane 
sprendžia, pakaks ir šito atsako. Tegul sau kiekviena kalba ir galvoja 
kaip tinkama. 

Tai šit — laikas baigti savo žodį ir nuolankiai padėkoti tam, kuris atė- 
jo man į pagalbą ir po tokio ilgo triūso privedė prie trokštamos užbai- 
gos. O jūs, Žavingosios damos, su dievo malone gyvenkit ramybėje 
ir prisiminkit mane, jeigu kuriai nors 
trupučiuką buvo naudingi 
šie skaitiniai. 


Čia baigiasi dešimta ir paskutinė Dekamerono diena. 

DŽOVANIS BOKAČAS IR JO „ŽMOGIŠKOJI 
KOMEDIJA“ 


XIV a. Italijoje — Frančesko Petrarkos ir Džovanio Bokačo epocha, 
Renesanso pradžia. Tai dar vėlyvosios scholastikos, Tomo Akviniečio, Dunso 
Skoto, Viljamo Okamo filosofijos klestėjimo epocha, o amžiaus pradžioje 
dominuoja viduramžių didžių jų menininkų Dantės Aligjerio, Džoto, Andrejaus 
Pizaniečio ir kitų kūryba. Tik F. Petrarkos ir Dž. Bokačo kūryboje ima 
ryškėti naujas mąstymo stilius, nauja žmogaus ir pasaulio samprata — huma- 
nizmas. Vienas didžiausių ankstyvojo italų Renesanso literatūros paminklų — 
Dž. Bokačo „Dekameronas“, sudėtinga ir prieštaringa knyga, kaip ir XIV a. 
italų visuomenės gyvenimas, susijusi su viduramžių estetine mintimi bei lite- 
ratūros tradicijomis, originali ir novatoriška. 

Italija ligi Garibaldžio buvo tik geografinė sąvoka, teritorija, susiskaldžiu - 
si į daugybę miestų-valstybių, kurių svarbiausios XIII—XIV a. buvo Flo- 
rencija (komuna), Venecija (respublika), Milanas (sinjorija), Neapolis (ka- 
ralystė) ir kitos, nuolat kovojančios dėl teritorijų, prekybos, įtakos sferų. Šie 
Italijos miestai, ypač Milanas, Florencija ir Venecija. buvo turtingesni už 
daugelį Vakarų Europos valstybių. Florencijos, Venecijos ir kitų miestų ban- 
kininkai savo rankose laikė daugelio Europos valstybių finansus ir kartais 
lėmė net jų politiką ar karų eigą, pavyzdžiui, turtingiausi Florencijos banki- 
ninkai finansavo Šimtamečio karo dalyves — Bardžiai Prancūziją, Peruciai 


Angliją. 
XIV a. Italijoje dar vyko arši politinių partijų kova: gibelinai siekė vals- 
tybės, valdomos imperatoriaus, gvelfai — popiežiaus. 1309— 1377 m.— schiz- 


mos metai, popiežiaus sostas perkeltas iš Romos į Avinjoną, o šio laikotarpio 
popiežiams prancūzams Italijos vienijimo reikalai nerūpėjo. 

Gvelfų partija, kuriai priklausė turtingi pirkliai, bankininkai, amatininkai, 
valdė Florenciją nuo XIV a. pradžios. Florencijos gyventojai sudarė dvi sto- 
vyklas — „riebiuosius“ (popolo grasso) ir „liesuosius“ (popolo minuto). 
Vien Dž. Bokačo gyvenimo metais šiame mieste įvyko keli „liesų jų“ sukilimai, 
politinių teisių neturinčios aristokratijos maištai, 1360 m. nesėkmingas politinis 

perversmas. Florenciją, kaip ir beveik visą Italiją, 1343 m. ištiko badas, 1341 ir 
1348 m. maro epidemijos. 

Tokie neramūs, dramatiški Florencijai bei kitiems miestams-valstybėms 
buvo F. Petrarkos ir Dž. Bokačo laikai, ankstyvojo kapitalizmo epocha, kai 
klestėjo miesto ekonominis, politinis ir kultūrinis gyvenimas. Florencijai 
buvo lemta suvaidinti svarbiausią vaidmenį Europos humanistinės kultūros 
istorijoje. 

Džovanio Bokačo (Giovanni Boccaccio) biografijoje daug neaiškumų, 
spėliojimų. XIX a. Dž. Bokačo tyrinėtojai bandė jo gyvenimą atkurti iš vadi- 
namųjų „autobiografinių“ užuominų jo kūriniuose, nors tos užuominos daž- 
niausiai tėra viduramžių poetinių tradicijų atspindžiai, todėl atsirado keletas 
legendų ir teiginių, kuriuos naujausioji bokačiana paneigia arba patikslina, 
randa naujų duomenų, paremtų dokumentais (V. Branka, Dž. Džakalonė, 
T. Berdžinas ir kiti). 

Nežinoma tiksli Dž. Bokačo gimimo data — tradiciškai nurodoma 1313 
(ar 1314) m., nė vieta — Florencija ar Čertaldas, miestelis prie Florencijos. 
Jo senelis ir tėvas buvo pasiturintys Čertaldo pirkliai-bankininkai, daugiausia 
gyvenę Florencijoje. Džovanio tėvas, vadinamas Bokačinu, buvo susijęs su 
Florencijos bankininko Bardžio kompanija, dažnai vykdavo į Paryžių, kitus 
Prancūzijos, Provanso ir Italijos miestus. 

Džovanis buvo nesantuokinis Bokačino ir florentietės (ar čertaldietės) 
sūnus, kurį jis įsūnijo apie 1319 m. Tyrinėtojai paneigė legendą, jog rašytojo 
motina buvusi kilminga paryžietė ar net Prancūzijos karaliaus nesantuokinė 
duktė, kaip apie tai kalba Dž. Bokačas kai kuriuose savo jaunystės kūriniuose. 

Tėvas norėjo sūnų padaryti komercininku, vertė jį mokytis sąskaitybos, 
prekybos meno. 1327 m. Bokačinas, kaip Bardžio agentas, išvyksta į Neapolį, 
išsiveža ir sūnų. Būsimasis rašytojas kelerius metus mokės komercijos, o 
1330—1334 m. Neapolio universitete studijavo kanoniškąją teisę, tačiau jo 
netraukė pelninga profesija, jis domėjosi literatūra. Dž. Bokačas buvo šiltai 
priimtas Neapolio ir Sicilijos karaliaus Roberto Anžujiečio rūmuose, pačios 
karališkosios šeimos bei ten susibūrusių garsių menininkų, mokslininkų, 
intelektualų. Čia jis sutiko vienuolį graiką Barlaamą, „užsikrėtė“ meile graikų 
kalbai (tuo iš dalies galima paaiškinti daugelio jo itališkų kūrinių graikiškus 
pavadinimus). Garsus juristas, paskutinis „naujojo švelniojo stiliaus“ poetas, 
pažinojęs Dantę, Činas da Pistoja skatina jį studijuoti Dantės kūrybą. Vienuo- 
lis augustinietis Dionidžis padeda jam „atrasti“ F. Petrarką. Dantė ir Petrarka 
turėjo daugiausia įtakos Bokačo gyvenime ir kūryboje. 

Neapolio laikotarpiu (1330—1341) Dž. Bokačas parašė nemaža kūrinių, 
kurių reikšmingiausi — alegorinė poema Dantės tercinomis „Dianos me- 

džioklė“ (,„La Caccia di Diana“ „apie 1335 m.), kurtuazinė poema „Filostra- 
tas“ („Filostrato“, apie 1335 m.); geriausias šio laikotarpio kūrinys — „Fi- 
lokolas“ („Filocolo“, apie 1336—1338 m.), prozinė romantiška istorija apie 
pagonio ir krikščionės meilę bei nuotykius, sukurta remiantis prancūzų kurtua- 
zinio romano siužetu. Epinė-lyrinė poema „Teseida, arba apie Emilijos vedy- 
bas“ („Teseida delle nozze d'Emilia“ „apie 1341 m.) buvo užbaigta Florenci- 
joje. Daugelyje šio laikotarpio ir kai kuriuose vėlesniuose kūriniuose minima 
Fjameta kaip personažas, kaip kūrinių įkvėpėja ar poetinis adresatas. XIX a. 
atsirado romantiška legenda apie Fjametą-Mariją d'Akvino, nesantuokinę 
Neapolio karaliaus dukterį, Bokačo mylimąją. Šiandien Bokačo tyrinėtojai šią 
legendą atmeta (V. Branka, T. Berdžinas, R. Dombrovskis ir kiti). Ištyrus 
archyvinius dokumentus, genealogijas, prieita išvados, kad jokios Marijos, 
Roberto nesantuokinės dukters, nebūta! ir Fjameta esanti tik poetinė fikcija, 
vardas-uždanga, nors ir neneigiama, kad po šiuo vardu gal ir slypi poeto 
jaunystės aistra realiai moteriai, kurios identifikuoti nebeįmanoma. Bokačo 
paslaptingoji Fjameta, kaip Petrarkos Laura, Dantės Beatričė, priklauso tai 
pačiai poetinei tradicijai kaip trubadūrų vardai-uždangos. Nors ne visi 
tyrinėtojai laikosi šios nuomonės. 

Apie 1340—1341 m. Dž. Bokačas, tėvui bankrutavus, priverstas grįžti į 
„komercišką“, ekonominių bei politinių negandų kankinamą Florenciją. 
Prasideda naujas aktyvaus visuomeninio, mokslinio bei kūrybinio gyvenimo 
laikotarpis, ypač reikšmingas ankstyvojo Renesanso literatūrai. 

Kaip ir Neapolio laikotarpio kūriniuose, Dž. Bokačas tęsia daugelį vidur- 
amžių literatūros tradicijų, bet kartu atnaujina senas formas, praturtindamas 
savo veikalus mitologiniais įvaizdžiais, liaudies poezijos elementais, kontami- 
nuodamas žanrus bei formas. „Florencijos nimfų komedija, arba Ametas“ 
(„II Ninfale d Ameto“ , apie 1341—1342 m.) — alegorinis kūrinys, parašytas 
proza su eiliuotais intarpais sekant Dantės epinių kūrinių forma. „,„Ametas“ 
tęsia „Dianos medžioklės“ temą apie meilės civilizuojančią galią. Italų litera- 
tūrinės prozos raidoje svarbus etapas — „Madonos Fjametos elegija“ („L'ele- 
gia di madonna Fiammetta“, apie 1343—1344 m.), kurioje gilinamasi į mo- 
ters psichologiją, tyrinėjama meilės aistra. Alegorinė poema „Meilės regėji- 
mas“ („Amorosa visione“, apie 1343 m.) įkvėpė F. Petrarką parašyti poemą 
„Triumfai“ ir pradėjo vadinamųjų „triumfų“ tradiciją Europos Renesanso 
literatūroje. Brandžiausias ir svarbiausias Florencijos laikotarpio kūrinys — 
pastoralinė idilinė poema „Fjezolės nimfos“ („Il Ninfale Fiesolano“, apie 
1344—1346 m.), tobulai sukomponuota, pasižyminti saikingu enciklopediš- 


' Bpanka B. Bokkauvo cpeaneBekoBblū.— M., 1983, c. 272. 

kumu, problemų aktualumu bei naujumu, kaip ir ankstesni kūriniai aukštinanti 
juslinę meilę. „Florencijos nimfų komedija“, ypač „Fjezolės nimfos“, nulėmė 
vieną svarbiausių brandžiojo Renesanso literatūros žanrų — pastoralės raidą. 
Dž. Bokačo įkvėpti, ją kūrė L. Medičis, J. Sanadzaras, T. Tasas, M. de Servan- 
tesas, F. Sidnis bei kiti poetai. 

Beveik visuose jaunystės kūriniuose skamba meilės, jos galios tema, atsk- 
leidžiamas mylinčio žmogaus dvasinis patyrimas, moralinės abejonės, bet ne 
dramatinė kova tarp jausmo ir proto kaip F. Petrarkos kūryboje. Poetas bando 
suvokti šio jausmo esmę, imasi scholastinių formulių bei schemų, pavyzdžiui, 
„Meilės regėjime“ meilė vertinama pagal griežtus Tomo Akviniečio bei Dantės 
kriterijus, „Fjezolės nimfose“ šios schemos bandomos neigti, o prie jų vėl bus 
grįžtama senatvėje rašytuose kūriniuose lotynų kalba. Humanistinė meilės 
samprata geriausiai išryškėja brandžiausiame kūrinyje „Dekamerone“. 

Nuo 1345 m. Florencijos komunoje Dž. Bokačas eina svarbias pareigas: 
tampa komunos administratoriumi, siunčiamas su svarbiomis diplomatinėmis 
užduotimis į daugelį Italijos ir Provanso miestų, rūpinasi karinės tarybos iždu, 
ką tik įkurto Florencijos universiteto reikalais. 

Vienas reikšmingiausių įvykių Dž. Bokačo gyvenime ir italų humanizmo 
raidoje buvo jo susitikimas su F. Petrarka 1350 m. Abu jau vienas kitą pažinojo 
iš poetinių kūrinių ir vienas kitu žavėjosi, ypač Bokačas Petrarka. Po to tarp 
jų užsimezgė abipusė tvirta asmeninė ir kūrybinė draugystė. Dž. Bokačas iš- 
rūpino komunos dokumentą, grąžinantį F. Petrarkai jo tėvo, Dantės bendra- 
žygio, pilietybę, profesoriaus katedrą Florencijos universitete, bet katedros 
Petrarka atsisakė. Bokačas daugsyk lankė Petrarką įvairiuose Italijos mies- 
tuose bei provincijose, jie visą gyvenimą susirašinėjo. Petrarka skatino savo 
bičiulį atsidėti mokslinei veiklai, mokytis graikų kalbos. Bokačas — vienas 
pačių pirmųjų Europos humanistų, ėmusių skaityti Homerą ir Platoną, studi- 
juoti graikų mitologiją šia klasikine kalba. Paveiktas romėnų antikos bei loty- 
nų kalbos kulto, propaguojamo F. Petrarkos, po „Dekamerono“ Dž. Bokačas 
itališkai teparašo kelias „Bukolines dainas“ („Carmen bucolicum“) bei ko- 
mentarą šešiolikai „,„Dieviškosios komedijos“ giesmių („Commento all'Infer- 
no“). 1350—1373 m. Dž. Bokačas sukūrė humanistų labiausiai vertintus 
veikalus lotynų kalba: „Apie pagoniškų jų dievų genealogijas“ („De geneaio- 
giis deorum gentilium“), „Apie garsiųjų vyrų likimus“ („De casibus virorum 
illustrium“), „Apie žymiąsias moteris“ („De claris mulieribus“) ir kitus. Tai 
mitologinės, istorinės studijos, alegoriškai aiškinančios mitus, tęsiančios vidur- 
amžių „enciklopedijų“, tezaurų tradicijas. 

Senatvėje sustiprėja Dž. Bokačo asketinės nuotaikos, kurias, kaip nurodo 
daugelis tyrinėtojų, skatina F. Petrarka, ir apie 1357 m. Dž. Bokačas tampa 

vienuoliu. Nusivylęs gvelfų partijos intrigomis, norėdamas atsidėti mokslinei 
veiklai, apie 1374 m. Dž. Bokačas pasitraukia į Čertaldą atsiskyrėlio gyveni- 
mui. Tais pačiais metais jis dar skaito paskaitų ciklą Florencijos visuomenei 
apie Dantės didįjį veikalą. Mirė Dž. Bokačas 1375 m., testamentu palikęs 
turtingą biblioteką Florencijos šv. Dvasios bažnyčios tėvams. 

Literatūros istorikai ir kritikai dažnai mini, kad senatvėje Dž. Bokačas 
išsižadėjęs „Dekamerono“ ir kitų savo kūrinių, kaip pasaulietiškų ir nepado- 
rių. V. Branka, žymiausias XX a. Dž. Bokačo gyvenimo ir kūrybos tyrinėtojas, 
T. Berdžinas bei kiti mokslininkai linkę manyti, jog Dž. Bokačas savo kūrinių 
neišsižadėjęs nei jų sunaikinęs, o ir toliau perrašinėjęs ,„Dekameroną“, dailinęs 
šio kūrinio stilių“. 

Dž. Bokačas tikėjosi, kad ateities kartos jį prisimins kaip mokslininką, lo- 
tyniškų, o ne itališkų veikalų autorių. „Bet veikalas, ant kurio rymo nemirtinga 
Bokačo literatūrinė šlovė, tai jo „Dekameronas“ — galima sakyti, amžina, 
nesenstanti knyga“, kaip rašo šio kūrinio vertėjas į lietuvių kalbą E. Viskanta“. 
Šis kūrinys užima ypatingą vietą tiek Dž. Bokačo kūryboje, tiek Vakarų Eu- 
ropos Renesanso literatūroje. 

Tarp poeto idealisto bei romantiko ir pedantiško asketiško mokslininko 
įsiterpė lyg ir „trečias“ Bokačas — realistas, tolerantiškas, kartais ciniškas, 
kartais „nepadorus“ „Dekamerono“ autorius. „„Dekameronas“ (1348— 
1352) — nepaprasto likimo knyga: ji buvo vagiama, kopijuojama, užstatoma, 
duodama kraičio, ja buvo laiduojamos ir mokamos skolos, daugelis jos siužetų 
pateko į folklorą. Ja žavėjosi turtingi pirkliai, miestiečiai, prastuomenė, nors 
ne pastarajai Dž. Bokačas skyrė savo kūrinį. Daugelis poetų bei prozininkų 
ja sekė, iš jos mokėsi, ėmė siužetus, tačiau ją visiškai ignoravo XIV—XV a. 
italų humanistai-mokslininkai. „Dekameronas“ neatitiko klasikinės literatūros 
modelių, kuriuos taip gerbė humanistai, jis neatitiko ir viduramžių aristok- 
ratinės literatūros tradicijų“. 

Tokį dviprasmišką italų humanistų požiūrį į „Dekameroną“ geriausiai 
atskleidžia 1373 m. F. Petrarkos laiškas Dž. Bokačui, kuriame jis rašo, jog 
„skubiai pervertęs“ Bokačo veikalą; Petrarka nesako, kad skaitęs jį, nes tai 
„labai storas tomas, parašytas proza ir skirtas masėms“; esą atleistina, kad 
knygos tonas „kartais per daug laisvas, turint omenyje tavo jauną amžių ir 
publiką, kuriai knyga skirta“; tarp daugelio pramoginių dalykų jis radęs ir 
„rimtų bei pamokomų“; jis žavisi Florencijos, siaubiamos maro, aprašymu ir 


? Bergin Th. G. Boccaccio.— New York, 1981, p. 54. 
3 Bokačas Dž. „Dekameronas“, II, V., 1969, p. 435. 
* Epanka B. Yka3. coų., c. 24. 

pabrėžia, jog buvęs taip sužavėtas Grizeldos istorijos, jog jautęs reikalinga 
tuoj pat ją išversti į lotynų kalbą“. 

Mintis pavadinti savo veikalą „Dekameronu“ („dešimtadieniu“) Dž. Bo- 
kačui galėjo kilti perskaičius Ambraziejaus veikalą „Hexameron“ („šešia- 
dienis“), komentarą Senojo Testamento knygai apie pasaulio sukūrimą. 
Paantraštėje „,„Dekameronas“ vadinamas dar „Princu Galeotu“; čia glūdi 
užuomina į kurtuazinę literatūrą, į meilės nuotykių temą, galbūt ir į galantišką 
auditoriją, kuriai skiriama ši knyga (riteris Galahadas — it. Galeotto — Lan- 
seloto ir karalienės Genevros patikėtinis, „sąvadautojas“, prancūzų kurtuazi- 
niame romane „Lanselotas, arba Ežero riteris“). 

Pasakojimų rinkinio, tarp jų ir įrėmintų, idėją Dž. Bokačas paėmė iš 
„Novelino“, XIII a. italų anoniminio šimto novelių rinkinio, lotyniškos „Sep- 
tynių išminčių knygos“, pamokomų pasakojimų rinkinio, Jokūbo iš Varacės 
„Aukso legendos“, hagiografinių pasakojimų rinkinio, iš pasakų rinkinio 
„Tūkstantis ir viena naktis“, Ovidijaus „Metamorfozių“, galbūt ir iš Dantės 
„Dieviškosios komedijos“ bei kitų veikalų. 

„Dekamerono“ struktūra sudėtinga, rašytojo gerai apgalvota. Knyga turi 
dvigubus „rėmus““: vadinamąją autoriaus erdvę, kurią sudaro pratarmė, pir- 
mos ir ketvirtos dienos įvadai bei autoriaus baigiamasis žodis, ir dešimties pasa- 
kotojų erdvę — kiekvienos dienos ir novelių įvadai, novelių komentarai bei 
lyrinės dainos. Antrieji „rėmai“ leidžia autoriui atsiriboti nuo pačių pasakoji- 
mų,— noveles pasakoja dešimt jaunų žmonių, todėl jis neatsakingas už kai 
kuriuos dviprasmiškus dalykus. 

Pirmos dienos įvade autorius pasakoja apie 1348 m. maro epidemiją Flo- 
rencijoje. Vaizduodamas maro scenas, jis remiasi Dž. Vilanio, Pauliaus Dja- 
kono, Lukrecijaus veikalais. „Maras aprašytas griežtai pagal viduramžių reto- 
rikos tradicijas“, — nurodo V. Branka, ir šis kanoniškas aprašymas „įtempto 
ritmo ir niūraus kolorito dėka tampa idealia pradžia kūriniui, parašytam vidur- 
amžių „komedijos stiliumi“". Autorius kalba apie ligos simptomus, lavonus, 
sugyvulėjusius žmones; nebepaisoma tokiu laiku kaimynystės, giminystės, doros 
mieste ir kaime. Dievo ir žmonių įstatymai nebegalioja, nes nebėra kam nei 
jų saugoti, nei vykdyti. Maro temos variacijos skamba ir novelėse, kur kalba- 
ma apie šykštumą (I, 7, 8), veidmainiavimą (I, 6; IX, 2), pavyduliavimą 
(VII, 5), moralinį palaidumą (V, 10; VII, 6; VIII, 2), melagystes (I, 1; VIII, 
1) ir kitas ydas. 


> Cit. iš: Bergin Th. G. Op. cit., p. 63. 
2 Xno0oeckuū P. H. Nekamepon. MoaTMKa n CTHAb.— M., 1982, c. 92 u cien 
' Bpanka B. Yka3. cou., c. 49. 

Tokiu metu dešimt Florencijos aristokratų susitinka bažnyčioje po pa- 
maldų ir sutaria išvykti iš mirties, smurto, chaoso, baimės pasaulio į užmiesčio 
vilą ir ten laukti epidemijos pabaigos. Jie persikelia tarsi į žemiškąjį rojų. 
Įvado antrosios dalies tema varijuojama novelėse apie proto, kilnumo, doros, 
žmoniškumo triumfą, ypač dešimtos dienos pasakojimuose. Įvado „rėmų“ 
temų kontrastą pakartoja novelių motyvų, paveikslų, Čapeleto (I, 1) — Gri- 
zeldos (X, 10) charakterių priešprieša. „Rėmų“, visos knygos, atskirų novelių 
struktūra, motyvų išdėstymas simetriški, kaip reikalavo viduramžių retorikos 
ir poezijos taisyklės. 

Bendruomenės gyvenimas viloje idiliškos gamtos fone (beje, gamtovaizdis 
aprašytas klišėmis, tradicine viduramžių pavasario „sodų“ frazeologija) — 
tai savotiška ankstyvoji humanistinė utopija. Pasakotojai — kilmingi, išsilavi- 
nę, protingi žmonės, elitinė visuomenės dalis, iškyla virš anarchijai pasidavu- 
sios masės. Vilos pasaulyje tvarkomasi pagal monarchijos principus: kasdien 
renkama karalienė ar karalius, ir taip visi pabūna ir valdovais, ir valdiniais. 
Čia vyrai ir moterys lygūs, nors pačios moterys pripažįsta, jog vyrai savo fizi- 
nėmis, proto bei intelekto galiomis pranašesni už jas (I d. įvadas; IX, 9). 
„Reikia gyventi džiaugsmingai, juk tam mes ir pabėgome nuo sielvartų“,— 
sako Pampinėja (I d. įvadas); čia pramogaujama, bet tai nėra tik epikūrietiška 
bendruomenė, čia laikomasi visų krikščioniškosios dorovės reikalavimų. 
„Dekamerono“ utopija humanistiškai egoistiška: tai utopija tik dešimčiai žmo- 
nių, skirtingai nuo XVI a. humanistų T. Moro bei F. Rablė pavaizduotų daug 
demokratiškesnių utopijų. 

Septynios pasakotojos — daugiausia paties Dž. Bokačo ankstesnių kūrinių 
personažai, pavyzdžiui, Pampinėja, Fjameta, Emilija, Filomena; Laureta — 
Petrarkos lyrikos Laura, Eliza — Vergilijaus Didonė, Neifilė — Dantės eilė- 
raščių herojė. Rašytojas teigia, jog šios damos — florentietės, tik jis nenorįs 
sakyti jų tikrųjų vardų. Trys vyrai — Filostratas, Pamfilas ir Dionėjas — 
taip pat ankstesnių kūrinių veikėjai, lyg paties autoriaus trys „veidai“, mei- 
lės būsenos. Pasakotojų ir dienų skaičius turi simbolinę prasmę: pitagoriškas 
skaičius dešimt, kaip ir šimtas, reiškia harmoniją, tvarką: septynios damos — 
septynios dorybės, septyni laisvieji menai; trys vyrai užbaigia skaičių dešimt 
ir kartu simbolizuoja vyriškąjį pradą. 

Po pirmos dienos novelių įvairia tematika likusioms dienoms, išskyrus 
devintą, nurodomos temos. Kiekviena diena užbaigiama daina, kuri papildo 
pasakotojų charakteristikas, savaip susieja pasakotojų pasaulį su pasakojamuo- 
ju. Ši lyrika yra ir puošni poetinė figūra „Dekamerono“ prozoje. 


Š Bering Th. G. Op. cit., p. 295. 

Novelių topografija labai plati: nuo Ispanijos ligi Kinijos, nuo Airijos ir 
Škotijos ligi arabų kraštų. Veiksmas vyksta ir legendiniais, ir kryžiaus karų, 
ir Dž. Bokačo laikais. Iš septyniasdešimt devynių novelių, kurių veiksmas 
vyksta Italijoje, dvidešimt devynios skiriamos Florencijai. Visos viduramžių 
visuomenės klasės, profesijos, „specialybės“ pavaizduotos „Dekamerone“: 
karaliai ir sultonai, jų patarėjai, princai, riteriai, visų hierarchijų ir luomų 
dvasininkija, kareiviai, gydytojai, juristai, tapytojai, trubadūrai, pirkliai, 
bankininkai, amatininkai, valstiečiai, tarnai, plėšikai, vagys, piratai, lošėjai, 
parazitai, sąvadautojai, visokios meilės mėgėjai ir pan. 80% visų veikėjų — 
aristokratijos ir buržuazijos atstovai, 20% — sodiečiai, tarnai, kita prastuo- 
menė. Novelių veikėjai, kaip ir pasakotojai, nėra psichologiniai ar giliau 
individualizuoti charakteriai, tai tipai, bet daugelį jų — notarą Čapeletą, 
sodininką Mazetą, pirklį Andreučą, brolį Čipolą, kvaišą Kalandriną ir jo 
nutrūktgalvius bičiulius, tauriąją Grizeldą — įsimename ilgam. 

V. Branka „Dekameroną“ vadina „viduramžių rudens pirklių klasės 
epopėja“?, turėdamas omenyje epochos dvasią, kūrinio „buržuazinę atmos- 
ferą“. Daugelyje novelių pasakojama apie realius XIII — XIV a. italų pirklių, 
bankininkų, amatininkų nuotykius, jų buitį, papročius. Dž. Bokačas pirmąkart 
Europos literatūroje prabyla teigiamai apie pirklių luomą, vaidinantį tokį 
svarbų vaidmenį ekonominiame, politiniame bei kultūriniame Italijos miestų 
gyvenime. Pirkliai grumiasi su likimu, protu, gudrumu nugali savo varžovus, 
priešus, išradingi meilėje, kaip Andreučas ir Salabaetas (II, 5; VIII, 10). 
Net ir novelėse ne apie pirklių nuotykius vyrauja „buržuazinė atmosfera“, 
XIV a. realijos, minimi vekseliai, užstatai, skolos, mokesčiai, kainos, kaibama 
apie Italijos miestų konkurenciją — Florencijos su Venecija, Piza, Sjena ir 
kitais — dėl prekybos. Ši atmosfera jaučiama ir pasakotojų komentaruose. 

Pirmąkart italų literatūroje plačiai pavaizduoti ir žemesnieji sluoksniai —- 
amatininkai, tarnai, kaimiečiai. Ir šiame, kaip ir aristokratų ar pirklių, pasau- 
lyje Dž. Bokačas mato kilnius, taurius jausmus (IV, 7, 8; VI, 2), bet dažniau- 
siai būtent šią visuomenę jis vaizduoja karikatūriškai. 

Pirmos dienos novelėse nužymėtos visos knygos temos, motyvai, atsikarto- 
jantys kitų dienų novelėse. Čia šaipomasi iš pasauliečių ir dvasininkų godumo. 
šykštumo, veidmainiavimo, kalbama apie toleranciją, proto išradingumą ir 
sąmojį, įvairius meilės ryšius. Antrą ir trečią dieną pasakojama apie fortūnos 
permainingumą, ketvirtą ir penktą — apie meilę, šeštą dieną — apie sąmojo 
bei taiklaus žodžio reikšmę, septintą ir aštuntą — apie meilės išdaigas ir pini- 
gus ar kitokią naudą; devinta diena neturi griežtos temos, o palinodinė dešimta 


* Bpanka B. Yka3. cou., c. 147. 

diena vaizduoja dorybių triumfą. Dešimtos dienos novelės vėl simetriškai 
atkartoja likimo, meilės, proto išradingumo motyvus, o knygą užbaigia ideali- 
zuotas altruistės Grizeldos paveikslas, dorybių įsikūnijimas. 

„Dekamerone“ vyrauja dvi pagrindinės temos — meilės ir likimo, o su jo- 
mis susijusi grandinė kitų temų bei motyvų: proto, intelekto, ydų, dorybių ir 
kitos. 

Dž. Bokačo požiūris į fortūną, likimą, dvilypis. Likimas suvokiamas kaip 
apvaizdos, dieviškojo teisingumo įrankis (I, 6, 7; II, 2, 4). Pirmos dienos 
įvade kalbama apie dangaus žiaurumą, šiuo maru baudžiantį nuodėmingus 
žmones; likimas nustumia, o dievas iškelia žmogų dar aukščiau (II, 3); nove- 
lėse apie likimo išdaigas (II, 6, 7, 8; VI, 2 ir kt.) jis suvokiamas scholastine, 
Tomo Akviniečio, Dantės dvasia. Šia likimo samprata remiasi ir vėlesnieji 
Dž. Bokačo kūriniai, ypač „Apie garsiųjų vyrų likimus“. 

Daugelyje novelių ryškėja humanistinė likimo koncepcija: žmogus savo 
protu, narsa, aktyvia veikla priešinasi fortūnai. Intelektu, protu galima suma- 
žinti likimo pavojus, sušvelninti ar net nukreipti jo smūgius (I, 5; V, 9; VIII, 10 
ir kt.), taip pat kilnumu, dosnumu pakeisti kito žmogaus dalią (X, 1, 2). Taip 
„Dekamerone“ formuojasi ir Renesanso žmogaus samprata: jis — savo likimo 
šeimininkas. 

Likimas ir meilė — aukščiausios jėgos, žmogaus fizinių, dvasinių, protinių 
galių matas ir išbandymas. Meilė — didesnės daugumos novelių tema arba 


motyvas. 
Renesanso meilės filosofiją dėsto pats autorius, jo dešimt pasakotojų, ją 


iliustruoja novelių herojai. Moterys įkvėpė rašytoją „sukurti tūkstančius 
eilėraščių, o mūzos neįkvėpė nė vieno“, nors, teisybė, daug jam padėjo, pamo- 
kė, dar ir dabar jį aplankančios (IV d. įvadas); „meilė stipresnė už likimą“, 
„meilė — snūduriuojančių protų žadintoja“,— teigia Pamfilas(V, 1); „Mei- 
lės jėga milžiniška ir mylimuosius ji stumia į drąsiausius žygius ir nepaprastus 
pavojus“, — tvirtina Pampinėja (V, 6). „Nors Amūras mielai gyvena didžiūnų 
rūmuose, vis dėlto jis neaplenkia ir varganų lūšnų: prieš šį galingiausiąjį val- 
dovą beturčiai dreba kaip ir turtingi ponai“ (IV, 7), o pirklio sūnus ir siuvėjo 
dukra (IV, 8) tampa tikraisiais Romeo ir Džuljetos pirmtakais. „Iš tiesų kokia 
nucstabi ir žmogaus protui sunkiai suvokiama meilės galybė!“ (IV, 8); „tegy- 
vuoja meilė, teprasmenga vaidai ir visos negerovės“ (VII, 4). 

Dž. Bokačo požiūryje į meilę esama nemaža viduramžių kurtuazinio 
kodekso atspindžių, pavyzdžiui, įsimylima per atstumą, iš girdų (IV, 4), aukš- 
tinama kurtuazinė meilė (V, 9), meilė daro žmogų kilnų, narsų, skatina žy- 
giams, žadina gėrio pradą, protą (V, 1 ir ankstesniuose rašytojo kūriniuose 
„Florencijos nimfų komedija“, „Fjezolės nimfos“ ). 

Meilė humanistui Dž. Bokačui — ne nuodėmė, o prigimties impulsas, ne 

transcendentalus, o žemiškas jausmas, kūniška aistra, net erotiškas aktas. 
Dž. Bokačas pirmasis Europos literatūroje reabilituoja prigimtį — kas myli, 
„elgiasi pagal prigimtį“ (IV d. įvadas). Prigimtis stipresnė už proto balsą 
(Baldučio istorija IV d. įvade), už asketizmą ar celibatą (IV, 2; VII, 3; IX, 2), 
prigimtis nepaiso luominės nelygybės (IV, 1, 5, 8, 9; V, 4). Dažnai veidmai- 
nystė, apgavystės atsiranda dėl to, kad nepaisoma prigimties arba ji varžoma. 
Meilės jėgai, prigimties balsui paklūsta visi — jauni ir seni, turtingi ir varguo- 
liai, pasauliečiai ir dvasininkai. 

Dvasininkai tokie pat nuodėmingi mirtingieji kaip ir pasauliečiai, pavaldūs 
prigimčiai. Kai vienuolis nusirengia drabužį, lieka „toks pat vyriškis kaip ir 
visi kiti“ (VIII, 3), o jauna mergina, apsivilkusi juodą vienuolės apdarą, 
nepavirsta akmeniu (III, 1). Dž. Bokačas nesmerkia dvasininkų ir vienuolių 
poelgių, jeigu jie kyla iš žmogiškų silpnybių, pasidavus prigimties balsui (I, 4; 
III, 1, 10; IX, 2 ir kt.). Bet jeigu apsimetama, gudraujama norint ką apgauti, 
jis negaili piktos invektyvos, ironiško komentaro: kandžiai pašiepia vienuolių 
ir kunigų nesantūrumą, puošeiviškumą (III, 7, 8; VII, 3; VIII, 2), godumą, 
veidmainiavimą (II, 6; I, 2, 6). „Dekameronas“ tęsia viduramžių literatūros 
antiklerikalinės satyros tradiciją, bet jo autorius kai kurias problemas (pavyz- 
džiui, prigimties) sprendžia kaip humanistas. Dž. Bokačas griežtai atkerta savo 
kritikams, kaltinantiems jį nepagarba tikėjimui (IV d. įvadas, autoriaus bai- 
giamasis žodis). Tiek dvasininkų, tiek pasauliečių ydas pajuokdamas, jis 
aukština dosnumą, gailestingumą, sugebėjimą ir norą atleisti, altruizmą. 

Kaip humanistas, Dž. Bokačas kalba ir apie prigimtinę teisę „palaikyti, 
sergėti ir ginti savo gyvybę“ (I d. įvadas), aukština protą, padedantį priešintis 
likimui, tramdantį instinktus, žavisi mokytumu, kultūringumu, skelbia pakan- 
tumą kito silpnybėms bei klaidoms, nes „visi mes iš to paties molio drėbti“. „De- 
kamerone“ jo nedomina metafizinės problemos, rašytojas vaizduoja gyvenimą, 
kupiną ne tik pavojų, negandų, skausmo, bet ir malonumų bei žavesio. 

Kaip kūrinys, vaizduojantis žemiško gyvenimo džiaugsmą, „,„Dekamero- 
nas“ dažnai vadinamas „,„žmogiškąja komedija“, kategoriškai jį iškeliant kaip 
priešpriešą Dantės „Dieviškajai komedijai“ (Fr. De Sanktis) ar gretinant abu 
kūrinius ir aiškinant novelių knygą kaip Dantės poemos tęsinį, tik jau vėlyvo- 
sios gotikos epochoje, patvirtinantį viduramžių ir humanistinės kultūros peri- 
mamumą (V. Branka, Dž. Džakalonė, T. Berdžinas, A. Borlengis ir kt.). 

„Žmogiškąja komedija“ „Dekameronas“ gali būti vadinamas ir metaforiš- 
kesne prasme: Pragaras — maro siaubiama Florencija, Rojus — idiliškas, 
utopinis užmiesčio vilos pasaulis, Skaistykla — šimtas pasakojimų ““, vaizduo- 


1° Trinkaus Ch. The Poet as Philosopher: Petrarch and the Formation of the Re- 
naissance Consciousness.— New Haven, 1979, pp. 128—129. 

jančių tikrąją gyvenimo dramą. 

Dž. Bokačas išaugo viduramžių filosofijos, scholastikos, poezijos bei reto- 
rikos dirvoje, todėl jo kūryboje daug ambivalentiškumo, tradiciška ir nova- 
toriška susipynę. Jo estetinė teorija — viduramžių estetinių teorijų sintezė; 
žanro, poezijos funkcijų, stiliaus samprata dar viduramžiška. Forma ir stiliumi 
„Dekameronas“ atitinka „komediją“: prasideda liūdnai, maro, ydų vaizdais, 
baigiasi linksmai — grįžtama į normalų gyvenimą, triu mfuoja dora, žmonišku- 
mas. 

Dž. Bokačas sukūrė italų literatūrinės prozos stilių. Jis rašo ritmine proza, 
simetriškai dėsto frazes. Frazės dažnai aforistiškos, kalboje nemaža priežo- 
džių, patarlių, kalambūrų. Kalambūrais Dž. Bokačas „maskuoja“ eroti- 
nes ar šiaip grubias scenas. Jis nevengia kasdienės šnekamosios kalbos žo- 
džių, frazių, profesionalizmų, tarmybių, bet jo kalba visada grakšti, tai lite- 
ratūrinė Toskanos kalba. „Dekamerono“ stilius — dviejų stilių, aukštojo, 
„tragiško“. panegiriškojo ir „komiško“, realistinio, sintezė. 

Nuo „Dekamerono“ prasideda prozinės Renesanso novelės tradicija Va- 
karų Europos literatūroje. Dž. Bokačas sukūrė Renesanso novelės žanrinį 
modelį. Novelės šaltiniai buvo anekdotiški, komiški, pamokomi pasakojimai, 
pasakėčios, legendos, liaudies dainos; į ją įsiliejo ir riterių romanų romantika, 
farso ir fablio buitiškumas, legendų idealizmas, istorinės kronikos rimtis, 
retorikų pamokos. Dž. Bokačas savo pasakojimus vadino „novelle“, „novellet- 
te“, „favole“, „parabole“, „istorie“ (novelės, noveliukės, pasakėčios, parabo- 
lės, istorijos). Jo novelė pasižymi kompoziciniu išbaigtumu, nedidele apimti- 
mi, „retorine architektūra“. Ar tai būtų trumputė anekdotinio tipo novelė 
(pvz., VI d.), ar ilgesnė siužetinė novelė, jos struktūra visada trinarė: a) argu- 
mentas, b) fabula (iliustracija), c) bendra tiesa ar moralas (išvada). Pavyz- 
džiui, X, 5: a) „...Meseras Džentilė pasielgė tauriai; bet jeigu kas tvirtintų, kad 
kilniau pasielgti neįmanoma, gal nesunku būtų įrodyti, kad jis klysta“; b) (pati 
fabula); c) „Iš tiesų kvaila, man regis, būtų manyti, kad anas kilnumas galėtų 
lygintis su šituo“. Čia atsispindi scholastinės kazuistikos tradicija. Novelėje 
visada jaučiamas pasakotojas. Svarbiausia joje — nepaprasti, „nauji“ įvykiai, 
ryškios situacijos, kiek nelaukta, net paradoksali atomazga, komiška, roman- 
tiška, intelektuali ir kitokia atmosfera, pagal kurią nesunku susekti tradiciją 
ar šaltinį, pavyzdžiui, riterių romano (IV, 9), farso (IV, 10; V, 10), hagiogra- 
finio kūrinio (X, 10) ir pan. Novelėse nekeliamos aštrios politinės ar socia- 
linės problemos, pasakotoją domina veikėjų jausmai, moraliniai poelgių 
motyvai. 

„Dekameronas“ pagimdė ištisą plejadą Renesanso novelistų Italijoje, 
Prancūzijoje, Ispanijoje: Dž. Serkambis, Džovanis Florentietis, F. Saketis, M. 

Gvardatas, M. Bandelas, Margarita Navarietė, B. Deperjė, M. de Servantesas, 
Lopė de Vega ir kiti rašytojai tęsė Dž. Bokačo novelės tradicijas. Dž. Bokačo 
novelistika įsiliejo į Renesanso ir vėlesnę epinę poeziją (L. Ariostas, Dž. Kit- 
sas ir kt.), į dramą (N. Makiavelis, V. Šekspyras, Lopė de Vega, G. E. Lesin- 
gas, L. Pirandelas ir kt.), į ispanų šelmių romaną ir novelę ir daugelį kitų 
žanrų. Naujųjų laikų Europos literatūros procesas neįsivaizduojamas be 
Dž. Bokačo novelistikos kaip ir be F. Petrarkos lyrikos. 

Dž. Bokačo, kaip ir vėlesnė Renesanso novelė nėra tiesiogiai įėjusi į lie- 
tuvių literatūrą — jos klestėjimo laikotarpiu buvo tik klojami lietuvių raštijos 
pamatai. Dž. Bokačo novelistika lietuvių literatūrą greičiausiai pasiekė inte- 
gruota kituose Europos poezijos, prozos bei dramos žanruose. XIX a. pabai- 
goje ir XX a. pradžioje suklestėjęs lietuvių apsakymas nesisieja su Renesanso 
novelistika, jis išaugęs iš naujųjų laikų realistinių literatūros tradicijų. 

Su „Dekameronu“ ir kitais Dž. Bokačo kūriniais siauras lietuvių skaityto- 
jų ratas susipažino iš vertimų į lenkų, vokiečių, rusų ir kitas kalbas. Lietuvių 
kalba nepilnas „Dekamerono“ vertimas buvo išleistas 1929 m., pirmas pilnas 
E. Viskantos vertimas — 1969 m. Dž. Bokačo novelė šių dienų lietuvių pro- 
zininkams negali neteikti žodžio šmaikštumo ir taiklumo, kalbos grakštumo, 
argumentacijos, kompozicinės disciplinos pamokų. 

PAAIŠKINIMAI 


„praėjusio maro metu.— Turima omenyje maro epidemija, prasidėjusi 1348 m. 
sausio mėn. Toskanoje ir nusiaubusi visą Europą. 

„„telpa vos keliuose žodžiuose...— Aiški litotė: keliuose puslapiuose. 

„„nuo dievo sūnaus... įsikūnijimo...— Metai tada ne visur buvo skaičiuojami nuo 
sausio 1 d., bet kai kuriose vietose nuo gruodžio 25 d. (Kristaus gimimo), Florenci- 
joje nuo kovo 25 d. (Kristaus įsikūnijimo) ir pan. 

Galenas (apie 130— 200 m.) — žymus gydytojas anatomas Romos imperijos laikais. 
Hipokratas (apie 460—377 m. pr. m. e.) — garsus antikinės Graikijos gydytojas, 
mokslinės medicinos pradininkas. Eskulapas — senovės graikų mitologijoje gydymo 
dievas. Per marą, siautusį Romoje 292 m. pr. m. e., jo kultas buvo perkeltas į Romą. 
Pirmąją... pavadinsiu Pampinėja, antrąją — Fjameta ir t. t— Manoma, kad tai 
moterys, kurias Dž. Bokačas yra mylėjęs. Visų jų vardai reikšmingi. Pampinėja — 
„žydinti“; Fjameta — „fiamma“ it. „liepsna“, perkeltine prasme „aistra, meilė“; 
„eta“ mažybinė priesaga; Filomena — „mėgstanti dainuoti“; Emilija — „švelnio- 
ji“; Laureta — pagal mitą Dafnė, paversta lauro medžiu; Neifilė — „pirmąsyk 
pamilusi“; Eliza — „paliktoji“. 

Vienas iš jų vadinosi Pamfilas ir t. t.— Vyrų vardai taip pat reikšmingi ir po jais 
įvairiais aspektais slepiasi pats Dž. Bokačas. Pamfilas („visas meilė“) — laiminga- 
sis, meile besidžiaugiąs Bokačas; Filostratas („sugniuždytas meilės“) — nelaimin- 
gas ir meile nusivylęs Bokačas; Dionėjas (,„Venerai paaukotas“, Dionė — Veneros 
motina) — geidulingasis, gyvenimu besimėgaujantis Bokačas. 

Par menas... Siriskas... Tindaras... ir t. t.— graikiški vardai, aptinkami Terencijaus 
ir Plauto komedijose. 

„„įšmuš trečią valandą...— Kaip ir romėnų laikais, viduramžiais laikas buvo dalija- 
mas į dvylika valandų nuo saulėtekio iki saulėlydžio, o tos dvylika valandų buvo 
skirstomos į keturis tarpus (po tris valandas kiekvienas). Pirmasis tarpas — it. 
terza, lot. tertia (trečia) — baigdavosi apie 9 val; antrasis tarpas — it. sesta, lot. 
sexta (šešta) — baigdavosi apie 12 val.: trečiasis tarpas — it. nona, lot. nona (de- 
vinta) — baigdavosi apie 15 val; ketvirtasis tarpas — it. vespro, lot. vesper (vaka- 
ras) — baigdavosi saulėlydžiu apie 18 val. Valandos, dienai trumpėjant ar ilgėjant, 
atitinkamai būdavo trumpesnės ar ilgesnės. Bet šešta valanda (sesta, sexta) visada 
būdavo vidurdienį, lygiai 12 val 

Mušatas Francezis (Musciatto Franzesi) — iš pradžių beturtis, vėliau tapo turtingu 
pirkliu, buvo pakeltas į riterius ir tarnavo Prancūzijos karaliaus Pilypo Gražiojo 
(1268—1314) dvare. 

popiežius Bonifacas— popiežius Bonifacas VIII (1235— 1303). 

„„praminė ne Čapelu, o Čapeletu.— Italų kalboje priesaga -etto, -etta — mažybinė. 
„„tų lombardiškų šunų...— Anuometinėje Prancūzijoje visi italai ir palūkininkai 
buvo vadinami lombardais. 

„Šeštadienį, po devynių...— Tais laikais uolūs tikintieji sekmadienį pradėdavo 
švęsti nuo šeštadienio popietės. 

„argi kitur galėtum rasti... išmintingesnių vyrų negu čia? — Kalbama apie garsų 
tuo metu Sorbonos teologijos fakultetą. 

„priminė atsitikimą su vienu žydu.— Ši istorija buvo labai paplitusi viduramžiais 
ir mažai kuo skyrėsi nuo Dž. Bokačo novelės. Pasinaudodamas jos siužetu, vokiečių 
rašytojas G. E. Lesingas (1729—1781) sukūrė dramą „Natanas Išmintingasis“. 
Saladinas (1137—1193), arba Salach-ad-Dinas — Egipto ir Sirijos sultonas. Jo 
suvienyta Egipto ir Sirijos kariuomenė sėkmingai kovojo prieš krikščionių riterius 
ir 1187 m. atėmė iš jų Jeruzalę. Pagal padavimus jis pasižymėjo religine tolerancija 
ir humanišku elgesiu su belaisviais, todėl tarp krikščionių buvo labai išgarsėjęs. 
Babilonija — viduramžiais taip buvo vadinamas Egiptas. 

„saugodamasi pamilti vyriškį, aukščiau stovintį už ją...— patarimas, dažnai pasitai- 
kantis viduramžių literatūroje. 

Monferato markizas.— Paleologai, Monferato markizai, buvo viena žymiausių 
Italijos dinastijų viduramžiais. Jų valdos buvo ne tik Pjemonte, bet ir Tesalijoje bei 
Jeruzalėje. Paleologų dinastija baigėsi 1533 m. 

„„Pilypo Vienakio dvare...— Kalbama apie Pilypą Augustą (1165—1223), kuris su 
Frydrichu Barbarosa ir Ričardu Liūtaširdžiu vadovavo III kryžiaus žygiui (1201). 
Šiame žygyje dalyvavo ir Monferato markizas Bonifacas I. 

„Liepsningai ją įsimylėjo..— Įsimylė jimas nemačius, vien iš girdų — dažnas moty- 
vas viduramžių meilės literatūroje. 

„cum gladiis et fustibus (lot.) — „kalaviju ir vėzdu“ — juridinis inkvizicijos teismo 
posakis, nurodąs fizinių kankinimų priemones. 

„ypatingas švento Jono Auksaburnio garbintojas...— t. y. florinų, kurie buvo kaldi- 
nami su švento Jono atvaizdu. 

Činčiljonė — garsus girtuoklis, kurio vardas ilgainiui tapo bendriniu. 

Epikūras — antikinės Graikijos filosofas materialistas (apie 342—270 m. pr. m. e.); 
jis mokė, kad žmogaus siela susidedanti iš smulkiausių atomų, o po mirties suirstanti 
ir išnykstanti. 

„Gaus šimteriopai ir paveldės amžinąjį gyvenimą“ — citata iš Evangelijos pagal 
Matą, 19, 29. 

Kanė dela Skala (Cane della Scala, 1291—1329) — Veronos valdovas, žymus 
karvedys, meno ir mokslo globėjas, suteikęs prieglobstį tremtiniui Dantei. Poetas 
jį šlovina „Rojaus“ XVII giesmėje. 

Frydrichas II (1194—1250) — Sicilijos karalius, pagarsėjęs savo dosnumu. 

Vienas tik Bergaminas...— tais laikais iš tikro buvo pasakotojas Nikolò, vadinamas 
Bergaminu, veikalo „Dialogus creaturarum“ autorius. 

Primasas (Primasso), arba Primas — Kelno vyskupas, gyvenęs XIII a. pirmoje 
pusėje, literatas ir poetas. 

Kliuni (Cluny) — garsus švento Benedikto ordino vienuolynas, įsteigtas 910 m. 
Erminas de Grimaldis (Ermino de Grimaldi) — kilęs iš senovinės genujiečių patri- 
cijų giminės; apie XIV a. vidurį tapo Monako valdovu. 

Gviljelmas Borsjerė (Guiglielmo Borsiere) — istorinis asmuo, miręs apie 1300 m. 
Dantė jį mini „Pragaro“ XVI giesmėje. 

Pirmojo Kipro karaliaus laikais...— Pirmuoju Kipro karaliumi (1192— 1194) buvo 
Gi de Luzinjanas, bevalis ir neryžtingas žmogus. 

Gotfridas Bujonietis (Godefroy de Bouillon, apie 1060—1100 m.) — Žemutinės 
Lotaringijos hercogas, I kryžiaus karo (1099) riterių vadas. Gotfridui Bujoniečiui 
vadovaujant, kryžiuočiai paėmė Jeruzalę, ir jis, kaip Jeruzalės karalystės valdyto- 
jas, vadinosi „Kristaus grabo gynėju“. 

maestras Albertas — spėjama, kad tai Albertas Dzankaris (Alberto Zancan), 
garsus medicinos daktaras, dėstęs Bolonijos universitete nuo 1326 m. iki pat savo 
mirties. Jo žmona iš tikrųjų buvo Malgerida. 

Dainas knygoje vertė Aleksys Churginas. 

Agolančiai (Agolanti) — kilminga florentiečių giminė, ištremta iš Florencijos 
XVII a. antroje pusėje. 

„„nesukalba poterių į šventą Julijoną...— Šventas Julijonas buvo laikomas keleivių 


globėju. 

„„Aco Ferariečio laikais...— Tikriausiai kalbama apie Acą VIII, Feraros valdovą, 
mirusį 1308 m. 

„„už švento Julijono tėvo bei motinos vėlę...— Kaip pasakoja legenda, juos per 


klaidą nužudė šventas Julijonas. 
„Dirupisti“, „Intemerata“, „De profundis“ — populiarios tais laikais maldos. 


„siautėjo karas...— Tikriausiai turimas omenyje Aco VIII karas su broliu Fran- 
česku (1305— 1307). 
„„kaleno dantimis it garnys...— Reminiscencija iš Dantės ( „Pragaras“, X XXII gies- 


mė), kurių nemaža „Dekamerone“. 
Lamberčiai (Lamberti) — turtingi Florencijos pirkliai. 


„vertėsi tokiu amatu...— Agolančių pavardė etimologiškai aiškinama kaip „adatų 
gamintojai“. 
„„karas tarp karaliaus ir jo sūnaus...— t.y. tarp Anglijos karaliaus Henriko II 


(1154—1189) ir jo pirmagimio, princo Henriko. Apie šį karą užsimena ir Dantė 
„Pragaro“ XXVIII giesmėje. 

„pamatė baltąjį abatą...— Benediktinų ordino vienuoliai dėvėdavo baltais drabu- 
žiais. 

„nuėjo tiesiai pas popiežių...— Tikriausiai turimas omenyje popiežius Aleksand- 
ras III (1159—1181). 

50 „už Škotijos karaliaus...— Tikriausiai kalbama apie Škotijos karalių Vilhelmą 
(1143—1214). 

2! „ėmė grobstyti svetimas gėrybes...— Tuo metu korsarų verslas nebuvo laikomas 
gėdingu. 

52 „atplaukė į archipelagą...— t. y. į Graikijos archipelagą Egėjo jūroje. 

53 barka (it. barca) — prekybinis vienstiebis genujiečių laivas. 

54 „užmezgė... ryšius su mūsų karaliumi Karoliu...— t. y. su Karoliu II (1285— 1309). 

55 „apie tai sužinojo karalius Frydrichas..— Kalbama apie Frydrichą II Aragonietį, 
1296 m. paskelbtą Sicilijos karaliumi (valdė Siciliją iki 1337 m.). 

56 Filipas Minutolas (Filippo Minūtolo) — Neapolio arkivyskupas, miręs 1301 m. 
spalio 24 d. Jo palaikai ir dabar ilsisi katedroje, apie kurią rašė Dž. Bokačas. 

27 Manfredas — nesantuokinis Frydricho II sūnus, nuo 1258 m. tapęs Sicilijos kara- 
liumi. 

58 „„Arigetas Kapečė... turėjo... žmoną... Beritolą Karačolą.— Kapečės ir Karačolai 
buvo vienos kilmingiausių Neapolio giminių. 

5 „nukovė Manfredą..— Tai įvyko 1266 m. vasario 25 d. 

“0 Kuradas iš markizų Malespinių giminės — Kuradas II di Vilafranka (Currado II 
di Villafranca), miręs 1294 m. Jį mini Dantė „Skaistyklos“ VIII giesmėje. 

6! „Aragono karalius Petras susitaręs su meseru Džanu di Pročida..— Aragono 

karalius Petras III (1236—1285), vedęs Manfredo dukterį ir laikęs save teisėtu 

Sicilijos valdovu, po „Sicilijos mišparų“ (1282 m. kovo 31 d.) prasidėjus sukilimui 

prieš prancūzus, įsikišo į Sicilijos reikalus, sutriuškino Karolį I Anžujietį ir tapo 

Sicilijos karaliumi. Jam padėjo legendinis Džovanis da Pročida (Giovanni (Gian) 

da Procida), išprovokavęs „Sicilijos mišparus“. 

Kai šitie taurūs ir džiaugsmingi pasisveikini mai atsikartojo tris ar keturis sykius... — 

pažodinė citata iš Dantės „Skaistyklos“ VII giesmės. 

63 „todėl, mano damos, aš palieku jums tai įsivaizduoti.— Čia, kaip ir kitur, kreipia- 

masi vien į damas, nes tokie buvo to meto kurtuaziniai papročiai. 

Beminedabas — sugalvotas vardas. 

5 Algarvijos karalius...— Algarvija buvo vadinama šiaurinė Maroko dalis. 

* Osbekas — Aukso ordos chanas (1313—1340). 

Bazanas — pramanytas vardas. 

Kai Romos imperijos valdžia iš prancūzų perėjo į vokiečių rankas...— Frankų kara- 

lius Karolis Didysis (742—814) 800 m. popiežiaus buvo apvainikuotas „Romos 

imperatoriumi“. Po jo mirties Karolio Didžiojo imperija (į kurios sudėtį įėjo dabar- 

tinės Prancūzijos, Vakarų bei Pietų Vokietijos, Šiaurės ir Vidurio Italijos, Belgijos, 

Olandijos, Austrijos ir iš dalies Ispanijos teritorijos) suiro. 962 m. popiežius apvaini- 

kavo ir paskelbė „Romos imperatoriumi“ vokiečių karalių Otoną I (912—973). 

Antverpeno grafai buvo Prancūzijos karaliaus giminaičiai. 

"9 „dama pasisodino jį greta savęs... — Situacija, primenanti Paolo ir Frančeskos susi- 
tikimą (Dantė, „Pragaras“, V giesmė). 
"l jie pasmerkė amžinam ištrėmimui grafą...— Daugelis „Dekamerono“ komentato- 


rių mano, kad šią siužetinę liniją Dž. Bokačas paėmęs iš Dantės: „Dieviškojoje ko- 

medijoje“ (,Skaistyklos“ VI giesmė) Dantė pasakoja apie Pjerą dela Brošą, Pran- 
cūzijos karaliaus Pilypo Gražiojo patikėtinį, kuris, karalienės panašiai apšmeižtas, 
buvo pasmerktas mirti (1278). 

Džinevra, kurią visi... laikė aukščiausios doros pavyzdžiu.— Nekaltai apšmeižtos 
žmonos motyvas buvo paplitęs Rytų ir Vakarų novelistikoje. Jo įkvėptas ir Šekspy- 
ras parašė savo romantinę dramą „Cimbelinas“. 

„„ėmėsi mokyti žmoną kalendoriaus, tinkamo nebent mažiems vaikams, pradedan- 
tiems skaityti, ir kadaise išspausdinto... Ravenoje.— Ravenoje buvo tiek bažnyčių, 
kiek yra dienų metuose, tad beveik kasdien pasitaikydavo šventė. Kad nereikėtų eiti 
į mokyklą, vaikai nuolat žiūrėdavo kalendoriuje, ar ta diena nepažymėta raudonai. 
Todėl Dž. Bokačo laikais įsigalėjo paprotys nešiotis kalendorių už diržo. 
Bjaurus vagis nepaiso švenčių! — Ši vieta dar ir kitaip komentuojama: „Bjauri 
skylė nenori švenčių!“ 

Langobardų karalius Agilulfas...— Langobardai — senovės germanų gentis, 568 m. 
įsibrovusi į šiaurinę Italiją ir apsigyvenusi šiaurinėje ir vidurinėje Italijoje; dabar 
šios sritys vadinasi Lombardija ir Toskana. Agilulfas — Turino hercogas, 590 m. 
vedė langobardų karaliaus Autario našlę Teodolindą ir tapo ketvirtuoju langobardų 
karaliumi (591—615). 

„priklauso rykštininkų sektai.— Rykštininkų sekta — vadinamieji flagellanti (lot. 
flagellum — rykštė), kurie, atgailaudami už savo nuodėmes, plakdavosi. Ši sekta 
XIII — XV a. buvo labai paplitusi Italijoje, Prancūzijoje ir Vokietijoje. 
„„šuoliuojanti švento Benedikto ar švento Jono Gvalberto žirgu...— Vienuolis 
tikriausiai priklausė benediktinų ordinui, švento Jono Gvalberto brolijai. 
Verdželeziai (Vergellesi) — kilminga Pistojos giminė. 1326 m. kažkoks Frančeskas 
Verdželezis iš tikrųjų buvo Lombardijos podesta. 

„susieiti su juo vienoje miesto pirtyje...— Pirtys viduramžiais turėjo blogą vardą: 
paprastai ten būdavo meilužių susitikimo vieta. 

Tedaldas delji Elizėjis... buvo įsimylėjęs Aldobrandino Palerminio žmoną...— Eli- 
zėjai (Elisei) ir Palerminiai (Palermini) — kilmingos Florencijos giminės. 
Užuomina į Kristaus žodžius apie fariziejus (Evangelija pagal Matą, 23, 3). 
Laisva citata iš Evangelijos pradžios. 

Kalnų Senis (lot. Senex de Montanis) — legendinis viduramžių asmuo, vadovavęs 
religinei sektai, įsikūrusiai apie XI amžiaus galą Persijos kalnuose. Apie jį plačiai 
kalba venecijietis Markas Polas (Marco Polo, 1254—1323) savo knygoje apie 
kelionę po Rytų kraštus. Tie migdomieji milteliai, kurių Senis duodavęs, esą ne kas 
kita, kaip indiškų kanapių ekstraktas, arabų vadinamas hašišu. 

„apie meserą Gviljelmą ir damą de Verži...— Gviljelmo, ar Guljelmo (Guglielmo 
di Vergy) ir jo žmonos Lauros nuotykiai buvo apdainuoti vienoje prancūzų poemo- 
je, labai paplitusioje viduramžiais. 

„be antraštės (senza titolo).— Šie žodžiai įvairiai komentuojami. Vieni teigia, jog 
Dž. Bokačas norėjęs čia pasakyti, kad jo knygos antraštėje nėra autoriaus pavardės, 
antri — kad jo knyga be dedikacijos (ši interpretacija atrodo patikimiausia). Tre- 
tieji mano, kad knyga iš tikrųjų lyg ir be antraštės, nes žodis „dekameronas“ žymi 

ne tiek veikalo pavadinimą, kiek jo suskirstymą (dešimties dienų pasakojimai). 
Filipas Baldučis...— Florentiečių Baldučių (Balducci) šeima buvo gerai pažįstama 
Dž. Bokačui. Keli Baldučiai dirbo Bardžio banke. 

„ant Azinajo kalno...— Kalnas netoli Florencijos (dabar Senarijo kalnas). Ten 
kadaise buvo vienuolynas. 

„šaiposi iš mano amžiaus...— Dž. Bokačas, pradėdamas rašyti „Dekameroną“, 
turėjo 35 metus. Užbaigė jį po penkerių metų. 

Gvidas Kavalkantis (Guido Cavalcanti, 1255—1300) — italų poetas ir filosofas, 
vadinamojo „naujojo švelniojo stiliaus“ („dolce stil nuovo“) atstovas. Šiai srovei 
jaunystėje priklausė ir Dantė, kuris labai vertino G. Kavalkančio kūrinius, jį patį 
laikė geriausiu savo draugu ir jam paskyrė veikalą „Naujas gyvenimas“ („La Vita 
Nuova“). Senosioms poezijos formoms G. Kavalkantis suteikė naują filosofinį 
humanistinį turinį, kur jau žymu progresyvios Renesanso idėjos. Činas da Pistoja 
(Cino da Pistoia, 1270—1336) — italų teisininkas ir poetas, Gvido Kavalkančio 
pasekėjas. Dantė Činą da Pistoją kaip poetą laikė lygiu sau. 


„„aš moku... gyventi vargingai ir būti turtingas...— citata iš apaštalo Pauliaus „Laiš- 
ko Filipiečiams“ (4, 12). 
Tankredas, Salerno kunigaikštis...— Šioje novelėje visi veikėjai pramanyti, nors 


tarp Salerno kunigaikščių yra buvę keli Tankredai. 

Tu baigei savo kelionę...— netiksli citata iš apaštalo Pauliaus „Antrojo laiško Ti- 
motiejui“ (4, 7). 

Kvirinai (Quirini) — viena seniausių Venecijos giminių. 

Vieni šaltiniai teigia, kad Vilhelmas II (valdęs Siciliją 1166—1189) sūnų Rudžjerį, 
mirusį be palikuonių, tikrai turėjęs, o Konstanca buvusi ne duktė, o sesuo, vėliau 
imperatoriaus Frydricho II motina. Kiti tvirtina, kad tais vardais buvę jo dėdė ir 
teta. Tačiau bendra Vilhelmo charakteristika „Dekamerone“ sutampa su Dantės 
pateiktąja („Rojus“, XX giesmė). 

Pirštinė buvo duoto žodžio laidas. 

Populiarios tais laikais dainelės pradžia. Kaip spėjama, dainelė įkvėpusi Dž. Bokačą 
parašvti šią novelę. Tuo siužetu naudojosi ir vėlesnių laikų rašytojai. 


" Sigjeriai (Sighieri) — turtinga Florencijos pirklių šeima. 


„„kaip bei kodėl juodu mirė.— Tragiška legenda apie suvalgytą širdį buvo labai 
paplitusi ir aptinkama įvairiuose XIII a. kūriniuose. Ją labai vertino F. Petrarka. 
Macėjas dela Montanja (Mazzeo della Montagna) gyveno Salerne ir Neapolio kara- 
liaus Roberto raginamas 1309—1342 m. parašė „Medicinos žinyną“, kuris buvo 
išverstas į daugelį kalbų. 

„„užkalbino ją itališkai...— Dž. Bokačo laikais netoli Suzos iš tikrųjų buvo italų 
žvejų kolonija. 

„„Tunise viešpatavo karalius, vardu Mariabdela.— Tikriausiai Muliabdela, nes tuo 
vardu buvo du Tuniso valdovai: Abu Abd Ala Muchamedas I (1249—1277) ir 
Abu Abd Ala Muchamedas II (1295— 1309). 

Romoje, kuri kadaise buvo pasaulio galva, o dabar uodega...— Čia Dž. Bokačas 
turi omenyje vadinamąją „popiežių Avinjono nelaisvę“, kada popiežiaus sostas 

buvo perkeltas iš Romos į Avinjoną. Šiuo laikotarpiu (1309—1377) popiežius buvo 
visiškai priklausomas nuo Prancūzijos karaliaus, Romos didžiūnai kariavo tarpu- 
savy, miestas daug kartų buvo plėšiamas ir deginamas; taigi Dž. Bokačas pagrįstai 
vadina Romą „pasaulio uodega“; o seniau ji buvo šlovinama kaip „pasaulio galva“. 
Tarp kitko, tai liudija 1260 m. nukaldinta moneta su užrašu: „Roma caput mundi“ 
(lot.) — „Roma — pasaulio galva“. 


„Pjetras Bokamaca (Pietro Boccamazza)...— XIV a. Romoje gyveno dvi Bokama- 
cų šeimos. 
„„Orsinių gėdai...— Bokamacos draugavo su galingaisiais Romos magnatais Orsi- 


niais (Orsini), kurių kartais privengdavo net popiežiai. 

Lielas di Kampas di Fjorė (Liello di Campo di Fiore) — vienos Orsinių šakos atsto- 
vas. 

Licijus da Valbona (Lizio da Valbona) — Valbonos sinjoras, minimas Dantės 
„Skaistyklos“ XIV giesmėje. 

Ričardas iš... Manardžių giminės.— Vieną Manardį (Manardi) mini Dantė drauge 
su Licijum da Valbona. 

„„kai imperatorius Frydrichas užėmė Faencos miestą...— Frydrichas II užėmė 
Faencą 1240—1241 m. 

„„Gviljelminas di Medičina...— Pavardę Medičina (Medicina) Dž. Bokačas tikriau- 
siai paėmė iš Dantės „Pragaro“ XXVIII giesmės. 

„įrodysiu dar sykį...— Ši novelė atpasakoja „Filokolo“ epizodą. 

Marinas Bolgaras (Marin Bolgaro) 1341 m. dar buvo gyvas. Dž. Bokačas jį mini 
kaip savo draugą ir nuostabų pasakotoją (“De Casibus“, IX, 26). 

„viloje, kuri vadinosi Kuba.— Arabų stiliaus rūmai Palerme (pastatyti 1180 m.), 
išlikę iki mūsų dienų. 

Rudžjeris del Orija (Ruggieri dell'Oria) — garsus ir turtingas riteris, ilgametis Sici- 
lijos karaliaus admirolas; Rudžjerio pokalbis su karalium ir tolesni čia vaizduojami 
įvykiai pagrįsti istoriniais faktais. Minimas Dantės „Skaistyklos“ XX giesmėje ir 
Dž. Bokačo „12-tame meilės regėjime“ bei “De Casibus“. 

Amerigas Abatė iš Trapanio (Amerigo Abate da Trapani) — istorinis asmuo, prik- 
lausęs šeimai, ilgai valdžiusiai Trapanį. 

„tartis... dėl naujo kryžiaus karo... — Greičiausiai turimas galvoje III kryžiaus karas. 
Kryžiuočiai buvo sudarę sutartį su Armėnija ir išsirinkę ją baze tolesniems karo 
veiksmams. 

Lajacas — tuometinis uostas Armėnijoje. 


" jūs nusižengtumėt prieš įstatymus, jeigu jinai jo panorėtų.— Pagal to meto įstaty- 


mą pasmerktasis mirti būdavo paleidžiamas, jeigu laisva moteris sutikdavo už jo 
tekėti. 

Onesčiai (Onesti) — garsi Ravenos šeima. 

„įsimylėjo mesero Paolo Traversaro dukterį...— Traversarai (Traversari) — vie- 
na seniausių Ravenos giminių. Paolas Traversaras, kaip ir jo tėvas Pjetras, buvo 
poetų globėjas. Minimas Dantės „Skaistyklos“ XIV giesmėje. 

Kjasis — pušynas Adrijos pakrantėje, apdainuotas Dantės „Skaistyklos“ XXVIII 

giesmėje. 

Gvidas delji Anastadžis (Guido degli Anastagi) — kilęs iš kilmingos raveniečių šei- 
mos. Minimas Dantės drauge su Traversaru. 

„išvydo... merginą, raitelį ir šunis.— Šis epizodas pavaizduotas viename iš keturių 
Sandro Botičelio paveikslų, nutapytų pagal Dž. Bokačo novelių siužetus. 

Kopas di Borgezė Domenikis (Coppo di Borghese Domenichi) — kilęs iš garbingos 
Florencijos giminės ir minimas Dž. Bokačo „Commento al!'Inferno“. 

„Filipo delji Alberigio sūnų...— Alberigiai (Alberighi) — senovinė florentiečių 
šeima, Dž. Bokačo laikais jau gerokai nuskurdusi. 

„sakalas, gal geriausias visame pasaulyje.— Viduramžiais buvo mėgstama medžioti 
su sakalais. Italijoje medžiokles su sakalais pirmutinis įvedė Neapolio karalius Hen- 
rikas VI. Ilgainiui sakalas tapo kilmingumo simboliu ir labai dažnai figūruodavo 
didžiūnų herbuose. 

„„man verčiau žmogus be turto negu turtas be žmogaus.— Temistoklio žodžiai, 
kuriais jis atsakė daugeliui didžiūnų, prašančių jo dukters rankos. 

„jos turinys... ne per padoriausias...— Novelės pagrindu paimtas epizodas iš Apulė- 
jaus „Metamorfozių“ (IX, 14—28). 

Pjetras di Vinčolas (Pietro di Vinciolo) minimas XIII a. pabaigos ir XIV a. pradžios 
kronikose. 

„su klumpėmis braidyti po sausumą.— Šis liaudiškas posakis ir šiandien dar varto- 
jamas Italijoje, kalbant apie homoseksualistus. 

Šventoji Verdiana, maitinanti žalčius — puolusių moterų patronė. Jos kultas buvo 
labai išplitęs Neapolyje ir Toskanoje. 1302 m. Florencijoje jos garbei buvo pastatyta 
bažnyčia. 

„Niekas nė ugnies į skudurą man neįskeltų...— Senovėje ugnies parsinešti buvo 
einama su skuduru, nes smilkstantis skuduras ilgiau išlaiko ugnį. Rodos, tai nedidelė 
paslauga, bet senė ir tokios nesitiki. 

Troilas ir Kriseida — personažai iš Dž. Bokačo poemos „Filostratas“. Joje pasako- 
jama apie Trojos karalaičio meilę graikei belaisvei Kriseidai. Siužetą šiam kūriniui 
autorius pasiskolino iš prancūzų poeto Benua de Sen Moro „Romano apie Troją“ 
(XII a.). Troilas — Trojos karaliaus Priamo sūnus. 

Džeris Spina (Geri Spina) — juodųjų gvelfų vadas (apie 1300 m.). 

Popiežius Bonifacas VIII atsiuntė į Florenciją savo pasiuntinybę 1300 m. birželio 
mėnesį, kai Dantė Aligjeris buvo vienas iš respublikos priorų. Pasiuntiniai turėjo 
tikslą sutaikinti besivaidijančias partijas. Novelė pagrįsta tikrais faktais. 


> Nedidelė bažnyčia Florencijoje, pastatyta Ugų šeimos rūpesčiu. 


Antonijus d'Orsas (Antonio d'Orso) — Florencijos vyskupas, miręs 1322 m. 


7” Djegas de la Rata (Diego de la Ratta) buvo iš kilmingos Barselonos giminės, tarnavo 


Robertui Anžujiečiui ir jo siųstas dukart lankėsi Florencijoje (1310 ir 1317— 
1318). 

Popolinai buvo tokio pat dydžio monetos kaip ir florinai ir su tokiais pat atvaizdais: 
vienoje pusėje — šventas Jonas Krikštytojas, antroje — lelija. 

Nona de Pulči (Nonna de Pulci) — Antonijaus d'Orso giminaitė, minima kro- 

nikose. 

Kuradas Džanfiljacis (Currado Gianfigliazzi) gyveno pirmoje XIV a. pusėje. Su jo 
šeima (Džanfiljaciai buvo bankininkai) Dž. Bokačas artimai draugavo. 

Forezė da Rabata (Forese da Rabatta) — žymus teisininkas, gyvenęs XIV a. vidu- 
ryje. 

Žr. šeštą novelę. 

Džotas (Angiolotto di Bondone, apie 1266— 1337) — didis italų dailininkas, Rene- 
sanso realistinės tapybos pradininkas, florentietis, Dantės draugas. 

„Jis pats nei iš figūros, nei iš veido neatrodė gražesnis už meserą Forezę.— 
Kaip pasakoja Benvenutas da Imola savo komentaruose apie Dantės gyvenimą, 
tiek pats Džotas, tiek ir jo sūnūs Bondonė, Frančeskas ir Nikolas buvo labai negra- 
žūs. Kartą, Džotui tapant freskas vienoje koplyčioje, pro šalį ėjęs Dantė. Dailininkas 
maloniai jį pasveikinęs ir užsikvietęs į namus. Dantė, pamatęs negražius Džoto sū- 
nus, taręs: „Gerbiamas maestre, kaip tapytojas jūs neturite sau lygių, tad aš labai 
stebiuosi, kodėl jums, viską kuriančiam taip tobulai, išėjo tokie nedailūs vaikai“. 
Džotas bemat jam atsakęs: „Taip yra todėl, kad viską aš kuriu dieną, o juos nakčia“. 
Džotai... tu esi geriausias tapytojas...— Forezė kreipiasi į Džotą „tu“, o Džotas 
jam sako „jūs“, nes dailininkai tais laikais buvo priskiriami amatininkams. 
Uberčiai (Uberti) ir Lamberčiai (Lamberti) — dvi seniausios Florencijos šeimos. 
„„pasauly ir pajūryje...— Dž. Bokačas juokais sulygina du nesulyginamus dalykus. 
Pajūris čia — pelkėta sritis palei jūrą vakarinėje vidurinės Italijos dalyje. 
Maniniai (Mannini) — žinoma tais laikais florentiečių šeima. 

Puljeziai (Pugliesi) — viena seniausių Prato giminių. Keli Puljeziai buvo miesto 
gonfalonjerai. 

„„Ladzarino de Gvacaljotrio glėbyje.— Gvacaljotriai (Guazzagliotri) — taip pat 
sena Prato giminė. Puljeziai ir Gvacaljotriai buvo susivaidiję. 

Betas Bruneleskis (Betto Brunelleschi) — Kavalkančio ir Dantės draugas. Brune- 
leskiai iš pradžių priklausė gibelinams, paskui baltiesiems gvelfams, o po 1301 m.— 
juodiesiems. 

Švento Jono krikštykla garsi tuo, kad joje buvo pakrikštytas Dantė. 

„„Tulijus, o gal ir Kvintilianas...— Tulijus — Markas Tulijus Ciceronas (106— 
43 m. pr. m. e.) — garsus antikinės Romos oratorius. Kvintilianas Markas Fabijus 
(apie 35—94) — žymus senovės romėnų retorikos teoretikas. 

„idant palaimintas šventasis Antanas sergėtų jūsų jaučius ir t. t.— Šventas Anta- 
nas buvo laikomas naminių gyvulių globėju. 

Lipas Topas — vargšas dailininkas, apie kurį tikresnių žinių neturime. Pasako- 
jama, kad jis, gulėdamas mirties patale, pasišaukęs notarą ir surašydinęs testamentą, 
kuriame savo draugams ir bičiuliams paskyręs tūkstančius dukatų, nors jų visai 
neturėjo. „Lipo Topo testamentas“ virto priežodžiu, o pats dailininko vardas — 
bendriniu vardu, reiškiančiu akių dūmėją. 

„Aristotelis ar Seneka...— Aristotelis (384—322 m. pr. m. e.) — senovės graikų 
filosofas, mokslininkas, padėjęs pagrindus logikos, etikos, politikos ir kitiems moks- 
lams. Nors Aristotelio mokslą scholastai ir iškraipė, vis dėlto jis buvo didžiai ver- 

tinamas ir viduramžiais. Seneka (3—65) — romėnų filosofas, stoikų atstovas. 
Stoicizmas — viena iš idealistinės filosofijos krypčių. 

Altopašo katilas — Altopašo vienuolyne gyvavo paprotys dukart savaitėje išnešti 
pavargėliams nepaprastai didelį katilą sriubos. Tas didžiulis Altopašo katilas ilgai- 
niui virto priežodžiu, reiškiančiu nepaprastą gausą ar didumą. 

Ponai ir ponios'..— Visa brolio Čipolos kalba — vien prasimanymai ir dvipras- 
miški postringavimai naivių čertaldiečių akims dumti. Porčelana čia reiškia tuo- 
metinę Florencijos miesto ligoninę to paties pavadinimo gatvėje. Brolis Čipola 
skelbiasi apkeliavęs Borgo, Bagdado, Pariono, Venecijos, Sardinijos ir kitokius 
kraštus, o iš tikrųjų tai tėra Florencijos miesto gatvių pavadinimai. 

„„kiaules rengia jų pačių žarnomis...— kitaip tariant, daro dešras. 

„mačiau skraidant žagres ir akėčias...— Originale žodžių žaismas: italų k. žodis 
„pennati“ reiškia ir plunksnuočius, ir žemdirbio padargus. 

„šalta duona kaštuoja keturis denarus, o karšta — ničnieko.— Originale čia dvi- 
prasmybė, nes gali reikšti: ir karšta duona nieko nekaštuoja, ir karštis nieko ne- 
kaštuoja. 

„„Morelo šlaitus, išverstus italų kalbon, ir keletą Kaprecijaus skyrių...— More- 
las — kalnas netoli Florencijos; bet brolis Čipola neišmaningiems klausytojams jį 
pateikia kaip literatūros kūrinį. Kaprecijus — turbūt paties Dž. Bokačo prasima- 
nytas rašytojas. 

„ką viena jauna moteris... ištaisė savo vyrui.— Šios novelės siužetas taip pat paim- 
tas iš Apulėjaus „Metamorfozių“ (IX, 5). 

„„bet ne prie to, kur Milane.— Tai yra ne prie švento Ambraziejaus paveikslo, o 
prie palaimintojo Ambraziejaus Sjeniečio (1220— 1286). 

„apsimetė visiškai girtu.— Šiuo epizodu vėliau pasinaudojo Pjetras Aretinas 
(1492—1556) ir Moljeras (1622—1673). 

Berlingjeriai (Berlinghieri) XIV a. viduryje buvo išgarsėję Florencijoje savo 
turtu. 

Lidija, Nikostrato žmona, myli Pirą...— Šios novelės šaltinis nekelia abejonių: Dž. 
Bokačas pasinaudojo silpna poema „Comoedia Lydiae“ (priskiriama M. de Van- 
dom), kuri, perrašyta paties Bokačo ranka, yra Laurenciano kodekse. 


„„kai stalai jau buvo nuvokti...— Pagal to meto papročius moterys nesisėsdavo prie 
stalo kartu su svečiais. 
„„Vienas vadinosi Tingočas Minis, o antras Meučas di Tura...— Abi šios pavardės 


minimos kronikose. 

„dainavo... apie Arčitą ir Palemoną.— Arčitas ir Palemonas — du Tebų jaunuo- 
liai, įsimylėję graikų karaliaus Tesėjo giminaitę Emiliją. Juodu nusprendžia, kad ji 
priklausys tam, katras nugalės dvikovoje. Literatūriniai Dž. Bokačo poemos „Te- 
seidė“ personažai. 

„sekmadienį po vinkšna...— Italijos kaimuose priešais bažnyčią, šventoriuje, pap- 
rastai kūpsodavo didžiulė vinkšna, kurios pavėsyje vasarą glausdavosi parapijie- 
čiai, atėję Šventadieniais į pamaldas. 

„Kyrie“ ir „Sanctus“ — mišių dalys. 

„„salvum me fac... sine custodia... (lot.) — juridinio arsenalo posakiai (čia: „su 
garantija... be garantijos ir laido“), kuriuos Dž. Bokačas pavartoja norėdamas 
suteikti epizodui daugiau ironijos. 

Kalandrinas, tikrasis vardas Džovanocas di Perinas (Giovannozzo di Perino) — 
Florencijos tapytojas, minimas XIV a. kronikose. Andrėjos Tafio mokinys. Buvęs 
naivus ir patiklus. 

„vienas vadinosi Brunas, o antras Bufalmakas.— Brunas di Džovanis (Bruno di 
Giovanni) — nežymus dailininkas, dirbęs kartu su Bufalmaku. Bufalmakas, tikroji 
pavardė Bonamikas Kristofanis (Bonamico Cristofani, 1262— 1340) — gana žino- 
mas dailininkas, daug dirbęs Toskanoje ir Umbrijoje. Pagarsėjęs išdaigininkas. 
Mazas del Sadžas — realus asmuo. Vienas žymiausių Florencijos aštrialiežuvių ir 
pokštininkų. Gyveno Dž. Bokačo laikais. 

„toliau negu į Abrucus.— Abrucai — kalnuota sritis Italijoje. Tais laikais šis posa- 
kis buvo vartojamas norint nusakyti ką nors esant be galo toli. 

„„Setinjano ir Montišio uolynai...— Setinjanas ir Montišis — du kalnai prie Floren- 
cijos. 

Morelo kalnas iškilęs virš Setinjano ir Montišio. 

Munjonė — Arno intakas. 

„„dirba Faencos moterų vienuolyne.— T. y. Florencijoje, Faencos gatvėje. Ten 
tikriausiai Bufalmakas tapė freskas. 

„lyg vasarą būtų praleidusi ne Fjezolėj, o Sinigalijoj.— Fjezolė — miestelis ant 
kalvos netoli Florencijos. Garsėjo savo grožiu ir sveiku klimatu. Sinigalija — pel- 
kėta vietovė. 

„vadinosi ji Čiuta, bet... visi ją vadino Čiutaca (Ciutazza).— Italų kalboje priesa- 
ga — azzo, azza žymi pasibjaurėjimą, panieką. 

Aprašomu laiku Florencijoje iš tikrųjų buvo keli miesto viršininkai iš Markos. 
Viduramžiais buvo paprotys bandyti vagis duona ir sūriu. Gabalėlį duonos ir sūrio 
užkalbėdavo ir duodavo įtariamajam. Jei duona ir sūris įstrigdavo gerklėje, įtaria- 
masis buvo laikomas vagimi. 

Plunksnos galybė daug didesnė...— Šią mintį apie rašytojo plunksnos galią Dž. Bo- 
kačas išplėtojo „Korbače“. Vėliau apie tai dažnai rašė ir Renesanso rašytojai. 
„„vienas vadinosi Spineločas Tanena, o antras — Dzepa di Minas.— Abu iš žymių 
šeimų. Minas di Tolomejis, pramintas Dzepa (Zeppa — it. pleištas), buvo San 
Džiminjano podesta ir 1300 m. priėmė Florencijos pasiuntinius, tarp kurių buvo ir 
Dantė. 

„grįžęs iš Bolonijos... su daktariška voveraičių mantija...— Bolonija anuomet 
garsėjo savo universitetu. Gydytojai viduramžiais vilkėdavo purpurinę togą, o ant 
togos apsisiausdavo voverių mantiją; ant galvos dėdavo voverių kailiukų kepurę. 
Kokomero gatvė — t. y. Moliūgų gatvė. Moliūgas perkeltine prasme reiškia: mulkis, 
kvailys. 

„įgrūstų į nasrus švento Galiaus Liuciferiui.— Švento Galiaus bažnyčioje buvo 
nutapytas siaubingas Liuciferis su baisiais nasrais. 

Lenjaja (netoli Florencijos) garsėjo moliūgais. 

„„prisiektumėt Montezonės kryžiumi...— Montezonėje (greta Florencijos) buvo 
garsus vienuolynas su stebuklingu kryžiumi. 

Mikelė Skotas (Michele Scotto, XIII a. pabaiga) — žymus gydytojas, filosofas ir 
astrologas imperatoriaus Frydricho II dvare. Jį mini ir Dantė „Pragaro“ XX gies- 
mėje. 

„„Presbiterio Jono Skinkimura...— Presbiteris Jonas — legendinis Etiopijos impera- 
torius, kuriam gandai priskirdavo negirdėtą galybę ir pasakiškus turtus. Skinkimu- 
ra — sugalvotas vardas. 

„nutapė... virš lauko durų naktipuodį.— Viduramžių medicina svarbiausiu diag- 
nostikos būdu laikė šlapimo tyrimą. Todėl naktipuodis čia buvo nutapytas kaip 
medicinos simbolis. 

Avicena (apie 980— 1037) — žymus tadžikų filosofas, rašytojas, mokslininkas, 
didžiai vertinamas ne tik Rytuose, bet ir Vakarų Europoje. 

Jeigu lieptum man bėgti iš čia į Peretolą...— Nuo Florencijos į Peretolą tik viena 
valanda kelio, bet maestrui Simonei, atvykusiam iš Bolonijos, atrodė labai toli. 
Kakavinčiljis — blogo vardo Florencijos kvartalas. 

„„duoti dešimt boloninių...— Tai buvo sidabrinės menkavertės monetos. 
Prisiekiu Pazinjano dievu tėvu...— Pazinjano bažnyčios portale buvo nutapytas 
dievas tėvas. 

„„mokėtės abėcėlės naudodamiesi ne obuoliais... bet moliugais.— Originale žodžių 
žaismas: la tavoletta (if.) — obuolys ir grifelinė lentelė; moliūgas — kvailumo 
simbolis. 

„„jus krikštijo sekmadienį...— atseit kada krautuvės uždarytos ir negalima nusi- 
pirkti druskos, vadinasi, esi kvailas, nes krikštytas be druskos. 

„savo lėšomis pašvęsti į išmaudytus riterius. — Anuomet iš tikrųjų būta išmaudytų 
riterių ordino (Cavalieri Bagnati). Riteriai turėdavo pasinerti į maudyklę, paruoš- 
tą bažnyčioje. Po to išmaudytąjį krikštatėviai guldydavo į baltą patalą. Maudymo 
apeigos būdavo iškilmingos ir brangiai kainuodavo. Todėl pokštininkai žada maest- 
rui, kad grafienė jį išmaudysianti savo lėšomis. 

„įki Ripolio moterų vienuolyno.— Brunas ir Bufalmakas iš tikrųjų tapė tame 
vienuolyne. 

„„virš prabangios lovos išvydo Kipro paukščiukus...— Tais laikais turtinguose na- 
muose virš lovų kabodavo dailūs mechaniniai paukščiukai, kurie netgi čiulbėdavo 
paukščių balsais. 

Pjetras delo Kanidžanas (Pietro dello Canigiano) — Dž. Bokačo draugas, aukštas 
pareigūnas ir dvariškis. 

Aštuntasis dangus — Ptolomėjo sistemoje tai pastovių žvaigždžių dangus, sutei- 
kiantis dangaus skliautui žydrą spalvą. 

„„vienas vardu Rinučas Palerminis, o antras — Alesandras Kjarmontezis.— Abu 
iš žymių Florencijos šeimų, priklausė gibelinams ir buvo ištremti iš miesto. 
„tapytojas, vardu Nelas...— Nelas di Dinas (Nello di Dino) iš tikrųjų buvo Kaland- 
rino žmonos giminaitis, Bruno ir Bufalmako draugas. 

„„bendravardžiai — Čekai...— Čekas Andžuljeris (Cecco Angiulieri, 12587— 

1312?) buvo Sjenos poetas; apie Čeką Fortarigą (Cecco Fortarrigo) žinoma tik 
tiek, kad jam Čekas Andžuljeris paskyrė sonetą. 

Kornakiniai (Cornacchini) — turtinga Florencijos pirklių šeima. 

„Visų vadinamas Čaku...— Dž. Bokačas tikriausiai čia kalba apie pagarsėjusį visoje 
Florencijoje rajūną, kurį Dantė mini „Pragaro“ VI giesmėje. 

Vjeris de Čerkis (Vieri de Cerchi) — baltųjų gvelfų vadas. 

Korsas Donatis (Corso Donati) — juodųjų gvelfų vadas, 1300 m. išvytas iš Floren- 
cijos. 1301 m. grįžo su Karolio Valua kariuomene. Kiti šios novelės veikėjai — 
taip pat realūs asmenys. 


? Fidžovaniai  (Figiovanni) — kilminga florentiečių šeima, turėjusi valdų ir 


Čertalde. 

„„pas Ispanijos karalių Alfonsą...— Turimas galvoje Alfonsas VIII Kastilietis 
(1155—1214), išgarsintas poetų už kovą su mauraiss. 

Ginas di Takas (Ghino di Tacco) — garsus plėšikas, minimas ir Dantės „Skaistyk- 
los“ VI giesmėje. Apie jį išliko prieštaringų atsiliepimų. Vieni jį laikė žiauriu ir 
šaltu galvažudžiu bei plėšiku, kiti — kilniu, mielu žmogumi. 

Sjenos maudyklės garsėjo Europoje gydomosiomis savybėmis. 

„kadaise gyvenęs Katajuje...— Katajumi buvo vadinama šiaurinė Kinijos dalis. 
Karizendžiai (Carisendi) — kilminga boloniečių šeima. Jos vardu pavadintas 
garsusis bokštas Bolonijoje. 

„esate girdėjusios minint karalių Karolį Senąjį, arba Pirmąjį, kuris... iškovojo 
šlovingą pergalę prieš karalių Manfredą...— Turima galvoje pergalė prie Bena- 
vento (1266). Karaliui Karoliui Dž. Bokačas jautė didelę simpatiją. 

Neris delji Ubertis — pramanytas personažas, bet kažkokie Uberčiai iš tikrųjų 
buvo ištremti. 


„„grafas Gvidas de Monfortė..— Gi de Monforas (Guy de Monfort, it. Guido di 


Monforte) — vienas ištikimiausių Karolio I didžiūnų. 

„„mano dukros dvynukės: vienos vardas Džinevra Gražuolė, o antrosios — Izota 
Geltonplaukė.— Džinevra (Genjevra) — prancūzų viduramžių riterių romanų 
herojė, karaliaus Artūro žmona ir riterio Lanseloto mylimoji. Izota Geltonplau- 
kė — prancūzų viduramžių riterių romano „Tristanas ir Izolda“ herojė. 


` „Manfredo smurtas prieš moteris...— Tokie gandai buvo plačiai paplitę Dž. Bo- 


kačo amžininkų tarpe. 

„„Tuo metu, kai prancūzai buvo išvyti iš Sicilijos...— t. y. po „Sicilijos mišparų“ 
(1282 m. kovo 31 d.). 

„pas Miką da Sjeną...— Jokių žinių apie šį eiliuotoją neišlikę. 

„apie kilnų ir girtiną dviejų draugų, paprastų piliečių, elgesį. — Ši novelė apie 
tikrą, nesavanaudišką draugystę turėjo didelį pasisekimą visais laikais. „Antikiniai“ 
vardai čia tėra tik dekoracija. 

„Oktavianas Cezaris, dar nepramintas Augustu...— Romos imperatoriui Oktavia- 
nui (63 m. pr. m. e.— 14 m.) senatas suteikė Augusto titulą 27 m. pr. m. e. (Augus- 
tus (lot.) — šventas, aukštas, didingas.) 

Aristipas (apie 380 m. pr. m. e.) — graikų filosofas, Sokrato mokinys, kireniečių 

filosofinės mokyklos kūrėjas (hedonizmo atstovas); gyvenimo tikslu ir aukščiau- 
siu gėriu laikė malonumus. 

„24š esu iš miesto, valdančio visą pasaulį, o jis iš miesto, pavaldaus manajam... — 
Tuo metu Atėnai buvo galingosios Romos valdžioje ir mokėjo jai duoklę. 
„„Romos metraščiai pilni daugybės triumfų, kuriuos Kvincijai švęsdavo ant Romos 
Kapitolijaus.— Senovės Romoje karvedys, laimėjęs karą, gaudavo teisę į triumfą — 
taip vadinosi iškilminga eisena, kurios priešaky, triumfo vežime, važiuodavo karve- 
dys su laurų vainiku ant galvos, o užpakaly eidavo kariuomenė. Eisena traukdavo į 
Kapitolijų, kur būdavo aukojamos dievams aukos. Kapitolijaus kalva buvo senovės 
romėnų religinio kulto centras. Čia stovėjo Jupiterio, Junonos ir Minervos švento- 
vės. 

„vieną taurų Saladino poelgį...— Legendos apie Saladiną tais laikais turėjo nepap- 
rastą pasisekimą Europoje. 

„pakilo į visuotinį kryžiaus karą...— Turimas galvoje III kryžiaus karas (1189), 
kurio metu Frydrichas žuvo (1190). 

ant Tesino kranto...— t. y. ant Tičino kranto. 

„„nespėsite... pakliūti į miestą.— Kai kurie miestai naktį užsidarydavo vartus, 
tačiau Pavija neužsidarydavo. 

„aluco ruarkizų giminėje... buvo jaunuolis, vardu Gvaltjeris.— Saluco markizų 
giminėje buvo keletas Gvaltjerių. Saluco markizatas keturis amžius (pradedant 
nuo 1142 m.) buvo labai stiprus. 

„į Atėnus, nei į Boloniją ar Paryžių...— Čia paminėti trys žymiausi mokslo centrai 
(antikoje — Atėnai, Dž. Bokačo laikais — Bolonija ir Paryžius). 


Parengė EDV ARDAS VISKANTA 

TURINYS 


Pratarmė 


PIRMA DIENA 


Prasideda pirma Dekamerono diena, kurioje po autoriaus paaiškinimo, ko dė- 
lei susirinko draugėn ir šnekučiavosi čia veikiantieji asmenys, Pampinėjai pir- 
mininkaujant, kiekvienas kalba apie tai, kas kam labiau patinka ..................-... 


PIRMA NOVELĖ 

Seras Čapeletas melaginga išpažintimi apgauna vieną dievobaimingą vienuolį 
ir miršta; nors jis gyveno kaip didžiausias nenaudėlis, bet po mirties pripažin- 
tas šventuoju ir pavadintas šventu Čapeletu ............0..o.osossesosesesscssossesseescsesescsessses 


ANTRA NOVELĖ 

Žydas Abraomas, Žano de Ševinji paskatintas, keliauja Romon į popiežiaus 
dvarą; pamatęs tenai dvasininkų ištvirkimą, grįžta į Paryžių ir tampa krikš- 
CIONI aid i aa aaa a Ja a a a a a a ad A Ada sd aaa a es 


TREČIA NOVELĖ 
Žydas Melchizedekas savo pasakojimu apie tris žiedus išvengia didelio pavo- 
jaus, kurį jam buvo paruošęs Saladinas .............oooererseeeeseerssoeesoresoesoseseesccecessessesese 


KETVIRTA NOVELĖ 
Vienuolis, įpuolęs į nuodėmę, už kurią jam grėsė sunki bausmė, sumaningai ap- 
kaltina tokiu pat nusikaltimu savo abatą ir išvengia bausmės ...........s.essecoesoeseece. 


PENKTA NOVELĖ 
Monferato markizė vištienos pietumis ir keliais šmaikščiais žodeliais atšaldo 


pašėlusią Prancūzijos karaliaus meilę ...........0ensooeeeeoressoeseoeseeesoresessrseesesesereeseererceeseee 


SEŠTA NOVELĖ 
Vienas šaunus žmogus taikliu žodžiu atskleidžia dvasininkų veidmainystę ........ 

SEPTINTA NOVELĖ 
Bergaminas savo pasakojimu apie Primasą ir Kliuni abatą vykusiai pašiepia 
neįprastą mesero Kanės dela Skalos šykštumą ........s.sesssssessesossosssoesoscessesscescesceses 48 


AŠTUNTA NOVELĖ 
Gviljelmas Borsjerė kandžiais žodžiais išjuokia mesero Ermino de Grimaldžio 
ŠV kštumą Auksas is ai dia a i aa da a a a a aa A Saias 51 


DEVINTA NOVELĖ 
Kipro karalius, vienos kilmingos gaskonietės pašieptas, iš silpnadvasio tampa 
šauniu ir ryžtingu valdovu Lis ndisnainsiaisai iais ask os da aaa o a sa a aaa a 53 


DEŠIMTA NOVELĖ 
Maestras Albertas iš Bolonijos mandagiai sugėdina moterį, kuri norėjo jį sugė- 
dinti už tai, kad jis buvo ją įsimylėjęs ...........ooseocos0scosesooscscsseseescssescesceceeesoesreeoreserssecse 54 


ANTRA DIENA 


Prasideda antra Dekamerono diena; Filomenai pirmininkaujant, čia kalbama 
apie tuos, kurie, įvairių negandų persekiojami ir jau nebetekę vilties, laimingai 
pasiekia. savo- TIKSIĄ! sesti aisiais lei aa a is a is i a a a 61 


PIRMA NOVELĖ 

Martelinas, apsimetęs luošu, dedasi esąs išgydytas šventojo Henricho; iškilus 
aikštėn jo apgaulei, žmonės jį sučiumpa, muša ir nori pakarti, bet galų gale jis 
išsipelbsi etiniai a iai a a i ii i a i i SE 62 


ANTRA NOVELĖ 

Rinaldas Astietis apiplėštas pakliūva į Kastel Gviljelmą, kur susiranda prie- 
globstį pas vieną našlę; gavęs atpildą už savo nuostolius, sveikas ir gyvas grįžta 
HIMO- S iseisniituia ies a a a i ia a aa a Ka a a S d i I a 65 


TREČIA NOVELĖ 

Trys jaunikaičiai, prašvilpę savo turtus, nuskursta; jų sūnėnas, keliaudamas iš 
Anglijos namo, susipažįsta su abatu, kuris pasirodo esąs Anglijos karaliaus duktė. 
Karalaitė išteka už jo, o jis sugrąžina dėdėms jų prarastus turtus ..............0s.s... 70 


KETVIRTA NOVELĖ 

Landolfas Rufolas nuskurdęs tampa korsaru; genujiečiai jį suima ir veža savo 
laivu, kuris jūroje sudūžta; išsigelbėjęs ant skrynutės, pilnos brangenybių, ir 
Korfaus saloje gavęs prieglobstį pas vieną moteriškę, turtingas grįžta namo ....... 77 


PENKTA NOVELĖ 
Andreučas iš Perudžos, atvykęs į Neapolį pirkti arklių, per vieną naktį išgyve- 
na tris negandas, bet iš visų išsigelbėjęs su rubinu grįžta namo ..........es..ososs.essscse. 81 

ŠEŠTA NOVELĖ 

Dona Beritola, netekusi abiejų savo sūnų, atrandama vienoje saloje su dviem 
stirnom ir nugabenama į Lunidžaną. Čia vienas sūnus stoja tarnauti pas jos glo- 
bėją ir suvilioja jo dukterį; už tai įmetamas į kalėjimą. Sicilija sukyla prieš ka- 
ralių Karolį; sūnus, motinos atpažintas, veda savo pono dukterį; surandamas ir 
jo brolis, ir vėl abu atgauna garbingą padėtį ..............0.oc0.00000000s00esoreresesrenereseeeeeeoeseess 


SEPTINTA NOVELĖ 

Babilonijos sultonas išleidžia savo dukterį už Algarvijos karaliaus; dėl įvairių 
priežasčių ji per ketverius metus įvairiose vietose patenka devyniems vyrams 
į rankas; pagaliau, sugrąžinta tėvui kaip nekalta mergelė, antrukart vyksta pas 
Algarvijos karalių ir tampa jo ŽMONA „...........sssseseeseeeeesereereeeeeresseeeeereseeeseseseeesesessreese 


AŠTUNTA NOVELĖ 

Antverpeno grafas, neteisingai apskųstas, vyksta į tremtį, palikęs du savo vaikus 
skirtingose Anglijos vietose; grįžęs iš Airijos neatpažįstamas, randa juos gerai 
įsitaisius; kaip arklininkas jis atvyksta į Prancūzijos karaliaus kariuomenę ir 
pripažintas nekaltu atgauna senąją padėtį E Saias a a 


DEVINTA NOVELĖ 

Bernabas iš Genujos, Ambrodžuolo apgautas, praranda savo turtą ir įsako nu- 
žudyti nekaltą žmoną. Toji pasprunka ir, persirengusi vyriškais drabužiais, tar- 
nauja pas sultoną; vėliau ji atranda apgaviką ir išsikviečia Bernabą į 
Aleksandriją, kur piktadarys nubaudžiamas, o ji, vėl apsitaisiusi moteriškais 
rūbais, praturtėjusi grįžta su vyru į Genują „.........ossesesoessoooosssoooseccuserereesereererenessseseese 


DEŠIMTA NOVELĖ 

Paganinas iš Monako pagrobia mesero Ričardo da Kindzikos žmoną. Šis, suži- 
nojęs, kame ji yra, nuvyksta ten ir, susidraugavęs su Paganinu, prašo ją atiduoti. 
Paganinas sutinka grąžinti, jeigu ji pati to norės, tačiau dama nenori pas jį 
grįžti ir, meserui Ričardui mirus, tampa Paganino žmona ..........s.o.essssso.scoesoncese 


TREČIA DIENA 


Prasideda trečia Dekamerono diena, kada, Neifilei pirmininkaujant, kalbama 
apie tuos, kurie savo sumanumu pasiekė trokštamo tikslo arba susigrąžino tai, 
Jų Ja Ur e. T I ommm————————————————— 


PIRMA NOVELĖ 
Mazetas iš Lamporekjo, apsimetęs nebyliu, tampa sodininku viename moterų 
vienuolyne. Visos vienuolės viena su kita varžosi geisdamos pagulėti su juo ...... 

149 


ANTRA NOVELĖ 

Vienas arklininkas guli su karaliaus Agilulfo žmona; karalius, slapčia sužinojęs 
apie tai, suranda kaltininką ir nukerpa jam plaukus; apkirptasis apkerpa ir kitus 
arklininkus ir šitaip išvengia pražūties ............osssessescesossorssesesossoseosessesssesesoesossseessee 


TREČIA NOVELĖ 

Po išpažinties skraiste ir po nesuteptos dorovės priedanga viena dama, įsimylė- 
jusi jauną vyriškį, priveda garbingą vienuolį prie to, kad šis, nieko nenumany- 
damas, padeda jai tenkinti savo geismus ...............sene.oossroeroessseronsossesssscoessesssessorsessess 


KETVIRTA NOVELĖ 

Donas Feličė pamoko brolį Pučą, kaip tapti šventuoju, darant tam tikrą atgai- 
lą; taigi brolis Pučas atgailauja, o tuo tarpu donas Feličė linksminasi su jo 
MONA: si S S S 


PENKTA NOVELĖ 

Cima dovanoja meserui Frančeskui Verdželeziui dailųjį savo žirgą; už tai me- 
seras Verdželezis jam leidžia kalbėtis su savo žmona; kadangi šioji tyli, jis atsa- 
ko jos vardu, ir viskas paskui vyksta pagal jo atsakymą .....se.es.sssososeossensesoseessessoeseroe 


ŠEŠTA NOVELĖ 

Ričardas Minutolas myli Filipelo Siginolfo žmoną; žinodamas, kad ji pavydi, 
Ričardas jai pripasakoja, jog rytojaus dieną Filipelas turįs susitikti su jo žmona 
pirtyje, ir taip sukursto jos pavydą, kad ji ten nueina pati ir, manydama su savo 
vyru esanti, pagaliau susivokia gulinti su Ričardu ........esesesseeecceessessoeeeeeoersseoneessseo 


SEPTINTA NOVELĖ 

Tedaldas, susivaidijęs su mylimąja, išvyksta iš Florencijos; po kurio laiko su- 
grįžta kaip piligrimas, kalbasi su ja, ir šioji supranta savo klaidą; Tedaldas iš- 
gelbsti nuo mirties jos vyrą, apkaltintą žmogžudyste, ir jį sutaikina su savo bro- 
liais, o pats apdairiai mėgaujasi su jo žmona .„...........sseseseseosososessosososorescsrecosesesessseses 


AŠTUNTA NOVELĖ 

Ferondas, išgėręs tam tikrų miltelių, palaidojamas kaipo mirusis. Abatas, kuris 
mėgaujasi su jo žmona, išima jį iš kapo, perkelia į rūsį ir įtikina, kad jis esąs 
skaistykloje. Paskui Ferondas, prisikėlęs iš numirusių, kaip savo paties sūnų 
augina vaiką, abato prigyventą su jo žmona .........e.seseescsecesoeseesereenserssensesereseesoreseee 


DEVINTA NOVELĖ 

Žileta iš Narbonos išgydo Prancūzijos karalių nuo fistulės; už tai prašo duoti 
jai vyru Beltraną iš Rusijono; šis, ją vedęs prieš savo valią, iš apmaudo nuvyksta 
į Florenciją, kur įsimyli vieną merginą; bet vietoj mylimosios su juo guli Žileta, 
kuri jam pagimdo du sūnus; vėliau Beltranas pamilsta Žiletą ir ją laiko savąja 
ZONA. ausies ias Taa aaa AN La a a Sa 

DEŠIMTA NOVELĖ 
Alibeka tampa atsiskyrėle, ir vienuolis Rustikas ją išmoko varyti velnią praga- 
ran; paskiau, grįžusi iš ten, ji tampa Neerbalo Žmona .„.......sseressessresssesesreeseeeeseeseee 


KETVIRTA DIENA 


Prasideda ketvirta Dekamerono diena, kurioje, Filostratui pirmininkaujant, 
kalbama apie tuos, kieno meilė užsibaigė nelaimingai .............o000sosososoeossooossesscessee. 


PIRMA NOVELĖ 

Tankredas, Salerno kunigaikštis, nužudo dukters meilužį ir atsiunčia jai auksi- 
nėje taurėje jo širdį; šioji, apliejusi ją užnuodytu vandeniu, išgeria jį ir nu- 
kia I a a e E T O E A EA T S EE E E 


ANTRA NOVELĖ 

Brolis Albertas įtikina vieną damą, kad ją įsimylėjęs angelas Gabrielius, ir šio 
pavidalu ne kartą guli su ja; išsigandęs jos giminaičių, sykį jis iššoka pro langą 
ir prisiglaudžia vieno vargšo namuose; rytojaus dieną žmogelis veda jį, perreng- 
tą laukiniu, į švento. Morkaus aikštę; čia visi jį atpažįsta, o to vienuolyno bro- 
liai jį suima ir uždaro į karcerį Lissštississidissusssasniaussksi dainos: Yeėyaė akos ide kasai asas 


TREČIA NOVELĖ 

Trys jaunikaičiai myli tris seseris ir su jomis pabėga į Kretą. Vyresnioji iš pavy- 
do nunuodija savo mylimąjį; antroji, atsiduodama Kretos kunigaikščiui, išgelbs- 
ti pirmąją nuo mirties; už tai jos mylimasis ją nužudo ir su pirmąja pabėga. Šia 
žmogžudyste apkaltinama trečioji pora; įmesti į kalėjimą, juodu prisipažįsta kal- 
ti, bet, bijodami mirties, paskutiniais savo pinigais paperka sargybinius ir, betur- 
čiai likę, bėga į Rodą, kur miršta skurde ..........0.00e0n0oeeoeso0eoosoeossesosesescessesosssessreees 


KETVIRTA NOVELĖ 

Džerbinas sulaužo garbės žodį, duotą jo senelio, karaliaus Vilhelmo, užpuola 
Tuniso karaliaus laivą, norėdamas pagrobti jo dukterį; jūreiviai nužudo kara- 
laitę, Džerbinas nužudo jūreivius, bet paskui ir jam nukerta galvą ..........aeaaeonannananss 


PENKTA NOVELĖ 

Lizabetos broliai nužudo jos meilužį; šis prisisapnuoja jai ir nurodo, kur esąs 
palaidotas. Ji slapčia iškasa jo galvą, įdeda į baziliko vazoną ir kasdien ilgai lais- 
to savo ašarom; broliai iš jos atima gėlę, ir Lizabeta netrukus miršta iš sielvarto .... 


ŠEŠTA NOVELĖ 

Andreola myli Gabriotą; kartą ji pasipasakoja Gabriotui savo sapną, o Gab- 
riotas jai savąjį; staiga jis numiršta ant mylimosios rankų. Andreolai benešant 
su tarnaite mirusįjį prie jo namų, jas suima sargyba ir nuvaro į sinjoriją: čia ji 
apsako, kaip viskas įvyko. Podesta nori ją išprievartauti, bet ji pasipriešina; 


212 


221 


227 


234 


242 


247 


251 


644 


apie tai išgirsta Andreolos tėvas, kuris, matydamas, kad duktė nekalta, ją išlais- 
vina. Andreola išsižada pasaulio ir tampa vienuole ...........se.soeoescesesosssssesosscesceescese 254 


SEPTINTA NOVELĖ 

Simona myli Paskviną; kartą abudu nueina į sodą; Paskvinas šalavijo lapu pa- 
sitrina dantis ir numiršta; Simona suimama; norėdama parodyti teisėjui, kaip 

mirė Paskvinas, to šalavijo lapu pasitrina dantis ir miršta taip Pat ........oeo.ssesoeses. 260 


AŠTUNTA NOVELĖ 

Džirolamas myli Salvestrą; motinos prašomas, iškeliauja į Paryžių; grįžęs ran- 

da savo mylimąją jau ištekėjusią; slapčia įeina pas ją vidun ir miršta šalia jos; 

kai Džirolamą nulydi į bažnyčią, Salvestra miršta greta JO ......seseseereeeserseessoreseoces 263 


DEVINTA NOVELĖ 

Ponas Gijomas Rusijonas duoda suvalgyti žmonai jos mylimojo pono Gijomo 
Gardasteno širdį; sužinojusi tai, žmona puola pro langą žemėn ir užsimuša; ji 
palaidojama drauge su savo mylimuoju ......e...eeeesorososeesssososscsosenesoscsosesereseseoesesesescos 267 


DEŠIMTA NOVELĖ 

Vieno gydytojo žmona savo meilužį, apsvaigusį nuo migdomojo gėralo, palaiko 
mirusiu ir įkiša į skrynią, kurią sykiu su juo pavagia du palūkininkai ir parsi- 

neša namo. Tariamasis numirėlis atsipeiki ir suimamas kaipo vagis. Ponios 
tarnaitė pareiškia teisėjui, kad ji įkišusi tą vyrą į skrynią, kurią pavogė palūkinin- 

kai. Taigi jaunuolis išsigelbsti nuo kartuvių, o palūkininkai už skrynios pavogimą 
nubaudžiami pinigine bauda ........ooeseseeseeessoessseeeresessorssersoresooeesoseseoresossscoreseessssesssceess 270 


PENKTA DIENA 


Prasideda penkta Dekamerono diena, kurioje, Fjametai pirmininkaujant, kal- 
bama apie tai, kaip po įvairių baisių ar nelaimingų atsitikimų mylimiesiems nusi- 


SVDSO“ C- T a o E AE AAEE ae aaa a EA o S 281 


PIRMA NOVELĖ 

Kimonas įsimylėjęs darosi protingas ir jūroje pagrobia savo mylimąją Ifigeniją; 
Rodo saloje jis įmetamas į kalėjimą; Lizimachas jį išvaduoja, ir abu drauge pagro- 

bia Ifigeniją ir Kasandrą iš vestuvių puotos; su jomis bėga į Kretą, čia jas veda 

ir netrukus gauna kvietimą grįžti namo .„.........ss..eeseresssecsssusesesceereesoronsrecrereeseseeseseeeree 282 


ANTRA NOVELĖ 

Gostanca myli Martučą Gomitą; išgirdusi, kad šis miręs, iš nusiminimo pati viena 

sėda į valtį, kurią vėjas nuneša į Suzą; ji atranda savo mylimąjį gyvą Tunise 

ir pasimato su juo. Martučas, iškilęs į Tuniso karaliaus patarėjus, veda Gostancą 

ir turtingas: Ei Žta || Lipa nicsen u iein o aa aa a a O sa 290 


645 


TREČIA NOVELĖ 

Pjetras Bokamaca bėga su Anjolela; sutinka plėšikus; mergina įsmunka į mišką ir 
atvedama į pilį. Pjetras sugaunamas, bet pasprunka nuo plėšikų ir po keleto nuo- 
tykių patenka į tą pačią pilį, kur yra Anjolela, veda ją, ir abu drauge grįžta į 
ROMA iii is as ainiai as a a a a aa ii Ia a i a i i d i a S L a 


KETVIRTA NOVELĖ 
Meseras Licijus da Valbona užklumpa Ričardą Manardį pas savo dukterį; Ričar- 
das ją veda ir susitaikina su jos tėvu .........essssesssosessecsscesocesssoesseeeeeoeeseeseserseeseeseeneeseeess 


PENKTA NOVELĖ 

Gvidotas iš Kremonos palieka Džakominui iš Pavijos savo įdukrą ir numiršta; Fa- 
encoje ją įsimyli Džanolė di Severinas ir Minginas di Mingolė; dėl merginos juodu 
susivaidija. Paaiškėjus, kad mergina Džanolės sesuo, ją veda Minginas ................. 


ŠEŠTA NOVELĖ 

Džanis iš Pročidos užklumpamas su mylima mergina, kuri buvo atiduota karaliui 
Frydrichui; drauge su ja jis pririšamas prie stulpo, ir ruošiamasi juodu sudeginti; 
Rudžjeris del Orija atpažįsta Džanį ir paleidžia; Džanis veda merginą .................. 


SEPTINTA NOVELĖ 

Teodoras įsimylėjęs Violantę, savo sinjoro mesero Amerigo dukterį; ji pastoja 
nuo jo, ir jis pasmerkiamas myriop. Kai Teodorą, rykštėmis plakamą varo karti, jį 
atpažįsta tėvas ir išlaisvina. Teodoras veda Violantę ...........0ooooooosercoresereecesoesnsseeees 


AŠTUNTA NOVELĖ 

Nastadžas delji Onestis, įsimylėjęs merginą iš Traversarų giminės, kleidžia savo 
turtus nelaimėdamas jos meilės. Saviškių prašomas, išvyksta į Kjasį; čia mato, kaip 
kažkoks raitelis vaikosi merginą, nužudo ją ir atiduoda dviem šunim suryti, 
tada jis pasikviečia gimines ir mylimąją damą pietų; dama mato draskant tą pačią 
merginą ir, bijodama susilaukti panašaus likimo, išteka už Nastadžo ..................... 


DEVINTA NOVELĖ 

Federigas delji Alberigis myli, bet nėra mylimas; jis iššvaisto dėl mylimosios visą 
turtą, ir jam belieka vienas sakalas, kuriuo, nieko kito nebeturėdamas, pavaišina 
savo damą, atėjusią jo aplankyti. Sužinojusi tat, jinai pakeičia savo nusistatymą, 
išteka už jo, ir Federigas vėl tampa turtuoliu .......eesserssessseesoseseseeseeseescesesoesenesesseeeses 


DEŠIMTA NOVELĖ 

Pjetras di Vinčolas išeina vakarieniauti į svečius. Jo žmona pasikviečia vaikiną. 
Pjetras grįžta. Ji paslepia meilužį po viščiukų pintine. Pjetras pasakoja, kad Erko- 
lanas, su kuriuo jis vakarieniavo, rado namuose jaunuolį, jo žmonos paslėp- 
tą. Pjetro žmona smerkia Erkolano žmoną. Lyg tyčia asilas užmina ant pirštų 
vaikinui, tupinčiam po pintine. Šis surinka. Pjetras nubėga ten, pamato vaikiną 

ir supranta, kad žmona jį apgaudinėja; vis dėlto nešvankėlis galiausiai su ja 
SUSItaLKina. Assassins E a Ii a a 


ŠEŠTA DIENA 
Prasideda šešta Dekamerono diena, kada, pirmininkaujant Elizai, kalbama apie 
tuos, kurie sąmojingu žodžiu atsikerta į užgaulę arba greitu atsaku ir sumanumu 
išvengia nuostolių, pavojaus ar gėdos .........sersseesesesrresersroseesorsesesoseeeeseeesoesceeereeeecssceee 


PIRMA NOVELĖ 

Vienas riteris žada donai Oretai papasakoti tokią novelę, kad jai atrodys, 
jog ji joja ant žirgo, bet jis pasakoja taip nevykusiai, kad šioji prašosi nulaipina- 
má -ŽEMĖL Lusini sns tauto e asa Sei ui a i i o a Aa sai A eraai I iseis iikudsos Sass 


ANTRA NOVELĖ 
Kepėjas Čistis vienu žodžiu atveda į protą meserą Džerį Spiną, kuris buvo kreipę- 
sis | 14 Su nekukliu DFAšYMMU:. Asaidas siose as o i a o e o e niaaa 


TREČIA NOVELĖ 
Mona Nona de Pulči greitu atsaku nutildo gal ne visai padorius Florencijos vysku- 
PO i J UOKUS is I ia aaa aa a a A ae a sa 


KETVIRTA NOVELĖ 
Kikibijas, Kurado Džanfiljacio virėjas, šmaikščiu žodžiu išgelbsti savo kailį ir Ku- 
rado rūstybę paverčia. juoku L-:istasa indai iais a Isa a is i a a a Ei a i 


PENKTA NOVELĖ 
Meseras Forezė da Rabata ir maestras tapytojas Džotas, grįždami iš Mudželo, šai- 
posi vienas iš antro skurdžios išvaizdos ...............ose.0s.sooesoorssoossoeessosesscssecesceeeeoseessseseoses 


ŠEŠTA NOVELĖ 
Mikelė Skalca įrodo kai kuriems jaunuoliams, kad Barončiai — kilmingiausi 
žmonės pasauly ir pajūry, ir laimi vakarienę ...........oeooeoossoosceeseerereseesoseserssoeesseesseeceseee 


SEPTINTA NOVELĖ 
Doną Filipą vyras užklumpa su meilužiu. Pašaukta į teismą, greitu ir juokingu 
atsaku ji išsivaduoja ir priverčia pakeisti įstatymą ............o.so.cosssssossessesserecessrsesssorooe 


AŠTUNTA NOVELĖ 
Freskas pataria dukterėčiai nesižiūrėti į veidrodį, jeigu jai, kaip sakosi, nemalonu 
matyti bjaurius ŽMONĖS Liusi i ia i ii ai iii a ia d as a 


DEVINTA NOVELĖ 
Gvidas Kavalkantis padoriu sąmoju atsikerta keliems Florencijos riteriams, kurie 
netiketai - L: Uklo- srna era  s a 

DEŠIMTA NOVELĖ 

Brolis Čipola žada kai kuriems sodiečiams parodyti angelo Gabrieliaus plunksną, 
bet, vietoj jos radęs anglis, sako, kad čia tos pačios, ant kurių kepęs šventas Lau- 
FYRAS: žiai ss sa sias a ii o io i a i a p Jasas a a a a is 


SEPTINTA DIENA 


Prasideda septinta Dekamerono diena, kada, Dionėjui pirmininkaujant, pasako- 
jama apie išdaigas, kurias iš meilės ar gelbėdamos save žmonos išdarinėja savo 
vyrams, kartais pastebintiems tai, kartais Ne ............esesssossccscsscooccsescceersessserscssessesssessse 


PIRMA NOVELĖ 
Džanis Loteringis naktį girdi beldžiant į duris, pažadina žmoną, o ji tikina, kad 
čia vaiduoklis; juodu eina jo užkalbėti tam tikra maldele, ir bildesys liaujasi ........... 


ANTRA NOVELĖ 

Peronela, grįžus vyrui, slepia meilužį statinėje, kurią vyras yra jau pardavęs. 
Žmona sakosi pardavusi ją kitam žmogui, kuris įlindo apžiūrėti, ar ji tvirta; šis, 
išlindęs iš statinės, liepia vyrui išskusti ją, o paskui nusineša namo ..........seseercceeseese. 


TREČIA NOVELĖ 


Brolis Rinaldas guli su savo kūma; vyras užtinka juodu užsirakinusius kambary, o 
ji tikina vyrą, kad vienuolis užkalbinėjo kirmėles savo krikštasūniui ...................... 


KETVIRTA NOVELĖ 

Vieną naktį Tofanas užsirakina duris ir palieka žmoną lauke; nei prašymais, 
nei maldavimais negalėdama įeiti vidun, ji neva puola į šulinį, o iš tikrųjų ten 
įmeta tik didelį akmenį. Tofanas išbėga iš namo ir skuba ten, o ji įeina vidun, už- 
sirakina ir, palikusi jį lauke, bara ir gėdina .............so.ssoossesossosesesoosescorossessenerseeenseseneeee 


PENKTA NOVELĖ 

Pavyduolis, persirengęs kunigu, klauso išpažinties savo žmoną, kuri jam prisipa- 
žįsta mylinti kunigą, kasnakt ateinantį pas ją; kai pavyduolis tyko naktį prie 
durų, dama įsiveda meilužį pro stogą ir smagiai su juo leidžia laiką ........00000000000.... 


ŠEŠTA NOVELĖ 

Kai dona Izabela buvo su Leonetu, pas ją apsilankė meseras Lambertučas, ją įsi- 
mylėjęs; grįžus jos vyrui, meserą Lambertučą su durklu rankoje ji išsiunčia iš na- 
mų, o jos vyras paskui išlydi Leonetą ...........o.s0ssoscoesosoesesoseesesseesoceeoseeseecesenseersessesensoeses 


SEPTINTA NOVELĖ 

Lodovikas prisipažįsta donai Beatričei ją mylįs; šioji siunčia į sodą savo vyrą 
Eganą, aprengusi jį savais rūbais, o pati guli su Lodoviku, kuris, paskum atsikėlęs, 
eina į sodą ir muša Eganą .........s-e.eeeoreemmeroreoereseereeroeceeseereeceerorreecereereroocoeecensetesseoroeceosreee 

AŠTUNTA NOVELĖ 

Vienas vyras ima pavyduliauti žmonos; šioji prisiriša naktį prie piršto siūlą ir 
šitaip pajunta, kada ateina meilužis. Vyras tai pastebi, ir kol jis persekioja 
meilužį, žmona vietoj savęs paguldo į lovą tarnaitę. Vyras sugrįžęs ją primuša, nu- 
kerpa kasas, o paskui pasikviečia žmonos brolius, kurie, matydami, kad visa tai ne- 
teisybė, išplūsta jį „maeaanannanonnonesnosneonseneenenssnes neesi aaanasaeesesemesas sseme 


DEVINTA NOVELĖ 

Lidija, Nikostrato žmona, myli Pirą; šis, norėdamas tuo įsitikinti, reikalauja 
trijų dalykų; Lidija įvykdo visus tris; paskui Nikostrato akivaizdoj ji mėgaujasi 
su Piru, o Nikostratą tikina, kad visa, ką jis matė, yra akių apgaulė ........000000000000000. 


DEŠIMTA NOVELĖ 
Vieną moterį myli du sjeniečiai, iš kurių vienas yra jai kūmas; kūmas miršta ir, pa- 
gal duotą žodį grįžęs pas savo draugą, jam pasakoja, kaip sekasi aname pasaulyje 


AŠTUNTA DIENA 


Prasideda aštunta Dekamerono diena; Lauretai pirmininkaujant, šią dieną pasa- 
kojama apie išdaigas, kurias tolydžio išdarinėja arba moteris vyrui, arba vyras 
moteriai, arba vienas vyras kitam ...........e.eee.sooessoseesooesosssoerocsessoerssoessooessosesseessecessseesesese 


PIRMA NOVELĖ 

Volfhartas pasiskolina iš Gvasparuolo pinigų ir įteikia juos Gvasparuolo žmonai 
susitaręs, kad ji už tokią sumą pergulės su juo. Po keleto dienų Volfhartas jos 
akivaizdoj pareiškia Gvasparuolui, jog pinigus grąžino žmonai, ir šioji pripažįsta, 
kad. lal DESS ai usi ad ua ao asa aaa aa aa aa a i a aa S 


ANTRA NOVELĖ 

Varlungo klebonas guli su mona Belkolore; užstato palieka jai savo apsiaustą; pa- 
siskolinęs iš jos piestą, siunčia ją atgal, prašydamas grąžinti užstatytą jį apsiaustą; 
toji atiduoda jį burnodama  „..Lusssesissessecnsisnsasoanosnsanssssns sese n se ai demand dei 


TREČIA NOVELĖ 

Kalandrinas, Brunas ir Bufalmakas ieško Munjonėje heliotropo; Kalandrinas 
tariasi jį radęs ir grįžta namo, prisikrovęs akmenų. Žmona jį bara; jis įširdęs muša 
ją, o draugams pasakoja, ką šie geriau žino UŽ jį .............sosesesesoesescsoesseseceesscsssssssesoseee 


KETVIRTA NOVELĖ 
Fjezolės klebonas myli vieną našlę, kuri jo nemyli; manydamas gulįs su ja, jis 
guli su jos tarnaite, o damos broliai įduoda jį vyskupui ............sosoesoososcsnssesessescessesesees 


PENKTA NOVELĖ 
Trys jaunuoliai Florencijoj numauna kelnes vienam Markos teisėjui, besėdinčiam 
krėslė ir besprendžiančiam bylą asas isussašnnssausiaiui sausi asas o is ui ia si 

ŠEŠTA NOVELĖ 

Brunas ir Bufalmakas, pavogę iš Kalandrino kiaulę, moko jį, kaip surasti vagį su 
imbiero piliulėmis ir Vernačos vynu. Bet Kalandrinui jie įduoda dvi piliules 
devyndrekio, sumaišyto su alijošium. Išeina taip, kad vagis — jis pats. Bičiuliai 
verčia jį atsipirkti, jeigu nenorįs, kad juodu papasakotų apie tai Žmonai ................ 


SEPTINTA NOVELĖ 

Vienas mokytas vyras įsimyli našlę, kuri, mylėdama kitą, liepia savo garbinto- 
jui Žiemos naktį, sningant, stovėti kieme ir jos laukti. Vėliau šis atsikeršija: 
liepos mėnesio vidury ji visą dieną turi stovėti ant bokšto nuoga, musių bei sparvų 
kandžiojama ir saulės kepinama ..........s.sesesosesoesoossessssesesesossoeseresssssceesroseseessressoeeseesseesee 


AŠTUNTA NOVELĖ 

Draugauja du kaimynai; vienas iš jų suvilioja antrojo žmoną; šis, pastebėjęs tai, 
su jo žmona patvarko taip, kad jo bičiulis tupi užrakintas skrynioje, o pats smagi- 
nasi ant tos skrynios su jo žmona ...........s.osososoesoesososororcseesessesesscescnsesesesessorsossseossososesosse 


DEVINTA NOVELĖ 

Maestras Simonė, gydytojas, nori įstoti į korsarų draugiją; Brunas ir Bufalmakas 
liepia jam nakčia ateiti į tam tikrą vietą, o Bufalmakas jį nutrenkia į išmatų duobę 
itten palieka Lasas ia is asai a a ia a aa is a a a ia ss 


DEŠIMTA NOVELĖ 

Viena sicilietė gudriai pačiumpa iš pirklio viską, ką šis atsigabeno į Palermą; 
apsimetęs, kad grįžo su dar daugiau prekių negu pirma, ir pasiskolinęs iš jos 
pinigų, pirklys palieka jai vandenį ir pakulas ...........00000000000000000s000000s0s0sossesosorsesseeseneee 


DEVINTA DIENA 


Prasideda devinta Dekamerono diena, kurioje, Emilijai pirmininkaujant, kiekvie- 
nas pasakoja, ką nori ir kas labiau kam patinka .......secn0e000000000000000s000soserseserseesessosseses 


PIRMA NOVELĖ 

Doną Frančeską myli Rinučas ir Alesandras, bet ji nemyli nė vieno iš jųdviejų. 
Vienam ji liepia atsigulti į grabą lyg mirusiam, o antram ištraukti tariamąjį nu- 
mirėlį. Kadangi įsimylėjėliai šio uždavinio iki galo neįvykdo, dama gudriai atsikra- 
tO Jais: nai a a a i a a i a D a aa a i a a a 


ANTRA NOVELĖ 

Abatė skubiai šoka iš lovos, norėdama užklupti jai įskųstą vienuolę su meilužiu. 
Kadangi pas ją pačią nakvojo kunigas, patamsy, manydama užsidedanti ant gal- 
vos gobtuvą, užsidėjo kunigo kelnes. Kaltinamoji, pamačiusi tai ir pasakiusi abatei, 
išvengia bausmės ir nekliudoma džiaugiasi su savo meilužiu ..........seseseessesesseorsececese 

TREČIA NOVELĖ 

Daktaras Simonė, Bruno, Bufalmako ir Nelo prašomas, įtikina Kalandriną, kad 

jis nėščias. Kalandrinas, bijodamas gimdymo skausmų, atsiperka gaidžiais bei pi- 
nigais ir pasveiksta nieko nepagimdęs ............scosseoesosscesessoesocsseoscosocseseesccesoessereseesecessee 502 


KETVIRTA NOVELĖ 

Čekas Fortarigas pralošia Buonkonvente visą savo mantą, o taip jau ir Čeko An- 
džuljerio pinigus; Fortarigas vienmarškinis bėga paskui Andžuljerį šaukdamas, 

kad tasai jį apvogęs, ir liepia kaimiečiams jį sučiupti; apsirengęs jo drabužiais ir 
užsėdęs ant jo žirgo, nujoja sau, o Andžuljeris lieka vienmarškinis ....................... 506 


PENKTA NOVELĖ 

Kalandrinas įsimyli vieną merginą; Brunas duoda jam burtaraštį; vos tik paliečia 

tuo burtaraščiu merginą, ji nuseka paskui jį; juos užklumpa žmona ir smarkiai 
paima -Kalaridriną | nagg iii ia i iai i A i i k i V 510 


ŠEŠTA NOVELĖ 

Du jaunikaičiai apsinakvoja sodiečio troboje; vienas iš jųdviejų atsigula pas dukte- 

r}, o žmona per klaidą atsigula su kitu. Tasai, kuris gulėjo su dukteria, paskui 
atsigula prie jos tėvo ir šiam viską išsipasakoja manydamas, kad čia jo draugas. 

Kyla triukšmas. Žmona, apsižiūrėjusi savo klaidą, nueina gulti pas dukterį ir čia 
keliais sumaniais žodžiais visus nuramina ..............sesssossesesossososssesseseeossesoscosseesossesseseee 516 


SEPTINTA NOVELĖ 
Talanas di Molezė sapnuoja, kad vilkas apdraskė jo žmonai kaklą ir veidą; pataria 
jai saugotis, bet ji nepaklauso, ir sapnas išsipildO .„...........0000000r001soeccessseesensoerseessosessosee. 520 


AŠTUNTA NOVELĖ 


Bjondelas apgauna Čaką su pietumis; Čakas gudriai atsikeršija, surengęs jam gerą 
sl S S P A E 522 


DEVINTA NOVELĖ 

Du jauni vyriškiai klausia Saliamoną patarimo: vienas — kaip būti mylimam, 
antras — kaip pataisyti užsispyrusią žmoną. Vienam Saliamonas atsako: mylėk, 
antram — nueik prie Žąsies tilto .......ee.oeooseoseessessseousosscosssessecossossersreseverserseeossesseesresses 525 


DEŠIMTA NOVELĖ 

Donas Džanis, kūmo Pjetro prašomas, griebiasi burtų ir užkerėjimu nori paversti 

jo žmoną kumele; kai belieka tik pritaisyti uodegą, kūmas Pjetras sušunka, kad 
uodegos jam nereikia, ir visas burtininko triūsas nueina perniek ..........0.00000000001200. 529 


DEŠIMTA DIENA 


Prasideda dešimta ir paskutinė Dekamerono diena; Pamfilui pirmininkaujant, 

šią dieną kalbama apie tuos, kurie yra parodę ypatingą sielos kilnumą ir taurumą 
mylėdami arba šiaip kada nors L-lsssiissssaisssssaisiksusnunsasa sk ski saaa si kia eš k 


PIRMA NOVELĖ 

Vienas riteris tarnauja pas Ispanijos karalių ir mano gaunąs per menką atpildą; 
bet karalius akivaizdžiai jam įrodo, kad čia kaltas ne jis, o nelemta riterio dalia, ir 
paskui gausiai jį -APAOVANOjA -Lesci easan ae aaeei sa sa ai i ma o 


ANTRA NOVELĖ 

Ginas di Takas paima nelaisvėn Kliuni abatą, išgydo jį nuo skrandžio ligos ir pa- 
leidžia. Abatas. grįžęs į Romos dvarą, sutaikina Giną di Taką su popiežium Boni- 
facu, kuris jį pakelia į hospitaljerų ordino riterius ...........e....seoososoesceeseececeeseeeesececesecne 


TREČIA NOVELĖ 

Mitridanas, pavydėdamas Natanui dosnumo, atvyksta jo nužudyti. Nepažindamas 
Natano, susitinka su juo ir iš jo paties sužino, kaip galima šitai padaryti. Sekda- 
mas Natano nurodymais Mitridanas randa jį miškelyje; atpažinęs susigėsta ir 
tampa -Jo Dicinlii sosiaa ais a a a a i a a k a a e Ga a 


KETVIRTA NOVELĖ 

Meseras Džentilė de Karizendis, parvykęs iš Modenos, išima iš kapo mylimą mo- 
terį, kuri buvo pripažinta mirusia ir palaidota. Atsigavusi ji pagimdo berniuką. 
Meseras Džentilė ją ir jos sūnelį grąžina jos vyrui, Nikolučui Kačanimikui .......... 


PENKTA NOVELĖ 

Dona Dianora reikalauja iš mesero Ansaldo, kad jis sausio mėnesį įtaisytų jai sodą, 
tokį gražų kaip gegužyje. Meseras Ansaldas pasisamdo nekromantą, kuris įtaiso 
tokį sodą. Dianoros vyras leidžia jai atsiduoti Ansaldui, bet šis, išgirdęs apie šitokį 
jos vyro kilnumą, ją atleidžia nuo duotojo žodžio, o nekromantas atleidžia meserą 
Ansaldą, atsisakydamas nuo sutarto užmokesčio .........sessoeesseeescoreserseroesossssoresecerecose 


ŠEŠTA NOVELĖ 
Karalius nugalėtojas Karolis Senasis įsimyli vieną mergaitę; gėdydamasis šitos 
savo paikystės, garbingai ištekina ją ir jOS Seserį ....e.s.sseeresressoorsoesorssseresesoreecseeseeee 


SEPTINTA NOVELĖ 

Karalius Petras, sužinojęs, kaip aistringai jį myli ligonė Liza, paguodžia ją, 
o paskui ištekina už kilmingo jaunuolio ir, pabučiavęs į kaktą, visada laiko save 

AŠTUNTA NOVELĖ 

Sofronija išteka už Gizipo, bet iš tikrųjų yra Tito Kvincijaus Fulvo žmona ir 
drauge su juo išvyksta į Romą. Čion kaip pavargėlis atkeliauja ir Gizipas; many- 
damas, kad Titas jį niekina, Gizipas pareiškia nužudęs Žmogų ir už tai pasmerkia- 
mas myriop. Atpažinęs Gizipą ir norėdamas jį išgelbėti, Titas prisiima kaltę sau. 

Tikrasis žudikas, matydamas šitai, pasiduoda pats. Oktavianas išlaisvina visus tris. 
Titas ištekina už Gizipo savo seserį ir pasidalija su juo visą savo turtą .......e.sses..ces0.. 569 


DEVINTA NOVELĖ 

Saladiną, persirengusį pirkliu, svetingai priima ir vaišina meseras Torelas. Skel- 
biamas kryžiaus karas. Išvykdamas į žygį, meseras Torelas nustato žmonai terminą 
antrukart ištekėti. Paimtas į nelaisvę, sultono dvare jis pratina sakalus medžioti. 
Sultonas jį atpažįsta ir apsupa didele garbe. Meseras Torelas suserga ir vieną 
naktį, nekromanto burtais perkeltas į Paviją, dalyvauja žmonos vestuvėse. Žmona 

jį atpažįsta ir drauge su juo grįžta namo ............sesessososscesosscesescseccsoseoosseecseoseeenseessescese 582 

Saluco markizas, savo vasalų raginamas vesti, išsirenka sau patinkamą žmoną — 
vieno kaimiečio dukrą, su kuria susilaukia dviejų vaikų. Markizas atima vaikus 
iš motinos ir neva nužudo. Paskui, apsimesdamas, kad žmona įkyrėjusi ir jis norįs 
vesti kitą, markizas susigrąžina savo paties dukrą, neva kaip būsimąją žmoną, o 
senąją išvaro vienmarškinę. Matydamas nepaprastą jos kantrumą, susigrąžina 
į namus, rodo jai užaugusius vaikus, pats ją gerbia ir kitiems liepia gerbti kaip 

